
EPILÓGUS 


Előszó 


Stendhal Napóleonról írt első könyvének előszavában ezt írta: 

, Minthogy mindenkinek meghatározott véleménye van 
Napóleonról, ez az életrajz senkit sem elégíthet ki teljesen. Egyaránt 
nehéz kielégíteni az olvasókat, akár kevés érdeklődésre, akár 

túl nagy érdeklődésre számot tartó kérdésről írunk." 


A nagy regényírónak e felfogása nemcsak akkor volt helytálló, 
amikor az idézett sorok íródtak - 1818 februárjában -, hanem ma, 
másfél évszázad múltán, ugyanúgy megállja a helyét. 


A csodálatos korzikairól, aki az egész világ figyelmét magára vonta, 
mindig nehéz volt írni - elsősorban a Stendhal által megjelölt 
okokból. Ahogy múlt az idő, és a forrásoknak, dokumentumoknak, a 
kortársak leveleinek, memoárjainak feltartóztathatatlanul növekvő 
mennyisége gyarapította a tudomány adattárát, a Napóleonra 
vonatkozó irodalom szinte áttekinthetetlenné vált, évről évre 
nehezebb lett írni róla. A Napóleon koráról szóló könyvek 
szakadatlanul bővülő áradata már korlátozó tényezővé is válhatott. 
A legendák, az úgynevezett általánosan elfogadott vélemények, a 
kialakult ítéletek, a megingathatatlan dogmák egymásra 
rétegeződtek, mesterséges akadályokat teremtettek, amelyek miatt 
nehezebben lehetett hozzáférni a történelmi folyamat élő 
szövedékéhez. Minden új kutató, aki visszatért ehhez a témához, 
nehezebb helyzetbe került, mint amilyenben előde volt. Hogy 
ítéleteiben teljesen önálló és eredeti maradjon, le kellett küzdenie a 
kialakult koncepciók és sémák nyomását, le kellett fúrnia az eredeti 
források éltető altalajához és követnie útjukat végig a 

kanyargó mederben az eredettől a torkolatig. Ez más szóval azt 
jelentette, hogy mindig mindent elölről kellett kezdeni. 


Ezekhez a nehézségekhez, amelyek a Napóleon-téma kutatásának 
útjában állottak, számomra még egy további nehézség is járult, 
amelyről okvetlenül szólnom kell. 


Mint ismeretes, a Szovjetunióban és határain túl megérdemelt 
elismerésnek örvend J. V. Tarle akadémikus , Napóleon" című 
könyve. Számos kiadást ért meg oroszul és sok nyelvre lefordították. 


Jevgenyij Viktorovics Tarléval, kiváltképpen életének 
utolsó éveiben, meleg, baráti viszonyban voltam. Sokra tartottam 
nagy tehetségét, és megtisztelt irántam tanúsított jóindulata. 


Sok éven át, miközben a Napóleon-témán dolgoztam, nem éreztem 
magam erkölcsileg feljogosultnak arra, hogy ebből a tárgykörből 
bármit is közzétegyek. De múltak az évek. Azóta, hogy Tarle 
megírta , Napóleon"-ját, csaknem harminc esztendő múlt el - és 
milyen esztendők! -, telve nagyszabású történelmi eseményekkel. 
Ezek alatt az évtizedek alatt a világ sokat változott, s a XX. század 
hetvenes évei utolsó harmadának nemzedéke sok mindent másként 
lát és fog fel, mint a harmincas években - századunk első 
harmadában - élő emberek. 


A mondottakhoz hozzá kell fűznöm, hogy az elmúlt évtizedekben a 
történettudomány sem topogott egy helyben. Ez nemcsak általános 
fejlődésére vonatkozik, hanem szűkebb értelemben a szóban forgó 
témára is. Az utóbbi harminc-negyven esztendő alatt a napóleoni 
korszak problematikájának különféle vonatkozásairól nagy 

számú új, értékes forrás látott napvilágot, hozzáférhetővé vált 
néhány olyan levéltár, amely fontos dokumentumanyagot tartalmaz; 
végül, sok új történelmi munkát nyomtattak ki, kezdve olyan 
összefoglaló jellegű munkáktól, mint Louis Madelin tizenhat 
kötetes műve, s végezve a legszűkebb körű, speciális kérdések 
monografikus tanulmányozásával. 


Ezeknek a körülményeknek az összessége arra indított, hogy végül 
is feloldjam a napóleoni tematikára vonatkozó , tabut", amelyet 
annak idején belső ösztönzésre magam állítottam fel. Nem minden 
habozás nélkül határoztam el magam erre. De emlékeztem arra, 
amikor Jevgenyij Viktorovics Tarle arról beszélt, milyen kétségei 
támadtak, amikor először nyúlt ehhez a témához. 


- Micsoda elődök! Walter Scott, Stendhal, Tolsztoj... Volt min 
elgondolkodni. És mégis - tette hozzá rövid szünet után - rászántam 
magam! 


Napjainkban mindenki számára, aki Napóleonról ír, tovább 
növekedett az elődök listája. Az említett nevekhez még újabbakat 
kell hozzátenni - J. V. Tarle, Georges Lefébvre, André Maurois, Emil 
Ludwig, Bertrand Russell és sok-sok más. 


Persze, mennél impozánsabb ez a névsor, annál nehezebb dolga van 
a szerzőnek, aki elhatározta, hogy újból bejárja az utat, amelyet 
annyi kiemelkedő előde megtett. 


Ámde számos ok folytán a napóleoni problematika iránti érdeklődés 
nem szűnik meg, s szemmel láthatólag minden új nemzedék 
igyekszik a maga módján értelmezni ezt a témát, amely régi ugyan, 
de nem avult el. 


Amikor a Napóleonról szóló könyvön dolgoztam, természetszerűleg 
az eredeti forrásokból kellett merítenem: Bonaparte irodalmi 
hagyatékából, leveleiből, parancsaiból stb.; a környezete által 
hátrahagyott dokumentumanyagokból - egyszóval a kor mindazon 
emlékeiből, amelyeket egyetlen kutató sem hagyhat figyelmen 
kívül. Amikor visszatértem ezekhez a régóta ismert forrásokhoz, 
elfogultság nélkül, a XX. század végi marxista történész szemével 
akartam elolvasni és megérteni őket. 


Hogy jobban megértsem e rég letűnt időket, igyekeztem egybevetni 
ezeket a régi, de pótolhatatlan forrásokat egy sor más kútfővel, 
amelyeket a szakemberek különböző okoknál fogva nem eléggé 
vagy egyáltalán nem tanulmányoztak. A 

Szovjetunió külügyminisztériuma archívumainak nagy értékű 
állományairól van itt szó, különösen a cári diplomatáknak Európa 
különböző részeiből az orosz külügyi kollégiumba, majd (1801-től) 
a külügyminisztériumba küldött jelentéseiről; a kor kéziratos 
anyagainak a leningrádi Szaltikov-Scsedrin-könyvtárban őrzött 
gazdag gyűjteményéről; részben a párizsi Nemzeti Levéltár 
anyagáról, azoknak az éveknek orosz és francia sajtójáról. 


A legőszintébb hálámat fejezem ki a levéltárak, a moszkvai 

könyvtárak és a leningrádi könyvtár, valamint a tudományos 
intézetek munkatársainak az e munkához szükséges anyagok 
összegyűjtésében nyújtott értékes és készséges segítségükért. 


A szerző 


1. fejezet 


A felvilágosodás eszméinek zászlaja alatt 


A XVIII. század a csodálatos emberi sorsok korszaka volt. A szigorú 
rendi tagozódásnak, a gondosan kimért hierarchikus 
lépcsőfokoknak, az anyagi és a szellemi életet regulázó szigorú 
szabályoknak látszólag mozdulatlan világában hirtelen 
megbomlott a rend. Egyszerű származású emberek, legénykék, 
akiket isten tudja, mi szél hozott a hatalmas monarchiák 
fővárosaiba, egyszerre csak a társadalom csúcsaira emelkedtek; 
bármiféle észrevehető erőfeszítés nélkül - legalábbis így látszott - 
meghódították kortársaik elméjét és szívét, a nemzedék 
gondolkodásának irányítóivá lettek. 


Az összes ranglisták, a századok által rögzített szabályok, kánonok, 
hagyományok elsöpörtettek és megdőltek. 


Egy órásmester fia, autodidakta, aki semmiféle rendszeres 
oktatásban nem részesült, kóbor, hajléktalan alak, aki kenyerét hol 
mint vésnöksegéd kereste meg, hol mint lakáj, hol pedig a 
kottamásoló napibéréből, egy csapásra a legismertebb ember 

lett Franciaországban, Európában, a világon. Párizs és Versailles 
zárt körű arisztokrata szalonjainak ajtajai kinyíltak e mogorva, 
félénk plebejus előtt, aki nem törekedett arra, hogy szeretetreméltó 
legyen. Maga XVI. Lajos király meghívta magához, és 

kegydíjat ajánlott föl neki, de ez a különös ember nem fogadta el a 
kegyes meghívást, amelyre pedig annyian vágytak. Gyöngélkedésre 
hivatkozott, betegségére - tessék! - hólyaghurutja volt. Később a 

, Vallomások?"-ban Jean-Jacgues Rousseau, mert természetesen az 

, Új Héloise", a , Társadalmi szerződés" szerzőjéről van szó, nyíltan 
beszámolt erről. Még hozzátette: , Igaz, elveszítettem a kegydíjat, 
amit bizonyos mértékben felajánlottak, de megmenekültem az 
igától is, amelyet rám kényszerítettek volna." 


Egy másik plebejus, szintén egy órásmester fia, aki életpályáját apja 
mesterségével kezdte, majd elsajátította azt a művészetet, hogy 
vakmerő pénzügyi műveletekkel nagy pénzeket keressen, Pierre- 
Augustin de Caron, aki a világirodalomba Beaumarchais néven 
került be, nemesi címet szerzett, meggazdagodott és közel került az 
udvarhoz, s ráadásul mindezek után kigúnyolta a kiváltságos rendek 

fennhéjázó társaságát két sikeres színművében: a , Sevillai borbély"- 
An 


ban és a , Figaró házasságá"-ban, amelyek - tehetségét dicsérve - 
csaknem kétszáz éve nem kerülnek le a világ színpadairól. 


A császárságok és a királyságok abszolutisztikus uralkodói, II. 
Katalin orosz cárnő, II. Frigyes porosz király, a lengyel királynő 
hízelgő levelekben hajhászták Voltaire-nek, a , szó köztársasága" 
koronázatlan királyának kegyét. Vajon kinek a dicsősége volt 
nagyobb - XVI. Lajosé, a franciák Isten kegyelméből felkent 
királyáé, vagy pedig a sem címekkel, sem rangokkal nem terhelt 
ferney-i remetéé? Amikor egy hosszú élet alkonyán, a halála előtti 
utolsó esztendőben az agg író, elhagyva ferney-i magányát, Párizsba 
utazott, a főváros népe olyan fogadtatásban részesítette, 

amilyenben a legdicsőségesebb egyeduralkodónak sem volt része. 
Ahol csak megjelent, lelkes ovációkkal ünnepelték, az emberek ezrei 
követték az író hintóját, s amikor színházi páholyában meglátták, az 
egész nézőtér és a színpadon levő művészek állva, hosszas tapssal 
üdvözölték a legnevezetesebb halandót. Pedig ez az óriási, 
mérhetetlen, mámorba és bronzba merevített dicsőség egészen 
másként kezdődött: egy ironikus szellem merész, csípős 
gúnyolódásaival, amelyek miatt a fiatal epigrammaírót 

szigorú büntetéssel sújtották: a Bastille börtönébe zárták. 


Egy késgyártó kézműves fia, aki egy régi kisvárosban, Langres-ban 
született és Párizsban alkalmi angol fordításokból tengődött, 
életének harmincadik esztendejében közzétett egy könyvecskét 

, Filozófiai gondolatok? címmel. A párizsi parlament az évi július 7-i 
határozata a könyvet elégetésre ítélte. Három évvel később, a 
névtelenül kiadott , Levél a vakokról a látók okulására" megjelenése 
után a munka szerzőjét, akit Denis Diderot-nak hívtak, a hatóságok 
rendelkezésére letartóztatták és a vin-cennes-i erődbe zárták. 


Eltelt néhány esztendő, s az egykori vincennes-i fogoly híres író és 
filozófus lett, , az enciklopédia manufaktúrájának igazgatója", ahogy 
Jacgues Proust nevezte, ösztönzője, szerkesztője és legfőbb szerzője 
a XVIII. század legnagyobb szabású kiadványának, amely óriási 
befolyást gyakorolt a kor egész szellemi életére. 


1762 július-augusztusában II. Katalin cárnő, aki egy 
palotaforradalom következtében nemrég lépett a trónra, D. A. 
Golicin herceg és I. I. Suvalov útján meghívta a nevezetes 


2994 


, Enciklopédia? szerzőjét Oroszországba, hogy ott nyélbe üsse a 
kinyomtatását ennek a kiadványnak, amelyet hazájában - a francia 
királyságban - üldöztek. Gyakorlatilag erre már nem volt szükség: a 
kiadás Franciaországban folytatódott, ám a megtisztelő ajánlat kellő 
megbecsülésben részesült, és levelezés kezdődött Diderot és az orosz 
cárnő között. A cárnő a bölcselőt az északi Palmyrába hívta, Diderot 
köszönetet mondott érte, és sokáig halogatta a hosszú és akkor 
előtte kockázatosnak tűnő utazást. Végre 1773-ban Diderot elszánta 
magát. Tavasszal, májusban indult el Párizsból. A postakocsikon 
csak szeptember utolsó napjaiban érkezett meg az orosz birodalom 
fővárosába. Diderot-t pétervári fogadtatása - amint erről 

Sophie Volland-hoz írt levelei tanúskodnak - meghatotta. A 
késgyártó fiát, aki mint , az enciklopédiai köztársaság követe? 
érkezett Szentpétervárra, a cári udvarban nemcsak tisztelettel 
fogadták: a hatalmas cárnő úgy beszélgetett vele, mint magával 
egyenlővel, kikérte tanácsát, tisztelettel hallgatta meg véleményét. 


Vajon azok a hivatalnokok, akik 1749-ben aláírták a kezdő író 
bebörtönzésére vonatkozó parancsot, előre láthatták-e, hogy a 
jövőben ilyen dicsőség fogja övezni? 


Ámde az emberi sorsnak ilyen váratlan fordulatai nemcsak a francia 
királyságban mentek végbe. 


Mihajlo Lomonoszov, Arhangelszk kormányzóság szülötte 
tizenkilenc éves korában elhagyta szülőföldjét, hogy gyalogszerrel 
menjen el a távoli Moszkvába. Lomonoszov nemcsak az ősi 
székvárosba jutott el, hanem a legmagasabb tudományos 
fokozatokat elnyerte; a zseniális autodidakta harmincnégy éves 
korában az Orosz-országi Akadémia tagja, majd a Svéd Tudományos 
Akadémia tagja és a bolognai akadémia tiszteletbeli tagja volt. 


1782. január 13-án Mannheimben bemutatták egy olyan szerző 
színmüvét, aki ismeretlen akart maradni. A színdarabnak példátlan 
sikere volt. A nézőtér tombolt, a tapsvihar nem akart elülni, az 
emberek felugrottak a helyükről, összeölelkeztek, kiáltoztak, 
felemelték öklüket. Ilyesmi színházban még nem fordult elő. 
Mindenki kérdezősködött a valamennyiüket egy csapásra lenyűgöző 
dráma ismeretlen szerzője felől. Ki ő? Hol van? Mi a neve a 
mindenkit izgalomba hozó darab írójának? Az író pedig ott ült, az 
igazgatói páholy mélyén rejtőzve; senki sem látta, senki sem 


ismerte. Ez Johann Christof Friedrich Schiller volt, katonaorvos 
Augé táborszernagy híres gránátosezredében. Nem sokkal a 

, Haramiák" bemutatója előtt töltötte be huszonkettedik életévét. 
Ezen emlékezetes naptól, 1782. január 13-tól fogva 

Friedrich Schiller nevét szárnyra kapta a hírnév. Egyetlen estén 
meghódította a világot. 


Felhozhatnánk még jó néhány hasonló példát, de van-e erre 
szükség? A rakéta felröpüléséhez hasonló sebességgel felemelkedik 
egy, az előző napon még teljesen ismeretlen név, amelyről tegnap 
még senki sem tudott, ma meg mindenki róla beszél - vajon nem 
egyik biztos jele volt-e ez a vihar közeledtének, a világ 
labilitásának, állandótlanságának ? 


Elég, mondja talán egyik-másik olvasó, nem kell túlozni. Az 
egyszerű emberek milliói, a parasztok, azok, akik a földet túrták és 
a gabonát termelték, mit sem tudtak a XVIII. század e hírességeiről; 
írástudatlanok voltak, s amikor szükség volt rá, a hivatalos papírra 
a nevük helyett egy keresztet rajzoltak. 


Igen, ez persze így van. Ám ezek az írástudatlan, megfélemlített 
emberek, akiket elgyötört az erejüket meghaladó munka, akikre a 
számtalan feudális szolgáltatás és adóteher súlya nehezedett, a 
földesúr, a seigneur (hűbérúr), a Landgraf (tartománygróf) 
hatalmában, az egyeduralkodó és az egyház nehéz jármában érezték 
a közelgő változások elkerülhetetlenségét. A felületes megfigyelő 
előtt a világ mozdulatlannak tűnt, az Európában vezető szerepet 
betöltő hatalmas, sokszázados monarchiák 

pedig megrendíthetetlennek. Ám a külső látszat csalóka volt: 
minden mozgásban volt, s fennállt egy bizonyos összefüggés a nép 
azon fékezhetetlen törekvése között, hogy felszabaduljon a 
nyomasztó iga alól, és a régi kontinens sötét láthatárán csaknem 
egyidejűleg feltűnő tucatnyi új név között, amelyek a tehetség 
minden színében ragyogtak. 


Bármennyire különbözőképpen alakult is a Voltaire néven ismert 
Marie-Francois Arouet vagy Jean-Jacgues Rousseau vagy Gabriel de 
Mably abbé vagy Gotthold Ephraim Lessing és Friedrich Schiller, 
Thomas Paine és Richard Sheridan, Alekszandr Ragyiscsev és 
Nyikolaj Novikov, Benjamin Franklin és Thomas Jefferson élete, 
bármilyen jelentékenyek voltak is a mindegyikükre jellemző és a 


nemzeti feltételekből, valamint a megismételhetetlen egyéni 
vonásokból fakadó különbségek, mindegyikükben volt valami közös 
is. 


S ez a közös nemcsak az említett nevekben volt fellelhető, hanem 
sok más, meg nem nevezett egyénben, személyben is, akik nem 
kisebb jogot formálhatnak az utánuk következő nemzedékek 
hálájára. Olyan emberek voltak ezek, akik az 

elégedetlenek nyugtalan fajtájához tartoztak. Az őket körülvevő 
világ, ennek társadalmi intézményei, a szociális viszonyok, a 
törvények, a jog, az erkölcs - mindez tökéletlennek tűnt előttük; 
mindent kétségbe vontak, elítéltek és bíráltak. S jóllehet egyiküktől 
ez a híres aforizma származott: , Minden a legjobb a világok e 
legjobbikában", ki kételkedhet abban, hogy ez a lojális szentencia 
nyílt gúnyolódás volt? (Mint ismeretes, Voltaire , Candide"-jában 
Pangloss doktornak e szavai kissé másként hangzanak, parodizálva 
Leibniz hasonló mondatát.) 


A legfőbb tényező, amely ezeket az annyira különböző 
személyiségeket eszmeileg közel hozta egymáshoz, az őket 
körülvevő világ tagadása volt. A világ rossz - ebben valamennyien 
egyetértettek. Persze, nem a természet, nem a zöldellő fű, nem a 
falevelek, nem a földet megvilágító nap keltették fel 
elégedetlenségüket. Ellenkezőleg, a természet örök szépsége és 
nagysága még élesebben hangsúlyozta az ember által létrehozott 
világ rútságait és hibáit. A kor gondolkodó emberei, tekintetüket a 
szépségében tökéletes természetről az emberi hangyabolyra 
fordítva, megrémültek. A XVIII. század haladó társadalmi eszméinek 
egyik megkülönböztető vonása a természet törvényeinek és az 
ember által hozott törvényeknek az összehasonlítása volt. 


Ebből fakadtak a , természeti törvényekre? (lois naturelles), a 

, természetjogra", a , természetes emberre" vonatkozó ideák, 
valamint az az eszme, hogy a természettől és törvényeitől való 
eltávolodás végzetes hatású, s e megállapítások logikus 
következményeként megszületett az az egyszerű, de óriási 
vonzerővel bíró gondolat, hogy ezt a rossz világot jobbá kell tenni. 
A törekvés egy jobb, igazságosabb, az ember természetes jogainak 
inkább megfelelő rendre - egy olyan rendre, amely boldogságot hoz 
az embereknek - ez volt a XVIII. század haladó gondolkodóinak 


közös vonása. 


A felvilágosodás ideológiája sohasem volt homogén. Eszmei 
áramlatainak széles spektrumában ott vannak az összes 
osztályoknak és osztálycsoportoknak a színei - a polgárságnak, a 
parasztságnak, a városi plebejusoknak az összes belső 
tagozódásokkal -, amelyeket a harmadik rend az összes 
véleménykülönbségek és a részben látható, részben rejtett ellentétek 
mellett is egységes s az uralkodó feudális renddel és a kiváltságos 
rendekkel való konfliktusában összekapcsolnak a közös 

érdekek. Napjaink terminusával élve, antifeudális frontot alkotott. 


A század komor láthatárán a tehetségek feltűnése - a kor haladó 
társadalmi gondolkodásának valamennyi árnyalatát képviselő 
filozófusok, közgazdászok, történészek, szépírók -, látszólag váratlan 
megjelenése természetesen igencsak törvényszerű jelenség volt. Az 
antifeudális tábor hatalmas erőinek hadba lépését adta hírül. 

Később ez az egész eszmei mozgalom a felvilágosodás elnevezést 
kapta. A XVIII. században az ezen irányzathoz tartozó írókat 
többnyire , filozófusoknak? vagy a , filozófusok pártjának" nevezték. 
A század második felében a , filozófusok pártja", amelyet a 
monarchia és az egyház hajszolt és üldözött, az elmékért és a 
szívekért vívott harcban már nyilvánvalóan győzelmet aratott. 
Óriási befolyást gyakorolt - főképp a fiatal nemzedékre. 


Ezek immár nem a vihar közeledését jelző magányos viharmadarak 
voltak. A vihar maga közeledett, és az eszmék területén folyó ádáz 

küzdelem, amelybe a , filozófusok pártja" - támadást intézve a régi 

világ erődjei ellen - belebonyolódott, biztos jele volt annak, hogy a 
XVIII. század végi európai társadalomban óriási, páratlan 

erejű robbanás fog bekövetkezni. 


A növekvő népharag hatalmas földlökései egyre gyakrabban 
felszínre törtek, megremegtetve az ablakokat a nemesi kúriák és az 
úri paloták szalonjaiban. 1774-ben kirobban az amerikai telepesek 
felkelése a brit uralom ellen, s az angol király reguláris seregei, 
amelyeket a legyőzhetetlen flottával dobtak át az óceánon, egymás 
után vereséget szenvedtek az egyszerű farmerektől és 
marhakupecektől, akik a fiatal amerikai köztársaság szabadságáért 
és függetlenségéért küzdöttek. 


1775-ben Franciaországon széles körű parasztfelkelés söpört végig, 
amely , lisztháború" névvel került be a történelembe. A királyság 


óriási erőfeszítéssel elfojtotta, de a parasztzendülések folytatódtak. 


A Habsburgok osztrák császárságában, a kis Svájcban, az olasz 
tartományokban a XVIII. század utolsó harmadában hol itt, hol ott 
indultak meg különböző erejű népi mozgalmak. Még II. Katalinnak, 
a hatalmas északi birodalom uralkodójának a távoli birtokain is arra 
emlékeztetett a Jemeljan Pugacsov vezette félelmetes paraszt- 
felkelés, hogy a feudális-abszolút monarchia megingathatatlannak 
tetsző épületét itt is aláássák belülről a népharag hullámai. 


Amikor Rousseau , Emil" című híres regényében ezt írta: , A válság 
állapotához közeledünk és a forradalmak évszázadához. 
Lehetetlennek tartom, hogy Európa nagy monarchiái még sokáig 
fennmaradhassanak", akkor ez nemcsak egy olyan éles 

elme zseniális jóslata volt, amely fel tudta ismerni a fátyol mögé 
rejtett jövőt. Ez a kor szellemének a megérzése is volt, az Európa 
fölött, a világ fölött a XVIII. század második felében süvöltő szelek 
pontos észlelése. 


De áthatoltak-e a kor e heves szelei az isten háta mögötti Auxonne 
városka laktanyáinak ablakán, a szegény tüzérhadnagy szerény 
hajlékába? Mire gondolt, miről álmodott ez a sovány, sápadt tiszt, a 
könyökén elkophatott tüzérségi egyenruhában, amikor késő 
éjszakáig ült a gyertya halvány fényénél a könyvek és a teleírt 
papírlapok mellett? 

Napoléon Bonaparte hadnagy Korzika szigetéről, Ajaccio városából 
származott. Másodszülött fia volt Carlo-Maria Buonaparte 
kisbirtokos nemesnek és feleségének, Letizia Ramolinónak. 1769. 
augusztus 15-én született, három hónappal azután, hogy a franciák 
meghódították Korzikát. (Napóleon olaszországi hadjáratáig 
Napoleone Buonaparténak írta a nevét, mivel családja olasz 
eredetűnek számit. Később családjától is megkövetelte, hogy 
tekintsék magukat franciáknak.) 


A család nem volt gazdag, és sok volt a gyerek. Carlo Buonaparte 
igyekezett a fiait úgy iskoláztatni, hogy ez ne terhelje a szűkös 
családi költségvetést. Ezért a két legidősebbiket, Joseph-et és 
Napóleont, 1778 decemberében Franciaországba vitte. Ott, nem 


minden nehézség nélkül, sikerült őket úgy elhelyezni, hogy 
államköltségen tanulhattak. A második fiút, Napóleont, miután 
rövid ideig az autuni kollégiumban tanult, ösztöndíjasként a 
brienne-i katonaiskolába küldték. Öt évet töltött Brienne- 

ben. Ahogy később Bourrienne, iskolatársa és barátja elbeszélte, 
Bonaparte rendkívüli képességekről tett tanúságot a 
matematikában, s ebben a tárgyban mindig osztályelső volt. Kitűnő 
eredményeket ért el a történelemben, a földrajzban és más 
tárgyakban is, a latin és a német nyelv kivételével: nyelvérzéke nem 
volt. 1784 októberében átirányították a párizsi katonaiskolába, 
amely akkor, mint most is, a Mars mezőn volt. 


A párizsi katonaiskola joggal számított az ország egyik legjobb ilyen 
jellegű intézményének: nemcsak nagyszerű épületben volt 
elhelyezve, hanem hozzáértő, tapasztalt tanárai is voltak. (Az a több 
Napóleon-életrajzban szereplő állítás, hogy a katonaiskola tanárai 
közé tartozott Monge, a híres matematikus is, félreértésen alapul. 
Ahogy ezt Fr. Masson kimutatta, az iskolában nem Gaspard Monge, 
hanem egy névrokona adott elő.) Az ifjú növendékről, aki nagy 
érdeklődést mutatott a tudományok iránt, csaknem valamennyi 
tanára hízelgően nyilatkozott. A tüzérséget választotta szűkebb 
szakterületéül; egy év múltán sikeresen levizsgázott, és 1785-ben 
alhadnagyi rangban elhagyta a tanintézetet. Lyon közelébe, egy 
Valence-ban állomásozó ezredhez irányították. Itt a tüzérségi 
alakulatoknál kezdődött meg Bonaparte alhadnagy helyőrségi 
szolgálata. 


Még a katonaiskolában érte az első megrázkódtatás: 1785 
februárjában meghalt apja, aki még negyvenedik életévét sem érte 
meg. Ez váratlan csapás volt, ráadásul a fiatal tüzértisztre családi 
gondok szakadtak: anyja kiskorú gyermekekkel egyedül maradt, 
csaknem minden pénz nélkül. Igyekszik anyja segítségére lenni és, 
miután tíz hónapig szolgált Valence-ban, szabadságot kért, hogy 
hazalátogasson. 1786 szeptemberében Napoléon Bonaparte - több 
mint hétévi távoliét után - ismét átlépte az ajacciói szülőház 
küszöbét. 

Joseph, a bátyja, azt írta, hogy hazaérkezése , nagy boldogság volt 


anyjuk számára". Boldogság volt ez, kétségkívül, a szülői házba 
hazatérő Napóleon számára is. Brienne-ben, Párizsban, Valence-ban 


sokat gondolt ősei földjére, gyermekkora helyszínére; abban az 
időben a Korzika boldogságáról, nagyságáról szőtt álmok 
éltették. 1787 októberéig tartózkodott szülőföldjén. 


Anyja ügyeiben, amelyeket nagyon szívén viselt - régóta húzódó 
perek, melyek nem nyertek megfelelő elintézést - 1787 őszén 
Párizsba kellett utaznia. 1787 októberétől decemberéig a királyság 
székhelyén ezen ügyek intézésével tölti az időt; 1788 januárjában 
ismét visszatér Ajaccióba és a katonai parancsnokságtól 
szabadságának meghosszabbítását kéri. Megkapja az engedélyt; 
újabb családi gondok még öt hónapig visszatartják a szülői házban; 
katonai alakulatához, amelyet közben áthelyeztek a burgundiai 
Auxonne-ba, csupán 1788 júniusában térhetett vissza. 


Napóleon édesanyja 


Egy évvel ezután, 1789. július 14-én a Bastille bevételével 
megkezdődött a nagy francia forradalom. Így folytak, dióhéjban 
előadva, Napoléon Bonaparte életének eseményei 

huszadik életévének betöltéséig. 


Mi töltötte ki az életét a fiatal tisztnek az isten háta mögötti 


Auxonne városkában, mire gondolt, miről ábrándozott? - ismételjük 
meg a kérdést. Miben reménykedett? Mire számított a szegény 
hadnagyocska, akinek nem volt előkelő származása, 

előkelő családja, az olajbarna arcú korzikai, aki idegenszerű 
kiejtéssel beszélt, ez a jövevény, akinek nem voltak sem 
összeköttetései, sem ismeretségei, sem pénze, s aki a legalacsonyabb 
tiszti rangban tengődött egy senki által sem ismert, eldugott 
helyőrségi alakulatban? 


Óh! Mily vakmerő álmok, grandiózus tervek kavarogtak a fiatal 
tüzérhadnagy szegényes hajlékának alacsony bolthajtásai alatt. 


Látták Auxonne-ban, amint gondosan teljesítette összes szolgálati 
kötelességeit; szorgalmas tiszt volt, kitűnően értette a dolgát, 
különösen a tüzérség művészetének titkait. Ismeretei e téren 
annyira felülmúlták sok ezredbeli társának tudását, hogy 

ez szükségképpen szembeötlött. (Jean-Pierre Duteil báró, az 
auxonne-i tüzérségi iskola parancsnoka, akinek a helyőrség 
tüzérségi alakulata is alá volt rendelve, észre is vette Bonaparte 
képességeit és 1788-ban - egyedül őt az alhadnagyok közül - 
kinevezte egy olyan különbizottság tagjának, amely a bombavetés 
legjobb módszereinek a megállapításával volt megbízva.) 


De vajon még az oly serényen végzett szolgálat is lefoglalta-e 
minden idejét, minden gondolatát, minden vágyát? 


A tüzérezred alhadnagyának élete igen egyszerű és eseményekben 
szegény volt. Valence-ban valószínűleg naponta legfeljebb egyszer- 
kétszer betért a , Három galambhoz? címzett kis vendéglőbe; 
étrendje roppant szerény volt: egy pohár tej, egy darab kenyér, 
néhány sou italra, semmi több. Ugyanilyen szűkösen étkezett 
Auxonne-ban is. Mindent megtagadott magától: a szegénység 
serdülőkora óta nyomába szegődött. 


Bonaparte emberkerülő, remeteéletet élt; már Brienne-ben és 
Párizsban, majd Valence-ban és Auxonne-ban idegenkedett 
kortársaitól - a fiatal nemesektől, akik megszokták, hogy 
gondtalanul szórják a pénzt és a szórakozásokat keressék. Ő nem ezt 
az utat járta, ő nem abban a világban élt, amelyben ezek az ifjak; mi 
közük lehetett egymáshoz? Egyébként ez a barátságtalan korzikai 
fiú valamilyen módon úgy tudott viselkedni, hogy elhallgattatta a 


gúnyolódókat, akik csúfolódásukhoz céltáblát kerestek. 
Nyilvánvalóan egy kicsit tartottak is tőle vagy jobbnak látták 
kerülni. Bár Napóleon nem volt magas termetű és nem tűnt ki nagy 
testi erővel, ki tudta mutatni a foga fehérjét, így kitértek az útjából. 
Tanárait is rákényszerítette, hogy számoljanak ezzel. Már a brienne- 
i tanintézetben, tizenegy éves korában, a tanár haragos 
felkiáltására: - Ki vagy te! - komolyan és méltóságteljesen 
válaszolta: - Ember vagyok! 


Az, hogy gyermekkora óta a családon kívül, egy idegen, talán 
ellenséges világban kellett élnie, szükségképpen nyomot hagyott 
rajta. Távol az otthontól, a francia katonaiskolák laktanyáiban a 
fiatal Bonaparte elszigeteltnek, egy legyőzött nép képviselőjének 
érezte magát. Ne feledkezzünk meg arról, hogy Korzikát, amely 
1755-ben Paoli vezetésével felszabadult a genovaiak hatalma alól, 
tizennégy esztendei szabadság és függetlenség után 1769-ben ismét 
meghódították, ezúttal a franciák. Bonaparte korzikai volt, aki a 
sors akarata folytán arra kényszerült, hogy a győztes franciák között 
éljen. Az azokból az évekből származó leveleiben szereplő aláírása - 
Napoleone (sőt esetleg Napolione) di Buonaparte hangsúlyozottan 
korzikai írásmódjával a szülőföldjéhez fűződő hazafias érzések 
afféle demonstrálása volt. Reális gondolkodású ember lévén, 
felismerte, hogy nem egyenlő erők állnak szemben egymással. 
Vajon Korzika, ez a földközi-tengeri kicsiny sziget szembeszállhat-e 
a hatalmas francia királysággal? Napóleon e tekintetben nem táplált 
illúziókat, de mégis nagyon hitte kis nép erejében és úgy érezte, 
hogy vérségi kötelékek fűzik hozzá. 1786-ban, tizenhat 

éves korában, lelkes dolgozatot ír a korzikai nép védelmében. 
Később intenzíven foglalkozik Korzika történelmének 
tanulmányozásával, a Korzika múltjáról szóló könyvek tucatjait 
olvassa el, megfogalmazza Korzika történetének általános 

vázlatát. Napóleon Paolit, a korzikai hazafiak vezérét idealizálja, 
minden erénnyel felruházza, a viták során hevesen védelmezi. A 
fiatal tiszt képzeletét izgatja Korzika, az egyenlőtlen harcban 
legyőzött kis népnek a jövője. 


Egyébként a korzikai tragédia csak egyike volt az élet nehéz 
könyvében fellelhető sok sötét lapnak. A világ tökéletlen volt, mi 
több - rossz. A rómaiak szigorú és férfias erényének kora letűnt. A 
romlott erkölcsöknek ebben a társadalmában, amely lábbal tiporta 


az ember természetes jogait, nincs talaja a polgári erénynek - így 
vélekedett a fiatal korzikai hazafi. 


Ez a zárkózott tiszt nemcsak azért kerülte ezredbeli társait, mert 
kopott mundérja zsebében nem volt ezüst a dorbézolásra és a 
lakomákra. Végtelenül távol érezte magát tőlük; zajos 
társaságukban továbbra is magányos maradt. 


, Az emberek között mindig magányos lévén, visszatérek álmaimhoz 
csupán önmagam társaságában." Ezek a sorok akkor íródtak, amikor 
szerzőjük még tizenhetedik évét sem töltötte be. Pontos dátum 
szerepel alattuk: május 3. Ez figyelmet érdemel. Május a tavasz 
rügyfakasztó hónapja, s a feljegyzések tizenhét éves szerzőjét a 
magány érzése nyomasztja. 


Honnan származott ez az érzés? Mi táplálta? Mi idézte elő a fiatal 
tiszt komor hangulatát? A természet virágzó tavaszának napjaiban, 
saját tavaszának napjaiban ő... a halálra gondolt, a földi élet 
hiúságára, öngyilkosságra. 


Ugyanezekben a feljegyzésekben bevallotta, hogy egész környezete 
utálatot kelt benne, hogy az életet elviselhetetlennek érzi: ,,... mit 
tegyek ebben a világban? Ha meg kell halnom, nem jobb-e, ha 
magam ölöm meg magamat? Ha már túl lennék hatvanadik 
életévemen, tiszteletben tartanám az emberek előítéleteit és 
türelmesen a természetre hagynám folyását. De mert csak most 
kezdem felfogni boldogtalanságomat, és semmi sem szerez nekem 
örömöt, minek viseljem el a hosszú napokat, amelyek semmi jóval 
sem kecsegtetnek? Ó, mily távol vannak az emberek a 
természettől! Mily gyávák, hitványak, szolgalelkűek! Mit fogok látni 
hazámban? Bilincsbe vert honfitársaimat, akik remegve csókolják 
meg azt a kezet, amely leigázza őket?" 


Ismét visszatér a járomba hajtott korzikai nép szenvedéseire és 
nyomorúságára. , Ha honfitársaim felszabadítása érdekében csupán 
egy embert kellene leterítenem, talán nem indulnék-e el nyomban, 
hogy a zsarnok keblébe döfjem a hazáért és az eltiport jogokért 
bosszút álló kardot?" De tudatában volt annak, hogy e 

zsarnokölő hősiesség ebben a században már nem elégséges és hogy 
az életben való csalódottságának is szélesebb körű okai vannak. 


, Azért érzem nehéznek az életet, mert semmi sem szerez örömöt és 
minden a terhemre van. Azért érzem nehéznek, mert azok az 
emberek, akikkel élek, s akikkel mindig is élnem kell majd, 
erkölcsileg olyan távol állnak tőlem, mint a holdfény a 
napfénytől..." 


Ez a hangulat, ezek az érzések mintegy előhírnökei Byron , Childe 
Harold"-ja érzéseinek és gondolatainak. Mi ez - affektálás, az 
ifjúkorra oly jellemző érzések felnagyítása? A Laurence Sterne, 
Prévost abbé művei és természetesen Rousseau híres , Új Héloise"-a 
által divatba hozott szentimentalizmusnak, mizantróp 
érzékenységnek lerótt adó? 


Igen, magától értetődik, bizonyos fokig ez is, az is. Ám aligha lenne 
helyes ezekből a háborgó és fájdalmas monológokból kizárólag a 
fiatalság mutáló hangját kihallani és csak irodalmi divathóbortok 
utánzását látni bennük. Ez a kortársait kerülő, hallgatag, zárkózott 
hadnagy kora igazi gyermeke volt, a kor eszméi és reményei 
hevítették. 


Időnként történelmi munkákban a fiatal Bonapartét cinikus 
spekulánsként ábrázolják, aki hidegen és számítóan tört utat 
magának a sikerhez. Véleményem szerint ez a kép nem felel meg a 
valóságnak. Az ilyen leegyszerűsített felfogást megcáfolja a 
vitathatatlan dokumentumanyag: magának Bonaparténak a 


feljegyzései, jegyzetei, irodalmi kísérletei. 


Bonaparte alhadnagy katonai hivatásához való minden 
ragaszkodása mellett is elsősorban olyan ember, akinek bizonyos 
szenvedélyei és meggyőződései vannak. S itt nemcsak a korzikai 
nép felszabadításának ábrándjáról van szó. Szélesebben értendő és 
mélyebb törekvés ez, eleven és állandóan megújuló kapcsolat a kor 
egész szellemi életével, vitáival és viszályaival, villámaival és 
viharaival. 


De Bonaparte kadét, majd alhadnagy nemcsak korzikai hazafi, 
hanem mindenekelőtt százada gyermeke volt. Ám ezt a kérdést 
nyilván tüzetesebben kell elemeznünk. 


A Napóleonnal foglalkozó nagy mennyiségű irodalomban különös 
módon a legkevesebbet a fiatal Bonaparte eszmei állásfoglalásait, 


vagyis nézeteinek rendszerét, a forradalom előtti évek és a 
forradalom időszaka társadalmi és politikai mozgalmaihoz való 
viszonyát tanulmányozzák. Röviden szólva, úgy tűnik, nincs még 
válasz arra az önként felvetődő kérdésre: ki volt Bonaparte, amíg 
neve be nem került a történelembe? 


Nem mondhatjuk, hogy a híres államférfi életrajzírói nem érintették 
ezt a kérdést. 


A fiatal Bonaparte arcképe, Jean-Antoine Gros festménye 


Mégpedig nincs hiány sem sokkötetes monográfiákban, sem a 


franciák jövendő császárának serdülőkorával és ifjúkorával 
foglalkozó speciális cikkekben. 


Ám e történelmi munkákban az dominál, hogy Bonaparte 
fiatalkorának éveit későbbi tevékenységének fényében vizsgálják, 
azt helyezzék előtérbe, ami a szerzők véleménye szerint 
felemelkedésének előtörténetébe , beillik", és mintegy bizonyítja 
ennek a maga nemében egyedülálló életútnak a rendkívüli 
céltudatosságát. Sőt Napóleon egyik legjobb életrajzírója, a nagy 
tehetségű és megdöbbentő történelmi éleslátású író, Stendhal, 


Napóleonról írt munkáiban szintén ezt a módszert követte. 


Ám Stendhalt meg lehet érteni: ha ő hőse ifjúkoráról futtában 
szólott, széles ecsetvonásokkal vázolva föl azt, ez jórészt azzal 
magyarázható, hogy azokban az években, amikor ezeken a műveken 
dolgozott - 1817— 1818-ban, majd 1836-1837-ben - Napóleon 
irodalmi hagyatéka még csaknem ismeretlen. Stendhal abban az 
időben nem írhatott másként. 


Meglepőbb, hogy komoly kutatók, akik munkáikat Bonaparte 
irodalmi hagyatékának és számtalan visszaemlékezés, levél és egyéb 
dokumentumanyag közzététele után írták, lehetségesnek tartották, 
hogy továbbra is figyelmen kívül hagyják azt a kérdést, milyen 
filozófiai-politikai nézeteket vallott a fiatal Bonaparte, hogy ment 
végbe eszmei fejlődése. 


A fentiek alátámasztására két példát említek. Olyan nagy tudós, 
mint Arthur Chuguet, , Napóleon fiatalsága"? című hatalmas 
monográfiájában, amely értékes tényanyagot tartalmaz, három 
kötetben, amelyek több mint ezerkétszáz oldalt tesznek ki, hőse 
eszmei nézeteinek mindössze harminc-negyven oldalt szentel. Egy 
történész, Louis Madelin akadémikus, aki Chuguet-nél jóval később 
írt, Napóleonról szóló tizenhat kötetes (!) munkájában, amely 
valószínűleg öt-hatezer oldal, alig húszharminc oldalon foglalkozik 
a szóban forgó kérdéssel. 


Márpedig ez a kérdés természetesen választ kíván. Az a 
dokumentumanyag, amely jelenleg a kutató rendelkezésére áll, 


minden lehetőséget megad arra, hogy teljesen egyértelmű választ 
adjon rá. 


Bonaparte Napóleon, mint ismeretes, kivételes tehetségű ember 
volt, ami tevékenységének legkülönbözőbb területein 
megmutatkozott. Már gyermekkorában és tanulóéveiben 
észrevehetően megnyilvánult az a figyelemreméltó képessége, hogy 
gyorsan tájékozódjék bonyolult kérdésekben, másoknál hamarább 
találja meg a nehéz matematikai feladat helyes megoldását, s 
különösen bámulatos emlékezőtehetségével tűnt ki. 


Bonaparte gyermekkorától kezdve élete végéig csaknem abszolút 
memóriával rendelkezett. Minden különösebb erőfeszítés nélkül 
emlékezetébe véste a matematikai szabályokat, a száraz jogi 
formulákat, hosszú szakaszokat Corneille, Racine vagy Voltaire 
műveiből. Később, a hadseregben sohasem tévesztette el azoknak a 
katonáknak és tiszteknek a nevét, akiket ismert, megmondta, melyik 
évben és hónapban katonáskodtak együtt és gyakran azt is, hogy 


melyik ezredben, sőt olykor zászlóaljban szolgált volt katonatársa. 


A pontos memóriának ez a ritka adománya és a gyors tájékozódó 
képesség már a brienne-i és párizsi iskolai éveiben is megnyilvánult, 
és megkönnyítette számára a tananyag elsajátítását. De a puszta 
veleszületett adottságok elégtelennek bizonyultak ahhoz, hogy 
valamiféle előnybe kerüljön társaival szemben. Szegénysége, a 
világfias fesztelenség hiánya, a vidékies félszegség mintegy 
semlegesítették a veleszületett képességeket. Ráadásul az 
apologetikus irodalom állításai ellenére - amely 

Napóleont valamiféle , felsőbbrendű embernek" vagy , Isten 
kiválasztottjának" tünteti föl, aki mindenben egyaránt kiváló volt - 
Bonaparte a valóságban korántsem minden téren ért el kiemelkedő 
eredményeket. Mint már mondottuk, rosszul ment neki a 
nyelvtanulás - a holt nyelveké és az élő nyelveké egyaránt. Később 
is, mint a franciák császára, követett el hibákat a francia beszédben, 
nyelvtani hibákat, sőt jelentésbeli hibákat is, s beszéde tele volt 
olaszos fordulatokkal. Szeretett sakkozni, de - ami matematikai 
hajlamú embernél meglepő - nem értette meg a sakkművészet 
titkait. Szívesen kártyázott - huszonegyest játszott - és, ha tudott, 
csalt. Egy szó mint száz, mint mindenkinek, neki is megvoltak a 
gyöngéi és a fogyatékosságai, s nehéz fiatalkorában, amikor 
gyakrabban kellett védekeznie, mint támadnia, ezek még 

jobban szembeötlöttek. Sem a brienne-i, sem a párizsi 
katonaiskolában, sem az ezredben nem sikerült vezető szerepre 


szert tennie, mindig a társaitól félrehúzódó, magányos fiú maradt, 
akit végül már meg sem hívtak a gondtalan fiatalság vidám esti 
összejöveteleire. 


Ámde látszólagos gyöngesége mellett ennek a nem magas termetű, 
nagyon sovány, az első pillantásra csaknem beteges külsejű fiatal 
tisztnek veleszületett adottságain kívül még két olyan tulajdonsága 
volt, amelyek igen fontosnak bizonyultak: rendkívüli munkabírás és 
kivételes szívósság jellemezte. 

Munkaképessége bámulatos volt. Fiatalkorában Napóleon legkésőbb 
hajnali négy órakor felkelt és hozzálátott a munkához. Azt tartotta, 
hogy minden tisztnek a szolgálatban tudnia kell elvégezni azt, amit 
bármely katona megcsinál, kezdve a lovak befogásán, s a saját 
zászlóaljában maga adta erre a példát. A kiképzés ideje alatt s 


később a hadjáratokban együtt gyalogolt a katonákkal a tűző napon 
vagy a hideg szélben, példát mutatva szívósságból. 


Serdülőkorának és ifjúságának éveiben legfőbb, mondhatni 
egyetlen, mindent felemésztő szenvedélye az olvasás volt. Amint 
Bourrienne elbeszéli, már a brienne-i katonaiskolában, mihelyt 
megszólalt a szünetet jelző csengő, , a könyvtárba sietett, s itt 
mohón olvasta a történelemkönyveket, kiváltképpen Poliübioszt és 
Plutarkhoszt". Iskolatársai játszani mentek, ő meg egyedül maradt a 
könyvtárban, belemerülve a könyvekbe. 


Ugyanilyen önfeledten adta át magát az olvasásnak Valence-ban is; 
előfizetett könyvekre a lakásától nem messze lévő Aurel-féle 
könyvkereskedésben. Megtagadta magától a szórakozásokat, sőt a 
legszükségesebbet is, megtakarított pénzén könyveket rendelt 
Genfből és más városokból. Amikor 1786-ban szülőföldjére, 
Korzikára utazott, Joseph tanúsága szerint , az az útibőröndje, 
amely könyvekkel volt tele -Plutarkhosz, Platón, Cicero, Cornelius 
Nepos, Titus Livius, Tacitus francia nyelvre fordított műveivel, 
Montaigne, Montesguieu, Raynal műveivel... méreteit 

tekintve sokkal nagyobb volt annál, amelybe ruházatát csomagolta". 


Bonaparte azon képessége folytán, hogy órákon át tudott könyvek 
mellett figyelmesen ülni, ismeretek tekintetében felmérhetetlen 
fölényre tett szert társaival szemben. S ezeket az ismereteket 
mélyebben, jobban, másként sajátította el, mint iskolatársai. 


Bonaparte olvasmányaiból készített jegyzetei, kivonatai, egyéb 
feljegyzései, amelyek ezekből az évekből fennmaradtak, mindmáig a 
legmeggyőzőbb bizonyítékai annak, milyen állhatatos 
erőfeszítéseket tett kora ismereteinek elsajátítására, arra, hogy ne 
maradjon el a század színvonalától. 


Katona volt, tüzér, és néhány füzete - apró, dőlt betűs írásával 
teleírva - tüzérségi kérdésekkel foglalkozik. Ezek közt vannak a 
részletes , Jegyzetek De Valliére márki emlékiratából" is (De 
Valliére márki azt javasolta, hogy különféle számítások 

alapján ötféle űrméretű szabványosított egységes tüzérséget 
hozzanak létre), és , A tüzérségi alapelvek" című terjedelmes 
kézirat, valamint egy füzet, amely a tüzérség történetére vonatkozó 
feljegyzéseket tartalmaz, továbbá az , Emlékirat az ágyúk 
elhelyezésének módjáról bombázáskor", matematikai számításokkal. 


E fiatalkori feljegyzések megmutatják, milyen komolyan vette 
Bonaparte a szakterületét. 


Napóleon életrajzírói - Costontól és Chuguet-tól kezdve Madelinig 
és Castellóig -a matematikai hajlam mellett hangsúlyozták a fiatal 
Bonaparte rendkívüli, mi több, szenvedélyes érdeklődését a 
történelem iránt. Az ókor hősi éposza vonzotta, lelkesítette, Hellasz 
és Róma állampolgári hősiességének utánzására serkentette. 
Feljegyzéseinek fennmaradt füzetei, amelyeket annak idején 
Frédéric Masson tett közzé, megmutatják, milyen gondosan 
tanulmányozta Napóleon, kivonatokat készítve, az olvasottakat 
szintetizálva, az ókori világ - Egyiptom, Asszíria, Babilon, Perzsia - 
történetét. Különös szenvedéllyel foglalkozott az ókori városállamok 
- Athén, Spárta, Róma - történetével, nemcsak olyan összefoglaló 
jellegű történeti műveket kivonatolva, mint Rollin akkoriban ismert 
művei, hanem ókori szerzők - Platón, Plutarkhosz, Suetonius, Cicero 
és mások - francia fordításban megjelent munkáit is. 


Füzetei között fennmaradtak részletes, ötvenkilenc oldalt kitevő 
jegyzetek Anglia történetéről, Julius Caesar inváziójától kezdve a 
XVII. század végéig - e jegyzetek alapjául John Barrow tízkötetes 
művének tanulmányozása szolgált. Ezek mellé sorakoztak azok a 
füzetek, amelyek II. Frigyes porosz király uralkodásának 
történetére vonatkozó jegyzeteket tartalmaztak; továbbá Marigny 

abbénak az arabok történetéről írt kétkötetes művére, Machiavelli 


Firenze történetére, Mably Franciaország történetére vonatkozó 


feljegyzések, részletes jegyzetek a Sorbonne történetéről és 
sok egyéb. 


Nemcsak megismerni igyekezett a régi Görögország és Róma hősi 
époszát, hanem le is akarta vonni a múlt tanulságait. Füzeteiben a 
történelmi tények összefoglalása - Rollin vagy Plutarkhosz alapján - 
keveredik a szerző szavaival, magának Bonaparténak általánosító 
megállapításaival. Az a néhány oldal, amelyet , önállóan" 

írt, mindenekelőtt a fiatal Bonaparte politikai érzelmei miatt 
figyelemre méltó. Az antik világ története megerősítette benne a 
szabadságszeretetet, a zsarnokság, az elnyomás gyűlöletét. , Akkor a 
zsarnokság fölemeli förtelmes fejét, s a megalázott ember 

elveszti szabadságát és energiáját..." - ilyen hangnemben fejti ki 
gondolatait. Athén története alkalmat nyújtott neki arra is, hogy a 
monarchia és a köztársaság előnyeire vonatkozóan feltegye a 
kérdést a következőképpen: , Következtethetünk-e arra, hogy a 
monarchikus uralom a legtermészetesebb és a primér? Kétségkívül 
nem" - válaszolta. 


Füzetei különféle olyan jegyzeteket is tartalmaznak, amelyek a híres 
Buffon , Természetrajz"-ának tanulmányozásával kapcsolatosak. A 
füzetekben jelentős helyet foglalnak el a földrajzi jegyzetek, 
többnyire a történelem tanulmányozásával összefüggésben. 


A történelemnek és a vele érintkező tudományágaknak hosszas, 
elmélyült, sőt mondhatnánk beható tanulmányozása kétségkívül 
nagy befolyással volt Bonaparte eszmei fejlődésére. Nemcsak kitűnő 
ismerője lett a történelemnek - az első konzul, majd a császár 
felszólalásai, beszédei csaknem mindig tartalmaznak 
hivatkozásokat történeti példákra, történeti tényekre, történelmi 
nevekre. 


Figyelmet érdemel az a hajlama, hogy elemezze a történelmi 
folyamat társadalmi tartalmát, hogy feltárja a történelmi jelenségek 
rejtett hátterét. Az egyik műben - a , Párbeszéd a szerelemről" 
címűben (1791) - Bonaparte Des Mazis-val vitázva hangsúlyozza, 
hogy a jelenlegi társadalmi rend nem érthető meg azoknak a 
mélyreható változásoknak a figyelembevétele nélkül, amelyeken az 
ember keresztülment a földön való megjelenése óta, fokozatosan 
egészen más lénnyé válva. , Lehetségesnek tartják-e, hogy e 


változások nélkül olyan sokan tűrnék a maroknyi nagyúr által 
gyakorolt elnyomásból fakadó szenvedéseket, s hogy olyan 
emberek, akik szűkében vannak a kenyérnek, megbékélnének a 
pompás palotákkal?? 


A társadalmi ellentmondások élességére, amelyeket oly világosan 
látott, a , Párbeszéd a szerelemről" huszonkét éves szerzője 
elsősorban történeti magyarázatot adott. A gondolkodás 
történetisége időnként az érett Bonaparténál is felbukkant. De erre 
később visszatérünk. 


Mindamellett, bármekkora is a jelentősége Bonaparte intellektuális 
fejlődése szempontjából a történelemnek, nem ez a tudomány állt 
számára az első helyen, bár néhány életrajzírója ezt állítja. 


Mint már mondottuk, a fiatal Bonaparte nemcsak katona volt, 
hanem kora gyermeke is. A XVIII. században ez egyebek közt azt 
jelentette, hogy ő is az elégedetleneknek a fiatalok közt oly elterjedt 
fajtájához tartozott, és hogy az őt körülvevő bajoktól való 
szabadulást az értelemnek - ahogy akkor látta - legyűrhetetlen 
erejében és a régi társadalmi renden gyakorolt merész bírálatban 
kereste, amelyet a felvilágosodás korának felszabadító eszméi 
hoztak magukkal. 


A Napóleonnal foglalkozó irodalomban meggyökeresedett az a 
vélemény, hogy Napóleon könyörtelen ellensége volt minden 
,ideológusnak?". Érthetetlen módon elfelejtették vagy nem vették 
észre, hogy társadalmi útját maga is , ideológusként" kezdte, egy 
bizonyos társadalmi-politikai párt híveként. 


Az a törekvés, hogy Bonaparte életrajzát hozzáillesszék egy 
mesterségesen kidolgozott modellhez (hogy napjaink terminusával 
éljünk), valamiféle eszményi mintához, amelyet a második 
császárság félhivatalos történetírása hozott létre és amely azóta 
mintegy klasszikussá lett, olyan messzire ment, hogy életrajzának 
egész szakaszait vagy teljesen törlik, vagy a legkisebb betűtípussal - 
petittel vagy nonpareille-jel - szedik, így lényegében vagy 

, megfeledkeztek", vagy csak futtában érintették Napóleon 
életrajzának irodalmi tevékenységére vonatkozó oldalait. (Ennek 
alapját egy harminckét kötetes kiadvány rakta le: Napóleon /. 
Correspondance (a továbbiakban - Corr.) 1-32. köt. Párizs 


1858-1870. Ebből a kiadványból, amelyet II. Napóleon irányításával 
rendeztek sajtó alá, teljesen ki vannak rekesztve az 1795 előtti 
anyagok, tehát összes politikai, filozófiai és irodalmi munkái.) 


A franciák leendő császára ifjúkorában nemcsak lelkes tisztelője és 
kiváló ismerője volt a szépirodalomnak és a politikai irodalomnak, 
hanem őt magát is teljes joggal mondhatjuk írónak. 


Már a brienne-i katonaiskola padján megismerkedett a klasszikus 
francia irodalommal és később egész élete során bámulatba ejtette 
beszélgetőpartnereit Corneille, Racine, Lafontaine, Bossuet, Fénelon, 
Voltaire, Rousseau, Bernardin de Saint-Pierre és a francia irodalom 
más korifeusai műveinek alapos ismeretével. A 

szépirodalom mindig különleges érdeklődésének tárgya maradt: 
nemcsak értett hozzá és voltak állandó kedveltjei, hanem maga is a 
toll mestere volt. 


A hírneves államférfiúnak a szó szoros értelemben vett irodalmi 
hagyatékát, az áttekinthetetlen , napóleoni" irodalom ellenére, 
nemcsak hogy nem becsülik meg eléggé, hanem nincs is 
összegyűjtve egyetlen egységes kiadványban. (Azok a fő 
kiadványok, amelyekben Bonaparte voltaképpeni irodalmi művei 
megjelentek, továbbra is a következők: F. Masson-G. Biagi: Id. mű; 
Fr. Mosson: Manuscrits inédits. Párizs 1908.; S. Ascenazy: Manuscrits 
de Napoléon (1793-1795) en Pologne. Varsó 1929.; a , Glisson et 
Eugénie" című, javarészt önéletrajzi regény (alapja a fiatal 
Napóleonnak Désirée Clary iránti rajongása) 1920-ban Bécsben 
került napvilágra. Közzétették, de nem teljes egészében, később újra 
kiadták.) 


Pedig hagyatéka korántsem csekély. Abból, amit ismerünk, 
biztonsággal megállapítható, hogy Bonaparte könnyen és gyorsan 
írt, prózában is, versben is, a publicisztikai műfajban is. 


Azok a tréfás, ironikus versek, amelyeket a Bezout-féle matematikai 
tankönyv egyik példányára írt a párizsi katonaiskolai vizsgák 
idején, s amelyek a pillanatnyi rögtönzés benyomását keltik, azt 
bizonyítják, hogy a versírás könnyen ment neki. Bebizonyította, 
hogy tud verset írni, de éppoly nyilvánvaló az is, hogy nem volt 
érzéke a költészet iránt, s nem is óhajtott költészettel foglalkozni. 


A ránk maradt prózai irodalmi kísérletei műfajukat és jellegüket 
tekintve igen különfélék. Vannak köztük voltaképpeni szépirodalmi 
művek is, s olyan munkák, amelyek valahol a belletrisztika és a 
publicisztika határán mozognak, vannak tisztán publicisztikai írásai 
is, s végül tudományos vagy féltudományos értekezések. Maga ez 

a műfaji sokféleség általában igen jellemző vonása a XVIII. századi 
irodalomnak. 


A katonaiskolák fiatal növendéke, majd az alhadnagy csupán a 
felvilágosodás legjobb mintaképeit követte. Egyébként a fiatal 
Napóleon nemcsak ebben, hanem gondolkodásában is, műveiben is, 
leveleiben is a XVIII. század képviselője volt. 


Bonaparte írt olyan munkákat, amelyek nyomban létrejöttük után 
napvilágot láttak. A , Levél Matteo Buttafocóhoz? - ez a 
kifejezőerejét tekintve ragyogó vádirat Korzika nemzetgyűlési 
képviselője ellen - 1790-ben jelent meg. 

Három évvel később jelent meg a , Beaucaire-i vacsora". (Le souper 
de Beaucaire. 1793. Masson, Charvel kutatásaira hivatkozva, 
rámutat arra, hogy 1793-ban a , Beaucaire-i vacsora" két különböző 
kiadásban jelent meg, 1821-ben pedig megjelent az első 
utánnyomás.) Erről az írásról nehéz megmondani, melyik irodalmi 
műfajhoz sorolandó. Formáját tekintve szépirodalom. , A vásár 
utolsó napján jártam Beaucaire-ben; a véletlen a vacsoránál 
összehozott ...val" - így, a XVIII. századi irodalom csaknem 
klasszikus modorában kezdődik ez a mű. A beaucaire-i vacsora 
közbeni beszélgetésnek kifejezetten politikai, vagy ha úgy tetszik, 
filozófiai-politikai tartalma van. Szépirodalmi mű ez vagy 

politikai értekezés? Alighanem ez is, az is. 


Egyébként a , Beaucaire-i vacsora" című írásra még vissza fogunk 
térni; eszmei tartalmát tekintve Bonaparte életének következő 
szakaszához tartozik. 


A , Glisson és Eugénie" című regény még mindig nem teljes 
egészében ismert; egyébként annak alapján, ami eddig megjelent 
belőle, nem lehetünk nagy véleménnyel róla. 


Az a két kisebb novella - , Essex grófja" (1788) és , A próféta álarca" 
(1789) amelyeket Fr. Masson tett közzé1 2, nem egyforma értékű. 


Az első főleg drámaiságával emelkedik ki, amelyet az ábrázoló 
eszközök puritánságával ér el, a második, egy kissé esetlenül 
előadott keleti történet, véleményem szerint nem nagy értékű. A 

, Kalandok a Palais-Royalban" című novella befejezetlenül maradt: 
úgyszólván egy mondat közepén szakadt meg; erről a félben maradt 
írásról nehéz bármily ítéletet alkotni. 


A széppróza területére tett kalandozásai Bonaparte ifjúságának 


vétkei maradtak; később nem tért vissza hozzájuk és ritkán 
említette őket. 


Irodalmi feljegyzéseiben sokkalta nagyobb helyet foglaltak el a 
filozófiai vagy, helyesebben, filozófiai-politikai tanulmányok - ez az 
irodalmi műfaj különösen a felvilágosodás irodalmára jellemző. 
Ilyenek: Korzikáról szóló cikk- és levélsorozata, , A dicsőség 
szeretete és a hazaszeretet", a , Párbeszéd a szerelemről", az 

, Értekezés a lyoni akadémiának", a Rousseau-ról írt megjegyzések, 
a befejezetlen vázlatok, a társadalmi szempontból érdekes 
nyersfogalmazványok. E füzetek lapjairól, amelyek sok-sok évvel 
megírásuk után láttak első ízben napvilágot, a fiatal Napóleon 
tekint ránk - egészen másvalaki, mint az, aki a franciák császáraként 
került be a történelembe. 


Azok a kutatók, akik Napóleon életútját tanulmányozták, 
szükségképpen fel kellett hogy figyeljenek egy érdekes 
körülményre. Napóleon hadvezéreinek ragyogó csillagképében, a 
konzul és a császár legközelebbi munkatársai között nem akad egy 
sem hajdani brienne-i és párizsi iskolatársai vagy azon ezredtársai 
közül, akikkel a katonai szolgálatot elkezdte. (Mint ismeretes, ez 
alól Napóleon két barátja kivétel: Bourrienne, aki Brienne-ben volt 
évfolyamtársa, és Des Mazis, akivel Párizsban és Valence-ben tanult 
együtt. Mindketten az emigrációból visszatérve keresték fel 
Bonapartét. Bourrienne nem váltotta be Bonaparte hozzá fűzött 
reményeit, akit azután le is váltott. Des Mazis, aki nem akart 
visszatérni a hadseregbe, nem játszott fontos szerepet.) Miért? 
Elsősorban azért, mert a fiatal Bonaparte éles konfliktusban állt 
iskolatársaival és ezredtársaival. 


Bonaparte nemcsak azért idegenkedett társaitól, mert szegényebb 
volt náluk és szokatlanok voltak számára durva, gyermeteg 
szórakozásaik, amelyek értelmetlen pénzkidobással jártak. Idegenek 


2999 


voltak tőle nézeteik és meggyőződésük miatt is. Más világhoz, más 
táborhoz tartoztak. 


Frédéric Masson, Napóleon életének igen lelkiismeretes kutatója 
megállapította, hogy a forradalom kitörése után Bonaparte legtöbb 
brienne-i és párizsi évfolyamtársa emigrált. Erre a megállapításra 
jutott el Chuguet is, aki mindenkitől függetlenül, önállóan vizsgálta 
ugyanezt a kérdést. Bonaparte volt évfolyamtársai fegyverrel a 
kezükben harcoltak a forradalom ellen. Néhányan közülük Condé 
seregében szolgáltak, mások átálltak Franciaország ellenségeinek - 
az angol, az osztrák, a portugál kormánynak - a szolgálatába. 


Napóleon valamennyi életrajzírója említést tesz arról az 
engesztelhetetlen gyűlöletről, amely a párizsi katonaiskola két 
növendékét - Bonapartét és Le Picard de Phélippeaux-t elválasztotta 
egymástól. Picot de Peccaduc, aki kettejük között ült, elmenekült 
helyéről, mert lába tele volt kék foltokkal azoktól a dühös 
rúgásoktól, amelyeket az ellenfelek az asztal alatt egymásnak 
szántak. Mi volt az alapja ennek a kibékíthetetlen, az idők során 
sem csillapuló ellenségeskedésnek? Elmúlik néhány év, s 1799-ben 
a régi ellenfelek újból találkoznak majd: ezúttal a csatamezőn, a 
szíriai Saint-Jeand d" Acre falainál, Bonaparte - mint a francia 
hadsereg főparancsnoka, Le Picard de Phélippeaux mint a francia 
hadsereg ellen harcoló angol hadsereg ezredese. Véletlen volt-e ez 
vajon? S nem lehet-e a távoli Szíriában a két különböző zászló alatt 
küzdő seregtől a fonalat a párizsi katonaiskola két növendékéig 
húzni? 


És Picot de Peccaduc ki volt? A Mars mezei iskola legkiválóbb, első 
tanulója... Vajon sorsának további alakulása nem figyelemre méltó- 
e, nem mutatja-e meg, hogyan szóródott szét különféle oldalakra az 
a nemzedék, amely a forradalom előestéjén lépett ki az életbe? 


A katonaiskola befejeztével, számos kitüntetés birtokában, 
Bonapartéval együtt Strasbourg-ba került, s itt gyorsan emelkedett 
felfelé a szolgálati létrán. A forradalom után hamarosan emigrált, 
tüzérkapitányként szolgált Rohan emigráns-ezredében, majd átállt 
az osztrák hadseregbe, az intervenciós háborúban harcolt 
honfitársai ellen. Az 1805-ös hadjáratban nem volt szerencséje: 
Mack seregével Picot de Peccaduc osztozott a kapituláció 
szégyenében; Mackkal ütött lett, ahogyan Bilibin Tolsztoj , Háború 


és béke" című regényében élcelődik, volt évfolyamtársa foglya 
lett. (Szójáték Mack győztes osztrák hadvezér nevével.) Elengedték, 
de a megpróbáltatások nem használtak neki. Megrögződött a 
hazája iránti gyűlöletben, s az 1809-es hadjáratban az osztrák 
hadsereg ezredeseként ismét a franciák ellen harcolt és újból 
fogságba esett, ezúttal Davout-éba. Másodszor is szabadon 
engedték. De az irányában tanúsított nagylelkűség nem változtatta 
meg. Nemcsak végleg hazaáruló lett, de apai nevét is elhagyta: 
1811-ben Peccaduc lemondott francia nevéről és felvette a német 
Herzogenberg nevet. Becstelen igyekezetét megjutalmazták, bár 
csak mértékkel: a bárói címet adományozták neki. Az 1813- 

as hadjáratban báró Herzogenberg a franciaellenes szövetség 
seregeiben részt vett a drezdai és a kulmi ütközetben, s egy francia 
golyó eltalálta. A sebesülés, egyébként, nem volt halálos; tovább 
szolgálta az osztrák császárt; később kinevezték Bécsben Mária 
Terézia lovaglóiskolájának parancsnokává. Az osztrák hadsereg 
altábornagyaként halt meg 1820-ban. 


Ez a saját népe iránti gyűlölet logikája. Egy francia nemest osztrák 
báróvá változtatott, aki egész életében egykori honfitársai ellen 
szögezte a pisztolyt. 


, Mindig magányosan az emberek között? - ez az 1786-os 
feljegyzéséből való néhány szó nem irodalmi frázis. Pontosan 
meghatározta azt a viszonyt, amely a fiatal Bonaparte és a 
környezetében levő emberek közt kialakult. Magányosnak érezte 
magát a katonaiskolában és ezredtársai között: más-más világban 
éltek. Az ő világukból az út az ellenforradalomhoz vezetett; az a 
világ, amelyben Bonaparte élt, a forradalomhoz vezette el őt. 


Bonaparte alhadnagy világa - Voltaire, Montesguieu, Helvetius, 
Rousseau, Raynal, Mably, Volney világa, a XVIII. század 
szabadságszerető, lázadó irodalmának a világa volt. Lehetett-e ez 
másként? 


Vajon a szegény korzikai, akit állandóan népe szenvedése 
foglalkoztatott, aki szakadatlan gondok közt élt anyja, testvérei 
nehéz helyzete miatt, aki idegen maradt a gondtalanul vidám társai 
számára, aki kénytelen volt a kezét a háta mögé rejteni, hogy ne 
látszódjék kopott régi kesztyűje, az alhadnagy, aki arra volt 
kárhoztatva, hogy húzza a katonai szolgálat igáját az előléptetésre 


való remény nélkül - vajon felkészült-e rövid és nem éppen könnyű 
élete alatt a XVIII. század haladó irodalma nagy felszabadító 
eszméinek befogadására? 


Mohón szívta őket magába, megkísérelte megtalálni bennük 
azoknak a kérdéseknek a megoldását, amelyek régóta szakadatlanul 
nyugtalanították, s amelyeket szinte körülzártnak mondható élete 
hozott a felszínre? Sok bizonyíték van arra, hogy Bonaparte 
hadnagy a , filozófusok pártjának" követőjévé lett; egész életpályája 
felkészítette erre. 


1788-ban, a királyi szolgálatban álló Bonaparte alhadnagy ezt írta: 
Európában , igen kevés olyan király maradt, aki meg ne érdemelné, 
hogy megdöntsék". Kellett-e ennél világosabban kifejeznie 
gondolatait? Egy olyan korban, amikor Franciaországban a haladó 
gondolkodású emberek túlnyomó többsége az alkotmányos 
monarchia mellett foglalt állást, a fiatal tüzértiszt megkérdőjelezte 
feljegyzéseiben magának a monarchia intézményének a 
törvényességét, és azt állította, hogy Európa tizenkét királyságában 
a monarchia trónja bitorlók kezében van. Vajon nem 

forradalmi gondolatok-e ezek ? 


De nem véletlenszerűek-e ? Hogyan juthatott el ilyen lázadó 
nézetekhez a királyi hadsereg tisztje? Talán csak egy 
meggondolatlan mondat futott ki önkéntelenül tolla alól? Talán 
ellentmondásban volt minden egyébbel, amit a magát filozófusnak 
tartó fiatal tiszt írt? 


Nem, már a fiatal Bonaparte legrégibb keletű fennmaradt 
kéziratában, a , Korzikáról" című írásban (1786. április, a szerző 
még ekkor nem volt tizenhét esztendős) olyan gondolatmenettel és 
terminológiával találkozhatunk, amely nyilvánvalóan a 
felvilágosodás lázadó irodalmából származik. Bonaparte a 

, genovaiak zsarnoksága által elnyomott" korzikaiakról beszél, 
lelkesen nyilatkozik az általuk megindított , forradalomról, amelyet 
olyan merészség és hazafiasság jellemez, amely csak a rómaiak 
hőstetteihez fogható". Hamis érvként felháborodva utasítja el azt, 
hogy , a népeknek nincs joguk felkelni egyeduralkodóik ellen", ő ezt 
a jogot vitathatatlannak tartja. Figyelemreméltó, hogy gondolatait 
megalapozva olyan terminusokat használ, mint , nemzeti 


da 


szuverenitás", , társadalmi szerződés", , társadalmi 


egyezmény", , közakarat", , természeti törvények", amelyek 
cáfolhatatlanul bizonyítják, hogy már akkor is jól ismerte Jean- 
Jacgues Rousseau munkáit és befolyásuk alatt állt. Egyébként, az 
1786. tavaszi kéziratban többször közvetlenül Rousseau-hoz fordul. 
Így , Rusztán yA keresztények védelmex cáfolata? ezekkel a 
szavakkal kezdődik: , Rousseau! Egyik honfitársad és barátod...", s 
következik ezután a híres író , Társadalmi szerződés" című műve 
egyik fejezetének taglalása. 3 3 


Ha figyelmesen tanulmányozzuk a forradalom előtti évek 
Bonapartéjának irodalmi hagyatékát, könnyűszerrel 


meggyőződhetünk arról, hogy tizennyolc-húszesztendős korára 
kialakult nála egy meghatározott nézetrendszer. 


A jelenlegi társadalmi rendszer rossz, igazságtalan, hamis alapokon 
nyugszik, amelyek ellentmondanak a természeti törvényeknek és az 
ember természetének, vélte Bonaparte. Az erőn alapuló állatvilágtól 
eltérően az emberi társadalom a megegyezésen alapszik. , Az 
emberek boldogságra születnek." Az élet szépségeinek élvezete - 

ez az ember felsőbb rendeltetése, amelyet a természeti törvények 
határoznak meg. Ám a mai társadalomban az embernek ezeket a 
vitathatatlan természetes jogait lábbal tiporják. Az embernek az 
egyenlőségre való természetes törekvését durván 

megsértik; mindenütt egyenlőtlenség uralkodik; a világ két osztályra 
tagozódik: az uralkodókra és az elnyomottakra, a gazdagokra és a 
szegényekre. 


A fiatal filozófus nemcsak a zsarnokságot ítéli el, amely utálatot kelt 
benne, mivel elfojtja a szabadságot, nemcsak a politikai 
egyenlőtlenséget bélyegzi meg, amelyet a természeti törvények 
megsértésének tart; elítéli a szociális egyenlőtlenséget is. A 
gazdagság, a fényűzés pusztulásba dönt; megrontja az erkölcsöket, 
bomlasztja a társadalmat; egyesek - kevesek,- gazdagsága mások - a 
többség - nyomorán és szenvedésein alapszik, ez igazságtalan és 
ellentmond az emberi természetnek. 


A fiatal Bonaparte kora társadalmi rendje fölött gyakorolt bírálata 
bátor, forradalmi jellege kétségbevonhatatlan. De melyek a baj 
leküzdésének eszközei? Milyen utat javasol arra, hogy a világ jobbá, 
igazságosabbá legyen? 


Ezekre a kérdésekre Bonaparte hadnagy füzetei nem adnak 
határozott választ. Nincs erről kialakult, egyértelmű véleménye. Sőt, 
helyesebb azt mondani, hogy kitér e kérdések elől vagy elodázza 
megoldásukra vonatkozó válaszát. 


Bonaparte a negatív nézetekben teljesen határozott és egyértelmű. 
Az akkori társadalmi renden gyakorolt bírálata következetes és 
szisztematikus. Egészen közel jut a forradalmi következtetésekhez, 
ezek logikusan adódnak gondolatmenetéből. 


De az utolsó szót - hogyan, mikor és miként valósíthatók meg a 
forradalmi következtetések - a szerző nem mondja ki hangosan. 


A társadalmi-politikai kérdések iránt érdeklődő fiatal tisztre 
kétségtelenül a legnagyobb befolyást a , Társadalmi szerződés", az 
, Új Héloise", a , Hegyi levelek?" neves szerzője gyakorolta. Még a 
gondolkodásmódban is - egészen megközelíteni a forradalmi 
következtetéseket és megállni anélkül, hogy gondolatát teljesen 
kimondta volna - Jean-Jacgues Rousseau-t követte a fiatal filozófus. 


Mint már mondottuk, Bonaparte ifjúságában a felvilágosodás kora 
sok írójának, gondolkodójának a munkáiért lelkesedett. Szerette 
Voltaire, Montesguieu, Raynal, Mably és mások írásait. Róluk 
alkotott ítéletei nem mindig voltak azonosak: megtörtént, hogy 
megváltoztatta véleményét a XVIII. század egyik-másik nagy 
írójáról. 


Bonaparte a leggyakrabban közvetlenül Rousseau-ra hivatkozik 
mint általánosan elismert tekintélyre. A zseniális , genfi polgár" 
szavának olyan súlya van az ő szemében, hogy helyettesíti az 
érvelés szükségességét. Bonaparte csaknem valamennyi korai 
munkájában többször közvetlenül Rousseau-hoz fordul, vagy 
hivatkozik rá (, Korzikáról", ,Rusztán yA kereszténység védelmec 
cáfolata", , Beszéd a dicsőség szeretetéről és a hazaszeretetről", 

, Párbeszéd a szerelemről" stb.). De még, amikor nem is ejti ki 
Rousseau nevét, ez utóbbinak a fiatal szerzőre gyakorolt befolyása 
teljes bizonyossággal megállapítható, ha szemügyre vesszük a 
terminológiát, a politikai szótárt, végül a társadalmi fejlődés 
törvényszerűségei magyarázatának a rendszerét. 


A , Párbeszéd a szerelemről" című munkában, amely Bonaparte 
pb) 


egyik legérdekesebb műve, s amelyben a párbeszéd tárgya nem 
annyira a szerelem, mint inkább az állampolgári kötelesség és az 
, állampolgári érzület", a beszélgetés részvevői valóban létező 
emberek: Bonaparte és barátja, Des Mazis. 


A szerző álláspontja itt teljesen világos: véleményét a vita során 
Bonaparte fogalmazza meg. Csak figyelni kell arra, amit mond. 
Teljesen szabatosan kifejezi álláspontját. , A nép le van igázva. Látja 
a gyorsan meggyökeresedő egyenlőtlenséget... A vallás siet vigaszt 
nyújtani a szerencsétleneknek, akiktől minden tulajdont 

elvettek. Örökre bilincsbe akarja verni őket." 


Nem kisebb mértékben áll ez Bonaparte egy másik, korábbi művére, 
melynek címe: , A Calotte-társaság alkotmánytervezete" (1788) 
(calotte - katonai kifejezés, a páncéltorony felső fémrészének 
megjelölésére szolgál - a szerző). De a forradalom előtti években 
Franciaországban ezzel a névvel tréfásan azokat a társaságokat 
jelölték, amelyeket a tüzérezredekben a fiatal tisztek alakítottak. 
Íratlan szabály szerint , calotte-isták" azok a tisztek lehettek, akik 
még nem érték el a kapitányi rangot. A , La Calotte" társaságot 
létrehozták abban az ezredben is, amelyben Bonaparte szolgált. 
Bonaparte alhadnagyot az a megtiszteltetés érte, hogy megbízták a 
társaság alkotmánytervezetének összeállításával. 


Ezt a megbízást igen felelősségteljesen fogta fel. A félig tréfás 
társaság alkotmánya nagyon komolyan volt megfogalmazva. Az 

, Alkotmánytervezet" mind eszmei tartalmát, mind formáját és 
terminológiáját tekintve közel áll Rousseau társadalmi-politikai 
nézeteihez. A társaság politikai alapelvének és fő polgári erényének 
az egyenlőséget proklamálta. Bonaparte alhadnagy a forradalom 
előtti években Jean-Jacgues Rousseau nyomán az egyenlőség 
eszméjének meggyőződéses híveként lép fel. 


Bonaparte viszonylag nem hosszú élete alatt, amely bővelkedett a 
legváratlanabb sorsfordulókban, megtörtént, hogy - mint egyébként 
sok másról - Rousseau-ról alkotott véleményét is megváltoztatta. 
Változott az élet, változott Bonaparte, változtak nézetei. De 
kétségtelen, hogy a szóban forgó időszakban Jean-Jacgues Rousseau 
volt az a gondolkodó, akinek a legnagyobb hatása volt rá. 


Ismeretes bátyjának, Joseph-nek 1786-ból származó 


tanúbizonysága: , Szenvedélyes tisztelője volt Jean-Jacgues-nak és, 
ahogy mondják, egy eszményi világ lakója volt". 


Ezt a tanúbizonyságot bizalommal kell fogadnunk. Teljes egészében 
igazolja a forradalom előtti évek Bonapartéjának irodalmi 
hagyatéka. 


A Napóleonról szóló legendák némely hívei, többek közt azé a 
legendáé, amely szerint Bonaparte úgyszólván gyermekévei óta 
vérbeli egyeduralkodó volt, , potenciális egyeduralkodó", és némely 
szkeptikusok, akik úgy vélik, hogy Bonaparte mindig csupán a 
hatalomra törő kalandor volt, egyaránt hajlandók mindenképpen 
kisebbíteni vagy teljesen tagadni Rousseau-nak Bonapartéra 
gyakorolt hatását, valamint azt is, hogy a leendő császárnak, akár 
ifjúkorában is, bármi köze lett volna a forradalmi eszmék világához. 


Pedig Joseph Bonaparte tanúsága teljesen megbízható. Az ifjú 
Bonaparte, századának haladó férfiaival karöltve, a , filozófusok 
pártja" nagyszerű felszabadító eszméinek zászlaja alatt haladt és 
teljesen őszinte volt a régi, igazságtalan, pusztulóban levő világ 
iránti engesztelhetetlen gyűlöletében és e világ megjavítására 
irányuló vágyában. 


2. fejezet 


1 


A forradalom katonája 


1789. július 14. - a Bastille eleste - nemcsak a francia nép 
történetében nagy nap, hanem az emberiség felszabadító harcának 
krónikájában is. Ez a nap új történelmi korszak beköszöntését 
jelezte. 


Július 13—14-én, ahogyan ama történelmi napok részvevői 
tanúsítják, mindenkit annyira magával ragadott az események 
feltartóztathatatlan árja, a spontánul kibontakozott népi felkelés 
követelései, hogy nem maradt idő annak átgondolására, mi is 
történt. Július 14. az évtizedek során felgyülemlett népharag 
hirtelen és dühödt erejű kirobbanása volt. A felszínre törő áradat 
olyan sodró erejű, olyan ellenállhatatlan volt, hogy senki sem tudott 
szembehelyezkedni vele. A Bastille-ra felhúzták a kapituláció fehér 
zászlaját, s a leeresztett csapóhidakon, a sáncárkokon át, a falakhoz 
támasztott létrákon a párizsiak ezrei rontottak be az erődbe. 


Csak az ezt követő napokban kérdezték maguktól csodálkozva a 
párizsiak, az abszolutizmus megdöntött erődjére tekintve: ez a mi 
kezünk műve? 


Egy dr. Edward Rigby nevű angol orvos, aki a forradalom 
kívülállójaként véletlenül az események szemtanúja volt, 1789. 
július 18-i levelében így írt: , Tanúja voltam a talán legjelentősebb 
forradalomnak, amely az emberi társadalom történetében valaha is 
végbement. Egy nagy és bölcs nép harcolt az emberiség jogaiért és 
szabadságáért; hősiességét, körültekintését és állhatatosságát siker 
koronázta, s az az esemény, amely elő fogja mozdítani az utódok 
millióinak boldogságát és virágzását, igen csekély vérontással 
járt..." 


Minden könnyebbnek bizonyult, mint ahogy várható lett volna. Az 
abszolutizmus fölötti gyors győzelem, a néhány óra alatt történt 
óriási változások bámulatosak voltak. Vajon vannak-e olyan erők, 
amelyek képesek ellenállni az elemi erővel előrelendülő népnek? 
Ettől fogva már semmi sem látszott lehetetlennek. A portugál 
követ, aki figyelte Párizsban a fejleményeket, azt írta, hogy , ha 
saját maga nem lett volna a forradalom szemtanúja, nem 
kockáztatná meg, hogy beszéljen róla, mert attól tartana, hogy az 


igazságot koholmánynak fogják hinni". 


A nép önfeláldozó határozottságával kivívott győzelem és szabadság 
mámora, a bajtársiasság, a testvériség hevítő érzései, amelyek 
egybeforrasztották a harmadik rendet, a , nemzet" váratlanul 
megtalált új szavának teljes jelentése - mindez elszédítette az 
agyakat, büszkeséggel töltötte el a szíveket. Egy új korszak hajnala, 


első órái voltak ezek, a határtalan remények ideje, az illúziók ideje. 


Napóleon Bonaparténak, az auxonne-i tüzérezred húszéves 
tisztjének nem kellett a fejét törnie azon, elfogadja-e vagy ne 
fogadja el a forradalmat. A kérdés régen eldőlt: már ifjúkora óta, 
szinte még mint gyermek a nagy átalakulások idejéről 

ábrándozott. Spárta, Athén, Róma, amelyekről már a brienne-i 
katonai intézet iskolapadjában álmodozott, vajon nem a jövendőről 
való, de a múltba burkolt álmok voltak-e, álmok a szabadság, az 


igazságosság, az erény birodalmáról? 


Bonaparte hadnagy, Jean-Jacgues Rousseau és Raynal követője, 
Mably tisztelője, aki tizennyolc éves korában republikánus volt, a 
zsarnokság ellenfele, csak tapsolhatott a forradalomnak. Az első 
napoktól kezdve a nép mellett állt, amely véghezvitte a július 14-i 
csodát, a forradalom mellett és a vele szembenállók ellen volt. 


Ezt a leghatározottabban ki kell jelentenünk, minthogy vannak 
nyomai a történeti irodalomban annak, hogy e kérdést másként 
értelmezzék. Némely szerzők szükségesnek tartották, hogy 
kifejezzék kétségüket az iránt, hogy a franciák majdani 

császára ifjúkorában híve volt a forradalomnak. Így például Jacgues 
Bainville, a szélsőjobb-oldali politikai nézeteket valló történetíró, 
Napóleonról írt könyvében megállapította, hogy Bonapartét 
korántsem hozta izgalomba a Bastille bevétele, és hogy a 
forradalommal kívülálló megfigyelőként állt szemben. 


Bainville-től eltérően Louis Madelin, a tények talaján maradva 
elismerte, hogy Bonaparte csatlakozott a forradalomhoz és ennek 
híve volt. De Bonaparténak a forradalom iránti rokonszenvét főleg 
azzal magyarázta, hogy a forradalom eltávolította azokat a 
korlátokat, amelyeket egy 1780. évi törvény emelt azoknak a 
tiszteknek az előmenetele elé, akik nem voltak főnemesi 
származásúak. Bonaparte, aki családfájában csak négy olyan 


nemzedéket tudott kimutatni, amelynek ereiben nemesi 

vér csörgedezett, természetesen üdvözölte minden olyan korlátozás 
megszüntetését, amelyek katonai pályája elé akadályokat 
gördítettek. 


Ma, úgy véljük, fölösleges érdemi polémiát kezdeni Bainville-jel és 
Madelinnel. Az adott összefüggésben csak annak a megállapítása 
fontos, hogy ebben a nézetünk szerint vitathatatlan kérdésben a 
történeti irodalomban más vélemények is vannak. 


Mint már említettük, a fiatal Bonaparte, bár Rousseau és Raynal 
követője volt, , az egyenlőség és a szabadság barátja", ahogyan a 
XVIII. században mondották, ugyanakkor megmaradt szenvedélyes 
korzikai hazafinak. Az egyik nem mondott ellent a másiknak, sőt, a 
kettő szervesen egybeolvadt. Korzika le volt igázva és el volt 
nyomva, s Bonaparte serdülőkora óta tudta, hogy hazája 
függetlenségének visszaállítása felszabadító harc nélkül nem 
lehetséges. 


Arthur Chuguet annak idején azt írta, hogy ifjúkorában Bonaparte 
, szívvel-lélekkel korzikai volt, ízig-vérig korzikai". Ez a vélemény 
helytálló abban az értelemben, hogy abban az időben állandóan 
népe körül forogtak gondolatai. Korzikai hazafisága egzaltált és 
túlzott volt. A brienne-i iskola kemény fekhelyén, az 

éjszaka csöndjében nem az igazi Korzikáról álmodozott, hanem 
valamiféle eszményített képzeletbeli országról. A korzikaiakat 
kizárólag erényekkel ruházta fel: vakmerőséggel, bátorsággal, 
férfiassággal, szabadságszeretettel. Már nem volt gyermek, 
hanem tizennyolc éves, amikor Korzikáról szóló írását kihívó, 
optimista magabiztossággal teli állítással fejezte be: , Így hát a 
korzikaiak, az igazságosság összes törvényeinek megfelelően, le 
tudták rázni a genovaiak jármát, s le tudják majd rázni a 

francia igát is!" 


Fiatalkorában Bonapartét bizonyos büszkeséggel töltötte el, hogy a 
szabadságszerető korzikai nép fia. A felvilágosodás eszméinek 
híveként a korzikai nép történetében újabb igazolásokat merít 
nézetrendszerének helyességére vonatkozóan. , Gondoljatok Korzika 
tanulságaira" - mondja politikai ellenfeleinek. Már nincs távol a 
bosszú órája! 


S amikor ütött ez az óra, amikor megtörtént a július 14-i nagy 
csoda, amikor beköszöntött a nagy változások ideje, a fiatal 
Bonaparte, akiben benne élt a cselekvés szükséglete, kezdett módot 
keresni nagy erőtartalékainak felhasználására. 


Ki volt 1789-ben ez a húszéves fiatalember? Tüzér alhadnagy, aki 
négy esztendő alatt egyetlen lépéssel sem jutott előre a szolgálati 
létrán? Igen, az volt. 


Ámde 1789-ben, , a szabadság első évében", nem annyira 
tüzértisztnek érezte magát, mint inkább a forradalom katonájának. 
A fiatal Bonapartéban óriási dinamikus potenciál volt, amely 
levezetést kívánt; szavak, eszmék, könyvek, elhangzott beszédek - 
ez most, július 14. után kevés volt neki. Az új helyzetben a 
megfigyelő szerep már nem felelt meg számára. Cselekednie kellett. 
Nyomban a forradalom kitörése után belső logikáját tekintve 
vitathatatlan lépésre határozza el magát: Korzikára kell utaznia. 


Bonaparte, természetesen, tisztában volt azzal, hogy gyakori és 
hosszú távollétei az ezredből nem tetszenek feletteseinek és lassítják 
karrierjét a katonai pályán. De ezzel most nem törődött. Mit tehet ő 
a forradalomban, ha Auxonne-ban marad egy tüzérezred 
alhadnagyára vonatkozó szolgálati szabályzatok szűk keretei 
között? Olvassa esténként a Nemzetgyűlésben folyó viták 
ismertetését? Bejegyezze füzetébe a neves politikusok beszédeinek 
tartalmát? 


Bonaparte ezzel nem akart megelégedni. Hogyan, miben 
használhatná föl erőit a forradalomban? Hogyan cselekedhetne? 
Nem kellett keresnie a döntéseket. A válasz magától adódott. 
Bonaparte számára a forradalom elsősorban Korzika volt. A 
forradalmat, természetesen, e számára szent szigeten kellett 
működésbe hozni. 


Bonaparte feletteseinek jelentést tett, amelyben kérte, hogy 
engedélyezzenek neki szabadságot, hogy hazautazhasson 
családjához. Augusztusban megkapta az engedélyt és szeptember 9- 
én elindult Auxonne-ból a távoli és abban az időben hosszú útra. 


Napóleon Bonaparte 1789 szeptemberének utolsó napjaiban 
érkezett meg Ajacció-ba. Boldog volt, hogy viszontláthatta anyját - 


aki iránt mindig gyöngéd és tisztelet-teljes fiúi szeretettel viseltetett 
fiú- és lánytestvéreit, a szülői házat. Ámde Bonaparte ezúttal nem a 
rokoni ölelések kedvéért utazott. Alig várta, hogy 
bekapcsolódhasson a harcba. Már első este azt kívánta Joseph-től, 
aki szülővárosában már megindult a családban hagyományos 
ügyvédi pályán, hogy teljes tájékoztatást adjon neki a szigeten 
kialakult politikai helyzetről. 


Az, amit bátyjától hallott és amit személyes benyomásai is 
megerősítettek, meghökkentő volt. Franciaországot, Európát, az 
egész világot felkavarta, felrázta a forradalom, a Bastille elleni 
roham. Az egész világ Párizsra és Versailles-ra szögezte tekintetét. 
Ajaccióban, Bastiában pedig - Korzikán mindenütt - minden 
változatlan maradt, mintha a világon semmi nem mozdult volna, 
minden békés álmát aludta. A kormányzó, a városparancsnok és a 
katonai parancsnok még mindig XVI. Lajos, az isten kegyelméből 
való király alattvalóiként irányítottak, nem tájékoztatva senkit a 
távoli Párizsból érkező képtelen és furcsa hírekről. Az élet itt 
továbbra is lassan, sietség nélkül folydogált, kitöltötték az időt a 
régi helyi viszályok - az Ajaccio és Bastia, az elsőbbség jogáért 
harcoló két város patríciusai közti sohasem szűnő ellenségeskedés -, 
a klánok versengései, kis cselszövések, intrikák, pletykák, 
amelyeket esténként suttogva közöltek egymással, hogy reggelre 
már az egész város tudjon róluk. 


Lehet, hogy akkor, 1789 őszén érezte Bonaparte először, milyen 
kevéssé hasonlók szülőföldje, e szigetország lakosai a hősök nagy 
népéhez, akiket képzelete teremtett. Korzika a maga valóságában 
jelent meg előtte. Nem, ez nem a dicsőség sugaraival beragyogott 
Thermophülé volt. 


Bonaparte nem leplezte türelmetlenségét - sietett cselekedni. 
Terveinek legközelebbi részvevője Joseph lett. A két testvér 
politikai nézetei akkor közel álltak egymáshoz. Joseph nemrég tért 
haza Franciaországból; ott ugyanazt a forradalmi vihar 

villamos kisüléseivel teli levegőt szívta; az eszmék embere volt, a 
zsarnokság ellensége; ráadásul, mint azokban az időkben a legtöbb 
fiatalember, nagy politikai szerepről ábrándozott - talán Mirabeau 
dicsőségéről vagy Lafayette világhíréről. 

Szülővárosában, Ajaccióban Joseph-nek volt bizonyos befolyása: a 


Buonaparte-család nagyszámú, szerteágazó klánjára és ennek 
klientúrájára támaszkodott. Joseph volt a családban a legidősebb, a 
klán feje; a kicsiny Ajaccio patriarchális világában ez is 

jelentett valamit. Mi több, mint minden Bonaparte, ha kellett, meg 
tudta nyerni, maga mellé tudta állítani az embereket. Nem 
rendelkezett öccse képességeivel, de nem volt ostoba, volt 
gyakorlati érzéke, amely időnként ennél több is volt. Napóleon 
Szent Ilona szigetén ezt mondta Joseph-rői: , Lucienne, öreg 
nagybátyám, Joseph-ről azt mondta, hogy bugiardo (csaló). Azt 
mondta nekem: te vagy a családfő. Azt állította, hogy Joseph 
ravasz, agyafúrt. Bizonyára. Abban az időben először vettem észre 
szélhámoskodását." S Napóleon 1789-1792-ben mégis a 
legszorosabban együttműködött bátyjával. 


Bonaparténak sikerült szoros szövetségre lépnie egy fiatalemberrel, 
aki szintén elég nagy befolyással rendelkezett Ajaccióban. (A 
szövetség nem volt hosszú életű.) Ez Carlo-Andrea Pozzo di Borgo 
volt. Amikor Bonaparte 1786-1787-ben első ízben Korzikára 
látogatott, Pozzo di Borgo - aki csaknem vele egykorú - 
legközelebbi barátja és bizalmasa volt. Akkor a lelki rokonság, az 
érzelmek hevessége fűzte össze őket, legalábbis ők így vélték. Akkor 
mindketten Jean-Jacgues Rousseau-nak és a felvilágosítók 

az első kürtszóra hadba szánjanak a nagy eszmékért, Korzikáért. 
Amikor 1789-ben ismét találkoztak, észre kellett venniük a bennük 
végbement változásokat: a hajdani lelkesültségük lelohadt, 
mindketten idősebbek és megfontoltabbak lettek. 


Bonaparte hamar megállapodott egykori barátjával az együtt 
végrehajtandó közös akciókat illetően. Egy szakaszon céljaik 
egybevágtak, miért ne haladjanak együtt? 


Az alattomos, hitszegő, ügyes Pozzo di Borgo életútja során még 
többször találkozik Napóleonnal - mindig ádáz ellenfélként. 
Bonaparte mindenkit elhomályosított dicsőségével, s ezt nem tudta 
megbocsátani neki a becsvágyó korzikai, aki pályája kezdetén 
megelőzte Bonapartét, de aztán sokáig megrekedt alhadnagyi 
rangban. Pozzo di Borgo egész életében bosszúhadjáratot viselt 
egykori barátja ellen: találkozni fogunk vele majd I. Sándor cár 
szolgálatában, a napóleoni Franciaország összes ellenségeinek 


szolgálatában. Meg fogja ünnepelni 1815-ben hatalmas vetélytársa 
bukását, és ismét felbukkan Párizsban XVIII. Lajos király udvarában 
az orosz cár nagyköveteként, a haladó gondolkodású oroszok 
felháborodására. 


De addig még sok év eltelik. 


1789 őszén azonban Carlo-Andrea Pozzo di Borgo még előnyösnek 
vélte a fiatal Bonapartéval való szövetkezést. A városban két 
befolyásos klán - a Bonaparte-klán és a Pozzo di Borgo-klán - 
egyesítette erőit. A kicsiny Ajaccióban ez sokat számított. 


A Bonaparte által választott politikai irányvonal világos volt: 
Korzikát be kell vonni a forradalomba. Ez más szóval azt jelentette, 
hogy a Franciaországban végbemenő forradalmat ki kell terjeszteni 
a Földközi-tengernek erre az elfeledett szigetére is. Kezdeni a 
legfontosabbal kellett: mindenekelőtt szólni kellett a 
Franciaországban történt nagy változásokról, meg kellett győzni a 
korzikaiakat arról, hogy régóta ideje volna a fehér kokárdát 
felcserélni a háromszínűre, a király régi fehér zászlóit a forradalmi 
Franciaország fiatal kék-fehér-vörös lobogójára. Bonaparte 
hadnagyra hárult az a feladat, hogy Korzikán a forradalom 
előhírnöke legyen. 


Október 31-én a Bonaparte-testvérek és Pozzo di Borgo hívei 
fáradozásának eredményeképpen az ajacciói Szent Ferenc 
templomban az új rend követői gyűlést tartottak. A nap hőse 
Bonaparte Napóleon volt. Beszédet mondott és azt javasolta a 
jelenlevőknek, hogy mindannyian írjanak alá egy feliratot a 
Nemzetgyűléshez Korzika népe nevében. A szöveget előre 
megfogalmazták: ez erélyes hangú dokumentum volt, amely 
haragosan elítélte Barrinnek, Korzika parancsnokának 
tevékenységét. Korzika népe nevében kérték a Nemzetgyűlést, 
nyújtson segítséget és , állítsa vissza a korzikaiaknak azon jogait, 
amelyeket a természet adott az országnak". A beszédet és a feliratot 
nagy ovációval fogadták. Bonaparte első politikai 

szereplése kétségtelen sikert aratott. 

Néhány nappal később, november 5-én, Bastiában, amely abban az 
időben Korzika fővárosa volt, fegyveres megmozdulás ment végbe. 
Ez a Bastille bevételének késői, negyedfél hónappal elkésett 


reflektorikus reakciója volt. Barrin parancsnok, a nép gyülekezését 
látva, parancsot adott Rully ezredesnek, hogy vezényeljen ki az 
utcára katonákat. Ennek a rendszabálynak a hatása a vártnak éppen 
az ellenkezője volt: a nép körülvette a katonákat, aztán hatalmába 
kerítette a város erődjét, itt fegyvereket szerzett és a város urává 
vált. Barrin sietett engedményeket tenni: a szerencsétlen ezredest 
Franciaországba küldték. 


1789. november 30-án az Alkotmányozó Gyűlés Korzika kérdésével 
foglalkozott. A Bonaparte által megfogalmazott és az ajacciói 
polgárok által aláírt felirat elérte célját. Felhívta Franciaország 
legfelsőbb képviseleti szervének figyelmét a kicsiny sziget sorsára. 
Az ülésen jeles szónokok szólaltak fel, Mirabeau, Barére. 
Salicettinek, Korzika képviselőjének javaslatára - róla még a 
továbbiakban lesz szó - a Nemzet-gyűlés egyhangú dekrétumot 
fogadott el, amely Korzikát minden vonatkozásban egyenjogúvá 
tette a királyság többi részével. A Gyűlés, arra törekedve, hogy 
Korzika teljesen egyesüljön Franciaországgal, Mirabeau javaslatára 
amnesztiát adott mindazoknak, akik annak idején a sziget 
függetlenségéért küzdöttek, kezdve Pasguale Paolival, akit felhívott, 
hogy térjen vissza szülőföldjére. 


Azon az ünnepi napon, amelyen Ajaccio a templomban imákkal és 
esti kivilágítással ünnepelte a november 30-i dekrétumot, a 
Buonaparte-család házának feldíszített, kivilágított falán nagy 
transzparens hirdette: , Éljen a nemzet! Éljen Paoli! 

Éljen Mirabeau!" 


A Buonapatrte-család régi házát díszítő három jelszó közül csak az 
egyik volt világos mindenki előtt. , Eljen Paoli!? - ez az összes 
korzikainak jelszava volt. De mit jelentett a két másik? Vajon nem 


volt-e elegendő az öreg, bölcs Paoli dicsőítése? Mire való a nemzet 
magasztalása ? Mirabeau-é? 


Persze, ezek a korzikai fül és szem számára szokatlan jelszavak nem 
véletlenül bukkantak fel. A fiatal Bonaparte új nézeteinek külső 
kifejezői voltak. Dicsőség a nemzetnek, dicsőség Mirabeau-nak, 
Bonaparte a francia forradalmat dicsőítette. Ez érthető volt. Az új az 
volt, hogy most, a forradalom kitörése után, Korzika 
függetlenségének régi programkövetelését egy másik követeléssel 


cserélte fel: a francia forradalommal való egybeolvadással, 


Korzikának a forradalmi Franciaországban való feloldódásával. 


Így kezdődött Bonaparte eszmei fejlődése. A gyakorlatban kitűnt, 
hogy nem is olyan , ízig-vérig korzikai", amilyennek annak idején 
feltüntették. Elég széles látókörű volt ahhoz, hogy egy csapásra 
megértse és eldöntse: a forradalom után Korzikát nem szabad 
szembeállítani Franciaországgal, ellenkezőleg, Korzika saját érdekei, 
jövője azt követelik, hogy Franciaországgal minden szempontból 
eggyé váljon. 


Bonaparte ifjúkori műveit olvasva, a leggyakrabban Pasguale di 
Paoli nevével találkozunk. 


Paoli kedvelt hőse Bonaparte fiatalkori álmodozásainak. Brienne- 
ben, Párizsban, Valence-ban, Auxonne-ban Napóleon gondolatai 
állandóan Paoli körül forogtak. A korzikai köztársaság egykori feje, 
fegyveres erőinek főparancsnoka, aki vitézül harcolt a genovaiak, 
majd a franciák ellen, nem hajtott fejet a győztesek előtt 

és önkéntes száműzetésbe ment. Bonaparte szemében Paoliban az 
összes erények szerencsésen párosultak. Paoli bölcs, merész, 
nagylelkű, igazságos; nem ismeri a félelmet, szereti a szabadságot, 
védelmezi a jót a rossz ellen, népének igazi atyja. 


A fiatal Bonaparte határtalanul lelkesedett Paoliért. Nem ismert 
határt dicséretében: Lükurgoszhoz, Szolónhoz, a római 
decemvirekhez (Tíz tagból álló testület) hasonlítja, magasztalja 
, átható és termékeny géniuszát", kora legnagyobb emberét látja 
benne. 


A félig legendás hős, aki az ifjú Bonaparte jegyzetlapjain 
megjelenik, természetesen a lángoló képzeletnek, egy serdülő 
álmainak szülötte. Később, amikor idősebb lett, Bonaparte már 
annyira összenőtt ezzel a hősi alakkal, amely gyermekévei óta 
kísérte, hogy nehezére esett elválasztani a realitást a kiagyalástól, a 


valóságot az álmoktól. 


1789. június 12-én Bonaparte felindult levelet írt Paolinak. , Én 
akkor születtem, amikor a haza meghalt. Ön elhagyta szigetünket, s 
Önnel együtt eltűnt a boldogság reménye." Tiszteletteljesen közli a 
nagy vezérrel azt a kívánságát, hogy benyújtson a , közvélemény 
ítélőszéke elé" egy történelmi tanulmányt: Paoli korának és a 


jelenlegi időszaknak összehasonlítását. De a levél ennél többet is 
tartalmaz: lényegében a fiatal korzikai felajánlja a vezérnek karját, 
kardját és tollát, hogy hűségesen szolgálja őt és Korzika 
felszabadításának ügyét. 


A levél megválaszolatlan maradt. Talán a korzikaiak emigrációban 
élő vezére nem tulajdonított jelentőséget a levélnek, amelynek ifjúi 
lángolása írójának éretlenségéről tanúskodott? Vagy talán a 
Bonaparte név nem volt rokonszenves neki: emlékezett arra, hogy 
Carlo Buonaparte átállt a franciák szolgálatába. A kérdés 
tisztázatlan, s nem érdemes találgatásokba bocsátkozni. 


Bonaparte szó nélkül tudomásul vette, hogy a vezér nem kíván 
válaszolni. Ő csak katona volt, aki nem merészelte bírálni a 
főparancsnok cselekedeteit. 


A november 30-i dekrétum után Bonaparte segíti a szigeten egy 
nemzetőrség létrehozását, de nem tart igényt benne vezető szerepre. 
A nemzetőrség ezredesévé Peraldit választják meg, egy a 
Bonapartékkal ellenséges viszonyban levő klán tagját, de Bonaparte 
nem emel kifogást ez ellen. Részt vesz a sziget direktóriuma és a 
helyi direktóriumok választásainak előkészítésében is. Saját maga 
számára semmit sem készít elő, nem szerénységből, hanem mert 
mint tiszt nem tölthet be semmiféle tisztséget. Joseph érdekében 
fáradozik, Pozzo di Borgo érdekében - egyszóval, az ő pártján 
állókért. 


Miféle párt ez? Nyilvánvalóan a legtágabb értelemben vett 
forradalmi párt. Ez határozatlan, de pontos. Ne felejtsük el: 
1789-1790-ben, amikor a kis szigeten négy-öt hónapnyi késéssel 
csak éppen megkezdődött a forradalom, híveinek politikai 
differenciálódása még csak csíraállapotban lehetett. 


Mindamellett figyelmet érdemel, hogy Bonaparte fegyvertársainak, 
illetve politikai barátainak sorában Filippo Buonarroti nevével is 
találkozunk. Babeuf majdani neves harcostársa, az , Egyenlők 
összeesküvésé"-nek egyik vezetője, majd első történetírója, már 
kora ifjúságában baloldali nézeteket vallott. 


1836-ban az agg Buonarroti elbeszélte A. I. Turgenyevnek: 

, Fiatalkorában és utána közelről ismerte Napóleont, Korzikán anyja 
házában lakott, s amikor Napóleon meglátogatta anyját, az utolsó 
éjjel, amelyet Bonaparte hadnagy a szülői házban töltött, egy 
ágyban aludt vele." Napóleon Szent Ilona szigetén, Buonarrotira 
emlékezve, nagyon melegen nyilatkozott róla: , Rendkívül okos 
ember volt, a szabadság fanatikusa, de egyenes, tiszta, terrorista és 
ugyanakkor egyszerű és jó ember..." Bonaparte és Buonarroti 
kapcsolata nem tekinthető teljesen tisztázottnak, és itt nincs mód 
arra, hogy belemélyedjünk ebbe a kérdésbe. Mindamellett 
figyelemre méltó maga az a tény, hogy Bonaparte és Buonarroti - ha 
rövid ideig is - barátságban voltak. Ez újabb igazolása annak, hogy 
1789-ben Bonaparte baloldali nézeteket vallott. 


De térjünk vissza Paolihoz. 1790. április 22-én érkezett meg 
Angliából Párizsba, megjelent a Nemzetgyűlésen, ott nagy 
tiszteletadásban részesítették. Ugyanígy ünnepelték Lyonban, 
Marseille-ben, Toulonban. Marseille-be elébe utazott Pozzo di Borgo 
és Joseph Bonaparte, hogy elkísérjék őt szülőföldjére. 1790. július 
17-én érkezett Bastiába. Itt hatalmas tömeg várta, amely régóta 
készült a , haza atyjának" ünnepélyes fogadására. Kell-e 
hozzátennünk, hogy az a fiatal tiszt, aki ifjúkora évei alatt mindig 
Paoli nevével az ajkán zárta álomra szemét, roppant izgatottan 
készült a korzikai vezérrel való találkozásra. 


A Padival való találkozás hamarosan ennek megérkezése után 
történt, Ponte-Nuovóban - itt fogadta Joseph és Napoléon 
Bonapartét. 


1790-ben Paoli hatvannégy éves volt. Vagy a nehéz 
megpróbáltatások, amelyeket elszenvedett, vagy a száműzetés 
keserű kenyere elvégezte munkáját: koránál jóval öregebbnek 
látszott. Magas, testes férfiú volt, hosszú, fehér haja Lear királyéra 
emlékeztetett, kék szeme volt, ami korzikainál ritka, s a megmaradt 
arcképek és a kortársak tanúsága szerint nagyon fáradt, sőt talán 
minden iránt közömbös embernek látszott. Egyébként ez a 
benyomás csalóka volt. A látszólagos roskatagság ellenére a 
korzikaiak öreg, nagy tapasztalatú vezére megőrizte a gondolkodás 
nagy élénkségét, hajlékonyságát, ügyességét. Korántsem volt olyan 
egyszerű ember, mint első pillantásra látszott. 


A ponte-nuovói találkozásra vonatkozó adatok ellentmondóak, 
hiányosak. De abból, ami ismeretes, kiderül, hogy egészében véve 
nem jól ütött ki Napóleonra nézve. Paoli a testvéreket hűvösen 
fogadta: számára annak a Carlo Buonaparténak a fiai voltak, aki 
elpártolt az ő zászlajától, nem bízott hát bennük. Napóleon, aki 
nyilván nem tudta leküzdeni izgatottságát - hiszen az istenített 
vezérrel találkozott! - váratlanul valami tapintatlan megjegyzést tett 
az 1769. évi ponte-nuovói ütközetre. Valamennyi ezt követő 
próbálkozása, hogy megnyerje a vezér rokonszenvét, 
sikertelennek bizonyult. A beszélgetés hamarabb végződött, mint 
tervezték. A korzikai vezér nem rokonszenvezett a Bonaparte 
fivérekkel. 


Bonaparte számára az a hideg fogadtatás, amelyben Paoli 
részesítette, csapás, megrázkódtatás lehetett. Az a férfiú, akit egész 
életében bálványozott, gyermeki és ifjúkori álmainak hőse, a 
valóságban egészen másnak bizonyult: ridegnek, közönyösnek, s 
ami a legfőbb, nyíltan rosszindulatúnak rajongó tisztelője iránt. 


Bonaparte kijózanodása, amely 1789-ben kezdődött, amikor 
Korzikára visszatért, folytatódott. Az illúziók szertefoszlottak. 
Lassanként, fokozatosan megismerte a valóságos világot, az élet 
realitásait. Külsőleg Bonaparte cselekvésmódjában kevés változott. 
Ő és klánjának tagjai Orezzában a megyei gyűléseken (1790. 
szeptember) elsősorban Paolit támogatták. Egyébként Paolinak nem 
volt szüksége erre a támogatásra; egyhangúlag megválasztották a 
korzikai megyei direktórium elnökének és a sziget fegyveres erői 
parancsnokának. Paoli ténylegesen ismét Korzika egyszemélyes feje 
lett és az összes felsőbb igazgatási szervekbe legközelebbi 
fegyvertársait ültette. Joseph-nek be kellett érnie az ajacciói 
kerületi direktórium tagjának tisztével; később a helyi direktórium 
elnökévé választották. 


A fiatalabb Bonaparténak Joseph-hez írt és részben fennmaradt 
leveleiből látni, hogy teljesen lefoglalta az a politikai harc, amelybe 
belesodródott. Pártja érdekeinek élt. , Légy azon, hogy 
megválasszanak képviselőnek? - írta Joseph-nek 1790 
augusztusában. A Bonaparte-testvérek politikai nézetei ebben az 
időben egészen egyértelműek. , Igen lelkes híve vagyok a 
forradalomnak? - írta Joseph 1790 novemberében egy 


magánlevélben. Ugyanezt mondhatta magáról öccse, Napóleon is. 
Napóleon 1790 nyaráról származó levelei világosan kifejezésre 
juttatták politikai szimpátiáit. 


Beszámol Joseph-nek Barnave és Cazalés párbajáról, és arról, hogy 
az utóbbi halálos sebet kapott, s ehhez ezt a rövid szentenciát fűzi: 
, Egy arisztokratával kevesebb lesz!" Változatlan helyesléssel ír 
Salicettinek a Nemzetgyűlésben mondott beszédeiről; szoros 
kapcsolatban áll Buonarrotival - nemcsak politikai, hanem 
személyes kapcsolatban is. (Joseph-hez intézett egyik levelében 
Napóleon ezt írja: , Sürgősen vissza kell adni Buonarrotinak azt a 12 
tallért, amellyel tartozunk neki. Már többször kérte." Ő maga 
változatlanul szegény volt és emlékeztette Joseph-et: , A mama 
küldje el nekem azt a 6 éeut, amellyel tartozik.") 


Régóta ideje, hogy Bonaparte alhadnagy visszatérjen 
Franciaországba az ezredéhez. A helyi hatóságok elégedetlenek 
vele. De la Férandiére, Ajaccio katonai parancsnoka már 1789 
decemberében a hadügyminiszterhez írt levelében panaszkodott 
Bonapartéra, aki a városban izgatja a népet. , Jobb lenne, ha ez a 
tiszt az alakulatánál volna, mert itt állandóan forrongást idéz elő a 
nép körében." 


Bonaparte minden tőle telhetőt megtett, hogy elnyerje Paoli 
bizalmát, megolvassza a jeget, módot találjon a tábornokhoz való 
közeledésre. Persze látta, hogy Paoli politikájában egyre inkább 
felülkerekednek bizonyos veszélyes tendenciák. Egyre 
nyilvánvalóbbá lett, hogy egyszemélyes diktátorként jár el. Paoli 
kegyeibe fogadta Pozzo di Borgót: nyilvánvalóan kiemelte ezt a 
zárkózott, óvatos fiatalembert. Mi rejlett emögött? Mi hozhatta 
közel őket egymáshoz? 1790 tavaszától Pozzo di Borgo jobbra 
tolódott. Feljegyzéseiből ítélve bizalmatlan volt a franciaországi 
forradalommal szemben. Feltehetően már akkor nem álltak távol 
tőle a szeparatista törekvések. Alighanem itt találkoztak az 
érdekeik. 


Bonaparte észrevette a fiatalkori barátjának gondolkodásában 
végbemenő változásokat is, Paoli iránta tanúsított érdeklődését is. 
Nem maradt titok előtte, hogy Paoli emberei a Bonaparte-klánt 
igyekeznek mennél távolabb tartani a parancsnoki hídtól. S 
Bonaparte mindamellett továbbra is állhatatosan támogatta Paolit. 


Pozzo di Borgóhoz, Joseph-hez írt levelei azt mutatják, hogy még 
fitogtatta is a tábornok iránti odaadását. 


Vajon ez csak taktikai meggondolásokkal magyarázható, ahogyan 
ezt az irodalomban gyakran állítják? Valószínű, hogy taktikai 
számítások is játszottak bizonyos szerepet Bonaparte 
magatartásában. De nem szabad leegyszerűsíteni a kérdést: ne 
felejtsük el, hogy Bonaparténak nem lehetett könnyű elvetni a 
korzikai vezérről alkotott régi elképzeléseit. Paolinak Bonaparte 
iránti nyilvánvaló hidegsége egy csapásra nem szüntethette meg a 
korzikai vezető iránti régi ragaszkodását. Paoli az ő szemében mégis 
nagy ember maradt, továbbra is hitt benne. 


Napóleon (F. Bartolini metszete) 


Amikor Ajaccióban megtudták, hogy Buttafoco - a korzikai 


nemesség képviselője a Nemzetgyűlésben - megsértette Paolit, 
Napóleon az elsők között lépett fel Buttafoco ellen. 


Miközben már készült elutazni Franciaországba, a hátszelet várva, 
1791 januárjában Bonaparte vádbeszédet írt Buttafoco ellen, amely 
egyben dicshimnusz Paoli tábornokhoz. Bonaparte a beszédet az 
Ajaccióban 1790-ben alapított , Hazafias klub"-ban olvasta fel. A 
pamfletnek nagy sikere volt, szerzője nagy tapsot kapott. Masseria, 
a klub elnöke Napóleonhoz írt levelében közölte, hogy a , Hazafias 
klub, miután megismerte ezt a művet, amelyben Ön részletesen, 
erőteljesen és az igazságnak megfelelően feltárja a megvetett 
Buttafoco titkos szándékait, elhatározta a munka közzétételét". 


Ez volt első irodalmi sikere, s ami fontosabb, politikai elismerés 
volt! 


1791 februárjában Auxonne-ba visszatérve, Bonaparte minden 
nehézség nélkül intézte el művének kiadását. Csaknem valamennyi 
példányt sietett elküldeni Paolinak, a korzikai vezérhez intézett 
kedves köszöntő sorok kíséretében. (Ez a levél nem maradt fenn, de 
tartalmáról képet alkothatunk magunknak Paoli válasza alapján.) 
Feltehető, hogy Bonaparte, amikor elküldte munkáját, vérmes 
reményeket táplált: Paoli el fogja ismerni odaadását és bátorságát, s 
teljes egyetértés jön létre közöttük. 


Minden arra vall, hogy Bonaparte, amikor 1791 februárjában 
visszatért Francia-országba, kitűnő hangulatban volt. Amikor 
útközben megállt a kis Serve községben. Saint-Vallier közelében, 
Feschnek, nagybátyjának igen bizakodó hangú levelet ír. Továbbra 
is érdeklik őt a politikai kérdések. , Mindenütt olyan parasztokat 
látok, akik megingathatatlanok meggyőződésükben. Különösen a 
Dauphinében; valamennyien készek meghalni az Alkotmány 
védelmében." Vagy másutt: , A nők mindenütt királypártiak. Ez nem 
meglepő. A szabadság szebb nő, mint azok, akiket elhomályosít." 
Ugyanezen az estén, ugyanebben a kis faluban hozzákezd a 
szerelemről szóló munkája megírásához. 


Anyja anyagi helyzetének megkönnyítésére magával vitte 
Franciaországba öccsét, Louis-t: földrajzra, matematikára és más 
tárgyakra oktatta. Ő maga továbbra is sokat olvas, s mint mindig, 
terjedelmes kivonatokat készít olvasmányaiból. Valószínűleg 


ezekben a munkával töltött napokban várta Paoli válaszát, első 
kinyomtatott műve megítélését. Sok reményt fűzött ehhez a műhöz. 
S végre megjött a rég várt levél. 


, Igen tisztelt signor Buonaparte! - írta Paoli. - Március 16-i levelével 
együtt megkaptam az ön által küldött nyomtatott példányokat. Ne 
fáradozzék Buttafoco hazugságának cáfolatával; ennek az embernek 
nem lehet befolyása a népre, mely mindig a tisztességet tartotta 
becsben és most visszakapta a szabadságot... A nevét kiejteni - 
annyi, mint örömöt szerezni neki... Engedje át őt a nyilvánosság 
megvetésének és közönyének..." 


És ugyanilyen hideg hangon Paoli terjengősen folytatta a fiatal 
korzikai hazafi kioktatását. Egyetlen szóval sem fejezte ki 
helyeslését a pamflet szerzőjének. Ellenkezőleg, rosszindulatúan 
megleckéztette Bonapartét, mint egy iskolásfiút, egy 


taknyos kölyköt. 


A korzikai vezér leveléből az következett, hogy a mű, amelyhez 
Napóleon annyi reményt fűzött, többet fog ártani, mint használni. 
Paoli ezt nem mondta ki nyíltan, de ez volt a levél veleje. Paoli 
ugyanilyen határozottan elutasította Bonaparte azon kérésének 
teljesítését, hogy küldjön neki anyagot Korzika történelmére 
vonatkozóan. Nincs ideje arra, hogy régi írásai után keresgéljen, , de 
különben is, a történelmet nem az ifjúság éveiben írják" - jegyezte 
meg hidegen Paoli. 


Bonaparte nyilvánvalóan dühöngött. Erre abból következtethetünk, 
hogy Paoli levelének vétele után nyomban megbízta Joseph-et, 

, minden ésszerűséggel szemben", hogy követeljen Paolitól Korzika 
történelmére vonatkozó anyagot. Paoli ezt válaszolta Joseph-nek: 

, Megkaptam fivére brosúráját, jobb benyomást keltett volna, ha 
mértéktartóbb és kevesebb elfogultságról tesz tanúságot. Nekem 
más gondjaim vannak, mint hogy most megpróbáljam írásaimat 
megkeresni..." Tehát másodszor is elítélte Bonaparte levelét és 
ismételten durván megtagadta, hogy segítséget nyújtson neki 
Korzika történetének megírásához. 


Paoli eltaszította magától Bonaparte Napóleont. A szavaknál 
fontosabb volt a levél lekezelő, közönyös hangja; olyan emberrel 
beszélnek így, akit semmire sem becsülnek. 


Ezzel Bonaparte reményei összeomlottak. Szertefoszlottak az 
illúziók. 


A politikai szenvedélyek forró szelei, amelyek 1791-ben 
Franciaország légkörét átizzították, elterelték Bonaparte figyelmét 
az apró gondoktól, a korzikai politika béka-egér harcától. Még a kis 
Auxonne-ban is érezhető volt, hogy az ország nagy időkön megy át. 


A forradalom új szakaszába lépett. Az első napok ujjongása, az 
általános testvériség érzése a múltba tűnt. Most mindannyian 
marakodtak. A forradalom mély választóvonalat húzott - vele vagy 
ellene. Ezredében Bonaparte a színlelt pártatlanság mögött látta a 
rejtett éles politikai harcot. Hogy igazolja hosszú távollétét, 
Bonaparte az ajacciói forradalmi szervezetektől igazolványokkal, 
bizonyítványokkal látta el magát, amelyek szerint hazafias feladatok 
teljesítésével volt elfoglava. Bemutatta őket feletteseinek. A fiatal 
tisztet ettől fogva még hidegebben kezelték. 


Ennek egyébként nem voltak gyakorlati következményei 
Bonapartéra nézve, mert 1791 júniusában - végre! - hatévi szolgálat 
után előléptették hadnagynak és egyúttal áthelyezték a 4. 
tüzérezredhez, amely Valence-ban állomásozott. 


1791 nyarán tehát Bonaparte hadnagy visszatért a régtől fogva jól 
ismert Valence-ba. Úgy tűnhetett, hogy az élet visszafordul. Az első 
pillantásra minden a régi maradt. Bonaparte ugyanabban a házban 
talált szobát Mlle Bou-nál, ahol hat évvel azelőtt lakott. Ugyanabba 
a , Három galambhoz" címzett kisvendéglőbe járt 

ebédelni. Ugyanazok a lánykák szolgáltak fel. Minden olyan volt, 
mint régen, s ő ugyanolyan szegény volt, mint régen. 


Az előléptetés után havi hét frankkal több lett a zsoldja. 
Kilencvenhárom helyett száz frankot kapott. De most két embert 
kellett eltartania: magát és öccsét, a legfontosabb létszükségleti 
cikkek ára pedig az utóbbi évek alatt jelentősen emelkedett. 


Kevés volt a pénze, fogához kellett vernie a garast, sok mindent meg 
kellett tagadnia magától és öccsétől, még egy csésze kávé is 
számított. Sokkal később, több mint egy évtized múlva, a már 
mindenható első konzul véletlenül összeakadt egy valence-i 


ezredtársával, Montalivet-vel. Kérdezgette őt a régi ismerősökről, s 

különös érdeklődést tanúsított a valence-i , derék limonádé-árusnő 
iránt. Montalivet nem értette ezt az érdeklődést. , Attól tartok - 
magyarázta meg neki az első konzul hogy annak idején nem 
egészen pontosan egyenlítettem ki minden csésze kávé árát, amit 
megittam nála. Itt van 50 Lajos-arany, adja át neki a nevemben." 
Lehet, hogy nem ez volt az egyetlen ilyen eset? 


Az élet Valence-ban látszólag nem sokat változott. Ugyanaz az 
égbolt, ugyanazok a házak, ugyanaz a kisváros. De azért minden 
más volt már. Az emberek itt, az isten háta mögötti zugban is 
lélegzet-visszafojtva figyelték a nagy politikai színtéren, Párizsban 
zajló eseményeket, itt is folyt az a könyörtelen, kompromisszumokat 
nem ismerő elhatárolódás - a forradalom mellett vagy ellen. 


Az ezred azon tisztjei, akikhez Bonaparte közelebb állt, mint a 
többihez - Monta-livet, Hédouville, Sucy - mind a király pártján és a 
forradalom ellen voltak. 1791-ben ez már nem absztrakt vita volt: 
ez politikai döntések kérdésévé lett. Aki a királyhoz hű volt, annak 
Koblenzben vagy Torinóban volt a helye, az emigráns 

hadseregben, amely fegyverrel próbálta leverni a forradalmat. 
Bonaparte iskolatársai és ezredtársai, Des Mazis, Bourrienne, 
Montalivet és sokan mások - ki előbb, ki utóbb - a határ túlsó 
oldalára került, az ellenforradalmi hadsereg soraiban harcolt. 


Bonaparte hadnagy számára nem volt kérdéses, hogy melyik oldalra 
álljon. A forradalom katonája volt, készen állt a forradalom 
megvédésére és arra, hogy harcoljon mindazok ellen, akik a 
forradalom ellen támadnak. 


Valence-ban, akár a többi franciaországi városban, klubok 
alakultak. Egyikük - , Az Alkotmány barátainak társasága" - a 
jakobinus klub fiókja volt. Bonaparte hadnagy az elsők között lépett 
be tagjai közé. 


Mi vezette, amikor belépett a valence-i jakobinus klubba? 
Karrierista szempontok? Ezt teljesen kizártnak kell tartanunk. 
Tudta, hogy az ezredben, ahol a tisztek többsége királypárti, a 
jakobinusokhoz való csatlakozását egyértelműen el fogják ítélni. 
Talán a helyi lakosság között akart népszerűségre szert tenni? A 
jakobinus klubba való belépése után a város több házának ajtaja 
bezárult előtte. Tudta, hogy Valence-ból az út nem vezet Párizsba. 


Ráadásul abban az időben nem annyira Párizs, mint inkább Korzika 
járt a fejében. 


Azok a történetírók, akiket zavarba hoz, hogy a franciák majdani 
császára önként belépett a jakobinusok klubjába, és ezt karrierista 
szempontokkal próbálják magyarázni, nem akarják megérteni és 
elfogadni a nézetünk szerint egyetlen helyes magyarázatot: 

Bonaparte meggyőződésből cselekedett. 


A varennes-i válság napjaiban - 1791 júniusában, amikor 
sikertelenül végződött a királynak az a kísérlete, hogy külföldre 
szökjön - Bonaparte álláspontja a párizsi Cordeliers-klub 
balszárnyának petíciójához állt a legközelebb, jóllehet a fiatal 

tiszt ezt feltehetően nem ismerte. A király trónfosztását és magának 
a monarchia intézményének megszüntetését követelte. A 
köztársaság mellett foglalt állást. 


Republikanizmusa nem pillanatnyi felbuzdulás volt. A , Monarchia 
vagy köztársaság" című értekezésének - amelyhez ezekben a 
napokban fogott hozzá és amely befejezetlen maradt - 
gondolatmenete megmutatja, hogy előnyben részesítette a 
köztársaságot. A , Párbeszéd a szerelemről" című munkában, 
amelynek keletkezését Masson ugyanerre az időre, 1791 nyarára 
teszi, Bonaparte azt bizonyítja, hogy az ember életében az 
állampolgári kötelességnek primátusa van, és kereken 

kijelenti, hogy ha az állam, a nép, a nemzet érdekei követelik, 
mindenki köteles , katonának menni". 


Bonaparte ezekben a napokban buzgón dolgozik a lyoni akadémia 
által meghirdetett pályázatra szánt munkáján: milyen igazságok és 
érzelmek a legszükségesebbek az emberek számára a boldogsághoz? 
A forradalom harmadik esztendejében ez a kérdés csaknem 
retorikusan hangzik. Bonapartét ez nem zavarta. Aligha 

számított arra, hogy ő is bejárja a Jean-Jacgues Rousseau által 
megtett utat - olyan sikert arat, mint a dijoni akadémia pályázatára 
benyújtott értekezés szerzője. Valószínűbb az, hogy türelmetlenül 
várta, rendezhesse gondolatait, szabatosabban 

megfogalmazhassa meggyőződését. 


Bonaparte értekezése bebizonyította, hogy szerzője továbbra is a 
francia politikai gondolkodás radikális szárnyához tartozik. 


Jakobinus lévén, kifejezi hódolatát Rousseau iránt. A kor stílusában, 
emelkedett, patetikus nyelven felkiált: , Ó, Rousseau! Miért éltél 
csupán hatvan évig. Az igazság érdekében halhatatlannak 

kellene lenned!" 


Persze, az emberek boldogságához elsősorban állampolgári 
erényekre van szükség. Rousseau és Raynal tanítványaként dicsőíti 
a nagy szabadságot, a nép szent jogait; megbélyegzi a zsarnokságot, 
az elnyomás minden formáját. Nagyon sajnálja, írja, hogy nem 
lehetett Brutus mellett, amikor az bosszút állt a meggyalázott 
köztársaságért és a békéért! 


A forradalom korszaka, rohanó eseményeivel, dinamizmusával 
módosításokat visz be Bonaparte rousseau-ista világszemléletébe. 
Akár a jakobinizmus vezetői, Robes-pierre, Saint-Just, leküzdve a 
rousseau-izmus szemlélődő természetét, Bonaparte is felismeri a 
cselekvés erejét. Agir! Cselekedni! - a forradalomnak ez az elve, 
amely magából a dinamikájából fakad, teljesen megfelel Bonaparte 
belső akaratának. Ebben az értelemben a fiatal Bonaparte 
jakobinizmusa sem véletlenszerű. A lyoni akadémiának írt 
értekezésben az energiát, az erőt, a hatékonyságot magasztalja. , Az 
energia - a lélek élete? - írja, s ez a tömör megfogalmazás 
általánosítja a tapasztalatát a harcba bekapcsolódott tömegek 
koncentrált akaratának, amelyek szeme előtt átalakították a világot. 


Bonaparte tanul a forradalomtól. Nemcsak hű katonája - figyelmes 
tanítványa is a forradalomnak, s gyorsan elsajátítja tanulságait. S az 
általa megértett egyik legfontosabb tanulság az, hogy a tettnek 
hatalmas ereje van, a cselekedetnek, a cselekvő-képességnek 
elsőbbsége van a szóval szemben. 


1791 szeptemberében, nem kis nehézségek árán, az őt pártfogoló 
Du Teil támogatása révén háromhavi szabadságot engedélyeztek 
neki, s Bonaparte újból Korzikára utazott. 


Vajon miért? Állhatatos volt és makacs. Kudarcai ellenére még 
mindig nem akart megválni fiatalságának álmaitól, foglalkoztatta 
Korzika, továbbra is reménykedett abban, hogy Paoli elfogadja 
közeledését. Nyilván még mindig élt benne a régi tisztelet a korzikai 
vezér iránt. 


Nehéz hitelesen megállapítani, találkozott-e ezúttal Bonaparte 
Paolival, de mindenből kiviláglott, hogy sem közvetve, sem 
közvetítők útján nem jutott vele megállapodásra. Ellenkezőleg, 
teljes joggal állíthatjuk, hogy a korzikai vezér viszonya a fiatal 
tiszthez egyre rosszabb lett. 


Napóleon Bonaparte, a józan gondolkodású és gyakorlati férfiú a 
korzikai ügyekben csaknem Don Ouijoténak mutatkozott; egy 
elérhetetlen álomképet hajszolt és sorra kudarcot vallott. Azért 
utazott oda, hogy segítse bátyja beválasztását a törvényhozó 
gyűlésbe, s vereséget szenvedett. Paoli nem akarta, hogy Joseph-et 
megválasszák. Korzika részéről a gyűlésbe a mindenható diktátor 
utasítására Pozzo di Borgót és Peraldit választották meg. Az előbbi 
barátból ellenséggé lett, Peraldi pedig régi ellensége volt a 
Bonaparte-klánnak. 


De nemcsak Pozzo di Borgóval került sor szakításra. Az események 
logikájánál fogva Bonaparte harcot indított a hatalmas Paoli ellen 
is. Ez a harc még rejtett formákban folyt: az igazi szándékokat 
leplező korzikai agyafúrtsággal, mosolyok kíséretében, a 
jószándékok hangoztatásával. A politikai alakoskodás 

művészetét Bonaparte Korzikán kezdi megtanulni. 


A francia hadsereg huszonkét éves tisztjének, akit Paoli még nemrég 
nem volt hajlandó számításba venni sem barátként, sem 
ellenségként s megvetően eltaszította magától, ennek a kardját 
alázatosan felajánló hadnagynak - Paoli számára váratlanul - erős 
szövetségesei akadnak. Elsőként közülük Cristoforo Salicettit kell 
megemlítenünk, ezt a legyűrhetetlen bátorságú és energiájú, heves, 
lendületes férfiút, aki óriási befolyásra tett szert szülőföldjén, 
Korzikán, és jelentős politikai súlyra Francia-országban, a jakobinus 
párt soraiban. Salicettit - aki Korzikán született, ügyvéd volt és 
baloldali politikai nézeteket valló publicista - még a forradalom 
előtt és 1789-ben beválasztották Korzika harmadik rendje 
küldöttének a rendi országgyűlésbe. Az Alkotmányozó Gyűlésben 
jelentős szerepet játszott, és 1792-ben, bár Paoli ellenezte, ismét 
megválasztották a Konvent küldöttének. Salicetti, a lángoló 
jakobinus, aki a volt király halálára szavazott, a Konvent erélyes 
biztosa a háború frontjain, sok kötelezettsége és megbízása mellett, 
amelyeket kellő időben és gyorsan tudott teljesíteni, sohasem 

feledkezett meg Korzika szigetéről. Paoliért eleinte, mint minden 
korzikai, lelkesedett, és sokat tett annak érdekében, hogy 
tekintélyét megszilárdítsa. De kifinomult politikai érzékével 
elsőként vette észre Paolinak a forradalommal szembeni tartózkodó 
magatartását és szeparatista tendenciáit. 


1791-ben Korzikára visszatérve élére állt Paoli ellenzékének, amely 
eleinte jóindulatú, majd egyre kibékíthetetlenebb volt. Akkor tűnt 
fel neki Ajaccióban Napóleon Bonaparte, és azonnal fel tudta mérni 
értékét. Bizalmas viszony, sőt, mondhatni, barátság alakult ki 
köztük. Ez persze nem az egyenlők barátsága volt. Salicetti tizenkét 
évvel idősebb volt Bonaparténál, s pozíciójukat sem lehetett 
összehasonlítani. A képviselő neve Franciaország-szerte ismert volt, 
Korzikán pedig Paoli után ő volt a legbefolyásosabb politikus. 
Napóleont pártfogásába vette. Salicetti támogatása kivételes 
jelentőséggel bírt Napóleon sorsára nézve. Alighanem ez volt az a 
férfiú, akinek a legnagyobb része volt Bonaparte felemelkedésében; 
talán ez az oka annak, hogy később Napóleon ritkán tett említést 
róla. 


Később persze a szerepek felcserélődtek. Bonaparte gyorsan 
emelkedett, s Salicetti-nek el kellett ismernie egykori tanítványa 
elsőbbségét. Brumaire 18 előestéjén Salicetti csatlakozott az 
Ötszázak Tanácsának jakobinus részéhez. De tudomásul vette a 
történteket, és teljesíteni kezdte a tábornok és az első konzul 
utasításait. Idővel azonban felébredt benne a lázadó jakobinus 
szellem. Mint maga bevallotta, egy ízben, amikor kettesben voltak 
Bonapartéval Genovában, a keskeny partszakaszon magasan a 
tenger fölött, erős kísértést érzett arra, hogy belökje 
beszélgetőtársát a tengerbe. Nyugodtan beszélgetve mentek a 
néptelen tengerparton, s Salicetti gondolatban vagy 

hússzor elmondta magában: , Egyetlen csapás, egyetlen pillanat, s a 
szabadság ismét győzedelmeskedik." De nem volt ereje ehhez az 
egyetlen csapáshoz. 


Napóleon, vagy mert finom intuíciójával megsejtette titkos 
gondolatait, vagy más meggondolásoknál fogva eltávolította 
környezetéből Salicettit. Brumaire 18 után Salicetti fontos 
megbízással Luccába, Genovába került, majd József király és 

Murat mellett a nápolyi királyság mindenható rendőrminisztere lett. 


Sem József király, sem Murat nem szerette. Féltek tőle. Salicetti 
befolyása Nápolyban óriási volt, alkirálynak hívták; a valóságban a 
hatalma időnként nagyobb volt a királyénál. 


1809-ben, ötvenkét éves korában hirtelen meghalt, amikor hazatért 
egy zárt körű ebédről, amelyet a nápolyi rendőrfőnök az ő 
tiszteletére adott. Széles körben elterjedt az a vélemény, hogy 
Salicettit a rendőrfőnök, aki nem szerette, megmérgezte. Ez 
valószínűnek látszik. Napóleon, amikor Salicetti haláláról értesült, 
felkiáltott: , Európa elvesztette egyik legerősebb koponyáját; válság 
idején Salicetti egymagában többet jelentett egy százezer főnyi 
hadseregnél." 

De mindez később fog bekövetkezni. 1792-ben azonban még 
Salicetti volt Bonaparte leghatalmasabb pártfogója, s a Korzikán 
uralkodó bonyolult és zavaros helyzetben ez a támogatás sokat 
jelentett. 


Bonapartét politikai indítékokból a Konvent két másik korzikai 
küldötte is támogatta: Luce Chirio Casabianca tengerésztiszt, 
jakobinus, a Konvent tengerészeti bizottságának tagja és Jean 
Moltedo - szintén jakobinus. Bonapartét a korzikai 

belső kérdésekben támogatták Filippo Buonarroti, a Korzikai 
Hazafias Hírlap kiadója, amelyben nem ritkán tette közzé cikkeit 
Joseph Bonaparte, Masseria, aki nagy szerepet játszott az ajacciói 
, Hazafias Klub"-ban, és az ajacciói baloldali csoportokkal szoros 
kapcsolatot tartó demokrata Arena fivérek. 


Bonaparte józanul ítélte meg az ellenfél hatalmát: sőt, meglehet, 
hogy régebbi érzelmei alapján túlbecsülte Paoli erejét. 1792. május 
29-én Joseph-hez intézett levelében Napóleon ezt írta: , Tarts ki 
szilárdan Paoli tábornok mellett. Ő mindent megtehet, s ő minden 
(II peut tout et il est tout)." És nagy jövőt jósol neki. 


Bár Bonaparte sokra tartotta Paoli erejét, nem mondott le az ellene 
való harcról. De ezt a harcot sajátos formákban vívta. Önálló 
politikát folytatott, szövetkezett a korzikai tábornok ellenfeleivel, de 
továbbra is igyekezett közeledni Paolihoz. Most már nemcsak 
Joseph-nek, hanem Luciennek, a harmadik Bonaparte-fiúnak is 
igyekeznie kellett elnyerni a diktátor jóindulatát. Ez a behálózás 
ravasz politikája volt: Paolin felülkerekedni csak baráti ölelésbe 


szorítva lehetett. 


Egyébként Bonaparte ebben is kudarcot vallott. Paoli, ez a , vén 
sárkány", ahogy később Lord Elliot nevezte, nem engedte bekeríteni 
magát. Átlátott a Bonaparték tervein. Joseph 1792. május 14-i 
levelében ezt írta Napóleonnak: , Lucien nem reménykedhet többé 
abban, hogy a tábornoknak kedve lesz őt maga mellé venni. A 
tábornok egész nyíltan kijelentette: elismeri Lucien képességeit, de 


nem akar velünk együtt dolgozni. Ez a dolog veleje." 


Magának Bonaparténak sikerült Ajaccióban egy fontos 
hadműveletet végrehajtania. Salicettire és saját klánjának tagjaira 
támaszkodva elérte, hogy Paoli akarata ellenére megválasszák az 
önkéntesek zászlóaljának alezredesévé. Ez siker volt. De ennek a 
tisztségnek a betöltése együtt járt a valence-i tüzérezredből való 
elbocsátással. Napóleon választásra kényszerülve elküldte a 
megfelelő papírokat Franciaországba. 


Ám közvetlenül a siker után az események váratlanul bonyolultabbá 
váltak. Vagy Napóleon meggondolatlansága, vagy Paoli titkos adui 
következtében április 8-12-én, húsvétkor, Bonaparte önkéntesei 
fegyveres összetűzésbe sodródtak a reguláris katonaság egy 
osztagával. Az összetűzésnek a katonák közt is, a békés lakosság 
közt is voltak áldozatai. 

Párizsba, a hadügyminisztériumba a távoli szigetről sűrűn érkeztek 
panaszok Bonaparte alezredes törvénytelen akcióira. Ahhoz sem fért 
kétség, hogy mindkét korzikai küldött - Peraldi és Pozzo di Borgo - 
olajat öntött a tűzre. Nem lehetett figyelmen kívül hagyni a 
ténylegesen felmerült veszélyt: azt, hogy Bonapartét elbocsátják a 
reguláris hadsereg kötelékéből és ugyanakkor lefokozzák az 
önkéntesek alezredesének tisztjéről. Az is megtörténhetett, hogy 
ellenfelei hadbíróság elé viszik az ügyet. 


Bonaparte gyorsan tudott dönteni. Május elején az első megfelelő 
hajóval elhagyta Korzikát, s május 28-án már Párizsban volt. 


Éppen jókor érkezett. A hadügyminiszter asztalán két ajacciói 
alezredes dossziéja hevert: Bonapartéé és Couens-é. A miniszter még 
nem döntötte el, mindkét tisztet átadja-e a hadbíróságnak; a vádak 
megalapozottnak látszottak; más időkben gondolkodás nélkül 


hadbíróság elé állította volna őket. 


De 1792 nyarán a helyzet bonyolult volt. Április 20-án 
Franciaország hadat üzent Ausztria császárának, s az egész országra 
a háború gondjai nehezedtek. 


A hadműveletek a francia hadseregre nézve roppant kedvezőtlenül 
alakultak. A franciák visszavonulóban voltak. Az intervenciósok 
seregei valamennyi fronton támadást indítottak. Az árulás a királyi 
palotában fészkelt. A hadseregparancsnokok nem akartak 
győzelmet. Nem voltak véletlenek a katonai kudarcok. Az 
arisztokráciához tartozó magas rangú tisztek külföldre szöktek; 
példájukat követte több beosztott tiszt is. A hadseregnek nem volt 
elég tisztje, különösen tüzértisztje. 


Az izgalomban élő Párizsnak ebben a nyugtalan légkörében 
Bonaparte könnyen elérte az ellenfelei által megindíttatott eljárás 
megszüntetését. A hadügyminiszternek akadt bőven más gondja. 
Ráadásul az önkéntesek e vétkes tisztjének kitűnő 

politikai reputációja volt. Bonapartének könnyűszerrel sikerült 
elérnie, hogy visszahelyezzék a szolgálatba ugyanabban a 4. 
tüzérezredben. Mi több, magasabb rangfokozattal: kapitány lett. 
Július 10-én Bonaparte kapitánnyá való kinevezését XVI. Lajos 
írta alá. Ez a francia király utolsó aláírásai közé tartozott. 
Bonaparténak azonban várnia kellett a parancs hivatalos átadására; 
augusztus végén kapta meg. 


Az 1792 nyarán Párizsban töltött három hónap alatt sok mindent 
láthatott. Nagy történelmi eseményeknek lett a szemtanúja: a 
forradalmi fellendülés fokozódásának, az 1792. augusztus 10-i népi 
felkelésnek, amely megdöntötte az ezeréves monarchiát. 


Bonaparténak az abból az időkből megmaradt levelei, valamint 
megnyilatkozásai nem adnak világos képet akkori nézeteiről. A 
legáltalánosabb formában azt mondhatjuk, hogy nézetei 
ellentmondásosak voltak. 


Bonaparte nyilván nem tudott azonnal eligazodni a főváros feszült 
politikai harcának bonyolult és gyorsan változó képeiben. Ne 
feledkezzünk meg róla: ő eddig a forradalmat nem a 
szenvedélyektől forrongó Párizsban látta, nem ott volt részvevője 


maga is, hanem Korzika kis politikai színterét ismerte, annak 
minden sajátosságával, patriarchális csökevényeivel és klán- 
előítéleteivel. Ezen a távoli szigeten a régi törvények, a múlt árnyai 
sikeresen harcoltak az új idők követelményei ellen. A 

forradalom mennydörgései oda csak tompán jutottak el, s többnyire 
összeesküvők suttogásaiként hallatszottak. 


Bonaparte, aki a nagy események napjaiban Párizsban volt, ezeket 
az eseményeket kívülről látta, csak szemlélő maradt. S mégis 
megérezte a legfontosabbat. Egy május 29-i levélben ezt írta: , A 
helyzet [a fővárosban] minden vonatkozásban kritikus." Június 14- 
én ezt a véleményét juttatta kifejezésre: , Nem tudom, hogy fog 
folytatódni minden, de a dolog egyre inkább forradalmi fordulatot 
vesz." Ám ha a fejlődés tendenciáját helyesen látta is, nehezen 
tudott eligazodni a politikai harc tartalmában. A jakobinusok és a 
girondisták közötti nézeteltérések, amelyek jelentős 

mértékben kiéleződtek, előtte nyilván rejtve maradtak. A június 20-i 
tüntetés után ő, a valence-i jakobinus klub tagja, ezt írta Joseph- 
nek: , A jakobinusok - őrültek, nem értik meg a közös feladatokat." 
A június 20-i tüntetést ellentmondásosan ítéli meg. 

Beszámolva arról, hogy hét-nyolcezer fegyveres betört a királyi 
palotába, Napóleon ezt írta: , A királyt választás elé állították. 
Válassz, mondták neki, hol akarsz uralkodni, itt vagy Koblenzben. A 
király helyesen viselkedett. Vörös sapkát tett a fejére, a királyné és 
a királyi herceg ugyanezt tették. A királynak bort adtak. A nép négy 
órán át maradt a palotában. Ez bőséges tápot adott a Feuillant-ok 
arisztokrata szellemű nyilatkozatainak. Ugyanakkor látnunk kell, 
hogy mindez ellentmond az alkotmánynak és veszélyes példa lesz. 
Igen nehéz előre látni, merre tart az ország ebben a 

nyugtalan helyzetben." Napóleon levele eltér Bourrienne ismert 
beszámolójától. (Bourrienne azt mesélte, hogy Napóleon a királyt 
nyomdafestéket nem tűrő szóval illette és a népről is rosszallóan 
nyilatkozott.) Az is figyelemreméltó, hogy július 14-én Joseph-nek 
írt levelében Napóleon közli, hogy jó viszonyba került Arenával, és 
hozzáfűzi: , Ő buzgó demokrata." 


Ugyanilyen ellentmondásosság fejeződik ki Lafayette-ről, 
Dumovuriez-ről alkotott véleményében. Egy rövid ideig ezek a 
vélemények változtak. 


Bonapartét Párizsban is elsősorban a félbemaradt korzikai ügyek 
foglalkoztatják. Folytatja a harcot a déli szigeten levő ellenfeleivel. 
Joseph-nek minden levelében instrukciókat, megbízásokat, 
utasításokat ad. Ezek a kérdések széles körét fogják át, az olyan 
tanácstól kezdve, hogyan írjon levelet Arenának, addig a 
rendelkezésig, hogyan szállítson át huszonhat puskát a Bonaparte- 
házból a Pietri-házba, mivel , a jelenlegi pillanatban nagy szükség 
lehet rájuk". 


Bonaparte még akkor is, mikor megkapta a hivatalos okmányokat 
kapitánnyá való előléptetéséről, ahelyett, hogy ezredéhez indult 
volna Valence-ba - ahogy ezt a miniszter előírta neki -, újból 
Korzikára utazott. A feletteseinek adott jelentésben ezt azzal 
indokolja, hogy húgát, Mariannát kell elkísérnie, mert az már nem 
maradhat tovább Saint-Cyrben. De aligha ez volt a valódi oka annak 
az elhatározásnak, hogy megváltoztatja az útvonalat. Korzika 
továbbra is gondolatainak középpontjában állt. Nem fejezte be a 
játékot, s annak a játékosnak a szenvedélyével, aki azt reméli, 
hogy az utolsó játszmában visszanyeri korábbi veszteségeit, újból 
bekapcsolódik az immár három éve folyó veszélyes játékba. 


Október közepén Bonaparte ismét Ajaccióban van. Néhány napra 
utazott oda, de még nyolc hónapot tölt a szigeten. Mindent kockára 
tesz: a francia hadsereg tisztjének csak nemrég visszanyert 
pozícióját, katonai karrierjét, egész jövőjét; mindent feltesz egy 
kártyára - a korzikai kártyára, amely eddig csak vereségeket hozott 
neki. Úgy látszik, éles szimatával érzi a kifejlet közeledtét. Az ügy 
hamarosan befejeződik. Az utolsó húzások ebben a hosszú 
játszmában nyereséggel kell hogy végződjenek számára. 


Nincs módunk itt arra, hogy ismertessük a korzikai harc utolsó 
felvonásának összes bonyolult fordulatait, ördögien ravasz 
fondorlatait. Mindkét fél mindent bevetett: ármányt, ravaszságot, 
hitszegést, hangzatos fogadkozásokat és ígéreteket, 

titkos machinációkat, hízelkedést és fenyegetőzést, olajágat és éles 
tőrt. Bonaparténak nemcsak Paoli volt az ellenfele, hanem az okos, 
gonosz, ügyes Pozzo di Borgo is, aki napról napra nagyobb 
befolyásra tett szert a szigeten. A fiatalkori barát veszélyesebb lett, 
mint az elaggott diktátor. Pozzo di Borgo képes volt arra, hogy 
ajkán bűbájos mosollyal mérget tartalmazó serleget nyújtson át. 


Egyébként a mosolyok ideje már elmúlt; a nyílt ellenségeskedés 
farkasvicsorítása váltotta fel. 


A nagy forradalom korszakában a két pártnak ez az ádáz háborúja 
nem folyhatott már a korzikai családi vérbosszú klasszikus 
stílusában, átnőtt politikai ütközetbe. 


1792-1793-ban bármely politikai vita mágneses erővel a két 
ellentétes pólushoz - a forradalom és az ellenforradalom pólusához - 
vonzott. A korzikai szeparatizmusnak 1793-ban meg kellett 
ütköznie a forradalmi Franciaországgal, az tehát ellenforradalom 
volt. A harc logikája nem hagyott közbülső fokokat. Paoli, Pozzo di 
Borgo, a szeparatisták pártja, akik Korzika függetlenségére 
törekedtek, egyetlen reális erő felé orientálódhattak, amely 
támogatta őket: Franciaország ellensége, Pitt Angliája felé. 

Paoli pártja az ellenforradalom pártjává lett. 


A Szardínia elleni katonai expedíció, amelyet 1793 februárjában 
Párizs utasítására indítottak, megmutatta, milyen messzire ment a 
két párt leplezett harca. Bonaparte önkéntes-zászlóaljával részt vett 
ebben az expedícióban, s a Maddalena-sziget bevétele végett 
végrehajtott hadművelete katonai szempontból kifogástalan volt. De 
az expedíció egészében szégyenletes kudarccal végződött. 1793 
februárjában Bonaparte ezt írta a hadügyminiszternek: ,,... 
teljesítettük kötelességünket; a Köztársaság érdekei és hírneve 
azonban megköveteli, hogy megállapíttassék, kik voltak azok a 
gyáva alakok vagy árulók, akik vereségre kárhoztattak bennünket." 
(A levelet Bonaparte elküldte Paolinak és a tüzérhadsereg 
parancsnokának is, a 2. önkéntes zászlóalj sok tisztje aláírta.) Az 

, árulók" itt szó szerint értendő. Colona de Cesari ezredes, az 
expedíció parancsnoka megkapta Paolitól a megfelelő instrukciókat. 
, Ne felejtsed - mondta neki Paoli hogy Szardínia természetes 
szövetségesünk." Az expedíció kudarca előre elhatároztatott. 


Ettől a perctől kezdve a harc nyílt lett. Az ádáz ellenségeskedés 
külső szövetségesek keresését is megkövetelte. Bonaparte számára a 
természetes szövetséges Francia-ország volt. A fáradhatatlan 
Salicetti a távoli Párizsból éles szemmel tudta követni a szigeten 
zajló eseményeket, mindenre jutott ideje. Szoros kapcsolatot tartott 
Napóleonnal, az Arena-testvérekkel, Buonarrotival. Január végén a 
Konvent határozatot hozott arról, hogy Korzikára három katonai 

biztos küldendő, élükön Salicettivel: ez nyílt kihívás volt Paolival 
szemben. 


Salicetti és kísérői csak április elején érkeztek meg Korzikára, 
Bastiába. Paoli kitért a velük való találkozás elől, nem adott 
alkalmat tárgyalásokra. Salicetti is ajánlatosnak tartotta, hogy ne 
élezze ki azonnal a helyzetet. 


De miközben mindkét fél manőverezve és egymást szemmel tartva 
igyekezett az összeütközést halogatni, váratlanul kitört a vihar. 
Párizsból, a Konventtől fenyegető utasítás érkezett: váltsák le Paolit 
és Pozzo di Borgót minden tisztségéről és tartóztassák le őket árulás 
gyanújával. Ennek az utasításnak a híre óriási felháborodást keltett 
a szigeten. A korzikaiak szemében Paoli a , haza atyja" maradt. Még 
Napóleon is szükségesnek látta, hogy a , Hazafias Klub"-ban Paoli 
védelmére keljen. De most már sem szavak, sem beszédek nem 
változtattak semmin. A nyájas mosolyok egy szempillantás alatt 
eltűntek, a kezek a tőrökhöz nyúltak. Az álarcokat eldobták; 
megkezdődött a háború. 


De vajon mi adott okot a Konventnek az eseményeket siettető, 
szigorú határozat hozatalára? Paoli rendőrsége elfogta a legifjabb 
Bonaparte fiú, a heves vérű, hóbortos, tizennyolc éves Lucien 
levelét, amelyben az büszkén közölte, hogy a Konvent 
határozatának oka az, hogy ő, Lucien Bonaparte a touloni jakobinus 
klubban leleplezte Paolit mint a Köztársaság árulóját. A touloni klub 
feljelentést küldött a Konventbe, s ezután ez haladéktalanul 
megtorló intézkedéseket hozott az árulók ellen. 


Lucien Bonaparte levelét nyilvánosságra hozták, s Paoli híveinek 
egész dühe a Bonaparte-klán ellen fordult. 


A zendülés egész Korzikára kiterjedt. Paoli meghirdette a háborút a 
függetlenségért; titkos tárgyalásokat kezdett Angliával. A május 
végén Cortéban megnyíló Consulta - a Pozzo di Borgo elnökletével 
tartott gyűlés - kinyilatkoztatta, hogy Paolinak teljesen igaza van a 
Konvent azon zsarnoki frakciója elleni harcban, amely a 

korzikai népet le akarja igázni és el akarja adni a genovaiaknak. A 
Consulta ugyanazon határozata kijelentette, hogy a Bonaparte 
testvéreket is, az Arena testvéreket is kirekeszti a korzikai 

nemzetből. Már ezt megelőzőleg kiátkozták őket, s hajsza kezdődött 


ellenük. 


Napóleon Bonaparte megértette, hogy az élete forog kockán. 
Titokban megszökött Ajaccióból, remélte, hogy a hatalmas Salicetti 
oltalma alatt eljut Bastiába. Útja egy fantasztikus középkori 
kalandregényre emlékeztet. Négykézláb mászott hegyi ösvényeken, 
egy pásztorkunyhóban és az erdei bozótban rejtőzködött, eltüntette 
a nyomait, útközben - Bocognanóban - Peraldi emberei mégis 
fölismerték, elfogták és majdnem megölték. 


Őrizetbe vették, hogy elszállítsák és átadják a felsőbb hatóságoknak. 
Éjjel az ablakon át sikerült megszöknie; újból kezdődött a 
bolyongás; elvergődött Uccianiig, ahol egy időre menedéket talált; 
azután igen óvatosan, vargabetűkkel, kerülve az emberekkel való 
találkozást, titokban visszatért Ajaccióba. Itt a kutató pillantások 
elől egy barlangba rejtőzött, majd menedéket talált 
unokatestvérénél, Jean Jerome Levie-nél, a város volt 
polgármesterénél. De itt ráakadtak a csendőrök; behatoltak a 
házba; Bonaparte a kerten át menekült, eltűnt üldözői elől; ezer 
akadályt legyőzve eljutott a tengerig; ugyanilyen titokban egy 
csónakon Maginajóig evezett; onnan lovon, hegyeken át és az 
ellenség elől elrejtőzve végül eljutott Bastiába, Salicettihez. 


Bastiából, még ki sem fújta magát, máris néhány rövid sort írt 
anyjának Ajaccióba. Olaszul írta; , Preparatevi: guesto paese non é 
per noi." - , Készüljetek, ez az ország nem nekünk való." Letizia 


felfogta a sorok értelmét. 


Már az éjjel elmenekült hazulról három kiskorú gyermekével, klánja 
odaadó embereinek oltalma alatt. Még idejekorán ment el: szökése 
után néhány órával Paoli hívei az ajacciói Malerta utcai 
Buonaparte-házat teljesen szétverték. 


Különböző utakon, üldözőik elől sietve, maguk mögött hagyva őseik 
elpusztított házát, a Buonaparte-család tagjai nagy nehezen 
elvergődtek a tengerhez, hogy elhagyják ezt a tőröktől tüskés földet. 
Elismételhették: , Ez az ország nem nekünk való." 


Bonaparte kapitány hát ismét Franciaországban van. 


Gyermekéveinek és serdülőkorának földjétől, az álmok távoli 


országától a tenger választja el; ott máglyákat raknak és 
lövöldöznek; azon a földön a lázadás tüze lobog, oda nincs 
visszatérés: Ideje volt megvonni a mérleget. Ötesztendei reménység, 
várakozás, illúzió; ötesztendei harc, fáradozás, erőfeszítés, agyafúrt 
tervek, matematikailag pontos számítások, öt olyan esztendő, 
amelyben nyereségre játszott, teljes veszteséggel, fiaskóval 
végződött. Az ötesztendei erőfeszítéseknek ezt a mérlegét 

nem lehetett balsikernek nevezni, mert az nem lett volna igaz, ez 
annál több volt. Annak, ami történt, teljesen pontos elnevezése volt, 
s bármely nyelven, katonai vagy politikai nyelven egyetlen szó 
fejezte ki - vereség. 


A mérleg, akárhogyan számolt is, nem változott: negatív volt. Az 
élet öt esztendeje! Ifjúsága legjobb éveit elvesztette! A Nagy 
Forradalomnak, a történelem megismételhetetlen napjainak öt 
esztendeje múlt el. Szemrehányásokat tett magának, hogy ha nem 
ásta volna be magát ebbe a forró, száraz korzikai földbe, ha nem 
szűkítette volna le látókörét a régi korzikai házak szűk ablakaira, 
akkor felmérhetetlen lehetőségek nyíltak volna meg előtte. Vajon 
ugyanolyan fiatal emberek, mint ő, akik tegnap még teljesen 
ismeretlenek voltak, s bátran belevetették magukat az események 
forgatagába, nem szereztek-e egy csapásra elismerést, hírnevet? 
Vajon Antoine Saint-Just, aki csaknem egykorú vele, egy évvel 
idősebb csupán, miután az isten háta mögötti Blérancourt-ból 
Párizsba érkezett, nem lett-e huszonnégy óra alatt a Konvent tagja 
és a jakobinusok egyik kiemelkedő vezetője? Vagy Hoche, a volt 
lovász, nem szerezte-e meg huszonöt éves korára a Köztársaság 
legyőzhetetlen tábornokának hírnevét? A forradalmat a fiatalok 
vitték véghez. A legidősebb közülük, Maximilien Robespierre, a 
jakobinus párt elismert feje, 1793-ban harmincöt éves. Öccse, 
Augustin, a Konvent küldötte, aki óriási hatalommal rendelkezett a 
hadseregben, csak néhány évvel volt idősebb Bonaparténál. S a vele 
egykorúak közül hányan játszottak már régóta olyan fontos szerepet 
a forradalomban, hogy tisztelettel ejtették ki nevüket. 


Ő pedig, Napóleon Bonaparte, a párizsi katonaiskola befejezése után 
nyolc évvel még mindig csak a harmadik tiszti rangfokozatot érte 
el... Ki ismeri őt? Ki hallott róla? Mindent elölről kellett kezdenie. 


Ám nemcsak becsvágyó reményeinek összeomlásáról volt szó. A 


Bonaparte által átélt tragédia elsősorban abban rejlett, hogy a 
legkegyetlenebb ütéseket az mérte rá, akit bálványozott, akiben az 
összes emberi értékek legfőbb megtestesülését látta. 1789-ben úgy 
érkezett meg Korzikára, mint egy legendás hős rajongó hódolója, 
aki kész volt minden áldozatra érte, a korzikai népért. 1793-ban, 
amikor üldözött, hajszolt vadként rejtőzött Paolinak a nyomában 
levő emberei elől a sűrű erdőben, csak ellenséget látott bennük. 


A sors kegyetlen megpróbáltatásai Napóleonból más embert 
faragtak. Nem volt többé egy , eszményi világ lakója", ahogy egykor 
Joseph mondta róla; semmi sem maradt a múltból: minden 
elhamvadt. Idealizmusa, ifjúi lelkesedése, naiv reményei eltűntek. 
Józan lett, száraz, számító, gyakorlatias; nem hitt többé senkinek a 
szavában; gyanakvó és bizalmatlan lett. 


Egy évvel a tragikus finálé előtt, 1792-ben, már ezt írta Párizsból 
Luciennek: , Ismered az ajacciói históriát? Párizsban ugyanez a 
helyzet; csak talán az emberek még kicsinyesebbek, még 
rosszindulatúbbak, még nagyobb rágalmazók és gazfickók." 


Revideálta mestereihez való viszonyát. 1792-ben még egyszer 
elolvasta Jean-Jacgues Rousseau-nak az egyenlőtlenségről szóló 
értekezését és terjedelmes kivonatokat készített belőle, csaknem 
mindenütt rövid megjegyzést fűzve hozzájuk: , Ebben nem hiszek." 
, Én nem így gondolom." A Rousseau műveihez való visszatérés 
célja nyilvánvalóan az az óhaja volt, hogy hangsúlyozza, mennyire 
nem ért egyet azzal, akit nemrégiben még első tanítójának nevezett. 


Ez a fiatalember huszonnégy éves korára nagy lelki 
megrázkódtatáson esett át; sok mindenből kiábrándult, hajlott arra, 
hogy mindenben kételkedjen. Mindamellett nem volt benne semmi 
Hamletból, semmi Wertherből - ha ugyan egymás mellé állíthatjuk e 
sok tekintetben különböző irodalmi alakokat. Egyaránt távol álltak 
tőle a dán királyfi akaratát gyöngítő belső kételyek és Goethe fiatal 
hősének passzív melankóliája. 


Erős jellemű férfi lévén, a rá mért csapások alatt nem hajolt meg, 
nem lett gyöngébb, puhább, engedékenyebb. Ellenkezőleg, akarata 
megedződött az osztályrészéül jutó megpróbáltatások erős tüzében. 
Bonaparte kapitány, aki üldözői elől Francia-országba menekült, 
1793-ban már sokban különbözött az 1789. évi, rózsás reményekkel 


eltelt alhadnagytól, aki alig várta, hogy hazájának, Korzika 
szigetének földjére léphessen. 


Persze hiba volna a Bonaparte és Paoli közötti viszony tragikus 
fejlődésében, Bonaparte egész korzikai drámájában csak két férfi 
kölcsönös meg nem értésének végzetes következményeit, holmi 
személyi összeütközések szomorú eredményét látni. 


A korzikai drámának és kifejletének megvolt a maga 
törvényszerűsége. Bonaparte és Paoli összeütközése, még ha 
figyelembe vesszük is az összes személyi tényezőket, mindenekelőtt 
két politikai irányvonal összeütközése volt. Ebben a kíméletlen 
elhatárolódásban - a forradalom mellett vagy ellen -, amelyet 
1792-1793-ban maga az élet hajtott végre, Bonaparte nem ismert 
ingadozást. Egész addigi élete juttatta el a forradalomhoz; a 
forradalom fia volt, ebből nem engedett. S amikor Paoli, Pozzo di 
Borgo a forradalom ellen fordult, az összeütközés, az összecsapás 
elkerülhetetlenné vált. 


Ilyen szempontból az elkerülhetetlen vereségért Bonaparte nem 
tehetett magának szemrehányást. A veszteség nem egyéni hibák 
vagy téves politikai irányvonal követése volt. Más irányvonalat nem 
követhetett, s a szigeten kialakult körülmények között 

ez szükségszerűen vereséghez vezetett. 


Bonaparte ezekből a megrázkódtatásokból nem megtörve, hanem 
még jobban megedződve került ki. S miközben a forradalom 
hadseregének katonájaként verekedett, magáévá tette a forradalom 
fő tanulságait; a cél eléréséért tevékenyen, következetesen kell 
küzdeni. 


1793 nyarán a Köztársaság válságos napokon ment át. A május 31- 
június 2-i népi felkelés megbuktatta az ellenforradalomhoz átállt 
Gironde hatalmát. De az intervenciósok seregei valamennyi 
arcvonalon offenzívába lendültek. A belső ellenforradalom 
szövetkezett a külsővel. A királypártiak, a Feuillant-ok, a 
girondisták egyesültek a jakobinusok megdöntésére. Paoli átadta 
Korzikát az angoloknak, az angolok Toulonba is bevonultak. Július 
13-án meggyilkolták Marat-t. Egy nappal ez előtt meggyilkolták 
Chalier-t, a lyoni jakobinusok vezetőjét, valamivel ezt 

megelőzően Le Peletier de Saint-Fargeau-t. Az ellenforradalom a 


terror útjára lépett. 


A halálos veszély óráiban a jakobinusok szilárd eltökéltséget 
tanúsítottak az ellenség elleni küzdelemben. , Ahhoz, hogy 
sorainkban megteremtsük és megszilárdítsuk a demokráciát, hogy 
az alkotmányos törvények békés uralmához jussunk el - mondotta 
Robespierre -, végig kell küzdenünk a szabadságháborút a 
zsarnokság ellen, és becsülettel helyt kell állnunk a forradalom 
viharában." , Háború a zsarnokság ellen? - ez volt a lényege a 
jakobinus forradalmi-demokrata diktatúrának és az egész általa 
folytatott politikának. 


Egész Európa - Anglia, Poroszország, Ausztria, Hollandia, 
Spanyolország, a német és az olasz államok -, hatalmas 
ellenforradalmi koalícióba tömörülve, hadjáratot indítottak a 
forradalmi Franciaország ellen. 


A Köztársaság felvette az odadobott kesztyűt, elfogadta a kihívást. 
Csapásra csapással válaszolt. A külső és a belső ellenségekkel való 
könyörtelen élethalálharc követelménye arra kényszerítette a 
jakobinusokat, hogy a legdemokratikusabb alkotmány szentesítése 
után forradalmi-demokratikus diktatúrát vezessenek be. Ez új, a 
történelemben eddig ismeretlen hatalom volt. Robespierre kitűnően 
meghatározta a lényegét. , A forradalmi vezetés elmélete - mondotta 
1793. december 25-én - ugyanolyan új, akár a forradalom, amely 
ezt a kormányzási rendet megteremtette... A forradalmi kormányzás 
cselekedeteiben a társadalom megmentésének szent törvényeire és 
az összes indokok legvitathatatlanabbjára - a szükségességre - 
támaszkodik." 


Ebben a döntő időpontban, nevezetesen 1793. június 13-án szállt 
partra Toulonban Bonaparte kapitány, aki a paolisták által üldözve 
elmenekült Korzikáról. A család ideiglenesen a Toulon melletti La 
Valette faluban szállt meg; onnan hamarosan átköltözött Marseille- 
be, Bonaparte pedig Nizzába ment, ott állomásoztak a 4. 
tüzérezred alakulatai, amelyben szolgált. 


Nizzában a sors összehozta Jean Du Teil tábornokkal, annak a Du 
Teilnek az öccsével, aki annak idején Auxonne-ban felismerte 
Bonaparte képességeit. Jean Du Teil hallott bátyjától a fiatal, 
tehetséges tisztről; segítette őt abban, hogy a hosszú távoliét után 


beilleszkedjék az ezredbe, rábízta a parti üteg parancsnokságát, 
majd felelős megbízással Avignonba küldte. 


1793 nyarának és őszének időszaka Bonaparte életrajzában nincs 
pontosan felkutatva. Mindamellett a fő tények ismertek. Bonaparte, 
amikor Avignonba vezényelték, nem jutott el odáig, mert a város a 
lázadók kezén volt. 


Az elkeseredett polgárháború izzó légköre, amikor a Köztársaság 
sorsa, minden egyes ember élete, minden kockán forgott, magával 
ragadta Bonapartét. Ez nem a korzikai intrikák béka-egér háborúja 
volt, hanem gigászok küzdelme. 


Feltehetőleg Avignonban, miután azt a lázadóktól Carteaux 
tábornok visszahódította, egy rövid szünet alatt írta meg , A 
beaucaire-i vacsorá"-t. Egyetértünk André Maurois-val abban, hogy 
ez Bonaparte legjobb irodalmi műve. Ez a biztos kézzel, világos, 
szabatos, kifejező nyelven, irodalmiaskodás nélkül megírt munka 
inkább az értelem, mint az érzelmek műve. Politikailag teljesen 
megfelelt a pillanat követelményeinek; az ellenforradalmi 
zendülőkről volt szó benne, Carteaux csapatairól, Paoli árulásáról, 
Dubois de Crancéról és Albitte-ról, a Konvent komisszárjairól. De ez 
nem kérészéletű agitációs röpirat. Az aktuális problémák ebben a 
műben, amely megfelel a XVIII. századi irodalom szigorú 
kánonjainak, mélyreható, általános gondolatokkal fonódnak össze. 
, Most már nem hisznek a szavakban, a tetteket kell elemezni" - 
mondja egy katona, és ebben a rövid mondatban a szerzőnek, 
Bonaparténak élet-tapasztalata fogalmazódik meg. 


,A beaucaire-i vacsora" sikert aratott. Az első kiadást a szerző saját 
szerény anyagi eszközeiből finanszírozta. Ezt a köztársasági 
hatóságok rendelkezésére követte a második kiadás. , A beaucaire-i 
vacsora?" összhangban volt a jakobinus forradalmi kormány 
feladataival. A Köztársaság első konzulja talán éppen ezért adott 
parancsot nyolc évvel később arra, hogy kutassák föl az összes 
megmaradt példányokat és semmisítsék meg őket. 


1793-ban még minden másként volt. , A beaucaire-i vacsora" 
felhívta a figyelmet szerzőjére. A jakobinus tisztet észrevették. 
Abban az időben Bonaparte - akit bántott, hogy csak igen szerény 
feladatokkal bízták meg, s levelet írt Bouchotte 


hadügyminiszternek, amelyben felajánlotta szolgálatait a rajnai 
hadseregben - életútján ismét összeakadt Salicettivel. Augustin 
Robespierre-rel, Gasparinnel, Ricord-ral együtt Salicetti a nép 
képviselője volt a déli seregeknél. A Konvent komisszárjai közül ő 
volt az egyetlen, aki jól ismerte a Bonaparte-testvéreket: Joseph-et 
és Napóleont. És amikor 1793. szeptember derekán Beaucaire-ban a 
Konvent komisszárjánál, Salicettinél egy kicsit elfogódottan 
megjelent a fiatal Bonaparte kapitány, igen szívélyes 

fogadtatásban részesült. Joseph Bonaparténak Salicetti máris 
segítséget nyújtott, a rá jellemző határozottsággal nyomban 
felajánlott a fiatalabb Bonaparténak egy megfelelő feladatot: legyen 
a tüzérség parancsnoka Carteaux seregében, amely Toulont 
ostromolta. (Kinevezte zászlóaljparancsnoknak a déli hadseregek 
törzskarához. Az irodalomban utalást találunk arra, hogy Joseph és 
Salicetti a szabadkőműves páholyok révén is kapcsolatban álltak 
egymással.) 


Így kezdődött Bonaparte Napóleon felemelkedése. Egész 
Franciaország Toulonra szögezte a tekintetét. A régi francia város 
fölött a Bourbonok fehér zászlója lobogott: a kivégzett király 
zászlaja, s ezt a zászlót az angol, spanyol, szardíniái katonák 
kényszerítették rá az országra, akik behatoltak a Köztársaság 
területére. A Toulonért folyó csatának nemcsak katonai jelentősége 
volt: ez elsősorban politikai ütközet volt. A Köztársaság nem 
veszíthette el. 


Salicetti bemutatta Bonapartét Carteaux tábornoknak s a Konvent 
küldötteinek: Gasparinnek meg a fiatalabb Robespierre-nek. 


Carteaux negyvenkét éves, egészségtől duzzadó férfi volt, egykori 
dragonyos, majd csendőr, azután festő - csatakép-festészettel 
foglalkozott. Nem volt sem katonai, sem egyéb képzettsége, s ennek 
hiányát hallatlan magabiztossággal pótolta. A körülmények véletlen 
találkozása folytán, amely csak viharos időkben lehetséges, 

gyorsan emelkedett a katonai hierarchiában, ezredessé, 
dandártábornokká, hadosztálytábornokká, majd 
hadseregparancsnokká léptették elő - mindezt néhány hónap 

alatt. Napóleon kompetens tanúsága szerint , Carteaux sem a 
csapatok felállításához, sem az ostromhoz semmit sem értett". 
Carteaux kérkedve beszélt Napóleonnak Toulon bevételére készített 


tervéről és magával vitte a hadállások megtekintésére. 

Bonaparte nevetségesnek találta mindazt, amit látott és hallott. 
(Napóleon kinevette munkáiban Carteaux-t, de nem táplált haragot 
iránta. Amikor később Carteaux a mindenható első konzulhoz 
fordult, akinek valaha a felettese volt. Napóleon kinevezte az 
Országos Lottójáték igazgatójának.) 


Bonapartének mindent az alapoknál kellett kezdenie. Tüzérparkot 
hozott létre, két üteget létesített a tengerparton, amelyeket a 
hegypártiak és a sans-culotte-ok ütegének nevezett el. 


Toulon bevételére teljesen új tervet készített, amelynek semmi köze 
sem volt Carteaux elgondolásához, s kezdett azon dolgozni, hogy 
ezt elfogadtassa a parancsnoksággal. A terv a helység természeti 
adottságaiból indult ki, és az első pillantásra túlságosan 
egyszerűnek tűnhetett. Ám éppen egyszerűségében volt 
visszaverhetetlen ereje. A nehézséget Carteaux-nak a tervvel 
szembeni ellenállása okozta. A tudatlanok gőgjével a maga 
véleményét megcáfolhatatlannak tartotta. Szerencsére a 

fiatal tüzérparancsnokot támogatta Gasparin, a Konvent befolyásos 
komisszárja. Thomas de Gasparin hivatásos katona volt: a 
forradalom kitörésekor kapitányként szolgált. Lelkesen fogadta a 
forradalmat, s minden erejét annak áldozta. Megválasztották a 
Törvényhozó Gyűlés küldöttének, a Konvent küldöttének, a 
Közjóléti Bizottság tagjának. Gasparint - a Konvent küldöttei kis 
számú katonáinak egyike lévén hol az egyik, hol a másik sereghez 
küldték: mindig oda, ahol különösen veszélyes volt a helyzet. 
Szilárd elvű jakobinusként, aki elsősorban a forradalom érdekeit 
tartva szem előtt, nem kímélte magát, a hadseregben és a 
Konventben egyaránt nagy tekintélynek örvendett. 


Gasparin kiválóan eligazodott a katonai kérdésekben. Sokra tartotta 
Bonapartét és teljes támogatásában részesítette. Napóleon, aki nem 
értett egyet Carteaux-val, Gasparinhez benyújtott egy jelentést, 
amelyben nyíltan beszámolt a hadseregparancsnokkal való 
nézeteltéréseiről és javasolta haditervét. Gasparin teljesen 
egyetértett Bonapartéval és futárt küldött Párizsba, hogy leváltassa 
Carteaux-t. 


Ez volt Gasparin utolsó politikai intézkedése. Erejének állandó 
túlfeszítése, a munkával töltött álmatlan éjszakák megtörték ezt a 


látszólag vasfizikumú férfit. November első napjaiban Gasparin a 
kimerültségtől ágynak dőlt. Még sikerült elszállítani 

őt szülővárosába, Orange-ba. November 11-én harminckilenc éves 
korában elhunyt. , Az erényes Gasparin nem él többé. A Köztársaság 
elvesztette a szabadság egyik legodaadóbb védelmezőjét" - írta 
munkatársa, Cervoni, a majdani tábornok. A Konvent Salicetti 
jelentése alapján határozatilag kimondta, hogy Gasparin szívét a 
Panthéonban kell elhelyezni. A számtalan halaszthatatlan probléma 
és teendő miatt ezt a határozatot nem hajtották végre. 


Ámde Bonaparte sorsára nézve Gasparin segítsége döntő jelentőségű 
volt. Carteaux-t leváltották. Doppet, az új parancsnok okosabb volt, 
mint Carteaux, de neki sem voltak katonai tapasztalatai. 
Képzettségét tekintve orvos, hivatását tekintve szépíró volt; a 
forradalom előtt regényeket és apokrif memoárokat írt. A 

touloni hadműveletekben irodalmi készségeinek nem vehette 
hasznát, tíz nap múlva felmentették tisztségéből. Dugommier 
tábornokot nevezték ki helyére, egy tapasztalt parancsnokot. 
Bonaparte feltűnt neki a többi tiszt között, néhányszor beszélgetett 
vele, és bizalmat érzett iránta. November 25-én Dugommier 
elnöklete alatt összeült a haditanács. Ebben az ifjabb Robespierre, 
Salicetti, Ricord, Fréron, a főtisztek vettek részt. Végleg jóvá kellett 
hagyni a hadműveletek tervét. A Konvent komisszárjai - 

márpedig az ő véleményük sok tekintetben döntő volt - Bonaparte 
tervét támogatták. Ezt támogatta Du Teil tábornok is. Dugommier is 
helyeselte a tervet. Most a szavakról át kellett térni a tettekre. 


Toulon ostromának és bevételének katonai történetét olyan 
tüzetesen leírta sok szerző, kezdve főhősén, Bonapartén, hogy nincs 
szükség itt részletes ismertetésre. Csak a legfontosabb tényeket 
említjük meg. 


December 14-én a francia ütegek tizenöt mozsárból és harminc 
nagy űrméretű ágyúból tüzet nyitottak az ellenfél erődítéseire. Az 
ágyúzás 15-én és 16-án folytatódott. 


A roham 17-én éjjel kezdődött. A támadók eredeti célja az volt, 
hogy kezükbe kerítsék az ellenfél által legjobban megerősített 
pontot - az úgynevezett kis Gibraltárt. Az offenzívát, amelyet három 
hadoszlop hajtott végre, Dugommier vezette. A 

támadás vaksötétben kezdődött, s az ellenfél visszaverte. Ekkor 


bekapcsolódott a harcba a negyedik hadoszlop; ezt Bonaparte 
vezette. Elöl a zászlóalj haladt, amelynek Muiron kapitány volt a 
parancsnoka, aki kiválóan ismerte a helységet. Hajnali három 
órakor Muironnak sikerült egy lőrésen át behatolnia az ellenséges 
erődbe, utána benyomultak a franciák; hajnali öt órára a , kis 
Gibraltár" a republikánusok kezén volt. 


Ez a döntő siker meghatározta az ütközet kimenetelét. Az angol 
meg a spanyol hajók elhagyták a touloni kikötőt. De a csata 18-áig 
folytatódott. 18-án este hatalmas robbanás remegtette meg a 
levegőt, s a sötét eget vörösen izzó füstgomolyag világította meg. A 
felrobbantott lőporkamra a levegőbe röpült. Hamarosan ezután 
Cervoni katonái, betörve a kapukat, a városba nyomultak. Az 
ellenség megfutamodott. Toulon elesett. A republikánusok serege 
győztesként vonult be a városba. 


Toulon a Köztársaság nagy győzelme volt. Persze nem döntötte el a 
háború kimenetelét, de ez volt az első nagy győzelem a külföldi 
koalíció egyesült erői fölött. Ez a győzelem jelentős részben annak 
volt köszönhető, hogy elfogadták a Bonaparte által javasolt merész, 
egyszerűségében és világosságában figyelemre méltó 

hadműveleti tervet. 


Bonaparte Toulonnál nemcsak hadvezéri tehetségről tett tanúságot, 
hanem a katonákat lelkesítő egyéni bátorságról is. Kilőtték alóla a 
lovát, szuronnyal sebet ejtettek a lábán, zúzódást szenvedett, de 
semmi sem állíthatta meg támadó lendületét. 


, Nem találok szavakat annak leírására - írta Du Teil tábornok 
Bouchotte hadügyminiszternek -, hogy milyen szolgálatokat tett 
nekünk Bonaparte. Hatalmas tudás, éles elme és igen nagy bátorság, 
ha mindezt kellőképpen méltatom is, még mindig csak halvány 
képet vázoltam föl e kiváló tiszt képességeiről. Neked kell, 
miniszterem, részt juttatni neki a Köztársaság dicsőségéből." 
Bonaparténak nem soká kellett várnia, hogy a hadügyminiszter 
részt juttasson neki a dicsőségből. 1793. december 22-én az ifjabb 
Robespierre és Salicetti komisszári hatalmuknál fogva 

Napóleont dandártábornokká nevezték ki. Ezt a döntést a kormány 
1794 februárjában megerősítette. 


Bonaparte ekkor huszonnégy éves. Ötesztendei balsiker, vereség, 


tévedés után sorsában fordulat állt be. 


Tolsztoj , Háború és béke" című regényében Andrej Bolkonszkij 
hercegnek, amikor megtudta Bilibintől, hogy Napóleon 
hadseregének előhada átkelt a Duna hídján és Brünn felé nyomul 
előre, eszébe jutott Toulon. , Andrej herceget fájón, de 

ugyanakkor kellemesen is érintette ez a hír. Mihelyt megtudta, hogy 
az orosz hadsereg milyen reménytelen helyzetben van, az ötlött 
eszébe, hogy éppen neki kell kirántania az orosz hadsereget ebből a 
helyzetből - így rendelte a végzet -, és hogy itt van végre az 

a Toulon, amely kirántja őt az ismeretlen tisztek sorából és 
megnyitja előtte az utat a dicsőség felé!" 


A XIX. századi fiatalok nemzedékei számára Toulon az éles és gyors 
sorsfordulat jelképévé vált. Tolsztoj megtalálta azokat a szavakat, 
amelyek pontosan meghatározták Toulon jelentését. Ez volt a 

, dicsőséghez vezető első út", Toulon kiemelte Bonaparte Napóleont 
a tisztek sokaságának soraiból, akiknek a létezéséről csak 
ezredtársaik tudtak, az ezredparancsnok és a kisvárosok unatkozó 
kisasszonyai. Az ő nevét megismerte az ország. 


Szent Ilona szigetén, amikor már minden mögötte volt, Napóleon 
letűnt élete felé fordulva, a leggyakrabban és a legszívesebben 
Toulonra emlékezett. Életében sok dicső győzelem volt: Lodi, Rivoli, 
az arcole-i híd, Austerlitz, Jena, Wagram... Bármelyik közülük a 
dicsőség babérkoszorújával övezhette nevét. De a 

legkedvesebb szívének Toulon maradt. 


Toulon - ez a reménység napja, az út kezdete volt. Ezek a borús, 
sötét, esős decemberi napok és éjszakák egy hosszú, elszálló élet 
távolságából napsugaraktól beragyogott, rózsaszínű hajnalnak, egy 
boldog nap kezdetének tűntek fel előtte. 


Huszonnégy éves koráig Bonaparte olyannyira megismerte a be nem 
vált remények keserűségét, hogy józanul megítélhette a történtek 
jelentőségét. Tudta, hogy egy hónappal Toulon előtt, október 15-16- 
án, Jourdan győzelmet aratott az ellenfél fölött Wattignies-nél, egy 
héttel Toulon után pedig, december 26-27-én Hoche megverte 


az osztrákokat Weissenburgnál. A dicsőség babérkoszorújáért sokan 
versengtek. 


Bonaparte mindezt tudta és megértette. De Toulon mégis 
fordulópont volt sorsában. Annyi vereség után melléje szegődött a 
szerencse. 


Toulon napjaiban kezdett Bonaparte köré tömörülni a fiatal tisztek 
eleinte kis számú csoportja, akik bíztak szerencsecsillagában. 
Először négyen voltak: Junot, Muiron, Marmont és Duroc. Később 

, Bonaparte cohors"-ához mások is csatlakoztak. (Az ókori római 
hadsereg kisebb egységeit nevezték így. Itt Napóleon szoros katonai 
környezete.) 


Andoche Junot két évvel fiatalabb volt Bonaparténál. Parasztfiú 
volt, mint fiatal gyerek beállt a dy7augonyosokhoz, s már tizennyolc 
esztendős korában a Nemzetőrség egyik osztagának a parancsnoka; 
a háború kitörésekor az északi és a déli hadseregben harcolt. 
Toulonnál felkeltette Bonaparte figyelmét vidám, gondtalan 
merészségével. Egy alkalommal Bonaparténak az ütegben kellett 
valaki, akinek szép kézírása volt, hogy tollba mondhasson neki egy 
parancsot. Junot, akinek kaligrafikus írása volt, felajánlotta 
szolgálatait. Egy ágyútalpra könyökölve, buzgón írta lúdtollal a 
diktált szöveget, amikor hirtelen egy ellenséges lövedék robbanása 
feje búbjáig homokkal borította el Junot-t és papírját. , Szerencsénk 
volt! - kiáltott fel Junot vidáman, amikor talpra állt és lerázta 
magáról a földet. - Most nem kell a tintára homokot szórnunk!" 


Bonaparte el volt ragadtatva a bátorságnak ettől az őszinte és 
közvetlen megnyilvánulásától. Kinevezte Junot-t hadsegédjének. 
Attól fogva sok éven át Bonaparte egyik legközelebbi barátja. A 
lendületes, heves Junot, akit , viharnak" neveztek el, részt 

vett minden fontos hadjáratban, s Bonaparte bizalmát élvezvén, 
gyorsan emelkedett felfelé a szolgálati hierarchiában. 


Jean-Baptiste de Muiron, fiatal tüzérkapitány, aki kitüntette magát 
Toulon bevételekor (ekkor csak tizenkilenc éves volt), Bonaparte 
közvetlen munkatársa lett. Mint képzett tiszt, akiben az elme 
élessége párját ritkító bátorsággal és kezdeményezőkészséggel 
kapcsolódott össze, a tábornok egyik legtöbbet ígérő munkatársa 
volt. De korán elesett: huszonkét éves korában az arcole-i hídon. 
Napóleon mindig hálásan emlékezett vissza Muironra. Róla nevezte 
el azt a fregattot, amelyen 1799-ben Egyiptomból Franciaországba 
hajózott. Waterloo után, amikor arra gondolt, hogy elrejtőzik 


Angliában, Muiron vagy Duroc nevét akarta felvenni. 


Auguste-Frédéric-Louis de Marmont, mint neve is mutatja, nemesi 
származású volt. 1774-ben született, tüzérségi iskolában tanult, 
majd Metzben, Montmédyben szolgált, s 1793-ban főhadnagyi 
rangban Toulonba küldték. Itt , találkozott azzal a 

rendkívüli férfiúval... akivel élete hosszú évekre összekapcsolódott". 


De Bonapartéhoz legközelebb Duroc állt, ő volt az egyedüli, akiben 
mindig feltétlenül megbízott. Bonaparte és Duroc Toulon után 
barátkoztak össze. Duroc is tüzértiszt volt. Szűkszavú és lassú 
mozgású, ráérős, nem volt benne semmi élénkség, semmi, ami 
magára vonta volna a figyelmet, de, ahogy később Napóleon 
mondotta, e szenvtelen külső mögött szenvedélyek, meleg szív és 
éles elme rejtőzött. Az összes memoárírók egyhangúlag 
megegyeztek abban, hogy Bonaparte környezetében Duroc volt 
egyike azon keveseknek, akikre Bonaparte hallgatott. 


Bonaparte Toulonnál felfigyelt néhány más tehetséges tisztre is: 
Victorra, Suchet-re, Leclerc-re. S bár nem kerültek vele közeli 
személyes kapcsolatba, mint Duroc vagy Junot, szemmel tartotta 
őket: ők voltak a , Bonaparte cohors? második oszlopa. 


1794 tavasza Bonaparte szemében alighanem életének 
legboldogabb tavaszának tűnt. Érezte vállain a győzelem szárnyait, 
s gyönyörűnek látta a jövőt. A kormányzó jakobinus párt teljes 
bizalmát élvezte: hiszen nemcsak a touloni csata győztese 

volt, hanem , A beaucaire-i vacsora"? című valóban hazafias műnek a 
szerzője is. Sokra becsülték a Konvent komisszárjai - Salicetti, 
Ricardo, Barras. Egyikükkel, a legbefolyásosabbal, Augustin 
Robespierre-rel szoros kapcsolatba, csaknem barátságba került. 
Augustin ereje nemcsak abban rejlett, hogy jó viszonyban volt 
bátyjával. Augustin Robespierre erélyes, célratörő, lendületes férfiú 
volt; huszonkilenc éves korára csaknem kamaszos élénkséget őrzött 
meg; könnyen fellelkesült és állhatatosan haladt célja felé. 


Bonaparte az ifjabb Robespierre előtt kifejtette egy itáliai hadjárat 
gondolatát. Minek követnének defenzív taktikát? Nem jobb-e 
kezükbe ragadni a kezdeményezést és széles körű offenzív akciókba 
kezdeni idegen területen? Bonaparte legközelebbi feladatként a 
Genovai Köztársaságba való betörést jelölte meg. Genova 


semleges? Igen, de mi hasznunk van ebből? Vajon Anglia nem 
sértette-e meg többször is Genova semlegességét... 


Ezek a gondolatok foglalkoztatták Bonapartét Toulon után. 
Augustin Robespierre eleinte habozott. Majd kezdett hajlani 
Bonaparte terve felé. De ilyen nagy kérdést nem dönthetett el 
egyedül. Elhatározta, hogy Párizsba utazik, és ott a Közjóléti 
Bizottság elé terjeszti az itáliai offenzíva tervét. 


Közben Bonaparte, akire a Földközi-tenger partvidékének 
megerősítését bízták, a tengerparti városokban utazgatott; gyakran 
járt Nizzában, Toulonban, Marseille-ben. Különösen Marseille-be 


látogatott el gyakran. 


Ide Bonapartét nemcsak a szolgálati ügyek és az az óhaj vonzotta, 
hogy találkozzék anyjával, az egész családdal. Letizia Bonaparte és 
leányai Marseille-ben szűkösen éltek. Egy emigráns házában laktak, 
amelyet Salicetti bocsáttatott rendelkezésükre. A fiúk támogatásából 
s abból a szerény segélyből éltek, amelyet a kormány a Korzikáról 
elűzöttek részére állapított meg. Szegények voltak, de a házban 
jókedv uralkodott. A Bonaparte kisasszonyok, főképpen a szép 
Raoletta - Marseille-ben Pauline-nek kezdték nevezni - mágnesként 
vonzották a fiatalembereket. A Bonaparte-házból, ahol az ifjúság 
uralkodott, esténként nevetés, éneklés hallatszott. Pauline-ba 
beleszeretett Junot - egyébként nem ő egyedül. 


Forradalom, háború, szerelem - minden egyesült ezen az 
emlékezetes 1794-es tavaszon a ház fiatal nemzedéke számára, 
amelyből még a legidősebb sem volt huszonöt esztendős. Bonaparte 
tábornok sem menekült meg. Bátyja, Joseph egy alkalommal 
magával vitte egy Clary nevű marseille-i nagykereskedő házába, 
ahol a vonzási központot szintén a lányok - Julie és Désirée - 
alkották. A Bonaparte testvéreknek a házban való megjelenését egy 
romantikus história előzte meg. A marseille-i lázadás elfojtása után 
bíráskodás céljából odaküldték a Konvent komisszárjait: Albitte-ot, 
majd Barrast és Fréront. Ezek, kivált az utolsó napokban, a város 
lakosaira kegyetlen megtorlásokat zúdítottak, vétkeseket és 
ártatlanokat egyaránt sújtva. A letartóztatottak között volt a Clary 
kisasszonyok fiútestvére, Etienne Clary is; mint sok más 
letartóztatottra, rá is guillotine várt. A leányok 

kétségbeesésükben Joseph Bonapartéhoz fordultak: ez a fiatalember 


akkoriban közel állt a hatalom birtokosaihoz. 


Joseph segített rajtuk. Vagy a kisasszonyok szép szeméért, vagy más 
okoknál fogva, de sikerült megmentenie a guillotine-tól Etienne 
Claryt. Ettől a perctől kezdve szívesen látott vendég lett a Clary 
házban; hamarosan elvitte oda öccsét is." 


A Clary-házban tett első látogatáskor minden eldőlt. A fiatalabbak - 
Napóleon és Désirée nyomban megtalálták a közös nyelvet. A 
szerelmesek között fennmaradt levelezés - gyakran kellett elválniuk 
egymástól - megmutatja, milyen gyorsan érlelődtek a kölcsönös 
érzelmek. Az első levelek egyikében még így ír Napóleon Désirée- 
hez: , A bája, jelleme észrevétlenül meghódította szerelmese szívét." 
Nem sok időbe telik, s a , szép Eugénie"-hez intézett leveleit 
Bonaparte már így írja alá: , Aki az egész életre a tied." 


Egyébként az idősebbek megelőzték őket. Joseph nőül vette Julie 
Claryt. A fiatalabbaknak csak az ő példájukat kellett követniük. De 
Desirée-től eltérően, akit teljesen lekötött a szerelem: , Szeress 
örökre, semmiféle baj nem számít nekem!" - Bonapartét sok minden 
foglalkoztatta. 


Augustine Robespierre Párizsba utazott. Meg akarta kapni a 
Közjóléti Bizottság döntését az olaszországi tánadó hadműveletekre 
vonatkozóan. Itáliai háború... Bonaparte minden gondolata a 
közelgő háború körül forgott. Ez öregbíteni fogja a Köztársaság 
dicsőségét, hadvezérei dicsőségét. 


3. fejezet 
A Direktórium tábornoka 


1794 végén Párizsból nem olyan hírek érkeztek, amilyeneket 
Bonaparte várt. Augustin Robespierre, akinek visszatéréséhez annyi 
reményt fűzött, nem tért vissza. Thermidor 10-én (július 28-án) 
bátyjával, Maximilien Robespierre-rel, Saint-Justtel, Couthonnal és 
másokkal együtt ítélet nélkül kivégezték a párizsi Place de Gréve- 
en. 


Robespierre-nek és elvbarátainak a kivégzése a jakobinus diktatúra 
végét jelentette. Mi több, a forradalom végét. 


A kortársak nem érthették meg ezeket az eseményeket. A thermidor 
9-i fordulat a , zsarnokság elleni harc?" jelszavával zajlott le, a 
népnek a republikánus elvek győzelmeként tálalták fel. 


A Lombard-szekció polgári bizottsága, amely thermidor 9-én és 10- 
én megszakítás nélkül ülésezett, 10-én este jóváhagyta a 
Konventhez intézett átiratot, amelyben helyeselte , az összeesküvők 
és árulók ellen hozott üdvös rendszabályokat", biztosította a nép 
képviselőit arról, hogy a , Lombard-szekció őszinte odaadással 
viseltetik a Nemzeti Konvent hatóságai - az igazi republikánusok 
tömörülésének egyetlen központja - iránt." A Gravillier-szekció 
gyűlése viharos tapssal és ovációkkal üdvözölte a Konvent által az 
, aljas árulás" elfojtása ellen hozott intézkedések hírét. Hasonló 
volt a véleménye a Mont Blanc-, a Múzeum-, a Bondy-szekciónak 
meg a többieknek. 


Vajon hittek-e azok, akik elfogadták a Konventhez intézett helyeslő 
üzeneteket abban, amit írtak? 


Mint tudjuk, thermidor 9-én a párizsi szekciók egy része, azok, 
amelyekben a sans-culotte-ok voltak többségben, Robespierre és 
barátai védelmére keltek. A párizsi plebejusoknak ez a spontán 
megmozdulása, amely kiszabadította Robespierre-t, Saint-Justöt és 
Couthont a fogságból, megmutatta, hogy a nép forradalmi 
ösztönével megérezte, kit kell védelmezni. Egy ideig úgy látszott, 
hogy a plebejusok megmozdulása megváltoztatja az események 


menetét. De az általános erőviszonyok nem kedveztek a forradalmi 
kormány vezetőinek, akik a november 9-ről 10-re virradó 

éjjel összeültek a párizsi Városháza épületében. Az egyenlőtlen 
harcban vereséget szenvedtek. Attól a perctől fogva, hogy törvényen 
kívül állónak nyilvánították, majd 10-én reggel vérpadra küldték 
őket, már egyetlen párizsi szekcióban sem mert senki szót emelni a 
megdöntött hegypárti vezetők mellett. 


Ámde tévedés lenne azt hinni, hogy a helyeslés szavait, amelyek 
thermidor 9. után valamennyi gyűlésen elhangzottak, csak a félelem 
vagy az önző politikai számítások diktálták. A fordulatot helyeslők 
közül sokan őszinték, jóhiszeműek voltak, csak megtévedtek. Ezek 
nemcsak az úgynevezett baloldali thermidoristák voltak - 

mint Billaud-Varenne vagy Gilbert Romme akik tevékenyen 
elősegítették a fordulatot, azután keserűen megbánták, amit tettek. 
Azok között, akik eleinte helyeselték thermidor 9-ét, akadtak 
olyanok is, akik távol álltak a kormányzó köröktől, s a 

demokrácia meggyőződéses hívei voltak, mint például Gracchus 
Babeuf. A , Journal de la liberté de la presse" című lapban, amelyet 
1794 szeptemberében kezdett kiadni mint az , Egyenlők 
összeesküvésének" a vezetője, üdvözölte Robespierre-nek és 
elvbarátainak a bukását; azt hitte, hogy megdöntötték a személyes 
diktatúra zsarnokságát és hogy ezentúl a republikánus erények 
fognak diadalmaskodni. 


De nem sok idő telt el... és az eltévelyedetteknek kinyílt a szemük. 
A thermidor 9-10-i események igazi jelentése egészen másban 
rejlett. A történtek jelentőségéhez nem fért kétség. Ahogyan Filippo 
Buonarroti a thermidor 9. utáni eseményekre emlékezve írta: , Ettől 


a perctől kezdve minden elveszett." 


A forradalom befejeződött. A népi energiának a világot 
elkápráztató, a történelemben páratlan hősi lendülete, amely 
szétzúzott mindent, ami útjában állt, megtorpant, és elfojtották. 
Thermidor 9. nemcsak a forradalom lelkét, hanem vezetőit is 
megölte. 


A burzsoá uralom józan, profán hétköznapjai következtek. Az 1793 
végén meghirdetett nagy program, a merész tervek, a politikai 
maximalizmus - thermidor 9. után mindezt elvetették. 


A Köztársaság, mihelyt lehántották róla a jakobinus leplet, 
visszataszító burzsoá meztelenségében jelent meg. A kortársak 
csodálkozó tekintete előtt feltárult a történtek valódi lényege, igazi, 
nem képzeletbeli tartalma. A szabadság, egyenlőség, testvériség 
köztársasága feltárta burzsoá lényegét. Kiderült, hogy az alantas 
szenvedélyek, a zsákmány elosztásáért folyó farkasmarakodás 
kegyetlen világa, a készpénz, a spekuláció, a harácsoló, könyörtelen, 
mások véréből és verítékéből gazdagságot teremtő önzés 
köztársasága. Példátlan nyomor uralkodott Párizs és más városok 
plebejus negyedeiben, a spekulánsok és üzérkedők kényének 
kiszolgáltatott szegények viskóiban. Ilyen éhséget az árak 
maximalizálásának megszüntetése után a francia plebejusok 

még nem ismertek, csak thermidor után ismerkedtek meg vele. Új 
mozzanat volt az is, hogy Robespierre kivégzése után senki sem 
törődött a nép ínségével. Kinek mi köze mások szenvedéseihez? 
Mindenki csak magáról gondoskodjék. 


Robespierre-nek a tisztes szegénységről szóló tézise a gúny 
céltáblájává lett. Csak a gazdagság tisztes. Le a kalappal az arany 
előtt! Pénz, paloták, villák, föld, tulajdon - ezek az örök értékek, 
amelyek tiszteletet érdemelnek! Az egyenlőség köztársaságának 
tegnapi szószólói már nem rejtőztek el, nem bújtak a sarokba, nem 
pislogtak félénken a jakobinus diktatúra büntető kardja felé, mint 
nemrégiben, hanem nyíltan, dühödten, leplezetlen élvezettel 
vetették bele magukat a gazdagság utáni hajszába. 


A rómaiak - ahogyan egykor Saint-Just mondta -, vagyis a szigorú 
erkölcsű, a civil erényekkel ékeskedő emberek letűntek a színről. 
Felváltották őket a profitra és könnyű életre vágyók, az 
életművészek, a mohó, durva harácsolok, akik amit csak 

lehetett, magukhoz ragadtak, siettek mindent és egy csapásra 
megszerezni. 


Az eseményeknek azon részvevői, akiknek tiszta maradt a szívük és 
mocsoktalan a kezük - René Levasseur vagy Filippo Buonarroti - 
rémülten állapították meg, hogy ugyanazok az emberek, akik 
tegnap fegyvertársaik voltak, azok, akikkel váll váll mellett járták 
végig a harc útját, egészen másnak bizonyultak, mint 
amilyeneknek hitték őket. Levasseur elbeszéli, hogy egy ízben a 
Konvent ülésén Merlin de Thionville mellett ülve meghallotta, hogy 


ez utóbbi könnyedén és hidegvérűen beismerte, hogy ő, Merlin, 
hatalmas földeknek, parkoknak és szarvasoknak, lóistállóknak, 
vadászkutya-falkáknak a birtokosa. 


Lavasseur megdöbbent, haragra lobbant. De Merlin nem kérkedett: 
amikor a Direktórium idején nem kellett titkolnia vagyoni helyzetét, 
mindenki megtudta, hogy uralkodó hercegként él, olyan 
fényűzésben és gazdagságban, amely elhomályosítja a régi nagyurak 
palotáinak a pompáját. 


Hogyan történhetett ez? Hiszen Merlin de Thionville nem véletlenül 
sodródott a jakobinus pártba. Nem Barras volt, nem Boissy 
d Anglas. Igazi jakobinus volt, s élete a nyilvánosság előtt folyt. 


Antoine-Cristophe Merlin, a Törvényhozó Gyűlés tagja, a Konvent 
tagja, az 1792. augusztus 10-i felkelés részvevője, aki elsőként 
hatolt be a Tuilériákba, aki haragosan támadta a monarchiát, 
követelte a király testvéreinek a megbüntetését és az emigránsok 
vagyonának elkobzását, az egyik legbuzgóbb és leglelkesebb 
jakobinusnak számított. Heves vérmérsékletű férfiú volt, bátran 
vállalt kockázatot. A gyors elhatározások embere volt, neve 
országszerte ismertté vált, amikor 1793 telén a Konvent 
komisszárjaként bekapcsolódott a mainzi hadműveletek 
irányításába. Mindenkit megmozgatott, mindent felforgatott, 
átszervezett; olyan dühvei és eréllyel támadta az ellenséget, hogy 
megfélemlítette és megzavarta. A félelmetes előnyomulástól 
megdöbbent németek ezt a haragos komisszárt elnevezték 
Feuerteufelnek - tüzes ördögnek. Mainz végül mégis elesett, de 
egyetlen jakobinus sem tagadhatta, hogy Merlin az erőd 
védelmének napjaiban törhetetlen erélyről és óriási személyes 
bátorságról tett tanúságot. (Mainz elestének okait a Konvent 1793. 
augusztus 4-i ülésén tárgyalták meg, s itt külön szó esett Merlin 
magatartásáról, amely Robespierre-ben bizonyos kétségeket keltett, 
de Chabot, Thuriot, Barére felszólalása után tevékenységét teljes 
egészében jóváhagyták.) 


Hogyan történhetett, hogy azt a férfiút, aki a jakobinus mozgalom 
soraiban egyik legvakmerőbb harcosnak számított, a hegypártit, aki 
Robespierre hívének vallotta magát, magával sodorta egy egészen 
más ár: a gazdagság és az élvezetek utáni hajsza, s Robespierre 
halála után a jakobinizmus egyik legkegyetlenebb üldözőjévé vált? 


Ez volt a thermidorizmus a gyakorlatban, vagyis a politikai vezetők 


elfajulása, ami törvényszerű, úgyszólván elkerülhetetlen a polgári 
forradalomban. 


Merlinnél nehéz meghúzni a fordulatot jelentő határvonalat, 
amellyel züllése, forradalmárból konkvisztádorrá válása kezdődött. 
Meglehet, hogy Chabot-val való közeli kapcsolata idézte ezt elő, aki 
belekeveredett a Kelet-indiai Társaság sötét üzelmeibe, lehet, hogy 
az az óriási, ellenőrzés nélküli hatalom, amelyet 1793 őszén Nantes- 
ban gyakorolt, az a lehetőség, hogy emberek élete és vagyona fölött 
rendelkezzen? Alighanem ez is, amaz is. S Merlin nem az egyetlen 
és nem is a legrosszabb volt a thermidori vezetők uralkodó felső 
rétegében. 


Barras, Tallien, Robert, Bourdon de VOise - tegnapi terroristák, akik 
Marseille-ben, Toulonban, Bordeaux-ban erőszakos cselekedeteikkel 
és kegyetlenkedéseikkel lejáratták magukat, s akiket a 
tevékenységükkel elégedetlen Közjóléti Bizottság vissza is rendelt, 
hogy felelősségre vonja őket - ezek csak most, thermidor után, 
amellyel elsősorban a fejüket mentették meg, mutatták ki a foguk 
fehérjét, most derült ki, mi is volt valójában politikai 
extrémizmusuk. Ezek az , egyenlőség apostolainak" tógáját felöltő 
prokonzulok valójában tolvajok, sikkasztok, hidegvérű 

gyilkosok voltak, akik a , forradalmi könyörtelenség" zászlaja alatt 
ártatlan emberek ellen alkalmaztak megtorlásokat, s az ő rovásukra 
szedték meg magukat. Elkövetett bűneikért a vérpadra kellett volna 
küldeni őket - ehelyett thermidor jóvoltából a hatalom csúcsára 
kerültek; a Konvent szószékéről ők határozták meg a politikát; 
törvényhozókká lettek; a Köztársaság sorsának irányítóivá, és éppen 
ők mutatták meg, mi az igazi tartalma thermidornak mint polgári 
ellenforradalomnak. 


Persze, mint XVI. Lajos kivégzésének részesei és újgazdagok, akik 
vagyonukat a régi arisztokrácia rovására gyarapították, 
szükségképpen a Köztársaság hívei és a királyság ellenségei 
maradtak; a monarchia visszaállítása veszélyekkel terhes 

volt számukra. De republikanizmusuk ennél tovább nem ment. A 
thermidori köztársaság elsősorban az igazi hazafiakkal - a 
jakobinusokkal - való leszámolást jelentette, a nép eltávolítását a 
politikai színpadról, a meggazdagodást, az élet javainak nyílt, 


semmi által nem korlátozott élvezetét. Ez utóbbit ezek a törtetők, 
akik váratlanul az állam-hatalom kormánykerekéhez kerültek, 
alantas ízlésüknek megfelelően képzelték el: hatalom, arany, bor, 
nők: közszemlére tett gazdagság, dorbézolások, orgiák az 

éhező városban. Lakoma pestis idején. 

A hivatalos frazeológia csaknem ugyanaz maradt. Dicsőítették a 

, thermidor 9-i forradalmat", a , Robespierre zsarnokságától" való 
megszabadulást, a Konvent bölcsességét, amely, mint mindig, a 

, nép akaratát" fejezte ki. De ki hallgatta a , népképviselők" dagályos 
beszédeit? Ki kísérte figyelemmel a Konventben ismét kibontakozó 
harcot? 


Valahogy észrevétlenül, láthatatlanul - pedig mindenki szeme előtt - 
megváltozott Párizs külső arculata, a párizsiak arculata, 
megváltozott maga az élet. Senki sem tudta megmondani, mikor 
történt ez, de tény, hogy a nagy bulvárok és terek új 

urak hatalmába kerültek, a feltűnő öltözékben, kezükben 
sétapálcával vagy tőrrel sétálgató ficsúrokéba és áttetsző anyagú 
ruháikban félig mezítelen asszonyokéba vagy , nagyvilági", önző 
leányokéba, akik igyekeztek megvásárolható nőkhöz hasonlítani. A 
sans-culotte-ok, mint június 14. előtt, ismét kénytelenek voltak a 
falhoz lapulni, utat engedve az új uraknak, vagy a város 
peremrészeire vonulni. 


Hol, milyen résekben bújtak meg a forradalmi diktatúra napjaiban a 
guillotine-tól megmenekült spekulánsok e fiacskái, az arisztokraták 
gyermekei, ezek a vivőrök? Az , aranyifjúságnak" az utcákat 
benépesítő csapatai a főváros igazi uraivá váltak. Kezdetben ez 
látszhatott véletlennek, a városi krónika egy epizódjának, de amióta 
az , aranyifjúság" minden este, mihelyt bealkonyodott, elözönlötte 
Párizs utcáit, s ütlegelte a jakobinusokat, a sans-culotte-okat, 
mindazokat, akik tegnap még félelmet keltettek bennük, s porrá 
zúzták a jakobinus klubot, nem fért többé kétség hozzá: egy új, 
valóságos erő kapcsolódott be az ország közéletébe. 


Sokan nem értették: talán a régi Lutetiát újból meghódították a 
barbárok? Hiszen nem ez történt. Senki sem tört be Párizsba. Csak 
éppen az új sarj hirtelen kibújt a föld alól a vihar után, mely 
elzúgott Franciaország fölött a fülledt thermidori éjszakán. Az 

, aranyifjúság" szerves kapcsolatát a tegnappal az igazolta, hogy 


élükön a Konvent tagja, Marat egykori tanítványa, a , LOrateur du 
Peuple?" (,A nép szónoka") szerkesztője, Louis-Marie Stanislas 
Fréron állott. 


A , vak amnesztia", amely megnyitotta a börtönök kapuját a 
forradalom valamennyi ellensége előtt, de a vasrács mögött hagyta 
Robespierre barátait, feltöltötte a társadalmat girondistákkal, 
feuillant-okkal, királypártiakkal, sikkasztókkal, vesztegetőkkel, 
pénzhamisítókkal, spekulánsokkal, martalócokkal - mindazokkal, 
akiket thermidor éjszakája felmentett az igazságszolgáltatás 
büntetése alól. 


Párizs az elnémult nép szeme láttára alakult át. Politika! Senkit sem 
érdekelt már. Az elvhűség, az eszmeiség nevetség tárgyává lett. A 
közérdek! Megingathatatlan elvek! Nagy eszmék! Mindezt a régi 
kacatot - a szemétdombra! 


Az eszmei értékekkel ettől fogva a földi anyagi értékeket állították 
szembe. Az élet értelme nem az igazság szolgálatában, hanem az 
élvezetekben rejlik! Hadd éhezzen a nép, ez senkit sem érint. 


Hősünk, Napóleon Bonaparte messidor 6-án (1795. június 24-én) 
Párizsból ezt írta szerelmének, Désirée Clarynak: , A fényűzés és az 
öröm meglepő módon újjászületett Párizsban." 


(1793. október 5-én a Konvent elhatározta, hogy 1792. szeptember 
22-tól, a Köztársaság első napjától bevezeti a köztársasági 
időszámítást. Ekkortól a keltezés: a Köztársaság I., ill. II. stb. éve. Az 
évet 12, egyenként három dekádból álló 30 napos hónapra 
osztották, a vasárnap helyett mindegyikben , décade" ünnepnappal. 
1793. október 24-én Fabre d Eglantine terjesztett elő újabb 
javaslatot a naptárra vonatkozólag. Költői elnevezéseket talált ki, 
amelyek a bevezetéstől számítva sorrendben a következők: 


vendémiaire (szüret hónap, szept. 22-okt. 21.), 
brumaire (köd hónap, okt. 22-nov. 20.), 
frimaire (fagy hónap, nov. 21-dec. 20.), 


nivőse (havas hónap, dec. 21-jan. 19.), 


pluviöse (eső hónap, jan. 20-febr. 18.), 
ventőse (szél hónap, febr. 19-márc. 20.), 
germinal (kikelet hónap, márc. 21-ápr. 19.), 
floréal (virág hónap, ápr. 20-máj. 19.), 
prairial (rét hónap, máj. 20-jún. 18.), 
messidor (aratási hónap, jún. 19— júl. 18.), 
thermidor (hőség hónap, júl. 19-aug. 17.), 


fructidor (gyümölcs hónap, aug. 18-szept. 16.). 

A szeptember 17-től 21-ig terjedő 5 (szökőévenként 6) kiegészítő 
napot köztársasági ünnepeknek szentelték. A köztársasági 
időszámítást és a forradalmi naptárt 1806. január 1-től Napóleon 
eltörölte.) 


Egy hónappal korábban pedig így írt Joseph bátyjának: , Minden 
ijesztően drágul; hamarosan nem lehet majd megélni; mindenki 
türelmetlenül várja a termés betakarítását." Ez is, az is igaz volt. 
Július 7-én közölte Joseph-fel: , Továbbra sincs elég kenyér? - és 
panaszkodott, hogy a hideg és esős idő késlelteti a termés 
betakarítását. Július 30-án pedig keserű iróniával írta: ,,...minden jól 
megy; ez a nagy nép átadja magát a szórakozásnak: táncok, színi 
előadások, nők - akik itt a legszebbek az egész világon - fontos 
dologgá válnak. A jómód, a fényűzés, a jó modor - minden visszatér: 
a terrorra úgy emlékeznek, mint valami álomra." Két témának - az 
éhezésnek és a szórakozásoknak - ez a váltakozása Bonaparténak 
1795 nyarán Párizsból írt leveleiben híven visszatükrözte ezeknek 
az időknek jellemző vonásait. 


A nép éhezett, ki volt szolgáltatva a spekulánsok és a martalócok 
önkényének; kiszorították valahova a hátsó udvarba, s betömték a 
száját. Az egyszerű emberek szenvedtek az árak emelkedése, az 
assignaták devalválódása, a gabonahiány, a reménytelen ínség 
miatt. Miután két ízben - germinalban és prairialban (1795 
áprilisában és májusában) - egy-egy sikertelen kísérletet tett arra, 
hogy fegyveres megmozdulással változtasson a dolgok vészthozó 


menetén, már nem reménykedett semmiben. Babeuf, Buonarroti, 
Darthé, akik töretlen forradalmi demokraták maradtak, a börtönben 
csak ekkor gondolkoztak a harc folytatásának útján. 


A népi mozgalmat szétzúzták. A népet elnyomták, demoralizálták; 
erő nélkül, a jövőben való hit nélkül inmár nem folytathatta a 
harcot; az éhségtől, az ínségtől szenvedve, üldözve és meghajszolva 
visszavonult, elhagyta a harcmezőt. A nép letűnt a színről. 


Az új burzsoázia Párizsa, a thermidoristák Párizsa pedig dorbézolt, 
mulatott, táncolt. A tánc láza Párizs gazdag negyedeiben valahogy 
hirtelen támadt és mindenkit magával ragadott. Új, furcsa táncok 
voltak ezek, nem hasonlítottak a forradalmi évek népi táncaihoz, 
sem a régi idők lassú füzértáncaihoz. Megrendezték az 

, áldozatok báljait" - ide csak olyanokat engedtek be, akiknek 
valamelyik családtagját kivégezték. Félmeztelen nagyvilági nők, 
akik prostituáltakhoz hasonlítottak, prostituáltak, akiket nem 
lehetett megkülönböztetni a nagyvilági nőktől, kikent-kifent 
gavallérjaikkal a homályos gyertyafényben szánalmas és fülsértő 
zene mellett furcsa táncot jártak, amely a guillotine kése alatt 
lehulló fej és test görcsös vonaglásait utánozta. Táncoltak sötétben 
vagy holdfénynél a temetőkben, a sírköveken. 


Thermidor igazi értelméről nem a , Moniteur" cikkei, nem a 
Konventben elhangzó hivatalos kijelentések adtak képet, hanem 
Párizsnak a megismerhetetlenségig megváltozott esti utcái. A 
városban minden más lett. A házak lezárt zsalui, amelyek mögül 
mégis kiszivárgott a fény és az ingerlő muzsika hangja, a 
lámpásokkal megvilágított zárt hintók, a parfümök és a bor új 
illatai, a merész toalettek, a vakmerő tréfák és a tőrök vészjósló 
felvillanása a sötét kapualjban - minden arra emlékeztetett, hogy a 
forradalom befejeződött, lezárult, és ez a közelmúlt már távoli, rég 
letűnt korszaknak tetszett. 


Bonaparte tábornok nem várt többé jó híreket Párizsból. Parancs 
itáliai hadjáratra... Nem erre kellett most gondolni. Nehéz idők 
jártak. Minden a visszájára fordult: a plusz jel mínusz jellé változott, 
a dicsőség kegyvesztettség lett. Alig ragyogták be Bonapartét 
Toulon sugarai, s máris felhők borították el őket. A parancsnok, 

aki az ifjabb Robespierre támogatását élvezte, nem számíthatott 
bizalomra. Űr keletkezett körülötte. 


1794. július 27-én, thermidor 9-én érkezett Bonaparte tábornok 
Genovából Nizzába. Tillyhez, a Genovai Köztársaság mellett 
működő francia képviselőhöz küldték kényes diplomáciai 
megbízással: szimatolja ki Genova álláspontját arra az esetre, ha a 
francia seregek megsértenék semlegességét, egyben pedig magának 
Tillynek politikai állásfoglalását. Ezt a megbízatást Augustin 
Robespierre és Ricord adta; a Konventnek a tábornok iránti 
bizalmáról tanúskodott. 


Bonaparte július 11-től 27-ig tartózkodott Genovában, Genovából a 
Nizza közelében levő Antibes-ba utazott anyjához és 
leánytestvéreihez, akik már egy ideje ott laktak. Valószínűleg 
körülbelül egy hetet töltött anyja otthonában, miközben mit sem 
tudott a Párizsban történtekről. Nizzába augusztus első napjaiban 
tért vissza és csak itt értesült a thermidor 9-10-i eseményekről. 


Hogyan fogadta ezeket? Nehéz ezt pontosan megállapítani. 
Marmont később elbeszélte, hogy Robespierre bukását Bonaparte 
úgy ítélte meg, mint , szerencsétlenséget Franciaországra nézve. 
Persze nem azért - sietett hozzáfűzni Ragusa hercege mert híve volt 
a fennálló rendszernek (emléke fölötte áll az efféle vádaknak), 
hanem mert úgy vélte, hogy elérkezett az ideje az elkerülhetetlen 
változásoknak. ...Ezt mondta nekem, s íme a saját szavai: P Hogyha 
Robespierre hatalmon marad, megváltoztatta volna politikájának 
irányát: visszaállította volna a rendet és a törvények uralmát, s ezt 
az eredményt megrázkódtatások nélkül értük volna el, mivel 

a hatalom segítségével jutottunk volna el odáig...x" 


Nyilvánvaló, hogy Marmont elbeszélését, mint mindent, amit írt, 
kritikusan kell fogadnunk. De Marmont tolmácsolásában érdekes 
Bonaparte gondolatmenete maga, van ebben az elmefuttatásban 
valami, ami jellemző Bonapartéra. 


Abból az időszakból - az 1794-es események idejéből - fennmaradt 
még egy dokumentum: Bonaparte 1794. augusztus 7-én Tillyhez 
intézett levele. , Egy kissé megdöbbentett - írta Bonaparte tábornok 
- Robespierre katasztrófája, akit szerettem és tisztának hittem; de ha 
testvérem lett volna is, magam döftem volna belé a tőrt, ha tudtam 
volna, hogy zsarnokságra törekszik." 


Ez a levél keveset is mond, sokat is. Louis Madelin a nagy nyugalom 


és bátorság tanújelét látta benne. Nyilvánvalóbb másvalami: ezt a 
dokumentumot a körülmények halaszthatatlan követelményei 
diktálták. Ha Bonaparte szükségesnek tartotta, hogy megírja ezt 
Tillynek, akivel nem volt közeli kapcsolatban és 

rendszeres levelezésben, ennek nyilván az az oka, hogy amikor nála 
volt Genovában, beszélt arról - vagy valamilyen formában célzott rá 
hogy barátságban van Augustin Robespierre-rel. (Bonaparténak 
Robespierre-hez való viszonyát természetesen nem az 1794 nyarán 
tett kijelentéseiből kell megítélni, hanem a későbbi időszakból 
származó nyilatkozatai alapján. Szent Ilona szigetén nem egy 
alkalommal nagy rokonszenvvel beszélt Augustin Robespierre-ről, 
elismerve érdemeit és tisztelettel nyilatkozott az 

idősebb Robespierre-ről.) Bonaparte nem tartotta kizártnak, hogy 
erről az oldalról támadás éri, s ezzel a levéllel be akarta biztosítani 
magát. 


De a támadás, ahogy az nemegyszer megtörténik, a legváratlanabb 
oldalról érte. Már egy nappal azt megelőzően, hogy Bonaparte 
megírta Tillynek azt a levelet, amellyel meg akarta erősíteni 
pozícióit, Salicetti, Albitte és Laporte (Laporte csak kezdetben vett 
részt ebben az akcióban; nemsokára áthelyezték Lyonba. Mint a kor 
jellemző vonását, érdemes megemlíteni, hogy ugyanaz a Laporte, 
aki 1794-ben a köztársasági erkölcsök tisztaságának bajnokaként 
lépett fel, később hadiszállításokkal foglalkozott, s 1796-1797-ben 
leleplezték mint nagy szélhámost és tolvajt, aki több mint 
húszmillió frankot vágott zsebre.) - a Konventnak az alpesi 
hadseregnél tevékenykedő három befolyásos komisszárja - a 
Közjóléti Bizottsághoz Párizsba feljelentést küldött Ricord, a 
Konventnek az itáliai sereg melletti képviselője és Bonaparte 
tábornok - , Robespierre emberei" - ellen, akik, szerintük, árulással 
és kincstári pénzek elsikkasztásával voltak gyanúsíthatok. 
Bonaparténak különösen a genovai utazást rótták fel bűnéül. 
Salicetti és Albitte -nem várva meg Párizs válaszát és megtudva, 
hogy Ricord már kicsúszott a kezükből, mert felutazott a fővárosba - 
Dumerbion tábornoknak, az itáliai hadsereg parancsnokának azt az 
utasítást küldték, hogy Bonaparte tábornokot mentse fel tisztsége 
alól és tartóztassa? le. Az öreg tábornok sokra tartotta 
tüzérparancsnokát és rokonszenvezett vele, de amikor megkapta az 
akkortájt mindenható komisszárok utasítását, megijedt és 
ellentmondás nélkül teljesítette a rendelkezést. Bonapartét 


felmentették állásából és őrizetbe vették, iratait pedig lepecsételték. 
Helyettesét, Dujart bízták meg a tüzérparancsnoki teendők 
ellátásával. 


Bonaparte letartóztatásának körülményei mindmáig nincsenek 
teljesen tisztázva. Ebben a kérdésben százötven évvel ezelőtt zajlott 
le egy polémia. Bourrienne indította el, amikor megbírálta Walter 
Scott verzióját Bourrienne, jóllehet számos értékes dokumentumot 
sorakoztatott föl, mégis tévesen próbálta tagadni a kapcsolatot 
Bonaparte letartóztatása és az ifjabb Robespierre-rel való barátsága 
között. Bourrienne tévedéseit hamarosan kimutatta munkájában.) 
Ez elsősorban Salicetti szerepére vonatkozik. A Konvent befolyásos 
képviselője, mint láttuk, addig mindenkor pártfogolta Napóleont és 
az egész Bonaparte-családot. Mi késztette arra, hogy ilyen 
ellenséges álláspontra helyezkedjék? 


1794 nyarán nyilvánvalóan nézeteltérés támadt közöttük. Ez kitűnik 
abból az időből fennmaradt levéltöredékekből. 1794. augusztus 6-i 
levelében Salicetti ezt írta: , Nizzai tartózkodásom alatt Bonaparte, 
nagysága magaslatáról, alig méltatott egy pillantásra." Mi rejlett e 
szavak mögött? Megfeleltek-e a valóságnak? Semmit 

sem állíthatunk határozottan, de annyi bizonyos, hogy Salicettit 
valami nagyon felingerelte. Ismeretes Bonaparte egy levele is. 1795 
júniusában egy - formailag Permon asszonyhoz címzett - levélben, 
(Permon asszony jó kapcsolatban állott Napóleon anyjával. 
Permonék azután Párizsba költöztek, s Napóleon járt hozzájuk. 
Laura, Permon asszony leánya Junot-hoz (Napóleon 
fegyverhordozója) ment férjhez, és később emlékiratairól vált 
ismertté (amelyeket Balzac segítségével írt meg). Ezeket hivatalos 
nevén, Abrantés hercegné néven adta ki.) amelyben nyilvánvalóan 
Salicettihez fordul, ezt írja neki: ő, Bonaparte, hiteles forrásból 
értesült arról, hogy Salicetti a prairiali felkelés napján Permon 
asszony házában rejtőzött. , Salicetti, látod, okozhatnék 

neked ugyanolyan bajt, amilyet te okoztál nekem, s ha így járnék el, 
csak jogos bosszút állnék, holott amikor te okoztál bajt nekem, én 
semmivel sem bántottalak meg. Ki járt el jobban, én vagy te? Igen, 
bosszút állhattam volna, de nem tettem..." (Ez a levél egyáltalán 
nem magyarázza meg a helyzetet, már azért sem, mert a prairiali 
felkelés napjaiban Napóleon maga még nem volt Párizsban. Hogyan 
tudhatta , hiteles forrásból" prairial 1-én, hogy Salicetti 


Permonéknál van?) 


Ennek a levélnek igen érezhető korzikai mellékíze van. , A 
bosszúállás joga" -így csak korzikaiak beszélhetnek, mert ez a jog a 
vendetta kötelességének az anyatejjel magukba szívott fogalmával 
függ össze - vagyis a nemzedékről nemzedékre szálló törzsi bosszú 
fogalmával. De a vizsgált kérdés összefüggésében ez a levél 

annak tanúbizonyságaként fontos, hogy Bonaparte Salicettivel 
szemben ártatlannak tartotta magát. Akárhogy álljon is a dolog, 
csak azt állapíthatjuk meg, hogy nem volt éles konfliktus közöttük. 
Mert ha Salicettinek volt is része Bonaparte 

letartóztatásában, ugyanilyen kétségtelen, hogy döntő szerepe volt 
szabadlábra helyezésében. Nyilván csak Salicetti jóvoltából küldték 
őt Párizsba, s engedték ott szabadon. 


Bonaparte mintegy két hetet volt fogságban. Hűséges 
fegyverhordozói, Junot és Marmont, akik Toulon óta állandó kísérői 
voltak, felajánlották neki, hogy erőszakkal kiszabadítják. De ezt a 
javaslatot Bonaparte elvetette. 


A fogságból rövid, de erélyes tiltakozó levelet intézett Albitte-hoz és 
Salicettihez: , Vajon a forradalom első napjaitól kezdve nem voltam- 
e mindig odaadó híve a forradalomnak? Vajon nem láttak-e mindig 
harcban a belső ellenséggel vagy mint katonát az idegenekkel?..." 
Nem nagyította fel érdemeit, de nem is kisebbítette őket, 

s emlékeztetett arra, hogy a forradalom alatt egész élete a 
nyilvánosság előtt folyt. Követelte, hogy ügyét haladéktalanul 
vizsgálják meg. 


Ez a tiltakozás lényeges szerepet játszott. A komisszárok 
megvizsgálták iratait. Semmit sem találtak, ami kompromittálta 
volna Bonapartét. Fructidor 3-án (augusztus 20-án) Albitte-nak és 
Salicettinek, a Konvent komisszárjainak rendeletére Bonapartét 
szabadon bocsátották. Igaz, a rendelet azzal a fenntartással élt, hogy 
a döntést be kell nyújtani a Közjóléti Bizottsághoz jóváhagyás 
végett. 


Mivel Albitte egyáltalán nem ismerte Bonapatrtét, fel kell 
tételeznünk, hogy a tüzérparancsnok szabadlábra helyezése 
Salicettinek köszönhető. Nyilván egyetérthetünk Bourrienne azon 
véleményével, hogy a szabadlábra helyezés után újból barátságban 

volt Bonapartéval. (Ezt megerősíti Marmont is: , Salicetti barátilag 
viselkedett vele és elősegítette kiszabadulását.") 


Bonaparte tábornok tehát visszanyerte szabadságát. A thermidori 
reakció napjaiban, persze, a Robespierre-ek egykori , kegyeltje", 
ahogyan nevezték, nem számíthatott bizalomra és támogatásra. Az 
itáliai hadsereg törzskarában maradt - itt az öreg Dumerbion 
személyes rokonszenve megszépítette életét. A Piemonte 

elleni hadművelet tervét, amelyet annak idején Bonaparte javasolt 
és Augustin Robespierre támogatott, a Közjóléti Bizottság elvetette. 
Ám az osztrákok, felbátorodva a franciák olaszországi tétlensége 
által, elsőként kezdtek támadó hadműveleteket. Bonaparte felhívta 
a hadseregparancsnok figyelmét a helyzet rosszabbodására. 

, Gyermekem - felelte neki a tábornok -, nyújtsa be nekem a 
hadjárat tervét, ahogyan azt szükségesnek tartja, és én 
megvalósítom, ahogy erőmből telik." 


Támadó hadműveletek Olaszországban - ez volt Bonaparte régi 
vágya. Dumerbionnak nem kellett megismételnie felszólítását. 
Bonaparte biztos volt a küszöbön-álló hadművelet sikerében és 
Turreau de Linniére-t, a Konvent küldöttét, aki a törzskarhoz 
látogatott, biztosította arról, hogy ha adnának neki ötvenötezer 
katonát, meg tudná hódítani Itáliát. 


Nagyvonalú tervek, nagy szándékok, tetterő... Ám az energiával teli 
tábornok hamarosan meggyőződött arról, hogy javaslatai, bár 
beszélgető partnerei rokonszenvvel fogadják őket, nem testesülnek 
meg gyakorlati cselekedetekben. Sem Dumerbion tábornok, sem a 
Konventnek a hadsereghez kiküldött képviselői nem mertek a 
párizsi legfelső hatóságok jóváhagyása nélkül cselekvési 
szabadságot biztosítani a kezdeményező kedvű tábornoknak. 
Párizsban pedig, a thermidorista felső rétegekhez közelálló 
fórumokon leplezetlen ellenségeskedést tanúsítottak azzal a 
tábornokkal szemben, akit a Robespierre-ek támogattak. 


Nizzában, az itáliai hadsereg törzskarában, ezt hamarosan 
megértették. Az osztrákok elleni hadműveleteket leállították. 
Dumerbion tábornok és az itáliai hadsereghez kiküldött 
kommiszárok a legbarátságosabb érzelmeket táplálták a tehetséges 
tábornok irányában, de semmiképpen sem óhajtották pozíciójukat 
kockáztatni az ő kedvéért. Bonaparte tábornoknak lényegében nem 


volt semmi dolga az itáliai hadseregben. 


1795 tavaszán Párizs utcáin és bulvárjain az olyan emberek flangáló 
járásával, akiknek nincs hová sietniük, három fiatal katona sétált: az 
egyik tábornoki, kettő kapitányi egyenruhában. Lassan mentek, 
figyelmesen szemlélték a szembejövő járókelőket, főleg persze a 
nőket. A sétálók néha megálltak, hogy elolvassák a megmaradt 
falragaszokat. Az egyik közülük - a Nemzeti Konvent felhívása 
Párizs polgáraihoz, amely a Francia Köztársaság 3. évében, Prairial 
2-án (1795. május 21-én) kelt, közölte, hogy a Nemzeti Konvent 
hatalmon marad, hogy megmentse a hazát, s bízik , a jó polgárok 
odaadásában, valamint a szabadság és az egyenlőség iránt érzett 
szeretetükben". Ezek Párizs népének csak az imént elfojtott 
félelmetes felkelésére emlékeztettek. De tavasz volt, melegen sütött 
a nap, s a három fiatalember továbbra is tempósan, kíváncsian 
nézegetve mindazt, ami útjába akadt, a Luxembourg-kert 

zöld lombjai felé tartott, hogy ott, kényelmesen elhelyezkedve egy 
gesztenyefa hatalmas koronája alatti széles padon, elfogja a 
lehanyatló nap meleg, ferdén eső sugarait. 


A legidősebb közülük - Bonaparte dandártábornok, akit a Közjóléti 
Bizottság Párizsba rendelt huszonöt éves volt. A tábornokot hű 
barátai, Junot és Marmont kísérték, akik továbbra is 
szárnysegédeinek tekintették magukat, s készen álltak arra, hogy 
elmenjenek akár a világ végére fölöttesükért és régi barátjukért, 
akinek a jó csillagzatában hittek. (Louis Madelin szerint Marmont 
azért tartózkodott állandóan Bonaparte mellett, mert összekapcsolta 
őket az, hogy együtt jártak iskolába. De ez nyilvánvaló tévedés. 
Marmont öt évvel volt fiatalabb Bonaparténál és, 

mint emlékirataiból kiderül, először 1792-ben látta Napóleont.) 


Május 7-én (floréal 18-án) Bonaparte parancsot kapott: áthelyezték 
a nyugati hadseregbe, vagyis abba, amely a Vendée ellen harcolt. 
Fegyverhordozóival együtt már másnap elutazott. 


Bonaparte a postakocsikon sietség nélkül utazott délről északra, 
gondolatban visszatérve a maga mögött hagyott helységekhez. 1795 
telén és tavaszán gyakran látogatott Marseille-be. 


Amikor Avignonban megállt, így írt Marseille-be , drága Eugénie"- 
jének: , Minden szavadban saját érzéseimre, gondolataimra 


ismerek... Képed be van vésve szívedbe... Az egész életre tied 
vagyok." 


Az érzelmek változatlanságára vonatkozó fogadkozásoknak most 
szilárdabb alapjuk volt. Napóleon Bonaparte Désirée-Eugénie 
Clarytól nemcsak gyöngéd szerelmesként vált el: 1795 tavaszán 
Napóleon hivatalosan eljegyezte Eugénie-t. 


Ámde Bonaparte gondolatai és érzései nemcsak a múlt felé, 
Marseille felé fordultak; az út a bővizű Rhone mentén haladt, s a 
folyó völgye fölött emelkedő fehér esti ködfátyolon át próbálta 
kivenni a távoli Párizs körvonalait. Mit ígér neki? Milyen jövő várja 
őt? 


Bonaparte tudatában volt annak, hogy a nemrégiben történt 
letartóztatása után, azok után, hogy barátságban állt a Robespierre- 
ekkel, nem számíthat szívélyes fogadtatásra. Thermidor szétfoszlatta 
Toulon dicsőségét. Mindent elölről kellett kezdeni. 


De az elmúlt évek sok mindenre megtanították. Huszonöt éves 
korára Bonaparte már jelentős élettapasztalatokra tett szert. A naiv 
idealizmus, a lelkes hiszékenység, a boldog remények, amelyeket 
akkor táplált, amikor ugyancsak a Rhone menti úton Valence-be 
utazott, már réges-rég semmivé váltak. Az utóbbi évek alatt 
nemegyszer tapasztalta a sors szeszélyét. Hol fölemelte, hol 
letaszította; sok mindent megismert: a kemény harc feszültségét és a 
siker örömét; a megcsalt reményeket és a győzelem diadalát; a 
bizalmat és a gyanakvást; az ellenségeskedést és a barátságot; a jót 
és a rosszat. 


Észak felé, Párizshoz közeledve, mérlegelte, fontolgatta a 
lehetőségeket; látta az útján tornyosuló akadályokat, s gondolkodott 
leküzdésük útjain-módjain. Ki ismerte őt Párizsban? Ki ő? Egyike a 
sok tábornoknak, akiket a forradalom teremtett, s ráadásul 
kompromittálta a Robespierre-ekkel való baráti kapcsolata. Kinek a 
támogatására számíthat? Ki akar majd segíteni neki? 


A befolyásos politikusok közül a fővárosban Bonaparte csupán 
Ricord-ban reménykedhetett, a Konvent komisszárjában, aki 
Toulonban és Nizzában hathatós támogatásban részesítette. 
Napóleon tudta, hogy Ricord visszatért Párizsba, elfoglalta helyét a 


Konventben, s ismét olyan politikai erővé vált, amellyel számolni 
kellett. 


Ám akar-e majd Ricord segítséget nyújtani egy olyan tábornoknak, 
aki csak nemrég szabadult ki a dutyiból? Bonaparte ebben nem volt 
bizonyos. De némi esélye azért volt; nem sok és nem biztos esélye, 
de már megtanulta, hogy könnyű szívvel vállaljon kockázatot, s 
ráadásul nem is volt más választása. 


Az itáliai hadsereg volt tüzérparancsnoka prairial 9-én érkezett meg 
Párizsba: a népi felkelést már éppen leverték, s a győztes reakció 
hullámai most elsodortak mindenkit, akinek csak némi köze volt a 
megmozduláshoz, amely a rezsim megdöntésével fenyegetett. Ezek 
közé tartozott Ricord is; hamarosan a felkelés elfojtása 

után letartóztatták. Azt a kártyát, amelyben Bonaparte a legjobban 
reménykedett, leütötték. 


Bonaparte kénytelen volt a közvetlen hivatalos utat járni. Elment a 
Közjóléti Bizottság katonai osztályára. 1795 áprilisa óta ennek élén 
Francois Aubry, a Konvent küldötte állt. 


Bonaparte aligha ismerte Aubry nevét. Az a férfiú, aki 1795 
tavaszán kezében tartotta a francia hadsereg katonai állományát, 
nem tartozott a híres hadvezérek közé, noha hivatásos katona volt. 
Csaknem kétszer idősebb volt Bonaparténál, 1769-ben kapta meg a 
tüzér főhadnagyi rendfokozatot, a dandártábornok egyenruháját 
pedig csak két éve öltötte föl. Már ennél az egy oknál fogva sem 
számíthatott rokonszenvére a huszonöt éves dandártábornok. 


De nem ez volt a fő dolog. Jóllehet Aubry tüzér volt képzettségénél 
és szakmájánál fogva, sohasem szagolt puskaport. Ügyes 
intrikusként igyekezett minél közelebb lenni a törzskarhoz, s az 
előléptetést a folyosói béka-egér harcban való részvétellel, nem 
pedig a csatamezőn véghez vitt hőstettekkel akarta elérni. Tervei 
kitűnően sikerültek, kivívta, hogy megválasszák a Konventbe Gard 
megye küldötteként. A Konventben meg a katonai bizottságban, 
ahol hivatásos katonaként vezető szerepre tartott igényt, ismét 
szokásos intrikáihoz folyamodott. Ám meggyőződés nélküli és széles 
látókörű ember létére kétszer elszámította magát: a katonai 
bizottságban Dubois de Crancé ellen, a Konventben a hegypárti 
képviselők ellen szőtt intrikái teljes kudarccal végződtek. Az 


utóbbiért - a girondistákra helyezett tétért - drágán fizetett. 1793 
októberében letartóztatták és csak 1794 decemberében került 
szabadlábra. 


A több mint egyévi börtön Aubryban kialakított valamiféle 
meggyőződést, dühödt antijakobinussá lett. A germinali felkelés 
szétzúzása után, amikor növekedett a kereslet az antijakobinusok 
iránt, Aubryt ismét forgalomba hozták: kinevezték a Közjóléti 
Bizottságba, s megbízták azzal, hogy a hadsereget minden gyanús 
elemtől megtisztítsa. 


Bonaparte a jakobinus múltjával elfogadhatatlan volt számára: 
fiatalságát végső soron még csak megbocsáthatta neki - hiszen ezt 
meg kellett bocsátania Marceau-nak meg Hoche-nak is de 
jakobinizmusát nem bocsáthatta meg. Egy ideig gyötörte a fiatal 
tábornokot, majd végül azt javasolta neki, menjen gyalogsági 
dandártábornokként a Vendée ellen. Aubrynak, aki képzettségét 
tekintve tüzér volt, tudnia kellett, hogy tüzértábornoknak azt 
javasolni, hogy menjen a gyalogságba - sértés. Bonaparte elvetette a 
javaslatot: nem is tehetett mást. 


S ekkor ismét elkezdődnek a pénztelenség, a kényszerű tétlenség 
napjai; Bonaparte társaival ismét a párizsi bulvárokon sétálgat; 
nincs hova sietnie - semmi dolga, semmiféle kilátásai nincsenek. 


A kegyvesztett tábornok, akit semmiféle kötelezettségek nem 
terhelnek, gyakran jár a postára, s ott átveszi , drc-ága Eugénie"-jének 
Marseille-ből érkező leveleit; a borítékon még mindig ez a címzés: 

, Bonaparte tábornoknak, a nyugati hadsereg jelenleg Párizsban 
tartózkodó tüzérparancsnokának." Bonaparte nem siet kijavítani a 
menyasszonya keze írásától származó címzést. , Tüzérparancsnok? - 
hadd legyen így. Nem tájékoztatja az őt ért kudarcról. Azt sem 
tartja szükségesnek, hogy Joseph-et tájékoztassa a történtekről. 
Több levélben homályosan és anélkül, hogy 

pontosabban meghatározná, arról beszél, hogy gyöngélkedik: hiszen 
valahogy meg kellett magyaráznia elhúzódó fővárosi tartózkodását. 


De az ember gyönge, s Bonaparte sem volt kivétel, megvolt benne 
minden emberi gyöngeség. Olykor szomorúság, sötét búskomorság 
fogta el. Szentimentális leveleket írt Joseph-nek; , Bárhogy bánjon is 
veled a sors, tudnod kell, kedvesem, hogy nem lehet jobb barátod, 


akinek szívéhez ennyire közel állsz és aki ennyire őszintén 
kívánná boldogságodat." Kéri Joseph-et, küldje el neki képmását. 


Egyre rosszabb anyagi helyzetbe kerül. Junot kiprésel apjából 
minden kipréselhetőt, de az ínség mégis sarkukban van. Bonaparte 
változtatja a szállodákat; megtalálja a legolcsóbbat - hetente 
mindössze három frank; ennél már nincs alacsonyabb ár. 


Ha hihetünk Laure d" Abrantésnek, a tábornok ebben az időben 
kesztyű nélkül jár, igencsak kopott egyenruhában; s elég szánalmas 
látványt nyújt. (D"Abrantés hercegné a memoárjait 1831 és 1839 
között írta, s ezek nemcsak azért figyelemre méltóak, mert afféle 
irodalmi emlékművet állítanak Napóleonnak. Nem lehet elvitatni, 
hogy Laure d Abrantésnak jó a megfigyelőképessége; más 
leírásokkal összehasonlítva Napóleonra vonatkozó emlékezései igen 
pontosan leírják külső megjelenését, s ebből a szempontból 
figyelemre méltók.) Jobbára komor és gondterhelt, noha időnként 
megpróbálja nyomott hangulatát mosolygós arccal palástolni. 


Időnként benézett a katonai bizottságba, s egyik látogatásakor 
megállapította, hogy Aubry már nincsen ott és íróasztalánál új 
főnök ült: Doulcet de Pontécoulant. (Meg kell jegyeznünk, hogy 
Aubry, aki meg volt győződve arról, hogy csak a jobboldalra 
feltett kártya nyerhet, kegyetlenül elszámította magát. Arra 
alapozta számításait, hogy a reakció győz és sor fog kerülni a 
monarchia restaurálására. Fructidor 18-án letartóztatták és mint 
ellenforradalmárt Guyanába száműzték, ahol nemsokára meghalt.) 
A katonai bizottság új vezetője, aki szintén Konvent-küldött, 
egészen más vágású fölöttes volt, mint Aubry. Szeretetreméltó, 
mindenkihez barátságos, tapasztalt férfi, aki a forradalom előtt 
Bécsben, Berlinben, Pétervárott élt, mind a régi rendszerben, mind 
az újban kitűnően boldogult, voltak barátai minden pártban, s igen 
ügyesen elkerülte a szirteket, amelyek között a viharos idők árja 
sodorta, el tudta kerülni az óhatatlannak látszó letartóztatást is, bár 
ennek veszélye különböző időpontokban és különböző okokból 
leselkedett rá. 


A szolgálaton kívüli fiatal tábornokot jóindulatúan fogadta; 
figyelmesen meghallgatta kívánságait, és nem halogatva az ügyet, 
beosztotta a Katonai Bizottság topográfiai irodájába, s megbízta, 
hogy foglalkozzék azzal, ami a leginkább kedvére való volt: az 


itáliai hadsereg hadműveleti terveivel. Bonapartéba visszatért az 
élet. Lelkesen foglalkozott az itáliai hadjárat tervével, szívügyével. 


Ámde abban az átmeneti időszakban, amikor a politikai irányvonal 
állandóan változott, amikor az inga hol jobbra, hol balra lengett ki, 
nem soká ültek az emberek egy helyen. Egy ízben, amikor bement a 
Katonai Bizottságba, Bonaparte Doulcet de Pontécoulant 
íróasztalánál új, ismeretlen arcot látott. A katonai hivatal 
szeretetreméltó vezetője, aki jó érzékkel megszimatolta a politikai 
légkör legcsekélyebb változásait, az előző napon kiröppent: sietve 
elhagyta az íróasztalt, amely veszélyessé válhatott. Ezzel az 
udvarias, szívélyes úrral már nemigen fogunk találkozni a 
történelem lapjain. Ez nem azt jelenti, hogy befejezte földi pályáját, 
ellenkezőleg, bár öt évvel idősebb volt Bonaparténál, harminckét 
évvel túlélte - életének kilencvenedik évében halt meg. De a viharos 
évek tapasztalatai megtanították őt arra, hogy ne törekedjék 
főszerepekre; előnyben részesítette a nyugodtabb és természetesen 
jól honorált második és harmadik helyeket. Lekerült a történelem 
lapjairól, de jól boldogult a magánéletben, a császárság alatt szép 
tisztségeket töltött be (Napóleon nem feledkezett meg 
jóindulatáról), és a restauráció és a júliusi monarchia alatt 
Franciaország pairje (a felsőház tagja) volt. Az 1848. februári 
forradalom megszüntette a felsőházat, s ezzel állami szolgálata 
befejeződött. Doulcet de Pontécoulant ekkor nyolcvannégy éves 
volt. 


Pontécoulant eltűnt, s a Katonai Bizottság munkatársai, akiket még 


Aubry válogatott össze, a legcsekélyebb előzékenységet sem 
tanúsították a fiatal jakobinus tábornok irányában. 


Bonaparte ismét a rosszindulat áttörhetetlen falát látta maga előtt. 
Újból félreállították. A már megvalósíthatónak látszó olaszországi 
hadjárat ismét a távolba tűnt, mítosszá vált. 


A sors viszontagságai megtanították Bonapartét arra, hogy az 
események menetének váratlan változásait higgadtan fogadja. 
Joseph-hez és menyasszonyához írt levelei azt mutatják, hogy ez 
nem idézett elő nála nagyobb lelki megrázkódtatást. Nem váltak 
valóra az itáliai álmok... Nos, majd kieszel másvalamit... 


Nem is kellett sokáig törnie a fejét. Augusztus végén kedve támadt 


arra, hogy Törökországba menjen katonai tanácsadónak. Hivatalos 
beadványt nyújt be erre vonatkozóan a Katonai Bizottsághoz, és 
közli terveit menyasszonyával. 


Napóleonnak most sok a szabad ideje és ezt nem tölti céltalanul. 
Sokat olvas, figyelemmel kíséri az események menetét. Nem leplezi 
ellenségességét az erősödő királypártiakkal szemben. (, Az egyik 
alsó szintű gyűlés a király mellett foglalt állást; ez nevetséges? - írta 
Joseph-nek 1795. szeptember 12-én.) Nem csekély mértékben 
foglalkoztatják gyakorlati kérdések. Szeretné rendbe hozni anyagi 
ügyeit, s a Joseph-fel folytatott levelezésben egyre gyakrabban 
szóba jön a tulajdon - föld vagy ház - témája. Visszatér ahhoz 

a gondolathoz, hogy siettetni kell az Eugénie Claryval való 
házasságkötést. ,,... Vagy végig kell vinni a dolgot Eugénie-vel, vagy 
pedig szakítani" - írja 1795 szeptemberében Joseph-nek, s ez a 
néhány szó megmutatja, milyen nagy szerepet játszott a számítás 
ebben a látszólag olyan érzelmes kapcsolatban. 


Bonaparte gyakran ellátogat Permonékhoz; új ismeretségeket is köt. 
1795 nyarától bejáratos az abban az időben közismert Thérésa 
Tallien szalonjába, akit vendégei félig tiszteletteljesen, félig 
ironikusan , thermidor boldogasszonyának", , Notre Dame 

de Thermidornak"? neveztek. 


A thermidorista vezetőknek az illetéktelen szemek előtt rejtett, szűk, 
zárt körében az egyik legfontosabb szerepet, legalábbis eleinte, 
Tallien játszotta. 


Tallien, nem kevésbé, mint Barras vagy Fréron, megtestesítette 
magában a thermidori rezsim úgyszólván valamennyi hibáját és 
bűnét. Gróf Brécey főkomornyikjának volt a fia, s dühödt 
irigységgel és rajongással figyelve az urakat a 

cselédszobából, átvette modorukat, szokásaikat és mozdulataikat, 
sőt valamit a műveltségükből, de meg kellett elégednie egy 
közjegyző íródeákjának szánalmas szerepével, amíg ki nem tört a 
forradalom, mely igen tág lehetőségeket nyitott meg előtte. 1789- 
ben huszonkét éves, nem ostoba, ékesszóló, szemtelen, s nem volt 
nehéz kiemelkednie - előbb a Faubourg Saint-Antoine-ban, majd a 
párizsi Városházán. Huszonöt éves korában megválasztották a 
Konvent küldöttének, s isten tudja, minek hitte magát: arcátlansága 
nem ismert határt. A jakobinus párt soraiban Tallien a szélsőséges 


szárnyhoz csatlakozott. Amikor a Konvent komisszárjaként Ysabeau- 
val együtt a félig-meddig lázadó Bordeaux-ba küldték, a rázúduló 
megtorlások kegyetlensége megdöbbentette a város sok vihart látott 
lakosságát. Egyébként néhány igen vagyonos ember megtalálta a 
módját annak, hogy mentesüljön a szigorú büntetés alól. Peixoto 
bankárt, miután lefizetett egymillió-kétszázezer livre-t, szabadlábra 
helyezték - a Rabaut-testvéreket ötszázezer livre-ért, Lafond-t 
háromszázezerért. Tallien Bordeaux-ban bebizonyította, hogy 
nemcsak az arany iránt, hanem a női bájak iránt sem közömbös. 
Thérésa Cabarrus, egy spanyol bankár lánya, aki tizennégy éves 
korában férjhez ment egy üzletemberhez, majd elvált tőle, óriási 
befolyást gyakorolt Tallienre. A Közjóléti Bizottságba özönlő 
feljelentések szerint nemcsak fellép népi ünnepélyeken frígiai 
sapkában, megtestesítve a Szabadságot (ezzel talán 

még megbékéltek volna), hanem segítségével arisztokraták, 
pénzemberek és spekulánsok megfelelő ellenszolgáltatás fejében 
sötét üzelmeket folytatnak. Tallient visszahívták Párizsba; Thérésa 
Cabarrust egy idő után a fővárosi La Force börtönbe zárták. 


Tallien érezte, hogy szűkül a kör, s igyekezett javítani a pozícióin 
azzal, hogy a Köztársaság ellenségei ellen, megjátszott pátosszal 
vádbeszédeket mondott a Konventben és a jakobinus klubban. 
Túlzott buzgalmára Robespierre megvető, nyíltan ellenséges választ 
adott. Tallien mentegetőzni akart, de Billaud-Varenne 
félbeszakította: , Tallien arcátlansága határtalan, hallatlan 
vakmerőséggel hazudik a Gyűlésnek." 


A jakobinus klub kizárta őt tagjai sorából. A kétségbeesés, az a 
törekvés, hogy bármi áron elkerülje a felelősségrevonást 
mértéktelen gaztetteiért és bűneiért, amelyek - ebben biztos volt - 
nem maradtak rejtve Robespierre vagy Saint-Just éles szeme előtt, 
Tallient a thermidori összeesküvők soraiba vitte, s bátorságot 
öntött belé thermidor 9. döntő óráiban. Ha ilyen paradox 
szókapcsolás megengedhető, azt is mondhatnánk, hogy a félelem 


vakmerővé tette. Ő lett a tragikus thermidori események egyik 
főszereplője. 


A forradalmi kormány vezetőinek kivégzése után Tallien 
megkönnyebbülten fel-lélegzett. Inmár megvolt mindene, amire 
törekedett: hatalom, pénz, bor, ínyencségek, Thérésa - aki 


kiszabadult a börtönből és hivatalosan Tallienné asszony lett. 
Tallien azt a befolyást, amelyet mint a thermidorista párt egyik 
főkolomposa élvezett, elsősorban arra használta föl, hogy 
megsemmisítse a becsületes jakobinista vezetőket, akik feltárhatták 
volna bűntetteit - Collot d Herbois-t, Cambont, Choudieu-t, Billaud- 
Varenne-t és még másokat. Talliennek sok minden sikerült. A rá 
jellemző önhittséggel és a karrierista arcátlanságával, akinek 
kedvezett a körülmények találkozása, amelyet ő saját erőfeszítései 
eredményének tekintett, úgy vélte, Franciaország a lábainál hever. 
Kegyetlenül elszámította magát. 


A bűnök súlya lehúzta. Minden ügyetlen lépésénél újabb vádakat 
emeltek ellene a régi bűnökért. Mohósága és gonoszsága, 
farkastermészete - bármely vetélytársának bármikor kész volt 
átharapni a torkát - óvatosságra késztette vele szemben 

az embereket. Igyekeztek megszabadulni tőle. Tallient 
megválasztották még az Ötszázak Tanácsába, de már semmi 
befolyása sem volt. 1798-ban állás nélkül maradt. Bonaparte 
harmadrendű beosztásokban magával vitte az egyiptomi 
expedícióra és... Egyiptomban hagyta. Franciaországba Tallien csak 
három év múlva térhetett vissza, ott nem kellett senkinek. Még 
hosszú ideig élt, igyekezett kiszolgálni minden rezsimet, de 
megvetéssel elfordultak tőle. A felesége régen elhagyta, egyetlen 
leánya, aki Narbonne-Pelet gróf felesége lett, nem akart tudni 
apjáról; barátai nem voltak, rossz híre mindenütt megelőzte - hátat 
fordítottak neki. Elefantiázisban (Valamely testrésznek, többnyire 
végtagnak megvastagodása, rendkívüli megnagyobbodása.) 
megbetegedve, ijesztően elcsúfítva, szánalmasan tengődött, 
nyomorgott, magányosan és elfeledve. 1829-ben koldusként halt 
meg, mindenkitől eltaszítva és megvetve, XVIII. Lajos kormányától 
hízelgő, talpnyaló levelekben alamizsnáért esedezve. Életének vége 
az idősebb Alexandre Dumas kalandregényeinek utolsó oldalaira 
emlékeztet, ahol az elkövetett bűnökért óhatatlanul meglakolnak. 


Ámde 1795 nyarán, amikor a kegyvesztett Bonaparte tábornok 
átlépte a Thérésa Tallien által szerényen , kunyhónak" nevezett 
szalon küszöbét, a Tallien-házban még senki sem láthatta előre a 
ház ura pályafutásának siralmas fináléját. 


Napóleon később, Szent Ilona szigetén, így emlékezett vissza erre: 

, VTallien asszony akkor feltűnő szépség volt; mindenki szívesen 
megcsókolta a kezét és mindazt, amit lehetett." Szült egy 
leánygyermeket, aki a Thermidor-Thérése-Rose nevet kapta; ez a 
szokatlan név hangsúlyozta, mekkora jelentőséget tulajdonított a 
Tallien házaspár thermidor 9-ének. 


Soubrany, egyike az , utolsó hegypártiaknak", aki hősi halált halt a 
prairiali felkelés napjaiban, nem sokkal halála előtt így írt 

, thermidor istennőjéről", Thérésa Tallienről: , Most ez az asszony 
helyettesíti Marie-Antoinette-et; az általános ínség közepette 
fitogtatja gazdagságát, a színielőadásokon brilliánsokkal teleaggatva 
jelenik meg, római nő öltözékében, és ő adja meg a hangot 
mindahhoz, ami Párizsban mindkét nem bűneit leplezi." 


Tallien asszony , kunyhója" volt abban az időben a legbefolyásosabb 
politikai szalon; állandó látogatói Barras, Fréron, Ouvrard, a 
roppant sikeres fiatal francia bankár; itt nemcsak a 
szépasszonyoknak udvaroltak és bort ittak, hanem két pohár között 
néhány szóban megállapodtak a legfontosabb állami ügyek 
megoldásában, amelyek két-három nap múlva a Köztársaság 
hivatalos intézményeiben befejezett jogi formát kaptak. 


Menyasszonyához, Eugénie Claryhez írt leveleiben Bonaparte 
Tallien asszony szalonjáról mellékesen, közönyös hangon beszél, 
mintha csak egy kicsit ingerkedni akarna , thermidor istennője" 
általánosan elismert szépsége említésével. Elérte a célját. Désirée 
Clary nyugtalankodni kezdett: jó intuíciójával megsejtette, hogy a 
vőlegénye által közölt összes hírek közül Tallien asszony mellékes 
emlegetése a legfontosabb. Csaknem minden levelében érdeklődik 
nála Madame Tallien felől. 


Az a körülmény, hogy Bonaparte látogatta Thérésa Tallien szalonját, 
valóban fontos következményekkel járt rá nézve. De nem azért, 
mert nem tudott ellenállni a háziasszony varázsának; bár elismerte 
Thérésa szépségét, közömbös maradt iránta, s abban az időben 
Tallien asszony sem érdeklődött iránta; szegény volt és ismeretlen; a 
nagy hatalmú asszony hajlandó volt őt némileg pártfogolni - néhány 
sora alapján a szegény tábornoknak köpenyszövetet utaltak ki -, 
ennél többet azonban nem tett érte. 


Tallienék szalonjában Bonaparte emlékezetébe idézte önmagát 


olyanoknak, akik ismerték őt jobb napokban - 1793 decemberében 
-, majd pedig teljesen megfeledkeztek róla. Barras és Fréron 
Toulonban volt, amikor Bonaparte irányította a város ostromát. De 
vajon kevés tehetséges tiszt akadt-e útjukba? 


Bonapartének sem igen jutottak az eszébe; közömbösek voltak 
számára. Ám amikor 1795 késő nyarán a véletlen ismét összehozta 
őket , thermidor istennőjének" elegáns ,kunyhójában", más volt a 
helyzet. Bonaparte kegyvesztett tábornok volt, nem bíztak benne, 
valójában szolgálaton kívül helyezték. Barras, Fréron, Tallien a 
thermidoristák uralkodóvá vált pártjának az élén álltak, a 
thermidori köztársaság tényleges vezetői voltak. 


Bonapartét ritkán csalta meg emberismerete. Ami Barrast, Fréront 
és Tallient illeti, nem is volt szükség nagy éleslátásra. Ezek az 
emberek, mondhatni, fitogtatták bűneiket. Bonaparte megvetette 
őket; ezt nemcsak Szent Ilona szigetén írt visszaemlékezéseiben 
olvasható közvetlen kijelentései igazolják, hanem brumaire 18. 
utáni cselekedetei is. Amikor a hatalom Bonaparte kezébe került, 
mindhármukat kirekesztette a politikai életből: Barras, akit birtokán 
rendőri felügyelet alá helyeztek, hosszú ideig nem mozdulhatott ki 
onnan - megtiltották neki az utazást; Fréront elküldték Santo 
Domingóba, a trópusokra alprefektusnak, s itt egy fél év alatt 
elpusztult sárgalázban; Tallien - mint mondottuk - koldusbotra 
jutott. 


1795-ben azonban másként állt a helyzet: Barras, Fréron, Tallien 
mindenható volt, Bonaparte dandártábornok pedig nem számított. 


De az 1795. évi Bonaparte már nem az, aki tíz évvel ezelőtt volt. 
Rousseau és Raynal követőjének hevessége, egyenessége, elvhűsége 
már a múlté. Bonaparte dandártábornokban kevés maradt annak az 
alhadnagynak a lelkesedéséből és ábrándosságából, aki Paolinak 
felajánlotta kardját, karját és tollát, sőt kevés maradt , A beaucaire-i 
vacsora?" szerzőjéből is. A korzikai illúziók összeomlása után, annyi 
csalódás, felemelkedés és újabb bukás, annyi váratlan sorsfordulat 
után sok tekintetben más emberré lett. Megtanulta leplezni érzéseit, 
elrejteni gondolatait és dédelgetett terveit, álarcot viselni, a 
körülmények diktálta szerepet játszani. A korán megnyilvánuló 

sok adottsághoz a nehéz új körülmények között még egy képesség 
járult: kétségtelenül nagy, sőt nyugodtan állíthatjuk, óriási színészi 


tehetség. 


Ennek az alacsony termetű, sovány, csaknem beteges külsejű 
fiatalembernek, akinek hosszú, sima, fekete haja a vállára hullott, 
nem franciás barna arcában szeme különösen élénken csillogott, aki 
mindig hanyagul, csaknem rosszul öltözött, valami titokzatos 
képessége volt arra, hogy felhívja magára a figyelmet, kényszerítse 
az embereket arra, hogy meghallgassák, mi több, hogy számoljanak 
vele. Bár félszeg volt, szögletes modorú, ha kellett, tudott rendkívül 
kellemes, elbűvölő lenni, meg tudta nyerni magának az embereket. 


Párizsba mint idegen érkezett; azok, akiknek támogatására 
számított - Ricord, Salicetti, akkor nem rendelkeztek befolyással. Az 
óriási város távol álló maradt számára. Mindenütt követte Augustin 
Robespierre árnyéka; Aubry a legkevésbé sem törekedett arra, hogy 
megfeledkezzenek róla, s ez az árnyék 1795-ben elriasztotta azokat, 
akik Bonapartéval érintkezésbe kerültek. 


Ő pedig megkockáztatta azt, hogy elmenjen , thermidor 
istennőjének" a házába, a thermidorista vezetők barlangjába, a 
thermidorista párt vezetőinek zárt körű, az idegenek számára 
hozzáférhetetlen találkozóhelyére. A tőlük távoli világhoz 

tartozó férfi, a , Robespierre-ek kegyeltje", ahogy még nemrégiben 
beszéltek róla, megkockáztatta, hogy átlépje ennek a , kunyhónak" a 
küszöbét, elérte - anélkül, hogy akár arcátlan hízelgéshez 
folyamodott volna, akár a szokásosnál jobban csapta volna a szelet 
a háziasszonynak -, hogy megbékéljenek jelenlétével, sőt később 
még kellemesnek is tartsák... 


Mire kellett ez neki? Hogy ingerelje Désirée Claryt? Hogy 
változtasson sorsán? Annyira fontos volt ez neki? 


1795 szeptemberében egyszerre két - egymást kizáró - okmányt 
kapott kézhez. Az egyiket a Közjóléti Bizottságtól Cambacérés 
aláírásával. Ebben arról értesítették, hogy Bonaparte 
dandártábornokot, mivel nem jelent meg azon a helyen, ahová 
vezényelték, elbocsátják a működő hadseregből; a másikat a 
Katonai Bizottságtól. Ebben közölték, hogy Bonaparte tábornokot 
kinevezik a Törökországba küldendő katonai misszió vezetőjének. 


A thermidori rezsim napjaiban a kormány apparátusában uralkodó 


zűrzavar és rendetlenség mellett semmi rendkívüli nem volt abban, 
hogy egy és ugyanazon a napon ugyanarról a katonáról két teljesen 
különböző tartalmú okmányt adtak ki. Nyilván sem az egyik, sem a 
másik okmány nem volt kötelező érvényű... 


Bonaparte egy cseppet sem idegenkedett a törökországi utazástól. 
Vendémiaire 5-én (1795. szeptember 27-én) ezt írta Joseph-nek: 

, Elutazásom időszerűbb, mint valaha. Teljesen eldöntött kérdésnek 
tekinthető, ha itt nem volna minden forrongásban." Egyébként 
abban reménykedett, hogy a legközelebbi napokban minden rendbe 
jön. 


Egy évvel a thermidor 9-i puccs után ennek osztálytartalma már 
világosan feltárult. Annak az új burzsoáziának a győzelme volt ez, 
amely a forradalom évei alatt alakult ki, gazdagodott meg és vezette 
be teljes uralmát, hogy akadály nélkül élvezhesse a szerzett javakat. 
A thermidori reakció politikai tartalma ellenben kevésbé volt 
világos. Meddig fog jobbra tolódni? Mi lesz az utolsó szakasz? A 
monarchia visszaállítása? A Bourbonok visszatérése? 


1794 végén még senki sem mert erről hangosan beszélni. De úgy 
látszott, hogy a politikai helyzet is teljesen kizárta ezt a lehetőséget. 
A helyzet sajátossága abban rejlett, hogy az országon belüli burzsoá 
ellenforradalom párosult azzal, hogy a háború arcvonalain a 
Köztársaság seregei győzelmeket arattak a feudális 


ellenforradalom fölött. 


A jakobinus diktatúra titáni erőfeszítései az után hozták meg 
gyümölcseiket, hogy vezetőiket már vérpadra küldték. 1794 
második felében a Köztársaság seregei mindenütt offenzívába 
lendültek. Pichegru hadserege a franciákat felszabadítóként 
fogadó lakosság ujjongása közepette elfoglalta Hollandiát. A 
Jourdan parancsnoksága alatt álló Sambre et Meuse hadsereg, 
amelyben különösen kitüntette magát Kiéber, súlyos vereségeket 
mért az osztrákokra, a poroszokra meg a hesseniekre. Az egész 
Rajna-vidék a franciák kezére került. 1794 végén még a pireneusi 
fronton is, a Spanyolország elleni háborúban, amelyben a franciák 
sokáig nem tudtak eredményt elérni, fordulat kezdődött: a hadsereg 
Pérignon, majd Schérer parancsnoksága alatt támadásba ment át. 


A Köztársaság seregeinek csapásai alatt a franciaellenes koalíció 


kezdett felbomlani. Az intervenció összeomlott. A republikánus 
Franciaország fényes győzelmeivel bebizonyította fölényét az 
európai monarchiák hadseregei fölött. A két világ - a régi és az új - 
összeütközésében az új világ kerekedett fölül. Ráadásul a francia 
fegyverek győzelmei kiélezték a franciaellenes koalíciót belülről 
marcangoló ellentéteket. 1794 tavaszán a lengyel felkelés, élén 
Tadeusz Kosciuszkóval, majd leverése és Lengyelország ezt követő 
harmadik felosztása a végsőkig kiélezte az ellentéteket Porosz- 
ország és Ausztria között. 


1794 végén béketárgyalások kezdődtek Poroszországgal. Ezek a 
bázeli békeszerződéssel nyertek befejezést, amelyet 1795. április 6- 
án Barthélemy és Hardenberg írt alá. A szerződés értelmében a 
Rajna bal partja Franciaországé marad. 1795. július 22-én 
ugyancsak Bázelben aláírták azt a békeszerződést, amely véget 
vetett a Spanyol-országgal folyó háborúnak. Igaz, már világosan 
kirajzolódtak az új francia-ellenes szövetségnek - Anglia, Ausztria és 
II. Katalin Oroszországa szövetségének - körvonalai. Ám ez nem 
kisebbítette a két bázeli szerződés óriási politikai 

jelentőségét: akárhogy ítéljük is meg őket, a történelemben a 
franciaellenes feudális koalíció vereségének jogi és diplomáciai 
emlékei maradnak. 


Azoknak az éveknek katonai-diplomáciai történetében más tények is 
figyelmet érdemelnek. A Batáviai Köztársasággal Hágában 1795 
májusában kötött szerződés a hollandokat valójában a franciáktól 
teljesen függő helyzetbe hozta. A Batáviai Köztársaság a Francia 
Köztársaság hűbéresévé vált. Vajon erről álmodott-e Németalföld, 
amikor 1794-ben üdvözölte a francia hadseregeket? Belgiumot az 
1795. október 1-i nevezetes dekrétummal egyszerűen 
Franciaországhoz csatolták. Merlin a Konventben 1795. szeptember 
30-i beszédében cinikusan kijelentette: , A Köztársaság számára 
fontos, hogy a belgák meg a lüttichiek csak annyira legyenek 
szabadok, amennyire franciák lesznek..." 


Ez a híres jelszó: , Béke a kunyhóknak! Háború a palotáknak!" - 
amely az intervenciós seregeket megfutamító önkéntes ezredek 
zászlain lángolt - elhalványult, elmosódott, egyre kevesebb szó esett 
róla. A háború észrevétlenül új tartalmat kapott; a nagyvonalú 
hódító tervek lelkesítették a nagyburzsoáziát, amely napról napra 


inkább az ország gazdájának érezte magát. 


Lehetséges-e, hogy az új urak, akik megkaparintották a régi 
nagyurak vagyonát, akik a guillotine alá küldték XVI. (Capet) 
Lajost, s ezzel felégették maguk mögött a hidakat, beleegyeztek 
volna a Bourbon-monarchia restaurálásába? Ez 

kizártnak tekinthető, mivel ellentmondott érdekeiknek. 


Ámde az ezeréves monarchiának sok híve volt az országban, a 
királypárt élén álló emigráns arisztokrácia nem akarta, s talán nem 
is tudta józanul megítélni a tőle idegen érdekeket. A királypárti 
körökben thermidor 9. után felébredt remények egyre erősödtek, 
ahogy a thermidoristák csapást csapásra mérve zúzták szét a nép 
erőit. Germinal és prairial után a félénk várakozások biztonságba 
nőttek át. A pétervári, torinói, bécsi, londoni emigráns körök már 
készültek XVIII. Lajos diadalmas bevonulására ősei palotájába. A 
fehér liliomok ismét divatba jöttek. 


Az 1795 nyarán megvitatott új alkotmány, bár megtartotta 
Franciaországban a köztársasági államformát, élével a nép ellen 
irányult. Az új alkotmány megalkotói megszüntették az általános 
választójogot, bevezették a vagyoni választási cenzust, egy kamara 
helyett a két kamarát, és mint végrehajtó hatalmat - a 
Direktóriumot, amelyet igen széles körű jogokkal ruháztak föl - új 
rendszert hoztak létre, új országot, , a tulajdonosok által igazgatott 
országot", ahogy azt nyíltan megmondta az egyik thermidorista 
vezető: Boissy d Anglas. 


A királypártiak nem ok nélkül számítottak arra, hogy a III. évi 
alkotmány által bevezetett választójogi rendszer többségre fogja 
őket juttatni a majdani gyűlésekben és ennélfogva lehetővé teszi a 
monarchia , törvényes" helyreállítását. 


A királypárt nem volt homogén képződmény. Ellenkezőleg, nehezen 
képzelhető el tarkább, ellentmondásosabb, disszonánsabb párt, mint 
a monarchia híveinek a pártja volt. A reakciós politika logikája 
folytán sokan jobbra tolódtak azok közül, akik még nemrégiben a 

, szabadság védelmezőjének" nevezték magukat. Az egykori 
girondisták, feuillant-ok, Lafayette hívei 1795-ben már a monarchia 
előnyeinek elismerése felé hajlottak. A thermidorista Konvent 
legtekintélyesebb vezetői, az új alkotmány szerzői, Boissy d Anglas, 


La Révelliére-Lépeaux, Lanjuinais, Lacretelle 
monarchistáknak számítottak, s joggal, jóllehet jelentős politikai 
különbségek voltak köztük. 


Még nagyobb különbség volt a franciaországi alkotmányos 
monarchisták és az emigrációban élő királypártiak között. Az összes 
emigránsokat egyesítő közös vonás a forradalom iránt táplált ádáz 
gyűlölet volt. Kiszáradt a torkuk az olthatatlan bosszúvágytól. 
D"Antraigues gonosz és gyalázkodó kijelentéseiben: , Az 
ellenforradalom Marat-ja leszek; százezer fejet fogok levágatni" 
nemcsak az ő egyéni vágya fejeződött ki. Ferrand gróf, később 
XVIII. Lajos minisztere, negyvennégyezer kivégzést követelt. 
Outremont gróf azt akarta, hogy lőjék agyon mindazokat, akik 
egyházi javakat vásároltak. Ám a királypártiak egysége sem terjedt 
tovább a véres bosszúról szőtt álmoknál. Az emigrációt 
marakodások, intrikák, kölcsönös vádaskodások marcangolták. 


1795-ben a monarchia híveinek többsége úgy vélte, hogy a 
jobbratolódás, amely thermidor 9. óta állandóan folyt 
Franciaországban, a dolgok meneténél fogva hatalomra fogja 
juttatni őket. 


Ám ezzel a lehetőséggel a thermidoristák is számoltak. Arra, hogy 
meggátolják a királypártiak túlsúlyra jutását a majdani törvényhozó 
szervekben és szilárdan kezükben tartsák a hatalmat, egyszerű 
megoldást találtak. A thermidorista Konvent a fructidor 5-i és 13-i 
(1795. augusztus 22-i és 30-i) dekrétummal elrendelte, hogy a 
jövőbeni törvényhozó gyűlések tagjainak kétharmad része a 
Konvent tagjaiból választandó. 


Azok a remények, amelyeket a királypártiak a monarchia 
restaurációjának könnyű, alkotmányos útjához fűztek, 
összeomlottak. A kétharmadról szóló rendelet feldühítette őket. 
Vajon nem lehet-e elérni ugyanazt az eredményt más utakon? 
Szeptemberben ez a gondolat foglalkoztatta a monarchia híveit. A 
fővárosban sok volt a jól felfegyverzett királypárti, akik a viharos 
évek alatt megtanulták a fegyverek kezelését. A párizsi helyőrség 
tisztjei között sok híve akadt a monarchiának. Úgy hírlett, 
közéjük tartozik Menou generális is, a fővárosi fegyveres erők 
parancsnoka. Még óvatosabban, négyszemközt és igen bizonytalan 
dologként arról is suttogtak az emberek, hogy átállt a monarchia 


mellé , maga" Pichegru tábornok. 


Abban az időben Pichegru hírneve elérte a zenitet. A hollandiai 
győzelmek után a Konvent , a haza megmentője" címet 
adományozta neki. Majd a prairiali felkelés elfojtásáért 
tömjénezték; ezt követően kinevezték az északi hadsereg 
parancsnokának, alárendelve neki a rajnai hadsereget és a Sambre 
et Meuse hadseregét is. A forradalom évei alatt első ízben 
összpontosult egyetlen tábornok kezében ilyen óriási 

hatalom. Vajon miként kerül majd felhasználásra? A kortársak ezt 
nem tudták. Később ismeretessé vált, hogy 1795 augusztusában a 
hatalmas tábornoknál megjelent egy bizonyos Fauche-Borel, a 
Bourbonok megbízottja; eleinte Rousseau kéziratairól beszélt, 
később óvatosan az embereknek a változásokra való hajlamára, a 
monarchia visszaállításának lehetőségeire terelte a szót. Fauche- 
Borel attól tartott, hogy az első kétértelmű szó után agyonlövik. 
Nem ez történt - meghallgatták. Később gróf Montgaillard is beszélt 
ugyanerről Pichegruvel. Ez persze még titokban maradt, de a párizsi 


éles fülekhez elérkező hírek felbátorították az összeesküvőket. 


Vendémiaire elején (szeptember végén) az összeesküvők úgy vélték, 
ütött a cselekvés órája: októberben befejeződik a Konvent 
tevékenysége és életbe lép az új alkotmány. Nem késlekedhetnek. 


Vendémiaire 11-én a Konventben megtudták, hogy a Lepeletier- 
szekcióban ellenséges elemek gyülekeznek, hogy a Comédie 
Frangaise termében törvénytelen gyűlések folynak, hogy , Le a 
kétharmaddal!" jelszóval lázítják az elégedetlenkedőket. A zendülők 
mellett állt a thermidor 9. után , megtisztított" Nemzetőrség, amely 
a szélső-jobboldali erők bástyája lett. A Konvent kijelentette, hogy 
megszakítás nélkül ülésezik és megbízta Menou tábornokot, hogy 
fegyveres erővel állítsa helyre a rendet a fővárosban. 


Menou nem sietett. A Konvent parancsának teljesítése helyett 12-én 
tárgyalásokat kezdett a zendülőkkel, s mindenképpen igyekezett 
értésükre adni, hogy hajlandó engedményekre. Megértették, s a két 
fél megállapodott abban, hogy visszavonul anélkül, hogy fegyverhez 
nyúlna. Menou elsőként adta ki katonáinak a parancsot a 
visszavonulásra. 


Míg Menou csapatai visszavonultak, a királypártiak összegyűjtötték 


erőiket és gyorsan szervezkedtek. A zendülők élére Richer de Serizy 
állt, főparancsnoknak Danican tábornokot nevezték ki, 
helyettesének az igen talpraesett Lafond-t, aki nemrég tért haza az 
emigrációból. 


A vendémiaire 13-i eseményeket főszereplőik különféleképpen 
beszélik el. Mindamellett valamennyien egyetértenek abban, hogy 
Menou furcsa passzivitása lehetővé tette a királypártiaknak, hogy a 
thermidori Konvent erői fölött számbeli fölényre tegyenek szert. 
Napóleon azt tartotta, hogy a zendülőknek negyvenezer 

katonájuk volt. Későbbi kutatók úgy vélekedtek, hogy a 
királypártiaknak nem volt több, mint huszonnégy-huszonötezer 


katonájuk - de így is négyszer annyi, mint a Konventnek. 


A vendémiaire 12-én este kialakult válságos helyzet a 
thermidoristáktól erélyes intézkedéseket követelt. Menout 
leváltották és letartóztatták. A Konvent fegyveres erőinek 
parancsnokává Barrast nevezték ki. Barrastól számtalan hibája és 
fogyatékossága mellett nem vitatható el az erély és határozottság. 
Arisztokrata származású volt, s életpályáját a nemeseknél 
hagyományos katonai szolgálattal kezdte, sőt mint hadnagy részt 
vett egy indiai expedícióban. Ám a katonai ügyekhez nem értett és 
nem szerette őket. Ilyen veszélyes helyzetben nem kockáztatta meg, 
hogy katonai szakértők nélkül tevékenykedjék. Barras több 
tábornokot igénybe vett, többek között Bonapartét Brune-nel, 
Carteaux-val és másokkal együtt. 


Bonaparte nem volt a főparancsnok helyettese, ahogyan 
emlékirataiban írta. Szakképzettségének megfelelően 
tüzérparancsnoknak nevezték ki. Hogy Bonaparte neve miért jutott 
eszébe Barrasnak, az nincs kiderítve. Talán szerepet játszottak 
ebben a Tallien-házban töltött esték, ahol Barras találkozott 
Bonapartéval? Lehet, hogy Fréron említette meg a nevét? 
Mindenesetre Bonaparte beszámolója arról, hogyan nevezték meg őt 
a Közjóléti Bizottság tagjai, valószerűtlennek látszik. Bárhogy álljon 
is a dolog, Bonaparte, aki olyan hosszú ideig félre volt állítva, 
váratlanul a rohamosan kibontakozó események középpontjába 
került. 


Intellektusának talán egyik leginkább figyelemre méltó vonása az 
volt, hogy a külső eseményekre igen gyorsan, szinte egy pillanat 


alatt tudott reagálni. Alighogy Barrastól megkapta a megbízást, 
nyomban nekifogott a feladat megoldásához; fejest ugrott belé, és 
teljesen lefoglalták azok a nehéz problémák, amelyeket ez a feladat 
felvetett. 


A helyzet valóban súlyos volt. Az ellenfél négyszeres túlerővel 
rendelkezett. Döntő támadást készített elő a Tuileriák ellen: ebben a 
palotában ülésezett a Konvent. A kormány rendelkezésére álló 
ötezer katona nyilvánvalóan kevés volt ahhoz, hogy ellenálljon a 
zendülők hatalmas erőinek. A megoldás magától kínálkozott. Az 
ellenfél számbeli fölényének végzetes következményeit csak a 
hadviselés legerősebb eszközéhez, a tüzérséghez folyamodva 
lehetett kivédeni. 

Ámde az ágyúk - negyven ágyú, különböző űrméretűek - néhány 
kilométerre voltak a Tuileriáktól, a Neuilly melletti sablons-i 
táborban. A győzelmet az a fél fogja kivívni, amelyiknél a tüzérség 
lesz. 


Éjszaka egy óra volt, s egy pillanatra sem állt el a zuhogó eső, 
amikor Bonaparte parancsot adott ki a 21. lövészezred 
parancsnokának, hogy katonáival és háromszáz lóval siessen a 
sablons-i táborba, s az ágyúkat vigye vissza a Tuileriákhoz. A 
feladat nem volt könnyű, mert a városnak a zendülők által elfoglalt 
területén kellett áthaladni, s fennállt az a veszély, hogy a 
királypártiak is megpróbálják a tüzérséget megszerezni. 


Az a fiatal parancsnok, aki szívesen, sőt vidáman fogadta ezt a 
parancsot, ragyogóan teljesítette is. Századával szélsebesen 
száguldott át az éjszakai Párizs utcáin, félrelökve és feldöntve az 
útját állni akaró őrjáratokat, visszaszorította az ellenfélnek a 
sablons-i síkságra előtte megérkező csapatát, kezébe kerítette az 


ágyúkat, és reggel hat órára a Tuileriák parkjába szállította őket. 


A fiatal tisztet Joachim Murat-nak hívták. Huszonnyolc éves volt; 
egy kocsmárosnak volt a fia, 1787-ben beállt katonának a 
lovassághoz, s ötévi szolgálat után elnyerte az első tiszti 
rangfokozatot. Lényegében alig volt életrajza, valójában ez csak 
azon a szeles, esős szeptember 4-i éjszakán kezdődött, amikor 
gyorsaságával és céltudatos eljárásával sok tekintetben eldöntötte a 
vendémiaire 13-i események kimenetelét. 


Bonaparte nyomban értékelte a fiatal tiszt bátorságát és erélyét. Az 
ilyen embereket azonnal észrevette és igyekezett maga mellett 
tartani őket. Szárnysegédjének nevezte ki Murat-t; 1795. 
szeptember 4-e éjszakáján útjaik egyesültek, mégpedig hosszú 
időre - húsz esztendőre. 


Vendémiaire 13-án reggel a Tuileriákat - a Konvent rezidenciáját - 
védelmező kormánycsapatok lakonikus, tárgyilagos parancsot 
kaptak, amelyek megszabták az alakulatok és a lövegek új 
elosztását. A parancsok Bonaparte tábornoktól származtak. Ezt a 
nevet senki sem ismerte. , Ki az ördög ez?" - kiáltott föl Thiébaut, 
abban az időben kapitány, később a császárság tábornoka és bárója, 
amikor azon az emlékezetes reggelen először hallotta az előtte 
ismeretlen nevet. Thiébaut színes leírást ad arról, mi volt az első 
benyomása a tábornokról. , Elhanyagolt öltözéke, a hosszú, lelógó 
haj, a kopott ruházat igen nagy szegénységre mutatott, de 
kegyvesztettsége és huszonhat éves kora ellenére, egészében oly 
kevéssé imponáló külseje ellenére... ettől a naptól kezdve állandóan 
emelkedett a közvélemény szemében." 


Bonaparte megtalálta a legegyszerűbb megoldást. Abban az időben 
még nem kötötte össze olyan sok híd a jobb partot a bal parttal, 
mint napjainkban. Carteaux előbb megszállta az Új Hidat, s 
ennélfogva nem kellett tartani a bal partról kiinduló csapástól. Ez 
lehetővé tette Bonaparténak, hogy tüzérségi lövegeinek zömét a 
Palais-Royal irányában helyezze el - ugyanis innen volt várható a fő 


támadás. 


Várt, amíg a zendülők nagy erőket összpontosítanak a támadáshoz; 
utcai harc esetén feltétlenül ezt kellett tenniük. S amikor a Saint- 
Roche templomnál az ellenfél jelentős egységei gyűltek össze, hogy 
megrohamozzák a Tuileriákat, Bonaparte kiadta a parancsot: , Tűz!" 


Néhány sortűz a tüzérségi lövegekből, s az ütközet kimenetele 
eldőlt. Az utcákon sok száz halott és sebesült hevert. A zendülők 
futottak - a szélrózsa minden irányába. 


A történészek később, túlzásokba esve, hajlottak arra, hogy az 
ágyúk felhasználását a vendémiaire 13-i zendülés elfojtásakor 
rendkívüli dolognak tüntessék fel. Holott az úgynevezett Réveillon- 
ügy (1789. április) idején is, 1790-ben Nancyban a katonai zendülés 


elfojtásakor is, az 1793. május 31-június 2-i felkelés idején is 
szerepeltek ágyúk. Egyes esetekben lőttek, máskor ez nem vált 
szükségessé, de a polgárháborúba átnövő éles osztályharc már 
1789-től kezdve mindkét felet arra kényszerítette, hogy a tüzérség 
erejéhez folyamodjék. Abban, hogy a vendémiaire 13-i események 


során felhasználták az ágyúk érvelését, semmi rendkívüli sem volt. 


Ugyanis el kell utasítanunk bizonyos történészeknek azt a 
törekvését, hogy mesterségesen dramatizálják az eseményeket. 
Amikor például Henri dEstre (Dufestre) azt írja, hogy Bonapartéban 
13-a reggelén az , érzelem és a kötelesség" között belső harc folyt, 
amikor azt állítja, hogy az, aki , annyi csatában győzött, útját a saját 
lelkiismerete előtti kapitulációval kezdte," akkor ezt egyszerűen a 
szerző kiagyalásának kel! tekintenünk. Mintha Bonaparte két évvel 
ezt megelőzően nem ágyúzott volna a királypártiakra Toulonnál, tíz 
évvel később pedig nem lövette volna agyon d Enghien herceget. 
Bonaparte egy pillanatig sem kételkedett annak jogosságában, hogy 


a királypárti zendülést az ágyúk erejével fojtsák el. 


Ámde nehéz egyetérteni Emile Tersen haladó francia történetíróval, 
egy érdekes Napóleon-monográfia szerzőjével is, aki a vendémiaire 

13-i események leírása kapcsán azt állítja, hogy Bonaparte abban az 
időben , kétségkívül forradalmár és jakobinus volt". 


Forradalmárnak lenni 1795-ben annyit jelentett, mint közel állni a 
,jakobinus felső réteghez", amely prairialban kipusztult, közeledést 
keresni Babeuffel, Buonarrotival, Darthéval, akik már kezdték 
lerakni az alapjait , az egyenlőség nevében szőtt összeesküvésnek". 
Bonaparte ettől igen távol állott. Persze, 1795-ben és még utána 


is republikánus, a monarchia és a királypártiak meggyőződéses 
ellensége, de jakobinizmusa már a múlté. 


Bonaparte vendémiaire-ben minden kétség és ingadozás nélkül 
cselekedett. Vendémiaire-ben egyetlen elvileg új mozzanat sem 
lelhető fel. Hoche szétzúzta a királypártiakat Ouiberonnál; mi 
jelentősége volt ennek hadvezéri pályáján? 


Bonaparte kezdetben attól tartott, hogy vendémiaire esetleg nem is 
lesz kihatással sorsára. Barras, amikor a Konventben jelentést tett a 
rábízott hadművelet sikeres végrehajtásáról, nem is vélte 

szükségesnek Bonaparte nevének megemlítését. A sikeres tábornok 


a nap eseményeinek névtelen statisztája maradhatott volna. Ámde 
Fréron váratlanul a szónoki emelvényre lépve, lelkes beszédet 
mondott Bonaparte tábornokról. Fréront korántsem a szerepek 
igazságos elosztására való törekvés késztette erre, hanem, mint 
mindig, személyes érdekei mozgatták. Egy ideje tetszett neki 
Paulette Bonaparte; kinek nem csavarta el a fejét a szép Paulette? 
Beleszeretett Junot, szerette volna elvenni egy bizonyos Billon, 
sokan pályáztak kezére, s Fréronnak, aki feleségül akarta venni, 
fontos volt, hogy megnyerje Paulette bátyjának támogatását. 


Bármi lett légyen is az oka, de Bonaparténak mint vendémiaire 13 
egyik hősének a neve elhangzott a Konvent szószékéről. Ennek 
következményei jelentősnek bizonyultak. Brumaire 4-én Bonapartét 
hadosztálytábornoknak léptették elő, és majdnem ezzel egyidejűleg 
Párizs belföldi hadseregének, más szóval a főváros 

helyőrségének főparancsnok-helyettesévé, majd főparancsnokává 
nevezték ki. A belföldi hadsereg parancsnoka alá nagy katonai erők 
tartoztak, amelyek a fővárosban és környékén voltak elhelyezve. 
Marcel Reinhard számítása szerint Bonaparte tábornoknak legalább 
harminckilencezer - különböző fegyvernemekhez tartozó - katona és 
tiszt volt alárendelve. 


Bonaparte befolyásos férfiúvá vált. Mint korzikai nem feledkezik 
meg arról, hogy egy klán feje; ennélfogva gondoskodnia kell 
rokonairól, s Joseph-et leveleiben - amelyek egyre rövidebbek és 
ritkábbak - rendszeresen tájékoztatja a rokonok kinevezéseiről vagy 
áthelyezéseiről. Bonaparte tábornoknak ez most semmiféle 
nehézséget nem okoz. 

Minthogy kitűnő színész, aki ügyesen eljátszik bármilyen szerepet, 
hamar megtalálja a közös nyelvet a Köztársaság új uraival: a kapzsi, 
hitszegő Barrasszal, aki egyre nagyobb befolyásra tesz szert a 
Direktóriumban; a felbőszült Talliennel, aki mindenképpen szeretné 
megtartani a kezéből kicsúszó hatalmat; a becsületes, tehetséges, 

de merev Carnot-val, aki ismét a katonai hatóság élére került. 
Mindenkivel megtalálja a megfelelő hangot, a megfelelő nyelvet. 


Bonaparte ezt a játékot olyan ügyesen játssza, színészi tehetsége 
olyan nagy, hogy teljesen különböző benyomást tesz 


beszélgetőpartnereire. Carnot-t, aki előítéleteket táplált 
Bonapartéval szemben, fokozatosan megnyeri magának, 


helyesebben az olasz-országi hadjárat dédelgetett tervének. A kiváló 
matematikussal, , a győzelem híres szervezőjével" a hadművészet 
száraz és pontos nyelvén tárgyal - mosoly nélkül, túlzások nélkül. 


Barrasszal egész más játékot folytat. Együgyű, durva katonának 
tünteti fel magát, akinek véletlenül szerencséje volt, aki nem is 
konyít a politikához és kész végrehajtani a Direktórium mindenható 
tagjának rendelkezéseit. Ezt a szerepet olyan mesterien játssza, hogy 
a tapasztalt, minden hájjal megkent Barras, akit szinte lehetetlen 
félrevezetni, felül neki: elhiszi, hogy a pallérozatlan korzikai 
generális bárdolatlanul egyenes, némi lenézéssel beszél róla: 

, mamlasz", sőt, ha hiszünk a Napóleon-ellenes irodalomnak, még 
megvetőbben: , Egy kis fajankó". És Barras szívesen pártfogolja ezt a 
, mamlaszt". Barrasra nehéz harc vár a Direktóriumban 
vetélytársaival, keresi - főképpen a katonák között - az olyan 
embereket, akik személy szerint odaadok iránta. 


Bonapartét azonban a legkevésbé sem csábította, hogy egy olyan 
hitvány alaknak az utasításait teljesítse, mint Barras; nem elégítette 
ki őt a párizsi helyőrség parancsnokának a tiszte sem. Egy 
tüzértisztnek, aki szerette hivatását, éreznie kellett a rá bízott 
feladatok kétértelműségét, sőt, sértő voltát. , A belföldi hadsereg 
parancsnoka" - magában az elnevezésben is volt valami rendőri, de 
nemcsak az elnevezésben. A Direktórium utasította őt a , Panthéon" 
klub bezárására, mert azt túlságosan baloldalinak s ezért 
veszélyesnek tartotta. S Bonaparte tábornoknak teljesítenie 

kellett ezt az utasítást, holott ennek az akciónak már nem katonai 
jellege volt - mint vendémiaire 13-ának, hanem merőben rendőri 
jellege. Vajon erről álmodott ő? 


Bonaparténak éreznie kellett, hogy katonai körökben, bajtársai 
között, sőt szélesebben, a közvélemény előtt új tisztsége nem kelt 
rokonszenvet. S ebben nem tévedett. Egy akkori rendőri jelentésben 
az olvasható, hogy , a párizsi fegyveres erők parancsnoka nem élvezi 
a köz bizalmát". 


Nehéz idők jártak. Párizs éhezett. A papírpénz - az assignaták - 
állandó devalválódása az élelmiszerárak gyors emelkedéséhez 
vezetett. A parasztok nem akartak gabonát eladni papírpénzért, 
amely egy fityinget sem ért. A Párizsba irányuló élelmiszer-szállítás 
nagymértékben csökkent. A szegények éheztek és 


elégedetlenkedtek, s ilyen körülmények között a közrend 
fenntartása a fővárosban nem bizonyult egyszerű feladatnak. 
Később, Szent Ilona szigetén Napóleon visszaemlékezett arra, hogy 
egyszer őt és törzstisztjeit az utcán izgatott asszonyok tömege 
állította meg. , Kenyeret! Kenyeret!" kiáltással tömör falként vették 
körül a tiszteket. Egy , ijesztően nagydarab asszony" háborogva 
mondta: , Ez az egész vállrojtos banda csúfot űz belőlünk; ők maguk 
zabáinak és híznak, s nem érdekli őket, ha a szegény ember éhen 
hal." Bonaparte föltalálta magát: , Mama, jól nézz meg: kettőnk 
közül ki a kövérebb?" A tömegből kitört a nevetés; a tisztek 
folytathatták útjukat. , Én akkor olyan vékony voltam, akár a 
pergament" - fűzi hozzá Napóleon. 


Nem, nem ilyen sikerekről álmodozott Napóleon ifjúsága napjaiban. 
Gondolatai továbbra is régi álma körül forogtak - az olaszországi 
hadjárat körül. A párizsi helyőrség parancsnoka feljegyzést készít az 
olaszországi hadseregről, ebben pontosan kifejti a hadművelet 
tervét. Bonaparte számára továbbra is ez a legfontosabb. Több ízben 
felkeresi Carnot-t, ismerteti vele a hadjárat tervét. A kiváló stratéga 
szükségképpen helyesli a tábornok elképzeléseit: hiszen ezek a 
stratégia új elvei, amelyeket a forradalom szült, s Carnot bárkinél 
jobban megértette ezeknek az elveknek ellenállhatatlan erejét. 


Carnot támogatta Bonaparte tervét. A Direktórium nevében 
végrehajtás céljából átküldi Schérer tábornoknak, az itáliai hadsereg 
akkori parancsnokának. De Schérer-nek nincsen ínyére, hogy 
felülről kényszerítsenek rá tervet. , Hajtsa végre az, aki készítette? - 
veti oda. Szaván fogták és leváltották. 


És 1796. március 2-án Carnot előterjesztésére Bonapartét kinevezik 
az itáliai hadsereg parancsnokává. Álma valóra vált! Kilenc nap 
múlva, március 11-én, elutazott a működő hadsereghez. 


1796 tavasza azonban nemcsak azért maradt emlékezetes életében, 
mert megnyitotta előtte Olaszország előhegységét, amire olyan 
régóta vágyott, s sietett oda kipróbálni a hadiszerencsét. A tavasz 
más változásokat is hozott. 


Désirée Clary, a , nyugati hadsereg tüzérparancsnokának" 
menyasszonya egyre ritkábban kapott leveleket Párizsból 
vőlegényétől, s ezek is egyre hűvösebbek lettek. A menyasszony sírt 


és nem értette a dolgot. Pedig a talány megfejtése egészen egyszerű 
volt. 


1795-1796 tavaszán Bonaparte Thérésa Tallien ,kunyhójában" 
megismerkedik e szalon egyik gyakori látogatójával. Ez az asszony 
már nem egészen fiatal, hat évvel idősebb Bonaparténál, nem is 
olyan szép, mint a ház asszonya, mindamellett már az első percben 
megigézte Napóleont. Ez Marie-Joséphine Tascher de la Pagerie, 
férjezett Beauharnais vicomtesse volt, annak az Alexandre 
Beauharnais tábornoknak az özvegye, akit 1794-ben a Forradalmi 
Törvényszék nyaktiló általi halálra ítélt. A Martinigue-szigetről 
származó élénk, gyors mozgású és beszédű, okos kreol nő, aki 
életének harminckét esztendeje alatt sok tapasztalatot szerzett, 
mint azt a XIX. század elején mondották, , kalandornő" volt: merész, 
kockázatok vállalására kész asszony. A rossz nyelvek szerint közeli 
kapcsolatban állt Barrasszal, Hoche tábornokkal, s nevéhez más 
pletykák is kapcsolódtak. De a mártíromság nimbusza is körülvette 
nevét: férjét kivégezték; ő maga a jakobinus diktatúra napjaiban a 
Carmes-börtönbe volt bezárva; két gyermeke árván maradhatott 
volna. 


Az egyszerű, naiv Désirée Claryval összehasonlítva Joséphine 
Beauharnais rendkívüli asszonynak tűnt fel Bonaparte szemében, az 
arisztokratizmus, a nagyvilág megtestesülésének. Bonaparténak nem 
volt nagy élettapasztalata, kiváltképpen a nőket illetően. A 
hadnagy, aki csaknem egész életét vidéki kisvárosokban töltötte 


Valence-ben, Auxonne-ban, Ajaccióban - kivel akadhatott össze? 
Egy szó mint száz, új ismerőséért úgyszólván az első találkozástól 
kezdve rajongott, s ez a rajongás egyre fokozódott. 


Bonaparte hideg, kemény levelet írt Désirée Clarynak. Ez szakító 
levél volt, s Bonaparte nem nagyon igyekezett azon, hogy enyhítse a 
csapás erejét. Úgy hagyta ott, hogy meg sem fordult utána. Vajon 
sejtette-e akkor Bonaparte, hogy ez az egyszerű, naiv marseille-i 
kislány, akitől könnyű szívvel vált meg, Svédország és 

Norvégia királynéja lesz és túl fogja élni őt a trónon. Amikor ő 
mindent elvesztett - a császári koronát, Franciaországot, feleségét, 
fiát élete végét egy kicsi, távoli óceáni szigeten fogolyként élte le, 
első menyasszonya a stockholmi királyi palotában annak a 

királyi dinasztiának lett a megalapítója, amely ma is uralkodik 


Svédországban. 


Bonaparte nem törődött anyja elégedetlenségével sem, pedig 
megszokta, hogy adjon véleményére. Senkire a világon nem 

hallgatott. Az estéket Beauharnais asszony Chantereine utcai 
házában töltötte. Március 8-án házasságot kötött Joséphine- 

nel: Bonaparte tanúi Barras és Tallien voltak. 


Augustin Robespierre barátja, aki nemrég még arról írt, mennyire 
szerette ez utóbbit, életének nagy fontosságú aktusához mint hozzá 
közelállókat a thermidori összeesküvés főkolomposait hívta meg, 
akik a fő vétkesek voltak a Robespierre-ek kivégzésében. 


Napóleon Bonaparte, akit betöltött az egész lényét átható érzés, 
talán az egyetlen erős érzés, amelyet életében nő iránt táplált, 
mindamellett egy pillanatra sem feledkezett meg az előtte álló 
próbáról. Első ízben bízták rá egy hadsereg parancsnokságát; győzni 
vagy elveszni - középút nem volt. (A Joséphine Beauharnais-val 
foglalkozó óriási irodalom nemegyszer veti fel azt a kérdést, mi volt 
a jellege ennek a házasságnak: érdekházasság volt-e vagy szerelmi 
házasság? Napóleonnak Joséphine-hez intézett levelei bizonyítják, 
hogy legalábbis eleinte a Joséphine iránti szerelem olyan érzés volt, 
amely teljesen eltöltötte Napóleont.) 


Három nappal az esküvő után már rohant, lovakat, kocsisokat, 
kocsikat váltva, délre az itáliai hadsereghez. 


4. fejezet 


Az 1796-1797. évi olaszországi hadjárat 


Bonaparte 1796. március 27-én érkezett Nizzába, az itáliai hadsereg 
főhadiszállására. Schérer tábornok átadta neki a parancsnokságot és 
ismertette az ügyek állását. Jóllehet a hadseregben százhatezer 
katonát tartottak nyilván, valójában csupán harmincnyolcezer volt 
fegyverben; ebből nyolcezer Nizza és a partvidéki övezet 
helyőrségét alkotta; csupán harmincezer fő vehetett részt a 
hadjáratban. Hetvenezer volt a holt lelkek száma; ezek kiestek - 
fogságba kerültek, dezertáltak, meghaltak, kórházban feküdtek, más 
katonai egységekhez mentek át. 


A hadsereg éhezett, híján volt a ruházatnak, a lábbelinek. Zsoldot 
régóta nem fizettek, tüzérsége kevés volt; mindössze harminc 
ágyúból állt. Nem volt elég lovuk sem. A hadseregnek két lovas 
hadosztálya volt, de mindössze kétezer-ötszáz lovassági kardja. 


Az ellenfél hadserege az itáliai hadszíntéren nyolcvanezer főből állt, 
s kétszáz ágyúja volt, tehát két és félszer több volt a katonája és 
majdnem hétszerte nagyobb a tüzérsége, mint a franciáknak. 


Az osztrák-szardíniai hadsereg parancsnoka, a belga származású 
Beaulieu, részt vett a hétéves háborúban. A két parancsnok korát 
egyforma számokkal jelölték, de fordított sorrendben: Beaulieu 72 
éves volt, Bonaparte - 27. 


Az 1796-1797. évi olasz hadjárat katonai történetét olyan nagy 
tekintélyek írták le és elemezték, mint Bonaparte, Clausewitz, 
Jomini, és számos speciális hadtörténeti munka részletesen 
feldolgozza. Ezért nincs szükség a hadműveletek menetének 

az ismertetésére. Csak három kérdésre fogunk kitérni, amelyeknek 
nagy jelentőségük volt Bonaparte további életútja szempontjából. 


Amikor az itáliai hadsereghez utazott, Bonaparte tudta hogy az 
1796. évi hadműveleteknek a Direktórium által jóváhagyott, 
általános terve szerint a fő feladatok az úgynevezett Sambre et 
Meuse hadseregre hárulnak, amely Jourdan parancsnoksága alatt 
állt, valamint a rajnai hadseregre, amelyet Moreau tábornok 
vezetett. A két hadseregnek Dél-Németországban döntő vereséget 
kellett mérnie az osztrákokra és utat törnie Bécs felé. Az itáliai 


hadseregre viszont segédszerepet osztottak ki; az a szerep hárult rá, 
hogy az ellenfél erőinek egy részét lekösse. Bonaparte másként látta 
feladatait. Általában hangsúlyozzák, hogy az 1796. évi olasz 
hadjárat volt Bonaparte életében az első nagyméretű hadművelet. 


Ez nagyjából megfelel a valóságnak, de szem elől tévesztik, hogy 
Bonaparte már régóta készült az olaszországi hadjáratra. 1794 óta 
több, gondosan kidolgozott tervet állított össze az olaszországi 
támadó hadműveletekre vonatkozóan. Két év alatt a legalaposabban 
tanulmányozta a majdani hadszíntér térképét. Clausewitz szavai 
szerint , úgy ismerte az Appennineket, akár a tenyerét". Bonaparte 
terve lényegében egyszerű volt. A franciákkal Olaszországban két fő 
erő állt szemben: az osztrák hadsereg és a piemonti király hadserege 
- , az Alpok kapusáé", ahogy Bonaparte a királyt nevezte. A feladat 
abban állt, hogy ezeket az erőket elválassza egymástól, 

döntő csapásokat mérjen elsősorban a piemonti seregre, békére 
kényszerítse Piemontét, s azután teljes erővel az osztrákok ellen 


forduljon. 


A terv egyszerű volt, s ebben állott ellenállhatatlan ereje. A fő 
nehézség abban rejlett, hogyan valósítsa meg ezt az elgondolást a 
gyakorlatban. Az ellenfél hatalmas erőfölényben volt. Az ilyen erőt 
Bonaparte csak úgy háríthatta el, ha gyorsaságban 

és mozgékonyságban fölényre tesz szert. 


Ezt a taktikai megoldást nem Bonaparte fedezte fel. Ügyes 
alkalmazása volt ez annak a tapasztalatnak, amelyet a republikánus 
Franciaország az európai monarchiák koalíciója ellen viselt három 
és fél évi háborúja során felhalmozott. A hadviselésnek új, a 
forradalom által kialakított elvei voltak ezek, új stratégia és taktika, 

s Bonaparte, mint korának gyermeke, kitűnően elsajátította őket. 


S a Párizs és Nizza közötti hosszú úton Bonaparte robogott a 
gyorskocsival, váltott lovakkal, hajszolta őket, hogy az 
elgondolásokról mielőbb áttérjen a tettekre. 


Néhány nappal Nizzába érkezése után Bonaparte tábornok 
parancsot adott a hadseregnek a hadba vonulásra. 


Természetesen helytelen volna a dolgot úgy feltüntetni, hogy 
Bonaparte, miután átvette az itáliai hadsereg fölötti 


parancsnokságot, azonnal a győzelmek és a dicsőség útján haladt, 
nem ismert nehézségeket, nem érték balsikerek. A valóságban ez 
nem így volt és nem is lehetett így. 


Az olaszországi hadjárat - Bonaparte első nagy hadjárata, amellyel 
európai hírnévre tett szert - megvilágításában a történeti 
irodalomban két ellentétes véglet figyelhető meg. Egyes szerzők - 
elsősorban Ferrero - minden úton-módon kisebbíteni próbálták 
Bonaparte érdemeit az 1796-os hadjáratban, szerepét a 
Direktórium parancsai (vagy Carnot útmutatásai) végrehajtójának 
egyszerű funkciójára redukálták, (Ferrerónak ez a tézise alapul 
szolgált egy élénk sajtópolémiához Louis Madelin és Ferrero között, 
amelyben más történészek is részt vettek. Az ilyen jellegű munkák 
között időbelileg az utolsó Aimé Malvardi könyve, amely igen 
tendenciózusan antibonapartista.) sőt, azzal vádolták, hogy 
beosztottainak győzelmeit és sikereit magáénak tulajdonította. 


Azok a történészek viszont, akik hajlanak hősük apológiájára, 
mindenképpen magasztalták személyes érdemeit, és széles 
ecsetvonásokkal ábrázolták az akadályokat, amelyeket csakis 
Napóleon géniusza tudott leküzdeni. Ezek a szerzők többek közt 
különösen szívesen beszéltek arról, hogy a régi, képzett tábornokok 
a fiatal fő-parancsnokkal való első találkozásukkor ellenállást 
tanúsítottak, sőt lázadoztak. Mai kutatók (így Huard, René Valentin 
és mások) felhívták a figyelmet arra, hogy a Bonaparténak 
alárendelt tábornokok ilyen ellenállást már csak azért sem 
tanúsíthattak, mert az olaszországi hadsereg alakulatai különböző 
pontokon voltak elhelyezve: Masséna Savoyában tartózkodott, 
Augereau Pietrában, Laharpe Voltriban és így tovább. Ez a két 
ellentétes tendencia, éppen mert végleteket képvisel, egyoldalú, s 
ezért helytelen képet nyújt. Az igazság valahol középütt keresendő. 


Bonaparte, amikor megérkezett az itáliai hadsereghez, számos 
nehézségbe ütközött, többek között személyi természetűek be is. Ki 
volt Bonaparte az itáliai hadsereg tapasztalt, képzett 
parancsnokainak a szemében? Karrierista, , vendémiaire tábornoka". 
Ebből a ragadványnévből világosan kiérződik a gúny. Nem az 
életkorról volt szó. Hoche-t huszonöt éves korában nevezték ki 
parancsnoknak, de Dunkergue, az angolok és az osztrákok fölött 
aratott győzelmek voltak mögötte. Bonaparte a tábornoki vállrojtot 


nem idegen hadseregekkel vívott ütközetekben szerezte, hanem a 
lázadó franciák elleni csatában. Katonai pályafutása nem jogosította 
föl a főparancsnoki rangra. 


Bonapartéban számos külső maradványa volt korzikai 
származásának. Nemcsak a francia fül számára szokatlan kiejtése 
szolgáltatott kétségtelen bizonyítékot arra, hogy anyanyelve az 
olasz. A francia nyelvben durva fonetikai és értelemzavaró hibákat 
is elkövetett. A , gyalogság" (infanterie) szót úgy ejtette, hogy 

, gyerekség"-nek (enfanterie) hangzott; , szekciót? (section) mondott 
, ülésszak" (session) helyett; összekeverte a , fegyverszünet"? és az 

, amnesztia" szavak (armistice et amnistie) jelentését, és még sok 
egyéb durva hibát követett el. Helyesírási hibákat is 

ejtett. Beosztottai mindent észrevették, egyetlen hibát, egyetlen 
botlást sem bocsátottak meg neki. 


A parancsnoknak még a hadsereghez érkezése előtt sértő 
gúnyneveket adtak. Ki , korzikai intrikusnak? nevezte, ki , alkov- 
generálisnak", ki pedig , előszobázó katonának". Amikor meglátták 
a nem magas termetű, sovány, sápadt, hanyagul öltözött 
tábornokot, a gúnyolódás és a pletyka még fokozódott. Valaki 

, nyápicnak" nevezte, s ezt a szót azonnal felkapták. Bonaparte 
tisztában volt azzal, hogy meg kell törnie a bizalmatlanság jegét, le 
kell küzdenie a hadsereg különböző fokozatú parancsnokainak 
előítéleteit; tisztában volt azzal, hogy csak magának a parancsnak 
az erejével nem hajthatja végre a maga elé tűzött feladatokat. 


Az olaszországi hadseregben négy tábornok volt vele egy rangban: 
Masséna, Augereau, Laharpe, Sérurier. Ezek, akár ő, 
hadosztálytábornoki rangban voltak, de kétségtelenül felülmúlták őt 
harci tapasztalatok tekintetében. 


A legnagyobb tekintélye közülük André Massénának volt. Tizenegy 
évvel volt idősebb Napóleonnál és sok tapasztalatot gyűjthetett 
életében. Korán elvesztette atyját, tizenhárom éves korában 
elszökött rokonaitól, beállt matrózinasnak egy kereskedelmi hajóra, 
négy évet töltött a hajón, majd 1775-ben belépett a 

hadseregbe. Tizennégy évig szolgált mint katona, de az a 
körülmény, hogy nem volt nemesi származású, elzárta előtte az 
előrejutás útját; amikor 1789-ben kilépett a hadseregből, csupán az 


őrmesteri rangig vitte. Masséna, miután otthagyta a katonai 
szolgálatot, megnősült, egy kis üzletet nyitott, csempészéssel 
foglalkozott. A forradalom után belépett a Nemzetőrségbe, kapitány 
lett; a háború alatt megválasztották egy önkéntes zászlóalj 
parancsnokának. Miután egy évig szolgált a forradalmi 
Franciaország hadseregében, 1793 augusztusában kinevezték 
dandártábornoknak. 


Ezután eredményesen harcolt a Tengeri-Alpokban, kitüntette magát 
Toulon bevételénél. Toulon után hadosztálytábornoknak léptették 
elő. 


Thiébaut tábornok, aki 1796-ban látta először Massénát, színes 
arcképet hagyott ránk róla: , Masséna nem részesült neveltetésben, 
még elemi iskolai oktatásban sem, de arckifejezése erélyt és 
éleselméjűséget árult el, sasszeme volt, s abban, ahogyan fejét 
magasra emelve és egy kissé balra fordítva tartotta, inponáló 
méltóság és kihívó vakmerőség érződött. Parancsoló gesztusai, 
hevessége, rendkívül tömör beszédmódja, amely a gondolatok 
világosságára mutatott... mindez olyan férfiúra vallott, aki 
parancsolásra és vezetésre termett..." Marmont hasonlóképpen 
nyilatkozott róla: , Vastestében tüzes lélek lakozott... Soha senki 
nála bátrabb nem volt." 


Augereau, akiről általában lenézően beszéltek, a maga módján 
szintén nem volt átlagember. 1757-ben Párizsban született, szegény 
sorsú családban apja lakáj volt, anyja zöldségárus. Tizenhét éves 
korában beállt katonának a hadseregbe, majd dezertált, utána a 
porosz, az orosz, a spanyol, a portugál, a nápolyi 

hadseregben szolgált, s amikor ráunt egyikre vagy másikra, 
otthagyta. A közbeeső időszakokban Augereau tánc- és vívóleckéket 
adott, párbajozott, idegen nőket szöktetett meg; kalandor és 
párbajhősként bebarangolta az egész világot, mindig újabb 
kalandokat keresve, amíg a forradalom meg nem nyitotta előtte azt 
a lehetőséget, hogy visszatérjen hazájába. 1790-ben belépett a 
Nemzetőrségbe, és mint hadviselt és bátor férfiú gyorsan emelkedett 
fölfelé. A kortársak általános véleménye szerint Augereau 

bátor katona volt. Békés viszonyok között azonban bajtársai 
nehezen állapíthatták meg, hol végződik a bátorság és hol kezdődik 
az arcátlanság. 


Sérurier tábornok volt köztük a legidősebb, s a legtöbb katonai 
tapasztalata is neki volt; már a régi hadseregben is tisztként 
szolgált. Nem bíztak meg benne, de számítottak tapasztalatára és 
tudására. Ez a hallgatag, tartózkodó tábornok, aki élete során sok 
mindenen keresztülment, de sorsa szeszélyei folytán hajlott a 
borúlátásra, nagy tekintélynek örvendett a katonák között. 
Bonaparte sokra tartotta, Sérurier az elsők között kapta meg a 
marsallbotot. De érdemes megemlítenünk, hogy Stakelberg gróf, a 
jól értesült torinói orosz követ egy I. Pál cárhoz küldött jelentésében 
közli, hogy Sérurier , gyűlöli Bonapartét". 


Két hadosztálytábornok: Laharpe - I. Sándor cár nevelőjének a 
testvére - és az elzászi származású Stendhal, a lovasság parancsnoka 
az 1796. évi hadjárat elején elesett. 


Az új hadosztályparancsnok és a hadosztályparancsnokok első 
találkozásának történetét már többen leírták: Bonaparte Massénát, 
Augereaut-t, Sérurier-t és Laharpe-ot magához hívatta a 
hadiszállásra. Egyidejűleg jelentek meg - széles vállú, jól 
megtermett férfiak, azonnal megtöltötték a parancsnok kis szobáját. 
Amikor beléptek, nem vették le háromszínű toliakkal díszített 
csákójukat. Bonaparte is csákóban volt. A tábornokokat udvariasan, 
de szárazon, hivatalosan fogadta, hellyel kínálta őket. 

Amikor leültek és megkezdődött a beszélgetés, Bonaparte levette a 
csákóját, és a tábornokok követték a példáját. 


Kisvártatva Bonaparte fejére tette a csákót. De eközben olyan 
pillantást vetett beszélgetőtársaira, hogy egyikük sem mert a 
csákójához nyúlni. A parancsnokok továbbra is fedetlen fővel ültek 
a főparancsnok előtt. Amikor szétszéledtek, Masséna ezt dörmögte: 
, No, ugyancsak megfélemlített ez a fickó." 


Bonaparte tudatában volt annak, hogy a parancsnokok, a katonák, a 
hadsereg bizalmát nem szavakkal, hanem csakis tettekkel, 
hadisikerekkel, győzelemmel nyerheti meg. 


A Napóleon-ellenes irodalom által terjesztett azon verzió, miszerint 
az itáliai hadsereg jórészt savoyai útonállókból és gályarabokból 
állt, természetesen szemenszedett hazugság. Ez a hadsereg politikai 
szempontból tekintve a leginkább republikánus érzelmű 
hadseregnek számított. Megőrizte a jakobinus korszak 


hagyományait, amelyektől más hadseregekben már eltávolodtak: 
például a tisztek tegezték egymást. Ámde egészében mind a 
közkatonák, mind pedig a tisztek között nyilvánvalóan érezhető volt 
az elégedetlenség, amely olykor igen éles formában nyilvánult meg. 
Bonaparte ismerte ezt a hangulatot és számolt vele; a hadjárat 
sikerét végső soron a katonák döntik el. 


Akadt néhány különleges probléma is. 


Nem sokkal Bonaparténak Nizzába érkezése előtt az itáliai hadsereg 
törzskarához érkeztek a Direktórium komisszárjai: Salicetti és 
Garrau. 


A Bonaparte és Salicetti között 1794-1795-ben felmerült 
nézeteltérés a múlté volt. A két korzikai között ismét baráti viszony 
alakult ki. Sőt Masséna úgy vélte, hogy Salicetti kinevezését 
Bonaparte eszközölte ki, de ez aligha felel meg a valóságnak. 


Maga az a tény, hogy komisszárok érkeztek a hadsereghez, nem 
hozhatta zavarba Bonapartét, saját tapasztalatából tudta, milyen 
nagy a szerepük a komisszároknak a katonaságnál. A nehézség 
másban rejlett. Salicettit az a vágy fűtötte, hogy Olaszországban 
forradalmi mozgalmat indítson el. Szoros kapcsolatokat létesített az 
olasz forradalmi körökkel, főként nizzai külföldi bizottságukkal. 
Salicetti és az olasz forradalmárok között összekötő kapocsként 
Buonarroti szolgált. Babeuf barátja és az , Egyenlők 
összeesküvésének" egyik legtekintélyesebb részvevője régóta 
mozgalmi és baráti kapcsolatot tartott fenn Salicettivel. 1796 
tavaszán az olaszországi forradalmi események várt kibontakozása 
miatt Buonarrotinak Nizzába kellett volna utaznia: ilyen értelmű 
megbízást kapott a Direktóriumtól. Már el akart indulni, de 

több okból (kinevezésének ellenzése, és, feltehetően, Babeufnek az 
az óhaja, hogy ne utazzék el az , egyenlők" megmozdulásának 
előestéjén) Párizsban maradt. 


Amikor Bonaparte Nizzába érkezett, az olasz forradalmi bizottság 
képviselői azonnal egy emlékiratot nyújtottak be hozzá. A 
hadseregparancsnok határozatlan választ adott rá. Kijelentette, hogy 
a Köztársaság kormánya nagyra becsüli azokat a népeket, amelyek 
készek , nemes erőfeszítéseket tenni a zsarnokság igája ledöntésének 
elősegítésére. A francia nép a szabadság érdekében ragadott 

fegyvert." Noha Bonaparte megerősítette azt a készségét, hogy 
tárgyalásokat kezdjen az olasz bizottság képviselőivel, a hadjárat 
elején nem rokonszenvezett az olasz forradalom gondolatával. 
Természetesen nem ellenezte az olaszországi forradalmat, 
ellenkezőleg. De a hadjárat tervét az ellenfél erőinek megosztására 
építette; ehhez mielőbb fegyverszünetet kellett kötnie Piemonte 
királyával. A forradalom ezt a feladatot megnehezítette volna. Az 
olasz forradalomra vissza kellett térni, de később, amikor a hadjárat 
már nyilvánvaló sikereket mutathat fel. 


A hadsereg 1796. április 5-én kezdett menetelni. A keskeny úton 
széthúzódó francia ezredek gyors ütemben vonultak az ellenfél elé. 
Bonaparte a legrövidebb, de a legveszélyesebb útvonalat 
választotta. A hadsereg a Tengeri-Alpok szegélyén haladt, 

az úgynevezett párkányúton (Route de la Corniche) - ez az egész út 
tűz alá vehető volt a tenger felől. Így lehetővé vált a hegyvonulat 
megkerülése, ami nagymértékben meggyorsította az előrehaladást. 
A gyorsan menetelő sorok előtt, szürke tábori egyenruhában, 
kesztyű nélkül gyalogolt a hadseregparancsnok. Mellette - 

szintén igénytelen civil ruhában, amely elütött a tisztek színes 
egyenruhájától - Salicetti, a Direktórium komisszárja. 


Bonaparte számítása helyesnek bizonyult. Az osztrák-szardíniai 
csapatok parancsnokságának eszébe sem jutott, hogy a franciák 
ilyen vakmerő kockázatot vállalnak. Négy nap alatt megtették az út 
legveszélyesebb részét - április 9-én a francia ezredek átlépték az 
olasz határt. 


Bonaparte hadseregének nem volt választása, csak előre mehetett. A 
katonákat hajtotta az éhség; rossz lábbeliben, rossz ruhában, nehéz 
puskájukat előredöntve inkább csavargók bandájához, mint 
reguláris hadsereghez hasonlítottak, csak a 

győzelemben reménykedhettek, minden más a pusztulást jelentette 
volna számukra. 


Április 12-én ütköztek meg a franciák az osztrákokkal Montenotte 
mellett. Az ütközetet Bonaparte vezette. Az osztrák hadseregnek 
Argenteau parancsnoksága alatt álló középpontját Masséna és 
Laharpe hadosztályai szétzúzták. A franciák négy zászlót, öt ágyút 
zsákmányoltak és kétezer foglyot ejtettek. Ez volt az olaszországi 
hadjárat első győzelme. , Családfánk Montenottéval kezdődik" - 

mondta később büszkén Bonaparte. 


Bécsben nyugtalankodtak ugyan, de a történteket véletlennek 
tartották. , Argenteau generális csapatai Montenotténál némi 
kudarcot szenvedtek... de ennek semmi jelentősége sincs? - írta 
Bécsből gróf Razumovszkij cári nagykövet 1796. április 23-án. 


Féld 


Két nappal később, április 14-én, a Millesimo melletti ütközetben a 
piemontei hadsereg szenvedett vereséget. A franciák hadizsákmánya 
tizenöt zászlóból, harminc lövegből állt, a foglyok száma hatezerre 
rúgott. Az első taktikai feladatot végrehajtották: az osztrák és a 
piemontei hadsereget szétválasztották; a franciák előtt megnyíltak 
az utak Torino és Milánó felé. 


Most még nagyobb csapásokat kellett mérni a piemontei 
hadseregre. A Mondovi melletti április 22-i ütközet az olaszok 
súlyos vereségével végződött. Újabb zászlókat, ágyúkat 
zsákmányoltak, foglyokat ejtettek. A franciák, az ellenfelet üldözve, 
bevonultak a Torinótól tíz mérföldnyire lévő Cherascóba. Itt április 
28-án aláírták a fegyverszünetet Piemontéval, a francia félnek igen 
kedvező feltételekkel. A cherascói szerződés kivonta Piemontét a 
háborúból. Szimolin cári diplomata teljes joggal jelentette 
Pétervárra, hogy az április 28-i szerződés folytán a franciák , egész 
Piemonténak és Genova egész területének uraivá lettek". 


Április 26-i hadseregparancsában Bonaparte ezt írta: , Katonák, két 
hét alatt hat győzelmet arattunk, 21 zászlót, 55 ágyút 
zsákmányoltunk, sok erődöt bevettünk, és elfoglaltuk Piemonte 
leggazdagabb részét. 15 000 foglyot ejtettünk, 10 000 a 

halottak, illetve a harcképtelenné tett sebesültek száma. Ti 
mindentől meg voltatok fosztva - most mindent megkaptok. Ágyúk 
nélkül csatákat nyertetek meg, hidak nélkül keltetek át folyókon, 
lábbeli nélkül nehéz meneteléseket hajtottatok végre, 

pihentetek bor nélkül és gyakran kenyér nélkül. Csakis a 
republikánusok falanxai, a Szabadság katonái képesek ilyen 
hőstettekre!" 


Minek köszönhette az itáliai hadsereg a sikerét? Elsősorban roppant 
nagy gyorsaságának és mozgékonyságának. A támadó hadműveletek 
ekkora ütemére az ellenfél nem számíthatott. Marmont azt írta 

apjának, hogy huszonnyolc órán át nem szállt le a lóról, csak ezután 


pihent három órán át, majd ismét tizenöt órán keresztül nyeregben 
ült. S hozzáfűzte, hogy nem cserélné el ezt a veszett tempót , Párizs 
minden szórakozásáért sem". A hadsereg hadműveleteinek 


villámsebessége lehetővé tette Bonaparténak, hogy kezében tartsa a 
kezdeményezést és az ellenségre kényszerítse akaratát. 


Más körülményeknek is volt jelentőségük. Jóllehet Bonaparte és a 
Direktórium óvatosan fogadta Piemonte , forradalmasításának" 
gondolatát, a francia katonaság előrenyomulásával fokozódott az 
országban a feudalizmusellenes, abszolutizmusellenes hangulat. 
Amikor a francia csapatok bevonultak két kisvárosba - Albába 

és Cuneóba -, egy Ranza nevű piemontei hazafi ott forradalmi 
bizottságokat alapított. A városokat kivilágították, a terekre a 

, Szabadság? fáit ültették, a templomokban pedig forradalmi- 
vallásos énekeket énekeltek. Salicetti ez alkalommal szigorúan 
megrótta az olasz forradalmárokat: , A templomok kivilágítása 
helyett sokkalta hasznosabb lett volna kivilágítani (tűzzel) a 
feudális urak kastélyait." (Salicetti, gyakorlati ember lévén, nem 
elégedett meg az olasz hazafiak kioktatásával, hanem a város 
gazdag embereire százhuszonháromezer líra összegű hadisarcot 
vetett ki.) 


A forradalmi mozgalom viszonylag szerény kezdetei ellenére a 
torinói udvar szörnyen megrémült. Massénának igaza van, amikor 
azt a körülményt, hogy a piemontei király sietve igyekezett 
Franciaországgal külön megállapodást kötni, nem annyira a katonai 
vereséggel magyarázza, mint inkább azzal, hogy a király attól 
tartott, hogy Torinóban és az egész királyságban népi felkelés tör ki. 


A fegyverszünet aláírása után Junot, majd pedig Murat elvitte a 
Direktóriumnak Párizsba az ellenség zászlóit és a többi trófeát; 
május 15-én Párizsban aláírták a békeszerződést Piemontéval. Ámde 
a francia hadseregben a cherascói fegyverszünet megkötése után 
bizonyos zavar uralkodott. Miért nem vonultak be Torinóba? 

Miért siettek a fegyverszünet megkötésével? 


Bonaparte mindenekelőtt azért törekedett állhatatosan a 
Piemontéval való fegyver-szünet mielőbbi aláírására, mert a kis 
létszámú és rosszul felfegyverzett francia hadsereg huzamos ideig 
képtelen lett volna harcolni két erős ellenféllel. 


Miután a piemontei hadsereggel szemben biztosította a hátát, az 
egyik ellenséget harcképtelenné tette, Bonaparte folytatta az 
offenzívát. Most már csak egy ellensége maradt - az osztrák 
hadsereg. Ennek fölénye a francia hadsereggel szemben a 
számszerűséget, a tüzérséget, az anyagi ellátottságot tekintve 
vitathatatlan volt. Bonaparténak továbbra is alapelvét követve 
kellett eljárnia: , A számbeli gyöngeséget a hadmozdulatok 
gyorsaságával pótolni." Május 7-én a francia hadsereg átkelt a 

Pó folyón. Három nappal ezután Bonaparte a Lodi melletti híres 
csatában, kezébe kerítve az Adda folyón át vezető, 
megközelíthetetlennek tartott hidat, megsemmisítette az osztrák 
hadsereg utóvédjét. Ebben az ütközetben Bonaparte, óriási egyéni 
bátorságot tanúsítva, meghódította a katonák szívét. Ámde Lodi 
jelentősége nem ebben rejlett. Clausewitz ezt írja: ,,...a Lodi melletti 
híd megrohamozása olyan vállalkozás, amely, egyfelől annyira eltér 
a szokásos eljárásoktól, másfelől annyira indokolatlan, 

hogy önkéntelenül felmerül a kérdés, igazolható-e vagy sem". 
Valóban, a háromszáz lépés hosszúságú hidat hétezer katona és 
tizennégy ágyú védte. Volt-e remény a sikerre ? 


Bonaparte a győzelemmel bebizonyította akciói indokoltságát. 
Adjuk át a szót Clausewitznak: , A vakmerő Bonaparte vállalkozását 
teljes siker koronázta... Vitathatatlan, hogy egyetlen fegyvertény 
sem ejtette úgy bámulatba Európát, mint ez az addai átkelés... 
Amikor tehát a Lodi melletti rohamot stratégiailag 

indokolatlannak mondják, miután Bonaparte ezt a hidat másnap 
ingyen megkaphatta volna, akkor csak a szokásos stratégiai 
vonatkozásokra gondolnak. De vajon azok az erkölcsi eredmények, 
amelyeket említettünk, nem tartoznak-e a stratégiához?" 
Clausewitznak igaza van. Május 11-én Bonaparte ezt írta Carnot- 
nak: , A Lodi melletti csata, kedves Direktorom, egész Lombardiát a 
Köztársaság kezébe adta... Számításainál abból indulhat ki, hogy 
máris Milánóban vagyok." 


Ez nem volt kérkedés. Május 15-én a francia hadsereg diadalmasan 
bevonult Milánóba. Lombardia fővárosa ünnepélyesen fogadta. 
Virágok, virágok, virággirlandok, mosolygó asszonyok, gyermekek, 
óriási néptömegek az utcán, lelkesen köszöntve a Köztársaság 
katonáit; a milánóiak a forradalom harcosait, az olasz nép 
felszabadítóit látták bennük. A köztársasági hadsereg fáradt, 


elgyötört, boldog, puskaporkoromtól fekete arcú katonáinak ezredei 
sorban vonultak el Milánó ujjongó lakossága között. Az előző napon 
Ferdinánd osztrák főherceg kíséretével és csendőreivel megszökött 
Lombardiából. A franciák felszabadították Lombardiát a gyűlölt 


osztrák elnyomás alól. 


Ki ne emlékeznék Stendhal , A pármai kolostor?" című regényének 
híres soraira? , Ezekkel az ágrólszakadt franciákkal olyan boldogság 
és jókedv tört be Lombardiába, hogy csak a papság és néhány 
nemes eszmélt rá, milyen súlyos teher a hatmilliós sarc, amelyet 
hamarosan még sok más követett. Ezek a francia katonák egész nap 
nevettek és énekeltek; még huszonöt évesek sem voltak, s huszonhét 
éves tábornokuk a sereg legidősebb katonája volt." 


A huszonéveseknek ez a hadserege reményeket keltett a holnapot 
illetően. Hadseregparancsában a főparancsnok ezt írta: , Katonák, az 
Appenninek csúcsairól sebes árként zúdultatok le, megsemmisítve, 
szétzúzva mindent, ami megkísérelt szembeszállni veletek. 
Reszkessenek, akik Franciaország fölé a polgárháború tőrjeit 

vitték; ütött a bosszú órája. De a népek ne féljenek. Mi barátai 
vagyunk valamennyi népnek, s kiváltképpen Brutus meg Scipiók 
ivadékainak... A szabad francia nép, amelyet tisztel az egész világ, 
méltó békét fog hozni Európának..." 


Lombardiában Bonaparte Salicettivel teljes összhangban minden 
úton-módon támogatta a forradalmi erőket. Ébredésük teljesen 
megfelelt a francia érdekeknek. Az olasz forradalom szövetségessé 
lett a Habsburgok feudális birodalma elleni háborúban. Milánóban 
megalapították , A szabadság és egyenlőség barátainak klubjá"-t, új 
községtanácsot választottak, Matteo Galdi szerkesztésében 
megindult a Giornale dei patrioti d ítalia (Az olaszországi hazafiak 
lapja). A napilap fő jelszava Olaszország egyesítése lett. Lombardia 
a maga 89. évét élte. A forradalmi mozgalomban két irányzat 
rajzolódott ki: a jakobinusok (giacobini) - élükön Porro, Salvadore, 
Serbelloni állt - és a mérsékeltek - Melzi, Verri, Resta. Mindkét párt 
egyaránt Lombardia függetlenségének és szabadságának 
biztosítására törekedett. Bonaparte sürgősen instrukciókat kért a 
Direktóriumtól: ha a nép a köztársaság létrehozását fogja 
követelni, lehetővé kell-e ezt tenni? , El kell dönteniük ezt a kérdést 
és közölniük szándékaikat. Ez az ország sokkal hazafiasabb, mint 


Piemonte, s jobban megérett a szabadságra." 


Ámde a Köztársaság hadserege Itáliának nemcsak a gyűlölt osztrák 
elnyomás alóli felszabadulást hozta. Amióta a Francia Köztársaság 
seregei a háborút idegen területre vitték át, szilárdan tartották 
magukat ahhoz a szabályhoz, hogy a győztesek hadserege 
fenntartásának költségeit áthárítja a legyőzöttekre. Godechot a 
Direktórium komisszárjairól írt kitűnő tanulmányában 
bebizonyította, hogy 1794 őszétől kezdve a thermidorista Konvent 
képviselői a hadseregben nagymértékben megsarcolták 

a meghódított területek lakosságát. Még olyan baloldali nézeteket 
valló férfiú is, mint Bourbotte, aki a Sambre et Meuse hadseregben 
képviselte a Konventet, hárommillió frank összegű sarcot vetett ki 
1794-ben a megszállt Trier-vidékre, ugyanazon év novemberében 
pedig négymillió frankot Koblenzra. 1795 júniusában a 
Konventnek a hadsereghez küldött képviselői a Maastricht-Bonn 
terület elfoglalása után erre huszonötmillió sarcot vetettek ki - 
később ezt nyolcmillióra csökkentették. A Direktórium utasítására 
Bonn-Koblenz vidékén Joubert a nagykereskedőket, a bankárokat és 
más gazdag embereket kényszerkölcsön nyújtására kötelezte. A 
Konventnek, majd a Direktóriumnak a komisszárjai nagymértékben 
folyamodtak gabona, barmok, zöldség, a lovasság céljaira lovak 
rekvirálásához. (A Direktórium Salicettinek adott utasításaiban 
állandóan emlékeztetett arra, hogy Olaszországból mennél több 
pénzt, értéket, élelmet, lovakat stb. szerezzenek.) 


Bonaparte a Direktórium gyakorlatával teljes összhangban járt el. A 
hadsereg a meghódított területek terhére látta el magát. 


Salicetti és Bonaparte, a Direktórium utasításainak megfelelően, a 
legszélesebb körű rekvirálásokat hajtották végre és sarcokat vetettek 
ki. A toszkánai hercegnek kétmillió lírát kellett lerónia ércpénzben, 
ezernyolcszáz lovat, kétezer birkát, tízezer mázsa gabonát, ötezer 
mázsa állati takarmányt stb. kellett beszolgáltatnia. 


Ez csak a kezdet volt. 1797 januárjában a toszkánai nagyherceg, egy 
pótlólagos megállapodás alapján, amely szerint a francia csapatokat 
kivonják Livornóból, további egymillió tallér fizetésére kötelezte 
magát. , Ez az utolsó csapás teljesen tönkretette Toszkána 
pénzügyeit" - szögezte le Mocenigo gróf. Egyébként a 

legyőzőnek veszteségei nem korlátozódtak a kirótt pénzösszegekre. 


A franciák, amikor elhagyták Livornót, elvittek magukkal huszonhat 
ágyút, lőport, lövedékeket és , a palota ezüstedényeinek nagyobbik 
részét". Toszkána kormánya bölcsen szemet hunyt efölött. A pármai 
hercegségnek kölcsön (soha vissza nem adott kölcsön) formájában 
kétmillió arany lírát kellett lerónia. Bonaparte és Salicetti még 
Milánóra is, az ujjongó Lombardiára - amely virágokkal szórta be a 
Köztársaság katonáinak útját - szemrebbenés nélkül rótták ki már az 
első napokban az óriási, húszmillió líra összegű sarcot. 


Mindamellett a főparancsnok és a komisszár, akik abban az időben 
teljes egyetértésben cselekedtek, azon igyekeztek, hogy az adók 
súlya elsősorban Lombardia vagyonos és reakciós köreire 
nehezedjék. Lombardiai akcióiknak teljesen meghatározott politikai 
tartalma volt. A feudális Ausztria elleni háborúban igyekeztek 
felhasználni ezt a harci jelszót: , A népek háborúja a zsarnokság 
ellen." 


A , Felhívás Lombardia népéhez", amelyet Bonaparte és Salicetti a 
IV. év floréal 30-án (1796. május 19-én) írtak alá, többek közt a 
következőket tartalmazza: , A Francia Köztársaság esküvel fogadott 
gyűlöletet a zsarnokok és testvériséget a népek iránt... A 
köztársasági hadsereg, amely kénytelen életre-halálra háborút 
viselni az egyeduralkodók ellen, barátsággal viseltetik azon népek 
iránt, amelyeket felszabadított a zsarnokság alól. A tulajdon 
tisztelete, a személyiség tisztelete - ezek a Köztársaságnak és a 
győztes olaszországi hadseregnek az érzései." A továbbiakban pedig, 
megmagyarázva, hogy az osztrák zsarnokság fölötti győzelemhez 
anyagi eszközökre van szükség, s hogy a Lombardiára kirótt 
húszmillió líra sarc ezt a célt szolgálja, a felhívás hangsúlyozza, 
hogy a terhek súlyát a gazdagokra kell hárítani és a papság felső 
rétegeire: óvni kell a vagyontalan osztályok érdekeit. (Ez nem zárta 
ki azt, hogy amikor például Páviában franciaellenes felkelés 
kezdődött, amelyben parasztok is részt vettek, Bonaparte ezt a 
felkelést kegyetlenül elfojtsa.) 


Az 1796. évi hadjárat különbözött az ezt követő háborúktól, még az 
1797. évi hadjárattól is. Az itáliai hadseregnek a világot bámulatba 
ejtő 1796. évi győzelmeit nem érthetjük meg világosan, ha nem 
vesszük kellőképpen figyelembe Bonaparte és Salicetti 
szociálpolitikáját. 


A francia seregek előnyomulása Itáliában, a sarcok, a rekvirálások 
és fosztogatások ellenére az egész Appennini-félszigeten elősegítette 
a forradalmi mozgalom kibontakozását. 1797 januárjában 
Mocenigo, az egyik legtájékozottabb cári diplomata Olaszországban, 
azt a meggyőződését fejezte ki, hogy ha , az angolok kivonulnak a 
Földközi-tenger partvidékéről, egy év leforgása alatt egész 
Olaszországra ki fog terjedni a forradalom". Valóban, semmiféle 
kormányzati megtorlásokkal és engedményekkel sem lehetett 
feltartóztatni a forradalmi hullámot, még azokban az 

olasz államokban sem, amelyek megőrizték függetlenségüket és 
önállóságukat, például Piemontéban. 1797 nyarán egész Piemontéra 
kiterjedt a forrongás. A királyi udvar - a trón megőrzése érdekében - 
nagy engedményekre kényszerül. Az augusztus elején kiadott 
ediktumok a cári nagykövet meghatározása szerint , az utolsó 
csapást mérték az országban a feudális rendszerre". 


Történelmietlen lenne kisebbíteni Bonaparténak, tábornokainak és 
katonáinak érdemeit az 1796-os év győzelmeiben, ahogy ezt Ferrero 
tette; tagadni Bonaparte vitathatatlan hadvezéri képességeit. Ám 
ugyanilyen történelmietlen lenne az olaszországi háború társadalmi 
tartalmának lebecsülése. Minden rekvirálás, sarc, erőszak ellenére 
ez lényegében antifeudális háború volt, az abban az időben haladó 
polgári rend háborúja a levitézlett feudális-abszolutista rend ellen. 
És a francia fegyverek győzelmeit az osztrák fegyverek fölött még az 
is megkönnyítette, hogy az olaszországi haladó erők, a holnapnak, a 
, fiatal Olaszországnak? az olaszai a , Szabadság katonáival", a 
Francia Köztársaság hadseregével rokonszenveztek, amely 
felszabadította őket az idegen osztrák és feudális elnyomás alól. 


1796 tavasza Bonaparte Napóleon nagyszerű és bonyolult 
életútjának mindvégig a legnevezetesebb időszaka maradt. Sem 
Austerlitz világhíre, sem a császárság aranynyal kihímzett bársonya, 
sem az előtte behódoló Nyugat-Európa sorsát irányító mindenható 
császár hatalma - semmi sem volt 1796 napsugaras tavaszának 
izgalmas, veszélyekkel teli napjaihoz képest. 


A hírnév nem Toulon napjaiban és még kevésbé vendémiaire 13-án 
kapta szárnyra Bonapartét. A hírnév akkor kapta szárnyra, amikor a 
rongyos és éhes katonák kis seregének élén, szinte a csodával 
határos módon sorra aratta a győzelmeket: Montenotte, Millesimo, 


Dego, San Michele, Mondovi, Lodi, Milánó - fényes 

győzelmek, amelyek arra kényszerítették Európát, hogy 
minduntalan ismételje Bonaparte tábornok addig előtte ismeretlen 
nevét. Akkor már hittek benne a tapasztalt tábornokok, akkor 
kezdték őt a katonák , kis káplárunknak?" nevezni; Bonaparte azon a 
tavaszon hitt önmagában. Később bevallotta, hogy ez az új érzés - 
az óriási lehetőségek megérzése - először a Lodi melletti győzelem 


után fogta el. 


Serdülőkora és fiatalsága a kudarcok, tévedések, vereségek baljós 
láncolata volt. Tíz éven át a sors könyörtelennek mutatkozott vele 
szemben. A remények, az álmodozások, a várakozások - minden 
szertefoszlott, minden vereséggel végződött. Az a veszély 
fenyegette, hogy szerencsétlen flótásnak érzi magát. De, mint maga 
mondotta, élt benne valami előérzet, az a tudatalatti érzés, hogy a 
jövőben sikerek várnak rá. Hányszor megcsalta őt ez az előérzet! S 
végül a remények beteljesültek. A schönbrunni udvar bevetette 
Bonaparte ellen legjobb, legtapasztaltabb hadvezéreit. Argenteau, 
Beaulieu, Alvinczy, Dawidovich, Provera, Wurmser, Károly főherceg 
- mindezek a Habsburg-birodalom valóban nagyérdemű tábornokai 
voltak. Igen nagy katonai tekintélyek adóztak nekik elismeréssel. S 
a rongyos, éhes fiatal katonáknak ez a hadserege, amely alatta 
maradt az osztrák hadseregnek számbelileg és a 

tüzérség tekintetében, sorra mérte a vereségeket az osztrákokra. 


Bonaparte, amikor 1796 áprilisában megindította a háborút, 
körültekintően átgondolt és kidolgozott terv alapján cselekedett. 
Mint egy tüzetesen eltervezett sakkjátszmában, kiszámította az 
összes változatokat, lépéseket - a magáét és az ellenfélét -, 
körülbelül a huszadik lépésig. De ekkor bekövetkezett az az idő, 
amikor a több változatban kidolgozott terv végéhez értek. A háború 
új szakaszba lépett: az előreláthatatlannak a szférájába; elérkezett 
az ideje a rögtönzésnek, az elodázást nem tűrő, pillanatok alatti 
döntéseknek. S ekkor Bonaparte először fedezte fel, hogy ebben 

a szférában érzi elemében magát, itt senki sem veheti fel vele a 
versenyt. Ez a szféra hozta neki a legnagyobb sikereket. 


, Harcba kell bocsátkozni, s azután meglátjuk!" - a napóleoni 
taktikának ez a nevezetes elve az 1796-1797. években született 
meg. Ez a szabad, merész gondolat princípiumának a győzelme volt 


a rutin, a dogma, a századok óta érvényes megcsontosodott 
szabályok fölött. Keresnünk kell az új megoldásokat, nem szabad 
félnünk az ismeretlentől, vállalnunk kell a kockázatot! Keresnünk 
kell és meg kell találnunk a győzelemhez vezető legjobb utakat! Ez 
a huszonhét éves hadseregparancsnok megdöntötte a hadviselés 
századok óta kialakult szabályait. Egyidejűleg adott parancsot a 
milánói erőd ostromára, Sérurier tábornoknak pedig Mantova 
bevehetetlennek hitt erődje körülzárására és ostromzár alá 
helyezésére, s arra, hogy Mantova ostromát folytatva, a fő erőkkel 
nyomuljon keletre - a Velencei Köztársaságba és délre, Róma meg 
Nápoly ellen. Minden egyesült itt: Mantova állhatatos, módszeres 
ostroma, villámgyors mozdulatok és a csapások hevessége által a 
maximumig fokozott mozgó háború. 


Az után, hogy Bonaparte hadserege 1796 májusában diadalmasan 
bevonult Milánóba, a háború még sokáig elhúzódott - egy kerek 
esztendeig. A hadművészet történetébe a háború jó néhány ütközete 
bekerült: Castiglione, az arcolei híd, Rivoli. Ezek a csaták, amelyek 
régóta klasszikussá váltak, változó hadiszerencsével folytak: a 
francia hadsereg ezekben az ütközetekben ugyanolyan közel került 
a vereséghez, mint a győzelemhez. Bonaparte ezekben a csatákban 
természetesen igen nagy kockázatot vállalt. Az arcolei hídon vívott 
legendássá vált csatában nem riadt vissza attól, hogy egy kártyára 
tegye fel a hadsereg sorsát is, saját életét is. Amikor a 
golyózáporban az arcolei hídon a lobogóval előrevetette magát, 
csak azért maradhatott életben, mert Muiron saját testével védte: 
felfogta azokat a halálos csapásokat, amelyek Bonaparténak voltak 
szánva. A Rivoli melletti háromnapos csata a vége felé 

teljesen elveszettnek látszhatott. Ám az utolsó percben (és ebben a 
véletlenszerűségben törvényszerűség volt!) a francia parancsnokság 
felülmúlta az osztrákot - megnyerte a csatát! 


Az 1796-1797. évi hadjáratban Bonaparte a mozgó háború kitűnő 
mesterének bizonyult. Elvben csak azt az utat folytatta, amit a 
forradalmi Franciaország hadseregei teremtettek meg. Ez a 
hadoszlopok új taktikája volt, amelyet összekötöttek a szétszórt 
alakzatokkal és azzal a lehetőséggel, hogy villámgyors mozdulatok 
révén egy korlátozott frontszakaszon számbeli fölénybe kerüljenek 
az ellenféllel szemben, továbbá az a képesség, hogy az erőket a 
támadó ékbe összpontosítsák, amely a gyönge pontján törte át a 


másik fél ellenállását. Ezt az új taktikát alkalmazta Bonaparte előtt 
Jourdan, Hoche, Marceau is: elemezte és általánosította már 

Lazare Carnot szintetikus elméje, de Bonaparte új tartalommal tudta 
megtölteni, fel tudta tárni a benne rejlő lehetőségeket. 


Bonaparte hadvezéri tehetsége az 1796— 1797-es hadjáratban azért 
is tárulhatott fel a maga teljességében, mert hadműveletei során 
kiváló tehetségű tábornokokra támaszkodhatott. André Masséna - , a 
győzelem kedvelt gyermeke" autodidakta tehetség volt, aki maga is 
joggal igényt tarthatott volna a nagy hadvezér hírnevére, ha a 

sors nem Napóleon harcostársává teszi. Az olaszországi hadjáratban 
megmutatkozott az addig viszonylag kevéssé ismert Joubert 
kezdeményező képessége, bátorsága, katonai tehetsége; a rivoli 
csata győztes kimenetelében és Tirolban igen nagy érdemeket 
szerzett. Stendhalnak igaza volt, amikor sokra tartotta Joubert-t. 
Toulon óta Bonaparte kezdett maga köré csoportosítani olyan 
embereket, akik valamiféle különös tulajdonsággal voltak 
felruházva, s ezáltal kiemelkedtek a többiek közül. Bonaparte 

értett hozzá, hogy bátorítsa, arra késztesse őket, hogy higgyenek jó 
csillagzatukban: mindezek az emberek odaadó hívei lettek. 
Kezdetben csak hárman voltak: Junot, Marmont, Muiron. Azután 
csatlakozott hozzájuk Duroc meg Murat. Később a parancsnok teljes 
bizalmát élvező tisztek e kis köréhez tartozott még Lannes, 

Berthier, Sulkowski, Lavalette is. 


A Bonapartéval egykorú Jean Lannes, egy lovász fia, a hadseregben 
mint közkatona kezdett szolgálni; 1796-ban már ezredes. 
Kezdeményezőkészségével, leleményességével, egyéni bátorságával 
felhívta magára a parancsnok figyelmét. Lannes-t 

előléptették dandártábornokká, és a hadműveletek önálló vezetése 
során figyelemre méltó képességekről tett tanúbizonyságot. 
Meggyőződéses republikánus volt, baloldali nézeteiről a külföldi 
nagykövetségeken is tudtak. Őszintén ragaszkodott Bonapartéhoz: a 
republikánus erények megtestesülését látta benne. Az 1796-1797. 
évi hadjáratban két ízben mentette meg Napóleon életét. Lannes a 
ragyogó napóleoni plejád egyik legkiválóbb hadvezére volt. Ez a 
merész, egyenes, nyers tiszt a francia hadsereg Roland-jának 
megtisztelő nevét érdemelte ki. 


Amikor megindította az olaszországi hadjáratot, Bonaparte Berthier 


tábornokot kérte fel a hadsereg törzsfőnöki posztjának ellátására. 
Alexandre Berthier-nek nagy tapasztalatai voltak: szolgált a régi 
hadseregben is, harcolt az amerikai függetlenségi háborúban, ám 
hivatását tekintve törzskari tiszt volt. Nézeteiben és előítéleteiben 
nem volt könnyű eligazodni. A forradalom alatt jó kapcsolatot 
tartott Lafayette-tel és Custine-nel, de Ronsinnel és Rossignollal is. 
Mire törekedett? Ezt senki sem tudta. Bámulatos munkaképessége 
volt, csaknem valószínűtlen szakmai - törzskari -memóriája, s 
különleges tehetsége ahhoz, hogy a parancsnok általános 
direktíváit egy parancs pontos paragrafusaira változtassa. Vezető 
vagy önálló szerepre nem volt alkalmas, de senki sem tudta 
ugyanilyen eredményesen helyettesíteni a törzs főnökének posztján. 
Bonaparte nyomban felismerte Berthier különleges tehetségét, s 
nem vált meg tőle a császárság 1814-ben bekövetkezett 
összeomlásáig. 


1796-ban Bonaparte még egy fiatal lengyel tisztre, Józef 
Sulkowskira is felfigyelt, és maga mellé vette. Sulkowski 1768-ban 
született. A kitűnő neveltetésű arisztokrata, aki folyékonyan beszélt 
több európai nyelven, Rousseau és a francia felvilágosodás 
tisztelője, ifjúkorában Lengyelország függetlenségéért harcolt, majd, 
ahogy a XVIII. században mondották, a , szabadság szerelmeseként" 


felajánlotta kardját a Francia Köztársaság védelmére. 


Az olaszországi hadjárattól fogva közel állt Bonapartéhoz Antoine 
Marie Lavalette is. Formailag csak a főparancsnok egyik 
szárnysegédje volt, ám valójában nagyobb volt a szerepe: Lavalette 
Bonaparte bizalmát élvezte és mi több, talán gyakorolt rá némi 
befolyást is. 


Lavalette nevét általában összekapcsolják az 1815-ben végre nem 
hajtott kivégzésének egész Európában nagy port felverő 
történetével. A , száz nap" idején Lavalette-et halálra ítélték, amiért 
átállt Napóleonhoz. Feleségének, Emilie Beauharnais-nak, Joséphine 
unokahúgának összes erőfeszítései, hogy kieszközölje a kegyelmet, 
hiábavalónak bizonyultak. A kivégzés előtti utolsó órákban 
beengedték hozzá feleségét, hogy utoljára találkozzanak. Az asszony 
nem sokáig tartózkodott a siralomházban; lehajtott fővel távozott, 
befedve arcát, meggörnyedve a keserű bánat súlya alatt, 

s bizonytalan léptekkel ment el az őrök mellett... 


Amikor reggel az őrök az elítéltet a kivégzés helyére akarták 
kísérni, Lavalette nem volt a siralomházban. Az előző napon, 
miután feleségével ruhát cserélt, az asszony ruhájában elhagyta a 


börtönt. 


Ez a rendkívüli história annyira bámulatba ejtette annak idején a 
kortársakat, hogy Lavalette több nemzedék emlékezetében csupán 
mint Eugéne Sue vagy Dumas regényeinek stílusához hasonlító 
drámai esemény sikeres hőse élt. Kezdtek elfeledkezni arról, hogy a 
napóleoni korszak egyik tehetséges közéleti személyisége 

volt. Lavalette sohasem emelkedett a legmagasabb tisztségekbe, de 
bár árnyékban maradt, valójában befolyásos részvevője volt ama 
évek bonyolult politikai harcának. 


Ez volt , Bonaparte cohorsa" - nyolc-kilenc ember, akik az 
olaszországi hadjárat idején csoportosultak köréje. Különféle emberi 
tulajdonságoknak - a bátorságnak, a tehetségnek, az észnek, a 
szilárdságnak, a kezdeményezőkészségnek - sajátos egyesülése volt 
ez, s ezek tették Bonaparte nagy , cohorsát" legyűrhetetlen 

erővé. Ezeket az oly különböző embereket a barátság, a 
bajtársiasság érzése forrasztotta össze; a forradalom szülöttei voltak 
és sorsukat a Köztársaság jövőjével kötötték össze; hittek 
hadvezérükben. Bonaparte szemükben az első volt az egyenlők 
között, s nem lehetett jobban szolgálni a Köztársaságot és 
Franciaországot, mint az ő parancsnoksága alatt a zsarnokok 
hadseregei ellen. Végül mindannyiukat egyesítette és vitte 
hullámain a szilaj fiatalság. Náluk a mindig bizonytalan kimenetelű 
kemény ütközetek veszélyei és a velük járó lelki feszültség 
váltakoztak a , szív viharaival". S ebben éppen a főparancsnok 
mutatott példát. Az egész olaszországi hadjárat alatt nem szakadt el 
gondolatban Joséphine-től. Naponta több levelet is írt neki: 
mindegyik ugyanarról szólt: hogy milyen végtelenül szereti; 
zsebeiben tartotta a tőle ritkán érkező leveleket; újra meg újra 
elolvasta, betéve tudta őket, s úgy érezte, talán nem alaptalanul, 
hogy az asszony nem eléggé szereti őt. Annyira úrrá lett rajta ez a 
lángoló szenvedély, hogy nem tudott hallgatni róla; beszélt róla a 
hadseregben barátainak, sőt Carnot-hoz, a száraz, szigorú Carnot- 
hoz írt egyik levelében is kicsúszott a tolla alól a vallomás: 

, Eszeveszetten szeretem őt." 


A főparancsnok után ugyanez a sors jutott osztályrészül 
helyettesének. Berthier tábornokot, akit a Bonaparte környezetéhez 
tartozó fiatalemberek a történelem előtti időkből valónak néztek - 
tizenöt-tizenhat évvel volt idősebb náluk! Berthier-t, akit úgy tűnt, 
semmi sem érdekel a térképeken és az ezredek személyi 
állományaira vonatkozó kimutatásokon kívül, szintén hatalmába 
kerítette ez az erős érzés. Stendhal választékos és pontos 
fogalmazásban ezt írta erről: , Mesélik, hogy a szép 

Visconti hercegasszony megpróbálta elcsavarni a fejét nem kisebb 
személynek, mint magának a vezénylő tábornoknak: de idejében 
rájött, hogy ez nem könnyű feladat, ezért lecsapott a hadsereg 
második emberére, és be kell vallani, teljes sikert aratott. Ber-thier 
tábornokot tizenkilenc évvel később, 1815-ben bekövetkezett 
haláláig már csak ez a kapcsolat érdekelte. 


Mit mondjunk hát a fiatalokról? Junot-ról, a , viharról" - így 
nevezték el -, aki híres volt merész és gyakran kockázatos 
kalandjairól, a féktelen Murat-ról, a hitvesét gyöngéden szerető 
Muironról? Mindannyian teljes életet éltek, élvezték a jelent, 
amely telítve volt mindennel - kimerítő hegyi átkelésekkel, az 
ellenfél felülmúlásának szenvedélyével, véres csaták 
ágyúdörgésével, hazaszeretettel, harci dicsőséggel, szerelemmel. A 
halál a közelükben járt, mindenütt leskelődött rájuk; hol egyiküket, 
hol másikukat döntötte ki a sorból; az első Muiron volt, utána 
Sulkowski következett. A többiek lehajtott fővel, leeresztett 
zászlóval búcsúztak örökre eltávozott bajtársaiktól. De fiatalok 
voltak, s a halál nem rettenthette meg őket. Mindennap 

feltették egy lapra életüket ellene - és nyertek. Mentek előre, 
anélkül, hogy hátrapillantottak volna. 


Bonaparte az olaszországi hadjárat idején még republikánus volt. A 
katonáknak adott parancsai, az olaszokhoz intézett felhívásai, 
hivatalos és magánlevelezése, végül Olaszországban kifejtett 
gyakorlati tevékenysége - minden igazolja ezt. Egyébként ez 
másként nem is lehetett volna. Az, aki nemrég még Jean-Jacgues 
Rousseau híve volt, a jakobinus, , A beaucaire-i vacsora" szerzője 
nem válhatott teljesen más emberré egy csapásra. 


Persze az elmúlt években Bonaparte, akár valamennyi többi 
republikánus, sokat változott. Megváltozott az 1793-1794. években 


maga a Köztársaság is. A polgári köztársaság evolúciója, amely 
különösen a Direktórium éveiben vált észrevehetővé, nem mehetett 
végbe nyom nélkül. A hadseregben azonban, kiváltképpen az 
itáliaiban, amely régóta el volt szakítva a fővárostól, a Köztársaság 
evolúciója nem érződött olyan nagymértékben. A politika általános 
célját a hadseregben a korábbi jelszavakkal határozták meg: A 
Köztársaság igazságos háborút visel! A monarchiával szemben 
védekezik! Halál a zsarnokokra! Szabadságot a népnek! 


Az itáliai hadsereg katonáinak és tisztjeinek a szemében az 1796-os 
hadjárat ugyanúgy a Köztársaság védelmében viselt igazságos 
háború volt, akár az 1793-1794. évi hadjárat. A különbség 
legfeljebb abban állhatott, hogy a Köztársaság megerősödött, s az 
osztrákok meg az angolok ellen inmár nem a saját földjén, hanem 
idegen földön harcolt. 


Victor tábornok, akit az itáliai hadsereg parancsnoksága Rómába 
küldött, elsősorban megkoszorúzta Brutus szobrát. Lannes 
felhívásaiban a királypártiak, az emigránsok és a fellázadt papok 
teljes kiirtását sürgette. Az itáliai hadsereg hangsúlyozta 
republikanizmusát. 


Az 1796. évi győzelmek lehetetlenek lettek volna, ha a Köztársaság 
hadserege morális szempontból nem áll az osztrák hadsereg fölött, 
ha a franciák jóvoltából az osztrák iga alól felszabadult olasz 
lakosság nem rokonszenvezik vele, nem támogatja. 


Ámde helyzeténél fogva Bonaparte, a hadseregparancsnok, aki 
közvetlen kapcsolatot tartott a kormánnyal, természetesen a 
többieknél sokkal jobban volt értesülve a Köztársaságban kialakult 
politikai helyzetről és jól fel tudta mérni az országban végbemenő 
változások jelentőségét. 


Kapcsolatai a Direktóriummal napról napra bonyolultabbakká 
váltak. Külsőleg mindkét fél igyekezett tartani magát a szokásos 
formai szabályokhoz: a Direktórium utasításokat adott, a tábornok 
jelentéseket: a hierarchiát teljes mértékben tiszteletben tartották. 
Ámde Bonaparte lényegében már az első győzelmek után, 
Montenotte, Millesimo, Lodi után, amikor meggyőződött arról, hogy 
a hadjárat sikeresen folyik, kezdte a saját irányvonalát 


érvényesíteni, bármennyire hangoztatta is, hogy a Direktórium 


összes parancsait végrehajtja. 


1796. május 20-án az itáliai hadsereg főparancsnoka közölte a 
beosztottaival, hogy a zsold felét ércpénzben fogják megkapni. A 
Köztársaság egyetlen hadseregében sem fizettek ily módon. 
Bonaparte maga döntött így, senkitől sem kért rá 

engedélyt. Párizsban ez a túlságosan nagy önállóság 
elégedetlenséget keltett, az itáliai hadseregben viszont a 
főparancsnok döntését, természetesen, helyesléssel fogadták. 

Még ezt megelőzően, május 13-án, Bonaparte a Direktóriumtól egy - 
Carnot által előkészített - parancsot kapott, amely szerint az 
Olaszországban működő hadsereget két önálló hadseregre osztják 
fel. Az egyiknek, amelyik északon működik, Kellermann tábornok 
áll majd az élén, a másik, Bonaparte tábornok parancsnoksága 

alatt, huszonötezer főnyi létszámmal, Róma és Nápoly ellen fog 
vonulni. 


Még alig ült el a lodi győzelem nyomán támadt tapsvihar, amikor 
Bonaparte megkapta ezt a parancsot. A hadseregnek a fényes 
győzelem utáni általános ujjongása közepette ez a parancs 
elképesztő volt. Bonaparte nyomban megírta rá a választ. 
Kijelentette, hogy az Olaszországban működő hadsereg 
kettéválasztása ellentmond a Köztársaság érdekeinek. Bonaparte 
ellenvetéseit ezzel a pontosan és világosan megfogalmazott érvvel 
indokolta meg: , Jobb egy rossz tábornok két jó tábornoknál." És a 
rá jellemző stílusban kiélezte a kérdést. , A Köztársaság itáliai 
hadseregének a helyzete olyan, hogy önöknek a teljes bizalmukat 
élvező főparancsnokra van szükségük; ha ez nem én leszek, nem 
fognak tőlem panaszt hallani... Mindenki úgy visel háborút, ahogy 
tud. Kellermann tábornok tapasztaltabb nálam; jobban fogja 
csinálni; ketten rosszul fogjuk csinálni." Lemondással való 
fenyegetőzés Lodiból -ez bizony erős kihívás volt. 


Vajon elfogadhatta-e a Direktórium Bonaparte lemondását? Jourdan 
és Moreau hadseregei, amelyekre a kormány a fő feladatokat bízta 
Ausztria szétzúzásában, kudarcokat szenvedtek. Az egyetlen olyan 
hadsereg, amely előrenyomult és minden harmadik napon újabb 
győzelmet jelentő futárokat küldött a fővárosba, ez a lerongyolódott 
itáliai hadsereg volt. Ennek a hadseregnek a helyzete tegnap még 
csaknem reménytelennek számított, most pedig egész Európa 


figyelmét magára vonta diadalmenetével. Bonaparte neve, amelyet 
nemrég még kevesen ismertek, most közszájon forgott. Bonaparte 
győzelmei megerősítették a Direktórium pozícióját, 

növelték presztízsét, amelyet a sok balsiker nagymértékben aláásott. 
A Direktórium kormánya nem fogadhatta el Bonaparte tábornok 
lemondását. 


Volt még egy lényeges tényező, amely Bonaparténak ilyen 
magabiztosságot kölcsönzött. Az általa vezetett hadsereg volt az 
egyetlen, amely a Direktóriumnak nem csupán győzelmi 
jelentéseket és az ellenségtől zsákmányolt zászlókat küldött, 
hanem pénzt is - mégpedig nemesfémben, aranyban. Ennek igen 
nagy jelentősége volt a Köztársaság pénzügyi válsága mellett - 
amely krónikus betegséggé vált - és a Direktórium meg a 
kormányapparátus tagjainak farkasétvágya mellett, hiszen ez 
utóbbiak kezén átmenő arany az ujjaikhoz tapadt. Nem volt szokás 
hangosan beszélni róla; a hivatalos felszólalásokban efféle 

, részletekről", természetesen, nem tettek említést, de Bonaparte 
mindenkinél jobban tudta, hogy milyen sokat számítanak. 

Néhány nappal a Milánóba való bevonulás után Salicetti közölte a 
Direktóriummal, hogy a meghódított területek, Modenát és Pármát 
nem számítva, már harmincöt és fél millió (lírát) kifizettek. 


Lemondhatott-e a Direktórium a mindig üres államkincstár - s 
egyúttal talán saját zsebei - megtöltésének ilyen fontos forrásáról? 
Vajon egy másik tábornok is állandóan küldeni fogja az aranyat 
Olaszországból? Ez kétségesnek látszott. Jourdan és 

Moreau nemcsak hogy nem küldtek aranyat, seregeik sok pénzt 
felemésztettek. 


Bonaparte jól számította ki a lépéseket, a Direktórium kénytelen 
volt elfogadni az általa megjelölt feltételeket. Az itáliai hadsereg 
kettéosztásáról szóló parancsot átadták a feledésnek. Bonaparte 
győzött; a Direktórium meghátrált. Ám a tábornok és a Direktórium 
között továbbra is voltak nézeteltérések. Ezek most lényeges 
kérdésre vonatkoztak: az Olaszországban meghódított területek 
jövőjére, a holnapra. 


A Direktórium rendelkezései két alapvető követelést tartalmaztak: 
Olaszországból mennél több aranyat és egyéb értéket kiszipolyozni, 
műtárgyaktól kezdve gabonáig, és nem ígérni az olaszoknak 


semmiféle kedvezményt és szabadságokat. A Direktórium 
elgondolása szerint az olasz földek megszállt területek maradnak, s 
ezeket később, az Ausztriával való béketárgyalásokon, 
váltópénzként kell felhasználni, például át lehet őket adni 
Ausztriának, cserébe Belgiumért vagy a Rajna-vidékért, és így 
tovább (Különösen Lombardiával kapcsolatban gondoltak erre), 
vagy pedig Piemonténak, ezzel fizetve a Franciaországgal 

való szövetségért. 


A Direktórium e cinikus állásfoglalásában világosan megnyilvánult 
a Francia Köztársaság külpolitikájának evolúciója. Thermidor után 
új szakasz kezdődött. A Direktórium a zömében új, üzérkedő 
nagypolgárságot képviselte, s a külpolitikában ugyanaz vezette, 
mint a belpolitikában: a gazdagodásra törekedett, vagy területi 
hódítások vagy sarcok és közvetlen fosztogatások révén. A 
Direktórium külpolitikájában egyre világosabban előtérbe kerültek 
a hódításra, a fosztogatásra irányuló törekvések. A háború tartalma 
megváltozott. Lenin ezt írta: , A nemzeti háború imperialista 
háborúvá változhat és fordítva." 1796-ban ez a folyamat már 
megkezdődött. 


Az itáliai hadseregben - amilyen mértékben a Direktórium 
külpolitikájának egyik eszköze volt - fellelhetők az e politikát 
egészében jellemző vonások. Ám a főparancsnok és a Direktórium 
kormánya közötti nézeteltérések éppen az ilyen alapvető kérdések 
körül merültek föl: Bonaparte nem értett egyet azzal a politikával, 
amelyet a Direktórium rá akart kényszeríteni. 1796-ban 
természetesen már ment volt azoktól az egalitárius-demokratikus - 
Rousseau és Raynal eszméi által sugallt - illúzióktól, amelyeket tíz 
esztendővel azelőtt táplált. Most lényegében nem zavarta annak 
szükségessége, hogy a legyőzött országot megsarcolja; ott, ahol ez 
szükségesnek vagy célszerűnek látszott, már lehetségesnek tartotta a 
monarchia fenntartását egy ideig (így történt ez Piemontéban vagy 
Toszkánában), holott azelőtt úgy vélte, hogy minden monarchiát fel 
kell számolni. Mindamellett Olaszországban követett politikája 
jelentős mértékben eltért a Párizsból kapott direktíváktól. 


2 og 


Amikor Milánóban május 15-én Bonaparte első ízben beszédet 
mondott, kijelentette: , A Francia Köztársaság minden erőfeszítést 
meg fog tenni annak érdekében, hogy boldoggá tegyen benneteket 


és ennek útjából minden akadályt eltávolítson. Csak érdemeik 
fogják megkülönböztetni egymástól az embereket, akiket a 

testvéri egyenlőség és a szabadság egységes szelleme forraszt össze." 
A , Lombardia népéhez" floréal 30-án intézett, már említett 
felhívásában a főparancsnok ismét szabadságot ígért a népnek, ami 
gyakorlatilag azt jelenthette, hogy a továbbiakban létrehoznak egy 
lombardiai államot, ilyen vagy olyan elnevezéssel megalapítják a 
lombardiai köztársaságot. 


Bonaparte erőfeszítései valóban erre irányultak. Nyilvánvaló 
ellentétben a Direktórium előírásaival, amelyeket különféle 
kibúvókhoz folyamodva gyakorlatilag szabotált, arra törekedett, 
hogy mielőbb létrehozzon néhány olasz köztársaságot. Később arra 
a meggyőződésre jutott, hogy meg kell teremteni a 
Franciaországgal barátságos viszonyt tartó, s tőle független 
köztársaságok rendszerét. Ahogyan Dumovuriez I. Pálnak írta, 1797- 
ben Bonaparte a genfi szenátusban kijelentette: , Kívánatos lenne, 
ha Franciaországot kis köztársaságok gyűrűje venné körül, 
olyanoké, mint az Önöké; ha ilyen gyűrű nincs, meg kell teremteni." 


e) 


A francia hadsereg parancsnoka abban a felhívásban, amelyet 
vendémiaire 5-én (1796. szeptember 26-án) az olaszokhoz intézett, 
Itália felébresztésére szólította fel az olasz népet. , Eljött az idő, 
amikor Itália becsülettel lép majd a hatalmas nemzetek közé... 
Lombardia, Bologna, Modena, Reggio, Ferrara s talán Romagna, ha 
méltónak bizonyul erre, egy napon bámulatba fogja ejteni Európát, 
s tanúi leszünk Itália legszebb napjainak! Siessetek fegyvert 
ragadni! A szabad Itália népes és gazdag. Reszkessenek 
ellenségeitek és a szabadság ellenségei! 


Vajon ez a Direktórium követelésének teljesítése? Ez - merész 
programja a polgáridemokratikus forradalomnak, amelyre 
Bonaparte számos felhívásában és kiáltványában állhatatosan 
buzdította az olaszokat. 


És ha a szabad Olaszország megteremtésére való felhívás nem vált 
valósággá, ennek oka főképpen a kis olasz államok 
partikularizmusában keresendő, abban, hogy akkor még nem érett 
meg eléggé a nemzeti egységmozgalom, hogy nem tudták leküzdeni 
a helyi és a vallási különállásra irányuló törekvéseket. 


Bonaparte képes volt arra, hogy realista módon ítélje meg annak az 
országnak a sajátosságát, amelyben tevékenykedett. 1796 
októberében Milánóban hivatalosan proklamálták a Transzpadán 
Köztársaság (a Pón-túli Köztársaság) megalapítását, s Ferrara, 
Bologna, Reggio és Modena küldötteinek ugyanazon hónapban 
Bolognában tartott kongresszusa bejelentette a Ciszpadán 
Köztársaság (a Pón-inneni Köztársaság) megalapítását. Az itáliai 
francia hadsereg parancsnoka külön üzenetben köszöntötte az 
olaszországi köztársaságok megalakulását. 


Párizsban a Direktórium körei dühöngtek a tábornok 
engedetlensége, önkényessége miatt. Olyan instrukciókat adtak 
neki, hogy , a népeket közvetlen függőségben kell tartani" 
Franciaországtól. Bonaparte egyszerűen nem vett tudomást ezekről 
a direktívákról, elősegítette az olyan önálló olasz köztársaságok 
létrehozását, amelyeket az érdekközösség fűzött össze 


Franciaországgal. 


Bonaparte és a Direktórium közötti konfliktusokat gyakran úgy 
ábrázolják, mint a vetélkedő becsvágyak összeütközését, mint a 
tábornok által a hatalomért ezt követően vívott harc kezdetét. Ez az 
értelmezés nem meríti ki a kérdést. Bonaparte 1796-ban 
történelmileg haladóbb politikát folytatott. Igyekezett teljesen 
kihasználni a Francia Köztársaság még meglévő forradalmi- 
demokratikus potenciálját. A holnappal nem törődő Direktórium 
elvakult kapzsiságától eltérően Bonaparte más feladatot tűzött ki. A 
hatalmas Ausztria elleni háborúban szükségesnek tartotta, hogy 
mozgósítsa a monarchia ellen a haladó erőket és Franciaország 
számára megnyerje szövetségesként az olaszországi nemzeti- 
felszabadító mozgalmat. 


Félreértések elkerülése végett ismételjük, hogy Bonaparte, bár 
1796-ban Olaszországban történelmileg haladó feladatot hajtott 
végre, igen távol állt a forradalmi háború Hébert-féle 
koncepciójától. 1796. október 19-én Bologna népéhez 

intézett kiáltványában kijelentette: , Ellensége vagyok a 
zsarnokságnak, de mindenekelőtt ellensége vagyok a 
gonosztevőknek, -a rablóknak, az anarchistáknak." Állandóan 
hangsúlyozta, hogy tiszteli a tulajdont és minden egyes embernek 
az összes javak élvezésére való jogát. A polgári tulajdon, a polgári 


demokrácia bajnoka maradt. S a feudális osztrák monarchia elleni 
harcban Bonaparte polgári-forradalmi programja kétségkívül erős 
fegyver volt, amely megingatta a régi világ pilléreit és 
szövetségeseket nyert meg magának a Habsburgok zsarnoksága által 
leigázott népek között. 


1796. november 29-én Milánóba, az itáliai hadsereg törzskarához 
érkezett Clarke tábornok. 25-én indult el a fővárosból, s nem 
kímélve a lovakat, négy nap alatt tette meg a Párizs-Milánó közti 
utat. Clarke nagyon sietett, de hová? Bécsbe. Bonapartét Clarke 
röviden, nem bocsátkozva részletekbe, tájékoztatta arról, hogy 
meghatalmazása van arra, hogy tárgyaljon az osztrák kormánnyal a 
fegyverszünet s esetleg a béke megkötéséről. 


Az itáliai hadsereg parancsnokának nem volt nehéz felismernie, 
hogy a Direktórium siet magának tulajdonítani az ő győzelmeinek a 
gyümölcseit, Clarke útján győztesként békét kötni, amelynek az 
egész ország tapsolni fog, s őt, Bonapartét mindenből kirekeszteni. 
A mór megtette kötelességét, a mór mehet. 


Bonaparte 1796. decemberi levelezése nem tartalmaz közvetlen 
utalásokat akkori hangulatára. E tekintetben találgatásokra vagyunk 
utalva. Tisztában volt azzal, hogy a kialakult helyzetben a 
Direktóriummal folyó harca tollal nem dönthető el. Itt 

más, hatékonyabb eszközökre van szükség. Az is nyilvánvaló volt, 
hogy a Direktórium, amikor Clarke-ot Bécsbe küldte, nemcsak meg 
akarta kaparintani magának Bonaparte babérait, hanem kezébe 
akarta venni az olaszországi ügyek irányítását, s az Ausztriával 
kötendő megállapodással keresztülhúzni mindazt, amit olyan nagy 
nehézségek árán sikerült elérni Olaszországban. 


A Direktóriumnak az az elhatározása, hogy eltávolítja a győztes 
tábornokot, azzal magyarázható, hogy 1796 őszén Barras, Carnot, 
Larevelliére-Lépeaux - a Direktórium vezetői - úgy vélték, hogy 
helyzetük megszilárdult. Ebből indultak ki, de számításuk, ahogy 
azt a további fejlemények megmutatják, téves volt. 1796 
májusjúniusában a Direktórium rezsimje ismét válságba került. 
Felfedték az , összeesküvést az egyenlőségért", letartóztatták 
vezetőit: Gracchus Babeuföt, Darthét, Buonarrotit. De ezzel a dolog 
nem ért véget. Fructidorban szétzúzták a grenelle-i táborban a 
babeufistákkal szoros kapcsolatban levő forradalmi-demokratikus 


mozgalmat; ezt számos újabb letartóztatás követte. A támadás 
kiszélesedett; nemcsak a babeufisták, hanem általában a baloldali, 
jakobinusbarát körök ellen irányult. 


1796 őszén a Direktórium vezetői úgy vélték, hogy lényegében 
túljutottak a válságon. A , hintapolitika" folytatódott. Az 1795 
októberében a jobboldalra mért csapás után 1796 május-júniusában 
a baloldalra mértek csapást. Az egyensúly helyreállt; a direktorok 
azt gondolták, hogy helyzetük ismét megszilárdult; elérkezett 

az ideje annak, gondolták, hogy foglalkozzanak a nyakas 
olaszországi tábornokkal. 


A Clarke-misszióval kapcsolatos elgondolás (szerzőjének általában 
Carnot-t tartják) pontosan beilleszthető a Direktórium akkori 
politikájának - a baloldalra mért csapásnak - keretei közé. Clarke-ra 
nemcsak diplomáciai feladatokat bíztak, hanem különlegesebbeket 
is - Bonaparte megfigyelését. Erre vonatkozólag közvetlen 
utasításokat kapott Carnot-tól és Larévelliére-től. Természetesen 
Bonapartét, a belföldi hadsereg volt parancsnokát, aki annak idején 
bezáratta a Panthéon klubot, nem lehetett a babeufistákkal való 
kapcsolattal vádolni. Nem lehetett neki felróni a Buonar-rotihoz 
közelálló Salicettivel való kapcsolatát sem, hiszen Salicetti a 
Direktórium komisszárjaként működött Bonaparte mellett, s a 
Direktóriumnak Salicettit védelmeznie kellett. (Carnot-nak, a 
Direktórium elnökének a IV. év messidor 23-án (1796. július 11-én) 
Salicettihez írt levele, amely megállapítja, hogy az összeesküvők 
Salicetti támogatására számítottak, mindamellett a Direktórium 
teljes bizalmáról biztosítja ez utóbbit.) Ámde önkényes 
cselekedeteiért Bonapartét kérdőre akarták vonni, mégpedig 
szigorúan. A Direktórium azzal, hogy az Ausztriával való 
tárgyalások folytatásával Clarke tábornokot bízta meg, megfosztotta 
Bonapartét attól a lehetőségtől, hogy befolyást gyakoroljon az 
olaszországi események menetére. Bonapartét nem egykönnyen 
lehetett figyelmen kívül hagyni. Még egyszer józanul 

szemügyre vette a helyzetet, mérlegelve az összes lehetőségeket. Az 
elemzés azt mutatta, hogy a helyzet nem reménytelen. 


A Direktórium nem választotta meg szerencsésen az Ausztriával 
folytatandó tárgyalások időpontját. Bécsben 1796. november- 
decemberben még nem vélekedtek úgy, hogy a hadjáratot 


elvesztették. Ellenkezőleg, éppen akkor újból feléledtek a remények 
arra, hogy döntő fordulatot tudnak elérni a háború menetében. 
Jourdan és Moreau hadseregeit Károly főherceg visszavetette a 
Rajna mögé; defenzívába szorultak. Bonaparte hadserege ellen új 
tartalékokat készültek bevetni; ezekkel együtt Alvinczy hadserege 
elérte a nyolcvanezer főt. Az öreg magyar táborszernagy el 

volt tökélve, hogy revansot vesz Arcole-ért. Alvinczy elindult, hogy 
felszabadítsa Wurmser hadseregét, amely be volt zárva az 
ostromlott Mantovába. Alvinczy nyolcvanezer katonája és Wurmser 
húsz-harmincezer főnyi serege impozáns erőt képviselt. 
Kételkedhetett is bárki abban, hogy ilyen nyomasztó túlerővel 
szemben Bonaparte negyvenezer fáradt katonája nem állja meg a 
sarat ? 


Clarke hiába hajszolta a lovakat. Alvinczy nem volt hajlandó 
beengedni őt Bécsbe. Mi értelme lett volna, hogy Ausztria 
tárgyalásokba kezdjen egy olyan időpontban, amikor megsemmisítő 
csapást készült mérni a francia hadseregre? Bonaparte, aki eleinte 
igen hűvösen fogadta Clarke-ot, most kezdett roppant szívélyes 
magatartást tanúsítani a diplomata tábornokkal szemben. Clarke- 
nak - nemesi, ráadásul ír származású lévén - 1793-ban igen sok 
kellemetlensége volt, s rövid élete alatt sok megpróbáltatáson ment 
keresztül; napról napra jobban az itáliai hadsereg 

szívélyes parancsnokának a varázsa alá került. 


Ámde Bonaparte tudta, hogy a Direktóriummal való harc 
kimenetelét nem az dönti el, hogy , meghódítja" Clarke-ot, hogy az 
ellenfélből szövetséges lesz. Ezen a téren Bonaparte gyors 
eredményt ért el: behízelgő viselkedésével könnyűszerrel átállította 
Clarke-ot a maga oldalára. De Clarke megnyerése még semmit sem 
döntött el. Minden az Alvinczyvel való összecsapás kimenetelétől 
függött. 


Bonaparte 1796 decemberében-1797 elején megbetegedett: láz 
gyötörte. Arcszíne sárgás volt, még jobban lesoványodott, kiszáradt; 
királypárti körökben az a hír terjedt el, hogy napjai meg vannak 
számlálva, hogy egy hét, de legkésőbb két hét múlva , le lehet őt 
írni" az ellenfelek listájáról. De eltelt két hét, s ez az , élő 

halott" újból megmutatta, mire képes. Az 1797. január 14-15-i híres 


rivoli csatában - amelyet a hadművészet egyik legfényesebb 


eredményének tekintenek - Bonaparte tönkreverte ellenfelét. 
Alvinczy hadserege eszeveszetten menekült a csatatérről, s 

több mint húszezren francia fogságba estek. Bonaparte - arra 
törekedve, hogy megszilárdítsa sikereit és végleges vereséget mérjen 
az ellenfélre -, amikor értesült arról, hogy az osztrák hadsereg egy 
része Provera tábornok parancsnoksága alatt Mantova felé vonul, 
parancsot adott Massénának, hogy állja el az útját. A katonák 
rendkívüli kimerültsége ellenére Masséna január 16-án a La 
Favorite palota mellett utolérte Provera katonáinak egy csoportját 
és szétverte. 


A rivoli győzelem, melyet megkettőzött a La Favorite melletti siker, 
Bonaparte tekintélyét elérhetetlen magasságba emelte. Gróf 
Mocenigo Firenzéből Pétervárra ezt jelentette: , A francia hadsereg 
heves ütközetben szinte teljesen tönkreverte az osztrákokat... s 
ennek eredményeként Bonaparte, aki négy nap alatt csaknem 
megsemmisítette az olaszországi császári seregeket, győztesként 
vonult be Veronába az összes diadalmi jelvényekkel." 


Most minden figyelem a mantovai csatára összpontosult; Szimolin 
Mantovát , egész Lombardia kulcsának?" nevezte. Mocenigo 
megjósolta, hogy Mantova soká nem fogja tartani magát és , elestét 
egész Olaszország azonnal meg fogja érezni". Valóban, két héttel 
Rivoli után Wurmser hadserege Mantovában, mivel szertefoszlott a 
felszabadulásba vetett minden reménye, megadta magát. Ettől fogva 
egész Itália a győztesek lábainál hevert. 


Amikor január 14-én reggel a döntő rivoli ütközetet elkezdte, 
Bonaparte tudatában volt annak, hogy a küszöbön álló ütközet nem 
csupán az egész olaszországi hadjárat sorsát fogja meghatározni, 
hanem ezzel a Direktóriummal folyó hosszú vitája is eldől. 
Bonaparte számításait a francia fegyverek győzelmei igazolták. 
Nemcsak Alvinczy és Wurmser fölött aratott győzelmet. Legyőzte a 
Direktóriumot is, amely hízelgő kifejezésekkel gratulált a diadalmas 
tábornoknak. S a Direktórium most már csak szerényen közölhette 
óhajait a győztes tábornokkal, jóllehet Bonaparte sikerei egyre 
jobban nyugtalanították tagjait. Az a régebbi szándéka, hogy 

, megleckéztesse", sőt elmozdítsa az önkényes főparancsnokot, 
legalábbis időszerűtlennek látszott. 


Bonaparténak most le kellett aratnia győzelme gyümölcseit. 


Rivoli és Mantova óriási pánikot keltett a nagy és kis itáliai államok 
udvaraiban. 


1797. február közepén Firenzéből azt jelentették Pétervárra, hogy 

, Rómában tetőfokára hágott a riadalom és a félelem". A francia 
seregek a pápai állam fővárosa felé nyomultak előre, miközben 
semmiféle ellenállással nem találkoztak, s Rómában főként azon 
törték a fejüket, hová rejtőzhetne el a szentatya. Ugyanilyen 
rémület uralkodott Nápolyban; a nápolyi udvar fő erőfeszítései arra 
irányultak, hogy békét kössön Bonapartéval. A toszkánai 
nagyherceg sietett a győztes hadsereg pénztárába egymillió tallért 
befizetni és, mint Mocenigo írta, nem vette észre a rejtett 

humort azon közlésében, miszerint , igen boldognak kellett éreznem 
magam, hogy lehetőségem nyílt ilyen áron megúsznom a dolgot 
abban az időpontban, amikor Mantova eleste a franciák kezére adta 
egész Olaszországot". 


Február 19-én Tolentinóban Bonaparte a római pápa 
megbízottjának, Mattei bíborosnak és kollégáinak lediktálta a 
békefeltételeket. Ezek nagyon is különböztek attól a programtól, 
amelyet a Direktórium több dokumentumban megszabott. A 
tolentinói megállapodással Bonaparte meg akarta mutatni a 
Direktórium tagjainak, hogy az olaszországi ügyekben ő maga fog 
dönteni; jobban eligazodott bennük, mint a magasrangú párizsi 
urak. 


Egyébként tudta, kikkel van dolga, s mi teheti Párizsra a 
legmélyebb benyomást. 1797. február 19-én a Direktóriumhoz 
intézett levelében, ismertetve a harmincmillió livre összegű sarcot 
előirányzó békefeltételeket, Bonaparte fölényesen 

megjegyezte: , Harmincmillió tízszerte többet ér Rómánál, ahonnan 
ötmilliót sem tudtunk volna kipréselni." A Direktóriumnak el kellett 
fogadnia a pápával való béke feltételeit, amelyek nem feleltek meg 
utasításainak. Párizsban nyilvánvalóan örültek annak is, hogy a 
tábornok még mindig küldött aranyat - több tízmilliót. És ha 
hirtelen mást gondol? 


Bonaparte állandóan figyelemmel kísérte azt is, ami szülőföldjén, 
Korzikán történik. Az angolok hatalma nem volt szilárd. A francia 
fegyverek olaszországi győzelmei kedvező feltételeket teremtettek a 
harc felújításához. 1796-ban Bonaparte a szigetre küldte 


megbízottját, Bonellit, s ennek sikerült erős partizánmozgalmat 
létrehozni Korzika nyugati kerületeiben. Ezután átdobták oda 
Gentili tábornokot egy két-háromszáz főnyi osztag élén. Az angolok, 
akik a szigeten teljesen el voltak szigetelve, kénytelenek voltak 
onnan 1796 októberében kivonulni. 


Salicetti, majd a helyére lépő Miot de Melito és Joseph Bonaparte 
viszonylag gyorsan helyreállították Korzikán Franciaország uralmát. 
De a szenvedélyek lecsillapítása nem ment könnyűszerrel. A mai 
kutatók megállapítása szerint Paolinak és a monarchiának a hívei 
titkos ellenállást fejtettek ki a francia köztársasági 

rezsimmel szemben. 


Sem az akkori harc részvevői, sem Korzika történetének kutatói 
nem tudták, nem is tudhatták, hogy 1797 őszén a korzikai 
szeparatisták, élükön Colonna de Cesarival új, nagy akcióra 
határozták el magukat. Amint azt az oroszországi külügyi 
kollégium archívuma, nevezetesen a Firenzéből 1797. december 
közepén I. Pálnak küldött jelentés tanúsítja, Mocenigónál megjelent 
a Korzikáról érkezett Colonna de Cesari. Egy bizalmas beszélgetés 
során kijelentette, hogy , Korzika szigete éppen olyan elégedetlen a 
franciákkal, mint az angolokkal...", és hogy , az ország 
legtekintélyesebb és legtevékenyebb erőinek"? véleménye szerint a 
sziget sorsa csakis úgy oldható meg megfelelő módon, ha Korzika az 
orosz cár fő hatalma alá kerül. Colonna de Cesari azt állította, hogy 
az Oroszország számára a földközi-tengeri támaszpontként 

fontos sziget meghódítása nem fog nagy nehézségekbe ütközni: a 
korzikaiaknak vannak fegyvereik. 


Mocenigo megígérte, hogy a hallottakat jelenti Pétervárra. 
Semmiféle kötelezettséget nem vállalt, de nyitva hagyta a kaput a 
tárgyalások folytatása előtt. A titkos találkozások és tárgyalások egy 
éven át folytak. 1798 novemberében Mocenigo részt vett a 
korzikaiak , titkos találkozóján". Ezen a találkozón , terjedelmes 
beszámolót és tervet" terjesztettek eléje , egy korzikai vállalkozás 
könnyű és hasznos voltáról és a támadás eszközeiről, amelyhez 
6000 puska, 2000 kard, 100 hordó lőpor és 3000 főnyi reguláris 
csapat szükségeltetik". Mocenigo, talán hogy kitérjen a határozott 
válasz elől, rámutatott arra, hogy , ha Paoli tábornok ezt nem segíti 
elő vagy nem az angol udvar egyetértésével történik...", akkor a 


tárgyalás nagy nehézségbe fog ütközni. A tárgyalások elhúzódtak... 


Vajon tudott-e róluk Bonaparte? Feltehetőleg nem. Semmi sem 
mutat arra, hogy 1798-ban nyugtalanította volna őt a korzikai 
helyzet. Figyelme más fontos problémákra irányult: Bonaparte 
sietett békét kötni az osztrák monarchiával. 


A győzelem éve szétzúzta az osztrák hadsereget. Szimolin 1797 
áprilisában azt írta Frankfurtból, hogy a közvélemény már , az 
osztrák ház válságáról" beszél és a hadseregben elkerülhetetlennek 
tartják a békekötést a köztársasági Franciaországgal. Ámde 
Bonaparte hadserege is roppantul kifáradt. A háborút sürgősen be 
kellett fejezni, még amíg vállukon a győzelem szárnyai lengtek. 
Bonaparte azért is sietett, mert attól tartott, hogy Hoche, aki 
Jourdant felváltotta a hadseregparancsnok tisztségében, friss 
erőkkel offenzívát kezd és megelőzi az itáliai hadsereget Bécsben. 
Ám a béketárgyalásokat nem Bonaparte akarta kezdeményezni. 
Biztos volt benne, hogy az osztrákok elsőként fogják kérni a 
béketárgyalások megkezdését. És hogy siettesse ezt (Bonaparte 
maga sem várhatott sokáig) a fáradságtól legyöngült 
hadseregével észak felé vonult. Joubert, Masséna, Sérurier seregei 
és Bernadotte új hadosztálya átlépték az osztrák határt. 


Alvinczy veresége után a Bonaparte ellen harcoló osztrák hadsereg 
parancsnokául Károly főherceget nevezték ki. Károly a legjobb 
osztrák hadvezér hírében állt: súlyos csapásokat mért Jourdanra, 
visszavonulásra kényszerítette Moreau-t. Beaulieu, Argenteau, 
Alvinczy, Davidowich, Ouasdanowich, Wurmser, Provera - az 
osztrák hadsereg legjobb tábornokai - hírneve csorbát szenvedett 
azokban az ütközetekben, amelyeket ezzel a fiatal korzikaival 
vívtak, akit már a legyőzhetetlenség dicsfénye övezett. Megkísértse- 
e a sorsot? 


Károly főherceg megpróbálta megállítani a franciák előnyomulását. 
Ámde a Tagliamento és a Gradisca melletti csata, ha nem 
tekinthetők is teljes vereségnek, újból a francia fegyverek 
vitathatatlan fölényéről tanúskodott. Minek megvárni 

a legrosszabbat? A francia seregek előőrse százötven kilométernyire 
volt Bécstől. A Habsburg-fővárosban pánik tört ki. 


Április 7-én Leobenben megjelentek Bonaparte előtt az osztrák fél 


képviselői: Beauregard és Merveldt tábornokok. Közölték, hogy a 
császár felhatalmazta őket az előzetes békefeltételekről való 
tárgyalásra. Bonaparte álmai valóra váltak! Maga a császár, a német 
nemzet Szent Római Birodalmának a feje küldte el képviselőit, hogy 
tárgyaljanak a békekötésről. Minden kedvezett Bonaparténak az 
1797-es esztendő e csodálatos tavaszán. Nem engedte meg a 
Direktóriumnak, hogy elragadja előle győzelmeinek gyümölcseit, 
megelőzte a direktor urakat, akik azt hitték, hogy dróton 
rángathatják, mint egy bábot. Clarke teljesen közömbösítve van. 
Hoche és Moreau nem tudnak bevonulni Bécsbe. Bonaparte most 
egymaga, oktatók és tanácsadók nélkül fog tárgyalni a császár 
meghatalmazottaival, és olyan feltételekkel fog békét kötni, 
amilyeneket a legcélszerűbbeknek tart. 


Az április 7-én kezdődött tárgyalások tíz nap alatt eredményesen 
befejeződtek. Április 18-án a Leoben melletti Eggenwald kastélyban 
a Köztársaság nevében Bonaparte, az osztrák császár nevében 
Merveldt gróf és Gallo márki aláírta az előzetes békefeltételeket. 
Bonaparte a tárgyalások során beszédes volt. 


Kezdetben többet kért, felmérte, miben a leginkább érdekelt a másik 
fél, s gyorsan megtalálta a megállapodáshoz vezető utat. Ausztria 
lemondott Belgiumról, beletörődött észak-olaszországi birtokainak 
elvesztésébe, Bonaparte viszont nem ragaszkodott a rajnai területek 
elcsatolásához. Egy titkos megállapodásban 

ellenszolgáltatásképpen odaígérte Ausztriának Veneto egy részét. 


A leobeni megállapodások ellentétben álltak a Direktórium 
követelésével; ez ugyanis ragaszkodott ahhoz, hogy a Rajna-vidéket 
Franciaországhoz csatolják és kárpótlásul visszaadják Ausztriának 
Lombardiát. Bonaparte előre látta, hogy a megegyezéssel a 
diktátorok elégedetlenek lesznek. Április 19-én a Direktóriumnak írt 
levelében, áttekintve a hadjárat kezdete óta kifejtett tevékenységét, 
igyekezett bebizonyítani ennek helyességét, és az előzetes 
megállapodás jóváhagyását kérte. Kívánságát fenyegetéssel 
támasztotta alá: azt kérte, hogy ha ténykedésével nem értenek 
egyet, fogadják el lemondását a parancsnoki posztról, és tegyék 
lehetővé számára, hogy civil tevékenységet folytasson. 


Jól számított. A Direktórium tagjai nem helyezhették szolgálaton 
kívül a tisztességes és előnyös békét kiharcoló tábornokot 


népszerűsége csúcspontján. Szimolin közlése szerint Párizsban azt a 
hírt, hogy Bonaparte aláírta a békeszerződést, , a nép lelkesedéssel 
fogadta". Még kevésbé akarták a Direktórium tagjai, hogy ez a 
nyugtalan és nyakas ember Párizsban munkatársukként 
tevékenykedjék. Barras már világosan látta, hogy ettől a , kis 
fajankótól", ahogy Bonapartét még nemrégiben és olyan tévesen, 
olyan rövidlátóan nevezte, mindenféle meglepetések várhatók. A 
Direktórium kénytelen-kelletlen jóváhagyta a leobeni szerződést. 
Bonaparte elérte, amit akart; megnyerte a háborút, rálépett a béke 
megnyeréséhez vezető útra, a legfontosabb lépést megtette. Nem 
volt többé megkötve a keze: az olaszországi ügyekkel foglalkozott. 


Májusban, felhasználva ürügyül, hogy néhány francia katonát 
megöltek, a francia hadsereg behatolt a Velencei Köztársaság 
területére és elfoglalta a köztársaságot. A köztársaság kormányát 
meg kellett dönteni. Velencében ideiglenes kormány alakult, de 
Bonaparte a legkevésbé sem segítette elő megszilárdulását. Nem 
feledkezett meg a leobeni szerződés titkos cikkelyéről. (Ezek a titkos 
megállapodások nem sokáig maradtak titokban. Szimolin 1797. 
április 25-május 6-i jelentésében már megírta, hogy a hírek szerint 
Ausztria kárpótlásként megkapta Velencét.) 


Júniusban a francia katonaság behatolt a Genovai Köztársaság 
területére; erre is akadt ürügy. Ámde a leobeni megállapodásokban 
Genováról nem esett szó; itt semmi sem állta útját, hogy azonnal 
megtalálják a megfelelő állami formákat. Június 6-án Genovában 
proklamálták a Liguriai Köztársaság megalakulását. Mo-delljéül a 
Francia Köztársaság III. évi alkotmánya szolgált. A Liguriai 
Köztársaságnak ennek mintájára szintén két tanácsa és 


Direktóriuma volt. 


Júniusban a Transzpadán és a Ciszpadán Köztársaságot átalakították 
az egységes Ciszalpin (Alpokon-inneni) Köztársasággá. Bonaparte 
ebben a majdani egységes Olaszország alapját látta. Ez az 
Olaszország arra volt hivatva, hogy Franciaország biztos támaszává 
váljon. A köztársaságban számos antifeudális, polgári jellegű 
szociális és politikai intézkedést hoztak: megszüntették a feudális 
szolgáltatásokat és adókat, szekularizálták az egyházi birtokokat, új 
törvényhozást vezettek be, amely rögzítette minden állampolgár 
törvény előtti egyenlőségét, az összes ebből adódó 


következményekkel. A köztársaság politikai felépítése közel állt a 
francia mintához: Direktórium, két törvényhozó tanács, hasonló 
helyi önkormányzati rendszer. A Ciszalpin Köztársaságot szoros 
kapcsolatok fűzték Franciaországhoz. Ez egyébként másként nem is 
lett volna lehetséges. Képes lett volna egy csak éppen 

megszületett, gyenge kis köztársaság - amelyet minden oldalról 
ellenséges monarchiák vettek körül - szembeszállni ez utóbbiakkal a 
köztársasági Franciaország támogatása nélkül? 


A cári diplomaták kifejezték azon (el kell ismerni, eléggé 
megalapozott) aggályukat, hogy az új köztársaságok eszközök 
lesznek Franciaország kezében, és elő fogják segíteni az ország 
forradalmasítását. Így is történt. 


Akkoriban az olasz kortársak közül sokan úgy vélték, hogy 
Bonaparte elsősorban mint olasz hazafi cselekszik, akinek a 
szülőhazája a legdrágább. Mascheroni, a neves matematikus, 
amikor , Geometria" című könyvét a hadseregparancsnoknak 
ajándékozta, az ajánló sorokban megemlékezett a nevezetes napról, 
amikor , átkeltél az Alpokon..., hogy felszabadítsd drága Itáliádat". 
Ezek a szavak arról tanúskodnak, hogy az olasz tudós szemében a 
győztes generális Olaszország hű fia maradt - számára Napolione di 
Buonaparte volt. De vajon csakugyan így volt-e? 


, Franciaország a Földközi-tengert a maga tengerének tekinti és 
uralkodni szándékozik rajta" - jelentette ki határozottan Bonaparte 
a meghökkent Cobenzl grófnak, aki Ausztriát a campoformiói 
békével végződő tárgyalásokon képviselte. De hiszen az olaszok is 
kijelentették, hogy a Földközi-tenger - mare nostro: , a 

mi tengerünk". Bonaparte tehát Franciaország érdekeit fölébe 
helyezte az olasz érdekeknek. Ehhez semmiféle kétség nem férhet. 


Bonaparte olaszországi politikáját Franciaország érdekei határozták 
meg - ez vitathatatlan. Csakhogy Franciaország érdekei is 
különféleképpen foghatók fel. Azok a nézeteltérések, amelyek az 
olaszországi politika kérdéseiben Bonaparte és a Direktórium között 
felmerültek, éppen az érdekek e különféle felfogásának 

szemléletes példájaként szolgálnak. Amikor a Direktórium ellenezte 
a független olasz köztársaságok alakítását, és Bonapartétól csak 
aranyat és még több aranyat kért , Francia-ország érdekeire" 
hivatkozva, ez csak azt bizonyította, milyen szűk értelemben 


fogta fel a Direktórium Franciaország érdekeit. Ez nyílt 
rablópolitika volt, amely teljesen megfelelt az új, üzérkedő, mennél 
több zsákmány harácsolására törekvő polgárság farkasétvágyának. 
Bonaparte Franciaország érdekeit szélesebb és mélyebb értelemben 
fogta fel. Kijárta a forradalom iskoláját, és látta, hogy 
Franciaországra nézve milyen óriási előnyökkel jár, ha a haladó 
polgári viszonyok rendszerét szembeállítja a reakciós feudális 
rendszerrel, maga mellé állítva az elnyomottak és az 

elégedetlenek erőit. Olaszországi politikája lényegében a történelmi 
haladás medrében maradt; s ez volt erejének forrása. 


A kortársak ezt érezték és megértették, még ha véleményüket 
másként fejezték is ki. Stendhal az 1796-os esztendőt Napóleon hősi 
korszakának nevezte, élete költői és nemes időszakának: , Nagyon 
jól emlékszem, milyen lelkesedéssel töltött el zsenge dicsősége 
minden nemes szívet." Gros, Vernet, David megörökítették az 
előretörő fiatal, sovány harcos alakját, sápadt arcát a szélben lobogó 
hajával, amint a katonák előtt az ellenség felé rohan. Beethoven 
később, a nagyszerű győzelmek és a párjukat ritkító hőstettek mély 
hatása alatt alkotta meg , Eroica" című halhatatlan szimfóniáját. 


Mindez így van. Mégis Bonaparte által az európai politika nagy 
színterén kifejtett tevékenységnek már abban a kezdeti és legjobb 
időszakában időnként magatartásában és cselekedeteiben 
jelentkeztek bizonyos vonások, bizonyos sajátosságok, amelyek még 
a leglángolóbb republikánus tisztelőit is megzavarták. Például a 
legyőzött olasz államokra kivetett sok óriási sarc... 


Bonapartét még az olasz hazafiak közül való hívei is azzal 
mentegették, hogy ezek a , háború törvényei", ahogyan a XVIII. 
században felfogták őket, hogy a fővezér csak a Direktórium 
követeléseinek tett eleget, hogy sarcot más köztársasági hadseregek 
is kivetettek, s hogy Bonaparte csak az egyeduralkodókkal, az 
egyházzal és a gazdagokkal fizettetett. 


Általában véve mindez igaz. De mások, bár nem egészen 
magabiztosan, mégis ellene vetették, vajon a , háború törvényei" a 
köztársaságra is kiterjednek? Vajon Bonaparte tábornok mindig 
teljesítette-e a Direktórium követeléseit? Végül megint mások igen 
félénken megkérdezték: vajon kivetettek valaha is ilyen óriási 
mértékű sarcot? 


Észre kellett venni, hogy a republikánus tábornoknak a 
magatartásában, életmódjában megváltozott valami. Amíg a 
hadsereg ütközeteket víva előrenyomult, Bonaparte a katonákkal 
jobbára együtt gyalogolt, s az ütközet idején a legveszélyesebb 
helyeken jelent meg, részt vállalt a hadjárat minden terhéből. 
Amikor a puskaropogás elhallgatott, aláírták a fegyverszünetet, 
várták a békét, Bonaparte visszatért Milánóba. 


A Milánó melletti pompás Mombello kastélyba költözött, ahol afféle 
kis udvartartást rendezett be, amely meglepte a látogatókat fényűző 
voltával. Itt a nagy fogadásokon, a zárt körű ebédeken, az 
estélyeken Joséphine uralkodott. Ekkor - úgy látszik először - kezdte 
értékelni férjét: végre lehetővé tette számára, hogy kielégítse oly 
hosszú évekig csillapított szenvedélyét - a tékozlást. Egyébként a 
tábornok feleségének ilyen irányú tehetségével vetélkedtek a 
tábornok nőtestvérei, kivált a szép Paoletta, aki végleg Pauline-ná 
lett, s továbbra is elcsavarta a fejét a hadsereg fiatal tisztjeinek. 
Vidám, fényes udvar volt ez, szikrázott a fiatalságtól, a nevetéstől, a 
tréfáktól, a kristályserlegekben habzó bortól, a női mosolyoktól - a 
győztes hadsereg fővezérének udvara volt. 


De vajon ki fizette az ősi Mombello palota termeiben zajló 
gondtalan, zajos estélyeket, ahol patakokban folyt a bor és 
számlálatlanul adták ki a pénzt? Gróf Melzi és más olasz 
miniszterek poharukat emelték a felszabadító hadsereg 
parancsnokának és tisztjeinek egészségére. Talán teljesen őszinték 
voltak. De végül is ez az arany az olasz nép verítékes munkájából 
származott. 


A Mombello kastélyban kissé csöndesebb lett az élet, miután az oly 
sok ezredest oda vonzó Pauline Bonaparte választása végül is 
Leclerc-re esett. Bátyja a kellő formában megünnepelte a 
menyegzőt, és hozományul negyvenezer livre-t adott neki. A 
tábornok tisztelői és Pauline hódolói azt mondták: vajon egy olyan 
nő, aki szépségével Itália összes nőit elhomályosítja, nem méltó 
erre? Ki mert volna ellentmondani nekik? Ám azok, akik 
közelebbről ismerték a Bonaparte-családot, emlékeztek arra, hogy 
alig három esztendeje Paoletta mezítláb öblögette a fehérneműt a 
folyó jéghideg vizében. Amikor Bonaparte elutazott Olaszországból, 
a Ciszalpin Köztársaság Direktóriuma hálája jeléül neki ajándékozta 

a Mombello palotát: előző tulajdonosának egymillió livre-t fizetett 
ki érte. 


Szent Ilona szigetén Napóleon szükségesnek tartotta, hogy 
visszatérjen - a jövő nemzedékre való tekintettel - olaszországi 
kiadásainak kérdésére. Elmondta, hogy a modenai herceg, Salicetti 
útján, négymillió aranyat ajánlott fel neki, ő pedig elutasította. Nem 
fér kétség ahhoz, hogy amit elmond, igaz. Beszél arról is, hogy az 
Olaszországban általa kapott egész összeg nem haladta meg a 
háromszázezret. Frédéric Masson, aki egész életét annak szentelte, 
hogy e nagy ember életrajzának egyes részleteit kutassa, ezzel 
kapcsolatban szerényen megjegyzi, hogy a császár minden 
bizonnyal kifelejtett egy nullát. Nehéz teljes biztonsággal 
megállapítani, milliomos volt-e már Bonaparte a mombellói boldog 
estélyek idején; lehet, hogy nem. Jobban éhezett a dicsőségre, mint 
a pénzre. De a Mombello kastély mosolygós, az olasz vendégeket 
szellemességével elbűvölő gazdájában már nehéz volt felismerni a 
topográfiai hivatal mogorva, űzött farkashoz hasonló tisztjét, aki az 
árnyékba húzódott, hogy ne lássák kopott egyenruháját és foltozott 
csizmáját. 


Persze 1797-ben Bonaparte, Montenotte, Lodi, Rivoli dicsfényétől 
övezve már más ember volt, mint két évvel korábban. 


Ez alatt az idő alatt életében minden teljesen megváltozott, minden 
más lett. Fontos, hogy megértsük azt a pszichológiai fordulatot is, 
amely az olaszországi háború hónapjai alatt végbement benne. 


Tudatos életének első éveiben, mi több, egy teljes évtizeden át 
Bonaparte lépten-nyomon kudarcot, vereséget szenvedett. A 
babonára való korzikai hajlamával kész volt elismerni, hogy , nincs 
szerencséje". Talán egész életében üldözni fogja a bal-szerencse? S 
íme, tíz esztendei balsiker után sorsa teljesen megváltozott. Szél 
dagasztotta vitorláit. Győzelem győzelmet, siker sikert követett. 


Bonaparte kora műveltebb férfiai közé tartozott. Mombellóban 
neves tudósokat látott vendégül: Monge matematikust, Berthollet 
vegyészt, s ezeket meglepte, milyen ismeretei vannak a 
szaktudományokban. Az olasz zenészek és művészek csodálkoztak 
zenei jártasságán. Ám mindez párosult benne valami atavisztikus, 
korzikai babonássággal. Ha izgatott volt, gyakran és gyorsan 

keresztet vetett; hitt az előjelekben, az előérzetekben. Az 
olaszországi hadjárat napjaiban végre kezdett szilárdan hinni 

jó csillagában. Megszabadult a nyomasztó, talán tudatalatti 
félelemtől: hátha hirtelen újból elhagyja a szerencse? Felélénkült, 
felvidult, hitte, hogy ezentúl melléje szegődik a szerencse, a siker. 
Mosolygósnak, derűsnek, boldognak látszott, főképpen azért, mert 
az olaszországi háború e tizennégy hónapja alatt ráragyogott a 
szerencsecsillag, és érezte, hogy képes nagy tettek véghezvitelére. 


Napóleon némely életrajzírói, akik hajlanak arra, hogy tetteiben és 
gondolataiban csaknem 1796-tól a trón megszerzésére irányuló 
terveket fedezzenek föl, nézetem szerint rosszul látják evolúcióját. 
Ebben jelentős szerepet játszottak Miot de Melito állításai, amelyek 
Albert Sorel ragyogó tolla nyomán kerültek be a 
történelemtudományba, s amelyek ebben a szellemben orientálták 
az olvasókat. Sorel elfogadta őket, s irodalmi tehetsége ezeknek az 
állításoknak megadta a hiányzó hitelüket. Holott Miot de Melito 
Fleischmann württembergi tábornok által kiadott memoárjainak 
figyelmes tanulmányozása megmutatja, hogy nem tekinthetők 
autentikus forrásnak. Egyébként, függetlenül Miot apokrif 
visszaemlékezéseitől, teljesen nyilvánvaló, hogy az az út, amelyet 
Bonaparte megtett a jakobinustól a mindenható császárig, nem 
lehetett sima és egyenes. 


Bonaparténak 1797-ben Olaszországban óriási volt a tényleges 
hatalma. Gróf Stakelberg, a torinói cári követ, 1797 augusztusában 
ezt írta: , Nem fér kétség ahhoz, hogy egész Olaszországban az 
összes francia megbízottak kivétel nélkül a fővezértől függenek." Ez 
igaz volt. Persze Bonaparte, akár kortársainak többsége, sok 
csalódáson ment keresztül a polgári forradalom tragikus menete 
következtében. Ám Bonaparte is, mint hasonló politikai életrajzú 
harcostársainak zöme, vagyis az egykori jakobinusok, republikánus 
maradt. Semmi alap nincs ahhoz, hogy akkori republikanizmusát 
kétségbe vonjuk. Amikor az osztrák meghatalmazottak a leobeni 
tárgyalásokon olyan engedményként, amelyért cserébe fizetni kell 
valamit, felajánlották a Köztársaság hivatalos elismerését, 
Bonaparte ezt megvetően elutasította. A Köztársaságnak nincs 
szüksége semmiféle elismerésre... , A Köztársaság - olyan, mint 

a nap! Annál rosszabb azoknak, akik nem látják" - felelte gőgösen. 


Stendhal, aki csodálatos történelmi éleslátással volt megáldva, nem 
véletlenül jelölte meg 1797 tavaszát, a franciák bevonulását 
Velencébe mint olyan határvonalat, amely Bonaparte élete hősi 
időszakának végét jelzi. 


A franciák bevonulását Velencébe a leobeni megállapodások eleve 
eldöntötték. Ezek mindkét fél részéről kompromisszumot 
jelentettek, s magának a kompromisszumnak a gondolata ellen 
senkinek sem volt ellenvetése. Ám a leobeni megállapodások első 
ízben tértek el a republikánus külpolitika elveitől. Az a titkos 
megegyezés, hogy a Velencei Köztársaságot átadják Ausztriának, a 
Köztársaság által meghirdetett elvek lábbal tiprását jelentette. 
Bonaparte megkísérelte cselekedeteit azzal igazolni, hogy Velence 
átadása Ausztriának csupán időleges, a körülmények által ki- 
kényszerített intézkedés volt, amelyet 1805-ben jóvátett. Ezek az 
érvek, természetesen, nem változtatnak a leobeni paktum elvi 
jelentőségén. Lényegileg Velence átadása Ausztriának semmivel sem 
volt helyesebb, mint lett volna Lombardia átadása Ausztriának, amit 
a Direktórium kívánt, Bonaparte pedig ellenzett. 


Bonaparte olaszországi politikájába a leobeni megállapodások óta 
lényeges új elemek kerültek be. Hiba volna azt hinni, hogy 1797. 
április-május után, Leoben után és Velence megszállása után 
Bonaparte egész politikája gyökeresen megváltozik, 

haladó politikából agresszív, hódító politikává válik. Ám 
ugyanolyan hiba volna, ha nem vennénk észre Bonaparte 
politikájában azokat a változásokat, amelyek teljesen világosan 
körvonalazódtak 1797 tavaszától kezdve: a hódító törekvések 
jelentkezését. 


A Direktórium, noha elégedetlenséget keltett benne Bonaparténak 
csaknem egész olaszországi ténykedése (a beküldött milliókon 
kívül), saját pozícióinak ingatagsága miatt kénytelen volt 
megbékélni a tábornok önfejűségével. Alighogy sikerült elhárítani a 
baloldali veszélyt - a babeufista mozgalmat még nagyobb veszély 
fenyegette, ezúttal a jobboldalról. Az V. év germinaljában (1797 
májusában) tartott választások mindkét tanácsban a Direktórium 
ellenfeleit - a királypártiakat és a királypártiakhoz közelálló 
elemeket, az úgynevezett Clichy-pártot - juttatták többségre. 
Pichegru megválasztása az Ötszázak Tanácsa elnökének és Barbé de 


Marbois-é az Öregek Tanácsa (a legfelsőbb törvényhozó kamara) 
elnökének nyílt kihívás volt a Direktóriummal szemben: mindketten 
ellenségei voltak. A jobboldali többség a törvényhozó tanácsokban 
nyomban kitapogatta a legsebezhetőbb pontot: azt követelte, hogy 
a Direktórium számoljon el kiadásairól. Mi lett az Olaszországból 
befolyt arannyal? Miért üres állandóan a kincstár? Olyan kérdések 
voltak ezek, amelyekre a Direktórium Barras ördögi leleményessége 
ellenére sem tudott válaszolni. Ám ez csak a kezdet volt. A 
törvényhozó szervek nem leplezték azt a szándékukat, hogy 

Barrast meg a többi , királygyilkost" kiebrudalják a kormányból. Mi 
lesz azután? Ez még nem volt egészen világos, alighanem valamiféle 
átmeneti forma a monarchia felé. A vélemények különböztek. A 
kormányt jobboldalról a , szalon-ellenzék"?" bírálta, amely Madame 
de Staél körül csoportosult. Madame de Staél politikai 

programját nem könnyű meghatározni. Thibaudeau elmés 
megjegyzése szerint , Madame de Staél délelőtt a jakobinusokat, 
este a királypártiakat fogadta, vacsora után pedig a többieket". 
Amiben mindannyian megegyeztek, az a , triumvirekhez? való 
kritikus viszony volt. (, Triumvireknek" Barrast, Rewbellt és 
Larévelliére-Lépeaux-t nevezték, akik egy húron pendítitek. Carnot 
és Barthélemy a Direktórium ellenzéki kisebbségét alkották.) 
Összekapcsolta őket a közös meggyőződés: el kell kergetni 

a , triumvireket", akik görcsösen kapaszkodnak a direktori 
bársonyszékbe. 


Barras lényegében csak ezt tartotta fontosnak, semmi egyéb nem 
érdekelte. A direktori tisztség hatalmat jelentett, tekintélyt, 
nagyszerű appartement-t a Luxembourg-palotában, fogadásokat, 
dáridókat, éjszakai orgiákat és pénzt, pénzt számlálatlanul, amely 
mindenfelől özönlött a kezébe. Vajon megválhatott-e mindettől? Az 
az ember, aki a pokol összes köreit megjárta, aki a mélyből bukkant 
fel újból, aki a halál torkából menekült meg, az álnok és arcátlan 
Barras lázasan kereste az útját-módját annak, hogy túljárjon 
ellenségeinek az eszén. A forradalom éveiben, amikor a jobboldali 
veszély körvonalazódott, a nép kilépett a politikai porondra és 
elsöpörte az ellenséget. Ámde germinal és prairial után, a 
babeufisták szétzúzása után a népre gondolni sem lehetett. Maradt a 
hadsereg. A szuronyok erősebbek bármilyen alkotmányos 
törvényeknél. A szuronyok mindenre képesek. Csak az a fontos, 
hogy ne forduljanak maga Barras ellen... 


Barras ingadozott: kihez forduljon - Hoche-hoz, Moreau-hoz, 
Bonapartéhoz? Bonapartétól félt a legjobban. Ezért előbb Hoche-hoz 
fordult, ám mivel nem tudott vagy nem volt ideje mindent 
előkészíteni, csak kompromittálta a tábornokot. 


Az idő pedig múlt, nem lehetett késlekedni. Barras mint tapasztalt 
játékos, hidegvérűen megállapította, hogy ha a dolgot nem sikerül 
nyélbeütni, felkötheti magát. 


Thermidor közepén (újból az a végzetes thermidor hónap) a 

, triumvirek? arra a meggyőződésre jutottak, hogy csak Bonaparte 
húzhatja ki őket a csávából. Mint Barras írta, , boldogok lennének, 
ha láthatnák körükben a tábornokot, aki olyan nagyszerűen járt el 


vendémiaire 13-án". 


Barras ekkorra már végiggondolta a dolgot: a legjobb Bonaparte, az 
a tettek embere, ráadásul az alkotmány által szentesített 
törvényhozó tanácsok szétkergetése a legkevésbé sem fogja növelni 
a rivoli győztes népszerűségét. Barras nyeresége Bonaparte számára 
veszteség lesz. Bár Barras már régen nem tartotta Bonapartét 

,kis fajankónak", újból lebecsülte. Napóleon kitalálta Barras titkos 
gondolatait. A monarchikus veszély ellen harcolni kellett - ebben 
Bonaparte a legkevésbé sem kételkedett. Felhívást intézett a 
hadsereghez, hogy támogassa a Köztársaságot, keményen elítélte a 
royalista mesterkedéseket, s hajlandónak mutatkozott fegyveres 
segítséget nyújtani a Direktóriumnak. Csakhogy Bonaparte 
egyáltalán nem szándékozott kompromittálni Rivoliban és 
Leobenben szerzett hírnevét a vendémiaire szellemében végrehajtott 
hadműveletekkel. Erre más is akad. És Augereau-t küldte 

Párizsba egy osztaggal. Augereau - a párbajhős, a ripők, a mindenre 
elszánt nyers katona, aki képtelen volt bármiből hasznot húzni a 
maga számára, nem fogott elég gyorsan az agya - látszott a 
legalkalmasabbnak erre a szerepre. 


Augereau akkor érkezett Párizsba, amikor a direktorok helyzete, 
tulajdon megítélésük szerint, kritikussá vált. Szájról szájra járt 
Pichegrunek a Carnot-val folytatott beszélgetése során elhangzott 
megjegyzése, amikor ez utóbbi a , triumvirekre" panaszkodott: , A 
maguk Luxembourg-palotája nem a Bastille; lóra ülök és egynegyed 
óra alatt mindennek vége lesz." 


Barras, Rewbell, Larévelliére-Lépeaux rémülten várták, mikor 
érkezik el az utolsó , negyedóra". 


Augereau Párizsba érkezve hidegvérűen jelentette a 

, triumvireknek?: , Megjöttem, hogy lemészároljam a 
királypártiakat." Carnot nem tudta leküzdeni Augereau 

iránti ellenszenvét, s megjegyezte: , Micsoda cégéres gazember!" 


Ámde Bonaparte a vad Augereau személyében nemcsak átütő erőt 
adott a Direktórium kezébe, hanem politikailag i s felvértezte. Már 
korábban lefoglalták Veronában gróf d"Entraigeus royalista ügynök 
irattáskáját, amely egyéb iratok közt cáfolhatatlan bizonyítékokat 
tartalmazott Pichegru árulására, a trónkövetelő megbízottaival való 
titkos kapcsolataira vonatkozólag. Ezeket a dokumentumokat 
Bonaparte a Direktórium rendelkezésére bocsátotta. 


Barras és cinkostársai, mihelyt birtokukban voltak a Pichegrura 
nézve végzetes dokumentumok - amelyek az egész erőszakos 
akciónak a Köztársaság védelmében tett nemes intézkedés látszatát 
kölcsönözték -, elszánták magukat a cselekvésre. (Barras 
felháborodása Pichegru árulásán merő képmutatás volt; néhány 
nappal később maga lépett kapcsolatba Fauche-Borellel, s 
bármennyire igyekezett is rehabilitálni önmagát nem tudta 
megcáfolni, hogy akkor a trónkövetelőtől (a későbbi XVIII. Lajostól) 
,pátenst" kapott, azzal az ígérettel, hogy a monarchia 

restaurálásáért tizenkétmillió livre fogja ütni a markát.) 


Fructidor 18-án (1797. szeptember 4-én) Augereau parancsnoksága 
alatt tízezer katona körülvette a Tuileries-palotát, ahol a két Tanács 
ülésezett, s ezek semmiféle ellenállásba nem ütközvén - ha nem 
számítjuk a , törvényes jogról" való félénk kiáltozásokat 

, tisztogatást" hajtottak végre közöttük. Ekkor tette Augereau 

egyik tisztje - nevét nem jegyezte fel a történelem - ezt a nevezetes 
kijelentést: , A törvény - a kard!" 


A nem kívánatos képviselők zömét, élükön Pichegruvel, 
letartóztatták. Carnot-nak, akit figyelmeztettek, hogy letartóztatás 
fenyegeti, sikerült megszöknie. Negyvenkilenc megyében 
megsemmisítették az V. év germináljában tartott választások 
eredményét, s új választásokat tűztek ki, megtéve minden szükséges 
intézkedést ahhoz, hogy a megfelelő jelöltek kerüljenek ki 


győztesen. Magas rangú hivatalnokokat, alkalmazottakat, bírákat 
váltottak le, lapokat szüntettek meg - egyszóval, mindent megtettek 
annak érdekében, hogy semmi se veszélyeztesse közvetlenül vagy 
közvetve a triumvirek hatalmát... 


A fructidor 18-i fordulat kellemetlen következményekkel járt a 
Köztársaság bel- és külpolitikájára nézve. Anélkül, hogy tüzetesebb 
vizsgálatukba bocsátkoznánk, mégis megállapítjuk a legfontosabbat: 
a fructidor 18-i események igen nagy mértékben hozzájárultak a 
Direktórium rezsimjének további lejáratásához. Ha e hatalom 

jogi alapja már előzőleg is igen ingatagnak látszott, fructidor 18. 
után mindenki előtt - a rezsim ellenségei és hívei előtt egyaránt - 
nyilvánvalóvá lett, hogy csak a hadseregre támaszkodva képes 
fennmaradni. ,A törvény - a kard!" - ez a mondat, amely véletlenül 
csúszott ki egy tiszt száján, beigazolódott és a gyakorlatban 
mutatkozott meg a legfelső országos fórum gyakorlati 
tevékenységében. 


Bonaparte, figyelemmel követve a távoli Párizsban folyó események 
menetét, gyakorlati következtetéseket vont le belőlük: a 
Direktórium most nem gátolhatja meg őt az Ausztriával való béke 
megkötésében. Egészében véve ez a számítás helyesnek bizonyult, 
de a részleteket illetően Bonaparte tévedett. 


Barras az élet ama mohó élvezői közé tartozott, akik csak a mának 
élnek. Nem ijedt meg a saját árnyékától, s tudatában volt annak, 
hogy a nemrégiben végrehajtott akció nem gyarapította barátainak 
számát. De viharos élete során annyi ellenséget szerzett magának az 
általa eladott, elárult vagy meglopott emberek közül, hogy már rég 
nem is számolta őket - nem is lehetett volna mindet összeszámolni! 
Fructidor után újból úrnak érezte magát a Luxembourg-palotában, s 
azzal az arcátlansággal, amely még a minden hájjal megkent 
embereket is meghökkentette, kész volt most , megleckéztetni" 
azokat, akiknek tegnap ijedtségében még a kegyeit hajhászta. 


Barrast Augereau katonái mentették meg, akiket Bonaparte küldött. 
Csakhogy közvetlenül fructidor után éppen Bonaparte és Augereau 
haragították magukra a leginkább. 


Szeptember 17-én Schérer hadügyminiszter ezt írta Lazare Hoche- 
nak: 


, A Direktórium azt akarja, hogy a két rajnai hadsereg egy 
parancsnokság alatt egyesüljön és legkésőbb vendémiaire 20-án 
hadba induljon. A Direktórium önt választotta ki arra, tábornok, 
hogy győztes falanxainkat Bécs kapuiig vezesse." Bonapartét pedig 
felszólították, hogy szakítsa meg tárgyalásait a bécsi kabinettel és 


készítse fel a hadsereget az új hadjáratra. 


Bonaparte haragra gerjedt. Szeptember 23-án ismét felajánlotta 
lemondását. , Ha nem bíznak bennem, nincs mit tennem... Kérem, 
mentsenek fel tisztségem alól." A Direktórium nem fogadta el a 
lemondását, a béke kérdésében azonban nem változtatta meg 
álláspontját. 


Ám a fructidor 18-i fordulatnak Franciaország határain túl is voltak 
következményei. Ausztriában Leoben után kétségtelenül tétovázások 
mutatkoztak a békekötés kérdésében. Bonaparte számos jelből 
meggyőződhetett arról, hogy Bécs nem siet a békeszerződés 
aláírásával. Könnyűszerrel ki lehetett találni, miből fakadnak ezek 

a tétovázások. A germinali választások és a franciaországi 
törvényhozó szervek royalistabarát többségének létrejötte után Bécs 
abban reménykedett, hogy a Direktórium megbukik és 
Franciaországban éles politikai fordulat következik be. Minek 
sietnie hát a békével? 


Bonaparte igyekezett befolyást gyakorolni a bécsi kormányra. 1797 
augusztusában közölte a piemontei királlyal azt a kívánságát, hogy 
bocsásson tízezer katonát az itáliai hadsereg parancsnokságának a 
rendelkezésére, mivel , valószínűnek látszik az Ausztria elleni 
hadműveletek felújítása". Ez a követelés, a várakozásoknak 
megfelelően, riadalmat keltett Torinóban, és nyomban értesültek 
róla valamennyi követségen, majd az összes európai fővárosban is. 


Ez a lépés Bécsben hatásos volt. A fructidor 18-i fordulat az utolsó 
illúziókat is szertefoszlatta. Két héttel e fordulat után, szeptember 
20-án, Ferenc császár közvetlenül Bonapartéhoz intézett levelében 
javasolta a béketárgyalások haladéktalan megkezdését. Bonaparte 
nem várta meg a Direktórium jóváhagyását és elfogadta a 
javaslatot. A tárgyalások Olaszországban, Udinéban kezdődtek 
szeptember 27-én és október 17-ig tartottak. A bécsi kabinet a 
Bonapartéval való tárgyalásokra a nagy tapasztalatú gróf Ludwig 
Cobenzlt, a császárság legjobb diplomatáját küldte. Cobenzl az 

előző nyolc év alatt követ volt Pétervárott, s el tudta nyerni II. 
Katalin cárnő bizalmát. Ez a roppant kövér, rossz külsejű , északi 
jegesmedve", ahogy Napóleon nevezte, testessége ellenére 
rendkívüli elevenségről és ügyességről tett tanúságot a diplomáciai 
tárgyalásokon. Szívós volt, céltudatos, határozott. Az osztrák 
kormány, amikor Cobenzlt küldte Olaszországba, megmutatta, 
milyen jelentőséget tulajdonít a küszöbön álló tárgyalásoknak. 


A cherascói, a tolentinói, a leobeni megállapodásból kiderült, hogy 
a fiatal generális nemcsak kitűnő hadvezér, hanem kiváló képességű 
diplomata is. Campoformio ezt teljes egészében igazolta. 


Bonaparte arra kényszerítette az osztrák diplomatát, hogy hosszú 
utat tegyen meg és Olaszországban találkozzék vele. Jóllehet 
Bonaparte Milánóban csak egy macska-ugrásnyira volt Udinétől, 
huszonnégy órát késett, s a császár képviselője arra kényszerült, 
hogy türelmesen várakozzék megérkezésére. Az első ülésre 
Bonaparte a kardjukat csörtető tábornokok és tisztek óriási 
kíséretével jelent meg. Már az első ülésen meg akarta értetni 
tárgyalópartnerével, hogy a két egyenjogú fél 

tárgyalásaiban vannak legyőzöttek és győztesek. 


A tárgyalások nehezen haladtak előre. Bonaparténak azért volt 
különösen nehéz dolga, mert Párizsból olyan direktívákat kapott, 
hogy Ausztriának nyilvánvalóan elfogadhatatlan feltételeket 
szabjon, Cobenzl pedig ki akart térni az egyértelmű 
kötelezettségvállalás elől, s a Franciaország és Ausztria közötti 
megállapodást igyekezett függővé tenni a német birodalmi rendek 
ezt követő kongresszusának jóváhagyásától. Bonaparte úgyszólván 
két tűz közé került. Ráadásul mielőbb meg akarta kötni a békét 
Ausztriával, mert csak így fejezhette be a hadjáratot. 


Cobenzl konok volt. Bonaparte megpróbált ráijeszteni az 
osztrákokra a tárgyalás megszakításával való fenyegetőzéssel. 
Cobenzl higgadtan felelte: , A császár békét akar, de nem fél a 
háborútól sem, nekem pedig elégtételül fog szolgálni, hogy ilyen 
híres, ilyen érdekes férfiúval ismerkedtem meg." Bonaparténak más 
utakat kellett keresnie. 


A történelmi irodalomban általában rámutatnak arra, hogy 
Udinében az Ausztriával való megállapodás kulcsa Poroszország 


problémája volt. Ezt a kulcsot Bonaparte nem Udinében és 
Passeranóban, hanem már előzőleg, Leoben időszakában 

találta meg. Mocenigo 1797. április 27-én (május 8-án) Pétervárra 
küldött, rejtjelzett jelentésében közölte: , Bonaparte fivére, aki követ 
Párizsban, azt írja, hogy ez a szerződés [a leobeni előzetes 
megállapodás - A. M.J] Franciaország és a császár közötti 
szövetségen alapul, amely azt célozná, hogy együttesen 
ellensúlyozzák a porosz király törekvését a felemelkedésre." 


Bonaparte már a leobeni tárgyalások során kitapogatta a 
legkényesebb pontot az osztrák fél pozícióiban. Elhatározta, hogy a 
Cobenzllel folytatott tárgyalás során ezt ismét érinti. Szóba hozta a 
bázeli békét, a porosz királlyal fenntartott kapcsolatokat... Hiszen ez 
természetszerű volt. 


Cobenzl gyors felfogású férfiú volt. Nem kellett neki megismételni a 
célzást. Óvatosan érdeklődött: hajlandó lenne-e Franciaország titkos 
megállapodással támogatni Ausztriát a porosz király túlzott 
igényeivel szemben. , Miért ne - felelte nyugodtan Bonaparte -, nem 
látom ennek semmiféle akadályát, ha minden másban 
megállapodásra jutunk." A beszélgetés fokozatosan üzleti alku 
jellegét öltötte. A beszélgető felek jól megértették egymást, de a 
tárgyalások mégis nehezen haladtak előre, mert a konkrét 
kérdésekben mindegyik fél igyekezett kicsikarni a legelőnyösebb 
döntést. 


Bonaparténak Párizsból a kormány újabb utasításokat küldött - a 

, szeptember 29-i ultimátumot", amely azt kívánta, hogy szakítsa 
meg a tárgyalásokat, és a kérdéseket a fegyverek erejével döntse el 
-, indítsa meg az offenzívát Bécs ellen. Bonaparte a Direktóriumnak 
azzal felelt, hogy megismételte a leváltására vonatkozó kérését, s 
elhatározta, hogy az ügyet a , maga módján" intézi. Cobenzl 
azonban továbbra is minden pont körül alkudozott, a tárgyalások 
egy helyben topogtak. Bonaparte nem maradhatott tovább ilyen 
bizonytalan helyzetben. Merész húzásra szánta el magát: 
megmutatta Cobenzlnek a Párizsból kapott direktívákat. 
Megmagyarázta, hogy bármely percben megszakíthatja a tárgyalást, 
kormánya ennek csak örülne. 


Cobenzl halálra rémült. Beleegyezett Bonaparte összes 
követeléseibe. Ez a zsákmány nyílt elosztása volt. A Velencei 


Köztársaságot, mint nemrég Lengyelországot, feldarabolták: 
Ausztria, Franciaország és a Ciszalpin Köztársaság közt osztották 
fel. Mainz és a Rajna egész bal partja Franciaországhoz került. 
Ausztria elismerte az észak-olaszországi köztársaságok 
függetlenségét. Cserébe, a titkos megállapodások értelmében, meg 
kellett kapnia Bajorországot és Salzburgot. 


Október 9-ig rendezték az összes vitás kérdéseket, és 
megfogalmazták a megegyezés szövegét. Ámde 11-én, amikor 
Bonaparte és Cobenzl ezt alá akarták írni, váratlanul újabb 
nehézségek merültek föl. 


Bonaparténak nem tetszett a Mainzra és a rajnai határra vonatkozó 
cikkely, javasolta ennek módosítását. Cobenzl ellenkezett, 
Bonaparte ragaszkodott álláspontjához. Cobenzl azt állította, hogy a 
Rajna-határ a birodalom hatáskörébe tartozik. A feldühödött 
Bonaparte félbeszakította: , Az ön birodalma egy kivénhedt ringyó, s 
megszokta, hogy mindenki erőszakot tesz rajta... Ön elfelejti, hogy 
itt, gránátosaim közepette alkudozik velem!" Ordítozás közben 
feldöntött egy asztalt egy pompás porcelán étkészlettel, II. Katalin 
ajándékával, amely ezer darabra tört. , Így fogom szétzúzni egész 
birodalmukat? - kiáltotta mérgesen. Cobenzl megrémült, 

amikor Bonaparte tovább kiabált és valami érthetetlen szitkozódás 
közepette lármásan kiment a szobából. Az osztrák diplomata pedig 
nyomban bevezette az okmányokba a Bonaparte által követelt 
változtatásokat. , Nem volt észnél, részeg volt? - bizonygatta később 
Cobenzl. Aztán úgy emlegette a dolgot, hogy a tárgyalások alatt a 
generális puncsot ivott, az egyik poharat a másik után hajtotta le, s 
valószínűleg ez hatott rá. 


Ez aligha történt így. Az osztrák diplomata mentegetőzni akart, meg 
akarta magyarázni, hogyan engedhetett meg egy ilyen jelenetet. 
Bonaparténak nem ment el az esze és nem volt részeg. Általában 
úgyszólván sohasem itta le magát. A dühkitörésben inkább egy 
szerep olyan teljes átélésének művészetét kell látnunk, amikor 

nem lehet megkülönböztetni: játék-e ez vagy igazi érzés. 


Harmadnapra a szöveget végleg egyeztették a Bonaparte által 
javasolt megfogalmazásban. Az osztrák diplomata a megállapodás- 
tervezetet Bécsbe küldte jóváhagyás végett, ezt megkapta, s most 


már csak az aláírása maradt hátra. 


Megállapodtak abban, hogy az aláírásra egy Campoformio nevű 
falucskában kerül sor, félúton a két fél rezidenciája között. Ám 
október 17-én, amikor a dokumentum teljesen elkészült, Cobenzl 
gróf, aki félt Bonapartétól, s attól tartott, hogy még érheti részéről 
valami meglepetés, nem várta meg Bonaparte 

megérkezését Campoformióba, hanem elment rezidenciájába, 
Passeanóba. A tábornoknak is megvolt rá az oka, hogy ne 
halasztgassa az ügy befejezését. A szerződést Passeanóban az 
október 17-ről 18-ra virradó éjszakán aláírták. 


S jóllehet ily módon sem Bonaparte, sem Cobenzl nem volt 
Campoformióban, a történelembe ez a szerződés, amely véget vetett 
az Ausztria és a Francia Köztársaság között öt éve folyó háborúnak, 
mint campoformiói béke került be. 


5. fejezet 


Egyiptom és Szíria 


A VII. év frimaire 20-án (1797. december 10-én) a Francia 
Köztársaság kormánya ünnepélyesen fogadta a Luxembourg- 
palotában Bonaparte tábornokot. 


Óriási tömeg árasztotta el az utcákat. Úgy látszott, a főváros egész 
lakossága üdvözölni akarja azt a férfiút, akinek a neve az utóbbi 
időben közszájon forgott. A tábornok hintója, amelyet díszkíséret 
követett, nehezen tudott előre haladni - olyan szorosan vették körül 
az éljenző emberek ezrei. A Luxembourg-palota udvarán a 
tábornokot az egész hivatalos Franciaország várta. A Direktórium öt 
tagja, arannyal kivarrt vörös köpenyben és toliakkal ékesített 
kalapban, a miniszterek, a Köztársaság legfőbb tisztségviselői, az 
Öregek Tanácsának és az Ötszázak Tanácsának tagjai, tábornokok, 
magas rangú tisztek. A Konzervatórium kórusa a Szabadság 
himnuszát énekelte, s ennek hangjai mellett Bonaparte, a zászlókat 
vivő Berthier és Joubert kíséretében végigment az utat engedő 
sorok között a , haza oltárához", ahol állva várták a kormány tagjai. 


A jelenlevőket meglepte, mint ezt a sajtó megemlítette, a tábornok 
rendkívüli soványsága. Ez a cingárság, a fénytelen arcbőr rendkívüli 
sápadtsága, a vállra hulló hosszú, fekete haj a huszonnyolc éves 
tábornoknak egészen fiatal ember, csaknem ifjú külsőt kölcsönzött. 
Csak az összeszorított ajkak és a mozdulatlan arc áthatolhatatlan 
kifejezése árulták el életkorát. 


A Direktórium megbízásából Talleyrand üdvözölte a tábornokot 
választékos és hízelgő beszéddel. Bonaparte röviden és 
tartózkodóan válaszolt, szavai nem voltak eléggé érthetők: éles 
hangon, de nem hangosan beszélt, idegenszerű kiejtéssel, 

melyet még nem szoktak meg, s ez megnehezítette a beszéd 
megértését. Csak egyes szavak jutottak el a hallgatók füléhez: 
dicsérte a forradalmat, a Direktóriumot, a katonákat. Később az 
újságokból kiderült, hogy beszélt Európa szabadságáról is - sőt! - a 
legjobb organikus törvényekről. 


Bonaparténak Barras válaszolt. Dagályos, cikornyás beszédet 
mondott, amelyben az égig magasztalta a Köztársaság kiváló 
hadvezérét. Mint sok akkori szónok - ez volt a divat -, Barras a 


történelem tapasztalataihoz fordult. Emlékeztetett Caesarra, de nem 
összehasonlításképpen, hanem szembeállításként. A Direktórium 
tagja Bonapartét olyan hősként üdvözölte, aki Franciaország 
nevében tizennyolc évszázad után bosszút állt Caesar tetteiért. , Az 
rabságot és rombolást hozott földünkre, Ön e régi hazának 
szabadságot és életet hozott." E néhány szó figyelmeztetést 
tartalmazott: Barras időszerűnek tartotta, hogy a győztes tábornokot 
erkölcsi oktatásban részesítse. 


Bonaparte szenvtelen arccal hallgatta a direktort. 


Barras beszédét testvéri öleléssel fejezte be. Azután a Direktórium 
többi tagja ölelkezett össze a tábornokkal. A jelenlevők hosszas és 
viharos tapssal kísérték ezt a jelenetet. A Köztársaság kormányának 
és a híres hadvezérnek - immár a béke megteremtőjének is - ez az 
ünnepélyes találkozása a kölcsönös elismerés szavaitól, testvéri 
ölelésektől és általános tapsvihartól kísérve a megfigyelőkben a 
teljes összhang, egység és harmónia benyomását keltette. De 
lehetett-e hinni a szavaknak, a mosolyoknak? 


Csaknem kétesztendei olaszországi tartózkodása alatt Bonaparte 
tábornok katonai, politikai és diplomáciai területen tevékenykedett, 
anélkül, hogy figyelembe vette volna a kormány direktíváit, sőt 
gyakran ezekkel homlokegyenest ellentétben cselekedett. A 
tábornok és a Direktórium közötti nézeteltérések tartalma és jellege, 
mint már mondottuk, ezen idő alatt változott. A rejtett harc 
fokozódott. S ebben a harcban Bonaparte mindig felülkerekedett a 
Direktóriumon. S éppen, mert politikája az új, polgári Franciaország 
érdekeinek tágabb értelmezéséből indult ki, Bonaparte, 

a Direktórium utasításait megszegve, arra kényszerítette ez utóbbit, 
hogy még üdvözölje is ezért. Így történt ez régebben is, így történt 
most is, 1797 decemberében. A Direktórium világos utasításokat 
adott neki: ne kössön békét, indítson offenzívát Bécs ellen. De 
amikor a kormány határozott utasításai ellenére Bonaparte 
Campoformióban megkötötte a békeszerződést, mit tehetett a 
Direktórium? 


Az első pillanatban arra gondolt, hogy elutasítja, megsemmisíti a 
szerződést. Ámde Campoformiót olyan hangos ujjongással fogadták 
a törvényhozó tanácsokban, az egész országban, amelyet elgyötört a 


háború és amely békére vágyott, hogy ez nyomban kijózanította a 
Direktórium tagjait. Kénytelen-kelletlen, öklüket a zsebükbe rejtve, 
úgy tettek, mintha örülnének a békének, amelyet a tábornok a 
kardja élén hozott. Nyomban feledésbe merültek a háború 
folytatására adott direktívák, a békekötésre vonatkozó tilalom. 
Barras kénytelen volt magába fojtani a hallatlanul arcátlan és 
veszélyes tábornok ellen benne fortyogó dühöt és haragot, mézédes 
mosollyal széttárni karját, hogy a békét hozó tábornokot 
barátságosan magához ölelje. 


Nem, nem lehetett hinni sem a szemnek, sem a fülnek, sem a 
látottaknak, sem a hallottaknak. De a kialakult körülmények között 
mindkét félnek meg kellett őriznie a látszatot - a közönség, 
Franciaország, a világ előtt -, megjátszani a testvéri barátságot és az 
egyetértést, holott ennek hamis és képmutató voltával egyaránt 
tisztában voltak a Direktórium tagjai és Bonaparte. 


Merő képmutatás? Minden bizonnyal. De mi lesz, ha erről 
lemondanak, ha levetik az álarcot? 


Volt min gondolkodni Napóleonnak is és a Direktórium tagjainak is. 


Barras, Rewbell és a kormány többi tagja haragudott Bonapartéra és 
félt tőle; igen sokszor kerültek megalázó helyzetbe miatta, s arra 
kényszerítette őket, hogy alávessék magukat akaratának. A 
direktorok szíves örömest leszámoltak volna vele, de abban az 
időpontban, amikor a legnépszerűbb emberré vált az országban, 
tehetetlenek voltak; csak nyájasan mosolyoghattak és hízeleghettek 
neki. 


De akkoriban Bonaparte sem látott perspektívát maga előtt. Hogyan 
tovább? Merre tartson? Csaknem két esztendeig távol volt Párizstól. 
Ezalatt - erről könnyűszerrel meggyőződhetett - a Köztársaság 
helyzete nem javult, ellenkezőleg. A kincstár, mint mindig, kongott 
az ürességtől; a pénzügyek ziláltak voltak; a kormány képtelennek 
bizonyult arra, hogy az országban stabilizálja a pénzforgalmat. Egy 
maroknyi csoport - hadiszállítók, spekulánsok, sikkasztok - óriási 
vagyonokat szerzett; a köznép, s kiváltképpen a városi szegények, 
nagyon megsínylették az élelmiszerárak emelkedését, az 
élelemhiányt. Az elégedetlenség a társadalom széles rétegeire 
kiterjedt: vagyonosok és vagyontalanok egyaránt panaszkodtak. De 


ez az elégedetlenség még nem tudatosodott teljesen; a társadalom 
erjedésének kezdeti vagy talán középső foka volt. A növekvő 
társadalmi felháborodás még nem kristályosodott ki meghatározott 
követelésekben; még nem fogalmazódott meg világosan, hogy mi 
kell és mi nem kell. 


A forradalom a tulajdon óriási méretű újrafelosztását hajtotta végre 
az országban. A népesség jelentős többsége azok közé tartozott, 
akiknek volt tulajdonuk - nem nagy tulajdonuk, de legalább kicsiny, 
amelyhez különböző úton-módon jutottak a forradalom éveiben. 
Ezen új tulajdonosok zömét a parasztok és a különböző kategóriájú 
polgárság alkotta. Ez a két osztály - a polgárság és a parasztság - 
anyagilag többet kapott a forradalomtól, mint mások. Természetes, 
hogy éberen őrködtek a nemrég szerzett tulajdonon. Már ez 
egymagában is kérlelhetetlen ellenségeivé tette őket a 
restaurációnak, ellenségeivé a monarchiának, a régi rendhez való 
visszatérésnek. Az új tulajdon összekapcsolódott a Köztársasággal, s 
ezért többségükben a Köztársaság oldalán álltak. 


A republikanizmus akkoriban még a franciák túlnyomó többségének 
feltétlenül domináló politikai meggyőződése volt. A polgárság 
körében, a jómódú parasztság körében fokozódott az elégedetlenség 
a Direktórium politikájával, mivel az képtelennek bizonyult stabil 
rezsim létrehozására, a pénzügyi helyzet rendezésére, arra, hogy 
véget vessen az árdrágításnak, a spekulációnak. Ám lehetett valaki 
elégedetlen a kormánnyal, elítélhette a Direktórium tevékenységét 
és politikáját, de a bírálat megállt ott, ahol a Köztársaság kezdődött. 
A Köztársaság a bírálat határain túl maradt. 


Ráadásul a társadalom különféle rétegeiben még elevenen éltek 
azok az illúziók, hogy ha legyőzik az ellenséget, vége lesz a 
háborúnak és eljő a béke, akkor a Köztársaság felragyog egész 
napsugaras fényében, akkor végül beköszönt a régóta 

várt , aranykor". (Journal de Francfort, 1797. november 4. A lap 
egy október 28-án kelt párizsi tudósításban hírt ad arról, milyen 
nagy volt a lelkesedés Párizsban október 26-án, amikor megérkezett 
az Ausztriával való béke aláírásának híre: a párizsiak ezrei 
özönlötték el a főváros utcáit.) 


A Bonaparte vezette hadsereg győzelmeit a társadalom valamennyi 
rétege, városon és falun egyaránt, nemcsak azért fogadta olyan 


lelkesen, mert ezek felszították a franciák nemzeti és hazafias 
érzelmeit, hanem azért is, mert közelebb hozták a béke várva várt 
napját. Öt éve folyt a kegyetlen, pusztító háború, amely a népre 
nyomorúságot hozott, nem pedig olyan javakat, amelyeket a 
Köztársaságtól remélt. A békéhez való közelebb jutást, Bonaparte 
győzelmeit sokan úgy tekintették, mint közeledést a szociális 
boldogsághoz. 


Bonaparte, amikor megtette a diadalútját Milánóból Rastattba, a 
nép mindenütt - Mantovában, Genfben, Lausanne-ban, Bernben - 
virágokkal, énekekkel, őszinte lelkesedéssel fogadta. (A Direktórium 
felkérésére Bonaparte meghatalmazottként elutazott a német 
birodalmi rendek rastatti kongresszusára. November 17-én utazott 
el Milánóból és 28-án érkezett meg Rastattba; az utat nyolclovas 
hintón tette meg.) Meggyőződhetett hát arról, hogy nemcsak nagy 
hadvezérnek tekintik, hanem felszabadító hősnek, a béke 
megteremtőjének. , Caesar leigázta Itáliát, te pedig visszaadtad neki 
a szabadságot" - ilyen vers kíséretében nyújtották át Napóleonnak 
lausanne-i fiatal lányok a virágokat. Bernben, ahol éjszaka utazott 
át, kivilágított fogatok hosszú sora fogadta, s az érkezését 
türelmetlenül váró szép asszonyok lelkesen kiáltották: , Éljen 
Bonaparte! Éljen a békeangyal!" Francia-országban a sajtó, 
magasztalva a Köztársaság fegyvereire dicsőséget hozó hadfit és 

a campoformiói béke létrehozóját, mindenekelőtt azt emelte ki, 
hogy Bonaparte igazi republikánus, a , testet öltött erény", 

, filozófus, a felvilágosodás barátja". Lehetett-e kételkedni ezeknek 
az oly világosan kifejezett érzelmeknek a 

jelentőségében, értelmében? 


De vajon tudta-e maga Bonaparte, mire törekedjen? Megvetette 
Barrast, bosszantotta a Direktórium politikája, tisztán látta, hogy a 
, triumvirek?" gyöngék és képtelenek az ország kormányzására. Mi 
legyen az ő szerepe az elkövetkező időben? Ezt nem látta teljesen 
világosan, s határozott terv nélkül tért vissza Párizsba. 

Alighanem úgy vélte, hogy a legtöbb, amit elérhet az, hogy a formai 
akadályokat leküzdve bekerül a kormányba, a Direktórium tagja 
lesz. (A formai nehézség az alkotmány által megszabott életkori 
cenzus volt: ennek értelmében a Direktórium tagjainak alsó 
korhatára negyven év volt. A törvényhozó tanácsoknak, 
természetesen, jogukban állt Bonaparte esetében kivételt tenni.) Az 


ország politikai életében való részvételének bármely formáját akkor 
mindenképpen a köztársasági rendszer keretei között képzelte el. 


Szent Ilona szigetén, tollba mondva visszaemlékezéseit Las-Cases- 
nak, Napóleon azt állította, hogy , mindkét tanács befolyásos 
küldöttei, a hazafiak, a fructidoristák, akik oltalmazót kerestek, a 
legfelvilágosultabb és legtekintélyesebb tábornokok sokáig 
igyekeztek rávenni az olaszországi tábornokot [azaz Bonapartét] 
arra, hogy indítson mozgalmat és álljon a Köztársaság élére; ő ezt 
elutasította, akkor nem volt elég erős ahhoz, hogy minden simán 
menjen". Napóleon ebben az esetben is, mint más 
visszaemlékezéseiben, sok tekintetben túlzott; 1797-ben aligha 
akarta őt bárki is rávenni arra, hogy , indítson mozgalmat és álljon a 
Köztársaság élére", ez igen valószínűtlen. Mindamellett figyelmet 
érdemel, hogy ebben a sok tekintetben fantasztikus beszámolóban 
arról volt szó, hogy a Köztársaság élére álljon; Bonaparte húsz év 
múltán is teljesen tisztában volt azzal, hogy 1797-ben a 
Köztársaságon kívül lehetetlen volt a hatalomnak bármilyen más 
formája. 


Valójában abban az időben másként vetődött fel a kérdés. 
Talleyrand joggal írta Bonapartéról: , Eléggé becsvágyó volt ahhoz, 
hogy a legmagasabb tisztségekre törekedjék, de nem volt annyira 
vak, hogy higgyen annak lehetőségében, hogy ezeket elérheti 
Franciaországban a körülmények különleges találkozása nélkül, ez 
pedig sem közelinek, sem valószínűnek nem látszott." Kevesebbről 
volt szó: hogyan legyen tagja a Direktóriumnak. 


Ebben az irányban történtek próbálkozások. Felmerült az a 
gondolat, hogy az Ötszázak Tanácsa határozatot hoz, amely 
engedélyezi, hogy Bonapartét kivételképpen a Direktórium tagjává 
válasszák. Ezzel Tallien - aki minden alkalmat megragadott ahhoz, 
hogy a felszínen maradjon -, valamint Régnault de Saint-Jean- 

d Angély foglalkozott. A dolog azon hiúsult meg, hogy a 
Direktórium tagjai, elsősorban Barras, határozottan ellenezték. 
(Barras azt írja, hogy Bonaparte annyira törekedett erre a tisztségre, 
hogy még börtönnel is meg kellett fenyegetni. Ez nem érdemel 
hitelt. Bonaparte visszaemlékezéseiben hallgat erről a pontról, s egy 
más sérelmet említ: az Öregek Tanácsa azt javasolta, hogy 
adományozzák neki Chambordt-t (a királyi család egykori birtokát) 


és egy házat Párizsban. A Direktórium ezt elutasította.) 


Az ország politikai vezetéséhez vivő egyenes, törvényes út tehát el 
volt zárva Bonaparte előtt. Más utak akkor még járhatatlanok lettek 
volna, s nem is gondolt rájuk. Mit tegyen hát a továbbiakban? 


Már másfél hónappal Bonaparte brumaire 5-i (1797. október 26-i) 
visszatérése előtt a Direktórium határozatával kinevezte őt az 

, angliai hadsereg"? - vagyis a brit szigetek megtámadására hivatott 
hadsereg - parancsnokává. Ez fontos, felelős pozíció volt; a 
campoformiói béke megkötése után Anglia maradt a Köztársaság 
egyetlen le nem győzött ellensége; hatalmának megsemmisítése 
látszott akkor a legfőbb feladatnak. 


Fogadja el ezt a megtisztelő megbízást ? Összpontosítsa minden 
erejét a küszöbön-álló hadműveletekre? Öregbítse hírnevét a 
hatalmas Albion fölötti győzelemmel? Bonaparte készen állt erre. 
Miután meggyőződött arról, hogy életkora és a Direktórium 
vonakodása elzárja előtte az utat a jelentős politikai tevékenység 


elől, könnyű szívvel megbékélt a rábízott fontos katonai feladattal. 


Bonaparte higgadtan meg tudta ítélni a Köztársaság helyzetét is, a 
társadalomban a saját maga által elfoglalt helyet is. Nem kellett 
panaszkodnia a figyelem hiánya miatt. Legalábbis eleinte általános 
érdeklődés tárgya volt, és nemcsak jóindulattal, hanem nagy 
tisztelettel kezelték. A Rue Chantereine-t, ahol a háza volt 
(megvásárolta és így tulajdonává vált) a községtanács átkeresztelte 
Rue de la Victoire-ra, a Győzelem utcájára. 


December 25-én a Nemzeti Intézet - a Köztársaság legfelső 
tudományos intézménye (amely megfelel a mi Tudományos 
Akadémiánknak - A. M.) Bonapartét megválasztotta tagjai, a 

, halhatatlanok" közé. Ennek annál nagyobb jelentősége volt, mert 
Bonaparténak tizenegy vetélytársa volt, akik szintén a fizikai- 
matematikai osztály mechanikai szekciójában voltak jelölve a 
Carnot után megüresedett helyre. Bonaparte kapta a legtöbb 
szavazatot. 


Napóleon valamennyi megkülönböztetés és kitüntetés közül a 
legjobban az Intézetbe való megválasztásának örült. Az Intézet 
elnökéhez intézett köszönő levelében ezt írta: , Az Intézethez tartozó 


kiváló tudósok választása megtisztelt. Tudatában vagyok annak, 
hogy mielőtt velük egyenlővé válok, még sokáig tanítványuk kell 
hogy legyek." A híres hadvezér hangsúlyozott szerénysége még 
növelte népszerűségét a tudósok között. Pontosan látogatta az 
Intézet szekciójának, osztályának valamennyi ülését; nem kereste a 
találkozásokat a politikusokkal, de szívesen elbeszélgetett a 
tudósokkal, főként a matematikusokkal - Laplace-szal, Lagrange- 
zsal, Monge-zsal - s Berthollet-vel, a vegyésszel. Olyan nagy 
jelentőséget tulajdonított annak, hogy az Intézet tagja, hogy 
nemcsak a levelekben és hivatalos iratokon fűzte neve mellé az 

, Intézet tagja" megjelölést, hanem a hadseregparancsokat is így írta 
alá: , Bonaparte, a Nemzeti Intézet tagja, az angliai hadsereg 
parancsnoka." Az Intézet tagjának címét többre tartotta a 
hadseregparancsnokénál. 


Bonaparte igen sok meghívást kapott: befolyásos politikusok 
igyekeztek jó kapcsolatot tartani vele. A legtöbb meghívást 
elhárította: mit nyújthatott neki? Csak Talleyrand-nal tett kivételt. 


Autun egykori püspöke csak nemrég lett külügyminiszter - nőknek, 
különösen az őt pártfogoló Madame de Staélnak segítségével, de 
még mindig sok nehézséggel küzdött. Harmadszor kellett életét 
újrakezdenie: először úgy kezdte meg, mint egy előkelő arisztokrata 
család sarja, aki sántasága miatt arra kényszerült, hogy 
megelégedjék tiszteletbeli állásokkal a papi hierarchia magas 
fokain; másodszor a forradalom után, mint az Alkotmányozó Gyűlés 
küldötte, aki javasolta, hogy vegyék el a földeket az egyháztól, 
melyet korábban szolgált; most, harmadszor, az emigrációból 
visszatérve, ismét el kellett nyernie a bizalmat - ezúttal a 
Direktóriumét. Ez nem ment könnyűszerrel, hízelgett Barrasnak, de 
nem tudta leküzdeni Rewbell ellenszenvét és a Direktórium többi 
tagjának iránta tanúsított gyanakvását. 


Valami egészen különleges szimattal megsejtette a fiatal korzikai 
tábornokban az új csillagot. Még nem találkoztak személyesen, de 
már rafinált hízelgésekkel leveleket intézett hozzá. Miután 1797 
decemberében Párizsban először találkozott Bonapartéval, még 
jobban megerősödött intuitív feltevéseiben. Azt remélte, hogy e 
férfiú segítségével sikerül majd felemelkednie. 


Talleyrand megtalálta a tábornok rokonszenvének elnyerésére a 


biztos eszközt. Az új, 1798-as esztendőben, január 3-án fogadást 
rendezett a campoformiói béke megteremtőjének a tiszteletére, a 
külügyminisztérium Rue du Bac-i pompás palotájában (ez az épület 
ma is dísze ennek a régi utcának). Vagy ötszáz ember volt hivatalos 
a fogadásra, tout Paris - egész Párizs -, ahogy már a XVIII. 
században mondották. Ám Taileyrand értett ahhoz, hogy 
észrevétlen, de biztosan ható fogásokkal az est központjává ne a 
híres generálist, hanem feleségét, Joséphine-t tegye meg. 


Tudta, mit csinál. Ez volt a más nőktől annyira elütő, varázsát 
mindvégig megőrző kreol asszony kései és teljes kivirágzásának 
ideje. Férjének - akinek nagyságát eleinte nem ismerte fel - a sikere 
most szárnyakat adott neki. Tartásában, viselkedésében most volt 
valami fenséges. Hamar beletanult a , bálkirálynő? szerepébe, 
amelyet ügyesen előkészített számára Taileyrand. A miniszter 
számítása hibátlannak bizonyult. Amikor különleges, hangsúlyozott 
tiszteletet és figyelmet tanúsított Bonaparte tábornok hitvese iránt, 
Taileyrand külszínre megmaradva a nőbarát nála 

megszokott szerepében, elterelte magáról a Direktórium őt 
különösen figyelemmel követő tagjai nak gyanúját; maga pedig - 
mivel ezzel Joséphine-nek örömet szerzett - ezáltal befolyásos 
pártfogót szerzett magának nagyhatalmú férjuránál. 

Joséphine kitűnően betöltötte új szerepét. A mombellói fényes 
fogadások óta megkedvelte az estély első hölgyének helyzetét; úgy 
látszott, mintha csak arra született volna, hogy vezető szerepet 
játsszon. Bonaparténak ez hízelgett és tetszett; még mindig felesége 
varázsának rabja volt. Joséphine-nek nagy hatalma volt 

fölötte. Egyébként magának Bonaparténak sem esett rosszul, hogy 
állandóan a tisztelők és hódolók gyűrűje veszi körül, mindenki 
igyekszik a közelébe férkőzni, mindenki örül, ha bemutatják 
Franciaország legnevezetesebb emberének. 


Germaine de Staöl is azok között volt, akik találkozni kívántak a 
híres hadvezérrel. Necker leánya ebben az időben még nem írta 
meg azokat a műveket, amelyek európai hírnevet szereztek neki, de 
már elég nagyra tartotta a világban elfoglalt helyét. Azokban a 
napokban bolondult az , acélkék szemű korzikaiért" és bosszantotta 
apját a hőséről írt elragadtatott levelekkel. 


Talleyrand mindent neki köszönhetett. Ő járta ki neki Barrasnál a 


külügyminiszteri tárcát; pénzt kölcsönzött neki; természetes hát, 
hogy meg kellett hívnia az asszonyt január 3-ra. Germaine de Staél 
azzal az eltökélt szándékkal jelent meg a bálon, hogy meghódítja a 
generálist. Elérte, hogy azon előkelő vendégek körébe 

vezessék, akik körülvették Bonapartét. Miután néhány hízelgő 
frázist mondott a tábornoknak, aki ezeket hűvösen fogadta, feltette 
neki az előre kigondolt kérdést; 


- . Szeretném megkérdezni tábornok, hogy a most élő vagy múltbeli 
asszonyok között kit nevezne a világ első asszonyának? 


- . Azt, asszonyom, aki a legtöbb gyereket szülte - felelte éles 
hangon Bonaparte. 


Madame de Staeél ezt halálos sértésnek vette: nem értik meg, nem 
ismerik el őt. 

- . Miféle asszony ez? - kérdezte később Bonaparte Talleyrand-tól. 


- . Intrikus, mégpedig olyan nagymértékben, hogy az ő jóvoltából 
vagyok itt -válaszolta a külügyminiszter azzal a lefegyverző 
cinizmussal, amely annyira jellemezte. 


- . De legalább jó barát? 


- . Barát? Valamennyi barátját bedobná a folyóba, hogy aztán 
egyenként kihalássza őket... 


1798. január 3-tól Madame de Staél és Bonaparte ellenségekké 
váltak. Egyébként az asszony nem nagyon foglalkoztatta a 
tábornokot. 


Más nyugtalanította: az idő múlt, s ő még mindig nem döntötte el, 
mi legyen a következő lépés. Józanul ítélte meg a lelkes 
rokonszenvet, figyelmet, amelyet fővárosi tartózkodásának első 
napjaiban tanúsítottak irányában. Tudta, hogy ez nem tarthat így 
sokáig: - Párizsban az emberek semmit sem őriznek meg 
emlékezetükben - mondotta Bourrienne-nek. - Ha sokáig itt 
maradok anélkül, hogy bármit végeznék, mindent elveszítek. Ebben 
a nagy Babilonban az egyik dicsőség elhomályosítja a másikat: elég 
lenne, ha háromszor látnának a színházban, hogy rám se nézzenek 


többé. 


Bourrienne azt az ellenvetést tette, hogy a tábornoknak mégis 
kellemes lehet, hogy csődület keletkezik, ahol csak megjelenik, mire 
Bonaparte, nem minden keserűség nélkül, ezt mondta: - Nem, a nép 
ugyanilyen érdeklődéssel szemlélné, ha a vérpadra vinnének. 


Bonaparte nem ringatta magát illúziókba. Az iránta mutatkozó 
általános érdeklődés szükségképpen csökkenni fog. Ismét végre kell 
hajtania valami nagy tettet ahhoz, hogy lekösse az apadó figyelmet. 


A leggondosabban tanulmányozta az Anglia elleni hadműveletek 
perspektíváit. A brit szigetek fegyveres inváziójának gondolata 
maga persze csábító volt. Partraszállás a szigeteken - kedvelt terve 
volt ez Carnot-nak, akihez az okos stratégia nemegyszer visszanyúlt. 
A vezérkarban gyakorlatilag több változatot kidolgoztak. 1796-ban 
Hoche-t megbízták az inváziós hadsereg parancsnokságával, sikerült 
kapcsolatot teremteni ír nemzeti-forradalmi körökkel, nevezetesen 
az , Egyesült írek" szervezetével, amelynek élén Wolfe Tone állt. 
Carnot és Tone között már 1796 februárjában szoros kapcsolat jött 
létre. Katonai és politikai tekintetben az akció elképzelése helyes 
volt, de kudarcot szenvedett Franciaország tengeri 

gyöngesége következtében. Egy Anglia fölötti győzelem stratégiai 
hatása Bonaparte előtt teljesen világos volt. Éles eszével már régen 
felismerte egy Angliára mérendő csapás elsőrendű jelentőségét. 


1797 nyarától Bonaparte végiggondolta az Anglia elleni támadás 
lehetőségeit, de ezt más oldalról tervezte - a Földközi-tenger, 
Egyiptom övezetében. Nyáron Desaix-vel beszélgetve kifejtette 
Egyiptom inváziójának gondolatát. 1797. augusztus 16-án a 
Direktóriumhoz írt levelében már hivatalosan felvetette Egyiptom 
meghódításának kérdését. , Nincs távol az az idő, amikor meg 
fogjuk érteni - írta hogy Anglia tényleges megsemmisítéséhez 
Egyiptom birtokában kell lennünk." Felismerve tehát az Anglia 
elleni támadás elsőrendű fontosságát, Bonaparte, még mielőtt 
kinevezték volna a brit szigetek ellen küldendő hadsereg 
parancsnokává, gondolkozott azon, miként lehetne a legnagyobb 
csapást mérni a Köztársaság legerősebb ellenségére, és az Egyiptom 
elleni támadás felé hajlott. 


De amikor megkapta a parancsot, amely szerint kinevezték az 


inváziós hadsereg vezérének, Bonaparténak ezt tudomásul kellett 
vennie. A parancs parancs. Ráadásul annak a gondolatnak, hogy 
partra száll Angliában vagy kezdetben Írországban, óriási vonzereje 
volt. Kitűzni a Buckingham-palotára a győztes háromszínű lobogót, 
a legveszedelmesebb ellenséget szíven szúrni - mi lehet csábítóbb 
egy olyan hadvezér számára, aki öregbíteni akarja hírnevét? 


1798. február 8-án Bonaparte előzetes értesítés nélkül, 
inkognitóban, Lannes Sulkowski és Bourrienne kíséretében a 
nyugati partvidékre utazott. Számot vetett a tervbe vett vállalkozás 
óriási nehézségével. Minden kockán forgott itt: a Köztársaság 
tekintélye, Franciaország nemzeti dicsősége, az ország jövője, 
magának Bonaparténak a sorsa. A győzelem óriási nyereséggel 
kecsegtetett... De biztosra vehető-e a győzelem? Vajon a 
Direktórium minden szükséges intézkedést megtett-e a partraszállás 
sikere érdekében? Ez kétségesnek látszott. Vajon nem éri-e 
Bonapartét ugyanolyan kudarc, mint Hoche-t? Nincsen-e a 
Direktórium által ráerőszakolt tervben valami rejtett kelepce? Nem 
akarják-e őt a direktor urak egy végzetes akcióba sodorni, amelynek 
roncsain szertefoszlik Lodi és Rivoli dicsősége? 


Minden lehetségesnek látszott. Bonaparte a legkevésbé sem bízott 

, direktóriumbeli barátaiban". Mindent saját szemével akart látni, 
kitapasztalni, ellenőrizni. Elment Boulogne-ba, Calais-ba, 
Dunkergue-be, Nieuwpoortba, Oostendébe, Antwerpenbe és kisebb 
helyekre. Bourrienne tanúsága szerint éjfélig beszélgetett 
tengerészekkel, halászokkal, csempészekkel , a rá jellemző 
türelemmel, leleményességgel, hozzáértéssel, éleslátással", s ezekből 
a beszélgetésekből megszerezte a szükséges információkat. A 
parancsnok beutazta az összes part menti kikötőt, mindent 
tanulmányozott. 


Mindebből kevéssé biztató következtetéseket vont le. A partraszállás 
sikere katonai, de főleg haditengerészeti, valamint pénzügyi 
vonatkozásban nem látszott biztosítva. (A kortársak világosan látták 
e feladat nehézségét. V. P. Kocsubej gróf, konstantinápolyi 

orosz követ, 1797. december 9-én ezt írta: , Talán tévedek, de 
feltételezem, hogy nem lesz annyira ostoba [mármint Bonaparte - A. 
M.1, hogy olyan feladatot vállaljon, amely foltot ejtene nagy 
hírnevén.") , Olyan vállalkozás ez, ahol minden a szerencsétől, a 


véletlentől függ. Ilyen viszonyok között nem fogom kockáztatni a 
szép Franciaország sorsát" - ez volt Bonaparte végleges 
elhatározása. 


Február 17-én vagy 18-án tért vissza Párizsba, ezzel a már 
megérlelődött elhatározással: Anglia ellen tovább kell harcolni, de a 
csapást nem a Temze partján, hanem a Nílus partján fogja mérni 
Angliára. 


Az egyiptomi hadjárat Bonaparte viharos eseményekben gazdag 
élettörténetének legmeglepőbb, legnehezebben megmagyarázható 
lapjai közé tartozik. 


FVZ d 


A kortársakat is, a későbbi nemzedék tagjait is sok minden 
bámulatba ejtette ebben az azokhoz az időkhöz képest szokatlan és 
grandiózus vállalkozásban: a koncepció nagyvonalúsága, egzotikus 
jellege, az elképzelések vakmerősége, amelyek a merész expedíció 
parancsnokát az antik világ legendás hőseivel egy sorba emelték. 


Szívesen írtak arról, hogy ebben a tervben felelevenedtek a 
Macedóniai Sándor dicsőségét megirigylő Bonaparte ifjúkori 
éjszakáinak , Keletről szőtt álmai", az , egyiptomi ábrándok". 
Versben és prózában magasztalták annak a harcosnak az 
elszántságát és vitézségét, aki vállalkozott arra, hogy kardjával utat 
törjön a Rhone-tól a Nílusig és a Nílus partjaitól az Indus és a 
Gangesz partjáig. Mindebben természetesen sok volt a túlzás. Maga 
az a gondolat - hogy Franciaország meghódítsa Egyiptomot - sem új, 
sem szokatlan nem volt. Nem Bonaparténak jutott eszébe először, 

s még kevésbé tekinthető lángelméje vívmányának. 


Amióta Leibniz azt a tanácsot adta XIV. Lajosnak, hogy hódítsa meg 
Egyiptomot, ez a gondolat az egész XVIII. században foglalkoztatta 
Franciaország államférfiait és több gondolkodóját. Choiseul 
megkísérelte a némileg elvont kutatásokat a francia diplomácia 
gyakorlati akcióivá változtatni. Előbb Raynalnak az európaiakról és 
a két Indiáról szóló nagy feltűnést keltő műve, amely név nélkül 
jelent meg 1770-ben, majd Savary , Utazás Egyiptomban és 
Szíriában", , Levelek Egyiptomról" című könyvei és sok más írásmű 
- nyilvános és titkos, irodalmi értekezés és politikai memorandum - 
hívta fel a figyelmet Egyiptom problémájára. A vélemények és 
variánsok minden különbsége mellett a legfontosabban azonosak 


voltak: Egyiptomot meg kell kaparintani. 


Több mint fél évszázaddal ezelőtt Francois Charles-Roux egy igen 
alapos tanulmányban tüzetesen megvilágította e nagyszámú terv 
történetét. Kellő megalapozottsággal azt állította, hogy , míg az 
expedíció kezdeményezése egyenlőtlen arányban Talleyrand, 
Bonaparte és a Direktórium között oszlik meg, az eszméje 
semmiképpen sem tulajdonítható nekik. Ez a gondolat nem 
befejezett formában született meg egyetlen ember agyában, hanem 
hosszú fejlődés gyümölcse volt..." A politikai és történelmi 
irodalomban joggal mutattak rá arra is, hogy Egyiptom 
meghódításának gondolata maga szilárd gazdasági alapra épült. A 
francia polgárság befolyásos körei, különösen a nagykereskedők, 
Marseille és a Földközi-tengeri partvidék más hajótulajdonosai 
régóta és igen széles körű kapcsolatokat tartottak fenn Egyiptommal 
és más levantei országokkal. Charles-Roux úgy vélekedett, hogy a 
XVIII. században a Franciaország és Egyiptom közötti évi 
kereskedelem átlagos volumene megközelítette az öt és fél millió 
piasztert. Franciaország egyiptomi pozícióinak valamilyen formában 
való megerősítése teljesen összhangban állt az akkori 

francia gyarmati politika feladataival. 


Az a tény, hogy Anglia elfoglalt több francia gyarmatot (Martinigue, 
Tobago stb.), valamint holland és spanyol gyarmatbirtokokat is, 
gyakorlatilag a gyarmati kereskedelem csaknem teljes 
megszűnéséhez vezetett. Talleyrand 1797. július 3-án az Intézethez 
, Emlékirat új gyarmatok előnyeiről a jelenlegi körülmények között" 
címmel benyújtott jelentésében egyértelműen rámutatott 
Egyiptomra mint amely kárpótolhatja Franciaországot az 
elszenvedett veszteségekért. Vitathatatlan volt Egyiptom katonai- 
stratégiai jelentősége is a gyarmatbirtokaik kibővítésére törekvő 
európai nagyhatalmak vetélkedésében. Törökország hanyatlása, 
amely egyre nyilvánvalóbbá vált a XVIII. században, különösen 
időszerűvé tette a , török örökség" kérdését. A vitatott örökségben 
Egyiptom ínyencfalat volt, s Anglia és Franciaország 

régi vetélkedése még egy fontos vitatott kérdéssel egészült ki: az 
egyiptomi csontért való marakodással. Mindezek az okok és 
indítékok eléggé súlyosan nyomtak a latban ahhoz, hogy Egyiptom 
kérdését a Direktórium külpolitikai problémáinak napirendjére 
tűzzék. Természetesen nem véletlen, hogy két nagy politikus - 


Bonaparte és Talleyrand - csaknem egyidejűleg jutottak arra a 
következtetésre, hogy meg kell hódítani Egyiptomot. Ez újból 
bizonyította, hogy Egyiptom birtoklása mennyire megfelelt az 
akkori francia polgárság érdekeinek. 


Ilyen módon az egyiptomi expedíció gondolatában magában semmi 
talányos, semmi szokatlan nem volt. Teljesen prózai számításokban 
rejlett a magyarázata, amelyek meghatározott gazdasági és politikai 
érdekekkel álltak kapcsolatban. 


Nehezebb megmagyarázni egy másik kérdést. Miként lehetséges, 
hogy Bonaparte, aki Anglia vitathatatlan tengeri fölénye miatt letett 
a brit szigetek elleni invázióról, figyelmen kívül hagyta az 
ellenfélnek e fölényét a Földközi-tenger déli partvidékén való 
partraszállás kérdésének eldöntésekor? Hiszen ha az Írország vagy 
Nagy-Britannia valamelyik más körzete elleni támadás sikere teljes 
egészében a , szerencsétől" vagy a , véletlentől" függött, mivel a 
francia flotta gyöngébb volt az angolnál, akkor az egyiptomi 
expedíció során, mikor a kis sebességű francia hajóknak 

hosszabb vízi utat kellett megtenniük, a , szerencse? meg a 

, véletlen" szerepe nem csökkent, hanem megnőtt. De az első 
változatot illetően Bonaparte úgy vélte, hogy nincs 

joga , kockáztatni Franciaország sorsát", a második esetben pedig, 
bár az esélyek ugyanolyan csekélyek maradtak, ha ugyan nem még 
kisebbek lettek, cselekvésre szánta el magát. Hogyan magyarázzuk 
ezt? 


A kortársak tisztán látták a tervbe vett vállalkozás kockázatos 
mivoltát. Marmont, aki tevékeny részt vállalt az expedíció 
előkészítésében, ezt írta: , Az összes valószínűség ellenünk szóit; 
nem volt egy százalék esélyünk sem... Be kell vallani, hogy ez 

azt jelentette, hogy eszeveszett játékot folytatunk, s még a siker sem 
igazolhatta." (Természetesen figyelembe kell venni, hogy 

Marmont ezeket a sorokat akkor írta, amikor Napóleon már nem 
válaszolhatott rájuk.) 


S Marmont megítélése lényegében helyes. Ez csakugyan 
, eszeveszett játék folytatását" jelentette. 


A cinikus és rosszindulatú Talleyrand, amikor azt magyarázta, hogy 
Bonaparte miért részesítette előnyben az egyiptomi változatot az 


angollal szemben, ezt írta: , Ez a vállalkozás [a brit szigetek elleni 
támadás - A. M.1], függetlenül attól, hogy sikerül-e vagy kudarcot 
vall, szükségképpen rövid tartamú lett volna, s visszatérésekor 
Bonaparte ugyanabba a helyzetbe került volna, amelyet el akart 
kerülni." Ez a magyarázat nem kielégítő, túlságosan leegyszerűsíti a 
kérdést. Mindamellett tartalmaz helyes elemeket is. Bonaparte és a 
Direktórium között a viszony annyira feszültté vált, hogy ez így 
nem folytatódhatott tovább. Amikor az egyik összetűzéskor a 
ráhatás legerősebb eszközéhez folyamodva Bonaparte lemondással 
fenyegetőzött, Rewbell nem is engedte, hogy befejezze a mondatot. 


- Ne vesztegesse az időt, tábornok. Tessék toll és papír. A 
Direktórium várja a bejelentését. 


Bonaparte nem írta meg a lemondásáról szóló bejelentését. De ezzel 
elvesztette a Direktóriumra gyakorolható nyomás utolsó hatékony 
eszközét. A kormánnyal való elhúzódó konfliktus miatt zsákutcába 
került. 


Bonaparte vérmérséklete folytán, élettapasztalatai, a forradalom 
által kijárt politikai iskolája következtében a tettek embere volt. 
Természetének nem felelt meg a halogató állóháború, az előnyök 
fokozatos kiharcolása. 1798-ban Párizsban világosan érezte, hogy - 
ha a sakk nyelvén fejezzük ki magunkat - eljutott a középjátékhoz, 
és az állás egyelőre döntetlen színezetű. De világosan látta azt is, 
hogy ha tétlen marad, el fogja veszíteni a játszmát. 


Miután tanulmányozta a brit szigeteken való partraszállás 
lehetőségeit, elvetette ezt a tervet. Persze nem azért, mert a 
hadművelet túlságosan rövid tartamú lett volna, hanem mert az 
Anglia elleni csatában az egész Európa szeme láttára 

elszenvedett vereségnek katasztrofális következménye lett volna a 
Köztársaságra és magára Bonapartéra nézve. De nem 
tétlenkedhetett és, elvetve a brit szigeteken való 

partraszállás gondolatát, azonnal a Keletre, Egyiptomra vonatkozó 
régi elgondolás felé fordult. 


Vajon látta-e az óriási kockázatot, a kudarc, sőt a megsemmisülés 
veszélyét, amely fenyegető árnyként vetődött a keleti hadjáratra? 
Kétségtelen, hogy ezt a veszélyt lehetetlen volt nem látni. De egy 
pontban Bonaparténak igaza volt: Egyiptom, a Kelet mégis 


perifériája a világnak; bármi történik is ott, nem lehet olyan 
katasztrofális következménye, mint ha egy közvetlenül Angliával 
vívott párharcban vereséget szenved. 


Szívesen álmodozott nagyszerű győzelmekről, amelyeket a képzelet 
vázolt fel előtte. Marmont-nak igaza van, amikor azt írja, hogy az 
olaszországi hadjárat óta az Egyiptom elleni háború volt Bonaparte 
dédelgetett álma. Ezzel a háborúval óriási terveket kapcsolt össze, 
azt remélte, hogy a görögöket felszabadító harcra 

késztetheti, megállapodásra juthat indiai törzsekkel és 
szövetségesekre találhat bennük az angolok ellen, kiűzheti a 
briteket Indiából, eljuthat az Indus partjaiig, s aztán talán meg 

is fordulhat és Konstantinápoly ellen vonulhat... Merészebbnél 
merészebb tervek kavarogtak a fejében. Hihetünk Bourrienne-nek, 
amikor idézi Bonaparte szavait: , Európa vakondtúrás! Itt sohasem 
voltak olyan nagy vagyonok és olyan nagy forradalmak, mint 
Keleten, ahol hatszázmillió ember él!" Ez nem kiagyalás - ilyet csak 
Bonaparte mondhatott lelkesedése hevében. 


Elhatározta, hogy kockáztat. Az olyan óriási, mesés, fantasztikus 
nyereség kedvéért, amely képzeletében kirajzolódott - magasabbra 
emelkedni Nagy Sándornál! -vállalta az óriási kockázatot. 


Bonaparte világosan látta, hogy mindent feltesz egy kártyára. Már 
nemegyszer - igaz, nem ilyen méretekben - játszott ilyen hallatlanul 
kockázatos, állandóan veszedelmes , fej vagy írás" játékot! A Lodi és 
a Rivoli melletti csatában a hadsereg órákon át a győzelem és a 
vereség közötti mezsgyén állt. Napóleon kész volt ismét vállalni 

ezt a kockázatot; Montenotte, Lodi, Rivoli után hitt a sors 
kegyességében. Hitt szerencsecsillagában! 


1798. május 19-én, egy korai napsugaras reggelen a francia hajók 
armadája - nagy sorhajók, élükön az , Orient" vezérhajóval, 
fregattok, gyorsvitorlások, kétárbocos vitorlások - felszedte a 
horgonyt a touloni kikötő révéből, és elindult Kelet felé. 


Merre tartott? Szicília meghódítására indult? Máltáéra? A legfelső 
katonai parancsnokon kívül ezt senki sem tudta. Még Schérer 
hadügyminiszter is csak az indulás előtti napokban kapott pontos 
tájékoztatást. Sem Franciaországban, sem Európában semmi 
biztosat nem tudtak az expedícióról. A lapok a legellentmondóbb 


híreket közölték. Május elején az a hír járta, hogy az expedíció a 
Gibraltári-szoroson átkelve, nyugatra fordul. Miután a francia 
hajóraj Toulonból kifutott a tengerre, nagyvonalú elterelő 
hadműveletet hajtottak végre - partraszállási kísérletet Írországban. 
Augusztusban egy francia hajóhad Humbert tábornok 
parancsnoksága alatt elindult a , smaragdzöld sziget" felé, és eleinte 
sikeresen végrehajtotta a partraszállást. 


Úgy látszott, hogy mindent előkészítettek a keleti hadjárat sikere 
érdekében. Harmincnyolcezer válogatott, kipróbált katona, 
tüzérség, lövedékek, lovak, élelem, könyvek tartottak Kelet felé a 
szállítóhajók százain, fedezet mellett. A Köztársaság legjobb 
tábornokai - Kiéber, Desaix, Berthier, Lannes, Murat, Bessiéres -, 
Bonaparte legközelebbi munkatársai: Junot, Marmont, Duroc, 
Sulkowski, Lavalette, Bourrienne alkották a , keleti hadsereg" 
főparancsnokának közvetlen környezetét. A katonákkal együtt 
tudósok is utaztak - a majdani , Egyiptomi Intézet", amely az 
összes tudományágak képviselőit egyesítette: a hírneves Monge, 
Berthollet, Geoffroy-Saint-Hilaire, a természettudós, Conté vegyész, 
Dolomieu mineralógus, két orvos - Larrey és Desgenettes -, Arnault 
és Parseval-Grandmaison írók és mások. 


Amikor kifutott a tengerre az , Orient", a vezérhajó, az óriási 
túlterheléstől megsérült a hajófenék; ebben némelyek rossz előjelet 
láttak, de ki mert volna ilyen gondolatot hangosan kimondani? 


Úgy látszott, minden kedvez a sikernek. Május volt, a még nem 
forró nap fényesen ragyogott, erős hátszél dagasztotta a vitorlákat. 
Az óriási hajóhad könnyedén és gyorsan siklott a hullámokon. 


Három hét múlva, június 9-én, a francia hajók elérkeztek Málta 
partjaihoz. A szigetet úgyszólván ellenállás nélkül foglalták el. La 
Valetta erődjére kitűzték a francia zászlót. 


Június 19-én a francia flottilla folytatta útját. Ismét hátszél fújt, a 
francia armada jó ütemben haladt, az angol hajóraj nem volt 
látható. 


Az , Orient" fedélzetén jó hangulat uralkodott. Málta volt az első 
győzelem. A hadseregparancsnok, mint mindig, kora reggel óta 
dolgozott. Ebédre a tiszti étkezőben összegyűltek a tudósok, a 


magas rangú tisztek. Ebéd után élénk viták folytak, A viták tárgyát 
csaknem mindig a főparancsnok vetette fel: vallási kérdésekről, a 
politikai kormányzás különféle formáiról, a Föld szerkezetéről 
folytak a beszélgetések. Egy ízben azt javasolta, hogy tárgyalják 
meg az előérzetek, az álomfejtés kérdését. Talán ő, a babonás 
korzikai, ezekben a napokban állandóan a baljós előjelre gondolt - 
arra, hogy a hajófenék megsérült az , Orient"-en, amikor kifutott a 


tengerre? 


Július 2-án a francia flottilla Észak-Afrika partjaihoz érkezett. 
Marabunál, Alexandria mellett, a hadsereg sietve, de teljes rendben 
partra szállt. A csapatok azonnal elindultak, s néhány óra múlva 
szemük elé tárult a nagy keleti város: lapos tetejű, alacsony fehér 
házak, felfelé törő, karcsú minaretek, a mecsetek szép kék kupolái. 
A francia hadsereg bevonult Alexandriába. 


Az expedíció legveszélyesebb szakasza - a hosszú út a hullámzó 
tengeren - mögöttük volt. Ez a csodával határosnak tűnhetett: a 
francia hajóhad több mint negyven napig volt a tengeren, nyugatról 
keletre és északról délre úszott, s nem találkozott angolokkal. A 
franciák, mihelyt földet éreztek a lábuk alatt, már semmitől sem 
féltek: a szárazföldön ismét a győztes hadseregnek tudták magukat. 
Lehetett-e kételkedni Bonaparte tábornok szerencsecsillagában ? 


A francia hajóhad egész földközi-tengeri útján nem találkozott 
angolokkal. De vajon azt jelentette-e ez, hogy az ellenfél, amelyet 
már a XVIII. században is , álnok Albionnak?" neveztek, csakugyan 
annyira együgyű, hogy készpénznek veszi a megtévesztésére 
irányuló nem éppen ravasz fogásokat, amelyekhez a Köztársaság 
kormánya és ügynöksége 1798 tavaszán folyamodott? 


Körülbelül egy hónappal az előtt, hogy a keleti hadsereg Toulonból 
kihajózott, Párizsban különös eset történt. 1798. április 21-én késő 
éjszaka a Temple nevű börtön parancsnokánál csendőrök jelentek 
meg és megmutatták neki a Direktórium parancsát, amelynek 
értelmében át kellett adnia nekik egy, a börtönben fogva tartott 
veszélyes bűnözőt - Sidney Smith angol tisztet -, aki még Toulonban 
tevékenykedett a franciák ellen. A parancs teljesen szabályszerűen 
volt kiállítva, a Direktórium valamennyi tagja aláírta: a börtön 
parancsnokának teljesítenie kellett. 


Csak miután dübörögve becsapódtak a börtön kapui a bűnöst 
elvezető csendőrök mögött, támadtak kétségek a börtön 
igazgatójában... 


Hamarosan tisztázódott, hogy semmiféle parancsot nem adtak ki 
Sidney Smith szabadon bocsátásáról vagy áthelyezéséről, ilyesmit a 
Direktórium egyetlen tagja sem írt alá, egyetlen csendőrt sem 
küldtek azon a szerencsétlen napon a Temple-börtönbe... 


A Smith-re vonatkozó parancs utánzatnak bizonyult, az aláírásokat 
hamisították; a Köztársaság régi ellenségei öltöttek magukra 
csendőruniformist - royalisták, akiket Le Picard de Phélippeaux 
vezetett, Bonaparte régi ellensége még a párizsi katona-iskolában, 
ellenforradalmi összeesküvések és hadjáratok vezetője. Az egyik 
legveszélyesebb rabnak ezt a példátlanul vakmerő megszöktetését 
egy fővárosi börtönből, minden nyomozás ellenére szárazon 
megúszták a tettesek. A szöktetés egyetlen részvevőjét sem sikerült 
felkutatni. 


William Sidney Smith az Erzsébet királynő korabeli brit kalózok 
kihalófélben levő fajtájának egyik utolsó képviselője. Joggal 
tekinthették volna Sir Francis Drake törvényes utódjának. Ez az 
ügyes, alattomos, célratörő férfi, akár egy a XVI. századból 
feltámadt konkvisztádor vagy kalóz, akit se szárazon, se vizen nem 
lehetett elfogni, mindig igen veszélyes ellenfele volt 
Franciaországnak. S miután bezárták a Temple-börtön vastag, 
ágyúlövedék számára át nem hatolható falai közé, meg tudott 
szökni onnan és eltűnt, akár homokszem a tengerben... 


Az idő múltával kiderült, hogy egy hónappal a Temple-börtönből 
való szökése után Sidney Smith és Le Picard de Phélippeaux, akik 
amíg keresésük folyt, valahol Franciaországban rejtőzködtek, 


átjutottak Angliába anélkül, hogy a határőrség észrevette volna 
őket. 


Eltelt még egy kis idő, és az Egyiptomban működő keleti hadsereg 
főparancsnoka jelentést kapott arról, hogy az ellenséges katonai 
erőknek jelentős segítséget nyújtanak régi ellenfelei: Le Picard de 
Phélippeaux, az angol hadsereg ezredese, és William Sidney Smith, 

az angol flotta kapitánya, később tengernagya. 


Hamarosan más is kiderült. Nelson és az angol felderítő szolgálat 
sem volt hiszékeny és együgyű. Nelson hajóival a Gibraltári- 
szorosnál állt, készen arra, hogy bármely pillanatban elinduljon 
keletre vagy nyugatra. Ám azon a napon, amikor Bonaparte 
hajóhada kifutott Toulonból, a Földközi-tenger nyugati részén vihar 
tombolt, s ez Nelson hajóit ugyancsak megtépázta; Nelson figyelmét 
teljesen lekötötte az elemekkel való harc, s így a francia hajók 
kifutása a tengerre észrevétlen maradt. Nelson csak akkor vette 
üldözőbe a franciákat, amikor értesült arról, hogy 

elfoglalták Máltát. Az admirális égett a vágytól, hogy az ellenfelet 
utolérje és megsemmisítse, s ezért hajóraja, felhúzva a vitorlákat, 
oly sebesen szelte át a tengert, hogy megelőzte a franciákat: éjjel az 
angol hajók Krétától északra elsuhantak a lassan úszó francia hajók 
mellett. 


Nelson hajóraja Alexandriába sietett, de ott sem Bonapartéról, sem 
általában a franciákról senki sem hallott. Az angol tengernagy úgy 
gondolta, hogy a francia flotta Alexandrette-be vagy 
Konstantinápolyba vette útját, és sietett oda. 


Az angol hajók gyorsasága a franciákra nézve szerencsésnek 
bizonyult, de azért a tengeri ütközetet nem sikerült elkerülniük, 
csak elodázniuk. Várható volt, hogy Nelson hamarosan visszafordul. 


Bonaparte Alexandriából felhívást intézett az egyiptomi néphez. A 
felhívás a VI. év messidor 14-én (1798. július 2-án), a hidzsra utáni 
1213. év muharrem havának 18-án kelt. (Hidzsra vagy hedzsra: 
Mohamed menekülése Mekkából Medinába - a mohamedán 
időszámítás innen veszi kezdetét.) A kiáltvány így hangzott: 


, Bonaparte, a Nemzeti Intézet tagja, hadseregparancsnok. 


Az Egyiptom fölött uralkodó bejek már régóta sértegetik a francia 
nemzetet és megalázzák kereskedőit: ütött a bosszú órája... 
Egyiptom népei, azt fogják mondani nektek, hogy azért jöttem, 
hogy megsemmisítsem vallásotokat - ne higgyétek el 

ezt! Válaszoljátok, hogy azért jöttem, hogy visszaállítsam jogaitokat, 
megbüntessem a bitorlókat, s hogy a mamelukoknál jobban 
tisztelem Istent, az ő prófétáját és a Koránt. Mondjátok meg, hogy 
minden ember egyenlő Isten előtt, csak a bölcsesség, a képességek 
és az erények visznek be különbséget az emberek közé..." 


Bonaparte arra hívta fel az egyiptomi népet, hogy bízzék a 
franciákban, egyesüljön velük, hogy lerázza a mamelukok igáját és 
új, boldog életet teremtsen magának. 


Bonaparte felhívása bizonyította, milyen gondosan meggondolta és 
előkészítette az egyiptomi akciókat. Bonaparténak és egyiptomi 
munkatársainak sok gyakorlati intézkedését is ugyanez az 
ésszerűség jellemezte - bizonyítva azt, hogy világosan felismerték 
feladataikat -, egészen a rosette-i kő feltárásáig vagy Larrey és 
Desgenettes egészségügyi-járványügyi intézkedéseiig. 


Ám még ennek az első kiáltványnak is volt egy hibája: katonai 
nyelven szólva: túllőtt a célon. Bonaparte, a keleti hadjáratra 
készülve átgondolta a katonai stratégiát: arra számított, mint 
Olaszországban is, hogy szövetségesekre talál az elnyomottakban és 
elégedetlenekben. Első felhívásában arra ösztökélte az egyiptomi 
népet, hogy keljen fel a katonai feudális urak - a mameluk bejek - 
uralma ellen. De az egyiptomi népesség zömét alkotó arab fellahok 
és városlakók annyira megfélemlítettek és politikailag elnyomottak 
voltak, a társadalmi tudat olyan alacsony fokán álltak, hogy a harci 
felhívások nem jutottak el hozzájuk, még nem voltak képesek 
felfogni őket. Bonaparte nem egycsapásra, de egy hét vagy egy 
hónap múltán felismerte, hogy nem találja meg a közös nyelvet az 
arabokkal, hogy nem hallgatnak rá, bármit mond is. 


Bonaparte Egyiptomban - és ez lett a tragédiája az egész 
hadjáratnak - társadalmi vákuumba került. Az ország népe nem 
támogatta. Bonaparte a forradalom teremtette stratéga volt, a 
forradalom kategóriáiban gondolkodott, s stratégiai terveiben a 
társadalmi erőknek - legalábbis eleinte - ugyanakkora jelentőséget 
tulajdonított, mint az ágyúknak és a szuronyok számának. Amikor 
felvázolta a nagy keleti hadjáratnak és Britannia gyarmati hatalma 
teljes szétzúzásának őt annyira vonzó képét, nem úgy számított, 
hogy ezt a nagyszerű eredményt harmincötezer főnyi kis 
hadseregével fogja elérni. 


Nem, ő abban reménykedett, hogy katonái előharcosai lesznek a 
felszabadítás azon nagy hadseregének, amelybe beáramlanak a 
felkelt arabok, görögök, perzsák, indiaiak. Ő a felszabadulásért 
felkelt népek állandóan növekvő, sokmilliós hadseregének élén fog 
haladni, s nem lesz a világon olyan erő, amely ellent állhatna e 


mindent megsemmisítő lavinának. Megbízottakat küldött Tippu 
szultánhoz, aki Dél-Indiában, Mysore államban (Bonaparténak reális 
alapja volt arra, hogy számítson a Tippu szultánnal való 
megegyezésre; ez utóbbi már korábban foglalkozott azzal, hogy a 
franciákkal kapcsolatot létesítsen.) vezette az angol hódítókkal 
szembeni ellenállást - sürgette Talleyrand-t, hogy utazzék 
Konstantinápolyba, ellentétes terveket szőve: egyfelől a Porta 
kormányának megnyerésére, másfelől a lázadó erőknek a hatalma 
elleni felbujtására vonatkozóan. 


Politikája, amint azt megmutatta áz olaszországi hadjárat, 
kiváltképpen Leoben és Campoformio, tartalmazott haladó 
tendenciákat is, hódító tendenciákat is; ezek ellentmondásosan 
fonódtak össze. 

Egyiptomban Bonaparte, amint erről hamarosan meggyőződött, 
teljesen el volt szigetelve a lakosságtól. A magok, amelyeket a nap 
perzselte talajba szórt, nem szökkentek szárba: ez a föld nem 
válhatott termékeny talajjá. Bonaparte számos anti-feudális jellegű 
vakmerő reformot hozott, de nem nyerte el az arabok támogatását. 


Olaszországtól eltérően Egyiptomban Bonaparte hadserege a siker 
elérésében kizárólag merőben katonai eszközökre számíthatott. A 
háború társadalmi aspektusa csaknem teljesen ki volt rekesztve. Ez 
tragikus következményekkel járt a francia hadseregre nézve: 
felszabadító hadseregből - mert végső soron Olaszországban ez 
volt és Keleten is ez akart maradni - a hódítók hadseregévé válva 
mérhetetlenül gyöngébb lett; kis létszáma és a fő támaszpontjaitól 
való nagy távolsága folytán előbb vagy utóbb vereségre volt 
kárhoztatva. 


Az éles eszű Bonaparte ezt hamar felismerte. Szíriai hadjáratát nem 
annyira szorosan vett taktikai (szembekerülés a török hadsereggel), 
mint inkább stratégiai elgondolások diktálták. Szent Ilona szigetén, 
amikor mindez már régmúlttá vált, Las-Cases-zal beszélgetve és 
visszatérve az őt még mindig izgató témára, igen világosan feltárta 
stratégiai elgondolását. , Ha Saint-Jean-d"Acre-t [az erődöt] a 
francia hadsereg bevette volna, nagy forradalom robbant volna ki 
Keleten, a hadsereg parancsnoka ott államot alapíthatott volna, s 
Franciaország sorsa egészen másképpen alakul." 


De Saint-Jean-d"Acre erődjét, mint tudjuk, a franciák nem vették 
be... 


Az egyiptomi háború hódító jellege végzetes hatással volt a 
katonákra, sőt magára Bonapartére nézve is. Az afrikai nap forró 
sugarai alatt a sivatag izzó homokján való kimerítő menetelésekben 
- minek a nevében? milyen célból? - elhalványodtak vagy talán el is 
tűntek a forradalmi érzelmek, a köztársasági elvekhez való hűség, a 
forradalmi hazafiság, amelyek még nem régen, az olaszországi 
hadjáratban ugyanezeket a katonákat lelkesítették. Egy, az első 
pillantásra jelentéktelen, de mégis igen szimptomatikus példa: az 
olasz hadjárat idején a július 14-i, augusztus 10-i, szeptember 21- 

i nagy forradalmi ünnepségekről a fővezér parancsban emlékezett 
meg és az egész hadsereg megünnepelte őket. Az egyiptomi hadjárat 
során valahogy észrevétlenül megszűnt a róluk való megemlékezés; 
még a Bastille 1799. július 14-i tízéves jubileumáról is 
megfeledkeztek a fővezér által kiadott sok parancs közepette. Az 
egyiptomi hadjárat baljós szerepet játszott magának Bonaparténak 
eszmei fejlődésében is. 


Bonaparte persze nem olyan ember volt, aki lógatja a fejét és ölbe 
teszi a kezét a rázúduló szerencsétlenségek közepette. Ellenkezőleg, 
Egyiptomban, amikor napról napra egyre nyilvánvalóbbá lett az a 
számtalan nehézség, amely a hadsereg útjában állt, a legnagyobb 
erélyről és lelki szilárdságról tett tanúságot. 


A francia hadsereg újból fényes győzelmeket aratott. A Damanhuri- 
sivatag forró homokján megtett út után, amikor a távolból már 
látszottak Kairó minaretjei, a franciák előtt hirtelen ott termett a 
mameluk lovasság. 1798. július 21-én a piramisok lábainál lefolyt 
ütközetben Murad bej mamelukjainak összes dühös támadása 
megtört a francia hadsereg szilárd négyszögein. Akkor hangzott el 
ez a híres mondat: , Katonák, negyven évszázad tekint le rátok!" A 
csata az ellenfél teljes megsemmisítésével végződött. 


Bonaparte hadserege bevonult Kairóba. Kiéber elfoglalta a Nílus 
deltáját. Desaix, aki Murad bej mamelukjait üldözte, vereséget mért 
rájuk Szedimánnál, és hatalmába kerítette Felső-Egyiptomot. 


Ámde augusztus 1-én, délután 6 órakor az Abukiri-öbölben 
horgonyzó francia flotta előtt megjelent Nelson admirális régóta - 


de mégsem erre az időpontra - várt hajóraja. (Amikor Nelson 
hajóraja megjelent, a francia legénységből háromezer fő a parton 
tartózkodott.) Egy félórán belül megkezdődött a tengeri ütközet. Bár 
a két fél erői csaknem egyenlők voltak, sőt a franciák túlerővel 
rendelkeztek a lövegek terén. Nelson, aki magához ragadta a 
kezdeményezést és a tengeri ütközet irányításában Brueys- 

szel szemben fölénybe került, a mérleg serpenyőjét a maga javára 
billentette. Elvágta a francia hajókat parttól és kétoldalról nyitott 
rájuk tüzet. Augusztus 2-án délelőtt 11 órára a francia flotta 
megszűnt létezni; csak négy hajó menekült meg, a többit 
megsemmisítették vagy foglyul ejtették. 


Az abukiri katasztrófa tragikus következményekkel járt az 
egyiptomi francia hadseregre nézve. 


Az országban a kommunikáció olyan rossz volt, hogy Bonaparte a 
történtekről csak két hét múltán, augusztus 12-én Szalejohban 
értesült, itt érte utol őt a Kiéber által küldött futár. Bonaparte, ez az 
erős lelkű férfi, amikor ezt a szörnyű hírt megkapta, mint a veszély 
pillanatában mindenkor, óriási energiát érzett magában. 
Ganteaume tengernagyhoz, Kiéberhez, a Direktóriumhoz intézett 
levelei dinamikusak, gyakorlatiasan józanok; az ingadozásnak 
nyoma sem lelhető fel bennük; magabiztosan jelöl meg néhány 
halaszthatatlan intézkedést, amelyek arra hivatottak, hogy 
megmentsék azt a keveset, ami a flottából megmaradt; kész arra, 
hogy minden földközi-tengeri kikötőből egyenként összeszedve a 
hajókat, újból kezdje a francia flotta létrehozását. Erős lelki 
felindulása csak sejthető abból, hogy állhatatosan igyekszik 
bizonygatni - kinek, a Direktóriumnak?-, hogy a sors, a szerencse 
nem hagyta el őt. Ez kiérződik az elhunyt Bruyes tengernagy - 
Rousseau egykori tanítványa - özvegyének írt részvétleveléből is. 


A kortársak tanúsága szerint Abukir híre nyomasztó hatással volt a 
hadseregre. Voltaképpen a kiábrándulás, mi több - az 
elégedetlenség már korábban kezdődött. Miot és Bourrienne, két 
egymástól teljesen különböző tanú, egyformán írja le az egyiptomi 
hadsereg hangulatát egyhónapi egyiptomi tartózkodás után. 
Egyiptom valóban annyira nem hasonlított a keleti szépségek és 


csodák világához, amely a Toulonból Alexandriába vezető úton a 
katonák képzelete előtt kirajzolódott, hogy nem tudtak megbékélni 


vele. Ez nagyon is elütött Olaszországtól. Terméketlen, a nap által 
kiégetett sivatagok, forró homok, szegénység, ínség, nyomor, 
tudatlan, megfélemlített nép, amely ellenséget látott a franciákban, 
pénztelenség, vízhiány, az állandóan gyötrő szomjúság és a hőség, a 
hőség, a mindent elemésztő hőség! Milyen vétkekért és bűnökért 
kárhoztatták az olaszországi győztesek seregét ilyen 

szenvedésekre? Az abukiri katasztrófa még szította a rossz 
hangulatot. Nemcsak a közkatonák között, hanem a tisztek, sőt a 
magasabb beosztású parancsnokok közt is ilyen hangulat 
uralkodott. 


Napóleon, aki egész életében állhatatosan igyekezett igazolni az 
egyiptomi expedíciót, mégis kénytelen volt beismerni a hadseregben 
uralkodó nagy elégedetlenséget. Maga beszélte el, hogy egy ízben, 
amikor elégedetlenkedő tábornokok egy csoportja igencsak lázongó 
beszélgetésének volt a fültanúja, egyikükhöz, a legmagasabb 
termetűhöz ezekkel a szavakkal fordult: - Ön itt lázadó beszédet 
tart, tábornok, vigyázzon, nehogy teljesítsem kötelességemet: magas 
termete nem fogja meggátolni két órán belüli főbelövetését. 


De ha hihetünk Bourrienne-nek, Bonaparte, amikor kettesben 
maradt vele, nemegyszer maga is szabadjára engedte rosszkedvét. 
Amikor Bourrienne kifejezte azt a reményét, hogy a Direktórium 
segítséget küld, Bonaparte nem is engedte, hogy befejezze 
mondandóját: - A maga Direktóriuma egy ... - itt nyomdafestéket 
nem tűrő szavak következtek. -Irigyelnek és gyűlölnek: szívesen 
hagynának itt elpusztulni ... 


A Direktóriumban nem reménykedett, csak saját magára 
számíthatott. 


Óriási energiával fogott hozzá Egyiptom társadalmi átalakításához. 
De ahogy múlt az idő, egyre nyilvánvalóbbá lett, hogy minden 
erőfeszítés hiábavaló - a franciák homokra építettek a szó szoros és 
átvitt értelmében egyaránt. A kairói felkelés, az arabok felkelése a 
meghódított ország legkülönbözőbb pontjain, a kegyetlen 
megtorlások, mészárlások és az újabb zendülések - mindez azt 
bizonyította, hogy a jövevények nem találhatnak támogatást az arab 
népesség körében, hogy megmaradnak a hódítók hadseregének, 
amely hatalmát a szurony erejével tartja fenn. De ez az 

erő csökkenni fog. Mi lesz akkor? 


Bonaparte kiutat keresett ebből a kutyaszorítóból. Ki kell törni a 
terméketlen sivatagból; el kell jutni Kelet beláthatatlan termékeny 
térségébe, és akkor mindent újra lejátszani. 


Nem mondott le grandiózus terveiről. 1799. január 25-én egy 


futárral levelet küldött Tippu szultánnak. , Valószínűleg értesült már 
arról, hogy a Vörös-tenger partjaihoz érkeztem egy 
megszámlálhatatlan és legyőzhetetlen sereggel, amelyet az a vágy 
tölt el, hogy felszabadítsa önöket az angol iga alól" - írta az indiai 
vezetőnek. Megszámlálhatatlan sereg? Ez persze csak túlzás volt. 
Ám ha ez a sereg eljuthat az Indusig meg a Gangeszig, ki 
kételkedhet benne, hogy csakugyan megszámlálhatatlan lesz? 


1798 végén az egyiptomi francia expedíciós hadsereg 
huszonkilencezer-hétszáz főből állott, ezek közül, hivatalos adatok 
szerint, ezerötszáz fő harcképtelen volt. A szíriai hadjáratra a 
fővezér csak tizenháromezer katonát vehetett igénybe. Ez a 

szám véleménye szerint bőven elegendő volt a kezdeti támadó 
hadműveletekhez. Szíria csak az első felvonás lett volna egy 
nagyvonalú hadműveleti tervben. Mint Bonaparte később írta, arra 
számított, hogy , ha a sors kedvezni fog, a hajóhad elvesztése 
ellenére 1800 márciusában egy negyvenezer főnyi hadsereg élén 
eléri az Indus partjait". 


1799. február 9-én vonult hadba a kis sereg. A keleti világ 
meghódítására indultak Bonapartével együtt legjobb tábornokai - 
Kiéber, Junot, Lannes, Murat, Régnier, Caffarelli, Bon és mások. Az 
út nehéz, kimerítő volt, még februárban is perzselt a nap, szomjúság 
gyötörte a katonákat. De mindannyiukat éltette a remény; a 
hadsereg vonult előre, maga mögött hagyva a gyűlölt sivatagot. A 
hadműveletek sikeresen folytak. Az El-Arish és Gaza melletti 
összecsapások győzelemmel végződtek. Szívós harcok után elesett 
Jaffa és Haifa; a törökök elleni ütközetben meghódították 
Palesztinát. Március 18-án a sereg elérkezett az ősi erőd, Saint-Jean- 
d Acre falaihoz. 


Mennél messzebbre nyomult kelet felé Bonaparte hadserege, annál 
nehezebb lett a dolga. A törökök ellenállása fokozódott. Szíria 
lakossága, amelynek támogatásában Bonaparte reménykedett, 
éppoly ellenségesen állt szemben a , hitetlenekkel", akár 

az egyiptomi arabok. Jaffa bevételekor a városban a franciák 
fosztogattak, és igen kegyetlenek voltak a legyőzöttekkel szemben. 
De sem az arabokat, sem a druzokat, sem a törököket nem lehetett 
sem megfélemlíteni, sem megnyerni. Jaffában jelentkeztek a pestis 
első jelei. A betegség megrémítette a katonákat, de még remélték, 


hogy elkerülhetik a járványt. 


Bonaparte a hadsereg élén haladt - komoran hallgatott. A háború 
szerencsétlenül alakult, nem úgy folyt, ahogy várta, minden ellene 
fordult. A sors már nem kedvezett neki... De más is nyomasztotta. A 
Szíriai hadjárat legelején, El-Arishnál, ahogy arról Bourrienne 
beszámol - s adott esetben hitelt adhatunk neki -, Junot, aki 

szokás szerint a főparancsnok mellett ment - barátok voltak, 
tegeződtek -, olyasmit mondott neki, amitől Bonaparte elsápadt, 
majd görcsösen vonaglani kezdett. 

Később Bourrienne magától Bonapartétól tudta meg, mi rendítette 
meg akkor. Junot, nem tudni miért, elmondta, hogy Joséphine 
hűtlen hozzá. Bonaparte dühe nem ismert határt. Átkokat, katonai 
szitkokat szórt arra a névre, amely tegnap még drága volt számára. 
Rárontott Bourrienne-re. - Maga nem ragaszkodik hozzám... 
Köteles lett volna mindent elmondani... Junot az igazi barát! Junot 
ezért egyébként drága árat fizetett, Bonaparte sohasem bocsátotta 
meg neki, amit El-Arishnál elmondott. A Bonapartéhoz közelálló 
tábornokok között egyedül Junot nem kapta meg a tábornagyi 
rendfokozatot. 

Később Bonaparte összeszedte magát. Mit is tehetett volna Párizstól 
sok ezer kilométernyi távolságban? Többé senkivel sem beszélt már 
erről a kérdésről, minek is beszélt volna? Mit változtathattak volna 
a szavak? Babonás emberként ebben a rossz hírben újabb igazolását 
látta annak, hogy a sors ellene fordult. Mérhetetlenül 

szerette Joséphine-t, és úgy hitte, hogy az asszony szerencsét hoz 
neki. Az 1796. tavaszi csodálatos sikerek - Montenotte, Lodi, Rivoli 
- mindezt Joséphine-nel együtt kapta. Most megcsalta őt, s vele 
együtt cserbenhagyta a szerencse. 


De Bonaparte katona volt, s a katonai kötelesség azt parancsolta 
neki, hogy előre menjen. Hadseregparancsnok lévén egyedül őt 
terhelte a felelősség ezekért az emberekért, akik a perzselő napon 
vonultak Kelet felé. 


Ennek a régi erődnek az ellenállását erélyes nyomással kell 
megtörni. , A sors ebben a kagylóhéjban rejlik." Saint-Jean-d"Acre 
mögött nyíltak meg a Damaszkuszba, Aleppóba vezető utak; 
Bonaparte már látta magát, amint Macedóniai Sándor nagy útjain 


halad. Csak jussanak el Damaszkuszba, onnan pedig gyors 
menetben az Eufráteszhez, Bagdadba - s nyitva az út Indiába! 


Ám a régi erőd, amely még a XIII. században került a keresztes 
lovagok birtokába, ellenállt a győztes hadseregnek. Sem az ostrom, 
sem a rohamok nem vezettek a várt eredményhez. Le Picard de 
Phélippeaux - ugyanaz, akinek egy évvel előzőleg sikerült a párizsi 
Temple börtönből megszöktetni Sidney Smith-t -, Bonaparte régi 
ellensége, örült, hogy lehetősége nyílik a régi számlák 
kiegyenlítésére, s kiválóan irányította az erőd védelmét. Smith sem 
vesztegette hiába az idejét: ellenőrizte az Alexandria és az ostromló 
hadsereg közötti összeköttetést, maga pedig biztosította az erőd 
részére az állandó utánpótlást emberanyagban, lövedékben, 
élelemben. Hatvankét nap és éjjel tartott Saint-Jean-d" Acre ostroma; 
a veszteség - halottak, sebesültek, pestisbetegek száma - állandóan 
növekedett. Meghalt Caffarelli, Bon, Rambeau tábornok, 

már korábban elesett Sulkowski, megsebesült Lannes, Duroc, sok 
tiszt. 


Vajon nem fenyegeti-e az egész francia hadsereget az a veszély, 
hogy Saint-Jean-d"Acre falai alatt felőrlődik? Bonaparte tartott ettől. 
Egyre inkább arra a meggyőződésre jutott, hogy apadó 
hadseregének nincs elég ereje ahhoz, hogy birtokába vegye ezt a 
szánalmas kagylóhéjat, ezt az ócska erődöt, amely leküzdhetetlen 
akadállyá vált a nagyszabású terveinek megvalósításához vezető 
úton. Kevés volt a lövedék, hiány volt töltényben, puskaporban, 
szállításuk pedig szárazföldön és vízen lehetetlen volt. Puszta kézzel 
az erődöt nem lehet bevenni. A rohammal való bevételre irányuló 
próbálkozások sorra kudarcot vallottak. A hosszú, kéthónapos 
csatát Saint-Jean-d"Acre falainál Bonaparte elvesztette. Ez igen 
hamar nyilvánvaló lesz mindenki előtt. 


Május 21-én kora reggel a francia hadsereg zajtalanul elhagyta 
hadállásait. A hadseregparancsban a fővezér hőstettekről, 
dicsőségről, győzelmekről beszélt. De mire valók voltak ezek a 
szavak? Kit vezethettek félre? A hadsereg gyors menetben, 
megrövidítve a pihenés idejét, nehogy az ellenség utolérje, 
ugyanazon az úton, amelyen jött, hosszú ideig tartó szenvedés, 
hiábavaló áldozatok után visszafordult kiinduló állásaiba. 


Ez szörnyű visszavonulás volt. A felhőtlen égen az aszaló nap 


kegyetlenül tűzött. Az elviselhetetlen, bágyasztó hőség, úgy tetszett, 
megolvasztja a bőrt, a csontokat; a katonák nehezen húzták a 
lábukat a sivatag forró homokján, megrepedezett 

utain. Elviselhetetlen szomjúság gyötörte őket. A közelben zúgott a 
végtelen tenger, de ivóvíz nem volt. Az emberek kimerültek, de 
folytatták az utat; aki lemaradt, aki elesett -menthetetlenül 
elpusztult. Hátul a katonák széthúzódó láncának utolsó sorai 

fölött nagy szárnycsattogással valamiféle furcsa madarak köröztek: 
hosszú csupasz nyakuk és éles csőrük volt: alighanem 
kondorkeselyűk. Várták, ki esik el, hogy éles rikoltással a 
zsákmányra vessék magukat. 


Az emberek jobban féltek e szörnyű madaraktól, mint a láthatáron 
hol itt, hol ott felbukkanó lovas mamelukoktól. Megfeszítve utolsó 
erejüket, a katonák mindent megtettek, hogy ne maradjanak el a 
hadoszloptól. De akinek már nem maradt ereje, mégiscsak a földre 
bukott, s akkor a továbbvonulók hallották a hátuk mögött a 
rettenetes halotti torra lecsapó szörnyű madarak éles torokhangjait. 
A hadsereg sorait megritkította a pestis, a perzselő hőség, a 
kimerültség. Csaknem egyharmada elpusztult. 


Bonaparte megparancsolta, hogy mindenki gyalogoljon, a lovakat 
pedig adják a betegeknek. Elsőként mutatott példát: egyszerű, 
szürke egyenruhájában, magas szárú csizmában, mintha észre sem 
venné az égető hőséget, megfeketedett arccal vonult az izzó 
homokon a hosszú oszlop élén, s úgy látszott, sem szomjúságot, sem 
fáradságot nem érez. 


A hadseregparancsnok némán ment. Tudta, tudnia kellett, hogy 
nemcsak a Saint-Jean-d"Acre melletti ütközetben szenvedtek 
vereséget, elvesztették az egész hadjáratot, elveszhették a háborút, 
elvesztettek mindent. 


De nem erre kellett gondolni. A fontos az volt, hogy ami megmaradt 
a hadseregből, azt elvezesse Kairóig. S egy rövid pihenő után a hívó 
kürtszó újból talpra állította az elgyötört katonákat, s Bonaparte 
tábornok az oszlop élén újból egyenletes léptekkel, lábaival a forró 
homokot söpörve ment, ment nyugat felé, észre sem véve az 

égető hőséget. 


Huszonöt napon és éjszakán át tartott a visszavonuló hadseregnek 


ez az elviselhetetlen, pusztító szíriai menetelése. Június 14-én 
hajnalban a hadsereg a távolból megpillantotta Kairó magas 
minaretjeit és fehér házait. 


6. fejezet 


Brumaire előestéjén 


Franciaország 1799. évi társadalmi állapotára, a VIII. év 
Köztársaságának politikai színvonalára abból lehetett következtetni, 
hogy az állam első embere Sieyés volt. 


Sieyés, ez a vén varjú, most tolláit felborzolva ült az állam 
épületének főbejárata előtt és alvást színlelve, éles szemmel ügyelt 
arra, hogy senki be ne lépjen. Isten tudja, miért nevezték vénnek. 
Hiszen tulajdonképpen egyházi viszonylatban Emmanuel Joseph 
Sieyés egyáltalán nem volt öreg. 1798-ban, amikor nevét újból 
tisztelettel ejtették ki országszerte, alig múlt el ötvenéves. Talán 
azért mondták öregnek, mert szürke, jelentéktelen, az évek során 
mintegy elkopott külseje mindig egyformának tűnt? Vagy talán 
mert ő volt az egyetlen neves személyisége ama már roppant 
távolinak tűnő, forradalom előtti időnek, aki életben maradt, s ép 
bőrrel úszta meg mindezeket a viharos éveket. Ki tudja... 


Tény, hogy Sieyés ez alatt az idő alatt nem sokat változott. Ennek a 
kicsit meggörnyedt férfinak sötét sziluettjére az idő semmiféle 
ismertetőjelet nem vésett. Modorában, magatartásában megmaradt 
ugyanaz a körültekintés, behízelgő óvatosság; továbbra is keveset 
beszélt és igyekezett minél többet hallgatni. Soha semmit 

sem mondott magáról; elrejtette véleményét és érzéseit; az 
egyenesen feltett kérdésre mindig tudott határozatlan, elmosódó 
választ találni; ez jelenthetett igent is, nemet is -aki tudja, találja ki, 
mit gondol. Sieyés megfontolt volt, nem sietett; bizonyára nem 

is kérdezősködött sokat, mégis mindig mindent tudott másokról. 
Halkan megjelent ott, ahol nem várták; apró, fürkésző szeme 
mindent észrevett. Figyelt, jól körülnézett; ahogy beszívta a levegőt, 
tévedhetetlenül megállapította, merről fúj a szél. Nesztelenül, az 
esti szürkületben, szinte elveszve, hol itt, hol ott bukkant föl. Azt 
mesélték, hogy amikor az Ötszázak Tanácsának ülésén egy külföldi 
megkérdezte, láthatná-e Sieyést, azt válaszolták neki: , Ha akadna itt 
a teremben ajtófüggöny, Sieyés biztosan ott volna mögötte..." 


Mindezen évek alatt Sieyés az előtérben volt és mégis észrevétlen 
maradt. Tagja volt valamennyi felső képviseleti szervnek - az 
Alkotmányozó Gyűlésnek, a Konventnek, az Otszázak Tanácsának. 


Túlélte valamennyi rendszert: a régi rezsimet, a Feuillant- 

ok uralmát, a Gironde-ot, a jakobinus diktatúrát, a thermidori 
reakciót, a Direktóriumot. Azok közül, akik 1789-ben vele együtt 
kezdték meg politikai pályafutásukat, azokból az igazi férfiakból, 
akiknek forró vér, nem pedig víz folyt az ereikben, senki 

sem maradt meg; ki előbb, ki utóbb - mind letűnt. Az óvatos, 
hallgatag, nesztelenül lépkedő Sieyés valamennyiüket túlélte; 
átgázolt a tajtékzó áradaton anélkül, hogy a lábát benedvesítette 
volna, egyetlen sérülés, egyetlen karcolás nélkül. Hogyan tudta 
ezt megtenni ? 


Igen ismert a válasz, amelyet arra a kérdésre adott, hogy mit csinált 
a viharos és veszélyes időben: - Jai vécu (Éltem) - felelte. S ez nem 
is volt kevés. 

Csakugyan, tőle telhetőén mindent megtett azért, hogy életben 
maradjon. A fő - túlélni, más nem számított. 


A kis dél-franciaországi városka, Fréjus postafőnökének a fia 
katonai pályáról álmodozott, de szülei a jezsuiták intézetébe adták 
be, s papi pályára kellett mennie. Elégedetlen volt sorsával, talán ez 
tette fogékonnyá a kor szabadságszerető eszméi iránt. A forradalom 
előestéjén Sieyés abbé közzétett két brosúrát , Tanulmány a 
kiváltságokról" és , Mi a harmadik rend?" címmel. 


Az első észrevétlen maradt, a második zajos sikert hozott 
szerzőjének. Nehéz ma elképzelnünk, hogy ez a közepesen megírt 
könyvecske mivel hívta fel magára a figyelmet. Lehetséges, hogy ez 
a formájával magyarázható - katekizmusszerűen, kérdések 

és feleletek formájában íródott. , Mi a harmadik rend? Semmi. Mit 
kíván? Hogy legyen valami." Valószínűleg a válaszok 
egyszerűségének, sőt talán mondhatnánk, primitív jellegének 
köszönhette sikerét. 


De akárhogy álljon is a dolog, Sieyés abbé neve ettől fogva az 
országban a legismertebbek közé tartozott. Ez lehetővé tette 
számára, hogy a huszadik helyen szerepeljen a harmadik rend 


párizsi jelöltjeinek a listáján. Természetesen megválasztották. 


Az Alkotmányozó Gyűlés, az általános vélemény szerint, a 
kiemelkedő koponyáknak és tehetségeknek Franciaországban 


sohasem látott ragyogó csillagképe volt. Egy ilyen gyűlésen nem 
egykönnyen lehetett kitűnni. Úgy látszott, Sieyés számára 

ez egyszerűbb lesz, mint másoknak, mert a szószékre lépését 
megelőzte országos híre. Ám a várakozások ellenére, vagy talán 
éppen ezek miatt, a Gyűlésen való szereplése nem járt sikerrel: 
Sieyés nem volt született szónok, márpedig a forradalom 
időszakában, Mirabeau idejében ez nehezen megbocsátható 
fogyatékosságnak számított. De mégis ismerünk néhány kivételt. A 
természet Talleyrand-t sem ruházta fel szónoki tehetséggel. A 
kortársak tanúsága szerint , keveset és rosszul beszélt". Ám a 
szónoki tehetség hiányát pótolta felszólalásainak tartalmas mivolta: 
az első szavaktól kezdve célba talált. Elegendő arra emlékeztetnünk, 
hogy Talleyrand volt a szerzője az egyházi vagyon 
szekularizálásáról szóló híres rendeletnek, amelyet a Gyűlés 1789. 
november 2-án fogadott el. 


Sieyés felszólalásai általános csalódottságot keltettek. Hosszú, 
unalmas beszédeit rosszul hallották; gyakorlati javaslatait a Gyűlés 
nagyrészt elvetette. Hamarosan el is hallgatott. Makacs hallgatása 
eleinte, mint azt Aulard feltételezi, talán a sértett hiúságnak volt 
tulajdonítható. Hiszen a forradalom első esztendeiben a forradalom 
tanítóinak sorába tartozott, s bánthatta őt az Alkotmányozó Gyűlés 
küldötteinek nem eléggé tiszteletteljes magatartása. Ám nem fér 
kétség ahhoz, hogy a felszólalástól való tartózkodásának hamarosan 
egészen más oka lett. 


Sieyés finom, éles érzékével megszimatolta, hogy a szél erősödik. 
Nem ésszerűbb-e kivárni? Látta, milyen gyorsan forrósodik át a 
politikai légkör. Azok a politikai formulák, amelyeknek eleinte 
hangosan tapsoltak, szeme láttára váltak a kritika nyilainak 
céltábláivá; a tegnapi bálványokat a támadások özöne érte. Az 
óvatosság, a józan számítás érvei azt sugallták neki, hogy jobb 
hallgatnia. A vakmerő, kockáztatásra mindig kész Mirabeau 
megsejtette Sieyés makacs hallgatásának igazi okait. Az 
Alkotmányozó Gyűlés szószékéről felhívta arra, hogy mondja meg 
őszintén véleményét. - Sieyés polgártárs hallgatása csapás a 
társadalomra - kiáltott föl Mirabeau, s e szavakból kiérződött a 
rejtett irónia. 


De Sieyés tovább hallgatott. Hallgatott a feuillant-ok, a girondisták, 


a jakobinusok idején egyaránt. Elhatározta, hogy valamennyiüket 
túlhallgatja. Amikor a Konvent tagjává választották, természetesen 
a , mocsár"-hoz csatlakozott. A girondisták és a hegypártiak 
harcában persze az előbbiekkel rokonszenvezett, de olyan 
óvatosan viselkedett, hogy úgy látszott, semmi sem árulhatja el 
politikai szimpátiáit. Robespierre sasszeme mégis felismerte. 
Vakondoknak nevezte Sieyést. - Állandóan földalatti tevékenységet 
fejt ki; a Gyűlés alatt a földet túrja és eltűnik - mondta Sieyésről a 
Közjóléti Bizottság ülésén. De más sürgős napi gondok elterelték a 
, Megvesztegethetetlen"? figyelmét, s Sieyés tovább áshatta a lyukat. 
Robespierre nem tért vissza rá többé. Sieyés ugyanolyan észrevétlen 
maradt thermidor után is, a Direktórium első esztendeiben is. 
Hallgatott - igyekezett életben maradni. 


Végül is Sieyés mindenkit túlhallgatott, mindenkinek túljárt az 
eszén. Meggazdagodott, magas rangja, nagy súlya volt, akadémiai 
fokozatot szerzett. Még sokáig élt, túlélte a konzulságot, a 
császárságot, a restaurációt, a júliusi forradalmat, Lajos 

Fülöp monarchiáját. 1836-ban, magas életkorban - csaknem 
kilencven esztendősen - halt meg. Életének utolsó hónapjaiban 
kitűnő memóriája kezdte felmondani a szolgálatot: hosszú életének 
eseményei összekeveredtek tudatában. Váratlanul a múlt 
legfélelmetesebb mozzanata merült fel emlékezetében. Nem sokkal 
halála előtt Sieyés ezt mondogatta: , Ha jönne Robespierre úr, 
mondjátok, hogy nem vagyok itthon." 


Ámde abban az időben, amelyről most szó van, 1799-ben, Sieyés 
még az út felén tartott, s úgy vélte, most köszönt be a legjobb idő. 
Tíz éven át az árnyékba húzódott, a félhomályban rejtőzött, 
igyekezett észrevétlen maradni. Most ismét csapkodni kezdett 
szárnyával; úgy látta, a Köztársaság haldoklik, érezte a közeli végét; 
kezdtek gyülekezni a varjak, ő is kilépett az árnyékból, szintén 
keringeni kezdett. 


1799 májusában Sieyést a Direktórium tagjává választották. A 
kormány külön közleményben hozta nyilvánosságra, hogy Sieyés 
elvállalta e tisztség betöltését. Június elején visszatért Berlinből, 
ahol követ volt. Ágyúlövésekkel üdvözölték és beköltözött a 
rendelkezésére bocsátott rezidenciába - a Luxembourg-palotába. 
,Nem merült fel kétség afelől - írta Talleyrand -, hogy kész és biztos 


eszközei lesznek mind a belső, mind a külső bajok orvoslására. Alig 
szállt ki a hintóból, máris kérték őket tőle." A Direktóriumba való 
belépésekor mondott beszéde azt mutatta, hogy keveset változott: 
önhitt és határozatlan beszéd volt. A Direktórium valamennyi tagja 
közül mégis Sieyés lett a legnevezetesebb: csak neki volt 
országszerte ismert neve. 


Hallgatásának, alig észrevehető létezésének hosszú évei különös 
módon gyarapították politikai súlyát. Hallgatása mögött valami 
jelentőset sejtettek. Hallgat, tehát tud valami fontosat, ami a 
többiek előtt nem ismeretes. Még az önhitt Barras is szükségesnek 
érezte, hogy összébb húzódjék, szó nélkül átengedje az első helyet 
és az új direktorral szemben tiszteletteljes hangot használjon. 
Minden úgy alakult, hogy Sieyés lett a Direktórium első embere, az 
ő véleménye, szava nyomott a legtöbbet a latban. 


A felfújt, nagyképű, méltóságteljes, saját fontosságának tudatától 
áthatott Sieyés nem leplezte lenézését sem kollégái iránt, sem azon 
állami intézmények iránt, amelyeknek ténylegesen az élén állt. Hű 
maradt ahhoz a szokásához, hogy elrejtse szándékait, ne mondjon 
és tegyen semmiféle egyértelmű kijelentést. Csak ritkán nyitotta ki a 
csőrét, hogy ezt károgja: , Rossz! Rossz! Minden rossz? - és ezt az 
emberek politikai változások közeledtének fogták fel. Valamiként 
kialakult az a vélemény, majd meggyőződés, hogy Sieyésnek 
megvan a teljes, részletekbe menő terve az ország alkotmányos 
átalakítására, hogy az alkotmányos kérdések alapos ismerője. 


A valóságban viszont, mint az ezt követő események mutatták, 
Sieyésnek semmi új alkotmánytervezete nem volt, sem erre 
vonatkozó világos elképzelése. Vakondlyukában megbújva, csak 
néhány homályos gondolat fogant meg agyában: az új 
alkotmánynak jellegét és szellemét tekintve konzervatívnak kell 
lennie, minden demokratikus kilengést meg kell gátolnia. Magától 
értetődik, hogy az új alkotmánynak ihletője, Sieyés számára 
biztosítania kell a megfelelő helyet az állami hierarchia 
legfelsőbb fokain. 


Egyébként Sieyés gondolatainak befejezetlensége, amely a 
környezete számára titok maradt, korántsem gátolta szándékainak 
megvalósítását. Kívánságainak teljesüléséhez lényegében nem sok 
kívántatott meg: egy engedelmes kard, amely vonakodás nélkül 


teljesít minden parancsot. Fructidor 18. precedenst teremtett és 
gyarapította a tapasztalatokat. Ujból meg kellett ismételni ezt a 
kísérletet. 


A gyümölcs már teljesen megérett; elérkezett az ideje, hogy 
leszedjék, s ezt meg kellett tennie valakinek, hogy a tálcát átnyújtsa 
neki - Emmanuel Joseph Sieyésnek. 


A közelgő eseményekben cselekvő szerepre igényt tartó 
személyekben nem volt hiány. Az államcsíny gondolata a levegőben 
volt. Egyszerre csak mindenki azt hangoztatta, hogy ez így tovább 
nem mehet, hogy a torkukig ér a víz... Erélyes tettekre, gyökeres 
változásokra van szükség. De hogy milyen irányba fordul majd a 
közelgő ár, milyen mederbe fog ömleni - jobbra vagy balra, az 
kétséges maradt. 


Bernadotte tábornok, a hadügyminiszter, szívesen bekapcsolódott 
volna a nagy játszmába. De a majdani Károly János svéd király 
tevékenységének e kezdeti időszakában a baloldali politikára 
helyezte a tétet. Ez az ügyes, leleményes, ravasz gascogne-i úgy 
vélekedett, hogy a közeli jövőben a sikerre a legnagyobb reményük 
a jakobinusoknak van, persze a 99-es év jakobinusainak, akik nem 
olyan szélsőségesek, mint elődeik. Bernadotte gyújtó hatású 
beszédeket tartott és felhívásokat írt, hűséget esküdött a 
megingathatatlan republikánus elveknek. 


Készségesen támogatta őt Jourdan tábornok, Fleurus kegyvesztett 
hőse, aki maga is hajlandó volt alkalomadtán bankot robbantani a 
maga érdekében. Jourdan tábornok az utóbbi időben többet 
használta a tollát, mint a kardját. Az 1796-1797-es hadjáratban 
elszenvedett számos balsiker után eltávolították a parancsnoki 
tisztségből, és most önrehabilitációval foglalkozott. A személyes 
sérelem fokozta fogékonyságát a kormányellenes koncepciók iránt. 
1799-ben ismét a jakobinusok iránti határtalan odaadással viseltető 
tábornok hírében állt. Az Ötszázak Tanácsában a legszélsőségesebb 
álláspontokat képviselte. Kész volt a szavakról áttérni a tettekre, 

és puhatolózott Bernadotte-nál: nem érkezett-e el az ideje a 
jakobinus tábornokok kormánya megalakításának? 


Sieyés aggódva figyelte ezeket a tábornokokat. Nem mert velük 
nyíltan ujjat húzni, de alattomban előkészítette Bernadotte 


nyugállományba helyezését. Sieyés nem vesztette szem elől 
Lafayette-et sem; ebben a tábornokban - nem ok nélkül - nem 
kevésbé veszélyes vetélytársat látott. Az , új és a régi világ" egykori 
hőse külföldön élt, Franciaország közelében, s időnként küldöttei 
révén hallatott magáról. Türelmesen várta, mikor hívják az ország 
megmentésére - már készült arra, hogy fehér lovon 

bevonul Párizsba. 


Sieyés sietett mindezekkel a veszélyes versenytársakkal egy másik 
sakkfigurát szembeállítani; elhatározta, hogy a királlyal lép. Titkos 
tervei legalkalmasabb végrehajtójának Sieyés Joubert tábornokot 
tartotta. 


Barthélemy Joubert még a forradalmi korszak tábornokainak fényes 
csillagképéből is kiemelkedett mint kivételesen nagy tehetség. 
Bonaparte kortársa volt, de tőle eltérően semmiféle katonai 
kiképzésben nem részesült. Amikor a háború kitört, a 

dijoni egyetem jogi karának hallgatója volt. Huszonkét éves elmúlt, 
s a gyülekezőt fúvó első kürtszóra jelentkezett egy önkéntes 
zászlóaljnál. Az önkéntesként katonának beálló diák természetesen 
a legalsó rendfokozatban kezdte a szolgálatot. Különösen bátornak, 
tehetségesnek kellett lenni ahhoz, hogy valaki három-négy év alatt 
közkatonából tábornoki rangra emelkedjék. 1795-ben Joubert-t 
kinevezték dandártábornoknak. Az olaszországi hadjáratban 
kitüntette magát a lodi, a castiglonei ütközetben, a nevezetes 
arcolei csatában. Ámde katonai tehetsége teljes nagyságában a 
rivoli csatában mutatkozott meg. Bonaparte sokra tartotta Joubert- 
nek a rivoli csatában játszott szerepét. Nem véletlenül bízta rá a 
hadjárat legnehezebb - befejező - hadműveletét. Joubert-re hárult 
az a feladat, hogy néhány sereg élén (összesen tizenhatezer főt 
számláló három hadosztály) dél felől, az Alpokon át támadva, 
csapást mérjen Bécsre. 


Joubert-nek apjával folytatott levelezése - ez a nagy értékű 
dokumentum - megmutatja, hogy a huszonhét éves hadvezér 
teljesen tisztában volt e példa nélkül álló hadjárat nehézségeivel. De 
Joubert-nek ugyanezek a levelei tanúskodnak arról is, hogy el volt 
tökélve a nehézségek leküzdésére. A gleccsereken és a 
hegyszorosokon át előnyomulva és megsemmisítve az ellenséget, 
Joubert átvonult Tirolon és végrehajtotta az eléje tűzött feladatot. 


Ettől fogva Joubert nevét csaknem ugyanolyan tisztelettel ejtették 
ki, mint Bonaparte, Hoche, Marceau, Desaix nevét; ezek a nevek 
dicsőséggel övezték Franciaországot. Joubert kezdett felfelé 
emelkedni a ranglétrán, Velence kormányzója, a hollandiai, majd az 
olaszországi hadsereg főparancsnoka, végül a 17. hadsereg, vagyis a 
párizsi helyőrség parancsnoka lett. 


Joubert-nek volt oka arra, hogy elégedetlen legyen a 
Direktóriummal. Kicsinyes gyanakodása, a rendelkezéseibe való 
beavatkozása bosszantotta. Ráadásul fiatal volt, vakmerő, 
elbizakodott, a sors rendkívülisége, amely a szegény diákot a 
Köztársaság hírneves hadvezérévé tette, megszédítette: azt képzelte, 
hogy a világ minden szele az általa felhúzott vitorlát dagasztja. 
Sieyés suttogása a fülébe jutott. Joubert értésére adta Sieyésnek, 
hogy nem ellenzi az országban a rend megváltoztatását. Neki 
tulajdonítják ezeket a szavakat: , Nekem, ha akarom, elég húsz 
gránátos, hogy mindennel végezzek." Jóllehet, a direktor és 
tábornok közti tárgyalásnak nem minden részlete ismeretes, 
kétségtelennek tekinthető, hogy 1799 tavaszán Sieyés és Joubert 
megállapodtak." Ez volt a brumaire 18-i államcsíny terve, amelyet 
néhány hónappal az államcsíny előtt és más részvevőkkel agyaltak 
ki. Milyen célt tűzött ki maga elé az államcsíny? A monarchia 
visszaállítását? Egy tekintélyuralmi köztársaságot? Ez még nem volt 
világos. 


Ámde előre nem látott külpolitikai bonyodalmak folytán lényeges 
változtatások váltak szükségessé ebben a tervben. Nyáron a 
frontokon a helyzet hirtelen rosszabbodott. Április 15-én Szuvorov 
Valeggióba érkezett és átvette a parancsnokságot a szövetséges - 
orosz és osztrák - olaszországi seregek fölött. Négy nap múlva a 
hadsereg hadba vonult. Április 26-28-án az Adda folyó melletti 
ütközetben Szuvorov vereséget mért Moreau tábornok francia 
hadseregére, s másnap bevonult Milánóba. 


Olaszország keleti részéről gyors menetben a nyugati részébe 
vonulva Szuvorov kiszorította a csapásai alatt visszaözönlő francia 
seregeket. Május végén a szövetséges hadseregek Szuvorov 
parancsnoksága alatt bevonultak Torinóba, bevették Casale, Valenza 
erődöket. Június 18—19-én a Trebbia folyó melletti csatában 
Szuvorov szétzúzta Macdonald hadseregét. 


Az 1796. évi hadjáratnak óriási erőfeszítések árán elért eredményei 
két-három hónap alatt elvesztek. Párizsban a fejetlenség egyre 
fokozódott. Bár a kormánysajtó eltitkolta a frontokon uralkodó 
tényleges helyzetet, a francia seregek vereségeiről szóló hírek 
eljutottak a fővárosba. (A lapok még a trebbiai vereség után két 
héttel is olyan dajkameséket tálaltak föl, hogy a francia hadsereg 
körülzárta az orosz-osztrák hadsereget.) Sieyés tisztában volt azzal, 
hogy a tervezett államcsíny nem hajtható végre, mielőtt 
Franciaországot ismét be nem ragyogja a francia fegyverek 
győzelmének fénye. Joubert-nek, mielőtt betöltené Monk szerepét, a 
haza megmentőjének szerepében kell megjelennie az ország előtt. 


Július 6-án a sajtó közölte, hogy Joubert tábornokot kinevezték az 
itáliai hadsereg parancsnokává. A fiatal tábornok sietett a 
csatamezőre, úgy égette a türelmetlenség, akár Akhilleuszt, alig 
várta, hogy megütközzön a legyőzhetetlen Szuvorovval. 

Mielőtt elindult a hadsereghez, pompás esküvőt tartott. Amikor 
feleségétől búcsút vett, megígérte, hogy hamarosan visszatér - élve 
vagy halva. 


Augusztus 4-én érkezett Joubert a hadsereghez és azonnal parancsot 
adott az előnyomulásra. Tíz nap múlva, augusztus 15-én, 
megpillantotta maga előtt Novinál a Szuvorov vezette orosz 
hadsereget. 


Virradatkor megkezdődött az ütközet. A csata legelején, első 
perceiben Joubert, aki lovon száguldott az ellenség elé, elesett - egy 
eltévedt golyó terítette le. A novi csata menete és kimenetele 
szempontjából Joubert halálának nem volt olyan döntő jelentősége, 
amilyet később tulajdonítani próbáltak neki. Joubert eleste után a 
parancsnoklást nyomban átvette Moreau tábornok - ez a kiváló 
képességű hadvezér, aki sem tapasztalatok, sem tehetség 
tekintetében nem állt Joubert mögött. Moreau megtett minden tőle 
telhetőt, hogy megnyerje a csatát, de az ütközet menetén nem 
tudott változtatni. Szuvorov szörnyű, megsemmisítő csapást mért az 
ellenfélre. A francia hadsereg Novinál vereséget szenvedett és sietve 
vissza kellett vonulnia az Appenninek mögé. 


Joubert megtartotta ígéretét. Hamarosan visszatért Párizsba - holtan 
tért vissza. Nagy pompával temették el. Ám a kard, amelyre Sieyés 
számított, nem létezett többé. 


Közben a Köztársaság helyzete napról napra romlott. A Szuvorovtól 
Novinál elszenvedett szörnyű vereség nyugtalanságot, csaknem 
pánikot keltett. Minden órában várták az orosz seregek bevonulását 
Franciaországba. Az ország déli részén vállalkozó szellemű emberek 
hamar megtanultak néhány orosz mondatot. Marseille-ben a nők 

új divatot vezettek be - Szuvorov-kalapokat viseltek. Az oroszok 
bevonulása elháríthatatlannak látszott. 


Ekkor érkezett az a hír, hogy az angol-orosz hadsereg a yorki herceg 
vezénylete alatt partra szállt Hollandiában. A Batáviai Köztársaság 
flottája nemcsak hogy nem állta útját az ellenséges erőknek, 
amelyek a partraszállást előkészítették, hanem letette a fegyvert és 
átállt az ellenség oldalára. A második koalíció által 

megsemmisített olaszországi köztársaságok után bekövetkezett a 
Batáviai Köztársaság pusztulása is. A fiók-köztársaságok egész 
rendszere összeomlott. Párizsban rettegve várták, hogy az angol- 
orosz seregek Hollandiából Belgiumba, onnan Franciaországba 
vonulnak be. 


A nyugati megyékben ismét fellángolt a huhogok (chouanok) 
felkelése. (Huhogok (chouanok) - breton, normandiai és vendée-i 
lázadó royalista parasztok a Köztársaság idején.) Georges Cadoudal, 
Frotté neve közszájon forgott, a félelem felnagyította a mozgalom 
tényleges arányait. A rémült emberek képzeletében a chouanok 
leküzdhetetlen erővé nőttek. Minden északi és déli, nyugati és keleti 
megyében rablók garázdálkodtak, s a banditizmus soha nem látott 
méreteket öltött. A közlekedés megbénult. A postakocsik 

csak világosban közlekedtek, de ez sem biztosította őket a 
támadásokkal szemben. 


A francia seregek vereségeket szenvedtek és visszavonultak a 
koalíció egyesült erőinek támadásai nyomán. Úgy látszott, hogy 
Franciaország visszatér 1793 veszélyekkel terhes június-júliusának 
napjaihoz. De akkor a Köztársaság élén erős kormány állott, amely 
egyesítette a nemzetet az intervenciósok visszaverésére. 1799 őszén 
a kormány-hatalom úgyszólván illuzórikus volt. A Direktórium 
kormánya nemcsak általános megvetés tárgya, hanem maga is 
annyira tehetetlennek érzi magát, hogy lehetőséget keres arra, hogy 
átadja valakinek a hatalmat, s valamiképpen letűnjön a színről. 


Stendhal azt állítja, hogy Barras megállapodott XVIII. Lajos 


ügynökeivel abban, milyen feltételek mellett adná át a hatalmat a 
Bourbonoknak. Ezt írják - többé vagy kevésbé határozott formában - 
Gohier és más kortársak is. Maga Barras, bár nem tagadja azt a 
tényt, hogy folytak tárgyalások a trónkövetelőkkel, azt 

hangoztatta, hogy a Direktórium megbízásából igyekezett a 
Bourbonok szándékait kifürkészni. Ezek a tanúbizonyságok nem 
elégségesek ahhoz, hogy a kérdést tisztázottnak tekintsük, de 
magában véve ez a verzió igen valószínűnek látszik. 


A kormányhoz közelálló körökben szó volt arról, hogy kívánatos 
lenne meghívni valamelyik német herceget. Szóba került a porosz 
Lajos Ferdinánd, sőt suttogták a braunschweigi herceg nevét is. 


Egy Párizsban 1799. szeptember 20-án kelt és Pétervárra küldött 
levélben két royalista, aki nem fedte fel nevét, közölte, hogy 
szeptember 15-ről 16-ára virradó éjjel a Direktóriumban 
tanácskozás folyt, amelyen az öt direktoron kívül részt vett 
valamennyi miniszter, tíz tábornok és a Tanácsok húsz küldötte, és 
valamennyien egyhangúlag arra a meggyőződésre jutottak, hogy a 
Köztársaságot tovább fenntartani nem lehet és ennélfogva a 
monarchia restaurálásával és az uralkodó kérdésének megoldásával 
kell foglalkozni. Egyesek a fiatalabb orléans-i herceget javasolták, 
mások a spanyol infánst, megint mások a yorki herceget, némelyek 
pedig a braunschweigi herceget. Sieyés, aki a Direktórium 
elnökeként utolsóként nyilatkozott, igyekezett meggyőzni a 
tanácskozást arról, hogy a béke elérésének egyetlen eszköze a 
törvényes uralkodó visszahívása, hogy a hatalmas I. Pál ezt 
mindenkor szó nélkül támogatná, s hogy XVIII. Lajos nélkül a 
háborúknak és a zavargásoknak sohasem lesz végük. 


Egy másik információban, amely ugyanazon év szeptember 22-én 
érkezett Párizsból Pétervárra, arról volt szó, hogy , Sieyés abbé azt 
tervezi, hogy az orléans-i herceget ülteti a trónra". Amikor még 
mint követ Berlinben tartózkodott, ismertette ezt a tervet a porosz 
királlyal, aki ezt helyeselte, több további feltételt szabva (többek 
közt a braunschweigi hercegnek az összes hadseregek 
generalisszimuszává való kinevezését). Ámde Sieyés, megtudva, 
hogy ez a terv kiszivárgott, írta a továbbiakban a jelentés, , azt 
kezdte terjeszteni, hogy XVIII. Lajosnak akarja biztosítani a trónt..." 


Ezeket a jelentéseket természetesen kritikus szemmel kell 
olvasnunk. Nehéz megállapítani, mennyi bennük az igazság. Ám 
maguk ezek a párizsi jelentések igen szimptomatikusak, rokon 
vonásokat mutatnak más hasonló tartalmú tanúságokkal. 


Sieyés továbbra is gondosan és kitartóan kereste a kardot, amelyet 
céljaira felhasználhatna. Gondolt Macdonaldra, de azt túlságosan 
kompromittálta a trebbiai vereség. Tárgyalt Moreaut-val is, de ez a 
tábornok mindig kitért a tisztán politikai akciók elől. Joseph 
Bonaparte útján még magánlevelet is küldött Bonaparte 
tábornoknak Egyiptomba: ajánlotta, hogy seregével mielőbb 
forduljon vissza. Egyébként ennek az üzenetnek már csak azért sem 
lett gyakorlati következménye, mert nem jutott el a címzetthez. 


A katonai vereségek 1799 őszén csupán nyilvánvalóvá tették, 
mintegy az elvesztett csaták és a tűzvészek baljós fényével 
világították meg azt, ami korábban is ismeretes volt: a rezsim 
mélységes, gyógyíthatatlan baját, teljes bomlását. Honnan eredt a 
veszély? Félix Lepeletier a jakobinus klub ülésén a VII. év 
thermidorjában azt állította, hogy a Köztársaság védelmezőit két 
frakció fojtogatja: , Egyfelől a tolvajok, másfelől az árulók, akik 
eladták a hazát az európai királyoknak." Ez a meghatározás 

aligha pontos és kimerítő. A válság mélyebb volt. Úgy látszott, 
maga a szövet foszladozik. Az államhatalom teljesen gyöngének, 
működésképtelennek mutatkozott. Amikor Jourdan, továbbra is az 
1793. évi jakobinus gesztusokhoz folyamodva, a Tanács fructidor 
27-i (szeptember 13-i) ülésén felvázolta a bajok elriasztó képét és 
javasolta annak proklamálását, hogy , veszélyben a haza", a nemzeti 
energia e mozgósítására irányuló felhívást nem fogadták el. Hosszú 
viták után, név szerinti szavazáson kétszáznegyvenöt szavazattal 
százhetvenegy ellenében elvetették. Bármily indokok késztették is a 
Tanácsot Jourdan javaslatának elvetésére, maga a szavazás 
jelentős volt: megmutatta, milyen súlyosan megbénult a társadalmi 
szervezet. 


S egyszerre csak, a teljes megsemmisülés és fejetlenség pillanatában, 
váratlanul vigasztaló hírek kezdtek szállingózni a frontokról. 
Szuvorov bevonulása Franciaországba, amelyet Novi után 
elháríthatatlannak és napok vagy talán csak órák kérdésének 
tekintettek, nem történt meg. Eltelt egy nap, kettő, három; elmúlt 


egy hét, kettő, s az elkerülhetetlennek tartott katasztrófa nem 
következett be. Akkor a szemüket dörzsölték és körülnéztek... Mi is 
történt? 


Egy bizonyos idő múlva ismeretessé vált, hogy a veszély eltolódott. 
Szuvorov, akinek minden lehetősége megvolt arra, hogy a Novinál 
aratott fényes győzelmet realizálja, az ütközet másnapján parancsot 
kapott arra, hogy Moreau visszavonuló hadseregének üldözése 
helyett Svájcba menjen. Az osztrák Hofkriegsrat - az udvari hadi 
tanács amely alighanem veszélyesebb ellensége volt Szuvorovnak, 
mint a franciák, érvényesíteni tudta a háború viselésére vonatkozó 
új tervét. Az orosz fegyverrel felszabadított Olaszországot az 
osztrákok gondozásba vették, Szuvorovot pedig megbízták Svájc 
felszabadításával. 


Szuvorov legendás átkelése az Alpokon ismeretes. Károly főherceg 
osztrák hadserege, amellyel Szuvorovnak Svájcban egyesülnie 
kellett volna, mivel erre a szükség nem kényszerítette, sietett 
visszavonulni az oroszok érkezése előtt. Masséna, leszámolva az 
osztrákokkal, Rimszkij-Korszakov hadserege ellen támadt, 
veszteséget okozott neki és visszavonulásra kényszerítette. Szuvorov 
hadserege kritikus helyzetbe került. Most nem ő fenyegette 
Franciaországot, hanem az osztrák szövetségesek tehetetlensége 
vagy hitszegése következtében ő maga volt egérlyukban, ahonnan, 
úgy látszott, nincs menekvés. (Gondoljunk Clausewitz 
megállapítására Szuvorov Szent Gotthardt-i átkelésével 
kapcsolatban: ,,...14 teljes napon át óráról órára fokozódott benne 
az elégedetlenség és az utálat érzése az osztrákokkal szemben, mind 
becsületességüket és jó szándékukat, mind pedig képességeiket és 
eszüket illetően.) 


Ámde Szuvorov nem ismert lehetetlent. Áttörte magát az ellenséges 
gyűrűn a járhatatlan, jeges hegyekben, s emberfölötti erőfeszítéssel, 
elsöpörve az útjában álló ellenséges ezredeket, átkelt az Alpokon és 
leereszkedett Bajorország előhegységeibe. I. Pál, akit feldühített az 
osztrákok hitszegése, parancsot adott az orosz seregeknek a 
hazatérésre. 


Oroszország kilépése a háborúból teljesen megváltoztatta a 
helyzetet. Brune-nek már korábban sikerült megállítania a yorki 
herceg egyesült erőit. Most, az oroszok kilépése után, maguknak az 


angoloknak is visszavonulásra kellett gondolniuk. Az osztrákok már 
régóta nem voltak veszedelmes ellenfelek. Párizs ismét 
fellélegezhetett. A hadiszerencse ismét rámosolygott 
Franciaországra. Szeptember végén a háborús veszély témája 
lekerült a napilapok hasábjairól. 


Ekkora ijedtség, mi több, pánik, általános fejetlenség után mindenki 
egy kissé kényelmetlenül érezte magát: minek kellett ilyen gyönge 
idegzetűnek mutatkozni! Mindamellett az általános zavarnak, az 
átélt betegségnek az érzete nem múlt el. Tapsoltak az új katonai 
győzelmekről befutó híreknek, de igazi lelkesedés nélkül. 
Győzelmek! Újabb győzelmek! Ez, persze, jó dolog, de hiszen a 
vereségtől Oroszországnak a háborúból való kilépése folytán 
menekültek meg. 


S ebben a bizonytalan, zavaros időpontban, amikor a 
megkönnyebbülés és a még le nem küzdött aggodalom érzései 
keveredtek, illetve váltakoztak, érkezett az a hír, hogy Bonaparte 
tábornok visszatér Franciaországba, hogy vendémiaire 17-én 
(október 9-én) egyedül, hadsereg nélkül partra szállt a Fréjus 
melletti Saint Raphaelben. 


A Direktórium erről az Ötszázak Tanácsát olyan fogalmazásban 
értesítette, melynek különösnek kellett tűnnie. Brune tábornoknak a 
sikereiről küldött jelentésekkel kezdődő hosszú közlemény így 
végződött: , A Direktórium örömmel értesíti önöket, képviselő 
polgártársak, hogy az egyiptomi hadseregről is hírek érkeztek. 
Berthier tábornok, aki e hó 17-én partra szállt Fréjusnél Bonaparte 
tábornok főparancsnokkal és Lannes, Marmont, Murat, Andréossy 
tábornokokkal, valamint Monge és Berthollet polgártársakkal 
együtt, közli, hogy a francia hadsereget teljesen kielégítő 
állapotban hagyták el." Vajon ez a közlés voltaképpen nem Berthier 
tábornok megérkezéséről szólt és még arról, hogy további öt 
tábornok (köztük Bonaparte) és két fiatal tudós, az egyiptomi 
francia hadsereg állapotát teljesen kielégítőnek tartja? Csakugyan 
furcsa információ! Vajon ki igazodik el abban, mi belőle a 
legfontosabb, s hogyan kell megítélni ezt a hazatérést? 


Arra a hírre, hogy Bonaparte Franciaországba érkezett, a 
Köztársaság határain túl is felfigyeltek. A Szankt-Petyerburgszkije 
Vedomosztyi beszámolt erről az eseményről és közzétette a 


Direktórium közleményének sajátos szövegét, azt is hozzáfűzve, 
hogy a Direktórium Bonaparte megérkezését , mellékesen" közölte. 
Bonaparte hazatéréséről hírt adott a Moszkovszkije Vedomosztyi is. 


A kormányközlemény homályossága természetesen nem volt 
véletlen. A Direktórium nem tudta egy csapásra eldönteni, milyen 
álláspontra helyezkedjék azzal a tábornokkal szemben, aki 
önkényesen tért vissza Franciaországba. A Direktórium ülésén, az 
egyik verzió szerint, Sieyés elsősorban leszögezte, hogy a tábornok a 
Direktórium engedélye nélkül tért vissza. Moulin ebből a 
megállapításból ezt a logikus következtetést vonta le: az egyiptomi 
hadsereg főparancsnokát ennélfogva dezertőrként el kell ítélni. 
Boulay de la Meurthe folytatta ezt a gondolatmenetet: - Nos, 
hajlandó vagyok magam leleplezni őt holnap a szószékről és 
törvényen kívül állónak nyilvánítani. Sieyés megjegyezte, hogy 

, ennek következménye főbelövés, ez pedig lényeges, még akkor is, 
ha erre rászolgált". 


Boulay de la Meurthe-re ez a válasz nem tett mélyebb benyomást. - 
Ezek olyan részletek, amelyekbe nem akarok belemenni. Ha mi 
törvényen kívül helyezzük - akár a guillotine által hal meg, akár 
főbe lövik, akár felkötik -, ez csupán az ítélet végrehajtása. Erre 
fütyülök! 


Ámde a direktor uraknak ez a bátorsága nem tartott sokáig. Vajon 
milyen álláspontra helyezkedik majd a visszatért tábornokkal 
szemben az Ötszázak Tanácsa? Hát a nép? És a hadsereg? Volt min 
törni a fejüket. A szélsőséges döntésektől hamar elálltak. Végül, 
hosszas tétovázás után úgy határoztak, hogy a vérpadra vezető utat 
felcserélik a győztes tábornok ünnepélyes fogadásának 
ceremóniájával. Jobbnak látták, hogy az Egyiptomban hagyott 
hadseregről ne kérdezősködjenek. 


A napilapok egy ideig foglalkoztak Bonaparte tábornokkal. 
Részleteket közöltek kockázatos utazásáról, külső megjelenéséről, 
arról, hogy kinél mikor tett látogatást, még arra is kitértek, hogy a 
beszélgetések során többet kérdez, mint amennyit maga közöl. Majd 
ez a téma lekerült a lapok hasábjairól. Elvesztette az újdonság 
érdekességét, más kérdések kerültek napirendre. 


Az élet tovább folyt régi medrében; örömökkel és keserűségekkel, 


sikerekkel és balsikerekkel vegyesen. A lapok tudósítottak Brune 
tábornok hadseregének győzelmeiről, az angolok kapitulációjáról 
Batáviában, royalista bandák betöréséről Nantes-ba, azokról az 
öldöklésekről és gyújtogatásokról, amelyek az ország nyugati 
részében a chouanok útját kísérték, Cubiéres polgártárs 
alexandrinusokban írt négyszázsoros költeményéről, az , Emma, 
avagy a Gyanú" című új operáról, melynek 

szövegkönyvét Marsollier írta, zenéjét Deffés szerezte, s amelyet 
Feydeau vitt színre. 


Az élet tehát folyt tovább, ahogy régen. Párizs, úgy látszott, 
korábbi, megszokott életét éli. Ám a város lakosait a nyugtalanság, 
a bizonytalanság, az aggodalom határozatlan érzései kerítették 
hatalmukba. Homály sűrűsödött Párizs, az ország fölött... 


Vége felé járt az esztendő. Vége felé járt a század. A XVIII. század 
véget ért. 


Ez a csodálatos század - a , nagy század?" -, ahogy még nemrégiben 
nevezték, sok reménységet, sok várakozást szült. A XVIII. század 
boldog nemzedékére nagy események várnak - mondották a 
századelőn. Még egy évtizede, 1789-ben, Francia-ország fölött az 


2. 


égboltot rózsaszínűre festette a hajnal. 


Most pedig minden szájról ez a szó hallatszott: , századvég? (fin du 
siécle). És ez nemcsak a naptári számítást jelentette, az nem volt 
olyan fontos - hiszen az országban új, a forradalom által bevezetett 
időszámítás volt érvényben; a VIII. évet írták ez egészen mást 
jelentett. Vége felé járt a század, s vele szertefoszlottak az általa 
szült remények... Az évszázad határán túli jövendő bizonytalannak, 
elmosódottnak, homályosnak, sötétnek látszott. 


A politikai válság, amely 1799 augusztusában és szeptemberében 
éleződött ki a legjobban, október elejére enyhült. A frontokon javult 
a helyzet, s ezzel a Köztársaság belső állapota is megváltozott. Úgy 
látszott, az élet visszatér medrébe: visszatér a Direktórium 
rezsimjében szokásossá vált civakodásokhoz és kis politikai 
súrlódásokhoz. Ámde a politikai légkörnek ez a nyilvánvaló, 
észrevehető enyhülése korántsem jelentette a válság leküzdését. De 
nem is lehetett azt leküzdeni, mert nem múló jellegű, részleges okok 
által előidézett válság volt, hanem a rezsim mélyreható, a 


társadalom alapjaiban gyökerező válsága. 


A thermidorista rezsim, amely öt évig állt fenn a thermidorista 
Konvent, illetve a Direktórium formájában, már túlélte önmagát. 
Nemcsak az volt a baj, hogy a Köztársaságban, amelynek élén annak 
idején olyan kaliberű politikusok álltak, mint Robespierre, Danton, 
Saint-Just, a hatalom más vágású emberek kezébe került. Ezek 
kapzsi sikkasztok és korrupt élvhajhászok, meggyőződés nélküli, 
sárral és vérrel beszennyezett kezű emberek voltak, mint Barras, 
vagy szappanbuborékok, mint Sieyés, a pávatollakkal ékeskedő, 
fontoskodó varjú, vagy pedig egyszerűen középszerű emberek, 

afféle Moulinek, Gohier-k, Roger Ducos-k. 


Balzac az 1799. évi események képét felvázolva, ezt írta: , A 
Köztársaság rendeletei - minthogy már nem álltak mögöttük azok a 
nagy erkölcsi eszmék, amelyek egykor hatásossá tették őket, sem a 
hazafiság, sem a rémuralom - olyan milliókról intézkedtek, amelyek 
nem folytak be a kincstárba, és olyan katonákról, akik nem növelték 
a hadsereget. A forradalom rugója ügyetlen kezekben elkopott, s a 
törvények végrehajtásuk során a körülmények bélyegét viselték 
magukon, ahelyett, hogy úrrá lettek volna a körülményeken." 


A felszínen semmi sem változott. Franciaország köztársaság volt, 
érvényben maradt a forradalmi naptár. Az időszámítás a Konvent 
ama emlékezetes napjával kezdődött, amely kimondta a monarchia 
megszűnését. E rendelet megalkotói már régen letűntek a politikai 
színpadról: barátok és ellenségek, ki a vérpadon halt meg, ki a 
csatamezőn. De az időszámítás, amely a Köztársaság első 
esztendejének első napjával kezdődött, érvényben maradt. Az 
egységes és oszthatatlan Köztársaság hetedik éve. Nyolcadik éve. 
Kilencedik... 


A kormány hivatalos iratain továbbra is szerepelt a széles oválisban 
a lándzsás nőalak, frígiai sapkában, jobb kezével egy bárdra 
támaszkodva - a Köztársaság jelképe. A kormányintézmények 
homlokzatán, a Köztársaság nevében kiadott okmányokon továbbra 
is ez volt olvasható: , Szabadság, Egyenlőség, Testvériség". Ám ezek 
a szavak, amelyeknek nemrég nagyszerű, lelkesítő tartalmuk volt, 
immár elvesztették egykori jelentésüket. Elmosódtak, megfakultak, 
holtak voltak. 


A thermidoristák uralmának öt esztendeje során az ország a 
csaknem gyógyíthatatlan betegség állapotába került: a gazdaság, a 
pénzügyek szétzilálódtak, a közigazgatási szervezet felbomlott, az 
alkotmány alapjait állandóan megsértették, törvénytelenség, önkény 
uralkodott. Az általános elégedetlenség és kiábrándultság egyre 
nagyobb fokú lett. 


A válság alapja az volt, hogy valamennyi alapvető osztály 
elégedetlen volt a hatalmat megragadó és megtartó thermidorista 
klikk uralmával. 


A Direktórium rezsimje csupán a rendszerré emelt alkotmányellenes 
erőszak révén tarthatta magát. Fructidor 18., floréal 22., prairiál 30. 
- ezek a hol jobbra, hol balra mért váltakozó csapások 
mesterségesen meghosszabbították a Direktórium fennállását. , Jaj 
annak az országnak, amelyet naponta megmentenek? - kiáltott fel 
Madame de Staél. De a Direktórium nem az ország érdekeit fejezte 
ki, hanem egy klikk érdekeit, nem az országot akarta megmenteni, 
hanem saját magát. 1799 végén a Direktórium hatalma nem a 
társadalom széles köreinek vagy akár egy meghatározott osztálynak 
az érdekeit képviselte, hanem egy klikknek az érdekeit. Politikailag 
ez a jobboldali thermidoristák ugyanazon csoportja volt, akik a 

, hintapolitika" segítségével hatalmon tudtak maradni. 
Társadalmilag ez a klikk főképpen az új üzletelő 

polgárságot képviselte a forradalom éveiben - amely nem bizonyult 
éppen finnyásnak a meggazdagodáshoz vezető eszközök 
megválogatásában, s a bürokratikus apparátusnak e polgársággal 
szorosan kapcsolatban levő részét. A thermidorista klikket, miután 
megkaparintotta az államhatalmat és mint a dögkeselyűk raja, 
falánkan darabokra tépett mindent, amit képes volt lenyelni, 
egyetlen eszme lelkesítette: az, hogy ne engedje ki karmai közül, ne 
engedje át másnak a zsákmányt. Ezek a farkaserkölcsök 

az állampolitika rangjára emelkedtek. Egyenlő elszántsággal és 
dühvei vicsorították fogukat a baloldali és a jobboldali ellenfelekre 
és megsemmisítő ütéseket mértek rájuk. Szolgálati érdemeik közt 
szerepelt XVI. Lajos kivégzése is, Robespierre meggyilkolása is. 
Megünnepelték július 14-ét is, thermidor 9-ét is, s erélyesen, 
csírájában elfojtották mind a royalisták, mind a jakobinusok 
támadási kísérleteit. Öt éven át megtartották a hatalmat. De mivel 
nem voltak sem eszményeik, sem eszméik, sem politikai céljaik, sem 


állami programjuk - nem volt semmi egyebük, csak az a törekvés, 
hogy ne engedjék ki a kezükből a szerzett zsákmányt, lassanként 
maguk ellen hangolták az összes társadalmi erőket és elvesztették az 
országban osztálytámaszukat. 


A plebejusok, a munkások, a városi és falusi szegények, akiket a 
legnagyobb ínségre kárhoztattak, gyűlölték őket. Ámde a germinali 
és a prairiali népfelkelések elfojtása után, Babeuf kivégzése után a 
társadalom alsó rétegei meggyöngültek és képtelenek voltak önálló 
megmozdulásokra. A nép némaságba dermedt - ez igaz. Ámde 
Roederer ismert megjegyzése: , A nép nyugdíjazását kérte", 
legalábbis pontatlan. A nép nem kérte nyugdíjazását, hanem a népet 
nyugdíjba küldték. Öt éven át befogták a száját, most hallgatott. Ám 
a nép, hogy úgy mondjuk, a demokratikus ellenzék 

potenciális tartalékát alkotta. A továbbra is igen aktív közép- és alsó 
polgárság tagjaiból álló ellenzék maga pedig, az 1798-1799-es évek 
neojakobinus kádereit alkotta, s észrevehetően megerősítette 
pozícióit a katonai balsikerek hónapjaiban. , Az egyenlőség és a 
szabadság barátainak társasága" nevű neojakobinus klub, amely 
július első dekádjában kezdett ülésezni a Manége épületében, nagy 
befolyásra tett szert. A neo-jakobinusoknak sikerült az Ötszázak 
Tanácsa útján elfogadtatni egy sajtótörvényt, a vagyonos polgárok 
kényszerkölcsönéről szóló törvényt, a kezesekről szóló 

törvényt; megkísérelték visszatéríteni a Köztársaságot az 1793. évi 
forradalmi törvényekhez. Ám az inga kilengése balra nyomban a 
jobbra lendítéshez vezetett. Fouché, akit 

kineveztek rendőrminiszternek, Sieyés sugalmazására thermidor 28- 
án (augusztus 13-án) egyszerűen bezáratta a jakobinus klubot, és ez 
az erőszakos rendszabály nem találkozott ellenvetéssel. A 
neojakobinusok nem tudtak vagy nem akartak a tömegekre 
támaszkodni, túllépve a tiltakozás parlamenti formáit. 
Megmaradtak alkormányos ellenzéknek. 


Ám a Direktórium rezsimjével szembefordult a jobboldali ellenzék is 
- a nagypolgárság-, amely thermidor után vezető erővé lett, s 
kezdetben a thermidoristákat támogatta, most azonban elfordult 
tőlük. A Direktórium rezsimje elsősorban azért vált 
elfogadhatatlanná a nagypolgárság számára, mert egy szűk klikk 
érdekeit védelmezte, nem pedig az egész polgárságét. Amikor 
ráadásul kitűnt, hogy ez a klikk nem képes biztosítani az országban 


a stabilitást meg a rendet, hogy az államot a káoszba és 

a hanyatlásba sodorta, a Direktórium hatalma tűrhetetlenné lett. A 
polgári rendnek a követelése természetszerűleg fő jelszavává lett az 
összes tulajdonosi elemeknek. 


Madame de Stael, , az alkotmánypárt igazgatónője", ahogyan 
Eduard Herriot nevezte, irodalmi művekben is, szalonjában is a 
tulajdonosoknak amerikai minta szerinti - liberális-polgári - 
köztársaságának bevezetését propagálta. Sieyés, mint már 
mondottuk, a konzervatív köztársaság mellett szállt síkra. 
Thermidor 9-ének ötödik évfordulóján a Mars-mezőn mondott 
beszédében Sieyés megígérte a népnek , a törvény nyugodt és szilárd 
alkalmazását... a szabadságot, biztonságot, a tulajdon garantálását". 
Ez volt , a rend köztársasága", , a tekintélyes polgárok hatalma", 
amelyre a , tevékeny emberek" törekedtek. A rend, a stabilitás, a 
baloldali veszéllyel szemben és a jobboldali royalista törekvésekkel 
szemben garanciát nyújtó szilárd pillérek elengedhetetlen 
feltételnek számítottak a normális gazdasági tevékenység 
felújításához, a gazdasági kezdeményezés felújításához, a 
társadalom életének virágzásához. 


Benjamin Constant már amikor 1795-ben Párizsba érkezett, 
világosan felismerte, hogy , itt... rendet, békét és köztársaságot 
akarnak". , Itt" - ez a nagypolgárok szalonjait jelentette, e szalonok 
körében forgott Constant. De az azóta eltelt négy esztendő alatt 
ezek az óhajok sürgető szükségletté váltak. Az 1799. évi válság, a 
katonai vereségek és a Közjóléti Bizottság rezsimjének 
visszaállításától való félelem a , tevékeny embereket? sietségre 
késztette. , Rend", , szilárd hatalom", a , tekintélyes polgárok 
hatalma" - mindezen követelések mögött elsősorban a burzsoázia 
diktatúrájának visszaállítására való törekvés húzódott meg. 


Jórészt ugyanez a hangulat jellemezte a paraszti tulajdonosoknak a 
forradalom által létrehozott osztályát. Ennek a témának konkrét 
történelmi tanulmányozása még várat magára, s ezért itt jórészt 
találgatásokra vagyunk utalva. Mégis, a tévedés kockáztatása nélkül 
mondhatjuk, hogy a parasztok, akik nyugodtan élvezni 

akarták annak gyümölcsét, amit megszereztek, rendet és stabilitást 
követeltek. A mesterséges árfolyamfelhajtás, az áringadozások, a hol 
jobbra, hol balra hajló politika légköre nem volt ínyére a 


parasztoknak, ellentmondott érdekeiknek, felhalmozásra való 
hajlamuknak, s ez a jövőt illetően a bizonytalanság s a jelennel való 
elégedetlenség érzését szülte. 


Így tehát a társadalom alapvető osztályainak képviselői jobbról is, 
balról is nyíltan kifejezték elégedetlenségüket a Direktórium 
rezsimjével, a thermidoristák politikájával. A kormány jelöltjeinek a 
törvényhozó szervekbe való választásokon elszenvedett krónikus, 
szinte törvényszerűvé váló vereségei külső jelei voltak a 
Direktórium rezsimje fokozódó társadalmi elszigetelődésének. Ám 
mivel a történelmi tapasztalat - a thermidoristák uralmának öt 
esztendeje - meggyőzően bebizonyította, hogy a Direktórium a 
társadalmi támogatás hiányát az alkotmány megsértésével, a 
törvények lábbal tiprásával helyettesíti, hogy hatalmát a hadsereg 
segítségével tartja fenn, ezért ellenfeleinek soraiban is gyökeret vert 
az a meggyőződés, hogy a rezsim megváltoztatása is csak 
ugyanazokkal az eszközökkel, ugyancsak fegyveres erővel, a 


hadsereggel mehet végbe. 


Ezt a gondolatot határozottan magukévá tették a Direktórium 
rezsimjének összes ellenfelei - a jobboldaliak is, a baloldaliak is. A 
babeufisták felkelési kísérlete a grenelle-i táborban 1796-ban, 
Jourdan, Bernadotte és más neojakobinusok végig nem gondolt 
tervei egy neojakobinus-tábornoki kormány megalakításáról 1799- 
ben megmutatták, hogy a baloldali társadalmi erők felismerték, mi 
a hadsereg jelentősége a politikai küzdelem vitás kérdéseinek 
megoldása szempontjából. Ám az általános osztály-erőviszonyok az 
országban a poszt-thermidorista időszakban nem kedveztek a 
baloldali erőknek. Abban az időben a parancsnoki posztok 
betöltésére hivatott hatalomra törekvő osztály a polgárság volt, 
mégpedig a legerősebb és leggazdagabb része: a nagypolgárság. 
Most, amikor a forradalom hősi időszaka már a múltba merült, 
megszakítva thermidor által, amikor a thermidoristák 
dühöngéseinek és a Direktórium , burzsoá orgiájának" ideje letűnt, 
most elérkezett a burzsoázia tulajdonképpeni uralmának korszaka. 
A burzsoázia a hatalomra tört, sietett bevezetni a maga rendszerét. 


Sieyés bevonulása a Luxembourg-palotába - aki ideológiailag, 
politikailag, ahogy tetszett, éppen a nagypolgárságot képviselte - 
tulajdonképpen azt jelentette, hogy a nagypolgárság hatalma 


bevezetésére törekszik. Ez az öreg varjú csakis azért röpült oda, 
hogy ezt károgja: ideje, ideje, ideje bevezetni a polgári rendet. 


Ám a történelem úgyszólván sohasem halad egyenes utakon. És 
Sieyés, miután bejutott a Luxembourg-palotába, minden önhittsége 
ellenére hamarosan megértette, hogy az akkori labilis, ingatag 
politikai erőviszonyok mellett, a sajátosan bizonytalan egyensúlyi 
helyzetben osztályának a rendről szőtt álmai megvalósíthatatlanok, 
ha nem alkalmazzák a szükségessé váló fegyveres erőt, hadsereget. 


, Kardra van szükségem" - ismételgette Sieyés, s lényegében ez az 
álom a kardról, mi több, a kard keresésére irányuló gyakorlati 
lépések lettek 1799-ben a nagypolgárság voltaképpeni programjává. 
Ez konkrétan azt jelentette, hogy napirendre kerül az államcsíny, 
amely felszámolja a Direktórium rezsimjét és a kard segítségével 

az országban polgári rendet vezet be. 


Napóleon történetének kiemelkedő kutatója, J. V. Tarle, ezt írta: 

, Napóleon azzal a megmásíthatatlan elhatározással szállt hajóra 
Alexandriában, hogy hazatérte után szétveri a Direktóriumot és 
kezébe veszi a hatalmat." Tarle nem bizonyítja ezt. Talán nem 
tartotta szükségesnek, mert ezen a ponton Vandal véleményét, 
Vandal , Bonaparte hatalomra jutása" című híres művét követte, aki 
ezt írta: , Bonaparte azzal a szilárd elhatározással tért vissza, hogy 
végez a Direktóriummal és kezébe ragadja a hatalmat." Ez 
megfellebbezhetetlenül hangzott, márpedig Vandal, ennek a 
történelmi verziónak, hogy úgy mondjuk, atyja, szintén nem hoz fel 
semmiféle tényt alátámasztására. De Vandal tudományos tekintélye 
akkora volt, hogy ez az általa közölt verzió vitathatatlan 
igazságként került be a tudományba. Vandal után ismételte J. V. 
Tarle is, majd Louis Madelin, napjainkban újból ismétli 

André Castellot. 


Ám a kérdésnek eredeti források alapján való tanulmányozása nem 
igazolja ezt a verziót. Amikor Bonaparte 1799. augusztus elején 
Egyiptomban elhatározta, hogy a hadsereget Kiéber parancsnoksága 
alatt hagyja, maga pedig közvetlen munkatársaival a Földközi- 
tengeren átkel Franciaországba, kockázatot vállalt. 


Számára a kockázat megszokott dolog volt, elválaszthatatlan 
hadvezéri hivatásától, jellemének sajátja; természetesnek, csaknem 


szükségesnek tartotta minden komoly ügyben. Ám mint józan, 
világos fejű férfiú, hozzászokott, hogy adagolja, mérlegelje a 
kockázat elemeit, ügyeljen arra, hogy ne lépjék túl a megengedett 
normát, a szükséges kockázat ne váljon felelőtlen kalanddá. Éppen 
ezért Bonaparténak Egyiptomban látnia kellett, hogy ezúttal igen 
nagy a kockázat. 


Ez a kockázat kettős volt. Először is, miután Nelson 
megsemmisítette Afrika partjainál a francia flottát és teljesen 
ellenőrzése alá vonta a Földközi-tengert, mindazon közlekedési 
vonalakat, amelyek összeköthették a külvilággal az Egyiptomba 
bezárt francia hadsereget, úgyszólván semmi valószínűsége sem volt 
annak, hogy észrevétlenül elsiklik az angol flotta őrhajói mellett. Az 
angol hajók Sidney Smith közvetlen parancsnoksága alatt - őrá bízta 
Nelson ezt a feladatot - szemmel tartották a francia hadsereget; 
sietség nélkül, türelmesen őrjáratot tartottak; nem engedtek ki a 
Nílus torkolatából egyetlen francia hajócskát, egyetlen csónakot 
sem. 


Józanul mérlegelve valamennyi körülményt, újból és újból 
ellenőrizve az angol hajók helyváltoztatására, a part menti őrjáratok 
rendjére vonatkozó minden információt, Bonaparte meggyőződött 
arról, hogy végtelenül csekély annak esélye, hogy bármely francia 
hajó észrevétlenül átjusson, nem több egy százaléknál. Az 

angolok fogságába esni - ez a legkevésbé sem állt Bonaparte 
szándékában; ez bármely változatban is a pusztulást, a véget 
jelentette volna számára... S mégis vállalnia kellett a kockázatot. 


Ám még más kockázat is volt... Mint hivatásos katona, mint tiszt, 
aki megtanulta a szolgálati szabályzatot, Bonaparte tudta, hogy 
felső parancs nélkül nincs joga távozni helyéről, otthagyni a rábízott 
hadsereget. (Szent Ilona szigetén Napóleon megpróbálta a dolgot 
úgy feltüntetni, hogy Egyiptomba való elindulásakor a kormány 
korlátlan döntési szabadsággal ruházta föl. Ezt az állítását azonban, 
sok máshoz hasonlóan, az a kívánsága diktálta, hogy igazolja 
cselekedeteit.) Ha egy neki alárendelt ezredparancsnok önkényesen 
otthagyta volna ezredét, átadta volna a hadbíróságnak. Nincs-e joga 
a hadügyminiszternek ugyanígy eljárni vele szemben? Nem fogják-e 
egyszerűen átadni őt a hadbíróságnak mint katonaszökevényt? 


Már korábban, 1799 februárjában, amikor fülébe jutottak az első 


hírek arról, hogy új koalíció van kialakulóban és közeleg a háború, 
a végrehajtó Direktóriumhoz intézett hivatalos levelében felvetette 
Franciaországba való visszatérésének kérdését. Ez a lépése válasz 
nélkül maradt. Tehát nem kapott engedélyt a Franciaországba 

való visszatérésre. Önkényesen hagyta el a rábízott hadsereget, a 
tábornok fegyelemsértést követett el. Vajon nem fogják-e azzal 
vádolni, hogy ő is Dumouriez és Lafayette útját követi? 
Kétségtelenül ez kockázat volt. Csaknem ugyanakkora, mint az első 
esetben. De Bonaparténak nem volt választása, nem állt előtte 
alternatíva. 


Igaz az, hogy amikor Bonaparténak - nem szándékosság nélkül - 
kezébe kerültek a Sidney Smith által Menou tábornoknak küldött La 
Gazette de Francfort (Frankfurti Újság) és Courrier frangais de Londres 
(Londoni francia kurír) című 1799. májusi és júniusi lapok az 
olaszországi francia vereségekről, Szuvorov győzelmes 
előnyomulásáról szóló közleményekkel, Bonaparte dühbe gurult. 
Igaz az is, hogy közvetlenül Berthier-vel négyszemközt folytatott 
hosszas beszélgetés után Bonaparte Bourrienne-nek és Marmont-nak 
említést tett arról a szándékáról, hogy visszatér Franciaországba, és 
utasítást adott az elutazáshoz való előkészületekre. 


Mindez tény. Ugyanakkor kétségtelennek látszik, hogy a kapott 
hírek Bonaparte számára csak kellő tetszetős ürügyet szolgáltattak 
régóta megérett és a szükség diktálta elhatározásához. Bonaparte 
már egy idő óta kereste a megfelelő alkalmat, hogy elmeneküljön 
Egyiptomból. Ennek oka az volt, hogy megértette - meg kellett 
értenie, hiszen nyilvánvalóvá vált -, hogy további egyiptomi 
tartózkodása óhatatlanul pusztulásba döntené. Amióta a francia 
hadsereg el volt vágva az anyaországtól, azaz 1798. augusztus 1. 
óta, amikor a francia hajóhad megsemmisült, azután pedig, 
amikor a szíriai hadjárat teljes kudarccal végződött, Bonaparte 
világosan felismerte, hogy az egyiptomi hadjáratot elvesztette. 


Az egyiptomi hadsereg főparancsnoka, persze, ezt nem mondhatta 
meg sem a katonáinak, sem a tiszteknek. Ellenkezőleg, Marmont 
tanúsága szerint igyekezett bátorságot önteni beléjük. , Fejünket a 
viharzó szeleknél magasabbra kell emelnünk, s a szelek le fognak 
csöndesedni" - mondotta. Emlékeztetett arra, hogy annak 

idején Egyiptom hatalmas állam volt és hogy a mai tudomány, 


ismeretek, technika révén ennek az államnak a hatalma 
nagymértékben növelhető. De saját magát nem csaphatta be. Fényes 
győzelmeket arathatott az ellenfél fölött, jelentést küldhetett 
Párizsba az eredményekről (jóllehet ezek a jelentések a Saint-Jean- 
d Acre-i katasztrofális balsiker és a Szíriából való kényszerű 
visszavonulás után egyre kétségesebbekké váltak), kivívhatott újabb 
részleges győzelmeket, ám mindez nem változtatott a dolog 
lényegén. (Július 25-én a franciák legyőzték a törököket Abukirnál, 
s Bonaparte a Direktóriumnak küldött jelentésekben nyomatékosan 
hangsúlyozta ennek a győzelemnek a jelentőségét.) Bonaparte 
kénytelen volt saját magának bevallani, hogy egyetlen általa aratott 
győzelem és e győzelmek valamennyien együttvéve sem 
vezethetnek ahhoz, hogy megnyerje a háborút az Abukir és a szíriai 
visszavonulás után kialakult viszonyok között, amikor a hadsereg 
teljesen el van vágva Franciaországtól. 


A hadsereg létszámát a csaták, a pestis, más betegségek, az éghajlat 
állandóan apasztotta. Különösen a pestis okozott súlyos 
veszteségeket. Az életek ezreit követelte, s a parancsnokság által 
hozott rendszabályok ellenére képtelenek voltak megállítani ezt a 
halált hozó járványt. A francia hadsereget sújtó halálos betegségről 
szóló hírek bekerültek a külföldi sajtóba, tudósítottak róla az orosz 
újságok is. 


Egyiptom meghódított területein Bonaparte nem talált támogatásra 
a helyi népesség egyetlen társadalmi csoportjánál sem. Csak a 
fegyver erejére számíthatott. Ámde a francia csapatok kegyetlen 
megtorlásai ellenére vagy talán éppen ezek következtében az arab 
törzsek felkelései egyre nagyobb lángokat vetettek. A felkelőkkel 
vívott vég nélküli ütközetekben a francia hadsereg veszteségeket 
szenvedett. Bonaparte továbbra is győzelmi jelentéseket küldött a 
Direktóriumnak. De tudta, hogy a hadsereg létszáma jelentős 
mértékben csökkent és a jövőben a veszteségek növekedni fognak. 
Az általa vezetett hadsereg a katasztrófába rohant, s ezt elodázni is 
csak áldozatok és erőfeszítések árán lehetett, de elkerülni nem. S 
bármilyen változatokat latolgatott is, az eredmény egy és ugyanaz 
maradt: a hadjáratot elvesztette, a hadsereg a pusztulás felé tart, s 
Egyiptomból ki kell vonulni, ez elől nincs menekvés. 


Van egy - a tudomány előtt már régóta ismeretes - dokumentum, 


amelyre alig fordítottak figyelmet. Ez az az utasítás, amelyet 
Bonaparte a VII. év fructidor 4-én (1799. augusztus 22-én) adott 
Kiéber tábornoknak, akit a keleti hadsereg főparancsnokává 
nevezett ki, miután már elhajózott Franciaországba. 


Ebben az instrukcióban Bonaparte először is igyekszik megnyugtatni 
Kiébert: hangsúlyozza, hogy Brestből a francia hajóraj és a spanyol 
hajóraj Karthagóba érkezése után el fogja látni az egyiptomi 
hadsereget annyi fegyverrel, hadifelszereléssel és emberi erővel, 

, amennyi elég lesz a veszteségek pótlásához". 


Ám nyomban e vigasztaló perspektíva ecsetelése után Bonaparte 
áttért a fő dologra: , Ha viszont kiszámíthatatlan és előreláthatatlan 
körülmények folytán minden erőfeszítés meddőnek bizonyul és 
májusig Franciaországból sem segítséget, sem híreket nem kapnak, 
és ha minden intézkedés ellenére a pestis tovább tart és másfél 
ezer embernél több esik áldozatul... felhatalmazom (vous étes 
autorisé) arra, hogy békét kössön az ottomán portával, még ha 
ennek fő feltétele Egyiptom kiürítése lenne is." 


Ez utóbbi szavak voltak a legfontosabbak. Amikor felhatalmazta 
Kiébert arra, hogy békét kössön Törökországgal Egyiptom 
kiürítésébe beleegyezve, Bonaparte elismerte, hogy a hadjárat 
elveszett. A többinek lényegében semmi jelentősége nem volt. 
Ebben az egész terjedelmes, több oldalas és több száz szavas 
instrukcióban igazi jelentősége csak két szónak volt, amely semmivé 
tette a többit: Egyiptom kiürítése. 


Bonaparte kényszerítette magát arra, hogy kimondja és leírja ezt a 
két szót. Ha bele kell egyezni Egyiptom kiürítésébe, akkor minek 
kellett háborút kezdeni Egyiptomban, mire valók voltak mindezek 
az áldozatok? 


A hivatali kötelesség arra kényszerítette Bonapartét, hogy megírja 
Kiébernek - csak neki, senki másnak - ezt a két szégyenletes szót. 
Bonaparte azért volt köteles ezt megírni Kiébernek, mert rá 
hárította át ennek a nehéz és megalázó feladatnak a végrehajtását. 


Az elveszett hadjáratot megmenteni már nem lehetett, de saját 
magát megmenteni, elmenekülni a megaláztatás elől, ha kockázattal 
is, lehetett. Bonaparte becsapta Klébert: abban a parancsban, 


amelyben Kiébert a keleti hadsereg főparancsnokának nevezte ki, 
Napóleon ezt írta: , A kormány hazarendelt." Ez tudatos hazugság 
volt. 


Bonaparte a kormány engedélye nélkül hagyta ott a rábízott 
hadsereget. Megszökött ebből az elítélt hadseregből, csak 
személyesen magának tartva fenn bizonyos esélyeket. Nem véletlen, 
hogy Bonaparte, amikor úgy döntött, hogy átadja a parancsnokságot 
Kiébernek, az Egyiptomban maradó hadvezérek közül a 
legerősebbnek és erre legméltóbbnak, elkerülte a vele való 
találkozásokat és a parancsot és az instrukciókat Kiébernek Menou 
tábornok útján már a ,, Muiron"-on való elindulás előestéjén adta át 
azzal, hogy Kiéber huszonnégy órával elhajózása után kapja meg 
őket. (Emlékezzünk arra, hogy a legjobb tábornokok közül a többit - 
Berthier-t, Lannes-t, Marmont-t, Andréossit - magával vitte, s 
megparancsolta, hogy Desaix-t és Junot-t később küldjék 
Franciaországba, ami szintén közvetett bizonyítéka az egyiptomi 
hadsereg reménytelen helyzetének.) Miért kerülte Napóleon 
Kiébert? Először is azért, mert Kiéber nem akarta volna elfogadni 
ezt a , magas kitüntetést", és azért is, mert ez a tapasztalt hadvezér 
világosan látta, milyen nehéz jövő vár a hadseregre, amelyet 
fővezére elhagy. 


Valóban így is történt. Ismeretes, hogy Kiéber, amikor megkapta a 
parancsot és tudomást szerzett a történtekről, dühöngött. A 
Direktóriumhoz a VIII. év vendémiaire 4-én (1799. szeptember 26- 
án) írt levelében arról beszél, hogy a hadsereg, amelyet Bonaparte 
ráhagyott , anélkül, hogy erről előzetesen bárkit is 

tájékoztatott volna", igen súlyos állapotban van. , A hadseregnek 
nincs ruházata, s a ruházatnak ez a hiánya különösen azért nagy 
baj, mert ez ebben az országban az egyik fő oka a dizentériának és a 
szembetegségnek", amelyekben a katonák szenvednek. 

Bonaparte elutazásakor nem maradt a pénztárban egyetlen sou 
(Régi francia váltópénz, értéke a frank egyhuszada.) sem és 
kifizetetlenül maradt egy körülbelül 12 milliót kitevő adósság. 
Kiéber világosan látta a katonai helyzet reménytelenségét és 
Bonaparte instrukciójából idézve a legfontosabbat, amit nyomban 
megértett - Egyiptom kiürítésének szentesítését, jogosan és 
szomorúan hozzáfűzte: , Ez pontosan meghatározza, milyen kritikus 
helyzetben vagyok." Kléberről is elmondható az, ami Neyről: , a 


legbátrabb volt a bátrak között". Példás rendet tartott a 
hadseregben, vitézül harcolt, s 1800. január 24-én El-Arishban (öt 
hónappal Napóleon menekülése után) mégis alá kellett írnia a 
fegyverszüneti megállapodást, amelynek értelmében a francia 
seregek kiürítik Egyiptomot. 


Ám az ellenfél ezt már nem tartotta elegendőnek. Az angol kormány 
(Keith tengernagy útján) megtagadta az El-Arish-i megállapodás 
aláírását - a francia hadsereg feltétel nélküli kapitulációját 
követelte. Kiéber, kiút nélküli helyzetbe kerülve, még egyszer 
megmutatta, mire képes. Oroszlánként vetette magát az ellenfélre és 
a heliopo-lisi csatában (1800. március 20-án) szétzúzta a törököket 
és kiűzte őket Egyiptomból. De a francia hadsereg helyzete mégis 
reménytelen volt. Kiébert nem sokkal ezután meggyilkolták; a 
törökök és a partra szálló angolok ismét offenzívát indítottak 
Egyiptomban. Óriási számbeli fölényben voltak, s a hadsereg élén 
álló Menou tábornok minden mesterkedése ellenére (Menou 
tábornok, katonai tehetség híján, igyekezett másként boldogulni; 
felvette az iszlám vallást, egyiptomi nőt vett feleségül és hivatalosan 
így irta alá a nevét: Abdallah-Menou.) vereségeket szenvedett, Kairó 
és Alexandria feladására kényszerült és 1801 őszén letette a 
fegyvert. 


Bonaparte azért ragadta meg olyan sietve a kínálkozó alkalmat, 
hogy Egyiptomból elmeneküljön, mert előre látta az általa kitervelt 
egyiptomi expedíció ilyen fináléját. A francia seregek európai 
vereségéről szóló hírt jó ürügyül felhasználta a maga számára. 


Figyelmet érdemel, hogy Bonaparte augusztus elején, amikor 
megkapta a június 6-án kelt, vagyis csaknem kéthónapos hírt, meg 
sem kísérelte megtudni, mi történt az azóta eltelt két hónap alatt, 
mi a helyzet 1799 augusztusában. Nem igyekezett későbbi 
időpontból származó információkat szerezni - nem volt rájuk 
szüksége; nem akarta ismerni őket, mert nem akarta 
megkérdőjelezni azt az ürügyet, amely azt a látszatot keltette, hogy 
erkölcsi joga van a hadsereg elhagyásához. Érthető, hogy Bonaparte 
senkinek a világon, még a hozzá legközelebb álló embernek sem 
árulhatta el az igazi okokat, amelyek arra késztették, hogy 
elmenjen, helyesebben elmeneküljön Egyiptomból. 


A közvetlen indulása előtt írt levelekben és hivatalos 


dokumentumokban tiszteletre méltóan hangzó indítékra hivatkozik: 
, a parancsoló kötelesség" kényszeríti arra, hogy visszatérjen 
Franciaországba az Európában folyó , rendkívüli fontosságú 
események" kapcsán. 


A hozzá közelálló emberekkel beszélgetve - Marmont-nal, 
Bourrienne-nel és másokkal -, akiknek elárulta elutazásának általa 
egyébként titokban tartott tervét, érveit bővebben kifejtette. , Az 
európai dolgok állása kényszerített ilyen fontos elhatározásra..." - 
mondotta Marmont-nak, és felháborodva bélyegezte meg azokat 

a tehetségtelen vezetőket, akik az országnak ilyen 
megrázkódtatásokat okoztak. , Nélkülem minden összeomlott. Nem 
lehet várni, amíg bekövetkezik a teljes bukás; akkor már a 
katasztrófa helyrehozhatatlan lesz - a sors, mely eddig 
támogatott, most sem fog elhagyni. Ráadásul merni kell: aki nem 
kockáztat, annak nincs esélye a nyerésre." 


Vajon volt-e Bonaparténak akkor, 1799 augusztusában, 
Egyiptomban átgondolt terve az államcsínyre vonatkozóan vagy 
akár szilárd eltökéltsége a Direktórium megdöntésére és a hatalom 
átvételére, ahogy azt Vandal állította? A források ezt nem igazolják. 
Persze, nem szabad leegyszerűsíteni a dolgokat. Bonaparte 
kétségtelenül őszintén felháborodott a Köztársaság tehetségtelen 
vezetőinek a ténykedésén. Ám Napóleon újabb életrajzírói, Louis 
Madelin vagy André Castellot, akik Vandal verziójához tartják 
magukat, ugyancsak nem tudják egyetlen hiteles bizonyítékkal sem 
alátámasztani állításukat. Mindketten arra a mondatra való 
hivatkozással igyekeznek igazolni Vandal tézisét, amelyet Napóleon 
, Az egyiptomi és a szíriai hadjárat" című, Szent Ilona szigetén 
diktált írásában idéz. Napóleon állítólag ezt mondta elutazása előtt 
Menou tábornoknak: - Párizsba megyek, s elkergetem mindazokat 
az ügyvédeket, akik csúfot űznek belőlünk és képtelenek 
kormányozni a Köztársaságot, én állok majd a Köztársaság élére. 


Napóleonnak a Szent Ilona szigeti száműzetés idejéből fennmaradt 
csaknem egész irodalmi hagyatékával szemben kritikus álláspontra 
kell helyezkednünk. Különösen vonatkozik ez az , Egyiptomi és 
szíriai hadjárat"-ra - arra a műre, amely arra volt hivatva, hogy 
igazolja Bonaparténak 1798-1799-ben kifejtett tevékenységét. S az 
a mondat, amelyre Napóleon először csaknem húsz évvel 


elhangzása után emlékezett vissza, nem tekinthető hitelt érdemlő 
tanúbizonyságnak. 


De még ha ez a mondat elhangzott volna is - amit nem hihetünk -, 
mi következik ebből? Hiszen ez csak egyik változata a hadseregből 
való önkényes távozást igazoló verziónak, amelyeket Bonaparte 
azokban a napokban, 1799 őszén, kialakított. Sőt, elképzelhető, 
hogy csakugyan jártak Napóleon fejében efféle homályos, 
határozatlan gondolatok. Lehet, hogy az igazsághoz az adott 
esetben - ismétlem, csak az adott esetben - Bourrienne jár a 
legközelebb. , A sok nagy terv között, amely Bonaparte agyában 
megfogamzott, kétségkívül szerepelt az a terv is, hogy a kormány 
élére áll; ám tévedne, aki azt hinné, hogy hazatérésekor bármiféle 
kialakult terve vagy határozott szándéka volt; valamennyi 
nagyratörő kívánságában volt valami igen határozatlan,s azt 
mondhatjuk, hogy képzeletében igen szívesen építgetett 
légvárakat." 


Legyünk még pontosabbak: hogy képzeletében épített-e ilyen 

, légvárakat" vagy sem, annak nincs jelentősége; az ő helyzetében, 
amely a jövőre nézve semmiféle perspektívákkal nem kecsegtetett, 
légvárak építgetése legalábbis időszerűtlen volt. Bonaparte 
lépéseiben a meghatározó az a törekvés volt, hogy elmeneküljön az 
egyiptomi hadsereg vereségének elkerülhetetlen és immár közeli 
szégyene elől, és olyan kivezető utat találjon, amely ismét 
távlatokat nyit előtte. 


Bonaparte nem akart, nem tudott jövő nélküli emberré válni. Óriási 
önuralma és bámulatos színészi tehetsége, az a képessége, hogy 
álcázza igazi indítékait és érzéseit, ezúttal is lehetővé tették 
számára, hogy eljátssza az általa választott szerepet, hogy ne csak 
sok kortársa higgyen neki, hanem higgyenek neki azok a 
szaktudósok is, akik több mint száz esztendő múltán 


tanulmányozták e férfiú tevékenységét. 


- Merni kell - mondotta. És ő merte eljátszani Franciaország 
megmentőjének a szerepét, holott saját menekülése foglalkoztatta. 


Bárhogy állt is a dolog, Bonaparte gyorsan döntött. Augusztus 11-én 
érkezett Kairóba; 18-án elindult onnan Alexandria felé; 22-én 
megírta az utolsó hivatalos leveleket, augusztus 23-án a , Carrére" 


által kísért , Muiron" fregatton útra kelt. 


Bonapartéval együtt elhagyta Egyiptomot Eugéne Beauharnais, 
Bessiéres, Duroc, Lannes, Lavalette, Marmont, Murat, Monge, 
Berthollet és az őket kísérő őrség. Érdemes elgondolkozni ezen az 
összetételen. Az egyiptomi hadsereg színe-java volt ez, a 
legkiválóbb tisztek és tudósok - ezekhez fűzte Bonaparte minden 
reményét a hadjárat megindításakor. Azzal, hogy magával vitte 
őket, megfosztva a hadsereget vezetőitől és csak Kiébert hagyta 
hátra (Menou nyilván nem jött számításba), Bonaparte önkéntelenül 
elárulta magát: az egyiptomi hadjárat az ő tudatában véget 


ért, bármennyire hangoztatta ennek ellenkezőjét, nem várt már tőle 
semmi jót; új fejezetet nyitott. 


A nem kívánatos tekintetek elől elrejtőzve, a sötétség leple alatt 
indult el a két kis velencei hajó veszélyes útjára. , Minden talányos 
volt helyzetünkben; az a remény, hogy meghódítjuk Kelet 
legnevezetesebb területét, már nem lobbantotta lángra az ifjúi 
képzeletet, mint a Franciaországból való elindulás napjaiban; utolsó 
illúzióink szertefoszlottak Saint-Jean-d"Acre falai alatt, s Egyiptom 
mindent elnyelő földjében hagytuk fegyvertársaink nagyobbik 
részét; a megfoghatatlan végzet sodort bennünket, s mi alávetettük 
magunkat neki... Tizenöt hónap telt el, amióta elhagytuk 
hazánkat. Elutazásunkkor minden mosolygott ránk; 
visszatérésünkkor minden komor volt." Így írja le a , Muiron" és a 
, Carrére" utasainak hangulatát e kockázatos expedíció egyik 
részvevője. 


Ámde a hajók elhagyták a partot, s a múlt nem létezett többé. 
Bonaparte tábornok a , Muiron" fedélzetén hajózik. A , Carrére? 
fregatt nyomon követi. A tábornokot most már csak az utazás 
foglalkoztatja, semmi egyéb. A kis expedíciót vezető Ganteaume 
admirális szigorú utasításokat kapott: kerülje a szokásos tengeri 
utakat, haladjon az afrikai parthoz közelebb. Nappal ne hajózzon, 
csak éjjel, a sötétség vagy a köd leple alatt. Vajon ezek , az 
emberiség csillagórái", ahogy Stefan Zweig írta? Így van ez? 


Az utazás végtelenül hosszúnak tűnik - negyvenhét nap és 
negyvenhét éjjel, másfél hónap, sőt több; elképzelhető ez? Mintha 
csak az ő bosszantásukra történne - az első két hét alatt nincsen 
hátszél. A hajók egy helyben állnak, alig haladnak előre. Talán 


vissza kellene fordulni? Elrejtőzni valamelyik öbölben? De 

, Bonatrappe tábornok", ahogyan később élcelődve nevezték, 
hajthatatlan. Várni! Türelmesen várni! S mihelyt erre az első 
lehetőség nyílik, menni, ha csak három méternyit is egy nap alatt. A 
távolban angol őrhajók úsznak. Nem törődnek ezekkel a 
mozdulatlan hajókkal, amelyek bizonyára halásznak. 
Mozdulatlannak, halottnak kell tettetniük magukat, semminek sem 
szabad gyanút keltenie. 


Végre bekövetkezett a rég várt fordulat, erős, kedvező szél 
dagasztotta a , Muiron" vitorláit. Most, mihelyt leereszkedik az 
oltalmazó sötétség, a fregatt gyorsan halad előre. 


Bonaparte és útitársai lent ülnek a hajó társalgójában. Senkinek sem 
szabad kérdéseket feltennie sem a jövőről, sem a jelenről. Bonaparte 
mindenféle történeteket mesél: múltbeli harci esetekről, vitézi 
tettekről, látomásokról. Mestere az elbeszélésnek. Ám legtöbbnyire 
kártyajáték folyik - huszonegyeznek. Bonaparte oszt: páros 

vagy páratlan? Csak a játék érdekli - semmi más nem foglalkoztatja. 
Mennyi kell még a heteshez? Még egy lapot! Még egyet - egy kicsit! 
Most vegyen saját maga! Csak a játékra figyel. Nagyszerű! Nyertem! 


Így telik az idő. Csikorognak az árbocok. Csobbannak a hullámok. A 
fedélzeten éjszaka van, valahol a közelben az őrjáratot tartó angol 
hajók fényei, mögöttük pedig - messze-messze Franciaország zöld 
lankái. 


Néhány napot Korzikán kellett tölteniük. Újból látta szülőházát, 
gyermekkora kék egét. De most nem tudott örülni nekik. A föld 
égette a talpát. Az ismeretlen, bizonytalan holnap szörnyen 
nyugtalanította. Nem tudott tovább várni. Vállalta a legnagyobb 
kockázatot, mindent feltett egy lapra; és a játszma minden órai 
halogatása elviselhetetlenné vált. De most újból fújt a szél. Újból 
elindultak. S vendémiaire 17-én (1799. október 9-én) Ganteaume 
tengernagy megmutatja a tábornoknak a láthatáron a szárazföldnek 
szemmel alig észrevehető keskeny, sötét sávját. Ez a cél. A 

, Muiron" közeledik Franciaország partjaihoz. 


Negyvenhét napi óriási feszültség, az akaratnak, az érzelmeknek, a 
vágyaknak koncentrálása erre az egyre: észrevétlenül elhajózni, 
elsiklani az angol őrhajók mellett, negyvenhét napi várakozás, 


elfojtott kétség, félelem, remény volt mögöttük. A haza szilárd 
talajára lépve Bonaparte tábornok és útitársai minden bizonnyal 
megkönnyebbülést éreztek. Azon, ami tegnap még végtelenül 
nehéznek, csaknem elérhetetlennek látszott, túljutottak. E 
kedvezőtlen esély mellett: egy a kilencvenkilenchez - az egy nyert. 


Nagy, óriási, csaknem valószínűtlen nyereség volt ez. De most 
minden újra kezdődött. Új gondok, új feladatok, új és nem kisebb 
nehézségek leselkedtek az útitársakra azon a földön, amelynek úgy 
örültek. Először is Bonaparténak le kellett mondani a gondosan 
előkészített vádbeszédről a kormány vezetői ellen. , Mit tettetek 
Francia-országgal nélkülem?" - ezt a magában annyiszor ismételt 
mondatot most nem mondhatta ki. Franciaországban, Saint- 
Raphaélben már pontos értesüléseket szerzett a Köztársaság 
helyzetéről. Oroszország kilépett a háborúból, a rettenetes 
Szuvorov messze volt; Franciaország határait nem fenyegeti veszély; 
a yorki herceg, a Brune-nel való megállapodás értelmében, 
megígérte, hogy októberben kiüríti az egész elfoglalt területet; a 
kezdeményezést ismét a francia seregek ragadták magukhoz. A 
Köztársaság túljutott a veszélyen. 


Mindazon érvek, mindazon indokok, amelyeket addig az 
Egyiptomból való titkos szökésének igazolására készenlétben tartott, 
elestek. A Köztársaságnak immár nem kellett megmentő. Bonaparte 
egy pillanat alatt fölmérte a megváltozott helyzetet. Ha nem 
megmentő, akkor ki ő? Katonaszökevény? Egyébként, visszafordulni 
nem lehetett. Csak előre mehetett. Kitérve a kötelező vesztegzár 
elől, azonnal útnak indult. Másnap benyújtotta jelentését a 
Direktóriumnak, egy mértéktartó, tiszteletteljes, de egyúttal 
magabiztos jelentést. Meggyőzően, amellett nem nagyon világosan 
ismertette az egyiptomi helyzetet, a hadműveletek menetét, azokat 
az indokokat, amelyek a Franciaországba való utazásra késztették, s 
amelyek természetesen merőben hazafias jellegűek voltak, a haza 
javáról való gondoskodásból fakadtak. 


Mindenütt örömmel fogadták, csaknem lelkesen. Az a tábornok, aki 
olyan sok győzelmet aratott - kinek tapsolnának, ha nem neki ? 
Bonaparte a nép rokonszenvének e megnyilvánulásait tartózkodóan 
fogadta, igyekezett szerényen viselkedni. Öltözködésében, 
magatartásában, a beszélgetésekben, a hivatalos szereplésben 


egyszerűnek mutatkozott: katona, republikános, aki teljesíti 
kötelességét - semmi több. Párizsba érkezve sietett hivatalos 
látogatásokat tenni a Direktórium tagjainál. Nem beszélt sokat, a 
legkevesebbet magáról beszélt, lelkesen szólt a katonákról; 
mindenkinek tudott mondani valami kellemeset. 


Az Egyiptomból Párizsba való visszatérés indokai - e kellemetlen és 
számára nehéz kérdés - egyszer sem került szóba. A direktorok nem 
mertek efelől érdeklődni - bár teljesen határozott véleményük volt 
erről: Bonaparte a kormány engedélye nélkül jött el másoknak nem 
volt joguk ilyen kérdések feltevésére; a főparancsnok önkényes 
visszatérése a fővárosba a hadsereg nélkül, egy-két nap múlva 
valami magától értetődő dolognak, szükségesnek, sőt alighanem 
elengedhetetlennek tűnt. 


A dörzsölt politikai fezőrök, újságírók, a kalandok keresői kivételes 
érdeklődést tanúsítottak a tábornok iránt. A lapok csaknem naponta 
írtak róla; a naplopók, amikor az utcán meglátták, megálltak, 
gyakran megtapsolták. Ő a figyelem e jeleit hangsúlyozott 
szerénységgel fogadta, hiszen ő közömbös a dicsőség iránt, nincs 

rá szüksége: igazi republikánus. Csak a hazát, csak a népet szolgálja. 
A Bonaparte Párizsba érkezése által előidézett lelkesedésről 
Thiébault által adott leírást - amelyet azután Bonaparte életrajzírói 
egymás után átvették - természetesen különösen kritikusan kell 
fogadnunk. Ez a csaknem kanonizált verzió Bonaparte kivételes 
népszerűségéről, arról, hogy az egész ország mintegy varázsütésre 
felzárkózott köréje, a napóleoni iskolához tartozó irodalmárok 
kiagyalása. De ha elvetjük is a túlzásokat és a szélsőségeket, a 
napóleoni legendáknak ezeket a szükségszerű attributumait, 
kétségtelen, hogy Bonapartét Fréjusben, Lyonban és Párizsba vezető 
egész útján melegen fogadták, hogy mindenütt rokonszenvet, sőt 
lelkesedést nyilvánítottak irányában. (Ez a sürgős látogatás a nap 
ilyen korai órájában, nyomban a fárasztó utazás után, mutatja, 
milyen bizonytalanul érezte magát a tábornok.) Ama idők 
legnépszerűbb tábornokai közé tartozott. Mindamellett, hogy a 
történteket világosabban megértsük, szemügyre kell vennünk a 
kronológia száraz nyelvén szóló eseménynaptárt. 


Bonaparte vendémiaire 24 (október 16) hajnalán érkezett meg 
Párizsba, a rue Chantereine-en lévő házába. Már reggel hat órakor 


Berthier, Monge és Berthollet kíséretében megjelent a 
Direktóriumnál. Ezután visszavonult két napra otthonába - erre 
nyomós okai voltak. Joséphine, aki elébe utazott, útközben 
elkerülte - a tábornok az üres házba érkezett. De ez nem csupán 
félreértésből fakadt; emögött több rejlett: Bonaparte tudta, hogy a 
nő, akit szeret, hűtlen hozzá. Az Egyiptomban és Szíriában töltött 
egész szörnyű esztendő alatt gyötörte őt az a hír, amelyet El-Arish- 
ban közöltek vele. Amikor Joséphine hazaérkezett, Bonaparte 
bezárkózott dolgozószobájába, nem akarta látni a feleségét. Az 
asszony addig zokogott a bezárt ajtó előtt, amíg Napóleon nem 
engedett. Hosszú és nehéz kimagyarázkodás következett. Bonaparte 
természetesen őszintén haragudott, őszinte volt az a kívánsága, 
hogy elváljon attól az asszonytól, aki megcsalta. De szerette őt, 
ráadásul józanul felmérte, hogyan befolyásolhatja az ő bizonytalan 
helyzetében az események menetét a megcsalt férj bontópere. Tápot 
adni azoknak a pletykáknak, hogy a tábornokot megcsalja a 
felesége, azt jelentette, hogy minden nagy reményéről lemond. A 
párizsiak, kiváltképpen a párizsi nők szemében ez rosszabb volt egy 
vesztett csatánál. Végül is kibékült Joséphine-nel. Vendémiaire 26- 
án hivatalos látogatást tett a Direktóriumnál. A Moniteur erről a 
látogatásról kitérően tudósított: , A termek és az udvar zsúfolva volt 
olyan személyekkel, akik siettek viszontlátni azt, akit egy 
esztendővel azelőtt a londoni toronyból leadott ágyúlövéssel 
holtnak nyilvánítottak." Azután 


Bonaparte otthonában rendezett nagy fogadásokat; vendégei közt 
voltak Talleyrand, Roederer, Maret, Régnault de Saint-Jean 
dAngély, Réal, Boulay de la Meurthe, Fouché és mások." Joséphine 
ezeken a fogadásokon pótolhatatlannak bizonyult. Enyhítette 
eleinte nem elég magabiztos, egy kissé szögletes férjének 
ügyetlenségeit, mindenki számára talált egy nyájas szót, 
megteremtette a gondtalan fesztelenség légkörét. Bonaparte járt 
Barrasnál. (Barras azt bizonygatta, hogy Bonaparte olyan 
bizalommal volt iránta, hogy még Joséphine-nel kapcsolatban is 
tanácsot kért tőle. Ezt nem hihetjük el.) Sieyésnél brumaire 2-án és 
3-án (október 24-én és 25-én) tette első látogatásait, ezek hatással 
voltak a további fejleményekre. E beszélgetés során semmiféle 
határozott kijelentés nem hangzott el, mégis az akció kezdetének 
tekinthetők. A beszélgetés a hazaszeretetről folyt, de amint azt 
Barras szellemesen megjegyzi, , attól a perctől kezdve, hogy a 


hazaszeretetről kezdtek beszélgetni, mindkét fél világosan 
felismerte, hogy ez nem jelenthet mást, mint a fennálló 
rend megdöntését. Csak meg kellett találni az eszközöket, s 
mindegyikük felajánlotta a magáét." 


Idézzük fel még egyszer a dátumokat. A Bonaparte és Sieyés közötti 
beszélgetések brumaire 2-án és 3-án folytak. Mi történt ezután? 
Brumaire 3-át brumaire 18. követi - az államcsíny napja. E két 
időpontot kereken 15 nap, két hét választja el egymástól. Ha 
feltételezzük is, hogy egy politikus az országban kivételes 
népszerűségnek örvend, hogy bátor, tehetséges, zseniális, mégis 
felmerül a jogos kérdés: vajon lehet-e két hét alatt megnyerni a 
népet, felkészíteni az országot egy olyan államcsínyre, amely 
teljesen új útra tereli fejlődését? Lehetséges ez vajon? Nem csoda 
ez? Nos, mindezt alaposabban szemügyre kell vennünk. 


A , szilárd rend" gondolata, hogy úgy mondjuk, kristálytiszta 
formákat öltött már 1799 nyarán, de kiváltképpen a Szuvorov 
offenzívája által előidézett válság idején. Minden világossá vált, a 
kétségeket sutba dobták - napirendre került a fordulat. 


Mint már mondottuk, a brumaire 18-i államcsíny első változatát 
már 1799 júliusaugusztusában előkészítették, mégpedig gondosan 
készítették elő. Ez szellemét, tartalmát tekintve brumaire 18. volt, 
de természetesen más dátumokkal és más nevekkel. Joubert halála 
lehetetlenné tette az adott változatot, de a legkevésbé sem 

ingatta meg a gondolatát. Az államcsíny terve, elgondolása 
megmaradt, s továbbra is készültek rá. Még egyszer emlékeztetünk 
arra, hogy Sieyés Joubert halála után tárgyalásokat folytatott 
Macdonalddal, Moreau-val, s tovább is kereste volna a neki 
szükséges , kardot". Gondolt az államcsínyre Bernadotte, Jourdan s 
a maga módján Lafayette, valószínűleg Pichegru és sok más 
tábornok is foglalkozott e gondolattal. 


Amikor Bonaparte októberben, az Egyiptomban elháríthatatlanul 
közeledő összeomlás elől menekülve, Párizsba érkezett, egyáltalán 
nem foglalkoztatta az államcsíny gondolata, nem volt rá érkezése. 
Azon töprengett, hogyan kerülje el a büntetést, amiért a hadsereget 


önkényesen cserbenhagyta és a sors kénye-kedvére bízta. De 

a fővárosban különféle emberekkel találkozva, a körülményekben 
való gyors tájékozódási képessége jóvoltából nyomban megértette, 
mi van készülőben. Amint Thibaudeau helyesen írta, , a válság 
elkerülhetetlen, óhatatlan volt; akkor is kitört volna, ha Bonaparte 
Keleten marad". Hogy lett volna elképzelhető, hogy Bonaparte ezt a 
helyzetet nem érti meg? 


Egyébként, a napóleoni legendák különféle változatai ellenére, 
amelyek úgy tüntették fel a fejleményeket, mintha varázsütésre 
mentek volna végbe, kezdetben még le is becsülte a tényleges 
lehetőségeket. (E legendák kialakulását Napóleon maga is 
elősegítette, azt állítva Szent Ilona szigetén, hogy már a Fréjusből 
Párizsba vezető úton mindent világosan látott, és elhatározta, hogy 
megragadja a hatalmat.) Párizsi tartózkodása első 

napjaiban Bonaparte, több tanúság szerint, még nem zárkózott el az 
elől, hogy elvállalja az öt direktor egyikének szerény szerepét. (Ezt 
a tervet más okokon kívül már azért is el kellett vetni, mert a 
direktor tisztsége csak a negyvenedik életév elérése után volt 
betölthető, Napóleon pedig csak harmincéves volt.) 


Azután kezdett körülnézni, helyesebben kezdett figyelni. Harcba 
akarták őt sodorni, ehhez nem fért kétség. Egy ideig ingadozott: 
nem tudta azonnal eldönteni, kire orientálódjék, kivel szövetkezzék. 
Bizonyára ezekkel az ingadozásokkal magyarázható meg az is, hogy 
nem sietett, sőt másodrendű meggondolásokból nem is 

akart kapcsolatot teremteni Sieyésszel, az akkori politikai intrikák 
főszereplőjével. Bonaparte később találkozott vele, mint a 
Direktórium többi tagjával, egy Gohier által adott vacsorán, s 
kölcsönösen kellemetlen benyomást tettek egymásra. Mint 

Gohier mondja, Sieyés, akit bosszantott Bonaparte pökhendisége, 
ezt mondta róla: , Észrevette, hogyan viselkedik ez a kis pimasz a 
kormány egyik tagjával szemben, aki parancsot adhatna 
főbelövésére ?" 


Arra is emlékeztetnünk kell, hogy Bonaparténak semmit sem kellett 
javasolnia vagy kitalálnia: mindent teljesen készen kapott. A 
részvételével végrehajtandó puccs gondolatát teljesen kidolgozott, 
sőt csiszolt formában tálalták föl neki. Saját beismerése szerint 

, valamennyi párt változásokat akart, és valamennyi az ő 


részvételével akarta ezeket megvalósítani". Nem Bonaparte hozta el 
Franciaországnak a megújulás eszméjét, a rezsim 
megváltoztatásának gondolatát. Ez a gondolat a párizsi politikai 
körökben már régóta érlelődött, s különféle változatai voltak. 
Bonaparténak ajánlatot tettek, ő helyeselte és elfogadta. 


Konkrétan ez így festett: Egy báránybőrbe bújt ravasz férfiú, 
Maurice Talleyrand, egykori autuni püspök, aki kitalálta mások 
titkos gondolatait és elrejtette a magáéit és nem sokkal ezelőtt 
kénytelen volt lemondani a külügyminiszteri tárcáról, bár ezt sok 
oknál fogva minden más tárcánál többre tartotta, meglátogatta 
Bonaparte tábornokot a rue de Chantereine-ben, s nyomban rájött, 
hogy a tábornokot össze kell hozni Sieyésszel. 


Talleyrand régóta ismerte Siéyest - a szabadkőműves páholyokból, a 
Palais Royal-ban levő Valois-klubból -, 1789-től. Nem sokat tartott a 
Direktórium legbefolyásosabb tagjáról, s ezt akkor nyíltan be is 
vallotta Cambacérésnek. Később memoárjaiban ihletett 
rosszmájúsággal vezetett ecsettel festette meg Sieyés képmását. 

, Nem filantrópiából, hanem a mások hatalma iránti ádáz 
gyűlöletből hirdeti az egyenlőséget? - írta Sieyésről. Egyébként 
Talleyrand részéről mindenféle moralizálás csak mosolyogni való. 
De világos, hogy nem szerette Sieyést. Miről volt hát 

szó? Talleyrand-nak megvoltak a maga merőben személyes okai 
arra, hogy elősegítse a sokat ígérő tábornok sikerét. Sieyés nélkül, 
aki kulcspozíciókat foglalt el, nem lehetett boldogulni. Sieyés, 
legalábbis egy bizonyos időpontig, meghatározó szerepet vitt. Vele 
tehát közvetlen kapcsolatokat kell létesíteni, a mérleg serpenyőjébe 
kellett dobni az ő befolyásának egész súlyát. Mi lesz azután? Még 
nem érkezett el az ideje annak, hogy Talleyrand ezen gondolkodjék 
- az idő majd mindent a maga helyére fog tenni. Egyelőre 
Talleyrand önkéntesen, sőt nem is lelkesedés nélkül magára vállalta 
a közvetítő szerény szerepét. 


Talleyrand járt Sieyésnél is, Bonaparténál is; mindkettőjüket 
meggyőzte a találkozások hasznáról, kiküszöbölte a köztük 
felmerült félreértéseket, és az első, némileg hivatalos jellegű 
találkozások után gyorsan, csaknem észrevétlen részvételével 
előbbre vitte ezeket nemhivatalos tárgyalásokhoz, vagyis a 
legfontosabbhoz. 


Ezek a tárgyalások eleinte közvetítők útján - Talleyrand és Roederer 
útján -folytak, akik esténként felkeresték Sieyést a Luxembourg- 
palotában. Talleyrand, Roederer, valamint Volney szerepe az 
országban végrehajtandó változásoknak az illetéktelen tekintetek 
elől elrejtett előkészítésében igen jelentékeny volt. Ám ebben 

a döntő szakaszban kevesen tudtak róla. (A Moszkovszkije 
Vedomosztyi 1799. december 12-i száma egy november 15-én kelt 
párizsi tudósításban azt írja, hogy Bonaparte a konzulátus nevében 
köszönetét mondott Talleyrand-nak, Roederernek és Volney-nak a 
Köztársaságnak tett , fontos szolgálatokért".) Az összes tárgyalások 
közvetítők útján folytak. Ez időnként előnyökkel járt: először is, 
nem kompromittálta a tárgyalásokban részt vevőket és eléggé nagy 
mértékben szabad kezet biztosított nekik. Bonaparte ezt kihasználta. 
Egy bizonyos időpontig kettős játékot folytatott, Sieyésre is, 
Barrasra is orientálódva. Ám amikor szemmel láthatóvá lett, hogy a 
szavakról át kell térni a tettekre, szükségessé váltak a Sieyés és 
Bonaparte közötti közvetlen tárgyalások. Egy másik verzió szerint 
az, hogy Sieyés és Bonaparte közelebb kerültek 

egymáshoz, elsősorban Chasseloup-nak, az Ötszázak Tanácsa 
tagjának az érdeme, aki együttműködött Lucien Bonapartéval. 
Bárhogy álljon is a dolog, Bonaparte és Sieyés útjai találkoztak. 


Napóleon maga egészen pontosan megjelöli azt az időt, amikor 
megállapodott Sieyésszel. Ez Barrasnál történt, ebéd után, brumaire 
8-án (1799. október 30-án). Barras az asztal mellett felfedte 
kártyáit. - A Köztársaság tönkre megy; így ez nem folytatódhat 
tovább - mondotta -, a kormány tehetetlen; változásokra van 
szükség, ki kell nevezni a Köztársaság elnökévé Hédouville-t, önnek 
pedig, tábornok, vissza kell térnie a hadsereghez. - Napóleon átható 
pillantást vetett rá, s nem felelt. Barras lesütötte a szemét. 


Így írta le ezt a jelenetet Napóleon. Bevallotta, hogy ennek a 
beszélgetésnek döntő jelentősége volt az ő számára. Barrast, aki 
merészelte előtte megemlíteni egy senkiházi Hédouville nevét, neki 
pedig, Bonaparténak alárendelt, másodrendű szerepet felajánlani - 
ezek után nyomban törölte a szereplő személyek közül. Barras 
megszűnt létezni. 


A Barrasszal folytatott beszélgetés után Bonaparte felkereste Sieyést, 
és hamarosan megtalálta vele a közös nyelvet. Ezután brumaire 10- 


én a direktor és a tábornok érdemi megbeszélést tartott éjjel Lucien 
Bonaparténak a rue Verte-ben levő lakásán. A tábornok öccsének 
elég sajátos híre volt Párizsban. A hivatalos körökön kívül szerelmi 
kalandjairól volt ismert, s különösen arról, hogy állhatatosan 
igyekezett megnyerni a híres Récamier asszony jóindulatát, akit 
kortársai , a régi és az új világ legszebb asszonyának" neveztek. A 
politika terén Lucien Bonapartét az Ötszázak Tanácsának befolyásos 
tagjaként ismerték, aki a kellő időben tudott baloldali beszédeket 
tartani, de ez nem gátolta abban, hogy kapcsolatot tartson fenn 

a jobboldali Sieyésszel. A képességek e szerencsés ötvöződése 
hasznára vált. Nem sokkal a szóban forgó események előtt 
megválasztották az Ötszázak Tanácsának elnökévé. Egyesek úgy 
vélték, hogy ez Bonaparte tábornok kedvéért történt; mások, köztük 
maga Lucien is, ezt a választást az Ötszázak Tanácsa fiatal tagjának 
személyes érdemeivel magyarázták. Mindenesetre tény, hogy 
brumaire 1-én elfoglalta ezt a további események szempontjából 
igen fontos tisztséget. 


A brumaire 10-i éjszakai találkozáson Lucien Bonaparte úgy 
tekintette magát, mint harmadik, talán legfontosabb részvevőjét e 
tárgyalásoknak, amelyek be fognak kerülni a történelem lapjaira. 
Ezen az éjszakai megbeszélésen a három összeesküvő között 
közvetlen megállapodás jött létre arról, hogy mi a teendő. 
Elsősorban a gyakorlati feladatokról beszéltek, a konkrét 


akciótervről. Az ország jövőjéről kevés szó esett. 


Elegendőnek bizonyult egy hét ahhoz, hogy a három férfiú, akik 
sietve megvitatták az akciótervet, előkészítsék és azután irányítsák 
azoknak az eseményeknek a menetét, amelyek hirtelen 
megváltoztatták Franciaország sorsát. Hogyan történhetett ez? 
Olyan erősek, nagyhatalmúak voltak ezek a férfiak? Nem erről van 
szó. Ez csupán azt mutatta, mennyire túlélte magát a Direktórium 
rezsimje. 


Az összeesküvők titkos tárgyalásaiban a leginkább figyelemreméltó 
talán az, hogy a legpasszívabb - legalábbis látszólag - az 
összeesküvésnek éppen az a részvevője volt, akire a főszerepet 
kiosztották: Bonaparte tábornok. 


Bonaparte óriási színészi tehetsége, bámulatos színpadi érzéke, 
mármint ama nagy politikai színpad iránti érzéke, amelyen négy 


éven át az előtérben volt, az a képessége, hogy teljes biztonsággal 
megtalálja a helyét a többi szereplő között, ezúttal is megsúgta neki, 
melyik szerep felel meg neki a leginkább az olyan észrevétlenül 
megkezdődött bonyolult és felelősségteljes játékban. 


Ezekben a napokban a nem buta, igen tapasztalt, de naiv katona 
szerepét játszotta, aki talán túlságosan hiszékeny és egy kicsit 
különc is. Bemutatták neki az államcsíny megszervezésének tervét, 
amelyben minden elő volt irányozva, a legkisebb részletekig: a 
gyűlések áthelyezése Saint-Cloud-ba, a majdani hatalomnak három 
konzul kollégiumának formájában való létrehozása - s ő nyomban 
mindent elfogadott, vita nélkül, ellenvetés nélkül; általában 
mindenbe beleegyezett. Nem kezdett beszélgetést a jövőről - milyen 
legyen az alkotmány? Milyen a program? Vagy a majdani 

hatalom funkciói ? Azt lehetett volna hinni, hogy mindez nem 
nagyon érdekli vagy talán nem az ő területe. Hiszen ő csak katona. 


Különösképpen arra fordította a figyelmet, aminek, úgy látszott, 
ezekben a napokban nem lehetett semmiféle jelentősége. Járt a 
Nemzeti Intézet üléseire, nagy érdeklődést mutatva az egyiptomi 
expedíció tudományos oldala, tudományos eredményei iránt, 
hangsúlyozva tiszteletét és baráti érzelmeit Monge és Berthollet 
iránt, barátságos leveleket írt Laplace-nak - egy szó mint száz, a 
tudomány iránt érdeklődő és a tudományt tisztelő férfiúnak 
mutatkozott: félig katona, félig tudós. Szemmel láthatóan annyi 
szabad ideje volt és annyira foglalkoztatták az elvont témák, hogy 
szükségesnek vélte látogatást tenni Helvetius igen idős özvegyénél, 
hogy a híres filozófus családjában eltöltsön egy estét, a 
felvilágosodás nagy századára visszaemlékezve. 


Egyébként másokkal is igyekezett fenntartani a jó viszonyt. Fogadta 
otthonában Jourdan tábornokot. A fleurusi csata hősének 
beszélgetésük során értésére adta, hogy ő elsősorban republikánus: 
a Köztársaság mindenekelőtt. Nem volt nehéz emlékeztetnie arra, 
hogy lényegében egész életrajza ezt igazolja. Toulon, a 93. évi 
kiemelkedő jakobinus személyiségekkel való közeli kapcsolata: 
hiszen ezt meg is szenvedte. S a vendémiaire-ben játszott szerepe? A 
királypártiak joggal gyűlölhetik. Nemcsak Jourdan rokonszenvét 
nyerte el; számos jakobinus bizalommal és reménykedve tekintett 
rá; ki tudja, hátha , vendémiaire tábornokának? segítségével a 


szabadság és az egyenlőség barátai ismét megszerzik az elvesztett 
pozíciókat? 


Baráti szavakat talált Moreau számára, neki ajándékozott egy 
damaszkuszi acélból kovácsolt kardot. Megpróbálta elnyerni 
Bernadotte rokonszenvét is, de a ravasz gascogne-i fondorlatosan 
kitért előle: jobbnak látta, ha senki mellé sem köti le magát. 


Bonaparte senkinek sem hízelgett, senki előtt sem emelte le 
alázatosan a kalapját, s figyelemmel követte a színjáték többi 
szereplőjét - nem engedte meg, hogy átálljanak ellenségeinek 
táborába. Látszólag továbbra is jó viszonyban maradt Barrasszal 

is, noha már szilárdan elhatározta, hogy végleg meneszti. S nem 
azért, mert közöttük állt Joséphine, ahogy azt annak idején 
Lefebvre állította, hanem Barras meggondolatlan nyíltsága miatt az 
említett brumaire 9-i ebéd során. Ráadásul Barras annyira 
elválaszthatatlan volt a Direktórium egész diszkreditált rezsimjétől, 
annyira gyűlölt és megvetett volt, hogy minden vele való 
együttműködés ártalmas lett volna, holt súly, amely a hajót a fenék 
felé húzza. Bonaparte olykor meglátogatta Barrast, hogy éberségét 
eltompítsa: egy időre semlegesíteni kellett őt. 


A rue Chantereine-i (amelyet mind gyakrabban új nevén - rue de la 
Victoire néven - emlegettek) házban olykor néhány váratlan vendég 
is megjelent. Nemegyszer kereste fel a tábornokot Joseph Fouché, a 
nemrég kinevezett rendőrminiszter. Az 1793. év híres terroristája, 
aki annyi energiát fordított egykori pártbeli elvtársainak üldözésére, 
a jakobinus, világosan értésére adta a tábornoknak, hogy kész 
szolgálatára állni, amiben tud. A tábornok ezeket az ígéreteket 
barátságosan fogadta, s ugyanolyan világosan, bár teljesen 
határozatlan formában értésére adta a rendőrminiszternek, hogy 
értékeli kezdeményezését és sokra tartja támogatását. 

Terveit azonban nem fedte föl Fouché előtt; úgy gondolta, hogy az 
adott esetben az egészséges bizalmatlanság a leginkább helyénvaló. 
Felkereste a fiatal tábornokot a kor egy befolyásos pénzembere is: 
Collot. Collot nem sokkal ezt megelőzően azzal vált nevezetessé, 
hogy nyíltan szembehelyezkedett a kényszerkölcsönnel. Collot már 
korábban ismerte Bonapartét. Nem üres kézzel ment hozzá, 
kezdetnek ötszázezer frankot, más adatok szerint pedig egymillió 
frankot adott át neki. A tábornok átvette a pénzt; nemcsak 


önmagában véve volt értékes, hanem annak bizonyítékaként 
is, hogy a pénzvilág támogatja a tervezett akciót (amelyet 
megsejtett). Ez igen lényeges mozzanat volt. 


Egyébként úgy látszott, hogy Bonaparte egész magatartása cáfolja a 
városban valamiféle küszöbönálló eseményekről szállingózó híreket. 
Sőt, valahonnan felröppent az a hír is, hogy hamarosan elutazik a 
hadsereghez. Még a távoli Szankt-Petyer-burgszkije Vedomosztyi is ezt 
írta november 22-i párizsi tudósításában: , Bár vannak bizonyos 
ellentmondások, napról napra valószínűbbnek látszik, hogy 
Bonaparte az itáliai hadsereg élére fog állni és magával viszi 
Bernadotte-ot." 

A brumaire 18-át megelőző héten Bonaparte állandóan szem előtt 
volt. Hol a külügyminiszter nagy fogadásán látták, hol maga adott 
vacsorát otthonában; 15-én Moreau-val együtt egy nagy fogadáson 
vett részt, amelyet a két Tanács rendezett a Győzelem templomában 
- így hívták ekkor a Saint-Sulpice templomot. 17-én Cambacérésnél 
ebédelt az igazságügy-minisztérium helyiségében. Joséphine még 
brumaire 18. délelőttjére is meghívásokat küldött ki Gohier úrnak 
és nejének, este pedig Bonaparte volt hivatalos Gohier-ékhez 
vacsorára. Hogy is foglalkozhatott volna hát valami összeesküvéssel, 
titkos előkészületekkel, amelyekről a városban suttogtak! A 
társadalmi kötelezettségek lefoglalták Bonaparte tábornok egész 
idejét és figyelmét; ki feltételezhette hát, hogy ez a nyugodt, 
nyájasan mosolygó fiatal tábornok, aki szemmel láthatólag örül, 
hogy az egyiptomi sivatagból visszatért a nagyváros forgatagába, 
valamiben töri a fejét? 


Közben pedig láthatatlanul, észrevétlenül minden úgy folyt, 
ahogyan tervbe vették. Sieyés, Roger Ducos, akik részt vettek az 
összeesküvésben, Cambacérés, Roederer, Talleyrand, Lucien és 
Joseph Bonaparte, Murat, Lannes, Berthier, Leclerc - 

Pauline Bonaparte férje -, Lefebvre, a párizsi helyőrség parancsnoka 
- mindenki végezte a rá kiosztott feladatot. 


Az óralapon a mutatók gyorsan közeledtek a tizenkettőhöz. Ütött a 
cselekvés órája. 


7. fejezet 


Brumaire 18-19. 


A brumaire 18-19-i (november 9-10.) eseményeket annak idején 
olyan tüzetesen leírta Albert Vandal híres munkáiban, hogy az ezt 
követő kutatások semmi lényegi új vonással sem gazdagíthatták e 
két drámai napnak már ismert képét. Ez felment bennünket annak 
szükségessége alól, hogy részletesen megvilágítsuk az ország 
életében fordulatot hozó ezen eseményeket. 


Csak röviden említjük meg a továbbiak megértése végett a brumaire 
18-19-i fordulattal kapcsolatos legfontosabb tényeket. 


A szinte téliesen hideg novemberi reggel korai óráiban a rue 
Chantereine-en levő egyemeletes háznál gyülekezni kezdtek a 
francia hadsereg magas rangú tisztjei. Az összegyűltek között olyan 
hadvezérek is voltak, akiknek a nevét országszerte ismerték: 
Moreau, Macdonald, Bernadotte, Lefebvre, Beurnonville 
tábornokok... 


Látszólag különösebb erőfeszítés nélkül, minden pontosan, 
szervezetten folyt, nyilvánvalóan teljesen a tervvel összhangban. A 
megjelölt időben Bonaparte házánál összegyűltek mindazok a 
tábornokok, akik Párizs és az ország fegyveres erőinek vezetését a 
kezükben tartották. Szokatlanul korán, hét és nyolc óra között 

a Tuilériákban összeült az Öregek Tanácsa Lemercier elnöklete 
alatt. Először Cornet, a Tanács egyik kevéssé ismert tagja beszélt 
eléggé általános formában a jakobinusok veszélyes 
összeesküvéséről, majd Régnier, Meurthe küldötte, az alkotmány 
102. cikkelyére hivatkozva javasolta, hozzanak rendeletet a 
törvényhozó testületnek Párizsból Saint-Cloud-ba való 
áthelyezéséről és Bonaparte tábornoknak Párizs és környéke 
parancsnokává való kinevezéséről. Ugyancsak Bonaparte legyen 
felelős a rendelet végrehajtásáért. Az összeesküvésbe be nem avatott 
képviselőket ez váratlanul érte. Egyikük sem emelt kifogást a 
javaslat ellen egy árva szóval sem. A Régnier által javasolt 
rendeletet egyhangúlag elfogadták. 


Reggel nyolc órakor (ahogyan azt megbeszélték) a rue Chantereine- 
ben a Bonaparte-ház előtt megállt egy hintó. Az Oregek Tanácsának 
a hintóból kiszálló hivatalos képviselői felmentek Bonaparte 


tábornokhoz és ünnepélyesen átnyújtották neki a Tanács rendeletét. 
A tábornok nem mutatott meglepetést; hangosan felolvasta 

a rendeletet és az összegyűlt magas rangú tisztek előtt kijelentette, 
hogy átveszi a főparancsnokságot. Most minden világossá vált... 


Ezután Bonaparte tábornok lovon, nagyszámú, tábornoki 
vállrojtokkal, aranyhímzéssel, tollforgókkal ékes kísérettel a 
Tiulériák palotájához indult, ahol a tábornokokat már várták az ott 
összevont ezredek. Minden úgy ment, akár a karikacsapás, minden 
simán, a pontosan kijelölt időben történt. Az egész nagyvonalú, 
bonyolult tervből csak két részletet nem sikerült megvalósítani. 


Gohier, a Direktórium elnöke, akit igencsak korlátoltnak tartottak, a 
várakozásokkal szemben igen gyors felfogásúnak bizonyult. Nem 
esett a kelepcébe. Joséphine Bonapartéhoz - akivel egyébként 
általában különösen figyelmes volt - felderítési feladattal megbízva 
a feleségét küldte el a villásreggelire, maga pedig nem ment el 

az oly korai órára kitűzött, neki gyanúsnak tetsző fogadásra. Gohier 
asszony, amikor meglátta, hogy a szalon, a dolgozószoba, 
valamennyi szoba zsúfolva van generálisokkal, nyomban értesítette 
erről a férjét. Gohier megértette, miről van szó, s azonnal 
Moulinhez, majd vele együtt Barrashoz sietett. Ilyenformán nem 
sikerült bevonni az összeesküvésbe a Direktórium tagjainak 
többségét, ahogyan azt programba vették. 


Ugyancsak meddőnek bizonyult Bonaparte minden igyekezete, hogy 
a maga oldalára állítsa Bernadotte-ot, bár ennek nagy fontosságot 
tulajdonított. Bernadotte makacsul visszautasított mindent. A 
maximum, amibe beleegyezett, az volt, hogy passzív megfigyelő 
marad. 


Így hát a kitűzött programot nem hajtották végre teljes egészében. 
De az aligha zavarhatta meg Bonapartét. Harmincéves korára már 
nagy katonai tapasztalatokat szerzett, tudta, hogy a siker váltakozik 
a balsikerekkel; csak az a fontos, hogy ne az utóbbiak nyomjanak 
többet a latban. Mindent az események menete fog meghatározni. 


Brumaire 18-án az események még kedvezőbben alakultak, mint 
ahogyan az várható lett volna. A Tuilériákban Bonaparte díszes 
kísérettel megjelent az Öregek Tanácsában. Rövid, nem túlságosan 
meggyőző beszédet mondott. Hangsúlyozta a köz-társasági elvekhez 


való hűségét. , Önök kiadtak egy törvényt, amely a haza 
megmentését ígéri, mi képesek leszünk ennek végrehajtására. Mi a 
szabadságon, az egyenlőségen, a népképviselet szent elvein alapuló 
köztársaságot akarunk." Az öregek elhatározták, hogy megszakítják 
az ülést a Tanács Saint-Cloud-ba való áthelyezéséig. 


Azután Bonaparte kiment a parkba, hogy megszemlélje a 
csapatokat. Ekkor a fő-parancsnok mellé furakodott Barras titkára, 
Bottot. Hogy került oda? Mit akart? 


A nagyhatalmú direktor, aki a megkezdődött államcsíny 
részvevőjének tartotta magát (bár nem tudni, milyen szerepben), 
reggel óta várt híreket Bonapartéról. Különféle ürügyekkel Barras 
megtagadta Gohier, Moulin, néhány más látogató fogadását, akik a 
reggeli órákban jelentkeztek nála. Barras Bonaparte tábornokot bár 
olykor kissé önhittnek, sőt szemtelennek, de mégis teljesen 
irányíthatónak, a maga emberének tartotta: ő, Barras indította meg 
útján vendémiaire-ben a tábornokot; mindig oktatta, tanította: 
természetes, hogy ő, Paul Barras most is a súlyának megfelelő 
tisztséget fog kapni az új kormányban. Így volt ez mindig a 
múltban, amikor a katonák megtisztították az istállókat, így volt 
vendémiaire 13-án, így fructidor 18-án, így kell lennie ennek 
brumaire 18-án is. 


Barras türelmetlenül járt-kelt a Luxembourg-palota hatalmas 
termeiben, türelmetlenül várva, hogy megszólal a csengő. 


Ám az idő telt; az óramutató egyre tovább haladt; a csengő nem 
szólalt meg, nem jött senki. Barras nem bírta tovább, magához 
hívatta titkárát, Bottot-t, és utasította, hogy azonnal siessen a 
Tuilériákba, személyesen beszéljen Bonapartéval, mondja meg neki, 
hogy neki, Barrasnak nincsenek hírei, hogy ez nyugtalanítja, hogy 
vár. 


Nehéz megmondani, milyen érzéseket keltett Bonapartéban Barras 
küldöttének váratlan megjelenése ott a Tuilériák parkjában, a döntő 
órákban. Valószínűleg ezúttal is az ihletett színész tévedhetetlen 
intuíciója sugallta neki a hatásos rögtönzést. Azokat a szavakat, 
amelyeket számtalanszor ismételt magában már Egyiptomban, s a 

, Muiron"-on a végtelenül hosszú út során, ezeket a haragtól izzó 
szavakat végre hangosan, teli torokból kimondhatta: 


- Mit tettetek azzal a Franciaországgal, amelyet oly ragyogó 
állapotban hagytam rátok? Békét hagytam itt, háborút találtam. 
Győzelmeket hagytam rátok, most vereségekről hallok! 
Olaszországból milliókat hoztam nektek, nyomorúságot és 

rabló törvényeket találtam! Mit műveltetek a franciák százezreivel, 
akiket ismertem, akik dicsőségemben osztoztak ? Meghaltak! 


Dörgő hangon, szörnyű indulatban lovával a rémülten hátráló 
Bottot felé közeledve, a dermedten figyelő tömeg előtt kiáltotta 
Bonaparte e fenyegető vádakat. Persze, nem a szánalmas Bottot-hoz 
intézte őket, nem is a már veszélytelen, legyőzött Barrashoz, nem is 
ehhez a rokonszenvező, izgatott, meghódított tömeghez. Ebben 

a késő délutáni órában, maga előtt látva a lomb nélküli őszi park 
meztelen fekete ágait s az ezernyi, várakozóan rászegeződő 
szempárt, érezve magán a parancsra váró ezredek leheletét, 
alighanem a világfórum pódiumán képzelte magát, a világszínház 
színpadán; az áttekinthetetlen, sokmilliós - jelenlegi és jövőbeli - 
közönséghez intézte szavait, a századokhoz. 


Brumaire 18-án este Augereau tábornok, aki egész nap a háttérben 
maradva figyelte az események alakulását, előjött búűvóhelyéről, 
megkereste a Tuilériákban Bonapatrtét és szélesre tárta ölelő karját. 
- Hogyan, tábornok, Ön nem bízik kis Augereau-jában! - kiáltott fel. 
Ez a krakéler és játékos eleinte arról álmodozott, hogy maga 
robbantja a bankot, de meggyőződve arról, hogy másnak kedvez a 
szerencse, elhatározta, hogy amíg még nem késő, részt vesz a tét 


emelésében. 


Az első nap végén a sikeres kimenetel már kétségtelennek látszott. 
Az államcsíny egyik legfontosabb feladatát - a Direktórium 
hatalmának megdöntését - végrehajtották. Sieyés és Roger Ducos, az 
összeesküvés részvevői, visszaadták meghatalmazásukat és nyíltan a 
megmozduláshoz csatlakoztak. Sőt, Sieyés ezt némileg 

szokatlan formában tette. Ez az idős úr, ősz haja és a lovaglásban 
való tapasztalatlansága ellenére, lovon ment a Tuilériákba, az utcai 
bámészkodók között élénk érdeklődést keltve. 

Barras, akit mindenki magára hagyott és aki meggyőződött arról, 
hogy a játszmát elvesztette, ellentmondás nélkül, egy szóval sem 
ellenkezve aláírta lemondási nyilatkozatának Talleyrand által előre 
elkészített szövegét. Mindmáig tisztázatlan, hogy ennek kapcsán 


zsebre vágott-e egymillió frankot, amit bánatpénzként szántak neki, 
vagy ez a pénz a kényes megbízást végrehajtó Talleyrand-nak jutott. 
Valószínű, hogy Talleyrand-nál maradt a pénz: nagyon 
elérzékenyült ennél a jelenetnél. Egyébként az események alakulása 
szempontjából ennek nem volt jelentősége... 


Gohier és Moulin rövid és teljesen akadémikus ellenállás után 
szintén aláírták a lemondásukról szóló nyilatkozatot. A Direktórium 
nem létezett többé... Az Öregek Tanácsa és az Ötszázak Tanácsa, 
amelyek megszakították üléseiket, 19-én ültek össze Saint-Cloud- 
ban. Bonaparte tábornok törvényes, csaknem alkotmányos úton 

a főváros összes fegyveres erőinek parancsnoka lett. Megparancsolta 
a hozzá hű tábornokoknak, hogy foglalják el a város valamennyi 
politikailag és stratégiailag fontos pontját. Lannes-ra a Tuilériák 
palotáját bízta, Murat-ra a Bourbon-palotát, Marmont-ra Versailles-t 
stb. 

Az államcsíny sikerét megerősítette egy közvetett, de fontos 
tanúbizonyság: a tőzsdén az államkötvények árfolyama emelkedett, 
a kincstárba több pénz folyt be. 


Ám amikor Bonaparte 19-én kora délután Saint-Cloud-ba ment, 


minden egészen másként folyt le, mint az előző napon. 


Az olyan rohamosan egymást követő események kezdete óta eltelt 
huszonnégy óra alatt a Törvényhozó Testület képviselői 
kijózanodtak. Hogyan egyezhettek bele abba, hogy a Tanácsot 
Saint-Cloud-ba dugják? Miért volt erre szükség? S 

voltaképpen miféle összeesküvésről is van szó? Hol vannak a 
bizonyítékok? S milyen célt követtek, amikor széles körű 
meghatalmazást adtak Bonaparte tábornoknak? 


Mindkét Tanácsban sokan akadtak, akik titokban rokonszenveztek 
az államcsínynyel. Az Ötszázak Tanácsának elnöke Lucien 
Bonaparte maradt. De hasonlóan más brumairistákhoz - ahogyan 
hamarosan nevezni kezdték őket -, neki sem sikerült a vezetést a 
kezébe ragadni. Mindkét Tanácsban, kiváltképpen az Ötszázak 
Tanácsában, ahol túlsúlyban voltak a jakobinusok, fokozódott az 
elégedetlenség, mi több - az eltökéltség, hogy megváltoztassák az 
események menetét. 


Bonaparte, Sieyés és a hozzájuk közelállók a saint-cloud-i kastély 
földszintjén levő tágas szobákban hiába várták a győzelmi 
beszámolókat fentről, ahol a Tanácsok üléseztek. Az előző nap 
sikere által megnyugtatva, Saint-Cloud-ba kedélyes hangulatban 
mentek el, de ez hamar megváltozott. Az emeletről aggasztó hírek 
érkeztek. A két Tanács küldöttei nemcsak hogy nem siettek új 
kormányt alakítani - holott Bonaparte és Sieyés ezt várta tőlük; 
éppen ellenkezőleg, arra hajlottak, hogy felmagasztalják az előző 
kormányt és megkérdőjelezzék a tegnap hozott 

rendkívüli határozatok szükségességét, sőt törvényességét. Mi több, 
hamarosan híre járt, hogy az Ötszázak Tanácsa a jakobinusok 
követelésére elkezdte a tagokat név szerint felesketni a III. év 
alkotmányára. 


Az események Bonapartéra nézve előre nem látott veszélyes 
fordulatot vettek. A III. évi alkotmányra való felesketés - a brumaire 
18-án kezdődött akció kifejezett elítélése volt. Ebben nem lehetett 
kételkedni. Augereau, aki nem tudni, honnan került elő, durva, 
kioktató hangon azt tanácsolta Bonaparténak, hogy mielőbb 
mondjon le a főparancsnoki tisztről. - Maradj nyugton - felelte 
Bonaparte -, akinek a fejét veszik, nem a haját siratja! - Világosan 
látta, hogy az! ő fejéről, sokak fejéről van szó. Komor volt és 
elszánt. 


De az idegei, úgy látszik, felmondták a szolgálatot. Türelmét vesztve 
gyorsan felment a lépcsőn és belépett az Öregek Tanácsának 
termébe. Nyilván azt remélte, hogy személyes beavatkozással 
sikerül az események menetét meggyorsítani és a megfelelő irányba 
terelni. Az elnök megadta a szót a tábornoknak. Bonaparte 

hosszú, de eléggé összefüggéstelen beszédet mondott. 
Mentegetőzött, ismételten hangsúlyozta, hogy ő nem Cromwell, 
nem Caesar, hogy teljesen idegen tőle a diktatúra gondolata, hogy ő 
csupán a Köztársaságot, a népet szolgálja... Ugyanakkor, nevek 
megnevezése nélkül, megfenyegetett egyeseket... Erre a beszédre 
nem készült fel, nem gondolta át, rögtönzés volt, de nem ragadhatta 
magával a hallgatóságot, mert ellentétben állt annak hangulatával. 


Bonapartét félbeszakították; pontos adatokat kértek tőle a 
Köztársaság elleni összeesküvésről, bizonyítékokat, arra kérték, 
hogy mondjon neveket. Kerülte az egyenes válaszokat; megnevezte 


Barrast és Moulint mint felbujtókat, de magyarázatai határozatlanok 
voltak és csak újabb tápot adtak a kételyeknek. Mennél tovább 
tartott a két félnek ez a zavaros és éleződő vitatkozása, annál 
nyilvánvalóbbá lett, hogy egyre mélyülő szakadék választja el őket. 
Bonaparte úgy hagyta el az Öregek Tanácsát, hogy nem ért el 
semmit. Néhány perc múlva gránátosok kíséretében az 

Ötszázak Tanácsának üléstermébe ment. Miért? 


Az Öregek Tanácsában az imént elszenvedett vereség után ez 
nehezen magyarázható lépés volt. Vajon mire számított, amikor erre 
a gyűlésre indult, ahol a jakobinusok voltak a hangadók, akiket ő 
csak az imént vádolt meg. Nyilván nem a hideg értelem, nem 
valami józan stratégiai terv szabta meg tetteit ezekben a 
percekben. Alighogy átlépte a küszöböt, felháborodott kiáltások 
fogadták: , Le a diktátorral! Törvényen kívül! Helyezzék törvényen 
kívül!" A száraz újságbeszámolók szerint , az egész terem felállt..., a 
legtöbb képviselő a terem közepébe igyekszik. Körülveszik 
Bonaparte tábornokot, galléron ragadják, lökdösik... A képviselők 
tömege, akik felugrottak a padokról, ezt kiabálják: yTörvényen 
kívül! Le a diktátorrallx" 


Más tanúságok szerint Bonaparte helyzete valójában még rosszabb 
volt. (Szankt-Petyerburgszkije Vedomosztyi párizsi tudósításában 
így írta le ezt a jelenetet: ,,... megjelenése [Bonapartéé - A. M.] 
hallatlan zavart keltett a Tanácsban. Mindenki felugrott a helyéről. 
Számos szónok sietett a szószék felé. Bonaparténak nem sikerült oda 
feljutni. Indulatosan félrelökték. Néhányan ezt kiabálták: 
yBonaparte nem áll a törvények védelme alatt! Törvényen kívül 
áll! Törvényen kívül áll!x Mások rárontottak, pisztollyal és tőrrel 
fenyegették! Az egyik képviselő meglökte, a másik tőrrel döfött 
feléje, de a szúrást egy gránátos szerencsére felfogta, s ennek 
felhasította a köpenye ujját és a mentéjét..." ) Serdülőkorában a 
fizikai gyöngeség hirtelen fellépő rohamaiban szenvedett, időnként 
ájult vagy félájult állapotba került. Bizonyára nem készült fel a 
felháborodás ilyen dühös 


kirobbanására. Nem vitatkozott, nem válaszolt, még csak nem is 
fejtett ki ellenállást. A döntő pillanatban nyilván ez a különös 
gyöngeség fogta el; félájult állapotban volt. Lefebvre tábornok ezt 
észrevette, felismerte. - Mentsük meg a tábornokunkat! - kiáltással ő 


meg a gránátosok, félrelökve a képviselőket, kitépték kezükből 
Bonapartét és kivitték a teremből. 


A katonák által támogatva, Bonaparte támolyogva, sápadt arccal és 
megrendülve lassan visszament földszinti szobájába. Eltartott egy 
ideig, amíg magához tért. Nehezen lélegzett. Beszéde zavaros volt. 
Sieyést , tábornoknak?" nevezte. Ugyanazokat a szavakat 
ismételgette. Elhagyta ereje, semmire sem tudta elhatározni magát. 
Fülében még nyilván a szörnyű kiáltások csöngtek: , Törvényen 
kívül! Törvényen kívül!" Még félig ájult állapotban is meg kellett 
értenie e szavak jelentését: ez a két szó juttatta Robespierre-t a 
Place de la Gréve-i vérpadra. 


Murat, aki megőrizte hidegvérét és egy lépésnyire sem tágított 
Bonaparte mellől, egyszerű megoldást javasolt: katona lévén úgy 
vélekedett, hogy katona módra kell cselekedni. Mi lehet ennél 
egyszerűbb? 


Bonaparte azonban semmire sem tudta elhatározni magát. Egy ideig 
a tehetetlenség, a fejvesztettség állapotában volt. Lassanként a 
gyöngeség elmúlt, arca visszanyerte rendes színét. De még mindig 
dermedt volt. Talán azt gondolta, hogy már minden elveszett? 


A dolgozószobája melletti szobák, amelyek még az imént zsúfolva 
voltak tisztekkel, képviselőkkel, politikai fezőrökkel, akik 
türelmesen várták parancsszavát, kiürültek. Fouché, aki előbb 
többször is felbukkant, most eltűnt. Mindenkinek akadt valami 
halaszthatatlan dolga, amiért kénytelen volt távozni. A győzelem 
felé haladó tábornok fényes nagy kísérete megritkult. Nem lehetett 
tévedni a tekintetben, mit jelentenek e változások. Ezek az immár 
kétségtelenné vált vereség biztos előjelei voltak. 


Az idő pedig múlt. A rövid őszi nap a vége felé közeledett. Sötétedni 
kezdett. Tízezer katona kora reggel óta fegyverben állt. Bizonyára 
már zúgolódni kezdtek. S vajon lehet-e számítani rájuk? A 
törvényhozók ülésterméből egyre aggasztóbb hírek érkeztek. Lucien 
Bonaparte üzente, hogy már semmiért sem kezeskedhet. 

Az államcsíny megbukott; következik a megtorlás. 


Az utolsó, válságos pillanatban, amikor úgy látszott, hogy már 
minden elveszett, Bonapartéba visszatért az energia. Kisietett, lóra 


ült, és Murat, valamint a fentről lehívatott Lucien kíséretében 
körüljárta a csapatokat. Azt harsogta, hogy meg akarták őt 
gyilkolni, hogy az Ötszázak Tanácsában összeesküvők ülnek, hogy 
ott tőrdöféssel fenyegetik őt, a Köztársaságot, a népet. - Katonák, 
számíthatok rátok? -ismételgette Bonaparte egy és ugyanazt a 
kérdést, végigjárva a csapatokat. 


Volt egy pillanat, amikor úgy látszott, hogy a sereg ingadozik. De 
Bonaparte és az öccse a katonáktól rokonszenv-nyilvánításokat 
kényszerítettek ki. S akkor Bonaparte jelt adott Murat-nak. 


Elhangzott a vezényszó. Egy gránátos osztag, dobszóval, Murat és 
Leclerc vezetésével, az Ötszázak Tanácsának termébe indult. Kitárva 
az ajtót, Murat dörgő hangon kiadta a parancsot: - Rúgjátok ki ezt a 
csőcseléket! 


Valójában a , rúgjátok ki" helyett még durvább, nyomdafestéket 
nem tűrő kifejezést használt. A közkatonából lett tábornok, a 
kocsmáros fia még a törvényhozó testületben sem tartotta 


szükségesnek a parlamentáris kifejezések használatát. 


A 99-es jakobinusok, akik vádbeszédekben ostorozták a diktátort, a 
dobszó hangjaira megrémültek. Nem akadtak köztük olyan férfiak, 
mint a hegypárt jakobinusai, Romme és barátai, akik kézről kézre 
adott egyetlen tőrrel végeztek magukkal. Még riasztólövést sem 
kellett leadni. A képviselők hanyatt-homlok menekültek a teremből. 
Nem telt bele öt perc, s az Ötszázak Tanácsa megszűnt létezni, a 
terem kiürült. Minden egyszerűbbnek bizonyult, mint ahogy 
várható lett volna. Ez volt, az akkori közkeletű kifejezés szerint ,a 
képviselők ablakon való kidobásának művészete", amelyre olyan 
szép példát mutatott brumaire 19-én Joachim Murat 
parancsnoksága alatt a gránátos osztag. 


Az államcsíny befejeződött. A Direktórium után az Öregek Tanácsát 
és az Otszázak Tanácsát is törölték a történelemből. 


Egyébként, mielőtt még a már nem létező Tanácsok halálra rémült 
tagjainak sikerült szétszéledniük, néhányat közülük, akik a katonák 
kezei közé kerültek, visszakergettek a kastélyba. Ott utasításra, 
minden ellenkezés nélkül, elfogadtak egy határozatot, amely szerint 
létrehoznak egy ideiglenes konzuli bizottságot Sieyésből, Roger 


Ducos-ból és Bonapartéból, valamint két bizottságot az 
alkotmánytörvények előkészítésére. 


A nap véget ért. A városra leszállt az éjszaka. Megeredt az eső - 
ritkás, őszi eső, amely a késő éjszakai órákig nem állt el. A katonák 
zárt alakzatban visszavonultak a laktanyába. A kíváncsiskodó 
járókelők megijedtek az esőtől és siettek haza. Az 

utcák elnéptelenedtek. Az épületek falaira közleményt ragasztottak, 
amelyet a nem tudni mikor előbukkant Fouché rendőrminiszter 
fogalmazott meg, s amely a párizsiakat a végbement fontos 
eseményekről értesítette. A közlemény szerint Bonaparte ellen, 

aki leleplezte az Ötszázak Tanácsában folyó ellenforradalmi 
mesterkedéseket, merényletet követtek el, de a , Köztársaság 
géniusza" megmentette a tábornokot; visszatért Párizsba, a 
törvényhozó testület pedig megtett minden intézkedést a 
Köztársaság diadalának és dicsőségének megszilárdítására. 


Esett, s az a kevés járókelő, aki csak rápillantott a közleményre, de 
nem olvasta el, folytatta útját. Egyébként este, amint a lapok 
közölték, a kormányépületek és néhány magánház ki volt világítva. 


Sieyésnek ezt a mondást tulajdonítják: ,,...én a brumaire 18-át 
csináltam, de nem a 19-ét". Másfél évszázad múlva mint teljesen 
hitelt érdemlőt idézte Stendhal. Ez a legenda életerősnek bizonyult. 
Napjainkban még az alkotmányjog történetére vonatkozó 
szakmunkákban is találkozunk vele. 


Bonaparte tábornok brumaire 19-i kiáltványa 


Ez a verzió nem véletlenül született meg; teljesen meghatározott 
célokat követett. Brumaire 19-ét szembeállították 18-ával. Az első 
nap - brumaire 18 - győzelmesen folyt le. Brumaire 19 nehéz nap 
volt, amikor, úgy tűnt, az események menete megfordult, az 
államcsíny szervezői a vereség küszöbén álltak, s már-már félő volt, 
hogy elsöprik, eltapossák és megsemmisítik őket. 


Ámde brumaire 18-ának szembeállítása 19-ével, egy egységes 
egészet alkotó eseménynek két külön eseményre való szétvágása 
teljességgel kiagyalt és mesterkélt dolog. Lehetséges volt-e brumaire 
19 brumaire 18 nélkül? Meg lehetett-e állni annál, amit brumaire 
18-án elértek? Egyetlen egységes, összefüggő akcióról van itt szó, 


amelyet csupán az a törvényszerű szünet tagolt ketté, amelyet 
mindig és elháríthatatlanul megteremt az éjszaka. 


Igaz - de nem az egyik napra, hanem mindkettőre vonatkozóan -, 
hogy az államcsíny általános tervét, mint napjainkban mondanák: 
forgatókönyvét, lényegében Bonaparte nélkül agyalták ki és 
készítették elő - Bonapartéval ismertették, ő pedig elfogadta, 
hangosan kimondott ellenvetések nélkül. 


A forgatókönyv alapgondolata egyszerű és világos volt. Egy 
klikknek a hatalmát, a Direktórium ingatag és labilis hatálmát fel 
kell váltania egy stabil polgári rendnek vagy más szóval, a 
burzsoázia diktatúrájának. Ez a gondolat nem Sieyés, nem 
Cambacérés, nem Talleyrand agyában született meg, a történelmi 
helyzetből adódott, ennek fejlődése tűzte napirendre. Ez az idők 
szava volt, a vagyonos osztályok követelése - a burzsoáziáé, a 
jómódú parasztságé -, ebben az időben ezek irányították 

az események menetét. 


Ámde Sieyés fentebb idézett szavaiból nem nehéz meghallani a nem 
nyíltan kimondott, de mégis bennük rejlő gondolatot. Az 
államcsínyt 18-án Sieyés hajtotta végre, 19-én pedig Bonaparte 
bitorolta. 18-án a hatalom Sieyés kezében volt, 19-én pedig a kard 
megtagadta az engedelmességet: maga lett hatalommá. E mögött 

a gondolat mögött egy másik is rejtőzik: 18-án a hatalom polgári 
jellegű volt, 19-én átment a katonák kezébe. 


Ez a gondolatmenet is arra hivatott, hogy eltávolítson a valóságtól 
és helytelen képzeteket keltsen. Elsősorban a tények cáfolnak rá. 


A brumaire 18-19-i események elsősorban abban különböznek 
lényegesen számos, tartalmukat tekintve velük rokon eseményektől, 
hogy ez vértelen puccs volt, s mint ilyen, Franciaország 
történetében a maga nemében addig egyedülálló jelenség. 
Vendémiaire 13-án a kormányhatalom, hogy szétzúzza a vele 
ellenséges zendülést, kénytelen volt nemcsak kardhoz és puskához 
folyamodni, hanem nehéztüzérséghez is. Bonaparte tábornok, aki 
akkor a kormány katonaságát vezényelte, kartácstüzet nyitott a 
zendülőkre. Brumaire 18-19-én ugyanez a kormányhatalom az 
ezúttal Bonaparte vezette zendülőkkel való első érintkezéskor 
összeomlott anélkül, hogy védelmére egyetlen lövést leadtak volna. 


Nem volt egyetlen halott, sőt egyetlen sebesült sem a két fél 
részéről. Nem dördült el egyetlen lövés! Ez valóban , glaszékesztyű- 
ben" végrehajtott államcsíny volt, ahogy azt a XIX. században 
mondták. 


Hogyan történhetett ez? Valóban abban rejlik a magyarázata, hogy 
a zendülőknek Bonaparte állt az élén? Csak a , napóleoni legendák" 
legfanatikusabb hívei támogathatnának egy ilyen verziót. A 
Direktórium rezsimje annyira túlélte önmagát, annyira elszakadt 
mindazoktól a társadalmi erőktől, melyek korábban támogatták, 
hogy az első lökésre összeomlott. 


Rendben van, mondhatja valamelyik olvasónk, a Direktórium 
rezsimje túlélte önmagát, nem volt többé ereje az ellenálláshoz. De 
miért nem szálltak szembe a zendülőkkel az igazi republikánusok, 
az , utolsó jakobinusok", a demokrácia és a szabadság igazi hívei ? 


Az ilyen kérdésfeltevés jogos volna, s nem lehet megválaszolatlanul 
hagyni. Hiba lenne a 99-es jakobinusokat mind egy kalap alá venni, 
kizárólag levitézlett politikusokat vagy frázishősöket látni bennük, 
akik képtelenek bátor tettekre. A Manége-ben (lovarda) tartott 
gyűlések részvevői, az , utolsó jakobinusok? között akadtak 
becsületes, bátor férfiak is, akik készen álltak arra, hogy 
szembenézzenek a veszélyekkel. Antonelle, Félix Lepeletier, Marc- 
Antoine Jullien, Drouet, Figuet, Fyon - a babeufista mozgalom 
egykori részvevői, politikai harcosok, akik szembe tudtak nézni 

a halállal - hol voltak ezek brumaire 18-19-én? Miért nem alkottak 
falat, miért nem zárták el az utat az államcsíny szervezői előtt? Nem 
hallatták hangjukat ezekben a napokban, s ez, természetesen, nem 
tekinthető véletlennek. 


Kit kellett volna megvédeniük? Robespierre gyilkosait? Babeuf 
hóhérait? A népszabadság elfojtóit? Tolvajokat és sikkasztókat, 
megvásárolható embereket és spekulánsokat, akik meggazdagodtak 
a nép ínségén? Azok a bűnösök, akik a népképviselők vörös tógáját 
öltötték magukra, annyira idegenek voltak a Köztársaságtól, 
amelynek a nevét bitorolták, sőt annyira ellenségesek voltak 
irányában, hogy az igazi demokraták közül egynek sem támadt 
kedve harcolni hatalmuk megóvásáért. 


A nép, amelyet - Roederer mondását alkalmazva - nyugdíjba 


küldtek, néma nézőként félrehúzódott. Az utolsó jakobinusok, még 
akik hívek maradtak is eszményeikhez, megzavarodtak, nem tudták, 
mitévők legyenek. Annyi katasztrófa, szertefoszlott illúzió, megcsalt 
reménység, beteljesületlen álom után mire törekedjenek? Mit 
keressenek ? 


Marc-Antoine Juliién politikai tévelygései, amelyeket olyan 
mesterien ír le V. M. Dalin, Maximilien Robespierre egykori fiatal 
barátjáról szóló tanulmányában, nem tekinthetők csak egyéni 
tragédiának. Ez egy nemzedék tragédiája volt, azoknak 

a huszonéveseknek a tragédiája, akik akkor kerültek be a 
forradalomba, amikor az már hanyatlóban volt, amikor már 
thermidor kardja lebegett fölötte. 


Brumaire 18-19-ének döntő óráiban az , utolsó jakobinusok? nem 
vettek részt a harcban. Néhányan közülük, mint Jullien, egy ideig 
reménykedtek is a bonapartista irányzatban, csatlakoztak is hozzá, 
annyira szerették volna álmaik megvalósulását látni, hogy 
hajlandók voltak vágyaikat valóságnak tekinteni. Mások egyszerűen 
félrehúzódtak. Nem akartak segíteni sem Barrasnak, sem Sieyésnek, 
sem Bonaparténak; tudatában voltak annak, hogy az események fő 
árja valahol mellettük rohan el; nem volt több teendőjük, készek 
voltak összevegyülni a tömeggel. 


Nevezzük nevén a dolgot: a brumaire 18-19-i államcsíny nem 
ütközött ellenállásba a nép részéről, nem ütközött ellenállásba sem 
jobboldalról, sem baloldalról. Minden államcsínynek e 
legvértelenebbike a thermidor utáni történelem logikus és 
törvényszerű állomása volt. 


Figyelembe kell ezt vennünk, mert ez magyarázza meg, hogy 
brumaire 18—19-én miért nem érezték szükségét egy diktátornak, 
egy olyan legfőbb személynek, aki összpontosítja kezében a hatalom 
teljességét. Brumaire 18-án is, 19-én is, sőt még egy ideig utána is a 
hatalom testületi jellegű maradt. Mint már fentebb megjegyeztük, 

a három konzulról szóló brumaire 19-i hivatalos rendelet elsőként 
Sieyést nevezte meg. Bonaparte, akit betűrend szerint elsőként 
kellett volna megnevezni, a rendeletben a harmadik helyen 
szerepelt. Eszerint tehát formailag brumaire 18-án is, 19-én is a civil 
hatalom játszotta a vezető szerepet... 


Tehát azt a kísérletet, hogy az államcsínyt két különböző aktusra 
tagolják, el kell vetnünk, mivel ellentmond a tényeknek, ezzel 
szemben vitathatatlan, hogy az államcsíny főszereplője brumaire 
18-án is, 19-én is Bonaparte volt. Bonaparte tartotta kezében a 
fegyveres erőt, a hadsereget, márpedig ennek döntő jelentősége 
volt. Jóllehet az államcsínyt részvevői igyekeztek alkotmányos 
formák között végrehajtani, a terv sikerét mégis az biztosította, 
hogy a parlamenti színen szereplő személyek háta mögött a 
Tuilériák vagy a saint-cloud-i kastély parkjában parancsra várva 
készen állt tízezer katona. S amikor Saint-Cloud-ban kiderült, hogy 
a szigorúan törvényes változat nem vezet eredményre, a gránátosok 
beavatkozása néhány perc alatt eldöntötte azt, amit rábeszéléssel és 
szónoklatokkal nem sikerült elérni. 


Ám a hadsereg általánosabb értelemben is döntő jelentőségre tett 
szert. A VIII. év Francia Köztársaságának tényleges viszonyai között, 
tíz évvel a nagy polgári forradalom kitörése után, öt évvel 
thermidor 9. után, belső zavargások és az országnak a második 
koalíció ellen viselt háborúja közepette, az új burzsoá rendnek 
(más, haladóbb rend akkor lehetetlen lett volna) a megszilárdítása 
csak a hadsereg segítségével volt elérhető. 


Az elmúlt forradalmi évek fő gazdasági és társadalmi tartalma a 
tulajdon újrafelosztása és jellegének ebből következő megváltozása 
volt. Országos viszonylatban még mindig nem rendelkezünk 
mennyiségi adatokkal, de a helyi kutatások igen sok eltérést 
mutatnak. Mindamellett e folyamatok általános irányához nem fér 
kétség. A polgári tulajdon győzelmét jelentette a feudális tulajdon 
fölött, a kapitalista tulajdon jelentős kiszélesedését és 
megerősödését, a szabad parasztok - a kisbirtokosok -új, nagy számú 
osztályának létrejöttét. 


A kortársak a tulajdonnak ezt az újrafelosztását nem tekintették 
véglegesnek. Az új tulajdonosok, akiket a forradalom hozott létre, 
nem érezték elég stabilnak a szerzett tulajdont. Joggal tarthattak 
attól, hogy új tulajdonukat megpróbálja elvenni tőlük egykori 
tulajdonosuk. Az európai hatalmak koalíciója ellen hét éve viselt 
háború és a huhogók royalista zendülései azt bizonyították, hogy ez 
a veszély nincs kiküszöbölve, továbbra is fennáll, s hogy 
kiküszöbölésének vagy legalább csökkentésének csak egy eszköze 


van - a fegyveres erő. Az új birtokosok - a burzsoázia és a 

jómódú parasztság - ugyanúgy féltek a baloldali veszélytől is: az 

, agrártörvényektől", a babeufista , egyenlőségtől", az 1793-1794. 
évi könyörtelen politikától: a szabott áraktól, a rekvirálásoktól, a 
szabadkereskedelem betiltásától stb. Bár valójában a gazdasági 
fejlődés akkori szintjén - a kapitalizmus manufaktúra-szakaszában a 
polgári és a paraszti tulajdont nem fenyegette komoly veszély 
baloldalról, már azért sem, mert az erők még nem lehettek 
elegendők az ilyen támadáshoz, a pszichológiai veszély baloldalról 
nem volt kisebb, mint jobboldalról. 


Csakis egy erős hadsereg volt képes arra, hogy megvédje, fenntartsa 
és megszilárdítsa a tulajdon újrafelosztását, megerősítse az új 
tulajdonosokat - a polgárokat, a parasztokat abban, amit 
megszereztek. Végül, az új, polgári állam kialakulásában a fegyveres 
erők - a hadsereg és a rendőrség - ennek az államnak 


leglényegesebb elemeivé váltak. 


A XVIII. század végi Franciaország konkrét történelmi viszonyai 
között tehát a hadsereg a dolgok meneténél fogva az első helyre 
kerül. Sieyés és Bonaparte párharcában, amely - anélkül, hogy 
környezetük észrevette volna - megkezdődött már brumaire 18. 
előtt, abban a pillanatban, amikor szövetségre léptek, Bonaparte 
győzelme eleve biztos volt. A brumaire 18-i események előtt is, alatt 
is, után is Sieyés folyvást az előtérben állt - s Bonaparte ebbe 
könnyű szívvel, ellenvetés nélkül beleegyezett, de az államcsíny 
igazi vezetője mégis Bonaparte maradt. Ő tartotta kezében a 
tényleges erőt, a hadsereget, s ez mindent meghatározott. Sieyés 
veresége előre el volt döntve. 


A kortársak azt az eseményt, amely véget vetett a Direktórium 
rezsimjének, , brumaire 18-i forradalomnak? nevezték. A , brumaire 
18-i forradalom" kifejezéssel találkozni lehetett a történtekről szóló 
tudósításokban és rendőrségi jelentésekben, hivatalos 
közleményekben, még a politikától távol álló emberek is használták; 
kezdetben ez volt a végbement fordulat közkeletű elnevezése. 


A brumaire 18-i forradalom... Forradalom? Vajon ki hihetett ebben? 


Persze, akkor is voltak együgyű emberek, vagy akik rosszul voltak 
értesülve és nem igazodtak el a történtekben, olyan emberek, akik 


hajlottak arra, hogy készpénznek vegyék a forgalomban levő 
kifejezéseket és hogy a brumaire 18-19-i eseményeket a forradalom 
felé tett új lépésnek vagy forradalomnak tekintsék; például 

Lefebvre generális - jó katona, jó kardforgató - néhány nappal az 
államcsíny után ezt írta Mortier tábornoknak: , Ez a csodálatos és 
nemes forradalom minden megrázkódtatás nélkül zajlott le... A 
közvélemény a szabadság oldalán áll; megismétlődnek a 

francia forradalom legszebb napjai... Nekem úgy rémlett, hogy újból 
átéltem az 1789. évet... Ezúttal ca ira fmenni fog - a francia 
forradalom ismert dalának kezdete], ezért kezeskedem önnek." Ez 
persze egy, a politikában járatlan tábornok rendkívül naiv 
elmefuttatása. Bertrand Barére, a Közjóléti Bizottság volt tagja, aki 
Párizs mellett illegalitásban rejtőzött, egy olyan férfiú, aki 
semmiképpen sem nevezhető naivnak, az államcsíny után levelet írt 
Bonaparténak, amelyben közölte, hogy csatlakozik az új rezsimhez, 
és a konzul elé terjesztett egy teljesen demokratikus 
alkotmánytervezetet. Mi volt ez? Egy nagy tapasztalatú politikus 
kísérleti sakkhúzása? Vagy egy az élettől elszakadt ember illúziója, 
aki kénytelen beérni az illegalitásba eljutó töredékes értesülésekkel? 
Talán ez is, az is. 


Ám az efféle reakciók mégis kivételszámba mentek. A kortársak 
többsége egészen más értelemben használta a , brumaire 18-i 
forradalom" kifejezést. A többség számára ez csak ama korszak 
közhasználatú politikai terminológiája volt. , Brumaire 18-i 
forradalom"? De hogy is nevezhetnék másként? Hiszen hivatalosan 
a thermidor 9-i ellenforradalmi puccsot is , thermidor 9-i 
forradalomnak" nevezték azoknak az éveknek a politikai 
megnyilatkozásaiban. ,, Thermidor 9-i forradalom", , fructidor 18-i 
forradalom", , brumaire 18-i forradalom". Ez volt a Köztársaságban 
a győzelemmel végződő politikai fordulatoknak egyezményes, 
kötelező megjelölése. 


A brumaire 18-19-i események valóságos tartalmát a kortársak 
egészen másként ítélték meg, mint ahogyan ezt a hivatalos 
terminológia mutatta. A vagyonos osztályoknak az államcsínyre 
való közvetlen reagálását pontosan rögzíti egy rövid 
újságközlemény, amely közvetlenül az események után megjelent: 
, A végbement változásokat megelégedéssel fogadta mindenki, a 
jakobinusok kivételével. Kiváltképpen örülnek nekik a kereskedők; 


újjászületik a bizalom; helyreáll a forgalom; sok pénz folyik be a 
kincstárba." 


E rövid feljegyzés, amely három nappal a fordulat után a 
napihírekben található, a bonapartista rezsim társadalmi elemzése 
szempontjából igen lényeges. Egyébként nincs hiány ennél 
részletesebb és megalapozottabb tanúbizonyságokban sem. 


Necker, az ismert bankár, Franciaország egyik leggazdagabb embere 
tíz nappal a puccs után, brumaire 28-án leányának, Madame de 
Staélnek ezt írta: , S íme, a szín teljesen megváltozott. Meg fogják 
őrizni a Köztársaság látszatát, de a hatalom teljessége a tábornok 
kezében lesz... Meggyőződésem - folytatta Necker -, hogy az 

új rezsim a tulajdonosoknak sokat fog adni jogok és erő 


tekintetében." Az állami pénzügyek fő ellenőrének éleslátása nem 
vonható kétségbe. 


Öt nappal az államcsíny után a Moniteurben megjelent egy cikk, 
amelyet plakátként kiragasztottak Párizs utcáin és amelyet Regnault 
polgártársnak tulajdonítottak, szabatosan megfogalmazza azokat a 
várakozásokat, vagy talán inkább követeléseket, amelyeket a 
burzsoázia az új hatalommal szemben támasztott. A cikk 
felvetette ezt az alapvető kérdést: vajon a Köztársaságban kedvező 
változás következik-e be? , Vajon meg fogják-e ismételni a régi 
hibákat vagy elég bátorságuk lesz ahhoz, hogy beismerjék és 
kijavítsák őket? Vajon továbbra is uralkodni fognak-e azok a 
politikai előítéletek, amelyek megtévesztették törvényhozásunkat, 
kormányunkat? Vagy képesek lesznek megérteni őket és találnak 
magukban erőt arra, hogy végre megvalósítsák a nagy liberális 
eszméket, a szilárd elveket, a társadalmi szervezet stabil alapjait?" 


Mit jelentett ez? A cikk világosan megmondta, mit követel a 
nagyburzsoázia. Nemcsak elítélte azoknak a , tehetségtelen és 
elvtelen vezetőknek" fennálló rezsimjét, akik olyan szenvedélyek és 
bűnök világában éltek, melyeket képtelennek 

bizonyultak megszüntetni vagy akár megbüntetni. A cikk nyíltan 
rámutatott arra, min kell javítani. Elítélte a , progresszív adókat, 
amelyek sértik a tulajdonjogot", felpanaszolta a szerencsétlen 
járadékosok bajait, akik hiába próbáltak hozzájutni a zűrzavar és 
ostobaság, az országot tönkretevő polgárháború folytán kiürült 
államkincstárból nekik járó összegekhez. , Nálunk nincsen sem 


alkotmány, sem kormány; ezt is, azt is akarjuk... Franciaország 
olyasvalamit akar, ami nagy és állandó. A stabilitás 

hiánya tönkretette; állandóságot kíván... Azt akarja, hogy 
képviselői... békés konzervatívok legyenek, nem pedig nyughatatlan 
újítók... Be akarja takarítani végre az évtizedes áldozatok 
gyümölcseit." Ennél világosabban a cikk szerzője nem fejezhette 
volna ki magát. Ez a polgári rend stabilizálásának programja volt, a 
szilárd, stabil polgári , rend" követelése. 


Brumaire 18. Franciaország belpolitikai történetében természetesen 
nem forradalom, hanem ellenforradalom. Pontosabb, ha azt 
mondjuk, hogy brumaire 18. az ellenforradalmi polgárság 
fejlődésében új szakaszt jelentett, amely thermidor 9-én kezdődött. 
A brumaire 18. és thermidor 9. közötti összefüggés kétségtelen. Ma 
is, akár korábban, teljesen értelmetlen az a kérdés, amelyet szívesen 
feltesznek a brumaire 18. által bevezetett új rezsim apologétái: 
vajon Bonaparte nem különb Barras-nál? Vajon a konzulság és a 
császárság rezsimje nem különb a thermidoristák és a Direktórium 
rezsimjénél? 


Erkölcsi értékítéleteket, amelyek mindig szubjektivek és vitathatók, 
aligha kell belevinni a történettudományba. Az összehasonlító- 
értékelő ítéleteknél fontosabb a társadalmi fejlődés történelmi 
determináltságának pontos meghatározása. Brumaire 18. és 
thermidor 9. genetikus összefüggése nyilvánvaló, hiszen mindkét 
puccs meghatározó lépcsőfok volt a nép elnyomásának és 
alávetésének folyamatában, melynek segítségével a burzsoázia 


szétzúzta a feudális-abszolutista rendet, és hatalomra jutott. 


Albert Soboul gondolata, aki azt írja, hogy , brumaire ugyanazon a 
vonalon helyezkedik el, mint thermidor és a nyolcvankilences év", 
egészében véve érthető. De ez a vélemény akkor lesz helyes, ha egy 
lényeges módosítást eszközlünk rajta; ez a vonal nem volt 
változatlan, egyforma. 1789-től 1794-ig, július 14-től thermidor 9-ig 
a forradalom felfelé ívelő vonalon fejlődött. Thermidor 9-én a 
forradalom megszakadt, s megkezdődött egy lefelé tartó vonalon - a 
polgári ellenforradalom vonalán - folyó fejlődés. 


Ám ha a francia nép vonatkozásában, amely öt éven át csinálta a 
forradalmat és zúzta szét valamennyi ellenségét, a Francia 
Köztársaságnak öt ezt követő esztendeje (1794-1799) a polgári 


ellenforradalom időszaka volt is, nemzetközi aspektusban, azaz a 
polgári Franciaország és a feudális-abszolutista Európa kapcsolatai 
szempontjából egészen másként állt a dolog. A polgári 
Franciaország az első és a második koalíció monarchiáival vívott 
párharcban természetesen élenjáró, progresszív erő maradt. 


Marx és Engels ezt írta a , Szent család"-ban: , Napóleon a forradalmi 
terrorizmus utolsó harcosa volt a szintén a forradalom által 
proklamált polgári társadalom ellen... Napóleon végigvitte a 
terrorizmust azáltal, hogy a permanens forradalom helyére 

a permanens háborút állította. A teljes jóllakásig kielégítette a francia 
nemzetiség önzését, de megkövetelte a polgári üzletek, az élvezet, a 
gazdagság stb. feláldozását is, valahányszor a hódítás politikai célja 
ezt kívánta." Később még vissza kell térnünk Napóleon és az általa 
létrehozott rezsim e kitűnő jellemzésére. Marx e tömör és kifejező 
megfogalmazásában meghatározta az egész napóleoni rendszer 
lényegét. Az általunk vizsgált összefüggésben mindenekelőtt egy 
aspektusra kell figyelmet fordítanunk. A brumaire 18-i államcsíny 
megszilárdította a forradalmi polgári társadalmat Franciaországban, 
és arra volt hivatva, hogy a továbbiakban a fegyverek erejével 
lerombolja Európában a feudális-abszolutista rend bevehetetlennek 
látszó bástyáit, utat törve a kontinensen a polgári rend 
elterjedéséhez. Lev Tolsztoj hű a történelmi igazsághoz, amikor 
híres regénye elején, Anna Pavlovna Scherernek, az orosz 

cárné udvarhölgyének szalonjában 1805 júliusában folyó politikai 
beszélgetést leírva, Anna Pavlovna szájába felháborodott szavakat 
ad a , forradalom hidrájáról", amely , most még szörnyűbb alakot 
öltött ennek a gyilkosnak és gonosztevőnek személyében". 
Gyilkoson és gonosztevőn az orosz cárné udvarhölgye Napóleont 
értette, akinek a nevét helyesebbnek tartotta ki sem ejteni. 


8. fejezet 


Az első konzul 


Louis-Jerome Gohier, a brumaire 18-19-i államcsíny által 
megdöntött Direktórium elnöke elbeszéli, hogy az utolsó, válságos 
napon a saint-cloud-i kastély mellett több órán át állt egy hatlovas 
hintó, amely utasára várt. Ez Sieyés hintója volt. A körültekintő 
állami tisztségviselő, aki csatlakozott a zendüléshez, szükségesnek 
tartotta, hogy balsiker esetére készen álljon egy hintó, amely 
gyorsan mennél messzebbre viheti őt a végzetes események 
színhelyétől. 


Ám a lovak fölöslegesnek bizonyultak. A sikeres államcsíny győztes 
, brumaire 18-i forradalommá" lett. Sieyésnek csupán le kellett 
aratnia a néhány óra alatt beérett gazdag gyümölcsöket. 


A rátarti, tekintélyes, saját fontosságának tudatától áthatott Sieyés 
sietség nélkül indult el a három konzul első ülésére, amely brumaire 
20-án déli tizenkét órára volt kitűzve a Luxembourg-palotában. 
Teljes joggal ítélte meg derűlátóan az események várható fejlődését. 
A dolgok természetes fejlődése folytán végül az 

államhatalom csúcsára jutott. A másik két konzult nem tartotta 
veszélyes vetélytársnak. Roger Ducos jelentéktelensége nyilvánvaló 
volt, nem is jött számításba. A tábornok pedig, akitől Sieyés 
voltaképpen tartott egy kicsit, gyöngébbnek mutatkozott, mint 
várható lett volna. Saint-Cloud-ban rossz idegzetűnek bizonyult, 
ájulások környékezték - várható volt ez egy katonától ? Nem lesz 
nehéz ezt a neuraszténiás alakot móresre tanítani. 


Ámde amikor a konzulok összeültek ugyanannál az asztalnál, ahol 
eddig a Direktórium ülésezett, váratlanul minden másképpen 
alakult. Roger Ducos, akit sértett Sieyés gőgös és lenéző 
magatartása, azt javasolta, hogy Bonaparte elnököljön. A tábornok 
beleegyezett ebbe és azonnal erősen kezébe vette a gyeplőt. 
Egyébként azonnal megértette, mit érez Sieyés, s azonnal azt 
javasolta, hogy a konzulok felváltva, betűrendben elnököljenek. 


Az államcsínyt követő első hetekben ez így is történt; a három 
konzul egyenlő volt, minden kormányrendelkezést három aláírással 
adtak ki; ez nyilvánvalóan testületi hatalom volt. Ha a közvélemény 
szemében a konzulok közül valamelyiknek elsőbbsége volt, az 


természetesen csak Sieyés lehetett. Brumaire 18. után még nagyobb 
lett reputációja mint messzetekintő politikusnak, állami vezetőnek, 
az alkotmányjogi problémák ismerőjének. Őt tartották az új 
hatalom igazi gazdájának; Bonapartéban inkább jobb kezét látták, 
aki végrehajtotta Sieyés utasításait. 


A három konzul: Cambacérés, Bonaparte és Lebrun (Duplessis-Bertaux 
metszete) 


A tábornok ezzel látszólag nem sokat törődött. Továbbra is 
hangsúlyozottan szerényen viselkedett, a katonai uniformist 
felcserélte civil ruhára, a nyilvánosság előtt csak kollégáinak, 
Sicyésnek és Roger Ducos-nak társaságában mutatkozott, nem sokat 
szerepelt, szándékosan a háttérben maradt. 


Vajon mi lehetett ez? Ravasz politika, okos számítás? Aligha. 
Bonapartének akkoriban nemigen lehetett huzamos időre szóló 
átgondolt akcióterve. Ebben a szerénységben, engedékenységben, 
békülékeny hangnemben, amely Bonaparténál brumaire másnapján 
annyira állandósult, inkább a színész ugyanazon tévedhetetlen 
rögtönzési képességét kell látnunk, aki ösztönösen megtalálja az 
adott pillanatnak megfelelő szavakat, gesztusokat, hanghordozást. 


Bonaparte megértette: közvetlenül a nagy megrázkódtatás, a 


törvényhozó testületen brumaire 19-én elkövetett erőszak után, 
melyet nem lehetett elleplezni, az országnak nyugalomra van 
szüksége. Béke, nyugalom, stabilitás - ezt követelte a többség, ez 
volt a parancsoló feladat az államcsínyt követő időben. Ez bizonyos 
mértékig megfelelt Bonaparte személyes hangulatának is. Amióta 
nagyszabású tervei Saint-Jean-d"Acre falainál összeomlottak, az 
1799. esztendőnek - a XVIII. század utolsó esztendejének - egész 
második felében Bonaparte folyvást a szakadék szélén táncolt, 
hajszálnyira a vereségtől. Így volt ez Szíriában, Egyiptomban s a 
Földközi-tengeren, a törékeny ,,Muiron" hajócskán. Így néhány 
napja, brumaire 19-én, az Ötszázak ülésén Saint-Cloud-ban. 
Végeredményben nyert, de a legutolsó pillanatban, már fél lábbal a 
szakadékban, és az utolsó pillanatban kicsikart győzelem a már 
elháríthatatlannak látszó pusztulástól mentette meg. E novemberi 
napokban bizonyára még mindig hallani vélte a szíriai sivatag 
furcsa madarainak rikoltásait és ezeket a kiáltásokat: , Törvényen 
kívül!" , Törvényen kívül!", amelyek a megalázó 

gyöngeség pillanataiban hangzottak fel a saint-cloud-i kastély 
szenvedélyektől átforrósodott termében. Szünet, megnyugvás 
kellett. 


Fouché mielőbb jóvá akarta tenni, hogy az államcsíny napjaiban 
tétlenkedett, s ezért nagy erélyt tanúsított az egykori jakobinus 
társai elleni megtorlásokban. Letartóztatta az Ötszázak Tanácsának 
azokat a küldötteit, akik szembehelyezkedtek az államcsínnyel, így 
Jourdant, Félix Lepeletier-t, Antonelle-t és más tekintélyes 
jakobinusokat. Fouché azt remélte, hogy ezzel kedvében jár az új 
vezetőknek. Bonaparte javaslatára azonban ezeket a megtorló 
intézkedéseket a konzulok ülésén hatálytalanították, a 
letartóztatottak többségét szabadlábra helyezték. Jourdannak 
Bonaparte baráti hangú levelet írt, amelyben kifejezte azt a 
reményét, hogy Fleurus hőse együtt fog működni vele. 


Az új hatalom - a konzulátus - nemcsak baloldali ellenfeleivel, a 
jakobinusokkal szemben tanúsított nagylelkűséget, hanem 
jobboldali ellenfeleivel, a royalistákkal szemben is. A fogságban 
levő royalisták nagy csoportját, amely reszketve várta a halálos 
ítéletet, kiutasították a Köztársaság területéről. A kezesekről szóló 
törvényt és a kényszerkölcsönről szóló törvényt - amely a jómódú 
emberekben elégedetlenséget keltett - hatályon kívül helyezték. A 


fructidori megtorló törvényeket szintén hatálytalanították. A 
Párizsba visszaérkezett Carnot-t tisztelettel fogadták; ismét tagja 
lett az Intézetnek, s Bonaparte hamarosan felajánlott neki egy, az 
érdemeinek megfelelő tisztséget: a Köztársaság hadügyminiszteri 
tárcáját. 


Az új kormánynak gondja volt a háború veteránjaira is. A pompás 
versailles-i kastélyt - a , Napkirály" és utódai rezidenciáját - a 
rokkant katonáknak adták, akik a Köztársaság zászlai alatt 
harcoltak. A három konzul 1799. november 28-i 

rendelete kidomborította ezen intézkedés republikánus jellegét: , A 
királyok egykori lakhelye... azoknak a katonáknak legyen a 
hálóterme, akik vérüket ontották, hogy megdöntsék az 
egyeduralkodókat." 


Ne feledkezzünk meg arról, hogy azokban az években a francia 
hadsereg kilenctized részben parasztokból állt. A féllábú, egyszerű 
paraszt Mária Antoinette termeiben vagy a francia király 
tükörtermében - mi lehetett volna népszerűbb az ilyen 
kormányintézkedésnél egy paraszti országban? A hadsereg is, a falu 
is tapsolt a , kis káplárnak", mert egyedül neki tulajdonították a 
parasztok naiv hiúságának hízelgő törvényt. 


Az új hatalom hangsúlyozott tiszteletet tanúsított a tudósok 
irányában is. A konzulok, a stabilitás fokozására törekedvén, 
igyekeztek a minisztériumokban mennél kevesebb személyi 
változást eszközölni. Csak a legfontosabb tisztségek 

alkottak kivételt. A hadügyminisztérium élére Berthier-t állították; 
ez Bonaparte területe volt, s természetesnek látszott, hogy a 
tábornok-konzul a hadsereg vezetését hozzá közelálló férfiúra bízta. 
A pénzügyminisztérium élére Sieyés javaslatára Gaudin került. Ezt 
a választást nem valamiféle részrehajlás diktálta. 


Gaudin afféle arc nélküli ember volt; hosszú évekig dolgozott a 
pénzügyőrségen, s kiváló pénzügyi szakembernek számított, aki 
kívül áll a politikán és akinek nincsenek személyi kötöttségei. Már 
régebben is felajánlották neki a pénzügyi tárcát, de akkor 
visszautasította. - Ha nincs pénz és nincs mód az előteremtésére, 
akkor a miniszteri tisztség haszontalan - mondotta. Brumaire után a 
teljesen kiürült államkincstár katasztrofális állapota miatt csaknem 
rendeletileg kényszerítették rá ezt a posztot, melyet ettől kezdve 


tizenöt éven át megszakítás nélkül betöltött. Végül a harmadik 
kinevezés volt talán a legkülönösebb. A belügyminiszteri posztot, a 
legfelelősebb miniszteri tárcát Pierre-Simon Laplace-ra, a híres 
asztronómiára, matematikusra és fizikusra bízták. 


Ez a gondolat Bonapartétól származott. Igen nagyra becsülte a 
kiváló francia tudóst, akivel baráti kapcsolatot tartott fenn. Laplace 
széles látóköre kivívta tiszteletét. Ismeretes Laplace válasza 
Bonaparte azon kérdésére, hogy mi okból hiányzik az égi 
mechanika általa felállított rendszeréből isten: - A naprendszer 
elméletének megkonstruálásához nem volt szükségem isten 
létezésének hipotézisére - felelte egy kissé fölényesen a tudós. 
Bonaparte nem felejtette el azt sem, hogy Laplace jóindulatú 
vizsgáztatója volt a párizsi katonaiskolában és támogatta jelölését 
az Intézetbe való megválasztásakor. Végül, amikor ezt a felelős 
állást felajánlotta a tudósnak, Bonaparte ezzel a gesztussal 
hangsúlyozni kívánta az Intézet, a tudomány, általában a tudósok 
iránt érzett tiszteletét. 


Bonaparte balszerencséjére a neves csillagász, aki sok éven át 
eredményesen működött a Mértékügyi Hivatal elnökeként, teljesen 
alkalmatlannak bizonyult a belügyminiszteri tisztségre. Hat hét 
teljesen elegendő volt arra, hogy kiderüljön: a tudós teljesen 
képtelen irányító közigazgatási munkára. Laplace-tól meg kellett 
válni, s Bonaparte kárpótlásul kinevezte szenátornak, később pedig 
a grófi címet adományozta neki, amelyet ez a paraszti sarj emberi 
gyöngeségből elfogadott. Egyébként mindez később történt. A VIII. 
év brumaire-jében azonban az Intézet tagjának, a csillagásznak és 
fizikusnak belügyminiszterré való kinevezése nagy hatást gyakorolt 
a kortársakra. 


Ezek mind egyes láncszemei voltak a megnyugtatás és a megbékélés 
ugyanazon politikájának, amelyet az új kormány meghirdetett. Ez a 
kormány minden szűkkeblű pártszellemet elutasított. Hogy a 
konzulátus köré széles és szilárd többség tömörüljön, erélyesen 
véget kellett vetni a frakciók és klikkek, a csoportérdekek és a 
csoportelfogultságok politikájának. A leleményes Bonaparte 
hamarosan talált egy új összefogó jelszót, amelynek nevében 
egyesíteni lehetett a nép többségét. Frimaire 3-án (1799. november 
24-én) Beizhez intézett levelében, két héttel az államcsíny után, 


szabatosan megfogalmazta az új jelszót: 


, Csatlakozzatok mindannyian a néphez. A francia polgár egyszerű 
címe kétségtelenül sokkal többet ér, mint a royalistáé, a clichystáé, 
a jakobinusé, a feuillant-é és még ezer és egy elnevezés, amelyek a 
klikkszellemet táplálják és tíz év alatt meggyorsítják a nemzet útját 
ahhoz a szakadékhoz, amelytől ideje őt egyszer s mindenkorra 
megmenteni." 


A pártok szerinti megosztottsággal, a , hazafiakra" és 

, arisztokratákra" való elkülönítéssel Bonaparte szembeállította a 
franciákat egyesítő lobogót. , Franciaország", , a francia zászló", 

, franciák" - ezek voltak azok az átfogó, pártok fölötti 

fogalmak, amelyek körül Bonaparte igyekezett egyesíteni és 
tömöríteni a nemzet többségét. S ezek a jelszavak tetszettek a 
többségnek. A nemzet tömörülése és konszolidációja francia zászló 
alatt! Ez volt az a széles platform, amelyen a konzulátus kormánya 
egyesíteni akarta az eddig egymással kibékíthetetlenül szemben álló 
társadalmi erőket. A viszály leküzdése, a türelmetlenségről való 
lemondás elengedhetetlen feltételévé lett a nemzeti tömörülés e 
programja megvalósításának. 


- Se vörös sapkát, se vörös cipősarkot! - Ezek a szavak, amelyek 
Bonapartétól származtak, vagy amelyeket legalábbis neki 
tulajdonítanak, de így vagy úgy kifejezték gondolatait, óriási 
népszerűségre tettek szert. (A vörös frígiai sapka, mint tudjuk, a 
sans-culotte-ok hagyományos szimbóluma volt, a vörös cipősarok 
pedig a nemesek öltözékéhez tartozott.) Úgy fogták fel őket, mint 
lemondást a szélsőségek politikájáról, lemondást a jakobinizmus és 
a royalizmus támogatásáról. Ebben elsősorban a brumaire-i rezsim 
pártonkívüliségét látták, azt, hogy nem az a célja, hogy egy bizonyos 
pártot támogasson. Eltelik majd némi idő, s ebben még mást is látni 
fognak, ami elkerülte a kortársak figyelmét az első napokban: az új 
hatalomnak azt a törekvését, hogy nemcsak a pártokon kívül, 
hanem a pártok fölött is álljon. De azt sokkal később fogják 
megsejteni. 


Egyelőre, a brumaire utáni első hetekben, a XVIII. század utolsó 
napjaiban a szenvedélyek lecsillapulására, a franciáknak 
Franciaország nemzeti zászlaja alatti egyesülésére való felhívást a 
népesség többsége nyilvánvaló elégedettséggel fogadta. A 


gondolkodó emberek előtt, persze, felmerült a kérdés - voltaképpen 
melyik Francia-országról van szó? A konzulátus kormánya erre a 
kérdésre is igyekezett a lehető legvilágosabban válaszolni. , A 
franciákhoz? címzett kiáltványban, amelyet az alkotmány 
kidolgozásának befejezése alkalmából csaknem bizonyosan 
Bonaparte írt vagy mondott tollba, ezt olvashatjuk: , Az alkotmány a 
képviseleti rendszer igaz elvein, a tulajdonon, az egyenlőség és a 
szabadság szent jogain alapszik." E néhány szó pontosan 
meghatározza Franciaország osztálytermészetét, amelyet a 
brumaire-i rezsim meg akart szilárdítani. Teljesen nyilvánvaló, hogy 
nem a Bourbonok fehér zászlós Franciaországáról volt szó, s nem 
Babeuf , egyenlők összeesküvésének" Franciaországáról, hanem a 
Köztársaság háromszínű zászlós Franciaországáról, az 

új Franciaországról, a polgári Franciaországról. 


, Tulajdon, egyenlőség és szabadság!" - vajon nem ezek voltak-e a 
forradalom által megteremtett új társadalmi rend alapelvei? Igaz, a 
kortársak könnyűszerrel észrevehettek, hogy a , tulajdon szent 
joga", amely az emberi és polgári jogok 1789-i nyilatkozatának 17. 
cikkelye, az 1793. évi jakobinus nyilatkozatban pedig valahol a 
hátsó udvarban húzódott meg, a brumaire-i rezsim 
programnyilatkozataiban előtérbe került, az első helyet foglalta el a 
, Szent jogok? között, ami teljesen összhangban állt a polgári 
Franciaország jellegével és a XVIII. század vége történelmi 
fejlődésének általános menetével. Vajon abban az időben a kor 
törvényszerű fejlődésével lépést tarthatott volna egy más 
Franciaország, mint a polgári tulajdon Franciaországa? 


Az államcsínyt követő szünet - melynek szükségességét Bonaparte 
megérezte - valóban valamelyest megnyugtatta a kedélyeket és 
megkönnyítette az új rezsimnek első lépéseit. Abban az időben még 
a legélesebb szemű emberek is illúziókba ringatták magukat. Az 
ifjabb Jullien, Maximilien Robespierre egykori harcostársa és 
barátja, aki később közel állt Babeufhöz, a VIII. év brumaire-jének 
végén, tíz nappal az államcsíny után ezt írta: , El kell ismerni, hogy 
az új kormány, amely a közvélemény előtt rokonszenves 
személyekből tevődik össze, ügyesen hoz olyan intézkedéseket, 
amelyek a legalkalmasabbak arra, hogy megbékéljenek vele az 
emberek." 


Azokban a napokban nemcsak Jullien gondolkodott így, nemcsak 
azok, akik a múltban részt vettek a baloldali politikában, mint 
Barére vagy Vadier. Más okokból, de valljuk be, sokkalta több 
joggal a jobboldali társadalmi erők is üdvözölték az új rezsimet. Az 
értékpapírok árfolyamának állandó emelkedése bizonyította a 
legnagyobb meggyőző erővel, milyen vérmes reményeket keltett a 
nagypolgárságban a brumaire-i rezsim. Igazolja ezt az is, hogy a 
konzulátus a fukar bankároktól és pénzemberektől kölcsönöket 
tudott felvenni. Reményeket fűztek az új rezsimhez még a 
szélsőjobboldaliak - a királypártiak - is, akik általában hajlottak 
arra, hogy alaptalanul, kizárólag , istentől eredő jogaikba" vetett 
hitüknél fogva mindig az ő javukra történő gyors változásokat 
várjanak. Egyszóval, az új kormány felhívását az egyesülésre és a 
megbékélésre Franciaország különböző társadalmi körei nyilvánvaló 
helyesléssel fogadták, ha más-más okokból is. 


Ám a szünet, amely az országban brumaire forró napjai után 
bekövetkezett, nem lehetett hosszú. Szükségképpen véget vetettek 
neki azok a kiáltó ellentmondások, amelyeket a brumaire 18-i 
államcsíny nem számolt föl; élüket a brumaire-i kormány csak 
időlegesen tompította. Legelőször azoknak az ellentmondásoknak 
kellett felszínre kerülniük, amelyek magában az ideiglenes 
konzulátus rezsimjében rejlettek. A rezsim már ideiglenes jellegénél 
fogva - a régi alkotmányt hatályon kívül helyezték, az újat még nem 
fogadták el - sem működhetett sokáig ebben a formában. Ám e 
merőben formai aspektus mögött a konzulátuson belüli két 
különböző irányvonal közti teljesen reális ellentmondások - a Sieyés 
és Bonaparte irányvonala közötti ellentmondások -rejlettek. Ezek a 
férfiak, akik időlegesen egybevágó érdekeik folytán kénytelenek 
voltak a brumaire-i államcsíny idején együtt haladni, hamarosan 
vetélytársakká váltak. Mivel mindegyikük igényt tartott az első 
szerepre, az összeütközés elkerülhetetlenné vált. Igyekeztek ezt 
halogatni, sőt a vetélkedést is álcázták az érintkezésbeli 
udvariassággal - számolni kellett a következményekkel -, de az 
összeütközés elkerülhetetlenségének mindkét fél tudatában volt. 


A hadállások első kitapogatása nyomban az államcsínyt követő 
napokban megtörtént. Ahogy erről Bonaparte beszámol - s később 


megerősíti Gohier is-, amikor a két konzul egy ízben négyszemközt 
maradt a Direktórium üléstermében, Sieyés óvatosan körülnézve és 


lehalkítva a hangját, váratlan kérdéssel fordult a tábornokhoz. - 
Nézze meg ezt a gyönyörű bútort, van fogalma arról, mit ér? - 
kérdezte, és egy régi komódra mutatott. Bonaparte nem értette a 
dolgot. - Megmagyarázom önnek - nyolcszázezer frank van elrejtve 
benne! - kiáltott fel Sieyés igen élénken és kidülledt szemmel. S 
továbbra is suttogva elmondta, hogy ezt az összeget arra szánták, 
hogy kártalanítsák a Direktórium tagjait, ha megválnak 
tisztségüktől. - A Direktórium nincs többé. Most mi vagyunk a 
birtokosai ennek az összegnek. Mit fogunk csinálni vele? 


De Bonaparte nem volt olyan együgyű, hogy besétáljon egy olyan 
egérfogóba, melyben néhány százezer frank a csalétek. 


- Ha én tudok erről, akkor az összeg az államkincstárba kerül - 
felelte gondolkodás nélkül de ha nincs tudomásom róla, egyelőre 
pedig még ez a helyzet, akkor önök osztozkodhatnak rajta - ön meg 
Ducos, hiszen mindketten direktorok voltak. De siessenek! Holnap 
már késő lesz. 


Sieyésnek ezt nem kellett kétszer mondani. Tüstént magához vette a 
zsákmányt és - Napóleon elbeszélése szerint - , úgy osztotta el, mint 
az oroszlán az erről szóló állatmesében". Magához vett hatszázezer 
frankot s kétszázezret hagyott Roger Ducos-nak; egyébként ez 
utóbbi azt panaszolta Gohier-nak, hogy mindössze százezret kapott 
kézhez. Ám a felek között ez csak az első erőpróba volt; ráadásul 
ebbe Sieyés részéről anyagi érdekek is vegyültek, amelyeknek 
alighanem mindig elsődleges jelentőségük volt nála. A drámai 
kifejlet az új alkotmány kérdésének eldöntésekor következett be. Az 
alkotmány elkészítését két bizottságra bízták, ezek tagjai közt sok 
tapasztalt férfiú volt - Daunou, Roederer, Boulay de la Meurthe és 
mások, de alkotmányjogi kérdésekben az elismert szaktekintély, s 
ezért a bizottságok tényleges irányítója Sieyés volt. Sieyésnek, mint 
az alkotmányjog nagy teoretikusának oly nagy volt a 

tekintélye, hogy mihelyt az ülésen kinyitotta a száját, mindenki azt 
várta, hogy nyomban csak úgy ontani fogja a Köztársaság 
alaptörvényének kész, kicsiszolt cikkelyeit. Ám múlt az idő, az egyik 
ülés a másikat követte, s Sieyés még mindig nem produkált 
semmiféle összefüggő szöveget. Csupán azt az általános formulát 
tudta javasolni, hogy , a hatalomnak felülről kell kiindulnia, a 
bizalomnak alulról", s ez pedig, bármekkora jelentőséget 


tulajdonítottak is neki, lényegében üres frázis maradt. 


Boulay de la Meurthe, Roederer és Daunou segítségével Sieyés végül 
mégis benyújtotta egy alkotmányos berendezkedés tervezetét, 
amelyet a törvényhozó hatalom szerveinek igen bonyolult és 
mesterkélt szétforgácsolása és a végrehajtó hatalom nem kevésbé 
komplikált rendszere jellemzett. A végrehajtó hatalom csúcsa 
eszerint a , nagy elektor" (Grand Électeur) személyében testesült 
volna meg. Az államnak ez az első embere - Sieyés törvényhozó 
képzeletének kedvenc gyermeke - az egyeduralkodó szintjére 
emeltetett: a versailles-i kastélyban lakott volna, évi ötmillió frank 
jövedelemmel, fényűzéssel és a tisztelet jeleivel körülvéve 
kormányozta volna az országot a neki alárendelt konzulok útján. 
Sieyés később, a második tervezetben pontosító kiegészítéseket 
iktatott be: a konzuloknak különböző funkciói legyenek - , a 

háború konzulja", ,a béke konzulja", vagyis az egyiknek a hatásköre 
a katonai kérdésekre, a másiké a civil ügyekre korlátozódott volna. 


Végre kezdtek világosabb körvonalakat ölteni Sieyés bonyolult 
tervei. A két konzul rejtve folyó harca befejező szakaszába lépett. 
Az alkotmányjogi bizottságok tagjai is megértették, hogy nem a jogi 
elvont elmélkedéseknek van jelentőségük, hanem a tisztségek 
elosztásának a majdani államgépezetben. Sieyés tervezetei 
Bonapartéra a , háború konzulja" másodrendű szerepét osztotta ki... 
Nos, Bonaparte felvette az odadobott kesztyűt... A bizottságban, 
amely Sieyés tekintélyének alávetette magát, s hajlott arra, hogy 
már komolyan megvitassa a tervezeteket, Bonaparte kinevette 
ezeket. A , nagy elektor" tisztségét kemény bírálattal illette, , hízóba 
állított disznóhoz" hasonlította. Hát ezért hajtották végre a 
nagyszerű brumaire 18-át? Sieyés tervezetét a legélesebb fegyverrel 
zúzta szét - az iróniával, a gúnnyal. Sieyés megpróbált 
ellentmondani; Bonaparte megmutatta, csupán megmutatta 
oroszlánkörmeit, s a , felülről kiinduló hatalom" aforizmájának 
szerzője helyesebbnek vélte, ha elhallgat, voltak már tapasztalatai 
ezen a téren. 1 


Bonaparte kezébe vette az ügyet. Néhány nap alatt ugyanazokkal a 
bizottsági tagokkal összeállította az új alkotmány alaptételeit, 
helyesebben mondva elfogadtatta velük. Akkor hangzott el híres 
mondása: , írjanak röviden és homályosan." 


A VIII. év frimaire 22-i (1799. december 13-i) alkotmány teljesen 
megfelelt ennek a direktívának. Csakugyan rövid is volt, homályos 
is. Eltérően a III. évi (1795-ös) alkotmánytól, amely 
háromszázhetvenhét cikkelyt tartalmazott, a Bonaparte 
irányításával készült alkotmány ennek alig több mint egynegyed 
részét tette ki: mindössze kilencvenöt cikkelyből állt. Száraz, 
teljesen szakmai jellegű okmány volt, amely szemmel láthatóan 
sietve íródott és általában nem nagyon hasonlít egy állam 
alaptörvényére. A VIII. év alkotmánya - megszegve az emberi és 
polgári jogok nyilatkozatát tartalmazó 1791., 1793. és 1795. évi 
alaptörvények által bevezetett tradíciót - egyáltalán nem említett 
általában vett jogokat. Voltaképpen egyetlen általános jellegű elvi 
tétele az első cikkely bevezető tétele: , A francia köztársaság - egy és 
oszthatatlan." A többi cikkely nagyobbik része teljesen gyakorlati 
jellegű, s helyenként közel áll egy jegyzőkönyvi feljegyzéshez. Így 
például a 39. cikkely egyik bekezdése leszögezi, hogy , az 
alkotmány kinevezi első konzulnak Bonaparte polgártársat, ... 
másodiknak és harmadiknak pedig Cambecérést, illetve Lebrunt". 
Az alkotmányjog történetében alighanem ez volt az első eset, 
amikor , az alkotmány kinevezett" (?!) tíz, illetve öt évre 
meghatározott, vezetéknevükön megnevezett személyeket. 


A direktíva második részét - , írjanak homályosan? - szintén 
maradéktalanul teljesítették. Az alkotmány nem volt világos: 
egyrészt az előadás formájánál fogva, másrészt az államhatalmi 
szervek felépítésének roppant kusza rendszerénél fogva. Sieyés 
tervezetéből Bonaparte azt vette át, ami első pillantásra a 
leggyöngébbnek tűnt: a törvényhozó hatalom szétforgácsolásának 
furcsa terveit. Bonaparte, aki kinevette Sieyés tervét, a törvényhozó 
szerveknek ezt a szétforgácsolását látta benne a legértékesebbnek. 
Az alkotmány négy testületi szerv megteremtését irányozta 

elő. Ezek a következők voltak: az Államtanács, a Tribunátus (a 
Törvényelőkészítő Testület), a Törvényhozó Testület és a Szenátus; 
ezek közül mindegyiknek pontosan körülhatárolt funkciói voltak és 
ezért mind külön-külön és együttesen teljes tehetetlenségre voltak 
kárhoztatva. Ám a képviseleti szervek tényleges szerepének e 
nagymértékű csökkentését külsőleg az új alkotmány 
látszatdemokratizmusa kompenzálta. Az alkotmányozó bizottság 
tagjainak azon szándéka ellenére, hogy emeljék a 

cenzust, Bonaparte gyors tájékozódási képességével nyomban 


felfogta ezeknek a javaslatoknak politikai hátrányait. Bonaparte, bár 
csorbította, sőt ténylegesen megszüntette a képviseleti szervek 
hatalmát, megértette annak szükségességét, hogy a kialakult 
alkotmányos tradícióknak ezt a hirtelen megszüntetését elfedje a 
látszatdemokratizmus leplével. Ragaszkodott az általános 
választójog visszaállításához (a férfiak számára). Ebben már 
jelentkeztek a bonapartizmus politikájának azok a sajátos vonásai, 
amelyeket Lenin úgy határozott meg, mint törekvést az osztályok 
közötti lavírozásra a demokratikus átalakítások és a demokratikus 
forradalom vívmányai közepette. Lenin hangsúlyozta, hogy a 
bonapartista rezsim az ellenforradalmi burzsoázia talajából nő ki. 
Bonaparte visszaállította ugyan az általános választójogot, 

ami merész előrelépésnek tűnhetett föl a III. évi alkotmányhoz 
képest, de több intézkedéssel teljesen fiktív jellegűvé tette. A 
népszavazás, amely a rendőrség ellenőrzése alatt folyt, szintén 
fikcióvá lett. 


Az alkotmány ténylegesen a személyi hatalom rendszerét vezette be. 
Az első konzul jogai, ahogyan azt az alkotmány szerzője kívánta, 
teljesen homályosan voltak meghatározva: , Az első konzul 
különleges funkciókkal és meghatalmazással ruháztatik fel, 
amelyeket szükség esetén kollégái segítségével ideiglenesen 
kiegészíthet." E cikkelyből, minden homályossága mellett, 
kiviláglik, hogy az első konzul, ha kívánja, korlátlan hatalommal 
rendelkezhet. 


Az alkotmány egyetlen, teljesen szabatosan és világosan 
megfogalmazott 43. cikkelye így hangzott: , Az első konzul 
illetménye a VIII. évtől kezdve évi ötszázezer frankban állapíttatik 
meg. A két másik konzul illetménye az első konzul 

illetményének háromtized részével egyenlő." 


Ez az a cikkely, amelyből mindenki megértette a történtek igazi 
jelentését. Ismeretes az anekdota, amelyet a La Gazette de France 
közölt annak illusztrálására, miképpen fogadta az egyszerű nép az 
alkotmányt, miután az utcákon meg a tereken a 

kikiáltók ismertették. Egy asszony így szól a másikhoz: 


- . Figyelmesen hallgattam, de semmit sem értettem belőle. 


- . Én pedig - felelte az - minden szót megjegyeztem. 


- . Hát mit ad az alkotmány? 
- . Bonapartét adja. 


Ez a két szó tartalmazza az igazságot, amelyet végül megértett a 
köznép. Brumaire 18. igazi értelme csak frimaire végén - 1799. 
december 13. és 15. között tárult föl, amikor az új alkotmányt 
megjelentették és közhírré tették. 


Az ideiglenes konzulátus rezsimje befejeződött. A Bonaparte és 
Sieyés közötti harc, amely e hat hét alatt úgy folyt, hogy a 
kívülállók nem vehették észre, az előbbi teljes győzelmével 
végződött. De Bonaparte nem akarta Sieyést kibékíthetetlen 
ellenségévé tenni, s amikor eltávolította a politikai vezetésből, a 
Szenátus elnökének jól dotált tisztségével kárpótolta. Ez a tisztség 
együtt járt azzal, hogy Sieyés a Saint Honoré városnegyedben egy 
pompás kis palotába költözhetett. Egyébként az egykori abbé, aki új 
házában nagy kényelemben élhetett és évi kétszázezer frank 
jövedelemmel rendelkezett, továbbra is úgy vélte, hogy az 
emberiség nem értékeli kellőképpen. De óvakodott attól, hogy az 
első konzullal közölje elégedetlenségét. Félt tőle. - Ez az 

ember mindent tud, mindent akar és mindent mer! - mondta Sieyés 
Bonapartéról. 


A VIII. évi alkotmány Franciaországban, a köztársasági rend és a 
nemzeti szuverenitás összes külső formáinak fenntartása mellett 
bevezette az első konzul személyi hatalmának rendszerét. 


Vajon azt jelentette ez, ahogy azt néhány szerző állítja, hogy 
Bonaparte már akkor, 1799 két utolsó hónapjában tudatosan és 
célratörően előkészítette a császári koronához vezető utat? Úgy 
vélem, ebben a tekintetben teljesen egyetérthetünk Marcel Prelot- 
val, aki azt állítja: , 1799 decemberében ilyen célt senki sem tűzött 
maga elé, sőt nem is látott előre ilyen lehetőséget." 


Bonaparte tapogatózva, maguknak a dolgoknak a meneténél fogva 
került hatalomra, persze becsvágyától hajtva. Az 1799 végén gyors 
iramban kibontakozó események közepette úgy cselekedett, mint a 
harcmezőn. , Harcba kell bocsátkozni, s aztán meglátjuk." 
Elmenekült Egyiptomból, egyetlen vágytól hajtva: hogy elkerülje a 
kapituláció, a vereség szégyenét. Itt elsősorban önfenntartási 


ösztöne működött. Egyaránt kockáztatta azt, hogy az angolok 
elfogják és azt, hogy honfitársai katonaszökevényként hadbíróság 
elé állítják. Szerencsésen elkerülte a veszélyes Szküllát és 
Kharübdiszt, s Párizsban előnyös helyzetbe kerülve, hamar 
elfeledkezett a múltról. Tegnap még lavírozva, teljes erőből evezett 
az ár ellen, amely örvénybe sodorta; ma, amikor ugyanezen erélye 
és merészsége folytán az őt előresodró gyors árba került, 

ügyesen meggyorsította az események menetét, bár még nem tudta, 
hova fognak vinni a hullámok. 


A két másik konzullal egyenjogú ideiglenes konzulból mindenható 
első konzullá válva, akit az alkotmány korlátlan hatalommal 
ruházott föl, úgyszólván semmit sem változtatott magatartásán, 
külsején. Továbbra is a Luxembourg-palotában lakott, szerényen, 
minden fényűzés nélkül, republikánus módon. Ugyanabban a félig 
katonai egyenruhában járt, s a beavatatlan, ha erre a sovány, 
hanyagul öltözött, mozgékony férfira nézett, nem hitte volna, hogy 
a híres hadvezérrel áll szemben, aki a Köztársaság első államférfiává 
lett. Mindamellett az első konzul ellen az abban az átmeneti 

időben nagy számban megjelenő pamfletek közül az egyik, amelytől 
nem lehet elvitatni az előrelátást, leszögezte: , Caesar átlépte a 
Rubicont." Ez igaz volt. Napoléon Bonaparte, aki annyiszor 
fogadkozott, hogy sohasem lesz Caesar, a XVIII. század 

utolsó esztendejének utolsó hónapjában, miután kivívta az első 
konzul korlátlan hatalmának törvényesítését, az alkotmányba való 
beiktatását, az új évszázadot úgy kezdte meg, mint Caesar, aki 
átlépte a Rubicont. 


Az 1800. esztendő - a XIX. század első esztendeje - január 21-ének 
reggelén a párizsi lakosok, akik részben munkába siettek, részben 
dolgaikat intézték a nagybulvárok mindig élénk gyűrűjén, azt 
látták, hogy a Madeleine templom pompás épülete szokatlan díszbe 
öltözött. A templom oszlopcsarnokát óriási gyászlepel borította. 
Közepén a fekete háttérből fehér kereszt és fehér liliomok 
emelkedtek ki. A fölöttük levő felirat felszólította mindazokat, akik 
szenvedtek a forradalomtól, hogy egyesüljenek XVI. Lajos testvérei 
körül a bosszúra. 


Január 21. a volt francia király kivégzése napjának hetedik 
évfordulója volt. A királypártiak példátlan arcátlansággal a 


Köztársaság fővárosának központjában merészelték kiadni lázadásra 
való felhívásukat. 


Párizs előkelő negyedeiben gyászruhás vagy fekete tollal díszített 
kalapos , muscadinek? - piperkőc royalisták - lassan vonultak végig 
az utcákon: ez csaknem nyílt királypárti tüntetés volt. 


A royalisták pártja köszörülte a késeket, ehhez nem férhetett kétség. 
A Bourbon-dinasztia híveinek egy része még mindig reménykedett, 
hogy az új államfő Francia-ország történetében azt a szerepet fogja 
játszani, amelyet Anglia történetében Monk játszott. Ilyenféle 
illúziókat táplált a trónkövetelő is. XVIII. Lajos - ahogy 
hivatalosan nevezte magát - a hatalmas orosz cár oltalma alá 
helyezkedett, s a távoli Mitauból, ahol I. Pál dotációjából élve 
meghúzódott, az intrikák és az összeesküvések finom pókhálóját 
szőtte. Európa különböző szögleteiben alattomos és vakmerő 
emberek, mint Frotté vagy Georges Cadoudal, folytatták a titkos 
háborút, mely egy pillanatig sem csillapult. XVIII. Lajos üzenetet 
küldött az első konzulnak, amelyben magasztalta mint nagy 
hadvezért, és félreérthetetlen javaslatot tett neki arra, hogy 

hajtsa végre élete hőstettét azzal, hogy restaurálja a törvényes 
monarchiát. Az első levél megválaszolatlan maradt. XVIII. Lajos írt 
még egy levelet. Ám ezzel a majdnem baráti hangú üzenettel 
egyidejűleg a mitaui trónkövetelő megbízottai útján titkos 
direktívákat küldött Franciaországba és az ezzel szomszédos 
országokba arra vonatkozóan, hogy szítsák fel a zendülés tűzfészkeit 
és bármely eszközzel - mérgezett tőrrel, borba kevert méreggel, 
vagy lőporhordók felrobbantásával - tegyék el láb alól a bitorlót. 


Bonaparte sasszeme mindent látott, mindent észrevett. A mitaui 
levelet nagy késéssel kapta kézhez. A trónkövetelőnek röviden, 
udvariasan válaszolt, nem bocsátkozva vitába. Világosan megírta: 
, Ne kívánja a visszatérést Franciaországba; ezer holttesten kellene 
keresztülgázolnia." 


Hajlandó volt fogadni a Luxembourg-palotában a royalisták 
megbízottait: DJAndignét és Hyde de Neuville-t. A hosszas és heves 
megbeszélés nem vezetett semmiféle eredményre. Bonaparte azt 
javasolta a huhogok vezetőinek, hogy szüntessék meg a harcot, és 
tábornoki vállrojttal álljanak át a konzuli köztársaság szolgálatába. 

Ők ezt megtagadták, ellenben meggyőződhettek arról, hogy teljesen 


alaptalanok azok a remények, hogy Bonapartét rá lehet venni Monk 
szerepének eljátszására. 


Bonaparte parancsot adott Brune tábornoknak, a vendée-iek ellen 
harcoló erők parancsnokának, hogy mielőbb fejezze be a 
hadműveletet: akiket lehet, nyerjen meg magának, de akik nem 
győzhetők meg, azokat intézze el erőszakkal. Azt tanácsolta, hogy a 
papok iránt tanúsítson türelmet. De sietett hozzátenni: senki se 
essen tévedésbe őt illetően - nem keresi a lágyszívű békeangyal 
szerepét. Ő békülésre nyújtja kezét - annál rosszabb annak, aki nem 
fogadja el. Alárendeltjeit határozottságra ösztönözte. A 14. 
hadosztályt vezető Gardane tábornokot, aki a huhogók ellen 
harcolt, direktívájában lehordta a szilárdság hiányáért, 
gyöngeségéért. , Siessen rémületet és halált vinni a haramiák 
soraiba." Ezek nemcsak szavak voltak; amikor Frottét sikerült 
elfogni, főbe lőtték. Az első konzulnak nehéz keze volt, s ezt 
mindenkinek éreznie kellett. 


Éles szemmel figyelte a jakobinusokat is, s általában a baloldaliakat. 
Az egykori jakobinus ismerte ezeknek a nyugtalan és vakmerő 
embereknek a fajtáját és előre látta, hogy a közeljövőben sor kerül 
az összeütközésre velük vagy legalábbis egy részükkel. Egyelőre 
még bizalmas beszélgetéseket folytatott velük, meg akarta 

őket szelídíteni. A VIII. év germinal 19-én (1800. április 9-én) 
fogadta Marc Jullient; igyekezett megnyerni őt magának. - Meg 
akarom erősíteni a Köztársaságot; tudom, nélküle nincs sem 
menekvésem, sem dicsőségem - mondotta Julliennek. A kívülálló 
úgy vélhette, hogy ez két eszmeileg egymáshoz közelálló férfiúnak, 
két republikánusnak beszélgetése. Ámde Bonaparte titokban 
parancsot adott Fouchénak, hogy fokozott megfigyelést vezessen be 
egykori pártbeli elvtársai fölött. Mindenkin fokozott felügyeletet 
gyakoroltak. - Rendet kell teremteni - mondta Bonaparte, s ott, 
ahol rendet teremtettek, megnőtt a rendőrség szerepe. 


A rendőri és nyomozó szerveket Fouchéra bízta. Nem szerette ezt a 
hallgatag, szenvtelen, maszkszerű arcú, behízelgő modorú férfit. 
Nem bízott benne és az utálathoz hasonló érzést táplált iránta. De 
világosan látta, hogy ez az egykori papneveldei tanár, a nevers-i és 
a lyoni terroristák volt vezetője, az egykori hébert-ista, az 

egyház üldözője, könyörtelen lesz mindazokkal szemben, akik 


valamilyen kapcsolatban állnak múltjával. Fouché már a 
Direktórium idején megteremtette a rendőri nyomozás óriási, 
egyetemes, hibátlanul működő gépezetét. ,, 1799-ben többé már nem 
a terror, hanem az információ biztosítja a hatalmat 
Franciaországban" - írja Stefan Zweig , Fouché? című ragyogó, bár 
ténybeli hibáktól nem mentes könyvében. ,, 1792 gépezete, a 
guillotine, amelyet azért találtak ki, hogy elnyomjanak minden 
szembeszegülést az állammal, otromba szerszám Fouché 1799-es 
rafinált, fölényes szellemmel kiépített rendőri gépezetéhez képest." 


Bonaparte nem vehette semmibe ezt a felbecsülhetetlan apparátust; 
a konzulátus szolgálatába állította. Hogy Fouchéban nem lehet 
bízni, hogy egyszer még ismeretlen időpontban árulója lesz, abban 
Bonaparte nem kételkedett. Feltételezte, hogy Fouché már 1800-ban 
megbízhatatlan volt egy s másban. E gyanúsítások nem voltak 
alaptalanok. Van olyan vélemény, hogy Fouché kémeit Bonaparte 
közvetlen környezetében helyezte el, sőt Joséphine-től is kicsikart 
információkat. De Bonaparte ezt eltűrte, mert erősebbnek érezte 
magát a veszedelmes rendőrminiszternél. A Fouchét ellenőrző 
belügyminisztérium élére öccsét, Lucient állította. Később René 
Savaryt, Desaix szárnysegédjét - aki Desaix halála után Bonaparte 
egyik legodaadóbb embere lett - bízta meg Fouché és apparátusa 
megfigyelésével. Így két rendőrség jött létre: Fouché hatalmas titkos 
rendőrsége, amely csápjaival a franciák közéletének és 
magánéletének valamennyi szféráiba elért, fölötte pedig - Savary 
láthatatlan, észrevehetetlen ellenrendőrsége, amely éles szemmel 
követte Fouché minden lépését, akinek a hatalma bizonyos fokig 
illuzórikussá vált. 


Az a különös katona, akit Barras valamikor naivul együgyűnek 
tartott, sokkal éleseszűbbnek és leleményesebbnek bizonyult, mint 
ahogy azt akár legokosabb ellenségei is gyanították. A politikában, 
akár a csatamezőn, nem félt a helyzet kiélezésétől, a 
legkockázatosabb vállalkozásoktól sem. Olyan embereket 
kényszerített arra, hogy szolgálatokat tegyenek neki, akikben 
nyilvánvalóan nem bízott. Ezektől csak egyet kívánt: hogy jól 
dolgozzanak. Egyébként magára hagyatkozott; arra számított, 
hogy túljár az eszükön. Csak ezzel magyarázható, hogy Joseph 
Fouchét, akit Szent Ilona szigetén nem nevezett másként, mint 


intrikusnak és megvetett árulónak, sok éven át továbbra is 
megtartotta a rendőrminiszter veszélyes posztján. 


A királypártiak és a jakobinusok elleni harc feladatai egy erős, 
szerteágazó rendőrség megteremtésének útjára terelték Savaryt. De 
ugyanezek a feladatok arra indították, hogy a közigazgatási- 
politikai szférában más rendszabályokhoz is folyamodjék. 


A helyi és megyei közigazgatási tisztségek választás útján való 
betöltésének a forradalom által bevezetett rendszerét, - amelyet a 
Bonaparte-testvérek nagymértékben kihasználtak korzikai ifjúságuk 
napjaiban - az első konzul már veszélyesnek és nem kívánatosnak 
tartotta: ez ugyanis legális lehetőségeket teremtett az ellenzék 
kialakulásához. A választott önkormányzatot megszüntették, 
helyébe a prefektúrák rendőrihivatalnoki rendszerét állították: a 
belügyminiszter nevezte ki a megye prefektusát, a prefektus nevezte 
ki a városi polgármestereket és alprefektusokat. Az összes hatalmi 
szervek minden szinten egyetlen irányító kéznek voltak alárendelve. 


Az osztályharc követelményei által diktált új államhatalmi rendszer 
megszervezése során Bonaparte ösztönösen jutott el annak a 
katonai-bürokratikus rendszernek a megteremtéséhez, amely a 
legtartósabbnak és legszilárdabbnak bizonyult mindabból, amit a 
konzulátus és a császárság korszaka létrehozott. Ez a katonai- 
bürokratikus államgépezet nem azért jött létre, mert az első konzul 
elméletileg felismerte szükségességét, hanem mert ezt diktálták az 
akkor Bonaparte által a fő veszélynek tartott királypártiak és 
jakobinusok elleni harc gyakorlati feladatai. S e mindennapi 

harc gyakorlati gondjai arra ösztökélték, hogy az államapparátust 

tovább erősítse. 


Bonaparte igen gondosan megrostálta a Köztársaság legfelső 
törvényhozó szerveinek jelöltjeit, mindamellett számításaival és 
várakozásaival ellentétben a konzulok hatalma a Tribunátus, sőt a 
Szenátus első üléseitől kezdve ellenzékkel találta magát szemközt. A 
Szenátusban az ellenállás Sieyéstől indult ki, aki úgy érezte, hogy 
nem értékelik, ám nagy óvatossága folytán ez az ellenállás alig volt 
észrevehető. Sieyés összeszorította az öklét, de a kezét a zsebébe 
dugta - bátorságából többre nem futotta. Az efféle teljesen 
veszélytelen ellenzékkel Bonaparténak nem kellett számolnia: 

nem nyugtalanította őt. A Tribunátusban azonban igen éles 


bírálatok hangzottak el. Benjamin Constant - Madame de Staél által 
ösztönözve, aki kedvese számára egy , második Mirabeau" 
dicsőségét kívánta - a konzuli rezsim ellen fenyegető, 

leleplező beszédet mondott: azzal vádolta, hogy az országot 

, rabságra és hallgatásra? akarja kárhoztatni. Bonaparte 
megdühödött. Hamarosan megtalálta a hatékony eszközöket 
Benjamin Constant elhallgattatására. De ne kényszerítse hallgatásra 
a többieket is? Az a vád, amelyet az arcába vágtak, hogy 

, hallgatásra kárhoztatja az országot", váratlanul igen csábítónak 
tűnt fel előtte. - Azt akarják, hogy betiltsam azokat a beszédeket, 
amelyeket négyszázan vagy ötszázan hallhatnak, s megengedjem 
azokat a beszédeket, amelyek sokezrekhez szólnak? - kérdezte 
később tanácsadóihoz fordulva. A megoldás önként kínálkozott. 
Elsősorban, magától értetődően, azokat a szerveket kell hallgatásra 
kényszeríteni, amelyek a legszélesebb közönséghez szólnak. Így 
született meg a sajtószabadság megszüntetésének gondolata. 


Van olyan vélemény, amely szerint a százhatvan újság betiltásának 
gondolatát először Joseph Fouché sugallta Bonaparténak. 


Lehet, hogy ez igaz. De nem szabad megfeledkeznünk arról, hogy 
Fouché csak akkor tett javaslatot vagy adott tanácsokat, ha szilárd 
meggyőződése volt, hogy ezek megfelelnek gazdája óhajainak. 
Bárhogy állt is a dolog, nivőse 27-én (1800. január 17-én) megjelent 
az a rendelet, amely a Párizsban kiadott 173 újságból 13 újság 
további fennmaradását engedélyezte, 160-at pedig betiltott. 


Ezt az erélyes rendszabályt a közvéleménynek természetesen nem 
úgy tálalták fel, mint a sajtószabadság megszüntetését, hanem mint 
kényszerű intézkedést, amely arra az időre korlátozódik, amíg 

, folytatódik a háború". Ez az , ideiglenes rendszabály" az egyik 
leghuzamosabb ideig érvényben levő rendszabályok közétartozott: 
érvényben maradt a bonapartista rezsim bukásáig és ellenfelei is 
felhasználták. Egyébként érvényessége alatt a nivőse 17-i törvényt 
továbbfejlesztették: hatékony eszközöket találtak arra, hogy a 
Párizsban és vidéken megmaradt lapokat az államhatalom 
ellenőrzése alá helyezzék: az összes sajtószervek szerkesztőségeit a 
belügyminiszter hagyta jóvá és ezek állandóan a rendőrség éber 
megfigyelése alatt álltak. Így erősödött meg a , szilárd rend? a 
Francia Köztársaságban. 


De kinek az érdekeit szolgálta ez a rend? Az események kortársai 
egyhangúlag megállapítják, hogy brumaire 18-19. emlékezetes 
napjai óta az értékpapírok árfolyama állandóan emelkedett. Ez a 
legmeggyőzőbb bizonyíték arra, hogy a brumaire-i rezsim az első 
napoktól fogva a pénzügyi körök és általában a nagytulajdonosok 
teljes támogatását élvezte. Igazolja ezt az is, hogy Bonaparténak a 
pénzemberekhez intézett felhívását, amelyben kölcsönt kér, nagy 
megértéssel fogadták. Persze nem ment minden simán. Marmont 
megbízatása, akit Amszterdamba küldtek, hogy kölcsönt vegyen fel 
holland bankároktól, teljes kudarcot szenvedett. Az első konzul és 
néhány befolyásos pénzember között időnként súrlódások voltak, 
ezek közé tartozott többek között Ouvrard, akire Napóleon több 
okból gyanakodott. Bonaparte éreztette, hogy az első konzul 
hatalma nagyobb, mint a milliomosoké: letartóztatta Ouvrard-t. De 
ez csak múló incidens volt; egészében véve a konzuli hatalom a 
fináncburzsoázia teljes és feltétlen támogatását élvezte. 


A konzuli rezsim és az akkori legnagyobb pénzemberek 
együttműködésének a leg-megfoghatóbb eredménye a híres Francia 
Banknak (Bangue de France) 1800. január 6-án történt 
megalapítása. Mint ismeretes, a bonapartista hatalom minden 
alkotásából ez bizonyult a leghosszabb életűnek. A Francia Bank, 
túlélve valamennyi rezsimet, valamennyi forradalmat, megérte az 
Ötödik Köztársaságot, s működik napjainkban is. 


A konzuli rezsim pénzügyi politikája, kiváltképpen pedig 
adópolitikája szintén világosan megmutatta, kinek az érdekeit 
szolgálja az új hatalom. A konzulátus a Direktóriumtól teljesen zilált 
pénzügyeket és üres államkincstárat örökölt. Figyelemre méltó, 
hogy ahhoz, hogy megoldja az egyik legnehezebb feladatot, 
amellyel meg kellett birkóznia, Bonaparte az , ancien régime", a 
forradalom előtti korszak olyan embereit használta fel, akik 
ismertek voltak - hogy enyhe kifejezést használjak -konzervatív 
nézeteikről. Ezek közé tartozott Gaudin, aki állandó 
pénzügyminiszter lett, Barbé-Marbois, aki ellen fructidor 18-án 
megtorlásokat alkalmaztak, Duphin, Necker volt munkatársa, 
Mollien és mások. Közös erőfeszítéseikkel a Köztársaság pénzügyi 
helyzete viszonylag gyorsan rendbejött. Ezt nemcsak szigorú 
takarékossággal sikerült elérni, minden frank, minden centime 
szigorú ellenőrzésével, hanem pontosan meghatározott tartalmú 


adópolitikával is. Az egyenes adókat, vagyis a jövedelemre kivetett 
adókat csökkentették. Ezzel szemben nagymértékben emelték a 
közvetett adókat, amelynek terhe a népesség legszélesebb köreire 
nehezedett. A konzuli rezsim adópolitikája (éppúgy, mint a 
császárságé is) a nagytőke érdekeit védelmezte. Nemcsak az adók 
szférájában, hanem egész gazdasági politikájában támogatta és 
ösztönözte a konzulátus a vállalkozói tevékenységet. Bonaparte 
különösen pártfogolta az ipart, amelynek elsőrendű jelentőséget 
tulajdonított, és a nagyiparosok érdekeit mindig fölébe helyezte a 
kereskedő vagy földbirtokos burzsoázia érdekeinek. Több mint fél 
évszázada ezzel a kérdéssel J. V. Tarle olyan mélyrehatóan és 
tüzetesen foglalkozott a konzulátus és a császárság éveinek francia 
iparáról szóló hatalmas művében, hogy a legújabb kutatások ennek 
a kérdésnek a megvilágításához semmi lényegessel nem járultak 
hozzá. 


A konzuli rezsim által bevezetett , rend" nemcsak a 
nagypolgárságnak - a pénzügyi, az ipari, a kereskedő, a földbirtokos 
polgárságnak - az érdekeit védelmezte, hanem általában az összes 
tulajdonosok érdekeit, a paraszti tulajdonosokét különösen. A 
bonapartista rezsim persze nem volt paraszti hatalom; ez a tézis 
olyannyira nyilvánvaló, hogy nem kíván indokolást. Ám éppen ilyen 
kétségtelen az is, hogy Bonaparte tudatosan igyekezett politikájában 
számolni a parasztság érdekeivel, s amilyen mértékben ez összefért 
a nagytőke pártfogásával, védelmezi a parasztság érdekeit. 
Bonaparte szükségképpen megértette ennek a politikának 
életbevágó fontosságát. 


A parasztság az ország lakosságának túlnyomó többségét alkotta, s 
abból került ki a hadsereg katonáinak zöme is. Bonaparte 
hadserege, a rezsim legfőbb támasza, paraszti hadsereg volt. A 
történelmi irodalomban Bonaparte parasztpolitikájának kérdése a 
legkevésbé feldolgozott kérdések közé tartozik. Pedig több mint 
száz esztendeje Karl Marx az őt jellemző mélységgel és 
világossággal kimutatta, hogy a konzulátus, a császárság volt az a 
hatalom, amely a legnagyobb mértékben elősegítette a paraszti 
parcella megerősödését és megfelelt a földtulajdonos parasztság 
érdekeinek. 


Az a , szilárd rend", amelyet Bonaparte a Direktórium , káosza" után 


megteremtett, ennélfogva a tulajdon - természetesen a polgári 
tulajdon - megszilárdításának rendje volt. A bonapartista rezsim a 
francia forradalom hármas jelszavát - , Szabadság, egyenlőség, 
testvériség!" - a , Tulajdon, egyenlőség és szabadság!" új 
jelszavával cserélte föl és a korszak fő jelszavainak e külső 
megváltoztatásával is nyomatékosan hangsúlyozta azokat az 
eltolódásokat, amelyek a francia társadalom fejlődésében az eltelt 
viharos évtized alatt végbementek. 1800-1801-ben Bonaparte 
nemegyszer hangoztatta a republikánus rend megingathatatlanságát 
és az ő egyéni ragaszkodását a Köztársasághoz. Őszintesége aligha 
vonható kétségbe: abban az időben esze ágában sem volt a 
Köztársaságot monarchiával felváltani. Erre a gondolatra később 
jutott. De bár állandóan beszélt a köztársasági elvekről, a 
köztársasági rendszer fölényéről minden más rendszerrel szemben, 
hangsúlyozta, hogy a Köztársaság fejlődésében valami új vonás 
mutatkozik. Ez már nem jakobinus köztársaság, nem 
thermidorista. A konzulátus köztársasága a stabil tulajdon 
köztársasága volt. 


Az új vonás abban állt, hogy a konzuli köztársaság Bonaparte útján 
nyíltan, hangosan befejezettnek nyilvánította a forradalmat. Mint 
ismeretes, a forradalmat voltaképpen a thermidor 9-i 
ellenforradalmi puccs fojtotta meg. A thermidorista puccs és a 
thermidoristák ezt követő ötéves hatalma valójában az 
ellenforradalmi polgárság diadala volt: ez a polgárság véget tudott 
vetni a nép azon próbálkozásainak, hogy tovább vigye a 
forradalmat. De a thermidoristák, cserbenhagyva a forradalmat 

és folytatva a harcot a forradalom feltámasztására törekvő népi erők 
ellen, a Konventben meg a Direktóriumban nem merték 
megmondani, hogy a forradalom véget ért. Erre nem futotta 
bátorságukból. Ellenkezőleg, valamennyi ellenforradalmi 
cselekedetüket - Robespierre kivégzését, a germinali és prairiali 
népi felkelések elfojtását, a babeufista mozgalom szétzúzását - mind 
a forradalom ügye győzelmének nevezték. A hagyományokhoz való 
hűség, a szokások ereje akkorák voltak, hogy, mint már mondottuk, 
a brumaire 18-i változásoknak is a , brumaire 18-i forradalom" 
nevet adták. 


Bonaparte hasznosnak tartotta, hogy nyíltan kijelentse: a 
forradalom véget ért. Erről nemegyszer tett említést 


kormánynyilatkozatokban is, levelekben is. 


A forradalomnak vége; most tartós és stabil hatalom, szilárd rend 
jön létre. A tulajdon köztársasága. Az esetleges téves értelmezés 
elkerülése végett hangsúlyoznunk kell, hogy a forradalom 
befejezésének hivatalos proklamálása korántsem jelentette a 
forradalom megtagadását vagy elítélését. Ellenkezőleg, a konzulátus 
rezsimje és maga az első konzul mindenképpen fitogtatták a 
forradalommal való genetikus kapcsolatukat. A konzulátus idején 
július 14-ről ünnepélyesebb külsőségek között emlékeztek 

meg, mint a Direktórium alatt. Mindössze egy esztendővel a 
császárság proklamálása előtt, 1803-ban Bonaparte ragaszkodott 
ahhoz, hogy az Intézetből kizárják - ez volt a legsúlyosabb és ritkán 
alkalmazott büntetés! - egyik tekintélyes tagját, amiért 

műveiben merészelte befeketíteni a forradalmat. 


A , Tulajdon, egyenlőség és szabadság!" jelszava nem demagóg 
frázis vagy rituális formula volt. Kifejezte a konzuli rezsim polgári 
tartalmát, osztálylényegét. Hiszen a tulajdonosok túlnyomó 
többsége, akiket a konzulátus hatalma védelmezett, új tulajdonosok 
voltak: parasztok, polgárok, tisztségviselők, akik a forradalom 
éveiben különböző mértékű tulajdont szereztek. Ez az oka annak, 
hogy ez a forradalom által létrehozott új tulajdon elválaszthatatlan 
volt a polgári értelemben felfogott szabadságtól és egyenlőségtől. 


A forradalom befejeződéséről szóló tézis politikai és 
propagandisztikus jelentése teljesen nyilvánvaló volt. Nemcsak 
törvényes alapot adott a konzuli rezsimnek arra, hogy 
megakadályozza a , szélsőségeseknek" a forradalmi tevékenység 
felújítására irányuló bármely kísérletét. Egyúttal azt is célozta, hogy 
a konzulátus jelentőségét emelje a kortársak szemében. 


Bonaparténak a XIX. század elejéről való terjedelmes irodalmi és 
levélhagyatékában egyetlen olyan irodalmi emlék - dokumentum, 
levél vagy feljegyzés - sem maradt fenn, amelyben közvetlenül szó 
esne arról a kérdésről, amely a legjobban izgatta korát. Ez 
egyébként teljesen érthető. Erről a kérdésről sem írni, sem hangosan 
beszélni nem lehetett. Itt csak találgatni lehetett a közvetett 
bizonyítékokból. 


1799 végének és 1800 elejének viharos hónapjaiban Bonapartéban - 


bármennyire lekötötték az óriási fontosságú államügyek, gondok, a 
veszélyes ellenfelek ellen egyszerre több sakktáblán folyó politikai 
játék bonyolult számításai - szüntelenül motoszkált egy gyötrő 
gondolat. Vereséget szenvedett, háborút vesztett Egyiptomban 

és megszökött a gyalázat elől. Ez a gondolat bizonyára annál 
súlyosabban nyomasztotta, mert senkinek - sem Joséphine-nek, sem 
testvéreinek, sem a hozzá közelállóknak, Durocnak, Lannes-nak, 
Junot-nak nem vallhatta be. Ellenkezőleg, akár korábban, továbbra 
is Franciaország megmentőjének szerepében kellett tetszelegnie, 
aki a haza javáért feláldozza a katonai dicsőséget, a már közeli 
győzelmet. 


Hogy mennyire kínozta az a tudat, hogy az általa Egyiptomban 
hagyott hadsereg elpusztul és hogy a titok hamarosan napvilágra 
kerül, az látható azokból a lázas intézkedésekből, amelyeket az 
egyiptomi események végzetes menetének megváltoztatása 
érdekében tett. Mihelyt tényleges hatalmat kap a kezébe mint 
ideiglenes, majd mint első konzul, minden lehetőt megtesz az 
egyiptomi hadsereg megsegítésére. Parancsot ad Ganteaume 
tengernagynak egy második expedíció szervezésére: szedjen össze 
mindenütt, ahol csak lehet, vitorlásokat, szállítóhajókat, még öreg 
bárkákat is, amelyek képesek a vízen fenntartani magukat, hogy 
újabb katonai erőket küldhesse-nek Kiéber megsegítésére. 


Ez sem sikerült. Az egyiptomi hadjáratot üldözte a balszerencse. A 
második expedíció már az elején kudarcot vallott. De másként nem 
is történhetett: az angolok a tengeren nyomasztó fölényben voltak. 
Bonaparténak ezt egyébként eleve tudnia kellett. Az egyiptomi 
ügyekben politikáját szemet szúró ellentmondások 

jellemzik. Egyidejűleg küld Egyiptomba erősítéseket és utasítja 
Desaix-t a Franciaországba való visszatérésre. Hoche halála után 
Desaix és Kiéber joggal a Köztársaság legtehetségesebb 
hadvezéreinek számítottak (Bonapartén kívül). Bonaparte már 
elvitte magával az egyiptomi hadsereg színe-javát. Ha hitt volna az 


egyiptomi siker lehetőségében, vajon elvitte volna Klébertől az 


utolsót, ami megmaradt neki - a legyőzhetetlen, nemes lelkű Desaix- 
t? 


Semmi sem változtathatott Egyiptomban az események végzetes 
menetén. Bonaparte tudta ezt a legjobban. Kiéber bátorsága és 


hadvezéri tehetsége a katasztrófát csak elodázhatta, de ez mégis 
minden nap közelebb került. 


Bonaparte tisztában volt azzal, hogy ha ő világosan látja a történtek 
jelentését, nem kevésbé világosan látják azt mások is, különösen 
katonák. Kiéber, Moreau, Bernadotte, valószínűleg Jourdan is - 
titokban nem ítélik-e el őt? Ámde Bonaparte jelleme nélkülözött 
minden hamleti vonást. Nemhiába járta ki a jakobinus iskolát -a 
tettek embere volt. Ha nem lehet javítani az egyiptomi helyzeten, 
ha sem Menou, sem Kléber nem kerülheti el a kapitulációt, akkor 
van egy másik lehetőség: meg kell nyerni az új háborút. A 
felelősséget Egyiptom kiürítéséért az fogja viselni, aki aláírja a 
parancsot - Bonaparte nem volt annyira szentimentális, hogy csak 
részben is elismerje hibáját. Egy új háború, új győzelem jóvoltából 
majd elfeledkeznek Egyiptomról; új fejezet nyílik; a nemzeti 
dicsőség krónikájába kardja az idő által el nem mosható, új sorokat 
fog beírni. 


Bonaparte 1799. december 25-én, alighogy az első konzul tisztségét 
elfoglalta, az angol királynak és az osztrák császárnak üzenetet 
küldött, amelyben javasolta béketárgyalások megkezdését. Ez jól 
kiszámított lépés volt. Bonaparte rövid párizsi tartózkodás után 
meggyőződött arról, hogy az egész ország, az egész nép békére 
vágyik. Nyolcévi vérontás, olyan háborúk, amelyek váltakozva hol 
az egyik, hol a másik fél vereségével végződtek, Európa-szerte 
felkeltették a békevágyat. Vállalva a békejavaslatok 
kezdeményezését, Bonaparte nemcsak saját országának 
közvéleményében és a Franciaország határain túli haladó 
közvéleményben szerzett jó pontot. Mindazért, ami a továbbiakban 
bekövetkezett, másokra hárította a felelősséget. Ő megtette, 

amit tehetett - elsőként nyújtott békejobbot. 


Amint ez előre látható volt, az 1799 végén kialakult helyzetben a 
franciaellenes koalíció részvevői nem voltak hajlandók a békés 
megegyezésre. A Franciaország elleni háborúban nemrég aratott 
sikerek folytán harcias hangulatba kerültek. Anglia is, Ausztria is 
elutasította a francia javaslatokat. Pittnek ez alkalmul szolgált arra, 
hogy a parlamentben beszédet mondjon, amelyben Bonapartét 
megrögzött jakobinizmussal vádolta. ,,... Robespierre, Barras, az öt 
diktátor, a triumvirátus jakobinizmusa... teljes egészében megmarad 


abban a férfiban, aki a jakobinizmus méhéből származik, annak 
emlőin nevelkedett, aki szülötte is, védelmezője is mindezen 
kegyetlenségeknek." 


Bonaparte teljesen biztos volt abban, hogy Franciaország 
békekezdeményezését visszautasítják. Még mielőtt elküldte üzenetét 
Londonba, illetve Bécsbe - már 1799. december első napjaiban 
készülődni kezdett a nagy háborúra. Hivatalosan ismeretes volt, 
hogy Franciaország keleti határán nagy hadsereg gyűlik össze 
Moreau parancsnoksága alatt. Ez a hadsereg, amelyet, mint 
korábban is, rajnai hadseregnek neveztek, arra volt hivatva, hogy 
benyomuljon Németországba és onnan Bécs ellen vonuljon. A rajnai 
hadseregről sokat beszéltek, sokat írtak, az általános 

érdeklődés tárgya volt. 


Ugyanakkor, nem messze a svájci határtól, Dijonban, zajtalanul, 
suttyomban kezdtek felállítani egy másik hadsereget. Erről keveset 
tudtak; a legtájékozottabb katonai körök is csak annyit, hogy 

, tartalékhadseregnek" hívják és hogy bizonyára az a rendeltetése, 
hogy a küszöbönálló hadjáratban segédszerepet töltsön be. A 

, tartalékhadsereg" parancsnokává Alexandre Berthier-t nevezték ki. 


Éppen mert a , tartalékhadsereget" titokban állították fel, mert 
nyilvánvalóan nem akartak említést tenni róla, felfigyelt rá London, 
Bécs, Berlin és az Európa városaiban szétszórt nagyszámú 
ügynökség. Bonaparte erre alapozta számításait. A dijoni hadsereg 
álcázás volt. A szigorú titoktartás, minden hivatalos tájékoztatás 
hiánya azt célozta, hogy meggyőzze a külföldi megfigyelőket arról, 
hogy Dijonban szervezik a francia hadsereg fő erőit. Az új esztendő 
januárjától fogva figyelmük a , tartalékhadsereg" törzskarára 
irányult. 


Közben Bonaparte valójában egészen másban törte a fejét. Mint 
ahogy azt később maga elbeszélte, szükségesnek tartotta, hogy az 
ellenséget megtévessze, hamis nyomra terelje. Az általa kieszelt 
vakmerő terv szigorú titoktartást követelt meg. A siker a 
gyorsaságra épült; ennélfogva csak akkor volt lehetséges, ha az 
ellenfél semmit sem fog tudni, vagyis váratlan rajtaütés esetén. A 
Bonaparte által kidolgozott terv roppant egyszerű és vakmerő volt. 
Az Ausztria elleni hadjáratnak rövidnek kellett lennie. Először is a 


Francia Köztársaságnak nem volt pénze hosszú háborúra, azonkívül 


a belpolitikai helyzet és az első konzul presztízse sem engedett meg 
elhúzódó háborút. Az egyiptomi katasztrófa után Bonaparténak 
gyors, teljes, átütő győzelem kellett. Merész benyomulási 
hadművelet, általános ütközet, amelyet rákényszerít az ellenségre és 
amellyel megsemmisíti annak hadseregét - s utána nyomban 
fegyver-szünet a megfutamított ellenféllel. 


Ez volt a hadjárat általános elgondolása, helyesebben absztrakt 
terve. Ámde miként valósítható meg ez, milyen hadműveletekben 
testesüljön meg gyakorlatilag? Ezt a feladatot nem hajthatta végre 
sem a rajnai hadsereg (már csak azért sem, mert azt Moreau 
vezényelte, nem Bonaparte), sem a , tartalékhadsereg", amely 
lényegében mítosz maradt. Ausztriára az olasz hadszíntéren - 
amelyet Bonaparte olyan jól ismert és neki annyira kedves volt -, 
márpedig az itáliai hadseregnek kellett mérni a csapást. De hol volt 
ekkor az itáliai hadsereg? Hol volt a vezérkara? Hol folyt 
szervezése? 


Bonaparte azt írta, hogy az általa kigondolt terv , a megvalósításhoz 
gyorsaságot, teljes titoktartást és nagy bátorságot" igényelt. Csak 
ennyit! E három feltétel mindegyike hihetetlen nehézségek 
leküzdését követelte meg. 


Bonaparte munkatársaival leküzdötte őket. Igen rövid idő alatt 
megszerveztek és felállítottak egy hadsereget, amelyről az ellenség 
nem szerzett tudomást és amely az osztrákok ellen vonult. A dijoni 
álcázás kitűnően bevált. Dijonban nagyszámú törzskart és mintegy 
hét-nyolcezer katonát összpontosítottak, zömükben újoncokat 

meg rokkantakat. A Dijonba utazó angol és osztrák ügynökök erről 
a hadseregről teljesen pontos képet adtak; a , tartalékhadsereg" 
hamarosan a karikaturisták szatirikus nyilainak céltáblájává vált, az 
ügyefogyott első konzul pedig a gúnyolódás legfőbb áldozatává. Az 
itáliai osztrák hadsereget vezénylő Melas tábornagy 

vezérkarában azzal kérkedtek, hogy Bonaparte titkát kifürkészték: 
,A tartalékhadsereg, amellyel annyit ijesztgetnek bennünket - 
mondták Melas vezérkarában - hét- vagy nyolcezer újoncból és 
rokkantból álló banda, s ezekkel akartak bennünket megtéveszteni, 
hogy felhagyjunk Genova ostromával." (Emlékeztetünk arra, hogy 
Genovában 1800 áprilisa óta ostrom alatt tartották Masséna 
hadseregét, amely addig sikeresen védte a liguriai partvidéket). 


Miközben az osztrák törzskarokban a falábú francia rokkantakon 
szórakoztak, Franciaország délkeleti határai felé különböző utakon 
gyorsan és zajtalanul vonult a katonaság. Azt, hogyan őrizzék meg a 
titkosságot, Bonaparte eszelte ki. A hadsereget nem kellett 
kezdetben egy helyben összegyűjteni. Különböző, külön 

szervezett alakulatokból állították fel, amelyeket egy meghatározott 
időpontban összevontak a svájci határnál. Ez lehetővé tette a 
hadsereg megszervezésének teljes titkosságát, amely fő feltétele volt 
a hadjárat sikerének. 


1801. május 6-án Bonaparte elutazott Párizsból. Az első konzul 
feladatkörét Cambacérésnek kellett ellátnia. Bonaparte, ahogyan azt 
mindenki várta is, Dijonba ment; szemlét tartott az ottani helyőrség 
fölött, két napot töltött a városban, majd nyoma veszett. 


Május 8-án Bonaparte Genfben bukkant föl. Itt a hadsereg jelentős 
része egyesült: a rajnai hadseregtől különválasztott egykori 
Lecourbe-hadtest, amely Moncey parancsnoksága alatt érkezett oda, 
a jobbszárny Turregu parancsnoksága alatt. Lausanne-ban volt a 
hadsereg előhada, Lannes vezénylete alatt; ezt Bonaparte 
hadjáratai veteránjainak válogatott alakulataiból szervezték. 


Május 13-án az első konzul Lausanne-ba érkezett; 14-én kiadta a 
parancsot a hadseregnek - továbbra is tartalékhadseregnek nevezték 
- a hadba vonulásra. Mivel az éppen a Bonaparte által 
megfogalmazott VIII. évi alkotmány homályossága folytán nem 
hatalmazta föl az első konzult a hadsereg parancsnoklására, 
főparancsnoknak hivatalosan Berthier-t nevezték ki. Valójában 
azonban Berthier, mint mindig, csak vezérkari főnök volt Bonaparte 
mellett. 


Bonaparte sohasem szerette megismételni a sakkhúzásokat. 1796- 
ban úgy nyomult be Olaszországba, hogy kevéssé használt, 
valószínűtlen utat választott, a Corniche-t, a párkányutat, ezt a 
tenger felől tűz alá vehető, az Alpok szegélye mentén 

húzódó keskeny utat. Akkor ez lehetővé tette számára a benyomulás 
váratlanságát. Ismételni ezt a szerencsés változatot? Babonás ember 
lévén, hitt a jelekben, abban, hogy van szerencsés út. De mint 
katona, aki ismerte szakmája törvényeit, mint stratéga, aki egyetlen 
pillantásra átfogta a hadműveletek egész óriási színterét, 
megértette, hogy az új hadjáratban a sakkhúzások egyszerű 


megismétlése nem szolgálja a sikert. 


Egy másik megoldást talált - alighanem ez volt a legnehezebb és a 
legkockázatosabb: átkelni a helyenként több mint háromezer méter 
magas Pennini-Alpok és a Lepontini-Alpok hegyvonulatán, a Szent 
Bernát-hágón és a Szent Gotthárd-hágón, leereszkedni a lombardiai 
síkságra és hátba támadni az osztrák hadsereget. 


Példátlanul vakmerő terv volt ez. A katonáktól hihetetlen 
erőfeszítéseket kívánt meg, különösen hogy a tüzérséget 
felvontassák a hegyekre, majd onnan leszállítsák. Bonaparte 
harcostársait azzal az érvvel lelkesítette, hogy ezen az úton, az 
Alpokon át ment egykor a nagy Hannibál. A példa kétségkívül 
követésre méltó volt, ezzel a tábornokok egyetértettek. Igen ám, de 
Hannibál nem vontatott nehéztüzérséget a hegyeken át! 


Mindamellett az Alpokon való lehetetlennek látszó átkelés sikerült. 
A hadsereg megmászta a megközelíthetetlen meredélyeket. 
Marmont, akit kineveztek a tüzérség parancsnokának, pofon 
egyszerű, de hatékony eljárást eszelt ki. A lövegeket leszerelték az 
ágyútalpakról; kivájt fenyőtönkökre helyezték őket; ezeket száz-száz 
katona vontatta a havon és a gleccsereken. Bonaparte hol öszvéren, 
hol gyalogosan menetelt a hadsereg előtt. Május 17-től 22-ig a 
hadsereg fő erői átkeltek a Szent Bernát-hágón a Pennini-Alpok 
nyugati részén. Moncey hadteste a Szent Gotthárd-hágón kelt át. A 
hadsereg másik része, élén Turreau-val, Moncey előtt vonult. A két 
és fél ezer méter magasból az út lefelé még nehezebb volt, mint 
fölfelé. Május 24-én a hadseregnek Lannes vezette előhada Ivrea 
mellett kivetette állásaiból az osztrákok előretolt fedezőcsapatát. 
Bonaparte serege, lavinaként gördülve le a magas hegyekről, 
benyomult Lombardiába. 


A francia hadsereg az osztrákok hátába került. Melas, aki azt várta, 
hogy a , tartalékhadsereg" - sánta öregek hada - Genova felől fog 
érkezni, mégpedig nem egyhamar, boldog tudatlanságban maradt, 
amikor a franciák már Milánó felé közeledtek. Június 2-án 
Bonaparte serege bevonult Milánóba; a valószínűtlen valósággá vált, 
most már nem a franciákon kellett nevetni... 


Június 4-én Masséna, aki Genovában igyekezett kiszabadulni az 


ostromló osztrákok gyűrűjéből, miután minden készlete kimerült, 


kapitulációra kényszerült; az osztrákok kénytelenek voltak 
tisztességes feltételekbe beleegyezni. Ez mégis győzelem volt, s 
Melas sietett elragadtatott szavakkal jelentést tenni róla Bécsbe; a 
sürgönyt elfogták, s a franciák megtudták belőle, milyen 
megvetéssel nyilatkozik az osztrák fővezér az úgynevezett 
tartalékhadseregről. 


Milánóban a franciákat lelkesen fogadták. Az osztrák uralom egy 
esztendeje elfeledtette a franciák részéről elszenvedett sérelmeket. 
Candeloro, a haladó olasz történetíró joggal írta: ,,...a franciák 
érkezését nagy lelkesedéssel fogadta az egész lakosság, a papság és 
az arisztokrácia kivételével". 


Az első konzul Milánóban proklamálta a Ciszalpin Köztársaságnak 
és az osztrákok által hatálytalanított törvényeinek a visszaállítását. 
Úgy tetszett, ismét 1796 nyelvén szólalt meg. A , tartalékhadsereg" 
prairial 14-i (június 3-i) bulletinjében nyomban a Milánóba való 
bevonulás után az osztrák elnyomók erőszakos cselekedeteiről 

és kegyetlenkedéseiről megjelent közleményében leszögezte: , A 
francia népnek tudnia kell, milyen sorsot szánnak neki Európa 
királyai, ha az ellenforradalom diadalt arat. Ennek a 
meggondolásnak a nemzetet el kell töltenie a hála érzésével azon 
republikánus falanxok iránt, amelyek örökre megszilárdították az 
egyenlőség és a szabadságszerető eszmék diadalát." 


2 oz 


Mint 1796-ban, Bonaparte most is azon igyekezett, hogy erősítse a 
hadsereget az olasz lakosság és az olasz katonai kötelékek 
támogatása révén. Ez utóbbiak felállítását egyik legfontosabb 
feladatának tekintette. Az osztrák hatóságok által 

bevezetett antidemokratikus törvényeket ünnepélyesen hatályon 
kívül helyezték. Lombardiában visszaállították a Ciszalpin 
Köztársaság hatalmi szerveit. 


Úgy tűnt, az óra mutatója hátrafelé mozog. Június 3-án este 
Bonaparte s tábornokai, akik ugyanolyan fiatalok voltak, mint ő, s 
akiknek a nevét most egész Európa ismerte, ismét ott ültek a 
milánói Scala fényesen kivilágított színháztermében, újból 
mosolygós olasz asszonyok, barátságos tekintetű milánóiak vették 
körül őket, ugyanazon ifjúi hévvel tapsolták meg Giuseppina 
Grassini - a milánói opera primadonnája - szépségét és lenyűgöző 
hangját. Másnap Bonaparte tiszteletteljes és baráti hangú 


beszélgetést folytatott az egyház legfőbb tisztségviselőivel. 


Bármilyen sok feladattal kellett is megbirkóznia Bonaparténak 
Milánóban, nem feledkezett meg arról, hogy a hadjárat fő céljait - a 
stratégiai célokat - még nem érte el. A holnap bizonytalan volt. 


2. 


A francia hadsereg széttagolása, amely lehetővé tette a csapatok 
előnyomulásának leplezését és az osztrákok hátában való hirtelen 
megjelenésüket, a franciák számára nemcsak előnyöket jelentett. Az 
előnyök átcsaptak ellentétükbe. Moncey hadteste némileg elmaradt 
a fő erőktől. A tüzérség nagyobbik része megrekedt a 

hegyekben. Bonaparte hadserege azáltal, hogy különböző utakon 
nyomult előre, szétforgácsolta erőit. Lannes és Murat a Pó folyó 
vonalát ellenőrizte, Moncey a Ticinóét, Duchesne az Adda folyó 
menti utakat. Erre azért volt szükség, hogy megbénítsák Melas 
kezdeményezését. Ám az erők ilyen szétforgácsolása folytán 
Bonaparte elvesztette azt az előnyét, amelyet mindig meg akart 
tartani: az erők támadó ékbe való összevonását. Melas ellenkezőleg, 
mivel lépten-nyomon francia előőrsökbe ütközött, 

alakulatait összevonva, hamarosan hatalmas támadó erőt 
összpontosított. Bármilyen paradoxul hangzik, bár kezdetben a 
franciák szereztek előnyöket, most ugyanazon okból az osztrákok 
kerültek előnyösebb helyzetbe. Megmutatkozott ez már június 14-én 
a Montebello melletti csatában, ahol Lannes-nak nyolcezer embere 
állt szemben az Ott tábornok vezénylete alatt álló húszezer főnyi 
osztrák sereggel. A csata a francia hadsereg győzelmével végződött, 
de ez csak Lannes ragyogó katonai tehetségének és Ott 
tehetetlenségének volt köszönhető. Ráadásul a francia csapatok 
előrenyomulása során a gyorsaságra és a váratlan akciókra való 
törekvés együtt járt azzal is, hogy a francia főhadiszállás nem volt 
eléggé tájékozva az ellenfél erőinek elhelyezkedéséről. Figyelemre 
méltó, hogy a hadsereg bulletinjeiben, Bonaparte parancsaiban 
sokszor előfordulnak az oly határozatlan és a katonai nyelvben 
szokatlan , úgy látszik" szavak. 


Kétségtelennek tekinthető, hogy körülbelül június 8-14-én, a döntő 
ütközetet megelőző négy-öt nap alatt, Bonaparténak nem voltak 
pontos értesülései az osztrákok fő erőinek állásairól, sőt feltételezte, 
hogy Melas serege Genova felé tart. 


Talán ezzel magyarázható az, hogy amikor június 14-én reggel az 


Alessandria közelében levő Marengo falunál megkezdődött a döntő 
ütközet, Bonaparte hadserege és Melas hadserege között az 
erőviszonyok roppant kedvezőtlenek voltak a franciákra nézve. 
Negyvenötezer osztrákkal Bonaparténak huszonháromezer katonája 
állt szemben. (A számadatokat Napóleon becslései szerint közöljük 
egy kiigazítással: Desaix több mint ötezer főnyi gyalogos 
hadosztályának leszámításával. A forrásokban és az irodalomban a 
számadatok eltérnek egymástól.) 


Néhány órával az ütközet előtt Bonaparte még mindig nem 
rendelkezett pontos értesülésekkel sem Melas erőire, sem 
szándékaira vonatkozóan. Bonaparte a nemrég a főhadiszállásra 
érkezett Louis Desaix-t, aki eljött Egyiptomból és kiszabadult az 
angolok fogságából, egy hadosztállyal a Noviba vezető útra küldte, 
hogy elvágja az utat Melas előtt, ha az arra vonul. Egyúttal Lapoype 


hadteste parancsot kapott arra, hogy menjen Valenza felé. 


Ilyen módon a csata előestéjén a főparancsnok - az erők 
felmérésében és az ellenfél szándékainak megítélésében elkövetett 
végzetes hibák folytán - meggyöngítette saját seregeit. (A kutatók 
közül néhányan inkább arra helyezik a hangsúlyt, hogy Bonapartét 
félrevezették tisztjeinek pontatlan adatai. Ez valóban így volt, de 
mit változtat ez a tényeken?) 


Az ütközet 14-én reggel kezdődött. Menetét elsősorban az osztrák 
tüzérségnek a francia tüzérség feletti döntő, óriási fölénye határozta 
meg. Az osztrákok gyilkos tüze nagy pusztítást végzett Victor és 
Lannes kötelékeiben. , Az emberek úgy hullottak, akár a jégeső" - 
írta a csata egyik részvevője. Chambarlhac hadosztálya 

csaknem teljesen megsemmisült. Victor és Lannes, a szívós 
ellenállás dacára, visszavonulásra kényszerült. Reggel tíz órakor úgy 
látszhatott, hogy a csatát menthetetlenül elvesztették. 


Bonaparte a 13-ról 14-re virradó éjszakát a főhadiszálláson, Torre di 
Garofoliban töltötte. Reggel nyolc órakor értesült arról, hogy az 
osztrákok kezdeményezésére az ütközet megkezdődött. Nyomban 
intézkedett, hogy küldjenek futárokat Desaix-hez és Lapoype-hoz 
azzal a paranccsal, hogy sürgősen forduljanak vissza. Monnier 


hadosztályával, amelyet az előző napon majdnem elküldött Desaix- 
vel, és a konzuli gárdával a csatamezőre sietett. 


A francia hadsereg helyzete súlyos volt - erről Bonaparte az első 
pillantásra meggyőződhetett. Azok az új erők, amelyekkel Lannes 
hadtestét és a francia hadsereg centrumát megerősítette, egy időre 
biztosították a túlsúlyt a francia fegyvereknek. A prairial 26-i 

, Bulletin? a marengói csatáról ezt mondta: , Az Első Konzul jelenléte 
lelkesítette a katonaságot." Lehet, hogy ez így is volt. De Lodi és 


Rivoli napjaiban Bonaparte nem írt ilyesmit: nem volt rá szükség. 

Egy óra múlva az osztrákok meggyőződhettek arról, hogy a franciák 
által bevetett tartalékok már kimerültek. Az ütközetbe újra 
beavatkozott a tüzérség, s az osztrák gyalogság, előre örülve a 
közeli győzelemnek, szintén erősen fokozta a nyomást. Az osztrákok 
tüzérségi és gyalogsági fölénye leküzdhetetlenné vált. A 
halálmegvetéssel harcoló Lannes kénytelen volt visszavonulni; 
hadteste, bár még megtartotta a rendet, az osztrákok csapásai alatt 
hátrálni kezdett. A konzuli gárda, amely addig 

, gránit erődítményként" állt, az ellenfél nyomásának nem tudva 
ellenállni, szintén visszavonulóban volt. Marengo az osztrákok 
kezébe került. Melas végignézve az óriási csatamezőn, amelyet 
hadserege meghódított, már győzelmet ült. Ami nem sikerült sem 
Alvinczynek, sem Wurmsernek, sem Károly főhercegnek, azt ő, 
Melas, véghez tudta vinni. Szétzúzta a magát legyőzhetetlennek 
tartó Bonapartét. 


Bonaparte pedig sápadt, mozdulatlan arccal állt szárnysegédektől 
körülvéve, s nézte az előtte elhaladó visszavonuló ezredeket. Mire 
gondolt ezekben a percekben? Arra, hogy az egyiptomi vereség után 
elszenvedett újabb vereség - Európában! Itáliában! az osztrákoktól! - 
örökre szégyenfoltot hagy? Hogy valamennyi ellensége fel fogja 
emelni a fejét? A visszavonuló, csaknem menekülő francia hadsereg 
bő tápot nyújtott a szomorú gondolatoknak. 


Mozdulatlanul állt, csak lovaglópálcájával ütögette a lába alatti 
apró kavicsokat, s ez a gépiesen ismételt mozdulat, amelyet a 
megfigyelők észrevették, egyedül árulta el ennek a férfinak az 
izgatottságát, miközben arcizmai meg sem rándultak. 


Az ütközet elveszett. De nem veszett el még minden. Amikor a 
franciák már visszavonulóban voltak, egy tajtékzó paripán érkező 
futár, Savary jelentette, hogy Desaix meghallotta az ágyúdörgést, 
parancsot adott a hadosztálynak, hogy forduljon meg és siessen a fő 


erők segítségére. Lehet, hogy Bonaparte ettől a perctől kezdve 
bízott Savaryban? Visszaadta neki a reményt. Desaix, a nemes lelkű, 
bátor Desaix, csak ő, egyedül ő mentheti meg a francia hadsereget! 


Bonaparte számolta a perceket. - Tartsatok ki! Tartsatok ki! - 
kiáltotta a katonáknak. De a hadsereg már nem tarthatta magát. A 
csatateret holttestek, sebesültek borították. A hadsereg visszavonult, 
visszaözönlött minden frontszakaszon. 


Délután három óra volt. A csata kétségtelenül elveszett. A csatatér 
az osztrákok kezén maradt. A tüzelést mindkét fél beszüntette. 
Melas futárokat küldött mindenfelé a Bonaparte fölött aratott döntő 
győzelem hírével. Az ügyet befejezettnek tekintette, Alessandriába 
utazott, parancsot adva Zach tábornoknak a francia hadsereg 
üldözésére. 


S ebben az utolsó pillanatban, amikor úgy látszott, már legördül a 
függöny a tragédia ötödik felvonása után, erőltetett menetben 
odaérkezett a Desaix vezénylete alatt álló hadosztály. 


Desaix, megpillantva a vesztett csata szomorú képét, kivette 
zsebéből az óráját és higgadtan mondta: - Az első ütközetet 
elvesztettük. De még van időnk arra, hogy a másodikat megnyerjük. 


A második ütközet azonnal nagy lendülettel indult meg az egész 
arcvonalon. Desaix hadosztálya friss erőkkel rontott rá a fedezék 
nélkül álló osztrák hadoszlopra. Bonaparte dermedtsége felengedett, 
és sorra adva a parancsokat, átcsoportosította az erőket és 
visszaállította a támadó csapatok vonalának folytonosságát. 
Kellermann lovassága villámgyorsan rontott neki az osztrákok 
balszárnyának. Marmont, egyesítve az összes ott levő ágyúkat, tüzet 
zúdított az ellenfélre. Az osztrákok, akik mindent inkább vártak, 
mint a harc kiújulását, rövid ellenállás után pánikszerű futásnak 
eredtek. A csatatér a franciák kezére került. Az osztrákok 
vesztesége hatezer halott és sebesült és több mint hétezer fogoly 
volt. 


Délután öt órára az eredetileg vesztett csata az ellenfél fölötti teljes, 
megsemmisítő győzelemmé vált. Az osztrák hadsereget szétverték. 
Melas megdöbbenve a váratlan fordulattól, amely kiragadta a 


kezéből a már kétségtelennek látszó győzelmet, képtelen volt 
folytatni a harcot. Másnap parlamentereket küldött Bonaparte 
vezérkarához a fegyverszünet megkötésére vonatkozó kéréssel. 


A francia hadsereg súlyos veszteségeket szenvedett - a halottak és 
sebesültek száma meghaladta a háromezret. Legnagyobb vesztesége 
talán Desaix halála volt. Az előző napon Bonaparte hosszú baráti 
beszélgetést folytatott vele: rá akarta bízni a hadügyminisztériumot. 
Desaix a támadó hadoszlop élén haladt, és egy ellenséges golyó 
szíven találta. A földre zuhanva csak annyit tudott mondani: - Ez - a 


halál. 


Clermont-Ferrand-ban láttam Desaix szobrát. A város főterén 
modern, színes neonreklámmal megvilágított korabeli házak között 
Vercingétorix szobrával szemközt áll a Desaix tábornoknak emelt 
emlékmű. Az emberek elmentek mellette, beszélgetve, elfoglalva 
mindennapi gondjaikkal. Talán a nekik megszokott városi dekoráció 
iránti közöny miatt éreztem a szobrot kicsinek, szegényesnek. A 
fiatal arcnak a márványban mozdulatlanná merevedett vonásaira 
tekintve (Desaix harminckét éves korában esett el, a szobron pedig 
még fiatalabbnak tűnik) arra gondoltam, milyen igazságtalanul 
merült feledésbe a neve annak a férfiúnak, aki olyan nagy szerepet 
játszott a XIX. század elejének egyik sorsdöntő napján. 


Bonaparte a marengói csata napján teljesen tudatában volt annak, 
mit jelent Desaix halála. Az ütközet után június 15-én a Torre di 
Garofolliból a konzuloknak küldött első értesítésében Bonaparte 
röviden ezt írta: , A hadseregről igen jó híreket közölhetek. 
Hamarosan Párizsban leszek..." És lejjebb: , Mélységesen 

gyászolom annak a férfiúnak a halálát, akit a legjobban szerettem és 


becsültem." 


E sorok őszinteségében hihetünk. De az idő múlt. A nevezetessé vált 
csata moraja egész Európán végigzúgott. Kolicsov bécsi orosz 
nagykövet jelentette Pétervárra, hogy a Melas parancsnoksága alatt 
álló osztrák csapatok közt , olyan zavar keletkezett, hogy teljesen 
rendezetlenül vonultak vissza". Ausztriában és Olaszországban 
pánik tört ki. Czartoryski elbeszélte, hogy , a naiv angol konzul, aki 
nemrég vett nőül egy bájos személyt, mihelyt tudomást szerzett az 
osztrákok marengói vereségéről, kötelességének tekintette, hogy 
elmeneküljön Nápolyból, elhagyva feleségét". Pánik volt mindenütt. 


Múlt az idő, s Marengo klasszikussá vált. Ezt az ütközetet, amely 
néhány óra alatt eldöntötte egy hadjárat sorsát, a katonai 
akadémiákon a hadvezetés-művészet csúcspontjaként 
tanulmányozták. Egyre ritkábban emlegették annak a nevét, 

aki valójában megváltoztatta a történelmi ütközet menetét: Desaix- 
ét. Egyre hangosabban és diadalmasabban zengett a legyőzhetetlen 
hadvezér neve; úgy beszéltek róla most, mint Gaius Julius 
Caesarról: , Veni, vidi, vici!" - , Jöttem, láttam, győztem!" 


Maga Bonaparte, ha nem voltak jelen idegenek, a történteket 
másként ítélte meg. Bourrienne elmondja, hogy Párizsba 
visszatérve, ahol mindenütt lelkesen üdvözölte a lakosság az első 
konzult, kettesben maradva a hintóban Bourrienne-nel, ezt 
mondta: - Most azt mondják: , Sokat tett!" Igaz, nem egész két év 
alatt meghódítottam Kairót, Párizst, Milánót. De ha holnap 
meghalok, tíz évszázad múlva az egyetemes történelemben 
legföljebb egy fél oldal marad belőlem. 


9. fejezet 

Próbálkozások Oroszországgal való szövetkezésre 


A Szent Ilona szigetén írt vagy tollba mondott , Olaszországi 
hadjáratinak Campoformióról szóló fejezetében Bonaparte ezt 
mondja: , A királyok harca a Köztársaság ellen két rendszer harca 
volt: a guibellinek harca a guelfek ellen; a Londonban, Bécsben, 
Szent-Pétervárott uralkodó oligarchiák harcoltak Párizs 
republikánusai ellen. A francia meghatalmazott [vagyis Bonaparte - 
A. M.J] elhatározta, hogy változtat a dolgok olyan állásán, amelynek 
folytán Franciaország mindig egyedül harcolt mindenki ellen; 
elhatározta, hogy bedobja a viszály almáját a koalícióba tömörültek 
közé, megváltoztatja a kérdésfeltevést és más szenvedélyeket és más 
érdekeket ébreszt fel." 


A campoformiói, pontosabban a passarianói tárgyalások 1797-ben 
folytak. Bonapartéban már akkor felötlött az a gondolat, hogy meg 
kell szüntetni Franciaország elszigeteltségét és meg kell kísérelni 
szakadást előidézni a koalíció frontjában, nézet-eltéréseket szítva fel 
tagjai között, és akit lehet, Franciaország oldalára vonni. Már a 
leobeni tárgyalásokon, valamint a passarianói és az udinei 
tárgyalásokon igen ügyesen kihasználta az Ausztria és Poroszország 
közötti ellentéteket. 


Így hát Bonapartéban már az 1796-1797-es években felmerült az a 
gondolat, hogy a két rendszer közötti harcot - a köztársaságnak a 
monarchia elleni harcát -az erők más csoportosításával, más 
külpolitikai kombinációval kell felcserélni. Ez, mint mondotta, azt 
jelentette, hogy , más szenvedélyeket és más érdekeket" 

kell működésbe hozni. 


1797-1798-ban ez az elképzelés még csak igen korlátozott 
mértékben került gyakorlati alkalmazásra a campoformiói 
szerződésben. Ebben az időben Bonapartét más gondolatok, más 
tervek kötötték le. Olaszországban létrehozták a 

Ciszalpin Köztársaságot, a Liguriai Köztársaságot, később a Római 
és a Parthenopéi Köztársaságot. Amikor megindította az egyiptomi 
hadjáratot, Bonaparténak nagyszabású tervei voltak. Társadalmi 
síkon meg akarta ismételni az olaszországi kísérletet, természetesen 
több változtatással - tekintettel a keleti viszonyok sajátosságaira. Ez 


azt jelentette, hogy a francia hadseregnek Keleten olyan erővé 
kellett válnia, amely az elnyomott népek közt széles körű nemzeti- 
forradalmi mozgalmat indít meg. Macedóniai Sándor útja a XIX. 
század mezsgyéjén csak akkor volt megismételhető és folytatható, 
ha a viszonylag kis létszámú francia hadsereg katonai 
erőfeszítéseit támogatják az elnyomók ellen felkelő népek 
szabadságmozgalmai. A fellahok Egyiptomban, a druzok Szíriában, 
a kurdok, afgánok, az indiai törzsek - hány 

szövetséges megnyerésére számított Bonaparte a Nílustól az Indusig 
terjedő hadjárat során: Ennek valóban nagyarányú keleti 
forradalomnak kellett volna lennie, amely három kontinenst 
rázkódtat meg - Európát, Afrikát, Ázsiát! 


Persze, az ilyen tervekhez képest minden európai diplomáciai 
kombináció kicsinyesnek, jelentéktelennek tűnt. Csakhogy ez az 
elgondolás 1798-1799-ben teljes kudarcot vallott. Nem sikerült sem 
nagyarányú forradalmat kirobbantani, sem tovább jutni Saint-Jean- 
d Acre-nál. Saint-Jean-d"Acre falainál minden merész 

álom szertefoszlott. Még Egyiptom meghódítása is elérhetetlennek 
bizonyult. Bonaparte menekülni volt kénytelen. Vissza kellett térnie 
az európai méretekhez. A nagy keleti forradalom tervének kudarca 
arra késztette Bonapartét, hogy azon gondolkozzék, melyek a 
legközelebbi, stratégiailag indokolt lépések az európai sakktáblán. 


Ha lehetetlennek bizonyult szövetségeseket találni az elnyomott 
keleti népek között, talán szövetségesekre találhat az európai 
nagyhatalmak között? 


Ez volt Bonaparte logikája 1800-ban. A feladat megoldása 
lehetségesnek látszott, mert a célok azonosak maradtak. Hiszen 
Bonaparte nem arra törekedett, hogy felszítsa a forradalom lángját 
Keleten, harcra mozgósítsa az elnyomottak sokmilliós tömegeit saját 
érdekükben és a forradalom elve győzelmének érdekében. Ez a 
feladat vonzhatta a fiatal Bonapartét 1786-1789-ben, de tíz évvel 
később a harmincéves tábornok már igen eltávolodott kora 
ifjúságának vonzalmaitól. 1798-1799-ben Bonaparte a keleti 
forradalomban elsősorban és főképpen eszközt látott arra, 

hogy szétzúzza Franciaország kibékíthetetlen ellenfelét - Angliát. Az 
egyiptomi és szíriai hadjárat, a druzokhoz intézett felhívás, a Tippu- 
szultánnal folytatott tárgyalások - mindezek kísérletek voltak arra, 


hogy Nagy-Britanniát megsebezze Achilles-sarkán - Indiában. 


De vajon nem érhető el ugyanaz a cél más eszközökkel - az egyik 
nagyhatalommal való megállapodással, szövetséggel? 


Vajon ki lehetett Franciaország szövetségese e titáni harcban? Ezt a 
kérdést nem volt könnyű megválaszolni. Világos, hogy sem a 
Marengo utáni Ausztria, sem az állandóan ingadozó Poroszország, 
sem a meggyöngült Spanyolország nem lehetett alkalmas, azonkívül 
számos oknál fogva nem is lettek volna hajlandók ilyen szövetségre. 
A XIX. század elején sem a skandináv országok, sem az olasz 
államok nem jöttek már számításba. Egyetlen nagyhatalom jöhetett 
szóba - Oroszország, a hatalmas északi birodalom, s természetesen 
elsősorban erre gondolhatott Bonaparte. 


Oroszország tekintélye a századfordulón roppant nagy volt. Először 
ekkor vált teljes mértékben világossá jelentősége az európai és a 
világpolitikában. 


Abban a háborúban, amely 1792-ben kezdődött, s ezután csaknem 
egy negyedszázadon át sújtotta Európát, az egymást rövid 
szünetekkel szakadatlanul követő háborúk e szörnyű sorozatában 
már a bázeli szerződések után, Campoformio és Lunéville után 
világossá vált, hogy az ádáz küzdelemben az alapvető, a fő 
mozzanat Anglia és Franciaország viadala. Sem Poroszország, sem 
Ausztria, sem Spanyol-ország, még kevésbé az olasz államok nem 
tudnak szembeszállni az új Franciaországgal - amint ezt a háború 
tapasztalatai bizonyították. Az egyetlen állam, amely nemcsak 
helytállt a Francia Köztársaság elleni háborúban, hanem azt is 
megmutatta, hogy el van szánva és képes is a háború folytatására, 
Anglia volt. 1794 után, amikor a háború jellege nyilvánvalóan 
megváltozott, teljesen nyilvánvalóvá vált, hogy a , gigászok 
csatájának" alapja a két gazdaságilag legfejlettebb nyugati hatalom 
vetélkedése, amelyek biztosítani akarják hegemóniájukat Európában 
és a gyarmatokon. 


A háború első tíz esztendeje bebizonyította, hogy a két fél erői 
megközelítőleg egyenlők, hogy párharcban egyik sem képes 
legyőzni ellenfelét. De a háború, valamint a második koalíció és az 
1799-es hadjárat tapasztalatai azt mutatták, hogy van a világon egy 
harmadik hatalmas állam - Oroszország, és hogy a háború 


kimenetelét az határozza meg, hogy melyik fél mellett avatkozik be. 
Oroszország abban az időben gazdasági és politikai tekintetben 
jelentősen elmaradt Angliától és Franciaországtól. De jóval 
felülmúlta őket óriási területe, lélekszáma (a XIX. század 

elején: százhétmillió), katonai ereje tekintetében. Oroszország ereje 
katonai hatalmára épült. Az 1799-1800-as években Oroszország 
döntő szerepe az európai politikai porondon igen világosan 
megmutatkozott. Vajon Szuvorov olaszországi hadjárata nem húzta- 
e át három hónap alatt a hírneves francia hadvezérek összes 
győzelmeit és hódításait? Vajon nem juttatta-e Franciaországot a 
vereség szélére? S azután, amikor Oroszország kilépett a 
koalícióból, nem billent-e a mérleg serpenyője ismét Franciaország 
oldalára? 


Bonaparte, képes lévén egy pillanat alatt tájékozódni a 
legbonyolultabb helyzetben is, azonnal megértette ezt a fontos 
politikai tanulságot. 


, Franciaország szövetségese csak Oroszország lehet? - ez volt a 
matematikai képlethez hasonlóan pontos szavakban meghatározott 
kapitális jelentőségű következtetés, amelyet 1801 januárjában 
véglegesen megfogalmazott. De ennek az igazságnak a 
megértéséhez már előbb eljutott: mihelyt első konzul lett és 
foglalkozni kezdett a Köztársaság politikai problémáival. Már 1800 
elején keresni kezdte az Oroszországhoz való közeledés útjait. 


Talán mondhatnák egyesek: az elnyomott népekkel való szövetséget 
fölcserélni az orosz önkényuralommal való szövetségre - vajon elvi 
politika ez? Ki vitathatná ennek a szemrehányásnak a 
megalapozottságát? De 1799-1800-ban Bonapartét már a 
legcsekélyebb mértékben sem zavarta az elvek ilyetén való 
megsértése. Miután Leobenben először evett a tiltott gyümölcsből, 
már nem volt többé hajlandó tetteit elvont elvekhez vagy etikai 
normákhoz igazítani. Érzelmek a politikában? Ugyan, ez már a 
távoli múlt - egy ifjúi képzelet csapongása volt. 


Bonapartét más foglalkoztatta: hogyan léphetne szövetségre 
Oroszországgal, milyen eszközökkel, milyen áron lehet az orosz cárt 
megnyerni és rávenni a Franciaországgal való szövetségre. 


Sorel úgy véli, hogy az Oroszországgal való szövetség gondolata 


Bonapartéban Guttin oroszországi francia megbízott 1799. október 
25-i és november 25-i keletű, a francia Direktóriumhoz küldött 
feljegyzéseinek hatására alakult ki, amelyeket akkor ismert meg, 
amikor konzul lett. Guttin feljegyzéseit először A. Tracsevszkij, ez 
az ok nélkül elfelejtett és nem eléggé megbecsült történész tette 
közzé. Ezek valóban érdeklődésre tarthatnak számot, s Sorel nem 
véletlenül hívta fel rájuk a figyelmet. Guttin azt állította, hogy 
Franciaország nem számíthat valamelyest szilárd és tartós 
szövetségre szomszédaival. , Induljunk el messzebbre, és keressünk 
szövetséget azzal a nagyhatalommal, amely földrajzi helyzeténél 
fogva hadseregünktől és elveinktől nem vélné magát veszélyeztetve 
és valóban nem is lenne az." Természetesen Oroszországról van szó. 
Guttin állhatatosan bizonygatta az Oroszországgal való szövetség 
előnyeit. , Két nagyhatalom, ha egyesül, egész Európának 
diktálhatna törvényeket." Guttin egyébként merészebb álmokat is 
szőtt, mintha kitalálta volna Bonaparte titkos gondolatait. 

, Oroszország ázsiai birtokairól... segítséget nyújthatna az egyiptomi 
francia hadseregnek, s Franciaországgal együttműködve, átvihetné 
a háborút Bengáliába." 


Alighanem magának Bonapartének is ezek voltak a titkos álmai, 
nagyszabású tervei a szíriai hadjárat idején. Maradhatott-e 
közömbös ilyen elgondolásokkal szemben ? 


Mindamellett a Tracsevszkij-Sorel-féle történelmi konstrukcióban 
kiigazításokat kell eszközölnünk. Guttin aligha tekinthető e 
termékeny gondolat tulajdonképpeni atyjának. Az Oroszország és 
Franciaország közötti szövetség gondolata a két század mezsgyéjén, 
mint mondani szokás, a levegőben volt. Mivel történelmileg 
megérlelődött, a kialakult helyzetből fakadt, ezért egyidejűleg 
sokakban felötlött. Amióta La Chétardie Erzsébetnél járt és Séguier 
márki II. Katalin mellett nagykövet volt, a francia-orosz szövetség 
vagy legalábbis együttműködés gondolata napirendre került. 


Félreértések elkerülése és mendemondák kiküszöbölése végett 
emlékeztetnünk kell arra a magától értetődő igazságra, hogy a 
XVIII. században a francia-orosz szövetség problémája még sok 
tekintetben másként vetődött föl, mint száz évvel később - a XIX. 
század végén. A XVIII. századi európai kapcsolatoknak a nemesi- 


dinasztikus diplomácia által irányított rendszere az ellentétek 


labilis, mozgékony gócaival még nem teremtette meg a francia- 
orosz szövetség állandó előfeltételeit, s még kevésbé tette ezt 
létszükségletté. Oroszországnak és Franciaországnak ez időben 
különféle feladatai voltak, különféle akadályok álltak az elébük 
tűzött célok útjában, és jórészt különféle ellenfeleik voltak. Éppen 
ezért a XVII. és a XVIII. században a francia-orosz közeledés még 
nem volt állandó és egyre erősbödő tendencia, hanem még epizód 
maradt, ama idők politikai kombinációinak egyik lehetséges 
változata. 


A nagy francia polgári forradalom a XVIII. század végi nemzetközi 
kapcsolatok egész rendszerét megváltoztatta. Szovjet történészek 
joggal hangsúlyozzák ezt a tézist. 


A forradalom, különösen amikor a , Béke a kunyhóknak, háború a 
palotáknak!" jelszavával folyt, más általa hozott változtatások 
között teljesen levette a napirendről azt a gondolatot, hogy 
egyáltalán lehetséges a közeledés Oroszország és Franciaország 
között. II. Katalin Oroszországa a paloták uralmát védelmezte, és 
készen állt arra, hogy lesújtson - kezdetben mások kezével - a 
kunyhók azon vakmerő lakóira, akik merészelték a kivégzett francia 
király fejét az európai trónok lábához hajítani. 


De múlt az idő, s a politikai viszonyok Franciaországban is, 
Európában is megváltoztak. A thermidoristák és a Direktórium már 
más politikát folytattak, mint az 1793. évi Közjóléti Bizottság. Az 
1795. évi békeszerződések Spanyolországgal és Poroszországgal azt 
bizonyították, hogy a feudális-abszolutista monarchiák kormányai 
és a francia polgári köztársaság kormánya között gyakorlatilag 
lehetségesek a kompromisszumok. II. Katalin halála és Pál trónra 
lépése mindkét országban reményt keltett Franciaország és 
Oroszország kibékülésére. Az ebben az irányban tett kísérletek 
azonban nem vezettek gyakorlati eredményekhez. 


A francia terjeszkedés a földközi-tengeri medence keleti részén - 
Málta megszállása, az egyiptomi expedíció; a Szíriai hadjárat - a 
közös veszély láttán közeledésre kényszerítette a tegnapi 
ellenfeleket: Oroszországot, Törökországot, Angliát, Ausztriát. Ez 
volt a második - az elsőnél hatalmasabb - koalíció. Az 1799. évi 
hadjárat, Szuvorov olaszországi hadjárata sok mindennek az 
átgondolására és átértékelésére késztetett. Szuvorov hadseregének 


rohamos ütemű előnyomulása Valeggiótól Noviig Európát 
bámulatba ejtette és megrémítette. Úgy látszott, Oroszországtól függ 
az öreg kontinens holnapja. , Mindig meggyőződésem volt, hogy jó 
orosznak kell lenni ahhoz, hogy jó osztrákká váljunk? - írta 
hízelegve gróf Cobenz! Kolicsov ausztriai cári nagykövetnek. 


Ámde a Franciaország, Nyugat-Európa fölött gyülekező viharfelhők 
eloszlottak, anélkül, hogy kitört volna a vihar. A szövetségesek 
táborában a viszályok erősebbnek bizonyultak az érdekközösségnél. 
Az osztrákok hitszegése és titkos ellenhatása Szuvorov hadseregére 
nézve nagyobb veszélyeket idézett elő, mint a csatamezőn a 
franciák ellen vívott ütközet. Az Alpokon való legendás átkelés 
megmentette az orosz hadsereget, megmentette Szuvorov becsületét 
- nem győzték le, de sokak előtt felmerült a kérdés: mire való volt 
ez a sok áldozat? Miért harcoltak? 


Ez a kérdés nyomban a háború befejezése után felmerült, fel kellett 
hogy merüljön mindkét országban sok gondolkodó emberben. 
Nyilvánvalóvá vált, hogy a két állam közötti háború - amelyek 
közül az egyik keleten, a másik Európa nyugati részén folyt - az 
angolok, az osztrákok, a poroszok malmára hajtotta a vizet, s 

a legkevésbé sem felelt meg Oroszország és Franciaország tényleges 
érdekeinek. Mi több, ezt a gondolatot, ha már felmerült, 
természetesen logikusan végig kellett vinni: a Franciaország és 
Oroszország közötti háború, ellenségeskedés ellentmond a két 
ország nemzeti érdekeinek. A következő logikai láncszemnek ebben 
a gondolat-menetben szükségképpen annak kellett lennie, hogy 
elismerik a két nagyhatalom közötti szövetség kívánatosságát, 
hasznosságát, szükségességét. 


Bonaparte, alighogy megkapta az első konzuli meghatalmazást, a 
Köztársaság kormánya legfontosabb külpolitikai feladataként az 
Oroszországhoz való közeledést jelölte meg. , Nem kívánunk a 
porosz királytól sem hadsereget, sem szövetséget; csak arra kérjük, 
tegyen nekünk egy szolgálatot - békítsen ki bennünket 
Oroszországgal..." - írta Bonaparte 1800 januárjában. Abban az 
időben ennek a feladatnak a végrehajtását olyan nehéznek tartotta, 
hogy csak Poroszország közvetítésével tudta elképzelni. De hogy 
milyen nagy jelentőséget tulajdonított néki, az látszik abból, hogy 
Berlinbe küldte személyes megbízottait: Durocot, majd 


Beurnonville-t s végül Lavalette-et, mert nem volt megelégedve 
Talleyrand fáradozásaival, sem a szokásos diplomáciai csatornákkal. 


Bonaparte ekkor még nyilván nem tudta, hogy I. Pál egyidejűleg 
hasonló következtetésekre jutott. Krüdner berlini orosz nagykövet 
1800. január 28-i jelentésére, aki a Berlin útján történt francia 
puhatolózásokról tájékoztatta, Pál saját kezűleg ezt írta: , Ami a 
Franciaországhoz való közeledést illeti, nem kívánnék semmi jobbat 
annál, mint hogy lássam, hogy hozzám folyamodik, kiváltképpen 
mint ellensúlyhoz Ausztriával szemben." Pál ezt körülbelül 
ugyanazokban a napokban írta, amikor Bonapartét ugyanennek a 
feladatnak a megoldása foglalkoztatta. 


Pál , Ausztria ellensúlyáról" írt. Ám ugyanakkora ingerültséget 
érzett másik szövetségesével, Angliával szemben is. Az orosz cárnak 
ez az új külpolitikai orientációja nem maradt titok Whitworth 
pétervári angol nagykövet előtt; ezt a diplomatát általában 
rendkívüli tudásvágy jellemezte, amely alig volt összeegyeztethető 
hivatali beosztásával. , A cárnak a szó szoros értelmében elment az 
esze" - írta Whitworth. Az orosz önkényuralkodó egyes meglepő 
cselekedeteivel, jellemvonásaival, általában magatartásával 
kortársaiban gyakran zavart, félelmet, sőt borzalmat keltett. A 
szóban forgó kérdésben azonban a cár éppen józan észről tett 
tanúságot. Olyannyira józannak mutatkozott, hogy az angol 
kormánytól Whitworth visszahívását kívánta; ez a gentleman nem 
tetszett neki, nem keltett benne bizalmat. , Mivel régóta 

okaim vannak, hogy elégedetlen legyek Whitworth lovag 
eljárásával... és mivel ki akarom kerülni a kellemetlen 
következményeket, amelyek hazug minisztereknek az udvaromnál 
való tartózkodásából fakadhatnak, Whitworth lovag visszahívását 
kívánom..." A további események megmutatták 1. Pál aggályainak 
megalapozott voltát. 


Jóllehet az első konzul is, az orosz uralkodó is csaknem korlátlan 
hatalommal rendelkezett, mindegyikük előre nem látott 
akadályokba és nehézségekbe ütközött a kitűzött cél eléréséhez 
vezető úton. 


Mint már mondottuk, a kialakult helyzetben a francia-orosz 
közeledés gondolata olyan életfontosságú volt, annyira megfelelt 
mindkét hatalom érdekeinek, hogy nemcsak az állam hivatalos 


vezetőiben vagy a tisztségviselőkben ötlött fel. Ezt a népszerű 
eszmét többek között hajlandók voltak bedobni a mérleg 
serpenyőjébe a harcban részt vevő harmadik fél, a trónkövetelő 
XVIII. Lajos royalista pártjának képviselői is. 


Csaknem azzal egyidőben, hogy Guttin Pétervárról Párizsba küldte 
azokat a jelentéseit, amelyekben a francia-orosz szövetség 
szükségességét és előnyeit igyekezett bebizonyítani, Párizsból 
Pétervárra kerülő utakon, Bécsen át, terjedelmes levelek mentek 
ugyanennek a gondolatnak - a francia-orosz szövetségnek - a 
megindokolásával. Az egyik levél szerint az események menete 
folytán , Oroszország... fogja eldönteni Európa sorsát és megmenteni 
szövetségeseit". De vajon kik is Oroszország igazi szövetségesei? 
Ugyanez a levél azt állította, hogy Oroszország és Francia-ország 
között nincsenek ellentétek, hogy , Oroszország soha semmitől sem 
tarthat Franciaország részéről", és hogy ez utóbbi kész felajánlani 
szolgálatait és , szilárd szövetségét". A továbbiakban a levél 
figyelmeztet arra, hogy Oroszország útja során kétségtelenül bele 
fog ütközni Angliába, és csak akkor fogja megismerni az ezzel járó 
bajokat. Az egész elmefuttatásból logikusan adódó következtetés így 
szólt: , Európában Oroszország első szövetségese minden 
szempontból Franciaország." Az egyetlen lényeges módosítás, 
amelyet ez a dokumentum a Guttin érveihez sok tekintetben 
hasonló általános érveken eszközölt, annak nem csekély jelentőségű 
leszögezése volt, hogy az önkényuralmi cári Oroszország igazi 
szövetségese csak a , törvényes", a legitim francia monarchia lehet, 
a Bourbonok fehér liliomos Franciaországa. 


Az orosz külügyi kollégium archívumának anyagai nem adnak 
választ arra a kérdésre, vajon ezek az érvek gyakorolhatnak-e 
valamiféle hatást Pétervárra. Feltehető, hogy általában véve ezt a 
tézist Pétervárott rokonszenvvel fogadták. Az 1799-es háborúban 
való orosz részvétel hivatalosan kinyilvánított célja a , törvényes 
monarchia" visszaállítása volt. I. Pál június 16-i kiáltványában 
például ezt mondta: , Miután szövetségeseinkkel megállapodtunk 
abban a szándékunkban, hogy a Franciaországban fennálló 
törvénytelen uralmat kiirtjuk, minden erőnkkel hozzálátunk ehhez." 
Befolyásos társadalmi körök - és itt gróf Nyikita Petrovics Panyin 
alkancellár színes alakjával kell kezdenünk - következetesen és 
állhatatosan ragaszkodtak ahhoz a gondolathoz, hogy csak a 


, törvényes" dinasztiával működnek együtt; minden más 
Franciaországot lázadónak és becstelennek tekintenek. Pavlovnak 
és elvbarátainak a véleménye Oroszország politikájában még 
annyira tradicionálisnak és természetesnek látszott, hogy még az 
önfejű és szeszélyes zsarnok is kénytelen volt számolni vele. 1800 
januárjában tett azon kijelentése, hogy közeledni kíván Francia- 
országhoz, üres szó maradt, nem testesült meg cselekedetekben. Mi 
több, ugyanazon év februárjában Poroszország közvetítési ajánlatát 
hivatalosan elutasították. 


Mindamellett 1799-1800-ban, kiváltképp a háború után, amely bő 
tápot adott az elmélkedésre, a Franciaországhoz való viszony 
Pétervárott és Moszkvában már más volt, mint tíz évvel korábban, a 
forradalom elején. Persze, az eltelt évtized alatt Franciaországban 
sok minden megváltozott. De a francia tapasztalatok hatására sok 
minden más lett a külföldi kortársak értékelésében is. Itt elsősorban 
emlékeztetnünk kell arra, hogy maga A. V. Szuvorov 
generalisszimusz, a szövetségesek hadseregének főparancsnoka, 
kifejezésre juttatta azt a meggyőződését, hogy a franciák nem 
akarnak visszatérni a régi monarchiához. F. V. Rosztopcsin közlése 
szerint Szuvorov , sokszor ismételgette, hogy egy Franciaországba 
való bevonulás védelemre mozgósítaná az ország valamennyi 
lakosát és hogy amíg az úgynevezett köztársasági hadsereg nem 
kívánja nyíltan a korábbi kormány visszaállítását, addig a 
köztársaság megszüntetése csupán szélhámos emigránsok 
fecsegéseiben és politikai álmodozók fejében létezik". 


Szuvorovnak ez a véleménye elsősorban mint a nagy hadvezér 
politikai éleslátásának tanúbizonysága figyelemre méltó. De 
figyelemre méltó a kor szellemének visszatükrözéseként is. Nemcsak 
Szuvorov, hanem azoknak a viharos időknek néhány más tanúja is 
megértette, hogy a Köztársaság kormánya erősebb, erélyesebb a régi 
monarchiánál, amely lejáratta magát a francia nép szemében. 


Ám amíg az új szemlélet utat nem tört magának, számolni kellett a 
szokásos konzervatív nézetekkel, a meggyökeresedett tradicionális 
felfogással, amelyek szerint a köztársasági Franciaország 

, forradalmi ragály forrása, szociális bajok melegágya". 


A Franciaország tekintetében folytatandó, Pál által egyelőre 
deklaratív formában 1800 januárjában proklamált és gyakorlati 

cselekedetekkel meg nem erősített új politika előtt még egy akadály 
merült fel. 


Bonaparte, az Oroszországhoz való közeledésre irányuló 
diplomáciai tevékenységét kifejtve, nem tudta, hogy vele 
egyidejűleg Pétervárott más, mondhatni ellentétes álláspontról 
kiindulva, nagyszabású diplomáciai manőverbe kezdett egy másik, 
a maga módján szintén nagy politikus - Charles Dumouriez 
tábornok. 


1799. október 30-án érkezett Pétervárra Schleswigből Dumouriez 
tábornoknak I. Pál cárhoz címzett október 20-i keltezésű levele. E 
levélben a tábornok ezt írta: , Felségedet úgy tekintem, mint a 
gondviselés kezét, amelyet kinyújt Európa fölé a vallás, az erkölcs, a 
törvények, a kormányok és az uralkodók megmentésére." A 
továbbiakban Dumouriez ugyanilyen fennkölt stílusban, hivatkozva 
arra, hogy , minden francia, különösen, aki híve a monarchiának és 
a rendnek", kész mindent feláldozni a cár , nemes szándékainak" 
megvalósulása érdekében, kihallgatást kért tervei ismertetése 
céljából. Ezeket a terveket magukat Dumouriez a levélben nem 
tárta föl, de igen általános formában kijelentette, hogy , minden 
óhaja a Királynak a trónra való visszahelyezésére és a haza 
boldogulására irányul". 


I. Pált és környezetét ebben az időben már eléggé magára 
haragította az Oroszországban megtelepedett nagyszámú francia 
emigráns, s , XVIII. Lajos udvara" Mitauban. A cárt bosszantották a 
segélyekre, az állandóan növekvő pénzbeli támogatásra, a különféle 
rendjelekre, kitüntetésekre vonatkozó kérelmek. Ingerültségének 
foka megítélhető abból is, hogy a cár nem fogadta audiencián 

d Avré grófot, a trónkövetelőhöz legközelebb álló hivatalnokot, aki 
személyesen óhajtotta átadni a cárnak XVIII. Lajos levelét. 
Dumovuriez esetében azonban a cár kivételt tett. Gatcsinából 1799. 
november 1-én írt válaszában Rosztopcsin közölte, hogy a 

cár teljesíti Dumouriez kérését, engedélyezte Pétervárra való 
utazását, és Muravjov hamburgi követ utasítást kapott arra, hogy a 
tábornoknak útlevelet adjon. 


Mivel magyarázható, hogy Pál ez esetben különleges kegyet 
gyakorolt? 


A történettudomány igen keveset tudott Dumouriez 1800. évi 
megbízatásáról, amit pedig elmondtak, az valószínűtlennek vagy 
ferdítésnek látszik. Maga Dumouriez több kiadást megért 
memoárjaiban viharos életének erről az epizódjáról nem beszélt. 


Életrajzírói, Arthur Chuguet, Boguslawski, Pouger de Saint-André 
vagy alig érintik ezt a témát, vagy röviden közölve az utazás tényét, 
ezt valószínűtlen részletekkel színezik ki. Információik közös forrása 
egy bizonyos Georgel abbé , Utazás Szent-Pétervárra" címmel 1818- 
ban megjelent könyve, amelyben az igazság töredékei keverednek 
kiagyalásokkal vagy értelmetlenségekkel. A kor levéltári anyagait 
tanulmányozó kutatók - s ez vonatkozik mindenekelőtt 
Tracsevszkijre, aki ezen a téren többet végzett bárki másnál -, 
nyilván véletlenül figyelmen kívül hagytak tintával írt, s az idők 
során elhalványult, megsárgult papírkötegeket. A külföldi tudósok, 
még az olyan nagyok is, mint Sorel, aki mindig szívesen írt I. Pálról, 
az orosz történelemre vonatkozó információikat Tracsevszkijnek, 
részben Tatyicsevnek dokumentáris közleményeiből merítették, 
továbbá Valisevszkijnek, a Nyugaton indokolatlanul népszerű, igen 
kétes értékű munkáiból. Bárhogy álljon is a dolog, a 

nagy történelmi tanulmányokból Dumouriez megbízatása jórészt 
kimaradt; vagy semmit sem írnak róla, vagy csak határozatlanul és 
homályosan. Természetes, hogy a múlt század elején folyt politikai 
harc egyes részleteire vonatkozó levéltári dokumentumok kötege 
egy adott kérdést nem világíthat meg teljes egészében. Van, ami 
ismeretlen maradt, van, amire vonatkozóan találgatásokra vagyunk 
utalva. 


Vonatkozik ez az itt felvetett kérdésre is. Mi az oka annak, hogy I. 
Pál, aki nem sokkal előbb megtagadta az audienciát XVIII. Lajos 
befolyásos képviselőjétől, hajlandó volt fogadni egy semmiféle 
hivatalos tisztséget be nem töltő francia tábornokot, aki egy német 


kisvárosban tengette életét. 


Ennek magyarázata valószínűleg magának Dumouriez-nek az 
egyéniségében keresendő, vagy, helyesebben, a hírnevében. 
Charles-Francois Dumouriez már a forradalom előtt felhívta magára 
a figyelmet. Részt vett a hétéves háborúban, harcolt a bari 
konföderáció soraiban Oroszország ellen, parancsnoka volt a 
cherbourgi erődnek, megjárta a Bastille kazamatáit. Lelkesen 


üdvözölte a forradalmat, barátságot kötött Mirabeau-val. Európa- 
szerte megismerték a nevét az 1792-1793-as években. Dumouriez 
előbb mint a girondista kormány tekintélyes és tekintélyuralmi 
módszereket alkalmazó külügyminisztere tett szert hírnévre, aki 
nem kis mértékben meggyorsította a Franciaország és a kisebb 
monarchiák koalíciója közötti háború kitörését. A diplomata tollát 
hamarosan fölcserélte a hadvezéri karddal, és új szerepében 

még több sikert aratott, mint előbbi pályáján. Az ő nevéhez 
fűződnek a forradalmi hadsereg első nagy győzelmei: az osztrákok 
szétverése Jemmapes-nál, Belgium meghódítása. 1792-ben és 1793 
elején a francia köztársaság hadseregében nem volt 

híresebb hadvezér Dumouriez-nál. 


1793 márciusában azonban vereséget szenvedett Neerwindennél, s 
ezután megkísérelte, hogy a parancsnoksága alatt álló hadsereget a 
forradalmi Párizs ellen fordítsa. A kísérlet nem sikerült; a döntő 
pillanatban Dumouriez észrevette, amint egy a sorból kilépő fiatal 
tiszt lassan fölemeli a pisztolyát, szemét összehúzva céloz, hogy 
leterítse az áruló tábornokot. A tiszt Davout hadnagy volt - a 
napóleoni hadsereg majdani híres marsallja. Dumouriez nyilván 
nem viselte el a feléje irányuló pisztolycsövet, a célzásra készülő 
tiszt összehúzott szemét, lemondott terveiről, s az ellenség, az 
osztrákok táborába menekült. Nagy politikai karrierje ezzel 
befejeződött, de a nagyvonalú és leküzdhetetlen energiájú kalandor 
ebbe nem akart belenyugodni. Ráadásul csakugyan átlagon felüli 
képességű férfi volt: Napóleon Szent Ilona szigetén ezt 

nyíltan elismerte. Miután a hazaárulás és az ellenforradalom útjára 
lépett, ezt az utat végig kellett járnia, s erőfeszítéseit arra 
irányította, hogy visszaállítsa Franciaországban a legitim 
monarchiát. Az okos, cinikus Rosztopcsin, aki Pétervárott 
találkozott Dumouriez-val, így foglalta össze benyomásait: 

, Dumouriez tábornok... mindenhez ért. Rettenetesen szeretné, hogy 
ne merüljön feledésbe a hírneve, s mivel régebbi tevékenységét jóvá 
akarja tenni... nagy hasznára lehet a francia monarchiának." 


I. Pál természetesen ismerte Dumovuriez katonai hírnevét, hiszen az 
egyik legjobb francia hadvezérnek tartották, s ismerte politikai 
életrajzát is. Pál válaszúton állott; amikor Dumovuriez levelét kézhez 
kapta, még nem határozta meg véglegesen, milyen messzire menjen 
a második koalícióbeli szövetségesekkel való elégedetlenségében, 


milyen politikát válasszon Franciaország irányában. 


Ámde Dumouriez hosszú oroszországi utazása alatt a világon 
jelentős változások mentek végbe. Az újesztendő előestéjén érkezett 
Pétervárra, s addigra végrehajtották a brumaire 18-i államcsínyt, s 
az ideiglenes konzuli rezsimet felváltotta a VIII. évi alkotmány által 
törvényesített konzulátus, amely teljhatalmat biztosított az 

első konzulnak. 


Talleyrand bámulatos szimatával megsejtette, bizonyára csak 
általánosságban, hogy Dumouriez hajlandó aktív politikai 
tevékenységre; javasolta az első konzulnak, használja föl 
Dumouriez-t, létesítsen, vele valamiféle kapcsolatot. Bonaparte ezt 
elutasította, nem akarta, hogy bármiféle dolga is legyen ezzel a 

, gazemberrel". A , gazember" pedig megérkezett Pétervárra, a 
legvérmesebb reményektől fűtve. 1800. január 2-án, 4-én és 5-én 
magabiztosságot és optimizmust sugárzó leveleket írt 
Rosztopcsinhoz. , A cár egész cselekvésmódjában roppant sok erélyt 
látok, s ez arra késztet, hogy benne lássam Európa egyetlen 
lehetséges megmentőjét." Dumouriez érkezésére az angol 
nagykövetségen nyomban felfigyeltek. Whitworth 1800. január 14- 
én ezt írta Grenville-nek: , Dumouriez tábornok, aki kibékült a 
mitaui udvarral, most itt van... Bevallom, hogy noha sohasem 
szándékoztam együttműködni Dumouriez-val, mégis igyekszem 
megtudni, mi a véleménye jelenleg." Dumouriez azt remélte, hogy 
hamarosan audiencián fogadják, és kérte Rosztopcsint, segítse őt 
fontos küldetésének teljesítésében. Türelmesen várakozik. De az idő 
múlik, eltelik egy hét, egy második, eltelik egy hónap, majd még 
egy, s a messziről érkezett francia tábornok , még mindig 
ugyanabban a helyzetben" rostokol. Nem fogadták audiencián, s 
nem tudni, hogy mikor fogadják és fogadják-e egyáltalán. 
Dumovuriez-t végül is nem fogadják; említést sem tesznek róla; az 
orosz birodalom fővárosában elfeledett, magános idegenként él. 
Rosztopcsin a leveleit válaszra sem méltatja, vagy ha igen, csak 
röviden, száraz hangon ír neki. 


Olykor Dumouriez-től információkat kérnek, például érdeklődnek 
nála Beurnonville-ről (feltehetően a Berlinben Franciaországgal 
megkezdett tárgyalásokkal kapcsolatban). A tábornok, akinek nincs 
semmi elfoglaltsága, ennek a megbízatásnak is örül. Jellemzést ír 


Beurnonville-ről, nem tárgyi ismeretek és szenvedély nélkül, 
elfogultan. , Beurnonvillé tábornok körülbelül 60 éves... egészségét 
alaposan aláásták a kártya és a nők, ami melankolikus külsőt ad 
neki... Polgári származású és soha semmit sem tanult, keveset olvas, 
nem eszes és semmivel sem tűnik ki, kivéve katonás erélyét, amely 
segítségére volt abban, hogy karriert csináljon... Szereti a pénzt 

és önhitt..." Ez a jellemzés nincs híján az életszerűségnek és talán 
pontos is. Hibája másban rejlik: szerzője pétervári magányában 
elszakadt a világtól, nem találta meg a megfelelő hangot; egészen 
mást írt, mint amit vártak tőle. Dumouriez nem tudta, hogy 1800 
tavaszán és nyarán Beurnonville - elég ügyesen - bonyolult játékba 
kezdett: Franciaország és Oroszország kibékítésébe, s hogy 
Pétervárra Krüdnertől kedvező információ érkezett a berlini francia 
követről. 


Dumovuriez, mivel már nem remélte, hogy hamarosan audienciát 
kap, az uralkodóhoz írt levelekben fejtette ki terveit. , A brit kabinet 
kétségkívül éppúgy, mint Felséged, vissza akarja helyezni 
Franciaország trónjára a Bourbon-dinasztiát, és azt kívánja, hogy ez 
a véres és hosszan tartó háború mielőbb befejeződjék." Ezek még 
túlságosan általános elmefuttatások, s Dumouriez végül is kénytelen 
volt írásban kifejteni fő törekvését: kifejezi azt a reményét, hogy a 
cár , lehetővé fogja tenni számára Monk szerepének betöltését". 


, Monk szerepe" - ez Dumouriez fő célja, a Pétervárra vitt tervezet 
magva. Arra számít, hogy a hatalmas orosz uralkodó támogatásával 
és segítségével visszaállíthatja a Bourbonok , törvényes hatalmát", 
és ezzel véget vethet a , véres és sok pénzt fölemésztő háborúnak". 


Ez újabb magyarázattal szolgál arra, hogy I. Pál 1800 január- 
márciusában miért ingadozott Franciaországgal szemben követendő 
politikája meghatározásában, miért mutatkoztak akkortájt 
ellentmondások irányvonalában, rendelkezéseiben. A 

francia probléma megoldásának két útja nyílt meg előtte: 
megállapodás a fennálló francia kormánnyal, Bonaparte első 
konzullal, ami az Anglia és Amerika elleni megegyezést jelentette, 
vagy pedig visszatérés ahhoz a Romanovok, a Habsburgok, 
Hohenzoller-nek felséges dinasztiája szempontjából elvi, 
hagyományos politikához, amely a , törvényes?" Bourbon- 
dinasztiának a trónra való visszahelyezésére irányult. E 


második változat szempontjából hasznos, sőt szükséges lehetett 
Dumovuriez. I. Pál nyilván azért nem fogadta az általa Pétervárra 
hívott francia tábornokot, s azért nem küldte vissza, mert nem 
tudott végleg dönteni: ebben az időben az ellentétes érzések és 
gondolatok küzdelme ment végbe benne. Ezek az ingadozások nem 
az orosz cár hóbortosságából, szeszélyességéből fakadtak, nem is a 
váratlan döntésekre való hajlamából, ahogy ezt általában 
magyarázni szokták. Bár I. Pálban megvoltak ezek a tulajdonságok, 
politikájában látni kell a mélyebb és reálisabb indítékokat is. A 
második változat mellett - a Bourbonok restaurálására irányuló 
politika mellett - szóltak a dinasztikus érdekek, a tradíciók, a 
feudális-abszolutista rend elvei, I. Pálnak a legitimizmus , szent" 
jogairól való meggyőződése. De ezek az érvek, amelyek elvont 
jelentőségükben megcáfolhatatlanoknak látszanak, ellentmondásba 
kerültek a gyakorlattal: a tapasztalat, elsősorban a nemrég 
megszakadt háború tapasztalata megdöntötte őket. A legitimizmus 
szent elve alapján álló fegyvertársaknak, a második koalíció 
szövetségeseinek, Angliának és Ausztriának kapzsisága, hitszegése, 
sőt árulása olyan súllyal esett a latba I. Pál szemében, sértődöttsége, 
haragja akkora volt, hogy ez lényegében lehetetlenné tette az előző 
politika folytatását. Ez a politika elsősorban azért volt rossz, mert a 
gyakorlatban nem vált be. Tehát más utakat kellett keresni... 


1800. február 29-én Rosztopcsin Dumouriez-nek rövid levelet 
küldött, közölve, hogy a cár parancsára a tábornok részére ezer 
dukátot utalnak ki hazautazása költségeinek fedezésére. Ez azt 
jelentette, hogy Pál nem ingadozott tovább. Döntött. (Dumouriez, 
amikor megkapta ezt az értesítést, kétségbeesett levelet írt 
Rosztopcsinnak, amelyben könyörgött, hogy eszközöljön ki neki 
audienciát, nehogy egész Európa előtt úgy tűnjön fel, mint aki 
,kegyvesztett lett a legnagyobb uralkodónál". , Ha nem eshetek 
térdre az egyetlen uralkodó előtt... ez nagy diadal lesz Bonaparte és 
az anarchisták számára". Ez a levél nem maradt hatás nélkül. 
Rosztopcsin egy rövid levélben értesítette Dumouriez-t, hogy 
másnap, március 4-én be fogják mutatni a cárnak a díszszemle alatt. 
Dumouriez-t csakugyan bemutatták Pálnak, amiről Dumouriez-nak 
március 11-én a cárhoz intézett levele tanúskodik. Ebben kifejezi 
háláját. A beszélgetés tartalma nem ismeretes, de az már mit sem 
változtathatott a dolgok menetén. Március végén Dumouriez kérte 
Rosztopcsint, hogy állíttasson ki neki útlevelet Balazzi névre. 


Dumouriez ezzel végleg letűnt a politikai porondról.) 


Nem nehéz összevetni a dátumokat. Február 1-én I. Pál hivatalosan 
kérte az angol kormánytól Whitworth visszahívását. Ugyanazon év 
március 16-án Szuvorov generalisszimusz hivatalos utasítást kapott 
minden Franciaország elleni hadművelet leállítására. 


I. Pál február 29-i rendelkezése ezer dukát kiutalásáról Dumouriez 
részére a Péter-várról való hazautazás céljára e két időpont közé 
esik, ezek egyazon lánc szemei. Hosszas ingadozások után I. Pál arra 
a következtetésre jutott, hogy Oroszország állami, stratégiai 
érdekeit a legitimizmus elvont elvei fölé kell helyezni. Ez 
gyakorlatilag azt jelentette, hogy az orosz kormány kész tárgyalni 
Franciaországgal. 


Bonaparte, bár a , tartalékhadseregben" volt és elfoglalta az 
osztrákok elleni döntő hadműveletek előkészítése, nem vesztette 
szem elől azt a fő külpolitikai feladatot, amelynek megoldását 
abban az időben célul tűzte ki: az Oroszországhoz, való közeledés 
útjainak keresését. A működő hadseregből rövid leveleket vagy 
feljegyzéseket küldött Talleyrand-nak, amelyek megmutatták, 
milyen nagy jelentőséget tulajdonított a kitűzött feladatnak. Még 
Marengo előestéjén is emlékeztette a külügyminisztert: , A figyelem 
jeleit kell tanúsítanunk Pállal szemben, s fontos, hogy tudja: 
tárgyalásokat akarunk kezdeni vele." Talleyrand-t nem kellett 
meggyőzni erről, elég rugalmas volt ahhoz, hogy nagyon jól 
megértse a megkezdett politikai akció egész fontosságát. Látta, hogy 
amíg az ügy közvetítők útján folyik - Berlin és Koppenhága útján a 
hivatalos diplomáciai csatornákon -, lassan és nehezen halad. 

, Ezideig még nem foglalkoztunk azzal a lehetőséggel, hogy 
közvetlen tárgyalásokat kezdjünk Oroszországgal... ez kétségtelenül 
nem csekély nehézségekkel jár, de nagy előnyei is vannak? - 

írta Talleyrand az első konzulnak. A külügyminiszter e 
kezdeményezését Bonaparte erélyesen támogatta. Marengo után 
újból úgy érezte, hogy biztosan ül a nyeregben; most sietség nélkül 
körülnézhet és megtalálhatja a Pétervárhoz vezető helyes utakat. 


VIII. év thermidor 1-én Talleyrand Nyikita Petrovics Panyin grófhoz 
üzenetet küldött, amely a rá jellemző mesteri módon volt 
megfogalmazva, és amelyet Bonaparte kétségkívül jóváhagyott. 


, Gróf, a Francia Köztársaság első konzulja ismerte az összes 
körülményeit annak a hadjáratnak, amely Európába való 
visszatérését megelőzte. Tudja, hogy az angolok és az osztrákok 
valamennyi sikerüket az orosz hadseregnek köszönhetik..." - 

így kezdődött az üzenet. Minden pontosan ki van kalkulálva benne: 
mintegy mellékes megemlítése annak, hogy Bonaparte nem vett 
részt a szóban forgó háborúban, s néhány tűszúrás Angliának és 
Ausztriának, tiszteletnyilvánítás a , bátor orosz seregeknek". E 
bevezetést tömören megfogalmazott, a bátor ellenfél iránti lovagias 
érzéstől indított javaslat követi, mely szerint ellenszolgáltatás és 
minden feltétel nélkül visszaküldik hazájába az összes orosz 
hadifoglyot - szám szerint mintegy hatezret új egyenruhában, új 
fegyverrel, zászlóikkal és teljes katonai tiszteletadással. 


Ezen az üzeneten Európa két legjobb diplomatája dolgozott, s nehéz 
lett volna kieszelni hatásosabb első sakkhúzást a megkezdődő 
bonyolult diplomáciai játékban. Még az a körülmény is, hogy az 
üzenetet Panyinhoz címezték - a köztársasági Franciaország 
legkérlelhetetlenebb ellenségéhez (Párizsnak ezt tudnia kellett) - 
sikeres leleménynek látszott a kezdethez, mint a levélírók 
elfogulatlanságának és szigorú korrektségének, a hivatalos formák 
betartására való törekvésének tanúbizonysága. 


Az első húzást követte a második - ugyanilyen erős húzás. 
Talleyrand az első konzul nevében ismét Nyikita Panyinnak írt a 
franciák azon eltökéltségéről, hogy megvédik Máltát a szigetet 
ostromló angolokkal szemben. Így észrevétlenül bekerült a 
tárgyalásokba a két fél érdekközösségének kérdése. A francia 
diplomácia irányzatának ez az angolellenes éle kétségkívül erős 
eszköz volt abban a politikában, amely a két államot közel hozta 
egymáshoz. Sem a X. Leó pápa által a máltai lovagrend 
nagymesterének adományozott kard, amelyet az első konzul az 
orosz cárnak ajándékozott, sem az udvarias bókok, amelyek olasz 
fesztelenséggel mintegy önként csúsztak ki a híres hadvezér száján, 
illetve tolla alól - a csábításnak, amelyben Bonaparte olyan nagy 
mester volt, egyetlen eszköze sem ért volna célt, ha abban az 
időpontban a két nagyhatalmat nem egyesítette volna az érdekek 
közössége. 


A foglyok visszaküldésére vonatkozó ajánlatot Pétervárott nagy 


megelégedéssel fogadták. Joggal nem annyira lovagi gesztust láttak 
benne, mint inkább a kölcsönös megállapodás elérésére irányuló 
kívánságot. De abban az időpontban ez teljesen megfelelt Pál, 
Rosztopcsin, az egész angolellenes párt kívánságának. 

Pétervárról különleges megbízással Franciaországba küldték a 
franciák iránti rokonszenvéről ismert, félig svéd, félig finn 
származású, orosz szolgálatban álló Sprengporten tábornokot. 
Hivatalosan Sprengporten megbízatása abban állt, hogy rendezze a 
foglyok visszatérésével kapcsolatos kérdéseket. Ám a neki adott 
instrukció jóval fontosabb feladatokat rótt rá: azt, hogy előmozdítsa 
baráti kapcsolatok létesítését az Orosz Birodalom és a Francia 
Köztársaság között. Franciaországban megértették Sprengporten 
megbízatását. Nagy tisztelettel fogadták. Berlinben beszélgetett 

vele Beurnonville, Brüsszelben Clarke, Párizsban Talleyrand, s végül 
az első konzul. A beszélgetések hangja egyre barátságosabb lett. A 
foglyokról alig esett szó; főként az érdekek közösségéről, a feladatok 
közösségéről beszéltek. 


POA 4 


Albert Sorel ismert művében az első konzulnak az I. Pál 
Oroszországával való közeledésre irányuló politikáját egy , csalfa 
szövetségért" való lelkesedésnek mondja. Nem hajlandó elismerni e 
politika reális alapjait, s Bonaparte életrajzának ez a fontos oldala a 
neves francia történetíró művében megcsalt reményekről, 
tévedésekről, kiábrándulásokról szóló érdekes elbeszélés, füstbe 
ment tervekről szóló szomorú beszámoló. 


Márpedig a francia külpolitikának ez az irányzata, amelynek 
Bonaparte államférfiúi tevékenységének első éveiben olyan 
állhatatosan és makacsul igyekezett utat törni, a valóságban egészen 
másról tanúskodik: azt bizonyítja, hogy Bonaparte milyen 

széles látókörűen, milyen józanul és realisztikusan ítélte meg a 
nemzetközi helyzetet és az abban rejlő lehetőségeket. 


Valóban, mire is alapultak Bonaparte számításai? I. Pál hóbortos, 
excentrikus jellemére? Arra, hogy ki tudja puhatolni e jellem titkos 
húrjait? Hogy elcsábítja a máltai rend játékszereivel ? Némely 
történetírók hajlandók ezeknek a pszichológiai részleteknek 
elsőrendű jelentőséget tulajdonítani. De vajon lehet-e politikát 
építeni ilyen ingatag alapokra? S vajon Bonaparte, aki hosszú 
egyiptomi tartózkodás után nemrégiben tért vissza Franciaországba, 


s először vette kezébe az államhatalom kormányrúdját, s akit 
számtalan belpolitikai gond terhe nyomott, ismerhette-e vagy 
tanulmányozhatta-e az orosz cár jellemét? Lehetett-e erre érkezése 
ama nehéz időkben? 


Nem, Bonaparte számításai és politikája más, szilárdabb alapokra 
épültek. A két hatalom, Franciaország és Oroszország , földrajzi 
adottságai olyanok, hogy szoros kapcsolatban kell állniuk 
egymással" - mondotta Bonaparte 1800 végén, 

amikor Sprengportent fogadta. 


A IX. év frimaire 30-án (1800. december 9-én) első, közvetlenül I. 
Pál cárhoz intézett levelében Bonaparte ezt írta: , Huszonnégy 
órával azután, hogy cári Felséged valakit, aki élvezi bizalmát és 
ismeri óhajait, különleges és korlátlan teljhatalommal ruház föl - 
szárazon és vízen nyugalom fog uralkodni." 


Néhány nappal korábban, december 1-én, Clarke tábornok 
Brüsszelben, válaszolva Sprengportennek arra a kérdésére, 
fejleszthetők-e a kapcsolatok a két ország között, az első konzul 
környezetében uralkodó véleményt kifejezve, így válaszolt: 

,... Szerintem mi sem könnyebb, mint megállapodásra jutni a 
Franciaország és Oroszország közötti béke ügyében... ez a 
megállapodás egyetlen cikkelyből állhat, amely kimondja, hogy a 
két hatalom között minden megmarad abban a formában, amely a 
háború előtt vagy akár az 1786-1787-es évek korszakában volt." 


Idézhetnénk még számos, tartalmát tekintve hasonló kijelentést, de 
van-e szükség erre ? Jelentésük teljesen nyilvánvaló. Az országok 
földrajzi fekvésére, a megállapodás megkötésének viszonylag 
könnyű voltára vonatkozó utalások mögött az a 

szilárd meggyőződés rejlett, hogy a két nagyhatalom között 
nincsenek mélyreható, kibékíthetetlen ellentétek; területileg nem 
lévén határosak egymással, területi viták nem merülnek föl köztük. 
S ha nincsenek kiküszöbölhetetlen ellentétek, nem jön létre ezáltal 
az alap a két hatalom közti megállapodás megkötéséhez ? 


Bonaparte számítása egyszerű volt. A három vezető nagyhatalom - 
Anglia, Franciaország, Oroszország - között az első kettőt éles, 
leküzdhetetlen ellentétek választották el egymástól. A két hatalom 


érdekei a világ csaknem minden zugában szembekerültek 
egymással. Az európai és a világpolitika valamennyi kérdésében 
különböző és javarészt ellentétes nézeteket vallottak. Ezen ádáz 
harc mögött a két gazdaságilag legfejlettebb hatalom vetélkedése 
rejlett, amelyek közül mindegyik a túlsúlyra törekedett. 
Franciaország és Oroszország közt nem voltak, s nem is lehettek 
ilyen ellentétek. A polgári Franciaország expanziója és az orosz 
cárizmus expanziója különböző, főképpen egymással nem érintkező 
irányban haladt. A Balti-tengertől és a Feketetengertől a Csendes- 
óceánig húzódó óriási kontinentális ország, Oroszország 

mint európai és világhatalom természetesen érdekelve volt Európa 
és a világ valamennyi kérdésében. Ámde Franciaországgal szemben 
követett politikájában nem voltak olyan immanens ellentétek, 
amilyenek az angol-francia kapcsolatokat jellemezték. Ennélfogva, 
ha fel is merültek nézeteltérések egy vagy más kérdésben (márpedig 
ilyenek természetszerűleg felmerültek), ezek nem érintették a két 
ország alapvető érdekeit. Ezáltal a két hatalom közötti 
megállapodáshoz az alap mindig megmaradt. Bonaparte tézisének: 
, Franciaország szövetségese csak Oroszország lehet? - igen szilárd 
alapja volt. 


Figyelemre méltó, hogy Pétervárott is hasonló módon értelmezték a 
két ország viszonyának jellegét. A Sprengportennek adott 
instrukcióban, amelyet, mint ez utóbbi mondotta, I. Pál diktált le, ez 
olvasható: ,,...mivel a két állam, Franciaország és az Orosz 
Birodalom, távol fekszenek egymástól, kölcsönösen sohasem 
kényszerülhet arra, hogy ártson egymásnak, ezért egyesülve és 
állandóan baráti kapcsolatot tartva meggátolhatja, hogy mások a 
hódításra és uralomra irányuló törekvéseikkel ártsanak 
érdekeiknek." Lényegében ez ugyanaz az érvelés volt, mint 
Bonapartéé. F. V. Rosztopcsin, a külügyi kollégium elnöke, Sz. R. 
Voroncovhoz egy későbbi időpontból intézett levelében a 
Franciaországgal szembeni politikát hasonló 

indítékokkal magyarázta. Rámutatott arra, hogy , sohasem gondolta, 
hogy egy francia kormány, bármilyen legyen is az, veszélyessé 
válhat Oroszországra nézve", s hivatkozott , a két ország közötti 
távolságra, birodalmunk gigászi erőire". Ugyanez más 

szavakkal kifejezve azonos volt azzal a véleménnyel, hogy 
Franciaország nem árthat Oroszországnak, és hogy nincsenek reális 
okok és alkalmak a két állam közti konfliktusokra. 


Persze, az efféle megállapítás lehetetlen lett volna akár 1793-ban, 
akár 1796-ban, sőt még 1798-ban is. Arra, hogy a Francia 
Köztársaság és az Orosz Birodalom között nincsenek tényleges 
ellentétek, csupán meghatározott történeti szakaszban és 
meghatározott feltételek között gondolhattak csaknem egyidejűleg 
mindkét ország vezető államférfiai. René Savary, később Rovigo 
hercege, Marengo óta az első konzul, , Bonaparte cohors"-ából való 
egyik legközelebbi bizalmasa világosan rámutatott a feltételek 
egyikére: , Pál cárnak, aki hadat üzent az anarchista hatalomnak, 
nem volt többé oka arra, hogy háborút viseljen egy olyan kormány 
ellen, amely proklamálta a rend tiszteletét..." Ezzel világosan 
rámutatott a brumaire 18-i államcsíny jelentőségére; s ebben 
Savarynak igaza volt: nem vitás, hogy a Franciaországban 
végbement evolúcióra felfigyeltek világszerte, Pétervárott pedig 
különösképpen. 


29 z 


Hiba volna leegyszerűsíteni az események valójában bonyolult 
menetét, vagy az 1800-1802. évi eseményeket olyan emberek 
szemével nézni, akik a későbbi történelmi tapasztalatokból okultak. 
A XIX. század első hónapjaiban, sőt egy évvel a brumaire 18-19-i 
nevezetes események után sem lehetett még világosan látni, merre 
tart a Francia Köztársaság, melyik oldal felé fognak hajlani a 


brumairisták. 


Ezzel kapcsolatban el kell ismernünk, hogy mindkét fél bátorságról 
tett tanúságot. Franciaország és Oroszország formailag 
hadiállapotban voltak egymással; a két fél között a diplomáciai 
kapcsolat teljesen megszakadt; még nem halt el a visszhangja 

az ágyúdörgésnek és nem nőtte be a fű a sírját Joubert tábornoknak, 
aki Szuvorov hadseregének a golyójától esett el. Ilyen helyzetben 
közvetlenül az ellenfélhez fordulni, a csatamező fölött békejobbot 
nyújtani - ehhez Bonaparte látókörére, határozottságára és 
kezdeményezőképességére volt szükség. Bonaparte kockáztatott - és 
nem tévedett! 


Több szerző véleményével szemben az orosz kormányt is elismerés 
illeti, amiért hirtelen és élesen politikai irányvonalat tudott 
változtatni a reá gyakorolt nyomás ellenére. Ez a nyomás nemcsak 
bizonyos befolyásos hazai köröktől indult ki - Nyikita Panyintól 
például, aki 1800 szeptemberében feljegyzést nyújtott be a cárnak, s 


ebben azt igyekezett bebizonyítani, hogy az Orosz Birodalom 
érdekei és kötelessége azt kívánják, hogy azonnal katonai segítséget 
nyújtson , az osztrák monarchiának, amely a szakadék szélén áll", 
Sz. R. Voroncovtól és számos más hívétől, a Zubov-testvérektől, 
akik O. A. Zserebcova útján szoros kapcsolatban álltak Whitworth- 
tal stb. 


Nyomást gyakoroltak kívülről is. Marengo után és Marengo 
közvetlen hatása alatt az osztrák uralkodóház széles körű 
diplomáciai kampányt indított, arra törekedve, hogy a két ország 
között , helyreállítsa az egyetértést" és a , két császári udvar igen 
szoros szövetségét." Thugut, ravaszkodva és szokása szerint 
igyekezve túljárni partnerei eszén, a legnagyvonalúbb ígéreteket 
tette, és igyekezett szelíd báránynak mutatkozni. Igen erélyes 
tevékenységet fejtettek ki a francia emigránsok, 

akiket nyugtalanítottak a , bitorlóval" folyó tárgyalások. 
D/"Antraigues, a főintrikus és olyan képtelenségek kiagyalója, 
amelyeknek a valószínűség látszatát tudta kölcsönözni (ami 
lehetővé tette, hogy megfelelő árat zsebeljen be értük) ez esetben 
sem húzódott félre. A dezinformálás pókhálóját szőtte. Hivatkozva 
Serra Capriolának (Nápoly pétervári követének) és Caramannak, 
XVIII. Lajos képviselőjének leveleire, olyan híreket terjesztett 
Bécsben, hogy az orosz cár, akit nyugtalanítanak az 

osztrák vereségek, kész hatékony segítséget nyújtani, , hogy 
megmentse Ausztriát és egész Európát, s meggátolja szégyenletes 
békekötését a franciákkal". A brit kormány sem tett le arról a 
reményről, hogy Oroszországot megtarthatja a koalíció hálójában 
és felhasználhatja katonai erejét. Ezt a célt úgy igyekezett elérni, 
hogy mint szokás szerint, , az erős gesztus diplomáciáját" is, a 
csábítás módszerét is felhasználta. Miközben az angol kormány már 
készült kitűzni Málta fölött (amelynek elestét napról napra várta) a 
brit lobogót, s nem is akart tárgyalásokba bocsátkozni az 
ugyanezen szigetre igényt tartó orosz kormánnyal, egyidejűleg 
igyekezett e kormánynak más rovására szívességet tenni. 1800 
januárjában a firenzei angol követ felkereste Mocenigo grófot, és 
kijelentette, hogy Angliának nincsen igénye Korzika szigetére, és 
hogy véleménye szerint , Korzika meghódításának nagy jelentősége 
lenne a cári Felség szempontjából". 


Ez , Danaidák ajándéka"? volt. , Nagylelkűen feláldozva? azt, ami 


nem volt az övé, Málta helyett felajánlva a francia Korzikát, a brit 
kormány azt remélte, hogy ha Oroszország bekapja ezt a horgot, 
örökre összeveszíti Franciaországgal. London e diplomáciai 
lépésében könnyűszerrel fölfedezhető még egy hibátlan 

kalkuláció: ha az orosz kormány, elutasítva ezt az ajándékot, mégis 
meg akarná vitatni Korzika kérdését vagy összekötné Máltával, 
elérné a célt: a szakítás a korzikai első konzullal elkerülhetetlen 
lenne, hiszen ő ezt személyes sértésnek venné. 


Mindezek a diplomáciai mesterkedések eredménytelenek maradtak. 
1800. december 18-án I. Pál közvetlen levélben fordult 
Bonapartéhoz: , Első Konzul Úr! Azoknak, akiknek Isten hatalmat 
adott a népek kormányzására, kötelesek gondolni azok jólétére és 
gondoskodni róluk" - így kezdődik ez a levél. Maga az a tény, 

hogy Bonapartéhoz mint államfőhöz fordul - ennek formája 
szenzációként hatott. De facto és nagymértékben de jure elismerését 
jelentette azon férfiú hatalmának, akit még tegnap , bitorlóként" 
bélyegeztek meg. A legitimizmus elveinek teljes lábbal tiprása volt 
ez. Mi több, a formailag megszakadt háború viszonyai között a két 
államfő közvetlen levelezése a két állam közti békés kapcsolat 
tényleges helyreállítását jelentette. 


Pál első levele tartalmazta azt a híres mondatot, amelyet azután 
olyan gyakran ismételtek: , Nem beszélek és nem akarok vitatkozni 
sem az emberi jogokról, sem pedig az egyes országok különböző 
kormányainak elveiről. Igyekszünk visszaadni a világnak a 
nyugalmat és a csöndet, amelyre olyannyira szüksége van." Mit 
jelent ez? Mai nyelvre lefordítva ez a belügyekbe való be nem 
avatkozás megfogalmazása volt. A , különböző kormányok elvei" 
belügyeiknek proklamáltattak. Kétségtelen, hogy ennek a feltételnek 
nagyobb jelentősége volt Pétervár számára, mint Párizs számára. 
Dumouriez nemrégen figyelmeztette I. Pált a Bonaparte részéről 
fenyegető veszélyekre: , Ismeretes, milyen módszerrel folytat 
forradalmi propagandát." Pál akkor ezt elengedte a füle mellett, de 
nem feledkezett meg a figyelmeztetésről. Biztosítania kellett magát, 
s az orosz cár felhívta Bonapartét arra, hogy , ne vitatkozzék" az 

, emberi jogokról" és a kormányok elveiről. Az első konzul 
ellenvetés nélkül elfogadta ezt a tételt. A belügyekbe való be nem 
avatkozás elve már akkor, a XIX. század legelején, teljesen megfelelt 
a különböző politikai rendszerű európai hatalmaknak. 


A tárgyalások, amelyeket olyan sikeresen indított meg Sprengporten 
és Bonaparténak Pállal folytatott személyes levelezése, Kolicsov 
hivatalos párizsi megbízatása óta nehezebben haladtak előre. 
Nemcsak Kolicsov jellembeli fogyatékosságain és a konzuli 
Franciaországgal szembeni elfogultságán múlott a dolog, bár 
minden bizonnyal ennek is volt némi szerepe. A tárgyalások azért 
haladtak lassan, mert Pál és a diplomatái által követett 
irányvonalnak belső ellentmondásai voltak. Amikor I. 

Pál beleegyezett a Bonapartéval mint a Francia Köztársaság fejével 
folytatandó tárgyalásokba és elhatározta a Franciaországhoz való 
közeledést, ezzel nyíltan elvetette a legitimizmus elvét, amely 
mellett korábban síkraszállt. Ez logikus volt, mert mindkét korábbi 
szövetséges - Ausztria meg Anglia - előzőleg megszegte már ezt az 
elvet. Ausztria, durván lábbal tiporva a szardíniai király törvényes 
jogait, elfoglalta az orosz fegyverrel meghódított Piemontét, Anglia 
pedig, ugyancsak lábbal tiporva a máltai lovagrend jogait, elfoglalta 
Málta szigetét, amely sohasem volt az övé. (Az úgynevezett 
Jeruzsálemi János Rend, amelynek nagymestere I. Pál orosz cár 
volt.) Logikus és törvényszerű volt, hogy I. Pál, amikor kijelentette, 
hogy kilép a koalícióból, amelyben Oroszországnak idegen, önös 
érdekekért kellett harcolnia, egyúttal lemondott az 1799—1800-as 
évek gyakorlati tapasztalatai által megcáfolt elvről is. Ugyanilyen 
logikus volt az is, hogy a cár a konzuli köztársasághoz való 
közeledés útjára lépve, teljesen megváltoztatta a francia 
trónkövetelőhöz való viszonyát, és nyers formában követelte, hogy 
Lille grófja, azaz XVIII. Lajos, udvarával együtt hagyja el 
Oroszország területét. Végül, következetesnek kell tekintenünk azt 
is, hogy I. Pál, élesen megváltoztatva külpolitikai irányvonalát, 
elvetette Nyikita Panyin programját, aki síkraszállt az Ausztriával és 
Angliával való szövetség fenntartása mellett, és leváltotta Panyint 
az alkancellári tisztségről. 


Ámde különös ellentmondásban ezzel az irányvonallal, I. Pál a 
francia féllel folytatott tárgyalásokban a legitimizmus elveiből 
fakadó számos konkrét követelést támasztott. Rosztopcsin 1800. 
szeptember 26-i, formáját tekintve nyers jegyzéke a következő 
előzetes feltételét jelölte meg a két hatalom közötti 
megállapodásnak: Málta visszaadása a máltai lovagrendnek, , a 
szardíniái király visszahelyezése birtokaiba, a két Szicília királya, 
Bajorország és Württemberg területeinek sérthetetlensége". Később 


ehhez hozzáfűzték Egyiptom visszaadását 

Törökországnak. Különösen érdekes, hogy Rosztopcsin - a 
Franciaországhoz való közeledés híve és Panyin ellensége - 
jegyzékének öt pontja teljes egészében Panyinnak a cár és 
Rosztopcsin által elítélt memorandumából van átvéve. 


E követelések, amelyeket a legitimizmus régi programja sugallt, 
nehézségeket okoztak a tárgyalások során. Közülük néhány, például 
az Egyiptomról való lemondás, merőben személyes okokból volt 
elfogadhatatlan Bonaparte számára: abban az időben még nem adta 
föl azt a reményét, hogy az utolsó pillanatban valami 

teljesen megváltoztatja az egyiptomi események menetét; hitt még 
(bár erre semmi alapja sem volt) valamiféle , egyiptomi 
Marengóban?" - a vereség határán aratott győzelemben. Teljesen 
érthető okokból Egyiptom kérdésében Bonaparte 

érzékenyebbnek bizonyult, mint bármi más ügyben. 


Bonaparte olyan nagy jelentőséget tulajdonított az Oroszországhoz 
való közeledésnek, hogy úgy tett, mintha nem vette volna észre a 
szeptember 26-i jegyzék nyers hangját, és nem menve bele a 
követelések tüzetes megvitatásába, megbízta Talley-rand-t, hogy 
általános hozzájárulással válaszoljon rájuk. A számítás 

helyesnek bizonyult. Miközben Kolicsov vaskalaposan és nyilván 
minden sietség nélkül pontról pontra megvitatta Talleyrand-nal az 
egyes kérdéseket, melyek közül mindegyik számos problémát vetett 
föl, Bonaparte nem bocsátkozva a részletekbe, jelentős sikereket ért 
el a lényegben. I. Pál cári Oroszországának közeledése Bonaparte 
francia konzuli köztársaságához gyorsan haladt előre: nem fért 
többé kétség ahhoz, hogy a két nagyhatalom szövetkezéséről van 
szó. 


A két állam közti lényegbevágó különbségek mellett vezetőiben 
közös volt, hogy szívesen álmodoztak a nagyszerű jövőről: 
természetes volt tehát, hogy mindegyik kormány, a kölcsönös 
közeledésre törekedve, közben lassanként messzemenő 

terveket kezdett szövögetni. Rosztopcsin abban a memorandumban, 
amelyet a cár 1800. október 2-án hagyott jóvá és teljes egészében 
helyeselt (, mesteri módon van megírva", jegyezte fel a margóra 
Pál), a külpolitikai irányvonal fő feladataként a Francia-országhoz 
való közeledést jelölte meg. Ám a közeljövő reális feladatai 


mellett Rosztopcsin memoranduma meghatározatlanul távoli 
perspektívaként felvázolta Törökországnak Oroszország, 
Franciaország, Ausztria és Poroszország közti felosztására vonatkozó 
tervét is. , Ezen terv középpontja Bonaparte kell! hogy legyen"? - 

írta Rosztopcsin, azzal a fenntartással élve, hogy ezt a perspektívát 
titokban kell tartani, ,s nem kell azonnal feltárni a 
Franciaországhoz való közeledés igazi perspektíváit". Bonaparte 
1801. január 27-én Talleyrand-hoz intézett levelében még 
nagyszabású, teljesen fantasztikus terveket vázolt föl Írország, 
Brazília, India, Szurinam, Trinidad és az amerikai szigetek elleni 
expedíciók szervezésével kapcsolatban, nem is szólva a földközi- 
tengeri medencéről. Ezek mindkét fél részéről a távoli jövőre 
vonatkozó tervek, szándékok voltak, s nélkülözték a reális alapot. 
Nem gyakorlati jelentőségük tette fontossá őket - ilyen jelentőségük 
nem volt -, hanem hogy bizonyították: mindkét állam kormánya 
hajlik az imperialista politikára, ha ezt a terminust abban a 

tág értelemben fogjuk föl, amelyben helyenként Lenin fölfogta. 


A két hatalomra váró legközelebbi gyakorlati feladatok viszont e 
rejtett szándékoktól igencsak távol álltak. Bonaparte első és 
legfontosabb feladata, melyet elsősorban az ország belső helyzete 
diktált, a béke elérése volt. Nyolcévi szakadatlan háborúskodás után 
a nép, az ország békét akart. Ez általános kívánság volt, több annál: 
szükségesség. Még a burzsoáziának azok a körei is, amelyek a 
hadsereg szükségleteit kiszolgálva, sokat kerestek, a háború 
befejezése mellett szálltak síkra; békés viszonyok között 
valószínűleg ugyanannyit lehet keresni, mentesülve a sors 
viszontagságaitól és az előre nem látott veszteségektől, a 
bizonytalanság, a véletlenszerűség baljós elemeitől. A polgárság 
stabilitásra vágyott. Békét kívánt a parasztság is: szüksége volt 
fiatal, erős munkáskezekre, melyeket felszívott a hadsereg; a 
parasztok, miután teljes jogú tulajdonosok lettek, teljes mértékben 
élvezni akarták gyümölcseit annak, amit megszereztek. A béke volt 
az első, elengedhetetlen feltétele a társadalmi és politikai 
stabilizációnak, a normális életfeltételekhez való visszatérésnek. A 
bonapartista rezsim, a konzulátus hatalma nem szilárdulhatott meg, 
ha nem biztosítja az országnak a békét, természetesen a méltányos 
békét. 


A kortársak tisztában voltak vele, hogy az objektív feltételek arra 


kényszerítik az első konzult, hogy az országot, amelynek élén áll, 
igyekezzék elvezetni a békéhez. Tisztában voltak ezzel 
Oroszországban is. Rosztopcsin említett memorandumában ezt írta: 
, Ezen hatalom [Franciaország - A. M.1 jelenlegi uralkodója 
túlságosan hiú, vállalkozásaiban túlságosan szerencsés, és 
túlságosan nagy hírnevű ahhoz, hogy ne kívánja a békét." 
Rosztopcsin realista módon ítélte meg Bonaparte politikáját. Úgy 
vélekedett, hogy Bonaparténak azért kell a béke, mert a nép 
belefáradt a háborúba és az országnak fel kell készülnie az 
Angliával való harcra. Rosztopcsin joggal feltételezte, hogy 
Franciaország fő ellensége Nagy-Britannia, , irigységével, 
alattomosságával és gazdagságával Franciaországnak nem 
vetélytársa, hanem rosszakarója volt, ma is az és az marad". 
Franciaország erőit arra fogja összpontosítani, hogy felkészül a nem 
könnyű küzdelemre. , Bonaparte mindenképpen igyekszik 

elnyerni Felséged jóindulatát azért, hogy nagyobb sikert 
remélhessen az Angliával való béke megkötésében." 


Bonaparte politikája fő irányainak ez a megítélése alapjában véve 
helyesnek tekinthető. Ám Rosztopcsin nem vette észre a lényeget. 
Az első konzul politikájában csupán annak angolellenes irányát 
látta, s nem tudta kellőképpen értékelni és megérteni a Bonaparte 
által azokban az években folytatott orosz politika értelmét, 
tartalmát. 


Bonaparte megállapításának: , Franciaország szövetségese csak 
Oroszország lehet" - mélyebb és általánosabb értelme volt. Az 
Oroszországhoz való közeledés, s még inkább a vele való szövetség - 
magában véve is értéket képviselt, mivel emelte Franciaország 
tekintélyét Európában, fokozta presztízsét, növelte politikai súlyát. 


Röviden, az Oroszországhoz való közeledés megerősítette 
Franciaország pozícióit Európában és világszerte. 


Bonaparte az első francia államférfi, aki teljes egészében megértette 
a Franciaország és Oroszország közötti szövetség fontosságát. Az 
orosz szövetségben nem véletlenszerű, konjunkturális alkut látott, 
hanem a francia nemzeti politikának az államérdekek szilárd 
alapján nyugvó, nagy fontosságú elemét. Bonaparte 

tragédiája abban rejlett, hogy bár helyesen határozta meg, mi a 
szerepe Franciaország szempontjából az Oroszországgal való 


szövetségnek, ezt követő gyakorlati tevékenységével keresztezte 


saját külpolitikai koncepcióját. De erre később visszatérünk. 


Abban a bonyolult diplomáciai offenzívában, amelyet Bonaparte és 
Talleyrand (akik akkor még egyetértésben működtek) egyszerre sok 
irányban folytattak, az Oroszországhoz való, már érezhető 
közeledés gyakorolta a legkedvezőbb hatást. Még semmit sem írtak 
alá, még semmiben sem állapodtak meg, de a 

diplomáciai tárgyalások során már érződött a mérleg serpenyőjében 
a hatalmas orosz támogatás láthatatlan, még testet nem öltött, de 
már csöndben fölmért tényezője. Bonaparte tudta ezt és sietett: 
igyekezett ezeket a kedvező körülményeket kihasználni 

mennél teljesebben, csaknem egyetemesen. 


Poroszországot, amely még nemrégiben borsos árat kért az 
Oroszországgal való kapcsolatok egyengetése terén tett mindenkor 
kétes értékű közvetítő szolgálataiért, most félreállították. A porosz 
király közölte Beurnonville-jel azt az óhaját, hogy , Poroszország, 
Franciaország és Oroszország karöltve haladjon". Ámde, ahogy 

ez nem egyszer megtörtént vele, elkésett. Poroszország szolgálataira 
nem volt többé szükség. Haugwitznak - továbbra is ő irányította a 
berlini kabinet külpolitikáját -értésére adták, hogy elérkezett az 
ideje annak, hogy Poroszország kedvében járjon Franciaországnak 
és Oroszországnak. Észrevétlenül, mintegy spontánul úgy alakult a 
helyzet, hogy a Hohenzollernek fennhéjázó udvarának hozzá kellett 
szoknia a kérelmező szerepéhez. 


Mintegy mellékesen megoldódtak bizonyos részfeladatok: 
szeptember 30-án Párizsban aláírták az Egyesült Államokkal a 
megegyezést, amely visszaállította a jó viszonyt a tengerentúli 
köztársasággal. Sikeresen haladtak előre a Spanyolországgal folyó 
tárgyalások, amelyek az 1800. október 1-én St. Ildefonsóban kötött 
megállapodással kezdődtek. Már kirajzolódtak egy kétoldalú 
szerződés körvonalai. A pármai infánsnak , átadták" Toszkanát, 
amelyet ettől fogva Etruria királyságának neveztek. Spanyolország 
átengedte Franciaországnak Amerikában Louisianát és 

kötelezte magát arra, hogy megszállja Portugáliát - Anglia 
hagyományos bázisát a Pireneusifélszigeten. 1801. március 29-én a 
Spanyolországgal való szerződést, számos kiegészítéssel, aláírták 
Aranjuezben. 


A legnehezebben Ausztriával mentek a dolgok. Azt lehetett volna 
hinni, hogy Marengo után nincs többé semmiféle probléma. I. 
Pálnak 1800. szeptember 1-én Teplicből küldött jelentésében 
Kolicsov ezt írta: ,,... az itteni helyzet ismeretében előre látható, 
hogy a kormánynak nincs elegendő eszköze a háború további 
folytatásához, s azonkívül, vajon rendbe hozhatja-e a belső 
szervezetlenséget?" Mindamellett a bécsi kabinet, ahogyan azt 
abban az időben mondották, mindenképpen húzta-halasztotta a 
Franciaországgal való béke megkötését. Június 20-án, öt 

nappal Marengo után, új megállapodást írt alá Angliával, amely 
megerősítette az osztrák uralkodóház kötelezettségét a háború 
folytatására; Angliának ezért két és fél millió fontot kellett fizetnie. 
De még ha ezt a pénzt kifizette volna is, és nemcsak ígérte volna 
(ahogy ez a legtöbbször történt), vajon lehetett-e arannyal pótolni 
egy harcképes hadsereget? A , háború bárója", a mindenható Thugut 
és a találékony Cobenzl minden úton-módon igyekezett 
kiengesztelni I. Pált és tisztségviselőit. Két héttel Marengo után 
Cobenzl felkereste Kolicsovot Karlsbadban, Ferenc császár 
megbízásából; igyekezett elérni a két udvar közötti tárgyalások 
felújítását, és uralkodója nevében alázatosan érdeklődött, hogyan 
óhajt tárgyalni Pál cár - Cobenzl és Kolicsov, avagy Thugut útján? A 
béke és háború eldöntésének kulcsa továbbra is Oroszország 
kezében maradt, de Bécsben éppen akkor vesztették el az orosz 
uralkodóház kapuját nyitó kulcsot, amikor az egymással nemrég 
még szembenálló felek - Oroszország és Franciaország - újból 
felvették a közvetlen kapcsolatot. 


S a bécsi kabinet eme igen kedvezőtlen körülmények egybeesése 
ellenére továbbra sem hajlott a béketárgyalásokra. Hogy időt 
nyerjen és a diplomáciai terepen legyőzze Bonapartét, Párizsba 
küldte gróf Saint-Julient - mindenféle felhatalmazás 

nélkül. Csakhogy Bonapartét a diplomáciai asztal mellett legyőzni 
talán még nehezebb volt, mint a csatamezőn. Kitalálta az osztrákok 
szándékát, de úgy tett, mintha nem értené, miről van szó, s 
megbízta Talleyrand-t, hogy csalja kelepcébe az osztrák 
diplomatát. A tapasztalt mester, Talleyrand művészi módon 
folytatta le a játszmát, és július 28-án arra kényszerítette Saint- 
Julient, hogy a császár nevében aláírja az előzetes békefeltételeket - 
amelyek alapjában véve Campoformio megismétlését jelentették, 
holott erre Saint-Juliennek nem volt meghatalmazása. Bécsbe 


visszatérve ez utóbbit egy erődbe zárták, Ausztriának azonban 
ekkor meg kellett kezdenie az igazi tárgyalásokat. 


Cobenzl gróf október 28-án érkezett Párizsba, az első konzullal való 
előzetes megbeszélés céljából. Az 1797-ben lefolyt passarianói 
megbeszélés óta nem találkoztak. Bonaparte, akiben a nagy színészi 
tehetség a találékony rendező intuíciójával párosult, gondoskodott 
arról, hogy éreztesse a vendéggel, milyen sok minden megváltozott 
az elmúlt években. Este 10 órában jelölte meg az audiencia 
időpontját a Tullériákban. , Maga választotta ki a szobát ehhez a 
fogadáshoz... A sarokba egy kis asztalt állíttatott, ő maga amellé ült; 
valamennyi karosszéket kivitette, s a szobában csak egyetlen dívány 
maradt, távol Bonapartétól." A csillárt sem gyújtották meg, s 
félhomály volt. Cobenzl, aki a palotában ünnepélyes fogadásra 
számított, zavarba jött. Arra kényszerült, hogy vagy álljon 
Bonaparte előtt, vagy a távoli, kényelmetlen díványra üljön. Mint 
Talleyrand megjegyezte, , mindenkit az őt megillető helyre 
állítottak, illetve arra a helyre, amelyet az első konzul kijelölt neki". 


Vajon mire számított az osztrák diplomácia, amikor szabotálta a 
megállapodás megkötését Franciaországgal? Miben reménykedett 
Bécs? Valóban voltak reménységei, ezek fokozódtak, növekedtek, de 
ezek nem függtek össze az osztrák diplomaták tehetségével, sem 
pedig az osztrák hadsereg harci erejével. Ezek a 

reménységek azokból a titkos értesülésekből táplálkoztak, amelyek 
kerülő utakon érkeztek Bécsbe, Londonba, Berlinbe és más európai 
fővárosokba. , Bonaparte bukása nemcsak kétségtelennek, hanem 
közelinek is tekinthető"-írta 1800 februárjában Dupeirou, 

a Párizsban működő titkos royalista szervezet egyik vezetője. Sem 
maga Dupeirou, sem cinkosai a földalatti royalista szervezetben, 
sem londoni gazdáik, sem bécsi barátaik nem számítottak össznépi 
felkelés kitörésére Párizsban; másban reménykedtek. , Módunk van 
arra, hogy az új párizsi kormányt harcképtelenné tegyük; egész 
ereje egyetlen emberben rejlik", - közölte d Artois gróffal Hyde de 
Neuville, a földalatti royalista szervezet vezetője. 


Minek harcolni sokak ellen, a kormány és apparátusa ellen? Nem 
egyszerűbb-e bármily eszközzel eltenni az útból - megölni, 
elrabolni, felrobbantani - egy embert? Erre összpontosultak a 
földalatti royalista szervezet összes erőfeszítései. Bécsben tudtak 


erről: az összeesküvőknek ott is voltak embereik. 1800 januárjában 
Párizsból Bécsbe titkos úton közölték, hogy , Bonaparte helyzete 
nem éppen vidám"; növekvő nehézségekkel kell megküzdenie, 

, Szeretné megőrizni azt, amije van..." abban a reményben, hogy 
idővel Cromwell lehet belőle, de megváltoztak az idők. Bécs értesült 
a júliusi válságról is, végül elérkezett a cselekvés ideje. Hyde de 
Neuville és Dupeirou munkához látott. Találtak egy , félelmetes 
embert" - Margadel lovagot, a politikai gyilkosságok mesterét -, az 
útonállásoknak és a postakocsirablásoknak fiatal, gonosz, 
könyörtelen részvevőjét; Margadel ugyanolyan zsiványokból, 
amilyen maga volt, tizenkét emberből álló titkos csoportot - 
helyesebben semmitől vissza nem riadó, állig felfegyverzett 
gyilkosok bandáját - hozott létre. Ezek illegalitásba vonultak, várva 
a jeladást. Megkezdődött a vadászat az első konzulra. 


Bonaparte, akit bosszantott a minden megállapodás alól kibúvó 
Cobenzl érthetetlen makacssága (napról napra várta Bonaparte 
pusztulását), a végső eszközhöz folyamodott, amely rendelkezésére 
állt. Parancsot adott Moreau-nak, kezdjen újból offenzívát; eddig 
lemondott erről, mert nem akart Moreau-nak módot adni arra, hogy 
katonai dicsőségét öregbítse. A rajnai hadsereg főparancsnoka jól 
megbirkózott feladatával; nagyszerűen felkészült az offenzív 
hadműveletekre, és a Hohenlinden melletti csatában december 2-4- 
én János főherceg osztrák hadseregét tönkreverte. A Bécs felé 
vezető út megnyílt. Károly főherceg, aki János helyét elfoglalta, 
fegyverszünetet kért; ezt december 25-én Steyrben írták alá. 
(Napóleon, aki 1801-ben sokra tartotta Hohenlindent, később 
Moreau megítélésében egyáltalán nem bizonyult objektívnak és 
igazságosnak. Azért szentesítette a steyri fegyver-szünetet, mert 
nem akarta, hogy Moreau bevonuljon Bécsbe.) 


Miközben Hohenlinden véget vetett az egész világon visszhangot 
verő háborúnak, Párizsban a vége felé járt egy másik háború, 
amelyet a beavatatlanok nem láttak és amelyről nem hallottak. 
1800 áprilisában a rendőrség véletlenül egy összeesküvés szálaira 
bukkant. Margadel bandája kénytelen volt még mélyebb 
illegalitásba vonulni. Ám egyidejűleg elindítottak egy másik ügyet, 
amely ugyanazt a célt követte; a legújabb technika alkalmazásával, 
gondosan volt előkészítve, s szervezője ezért bizonyos volt benne, 
hogy akire egy kerek esztendeje vadásznak, ezúttal nem ússza meg 


ép bőrrel. A ,pokolgép? robbanása a rue Saint-Nicaise-ben 
december 29-én megrázta egész Párizst és Európát, de a robbanás 
sok áldozata között az első konzul nem szerepelt - ő sértetlen 
maradt. 


Gobenzl Lunéville-ben letette a fegyvert, már nem volt miben 
reménykednie. Február 9-én aláírták a békeszerződést. A lunéville-i 
béke alapjában véve visszaállította a campoformiói helyzetet, de 
Ausztriára nézve kedvezőtlenebb feltételekkel. Ez törvényszerű volt: 
a béke a háború eredményeit rögzítette, s ezek közül a 

legfőbb Ausztria veresége volt. 


1800. december 10-én Ganteaume tábornokhoz intézett levelében 
Bonaparte, hírül adva a hohenlindeni győzelmet és Brune 
hadseregének Olaszországban kezdődő offenzíváját, kifejezésre 
juttatta azt a meggyőződését, hogy a közeli napokban aláírják a 
békét Ausztriával. , És három hónappal azután, hogy a kontinensen 


helyreáll a béke, békét fogunk kötni Angliával." 


Az Angliával kötendő béke maradt a konzuli köztársaság 
legfontosabb és legnehezebb feladata. Bonaparte tisztában volt 
azzal, hogy még szárazföldi ellenfeleinek megsemmisítése után sem 
tekinthető a béke Franciaország szempontjából szilárdnak, sőt még 
valóban létezőnek sem, amíg Anglia tovább folytatja a háborút. 


De vajon mi jogosította föl az első konzult arra, hogy 1800 
decemberében úgy vélekedjék, hogy az a feladat, amely nyolc éven 
át megoldatlan maradt, közel áll a sikeres megoldáshoz? Az 
Oroszországgal való együttműködés. Maga Bonaparte 

teljesen egyértelműen rámutatott erre. 


Joseph-hez 1801. január 21-én, azaz két héttel a lunéville-i béke 
aláírása előtt intézett levelében Napóleon ezt írta: , Tegnap 
Oroszországból futár érkezett, aki az utat két hét alatt tette meg; 
elhozta nekem a cár rendkívül barátságos, saját kezűleg írt levelét: 
Oroszország igen ellenséges szándékokkal van eltelve 

Anglia irányában. Könnyen megérthetitek, hogy nem érdekünk 
sietni, mivel a béke a [osztrák] császárral - semmi azokhoz az 
akciókhoz képest, amelyek szét fogják zúzni Angliát és megőrzik 
számunkra Egyiptomot." 


Ez nem szájhősködés vagy felszínes, megalapozatlan ítélet. A volt 
szövetségesek közti viszály napról napra éleződött. Szeptember 5-én 
az angolok kezükbe kerítették Máltát és korábban vállalt 
kötelezettségüket megszegve, kitűzték a sziget fölé a brit lobogót. 
Málta angol megszállása roppantul feldühítette I. Pált. De 

nemcsak Máltáról volt szó. Ahogy azt helyesen írta D. A. Miljutyin 
kitűnően dokumentált tanulmányában, a második koalíció 
felbomlása után , Európa rémülten vette észre az új veszélyt, 
amellyel a brit tengeri uralom korlátlan megerősödése fenyeget". A 
békés Koppenhágának a brit hadiflotta általi minden jogalapot 
nélkülöző ágyúzása háborította fel a legjobban az európai 
közvéleményt, de korántsem ez volt az egyetlen agresszív brit 
tengeri cselekedet. A fordulat az angol politika megítélésében nem 
Pál hóbortosságának vagy szeszélyének tulajdonítható, ahogy azt 
olykor feltüntetik. A felháborodás széles körökre átterjedt. A. F. 
Kruzenstern, a neves orosz utazó, 1800. december 5-én Revalból 
Ribas tengernagyhoz írt levelében azt javasolta, hogy Anglia 
megfékezésére állítsanak össze egy néhány hajóból álló könnyű 
hajórajt és májusban indítsák el az Azori-szigetekhez, hogy ott 
elfogják a nagy angol hajókat, a kicsiket pedig , egyszerűen el kell 
süllyeszteni". Kruzenstern levele figyelemre méltó mint a 
közvélemény Anglia fölötti nagy felháborodásának kifejezése. S ez 
a hangulat nemcsak Oroszországban volt erősen érezhető. Az orosz 
diplomácia különösebb erőfeszítései nélkül 1800 decemberében 
gyorsan sikerült megállapodást kötnie Svédországgal meg Dániával 
az Anglia elleni közös harcról. Így jött létre az , Északi hatalmak 
ligája". December 18-án csatlakozott ehhez Poroszország is. Anglia 
ellen létrejött a koalíció. 


Új politikai helyzet keletkezett Európában. Most már Oroszországot 
és Francia-országot nemcsak az ellentétek hiánya és a tág 
értelemben felfogott érdekközösség hozta közel egymáshoz, hanem 
az Angliával, a közös ellenféllel szemben felmerülő konkrét 
gyakorlati feladatok is. A közös angolellenes akció keresésében a 
kezdeményezés az orosz kormánytól indult ki. Az első konzulhoz 
intézett második - 1801. január 2-i keletű - levelében I. Pál ezt írta: 
, Kétségtelen, hogy két nagyhatalom, ha megegyezésre jut, pozitív 
befolyást fog gyakorolni Európa valamennyi többi részére. Én 
készen állok erre." Jóllehet, ez a nyilatkozat, formáját tekintve még 
kissé általános, politikai jelentése kétségtelen. Ez arra irányuló 


javaslat volt, hogy megállapodást hozzanak létre a két nagyhatalom 
között. Bonaparte nem véletlenül tulajdonított e levélnek olyan 
nagy jelentőséget. 


Tizenkét nappal ezt követőleg, január 15-én, I. Pál még egy levelet 
küldött Bonaparténak: , Nem az én dolgom rámutatni arra, mit kell 
Önnek tennie: de mégis azt kell javasolnom, hogy vállalkozzon 
valamire, vagy legalábbis tegyen valamit Anglia partjainál." Ez 
közvetlen felhívás volt arra, hogy szövetségre lépjenek Anglia 
ellen, gyakorlatilag közös akciókkal. Ezek nem szavak voltak. 
Három nappal Bonapartéhoz fentebb idézett levele előtt, január 12- 
én I. Pál Orlov tábornoknak, a Doni Sereg atamánjának küldött 
néhány leiratot. Ezekben utasította, hogy azonnal mozgósítsa 

a kozák ezredeket és menjen velük Orenburgba, onnan pedig 
egyenes úton Indiába, hogy , az ellent szíven döfje". , Az egész 
expedíciót önre és seregére bízom, Vaszilij Petrovics? - írta 
Orlovnak a cár. A parancs azonnali lépéseket követelt. A 

Dontól elindultak Kelet felé a kozák ezredek. Orlov osztaga kétezer- 
ötszázhét katonából állt, tizenkét lövegük és tizenkét régi orosz 
ágyújuk volt. 


Bonaparte dédelgetett álmai, az 1798-1799. években szőtt 
nagyszabású tervek, amelyeket Saint-Jean-d"Acre falai mellett 
eltemetett a forró sivatagi homokba, most feléledtek és közel álltak 
a megvalósuláshoz. A szerencsés sors az elérhetetlen 

álmokat valósággá változtatta, csaknem hétköznapi gyakorlati 
gondokká. Bonaparte boldog volt és büszke. Mindaz, amit megígért, 
mindaz, amit előre látott, mind, mind beteljesült, még hamarabb, 
mint várta. Az első konzulnak 1801 elején írt leveleiből, 
feljegyzéseiből, rendelkezéseiből a közeli és teljes győzelemben való 
biztos hit sugárzik. , Csak Oroszország lehet Franciaország 
szövetségese..." Az élet újból megerősítette ennek az állításnak a 
helyességét. A korlátolt és pökhendi Kolicsov, aki nem értette meg a 
nagypolitika törvényeit, továbbra is minden betűn, minden 

vesszőn vitatkozott Talleyrand-nal. A két hatalom 
meghatalmazottainak konferenciái hosszúak, de meddők voltak. 
Bonapartét ez nem nagyon nyugtalanította. Azt javasolta 
Talleyrand-nak, hogy tárgyaljon Kolicsovval keményebb 
hangnemben. Miféle jelentőségük lehet e korlátolt hivatalnok 
vaskalapos követeléseinek vagy ellenvetéseinek, amikor az első 


konzul a legbonyolultabb kérdéseket az orosz cárral folytatott 
közvetlen baráti eszmecsere során dönti el? Bonaparténak 
Sprengportenhez intézett szavai: , Az ön uralkodójával együtt meg 
fogjuk változtatni a világ arculatát", most, úgy látszott, közel álltak 
a megvalósuláshoz. 


Londont nyugtalanság fogta el. Az 1801. február 2-i parlamenti 
vihar elsöpörte a tegnap még mindenható ifjabb William Pitt 
kormányát. Formailag Pitt az ír ügyek miatt bukott meg, de az igazi 
ok mindenki előtt világos volt. Az ellenzék szónokai azt kívánták, 
hogy folytassanak vizsgálatot az angol politika vereségeinek 
okairól. Addington új kabinetje a bizonytalanság és az általános 
nyugtalanság zavaros óráiban vette át a kormányzás gyeplőit. 


S ezekben a napokban, amikor a közeledő vihart várták, amikor 
Orlov kozák ezredei délkelet felé meneteltek, India előhegységei 
felé, amikor Párizsban Bonaparte türelmetlenül várta legmerészebb 
terveinek megvalósulását, a távoli Pétervárról hirtelen mindenkit 
megdöbbentő hír érkezett: I. Pál cár halott. 


Hogy az, ami március 11-ről 12-re virradó éjjel a pétervári Mihály- 
palota cári termeiben történt, nem agyvérzés volt, amint azt 
hivatalosan bejelentették, azzal nyomban mindenki teljesen 
tisztában volt. Hamarosan ismeretessé váltak a részletek is. Ez 
persze csapás volt, mégpedig nem is egy, hanem többféle csapás, és 
mindegyiket emberi kéz okozta. Pontosan meg is nevezték az 
összeesküvők, a cárgyilkosság részvevőinek a nevét: Palen gróf, 
,livoniai nagyvezír", ahogyan Sz. R. Voroncov elnevezte, Bennigsen 
tábornok, Nyikita Panyin, a Zubov-testvérek. Whithworth is 
kinyújtotta hosszú kezét a cár torka felé. Tudnia kellett az 
összeesküvésről Sándor cárevicsnek is. 


Bonaparte, amikor értesült a Mihály-palotában történtekről, dühbe 
gurult. - Nivose 3-án nem találtak el, de Pétervárott eltaláltak - 
mondta. Az angolokról beszélt. Párizsban nem kételkedtek abban, 
hogy a Mihály-palotai tragédiában Anglia a cinkos. Később, amikor 
Szent Ilona szigetén Napóleon szóba hozta I. Pál meggyilkolását, 
akivel ő olyan baráti kapcsolatokat tudott létesíteni, mindig 


említette Whithworth nevét. 


Nem fért kétség ahhoz, hogy az Oroszországgal való szövetség, 


amely teljességgel biztosítottnak látszott, megvalósíthatatlanná vált 
- legalábbis a közeljövőben. Bonaparte, hogy üdvözölje Sándort a 
koronázáskor, Pétervárra küldte - azt a hozzá igen közelálló férfiút, 
akibe a legtöbb reményét helyezte - Durocot. Ez azt 

bizonyította, hogy nem mondott le korábbi irányvonaláról. De 
józanul ítélte meg a március 11-én történtek jelentését. Számolni 
kellett a realitással, más utakat kellett keresni a politikában. 


10. fejezet 


Örökös konzul 


Forgassuk hátrafelé az óramutatót. Térjünk vissza az 1800. júniusi 
eseményekhez. Marengo felmérhetetlen következményekkel járt. A 
június 14-e utáni naptól mindenben, a köztársaság belső 
helyzetében, Franciaországnak a nemzetközi porondon elfoglalt 
pozícióiban, az első konzul egyéni sorsában valami új kezdődött. 


Június 15-én Melas aláírta a Bonaparte által diktált fegyverszüneti 
feltételeket. Nyomban, vita nélkül beleegyezett mindenbe, amit csak 
kívántak tőle. Túlságosan lesújtották a történtek: a győzelem után, 
amely büszkeséggel töltötte el, a három óra múlva bekövetkező 
teljes, megsemmisítő vereség. A június 14-i megrázkódtatás 
felülmúlta erőit; nem tanulmányozta alaposan azt, amit kívántak 
tőle; átadta a franciáknak csaknem egész Észak-Olaszországot, s 
még örült, hogy megengedték neki, hogy szétvert serege 
maradványaival a Mincio mögé vonuljon. Ha többet követeltek 
volna tőle - azt, hogy adja át az ellenfélnek egész Ausztriát Bécsig, 
abba is beleegyezett volna. Melas mind hadvezér, mint ember 
Marengo után megszűnt létezni. 


Bonaparte Milánóba utazott. Sok teendője volt a Ciszalpin 
Köztársaságban. Változásokat kellett végrehajtania a köztársaság 
államrendszerében, alkotmányát közelebb kellett hoznia a VIII. évi 
alkotmányhoz. Igyekezett a katolikus egyházzal való kölcsönös 
viszonyt jelentős mértékben módosítani. Júniusban az első konzul 
katonai díszegyenruhában részt vett a milánói dómban tartott 
ünnepi istentiszteleten; ez új lépés volt egyházi politikája terén. 
Elutazott Páviába, hogy ünnepélyesen megnyissa az egyetemet, 
amelyet az osztrákok bezártak. Bonaparte foglalkozott az olasz 
művészettel. A rossz nyelvek szerint sokszor látták a híres szépség, 
Grassina operaénekesnő társaságában. Egy szó mint száz, 
Olaszországban igen sok, különféle dolga akadt. 


Mindennek ellenére a megkezdett ügyeket félbehagyva, június 25- 
én váratlanul elhagyta Milánót; július 2-án már a francia fővárosban 
volt. 


Vajon mi késztette az első konzult arra, hogy annyira siessen a 
visszatéréssel? Rossz hírek érkeztek. Megbízható forrásokból 


nyugtalanító értesüléseket kapott. Már a második olasz hadjárat 
megkezdése előtt, 1800 áprilisában Fouché közölte vele, hogy 
néhány volt jakobinus rosszban sántikál. Bonaparte kellő figyelmet 
fordított e közlésekre. Megbízta Fouchét és Cambacérést, hogy éles 
szemmel kövessék a lehetséges baloldali ellenfeleket. Széles körű 
jakobinus mozgalom vagy új babeufista összeesküvés? Bonaparte 
joggal feltételezhette, hogy a franciaországi helyzet nem kedvez 
ilyen megmozdulásoknak. Mindamellett a hadseregből a 
konzulokhoz intézett levélbeli direktívákban éberségre és 
szilárdságra intette őket. De az, ami Olaszországban a fülébe jutott 
és amit Párizsban megtudott - bár nem árulta el, hogy tudomása 
van róla - meghaladta legsúlyosabb aggodalmait. 


Alighogy elutazott a fővárosból, szinte másnap, Párizsban minden a 
feje tetejére állt. Nemcsak az ellenségek és ellenfelek - ez érthető 
lett volna hanem az első konzul munkatársai is, azok, akiknek 
védelmezniük kellett volna a konzulátus rezsimjét és érdekeit, 
valamennyien intrikákba, fondorlatokba keveredtek, mindenféle 
sötét földalatti mesterkedésekbe kezdtek. A legkülönösebb az volt, 
hogy valamilyen okból valamennyien azt várták, hogy 
Bonaparténak balsikerei lesznek, bajok érik az Alpokon való átkelés 
során, vereségeket szenved, esetleg el is pusztul. Távollétének 

két hónapja alatt, ahelyett, hogy a fontos államügyekkel 
foglalkoztak volna, mindannyiukat ennek a kérdésnek a 
megtárgyalása kötötte le: mi lesz, , ha hirtelen..." 


S ezekbe - a haza java miatti gondoktól alig álcázott - az intrikákba, 
mint kitűnt, a konzuli rezsim legfőbb tisztségviselői is 
belekeveredtek. A , csalódott brumairisták"? - így nevezték őket - 
vezetője Emmanuel Sieyés, volt a fő sugalmazója, sőt szervezője 
ennek a Bonaparte elleni, kulisszák mögötti mesterkedésnek. Az 
első konzul iránt táplált ellenségessége nem titok. A Párizsból 
érkező bizalmas jelentések arról tájékoztattak, hogy Sieyés áll 
Bonaparte ellenfelei pártjának az élén, s a küszöbönálló harcban 
lehetőségeit és perspektíváit igen nagynak tartották. Bizonyos 
híresztelések szerint Sieyés az Orléans-i herceget vagy Lafayette-et 
javasolja államfőnek. Nem könnyű megállapítani, vajon ez 
szóbeszéd volt-e, vagy pedig a dolog valóban titkos összeesküvéssé 
fajul. Bonaparte rendőrminiszterétől nem kaphatott tájékoztatást 
már azért sem, mert az maga is részt vett az 1800. júniusi 


tisztességtelen tárgyalásokban. Persze, Fouché - , a fegyencek 
felügyelőjének átható szemével", ahogyan Soréi találóan 
megjegyezte mivel a legtájékozottabb ember volt Párizsban, olyan 
sok mindent hallgatott meg és tűrt el némán, hogy maga is 
cinkossá vált ebben a fél-összeesküvésben. Bonaparte Párizsban 
hamarosan megtudta, hogy ebben a különös összeesküvésben, 
amely a , ha hirtelen..." szavakkal kezdődött, 


más miniszterei is részt vettek, mindenesetre mindazok, akik a 
legfontosabb tisztségeket töltötték be: a külügyminiszter, a 
hadügyminiszter, a belügyminiszter - Talleyrand, Carnot, sőt 
édestestvére, Lucien Bonaparte is. Talleyrand, aki addig Bonaparte 
bizalmát és teljes támogatását élvezte, auteuili házát a változásra 
várók főhadiszállásává változtatta. Carnot elégedetten hallgatta 
azokat a javaslatokat, hogy álljon a kormány élére, , ha..." 


Lucien Bonaparte azt írta Joseph-nek, hogy , ha megtörténik...", 
akkor ezt elsősorban ők, a Bonaparte-testvérek fogják megsínyleni. 
Mindamellett ez nem gátolta meg Lucient abban, hogy maga is 
szítsa az intrika lángját. Lucien Bonaparte, aki becsvágyó, magát 
irodalmi tehetségnek tartó ember volt, s akit bántott, hogy bátyja 
nem eléggé értékeli brumaire 19-én szerzett érdemeit, a maga 
módján szintén konspirált ellene. Még Élise, Napóleon édestestvére 
is megengedett párizsi szalonjában szabadelvű társalgást. 
Valamennyien árulókká lettek, megtagadták Bonapartét, még 
mielőtt legyőzték volna. 


Ez a hangulat június 20. emlékezetes napján érte el tetőfokát. 
Előzőleg, június 14-től kezdve, amint azt a rendőrség emberei 
megállapították, minden kávéházban, utcán a hadseregből érkező 
rossz hírekről, kiváltképpen Genova elestéről folyt a szó. A tőzsdén 
az értékpapírok árfolyamai zuhanni kezdtek. 20-án reggel érkezett 
egy futár a marengói vereség ijesztő hírével. Az izgalom a 
csúcspontra hágott. Sokan kérkedni kezdtek: , Előre láttam." 

, Elsőként mondtam meg." A licitálás, az izgalom elérte legfelső 
fokát. Bonaparte sorsa senkit sem érdekelt, már nem is beszéltek 
róla, levitézlett embernek tekintették. Mindenkit csak az a kérdés 
foglalkoztatott: mi lesz most? A vezetők, sőt talán a többség 
számára a , Mi lesz?" gyakorlatilag ezt jelentette: , Ki lesz?" 


Ebben az általános fejetlenségben, amikor az, ami rejtve volt, 


nyilvánvalóvá kezdett válni, amikor az arcokon kiütköztek a vágyak 
és az ajkakról új nevek hallatszottak, ebben a válságos pillanatban 
újabb futár érkezik Olaszországból. A beszélgetések a mondat 
közepén elakadnak, némán figyelik a híreket. Nyilvánosságra kerül 
a teljes, döntő győzelemről szóló rövid közlemény. 


, Néma jelenet" - ahogyan Gogol a , Revizor"? fináléját megjelölte. A 
megrendülés, a meglepetés akkora, hogy senki egy szót sem tud 
szólni. Azután, amikor a sokk elmúlt, mindannyian egyszerre, 
egymáson túltéve kezdték magasztalni a nagy hadvezért. , Hát 
lehetett volna másként?" , Előre láttuk ezt a győzelmet!" - 
hallatszott mindenfelől. Különösen igyekeztek azok, akik a 
többieknél előbbre szaladtak. Cambacérés és Lebrun igen 
kényelmetlenül érezték magukat. Ők is folytattak 

teljesen megengedhetetlen beszélgetéseket. Az első konzulnak 
hosszú a karja, s előbb-utóbb meg fog tudni mindent, ami 
távollétében történt. 


Hogy elodázzák ezt a rájuk nézve félelmetes órát vagy hogy 
elaltassák Bonaparte éberségét, a konzulok meg a miniszterek a 
marengói győztesnek ünnepélyes, nagyszabású fogadtatást 
készítettek elő. Az első konzult úgy fogják fogadni, mint 

Ceasart Gallia meghódítása után. Csakhogy Bonaparte véget vet 
ezeknek a készülődéseknek. Hazafelé menet néhány soros levelet 
küld: semmiféle ünnepélyes fogadtatás, semmiféle ceremónia ne 
legyen. 


Akkor tért vissza Párizsba, amikor nem várták. E győzelem után, 
amelyet az egész ország magasztalt, amely egész Európát, az egész 
világot bámulatba ejtette, Bonaparte komoran, hallgatagon tért 
haza. Harmincéves korára megismerte a csalódás egész keserűségét. 
Elvesztette hitét mindenben, a nagy felszabadító eszmékben, 
amelyekért olyan őszintén lelkesedett ifjúsága napjaiban, a szabad 
Korzikáról szőtt naiv álmokban, a forradalomban, a 
jakobinizmusban, amelyben hatalmas erőt látott, 

csalódott feleségében, akit a legjobban szeretett a világon. Most 
pedig már nem bízhatott testvéreiben sem, akik készek lettek volna 
elárulni őt, legközelebbi harcostársaiban sem, akiket ő maga 
választott ki, munkatársaiban sem, akikkel a konzulátus 

rezsimjét megteremtette. Mind, mind tétovázás nélkül készek voltak 


arra, hogy elárulják, eladják. Senkire sem támaszkodhatott. 


FőZd 


, Megvénült szívvel tértem vissza" - mondta később 1800 nyaráról. 
V- 


A konzuli rezsim válsága, amely 1800 júniusában feltárult, a 
valóságban még élesebb volt, mint első pillantásra látszott. A 
veszély nem Sieyés titkos mesterkedéseiből fakadt, nem Fouché és 
Talleyrand hitszegéséből (ez nekik második természetük volt), nem 
Lucien ellenzékieskedéséből. A veszély abból fakadt, hogy a konzuli 
rezsim felső rétegeiben folyó erjedés, az a tény, hogy az első konzul 
legközelebbi munkatársai változásokat vártak, mindenki előtt 
nyilvánvalóvá tette a konzuli hatalom ingatag mivoltát. Balzac , Egy 
homályos eset" című művében igen jól érzékelteti azoknak a 
napoknak bizonytalan, nyugtalan politikai légkörét - a közeledő 
változások várásának zavaros idejét, amikor senki sem tudta, hol 
végződik a konzuli rezsim hatalma és hol kezdődik az összeesküvés 
titkos részvevőinek óriási ereje. A konzulátusnak ez a mindenki 
előtt nyilvánvalóvá lett gyöngesége felbátorította igazi ellenségeit, a 
tettek embereit, akik elhatározták, hogy kihasználják a kedvező 
pillanatot. 


A meggyöngült államszervezet pórusaiba behatoltak a vele szemben 
ellenséges erők. Ez a behatolás észrevétlen maradt, vagy nem 

tulajdonítottak neki jelentőséget, nem vették komolyan. De múlt az 
idő, s ezek a rejtett folyamatok hirtelen éreztetni kezdték hatásukat. 


Bonaparte, amikor Itáliából visszatért a fővárosba, kénytelen volt 
úgy tenni, mintha mi sem történt volna, mit sem venne észre, mit 
sem tudna. Szükségszerűen a kissé hiszékeny vagy túlságosan 
elfoglalt ember képét mutatta, aki nem ismerte fel, mi történt, mert 
különben az államhatalom valamennyi vezetője, valamennyi 
munkatársa ellen harcot kellett volna indítania. Mindenki ellen nem 
lehet harcolni. Arra szorítkozott, hogy eltávolítsa Carnot-t a 
hadügyminisztérium éléről. Szemében a hadseregnek döntő 
jelentősége volt, s lehetetlennek tartotta azt olyan férfiúra bízni, aki 
nem is leplezi ellenségességét. Újból Berthier-t nevezte ki 
hadügyminiszternek. 


Egyébként minden maradt a régiben, mindenki megtartotta 


tisztségét, s Fouché, aki nem alaptalanul féltette rendőrminiszteri 
tárcáját, hamarosan meggyőződhetett arról, hogy semmi sem 
fenyegeti. Csak azt vették észre, hogy az első konzul 

élesebb, ingerlékenyebb, s nyilvánvaló volt az is, hogy egyre inkább 
minden ügyet maga akar intézni, hogy egyre követelőzőbb és 
bizalmatlanabb. Ámde Marengo győztesének mindent 
megbocsátottak, pontosabban szólva, minden cselekedetét 
helyeselték. Egészében véve egyébként a dolgok menete változatlan 


maradt. 


De egy bizonyos idő óta, 1800 ősze óta, furcsa dolgok történtek. 
Vendémiaire 18-án (október I(5-én) az operában az előadás alatt, 
néhány lépésnyire az első konzul páholyától, letartóztattak néhány 
embert. A vizsgálat megállapította, hogy egykori jakobinusok: 
Arena (egyike az Arena-fivéreknek, Bonaparte régi ifjúkori 
barátainak még a korzikai napokból), Ceracchi, Topino-Lebrun, 
Demerville. A letartóztatottak nem tagadták: beismerték, hogy azért 
akartak a konzuli páholyba menni, hogy tőrrel leszúrják. Vajon nem 
rendőrségi provokáció volt ez, amelyet Fouché szervezett? Ez a 
kérdés sohasem tisztázódott. A letartóztatottak mindenesetre 
életükkel lakoltak. Vagy egy hónappal ezután a rendőrség Párizsban 
letartóztatott egy bizonyos Chevalier-t, egy mérnököt, aki szintén 
közel állt a babeufistákhoz, s olyan robbanóanyag gyártásával 
foglalkozott, amelyet persze szintén az első konzulnak szántak. 


Még korábban, vendémiaire elején, Touraine-ben rejtélyes eset 
történt. Clément de Ris szenátornak, a köztársaság tekintélyes 
politikusának kastélyába behatolt néhány fegyveres, s világos 
nappal elrabolta, magával vitte a szenátort. Balzac számára ez az 
eset egyik legjobb regényének - a már említett , Egy homályos 
eset" című könyvnek - cselekményéiül szolgált. A regényíró által 
adott cím teljesen pontos: a történet csakugyan homályos maradt, 
sohasem tisztázódott teljesen, nemcsak Balzac idejében, hanem még 
ma, 170 évvel később sem. Akkor, 1800 őszén, de Ris szenátor 
elrablása, amely sokáig homályban és büntetlenül maradt, nagy 
felháborodást és izgalmat keltett. 


Bonaparte a szenátor felkutatását egyik legerélyesebb munkatársára 
bízta, aki teljes bizalmát élvezte - René Savaryra. Sok kortárs 
feltételezte (s Balzac osztotta ezt a véleményt), hogy Clément de Ris 


elrablása összefüggött az 1800 tavaszán folyt veszélyes 
beszélgetésekkel, amelyek ezekkel a szavakkal kezdődtek: , Ha 
hirtelen..." Clément de Ris, hogy biztosítsa magát az ellenségektől 
és a barátoktól, ésszerűnek vélte, ha kastélyában elrejt néhány 
kompromittáló okmányt, amelyek abból az időből származtak. 
Ámde a körültekintő szenátor lebecsülte barátainak a 

képességeit. Elrablásával nem kapzsi célokat követtek, értékek nem 
tűntek el. De amikor Fouché rendőrsége fáradozásainak 
eredményeképpen éppen olyan váratlanul megtalálták, mint 
ahogyan eltűnt, kastélyába visszatérve meggyőződhetett arról, hogy 
eltűntek azok az okmányok, melyeknek oly nagy jelentőséget 
tulajdonított. (Emlékeztetünk arra, hogy Balzac a regényében 
egészen pontosan megjelöli a Marengo napjaiban Párizsban folyó 
titkos tanácskozások részvevőinek összetételét: Talleyrand, Fouché, 
Cambacérés és Clément de Ris (a regényben egyedül ez utóbbi 
szerepel fedőnévvel [Malin1)). 


A közvéleményt már eléggé felkavarta a , sötét história", amikor a 
fővárosban egy újabb eset - és milyen méretű! - elfeledtette az 

előzőket. 


Nivose 3-án este Bonaparte a Tuilériákból az operába hajtatott, 
Haydn oratóriumának premierjére. Az első konzul szükségesnek 
tartotta, hogy mutatkozzék az emberek között, különösen a színházi 
merénylet után, különben is szerette Haydn zenéjét. A hintó gyorsan 
hajtott és már közel volt az operához, amikor a rue Saint-Nicaise 
sarkán fülsiketítő robbanás zaja hallatszott. Ezt kiabálások, jajgatás, 
sírás, a lovak nyerítése, egymásra zuhanó tárgyak robaja követte. A 
sűrű füstben, amely a szűk közt betöltötte, eleinte semmit sem 
lehetett látni. Amikor a füst szétoszlott, látható volt, hogy a kövezet 
és a falak összetörve, a földön néhány halott, sok sebesült, egy hintó 
roncsai, sérült lovak, vér, üvegszilánkok, téglatörmelék. 

Bonaparte sértetlen maradt. Hogy történhetett ez? Ha a kocsis nem 
hajtja annyira a lovakat, az első konzul halála elkerülhetetlen lett 
volna. Ezúttal a véletlen, egy csoda mentette meg. 


Bonaparte utasította a kocsist, hogy hajtson tovább a színházba. 
Mielőtt felgördült a függöny, bement páholyába. Joséphine nem 
tudta visszafojtani a könnyeit. Az első konzul nyugodt 
arckifejezéssel ült. A külső szemlélő előtt úgy tűnhetett, 


hogy teljesen leköti a zene. A közönség, amikor értesült a 
történtekről, megéljenezte Bonapartét, aki diszkréten meghajolt. 


De alighogy az előadás befejezése után az első konzul visszatért a 
Tuilériákba, szabadjára engedte indulatait. A sápadt, szótlan 
Fouchénak végig kellett hallgatnia a rázúduló szitkokat. Mindaz, 
ami Marengo óta felgyülemlett benne, mindaz, amit Bonaparte - aki 
miközben úgy tett, mintha nem is sejtene semmit - megtudott 

és hallgatva tűrt, mindaz most összefüggéstelen, ádáz dühtől 
tajtékzó szavakban tört ki belőle. Nem fogja többé megengedni, 
hogy az első konzulra, az állam első emberére úgy vadásszanak, 
mint egy fácánra. Mit ér az olyan rendőrminiszter, aki megengedi, 
hogy az orra előtt egy egész városnegyedet aláaknázzanak. Ezek 
mind , anarchisták", s titkos cinkosuk a rendőrminiszter. Később, az 
államtanács ülésén, Bonaparte újból megismételte Fouché elleni 
vádjait. - Nem az összeesküvők vezetője volt-e? Talán! Nem tudom, 
mit csinált Lyonban! 


Fouchét mindenki levitézlett embernek tartotta, de Bonaparte 
valamilyen oknál fogva nem sietett a leváltásával. 


Az első konzul az államtanácsban szigorú megtorlásokat követelt: 
kivégzéseket, száműzetéseket. A proskripciós listák összeállítását 
Fouchéra bízták. Ő vonakodás nélkül vállalta a megbízást. 1 2 


De, bár Fouché az első konzul parancsát vonakodás nélkül 
teljesítette, nem hagyta abba a rue Saint-Nicaise-i robbanás 
szervezői utáni nyomozást. Réal, a cordelier-k klubjának volt tagja, 
Chaumette helyettese a párizsi községtanácsban, a 

babeufisták védője a vendöme-i pörben, a múltban egyike a 

, legszélsőségesebbeknek", égett a vágytól, hogy rehabilitálja 
egykori küzdőtársait, legalábbis kisebbítse bűnüket 

és felelősségüket. Segítségére sietett Fouchénak: végül is a volt 
cordelier-nek és a volt hébert-istának lehettek egybevágó érdekeik. 
Réál segítségével Fouché nyomára bukkant a , pokolgép"-robbantás 
igazi szervezőinek. A merényletet egy hatalmas, szerteágazó 
royalista szervezet készítette elő és hajtotta végre, amely már egy 
éve vadászott Bonapartéra. A , pokolgépet" közvetlenül Saint- 
Réjant, egy royalista mérnök készítette, aki közel állt Georges 
Cadoudalhoz. Előbb Carbont tartóztatták le, Saint-Réjant 
cinkostársát, majd pluviose-ban elfogták a , pokolgép" 

robbantásának fő szervezőjét is. 


Fouché bemutatta az első konzulnak az összes bizonyítékokat, az 
összes bűnjeleket, és lehetővé tette neki, hogy maga is megismerje 
az ügy összes részleteit. A vizsgálat feltárta a királypártiak 
Franciaországban s különösen Párizsban rendkívül arcátlanul, 
büntetlenül folytatott tevékenységét. Mint már említettük, 1800 
tavaszától a királypártiak hajtóvadászatot indítottak az első konzul 
ellen. Ennek a hajtóvadászatnak a célja igen pontosan meg volt 
határozva: attól az órától kezdve, amelyben a trónkövetelő 
pártjának törzskara meggyőződött arról, hogy Bonaparte 

nem szándékozik a , fehér liliomok Monkjává lenni?" (Azaz 
visszaállítani XVIII. Lajos uralmát), elhatározták, hogy elteszik 

az útból. A végrehajtással Cadoudalt, Hyde de Neuville-t, Dupeirou- 
t bízták meg, s a huhogók vezetői, higgadtan mérlegelve az összes 
lehetőségeket, arra a következtetésre jutottak, hogy Bonapartét 
viszonylag rövid időn belül meg lehet ölni. A rue Saint-Nicaise-ben 
történt robbanás azt bizonyította, hogy számításaik nem voltak 
megalapozatlanok. Bonaparte csak a véletlennek köszönhette, hogy 
életben maradt. 


Az első konzul most az összes bizonyítékával rendelkezett annak, 
hogy a rue Saint-Nicaise-i , pokolgép" a királypártiak keze műve 
volt. De nem akart változtatni korábbi rendelkezésein. Arenát, 
Ceracchit, Topino-Lebrunt, Demerville-t nivőse 19-én kivégezték. A 
Fouché által bemutatott listán szereplők közül százharminc 
jakobinust és babeufistát a Seychelle-szigetekre küldtek vagy 
kiutasítottak Párizsból, rendőri felügyelet alá helyezve őket. 
Szerepeltek köztük a baloldali republikánus mozgalom tekintélyes 
vezetői is: Lepeletier, Rossignol és mások. A kiutasítottak túlnyomó 
többségének a legcsekélyebb köze sem volt az 1800 őszén történt 
merényletekhez. Azután a királypártiakra került a sor. Saint-Réjant- 
t és Carbont szintén kivégezték. A rendőrséget utasították, hogy 
kétszerezze meg éberségét. Fouché a helyén maradt. Bonaparte 
nehezen viselte el a rendőrminiszter jelenlétét: nemcsak hogy nem 
bízott meg benne, hanem intrikáktól, fondorlatoktól, orvtámadástól 
tartott részéről. Létrehozott egy , szuper-rendőrséget", élén Junot- 
val, majd Savaryval, amely azt a feladatot kapta, hogy figyelje 
Fouchét. De a rendőrminiszteri tárcát meghagyta Fouchénak. Ez a 
rossz külsejű, dermesztő tekintetű férfi jól értett a mesterségéhez. 


, Minden oldalról ellenség vesz körül? - mondotta Bonaparte 
Roederernek 1800 decemberében. Amikor egy államfőnek ennyi az 
ellensége, nem gyöngítheti a rendőrséget, még ha csaknem undort 
érez is vezetője iránt. 


Az 1800. őszi kivégzések és megtorlások nem tekinthetők átmeneti 
epizódnak a konzuli köztársaság történetében. Ennél többet 
jelentettek: átmenetet Bonaparte Napóleon diktatúrájához. 


A brumaire 18-19-i puccs után Franciaországban bevezetett 
rezsimet aligha lehet cézári diktatúrának, vagyis Bonaparte 
diktatúrájának nevezni, ahogyan azt az irodalomban olykor állítják. 
A diktatúra bevezetésére nem egycsapásra került sor. Eleinte az 
ideiglenes konzulátus a hatalom jellegét tekintve közel állt a 
Direktóriumhoz és főként abban különbözött ez utóbbitól, hogy az 
első esetben öt direktor volt a hatalom teljességével felruházva, a 
másodikban - három konzul. A különbség inkább mennyiségi, mint 
lényegi volt. Bonaparte abban az időben csak egyike a három 
konzulnak, s hatalma nem nagyobb, mint, például, Sieyés hatalma. 
1799. december végétől, a VIII. alkotmány hatályba lépésétől és az 
első konzul jogainak és kötelességeinek Bonapartéra való 
ruházásától kezdve a helyzet megváltozott. Ettől fogva létrejött az, 
amit ma , személyi hatalomnak? szokás nevezni; e személyi hatalom 
hordozója természetesen az első konzul, Bonaparte volt. Ám a 
személyi hatalom ebben az időszakban - még ha vezető szerepet 
játszott és tekintélyuralmi jellegű volt is - megmaradt az 
alkotmányos keretek között, az első konzulnak ezekkel számolnia 
kellett. Nem szánja rá magát arra, hogy hivatalosan átvegye a 
hadsereg vezetését, mert ezt az alkotmány nem irányozza elő. 
Megengedi, hogy a Tribunátusban politikájával szemben 
kifogásokat emeljenek, sőt bírálják, mert a VIII. alkotmány - 
amelyet ő maga állított össze - nem tartalmaz semmiféle 
korlátozásokat a véleménynyilvánítás szabadságát illetően. Csupán 
az 1800. júliusi válság után, a merényletek után, a rue Saint- 
Nicaise-i , pokolgép"-robbanás után kezdődik Napoléon Bonaparte - 
lényegében semmi által nem korlátozott - személyi diktatúrája. 
(Azért mondjuk, hogy , lényegében", mert formailag a diktátori 
hatalmat alkotmányos leplekkel álcázták, és a VIII. évi alkotmány 
névlegesen érvényben maradt.) 

Az alkotmányos előírások látszólagos megtartása ellenére, annak 
ellenére, hogy Franciaország formailag köztársaság marad, az 
országban ténylegesen létrejön az első konzul, Bonaparte tábornok 
egyeduralma. 


Már a jakobinusok és a demokraták ellen alkalmazott kegyetlen 
megtorlásokban teljes egészében megmutatkozott a diktatúra 
természete. Semmiben sem vétkes jakobinusokat és babeufistákat 
nem a törvénnyel összhangban, hanem a törvény ellenére ítéltek 
száműzetésre; a Seychelle-szigetekre való deportálásukat politikai 
megfontolások diktálták, s a törvénynek alkalmazkodnia kellett az 
első konzul akaratához. A törvény fölé helyeződött az első konzul 
akarata. 


Bonaparte - mivel nem bízott azon legközelebbi munkatársaiban, 
akik az állami politika legfontosabb ágait irányították: Talleyrand 
külügyminiszterben, Fouché rendőrminiszterben - mindennel maga 
akart foglalkozni; fokozatosan kezébe ragadta az állami politika 
összes szálait, mindenbe beleavatkozott. Kötelezte a 

minisztereket arra, hogy írásbeli jelentéseket nyújtsanak be neki; ily 
módon fokozott felelősséggel tartoztak az első konzulnak. A 
minisztereknek ritkán nyílt módjuk arra, hogy személyesen 
beszélgessenek vele. Csak Talleyrand-nal tett kivételt, a 
külügyminiszternek joga volt ahhoz, hogy személyesen jelentsen az 
első konzulnak. Voltaképpen a miniszterek Napóleon akaratának 
végrehajtóivá váltak; tudták, hogy éberen szemmel követik őket, 
felügyelnek rájuk, hogy csupán az első konzul engedelmes 
hivatalnokai. 


Ettől kezdve az országban mindent az első konzul, a diktátor 
akarata döntött el, a konzulátus éveiben fennmaradt ellenzék csak 
fokozta Bonaparte tekintélyuralmi törekvéseit. Az 1801 
februárjában benyújtott törvénytervezet, amely feljogosította 

a kormányt arra, hogy a megyékben rendkívüli törvényszékeket 
hozzanak létre, éles ellenvetésekkel találkozott a Tribunátusban és a 
Törvényhozó Testületben: jelentéktelen szótöbbséggel fogadták el és 
vált törvénnyé. A polgári törvénykönyv cikkelyei ugyanilyen 
határozott ellenvetésekbe ütköztek. Ez éppúgy nem maradt 
észrevétlen, mint Benjamin Constant-nak és az ellenzék más 
vezetőinek némely kritikai megnyilvánulásai. A konzuli hatalom 


megtalálta az egyszerű megoldást. Az engedelmes Szenátusnak X. 
évi ventőse 27-i (1802. március 18-i) határozata a Törvényhozó 
Testület kétszáznegyven tagjáról és a Tribunátus nyolcvan tagjáról 
kimondta, hogy azok nem választhatók újra. Ez azt jelentette, hogy 
egyszerűen kirekesztették őket a törvényhozó testületekből. A 

, tisztogatás" nehézségek nélkül ment végbe. Ám mivel az ellenzék 
még nem tört meg, a konzul mellőzni kezdte a Törvényhozó 
Testületet és a Tribunátust; az egész munkát az Államtanácsba 
összpontosította, ez lett a kormánytevékenység fő mechanizmusa. 


Bonaparte azt is tudta, hogy az ellenzék a párizsi politikai 
szalonokban, főképpen Germaine de Staél szalonjában fészkel. Itt 
egy ideje divatba jött Moreau tábornok magasztalása; nevét kiejtve 
felsóhajtottak: ez az a férfiú, akit nem becsülnek meg. Madame de 
Staél, aki - talán nem is alaptalanul - a század egyik legokosabb 
asszonyának tartotta magát, igyekezett ingerelni az első konzult. 
Talleyrand igen szívesen fenntartotta közöttük ezt a hangulatot. 
Mint Barras megjegyezte, Talleyrand nem tudta megbocsátani 
Madame de Staélnek, hogy annak idején külügyminisztert 

csinált belőle és pénzt kölcsönzött neki. Talleyrand-nak alighanem 
teljesen megfelelt volna, ha ezt az éles nyelvű asszonyt kiutasítják 
Franciaországból. Bonaparte kezdett is hajlani erre a rendszabályra, 
de úgy vélte, még nem érkezett el az ideje. , Közöljétek azzal az 
asszonnyal, hogy nem vagyok XVI. Lajos" - mondta testvéreinek, 
akik továbbra is látogatták Madame de Staél szalonját. Ezt 
figyelmeztetésnek szánta. 


Az első konzul azt is tudta, hogy akadnak elégedetlenek katonai 
körökben is, mégpedig a tábornokok között. Ez már komolyabb 
dolog volt, hiszen itt nemcsak szavakkal hadakozhattak. A katonai 
ellenzék vezetőinek Bernadotte-ot, Jourdant, Augereau-t tartották. 
Az egyetlen veszedelmes ellenfélnek Bonaparte Bernadotte-ot 
tekintette. Ez a ravasz gascogne-i - bátyjának, Joseph-nek sógora, 
volt szerelmének, Désirée Clarynak a férje, csaknem rokon - 
vonakodott kifejezésre juttatni a konzuli rezsimmel való 
szolidaritását. Egyébként, Marengo után ezek a kegyvesztett 
generálisok nem jelentettek veszélyt Bonapartéra nézve. Hadvezéri 
dicsősége már megingathatatlanná vált. Desaix meghalt, Kiébert 
különös véletlen folytán éppen Desaix halála napján - július 14-én - 
gyilkolták meg Egyiptomban; Hoche már korábban elesett; a 


legnagyobb hadvezérek, Bonaparte lehetséges vetélytársai, mind 
letűntek a színről. Csak Moreau maradt, de benne nem elég az 
elszántság döntő lépésekre. 


Leküzdve a különféle árnyalatú ellenzék ellenállását és fokozva 
személyi hatalmát vagy helyesebben szólva, a cézári diktatúrát, 
hiszen elsősorban a hadseregre támaszkodva jutott a teljhatalomhoz 
- Bonaparte igyekezett elkendőzni, álcázni a rezsim diktatórikus 
jellegét és meghatározott társadalmi bázist teremteni a maga 
számára a hadseregen kívül is. Lenin azon megállapítását, amely 
szerint a bonapartizmusra jellemző a lavírozás politikájára való 
hajlam, többszörösen igazolja a konzulátus és a császárság 
története. 


Aki úgy tüntetné fel a dolgot, mintha Bonaparte hatalma mint a 
cézári diktatúra formája csupán a szuronyok erején nyugodott 
volna, tévedésbe esne. Bonaparte politikája kezdetben - egy 
bizonyos ideig, amelyről később lesz szó - teljesen realisztikus volt, 
s főképpen az ország szükségleteinek figyelembevételén alapult, 
pontosabban szólva, a népesség tulajdonosi többsége 
szükségleteinek figyelembevételén. Maga Bonaparte világosan 
megmondta erről: , Végigvittük a forradalom regényét... Most meg 
kell állapítani, mi benne a realitás." 


Bonaparte e realitások közé - amelyeket a forradalom teremtett - 
sorolta a tulajdonnak a forradalom által végrehajtott újrafelosztását 
és a polgári tulajdonnak, mint a társadalmi viszonyok uralkodó 
formájának megszilárdítását. Ezek közé sorolta az egyenlőséget is, 
mindenekelőtt a jogegyenlőség értelmében, a szabadságot, 
korlátozottan személyi szabadságként értelmezve, a tulajdon 
felhasználásának szabadságát, de nem többet. Ezeket a realitásokat 
Bonaparte hatalma megszilárdította és védelmezte, s ő maga, aki 
kijárta a forradalom iskoláját, tisztában volt azzal, hogy mihelyt e 
realitásoktól elfordul, mihelyt megtagadja őket, az egész nemzet 
ellene lesz. Ám Bonaparte további érveket keresett a hatalom egy 
kézben való egyre nagyobb összpontosításának ideológiai 
megalapozásához, mivel a hatalmat egyre inkább a saját kezében 
összpontosította. Bár gyakran megtörtént, hogy igencsak kritikusan 
nyilatkozott az , ideológusokról", jómaga is éppen annyira 

, ideológus? volt, mint hadvezér. 


Ezzel kapcsolatban érintenünk kell egy problémát, amely 
részkérdés, de mégis lényeges jelentősége van. Egyes történetírók és 
Napóleon néhány életrajzírója hajlik annak a feltételezésére, hogy 
Bonaparte mindig, de legalábbis 1796-tól ellensége volt a 
forradalomnak, s hogy mindig is főként a jakobinusokat gyűlölte. 
Ezzel a véleménynyel nehéz egyetérteni, az efféle megállapítások 
túlságosan leegyszerűsítettek és egyoldalúak. Elsősorban nem 
szabad szem elől téveszteni a Bonaparte által vívott harc objektív 
tartalmát. Bármennyire reakciós és antidemokratikus volt is az 
országa népe irányában folytatott politikája, a polgári Franciaország 
a feudális-abszolutista világgal való összeütközésben egy bizonyos 
ideig történelmileg haladó erőt képviselt. 


Ámde az is fontos, hogy világosan lássuk Bonaparte világnézetét, 
hogy leegyszerűsítés nélkül megértsük nézeteinek evolúcióját, a 
világszemléletében és a tetteiben végbemenő változásokat. A 
vizsgált időszakon belül, vagyis a konzulátus időszakában hiba 
volna észre nem venni a világnézetében, politikájában megmaradt 
belső ellentmondásokat. A tegnapi jakobinus, a , Beaucaire-i 
vacsora?" szerzője, Gasparin és az ifjabb Robespierre barátja, még 
akkor sem tudta eltörölni múltját, amikor Caesar útjára lépett. 
Bonaparte, az első konzul, a diktátor, még világosan tudatában volt 
annak, hogy ereje a forradalommal való folytonossági kapcsolatban 
rejlik, abban, hogy kardja a forradalom vívmányainak védelmét és 
megszilárdítását szolgálja. Erről nemegyszer beszélt. , A nép 
méhéből származom, nem vagyok holmi XVI. 

Lajos..." Ermenonville-be látogatva, azt mondta Stanislas de 
Girardinnek: , A jövő meg fogja mutatni, nem lett volna-e jobb a 
föld nyugalma szempontjából, ha sem Rousseau, sem én sohasem 
léteztünk volna." Ezek mély értelmű szavak. Az első konzul, a 
diktátor, aki vaskézzel szilárdította meg könyörtelen hatalmát, 
tudta, mivel tartozik a , Társadalmi szerződés? írójának. A 
konzulátus éveiben Berlier-vel beszélgetve Bonaparte ezt mondta: 

, Voltak jó jakobinusok, s volt idő, amikor minden valamelyest is 
fennkölt lelkű férfiúnak jakobinusnak kellett lennie; jómagam is az 
voltam, akár ön, akár sok ezer más derék ember." Környezetében 
mindenkor sok olyan ember volt, akik jelentős szerepet játszottak a 
jakobinus vagy a baloldali republikánus mozgalomban: elég 
megemlítenünk Réalt, Lannes-t, a Bonaparte 

közigazgatásában működőket: Jean Bon Saint-Andrét, Merlin de 


Douai-t, Barére-t stb. Végül pedig, amikor már minden a múlté volt, 
Szent Ilona szigetén Napóleon arról beszélt, hogy szerette a 
forradalmat, és mindig tiszteletteljesen nyilatkozott Robespierre-ről 
és öccséről. 


Természetesen mindez nem teszi meg nem történtté Bonaparte 
antidemokratikus tetteit; bármit mondott is, nem téveszthető szem 
elől, hogy az első konzul valójában militarista-despotikus diktatúrát 
vezetett be. De az is fontos, hogy elkerüljük fejlődésének 

leegyszerűsített vagy túlságosan sematikus ábrázolását. 


Már az első itáliai sikerek után, s kiváltképpen brumaire után 
Bonaparte felvetette a nemzeti összefogás eszméjét. Ezt az eszmét 
nem ő találta ki, ez a forradalom szülötte volt, s előtte már 
Rousseau is kimondta, de Bonaparte új módon értelmezte. A 
nemzeti eszme Bonaparte tolmácsolásában afféle vetélkedés a 
katonai dicsőségben, felülemelkedés a pártviszálykodásokon a haza 
iránti magasabb rendű kötelesség nevében. A forradalom idején 
csak a szabadságharcosok nevét vette körül tisztelet - Brutus, a 
Gracchusok, Wilhelm Tell nevét. Bonaparte a Tuilériák palotájában, 
ahová 1800 elején költözött be, Brutus mellszobra mellé helyeztette 
Caesar szobrát. (Abban az időben a Tuilériák palotájába való 
költözés nem volt antidemokratikus lépés; 1793-1794-ben a 
Tuilériákban ülésezett a Közjóléti Bizottság.) Tisztelet-adásban 
részesítette Turenne-t, IV. Henriket, Jeanne d"Arcot. Saját maga 
számára a legfőbb nemzeti döntőbíró szerepét készítette elő: ő a 
pártok fölött áll, a nemzet egészének érdekeit képviseli. 


Ilyen módon a kifejezetten tekintélyuralmi jellegű hatalom, amelyet 
szívósan tartott a kezében, fennkölt és nemes megalapozást kapott. 
Az első konzul - a nemzet megtestesítője; voltaképpen a nemzet 
személyi kifejezése. A katonai dicsőség, amely övezte (Marengót 
immár fenntartás nélkül nagy győzelemként magasztalták, s Desaix 
árnyéka egyre jobban elhalványult) fenséges és fenyegető jelleget 
kölcsönzött ennek az eleven nemzeti szimbólumnak. Ez, 
természetesen, a népi szuverenitás elveinek a Caesar hatalma által 
megvalósított, felnagyított nemzeti elvvel való felcserélése 

volt. Végső soron a cézári diktatúra ideológiai megalapozását 
jelentette. De vajon sokan felfogták-e a lényegét? 


Az 1801. esztendő egyik vasárnapján Párizs fölött végigzúgtak a 


párizsi Notre Dame székesegyház nagy harangjainak dallamos, 
ütemes hangjai. Több mint tíz évig némák voltak, mint ahogyan 
hallgattak Franciaország csaknem valamennyi 

templomának harangjai. Az első konzul felélesztette a templomi 
harangokat, s hangjuk az egész országban hallatszott. Talán ő maga 
hivő, vallásos ember volt? Természetesen nem volt az. Fiatal 
korában Voltaire és a materialisták őszinte tisztelője, Rousseau 
hódolója lévén, az egyházzal, a vallással szemben igen szkeptikus 
álláspontot foglalt el. Egy ideig egyáltalán nem is érdekelte. De jól 
tudta, hogy Franciaország falvaiban és városaiban a harangok 
megkondulását ragyogó mosollyal fogja fogadni csaknem minden 
francia nő és sok férfi is - parasztok és városlakók. Tudta, hogy az 
ilyen egyszerű intézkedés, mint a régi, megszokott vasárnap 
visszaállítása a dekád tizedik napja helyett, amely érthetetlen és 
nehezen megjegyezhető volt, általános megelégedést fog kelteni. 
Élettapasztalatai meggyőzték arról, hogy a vallás és az egyház óriási 
erő marad, s józansága arra a következtetésre juttatta, hogy ezt az 
erőt nem szabad figyelmen kívül hagyni. 


Miként jutott ezekre a következtetésekre? A legvalószínűbb az, hogy 
Olaszországban és Egyiptomban szerzett tapasztalatai vezették arra 
a gondolatra, hogy felül kell vizsgálni az egyházzal szemben 
követett politikát. 1796-1797-ben Olaszországban meggyőződött 
arról, hogy az egyház ellen hadakozva a franciák ellen hangolja a 
népet, elsősorban a parasztságot, amely teljes egészében a papság 
befolyása alatt állt. Még világosabban érezte az egyház erejét 
Egyiptomban, ahol a mohamedán arabokkal került szembe. Már az 
egyiptomi néphez intézett első felhívásaiban kijelentette, 

hogy mélységesen tiszteli a Koránt. De ha nyilvánosan kifejezte a 
mohamedán vallás iránt érzett mély tiszteletét, akkor miért tagadja 
meg azt a katolikus vallástól? Ennek a gondolatmenetnek 
megcáfolhatatlan logikáját egy idő óta más nyomós érvek is 
kiegészítették. Olaszországban, Egyiptomban Bonaparte politikája 
arra irányult, hogy semlegesítse, ártalmatlanná tegye az egyházat. 
De amióta ő, Bonaparte az események alakulása folytán a francia 
állam fejévé lett, logikusnak és célszerűnek látszott, hogy megtegye 
a következő lépést: hogy az egyházat az állam szolgálatába állítsa, 
semleges vagy ellenséges erőből szövetségessé, a rendszer 
támaszává tegye. 


Az egyház tekintetében követett politikában ilyen éles fordulatnak 
ellenvetésekbe, ellenkezésekbe kellett ütköznie. , Az a gondolat, 
hogy helyreállnak a pápának a franciák fölötti jogai, 
homlokegyenest ellentétben állt a közvéleménnyel, a kor 
szellemével" - írja Chaptal. A francia népet tíz éven át arra 
tanították, hogy az egyház a zsarnokok védőbástyája, és hogy a 
papok a forradalom legádázabb ellenségei. Ez érinthetetlen 
forradalmi tradíció volt, valamennyi republikánus, kiváltképpen 
pedig a republikánus hadsereg vitathatlannak tekintette. Ámde 
nemcsak az igazi republikánusok fogadták szükségképpen 
ellenségesen az egyházzal való kibékülést. Bonaparte közvetlen 
környezetének tagjai közül nem egynek nyomós okai voltak arra, 
hogy ellenezze az egyházzal való szövetséget. Maurice Talleyrand, 
volt autuni püspök, aki 1789-ben javaslatot terjesztett be az összes 
egyházi javak elkobzására, éppen ezért nem kívánta az egyház 
tekintélyének visszaállítását: nem várt ettől semmi jót a 

maga számára. Ugyanilyen indokokból helyezkedett szembe az 
egyházi politikában végrehajtandó fordulattal Fouché is, az egykori 
papnevelői tanár, majd az egyház üldözője és a kereszténytelenítés 
élharcosa: nem számíthatott az egyházi körök rokonszenvére. Az 
egyházzal való kacérkodás megbotránkoztatta az Intézet tudósait is: 
Franciaország legfőbb tudományos intézete a hitetlenség központja 
volt. Az , ideológusok" mind szemben álltak az egyházzal, a XVIII. 
század filozófiai hagyományait, a voltairizmus, a 
szabadgondolkodás szellemét védelmezték. 


Bonaparte mindezt figyelmen kívül hagyta. Az elit 
elégedetlenségénél fontosabb volt számára a parasztok támogatása 
és rokonszenve. Bonaparte az adott esetben nem annyira a 
parasztok értelméhez, mint inkább előítéleteihez fordul. Biztos 

volt benne, hogy az egyháznak a jogaiba való visszahelyezését a 
parasztság megelégedéssel fogja fogadni. A legfontosabb az volt, 
hogy az egyház a rezsim erős támaszává váljék. A papok ki fogják 
egészíteni a prefektusokat. Személyükben Bonaparte a 

konzuli rezsim látszólag független, s ezért kiváltképpen értékes 
ügynökeinek hálózatát akarta megteremteni. Ezek az indítékok 
késztették a katolicizmusnak mint államvallásnak visszaállítását. Az 
1801. július 15-i konkordátum, amelyet Bonaparte és VII. Pius pápa 
írt alá, Franciaországban hivatalosan visszahelyezte jogaiba az 
állam által támogatott katolikus egyházat. 


Szent Ilona szigetén tollba mondott visszaemlékezéseiben, valamint 
korábban, a konzulátus és a császárság éveiben is, Bonaparte 
sikereit általában azzal magyarázta, hogy a , csillaga" oltalmazta. 
Hitt a csillagában, vagyis a sorsában, s csillaga nem hagyta el, nem 
fordult el tőle. Ezekben a nézeteiben sajátos módon kapcsolódott 
össze a tősgyökeres korzikai babona és a furfangos, számító ámítás. 


A valóságban azok a sikerek, amelyek egy meghatározott ideig 
Bonaparte katonai és politikai tevékenységét kísérték, mint már 
mondottuk, számos okkal magyarázhatók. Közülük néhányról már 
szóltunk. Helyénvaló, hogy itt felhívjuk a figyelmet még egy sajátos 
tényezőre, amely megkönnyítette Bonaparténak a maga elé tűzött 
feladatok végrehajtását. 


Bonaparte minden idejét és figyelmét lekötötte azoknak a 
kérdéseknek egyre táguló köre, amelyekkel első konzulként meg 
kellett birkóznia politikai, állami, diplomáciai, katonai, 
közigazgatási, jogi téren. De óriási, fantasztikus munkaképessége 
ellenére (akár Auxonne-ban, továbbra is hajnali négy órakor kelt és 
nyomban munkához látott) nem jutott ideje mindenre. Egyre 
nagyobb mértékben vette igénybe hozzá közelálló emberek - 
fiatalkori barátai - Bonaparte minden idejét és figyelmét lekötötte 
azoknak a kérdéseknek egyre táguló köre, amelyekkel első 
konzulként meg kellett birkóznia politikai, állami, 

diplomáciai, katonai, közigazgatási, jogi téren. De óriási, 
fantasztikus munkaképessége ellenére (akár Auxonne-ban, továbbra 
is hajnali négy órakor kelt és nyomban munkához látott) nem jutott 
ideje mindenre. Egyre nagyobb mértékben vette igénybe hozzá 
közel segítségét, akikben teljesen megbízott. Ilyenek nem sokan 
voltak: Duroc, Lannes, Berthier, Junot, Marmont, Murat, Lavalette - 
akiket már több ízben említettünk. Marengo után ezek közé 
tartozott Savary és részben Réal is. Négy-öt éve jórészt még 
tejfelesszájú legények voltak, hadnagyi vagy kapitányi váll-lappal, s 
nem gondoltak a holnapra; talán nem is álmodtak fényes 

karrierről. De amióta a sors összehozta őket Bonapartéval, a fiatal 
tisztek életében minden megváltozott: a nevüket tisztelet és 
dicsőség övezte, arannyal kivarrt tábornoki egyenruhát és vállrojtot 
viseltek, hadosztályokat, hadtesteket vezettek, az egész ország 
ismerte őket. Ezek az - az első olaszországi hadjárat ideje óta 
Bonaparte legközelebbi környezetéhez tartozó - emberek 


határtalanul hittek Bonaparte lángelméjében, s ő bízott bennük. 
Néhány fontos üggyel, amelynek véghezvitelére magának nem 
jutott ideje és amelyet nem bízott a miniszterekre, legközelebbi 
fegyvertársait bízta meg. Bonaparte bonyolult diplomáciai 
feladatokat bízott Durocra, és , Duroc katona" - ahogyan saját 
magáról beszélt - kitünően megbirkózott velük. A beavatottak 
tudták, hogy Lannes véleménye vagy Duroc véleménye az első 
konzulnál sokkalta többet nyom a latban, mint a hivatalos 
tisztségviselőknek - a minisztereknek vagy olykor a második, illetve 
a harmadik konzulnak a véleménye. 


Ámde e hozzá közelálló munkatársak sem bizonyultak 
elegendőknek az óriási és egyre növekvő államgépezet 
irányításához, s Bonaparte egy sereg új embert választott közvetlen 
munkatársának. Létrehozta az államtitkári tisztséget: az 
államtitkárra hárult az egész tárcaközi tevékenység szabályozásának 
és összehangolásának a feladata. Erre a tisztségre Maret-t nevezte ki 
- a mindig korrekt, pontos, minden apróságban precíz Maret-t, a 
polgári hatóság afféle Berthier-jét. A jogi természetű kérdéseket, a 
polgári törvényhozás kérdéseit átruházta Cambacérésre, fenntartva 
azonban magának az utolsó szó jogát. Az Államtanácsban, amely a 
konzuli rezsim legfőbb kormányszerve lett, Roederer, Régnault de 
Saint-Jean d Angély, Chaptal, Thibau-deau véleményére hallgatott. 
Mindenki másénál többre tartotta Roederer véleményét, akit joggal 
tekintett egyik legokosabb és legéleslátóbb munkatársának. 
Túlságosan önfejű öccsét, Lucient, eltávolította a 
belügyminisztérium éléről, és Chaptalt nevezte ki erre a 
felelősségteljes posztra. Bonaparte tudta, hogy Chaptal nem 
tartozik tisztelői közé: ez utóbbi később az első konzulnak csaknem 
nyílt ellenfele lett. De Chaptalt azért becsülte, mert kora egyik 
legnagyobb tudósa volt. S e kiváló vegyész, több fontos felfedezés 
atyja, egyúttal nagyszerű szervezőnek bizonyult. A forradalom alatt 
meg tudta szervezni a lőpor nagyméretekben való gyártását a 
grenelle-i táborban. Bonaparténak Laplace-szal nem volt 
szerencséje; de nem mondott le arról az elgondolásról, hogy a 
belügyminisztériumot egy tudós, az Intézet tagja irányítsa. Chaptal 
teljes egészében beváltotta reményeit. Miniszteri működése a 
legnagyobb mértékben gyümölcsöző volt. 


Bonaparte mindig nagy tisztelettel adózott a tudománynak és a 


tudósoknak. Így volt ez élete végéig. Másoktól is megkívánta, hogy 
tisztelettel viseltessenek a tudomány iránt. A tudományos 
kérdésekben a tájékozatlanság, a kompetencia hiánya vagy éppen a 
tudatlanság megbocsáthatatlan vétek volt a szemében. Egy ízben 
Bernardin de Saint-Pierre, a , Paul et Virginie" című regény neves 
írója, akinek tehetségét Napóleon sokra tartotta, panaszkodott 
Bonaparténak, hogy az Intézetben nem mutatnak iránta kellő 
tiszteletet. Napóleon egy pillanatra gondolkozott. - Mondja - 
kérdezte egy kis szünet után -, ismeri a differenciálszámítást? - 
Nem! - vallotta be becsületesen az író. - Hát akkor miért 
panaszkodik! - Véleménye szerint az Intézet olyan tagja, aki 

nem ismeri a differenciálszámítást, csakugyan nem érdemelt 
tiszteletet. 


Bonaparte igyekezett az államirányításba bevonni a tudósokat. A 
gazdaságpolitika kérdéseiben, kiváltképpen az ipari termelés 
szervezésében elsősorban a tudósok véleményére hallgatott. A 
legnagyobb figyelemmel Chaptal véleményét hallgatta - nem azért, 
mert miniszter, hanem mert tudós volt. 


Az 1800. évi júliusi válság után, amikor Carnot veszélyessé vált 
vagy legalábbis Bonaparte annak vélte, hosszú évekig haragot 
tartott vele. De azért továbbra is tisztelte, és nagyra tartotta a 
katonai vezető és a nagy matematikus tehetségét. 


Bonaparténak az olyan emberekhez való viszonyában, mint Chaptal, 
Carnot, Monge, Laplace, Berthollet, mint már mondottuk, világosan 
kifejezésre jutott a tudomány iránti tisztelete. De könnyűszerrel 
észrevehető emögött több is: tisztelete a tehetségek iránt, az, hogy 
meg tudta becsülni a tehetséges embereket. Bonaparte, aki maga 
kiváló adottságokkal, energiával, csaknem határtalan 
munkaképességgel volt megáldva, nem félt a vetélytársaktól, és 
tehetséges emberekkel vette körül magát, így volt ez kezdetben, 
később persze lassanként más lett a magatartása e 

tekintetben. Bonaparte igen nagy érdeklődést tanúsított a 
tehetségek iránt, felkutatta, figyelemmel követte őket. Azt akarta, 
hogy az egész kormányapparátus tehetséges emberekből álljon. 
Természetesen azzal a feltétellel, hogy ne keresztezzék az útját. 


A XIX. századi Angliában néhány kabinetről - Aberdeen vagy 
Gladstone kormányáról - félig ironikusan, félig komolyan azt 


mondogatták: , az összes tehetségek minisztériuma". Ha ennek a 
kifejezésnek volt valami értelme, akkor különösen joggal 
alkalmazható a konzulátus, de kiváltképpen a császárság 
vezérkarára, Bonaparte környezetére. Az első konzul legközelebbi 
katonai és civil munkatársai valóban a , tehetségek minisztériumát" 
alkották, a fényes és különleges képességek olyan 

ragyogó együttesét, amilyennel akkoriban egyetlen más európai 
kormány sem rendelkezett. Azon a téren, amelyet kiváltképpen 
szakterületének tekintett, vagyis katonai téren, Bonaparte annyi 
tehetséget tudott maga köré gyűjteni, az elsőrendű talentumok 
olyan csillagképét, amilyenhez hasonlót Franciaország története 
sem előtte, sem utána nem ismert. 


Masséna, Kiéber, Lannes, Davout, Ney, Berthier, Desaix, Murat, 
Brune, Soult, Jourdan, Macdonald, Junot, Duroc, Mortier, Bessiéres, 
Marmont, Augereau, Oudinot, Rapp, Lauriston, Victor - ez még 
korántsem teljes felsorolása Bonaparte fegyvertársainak. E nevek 
mindegyike mögött csodálatos pályaképek állnak, 

váratlan sorsfordulatok és haditettek. Ezek a férfiak származásukat, 
képzettségüket tekintve különböztek egymástól: Davout, Desaix és 
Marmont régi, jóllehet elszegényedett kemesi családok sarjai; 
Lannes, Murat, Brune, Kiéber, Augereau, Junot a nép fiai, közülük 
néhány a legalacsonyabb rétegből való, és a katonai szolgálatot 
egyszerű közlegényként kezdte. De bármely rendhez tartoztak is, 
valamennyien a forradalom fiai voltak. 


Napóleon terjedelmes irodalmi hagyatékában kevés olyan oldalt 
találunk, amely nem körültekintéssel, a kívülállók - a kortársak 
vagy az utókor - véleményének számításba vételével íródott volna, 
mindenütt érződik a józan ész hangja; szavai, még ha olykor a 
sietség bélyegét viselik is magukon, csaknem mindig mérlegeltek és 
megfontoltak. De vannak kivételek - ilyenek a Joséphine-hez írt 
korai levelek, az 1798-ból származók, amikor nem múlt el nap 
anélkül, hogy ne emlékeztette volna az asszonyt, milyen 
határtalanul szereti. Később e levelek tartalma megváltozott. De 
figyelemre méltó, hogy a korai levelekben is, amelyek mindig 
rövidek, mivel kevés volt az ideje, sokat beszélt tábornokai 
sikereiről. , Masséna intézkedései nagyon 

eredményeseknek bizonyultak? - írta 1796. július 11-én a veronai 
ütközet után: , Brune tábornokot hét golyó érte, valamennyi átfúrta 


a ruháját, de nem sértette meg őt magát. Ez aztán a szerencse !" - 
írja ugyanebben a levélben. Ezekben a rövid sorokban nyoma sincs 
az irigységnek vagy a vetélkedésnek, holott az érthető volna a Mars 
szolgálatában versengő hadvezéreknél. Sem Masséna, sem Brune 
nem állt közel Bonapartéhoz, s mégsem állta meg, hogy ne beszéljen 
sikereikről a feleségének. 


Bonapartétól természetesen távol volt minden érzelmesség, 
szentimentalizmus. Éles tekintete nem vesztette szem elől egyetlen 
nagy tábornokát sem, aki útjába állhatott volna vagy keresztezhette 
volna útját. Ha kellett, vaskézzel eltávolította azt, aki veszélyessé 
válhatott. Így például nem engedte meg Moreau-nak, hogy 
Hohenlinden után Bécs ellen vonuljon; Moreau-t vetélytársának 
tartotta, ezért figyelemmel követte és korlátozta tevékenységét. 
Szemmel követte Bernadotte-ot, nem bízott benne. 

Amikor közvetlen érdekei forogtak kockán, könyörtelen volt. 
Kivégeztette Arenát, pedig ifjúkori emlékek kapcsolták össze vele. 
Agyonlövette Frottét, mert meg kellett törni a vendée-iak 
ellenállását. 


Ámde emellett következetesen támogatta azokat, akiket nem tartott 
ellenségeinek, megadta nekik, ami illette őket. Így értékelni tudta 
Desaix adottságait, baráti jobbot nyújtott feléje. Nyomban 
felismerte Lannes katonai tehetségét, és gyorsan vitte őt felfelé a 
katonai hierarchia lépcsőfokain. Lannes-nak még éles kritikáját is 
megbocsátotta: ő egyike azoknak a keveseknek, akik szemébe 
merték mondani az igazságot. Moreau hadseregében felfedezte 
Michel Neyt, Grouchyt; nyomban értékelte és támogatta őket. 
Davout-nál a tüskés külszín mögött megsejtette az átlagon felüli 
képességű embert; támogatta, és nem tévedett ítéletében. 


Vitás esetekben, amikor cl kellett dönteni, kire bízza felelős 
hadműveletek irányítását, Bonaparte a tehetséget részesítette 
előnyben. Nem szerette Kiébert - erről nyíltan beszámol 
visszaemlékezéseiben. Mindamellett elismerte katonai tehetségét, s 
amikor 1799-ben határoznia kellett, kire bízza az egyiptomi 
hadsereg parancsnokságát, nyomban úgy döntött, hogy ez csak 
Kiéber lehet. Toulon óta ragaszkodott Junot-hoz mint régi 
bajtársához. Ney-t is nagyra becsülte. De amikor később, 1810-ben 
Portugáliában Junot és Ney nem tanúsítottak kellő erélyt, 


Bonaparte a portugáliai hadsereg főparancsnokának minőségében 
fölébük helyezte André Massénát. A nyakas öreg Masséna, aki a 
tábornagyi vállrojt mellett is megtartotta az egykori csempész 
magatartását és modorát, az első konzultól, majd a császártól is 
független tábornok maradt. Bonaparte ráadásul okkal 
feltételezhette, hogy Masséna, ez a vén farkas, aki nem egy dicső 
győzelmet könyvelhetett el, magányosan ül a tanyáján és azt üvölti, 
hogy hőstetteit nem értékelik. S mégis, bármennyire közelebb állt is 
hozzá egyénileg Junot és Ney, értékelte az öreg kardforgató 
tehetségét és elismerte mint elsőrendű hadvezért. A Junot, Ney és 
Masséna közötti választás során ez utóbbit részesítette előnyben, 
mint nagyobb tehetséget. 


Bonaparte állhatatosan törekedett arra, hogy mind a hadseregben, 
mind pedig a polgári közigazgatásban a legfontosabb tisztségeket 
tehetséges emberekkel töltse be, jó koponyákkal, , des hommes 
desprit"-vel, ahogy mondani szerette. Az a kívánsága, hogy 
legénységét elsőrendű játékosokból állítsa össze, meghatározó 
tényező maradt akkor is, amikor létrehozta kormányát, sőt tágabb 
értelemben az egész katonai és polgári igazgatást. Az, hogy ezek az 
elsőrendű játékosok egyszer esetleg őt magát háttérbe akarják 
szorítani és az első helyre akarnak kerülni, a legcsekélyebb 
mértékben sem zavarta Napóleont. Annyira bízott saját erejében, 
olyan mértékben meg volt győződve arról, hogy bármely 
versenytársánál különb lesz, és végül is mindegyiken túl fog tenni, 
hogy bátran vállalta a kockázatot, s a kormányba olyan embereket 
is bevett, akikben tudvalevően nem bízott. Így például Marengo 
után nem bízott többé Talleyrand-ban (mellesleg joggal), s a volt 
autuni püspök iránt semmiféle személyes rokonszenvet nem érzett. 
De kénytelen volt elismerni, hogy Talleyrand a legnagyobb 
mértékben olyan , homme d"esprit", amilyeneket igyekszik 
megnyerni és maga köré tömöríteni. El kellett ismernie a 
külügyminiszter bámulatos munkaképességét is, aki látszólag 
beteges külseje ellenére vasegészségnek örvendett, s képes volt két- 
három éjszakát álmatlanul tölteni anélkül, hogy szellemi frissesége 
csökkent volna. 


Még kevesebb bizalmat érzett - ha lehet itt egyáltalán 
összehasonlításokat tenni - Fouché iránt. Egyébként ebben a 
hallgatag férfiban senki sem bízott, amióta békés oratoriánus 


abbéból dühödt terroristává és az egyház üldözőjévé lett Nevers-ben 
és Lyonban, s szélsőséges hébert-istából a Direktórium 
rendőrminiszterévé: sem életrajza, sem külső megjelenése nem 
keltett bizalmat. Bonapartét semmi sem kényszerítette rá - és 
különös előnnyel sem járt rá nézve -, hogy elfogadja Fouchénak még 
októberben, brumaire előtt, felajánlott szolgálatait. Fouché mögött 
nem állt semmiféle erő, semmi, saját árnyékán kívül. Nem képviselt 
senkit, saját magán kívül. 


Mindamellett Bonaparte, bár sohasem bízott Fouchéban, elfogadta a 
felajánlott szolgálatokat és nem annyira megtisztelő, mint inkább az 
államgépezetben lényeges funkciót bízott rá - a rendőrség vezetését. 


Lehet egyet nem érteni Stefan Zweiggel, amikor Fouchét afféle 
géniusznak - a gonosz géniuszának - ábrázolja, de el kell ismernünk, 
hogy ez a félelmet és utálatot keltő, sápadt, szinte vértelennek 
látszó ember valamiféle erővel volt felruházva. Erkölcstelensége, 
elvvé avatott elvtelensége, az emberek iránti megvetése, 
könyörtelensége - az összes hibák ilyen különös ötvözete egyazon 
személyben - Fouché , sötét tehetségét" a maga módján színe 
jelentéktelenné tette. S Bonaparte a saját tündöklésének fokozására 
hivatott ragyogó tehetségek fényes csillagképéhez habozás nélkül 
csatolta Fouché sötét árnyékát. 


Bonaparte feltételezhette, hogy fegyvertársai közül némelyek - 
Fouché, Talleyrand, Bernadotte, Augereau és mások is - mihelyt 
megfordul a széljárás, ingadozni kezdenek, s ha erős az ellenszél, 
szembefordulnak vele. Egyszóval, ezek olyan segítőtársak voltak, 
akik készen álltak arra, hogy az első kudarckor elárulják urukat. Hát 
aztán? Bonaparte tudta, kikkel van dolga. De hitt a csillagában, hitt 
az erejében. Le tudja majd fogni a mérgezett tőrt tartó kezet, 
mielőtt lesújt. Azonkívül nem olyan volt a természete, hogy azon 
töprengjen, mi lesz néhány év múlva. , Harcba kell bocsátkozni, s 
azután meglátjuk." Ha elérkezik az idő, újból meg fogja hozni az 
egyedüli helyes döntéseket. Minek fürkészni a távoli jövőt? 


Egyelőre bátran, magabiztosan, tétovázás nélkül helyezte a 
legmagasabb tisztségekbe a tehetséges embereket. Tehetséges 
emberek, okos emberek - ez kell Francia-ország újjászületéséhez. S 
Bonaparténak csakugyan sikerült olyan kormányt alakítania, olyan 
állami, katonai vezetést teremtenie, amely a tehetségek erejével és 


gazdagságával elhomályosított minden más akkori kormányt. 


S amikor Napóleon zsenialitásáról, bámulatos, csodálatos 
adottságairól beszélnek, gyakran megfeledkeznek arról, hogy 
Bonaparte nem állt egyedül, csak első volt a nagyszerű tehetségek 
sokasága között, hogy váll váll mellett haladt a kiváló 

koponyák, tehetséges, erélyes férfiak hatalmas cohorsával. Ha úgy 
tetszik, Bonaparte zsenialitása elsősorban annak a világos 
felismerésében nyilvánult meg, hogy az igazi nagy művet nem 
egyetlen embernek, hanem csak az ország valamennyi tehetségének 
erőfeszítéseivel lehet véghez vinni, ha ezek egy nagy cél érdekében 
képességeiket kifejlesztik és megsokszorozzák. 


Eszerint hát a bonapartista rezsim, a konzuli Franciaország a 
tehetségek köztársasága volt, afféle XIX. századi Athén? Vagy egy 
olyan különleges állam, amelyben a képességek, a tehetség, az ész 
egy ragyogó hadvezér és államférfi által ösztökélve, mentes 

az osztályfüggéstől, osztályokon kívül és osztályokon felül áll ? 


Dehogyis. A napóleoni kultusz vak apologétáin kívül ki vehetné 
komolyan az efféle kiagyalásokat. Ha a konzulátus és egy bizonyos 
(nem éppen hosszú) ideig a császárság csakugyan számos tehetséget 
egyesített és képviselt a társadalmi tevékenység legkülönfélébb 
szféráiban, ennek oka korántsem az volt, hogy osztályokon és 
osztályérdekeken kívül álltak. Ellenkezőleg, maga az a tény, hogy 
egyidejűleg a különféle tehetségek sokasága jelent meg, egyik 
kifejezése volt annak, hogy a burzsoáziának akkor még fiatal, 
felemelkedő, erővel teli osztálya kilépett a közélet porondjára. 


Első embere is - a Francia Köztársaság első konzula -, bármennyire 
autokratikus lett légyen is az általa létrehozott rezsim, bármennyire 
erősödött az egyeduralom, a polgárságnak és a polgári társadalom 
érdekeinek megfelelő politikát folytatott. Az általa bevezetett és 
megszilárdított rend polgári rend volt. A milliomos Ouvrard, aki a 
forradalom és a Direktórium évei alatt óriási vagyont halmozott föl, 
és akinek 1793-ban és 1794-ben bujkálnia kellett, most, a konzuli 
köztársaság idején, először fitogtathatta gazdagságát. Bonaparténak 
személyi okai voltak arra, hogy nem kedvelte Ouvrard-t, és 
időnként éreztette is hatalmát a milliomossal, de nem akadályozta 
meg abban, hogy milliókat halmozzon föl és élvezze mindazon 
előnyöket, amelyek a gazdagsággal járnak. Ouvrard Raincyben levő 


pompás kis palotájában , királyok, hercegek, lordok fordultak meg, 
mindenféle nagyságok, akik hírnevüket származásuknak, az 
irodalomnak, a művészetnek köszönhették". Bonaparte kardja, az 
első konzul korlátlan, zsarnoki hatalma végeredményben Ouvrard- 
nak és a hozzá hasonlóknak a millióit védelmezte. Megtörtént, hogy 
Bonaparte élesen elítélt gazdagokat, s el kell ismerni, hogy nem 
tisztelte különösebben a gazdagokat meg a gazdagságot. Ebből a 
szempontból nem hasonlítható Lajos Fülöphöz, a zsugoriak júliusi 
monarchiájának királyához. Még nem érkezett el a pénz 
mindenhatóságának az ideje. Ám a konzulátus egész politikája - 
gazdasági, pénzügyi, adópolitikája, végül külpolitikája is - arra 
irányult, hogy megszilárdítsa az új társadalmi rendet, a polgári 
rendet, a tulajdonosok államát. 


A polgári törvénykönyvnek az Államtanácsban folyó előkészítésekor 
és megvitatásakor, amelyek Bonaparte elnökletével és tevékeny 
részvételével folytak, a legnagyobb figyelmet, sőt lelkesedést a 
tulajdon kérdései keltették. , A tulajdonjog a polgári szabadság fő 
alapja", , a tulajdon az az alapvető jog, amelyen valamennyi 
társadalmi intézmény nyugszik?" - állította Tronchet, Portalis és a 
polgári törvénykönyvet kidolgozó bizottság többi tagja. A 
forradalom vakmerően lábbal tiporta a tulajdonjogokat: elkobozta 
az egyház, az emigránsok, a haza ellenségeinek vagyonát. De 
miután már végbement a tulajdon újrafelosztása és dijiadalmaskodott 
a polgári tulajdon, szükségessé vált ennek megszilárdítása és 
állandósítása. Bonaparte proklamálta a , tulajdon sérthetetlenségét", 
s ez lett a polgári törvénykönyv alapja. Ugyanezen okból Bonaparte 
ellenezte az örökösödési jog korlátozását, nem zavarta a vagyon 
szétforgácsolódása: mennél több lesz a tulajdon, annál jobb. , A 
tulajdonosok alkotják az állam biztonságának és nyugalmának 
legszilárdabb támaszát." 


A gazdasági tevékenység valamennyi szférája közül Bonaparte a 
legnagyobb figyelmet az ipar fejlesztésére fordította. A 
kereskedelemnek, a spekulációnak, a pénzügyi tranzakcióknak az ő 
szemében nem volt nagy értékük - ezeket olyan 

tevékenységnek tekintette, amely nem hagy nyomot: mi marad 
belőle? Más dolog az ipar, amely új anyagi értékeket teremt: 
gyárakat, manufaktúrákat, iparcikkeket. 


Az Angliával való kibékíthetetlen, elkeseredett háború végső soron 
a francia ipar érdekeinek az angol konkurrenciától való védelme 
volt. Az ipar érdekei a konzulátus és a császárság idején mindenkor 
első helyen álltak. Nem véletlen, hogy egy esztendővel a konzuli 
rezsim bevezetése után Bonaparte tevékeny támogatásával 
megalakult a , Nemzeti ipart serkentő egylet". Közvetlen szervezését 
és irányítását a legkiválóbb tudósok vették kezükbe: Berthollet, 
Conté, Monge, Chaptal. 1802-ben megalapították a kereskedelmi 
kamarát, 1803-ban a manufaktúrák kamaráját. 1801-ben 

Párizsban megnyílt az első ipari kiállítás; ez megmutatta, hogy 
Anglia nyomán a francia iparban is bekövetkezik a technikai 
forradalom ideje. A textiliparban, a kohászatban kezdtek utat törni 
a gépek; mindenütt technikai újításokat vezettek be, és a konzulátus 
kormánya ezt tevékenyen támogatta. Nagymértékben fellendültek 
az építkezések (többek között ekkor épült meg az Alpokon át - a 
Simplonon keresztül - Milánóba vezető út), fejlesztették a tengeri 
kikötőket; a városokban a kor igényeinek megfelelő új házak 
épültek; az újból Franciaországba látogató elragadtatott külföldiek 
szeme láttára alakult át Párizs, új épületekkel, széles, szép 
bulvárokkal gazdagodva. A konzulátusi hatalom kifejezetten polgári 
jellege különösen kifejeződött munkásellenes törvényhozásában. Az 
1803. április 12-i törvény tartalmazta a Le Chapelier- 

törvény alapvető rendelkezéseit: újból megerősítette a 
sztrájktilalmat és megtagadta a munkásoktól a szervezkedési jogot. 
A ,munkakönyvekről" szóló 1803. december 1-i 

törvény megmutatta, hogy a munkások és a munkáltatók közötti 
osztályösszeütközésekben a kormány határozottan a munkáltató 
pártját fogja. Lehetett-e ez másként? A konzulátus kormánya a 
tulajdonosok kormánya volt. 


Mint fentebb már mondottuk, itt sem szabad megfeledkeznünk 
arról, hogy a konzuli hatalom természetesen óvta és védelmezte a 
parasztság érdekeit. De vajon a parasztság, a tulajdonosi parasztság, 
amelyet a forradalom hozott létre, nem alkotta-e fontos részét és 
támaszát az új polgári rendnek? 


Egyszóval a konzuli hatalom egész politikájában teljesen 
nyilvánvalóan megmutatkozott osztályalapja, a polgári rend 


védelme. Mindamellett leegyszerűsítés volna figyelmen kívül hagyni 
ennek a hatalomnak sajátszerűségét. Napoléon Bonaparte, jóllehet 


az új polgári társadalom érdekeit védelmezte, e társadalomnak, 
mondhatnánk, megtestesítője volt, ennek erős és negatív vonásaival 
együtt, nem biztosította a polgárság számára a hatalom teljességét; 
az első konzul - majd a császár - diktátori hatalma elkülönült attól 
az osztálytól, amelynek az érdekeit védelmezte, ez a hatalom a 
burzsoázia és a többi osztály fölött állt. 


Ámde kisajátítva magának a polgárság, valamint a többi osztály 
politikai jogait, eltulajdonítva a politikai hatalom monopóliumát és 
egyúttal a polgárság érdekében cselekedve, a konzulátus rezsimje 
igyekezett a kortársak előtt úgy feltűnni, mint valamiféle felsőbb, 
osztályok fölötti, pártok fölötti hatalom. 


Bonaparténak az a jóslata, hogy a kontinens békéjét hamarosan 
követni fogja az Angliával való béke, beteljesedett. 1801. október 1- 
én aláírták az előzetes béke feltételeit, s öt hónap múlva, 1802. 
március 27-én, Amiens-ben megkötötték a béke-szerződést egyfelől 
Anglia, másfelől Franciaország, Spanyolország és a 

Batáviai Köztársaság között. Kompromisszum volt ez mindkét 
részről, de egészében mégis Franciaországra nézve volt előnyösebb. 
Nagy-Britannia kénytelen volt beleegyezni, mert elvesztette 
valamennyi szövetségesét, elszigetelődött Európában, és a háború 
tíz esztendeje alatt kimerítette erőforrásait és erőit. A vetélkedő 
hatalmak közötti ellentétek nem szűntek meg, de a vitás kérdéseket 
igyekeztek megkerülni: a béke szükséges volt, mert egyik 
nagyhatalom sem volt képes a háború folytatására. Az ágyúk, 

a puskalövések tehát elhallgattak. Európában csönd honolt. 


1802 tavasza a kezdődő évszázad egyik legboldogabb tavaszának 
látszott. Tíz éven át az öreg kontinens csaknem valamennyi részén 
és messze a határain túl is háború folyt, az emberek már nem is 
reménykedtek abban, hogy a háború egyszer véget ér. S ismét 
nyugtalanul figyeltek fel a fém hangjára, de most nem ágyúk 
dörögtek, hanem harangok zúgtak, hírül adva a rég várt békét. 


Az első konzul népszerűsége tetőfokára hágott. Még a 
legnagyszerűbb győzelmei idején sem övezte ekkora elismerés 
honfitársai részéről, a legnagyobb hadi győzelmek sem szereztek 
ekkora örömet a francia népnek, Európa összes népeinek, mint az a 
nap, amely véget vetett a háborúnak. Hová, merre fog fordulni most 
az erős kéz által irányított hatalom? A békekötés utáni első 


napokban senki sem akart ezen gondolkozni. Az anyák átölelték 
hazatért fiaikat, a feleségek férjüket, a gyermekek apjukat. Az öröm 
napjai voltak ezek. 


De telt az idő, elmúlt húsvét vasárnapja, melyen a békés országban 
első ízben kondultak meg a harangok és tartottak misét. Az első 
konzul a Törvényhozó Testület küldöttségének, amely a békekötés 
alkalmából felköszöntötte, a , lelkiismeret békéjéről" beszélt, a belső 
békéről, melynek nem tulajdonított kisebb jelentőséget, mint a 


2. 


hadviselő államok közti békének. De vajon mit fog hozni a béke? 


A konzuli köztársaság külpolitikai tevékenységében az amiens-i 
békét megelőző két aktust a közvélemény különféleképpen ítélte 
meg. 1802. január 5-én Lyonban megnyílt a Ciszalpin Köztársaság 
Törvényhozó Gyűlésének az ülésszaka. A milánói hazafiak keserű 
érzéssel utaztak a francia városba, hogy ott határozzanak 
ügyeikben. De kénytelen-kelletlen meg kellett ezzel békélniük: az 
osztrák iga alóli másodszori felszabadításukat az olaszok a marengói 
győztesnek köszönhették. Már az első üléseken megindultak a viták: 
milyen államot kell létrehozni? Január 11-én Lyonba érkezett a 
Francia Köztársaság első konzulja. Hamarosan beszédet mondott 
olaszul; azt javasolta a küldötteknek, hogy a megalapítandó 
államnak adjanak azt megillető és hozzá méltó nevet: ne Ciszalpin 
Köztársaság legyen, hanem Itáliai Köztársaság! Szavait hatalmas 
tapsvihar fogadta. Csoda-e, hogy amikor január 25-én befejeződtek 
az ülések, az Itáliai Köztársaság elnökévé Bonaparte tábornokot 
választották meg?! 


Az európai fővárosokban ez a váratlan döntés meglehetősen nagy 
riadalmat keltett. Mit jelent ez a perszonálunió? Olaszország békés 
annektálását? Ám az idő lecsillapította a szenvedélyeket. Elvileg az 
Itáliai Köztársaság még Bonapartéval az élén sem sokban 
különbözött a Batáviai vagy a Helvét Köztársaságtól. Az előző 
irányvonal tehát folytatódni fog. 


De a politikában járatos emberek felfigyeltek az első konzul olasz 
politikájának egy olyan részletére, amelyet a többség nem vett 
észre. Toszkánáról van szó. Firenzében megdöntötték a régi 
dinasztiát - ezen senki sem csodálkozott, az ilyesmihez már egy idő 
óta hozzászoktak. Csakhogy Toszkánából nem lett a Liguriai 
Köztársasághoz vagy a Helvét Köztársasághoz hasonló újabb fiók- 


köztársaság. Etruria királyságává lett, s a királyi trónt a pármai 
infáns foglalta el. Megmagyarázták ugyan, hogy ez 

a Spanyolországgal St. Ildefonsóban kötött paktum folyománya, de 
ezek a magyarázatok nem küszöbölték ki a szorongás érzését: a 
Francia Köztársaság monarchiákat alapít. Amikor 1801 májusában 
Etruria királya feleségével, a spanyol király nővérével Párizsba 
érkezett, s tiszteletükre a miniszterek sorra adták a bálokat, ez a 
szorongás fokozódott. 


Vajon merre fog fordulni az államhatalom kormánya? Merre tart az 
ország? A személyi hatalomnak a köztársasági rend keretein belüli 
megszilárdítása felé? Vagy pedig... De erről még beszélni sem 
mertek. 


A X. év floréal 6-án (1802. április 26-án), kerek egy hónappal az 
amiens-i béke után, közzétették az emigránsok amnesztiájáról szóló 
törvényt. Egy meghatározott határidőn belül hazatérhettek, azzal a 
feltétellel, hogy leteszik a hűségesküt a Köztársaságra. 
Megmagyarázták, hogy ez olyan törvény, amely a belviszályok 
leküzdésére irányul, hogy ez is a belső megbékélés és a nemzeti 
összefogás politikája, s a franciák egyetlen baráti családban való 
egyesítését célozza. Talán valóban ezekből a gondolatokból indultak 
ki a törvényhozók. De az egyenes gondolkodású emberek 

joggal kérdezhették, hogy ez esetben miért nem részesítik még most 
sem közkegyelemben a jakobinusokat és a babeufistákat, a baloldali 
republikánusokat? Miért nyújtanak békejobbot csupán jobbra, s 
miért nem látható az a szándék, hogy balfelé is békejobbot 
nyújtsanak? 


Már egy hónap múlva május 19-én (a X. év floréal 29-én) 
kihirdették a Becsületrend megalapításáról szóló törvényt. A 
törvényt különféleképpen értelmezték. Néhányan a Köztársaság 
megszilárdításának az eszközét látták benne, afféle ellensúlyt a 
hazatérő emigránsokkal, a régi arisztokráciával szemben. 
Alapokmánya a köztársaság szolgálatának kötelességéről beszélt, a 
szabadság és az egyenlőség védelméről; szerepelt benne egy olyan 
cikkely is, amely kötelezőnek nyilvánította a harcot , a feudális 
rend és a feudális renddel járó kiváltságok és jogok visszaállítására 
irányuló minden kísérlet ellen". A Becsületrend statútuma 
csakugyan olyan benyomást keltett, hogy ez valóban köztársasági 


érdemrend lesz. Csakhogy ugyanez az alapokmány 

tartalmazott olyan cikkelyeket is, amelyek szükségképpen 
visszatetszést keltettek a republikánusok körében. A rend tizenöt 
cohorsból állt; mindegyikben volt hét főtiszt, fejenként ötezer frank 
illetménnyel, húsz őrnagy, kétezer frank illetménnyel, harminc 
tiszt, ezer frank illetménnyel stb. Kialakulóban volt valamiféle elit, 
egy kiváltságos kaszt. Az egyenlőség megóvására volt hivatva, de 
vajon maga a Becsületrend nem az egyenlőség cáfolata-e? Nem egy 
arisztokrácia megteremtésének irányában tett lépés? - kérdezte 
Berlier. A törvényhozó szervekben lefolyt szavazáskor 
százötvennyolc szavazatot adtak le a törvényjavaslat ellen. Új 
időszak kezdődik, ehhez nem fér kétség. Ami homályosnak tűnt, 
hamarosan tisztázódott. 


Az első konzulhoz közelálló férfiak - Cambacérés, Roederer, még 
néhányan értésére adták a törvényhozó szervek tagjainak, hogy 
azok az óriási szolgálatok, amelyeket Bonaparte a nemzetnek tett, 
megérdemlik a nemzet hálájának valamilyen kifejezését. A 
Tribunátus tagjai értetlenek voltak vagy annak tettették magukat. A 
tábornoknak valamiféle megtisztelő címet akartak adományozni - a 
nép atyja vagy a nagy béketeremtő címét. Talán a , nemzet 
megmentője" címet adták volna neki, ha ezt nem járatta volna le 
Pichegru, akinek ezt első ízben adományozták. Csakhogy 
Bonapartét mindezek a dagályos és értéktelen elnevezések nem 
elégítették ki. Őt nem a hangzatos frázisok érdekelték, hanem 
valami reális. Azonkívül a legkevésbé sem volt naiv. Azokban az 
években nagyon jellemezte a mérték, a politikai tapintat, a 
megengedettnek a határai iránti érzék. Ráadásul csaknem ösztönös 
érzéke volt ahhoz, mi illeti meg saját korában. Sohasem keverte 
össze azt, amit elfogadhat életében, a jelenben kortársaitól, az olyan 
tiszteletadásokkal, amelyekre csak a halál utáni dicsőség 

szerint számíthat. Az amiens-i békekötés után a Szajna megyei 
Főtanács határozatilag kimondta, hogy ezen örvendetes eseményre 
való megemlékezésül Párizsban a Chátelet terén emeljenek 
diadalívet Bonaparte tiszteletére, aki visszaadta a békét. Az első 
konzul levélben köszönetét mondott a Főtanácsnak azokért az 
érzésekért, amelyek határozatuk hozatalára indították őket, de a 
határozat gyakorlati megvalósítását elhárította: , Bízzuk az ilyen 
emlékmű emelésének a gondját a jövőre, ha az jóváhagyja az önök 
rólam alkotott jó véleményét." Ugyanígy elutasította - Roederer 


tanúsága szerint - utcáknak vagy tereknek a róla való elnevezését. 
, Ezek a tiszteletnyilvánítások nem az élőket illetik meg" - 
mondotta. Nagyon ügyelt arra, hogy ne juttassa magát kellemetlen 
vagy nevetséges helyzetbe. Négyszemközti beszélgetésekben 
világosan megmondta, mi tekinthető hasznosnak. 


A kényes missziót Cambacérés vállalta magára. A második konzul, 
aki az ország első jogászának hírében állt, s higgadt, méltóságteljes 
férfiú volt, a külső szigort, sőt ünnepélyességet egyesítette a 
legkényesebb feladatok megoldásában tanúsított hajlékonysággal, 
sőt ravaszsággal. A nehézkesebb észjárású embereknek türelmesen 
elmagyarázta, hogy egészen másra van szükség: arról van szó, hogy 
megkérjék az első konzult arra, hogy a hatalom terhét élete végéig 
viselje. (Mellékesen Cambacérés megjegyezte, hogy az ügy 
érdekében valószínűleg megfelelőbb, tapintatosabb lenne, ha a 
második és a harmadik konzul is egész élete során megosztaná a 
hatalom terhét az első konzullal.) 


A szenátorok, akikkel Cambacérésnek dolga volt, lassú 
észjárásúaknak és nyakasaknak mutatkoztak. A floréali 
tanácskozások után elhatározták, hogy kinyitják a bugyellárisukat 
és még tíz esztendőt adnak Bonaparténak; az örökös 

konzulságot megtagadták tőle. Bonapartét bántotta, nyilván meg is 
sértette ez a szőrszálhasogatás; levelet intézett a Szenátushoz - 
udvarias, mértéktartó és magabiztos levelet, amelyben kijelentette, 
hogy ilyen kérdésekben szükségesnek tartja a nép véleményének 
megkérdezését. 


Ez jól kiszámított sakkhúzás volt. A szenátorokat megleckéztették - 
jó lesz, ha nem feledkeznek meg arról, hogy a nép fontosabb náluk. 
Az első konzul nem titkolta, hogy elégedetlen a Szenátussal, de nem 
egyéni indítékokból, hanem mert a Szenátus nem vette figyelembe a 
nép jogait. A körmönfont politikai játékban Bonaparte kezébe tudta 
ragadni a kezdeményezést és támadásba tudott lendülni. De a 
játszmát végig kellett vinni. Amikor május 14-én fogadta a 
kormányzó szervek deputációját, Bonaparte ismét visszatért ezekhez 
a gondolatokhoz. , Engem olyan viszonyok között szólítottak a 
legfőbb állami tisztségbe, amikor a népnek nem nyílt lehetősége 
arra, hogy nyugodtan, gondolkodva mérlegelje annak az érdemeit, 
akit megválasztott. Akkor a Köztársaságot polgárháború 


marcangolta, határainkat az ellenség fenyegette... Ma helyreállt a 
béke az összes európai államokkal... Hadd fejezze hát ki a nép az 
akaratát teljesen függetlenül és teljesen nyíltan; ezt az akaratot 
teljesíteni kell. Bármi legyen is a sorsom, konzul leszek vagy polgár, 
egész életemet Franciaország nagyságának és dicsőségének fogom 
szentelni." 


Ez a katona, ez a , mamlasz", ahogyan valamikor lenézően nevezte a 
nem éppen éles szemű Barras, most a sok éves tapasztalataikkal 
kérkedő törvényhozóknak szemléltető oktatást adott politikai 
taktikából. Ismét túljárt az eszükön, a nép szolgájának nemes és 
szerény szerepét játszva, s kiragadva a szenátorok kezéből a 
döntések meghozatalának jogát. Egyúttal - a kérdést teljes 
szélességében felvetve - még egyszer meg akarta kapni a nép 
jóváhagyását brumaire 18-át illetően. 


Az események további menete nem aggasztotta. Bonaparte most 
félrevonulhatott. Elutazott Malmaisonba és már nem avatkozott 
bele semmibe. Cambacérésnek és Roederernek nem került nagy 
fáradságába, hogy megmagyarázzák: a nép jogait nem lehet azokra 
a döntésekre korlátozni, amelyeket a Szenátus rá akar 
kényszeríteni. Ez annál is könnyebben ment, mert immár nem a 
Szenátushoz fordultak, amely, mint már kiderült, nem felelt meg 
várakozásaiknak, hanem az Államtanácshoz. Cambacérés 
javaslatára az Államtanács úgy határozott, hogy népszavazást tartat 
az örökös konzulátus bevezetéséről. E kérdés megvitatásakor a 
törvényhozó szervekben csak négy szavazatot adtak le a javaslat 
ellen, ezek közül az egyiket - Lazare Carnot. 


A nyílt szavazással lefolytatott referendum során 3 000 569-en 
szavaztak az örökös konzulátus mellett, 8 374-en ellene. Nyíltan 
ellenezték a nyugati hadseregben, melynek élén Bernadotte állt. 
Nyilvánosan felszólalt ellene Lafayette is. A X. év thermidor 14-én 
(1802. augusztus 2-án) a Szenátus, amelyet kegyesen feljogosítottak 
arra, hogy a szavazás eredményeit közzétegye, a francia nép 
nevében Napoléon Bonapatrtét örökös első konzullá nyilvánította. 


Két nappal később, thermidor 16-án (augusztus 4-én) 
nyilvánosságra hozták a kiegészítő senatusconsultumot (Formákhoz 
kötött és óvással meg nem támadott tanácshatározat), amelyet 
Bonaparte sugallt, s amely a francia alkotmányjog történetében 


alaptalanul a X. évi alkotmány nevet kapta. 


Ha a szenátorok hihettek volna Cornudet, az előadó érveinek, úgy 
vélekedhettek volna, hogy a kormány legfőbb, mindenek fölötti 
gondja a nép szuverén jogainak legnagyobb mértékű biztosítása. 
Ebben az időben még szükség volt a szavakra. Valójában a 
thermidor 16-i senatusconsultum csupán néhány részleges 
változtatást és kiegészítést eszközölt az államhatalom szervezetének 
már megállapított rendjén. 


Az első konzult feljogosították arra, hogy kijelölje utódát; a másik 
két konzul funkcióit is örökösnek nyilvánították (Cambacérés nem 
hiába fáradozott), s néhány módosítást foganatosítottak az állami 
szervek választásának rendszerében, amelyek nem sokat 
változtattak a rezsim lényegén. Ám a thermidor 16-i 
senatusconsultum prózai tartalmát gondosan elleplezték a nép 
jogainak megingathatatlanságáról szóló hangzatos frázisok pompás 
csokrával. Újból ünnepélyesen proklamálták, hogy a hatalom 
csupán a szuverén népakarat kifejezése, újból fennhangon 
megerősítették azt az eltökéltséget, hogy , biztosítják a legfelső 
állami szervek szoros kapcsolatát a nemzettel". Szavak, szavak, 
szavak... De vajon mit jelentettek? Megváltozott valami? A személyi 
diktatúra egyre jobban közeledett a monarchiához, bár továbbra is 
a népszuverenitásra való hivatkozásokkal álcázta magát. 


11. fejezet 


1 


A császárság 


Az Első Köztársaság történetében a thermidor baljós hónap. 
Thermidor 9. megölte a forradalmat, thermidor 14-16. megölte a 
köztársaságot. A kortársak egyik esetben sem ismerték fel azonnal a 
történtek jelentőségét... 


A thermidor 14—16-i szenátusi határozatokat követő napokban 
sokan úgy vélték, hogy az ország életében nincs nagy változás: a 
kormányépületek homlokzatain továbbra is nagy betűkkel 
ékeskedett a , Francia Köztársaság" felirat. Az összes törvényeket, az 
összes kormányrendeleteket a Köztársaság nevében adták ki. 
Érvényben maradt a forradalom által bevezetett időszámítás, a 
megszokottá vált köztársasági naptár. Az első konzul a hivatalos 
levelekben a tisztségviselőkhöz a hagyományos köztársasági 
formában fordult: miniszter polgártárs, tábornok polgártárs. 


Ámde mindez csak látszat volt, a múltból megmaradt külső forma. 
A köztársaság halott volt. Nem sok idő telik bele, egy hónap, kettő, 
s a végbement változások tartalma a régi köntös megtartása ellenére 
is mindenki előtt világossá válik. 


Mivel kezdődött ez? Olyan apróságokkal, amelyeknek semmiféle 
jelentőséget sem tulajdonítottak. Valahogy ráébredtek, hogy nem 
éppen illő az első konzul feleségét , Bonaparte polgártársnőnek" 
szólítani. Nem helyesebb-e, nem tiszteletteljesebb-e a régimódi, de 
udvariasabb megszólítás, a , madame" használata? Ezt csak 
először kellett kimondani, aztán már minden magától ment. A 

, madame" után előbb félénken, azután egyre határozottabban 
visszalopózott a társalgási nyelvbe a , monsieur", az , uram" szó. Egy 
ideig mindkét megszólítás - a , polgártárs" és az , uram" 

egyaránt dívott. A hivatalos iratokban még sokáig szigorúan 
ragaszkodtak a , polgártárs"-hoz. De a mindennapi életben egyre 
ritkábban használták. Azután a magas szárú férficsizmák helyett 
megjelentek a selyemharisnyák és félcipők, azután a 
selyemmellények, az arannyal kihímzett ujjasok. Gaudin 
pénzügyminiszter, aki jelentéktelen külseje ellenére józan észről is, 
gyakorlati, érzékről is tanúságot tett, mégpedig nemcsak a maga 
szűk területén, egy ízben egy hivatalos fogadáson dús, rizsporos 


parókában jelent meg. Általános megbotránkozást keltett. A 
versailles-i udvar divatjához való visszatérés illetlenségnek, 
provokációnak látszott. De Gaudin bebizonyította, hogy nemcsak a 
bonyolult francia helyzetben igazodik el jól. Gaudin rizsporos 
vendéghaját az első konzul zajos helyesléssel fogadta. Attól kezdve 
sokan követték a leleményes pénzügyminiszter példáját... 


Ezek persze mind apróságok, a változó életmód másodrendű 
részletei. Némelyek felvetették a kérdést: talán a szokás, a divat a 
háború befejezése következtében változik? Talán h béke viszonyai 
között így kell élni? De amikor az első konzulnak ötszázezer frank 
helyett évi hatmillió frank összegű civillistát állapítottak meg, 
nyilvánvalóvá vált, hogy nemcsak a béke viszonyainak megfelelően 
változó divatról van szó. (Az állami költségvetésben az uralkodó és 
családja költségeire felvett összeg.) A Tuilériák palotája 
felismerhetetlenné lett. Most már semmi sem emlékeztetett 

a Közjóléti Bizottság idejének szigorú egyszerűségére, sőt a 
brumaire-i köztársaságnak Washington példaképeihez közeledő 
szerénységére sem. Bonaparte asszonynak, a főudvarmesterévé 
kinevezett Duroc tábornoknak, az első konzulnak az 

erőfeszítései arra irányultak, hogy a Tuilériák palotája fényűzésével, 
gazdagságával, pompájával az európai monarchiák valamennyi 
palotáját elhomályosítsa. A Tuilériákban most udvartartást hoztak 
létre: az első konzul udvartartását. Napoléon Bonaparte (most már 
nem nevezték Bonaparte polgártársnak) születése napját - augusztus 
15-ét -nemzeti ünnepnek nyilvánították. Bonaparte asszony mellé 
négy udvarhölgyet neveztek ki, természetesen mind a négy régi 
arisztokrata családból származott. 


Maga az , arisztokrata" szó új tartalommal telítődött, és egészen 
másként ejtették ki, mint néhány évvel azelőtt. A forradalom 
éveiben az , arisztokrata" - szitok, ha úgy tetszik, fenyegető szó volt. 
Ellenforradalmár, áruló, ellenség az , arisztokrata"? fogalom 
szinonimáinak számítottak. Ez a megjelölés sokakat a vérpadra 
juttatott. Az 1796. évi olaszországi hadjárat napjaiban, fructidor 
napjaiban az arisztokratizmust a legsúlyosabb politikai vádnak 
tekintették. Most ezt a szót egészen másként ejtették ki: lágyan, a 
mélabú és a tisztelet árnyalatával. Egy régi nemesi név nem 

óvatos gyanút keltett, mint nemrégiben, hanem jóindulatú mosolyt 
fakasztott. A nemességhez való tartozás már magában véve is 

kitűnő ajánlólevélnek számított. A Franciaországba visszatérő 
emigránsok, akik félve, ijedten néztek körül, kellemes meglepetéssel 
vették észre, hogy Bonaparte tábornok köztársasága egyáltalán nem 
hasonlít a katonairepublikánus erőszak ama kegyetlen rendszerére, 
amelyről olyan borzadállyal beszéltek az emigráns szalonokban. 
Nagy tapasztalatú udvari emberekként hamar eligazodtak az új 
helyzetben, és megértették, hogy tőlük most ugyanazt várják, mint 
azelőtt: hogy hízelegjenek, kedvében járjanak, kellemesek legyenek 
az állam első emberének. Ez utóbbit tizenöt évvel ezelőtt , isten 
kegyelméből való királynak" hívták, az új évszázadban pedig , a 
köztársaság első konzulának". Narbonne grófja, XVI. Lajos egykori 
hadügyminisztere, a Köztársaság első konzulának szolgálatába 
lépett, s úgy vélekedett, hogy az új társadalomban éppen olyan jól 
lehet élni, mint a régiben; kevesebb az önállóság, de mire való az? 
Philippe de Ségurt kinevezték az Államtanács tagjává; Armand de 
Caulaincourt az első konzul egyik bizalmasa lett. A 

tegnapi arisztokraták, a volt emigránsok, a konzuli köztársaság 
legfőbb hivatalnokainak pompás köntösébe bújva, alig különböztek 
a tábornok régi harcostársaitól, , Bonaparte vas cohorsának" 
tagjaitól. 


A Köztársaság új történelmi szakaszba lépett. De vajon köztársaság 
volt-e ez még 1803-ban, 1804-ben? Nevét naponta számtalanszor 
emlegették, de mi következik ebből? A Franciaországban bevezetett 
rezsim autokrácia, egyszemélyi diktatúra volt, önkényuralom, 
felvilágosult zsarnokság, ahogy tetszik, csak nem az, aminek 
hivatalosan nevezték. Ez nem volt többé köztársaság. 


Vajon mióta törekedett Bonaparte tudatosan, tervszerűen arra, hogy 
diktatúrája a monarchia formáját vagy az államhatalom 
szervezetének ehhez közelálló más formáját öltse? Ez a kérdés 
régóta foglalkoztatja a történészeket, de lényegében 

nincs jelentősége. Az az álláspont, amely szerint ez a rendkívüli 
sorsú férfiú csaknem első lépései óta szilárdan hitt gondviselésszerű 
küldetésében - ez a naiv álláspont, amelyet Napóleon valamennyi 
apologétája variál, Louis-Adolphe Thiers-től Louis Madelinig, ma 
még csak cáfolatra sem érdemes. Ismétlem, nincs értelme annak, 
hogy elmélyedjünk e kérdés érdemi vizsgálatában. Az 
elengedhetetlen tudományos óvatossággal élve, valószínűleg joggal 
feltehető, hogy Marengo után, a IX. évi válság után 


Bonaparte egészen közel került ahhoz a gondolathoz, hogy személyi 


hatalmát határidő által nem korlátozott formában bevezesse. 


A X. évi thermidori senatusionsultum, az örökös konzulátus 
bevezetése, mint már mondottuk, a köztársasági rendszer 
felszámolását és az ország legfelső szervei által formailag 
(ténylegesen már előbb) is törvényesített egyhatalmi rendszerre 
való áttérést jelentette. Most már csupán összhangba kellett hozni 
az államhatalom elnevezését valóságos jellegével. Albert Soboul 
legutóbbi munkájában nézetem szerint igen helyesen jár el, amikor 
az Első Köztársaság történetét az 1802. évvel fejezi be. Az a 

két esztendő, amely ettől a határvonaltól elválasztja a császárság 
hivatalos proklamálását, már nem tartozik a köztársaság 
történetéhez: ez az az időszak, amikor előkészítik Bonaparte 
Napóleonnak a franciák császárává való kikiáltását. Történelmi 
közjáték volt csupán, s mint minden közjátéknak, időbeli korlátai 
voltak. 


Bonaparte, a politikai porond íratlan törvényei iránt finom érzékkel 
rendelkezve, jól tudta, hogy az örökös konzulátus proklamálásának 
másnapján nem lehet nyomban proklamálni a császárságot. Szükség 
van egy intervallumra, egy felvonásközi szünetre ahhoz, hogy a 
második felvonás után megkezdődjék a harmadik. 


Ámde eltekintve politikai rendezői megfontolásoktól, ha lehet őket 
így nevezni, felmerültek bizonyos nehézségek is, amelyek szintén 
elodázták e szándék megvalósítását. Elsősorban nem lehetett 
figyelmen kívül hagyni a még megmaradt republikánus ellenzéket. 
A megtorló intézkedések, a száműzetések, a törvényhozó szervekben 
végzett , tisztogatások" ellenére, a sajtószabadság megszüntetése 
ellenére is volt még ellenzék. Az ellenzéki szellem kevésbé érződött 
a törvényhozó szervekben - ezek engedelmesebbek lettek, de Lazare 
Carnot ott is hangosan, ország-világ előtt folytatta a személyi 
diktatúra leleplezését. , Vajon a szabadság csupán azért tűnt fel az 
emberek előtt, hogy soha vissza ne térjen?" - kérdezte a 
Tribunátusban. Bonaparte kiutasította Párizsból Madame de Staélt 
és kikergette a Tribunátusból Madame de Staél barátját, Benjamin 
Constant-t, aki túlságosan tágan értelmezte a szabadság 

fogalmát. De tudta, hogy Carnot-val nem járhat el így. A , győzelem 
szervezőjével" és a század legnagyobb matematikusával nem lehet 


elbánni úgy, mint akármelyik ellenzéki fecsegővei. Bonaparte elég 
okos volt ahhoz, hogy ne mutassa ki Carnot-nak elégedetlenségét. 
Carnot egyébként kevésbé nyugtalanította őt, mint mások, mivel 
általában nyílt kártyákkal játszott, és adott esetben a nyereségre 
való minden esély nélkül. 


Bonaparte tudta, hogy az ellenzék Madame Récamier, Julie Talma 
politikai szalonjaiban szövi hálóit, hogy a kívülállók szeme előtt 
elrejtve Sieyés szenátor házában, Lafayette otthonában, Moreau 
tábornok környezetében fészkel. Amíg az ellenzék legális maradt, 
vagyis nem ment tovább az első konzulon való gúnyolódáson és 
az Angliáért való lelkesedésen, Bonaparte veszélytelennek tartotta 
és csak a megfigyelésre szorítkozott; ez a művészet Fouché és 
Savary jóvoltából magas szintre emelkedett. 


Sokkal jobban nyugtalanította Bonapartét a hadseregben 
tapasztalható ellenzék. Noha a Szent Ilona szigetén írt 
emlékiratokban és irodalmi hagyatékában nemigen érintette ezt a 
kérdést, igyekezve elleplezni a hadseregben jelentkező ellenzéknek 
magát a tényét is, mégis ez aggasztotta a legjobban. Ez nagyon is 
érthető: a hadsereg valóságos és ráadásul a legdinamikusabb erő 
volt. Arról, hogy a hadseregben fokozódik az elégedetlenség, nem 
Fouché vagy Savary jelentéseiből volt tudomása, hanem személyes 
megfigyeléseiből. A párizsi Notre Dame székesegyházban a 
konzulok, tábornokok, legfőbb tisztségviselők jelenlétében tartott 
első ünnepélyes istentisztelet után Bonaparte megkérdezte 
Augereau-tól, tetszett-e neki a székesegyházban tartott ünnepélyes 
szertartás? , Nagyon tetszett - felelte Augereau - a szép szertartás... 
Csak kár, hogy nem vehettek részt rajta azok a százezrek, akik azért 
haltak meg, hogy ilyen szertartások ne legyenek többé." Mit lehetett 
erre válaszolni? 


Bonaparte tudta azt is, hogy Moreau tábornok nyíltan szervezi a 
fennálló rendszer ellenzékét. Bonaparte után Moreau-nak a nevét 
ismerték a legjobban a hadseregben és az országban. Egy szűk 
körben arról beszéltek, hogy Hohenlinden - és nem Marengo - volt a 
teljes győzelem. Ezek a beszédek az első konzul fülébe jutottak, s 
természetesen nem nagyon tetszettek neki. De Moreau - Moreau 
volt, vele számolni kellett, s Bonaparte, mint 1799-ben is, újból 
békejobbot nyújtott feléje: meghívta otthonába ebédre, meghívta 


ünnepélyes fogadásokra, a párizsi Notre Dame 

székesegyházban tartott istentiszteletre. Moreau mindent elhárított. 
Nem viselt nyílt háborút, de nem akart kibékülni sem. Mennél 
szebbek és fényűzőbbek lettek a ruhák a Tuilériák palotájában, 
Moreau annál egyszerűbben öltözködött - a republikánus szerénység 
mintaképévé lett. Bonaparte fülébe jutottak azok a megvető 
megjegyzések, amelyeket Moreau itt-ott elejtett: a Becsületrendet a 
, becsület fazékrendjének" nevezte, az angliai partraszállásra épült 
hajókat , dézsáknak", a híres boulogne-i tábort a , fürdőzők 
iskolájának", amin azt értette, hogy minden francia katonának 
úsznia kell majd a La Manche csatornában. Bonaparte számíthatott 
arra, hogy Moreau jelleménél, alkatánál fogva semmiféle 
kormányellenes akcióban nem fog részt venni, a szavakban való 
ellenzékieskedésre fog szorítkozni. De Moreau volt az ellenzék 
zászlaja; akár akarta, akár nem, körülötte fognak felzárkózni az 
elégedetlenek. Az első konzul tudta, hogy minden ellenzéki jellegű 
beszélgetés mindig a hohenlindeni győzelem magasztalásával 
kezdődik... 


A hadseregben jelentkező ellenzéket Bonaparte akkor tartotta 
veszélyesnek, amikor tudomására jutott, hogy Moreau és Bernadotte 
közt kapcsolat jött létre. Az is kitudódott, hogy Bernadotte-tal 
szoros kapcsolatot tartó tisztek - Simon tábornok, a 
törzsparancsnoka, Donnadieu tábornok és még néhányan - csaknem 
nyílt agitációt fejtenek ki az első konzul ellen. Ezekkel nem sokat 
teketóriáztak: 1802 májusában letartóztatták őket, de Bonaparte 
szigorú parancsot adott arra, hogy az ügyet ne 

hozzák nyilvánosságra; a tábornokok letartóztatása nyilván nem 
volt összhangban az előkészületben levő színjátékkal. A kortársak 
többségének nem is jutottak tudomására ezek a letartóztatások: a 
tábornokokat ítélet nélkül tartották őrizetben, azután pedig katonai 
expedícióra küldték őket Santo Domingo szigetére, ahonnan 
sohasem tértek vissza. 


Még Bonaparte közvetlen környezetében, legnagyobb hadvezérei 
közt is nyíltan kifejezésre jutott a politikai irányvonallal való 
elégedetlenség. Lannes - az első konzul egyik legbizalmasabb 
embere, egyike azon keveseknek, akik Bonaparte 

szemébe mondhatták, amit gondoltak - republikánus maradt és 
Bonaparténak az arcába vágta vádjait. Bonaparte nevetett. Lannes- 


nek mindent megbocsátott. De egy idő után Lannes utasítást kapott 
arra, hogy követként Lisszabonba utazzék. Ugyanígy jártak el a 
híres Brune tábornokkal; az egykori cordelier, aki hű maradt a 
republikánus rendszerhez, s nem titkolta, hogy nem helyesli az új 
áramlatokat, parancsot kapott, hogy követként Konstantinápolyba 
menjen. Ugyanilyen okból küldték a gyarmatokra Richepanse és 
Decaen tábornokokat. Bonaparte gyorsan és feltűnés 

nélkül intézkedett. A hadseregben nem lehet ellentmondani a 
főparancsnoknak, a hadseregben az ellenzékiség megengedhetetlen. 
S az első konzul minden szükséges intézkedést megtett annak 
érdekében, hogy a hadseregben véget vessen minden 
ellenzékieskedésnek. 


Előre nem látott nehézségek merültek fel a saját családjában. A 
viszályok már régebben kezdődtek. A Bonaparte-klán, a fiú- és a 
leánytestvérek, makacsul, az ellenségeskedés sötét mesterségében 
korzikai leleményességet tanúsítva, hadat viseltek Joséphine és 
hozzátartozói ellen, akik elképzelésük szerint a Beauharnais- 

klánt alkották. Napóleonnak évről évre nehezebb dolga volt 
fivéreivel, Joseph-hel és Lucien-nel. Ezek kapzsiságuk, 
pénzsóvárságuk és címkórságuk folytán türelmetlenül sürgették 
Napóleont az örökjogú monarchia bevezetésére, magukat tekintve 
az egyedüli örökösöknek. Megfeledkezve az illendőségről, szívesen 
tárgyaltak Napóleon haláláról és arról, milyen intézkedéseket kell 
eleve megtenni. Napóleon különös türelmet tanúsított irántuk, 
amely csak a kláni kötelességekre vonatkozó korzikai 
elképzelésekkel magyarázható. A legmegtisztelőbb megbízásokat 
adta Joseph-nek: hogy képviselje Franciaországot az Ausztriával, az 
Angliával folytatott béketárgyalásokon. Joseph Lunéville-ben is, 
Amiens-ben is jó néhány baklövést követett el, melyeket öccse és 
Talleyrand hozott helyre; híján volt a találékonyságnak, ráadásul a 
felelősséggel járó diplomáciai tárgyalások idején figyelmét elvonták 
a tőzsdei manipulációk, bár ezeket is ügyetlenül, veszteségesen 
folytatta. Emellett Joseph sértve érezte magát: hiszen ő az idősebb, 
a család, a klán feje. Több megértést talált Bonaparte 

Elisánál, idősebbik húgánál. Talleyrand meghatározása szerint Elisa 
, Cromwell fejét hordta egy szépasszony vállán". De Elisát 
lefoglalták személyes problémái, s a Bonaparte-klán többi tagjához 
hasonlóan, ellenségesen viselkedett Joséphine-nel szemben. 


Joséphine maradt az egyetlen nő, talán az egyetlen ember, aki 
megőrizte befolyását Bonapartéra. Napóleon továbbra is szerette őt, 
persze, másként, mint házasságuk első éveiben. Most világosan látta 
gyöngéit, hibáit; tudta, hogy a múltban Joséphine megcsalta; hogy a 
legnagyobb gyönyörűséget az szerzi neki, ha költekezhet, ha 
szórhatja a pénzt; hogy akármennyi pénzt ad is neki, sohasem elég; 
hogy titkon kölcsönöket vesz fel, anelyek kompromittálók rá, az 
első konzulra nézve. Napóleon tudta azt is, hogy Joséphine mindig 
mindent letagad, s még ha nincs is értelme, megszokásból mindig 
tagad, leküzdhetetlen, reflexszerű reakciója, hogy ismételgesse: 

, Nem, nem, 


nem." Látta, hogy tűnik el egykori szépsége, hogyan hervad, és 
hogyan erőlködik hasztalanul, hogy naiv rafinériákkal feltartóztassa 
az idő kérlelhetetlen múlását. Az asszony már régen úgy 
intézkedett, hogy ne hívják meg többé palotájába régi barátnőjét, 
Thérése Tallient; most túlságosan szabadosnak tartotta, nem 
megfelelőnek Franciaország első házának válogatott társaságához. 
Bonaparte ebbe vita nélkül beleegyezett - teljes egészében osztotta 
véleményét, de magában másként magyarázta felesége 
elhatározását: az az asszony, akit 1794-ben , thermidor 
boldogasszonyának" neveztek, tíz év múltán is megőrizte káprázatos 
szépségét. Joséphine el akarta kerülni a rá nézve előnytelen 
összehasonlításokat. 


Egyszóval, Bonaparte feleségének minden gyöngéjét, hibáját 
világosan látta. Mégis végtelenül ragaszkodott hozzá, az asszonynak 
még mindig volt fölötte valamiféle hatalma. Ebben az öregedő kreol 
nőben még mindig volt valami varázs, nőiesség, kedvesség; különös 
képesség arra, hogy megnyerje magának az embereket. 
Franciaország első hölgyének új szerepét olyan könnyen és 
magabiztosan töltötte be, mintha gyermekévei óta erre oktatták 
volna. Abban a nehéz és bonyolult játszmában, amelyet Bonaparte 
öt éve, 1799 óta folytatott, többet és jobban segítette őt bárkinél. 
Okos volt, gyors felfogású; lágysága éles kontrasztot alkotott 
Bonaparte szögletességével és keménységével. Amit ez utóbbi 
semmiképpen sem tudott elérni, azt Joséphine a fehér asztalnál 
elintézte egy pillanat alatt, egyetlen szóval, egy mosollyal, átnyújtva 
egy csésze teát. Minden nehéz játszmában a legügyesebb, 
legmegbízhatóbb szövetségesnek és barátnak bizonyult. 


És egyszerre csak a legfontosabb és legkényesebb kérdésben 
Joséphine szembehelyezkedett vele. Joséphine ellenezte Bonaparte 
monarchiáját, a Bonaparték örökjogú hatalmát, bárhogyan nevezzék 
is azt. Indítékai, alapjában véve, távol álltak bármiféle politikai 
számításoktól; neki nem lehetett többé gyermeke. Napóleonnak nem 
lesz utódja, s így a válás elkerülhetetlen. Ezek, természetesen, olyan 
érvek voltak, amelyek nem kerültek nyilvános megvitatásra. 
Joséphine ellenezte Bonaparte örökletes hatalmát - ez teljesen 
elegendőnek bizonyult. Bonaparte asszonyról hamarosan úgy 
beszéltek, mint Franciaország első antibonapartistájáról. 


Ebben a nehéz harcban szövetségesek kellettek neki, s hamarosan 
talált is egy elég erős szövetségest Joseph Fouché személyében. Egy 
ideje nehezen magyarázható okokból (többek közt a Bonaparte- 
testvérek iránti közös ellenszenvből) Joséphine és Fouché között 
kapcsolat létesült. A Bonaparte monarchiája létrehozása 

kérdésében Fouché szilárdan negatív álláspontra helyezkedett. Az 
egykori hébert-ista nem azért ellenezte a monarchiát, mert ez nem 
egyezett meggyőződésével, hanem mert nem egyezett érdekeivel. 
Meggyőződése a hosszú évek alatt változott, érdekei 

mindig személyesek voltak. Fouché nem ok nélkül feltételezte, hogy 
egy monarchia esetén, bármi legyen is ennek a neve, lyoni terrorista 
múltja kellemetlenséget okozhat neki; a legjobb esetben is arra 
fogják kényszeríteni, hogy a háttérben maradjon. Ezek az okok 
teljesen elégségesek voltak ahhoz, hogy szövetségre lépjen 
Joséphine-nel s együttesen szembehelyezkedjenek az első konzul 
szándékaival. 


Bonaparte hamar észrevette a közvetlen környezetében felmerülő 
akadályt. Joséphine-től akkor, 1804-ben nem akart elválni. De 
elegendő más nyomós oka is volt arra, hogy ne tartsa vissza a 
túlságosan vállalkozó szellemű minisztert. A X. év fructidor 26-án 
(1802. szeptember 13-án) bejelentették a rendőr-minisztérium 
megszüntetését. (Levél Cambacéréshez, akire Bonaparte e döntés 
gyakorlati megvalósítását rábízta; nyilván nem kívánt találkozni 
Fouchéval.) Fouchét kinevezték szenátornak és bőséges anyagi 
kárpótlást kapott. Ezt az embert esetleg még fel lehet használni. 
Magát a rendőr-minisztérium felszámolását jelentős politikai 
tettként tálalták föl; a konzuli hatalom megszüntette a 

belvillongásokat; kihúzta a talajt valamennyi előző párt lába alól; az 


összes franciákat egyetlen családban egyesítette, , egyetlen francia 
pártban". A rendőr-minisztériumra nincs többé szükség, 
értelmetlenné vált; a szükséges rendet biztosítani fogja az 
igazságügy-minisztérium és maga Régnier igazságügy-miniszter úr. 


Bonaparte meg volt elégedve ezzel a szerencsés megoldással. 
Joséphine-t meg tudta békíteni. Mindent megígért neki, amit csak 
kívánt, s hogy teljesen megnyugtassa, azt javasolta, hogy 
kapcsolatukat újabb kötelékkel erősítsék meg: 

mostohalányát Hortense-ot adják nőül öccséhez, Louis-hoz. A 
Bonaparték és a Beauharnais-k ezen új kapcsolatából születendő 
gyerekeket örökbe fogják fogadni. Napóleonnak és Joséphine-nek 
utódai lesznek. A politikai házasságnak leleményesen kigondolt 
változata volt ez, amely számba vett mindent, kivéve a két fél 
kölcsönös rokonszenvét. Mint tudjuk, megbosszulta magát. (Ez a 
házasság szerencsétlen volt, s a házastársak hamarosan ténylegesen 
különváltak. Ráadásul Louis kategorikusan elvetette a gondolatát 
annak, hogy hipotetikus fiát nyilvánítsák utódnak.) De a 
következmények később mutatkoztak meg; egyelőre Bonaparténak 
sikerült helyreállítani otthonában a békét és leküzdeni felesége 
ellenállását ezzel a tervvel szemben. Franciaország fölött az ég, 
amely 1802 márciusában felhőtlennek látszott, hamarosan kezdett 
beborulni. , Szilárd béke!", , Tisztességes béke!", , Huzamos béke!" - 
hányszor ejtették ki és ismételgették ezeket a szavakat 1802 
tavaszán. Ezek illúziók voltak. 


Az amiens-i béke lélegzetvételnyi szünetnek bizonyult az Anglia és 
Franciaország közötti hosszú, makacs harcban. Azok az ellentétek, 
azok a vitás kérdések, amelyeket nem oldottak meg, csak elodáztak, 
előbb vagy utóbb szükségképpen ismét vita tárgyává váltak. 
Jóakarattal e viták felmerülését halogatni lehetett volna. 
Jóakaratot azonban egyik fél sem tanúsíthatott: az elsőbbségért 
harcoló két tőkésország gazdasági és politikai vetélkedését csak az 
erő dönthette el. Két természeténél fogva agresszív országnak az 
összeütközése volt ez. 


A kutatók, akik ezt az időszakot tanulmányozták, nagy figyelmet 
fordítottak annak a kérdésnek a tisztázására, hogy ki tette elsőként 
elkerülhetetlenné a szakítást. Bonaparte mindig hangsúlyozta, hogy 

a háború kiújulásáért Angliát terheli a felelősség, s hogy az angol 
kormány az amiens-i béke másnapján azon törte a fejét, 

hogyan térjen át a békéről a háborúra. Ezekben az érvekben van 
bizonyos igazság. Az amiens-i béke valóban előnyösebb volt 
Franciaországra, mint Angliára nézve, s míg Franciaországban 
általános megelégedést keltett, Angliában, talán éppen 

ezért, dicstelen, rossz békének tekintették; már az első napokban is 
élesen bírálták. Igaz az is, hogy a brit kormány sok cselekedetében 
világosan kifejeződött az a szándék, hogy megsértse az első konzult, 
ingerelje, meggondolatlan lépéseket provokáljon ki. Erre az első 
bizonyítékot az szolgáltatta, hogy lord Withworthot nevezték ki 
párizsi nagykövetnek. Azt a férfit küldték Párizsba az első 
konzulhoz, akinek már a neve is emlékeztetett a Mihály-palotában 
elkövetett éjszakai gyilkosságra... Miért? Újabb gaztettek 
előhírnökeként? Éjjeli bagolynak, amely új bajokról huhog? A 
babonás korzikai ez iránt az ember iránt borzalommal határos 
utálatot érzett. Bonaparte hirtelen dühkitörését Joséphine március 
13-i nagy fogadásán - amikor rikácsoló hangon kiáltott rá a 
szenvtelen és gőgös Withworthra: - Málta vagy háború! És jaj a 
szerződésszegőknek! - ezt a dühkitörést nemcsak az amiens-i 
békeszerződés cikkelyeinek megszegése idézte elő. Merészelték 
nagykövetként hozzáküldeni azt a férfiút, akinek része volt Pál 
meggyilkolásában. Saját házába gyilkosokat küldenek! 


Igaz, hogy Franciaországnak, természetesen, inkább állt érdekében 
mennél tovább fenntartani a béke állapotát, halogatni a szakítást. 
Ezt még Withworth is beismerte: , Úgy látom, hogy Bonaparte 
nagyon is óhajtja a tárgyalások folytatását és a lehetőség szerint el 
akarja kerülni a szakítást." Mindez igaz. De ugyanúgy nem fér 
kétség ahhoz sem, hogy Bonaparte tettei, az általa folytatott 
politika, nem segítették elő a két fél kibékülését. 1802 márciusában, 
az Angliával való békeszerződés megkötésének napjaiban Santo 
Domingóba harmincötezer katonából álló expedíció indult, 
amelynek élén az első konzul sógora, Leclerc állott. Ugyanez év 
szeptemberében elindult a Levantére Sébastiani tábornok missziója, 
amelyet ugyan a közvélemény előtt úgy tüntettek fel, hogy célja a 
kereskedelmi lehetőségek tanulmányozása, de valójában egészen 
mást tanulmányozott - Egyiptom újabb meghódításának tényleges 
lehetőségeit. 1803 áprilisában elutazott Indiába Decaen tábornok 
missziója; egy titkos utasítás értelmében a tábornoknak 


megállapodást kellett kötnie az indiai törzsekkel az angolok elleni 
közös harc megszervezésére vonatkozóan. 


íme, az akkori Franciaország gyarmati politikája legfőbb lépéseinek 
száraz krónikája. Bármelyek is e politika reális eredményei (a Santo 
Domingo-i expedíció például teljes kudarccal végződött), 
Londonban a francia politika angolellenes tendenciájának 
tekintették. Franciaország kontinentális politikája kezdve 

Piemonte annexióján (1802. szeptember) és végezve a határozott 
ellenszegüléssel azokkal a próbálkozásokkal szemben, hogy az angol 
áruk meghódítsák Franciaország és a tőle függő országok piacát, 
még nagyobb felháborodást keltett Londonban. Egy szó mint száz, 
több mint elegendő valóságos ok volt a kölcsönös ingerültségre. A 
La Manche csatorna mindkét oldalán ezt követő politikai 
megnyilvánulásokban a hagyományos utalások Bonaparte 

, csillapíthatatlan nagyravágyására" és Pitt , álnokságára" csupán a 
konfliktus valóságos rugóinak elleplezésére szolgáló szokásos 
konvencionális formát jelentették. Ezeknek a rugóknak teljesen 
prózai tartalmuk volt és főképpen a gazdasági érdekek és a katonai- 
stratégiai elgondolások területére tartoztak. 


1803. május 12-én a két ország között megszakadt a diplomáciai 
kapcsolat. De a Franciaország és az Anglia közötti háború az 
oroszlán és a cethal párviadalához hasonlított. Franciaországnak 
nem volt hajóhada, hogy vereséget mérjen Angliára a tengeren. 
Nagy-Britanniának nem volt hadserege, hogy megverje 
Franciaországot a szárazföldön. A párharcban egyik sem 
kerekedhetett felül. Ennélfogva a két hatalom közti küzdelem 
szükségképpen a kontinentális szövetségesekért folyó küzdelemmé 
változott. Az első szakaszban a harc kimenetelét mindenesetre a 
diplomácia eszközei döntötték el. 


1803-ban Bonaparte derűlátóan ítélte meg a perspektívákat. 
Továbbra is elsőrendű jelentőséget tulajdonított az Oroszországgal 
való viszonynak. A várakozásokkal szemben sikerült megegyezésre 
jutnia az új cárral. I. Sándor trónra lépése alkalmából Napóleon 
Oroszországba küldte szerencsekívánatainak tolmácsolására legjobb 
diplomatáját, akinek, igaz, nem volt semmiféle diplomáciai 
képzettsége. Az okos, mértéktartó, tapintatos Duroc nem volt 
tolakodó, s el tudta nyerni a cár rokonszenvét, s neki is tetszett a 


cár. Mindketten fiatalok lévén (harminc esztendősek sem voltak) 
meg tudták találni a helyzetük különbségének tudata által 
megfelelően adagolt barátságos hangot. A tárgyalások gyors 
ütemben haladtak, s október 8-án Párizsban a Francia Köztársaság 
és az Orosz Birodalom szerződést írtak alá. (A Szovjetunió 
Külügyminisztériuma. Oroszország külpolitikája a XIX. században és 
a XX. század elején.) Két nap múlva, október 10-én ugyanott, 
ugyanazon hatalmak között egy olyan titkos megállapodás 
aláírására került sor, amely együttes összehangolt akciókat 
irányozott elő a német és az olasz politika kérdéseiben és a jó 
viszony helyreállítását Franciaország és Törökország között. A 
francia diplomáciának ez kétségtelen sikere volt, és egyik 

nagy diplomáciai győzelme. Enélkül talán Amiens sem lett volna 
lehetséges. 


A Londonnal való súlyosbodó konfliktusában Bonaparte szilárdságát 
fokozta az, hogy számított Oroszországra. 1802 júniusában sikerült 
megállapodást kötnie az Oroszországgal és a Németországgal 
kapcsolatos kérdésekben. Nem kellett-e ebben a két hatalom közötti 
szoros együttműködés megteremtését látni? Bonaparte minden 
bizonnyal túlbecsülte ennek értékét. Nem vette kellőképpen 
figyelembe, hogy az orosz kormány kapcsolatait nemcsak 
Franciaországgal, hanem egyúttal Angliával és Poroszországgal is 
javította. Bonaparte egy hatalmas kontinentális koalíciónak - 
Franciaország, Oroszország és Poroszország koalíciójának - 
létrehozására gondolt. A három kontinentális hatalom koalíciójának 
a gondolata nem volt alaptalan. Az I. Sándor melletti titkos 
bizottság 1802. március 24-i ülésén Kocsubej fölvetette a 

, Franciaország, Oroszország és Poroszország közötti szövetség 
megkötésének" kérdését. A cár állásfoglalása általában kedvező 
volt. Vajon szembeszállhat-e Anglia egy ilyen legyőzhetetlen 
szövetséggel? Nem közeledik-e az az idő, amikor a pökhendi és 
büszke angolok kénytelenek lesznek beadni a derekukat? 


Ám ahhoz, hogy a lehetőséget valósággá változtassák, állhatatos 
erőfeszítésekre, türelemre volt szükség. Sok minden másként 
alakulhatott. Bonaparte ezt nem vette figyelembe a kellő időben. 


1803 májusában, amikor véget ért az oly rövid ideig tartó béke, 
Napóleon harminchárom éves volt. Telve volt energiával és erővel, 


a világot óriási csatamezőnek látta, ahol veszélyek leskelődnek rá, 
akadályok tornyosulnak, amelyek az ellenfél erőit felülmúlják, de 
ahol, akár az arcolei hídnál, Lodinál, Rivolinál, csillaga megvilágítja 
a győzelemhez vezető utat. Annak a szűk körű tanácsnak a zárt 
ülésén, amelyet az első konzul 1803. május 11-én hívott össze a 
Withworth által átnyújtott ultimátum megvitatására, a szavazatok 
megoszlottak. Bonaparte az ultimátum elutasítása mellett foglalt 
állást. Talleyrand és Joseph Bonaparte, akik Angliával a 
tárgyalásokat folytatták, határozottan abban az értelemben 
nyilatkoztak, hogy engedményeket kell tenni és meg kell óvni a 
békét. Berthier, mivel mindig Bonapartét követte, továbbá Decrés, a 
tengerészeti miniszter, nem lévén flottája, semmit sem kockáztatott 
- az első konzult támogatta. Egyébként mindenképpen az ő 
véleménye volt a döntő. Bonaparte bátran nézett szembe a 
háborúval. Kifejezte azt a meggyőződését - s a továbbiakban ezt a 
gondolatát nemegyszer ismételte -, hogy az új háború nem fog 
sokáig tartani. Május volt, tavasz - a reménységek, az örömmel teli 
várakozások ideje, s 1803 tavaszán, ezen az utolsó békés tavaszon 
sokan hittek ezekben az ígéretekben. 


Vajon tudhatta-e akkor Bonaparte, előre láthatták-e az őt 
rokonszenvvel hallgató emberek, hogy e májusi napok lesznek a 
béke utolsó napjai, hogy egy pusztító, könyörtelen, véget nem érő 
háború kegyetlen időszaka következik el, amely mindent el fog 
söpörni: életek százezreit, az emberi munka gyümölcseit, a be nem 
teljesült reményeket, s annak a férfiúnak az álmait, császárságát, sőt 
dicsőségét is, aki olyan könnyű szívvel idézte fel a háborút. 


Két nagyhatalom hadiállapotban állt egymással, de hadműveletek, 
csaták, ütközetek nem voltak. A hadviselő felek persze lezárták 
kikötőiket, embargó alá vették az ellenséges hajókat és árukat; az 
ellenfelek elvitték a nekik jutó zsákmányt, fokozódott a gazdasági 
háború mindkét részről, ahogy az az ilyen esetekben lenni szokott, 
csak éppen hadműveletek nem folytak. 


Ezt a szünetet, amely nem lehetett hosszú, Bonaparte igyekezett 
mindenképpen felhasználni a döntő ütközet érdekében. A nyugati 
partvidéken, Boulogne-sur-Mer mellett, óriási katonai tábor létesült. 
Bonaparte az ellenséget szíven akarta találni: Nagy-Britanniát 
szigetein akarta megverni, a Temze partján akarta a békét 


diktálni. Mindent alárendelt ennek a célnak. A boulogne-i táborban 
éjjel-nappal lázas munka folyt. Munkáskezek ezrei serényen 
dolgoztak az új hajók, szállító hajók, uszályok építésén; minden, 
ami fenntartotta magát a vizen és nem merült alá 

nyomban, alkalmas volt a kitűzött célra. Európa-szerte feszült 
figyelemmel követték a fenyegető előkészületeket a brit szigettel 
szembeni oldalon. A Moszkovszkije vedomosztyi közölte: ,, Az Anglia 
elleni expedíció előkészületei fáradhatatlan aktivitással folynak... A 
konzuli gárda parancsot kapott, hogy álljon készen a hadjáratra." A 
terv megvalósítása közelinek is, távolinak is tűnt, könnyűnek is, 
kivihetetlennek is. Nagy-Britannia közel volt, csak egy keskeny 
tengerszoros választotta el, a tenger acélkék sávja. Nem 
rendelkezett erős hadsereggel, csaknem védtelen volt; vajon ellent 
tud-e állni Bonaparte hadserege heves lendületének? A hadvezér 
már előre élvezte a közeli diadalt. , Csak három ködös éjszakára van 
szükségem" - mondotta. Mindössze... három ködös éjszaka - s akkor 
át lehet ugrani a La Manche csatornán, s Anglia vereséget szenved. 
De időnként töprengeni kezdett, kétségek fogták el; úgy vélte, tíz 
év is kevés egy valamirevaló, Angliával szemben helytállásra képes 
flotta összeeszkábálására... De bárhogy állt is a dolog, készülődni 
kellett a már közeledő döntő összecsapásra. 


A Code Napóleon, a Polgári Törvénykönyv 


Közben pedig meg kellett oidani az élet által felvetett 
halaszthatatlan feladatokat. Befejezéséhez közeledett a Polgári 
Törvénykönyv megalkotására irányuló óriási, kétéves munka. Az 
első konzul a legtevékenyebben részt vett a munka minden 
szakaszában. Az ülések nemegyszer délben kezdődtek és este 
kilenckor értek véget. 1804 elején a Kódexnek mind a 2281 
paragrafusa össze volt állítva és végleg megszerkesztve. A XII. év 
ventőse 30-án (1804. március 21-én) végre elfogadták a Polgári 
Törvénykönyv hatályba lépéséről szóló törvényt. Ez a pontosan 
osztályozott magánjogi törvények teljes tára volt, amelyek 
megerősítették és szabályozták a polgári társadalom viszonyainak 
rendszerét. A Polgári Törvénykönyv a maga idejében, abban a 
korszakban, amikor megjelent, feltétlenül történelmileg haladó 
jelenség volt. Marx ezt igen világosan megfogalmazta: ,,... a francia 
Code Napoléon pedig nem az ó-testamentumból, hanem Voltaire, 
Rousseau, Condorcet, Mirabeau, Montesguieu eszmeiskolájából és a 
francia forradalomból eredt". 


Mint kora minden jelentékeny művének, a Polgári 
Törvénykönyvnek, melyet később , Code Napoléon"-nak neveztek, 
szintén hosszú élet adatott meg. Nemcsak túlélte alkotóját, azokat 
az embereket, akik létrehozásához hozzájárultak munkájukkal, 
értelmükkel, tehetségükkel, hanem át is lépte országa határait. Ez a 
kódex mint a kapitalista társadalom normáinak mesteri jogi 
kifejezése megőrizte jelentőségét mindaddig, amíg a társadalmi 
fejlődés föl nem váltotta a tőkés társadalmat a magasabb rendű és 
haladó szocialista rendszerrel. 


Bonaparte tisztában volt annak a jogi dokumentumnak a 
jelentőségével, amelyre annyi időt és energiát fordított. Amikor az 
élet már mögötte volt és józanul mérlegelhette mindazt, amit tett, 
Szent Ilona szigetén azt mondotta: , Igazi dicsőségem nem a 
negyven csatában rejlik; Waterloo valamennyit eltörölte. De a 
Polgári Törvénykönyv nem merül és nem merülhet feledésbe." 


Egy ideje ez a szokatlan, ez a mindennapos háború valódi háború 
nélkül nyugtalanítani kezdte Bonapartét. Nem volt semmiféle 
határozott ok az aggodalomra. Az angolok tevékeny és erélyes 
diplomáciai támadásokat folytattak; erőfeszítéseik egy újabb, 
harmadik koalíció létrehozására összpontosultak; a Talleyrand-tól és 
a diplomáciai megbízottaktól érkező összes jelentések 
megerősítették ezt. A háború nemcsak a boulogne-i tábor létesítése 
következtében, hanem az élelmiszerárak emelkedése következtében 
is érződött. Egyszóval, minden úgy folyt, ahogyan az várható volt. S 
mégis, az elhúzódó szünetben, ebben a nyugalomban, amely, úgy 
látszott, olyan tartósan uralkodik az országban, a látszólagos 
általános megbékélésben mindenkit a maga gondja foglalt el 
Bonaparte valami csalárdságot, sőt talán veszélyt szimatolt. Az 
intuíció embere volt, s hitt intuitív megérzéseiben: ritkán vezették 
félre... 


Átnézve az igazságügy-minisztérium által beküldött kimutatásokat, 
véletlenül felfigyelt valami szabálytalanságra: Két chouant - 
huhogót -, akiket még októberben letartóztattak (a nevük nem 
mondott semmit) mindeddig (ez januárban volt) nem hallgattak ki. 
Az első konzul intézkedett, hogy egy katonai bizottság 
foglalkozzék velük. 


Megrendítette Bonapartét, amit egy idő múlva megtudott. A 
kihallgatott személyek egyike, bizonyos Ouerelle, aki előbb tagadott 
és akit halálra ítéltek, január 28-án új vallomást tett. Közölte, hogy 
Franciaországban, sőt Párizsban a múlt év augusztusa óta chouan 
terrorista csoport működik, élén Georges Cadoudallal. Bonaparte 
azonnal, megkerülve Régnier igazságügy-minisztert, aki az ügyet 
nem vette észre, megbízta a vizsgálattal Réalt, Chaumette-nek, az 
1793-as Községtanács ügyészének helyettesét, egykori cordelier-t, a 
határozott tettek emberét. Bonaparte óvatosabb lett; azelőtt olykor 
egyedül, kíséret nélkül, gyalog járt színházba; most 
körültekintőbbnek kellett lennie; úgy érezte, minden sarok mögül 
veszély leselkedik rá. 


Georges Cadoudal a chouanok, a huhogok mozgalmában különleges 
helyet foglalt el. Ezt az iskolázatlan breton parasztot, aki nem tudott 
helyesen írni, a természet élénk és éles ésszel, a vadász 
megfigyelőképességével és éles szemével, az emberek vezetésének 
képességével áldotta meg. Óriási termetével, bámulatos testi 
erejével ügyetlen medvének tűnhetett volna fel, ha nem párosult 
volna benne a hatalmas erő hihetetlen ügyességgel és fürgeséggel. 
Fanatikus híve volt a Bourbonoknak és a legbonyolultabb 
megbízásokat is elvállalta. Nem volt afféle közönséges gyilkos, 

mint Margadel; más időkben, például a középkorban, az ilyen 
emberből egy vallásos szektának a vezetője lehetett volna. A XIX. 
század elején a huhogok földalatti mozgalmának lett egyik vezetője, 
s a fennhéjázó, dölyfös arisztokraták ellentmondás nélkül 
teljesítették ennek a szűkszavú férfinak a parancsait. 


Cadoudal Párizsban... Ez azt jelentette, hogy Bonaparte ellen ismét 
hajtóvadászatot rendeznek, ismét minden lépését figyelik; ismét a 
gyilkosok tőrjei fenyegetik. Nem kell-e az első konzulnak újból 
Withworthra gondolnia? Pál Withworthöt kiutasította Pétervárról, 
de az a távolból is halálos csapást tudott mérni rá. Vajon 
Withworth hosszú karja nem nyúl-e át most is a tengerszoroson? 


Réal teljesítette a neki adott megbízást. Nem tudta felkutatni 
Cadoudalt, de letartóztatta legközelebbi cinkostársát, Bouvet-t, s 
ekkor képet kapott az összeesküvés méreteiről. Február 13-án Réal 
jelentést tudott tenni Bonaparténak arról, mit 

sikerült megállapítania. Közölte, hogy Cadoudalt és embereit egy 


angol hajón dobták át Biville-be, hogy Cadoudal, aki ötszáz 
mindenre elszánt fickóval rendelkezik, arra vár, hogy lehetősége 
nyíljék Bonaparte elrablására, amikor az útban van Maimaison 
felé, vagy hogy meggyilkolja; hogy nemcsak Cadoudal van 
Párizsban, hanem Pichegru is, s összehangoltan tevékenykednek, 
várva a királyi ház egyik tagjának megérkezését, d"Artois grófét 
vagy Condé hercegét; végül, hogy Pichegru találkozik Moreau-val... 


Bonaparte némán hallgatta Réalt. Amikor az befejezte mondandóját, 
félrevonult és gyorsan keresztet vetett. Nem volt hivő ember, s ez az 
ösztönös mozdulat, amely gyermekkorából megmaradt, elárulta, 
mennyire fel van dúlva. 


Bonaparte három napig gondolkozott Réal közlésein. Február 16-án 
reggel a francia főváros lakosai a Moniteur aznapi számából 
megtudták, hogy az előző éjjel letartóztatták lakásán Moreaut-t, 
hogy lelepleztek egy az angolok és a királypártiak által szőtt 
összeesküvést, amely az első konzul életét fenyegette. Egyúttal 
ismeretessé lett, hogy lezárták a városkapukat, hogy Murat 
tábornokot kinevezték Párizs katonai kormányzójává, és hogy az 
egész rendőrséget alárendelték Réalnak. A városban, amint azt 
óvatosan szájról szájra adták, letartóztatások és házkutatások 
folynak. 


Gallo márki, aki azokban a napokban Párizsban tartózkodott, ezt 
írta; , A közvélemény annyira fel van dúlva, mintha földrengés lett 
volna." Az összeesküvés leleplezésére vonatkozó tudósítások 
nemcsak Párizsban, hanem egész Európában nagy szenzációt 
keltettek. Hamburgból február 25-én ezt jelentették: , Ebben a 
percben érkezett ide Párizsból az a hiteles hír, hogy ott 
összeesküvést lepleztek le... Ennek az összeesküvésnek az volt a 
célja, hogy megöljék az első konzult, ellenforradalmat 

csináljanak és valamelyik francia herceget ültessék a trónra." 
Hágából február 21-én ezt írták: , Mindenkinek a figyelme Párizsra 
és az ott felfedett összeesküvésre irányul." A londoni tőzsdén 
mesterséges árfolyam-felhajtásra spekuláltak, két héten át minden 
reggel azt híresztelték, hogy az első konzult már meggyilkolták. Egy 
jó ideje tartó csönd és nyugalom után újból megdördült az ég. 
Minden összegyűlt: a félelem Cadoudal gyilkosaitól, akiket nem 
találtak meg, valamint a konzuli kormány megtorlásaitól, a 


felháborodás Moreau letartóztatásán. Amit Bonaparte előre 
látott, amitől tartott, valóban megtörtént. Moreau vétkességében 
nem hitt senki. A republikánus tábornok az országban akkora 
népszerűségnek örvendett, hogy még azok sem tudtak hinni 
bűnösségében, akiket őszintén nyugtalanított az a veszély, amely 
Bonapartét fenyegette. Február 17-e után éjjel Párizs utcáin 
plakátokat ragasztottak ki: , Az ártatlan Moreau, a nép barátja, 
katona apánk - vasra verve! Az idegen, a korzikai bitorlóvá és 
zsarnokká lett! Franciák, ítéljetek!" 


Bonaparte képtelen volt megváltoztatni a közhangulatot. A 
hohenlindeni hős iránti rokonszenv csaknem tüntetőén jutott 
kifejezésre. Moreau asszony szinte állandóan látogatókat fogadott; 
számuk nőttön nőtt. A lapok közölték: , Moreau asszony 25- 

én (február) ismét látogatókat fogadott, és abban az utcában, ahol a 
háza van, mindkét oldalon végig hintók álltak." Bonapartéra 
gyilkosok vadásztak, akiket a rendőrség nem tudott megtalálni, s 
mégis arra kényszerült, hogy mentegetőzzön olyan 

vádakkal szemben, amelyek szerint tönkre akarta tenni az ártatlan 
Moreau-t. Réal és Murat, úgy látszott, egész Párizst fenekestől 
felforgatták, de senkit sem találtak. Kihirdették, hogy a Cadoudal 
bandájához tartozó bűnözők rejtegetéséért főbelövés jár. Az 

utcák, kávéházak hamarosan megteltek álruhás rendőrökkel. De 
Cadoudal embereinek nem akadtak nyomára. A párizsi 
tréfamesterek még otthon is óvatosan néztek körül, de azért azt 
suttogták: , Nem lehet megtalálni azokat, akik nincsenek." De 
hallatszottak más vélemények is. Némelyek úgy gondolták, hogy 
ezúttal Bonaparte nem menekül meg a haláltól. Sok újság átvette a 
londoni lapok közleményét: , Tegnap az egész városban ilyen 
tartalmú cédulák voltak kiragasztva: Mivel Bonaparte 
meggyilkolása és XVIII. Lajos trónra lépése hamarosan be fog 
következni, a franciák nagy része vissza fog térni Franciaországba; 
ezért e közlemény szerzője felajánlja szolgálatait mint nyelvtanár." 
Már nem is kételkedtek abban, hogy az első konzult meg fogják 
gyilkolni. Bonaparte sietett emlékeztetni arra, hogy nem tartozik az 
ijedősök közé. Február 19-én megjelent az Operában; úgy tűnhetett, 
hogy csak az érdekli, ami a színpadon történik. Ugyanezekben a 
napokban ismeretessé vált, hogy a letartóztatottak száma Párizsban 
is, vidéken is növekszik. 


Február 27-én letartóztatták Pichegrut; minden éjjel menedéket 
változtatva, egyik , hű barátjánál" töltötte az éjszakát, s az százezer 
tallérért feljelentette a rendőrségen. Ezt követően elfogták a 
Polignac hercegeket - két fivért - valamint Riviére márkit, d" Artois 
grófnak, a király testvérének az adjutánsát. A közvélemény ismét 
megrendült: tehát minden igaz, csakugyan létezett összeesküvés, és 
szálai a Bourbon-ház fejéhez vezetnek. Az összes tanúbizonyságok 
megegyeznek abban, hogy a Bonaparte iránti rokonszenv egy 
csapásra fokozódott. Tíz nap múlva, március 9-én 

Cadoudalt fölismerték egy nyitott kocsiban az Odéon 
útkereszteződésnél, s kemény tusa után elfogták. Cadoudal, miután 
meggyőződött arról, hogy a játszmát elvesztette, nyugodtan és 
hidegvérűen, igyekezve magára vállalni a felelősség nagyobbik 
részét, igazolta az összes vádakat. 


Bonaparte közel járt az igazsághoz, amikor Réal első, megdöbbentő 
beszámolója után azt mondta: , Réal, ön még sok mindent nem tud." 
Ez így volt. Minden egyes nap új, ijesztő bizonyítékokat hozott erre 
a szerteágazó összeesküvésre vonatkozóan, amely, úgy látszott, az 
államszervezet valamennyi pórusába behatolt. Akár nivose 3-án, a 
véletlen, néhány pillanat mentette meg Bonapartét a csaknem 
elkerülhetetlen pusztulástól. Georges Lefebvre-nek igaza volt, 
amikor azt állította, hogy Bonaparte csak az igazság egy részét 
tudhatta meg. Nem tudhatta meg, talán nem is akarta megtudni az 
egész igazságot; túlságosan ijesztő volt, és ő ezt sejtette. Mint 1800 
júliusának napjaiban, Marengo és a titkos beszélgetések után, újból 
úgy tett, mintha nem látná, nem venné észre, nem értené azt, ami 
történik. Levelet ír Barbé de Marbois pénzügyminiszternek, aki 
fructidor napjaiban közel állt Pichegruhöz, s akit 

azzal gyanúsítanak, hogy az utóbbi időben összejárt a zendülő 
generálissal. , Pénzügy-miniszter polgártárs, csak az ön leveléből 
tudtam meg, hogy önt azzal gyanúsítják, hogy összejárt 
Pichegruvel... Az vigasztal, hogy ebben a szerencsétlen ügyben 
egyetlen olyan ember sem akadt, akit én neveztem ki a kormányba 
vagy aki valamennyire is közel áll hozzám, s akit közvetve vagy 
közvetlenül bármivel is vádolhatnának." 


Vajon hitt-e abban, amit írt? Aligha. Ez a levél, amelynek igyekezett 
nyilvánosságot adni, más célokat követett. Meg akarta osztani és le 
akarta szerelni ellenfeleit. Lehet, hogy a képzelete még felnagyította 


a valóban megtörténteket. Mindenütt ellenségeket látott. Minden 
oldalról körülvették. Érdemes felhívnunk a figyelmet arra, hogy 

a Barbé de Marbois-hoz intézett fenti levélben Bonaparte 
megkerülte az egyenes választ arra, hisz-e vagy nem azokban a 
híresztelésekben, amelyek szerint Barbé de Marbois találkozott 
Pichegruvel. Igen valószínű, hogy ezeket a híreszteléseket 
megalapozottaknak tartotta. S éppen ezért sietett ország-világ előtt 
kinyilvánítani munkatársai iránti bizalmát. A Barbé de Marbois-hoz 
írt levél az amnesztiáról szóló manifesztum. Amikor fennhangon 
kijelenti, hogy munkatársai közül senki sem keveredett bele a 

, Szerencsétlen ügybe", nemcsak megnyugtatta mindazokat, akik 
megijedtek, hanem ezzel lehetővé tette mindazoknak, akik közvetve 
vagy közvetlenül valóban részt vettek az összeesküvésben, hogy 
eldobják a fegyvert, kilépjenek a sorból. Abban az időpontban, 
amikor a harc még nem ért véget és kimenetele még nem volt 
teljesen világos, Bonaparte a legfontosabbnak az ellenfelek 
számának csökkentését tekintette. A politikában is, akár a 
háborúban, ugyanazt a taktikai elvet követte: megosztani az 
ellenfél sorait, ezzel csökkentve ütőerejét. 


Ebben a zaklatott időben, amikor a konzulátus kormánya, úgy 
látszott, már kezdi leküzdeni azt a válságot, amelyet az olyan 
véletlenül leleplezett összeesküvés idézett elő, váratlanul feltárultak 
a , szerencsétlen ügynek"? olyan új aspektusai, amelyek azonnali 
döntéseket követeltek. 


Az első letartóztatásoktól kezdve az összes vádlottak, akik vallomást 
tettek (Moreau bizonyítékok híján hosszú ideig mindent tagadott), 
egyhangúlag azt állították, hogy az akció időpontjára 
Franciaországba kellett érkeznie az egyik hercegnek, a királyi család 
tagjának. Savary kapta azt a megbízást, hogy a hercegre lesben 
álljon Bivillében, megfigyelés alatt tartva az egész parti övezetet; 
szilárdan meg voltak győződve arról (és a letartóztatottak 
vallomásai ezt megerősítették), hogy Angliából fog érkezni. De az 
idő múlott... Eltelt egy hónap, egy második, s a megfigyelés 
semmiféle eredményt nem hozott: a herceg nem érkezett meg... 
Savary üres kézzel tért vissza Párizsba. 


S akkor egyszerre kitudódott, hogy egy herceg, a királyi család 
tagja, egészen a közelben tartózkodik, nem nem a nyugati határnál, 


hanem a keleti határ közelében, a Franciaországgal határos badeni 
hercegségben. Ez nem d" Artois gróf volt, hanem Louis-Antoine- 
Henri de Bourbon-Condé dEnghien hercege, a királyi ház egyik 
fiatal sarja. A legnagyobb szenzációt az a hír keltette, hogy az 
enghieni hercegnél tartózkodik vagy hamarosan hozzáérkezik 
Dumovuriez, a szomorú hírnévre szert tett Dumouriez tábornok, a 
forradalmi Franciaország árulója. 


Aligha lehet pontosan megmondani, ki közölte elsőként ezeket a 
híreket Bonapartéval. De teljesen kétségtelennek tekinthető, hogy az 
enghieni herceg letartóztatását és kivégzésének gondolatát elsőként 
Talleyrand sugallta az első konzulnak. Akkoriban Talleyrand a 
maga szempontjából még lehetetlennek tartotta a Bourbonok 
visszatérését - félt a bosszútól. Egyéni érdekei gondolkodásában 
azonosultak az államérdekekkel; helyesebb azt mondani, hogy az 
állami politika, amilyen mértékben ő határozta meg, alá volt 
rendelve az ő egyéni érdekeinek. Igen állhatatosan és 

ügyesen meggyőzte Bonapartét arról, hogy az enghieni herceget ki 
kell végezni. Hogy ez miként történjék, hogyan tartóztassák le 
idegen, semleges földön, milyen jogi formát adjanak ennek a 
kivégzésnek - ezek részletek voltak, amelyek nem érdemeltek 
komolyabb figyelmet. Később Talleyrand ugyanezzel a háborítatlan 
nyugalommal tagadta az enghieni herceg ügyében való részességét; 
akadtak, akiket, ha megtéveszteni nem is tudott, meggyőzött arról, 
hogy helyesebb, ha úgy tesznek, mintha ezt elhinnék. De 1804-ben 
világos volt Talleyrand szerepe mindazok előtt, akik közel álltak az 
első konzul udvarához. Joséphine, aki szembehelyezkedett ezzel a 
tervvel, ezt mondotta: , Ettől a sátántól reszketek." (Az, hogy 
Joséphine nem helyeselte férje intézkedéseit, közismert volt. 

, Bonaparte asszony belebetegedett a bánatba. Több 

ízben kijelentette, hogy mindent a világon odaadna azért, hogy 
Moreau ártatlannak bizonyuljon.") Egyébként később maga 
Bonaparte is kijelentette, hogy amíg Talleyrand nem sugallta neki 
az enghieni herceg letartóztatásának és kivégzésének gondolatát, 
addig neki eszébe sem jutott. A Talleyrand-éhoz hasonló 

okokból Fouché is támogatta Condé-Bourbon kivégzésének 
gondolatát. A lyoni büntető osztag feje, a Konvent küldötte, aki a 
király kivégzése mellett szavazott, a Bourbonok visszatérését 
katasztrófának tartotta. Bonapartét arra kellett indítania, hogy 
örökre elvesse a Bourbonokkal való kibékülés gondolatát, így 


áthághatatlan szakadékot kellett teremteni közöttük. Fouché nem 
alap nélkül feltételezte, hogy a legmélyebb szakadék csak egy 
Bonaparte által megölt királyi herceg sírja lehet. Fouché a 
Bourbonoktáól a fiatal enghieni herceg holttestével akarta megvédeni 
magát. Persze (akár Talleyrand), sejtette, hogy Antoine Bourbon 
kivégzése sok újabb nehézséget fog okozni Bonaparténak (amikor 
mindennek vége lesz, akkor teszi majd híressé vált megjegyzését: 

, Több volt mint bűn, hiba volt"). De Bonaparte 

kellemetlenségei nem okoztak gondot sem Talleyrand-nak, sem 
Fouchénak; nem szerették egymást, de egyek voltak abban a titkos 
kívánságban, hogy észrevétlenül egy csöpp mérget öntsenek az első 
konzulnak átnyújtandó részegítő borral teli serlegbe. 


Bonaparte azonban nem tartozott azok közé, akiknek idegen 
véleményeket lehetett sugallni vagy diktálni. Még Fouché és 
Talleyrand is, akik annyira járatosak voltak a legkörmönfontabb 
politikai játék művészetében, csődöt mondtak éleslátása előtt; nem 
nézett bele a kártyáikba, de felismerte szándékaikat, felismerte 
aduikat, amelyeket a következő húzásra tartogattak. Az utolsó, 
néhány nappal a halála előtt írt dokumentumban - végrendeletében 
- Napóleon szükségesnek tartotta, hogy még egyszer visszatérjen az 
enghieni herceg ügyére. Röviden azt írta: , Megparancsoltam, hogy 
tartóztassák le és állítsák bíróság elé az enghieni herceget; ezt 
megkövetelték a francia nép érdekei és biztonsága." Ez azt jelenti, 
hogy magára vállalta az egész felelősséget, nem akarta ezt senkivel 
megosztani, senkire sem áthárítani. S ez volt az igazság. Az enghieni 
herceget nem azért lőtték főbe a vincennes-i kastélyban, 

mert Talleyrand meg Fouché, akik ezt kívánták, ezt sugallták 
Bonaparténak, hanem, mondhatnánk, ennek ellenére. Bonaparte 
néhány napi töprengés után leküzdötte a Fouché és Talleyrand 
véleményei iránti bizalmatlanságát, illetve előítéleteit és 

végül meghozta a döntést. 


Az események külső menete így festett. Március 8-án Moreau a 
börtönből levelet küldött Bonaparténak. Beismerte, hogy eddig nem 
mondott igazat, amikor mindent tagadott. Találkozott Pichegruvel 
ez utóbbi kezdeményezésére, megtagadta az összeesküvésben való 
részvételt, nem állt szóba Cadoudallal, akit Pichegru az ő 

engedélye nélkül magával hozott. Mindamellett kétségtelen maradt, 
hogy a Köztársaság tábornoka meg nem engedett tárgyalásokba 


bocsátkozott a Köztársaság ellenségeivel. A levél, nyilván, a 
csüggedés perceiben íródott; a hősiesség, bátorság dicsfénye, 
amely eddig Moreaut-t övezte, szertefoszlott; levelének lapjairól 
Moreau gyönge, ingadozó, kétlelkű embernek mutatkozik. Az 
ügyhöz a levél nem sok új mozzanatot tett hozzá; a benne közölt 
tények már ismeretesek voltak Moreau hadsegédjének és más 
letartóztatottaknak a vallomásaiból. Az ellenzék híveinek és saját 
magának Moreau ezzel a levéllel, amelyet igyekeztek mennél 
szélesebb körökkel ismertetni, nagy erkölcsi veszteséget okozott. 


Március 9-én letartóztatták Cadoudalt. Úgy látszott, a válság vége 
felé közeledik. De már március 7-én, amikor Talleyrand felhívta 
Bonaparte figyelmét a Párizshoz közeli Ettenheimben, az enghieni 
herceg által lakott kastélyban levő veszélyes gócra, Bonaparte 
gondolatokba mélyedt. Három napig járt-kelt dolgozószobájában, s 
félhangon Racine néhány sorát mondogatta maga elé. A Soulthoz írt 
levélből ítélve, a legnagyobb gondot Dumouriez-nak az 
összeesküvésben való részvétele okozta neki. Dumouriez neve a 
külföldi sajtó hasábjain is megjelent. De sok máson is 

gondolkodni kellett. 


Március 10-re szűk körű tanácskozást hívtak össze. Ezen részt vett a 
három konzul, Régnier, a legfelső bíró (igazságügy-miniszter), 
Talleyrand, Fouché, Murat. Amikor Bonaparte ezt a tanácskozást 
összehívta, minden bizonnyal már meghozta döntését, de tudni 
akarta közvetlen munkatársainak véleményét. Talleyrand, Fouché 
támogatta az enghieni herceg letartóztatásának a gondolatát; abban, 
hogy azután mi történik, nem kellett megállapodniuk. Cambacérés 
ellenezte ezt az intézkedést. , Így hát ön fukarkodik a Bourbonok 
vérével" - vetette oda neki Bonaparte. Cambacérés elhallgatott. Már 
akkor, 10-én határozatot hoztak a gyakorlati kivitelezésről. A 
badeni művelet irányítását Caulaincourt-ra bízták; az a tény, hogy 
erre a célra az első konzul szolgálatába átállt márkit választották ki, 
arról tanúskodik, hogy Bonaparte milyen alaposan meggondolt és 
megfontolt mindent; nemcsak egy életre magához akarta láncolni 
Caulaincourt-t - az előkészületben levő tragédia első felvonását a 
régi arisztokrácia egyik képviselőjének kellett eljátszania, akit a 
Bourbon-monarchia melegházaiban tenyésztettek ki. Caulaincourt 
mindent megtett, amivel megbízták. Későbbi olyan próbálkozásai, 
hogy igazolja magát, éles ellenvetésekre találtak. 


A továbbiakban minden a gondosan kidolgozott tervnek 
megfelelően folyt. A március, 14-ről 15-re virradó éjjelen az 
enghieni herceget foglyul ejtették a Badenba behatolt francia 
dragonyosok; nyomban kiderült, hogy Dumouriez nincs és nem is 
volt ott; a herceg szolgálatában bizonyos Thuméry állt; az ő 
németesen kiejtett nevét a francia ügynökök Dumouriez-nak 
értették vagy úgy tettek, mintha annak értették volna. Az enghieni 
herceget a vincennes-i kastélyba vitték; teljesen nyilvánvaló 
bizonyítást nyert, hogy semmi köze sincs a Pichegru-Cadoudal-féle 
összeesküvéshez. Ennek ellenére március 20-án perét a hadbíróság 
tárgyalta, Julien ezredes elnökletével, aki annak idején részt vett a 
Bastille bevételében. Az egész ügy általános irányítása Savaryra 
hárult. A hadbíróság az enghieni herceget főbelövetésre ítélte. A 
herceg, aki még mindig nem hitte el, hogy az ügy ilyen fordulatot 
vesz, mégis levelet írt az első konzulnak; kérte, hogy találkozhassék 
vele. Bonaparte, miután megkapta a levelet, utasította Réalt, hogy 
utazzék Vincennes-be és maga vizsgálja meg az ügyet. 

Réal végrehajtotta az utasítást, de aznap reggel egy kicsit tovább 
aludt (mondanunk sem kell, hogy aligha véletlenül), s mire 
Vincennes-be érkezett, a herceget már kivégezték. Március 21-én 
hivatalosan közölték a történteket. 


Az enghieni herceg kivégzése világszerte hallatlan felháborodást 
keltett. Pedig ez a bűntett - egy ártatlan embert lőttek főbe - csak 
egyike volt a bonapartista rezsim számos bűntettének. Hát a 
Seychelle-szigetekre való száműzetése, a biztos lassú pusztulásra 
kárhoztatása sok jakobinusnak, akiket a , pokolgép"-ügyben 
helyeztek vád alá? Hiszen ezek is ártatlan emberek voltak, nem 
vettek részt a merényletben, de őket senki sem említette. A herceg 
főbelövése által keltett felháborodás kitörése elsősorban azzal 
magyarázható, hogy királyi herceg volt és a feudális monarchikus 
Európa ezt a kivégzést saját arculcsapásának érezte. Ennek a 
kivégzésnek vagy, ha úgy tetszik, bűntettnek a politikai visszhangját 
nagymértékben felerősítette az, hogy a herceg fiatal volt 
(harminckét esztendős), szép és bátor; a legjobban a nők 
háborogtak - ők határozták meg a közvéleményt a monarchiák 
fővárosaiban. Lev Tolsztoj ebben a részletkérdésben is csodálatos 
történelmi érzékről tesz tanúságot: Anna Pavlovna Schérer 
szalonjában a legjobban az , igaznak", az enghieni hercegnek a 
meggyilkolása miatt háborogtak az előkelő hölgyek. Ha Tolsztoj 


nemcsak az 1804. évi Pétervárt, hanem más európai fővárosokat is 
leírt volna, az angol meg az orosz király arcképével kellett volna 
kezdenie; a felséges királyok szomorúak és dühösek voltak. A 
nápolyi Mária-Karolina fejezte ki a legszabatosabban a hölgyek 
érzelmeit: , Valamennyi francia herceg közül csak benne lakozott 
bátorság és nemes lélek." Ezen azt kellett érteni: fiatal és szép volt. 
Egyébként hozzáfűzte: , Csak abban lelek vigaszt, hogy ez az ügy a 
konzulnak kárára lesz!" 


Annak idején észrevették, hogy az enghieni herceg kivégzése körüli 
felháborodás és lárma annál erősebb, mennél messzebb vannak a 
méltatlankodók Franciaországtól. A badéni választófejedelem, 
akinek a jogait valóban durván megsértették, rendkívüli tapintattal 
nyilatkozott; attól tartott a legjobban, hogy hatalmas szomszédai 
elégedetlenek lesznek vele. A württembergi herceg, akinek birtokai 
Franciaországhoz veszedelmes közelségben voltak, helyénvalónak 
tartotta, hogy gratuláljon az első konzulnak a veszély szerencsés 
kiküszöböléséhez; az enghieni herceg nevét Stuttgartban ki sem 
ejtették, tabunak tekintették. Ezzel szemben a távoli Pétervárott a 
méltatlankodás és a felháborodás nem ismert határokat. , Sándor 
napjainak gyönyörű kezdete?" után már elkövetkeztek a sötét 
hétköznapok. A vincennes-i kastélyban történt kivégzés a 
felhalmozódott elégedetlenség levezetésére szolgált. Czartoryski 
első felindulásában megfogalmazott egy nyilatkozatot, amely a 
konzuli köztársaság kormányát , haramiák barlangjá"-nak nevezte. 
De érett megfontolás után úgy határoztak, hogy a jegyzéket mégsem 
küldik el; egyet jelentett volna a mozgósítási paranccsal, márpedig a 
hadsereg erre még nem állt készen. Egy hónap múltán, mire a 
szenvedélyek lecsillapodtak, Ubri párizsi ügyvivő mégis éles 
formában magyarázatot követelt a gyilkosságra. 


Akkor Bonaparte Talleyrand útján egy nevezetes levéllel válaszolt. 
Ubri jegyzékének durva hangjától eltérően a levél udvarias 
hangnemben íródott, de annál erősebben hatott a nyugodt 
szavakban beadott halálos méreg. , Az Oroszország által most 

tett panasz ennek a kérdésnek a felvetésére indít: ha ismeretessé 
válna, hogy Anglia által felbujtatott emberek Pál meggyilkolására 
készülnek és az orosz határtól egy mérföldnyire tartózkodnak, vajon 
nem sietnének-e elfogni őket?" Ez pontosan acélba találó, hatalmas 
erejű döfés volt. Az Orosz Birodalom fővárosában, a cár őfelsége 


Téli Palotájában, ahol az elhunyt uralkodóról mélységes tisztelettel 
illett beszélni, ahol szomorúan ejtették ki ezt az idegen szót: 

, apoplexia" (agyvérzés), úgy tűnt, mindent megmagyaráz, 
merészeltek egyenes kérdést feltenni I. Pál meggyilkolásáról, és nem 
féltek felséges fiát azzal vádolni, hogy nem fogta le atyja 
gyilkosainak a kezét. Ezt Sándor nem tudta megbocsátani 
Bonaparténak. 


Rövid idő alatt sok minden megváltozott Európában. Franciaország, 
Oroszország, Poroszország legyőzhetetlen szövetségére már nem 
lehetett gondolni. Inkább megfordítva, számolni kellett egy 
Franciaország elleni új, harmadik koalíció megalakulásával. 


Vajon tisztában volt-e Bonaparte, milyen következményei lehetnek 
azon elhatározásának, hogy kivégezteti az enghieni herceget? Ehhez 
nem fér kétség. Az enghieni herceg sorsának eldöntését megelőzte 
annak a férfiúnak hosszas töprengése, akitől függött az, hogy ezt az 
erőszakos cselekedetet végrehajtják-e vagy mindent hagynak a 
régiben. Napóleon történetírói és életrajzírói természetesen keresték 
a magyarázatát ennek az eseménynek, amely nem annyira 
jelentőségével, mint inkább váratlanságával hívta fel magára a 
figyelmet. Valahogy nem volt összhangban Bonaparte általános 
politikai evolúciójával, az abszolút személyi diktatúra, a császári 
korona felé vezető útjával. Mi késztette arra, hogy így járjon el? 
Egyesek az első konzul korzikai természetében véltek megtalálni 
ennek magyarázatát: a vendetta korzikai szabályai vezették; 

mások Talleyrand rossz befolyásával magyarázták a dolgot; megint 
mások azzal a tudatos szándékkal, hogy maga mellé állítsa a 
republikánusokat... Bonaparte cselekedeteinek rugóit aligha fedheti 
fel egyetlen egyoldalúan hangsúlyozott magyarázat. Az is 
kétségtelennek látszik, hogy ez az epizód, akár a neves hadvezér 
politikai életrajzának többi eseménye, aligha érthető meg helyesen, 
ha elszigetelten, a dolgok előző és további menetétől függetlenül 
vizsgáljuk. 


Bonaparte politikáját az 1796-os olaszországi hadjárattól kezdve az 
ellentmondásosság jellemezte. Mindenekelőtt arról van szó, hogy 
gondolkodásában, cselekedeteiben, politikai tetteiben párosult és 
összekapcsolódott a haladó és a reakciós, a méltányosság és az 
agresszivitás; Stendhal valószínűleg még hozzáfűzné ehhez a 


színkontrasztokat: a vöröst és a feketét. Ez az ellentmondásosság 
objektív törvényszerűségeket tükrözött vissza. Azt is könnyűszerrel 
észre lehetett venni, hogy az idő során, , fel-emelkedése? 
mértékében, Bonaparte maga is változott - politikai 
tevékenységében a reakciós és az agresszív elem megerősödött, 
megszaporodott. Ez a tendencia vitathatatlan, s vészes hatása egyre 
jobban meg fog mutatkozni. De abban az időben, amelyről szó van, 
nem kerekedett felül teljesen. A vörösnek és feketének nem enyhülő 
küzdelme mégfolyt Bonaparte gondolkodásában, cselekedeteiben, 
politikájában... 


1804-ben még világosan tudatában volt annak, hogy erejének fő 
forrása - a forradalommal való folytonossági kapcsolata; a 
Toulonnal kezdődő rohamos ütemű fel-emelkedés csak azért vált 
lehetővé, mert vitorláit hatalmas szelek dagasztották. Vajon most le 


kell-e mondania erről a hatalmas erőről ? Ez kiszámíthatatlan volt 
az ellenségei számára... 


Az enghieni herceg minden törvényességet, a jog minden alapját 
eltipró ügye, kezdve egy semleges állam területéről való elrablásán, 
végezve a bűntett tényálladéka nélküli agyonlövésén, teljességgel 


Bonaparte felelősségére történt. Ő ezt tudta és sohasem tagadta. 


Egy bizonyos Curée, addig a Tribunátus jelentéktelen tagja, az 
enghieni herceg kivégzése után, Bonaparte bátorságát helyeselve, 
felkiáltott: , Úgy cselekszik, mint a Konvent." Az ő szájából ez a 
legnagyobb dicséretként hangzott, s e meghatározásban volt is némi 
igazság. Bonaparte ezekben a napokban ezt mondogatta 

magáról , Én vagyok a francia forradalom." Az enghieni herceg 
kivégzése teljes egészében politikai cselekedet volt. A királyi család 
tagjának főbelövésével Bonaparte országvilágnak tudtára adta, hogy 
a múlthoz nincs visszatérés. A vincennes-i árokban még egyszer 
végeztek a királyi hatalom isteni eredetéről szóló mítosszal; 
Bonaparte nem félt vállalni ugyanazt a felelősséget, mint a Konvent: 
bebizonyítani, hogy a Bourbonok vére nem világosabb és nem 
tisztább a közönséges emberi vérnél. Antoine de Bourbon enghieni 
herceget egy kivégzőosztag éppolyan egyszerűen lőtte agyon, akár 
Margadelt, a közönséges gyilkost, jóllehet, igaz, nem követte el 
ugyanazokat a bűncselekedeteket. Hát aztán? Lev Tolsztoj, akinek 
csodálatos adottsága volt a távoli történelmi események 


megértéséhez, Pierre Bezuhovval lelkesen helyeselteti az enghieni 
herceg kivégzését. Olyan pontos definíciót talál és ad a szájába, 
akár egy matematikai képlet: , állami szükségszerűség". Ez igaz volt, 
s ezt mondották a XIX. század elején, 1804-ben. Valószínűleg tíz 
évvel korábban, a Konvent időszakában, ugyanezt a gondolatot más 
szavakkal fejezték volna ki: , forradalmi szükségszerűségnek" 
mondották volna. 


Az enghieni herceget a XII. év ventose 30-án végezték ki. Hat nap 
múlva - germinál 6-án - a Szenátus elfogadott egy Bonapartéhoz 
intézett üzenetet; a dagályos szavakban az a kívánság fejeződött ki, 
hogy Bonaparte hatalmát örökletessé tegyék. Ez az üzenet még nem 
tisztázta teljesen a dolgot, s floréal 3-án (április 23-án) ugyanaz a 
Curée, aki Bonapartét a Konventhez hasonlította, ezúttal másként 
beszélt a Tribunátusban: javasolta, hogy kiáltsák ki Bonapartét a 
franciák császárának. Ezzel a kezdeményezéssel Curée 
halhatatlanná tette a nevét; javaslata alkalmat adott erre a 
szójátékra: , A Köztársaság meghalt - Curée temette el." (Curé 
(francia) - pap.) Floréal 28-án (1804. május 18-án) a Szenátus 
határozatával (az úgynevezett XII. évi senatusconsultum) , a 
Köztársaság kormánya a császárra bízatik, aki a franciák császára 
nevet fogja felvenni". Még a naptári adatok egyszerű egybevetése is 
megmutatja az események közötti kétségtelen összefüggést. 


A történetírók - a , nagy császár" kultuszának hódolói - 
megkísérelték szétdarabolni ezt a folyamatot: az ilyen - mint 
kijelentették - különböző jelenségek egymáshoz való közelhozása 
bántotta szégyenérzetüket. Ezt a széttagolást könnyűszerrel 

elérték azzal, hogy az 1804. márciusi eseményeket elválasztották 
Bonaparténak császárrá való kikiáltásától, mégpedig úgy, hogy ezen 
állami aktus összes körülményeit és a jogi eljárást részletesen 
ismertették. Hiábavaló fáradság! Mintha maradt volna még 

bárki, aki ne tudta volna, hogy a Szenátus szavait és tetteit az első 
konzul sugallja és diktálja, aki siet megváltoztatni rangját. 


Maga a császárság kezdetben megőrizte azt a kettősséget, azt az 
ellentmondásosságot, amely Bonaparte előző tevékenységét 
jellemezte. A floréal 28-i senatusconsultum után kibocsátott 
ezüstpénzeken ez a felirat szerepelt: , Francia Köztársaság, I. 


Napóleon császár." , A Köztársaság császára" - ez abban az időben 


közkeletű kifejezés volt. Egyesek még tovább mentek - a 

, forradalom császáráról" beszéltek, de ezek már szélsőségek voltak. 
Mindenesetre teljesen nyilvánvaló volt mindenki előtt - és a 
megelőző események ezt meggyőzően mutatták hogy ez a 
császárság hangsúlyozottan royalistaellenes. A császárság 
kihirdetése maga csak azután vált lehetővé, hogy a Bourbonokat 


másodszor is porrá zúzták. 


A császárság proklamálását a történtek fényében a kortársak nem 
tekintették a Köztársasággal való végleges szakításnak. Napóleon 
úgy látta, hogy előnyösebb is a Köztársaság császárának maradnia. 
Vajon a császári cím több hatalmat ruházott-e Bonapartéra, mint 
amellyel első konzulként rendelkezett? Aligha. Hatalma lényegében 
első konzulként is korlátlan volt. 


A franciák császára címet inkább úgy fogták fel, mint a hadvezér 
kivételes katonai képességei elismerésének különleges, talán még 
törvényesnek is tekinthető formáját. Abban az időben állandóan az 
ókori múltra függesztették tekintetüket, Hellász és Róma hőseinek 
örök időkre márványból kivésett alakjaira. Gaius Julius Caesar... A 
római császárság proklamálása... Vajon az arcolei híd, Lodi, Rivoli 
hőse kiállta-e az összehasonlítást Róma nagy hadvezérével? Lev 
Tolsztoj ismét a történelmi igazságot követte, amikor kedvelt 
hőseinek - Andrej Bolkonszkijnak, Pierre Bezuhov-nak a szájába 
1804-1805-ben a Bonaparte nagyságáért való lelkesedés szavait 
adta. Napóleon császárban ők mindenekelőtt a forradalom 
folytatóját látták. Beethoven, amikor 1804-ben megalkotta az 

, Eroica? szimfóniát, az ihletet Bonaparte légióinak vaslépteiből 
merítette. A forradalom légióit látta bennük. A császárság kikiáltása 
után széttépte a Bonaparténak szóló ajánlást, de a szimfónia az ő 
győzelmeinek hatása alatt született. 


Bonaparte felemelkedése során most újabb magaslatra érkezett. 
Előtte továbbra is elágazott az út: jobbra menjen vagy balra? Merre 
forduljon? A vörös és a fekete tovább vitatkoztak. 


Persze nem szabad elveszítenünk a történelmi szemmértéket és 
túlságosan betű szerint érteni a mondottakat. 1804-ben a jobbra 
vezető út és a balra vezető út valami egészen mást jelentett, mint 
egy évtizeddel korábban, 1794-ben. Az elmúlt tíz esztendő alatt 


Franciaországban mindenki és minden jobbra tolódott. S ez 


természetesen a leginkább vonatkozott a valence-i jakobinus klub 
egykori titkárára, Bonaparte kapitányra, aki inmár mindenható 
diktátorrá - 1. Napóleon császárrá lett. 


Bonaparte mégis ismét válaszúton állt. 1804-ben a császárság még 
nem volt monarchia. I. Napóleon a Francia Köztársaság császára 
volt. Floréal 28-án Saint-Cloud-ban, válaszolva Cambacérés 
beszédére, aki jelentést tett a Szenátus döntéséről, Bonaparte 
tartózkodóan felelte: , Elfogadom ezt a címet, amelyet önök a nép 
dicsősége szempontjából hasznosnak tartottak." Ismét 
megerősítette, hogy ezt a döntést a népnek jóvá kell hagynia. 
Bonaparte ezt a magas címet nehéz és zavaros időkben kapta. A 
háború még rejtett és néma maradt. Ám a sötét látóhatáron már 
távoli villámok cikáztak, a közeledő vihar előhírnökei. 
Franciaország ellen megalakulóban volt az új, hatalmas koalíció. 


A feszültség az egész országban fennmaradt. Három nappal a 
császárság proklamálása után Pichegru tábornokot holtan találták 
börtöncellájában. Felakasztotta magát fekete selyemnyakkendőjére. 
Bejelentették, hogy önkezével vetett véget életének. Bonaparte 
ellenségei siettek világgá kürtölni azt a hírt, hogy Pichegrut a 
császár parancsára megfojtották. Ez a verzió hosszú ideig volt 
forgalomban, de kevéssé valószínű. Pichegru már régóta nyomott 
hangulatban volt; nyilván nagyon bántotta, hogy olyan rosszul 
gazdálkodott saját sorsával, ő, aki valaha a Köztársaság neves 
tábornoka volt, bérgyilkosok cinkostársává vált. Amikor a 
magánzárkában hurkot vetett a nyakára, valószínűleg azt remélte, 
hogy legalább ezzel bosszút áll azon, aki egykor tanítványa volt a 
brienne-i katonaiskolában, de messze túlszárnyalta őt és 
megközelíthetetlenné lett. A császárnak le kellett folytatnia a 
Cadoudal-Moreau és cinkostársaik elleni port is, amely nem 
öregbítette dicsőségét és népszerűségét. Cadoudal, miután mindent 
elvesztett, a per során agresszíven, előre megfontoltan arcátlanul 
viselkedett. Thuriot, a vén thermidorista farkas (akire nem 
véletlenül bíztak főszerepet a pörben) csődöt mondott Cadoudal 
csípős nyelvével szemben és szánalmasnak bizonyult. Moreau ügyét 
külön tárgyalták, s a császár várakozásával szemben mindössze 
kétévi elzárásra ítélték. Bonaparte sietett legyőzött, de még mindig 
veszélyes vetélytársát száműzni Franciaországból. Polignac 
hercegné kérelmére a két Polignac testvérnek és de Riviére 


márkinak megkegyelmezett. Ez nem szándék nélkül történt; amikor 
megkegyelmezett d Artois gróf adjutánsainak, a sors kényére hagyta 
őket, ezzel megalázta a király testvérét. A legjobban Cadoudalt 
szerette volna megnyerni magának; egy verzió szerint Réal útján 
azzal a feltétellel, hogy Cadoudal teljes kegyelmet kér, felajánlotta 
neki kezdetnek egy ezred parancsnokságát. Cadoudal ezekre a 
javaslatokra útszéli szitkokkal válaszolt. Néhány nap múlva őt és 
tizenkét bűntársát kivégezték a Place de la Gréve-en. 


Ez a per, úgy látszott, ismét és erősen összekapcsolta egymással a 
császárt és a Köztársaságot. Hiszen az összes perbe fogottak ellen a 
fő vád az volt, hogy meg akarták dönteni a Köztársaságot. Az első 
konzul elleni, a cár elleni és a Köztársaság elleni merényletet 
azonosították. Lehet-e ennél szilárdabb kapcsolat? - gondolta 
néhány hiszékeny ember 1804 május-júniusában. 


Ezek azonban illúzióknak bizonyultak. 


Moreau Barcelonából Amerikába hajózott. Amikor ezt Bonaparténak 
jelentették, rövid gondolkodás után ezt mondta: - Most jobbra fog 
tolódni. Végül is el fog jutni ellenségeinkhez. 


Ezek prófétikus szavaknak bizonyultak. S ő maga? Bonaparte 
tábornok, Napóleon császár - melyik utat fogja választani? Ezekben 
a napokban nyilván azzal a reménnyel áltatta magát, hogy 
mindenkinek túljár az eszén, a helyzet ura marad, s nyitva 

marad előtte mindkét út - a jobbra és a balra vezető egyaránt. 


A francia forradalom tekintélyes vezetője, Francois de Neufcháteau, 
az egykori girondista, aki 1804-ben a Tribunátus elnökének magas 
tisztségét töltötte be, támogatva azt a javaslatot, hogy Bonaparte 
tábornoknak a franciák császára címet adományozzák, ezt a 
kezdeményezést , republikánusnak és népinek" nevezte. 

Bonaparte szívesen támogatta az események ilyen interpretálását. 
Nyomatékosan hangsúlyozta, milyen jelentőséget tulajdonít a 
küszöbönálló népszavazásnak. De amikor Cambacérés egy ízben 
megengedte magának azt a megjegyzést, hogy lényegében semmi 
jelentős dolog nem történt: az egyik címet fölcserélték egy másikkal, 
amely ugyanazt jelenti más szavakkal, Napóleon roppantul 
bosszankodott. Nem, nem szavak cseréjéről van szó, hanem sokkalta 
komolyabb és mélyebb jelentőségű dologról. 


A szavak valóban változtak, s kiderül, hogy ennek sem volt csekély 
jelentősége. A floréal 28-i senatusconsultum után három-négy 
nappal a francia nyelvből, mindenesetre a hivatalos nyelvből, 
egyszer s mindenkorra eltűnt a forradalom szülte , polgártárs" szó. 
Új szavak bukkantak föl: , uram", , császári felséged", 

, őfelsége". Bonaparte most nem a francia népről beszélt, hanem azt 
mondta: , az én népem". Néhány régi szó új tartalommal telítődött. 
Mit jelentett a , császár" szó? Korábban alig használták, s senki sem 
gondolkodott a tartalmán. Most újabb problémák keletkeztek: 
mihez kell kapcsolnia a , császár" fogalmat? Természetesen nem a 
Német-Római Birodalomhoz, nem a gyönge Habsburg-ház 
császárához. A klasszikus antik Római Császársághoz? Vagy Nagy 
Károly császárhoz? Hivatalos magyarázatot erre vonatkozóan nem 
adtak, de mégis értésére adták az embereknek, hogy 

Napóleon császár családfája Nagy Károlyra vezethető vissza. Ezek 
nem puszta történeti reminiszcenciák voltak. Magából a 

, császárság" szóból nehéz kardok csörtetése, lovak patáinak 
dübörgése, a katonai dicsőség hangja hallatszott ki. A császárság 
felségjelének sasokat választottak, a világ fölött lebegő sasokat. A 

, császárság" szó sok mindenre kötelezett. 


Egyébként nemcsak a szavak változtak - változtak a címek, a 
jövedelmek, az életforma, a szokások. Joséphine császárné lett, 
Joseph és Louis a császári, ház hercegei. Nekik most palota és 
udvartartás dukált. Cambacérés, aki nem fogta fel azonnal, 

mit jelent a szavak megváltoztatása, hamarosan megértette ezt, 
miután megkapta a császárság főkancellárja címét. Lebrun 
főkincstárnok lett. Ettől kezdve Joseph-et nagyelektornak nevezték, 
Louis-t connétable-nak (főistállómesternek), Eugéne Beauharnais 
állami főkancellár lett, a császári családhoz való közeli rokonsága 
jóvoltából váratlanul még a kihívó viselkedésű Murat is megkapta a 
nagyadmirális hangzatos címét. Az új címek nemcsak új 
rangtáblázatot, új díszruhákat - selymet, bársonyt, aranyat - tettek 
szükségessé, hanem új életformát is megkívántak. A Tuilériák 
palotája - a császárság rezidenciája - lett a mintaképe a pompának 
és a fényűzésnek, valamint a szigorú, a legkisebb részletekig 
megszabott etikettnek. A császárnak évi huszonötmillió frankra rúgó 
civillistát állapítottak meg. Rég elmúlt az az idő, amikor öt sou-ja 
sem volt, hogy kifizessen egy csésze kávét. S vajon mikor volt 
boldogabb -mint szegény hadnagy, lyukas könyökű egyenruhában, 


aki a filléres gyertya fényénél önfeledten olvasta a kikölcsönzött 
Rousseaut-t, vagy egy birodalom hatalmas uralkodójaként? Az ilyen 
töprengésre nem maradt ideje, lefoglalták a folyó ügyek. 


1804. július 14-én zajosan és nagy pompával ünnepelték meg a 
Bastille bevételének évfordulóját. A Francia Köztársaság császára 
nem akarta megtagadni a forradalom napját. A Tuilériák 
palotájában ünnepséget rendeztek, a templomokban istentiszteletet 
tartottak; a papok imádkoztak istenhez és nevében megáldották 
július 14. nagy napját, amelyről megemlékezett a császár. Érezte-e 
Bonaparte, hogy a népi felkelés napjának ilyen megünneplése 
természetellenes, csaknem szentségtörő jellegű? Aligha. Figyelme 
két fontos aktusra szegeződött, amelyeket fényes körülmények 
között akart lefolytatni, időben közel hozva őket egymáshoz. Az 
egyik a népszavazás volt, a másik a római pápa közreműködésével 
történő koronázás. Folytatása volt ez a heterogén elvek mesterséges 
és erőszakos összekapcsolásának. De ez a gondolat, amely 

teljes egészében tőle származott, lelkesítette Bonapartét. Kettős 
biztosítékot akart: a nép akaratából és isten kegyelméből való 
császár kívánt lenni. Ez az okos ember naiv módon úgy vélte, hogy 
a kettős és az egymást mintegy kölcsönösen kizáró rituális szertartás 
valamiféle kiváltságokat fog biztosítani neki más monarchiák 
uralkodóival szemben. 


Óriási, korlátlan hatalmánál fogva szándékát nem volt nehéz 
megvalósítania. A referendum - amely nyílt szavazással folyt - 
természetesen az igenlő szavazatok óriási többségét eredményezte. 
Lehetett-e ez másként? Igaz, a császár az elítélés keserű szavait is 
hallhatta. Rouget de Lisle, a Marseillaise híres szerzője, 

haragtól lángoló levelet küldött Bonaparténak. , Ön el fog pusztulni, 
s ami rosszabb, magával rántja a pusztulásba Franciaországot is." 
Megjósolta neki az elkerülhetetlen katasztrófát, a dicstelen véget. 
Volney, aki Bonaparténak pályafutása kezdetén baráti támogatást 
nyújtott, a Szenátusban a , császár" cím ellen szavazott, Lannes 
pedig - egyike azoknak, akik a legközelebb álltak Bonapartéhoz - 
nem rejtette véka alá, hogy helyteleníti azt. Bonaparte éppen ezeket 
az embereket becsülte nagyra. Szavuk mégsem változtathatott 
semmin, ahogyan nem befolyásolhatta őt az akkor még 

ismeretlen Paul-Louis Courier de Méré szellemes gúnyolódása sem: 
, Hogy valaki Bonapartéból királlyá legyen! Így lesüllyedni!" 


Bonaparte süket maradt a figyelmeztetésekkel, az elítélő szavakkal 
szemben. Elkápráztatta, megbabonázta őt egy vízió: a koronázás 
ünnepélyes szertartása; az egész világot bámulatba fogja ejteni! 
Kiküszöbölte az útjába tornyosuló, előre nem látott akadályokat. 
Családjában a döntő események előestéjén teljes egyenetlenség 
uralkodott: anyja, aki sértve érezte magát Lucien és Jerome 
nevében, akik ki voltak zárva a császári családból önkényes 
házasságuk miatt, az ünnepségek előtt Párizsból elutazott Rómába. 
Joseph, akit bántott, hogy nem jelölték közvetlen utódnak, 
körmönfontan intrikált öccse ellen; a liberálisnak, a szabadság és 
béke bajnokának a szerepét játszotta. A leánytestvérek jeleneteket 
rendeztek Napóleonnak, követelték, hogy hercegnői rangra emeljék 
és fenségnek szólítsák őket. Amikor Napóleon engedett nekik, 
megint csak elégedetlenkedtek: a rangsorban mégis , Beauharnais 
özvegye" után következtek, s bátyjuktól azt követelték, hogy 
azonnal váljon el. Joséphine, akit végtelenül nyugtalanítottak 
mindezek az események, rafináltabban és finomabb eszközökkel 
játszott: legközelebbi célja az volt, hogy elérje házasságuknak az 
egyház általi szentesítését, s ez a pápa segítségével sikerült is neki. 


Minthogy a család császári dinasztiává vált, a családi viszályok 
nyomban közismertek lettek. Bourrienne nem minden káröröm 
nélkül beszélte el ezeket a botrányokat, Masson pedig alaposan 
tanulmányozta őket, s beszámolt róluk könyveiben. Nem csekély 
akadályokat kellett leküzdeni Rómában sem. VII. Pius pápa 
ingadozott: félt attól, hogy csorba esik tekintélyén a katolikus világ 
és az európai egyeduralkodók szemében, s félt Bonapartétól. Végül 
ez utóbbi érzés kerekedett felül. 


December 1-2-án került sora rég várt ünnepségekre. Frimaire 10-én 
(december 1-én) a Szenátus teljes létszámban megjelent a Tuilériák 
palotájában, hogy közölje a népszavazás eredményét: 3 572 000 
szavazatot adtak le Napóleonnak a franciák császárává való 
proklamálása mellett, s 2579-et ellene. Francois de Neufcháteau, 
üdvözölve a császárt, újból ismételte ugyanazt a formulát. , A 
Köztársaság hajója révbejutott." Ezt a metaforát a császár 
helyeselte, továbbra is azt remélve, hogy mindkét út nyitva áll majd 
előtte. December 2-án a párizsi Notre Dame székesegyházban 
megtartották az ünnepélyes koronázási szertartást. A katolikus 
egyház feje, a pápa őszentsége Párizsba érkezett, hogy szentesítse I. 


Napóleon császár trónra lépését. 


David, az ecset nagy mestere, a jakobinus, a Közjóléti Bizottság volt 
tagja, Maximilien Robespierre barátja, aki valaha megígérte ez 
utóbbinak, hogy vele együtt üríti ki a méregpoharat, nem tartotta 
be ígéretét: a császárság első festője lett, az intézet tagja, a 
Becsületrend lovagja. Felséges pártfogójának megbízását 

teljesítve, négy évig dolgozott a , Koronázás" című festményen. Ez a 
remekmű túlélte alkotóját is, s azokat a személyeket is, akiket 
nagyszerű ecsetjével megjelenített a vásznon. David festménye 
jóvoltából láthatjuk a tőlünk csaknem két évszázad által 
elválasztott ünnepséget. A csodálatos színskála - a bordó bársony és 
a fehér selyem fénye, a sötétzöld tónusok, a marsalloknak és a 
császárság legfőbb tisztségviselőinek ruhái, a női vállak meleg 
rózsaszíne - mindez egy pompás ünnepség, mondhatnánk egy 
díszelőadás légkörét teremti meg. A középpontban természetesen a 
császár alakja látható hosszú, földig érő, hermelinnel szegélyezett 
palástban, fején aranykoronával és kezében diadémmal, amelyet 
éppen Joséphine fejére helyez; Napóleon fiatal, sugárzik belőle 

az erő, megtestesíti a hatalmat. Az, akinek részére ez a kép készült, 
meg volt elégedve vele. , David, üdvözlöm!" - kiáltott fel Bonaparte. 


Olyannak látta magát a vásznon, amilyennek látni akarta. David 
tudta, mit kell festenie. 


Ezen a képen van még egy figyelemre méltó részlet. Mint már 
mondottuk, az , anyacsászárnő", aki továbbra is megmaradt a 
független és önfejű korzikai asszonynak - Letizia Buonaparte két fia 
miatt megbántódva, az ünnepségek előtt elutazott Párizsból. De 
Napóleon szükségesnek tartotta, hogy az apotheózis képén - egy 
századokra készült alkotáson - anyja is rajta legyen. Távolléte 
minden illendőségnek megsértése, a természetes érzések lábbal 
tiprása lett volna. A császár utasította Davidot, hogy korrigálja azt a 
mulasztást, amelyet olyan asszony önfejűsége okozott, akinek ő nem 
mondhatott nemet. A híres festő már hozzászokott a parancsok 
teljesítéséhez; ezt is végrehajtotta. 


A kép bal oldalának középpontjában a karosszékben ülő 
, anyacsászárnő" gondosan megfestett képmása látható. David még 
ebben az erőszakolt műveletben is figyelemre méltó mesternek 


bizonyult. Ecsete megörökítette azt, amit éles szeme látott. Az 


ékkövekkel kirakott korona alatt átható tekintetű sötét szempár, 
összeszorított száj, gyanakvó arckifejezés - vajon nem csapják-e be? 
Mennyire messze volt mindez az , isteni eredettől", mennyire 
elárulta a fejedelmi öltözék ellenére az egyszerű asszonyt, akit 
lefoglaltak a kicsinyes gondok és a bűnös földi számítások. 


Nemegyszer elbeszélték, hogy Napóleon a koronát kitépte a 
szentatya kezéből, s maga tette a fejére: nem akarta a koronát más 
kezéből kapni. Ugyanilyen gyakran ismételték az egyetlen 
mondatot, amelyet az ünnepség alatt kiejtett. A pompás 
székesegyházra, a római pápára, a marsallokra, a tábornokokra, a 
papokra, az előtte tiszteletteljesen meghajló, a birodalom legfelső 
tisztségviselőire, a miniszterekre, az udvari emberekre tekintve 
hátrafordult és így szólt a mögötte haladó bátyjához: 


- Joseph, ha apánk most láthatna bennünket! 

Albert Sorel, a kitűnő író és történész, e szavakat idézve, 

, mélységesen emberinek" mondja őket. Lehet, hogy igaza van. De 
ha mutatkozott bennük valami emberi, akkor az az illúziókra való 
hajlam. Szegény, naiv korzikai! Minden bizonnyal csakugyan azt 
remélte, hogy ez a jelmezes komédia, a gazdagságnak ez a 
fitogtatása, ez a fényűzés, színpadi előadásra, mutatványosbódéra 
emlékeztető ünnepi szertartás megszilárdíthatja az új hatalmat. 


Azután ugyanott, a székesegyház visszhangzó bolthajtásai alatt a 
császár dörgő hangon letette az esküt. Az eskü szövege, 
természetesen, előre elkészült. Az eskü pontosan felsorolta, minek a 
megóvását fogadja meg a császár: a Köztársaság területi épségének, 
a konkordátum törvényeinek, a vallási szabadságnak, a 
jogegyenlőségnek. A császár esküt tett arra, hogy csakis a francia 
nép javának, boldogságának, dicsőségének érdekeit szem előtt 
tartva fog kormányozni. 


A szertartás végén a kíséret hintókon lassan elindult a bulvárokon át 
a Tuilériákba. Óriási tömeg tolongott a járdákon. Az emberek le 
nem vették szemüket a lassan haladó díszhintók végtelen soráról, a 
katonák aranyhímzésű egyenruhájáról, a tollforgós csákókról, a 
nagyurak bársony és selyem öltözékéről, a dámákat 

díszítő drágakövekről és drága prémekről, erről az egész, rég nem 
látott pompáról. 


A nép hallgatott. 


12. fejezet 


Austerlitztől Tilsitig 


A háború nélküli háború már két éve tartott. Az angolok elfogták a 
rejtekhelyüket vigyázatlanul elhagyó hajókat; a franciák azzal 
válaszoltak, hogy betiltották az angol áruk behozatalát a 
kontinensre és megsemmisítették őket, ahol csak tudták. 

Ezek tűszúrások voltak, amelyek egyik felet sem juttatták túlsúlyra. 
De a háború folyt. A kívülállók számára láthatatlanul, a diplomáciai 
hivatalokban, a hadseregek és az admiralitások törzskaraiban 
készültek föl rá. Közeledett a cselekvés órája. 


Óriási francia hadsereget összpontosítottak a Brit-szigetek 
inváziójának céljaira. A legjobb francia hadvezérek - Davout, Ney, 
Soult, Lannes, Marmont, Augereau, Murat - álltak a hadtestek élén, 
amelyeknek az volt a feladatuk, hogy egyidejűleg partra szánjanak 
Nagy-Britannia különböző pontjain és onnan rohamos 

ütemű offenzívát indítsanak. Általánosan elfogadott becslések 
szerint a tánadó hadsereg száma felülmúlta a 120 000 válogatott 
katonát. Mit állíthatott szembe ezekkel a légiókkal a brit korona? 


1804 tavaszán a sajtóban olyan hírek jelentek meg, hogy az Anglia 
elleni támadás a közeli napokban indul meg. A Moszkovszkije 
vedomosztyi Franciaországból kapott értesülésekre hivatkozva ezt 
írta: , Az Anglia elleni expedíció minden jel szerint márciusban fog 
elkezdődni." Két hét múlva a lap ezt megerősítette: , Az 

Anglia elleni expedícióra minden készen áll." Nem voltak 
alaptalanok ezek a hírek. Februárban és márciusban Bonaparte 
rendkívül nagy figyelmet fordított a partraszállás előkészítésére. 
Latouche-Tréville tengernagy, aki nagy erélyről tett tanúságot, azt 
jelentette, hogy az inváziós hadseregnek már csaknem 2500 
szállítóhajó áll a rendelkezésére. Úgy látszott, a félelmetes terv 
közeledik a megvalósításhoz. Nagy-Britannia fővárosán 
nyugtalanság lett úrrá. A londoni tudósítások közölték, hogy , abban 
az esetben, ha az ellenség valóban partraszállást hajt végre Nagy- 
Britanniában", a királyné és a hercegnők elutaznak Londonból. 


A brit kormány a szigeteket fenyegető veszélyt nem annyira kitartó 
védelemmel remélte kivédeni, mint inkább a kontinentális hatalmak 
hadműveleteivel. Pitt fő erőfeszítései egy új koalíció 


összeeszkábálására irányultak. Jóllehet Szemjon Voroncov azt 
bizonygatta, hogy Oroszországot és Angliát érdekközösség kapcsolja 
össze, a gyakorlat ezt megcáfolta: nézeteltérések nyilvánultak meg 
csaknem minden kérdésben, kezdve Máltán, végezve a Balti-tenger 
övezetével. A tárgyalások lassan haladtak előre. Oroszország 
nemzeti érdekei szempontjából nem volt szükség arra, 

hogy Franciaország ellen háborúzzon, éppúgy, ahogyan 
Franciaországnak sem volt szüksége Oroszország elleni háborúra. I. 
Sándor tényleges, valóságos vagy vélt dinasztikus érdekei azonban, 
a , jog megvédéséről" hangoztatott fellengzős szavakkal leplezett 
becsvágya vagy hiúsága, Czartoryskinak és a , Titkos Bizottságban" 
ülő más , barátainak" a számításai megkönnyítették Pitt Számára 
ennek az elég nehéz feladatnak a megoldását. A Habsburg-házzal, 
amely a bonapartista Franciaországot gyűlölte, de még jobban félt 
tőle és ráadásul állandóan attól is tartott, hogy 

akaratlanul Poroszország kezére játszik, még nehezebb volt 
megállapodásra jutni. Hónapok teltek el intenzív politikai 
tárgyalásokkal, hivatalosakkal és nem hivatalosakkal, de az 

ügy nem mozdult el a holtpontról. 


Ha Bonaparte nagyobb energiát fordított volna erre, akkor a francia 
diplomácia valószínűleg meggátolhatta volna a harmadik koalíció 
létrejöttét. Párizsban tudtak arról, hogy mi történik az európai 
fővárosokban. Az új franciaellenes koalíció megalakulása nem felelt 
meg Bonaparte érdekeinek. Igen valószínű, hogy 

megtalálhatta volna az alapot az Oroszországgal, Ausztriával, 
Poroszországgal való megegyezéshez. 


De ismét kockázatos játékot folytatott, amikor a győzelmet és a 
vereséget csak igen keskeny határ választotta el egymástól. 


1804-ben azt remélte, hogy az európai politika összes problémáit 
egy csapásra megoldja: halálos ütést mérve a brit oroszlánra. Azzal 
a rá jellemző képességgel, hogy tömören fejezze ki a 
legbonyolultabb gondolatokat, tervét néhány szóban összefoglalta 
Latouche-Tréville-hez intézett levelében. Közölve a tengernaggyal, 
hogy a Becsületrendet adományozta neki, Bonaparte ezt írta: , Hat 
óra - és a világ uraivá leszünk." Ezek a szavak tartalmazták 
Bonaparte 1804. évi stratégiájának alapvető gondolatát. Néhány 
órai uralom a La Manche-csatorna fölött - és a világpolitika 


valamennyi problémája megoldódik. 


1804 nyarán Bonaparte szemlátomást hitt abban, hogy közel van az 
Anglia fölötti győzelem. Augusztus 15-én a La Manche-csatorna 
partjainál, a tenger mellett, nyíltan kesztyűt dobva a , büszke 
Albionnak", a Becsületrenddel tüntette ki több tisztjét és katonáját, 
s megfenyegette Londont. 


Bonaparte, arra számítva, hogy az európai és a világpolitika 
valamennyi problémáját egy csapásra megoldja - átugorva a La 
Manche-on -, Európában nyíltan agresszív politikát folytatott, nem 
törődve ennek következményeivel. 1804 júniusában a 

Liguriai Köztársaságot egyszerűen Franciaországhoz csatolta. 1805 
májusában pompás és zajos ünnepélyes külsőségek között utazást 
tett Olaszországban. Maradhatott-e a franciák császára az Olasz 
Köztársaság elnöke? Milánóban ünnepélyes külsőségek között 
megkapta fejére az olasz királyok vaskoronáját. Szorosabban 
magához akarta kapcsolni Olaszországot, és az Olasz Királyságban 
második személynek - alkirály-nak - kinevezte mostohafiát, Eugéne 
Beauharnais-t. Bonaparte sokra tartotta Eugéne Beauharnais katonai 
és szervezői képességeit. Teljesen megbízott benne. Beauharnais-ra 
hárult az olaszországi államügyek közvetlen irányítása. Melzi és 
más olasz személyiségek Bonaparte és megbízottja - Eugéne 
Beauharnais - akaratának engedelmes végrehajtói lettek. 


Az Olasz Köztársaságnak Olasz Királysággá változtatásában 
kétségtelenül volt logika, de az európai fővárosokban a gondolkodó 
emberek nyugtalanul kérdezték: hova vezet vajon ez? Mi lesz a 
következő lépés? Hiszen nem Olaszország volt az egyetlen fiók- 
köztársaság. Egyébként már a milánói májusi ünnepségek során 
kezdett feltárulni, mi is következik ez után. A franciák császára, 
megalapítva az Olasz Királyságot, mintegy mellékesen kinevezte 
húgát, Elisa Bacciochit - aki haragudott az egész világra és hatalmas 
bátyjára, amiért annak idején rosszul ment férjhez - Piombino 
hercegnőjévé. De Elisa ezt kevesellte, s birtokaihoz hamarosan 
csatolták még Luccát. Később , Lucca Szemirámisza" - így nevezte 
Elisát félig gúnyorosan Talleyrand - még nagyobb birtokot kapott, 
mégpedig a toscanai nagyhercegséget. (Napóleonnak igen nyomós 
okai voltak arra, hogy Elisa Bacciochin kezdje: mielőbb el 

kellett távolítani őt Párizsból. Elisa irodalmi-politikai szalonja a 


kormány ellenzékének egyik központja volt. Elisa szalonjának a 
kritikusai minden mérsékletességük ellenére nyugtalanították 
Bonapartét. Húga ugyanis sokáig közeli kapcsolatban állt Junot 
tábornokkal. Napóleont ez esetben nem a kérdés erkölcsi oldala 
aggasztotta. Junot bejáratos volt a császári palotába; vajon az 
államtitkok nem juthattak-e el Junot útján Elisa Bacciochi 
barátaihoz?) 


Ez az első ténykedés aggodalmat keltett. Hiszen, ha Olaszország 
nem is az egyetlen fiók-köztársaság, Elisa sem az egyetlen testvére a 
franciák császárának. Hát a többi családtag - fiútestvérei, 
leánytestvérei? A Bonaparte-klán igen nagy volt. Felébredt az az 
aggodalom, hogy miután elkezdett európai trónokat osztogatni 
családtagjainak, az egész kiterjedt atyafiságot igyekszik majd 
megajándékozni. Vajon nem akarja-e ez a korzikai, aki francia 
császárrá lett, egész Nyugat-Európát a Bonaparte-klán családi 
birtokává, hitbizományává változtatni? A jövő megmutatta, hogy 
ezek az aggodalmak nem voltak alaptalanok. 


Bonaparte továbbra is abban reménykedett, hogy az angliai invázió 
tervének sikeres megvalósítása kibogozza majd az összekuszált 
szálakat, megoldja a felhalmozódott ellentmondásokat. A császári 
sasok London tornyai alatt - ez a legbiztosabb út az európai politika 
számtalan nehézségének a leküzdéséhez. 1805 tavaszán és 

nyarán szilárdan hitt abban, hogy ezúttal azt a nagyszabású 
vállalkozást, amelyet olyan gondosan készített elő, győzelem fogja 
koronázni. Egyetlen katonai vállalkozásra sem fordított annyi 
figyelmet, mint a boulogne-i táborra - a Brit-szigetek 

inváziójának tervére. 


Bonaparténak ezekből a hónapokból való levelezése mutatja, milyen 
alaposan, az összes részletek tanulmányozásával foglalkozott a 
tervezett hadművelettel. Azon képességének a jóvoltából, hogy egy 
tegnap előtte még ismeretlen témát gyorsan megértett, eligazodott a 
tengerészet sajátos, bonyolult kérdéseiben. Murat megkapta a nagy 
admirális címet, de ha ennek a címnek lett volna valami értelme és 
adományozható lett volna valakinek, akkor erre a legtöbb jogot 
maga Bonaparte formálhatta volna. Azt remélte, hogy augusztusban 
bekövetkezik a cselekvés döntő órája. A tervbe vett hadművelet 

sikeréről való meggyőződése folytán kevesebb gondot fordított 


más napi problémákra, amelyekre különben jobban felfigyelt volna. 


Amikor 1805 tavaszán a porosz király, igaz, nem hátsó gondolat 
nélkül, azzal a tervvel állt elő, hogy Oroszország vállalja a 
közvetítést az Anglia és Franciaország közötti háborúban, Napóleon 
ezt a kezdeményezést elhárította. Nem hitt sem a porosz király 
javaslatainak, sem Sándor cár békés szándékainak őszinteségében, s 
végül, a tárgyalások sikerében sem. Lehet, hogy Bonaparténak igaza 
is volt. A Francia-ország és Anglia közötti konfliktus és a közöttük 
levő ellentétek már annyira mélyek voltak, hogy ezt az 
elmérgesedett viszonyt aligha enyhíthette bármiféle 

diplomáciai akció. Figyelmet érdemel még valami: a porosz király 
javaslata, még ha nem is vezetett pozitív eredményhez, lehetőséget 
nyújtott a francia diplomáciának a manőverezésre. Bonaparte nem 
élt ezzel a lehetőséggel. Abban az időben nyilván biztos volt a Brit- 
szigetekre való partraszállás sikerében. Ráadásul belpolitikai 
megfontolások arra késztették, hogy merőben katonai eszközökkel 
törekedjék a vitás kérdések megoldására. Katonai sikerre volt 
szüksége. Egy esztendő telt el azóta, hogy Bonaparte Napóleon a 
franciák császára lett. Az új cím, amelyet a kortársak a nagy 
múltra, a római császárságra, Nagy Károly birodalmára való 
emlékekkel kapcsoltak össze, sokra kötelezte. Közvetlen segítőtársai 
és munkatársai, Berthier, Davout, Ney, Lannes, Masséna, Soult, 
Augereau, Bessiéres, Mortier - Bonaparte hadseregének hírneves 
tábornokai - nemrégiben marsallokká léptek elő. Ám ezeket az új 
rangokat katonai babérokkal kellett igazolni. Császári sasok 
ékesítették a császári gárda zászlait, tehát újból szükség volt 
ütközetekre, nagy harci dicsőségre. A császári koronát nem adják 
ingyen. 


1804-től Bonaparte politikájában, Franciaország politikájában új, 
addig ismeretlen elem jelenik meg - a dinasztikus érdekek, az 
államhatalom új szervezetének új formájával Franciaországnak 
császársággá, örökletes monarchiává változtatásával kapcsolatos 
érdekek. 


A Bonaparte Napóleon által folytatott politika sajátosan paradox 
mivolta szembeszökő. E rendkívüli sorsú férfiú, a franciák császára, 
a hírneves hadvezér, az abszolút uralkodó, Bonaparte, a kortársak 
és az ezeket követő nemzedékek szemében korlátlan lehetőségekkel 

rendelkező uralkodó, a leghatalmasabb, ellentmondást nem tűrő 
államfő. Szava törvény volt, parancsait azonnal végrehajtották, 
senki sem mert ellentmondani neki. Egyetlen más abszolút 
uralkodónak sem volt olyan korlátlan hatalma, mint a franciák 
császárának. De mindamellett ennek a hatalmas férfiúnak gyakran 


az ellenkezőjét kellett tennie annak, mint amit szükségesnek tartott, 
amit akart. 


Amikor Bonaparte végrehajtotta a brumaire 18-i államcsínyt, jól 
tudta, hogy az ország, s mindenekelőtt azok az osztályok, 
amelyeknek érdekeit képviselte - a burzsoázia, a parasztság, az 
összes tulajdonosok - a stabilizációt kívánják. A Direktórium után, a 
Direktórium öt esztendei állhatatlan, ingadozó, állandóan változó 
politikája után a stabilizáció társadalmi szükségességgé vált. 
Bonaparte ezt jobban megértette bárki másnál. S amikor brumaire 
napjaiban megígérte, hogy helyreállítja a rendet az országban, ezen 
a renden a gazdasági, politikai, állami stabilitást értette. A 
valóságban viszont az általa folytatott politika a szilárd államrendet 
lépten-nyomon megsértette. 1799 óta valóban lényeges változások 
történtek az ország állami berendezésében: az ideiglenes 
konzulátus, a VIII. évi alkotmány és a konzulátus, az 1802. 

évi senatusconsultum, az örökös konzulátus, 1804-től - a császárság. 
Az ország politikai rezsimje kétévenként változott. Igaz az, hogy 
mindezek a változások egy irányba mutattak: megszilárdították 
Bonaparte tábornok személyi hatalmát. Az sem vitatható, hogy a 
brumaire 18-án bevezetett rezsim, minden módosítás ellenére, 
lényegében keveset változott. Ám a brumairisták uralkodó csoportja 
mégis aggódva látta, hogy a megígért stabilizáció helyett az 
államhatalmi formák szakadatlan korrekciói következnek. 


A stabilitás e hiánya a részletekben is megmutatkozott. 1802-ben az 
első konzul megszüntette a rendőrminisztériumot és elkergette 
Fouchét. Erre nem az indította, hogy nem volt többé szükség 
rendőrségre, ahogyan azt hivatalosan bejelentették, hanem 
főképpen az, hogy - teljes joggal - nem bízott Fouchéban és 
ellenszenvet érzett irányában. Eltelt két esztendő, s 1804-ben 
Bonaparte visszaállította a rendőr-minisztériumot és ismét Joseph 
Fouchét nevezte ki rendőrminiszternek, holott Fouché iránt táplált 
érzelmei nem változtak. 


Amikor a brumaire 18-i államcsínyt végrehajtotta, Bonaparte 
nagyon jól tudta, hogy az ország békét akar. A békét nem a 
politikusok egy bizonyos frakciója vagy valamely csoportja 
követelte - ez az objektív szükségességből fakadó általános 
követelés volt. Franciaország 1792 óta viselt háborút, erői 
kimerültek, s bármilyen sikeresen folytak is a hadműveletek, a 
társadalom valamennyi osztálya egyetértett abban, hogy véget kell 
vetni a háborúnak és biztosítani kell az ország számára a békét. 


Bonaparte józan, reális gondolkodású ember lévén, megértette, 
hogy a béke számos előnnyel fog járni arra a rezsimre nézve, 
melynek élén áll. S valóban, az a viszonylag rövid békés időszak, 
amely az amiens-i békekötés után következett, megmutatta, 
milyen sokat lehet tenni békés viszonyok között. 1804-ben, 1805- 
ben Bonaparte megértette, hogy a béke előnyös Franciaországra 
nézve, hogy felhasználható az ország gazdaságának, jólétének 
fejlesztésére. S ez a hatalmas egyeduralkodó, bár tudatában volt 
az összes előnyöknek, amelyekhez társadalmát a béke juttatta, 
mégis háborús politikát folytatott. 


S a szándékok és a tényleges politika ellentmondásossága szintén 
nemcsak a nagy kérdésekben, hanem a részletkérdésekben is 
nyomon követhető. Amikor 1799 végén - 1800 elején Bonaparte az 
államhatalom kormánykerekéhez került, a külpolitika terén fő 
törekvése az volt, hogy Oroszországgal békét és barátságot kössön. 
, Franciaország szövetségese csak Oroszország lehet? - ez volt 
Bonaparténak, az első konzulnak a tézise. 1801-ben a két hatalom 
egészen közel állt a francia-orosz szövetség létrehozásához. I. Pál 
meggyilkolása meghiúsította ezt a szövetséget. I. Sándor, mint már 
említettük, eleinte nem hajlott a Franciaországgal való viszony 
kiélezésére. Bonaparte rugalmasabb, rafináltabb politika esetén jó 
viszonyt alakíthatott volna ki Oroszországgal. Annak a gondolatnak, 
hogy létrehozzák a kontinentális hatalmak - Franciaország, 
Oroszország és Poroszország - hármas szövetségét, volt alapja. Ez a 
hármas szövetség persze nem lehetett volna tartós egyesülés: 
Achilles-sarka Poroszország lett volna. Bizonyára fennállt az a 
lehetőség, hogy az 1801. évi oroszírancia megállapodások alapján 
közvetlen együttműködést alakítsanak ki Oroszországgal. De 
Napóleon mellőzte ezeket a lehetőségeket, jóllehet teljesen 
tisztában volt az Oroszországgal való szövetség fontosságával. Nem 


változtatta a lehetőséget valósággá, a szándékokat realitássá. 


Bonaparte a diplomácia terén tett első lépéseitől kezdve nagy 
figyelmet fordított Poroszországra. Poroszországban mindenekelőtt 
egy osztrákellenes politika eszközét látta, s mint kortársai többsége, 
túlbecsülte a Hohenzollernek uralta Poroszország katonai 
potenciálját. Nem véletlen, hogy III. Frigyes Vilmos porosz király 
volt egyike azon európai egyeduralkodóknak, akik , testvérem"-nek 
nevezték Napóleon császárt. A porosz király szolgálatkészségét a 
félelem diktálta: rettegett bátor szomszédjától. Alighanem ez volt a 
legerősebb indítéka, bár ez kiegészült kapzsi 

elképzelésekkel: Bajorország, Württemberg, Baden uraihoz 
hasonlóan a porosz király is azt remélte, hogy Napóleon révén 
növelheti birtokait, gyarapíthatja területét és 

megszilárdíthatja hatalmát. A német politikában Bonapartének 
sikerült egyet-mást elérni. A franciák szekeréhez tudta kötni 
Bajorországot, Württemberget, Badent, mivel ezen 

országok uralkodóinak megígérte, hogy magasabb rangra emeli 
őket. Az első kettőt királlyá avatta, a badeni választófejedelmet 
pedig nagyherceggé. A francia diplomácia ígéretek árán 
visszatartotta Poroszországot a franciaellenes koalícióhoz való 
csatlakozástól. III. Frigyes Vilmos császári címről, császári koronáról 
ábrándozott, amelyet Napóleon messziről megmutatott neki; a 
király mohón nyújtotta ki felé a karját. Napóleon felbiztatta és 
becsapta őt. Lucchesinivel folytatott beszélgetései során a francia 
császár szívesen fejtegette azt a gondolatot, hogy Németországnak 
és Európának érdeke, hogy a porosz király fejére császári korona 
kerüljön. Napóleon Hannover odaígérésével is csábította a királyt. 
Jórészt a francia diplomácia fáradozásainak köszönhető, hogy 
Poroszország továbbra is , híres semlegességi politikájához? tartotta 
magát. Kívülről szemlélte az európai nagyhatalmak konfliktusát. 


Ám ha Így vetjük fel a kérdést: fennállott-e az a lehetőség, hogy 
Poroszországot legalább időlegesen Franciaország oldalára állítsák, 
akkor erre valószínűleg igenlő válasz adható. Franciaország 
elfoglalta Hannovert, azzal indokolva ezt, hogy ez az angol király 
birtoka, akivel hadiállapotban áll. Hannover birtoklása Poroszország 
hő vágya volt. Később, amikor a kontinentális háború küszöbön 
állott, Bonaparte felajánlotta Hannovert a porosz királynak. Ha ezt 
az ajánlatot korábban megteszi, talán jobb eredményt ér el. 


A kiváló államférfinak - aki nemcsak nagy hadvezér volt, hanem 
egyike kora legkiemelkedőbb diplomatáinak - a politikája különös 
ellentmondásban volt saját szándékaival. Mást tett, mint amit 
kitervelt, ami szándékában állott. Bonaparte maga adott erre valami 
magyarázatot. , Én csak a dolgok természetének a szolgája vagyok" - 
mondotta. Talán helyesebb lett volna azt mondani, hogy a dolgok 
menete sodorta magával. Politikája egy bizonyos ideig történelmileg 
determinált maradt: azok a mélyen rejlő történelmi folyamatok 
határozták meg, amelyek erősebbnek bizonyultak kívánságainál 
vagy törekvéseinél, s amelyeket talán nem mindig ismert föl 
világosan. 


Teltek-múltak a hónapok, s egyre nyilvánvalóbbá vált, hogy a XIX. 
században nehéz újból megtenni Julius Caesar és Hódító Vilmos 
útját. Bonaparte mindennapi hivatalos levelezése megmutatja, hogy 
amióta 1804 augusztusában meglátogatta a boulogne-i tábort, 
kezdte felismerni, milyen sok akadály áll az útjában annak, hogy 
akár csak hat órán át ura legyen a tengerszorosnak. Latouche- 
Tréville, mint a múlt században mondották, azért halt meg, mert a 
szó szoros értelmében agyondolgozta magát. A flotta új 
parancsnokának, Villeneuve tengernagynak nem sikerült a szétszórt 
francia hajóraj egyesítése és az angol flotta által ostromzár alá vett 
Brest felszabadítása. Napóleon többször is megváltoztatta a tervét. 
Nagy leleményességről tett tanúságot, hogy az angolok éberségét 
elaltatva, sikerüljön megvalósítania ezt a tervet. 

Hosszú gondolkodás és gondosan ellenőrzött számítások után 
kidolgozta a Brit-szigetekre való invázió végleges változatát; az 
inváziónak 1805 augusztusában kellett volna megkezdődnie. 


Augusztus elején Napóleon a boulogne-i táborba utazott, hogy 
személyesen vezesse a , tenger átugrását". Leveleiből ítélve, eleinte 
meg volt elégedve a döntő hadművelet előkészítésével. De 
augusztus tizedike után Bonaparte idegeskedni kezdett. 

Villeneuve hajóraja, amelynek érkezését oly türelmetlenül várta, 
nem jött meg. Elmúlt egy nap, kettő, három, Villeneuve-től 
semmiféle hír nem érkezett. 


Villeneuve hajórajára várva Bonaparte augusztus 13-an tollba 
mondta Daru tábornoknak a kontinentális hadművelet tervét. Ez a 
terv azt bizonyítja, hogy miközben Bonaparte a tengeri hadművelet 


és a Brit-szigeteken való partraszállás előkészítésével volt elfoglalva, 
egyúttal töprengett a másik változaton - a szárazföldi hadműveleten 
is. Józan gondolkodású ember lévén, lehetségesnek tartotta a 

, tenger átugrásának" balsikerét vagy elodázását, s nem akarta, hogy 
váratlanul érje az ellenség kezdeményezése a szárazföldön. Az 
augusztus 13-i terv logikája bámulatra méltó; Bonaparte mindent 
átgondolt, kiszámított, mintha teljesen pontos 

információkkal rendelkezett volna az ellenséges csapatok 
mozdulatairól. A hadművészet történetében ezt a tervet joggal 
tekintik a katonai gondolkodás egyik figyelemre méltó 
teljesítményének. 


Ámde, amikor Darunek a szárazföldi hadművelet tervét tollba 
mondta, Bonaparte még nem tett le arról a gondolatról, hogy a fő 
csapást Angliára méri. Még mindig várta Villeneuve-öt. Teltek a 
napok, de Bonaparte hiába kémlelte a végtelen tengert - nem látott 
francia hajókat. Augusztus második felében ismeretessé vált, hogy 
Villeneuve-nek nem sikerült végrehajtani a Napóleon által kitervelt 
manővert. Nem tudott kifutni Cádizból, nem tudott bejutni a La 
Manche-csatornába. Ugyanakkor a császárhoz érkező összes hírek 
megegyeztek abban, hogy Kelet felől Franciaországot nagy veszély 
fenyegeti. 


Mire Bonaparte tudatára ébredt annak, hogy a stratégiai terv 
összeomlik vagy a legjobb esetben is bizonytalan időre elodázódik, 
a harmadik koalíció már úgyszólván létrejött. (Az európai béke 
megteremtése érdekében hozandó intézkedésekre vonatkozó angol- 
orosz szövetségi konvenciót március 30-án (1805. április 11-én) 
írták alá a konvencióhoz augusztusban csatlakozott Ausztria). 
Nyilvánvaló volt, hogy a Franciaország elleni háborúban részt 
fognak venni Anglia, Oroszország, Ausztria, Svédország, a Nápolyi 
Királyság; a Berlinből érkezett jelentések arról szóltak, hogy a 
szövetségeseknek valószínűleg sikerült megállapodniuk 
Poroszországgal is. Poroszország csatlakozása a koalícióhoz idő 
kérdése. 

A harmadik koalíció különbözött a két előzőtől: politikailag is, 
katonailag is erősebb volt azoknál. Eltérően az első és a második 
koalíciótól, amelyek a restauráció zászlaja alatt nyíltan 
ellenforradalmi erőként léptek föl, a harmadik koalíció nem adott ki 


restaurációs jelszavakat. A koalíció részvevői 
programdokumentumaikban hangsúlyozták, hogy nem 
Franciaország ellen, nem a francia nép ellen viselnek háborút, 
hanem csakis Napóleon és hódító politikája ellen. Ebben 
megmutatkozott I. Sándor ismeretes taktikai rugalmassága, aki mint 
diplomata és politikus a franciaellenes blokk vezetői között a 
legleleményesebbnek mutatkozott, s ő értette meg a legjobban a kor 
szellemét. (Erre még visszatérünk.) A harmadik koalíció hatalmas 
katonai erőt képviselt; feltételezhető volt, hogy több mint félmillió 
gyalogost tud majd harcba vetni. 1805 őszén a koalíció óriási erői 
megindultak a francia határ irányába. Bonaparte nem várt, hanem 
elhatározta, hogy megelőzi az ellenfelet. 


A Brit-szigetek inváziójának kudarca - márpedig 1805 
szeptemberében Európában már mindenki tisztában volt azzal, hogy 
az expedíció meghiúsult - természetszerűleg árnyékot vetett a 
császárra. Bonaparte nem engedhette meg, hogy a császári címre 
való joga megkérdőjeleztessék akkor, amikor koronáját még eléggé 
labilisnak érezte. Csak egy év telt el, amióta fejére helyezte a 
császári koronát. S mi történt azóta? Egyetlen győzelmet sem 
aratott és a nagy hangon bejelentett angliai hadjárat kudarcot 
vallott. A harmadik koalíció erői fölötti győzelem nemcsak 
Franciaország érdekeinek felelt meg, hanem elsősorban Napóleon 
személyes érdekeinek. 


Ekkor az , angliai hadsereget", ahogyan a francia 
kormányokmányokban hivatalosan nevezték, átkeresztelték , Nagy 
Hadseregre". E névváltoztatás mögött sok minden rejlett. 1805 
szeptemberében a , Nagy Hadsereg" átkelt a Rajnán és 

benyomult Németország területére. Napóleon feladata katonai 
szempontból arra korlátozódott, hogy megőrizzen három előnyt, 
amelyek korábban is biztosították számára a győzelmet. A koalíció 
erői számbelileg és lehetőségeiket tekintve kétségtelenül 
felülmúlták a francia hadsereg erőit. Mi következett ebből? Ilyen 
erőviszonyokra akadt példa a múltban is a francia hadászat 
gyakorlatában. Bonaparte mint hadvezér tudta, hogy a számbeli 
fölényt semmivé tehetik a francia csapatok gyors hadmozdulatai és 
az ellenfél seregeinek egyenkénti szétzúzása. Az 1805-ös hadjárat 
alapgondolata is ez volt: szét kell forgácsolni az ellenfél erőit és 
csapást csapás után kell mérni rá. 


Miközben lassan folyt a Bajorország területére bevonuló osztrák 
csapatok összpontosítása, Oroszországból pedig közeledett a 
Kutuzov vezette hadsereg, Bonaparte erőltetett menetben sietett az 
ellenség felé. Csapást akart mérni az osztrákokra, mielőtt 
egyesülnek az orosz hadsereggel és megérkezik megsegítésükre a 
porosz hadsereg. A franciák megelőzték az osztrákokat, és október 
közepén Soult, Ney és Lannes hadtestei megkerülték Mack tábornok 
osztrák seregének szárnyait. Arra kényszerítették a tábornokot, 
hogy visszavonuljon Ulmba. Mack megpróbált manőverezni, de 
nem használva ki az összes lehetőségeket, bezárkózott Ulmba, és 
lehetővé tette a francia hadseregnek, hogy minden oldalról 
körülkerítse. 


1805. október 20-án az osztrák hadsereg Ulmban megadta magát. 
Több mint húszezer katona esett fogságba, s a franciák nagy 
lőszerkészleteket és sok hadianyagot zsákmányoltak. Olyan 
győzelem volt ez, amely Európa-szerte dübörgő visszhangot keltett. 
Napóleon nem vesztegette az időt, a fő erőkkel Bécs felé nyomult. 


Lev Tolsztoj , Háború és béke?" című regényében a történelmi 
igazság összes részleteinek teljes figyelembevételével beszéli el azt a 
csaknem valószínűtlen esetet, amikor három francia tábornok - 
Murat, Lannes és Belliard - átvonult azon a Duna-hídon, amelyet 
Auersperg hercegnek, az osztrák hátvéd parancsnokának fel kellett 
volna robbantania. Az osztrák parancsnoknak parlamenterekként 
mutatkoztak be, és biztosítva őt arról, hogy aláírták a 
fegyverszünetet, az osztrák tábornok figyelmét fesztelen, élénk 
beszélgetéssel elvonva, lehetővé tették a francia csapatoknak, hogy 
átvonuljanak a Duna-hídon. 


Napóleon bevonult Bécsbe, s úgy látszott, hogy megnyerte a 
háborút. Ám az oly sikeresen megkezdett hadjárat eseményeinek 
külső menete még nem határozta meg az egész háború kimenetelét. 
Az orosz seregek fő erőit összevonták, és az egyesült osztrák-orosz 
hadsereg a nagy tapasztalatú Kutuzovnak - a Szuvorov iskolájából 
való tábornoknak - a parancsnoksága alá került. Mindennap várható 
volt, hogy a szövetségesekhez csatlakoznak a porosz seregek, s hogy 
az osztrák hadsereg a császárság más tartományaiból is 
kiegészítéseket kap. Az ellenség erőfölénye idővel 

nyomasztóvá válhatott. A francia hadsereg, noha Ulm után 

hangulata kitűnő volt, rendkívül kifáradt a gyors, megerőltető 
menetelésekben. 


I. Sándor cár, aki megérkezett a hadsereg törzskarába, valamint 
Ferenc osztrák császár korántsem tartották az ügyet elveszettnek... 
Ellenkezőleg, a részleges sikerek - közülük akadt néhány valóban 
jelentős, például az oroszok schöngrabeni győzelme -emelték a 
hangulatot a szövetséges csapatok törzskarában. 


Az egész hadjárat szempontjából nagy jelentőségűek voltak azok az 
események, amelyek az európai hadszíntértől távol zajlottak le. 
1805. október 21-én Trafalgarban, Cádiz közelében, az angol flotta 
Nelson vezénylete alatt elkeseredett tengeri ütközetben 
megsemmisítette az egyesült francia-spanyol flottát. Nelson a 
trafalgari ütközetben életét vesztette, de az általa aratott 
győzelemnek óriási jelentősége volt a hosszú évekig elhúzódó 
további háború szempontjából. Trafalgarnál nemcsak a francia 
hajókat süllyesztették a tengerbe, Trafalgarnál eltemették a franciák 
angliai inváziójának a gondolatát is. Ettől kezdve, legalábbis az ezt 
követő esztendőkben Anglia Franciaország számára sebezhetetlenné 
vált; a Brit-szigeteket a kontinenstől elválasztó tengerszoros 
leküzdhetetlen akadállyá vált. 


Trafalgart tartották a hadjárat legnagyobb eseményének; Nelson 
győzelme elfödte Mack vereségét, elhomályosította Ulmot. Az 
akkori európai sajtó véleménye szerint Trafalgar után a hadi 
szerencse átpártolt a szövetségesek oldalára. 


Amikor Bonaparte értesült a trafalgari ütközetről, dühöngött. 
Igazságtalannak mutatkozott Villeneuve tengernaggyal szemben, aki 
pedig bátor tengerésztiszt volt, s mindent megtett, amit a 
lehetőségek engedtek. A francia flotta mérhetetlenül gyöngébb volt 
az angolnál, s Villeneuve-nek nem hibája, hanem tragédiája volt, 
hogy nem tudta legyőzni a hatalmas ellenfelet. Villeneuve-nek nem 
volt szerencséje: nemcsak elvesztette a csatát, hanem angol 
fogságba is esett. Az angolok kiadták őt a franciáknak, s Bonaparte 
úgy rendelkezett, hogy állítsák hadbíróság elé. A fogházban ez a 
bátor férfi, akinek sorsa ily szerencsétlenül alakult, önkezével vetett 
véget életének. 


Trafalgar kiegyenlítette a felek esélyeit, mi több, újból a koalíció 


került fölénybe. Bonaparte világosan fölismerte, hogy a francia 
flotta trafalgari veresége az egész világ szemében súlyosan ártott a 
sasokkal díszített császári zászlónak. Az elért előnyök - Ulm, a 
bevonulás Bécsbe - semmivé váltak egyetlen nap alatt. Újból 
győzelemre volt szüksége, nem közönséges, nem mindennapi, 
hanem káprázatos győzelemre, amely mindenkit kényszerít katonai 
hatalmának, az ellenséggel szembeni erőfölényének elismerésére. 
Azt tervezte, hogy kelepcébe csalja az orosz-osztrák hadsereget 

és rákényszeríti a döntő ütközetet, még mielőtt az osztrákok és az 
oroszok kiegészítő erői megérkeznek. Kutuzov kitűnő érzékkel 
megsejtette Napóleon tervét. Ügyes manőverekkel minden esetben 
kitért a csata elől, amelyet Napóleon rá akart kényszeríteni. 


Kutuzovnak sikerült fő erőivel visszavonulni a Duna bal partjára. 
Stratégiai elgondolása világos volt: el kell kerülni az összeütközést 
az ellenféllel, időt kell nyerni, megvárva, amíg megérkezik a többi 
katonai alakulat, hogy számszerű túlsúly és előnyös feltételek 
mellett saját választása és döntése alapján kényszerítse rá az 
ellenfélre a csatát, ne pedig akkor szálljon harcba vele, amikor ez 
utóbbi akarja. Csakhogy Kutuzovnak ez a bölcs katonai stratégiája 
összeütközött Sándor cár türelmetlenül harcias szándékaival. 


Sándor és közvetlen környezete - Dolgorukov herceg és a fiatal 
tisztek, akik fellelkesültek a szövetségesek trafalgari győzelmén és a 
francia hadsereg rossz állapotáról szóló híreken, amelyeket 
Napóleon szándékosan terjesztett - úgy vélekedett, hogy halogatás 
nélkül ki kell használni a kedvező pillanatot. Bonaparte az osztrák 
és az orosz főhadiszálláson igyekezett szítani ezt a hangulatot. Hogy 
az ellenfelet csapdába ejtse, állandóan terjesztette azt a hírt, hogy 
békére törekszik. Mi több, el is küldte egyik emberét, Savary 
tábornokot az orosz hadsereg törzskarába, felajánlva a fegyver- 
szünetet. Savary megbízása körmönfontan kiagyalt katonai csel volt. 
Sándor nem volt hajlandó fogadni Savaryt, elutasította a 
tárgyalásokat, de elküldte Napóleon táborába egyik bizalmasát - 
Dolgorukov főhadsegédet. 


Pjotr Petrovics Dolgorukov 1805-ben huszonnyolc éves volt. Már 
főhadsegédi vállrojtot viselt és a Sándorhoz legközelebb álló fiatal 
tábornokok egyikének tartották. A cár fontos diplomáciai 
megbízásokat adott neki. Mint , a sors kegyeltje", magabiztos és 


pökhendi volt. 


Napóleon fogadta Dolgorukovot és szándékosan megfontoltan, 
szerényen, békés húrokat pengetve beszélgetett vele. Kitűnő 
színészként olyan ember szerepét játszotta, akinek gondot okoznak 
a növekvő nehézségek, és aki keresi a békéhez vezető utat, akit 
komor gondolatok - talán a kudarc előérzete is - nyomasztanak. 
Dolgorukovval tartózkodó volt, úgy tett, mintha nem venné észre a 
tábornok fesztelen és hangos modorát, amely aligha volt helyénvaló 
egy híres hadvezérrel való beszélgetésben. Később Napóleon ezt 
mondta: , Ez a kérkedő ifjú úgy beszélt velem, mint egy 

orosz bojárral, akit Szibériába akarnak száműzni." Napóleon eltűrte 
ezt a gőgös hangot, a pökhendiséget. Szelíden kérdezősködött afelől, 


hogy milyen feltételek mellett lenne lehetséges a megbékélés. 


Dolgorukov továbbra is pattogó és pökhendi hangon azt követelte, 
hogy Francia-ország vonuljon vissza természetes határai közé, hogy 
valamennyi hódításáról mondjon le, Belgiumot is beleértve. 


- . Hogyan, tehát Brüsszelt is vissza kell adnom? - kérdezte 
csöndesen Napóleon. Dolgorukov igennel felelt. 


- . De tisztelt uram, mi itt Morvaországban beszélgetünk - folytatta 
Napóleon ugyanolyan csöndes hangon -, és ahhoz, hogy Brüsszelt 
követeljék, önöknek el kell jutniuk a Montmartre magaslataira. 


A főhadiszállásra visszatérve, Dolgorukov jelentette a cárnak, hogy 
Napóleon a legjobban az ütközettől fél, gyönge, békére vágyik, nem 
számít a seregeire. Haditanácsot hívtak össze, ebben részt vett a két 
császár, Kutuzov főparancsnok és a főtisztek. A vaskalapos és 
doktrinér Weyrother ezredes, aki a hadtudomány 

nagy szakértőjének számított, benyújtotta azon döntő ütközet általa 
készített haditervét, amelyet Napóleonnal a pratzeni magaslatok és 
Austerlitz falu között akartak megvívni. Ezen a magas szintű 
tanácskozáson a megvitatott fő kérdés az volt, hogy ütközzenek-e 
meg a franciákkal vagy sem. Kutuzov azt tartotta, hogy az adott 
körülmények között nem szabad megütközni. Szilárdan és 
állhatatosan követelte, hogy az egyesült hadsereg vonuljon 
megfelelő hadállásokba és manőverezzen addig, amíg meg 

nem érkeznek a fő erők. I. Sándor cár, Dolgorukov és a cárt 
támogató fiatal tisztek Kutuzov álláspontját elavultnak, 


elmaradottnak tartották. Megengedték maguknak, hogy a 
főparancsnokról vállveregető hangon beszéljenek. Még le is 
sajnálták, hogy hajlott kora miatt nem fogja föl azt, ami 
nyilvánvaló. Sándor és a fiatal tisztek meg voltak győződve a közeli 
győzelemről. Fellelkesítette őket a francia előőrsöt 

üldöző pavlográdi ezred sikere, már előre örültek a Napóleon fölötti 


győzelemnek, amelyben nem kételkedtek. 


A , Háború és béke"? felejthetetlen lapjai érzékeltetik velünk a 
légkörét annak az alaptalanul emelkedett hangulatnak, annak a 
lelkesedésnek, amely Sándor cár törzskarában a döntő ütközet előtt 
uralkodott. A cár és az osztrák császár - Kutuzov véleménye ellenére 
- elhatározta, hogy csatát vív a franciákkal. És tudja, 

kedves barátom, azt hiszem, hogy Bonaparténál végleg megállt a 
tudomány. Tudja, ma levelet kapott tőle a császár"? - mondja 
Dolgorukov Tolsztojnál. S lejjebb: , Nos, látta Bonapartét? - kérdezte 
Andrej herceg. - Milyen ember az a Bonaparte? Milyen hatást tett 
önre?... - A világon semmitől sem fél annyira, mint a döntő 
ütközettől - ismételte Dolgorukov: láthatólag sokra tartotta ezt az 
általános következtetést, amelyet a Napóleonnal való találkozásából 
vont le." 


, Andrej herceg hazafelé menet nem tudta megállni, hogy meg ne 
kérdezze a hallgatagon mellette ülő Kutuzovtól, mi a véleménye a 
holnapi ütközetről. 


Kutuzov szigorúan ránézett hadsegédjére, és rövid hallgatás után 
azt felelte: 


- Azt hiszem, az ütközetet elveszítjük..." 


Bonaparte azt mondta, hogy negyven csatát nyert meg. Közöttük a 
legjelentékenyebb győzelemnek Austerlitzet tartotta. , Austerlitz 
ragyogó napjára" - mindig különös megindultsággal emlékezett. A 
későbbi hivatalos francia kommentárokkal szemben Austerlitz 
előestéjén a katonai helyzet nagy veszélyeket rejtett magában a 
franciákra nézve. Az általános erőfölény a koalícióé volt, s ennek a 
fölénynek a továbbiakban még fokozódnia kellett. Az oroszok 
kiegészítő erői Morvaország felé tartottak. Az osztrák 
parancsnokság az olasz frontról nagy katonai kötelékeket 
szándékozott átdobni. Végül, napról napra várható volt, hogy a 


poroszok hátba támadják a franciákat. November 14-én Haugwitz 
elutazott Berlinből, hogy átadja az ultimátumot a francia 
császárnak. Az ultimátum után, amelyről úgy vélték, hogy 
elutasítják, 180 000 porosz katona indított volna támadást 
északnyugatról a francia hadsereg ellen. Bonaparte hadserege 
egérfogóban volt; körülkerítették, vas harapófogóba akarták zárni és 
szétmorzsolni. A szövetségesek óriási számbeli fölénye, úgy 

látszott, nem hagy reményt a koalíció egyesült erőinek a 
legyőzésére. 


A Párizsból érkező hírek sem voltak vigasztalók. Ott, mint mindig, 
amikor Bonaparte elutazott, gyanús idegesség uralkodott, némelyek 
képmutató sajnálkozással alig leplezték abbeli meggyőződésüket, 
hogy Bonapartét feltétlenül kudarcok fogják érni, talán el is pusztul 
(hiszen elesett a harcban Joubert, Desaix, Nelson!), s 

változásokat vártak. , A Saint-Germain negyed nyelvei több francia 
tábornokot öltek meg, mint az osztrák ágyúk" - mondta Talleyrand. 
Mint korábban is - Marengo napjaiban -, ilyen beszélgetéseket hozzá 
közelálló emberek is folytattak, s elsősorban bátyja, Joseph. 
Mindenkinek értésére adta, hogy csakis ő biztosíthatja az ország 
békéjét és virágzását. Semmiféle változások nem lesznek az 
államrendszerben: ugyanaz a rend, ugyanazok a vezetők, ugyanazok 
az emberek, ugyanaz a vezetéknév a császárság élén, csak a 
keresztnév más. S ennek nyomán eloszlanak majd a háború felhői... 


Más gondok is járultak a politikaiakhoz. Az ország heves pénzügyi 
válságon ment át. A bankok kapui előtt hosszú sorok álltak; 
mindenki ércpénzt akart kapni. A tőzsdén lázas nyugtalanság 
uralkodott. A legnagyobb bankházak csődbe mentek. A Récamier- 
bank huszonötmillió frank tőkével, és Gardin Carcenac bankja 
kilenc millió tőkével. Du Coudré, aki körülbelül ugyanekkora 
tőkével rendelkezett, megbukott és beszüntette tevékenységét; az 
erre vonatkozó híreket az európai sajtó is közölte. A pénzügyi 
válságot igyekeztek egyedi okokkal magyarázni. 

Rámutattak Ouvrard és társai nagyszabású, arányukat és 
arcátlanságukat tekintve példa nélkül álló spekulációira. Ezekben a 
magyarázatokban volt valami igazság. Ez a ,pénzügyi Napóleon" 
csakugyan messze túlment minden megengedett határon. Igen 
bonyolult játékot űzött a nemzetközi pénzpiacon - Madridtól 
Philadelphiáig mindenütt -, és üzleti partnerei a Bering-bankház 


útján ténylegesen a Pitt-kormánnyal kötött kereskedelmi ügyletek 
útjára léptek. Ouvrard-t a császár parancsára 

bebörtönözték. Célozgattak Barbé-Marbois pénzügyminiszter 
tehetetlenségére és megvásárolhatóságára. S alighanem ebben is 
volt némi igazság. , Felség, csak nem tart tolvajnak? - kérdezte 
Barbé-Marbois, amikor Bonaparte jelentéstételre magához hívatta. 


- . Százszor jobban szeretném, ha az volna. A szélhámoskodásnak 
vannak határai, az ostobaság határtalan - felelte Napóleon." 
Egyébként Barbé-Marbois alighanem ostoba is volt, csirkefogó is. 
Napóleon kitette a szűrét. De az ilyen egyedi természetű okok 
mögött komolyabb ok rejlett. Az 1805. évi pénzügyi válság bizalmi 
válság volt. Bonaparte megszüntette a politikai szószéket, amelynek 
útján a polgárság kinyilváníthatta nézeteit és kívánságait; nos, ez 
talált magának más csatornákat. A párizsi tőzsdén 1805 tavaszán 
nyilvánvaló volt a besszre való játék, megmutatva, hogy a 

nagy pénzemberek nem akarnak újabb elhúzódó háborút és nem 
nagyon bíznak a sikerében. Szavak nem kellenek, mire valók a 
szavak? Vajon a pénzügyi válság, a párizsi tőzsdei spekuláció nem 
ékesszólóbb-e a leglángolóbb beszédeknél? 


Bonaparte tudta mindezt, figyelembe vett mindent. Számot adott 
magának arról, hogyan hatott Trafalgar a közhangulatra 
Londonban, Pétervárott, Berlinben, Madridban, s kiváltképp 
Párizsban. De ez nem csüggesztette el. Világosan látta a megoldást. 
Ez most is ugyanaz maradt - meg kell előzni az ellenfelet, 
gyorsaságban, a támadások iramában fölébe kell kerekedni. Akár az 
1796-os olaszországi hadjáratban, szét kell forgácsolni, az 
ellenségek erőit és egyenként kell megverni őket. A koalíció csak 
úgy zúzható szét és semmisíthető meg, ha részenként mér rá 
vereséget. 


Bonaparte elsősorban azért becsülte olyan sokra az austerlitzi 
csatát, azért volt olyan büszke erre a győzelmére, mert az elejétől 
végéig az ő stratégiájának volt a szülötte. Hadseregét 
Morvaországnak esők által alámosott útjain vezette, nem 

engedte pihenni katonáit, manőverezett, hol támadott, hol 
visszavonult, tőrbe csalva az ellenfelet, megkísérelve, hogy döntő 
ütközetre kényszerítse, mielőtt megérkeznek megszámlálhatatlan 
tartalékai. S ez sikerült Bonaparténak. Azért volt büszke 


Austerlitzre, mert ez az ütközet nem hasonlított sem Rivolihoz, sem 
Marengóhoz; kora reggeltől, az első puskalövéstől kezdve ezt a 
csatát ő, Bonaparte , vezette", ő irányította az események menetét, s 
az ellenfelet kezdettől fogva zavarba ejtette. Az osztrák-orosz 
hadsereg parancsnoksága, amikor azt látta, hogy az ütközet egészen 
más terv szerint, folyik, mint amelyet Weyrother előirányzott, 
nemcsak a kezdeményezést engedte ki a kezéből, hanem a csata 
irányítását is. A , Háború és béke"? emlékezetes lapjain Lev Tolsztoj 
bámulatos pontossággal és hitelességgel írja le ezt a 

szörnyű ütközetet. 


Az austerlitzi győzelem nem magyarázható kizárólag azzal, hogy 
Bonaparte katonai tehetsége nagyobb volt ellenfelei katonai 
képességeinél, vagy akár azzal, hogy Napóleon merész, 
kezdeményező taktikája vitathatatlan fölényben volt a 

levitézlett feudális katonai doktrína korlátolt-vaskalapos 
konzervatizmusát legteljesebben megtestesítő Weyrother generális 
megcsontosodott, rutinszerű taktikájával szemben. 


Austerlitz fontos volt az egész hadjárat menete és kimenetele 
szempontjából. De nem döntő csata volt, amely meghatározta a 
háború ezt követő alakulását, hanem több ennél: két világ 
összeütközése, erőpróbája, annak kitapogatása, hogy a harcmezőn 
mindegyikük milyen erős és milyen erőkkel rendelkezik. 


Austerlitzet gyakran nevezték , három császár csatájának". Ám e 
közkeletű elnevezés elsikkasztja a legfőbb mozzanatot, amely az 
ütközetet nevezetessé tette. Ez az ütközet megrázó hatással volt a 
kortársakra, s nem azért került be a történelem krónikájába, mert az 
egyik császár a másik kettő fölébe kerekedett. A kortársak 

az austerlitzi csatában nem három egyeduralkodó erőinek a 
harcmezőn való összemérését látták, hanem ennél sokkalta nagyobb 
jelentőségű dolgot: az új világnak és a régi világnak döntő 
párharcát. A kor élenjáró emberei, mindazok, akiket 

megérintettek az elmúlt évszázad szabad fuvallatai, tapsoltak a 
francia fegyverek győzelmének. A francia hadsereg a fogadalom 
trikolórja alatt harcolt a Habsburgok ezeréves monarchiájának 
zászlai ellen és az Orosz Birodalom kétfejű sasa ellen. A 

bizonytalan származású tiszt, aki kardjával császári koronát 
szerzett, harcolt az isten által felkent felséges uralkodók ellen, akik 


igen régi dinasztiákat képviseltek, a feudális birodalmak urai ellen - 
ez nem az ágyú és a puskák harca, hanem különféle társadalmi 
rendszerek harca volt. Bonaparte mögött rövid múlt állott - Valmy 
és Fleurus hősei, az 1793-as év önkéntesei, az 1789. évi , Emberi és 
polgári jogok nyilatkozatá"-nak elvei. 


De vajon a francia hadsereg főparancsnoka, a franciák császára 
tudatában volt-e annak, mi erejének a forrása? Ugyanolyan 
világosan megértette-e 1805 végén, mint tíz évvel korábban az 
1796-os olaszországi hadjárat során, hogy a katonai 

erőfeszítés egymagában nem elegendő a győzelem kivívásához, és 


hogy a mérleg serpenyőjébe be kell dobni valamit, ami súlyosabban 
nyom a latban a győzelemnél? 


1805-1806-ban Napóleon császár sok vonatkozásban másként 
gondolkodott már, mint Bonaparte tábornok 1796-ban. 


Austerlitz a francia fegyverek nagy győzelme volt - ezt senki sem 
vonhatta kétségbe. William Pitt belehalt a keserűségbe - legalábbis 
ezt beszélték -, amikor értesült a franciáknak a koalíció egyesült 
erői fölött aratott győzelméről. Ferenc osztrák császár, amikor 
magához tért megrázkódtatásából, december 4-én, két nappal 

az ütközet után, személyesen megjelent a francia előőrsöknél, hogy 
tárgyalást kezdjen Napóleon császárral a fegyverszünetről és a 
békéről. A tárgyalás ölelkezéssel végződött. Oroszországban a 
vereség jelentőségét kidomborította az, hogy nem volt szabad írni 
róla. 


A Szankt-Petyerburgszkije vedomosztyi közölt egy november 29-i 
olmützi jelentést: , Az egyesült orosz és osztrák hadsereg két 
menetben indult az ellenség ellen, amely, úgy látszik., el akarja 
kerülni az ütközetet, legalábbis ebben az országban. Tegnap, 28-án, 
mindkét császár főhadiszállása Wischauban volt." Az újság ezt 
követő számaiban semmiféle közléseket nem tartalmazott arról, 
mivel végződött ez a hadmozdulat, s csak két hét múltán jelent meg 
a lapban egyidejűleg az a közlemény, hogy december 6-án 
Ausztriában fegyverszünetet kötöttek, valamint az, hogy Sándor 
cár Vityebszkbe érkezett és folytatja útját Pétervárra. Napóleon a 
napi parancsában ezt írta: , Katonák... elég lesz azt mondanotok: 
részt vettem az austerlitzi csatában, s azonnal tudni fogják: ez 
egyike a bátraknak!" 


Bonaparte természetesen tisztában volt azzal, hogy az ország békére 
vágyik. A béke - általános követelés, mindannyian azt várják, azt 
akarják: a katonák, a tisztek, a marsallok, a parasztok, a munkások, 
a boltosok, a manufaktúra-tulajdonosok, a pénzemberek, a 
hivatalnokok, a tisztségviselők, a diplomaták, a császár testvérei - 
mindenki a békét akarja. Ezt kívánták Bonaparte egyéni érdekei, 
dinasztikus érdekei is. Vajon biztos lehetett-e abban az austerlitzi 
csatatéren vagy Bécsben a schönbrunni kastélyban, hogy Párizsban 
nem szőnek ármányos fondorlatokat ellene? Kinek a kezében van a 
hatalom? Bátyja, Joseph kezében, aki gyönge, tehetségtelen 

ugyan, de nem nélkülözi a ravaszságot és álnokságot, és 
megszállottja annak a gondolatnak, hogy neki kell elfoglalnia a 
trónt, amelyre mint idősebbnek joga van? Joseph Fouché, a gyilkos, 
a bűnöző kezében, aki képes mosollyal a halvány ajkán orvul tőrt 
döfni a hátába? Ezekre az emberekre volt bízva a hatalom, noha ő, 
Bonaparte, semmiféle bizalmat sem érzett irántuk. Ahányszor 
Bonaparte elhagyta a fővárost, mindig heves nyugtalanság fogta el, 
ezért érezte, hogy be kell fejezni a háborút és mielőbb vissza kell 
térni Párizsba. 


De hogyan érhető el ez a mindenki által kívánt béke? 


Az Austerlitz utáni első napokban, különösen a Ferenc császárral 
való találkozás után Bonaparte telve volt reménységgel. 

, Hazamegyünk Párizsba; a béke biztosítva van"? - mondta 
környezetének, s ez az örvendetes hír villámgyorsan elterjedt a 
hadseregben. De ez a vonzó béke, mint délibáb a pusztán, eltűnt, 
mihelyt közeledtek hozzá. (Napóleon már december 13-i leveleiben 
megrótta Champagnyt és Fouchét, amiért a közvélemény a gyors 
békében reménykedik; amíg a béke nincs megkötve, nem szabad 
megelőzni az eseményeket.) 


Napóleon visszatért Bécsbe, a Habsburgok schönbrunni kastélyába. 
Látta a schönbrunni kastélyt, harmonikus architektúrájának 
szimmetrikus szigorúságát, a végtelennek tetsző park mögött a 
látóhatár egyenletesen kirajzolódó vonalát, a gondosan nyírt 
pázsitot, a nyugalmat, a csöndet, mozdulatlanságot, amely mintegy 
őrt állt a Habsburgok kastélya előtt. Itt, Mária Terézia termeiben, az 
óriási, csaknem elnéptelenedett pompás palota dermedt, merev 
némaságában Bonaparte bizonyára arra gondolt, milyen magasra 


emelkedett azóta, amióta tízesztendős fiúként betette maga 

mögött a csöndes ajacciói utcán épült szerény ház ajtaját. Bécsben 
azon a széles körű diplomáciai offenzíván gondolkozott, amely arra 
volt hivatva, hogy a csatamezőn lezajlott ütközetet betetőzze. De 
milyen irányban tesz erőfeszítéseket? Milyen utakat választ? 


Egy héttel Austerlitz után, december 10-én bejelentették, hogy a 
bajor választófejedelmet királlyá proklamálták, birtokainak 
bővítésével. Ugyanazon hónap 11-én királlyá lett a württembergi 
választófejedelem, 12-én a badeni választófejedelem megkapta a 
nagyhercegi címet. Mindezen államok területe ennek megfelelő 
mértékben gyarapodott. Mindhárom új német állam szövetségi 
szerződést kötött Franciaországgal. Az austerlitzi győztesnek ezeket 
a döntéseit Európában úgy fogták föl, hogy a napóleoni 
Franciaország Németországban hűbéresekre kíván szert tenni -- 
másként nem is lehetett felfogni ezeket. De ez még nem minden. 
Ugyancsak decemberben, amelyet , Austerlitz napja" ragyogott be, 
Bonaparte a bajor királyhoz sebtében írt levelében megkéri a király 
leánya, Auguszta hercegasszony kezét mostohafia, Eugéne 
Beauharnais számára. Csaknem ezzel egy időben Joséphine közeli 
rokonát, Stéphanie Beauharnais-t össze kívánja házasítani a 
württembergi király fiával. Ezenkívül további házassági tervek 
foglalkoztatják. 


Ezek az 1805. végi házassági szerződések, illetve házassági tervek 
megérdemelnek némi figyelmet. Nem azért, mert Napóleonnak a 
klánja iránti odaadását tanúsítják, ahogyan azt Frédéric Masson 
bizonygatta, vagy polgári megfontoltságát - Arthur Levy felfogása 
szerint. Ezek az aspektusok aligha érdekesek. Az 1805. évi 
házassági ügyletek egészen másvalamit bizonyítanak. Elsősorban azt 
mutatják, milyen szűk téren használták föl az austerlitzi győzelem 
gyümölcseit, milyen korlátozottan fogták fel e győzelem 
jelentőségét. 


Austerlitz valójában széles teret nyitott a merész társadalmi politika 
előtt. Ha Bonaparte hű maradt volna az osztrákok ellen 1796-ban 
folytatott hadjárat elveihez, a társadalmi háborúnak az elnyomott 
néptömegekkel való szövetségre orientálódó stratégiájához, igen 
előnyös helyzetbe került volna Austerlitz után. 

Proklamálhatta volna a magyarok, a csehek, a szlovákok, a 


lengyelek felszabadítását, merész anti-feudális politikával 
megnyerhette volna magának az osztrák polgárságot, harcba vihette 
volna a német tartományok polgárságát és népét. Austerlitz kezdete 
lehetett volna egy hatalmas, legyőzhetetlen antifeudális és nemzeti- 
felszabadító forradalomnak Közép-Európában, megismétlése 
lehetett volna, még nagyobb méretekben az olasz-országi 1796-os 
esztendőnek... Lehetett volna, de nem lett az. 


A történésznek nem az a dolga, hogy találgasson: mi lett volna, ha... 
De hogy jobban megértse és értékelje a végbement események 
jelentőségét, joga van összevetni őket a múlttal, főképpen a 
közelmúlttal. A Bonaparte Napóleon által 1805-1806-ban folytatott 
politika jobban megérthető, ha összehasonlítjuk 1796-ban követett 
politikájával. Abban az időben bátran kibontakoztatta az olasz nép 
osztrákellenes, nemzeti-felszabadító és antifeudális mozgalmát. 
1805-ben, ugyancsak Ausztria ellen küzdve, magának Ausztriának a 
területén, ahol magyarok, csehek, szlovákok, lengyelek Habsburg- 
iga alatt nyögtek, lemondott arról, hogy megnyerje őket 
szövetségeseiül. A népekkel való szövetséget a királyokkal kötött 
szövetséggel cserélte föl; az antifeudális harc érdekközösségét 
felcserélte az egyeduralkodóknak házassági szerződések által 
megerősített érdekközösségével. 


Ám ez még nem minden. December 7-én a schönbrunni palotába a 
császárnál fogadásra jelentkezett Haugwitz porosz miniszter. Nem 
sietett; három hétig utazott Berlinből Bécsbe, s szándékolt 
lassúságáért elnyerte méltó jutalmát. Egyetlen célból kereste föl a 
császárt: hogy üdvözölje győzelme alkalmából. Esze ágában sem 
volt átadni a fenyegető hangú ultimátumot, amelyet magával vitt. 
Napóleon átlátott a szitán. , Ez az üdvözlet másoknak szólt; a sors 
megváltoztatta a címet" - mondta Haugwitznak. December 15-én a 
Haugwitzcal való beszélgetés folytatódott, a császár ismét 
felajánlotta Poroszországnak a Franciaországgal való szövetséget. 
Könnyűszerrel le tudta küzdeni Haugwitz ingadozását; megmutatta 
neki Talleyrand jelentését, amely szerint Ausztria magának követeli 
Hannovert. Napóleon fölajánlotta, hogy Hannovert Poroszországnak 
adja. Ez elegendőnek bizonyult. Az örökké tétovázó Haugwitz 
gondolkodás nélkül aláírta azt a szerződést, amelyet Duroc ott 
helyben elkészített. 


Ebben a sebtében megírt szerződésben az egyik pont - az 
olaszországi francia birtokokról szóló - különösen bizonytalanul 
hangzott. Miről volt szó? Poroszországot az olasz ügyek sohasem 
érdekelték különösebben, s erre a pontra nem fordított figyelmet; a 
porosz udvart más, fontosabb problémák nyugtalanították. 
Márpedig az Olaszországról szóló pont határozatlanságának igen 
lényeges jelentősége volt. A Poroszországgal folyó tárgyalásokkal 
párhuzamosan Pozsonyban folyamatban voltak az Ausztriával való 
béketárgyalások. Ezeket Talleyrand Napóleon irányításával végezte. 
A Poroszországgal még nem ratifikált szerződést ügyesen 
felhasználta arra, hogy nyomást gyakoroljanak az osztrák 
megbízottakra. Egyébként, az egész helyzet engedékenységre 
késztette az osztrákokat. A schönbrunni palotából nem az osztrák 
diplomaták kértek utasításokat, hanem Talleyrand. A franciák 
Bécsben voltak, s a legyőzött Ausztriának el kellett fogadnia azokat 
a feltételeket, amelyeket Schönbrunnból Napóleon császár diktált. 
Ezek pedig súlyos feltételek voltak. Nem csupán nagy területi 
veszteségeket jelentettek: Ausztriának át kellett engednie Velencét, 
Isztriát, Dalmáciát, Cattarót, le kellett mondania ősi tartományainak 
egy részéről is, Bajoroszágról, Württembergről, Badenról; a 
pozsonyi béke ténylegesen megsemmisítette a Német-Római 
Birodalmat; az osztrák császárnak le kellett mondania erről a 
címről, amelyet a francia szuronyok semmivé tettek. (Talleyrand az 
1805. október 17-i feljegyzésében a császárnak mértéktartást 
tanácsolt az Ausztriával való békefeltételeket illetően. 

Napóleon ezeket a tanácsokat nem fogadta meg. 1806. augusztus 6- 
án I. Ferenc lemondott a német császári címről.) 


A december 26-án aláírt pozsonyi békeszerződés szövegében az 
Olaszországra vonatkozó pontok szintén határozatlanul voltak 
megfogalmazva. Vajon véletlenül? Ugyanazon a napon, december 
26-án, Bonaparte tollba mondott egy parancsot Saint-Cyr 
tábornoknak, amely előírta, hogy erőltetett menetben vonuljanak 
Nápolyba. Bécsben papírra vetette a hadsereghez intézendő felhívás 
szövegét: , Katonák!... A nápolyi dinasztia megszűnt létezni. 
Létezése összeegyeztethetetlen Európa nyugalmával és koronám 
becsületével... Kergessétek a tengerbe... a tengeri zsarnokok 
roskatag zászlóaljait." Milyen különös szókapcsolat - , koronám 
becsülete" és a letűnt évek szótárából felbukkanó , zsarnokok". Ki 
az, aki zsarnokokról beszél? A Francia Köztársaság tábornoka vagy 


a franciák császára? Hiszen ezt a császárt suttogva szintén 
zsarnoknak nevezik. 


Az Olaszországra vonatkozó megfogalmazások határozatlansága 
kezdett tisztázódni. A francia hadsereg könnyűszerrel hatalmába 
kerítette a két Szicília királyságát. A nápolyi Bourbonoknak a 
szökésben kellett menekvést keresniük. A kortársak egy ideig 
zavarban voltak. Hogyan értékeljék a Bourbonok elkergetését 
Nápolyból? Az antiroyalista politika folytatásaként? A Bourbonok 
iránt táplált kibékíthetetlen ellenségességként? A Nápolyi 
(Parthenopei) Köztársaság visszaállításaként? 


Nem soká kellett találgatni. 1806 márciusában minden a helyére 
került. Joseph Bonapartét ünnepélyesen nápolyi királynak 
proklamálták. Az idősebb testvérnek, aki két éve vágyott a francia 
trónra, kevesebbel kellett beérnie. De végre mégis király, s 
visszaemlékezéseit később , József király visszaemlékezései" címmel 
fogja kiadni. Napóleonnak ez kettős öröm: Olaszország déli részén 
vele szemben teljes függőségben levő állam alakult, s sikerült neki 
megfelelőképpen eltávolítani Párizsból bátyját, aki aggodalmakat 
okozott neki. Hogy teljesen nyugodt legyen a Nápolyi 

Királyságot illetően, József királynak rendőrminiszterként régi 
ismerősét, Cristoforo Salicettit ajánlja. A császár ajánlása - parancs. 
József király, aki már ifjúkorában ismerte a féktelen korzikait, 
kénytelen volt alávetni magát akaratának. Napóleonnak ez egy 


gondot levett a válláról: Joseph éles megfigyelés alatt állt. 


A Nápolyi Királyságban 1806 elején végrehajtott fordulat sok 
szóbeszédre adott okot. Ha ezt a fordulatot politikai szempontból 
ítéljük meg, nem minősíthető másnak, mint agressziónak, ennek 
teljes, vegytiszta értelmében. A franciák császára még azt 

a fáradságot sem vette magának, hogy kieszeljen erre valami 
igazolást. A nápolyi dinasztiát megdöntötték, mivel , létezése 
összeegyeztethetetlen Európa nyugalmával és a korona 
becsületével". Ezek a szavak semmit sem magyaráztak meg. Ezentúl 
, Európa nyugalmá"-nak biztosítására a Bonaparte-dinasztia hivatott. 


Abban a körülményben, hogy Bonaparte Dél-Itáliában megdöntötte 
a Bourbon-dinasztiát és ezt hűbéresei (Joseph, majd Murat) 
hatalmával váltotta föl, e változásokban - erőszakos jellege mellett - 
néhány történész teljes joggal látja bizonyos nagy történelmi 


törvényszerűségek megnyilvánulását. Az efféle elképzelések 
általában helyesek. Megerősítik Marxnak már korábban idézett azon 
gondolatát, amely szerint Napóleon háborúi a forradalmi 
terrorizmus afféle folytatásának, e terrorizmus exportálásának 
tekinthetők. Igaz az is, hogy az igen reakciós Bourbonok 
megdöntése önmagában véve hasznos volt, függetlenül attól, minek 
az érdekében és ki vitte végbe. Ez történelmileg progresszív jelenség 
volt. Ámde e tételek helyessége ellenére kétségtelen az is, hogy 
Napóleon, szubjektíve, ezekben az akciókban nem tartott szem előtt 
mást, mint hódító, agresszív célokat. 


Joseph Bonaparte burzsoá hatalma antifeudális törvényhozásával, a 
Napóleon-kódex bevezetésével természetesen haladóbb volt, mint a 
kegyetlen, abszolutista Bourbon-rezsim. De vajon haladóbbnak 
mondható-e a Parthenopei Köztársaságnál? - ez a kérdés veleje. S 
vajon a nápolyi nép kívánta-e ezt a megnyirbált haladást, amelyet a 
francia katonák szuronyai hoztak? 


A nápolyi fordulat igazi értelme világosabban feltárul abban, ami ez 
után következik Napóleon európai politikájában. 1806. március 15- 
én Murat marsall, a császár sógora, megkapta Kleve és Berg 
nagyhercegének címét, Berthier marsall pedig Neuchátel uralkodó 
hercege lett. Ugyanazon év június 5-én a Batáviai Köztársaságot 
megszüntették, és az országot átalakították Hollandiai Királysággá. 
Királlyá Napóleon az öccsét, Louis Bonapartét nevezte ki. Július 12- 
én hosszas tárgyalások után bejelentették a Rajnai Szövetségnek - 
16 német uralkodó és állam (a bajor királyság, a württembergi 
királyság, a badeni nagyhercegség stb.) egyesülésének - a 
megalakulását. Európa térképe ezen új államalakulatának az volt a 
rejtett jelentősége, hogy a Rajnai Szövetség fejéül, , protektorául" I. 
Napóleont, a franciák császárát , választották". 


A sors különös iróniájából ugyanaz a férfiú, aki 1788-ban mély 
belső meggyőződéssel ezt írta naplójába: , Európában igen kevés 
király maradt, akik ne érdemelnék meg, hogy megfosszák őket 
trónjuktól", húsz évvel később, 1806-ban, miután 

abszolút uralkodóvá lett, egész mérhetetlen hatalmát arra fordította, 
hogy a régi európai köztársaságok romjain új monarchiákat hozzon 


létre. 


Az új szavakkal űzött, s némelyeknek olyan ártalmatlannak tetsző 
játékot - úrnő polgártársnő helyett, úr polgártárs helyett, császár 
konzul helyett - következetesen végigvitték. 1806. január 1-től 
eltűntek a forradalmi naptár tizenhárom évig használt elnevezései: 
pluviöse, ventőse stb. és utána a francia szótárból törölték a 
,köztársaság"-ot is, amely e szavakat életre hívta. A , köztársaság" 
szó eltűnt a francia középületek homlokzatáról, a hivatalos iratok 
fejlécéről. A , császárság" szó lépett a helyébe. (A , köztársaság" szó 
a legtovább az ércpénzeken maradt meg, amelyek 1808-ig voltak 
forgalomban.) 


Bármennyire illuzórikusak voltak is ezek a szavakban megőrzött 
fogalmak és a , köztársaság" terminus, eltűnésük mégis szembeötlő 
esemény lett - elgondolkodásra késztetett. Azzal egyidejűleg 
szüntették meg a köztársaságot Franciaországban, hogy a vele 
szemben hűbéri függésben álló államokban új monarchiákat 
alapítottak. Ezek mind egy összefüggő láncolat szemei voltak. Az 
okos és tehetséges férfiú, aki valamikor kívánságait és céljait képes 
volt a történelmi fejlődés objektív menetéhez mérni, nem vette 
észre, hogy letévedt az útról, elveszette a helyes irányt. 


Austerlitz újból eszébe juttatta Napóleonnak - sőt az európai 
történelem nagy színpadáról megmutatta a kortársaknak is, a 
következő nemzedéknek is a napóleoni hadsereg hatalmának 
forrását. Amilyen mértékben ez a hadsereg folytatta a forradalom 
ügyét és a forradalom rejtett erőire támaszkodott, olyan mértékben 
tudott győzni ellenségein, akik a bár még erős, de már halálra ítélt 
tegnapi világot képviselték. Austerlitz napja csak az amúgy is 
elmúló éjszakát váltotta föl. 


Napóleon nem fogta fel Austerlitz jelentőségét és értelmét. E 
nagyszerű győzelem gyümölcseit elcserélte újabb torz monarchiákra 
- melyeket köztársaságokból szabtak ki -, a parancsára kötött 
dinasztikus házasságokra, naivul azt remélve, hogy ezekkel 

a házasságokkal sikerül megerősítenie az általa alapítandó új 
Karoling-birodalom kötelékeit. Albert Sorel annak idején ezt írta 
Eugéne Beauharnais-nak és a bajor király leányának házasságáról: 

, Eugéne eljegyzése egy olyan királyt és herceget egyesített, akik 
valójában testvérnek, illetve unokatestvérnek nevezhetik magukat, 
hiszen mindegyiküknek az anyja - a francia forradalom..." Ez akkor 


volna igaz, ha ezt a gondolatot tovább folytathatnánk: egy, a fiai 
által csúful elhagyott és megtagadott anya. 


Azok a pompás rendezvények és parádék, amelyeket eleinte azzal 
akartak igazolni, hogy az állam tekintélye szempontjából 
szükségesek - a császári udvar, az etikett, huszonöt milliós civillista, 
a koronázási ünnepség, mindez a talmi csillogás és aranyfüst nem 
maradt büntetlen. Bonaparte tekintete hozzászokott a monarchikus 
hatalomnak e közszemlére tett pompájához; elvesztette 
szemmértékét, elvesztette éleslátását. Letévedt az útról, s azt hitte, a 
csúcs felé halad és továbbra is ragyog rá , Austerlitz napja". 
Csakugyan fénylett is rá - ,egészen az alkonypírig", ahogyan 

Szergej Szolovjov epésen és helyesen megjegyezte. 


Bonaparte 1806. január 26-án visszatért Párizsba. Nem sokkal ezt 
megelőzően az osztrák császár jóváhagyta a pozsonyi békét; nem 
tehetett mást - mindent el kellett fogadnia, bármily súlyosak voltak 
is a Bonaparte által diktált feltételek. A császár a Franciaországgal 
valaha is kötött békeszerződések közül a legelőnytelenebbet 

vitte magával a fővárosba; legalábbis akkoriban ezt mondották. 
Bonaparte hazatérésekor hatalmaskodónak, követelőzőnek, 
ingerültnek mutatkozott. Mint minden távolléte után, most is 
értesült bizonyos intrikákról, cselszövésekről... A császári 
hatalomnak sem hivatalos, sem valamelyest is határozott alakot 
öltött titkos ellenzéke nem volt... De, mint mindig, folytak liberális 
szellemű beszélgetések. A Saint-Germain negyed szalonjaiban 
suttogva járt szájról szájra Narbonne gróf szellemes megjegyzése. A 
császár valamelyik tisztelője ezt mondotta: , Isten megteremtette 
Bonapartét és utána megpihent." Narbonne erre megjegyezte: , Az 
úristennek hamarabb kellett volna megpihennie." Az elmés 
megjegyzés a császár fülébe jutott, de nem lett következménye. 
Narbonne-t nem büntették meg, s egy idő múlva a császár magához 
vette hadsegédnek. Továbbra sem volt világos Bernadotte 
viselkedése. Még nagyobb kérdőjel volt az a titkos és sötét hadsereg, 
amelyet Fouché irányított. A legtöbb gondot azonban a győzelmek 
ellenére tovább folytatódó pénzügyi válság okozta. A hatalom 
minden erejét latba vetette leküzdésére. 


A császár ismét fogadásokat tartott a Tuilériákban. Igyekezett fényt, 
pompát kölcsönözni nekik; önkéntelenül utánozta XIV. és XV. 


Lajost, elődeit a trónon, s a közszemlére tett gazdagsággal, 
fényűzéssel el akarta homályosítani az összes európai udvarokat. 
Már akkor kezdett kialakulni az empire stílus. A császár előtt 
mindenki fejet hajtott, de félrehúzódva, csöndben nevettek e 
mulatságos hiúságon. Az udvarnál fokozták az etikett szigorúságát. 
Kitűnő színészi érzéke azt sugallta Bonaparténak, hogy a császári 
család tagjainak és a vendégeknek fényes és előkelő öltözékei 
közepette ő megengedheti magának, hogy megtartsa az egyszerű 
szürke kabátot, rendjelek, dísz nélkül. De ezek az ünnepélyes, díszes 
fogadások unalmasan, feszült légkörben folytak le. Mennyire távol 
álltak Bonaparte mombellói , udvarának"? fiatalságtól, vidámságtól 
szikrázó gondtalan estélyeitől! Joséphine már nem tudta 
felélénkíteni őket, balsejtelmek nyomasztották. Maga Bonaparte 
szögletes, éles, nyers volt. Még a hölgyeknek is kellemetlen 
kérdéseket tett föl. De Luynes hercegnőtől a nyilvánosság előtt 
megkérdezte: - Mondja csak, még mindig úgy szereti a férfiakat? - 
Igen, uram, de csak akkor, ha jólneveltek - felelte a hölgy 
gondolkodás nélkül. 


De nem mindenki mert ilyen vakmerően válaszolni a császárnak. A 
férfiak félve várták a hivatalos ügyekre vonatkozó kérdéseket; 
Bonaparténak bámulatosan jó memóriája volt, s mindenről tudni 
akart. Amikor kiment, a meghívottak megkönnyebbülten 
felsóhajtottak, mindenki felélénkült; az arcokról, a mozdulatokról 
eltűnt a mindenkit bénító feszültség; akkor kezdődött meg igazán az 
estély. 


A mindennapi, hétköznapi életnek e kicsiny gondjai nem 
homályosíthatták el azt, ami a legfontosabb volt. A császár 
diadalmas békeszerződést hozott magával, de nem hozott békét. 
Márpedig mindenki békére vágyott. 


1806 elején a rég várt béke elérésének lehetősége ismét reálisnak 
látszott. A Pitt halála után hatalomra került Fox, a francia 
liberálisok kedvelt hőse, készen állt arra, hogy komolyan keresse az 
utat a mindkét népre nézve pusztító háború megszüntetéséhez. A 
két hadviselő állam között tárgyalások kezdődtek. Sándor cár 
Bonaparte értésére adta, hogy ő sem zárja ki a békés megegyezés 
lehetőségét. Czartoryski 1806 telén tárgyalásokat kezdett Lesseps 


pétervári kereskedelmi konzullal néhány orosz hajóról, amelyeket 


1805-ben francia kikötőkben feltartóztattak. Ez részletkérdés 
volt, de vajon nem lehet-e egy részletkérdésről áttérni általánosabb 
kérdésekre? 


Bonaparte Oroszországgal szemben követett politikája 
hangsúlyozottan jóindulatú maradt, csaknem baráti, amennyire ez a 
formailag még folyamatban levő háború viszonyai között lehetséges 
volt. Austerlitz után Bonaparte ténylegesen megszüntette az orosz 
hadsereg elleni hadműveleteket; lehetővé tette számára, hogy 
akadály nélkül elvonuljon, mi több, visszaadta Sándor cárnak a 
francia fogságba esett orosz katonákat - igaz, ezeknek száma nem 
volt nagy. Ugyanilyen baráti gesztussal kezdődött Bonaparte és I. 
Pál együttműködése. Vajon Sándor cár méltányolni fogja-e az ilyen 
gesztusokat? 


Napóleon hű maradt az 1800. évi külpolitikai koncepcióihoz. 
Továbbra is törekedett Oroszországgal való szövetség létesítésére. 
Két héttel Austerlitz után Haugwitz-cal folytatott beszélgetése során 
kijelentette: - Ami Oroszországot illeti, velem fog tartani, nem 
mindjárt, de egy év, két év vagy három év múlva. Az idő eltemeti 
majd az emlékeket, s alighanem ez a szövetség felelne meg nekem a 
legjobban... 


A méltányosság megkívánja, hogy elismerjük: a császár helyesen 
látta előre az események menetét; két évvel Austerlitz után létrejött 
a francia-orosz szövetség. 


Napóleon támogatta a hármas szövetségnek - Franciaország, 
Poroszország és Oroszország szövetségének - a porosz diplomata 
által javasolt tervét. Ámde gyakorlatilag ez a terv irreális volt, és - 
amint a további történelmi tapasztalatok bizonyították - nem volt 
talaja. Az 1805. december 15-i szerződés biztosította 
Franciaországnak a porosz szövetséget. (Az 1805. december 15-i 
szerződés helyébe az 1806. február 15-i egyezmény lépett, amely 
néhány módosítást eszközölt a régebbi megállapodáson; többek közt 
az angol birtokban levő Hannovert átadta Poroszországnak bizonyos 
területi engedmények fejében.) De a Poroszországgal kötött 
szövetséget Bonaparte ideiglenes kombinációnak, manővernek 
tekintette. Számára a legfontosabb továbbra is az Oroszországgal 
való szövetség maradt; ezt szilárd alapokon és hosszú időre 

kívánta létrehozni. 


Májusban az orosz cár az okos, ügyes Ubrit, aki az összes párizsi 
szalonokat úgy ismerte, akár a tenyerét, Párizsba küldte, hogy 
tárgyaljon. De Ubri bonyolult feladat előtt állt. A diplomata 
korlátozott és határozatlan meghatalmazással 

rendelkezett. Oroszországban 1806 telén és tavaszán a nemesi 
közvéleményben némi fordulat állt be. A fejvesztettséget, a 
riadtságot, az , imádott uralkodó" alig leplezett elítélését, amelyek 
Austerlitz után kifejezésre jutottak, felváltotta a lojalitás és a 
hazafias érzések újabb dagálya. Austerlitzet most teljesen 
véletlenszerű jelenségnek minősítették; a szerencsétlenséget az 
osztrákok, az angolok okozták, és legkevésbé Sándor cár. 

Lev Tolsztoj abban a jelenetben, amelyben a moszkvai nemesség 
klubjába látogat Bagration herceg, nagyon hitelesen ábrázolja a 
nemesség hangulatváltozását. A legfontosabb külpolitikai 
problémák megoldását illetően akkoriban a cár közvetlen 
környezetében sok ingadozás, sőt bizonyos kettősség mutatkozott. 
Ezeknek az ingadozásoknak reális alapjuk volt; az európai politika 
egy nagy fontosságú kérdésében - a balkáni kérdésben - Oroszország 
Anglia részéről talán még erősebb ellenállásba ütközött, mint 
Franciaország részéről. Az 1805-ös hadjárat, akár az 1799-es, a 
szövetségeseknek mélységes csalódást okozott. Az orosz diplomácia 
válaszút előtt állott. 


Mindamellett Ubri megérkezését Párizsban sokat ígérő kezdetként 
értékelték. Az orosz kormány azon javaslatát, hogy hármas 
tárgyalásokat folytassanak (Oroszország, Franciaország, Anglia) 
Párizsban elhárították. Párhuzamosan külön tárgyalások folytak 
Ubrival, lord Yarmouth-szal és Haugwitzcal. 


1806 tavaszán Párizsban ismét örültek a napsütésnek; bizton 
remélték, hogy eljön a béke. A háború visszahúzódott. A Moniteur 
csaknem naponta adott hírt diplomaták érkezéséről; ehhez 
kapcsolódott a békében való reménykedés. A pénzügyi 

körök maguktól beszüntették az árfolyamok felhajtását; a 
béketárgyalások megkezdése hatékonyabbnak bizonyult minden 
adminisztratív rendszabálynál. A fővárosban is, vidéken is gazdasági 
felélénkülés volt tapasztalható; nagy üzleteket kötöttek, 

nagy terveket készítettek elő. A tartós, huzamos, gyönyörű béke a 
küszöbön állott, s az emberek boldogan fellélegeztek. 


Néhány beavatott azonban, azok, akik a politikai újdonságokat nem 
a lapokból tudták meg, hanem első kézből: Talleyrand-tól vagy - 
erről suttogva beszéltek - a Tuilériákból, nem osztották ezt az 
optimista derűlátást, ezt a bizakodást. 


A tárgyalások lassan haladtak előre. Egyik fél sem tartotta 
legyőzöttnek magát, az amiens-i béke óta pedig a régi megoldatlan 
kérdéseket annyi újabb probléma szaporította, amelyek az utóbbi 
évek napóleoni hódításaiból fakadtak, hogy a megegyezés egyre 
nehezebbé vált. Csak akkor lehetett volna elérni, ha valaki 
engedményeket tesz. Szavakban mindannyian kijelentették, hogy 
készek engedményekre és áldozatokra, de mihelyt áttértek a 
gyakorlati kérdésekre, megakadt az egyezkedés. Mindamellett Ubri, 
aki Párizsban igen nehéz helyzetbe került, rászánta magát, hogy 
saját kockázatára aláírja, Clarke tábornokkal együtt, az 1806. július 
20-i francia-orosz békeszerződést. Ez kompromisszum volt. 
Franciaország elismerte Oroszország jogait a Jón-szigetekre, és 
kötelezte magát arra, hogy nem visz katonaságot Törökországba. 
Megtartotta Dalmáciát, de kötelezettséget vállalt arra, hogy Észak- 
Németországból kivonja csapatait, azzal a feltétellel, hogy az orosz 
csapatokat visszarendelik az Adriaitenger vidékéről. A szerződés 
első cikkelye leszögezi, hogy a két állam örökös békét köt 
egymással. 


Az Ubrival folytatott tárgyalások során a nagy tapasztalatú 
Talleyrand megértette, hogy az orosz diplomata bizonyos 
mértékben Saint-Julien szerepét játssza el újra, 

hogy meghatalmazása korlátozott; ezért a tárgyalások befejezését 
átadta Clarke-nak. A tárgyalások jellege bizonyos fokig magában a 
dokumentumban is kifejezésre jutott. Ámde bizonyos 
fogyatékosságok ellenére, a július 20-i dokumentum egészében 
elfogadható volt; egyik fél létérdekeit sem sértette; legfőbb 
jelentősége pedig abban rejlett, hogy megszüntette a két hatalom 
közti háborút és helyreállította a békét. 


De abban az időpontban, amikor az Ubri-Clarke-féle dokumentum 
ratifikáció végett Sándorhoz érkezett, a cár már igen messzire ment 
az új franciaellenes koalíció megszervezése útján. 1806. július 1-i és 
24-i titkos nyilatkozataikban Poroszország és Oroszország 
megállapodtak egy Franciaország ellen indítandó háborúban. 


Mindennek ellenére 1806 augusztusában I. Sándor összehívta az 
Államtanács zárt tanácskozását az 1806. július 20-i orosz-francia 
szerződés ratifikálásának megtárgyalása végett. M. I. Kutuzov, A. B. 
Kurakin, N. P. Rumjancev a szerződés jóváhagyása mellett szálltak 
síkra; úgy vélekedtek, hogy ez a szerződés lehetővé teszi, hogy 
becsülettel és hátrány nélkül mentesüljenek újabb háborútól. De 
Budberg és a többi miniszter, akik a cár közvetlen környezetéhez 
tartoztak, tehát ismerték harcias hangulatát és alkalmazkodtak 
ehhez, a szerződés ratifikálása ellen foglaltak állást.1 Voltaképpen a 
porosz királlyal kötött júliusi megállapodások szükségtelenné tették 
a Franciaországgal való szerződést. Sándor elszánta magát a 
háborúra. Ubriból orosz Saint-Julien lett. Eljárását elítélték. 


Napóleon óriási jelentőséget tulajdonított az Oroszországgal kötött 
szerződésnek; csak a szerződésnek a cár általi ratifikálására várt, 
hogy az egész hadsereget hazahozza Franciaországba; Berthier már 
meg is tette a megfelelő intézkedéseket. Napóleon az utolsó 
pillanatig biztos volt a szerződés ratifikálásában: 1806. augusztus 
27-én Joseph-hez intézett levelében azt írja, hogy , kétségeket 
akarnak kelteni a ratifikálást illetően", de ezt nem kell elhinni. 
Ámde szeptember 3-án megtudta, hogy a cár megtagadta a 
szerződés jóváhagyását, és azonnal visszatartotta a hadsereg 
visszahívására vonatkozó parancsot. 


A diplomáciai nehézségek fő oka a porosz Hohenzollernek ingatag, 
gyáva, kétkulcsos politikája maradt. Frigyes Vilmos király 
határozatlanságát megpróbálta a legfőbb államérdeknek feltüntetni, 
kettősségét pedig rafinált diplomáciai művészetnek. Február 26-án, 
két hónapi ingadozás, visszautasítások és beleegyezések után, 
végtelenül sok , igen" és ,nem" után Frigyes Vilmos, végül is, 
ratifikálta a Haugwitz által Bécsben aláírt szerződést. Poroszország 
hivatalosan Franciaország szövetségese lett, átveszi francia kézből 
Hannovert, amely eddig Angliához tartozott, és elzárja valamennyi 
kikötőjét Anglia előtt. Ámde ugyanazon a napon, amikor a porosz 
király aláírása rákerül a Franciaországgal kötött szövetségi 
szerződésre, Frigyes Vilmos levelet küldött Sándor cárhoz, 
amelyben újból baráti hűséget fogadott neki. Tovább folytatta az 
eddigi kettős játékot. Április elején Poroszország hivatalosan 
bejelentette, hogy valamennyi kikötőjét bezárja az angolok előtt; 
Anglia erre április 21-23-án azzal válaszolt, hogy a tengeren hadat 


üzent Poroszországnak. Úgy látszott, hogy a Hohenzollernek 
Poroszországa Bonaparte Franciaországának szövetségese. De 
Párizsban nem hittek ebben; nyomós okaik voltak arra, hogy azt 
tartsák; Poroszország, miután szövetségi megállapodást kötött 
Franciaországgal, titkos egyezségre lépett Oroszországgal. Valóban 
ez is történt; az 1806. március 20-i titkos nyilatkozat 

titkos szövetséget hoz létre a Hohenzollernek és a Romanovok 
között. A július 1-i és 24-i nyilatkozatok ezt megerősítették. 


Ezek a titkos mesterkedések, egymás állandó rászedése, ezek az 
egymást kizáró titkos szerződések, az örökös viták Hannover körül, 
amely egyelőre csak szavakban került át az egyik kézből a másikba, 
nem tarthattak örökké. Napóleon tudta, hogy békét várnak tőle, s a 
békének a háborúval szembeni előnyeit éppen olyan világosan látta, 
mint mások. Ámde az adott viszonyok között csak nagy 
engedmények árán lehetett volna visszatérni a békéhez. Tíz év előtt, 
a campoformiói béke megkötésekor, könnyűszerrel tett 
engedményeket; tudta, hogy kompromisszum nélkül 

megegyezés nem lehetséges. Napóleon császár, jóllehet a béke az ő 
számára még sürgetőbb szükségességgé lett, már nem óhajtott 
jelentős engedményeket tenni; úgy vélte, hogy 

ezek , összeegyeztethetetlenek a korona becsületével". Ezek a 
mesterségesen teremtett fétisek elhomályosították a szemét; ilyen 
üres, tényleges tartalom nélküli frázisokat pufogtatott, és senki sem 
mert ellentmondani neki. Egyedül Talleyrand bizonygatta szokásos 
higgadtságával az engedmények szükségességét. 1805. október 17- 
én Napóleonhoz írt levele óta Talleyrand nyomatékosan 
hangsúlyozta, hogy nagy engedményeket kell tenni: le kell mondani 
az olasz koronáról, proklamálni Velence függetlenségét stb. 
Pozíciója még erősebb lett volna, ha nem elsősorban Ausztria 
javára teendő engedményekhez ragaszkodott volna. Nyomta őt a 
XVIII. századi politikai koncepciók terhe, s ezeket nem tudta 
leküzdeni. Napóleon a mértéktartásra vonatkozó összes tanácsokat 
elvetette. A felelős diplomáciai tárgyalások csúcspontján 
bejelentette, hogy Hollandiában monarchiát hoz létre, a Bonaparte- 
dinasztiával a trónon. Ez a , brit oroszlán" ingerlését jelentette. 
1806. augusztus 15-én, Napóleon születésnapján, Franciaországban 
és valamennyi meghódított területen nagyszabású ünnepségeket 
rendeztek a , nagy birodalom" tiszteletére. De hol húzódnak a 
határai ? - kérdezték nyugtalanul az európai fővárosokban. Lehetett- 


e az egyik kézben fölemelt karddal, a másikat békés kézszorításra 
nyújtani ? 


A félig béke, félig háború állapota talán még tovább húzódott volna, 
ha a hohenzollerni Poroszország nemzeti energiája nem ébredt 
volna fel olyan alkalmatlan időben. A , híres porosz semlegesség", 
ahogyan a kor szellemével teljes összhangban ironikusan mondta 
Anna Pavlovna Scherer Lev Tolsztoj , Háború és béke? 

című regényében, a harmadik koalícióra nézve 1805-ben 
teljességgel végzetes szerepet játszott. A legnagyobb mértékben 
elősegítette akkor Napóleon győzelmét és a szövetségesek vereségét. 
De ez a , híres porosz semlegesség", amelyről 1805-ben a király és a 
porosz államférfiak azt tartották, hogy az leginkább megfelel a 
Hohenzollern-monarchia érdekeinek, egy évvel később már 
összeférhetetlennek látszott a monarchia méltóságával. Egy év 
kellett ahhoz, hogy a lassú észjárású poroszokhoz az 

Austerlitz előestéjén elterjedt hangulat és érvek eljussanak. 


, A háborús párt" fölemelte fejét. E párt élén Lujza királyné állott. 
Őt Hardenberg támogatta, akit Napóleon kedvéért hivatalosan 
elmozdítottak a külügyminiszteri tisztségből, de aki azóta nagy 
befolyásra tett szert. A , háborús párt" a porosz felső rétegekben 
olyan szavakat hozott forgalomba, amelyeket Berlinben régóta nem 
használtak: , becsület", , kötelesség", , kard", , Nagy Frigyes 
dicsősége" - a hagyományos frázisok egész készletét, amelyek 
összességükben arra voltak hivatva, hogy emlékeztessenek a porosz 
nemesség lovagi erényeire. Lujza királyné lovon végigjárta a 
díszszemlére felsorakozott ezredeket; a tisztek kihúzták kardjukat, 
és harcias kiáltásokat hallattak. A Hohenzollernek palotájában és a 
porosz urak fogadószobáiban az emberek, egymás szavába vágva, 
azt bizonygatták, hogy a porosz hadsereg a legerősebb a világon, 
hogy a porosz tisztek a legbátrabbak, a porosz királyok pedig a 
leghatalmasabbak az Európában ismert összes dinasztiák között. 


Párizsban csodálkozva figyelték a harcias érzelmek kitörését, 
amelyeket , nemzeti fellendülésnek" kezdtek nevezni. A militarista 
láznak ezt a Berlinben egy év késéssel bekövetkezett paroxizmusát 
természetesen észrevették és kellőképpen értékelték más európai 
fővárosokban is. Londonban hamar elfelejtették a kölcsönös 
sértéseket; a kibékülés céljából a berlini kabinetnek felajánlottak 


egy tömött erszényt - pénzbeli segélyeket. A Franciaországgal folyó 
béketárgyalásoknak immár véget lehetett vetni. Augusztus 9-én lord 
Lauderdale a francia javaslatokat elfogadhatatlannak nyilvánította. 
Az angol miniszterek ismét készen álltak arra, hogy háborút 
viseljenek Franciaország ellen az utolsó szál porosz katonáig. 


Napóleon mégis meg volt győződve arról, hogy a válságot leküzdik 
és a háború felhői eloszlanak. Szeptember 13-án Joseph-hez írt 
levelében optimista: , Két napba sem telik bele, és a kontinensen a 
béke szilárdabb lesz, mint valaha is volt." A két nap elmúlt. Valóban 
hozott valami újat. Csakhogy egyáltalán nem azt, amire 

Napóleon számított. 1806. szeptember 15-én megszületett a fél éve 
még lehetetlennek látszó negyedik koalíció. Poroszország, Anglia, 
Oroszország és Svédország tartozott hozzá. 


Berlin olyan harci lázban égett, hogy meg sem várta, amíg 
megérkezik az orosz hadsereg. A pökhendi, hencegő porosz tisztek 
úton-útfélen hangoztatták, hogy porrá zúzzák a franciák hadseregét; 
kijelentették, hogy katonai hírneve fel van fújva, fő-parancsnoka 
pedig közönséges törtető. Kardjukat a berlini francia nagykövetség 
lépcsőfokain élesítették, s alig várták, hogy megleckéztessék: ezeket 
az , elbizakodott szájhősöket? és megmutassák a világnak, mire 
képes egy igazi hadsereg - a Hohenzollernek porosz hadserege. 


Október 2-án Talleyrand-nak egy ultimátumot adtak át. Gőgös 
hangon íródott, és azzal a követeléssel kezdődött, hogy azonnal 
tisztítsáák meg Németország területét és vonják vissza a francia 
hadsereget a Rajna mögé. Napóleonnak a válasz 

határidejéül október 8-át jelölték meg. Napóleon végig sem olvasta 
a neki küldött jegyzéket - félredobta. Október 6-án a 
napiparancsban és a Szenátusban bejelentették, hogy Francia-ország 
háborúba lép Poroszország ellen. 


Így kezdődött ez a bámulatos háború. Napóleon nem várta meg, 
amíg a Hohenzoliernek kérkedő hadserege támadást indít. 
Megelőzte. Amikor a hadparancsot nyilvánosságra hozták, a császár 
már Bambergben volt a hadsereg élén. Egy órát sem vesztegelve, 
megindult az ellenség ellen. 


A porosz hadseregnek mintegy 150 000 katonája volt. Két 
egyenlőtlen részre oszlott: a fő seregre, élén Frigyes Vilmos királlyal 


és az agg brunschweigi herceggel, és egy másikra, amely Hohenlole 
herceg parancsnoksága alatt állott. Amíg a trombitajelt nem adott 
az indulásra, a tisztek hencegtek és szidták a franciákat. Lujza 
királyné amazon öltözékben lovon végigjárta az ezredeket, s a 
harcosokat vitézségre és győzelemre buzdította. Az ezredek , Hoch!" 
kiáltással válaszoltak neki, s a tisztek azt ígérgették, hogy kardélre 
hányják az ellenséget. Az orosz sajtó az. 1806 

októberében Berlinben uralkodó hangulatról ezt írta: , Valamennyi 
kocsma meg kávéház tele volt minden rendű és rangú politikussal... 
Roppant türelmetlenül várták az ellenség fölötti győzelmek első 
eseményeit. Attól tartottak, hogy a király békét köt, mielőtt a 
hadműveletek elkezdődnek... A színházban kizárólag yWallenstein 
táborác-t játszották... A nézők is énekelték: 


ySíp, dob riogat...x 


De alighogy a hadsereg elindult, a kérkedő kijelentések elhallgattak. 
Ez a hadsereg ahhoz szokott hozzá, hogy a gyakorlótéren 
díszlépésben felvonuljon, de egyáltalán nem készült föl modern 
háborúra. Számtalan szekérrel megterhelve, amelyeken az élelmet, 
a felszerelést, a tisztek holmiját szállították, nehézkesen és olyan 
csigalassúsággal haladt, amely még a XVII. században is meglepő 
lett volna. Az idő, a XVIII. század végének nagy eseményei úgy 
múltak el Poroszország fölött, hogy nem hatottak rá, nem hagytak 
semmiféle nyomot az országon. A régi porosz gőggel ez a 

hadsereg a régmúltat képviselte, a hadtörténet egy régi korszakát. 


Négy nappal az október 10-i első összecsapások után, amelyek a 
poroszokra nézve nyomban kellemetlen fordulatot vettek, október 
14-én lezajlott a döntő ütközet. A jénai és az auerstedti nevezetes 
ütközet eldöntötte e hadjárat kimenetelét. Mint ismeretes, ez a 
történelmi csata mindkét részről tévedésekkel kezdődött. 
Napóleon, aki éjjel Jéna mellett, a Saale partján ütött tábort, 
feltételezte, hogy az ellenfél hadseregének fő erői állnak szemben 
vele; gondosan felkészült a küszöbön álló csatóra, s az éjszaka során 
elfoglalta a legelőnyösebb állásokat. Hohenlohe meg volt 
győződve arról, hogy vele szemben a francia hadseregnek csak 
másodrendű alakulatai állnak, s az ütközet előtti éjszakát teljesen 
gondtalanul töltötte el. 


A történelmi nap valamennyi szemtanúja és részvevője megjegyzi, 


2999 


hogy október 14-én reggel sűrű köd borította a tájat. Amikor a köd 
felszállt, Hohenlohe, legnagyobb csodálkozására, azt látta, hogy 
állásai felé Landgrafenberg magaslatairól is, a szárnyak felől is, a 
hadsereg derékhada felé is minden oldalról támadó francia ezredek 
közelednek. A hadseregparancsnoknak ez a csodálkozása, aki nem 
vette észre az ellenfél támadásának kezdetét a maga nemében 
szintén , klasszikussá" vált. Ezek Lannes, Soult, Augereau és Ney 
hadtestei voltak, támogatva Murat lovassága által, amelyek 
Napóleon tervének megfelelően egyidejűleg támadták meg a porosz 
hadsereget. Rüchel hadserege, amely Hohenlohe segítségére sietett, 
semmin sem tudott változtatni. Hohenlohe seregét teljesen 
szétzúzták. 


Napóleon bevonulása Berlinbe (F. lupéi metszete után) 


Ugyanazon a napon és ugyanazokban az órákban, amikor Napóleon 
Jénánál megverte a poroszokat, egy másik, ugyanilyen nagyarányú 
ütközet bontakozott ki Auerstedtnél. Az előző napon a főparancsnok 
Davout és Bernadette hadtestének parancsot adott a porosz seregek 
bekerítésére. Október 14-én reggel Davout hadteste, elfoglalva a 
kötschaui (ma Kösen) hegyszorost, szembe találta magát a 
poroszok fő erőivel. Jóllehet az ellenfél több mint kétszeres 
túlerőben volt, Davout bátran felvette vele a harcot. Louis-Nicolas 
Davout neve a nemzedékek emlékezetébe úgy vésődött be, ahogyan 
Lev Tolsztoj zseniális tolla lerajzolta: francia Arakcsejevként, hideg, 
gonosz és kicsinyes emberként. Tolsztoj igaztalan volt Davout-val: 
helyesebb azt mondani, hogy megtévesztették a tábornokkal 
szemben ellenséges források. Davout, Bourbotte barátja, nem 
csekély szolgálatokat tett a forradalomnak, egyenes és becsületes 
katona volt, a napóleoni hadsereg egyik legtehetségesebb 
hadvezére. Az auerstedti ütközet operatív vezetése abban a korban 
figyelemre méltó mintaképe lett a hadművészetnek. Cserbenhagyva 
Bernadotte által, akinek a magatartása, Napóleon bevallása szerint, 
megérdemelte volna, hogy hadbíróság elé állítsák, Davout nemcsak 
helytállt az ellenfél óriási erőivel szemben, hanem felülmúlta azt a 
hadművészetben, teljesen szét is zúzta. A szétvert hadsereg 
maradványait visszavetette arra az útra, anelyen Hohenlohénak 
Jénánál szétvert ezredei menekültek. A két megvert hadsereg 
összekeveredése betetőzte a katasztrófát. 


Október 14-én, egy héttel a háború kitörése után, a porosz hadsereg 
mint harci erő megszűnt létezni. Jénánál és Auerstedtnél 150 000 
halottat, sebesültet és hadifoglyot, kétszáz löveget vesztett. Képtelen 
volt folytatni a harcot. Hová lett az iménti önhittsége és kérkedése! 
Az ezredek, az erődök harc nélkül megadták magukat az első 
francia portya láttára. Olyan összeomlás volt ez, amelynek aligha 
van párja a hadtörténetben. Heinrich Heine szállóigévé lett 
mondása szerint: , Napóleon ráfújt Poroszországra, s az megszűnt 
létezni." 


Egy jelentős európai államnak, amely ráadásul katonai tradícióival 
kérkedett, hétnyolc nap alatti szétzúzása egyedülálló, az újkori 
történelemben példa nélküli, s végső soron ugyanazokkal az 
okokkal volt magyarázható, mint amelyek a 

szövetségesek austerlitzi vereségéhez vezettek. Az új világ győzelme 
volt ez a régi fölött, a polgári társadalomé a feudális-abszolutista 
rend fölött. Persze, nem lenne helyes tagadni Bonaparte és 
marsalljai vitathatatlan hadvezéri tehetségét, amely ilyen világosan 
megmutatkozott ebben a hadjáratban. De hiszen a franciáknak a 
poroszok fölötti katonai fölénye maga szintén nagy általános 
törvényszerűségekből származott. Ezzel kapcsolatban meg kell 
jegyeznem, hogy Davout-nak, aki csak egyike volt a marsalloknak, a 
győzelme nem véletlenül volt nagyobb és hősiesebb magának 
Napóleonnak a győzelménél; azt igazolta, hogy a francia hadsereg 
egészében és minden egyes parancsnoka mérhetetlenül fölötte állt 
porosz ellenfeleinek. De vajon felfogták, megértették-e ezeknek az 
eseményeknek a jelentőségét? 


Október 26-án Davout hadteste bevonult Berlinbe, ahol a helyi 
lakosság csaknem rokonszenvező kíváncsisággal fogadta. 27-én a 
legyőzött fővárosba diadalmasan bevonult a hadsereg, élén a 
császárral. Elöl, szigorú rendben, lobogó zászlókkal sorra vonultak 
föl a császári gárda ezredei. S a katonai zenekarok - megint csak 
különös ellentmondásban a császári lobogók sasával - a forradalom 
harci dalait, a , Marseillaise"-t meg a , Ca ira!"-t játszották. 
Erődparancsnoknak Hulint nevezték ki, aki részt vett a Bastille 
bevételében és tagja volt az enghieni herceg fölött ítélkező 
bíróságnak. A brandenburgi kapunál a császárnak átadták a város 
kulcsait, a Hohenzollernek Poroszországa a földön hevert - fővárosa 
fölött a háromszínű francia zászló lengett. 


, Amikor megérkezett a porosz seregek megsemmisülésének a híre - 
közölte egy berlini tudósítás -, hirtelen mindenkit csüggedés és 
rettegés fogott el... A berlini hölgyek jó előre elsiratták 
tisztaságukat, férjeik pedig úgy gondolták, hogy ez még nem olyan 
nagy baj." A tudósító a továbbiakban közli, hogy a kíváncsiság 
hamar felülkerekedett a félelmen, s a berliniek elindultak a francia 
tábor felé. , Az igazat megvallva, a város vezetői egyetlen alkalmat 
sem mulasztottak el arra, hogy kedvében járjanak az ellenfélnek." 


A porosz hadseregben ugyanilyen hangulatváltozás ment végbe: a 
szájhősködést egy csapásra a vakrémület és a fejvesztettség váltotta 
föl. Soult, Bernadotte és Murat üldözőbe vették Blücher hadseregét, 
amely kisiklott a kezükből. November 7-én Blücher Lübeckben 
megadta magát. Két nappal ezután a magdeburgi erőd 24 000 főnyi 
helyőrségével letette a fegyvert Ney előtt. Amikor Kleist, 
Magdeburg parancsnoka, átadta seregét Neynek, az gondterhelten 
mondta hadsegédjének: , Hamar vegyétek el a fegyvert a foglyoktól; 
kétszer annyian vannak, mint mi." Stettin kapitulált, mihelyt 
megjelent előtte egy lovasezred. Murat teljes joggal jelenthette 
Napóleonnak: , Felség, a harcnak - harcolók híján - vége van." Ez 
igaz volt: Poroszország már nem harcolt, kapitulált. 


Párizs lelkesen fogadta a poroszországi nagyszerű diadalmakrói 
érkező híreket. A fővárost a jénai és az auerstedti győzelem után 
kivilágították. , Ez a hadsereg, ez a hadvezér nem ismeri a 
lehetetlent" - ez volt a közvélemény. 1805-1806-ban 

kezdtek kialakulni a Napóleonról szóló legendák; s ez nem meglepő: 
az olyan győzelmek, mint Austerlitz, Jéna, Auerstedt, felülmúlták a 
képzelet játékát. De különösképpen ezek a fényes győzelmek 
valamilyen homályos nyugtalanságot is keltettek. Attól 

tartottak, hogy a katonai diadalok elodázzák a békét, holott erre 
jobban vágytak, mint valaha. Szájról szájra jártak a hadsereg egyik 
generálisa leveléből való szavak: , Nem fogjuk látni Párizst előbb, 
mint ha egy kínai hadjáratból térnénk vissza." Az efféle 

hangulat nem volt egyedülálló a hadseregben. Sőt, Berthier 
kénytelen volt jelenteni a főparancsnoknak, hogy a tábornokok 
szeretnék, ha a háború mielőbb befejeződne. A békevágy Párizsban 
még nagyobb mértékben kifejezésre jutott. A Szenátus összeszedte a 
bátorságát és Fouché részvételével deputációt küldött a császárhoz 
Berlinbe: a deputáció fő feladata az volt, hogy tiszteletteljesen 


kifejezze azt az általános óhajt, hogy mielőbb megkössék a békét. 
Napóleon Berthier és a Szenátus előterjesztését szemmel látható 
elégedetlenséggel fogadta. Minek emlékeztetni őt arra, ami 
mindenki előtt világos? A béke - az első, fő feladata az egész 
politikának; tudja ő ezt 1797 óta. De miképpen érhető el ez a 
mindenki által kívánt és a kezei közül mindig kisikló béke? 


1806. november 21-én Berlinben Napóleon aláírta a kontinentális 
blokádról szóló nevezetessé vált dekrétumot. Nincs szükség arra, 
hogy itt annak a kérdésnek a magyarázatába bocsátkozzunk, 
hogyan született ez a gondolat, vajon Montgaillard vicomte 
sugallta-e a császárnak, ahogyan némely kutatók állítják, vagy 
fokozatosan alakult ki, több tényező hatására, ami sokkal 
valószínűbbnek látszik. A kontinentális blokád történetét a tudósok 
már régóta tanulmányozzák; e bonyolult, sokoldalú téma 
tudományos elemzésének alapjait több mint fél évszázada rakták le 
J. V. Tarle klasszikus munkái. Bár számos tudós folytatta ezt a 
munkát, de a történettudomány jelentős eredményei ellenére e 
tárgyban még sok kérdés megválaszolatlan. 


Blokád és ellenblokád? Mit kell előbbre helyezni? Vajon 
Franciaország késztette-e Angliát ellenakciókra, avagy a Brit- 
szigetek kontinentális blokádjának gondolata és gyakorlata maga 
csak válasz volt arra, hogy az angol flotta blokád alá 

helyezte Brestet és a többi francia kikötőt? 


A berlini dektérumok nagyszabású feladatokat tűztek ki. Napóleon 
arra törekedett, hogy Angliát a tengeren a szárazföldön végrehajtott 
akciókkal győzze le. , Szárazföldi hatalommal akarom meghódítani 
a tengert" - így határozta meg a tervét, az őt jellemző tömörséggel. 
A kontinentális blokád, természetesen, nem zárta el az utat 

az Anglia elleni harc folytatásának más formái elől sem. De amikor 
a berlini dekrétumokat aláírta, Bonaparte Franciaországot Karthágó 
elleni hosszú és nehéz harcra ítélte. Ráadásul az élet még nem 
válaszolt erre a kérdésre: voltaképpen hol is van Karthágó? A Brit- 
szigeteken? Londonban? De hiszen a legyőzött fél, Karthágo, Párizs 
is lehet. 


A tudósok közül néhányan feltételezték, hogy Anglia kontinentális 
blokádjának a gondolata egy tengeri hatalom legyőzése a 
szárazföldön, a kontinensen foganatosított meghatározott 


intézkedések révén megvalósíthatatlan ábránd. De az 

ábránd voltaképpen az a terv volt, hogy egész Európát alárendeljék 
az Anglia blokádjával kapcsolatos feladatoknak. Akárhogyan is 
képzelte Napóleon ennek elérését - a fegyverek erejével, diplomáciai 
megállapodással, szoros politikai szövetséggel, ez 
megvalósíthatatlan volt, ez valóban ábránd volt. 


Bonaparte, aki még elgondolásainak merészsége mellett is mindig 
józan tudott maradni számításaiban, ezúttal erejét meghaladó 
feladatokat tűzött maga elé. Csakugyan ábránd volt maga az a 
gondolat is, hogy egy akár csak a gazdaságpolitika területén is 
egyesített Európát hozzon létre. Némely szerzőknek - akik hajlanak 
a múltnak modernizálására - az a törekvése, hogy a kontinentális 
rendszert úgy tüntessék fel, mint elismerésre méltó próbálkozást a 
mai , kis Európa" (azaz a , Közös Piac Európája") anticipálására, 
történetietlen. A XIX. század elején Európa társadalmi-gazdasági 
fejlődésének iránya egészen más utakon haladt: ez a polgári-nemzeti 
független államok kialakulásának a kora volt. Abban az időben a 
régi kontinens egyesítésére irányuló bármely politika ennek a 
hatalmas, mélyről fakadó, eleven forrásokból táplálkozó, 
leküzdhetetlen mozgalomnak az útjában állott volna, s ezért előbb 
vagy utóbb le kellett volna mondani róla. 


De bárhogy állt is a dolog, a lépést megtette, a berlini dekrétumot 
aláírta és ezt nyilvánosságra hozták; a büszke Albionnak újból 
megjósolták az elkerülhetetlen pusztulást, s most ezt a politikát 
valóra kellett váltani. 


A legközelebbi gyakorlati feladat Poroszország problémájának 
megoldása volt. Úgy látszott, a kontinentális blokádra vonatkozó 
döntés logikus következménye a legyőzött ellenséggel való 
kibékülés. Az adott helyzetben nem került különösebb fáradságba 
annak elérése, hogy Poroszország beleegyezzék az összes kikötők, a 
tengerpart lezárásába Anglia előtt. Már október 22-én Napóleonhoz 
érkezett Dessauba Lucchesini; a porosz követ a győztesnek átadta 
Frigyes Vilmos levelét, amelyben az békét kért. , A porosz király, 
egész hadserege, az egész porosz nemzet hangosan békét kér" - írta 
október 22-én Bonaparte Cambacérésnek. Milyen szerencsés 
lehetőség nyílt meg Bonaparte előtt! A béke angyalaként térhetett 
volna vissza Párizsba, akár Campoformio után. Nevét az egész 


ország áldotta volna; összes ellenségeinek el kellett volna 
hallgatniuk! A Poroszországgal való béke meghozta volna az 
Oroszországgal való békét is; mi célból folytatta volna Sándor 
tovább a háborút? 


Tíz évvel korábban, 1796-ban, Bonaparte tábornok teljesen 
tisztában volt a kellő időben megkötött béke jelentőségével. 1806- 
ban már az önhittségnek, a sikereitől való megrészegedésnek olyan 
fokára jutott, hogy kialakult benne az a meggyőződés: nincs 
leküzdhetetlen akadály, minden lehetséges. Nem utasította el a 
béketárgyalásokat, de nem fogadta Lucchesinit; Durocot bízta meg a 
vele való tárgyalásokkal. (Hogy megalázza Poroszországot, erről 
közleményt jelentetett meg a , Nagy Hadsereg" 

14. Bulletinjében.) Anélkül, hogy ezek kimenetelét élőre 
meghatározta volna, Poroszországra százmillió frank hadisarcot 
vetett ki - abban az időben kolosszális összeget; 

Poroszország szövetségeseitől pedig hatvanmilliót követelt. 
Poroszország területén helyezte el óriási hadseregét, amely 
fosztogatta és tönkretette az országot, továbbá azt követelte, 

hogy Poroszország engedje át az Elbától keletre eső birtokait, zárja 
le Anglia elől összes kikötőit, szakítson Oroszországgal. A 
tárgyalások során változtatott a feltételeken, persze, mindig egy 
irányban: állandóan többet követelt. Poroszország hajlandó volt 
mindent elfogadni: királya aláírta a győztes által diktált szörnyű 
feltételeket; de végül is napról napra világosabb lett, hogy e 
követelések egyre súlyosabbak; a hódító szemmel láthatólag el volt 
tökélve Poroszország megsemmisítésére. És a keleten megmaradt 
utolsó talpalatnyi földjére kergetett, kétségbeesett király könyörög 
Sándornak, hogy ne hagyja cserben szerencsétlenségében: 
Poroszország erőt fog gyűjteni az újabb harchoz. 


Bonaparte az Oroszországgal való kibékülésre törekedett. Az 
Oroszországgal kötendő szövetség vezérgondolata maradt 
külpolitikai koncepciójának. Meghitt beszélgetésekben, levelekben 
nemegyszer visszatér arra a gondolatra, hogy helyre kell állítani az 
együttműködést Oroszországgal. Amikor kiadja a kontinentális 
blokádra vonatkozó dekrétumot, természetesen tudatában van 
annak, hogy ennek megvalósítása lehetetlen Oroszország ellenében. 
A berlini dekrétumok újabb érveket szolgáltatnak az Oroszországgal 
való szövetség szükségességére; mi több, az Oroszországgal kötendő 


szövetség elengedhetetlen feltételévé válik nagyszabású terve 
megvalósításának. 


Úgy látszott, minden világos... De Bonaparte, miután egyszer 
eltévedt, tovább tévelyeg a világtörténelem útjain. Saját érdekeivel 
homlokegyenest ellentétben jár el. A fékezhetetlen agresszió 
logikája, a zsarnoki-hódító politikából fakadó elvakultság a háború 
ingoványába kergeti, s egyre mélyebbre és mélyebbre süllyed ebben 
az ingoványban. 


Ki akart békülni a legyőzött Poroszországgal és szövetségre lépni 
Oroszországgal. Azt remélte, hogy újévre megköti a békét és 
visszatérhet Párizsba. De a Poroszországgal szemben tanúsított 
könyörtelensége elkerülhetetlenné tette az újabb hadjáratot. A 150 
000 főnyi orosz hadsereg lassan bevonul Poroszországba. S ekkor 
ahelyett, hogy nyugatra fordulna, a főparancsnok kiadja a 
parancsot: , Mozgósítani az ezredeket! Indulás! Rajta! - és újra 
keletre, egyre távolabbra - keletre!" 


Mit keres egy auvergne-i paraszt vagy a napsütötte Provence fia a 
lengyel őserdőkben, Kelet-Poroszország behavazott keskeny útjain? 
A mogorva öregek dörmögnek: mit vesztettünk mi el keleten? 
Minek távolodunk el egyre jobban hazulról? Mire való ez a háború? 
Erre a kérdésre a hadseregben senki sem tud válaszolni - sem 

a szakaszvezetők, sem a hadtestparancsnokok. Miért folyik ez a 
háború? 


Szuvorov óta az oroszok félelmet keltenek; Napóleonnak ezt be 
kellett ismernie egyik parancsában. Igaz, Szuvorov már nem létezik, 
Kutuzov helyére pedig Bennigsen lépett. De megmaradt az orosz 
hadsereg, amely kijárta Szuvorov iskoláját. 


Az első ütközet a Narev folyó mellett, Pultusknál folyt le december 
26-án. Az előző napon az idő melegebbre fordult, a föld fölengedett 
és az olvadás alámosta az utakat; a katonák a hosszú menetelések 
során megcsúsztak, elestek, alig tudták kihúzni a lábukat a sárból. 
Napóleon döntő sikert akart elérni; akár a többiek, egy hétig 

sem húzta le a csizmáját, ruhástul aludt; ezek a hosszú menetek a 
végtelen térségeken kifárasztották a hadsereget. Az elfáradt katonák 
hangulatának javítására nagy sikerre, elkápráztató győzelemre volt 
szükség. Pultusk nem az volt. Ez ádáz ütközet volt, amelyben 


mindkét fél súlyos veszteségeket szenvedett. Az orosz katonák 
állhatatossága ámulatba ejtette a franciákat. Némán harcoltak; nem 
lehetett sem megtörni, sem megfélemlíteni őket. , Kísértetekkel 
harcolunk? - írta Marbot, aki részt vett ebben a csatában. Amikor 
leszállt a korai decemberi est, az oroszok a sötétség leple alatt 
elvonultak. Egyetlen fogoly, egyetlen zászló sem maradt a franciák 
kezén. Egyáltalán győzelem volt-e Pultusk? A csata részvevői 
kételkedtek ebben. A szörnyű tél közepette lehetetlen volt a háborút 
tovább folytatni. A hadseregnek ki kellett pihennie magát. Napóleon 
visszatért Varsóba. 


A Varsóban töltött tél örökre emlékezetes maradt számára. A vég 
nélküli menetelések után a hatalmas erdők közt kanyargó, süppedő 
utakon, a téli hidegben, vakító hóban, ami annyira szokatlan volt 
Korzika szülöttének, Varsó fényes szalonjai, a , Polonaise"? hangjai, a 
lengyel nők francia beszéde, akiknek a francia csaknem második 
anyanyelvük volt, az elragadtatás, a lelkes várakozások. E rövid 
varsói télen lépett be életébe Maria Walewska, s a parancsnok 
gondok, tervek, töprengések közepette egy rövid ideig érezte, hogy 
harmincnyolc éves és hogy egy megnyert vagy elvesztett ütközeten 
kívül más is van a világon, s hogy szerethetik őt nemcsak azért, 
mert császár, hanem saját magáért is. Vagy csak úgy tűnt föl előtte? 


A magánynak e mesterségesen megteremtett világába betolakodtak 
a halaszthatatlan problémák, s szétzúzták ezt a világot. Mi lesz 
Lengyelországgal? Mikor állítják helyre Rzeczpospolita 
függetlenségét? Lengyelország fegyverkezett. Bonaparte 

körül fellángoltak a szenvedélyek; reménykedve és bizakodással 
tekintettek rá. Napóleon győztesként jött Varsóba, minek hát 
késlekedni? Nincs-e itt az ideje annak, hogy egy vonással áthúzzák 
Lengyelország mindhárom felosztását, amelyet Bonaparte 
ellenfelei hajtottak végre? 

De Napóleon kitérő válaszokat adott. Már Berlinben, novemberben, 
utasította Fouchét, küldje el hozzá fedőnéven Kosciuszkót. Nyilván 
bátorítani akarta a lengyelek nemzeti mozgalmát. De aztán 
megijedt. Mégsem akart kapcsolatba lépni Kosciuszkóval. Varsóban 
nem kerülhette el a nyilvánosság előtti szereplést, de beszédeiben, 
szavaiban nem volt elegendő határozottság. Felhívta a lengyeleket 
arra, hogy fegyverkezzenek; azt mondta, hogy jövőjük tőlük 


maguktól függ, de kibújt az egyenesen feltett kérdésekre való válasz 
alól, és nem tett ígéretet arra, amit vártak tőle: a független 
Lengyelország helyreállítására. 


Lengyelország visszaállítása hagyományos követelése volt a francia 
forradalomnak, mi több, hagyományos követelése a francia 
külpolitikának. Napóleon ezt a követelést feladta, ez teljesen 
nyilvánvalóvá lett Varsóban. Miért? Ennek okait könnyű megtalálni. 
Bonaparte nem akart Lengyelország kedvéért összeveszni a 
Lengyelország felosztásában részt vett három monarchiával: 
Oroszországgal, Ausztriával, Porosz-országgal. 


Az Oroszországgal való szövetség gondolata változatlanul fontos 
volt számára. A dolgok menete folytán Franciaország háborúba 
sodródott Oroszországgal. Bonaparte igyekezett biztosítani a maga 
számára a katonai sikert, és ennek érdekében minden tőle telhetőt 
megtett: elküldte Sébastianit Konstantinápolyba, hogy Törökország 
bekapcsolódjék az Oroszország elleni háborúba; Gardane 
tábornokot Teheránba küldte, ugyancsak méregkeverés céljából. A 
lengyelekhez való közeledési kísérletei ugyanezeknek a 
feladatoknak voltak alárendelve. A háborút még nem nyerte meg, s 
mindent a fő katonai feladatok szolgálatába kellett állítani. De mi 
történjék a háború másnapján? A válasz egyértelmű volt. Újból 
keresni kell a megegyezést, a békét, a barátságot, a szövetséget. Az 
Oroszországgal való szövetség továbbra is a fő külpolitikai feladat 
maradt. 


Tekintettel erre a legközelebbi célra, amely felé igyekezett utat 
törni, nem ígérhette meg a függetlenséget a lengyeleknek. 
Lengyelország leküzdhetetlen korlát lett volna közte és I. Sándor 
között. Ugyanolyan mértékben lehetetlenné tette volna a 
megegyezést az osztrák császárral és a porosz királlyal. 


Egyébként a lengyel politika kettőssége, következetlensége csak a 
Bonaparte által folytatott politika általános evolúciójának egyik 
egyedi esete volt. Miről is van szó? Hogy világosabban kifejtsük ezt 
a gondolatot, újból emlékeztetnünk kell az 1796. évi olaszországi 
hadjáratra. Bonaparte az olaszországi hadjárat során hadserege 
számára az olasz népben keresett szövetségeseket, amelyet 
mozgósított a feudális és idegen (osztrák) elnyomás ellen. Tíz évvel 

később az 1806-1807. évi porosz hadjárat alatt Napóleon 


számításait egészen más támogatásra alapította - az egyeduralkodók 
támogatására: a bajor, a szász, a württembergi királyéra, a vele 
szemben függő helyzetben levő kis német államokéra. Igaz, 
bizonyos mértékben Bonaparte polgáriasította ezeket a 
monarchiákat, de azért mégiscsak monarchiák maradtak. A 
napóleoni háborúk társadalmi és politikai tartalmának 
megváltozásával megváltozott az európai népekhez való viszony is; 
a népek nemcsak megszűntek a napóleoni Franciaország 
szövetségesei lenni - hamarosan legveszélyesebb, leküzdhetetlen 
ellenségeivé válnak. 


Napóleon azt remélte, hogy Varsóban tartózkodhat tavaszig, amíg a 
napsugarak hatására el nem olvad a hó, amely benne, a 
délvidékiben, csaknem misztikus borzadályt keltett. De már január 
utolsó harmadában tudomást szerzett az oroszok 
csapatmozdulatairól és sietett a hadsereghez. 


1807. február 8-án, tíz napon át tartó manőverezések után, melyek 
során mindkét hadsereg követett el hibákat és tévedéseket, a 
Preussisch-Eylau melletti döntő csatában csaptak össze. Ez volt a 
századelő egyik legvéresebb ütközete. 


Napóleon közvetlenül irányította az ütközetet; gondosan átgondolta 
és kidolgozta a csata tervét, amely tanúbizonyság arra, hogy 
hadvezéri tehetsége korántsem csökkent; vele voltak legjobb 
marsalljai, Davout, Soult, Murat, Augereau; a 

közelében tartózkodott Ney és Bernadotte; vele szemben nem 
Szuvorov állott, nem is Kutuzov, hanem csak Bennigsen. Mindennek 
ellenére, a marsallok igyekezete, a katonák vitézsége ellenére, a 
franciák nem nyerték meg a csatát. 


A francia történetírók, kezdve Thiers-n, nagy jelentőséget 
tulajdonítottak az 1807. február 8-i rossz időnek, a heves szélnek, a 
szemeket elhomályosító hónak. Az idő mindenkinek rossz volt - a 
franciáknak is, az oroszoknak is. Augereau hadtestét nem a hó 
söpörte el, hanem az orosz tüzérség , tüzes esője", hogy Marbot 
kifejezésével éljünk. Amikor az orosz gránátosok ezredei lavinaként 
zúdultak az ellenálló francia alakulatokra, elsöpörve őket, s egyre 
jobban közeledtek a temetőhöz, ahol a császár parancsnoki állása 
volt, Napóleon nem tudta elfojtani a lelkesedés hangját: 

, Micsoda vitézség! Micsoda vitézség!" Hamarosan maga is 


közvetlen veszélybe került. Körülötte lövedékek hevertek, tőle 
jobbra is, balra is elestek kíséretének tagjai. Ő ugyanazon a helyen 
állt, rendületlenül, nyugodtan; hitt a sorsában: számára még 

nem öntöttek golyót. Murat lovasszázadainak rajtaütésszerű 
támadása megállította az oroszok offenzíváját. Az ütközet - 
váltakozó hadiszerencsével - egész nap folytatódott, s amikor az esti 
szürkület megszakította a csatát, mivel az ellenfelet már 

nem lehetett látni, egyik fél sem tudta, kié a győzelem. 


A preussisch-eylaui ütközetben nem voltak győztesek; csak halottak, 
sebesültek, és csoda révén sértetlenül maradt, halálosan elgyötört 
emberek. A becslések szerint az oroszok 30 000 halottat és 
sebesültet vesztettek, a franciák 20 000-ret. De Napóleon tudta, 
hogy a lengyelországi hadjárat alatt hadseregének létszáma 60 000 
fővel apadt, és hogy már fegyverbe hívták az 1808. évi újoncokat. 
Azt is észre kellett vennie, hogy Bernadotte ismételten - akár 
Jénánál - nem jelent meg hadtestével a harcmezőn. Lehetett-e ez 
véletlen? Aligha. 


Napóleon végigjárta a csatamezőt. Az most mintegy összenőtt a 
temetővel, ennek szörnyű folytatásává lett. Holttestek, holttestek, 
haldoklók, jajgató sebesültek mindenfelé. Senki sem köszöntötte 
ilyen kiáltásokkal: , Éljen a császár!" A haldoklók azt hörögték: 

, Franciaország és béke!" 


Napóleon nem volt mentes az emberi gyöngeségektől, labilis 
idegrendszere volt, hangulata gyakran változott. Nyomasztó 
hatással volt rá az, amit tapasztalt, látott, hallott. Egy ideig senkivel 
sem tudott vagy akart beszélni. Azután írt néhány levelet Joséphine- 
nek, el akarta leplezni bennük az igazságot, de az mégis előtört. Az 
Eylaut követő napon ezt írta Talleyrand-nak: , Tárgyalásokat kell 
kezdeni, hogy befejezhessük ezt a háborút." Február 13-án elküldi 
Frigyes Vilmoshoz Bertrand tábornokot azzal a javaslattal, hogy 
kezdjenek közvetlen tárgyalásokat. Feltételei jóval enyhébbek a 
korábbiaknál. Békejobbot nyújtott. 


De amíg Bertrand elérkezett Memelig (a mai Klaipéda), Eylau híre 
bejárta a világot. Az ütközet kimenetelét többféleképpen lehetett 
értelmezni: Bennigsen meg van győződve róla, hogy legyőzte 
Napóleont. Talleyrand élcelődött: , Ez egy kicsit nyert csata", mások 
megjegyezték, hogy ez nem annyira nyert, mint vesztett csata, 


de mindannyian megegyeztek abban, hogy az eylaui csata azt 
bizonyítja, hogy Napóleon sem tud mindig győzelmet aratni. Még 
nem győzték le, de már megszűnt legyőzhetetlen hadvezér lenni. 


Azon a tanácskozáson, amelyet Frigyes Vilmos Memelben 
egybehívott, a vélemények megoszlottak. A király, mint mindig, 
ingadozott. Lujza királyné, aki részt vett a tanácskozáson, egyetlen 
szót súgott a férje fülébe: , szilárdság". Ezt a súgva mondott szót 
aztán egész Poroszország ismételte. Napóleon békeajánlatát 
elutasították. Április 25-én Bartensteinben Frigyes Vilmos és I. 
Sándor újabb szövetségi szerződést írtak alá; mindkét uralkodó 
kötelezte magát arra, hogy semmiféle tárgyalást nem 

kezd Napóleonnal, amíg Franciaországot vissza nem vetik a Rajna 
mögé. 


Újból fegyvert kellett fogni, folytatni a háborút. Pedig a háborúval 
torkig volt már mindenki: Napóleon, aki Osterodéban valamiféle 
kalyibában húzta meg magát és két hétig le sem húzta a csizmáját, a 
marsalljai, akik morogtak és alig várták, hogy hazatérhessenek, a 
katonák, akiknek feltört a lába a hosszú meneteléstől, elgyötörtek, 
fáradtak és dühösek voltak, vazallusai és a hozzá közelállók. Az 
óvatos és tartózkodó Clarke ezt írta Talleyrand-nak: , Kössön békét! 
A császár érdekében, Franciaország érdekében, az ön érdekében, az 
én érdekemben..." Joseph március végén ezt írta felséges öccsének: 
, Felségednek békét kell kötnie, bármi áron!" Ez a végletes 
megfogalmazás: , la paix á tout prix" talán ebben a levélben 
hangzott el először, és gondolkodásra késztette Napóleont: , bármi 
áron? - így akkor beszélünk, amikor szánkig ér a víz. És ő ezt érezte, 
de a háború folyt, s tovább kellett folytatni. 

Bennigsen, aki erősítést kapott, s arra vágyott, hogy megerősítse azt 
a hírnevét, hogy , Napóleon legyőzője", offenzív hadműveleteket 
kezdett és megtámadta Neyt. De az ezt követő hadműveletei 
igencsak balul ütöttek ki. Amikor Friedlandnál átkelt az Alle folyón, 
a bal parton olyan hadállásba vonult, amelynél rosszabbat nehéz 
lehetett volna találni. Napóleon nem hagyta figyelmen kívül az 
előnyöket, amelyeket az ellenfél önként nyújtott neki. Az 1807. 
június 14-én (a marengói csata évfordulóján) lezajlott friedlandi 
ütközet az orosz hadsereg vereségével végződött. 


Ha Napóleontól bátyja , bármi áron való békét" kívánt, ugyanezt 


kívánta Sándortól öccse, Konstantin. Felkereste a császárt a 
főhadiszálláson Salviban, s azt bizonygatta, hogy haladéktalanul 
békét kell kötni, egy napot, egy órát sem késlekedve. 

Bennigsen Friedland után a cárnak olyan jelentést küldött, amely a 
legkevésbé sem hasonlított az Eylau utáni győzelmes beszámolójára. 


Vajon kiért, miért haltak meg az orosz katonák? , Pour le roi de 
Prusse?" , A porosz királyért?" De lehet-e még több ilyen súlyos és 
hasztalan áldozatot hozni? S mi lesz, ha Napóleon serege átlépi a 
Nyement és a háború orosz földre tevődik át? 


Konstantin és Sándor beszélgetésének nem ismerjük összes 
részleteit; számos verzió van forgalomban. Azt mondták, hogy 
Konstantin emlékeztette Sándort apjuk tragikus sorsára. Vajon 
csakugyan ez történt? Sándor előtt amúgy is világos volt, hogy 
nem viselhet tovább olyan háborút, amely rá csak megaláztatást, a 
hadseregre pedig csak veszteségeket hoz. Eljutott hozzá a tisztek 
elfojtott zágolódása. Még nem merült feledésbe Jemeljan Pugacsov, 
s kezdtek dekabrista szelek fújdogálni. Rosztopcsin nyugtalanul írta, 
hogy a pétervári ifjúság körében , százával vannak az olyan ifjak, 
akik Robespierre és Danton egyenesági leszármazottainak 
tekinthetők". Nem lehetett tovább kísérteni a sorsot. 


Sándor elküldte Napóleon törzskarába Lobanov-Rosztovszkij 
herceget azzal a megbízással, hogy megállapodjék a 
fegyverszünetben, s ha lehet, a békekötés előkészítésében is. Sándor 
akkor még nem tudta, hogy Napóleon ugyanerre törekszik: a 
béke számára is szükségessé vált. Lobanovot az ellenséges 
vezérkarban csaknem barátilag fogadták. A két hadsereg szemben 
állt egymással, a széles Nyemen választotta el őket; a távolból 
félelmetes ellenfeleknek látszhattak, akik készek azonnal 
egymásnak rontani, de a két hadsereg, a közkatonák, a 
parancsnokok és a főparancsnokok is - már képtelenek voltak a 
további harcra, békére volt szükségük. 


Mindössze tíz nap múlt el az emlékezetes friedlandi ütközet óta, s a 
két hadsereget elválasztó folyó közepén a hidászok egy óriási stabil 
tutajt kezdtek építeni, középütt szép kis sátorral. Június 25-én 
délelőtt 11 órakor - a nap már magasan járt - mindkét partról, a két 
hadsereg szeme láttára, elindult két csónak. A tutajnál 

megálltak. Napóleon szállt ki elsőnek a csónakból és Sándor elé 


ment. 


- Miért harcolunk? - kérdezte Sándortól. Ezt a kérdést nemegyszer 
tette föl saját magának. Megölelték egymást és bementek a sátorba. 
A beszélgetés két óra hosszat tartott. 


Amikor kiléptek a sátorból, kart karba öltve, szövetségesek és 
barátok voltak. Ezek nem sablonos, tartalom nélküli szavak. Teljes 
érvényűek voltak; a szövetségi kapocs érzése ritkán volt ilyen teljes 
és őszinte. 


Miképpen mehetett végbe, hogy ellenségekből ilyen, csaknem a 
csodával határos módon, pillanatok alatt barátok lettek? 


Lev Tolsztoj azt írta a , Háború és béké"-ben, hogy Sándor, mint 
valamennyi Romanov, charmeur volt, el tudott bűvölni, tudott 
tetszeni; a kortársak összes tanúbizonyságai megegyeznek ebben. 
Bonaparte, a nagy színész, tökéletesen rendelkezett a csábítás 
kifinomult művészetével: meg akarta nyerni Sándort és ösztönösen 
megtalálta a szükséges szavakat, hanglejtést, mozdulatokat, hogy 
vonzónak tűnjön föl a másik fél szemében. A dolog mindkettőnek 
teljes mértékben sikerült. 


Ámde helytelen lenne a barátokká vált ellenségeknek ezt az első 
találkozását játéknak tartani. Maradtak ebből a korból olyan 
emlékek, többek közt Napóleonnak feleségéhez, Joséphine-hez, és 
Sándornak anyjához intézett levelei, amelyeknek őszinteségét nem 
lehet kétségbe vonni. Napóleon csakugyan el volt bűvölve Sándortól 
-szépnek, nemesnek, okosnak találta: , sokkal okosabb, mint 
amilyennek általában tartják". Sándor tartózkodóbban nyilatkozott; 
többet beszélt az előnyökről és a haszonról; de tartózkodása 
könnyen megérthető: hozzá kellett szoktatnia anyját, a hozzá 
közelállókat, a hadsereget, az egész országot ahhoz a gondolathoz, 
hogy Bonaparte, aki eddig , az emberiség ellensége"? volt, két óra 
alatt császárrá, baráttá és szövetségessé változott. 


1 


De bármennyire lényegesek is a különbségek e levelek között, van 
bennük valami közös is: mindkettőjüknek, Sándornak és 
Napóleonnak a leveleit áthatja a megkönnyebbülés, talán a 
boldogság érzése. A nyemeni tutajon történt találkozást az 

tette valóban örvendetes eseménnyé, azért hagyták el a tutajt 
mindketten mosolygó arccal, mert úgy érezték: váratlanul 
könnyűszerrel és szerencsésen megszabadultak egy halálos 
veszedelemtől. A nyemeni tutajon ledobtak vállukról egy súlyosan 
nyomasztó terhet. Előzőleg mindketten a katasztrófa közeledtét 
érezték. Az orosz hadsereg 1807 nyarán már nem tudott tovább 
védekezni. A francia hadsereg nem tudott támadni. E 
megállapítások mindegyike számtalan következménnyel járt. S 
ekkor következett be hirtelen Tilsit, a meleg kézszorítás, az élénk 
baráti beszélgetés, melynek során meglepően gyorsan megértették 
egymást, s kitűnt, mennyire egybevágnak nézeteik, s az összes 
nyomasztó gondok, az ismeretlentől való félelem, a háború 
borzalmai - két óra alatt mindez a múlté lett. 


Mintha álom lett volna, az összes ábrándok csaknem valószerűtlen 
megvalósulása. , Franciaország egyetlen szövetségese csakis 
Oroszország lehet." Bonaparte ezt 1800-ban mondotta. Éveken át 
törekedett erre a szövetségre. Whitworth, Pál meggyilkolása, az 
angol intrikák, az enghieni herceg holtteste a vincennes-i árokban, 
Austerlitz, Eylau, Friedland - mennyi akadály tornyosult ezen az 
úton, s most mindez a múlté. 


Napóleon úgy érezte, hogy hatalma megszilárdult; nagyobb, mint 
valaha. Úgy látszott, elért mindent, amire még szüksége volt. Ezt 
ezekkel az egyszerű szavakkal fejezte ki: , Hajó viszonyban vagyunk 
Oroszországgal, nincs mitől félnünk." 


Amikor Szent Ilona szigetén Napóleontól megkérdezték, életének 
melyik időpontját tartja a legboldogabbnak, azt válaszolta: Tilsitet. 
És ezt elhihetjük. 


1807. június 25-ének napját - amellyel Tilsit kezdődött - nem 
feledhette el. A számára szokatlan északi nyár csúcspontján volt. 
Június volt, a kezdet és a vég nélküli napok ideje. Rövid nyári éj 
választotta el az esti szürkületet a hajnalitól. Óriási, égbe nyúló 
fenyők, amilyeneket még nem látott, álltak őrt a lassan hömpölygő 


széles folyó mellett. A magas égen a lassan emelkedő nap délre 
elérte a zenitet. 


Vajon elfelejthette-e ezt a napot, amikor úgy érezte, hogy 
valamennyi reménye, álma beteljesül, hogy felfelé ívelésében 
eljutott a csúcsig, s dicsősége, akár a júniusi nap, a zenitre érkezett? 


13. fejezet 


Váltakozó szerencsével 


Százhatvan évvel ezelőtt Tilsit kicsiny, isten háta mögötti, álmos 
városka volt. A Nyemen mindkét partján épült, mindössze néhány 
tucat iáházból állt, soha senki sem emlegette, amíg 1807-ben rövid 
időre - két hétre - a világ érdeklődésének a középpontjába nem 
került. Az ottani lakosok, ma is széles gesztussal a lassan 
hömpölygő nagy folyó part menti részére mutatva nem minden 
büszkeség nélkül magyarázzák az idegeneknek, hogy itt folytak le a 
két császár nevezetes találkozásai, amelyek jóvoltából Tilsit bekerült 
a történelembe. 


S valóban, a város életében az 1807. június 25. és július 9. közötti 
rövid két hét emlékezetes időszak maradt. Tilsitet semleges 
városnak nyilvánították. A jobb parton Sándor cár helyezkedett el 
nagyszámú és fényes kíséretével, a bal parton Napóleon császár, 
vezérkarával és a császári gárdával. Soha még ilyen kicsiny 
térségben, a gazdagnak aligha mondható tilsiti házak szerény 
fedelei alatt nem gyűlt össze ennyi híresség: neves hadvezérek, 
világszerte ismert államférfiak, miniszterek, 

diplomaták, tábornokok. Frigyes Vilmos porosz király, akinek a 
látogatása máskor Tilsitben szenzációként hatott volna, azokban a 
napokban szinte észrevétlen maradt; valahol az orosz hadsereg 
vezérkarának a kocsisorában húzódott meg. 


Tizenkét napon át a két uralkodó reggel is, este is találkozott. 
Néhány találkozó négyszemközt zajlott le, s a beszélgetések 
tartalma ismeretlen maradt; a történetírók később , Tilsit titkainak" 
nevezték őket. Ezzel párhuzamosak voltak az uralkodók azon 
találkozásai, amelyeken részt vettek Talleyrand és Kurakin, 
miniszterek és legmagasabb tisztségviselők, végül, az ebédek, 
fogadások, bankettek; a franciák meg az oroszok vidáman töltötték 


együtt az estéket. 


A tilsiti tárgyalások páratlanul rövid idő alatt befejeződtek. A 
legfontosabb tilsiti dokumentumok aláírására július 7-én került sor. 
Július 9-én írták alá a Poroszországgal való szerződést. A tegnapi 
ellenségek nemcsak abbahagyták a háborút, hanem szövetségesekké 
lettek. 


Nem fér kétség ahhoz, hogy Tilsitben a baráti szavak, a kölcsönös 
bókok és udvariaskodás, a pezsgős kristályserlegek csöngése és a 
barátságról elhangzó lelkes tósztok leple alatt láthatatlan, de mégis 
határozottan érzékelhető harc folyt két külpolitikai irányvonal, két 
eltérő program között. Azok a kutatók, akik ezeket a kérdéseket 
tanulmányozták, kénytelenek voltak ezt bizonyos mértékig 
elismerni. A Szovjetunióban legutóbb kiadott dokumentumok és V. 
G. Szirotkin értékes kutatásai ehhez újabb meggyőző igazolásokat 
szolgáltattak. Mindamellett nem tagadható, hogy a tegnap még 
harcban álló államok között csak azért lehetett ilyen hamar 
megegyezést elérni, mert mindkét fél tanújelét adta jószándékának, 
annak a határozott kívánságának, hogy leküzdi a számos 
nézeteltérést. A megegyezés elérésére Napóleon és Sándor egyaránt 
törekedett. 


Ebben az összefüggésben érintenünk kell egy részletkérdést, amely 
mégis figyelmet érdemel. A történeti irodalomban már régóta 
közhely, hogy a Tilsitben a két császár között felmerült viták során 
Napóleont ravasz és okos csábítónak ábrázolják, aki rá tudta szedni 
az érzelmes, hiú és gyönge Sándort. Ezt a verziót, mellesleg, 
nemcsak a francia történetírás teremtette meg. Orosz földön is már 
régóta, vagy másfél évszázada, hagyománnyá lett, hogy I. Sándort 
Puskin szemével lássuk. 


Puskin a predekabrista időszakban lépett a közélet porondjára, s 
gondolatait, érzéseit, személyes kapcsolatait tekintve később is a 
,kék huszárokkal" tartott, akik 1825. december 14-én kivonultak a 
Szenátus terére. Puskin és a dekabristák nemzedéke szemében 
Sándor volt a fő ellenség. 


FőZd 


Később Lev Tolsztoj a , Háború és béké"-ben, amely eredeti 
elgondolása szerint a dekabristákról szólt volna, folytatta I. Sándor 
diszkreditálását. Az a képmás, amelyet a híres eposz lapjain 
zseniális tollal megteremtett, a cárt elsősorban esztétikai és etikai 
vonatkozásban járatta le: hiú, gyönge és hazug embernek mutatja, 
pozőrnek és kicsinyesnek, önzőnek. 


Magától értetődik, hogy itt nem a Sándor cárra vonatkozó, 
hagyományossá vált felfogás revíziójáról van szó, s persze nem 
valamiféle , rehabilitációról". Másról van szó: arról, hogy 


megőrizzük a szükséges történetiséget Sándor cár egyes 
cselekedeteinek megítélésében. Itt nem vizsgáljuk tevékenységének 
egészét, sem a cár összes jellemző vonásait, de a történész számára 
hozzáférhető forrásokból kiindulva mégis el kell ismernünk, hogy 
Tilsitben ügyes diplomáciai játékot folytatott. Sándor igényt 

tartott a katonai vezető szerepére és valószínűleg katonai 
dicsőségről álmodozott. Az 1806-os és az 1807-es hadjárat 
megmutatta, hogy ehhez nincsenek adottságai; a hadseregnek csak 
ártott ott-tartózkodása. De a politikai szférában - s még szorosabban 
véve -, a diplomácia terén a feladatok magaslatán állott. I. Sándor 
Laharpe tanítványa, s kitűnően elsajátította a XVIII. század 

, szabadságszerető" frazeológiáját, hajlékony, kitűnő színész, aki 
álnokságát vonzó egyenességgel leplezte, számítóbb is, 

keményebb is volt, mint ahogyan a kortársak vélték. A Romanov- 
dinasztiából való uralkodók közül, természetesen nem számítva a 
külön helyet elfoglaló I. Pétert, alighanem I. Sándor a legokosabb és 
legügyesebb politikus. És a XIX. század elejének uralkodói között is 
valószínűlég ő volt a legmodernebb: mindenesetre okosabb és 
ügyesebb politikus, mint a porosz Frigyes Vilmos vagy Ferenc 
osztrák császár. 


Friedland után, két elveszett háború után kialakult igen nehéz 
körülmények között I. Sándor a Napóleonnal folytatott közvetlen 
tárgyalások során meg tudta találni a helyes hangot is, a szükséges 
érveket is, a szükséges rugalmasságot is ahhoz, hogy megőrizve az 
egyenlő fél helyzetét, rövid idő alatt mindkét oldalon kielégítő 
kompromisszumhoz jusson. 


Tilsitet a legtöbb történeti mű egyoldalúan Napóleon sikerei 
tetőfokának tünteti föl. Csakhogy Tilsit nem csupán Napóleon sikere 
volt (hogy az volt, azt persze kár lenne vitatni), hanem az orosz 
diplomácia sikere is. Ahogyan azt a nemrégiben közzétett orosz 
dokumentumok bizonyítják, Sándor eredetileg nem akart 
szövetségre lépni Franciaországgal, hanem a békekötésre kívánt 
szorítkozni. Napóleonnak viszont legfőbb célja volt az 
Oroszországgal való szövetkezés, amelynek elérésére 1800 

óta törekedett. Sándor a Franciaországgal való , megbékélés" 
elengedhetetlen feltételének tekintette Poroszország fennmaradását, 
még ha elveszti is birtokainak egy részét. Más vitás kérdésekre nincs 
módunkban kitérni. 


Mindkét fél hamar megértette a kölcsönös engedmények 
szükségességét: Sándor revideálta a szövetség kérdésére vonatkozó 
nézetét, Napóleon megváltoztatta Porosz-országgal kapcsolatos 
terveit. Kompromisszumra jutottak. Június 30-án, öt nappal a 
tárgyalások megkezdése után, már kezdtek világosan kirajzolódni a 
megegyezés körvonalai. Talleyrand-nak és Kurakinnak csak az 
maradt a feladata, hogy a két állam béke- és szövetségi szerződését 
megfelelő jogi formába öntse. 


Csak a Hohenzollernek Poroszországának kellett Tilsitben fenékig 
ürítenie a megaláztatások poharát. Frigyes Vilmos, a tilsiti 
tárgyalások első napjaiban az e dinasztiára jellemző 
elbizakodottsággal olyan illúziókban ringatta magát, hogy Sándort 
egy hármas szövetségnek - Franciaország, Oroszország, 
Poroszország szövetségének -irreális terve fogja vezérelni. Ezt a 
tervet június 22-én nyújtotta át neki Hardenberg. De a tilsiti 
tündérjáték napjaiban az előszobába szorult porosz király végül 
megértette, hogy nem gondolhat vezető szerepre Európában, amíg 
még a vendégszobába sem invitálják. Akkor segítségül hívta Lujza 
királynét. Az ő szépsége maradt az utolsó fegyver, melynek 
segítségével a Hohenzollernek trónjukat védelmezték. 


Ismeretes az a jelenet, amikor Napóleon először találkozott Lujza 
királynéval, s amelyet egyébként maga Napóleon nyilvánvaló 
elégedettséggel beszélt el. A porosz királyné Napóleonra sokkal jobb 
benyomást tett, mint várta volna: szép volt, okos, talpraesett. 
Napóleon udvarias akart lenni a szép hölgyhöz, s ezért elsőként tett 
nála látogatást. Díszruhában fogadta, csipkékben, fején diadémmal - 
igazi királynéként. Eljött Tilsitbe, megalázkodott, hogy találkozzon 
ezzel az általa gyűlölt férfival a nagy cél érdekében, szerencsétlen 
hazája érdekében. , Olyan tragikus pózban fogadott engem, mint 
Mademoiselle Duchesnois yChiménex (Corneille , Le Cid" c. 
tragédiájának hősnője.) szerepében, amikor azt mondta: vFelség! 
Igazságot! Igazságot! Magdeburgotl!? - így írja le Napóleon első 
találkozásukat. Zavarba hozta ez az előre nem látott tiráda, s nem 
tudta, hogyan szakítsa félbe. A királyné izgatott monológjának 
egyik drámai szünetében széket tolt oda neki, s egy gáláns gavallér 
hangján felkérte, hogy üljön le. Gyakorlati észjárású ember 

lévén, joggal gondolta, hogy ülve nehezebben tudja majd Lujza 
játszani Chiméne szerepét, mint állva; az ülő helyzet nem tesz 


hajlamossá a retorikára. , Az ülő tragikus színész komikussá válik." 
De a királyné elutasította ezt az udvarias gesztust; folytatta 
izgatott előadását hazája szenvedéseiről és szerencsétlenségéről. 
Felhasználva egy újabb szünetet a vádló szavak zuhataga közben, 
Napóleon tárgyilagos-udvarias hangon megkérdezte: , Milyen 
csodálatos ruha; mondja, ez krepp vagy olasz 


fátyolszövet?" Napóleon igyekezett leegyszerűsíteni a stílust, a 
beszélgetést más műfajba áttenni; ezt részben sikerült elérnie. 


Este, vacsora után átnyújtott a királynénak egy rózsát. A királyné 
azt mondta, hogy csak Magdeburgért cserébe fogadja el. , De hiszen 
a rózsát én ajánlom föl, nem ön" -vágott vissza Bonaparte. Lujza 
nem maradt adósa. Amikor legközelebb, a terített asztal mellett 
Bonaparte tréfálkozott a turbánján: , A porosz királyné turbánt 
visel. Kinek akar tetszeni? Aligha az orosz cárnak, aki hadban áll a 
törökkel" - a királyné rögtön kivédte a tréfát: , Bizonyára - mondta 
hidegen - Rusztánnak, az ön mameluk-jának." Napóleon el volt 
ragadtatva tőle. , A porosz királyné csakugyan elbűvölő; kacérkodik 
velem - írta Joséphine-nek. - De ne légy féltékeny; mindez lesiklik 
rólam, akár a viaszosvászonról. Túl sokba kerülne nekem, ha 
udvarolnék neki." 


Az utolsó fegyvernem, amelyet a Hohenzollernek bevetettek - Lujza 
királyné női bája - nem vezetett számottevő eredményekhez. Arra 
már inkább hajlott Napóleon, hogy figyelembe vegye 
szövetségesének kívánságát. Sándor erősködésének köszönhető, 
hogy Poroszország megmaradt Európa térképén. De a július 9-én 
Poroszországgal sebtében, mintegy mellékesen, kutyafuttában aláírt 
szerződés a legyőzött félre nézve szörnyű volt. Ez a szerződés 
Poroszországot kiszolgáltatta a győztes kényére-kedvére. Eszerint a 
francia katonaság Poroszország területén marad, amíg Poroszország 
teljesen ki nem fizeti a hadisarcot. De miként szabadulhatott ki 
Poroszország a megszállás igája alól, ha a szerződés szövege még a 
hadisarc összegét sem jelölte meg? Poroszországnak bekötött 
szemmel kellett követnie a győztes szekerét, amíg nem könyörül 
meg rajta, nem határozza meg véglegesen a sarc összegét. 


A tilsiti béke fogalommá lett mint szégyenteljes, megalázó, súlyos 
béke - ez a Tilsit-ben Napóleon által Poroszországnak diktált béke. 


Ebben az értelemben emlékeztetett rá Lenin 1918-ban az 
imperialista Németországgal folyó breszti béketárgyalások 
napjaiban. A német imperializmus, kihasználva, hogy a fiatal 
Szovjet Köztársaság akkor képtelen volt a háború folytatására, a 
szovjet államot a kizsákmányoló breszti békefeltételek elfogadására 
kényszerítette. Ezek tilsiti feltételek voltak. S Lenin a baloldali 
kommunistákkal és a baloldali eszerekkel folytatott vitákban 
ragaszkodott e kizsákmányoló feltételek elfogadásához. A 
forradalom nagy stratégája meg volt győződve arról, hogy a breszti 
béke még rövidebb életű lesz, mint prototípusa, Tilsit. Az élet teljes 
egészében igazolta őt. 


1807. július 27-én Napóleon hazatért Párizsba, a saint-cloud-i 
palotába. Maga mögött hagyta a hosszú diadalmenetet a legyőzött 
német városokon át, ahol szolgai lelkesedéssel fogadták. Párizs - 
zászlódíszben, virággirlandokkal, éjszakai kivilágítással - 
ünnepélyesebben fogadta, mint bármikor. Augusztus 15-ét - a 
császár születésnapját - soha nem látott pompával és méretekben 
ünnepelték. 1807 augusztusa szokatlanul meleg volt. A főváros 
egész lakossága kivonult az utcára. Párizs tapsolt a császárnak, aki 
tisztes békével tért haza. Franciaországnak még sohasem volt 
ekkora tekintélye. A császár hatalma csúcspontjára hágott. 


A törvényhozó gyűlések, a megyék, a városok deputációi üdvözölték 
a császárt, kifejezésre juttatták lelkesedésüket. Az üdvözlések és 
gratulációk ezen áradatában nem minden volt megjátszott vagy 
formális. 1807 július-augusztusában nem annyira a császárság 
hatalmának örültek, mint inkább a rég várt és végre elérkezett 
békének. Azokban a napokban az emberek szilárdan hittek abban, 
hogy a béke, az egyetemes béke Tilsit által hosszú időre, talán 
örökre biztosítva van. Tilsit, a szövetség a hatalmas északi 
birodalommal, Oroszországgal, kiküszöbölte a háború 
valószínűségét az európai kontinensen. Ki fogja rászánni magát, 
hogy háborút indítson a világ két legnagyobb és legerősebb hatalma 
ellen? Azokban a napokban sokan énekeltek egy igen időszerű 
dalocskát, a , Két császár találkozásá"-t, amelyben az , iis sont 
daccord et dune union si belle" (, egyetértésben és ilyen szép 
szövetségben vannak") sorokra, természetesen a , la paix 
universelle" (az , egyetemes béke") rímelt. Az okos Hortense, aki jó 


megfigyelő is volt, feljegyezte: , Tilsit elhozta a nyugalmat és a 
boldogságot. Ugy látszott, minden vágy teljesült." 


Napóleon császár, aki már kezdett testesedni, mintha a rendkívüli 
dicsőségtől elnehezült volna, de akit összes terveinek, összes 
szándékainak megvalósulása boldoggá tett, barátságos, figyelmes 
magatartást tanúsított mindenki iránt, kegyes és jó volt. Elért 
mindent, amit akart. Mit kívánhat még? 

Önkéntelenül eszembe jut Balzac , A szamárbőr" című műve, az 
érdes felületű, nagy bőrdarabra vésett szanszkrit szavak: , Kívánj 
bármit, minden kívánságod teljesül, de mérd kívánságaidat 
életedhez. Ez az életed. Minden kívánságoddal kisebbre 
zsugorodom, akár az életed." 


Balzac félfantasztikus kisregényének e szavai mottóul 
szolgálhatnának Bonaparte Napóleon csodálatos élettörténetéhez. 
Vágyai - a legmerészebbek is, a legátfogóbbak is teljesültek, mintha 
csak titkos talizmán birtokában lett volna. Ámde Balzac 
szamárbőréhez hasonlóan élete zsugorodott, fokozódó gyorsasággal 
közeledett a pusztuláshoz. Tudatában volt-e ennek? A legkevésbé 


sem. 


Tilsit - Napóleon hatalmának tetőfoka. 1797-től tíz esztendőn át 
Bonaparte állandóan feljebb emelkedett. Campoformio, Lunéville, 
Amiens, Pozsony, Tilsit - ezek azok a lépcsőfokok, amelyeken egyre 
följebb emelkedett a dicsőség lépcsőjén. A tilsiti béke réges-régi 
vágyát valósította meg. 


A tilsiti béke értelmében Franciaországnak az európai kontinensen 
nem voltak többé ellenfelei. Rövid megszakításokkal több mint 
tizenöt évig folyt a háború, s most mindazok, akik a Francia 
Köztársaság, majd a Francia Császárság ellen háborút viseltek, vagy 
vazallusai, vagy barátai és szövetségesei a napóleoni 
Franciaországnak. 


Az 1807. évi hadjárat alatt Napóleonnak módja nyílt az orosz 
seregek erejének felmérésére. Igen sokra tartotta őket. Az első 
ütközet, amelyben minden erőfeszítése ellenére, a kedvező 
körülmények egybeesése ellenére sem tudott győzelmet aratni, 


az eylaui csata volt. Napóleon mint tapasztalt hadvezér, aki 
alaposan ismerte a hadművészet törvényeit, az eylaui csatában 
kellőképpen értékelni tudta az orosz hadsereg óriási potenciális 
erejét. 


A Tilsitben Oroszországgal megkötött szövetség egyenjogú felek 
szövetsége volt. Felosztotta az érdekszférákat: Napóleon uralmi 
szférája, Nyugat- és Közép-Európa, I. Sándoré pedig Kelet-Európa. 
Persze, ez imperialista szövetség volt, nem a szó mai értelmében, 
hanem a Lenin által használt tágabb értelmében véve. Tilsit 
Európában létre akarta hozni a katonai tekintetben legerősebb két 
hatalom uralmát. Kivel hadakozzanak még? Ausztria és 
Poroszország fölött győzelmet arattak; Nyugat-Németország (a 
Rajnai Szövetség és a Vesztfáliai Királyság), Hollandia, 
Olaszország, a Nápolyi Királyság a francia császárral szemben 
teljesen függő helyzetben levő vazallus államokká lettek; 
Spanyolország is Franciaország szövetségese volt, ha nem is egészen 
megbízható szövetségese. A kontinens térképén csak egészen 
keskeny földsáv maradt: a kis portugál királyság - ahol a Braganca- 
ház uralkodott -, amely Nagy-Britanniával fenntartotta 
hagyományos kapcsolatait. 


De ki gondolt Párizsban Portugáliára? Ha Lisszabon egyáltalán 
eszükbe jutott, akkor alighanem csak a nagy földrengéssel 
kapcsolatban, amely annyira megrendítette a kortársakat. Persze, 
ott volt még Anglia - Franciaország örökös ellensége, s Róma és 
Karthágó e régi háborújának sehogy sem akart vége szakadni. De 
ehhez a háborúhoz, amelyet egy, a tengeren erős, de a szárazföldön 
tehetetlen hatalommal viseltek, már hozzászoktak; a franciák 
képzeletében távoli messzeségbe került. Nem tette szükségessé az 
újoncozást és az ország minden tartalékának mozgósítását. 
Ráadásul, mint kiderült, I. Sándor vállalkozott a közvetítésre 
Franciaország és Anglia között. 1807 őszén Párizsban egy új 
Amiens-nek, sőt a Nagy-Britanniával való tartósabb békének a 
lehetőségét valószínűbbnek tartották, mint bármikor. 


Az ország reménykedett. Laura d"Abrantés azt állította, hogy , soha 
Párizs tekintélye és presztízse nem volt akkora, mint Tilsit után". 


Csaknem ugyanilyen szavakkal jellemezte a helyzetet Pontécoulant: 
, Soha Napóleon dicsősége nem ért el olyan magaslatot, mint Tilsit 


idején." A tőzsde a tilsiti béke megkötésére az árfolyamok 
emelkedésével válaszolt: 1807 augusztus-szeptemberében az 
értékpapírok árfolyama olyan magas volt, mint soha sem előtte, sem 
utána. A kormány bejelentette, hogy megkezdi három nagy csatorna 
építését a császárság területén. Párizsban tervbe vették egy nagy 

, béketorony? építését a Montmartre-on. Új házak, utcák épültek, 
kikövezték a rakpartokat. A gyárosok felfuttatták a termelést; nagy 
üzleteket kötöttek; a gazdasági tevékenység valamennyi ágazatában 
megélénkülés mutatkozott. A hosszú háború után a béke, mint 
frissítő eső, nyomban életre keltette az építkezést, az ipart, a 
kereskedelmet, a mezőgazdaságot; ismét pezsgett az élet. 


,A császárság 1807. évi helyzetének áttekintése", amelyet a 
kormány augusztus végén tett közzé, felsorolja a külpolitika és a 
belpolitika terén elért vitathatatlan eredményeket. Ez a beszámoló a 
császárságot virágzó kertnek mondja. Ez persze erős túlzás. 
Mindamellett, ha a túlzásokat el is vetjük, el kell ismernünk, hogy a 
felvázolt kép sok igazságot tartalmazott. 


A háborúba mindenki belefáradt, mindenki torkig volt vele; immár 
tizenöt éve húzódott; lekötötte a franciák egész fiatal nemzedékét, a 
férjeket és a fiútestvéreket. A nők Franciaországban mindenkor 
nagy erőt képviseltek (a Polgári Törvénykönyv ellenére, amely 
alárendeli őket a férfiaknak), a császárság alatt sem kisebbet, mint a 
Köztársaság vagy a királyság idején. A háború elvette az ipartól és a 
mezőgazdaságtól a legerősebb munkáskezeket; a háború 
megakasztotta a normális gazdasági tevékenységet; a feszültség, a 
labilitás, az állandó konjunkturális ingadozások elemeit vitte be a 
gazdasági tevékenység valamennyi szférájába. Mindamellett nem 
hagyható figyelmen kívül, hogy egy bizonyos ideig, 1807-ig 
mindenesetre, a hódító háborúk - márpedig a konzulátus és a 
császárság minden háborúja hódító volt - hasznot is hajtottak, 
jóllehet itt is, mint minden egyébben, az ország gazdasági és 
társadalmi fejlődésére gyakorolt hatásuk ellentmondásos volt. A 
háborúk rövid tartama, támadó-agresszív jellegük, amelynél fogva a 
hadműveletek az ellenfél területén folytak, a francia seregeknek (az 
1807-es hadjárat kivételével) viszonylag nem nagy veszteségei a 
francia lakosságot voltaképpen megkímélték a háború borzalmaitól. 
Ezért azokban az időkben a franciák zöme számára a háborúk 
egészen másvalamit jelentettek, mint azon országok népei számára, 


amelyek területén ezek a háborúk folytak. A háborúk előnyökkel is 
jártak, s Franciaországnak nemcsak területei növekedtek, bár ez 
önmagában véve is rendkívüli dolog volt: hiszen Franciaországnak 
sem korábban, sem későbben nem sikerült elérnie országa 
területének ilyen mértékű gyarapodását. A háború együtt járt a 
legyőzött országok precedens nélkül álló megrablásával, óriási 
hadisarcok kivetésével, rekvirálásokkal és a közvetlen fosztogatással 
is, amelyet mindenki megengedett magának - az egyszerű 
közkatonáktól a marsallokig. 


André Masséna, a vitathatatlan katonai tehetség - akit a 
szakemberek igen sokra tartanak - nemcsak kiváló hadvezérként 
szerzett magának hírnevet, hanem azzal is, hogy ő volt az egész 
francia hadseregben az idegen javak legarcátlanabb 

fosztogatója. Soult marsall Spanyolországban hivatalos 
kötelezettségei - a hadműveletek irányítása- mellett nagy figyelmet 
fordított híres spanyol festők ritka képeinek felkutatására is. Nem 
mintha El Greco vagy Velasguez hódolója lett volna: a művészet 
mint olyan nem érdekelte. A spanyol festők jelentős alkotásait 
személyi tulajdonába vette, elsősorban piaci értékük érdekelte. De 
ha Masséna és Soult marsall leplezetlenül fosztogatott, lehet-e 
csodálkozni azon, hogy az alacsonyabb rangú tisztek és közkatonák 
követték feletteseik példáját? Ez azt jelentette, hogy 
végeredményben akárkinek volt is enyves a keze, az elrabolt 
értékek Franciaországba áramlottak és ott leülepedtek. Bonaparte 
tábornok már tíz évvel azelőtt rengeteg aranyat tudott kiszipolyozni 
Olaszországból a Direktórium részére, most pedig Európa 
valamennyi meghódított országából küldte az aranyat a császárság 
kincstárába. Franciaország az európai meghódított országok 
kifosztásából és tönkretételéből gazdagodott meg. 


Ám a hódító háborúk közvetett befolyással is voltak Franciaország 
gazdaságára. Napóleon, amikor új területeket hódított meg, amikor 
Közép-Európa államait alávetette Franciaország hatalmának, ezeket 
egyúttal a francia áruk nagy felvevőpiacává változtatta. Az angol 
ipar termékei előtt az európai piacok bezárultak, s a francia 

ipar, azáltal, hogy megszabadult a hatalmas versenytárstól, aki 
gazdaságilag erősebb volt Franciaországnál, újabb tőkét kapott 
fejlődéséhez. 


A XIX. század első évtizedét - a konzulátus és a császárság időszakát 
a francia gazdaság csaknem valamennyi ágának fellendülése 
jellemzi. Különösen nagy eredményeket könyvelhetett el az ipar. Az 
iparban a manufaktúra mellett kifejlődött az új gyári, gépi termelés. 
A textiliparban 1812-ben már több mint kétszáz gépesített 
fonóüzem működött. A gépeket bevezették a selyemgyártásban is. 
1804-1808-ban a Jacguard-gép jelentős mértékben meggyorsította a 
selyemipar fejlődését. 1800 és 1811 között Lyonban csaknem 
háromszorosára növekedett a textiltermelés. Ez a növekedés a 
technikában végbement változásokból, a megmunkálás fejlettebb 
módszereiből és a gépek bevezetéséből fakadt. Nemcsak a 
könnyűiparban, hanem a nehéziparban is jelentős fejlődés 
mutatkozott. 1790-től 1810-ig a nyersvastermelés több mint 
kétszeresére növekedett. Chaptal belügyminiszter, a nagy francia 
tudós, a francia ipar csaknem valamennyi ágazatának nagy 
eredményeit regisztrálja. 


Ugyanebben az évtizedben jelentős haladást ért el a mezőgazdaság 
is. Először is javultak a föld megmunkálásának módszerei. Nagy 
eredményeket értek el olyan nyereséges ágazatokban, mint a 
szőlőtermelés, selyemtermelés, lentermelés. Ugyancsak Chaptal és 
más szerző is rámutat a szarvasmarha-állomány növekedésére. S 
jóllehet a faluból elkerültek a legmunkaképesebbek, a hadseregbe 
mozgósított fiatalok, a mezőgazdaság egészében mégis fejlődött, a 
napóleoni rezsim kétségtelenül élvezte a parasztok támogatását. 


Helyénvaló itt emlékeztetnünk Marx régi megállapítására az akkori 
francia parasztokról. , Napóleon - írta Marx - megszilárdította és 
szabályozta azokat a feltételeket, amelyek között a parasztok a csak 
imént nekik jutott földet zavartalanul kiaknázhatták és a tulajdon 
iránti ifjonti vágyukat kielégíthették.?" Nem szabad 
megfeledkeznünk arról, hogy Napóleon hadserege zömében paraszti 
hadsereg volt, s a francia katonák hőstettei lehetetlenek lettek 
volna, ha a parasztok nem támogatták volna a császárt, aki 
megszilárdította a tulajdont és Franciaországot dicsfénnyel övezte. 


Úgy látszott, a császárság virágzik, s külpolitikai sikerei 
összhangban vannak a belpolitika terén elért eredményekkel. Így 
vélekedett Napóleon, amiről a nevében közzétett , A császárság 
1807. évi helyzetének áttekintése"? című beszámoló is tanúskodik. 


De a császár áltatta magát. Még ebben a legszerencsésebb 
időszakban is, amikor a császárság még felfelé ívelő szakaszában 
volt, számos nyugtalanító tünet jelentkezett. Ezek arra mutattak, 
hogy ebben az organizmusban nem minden egészséges, és hogy 
valami, még észrevétlen, beteges folyamat megy végbe, amely 
előbb-utóbb a külszínre fog törni. 


Mint erről már korábban szó esett, Franciaországban 1805-ben éles 
pénzügyi válság robbant ki. Ez nem véletlenszerű volt, hanem a 
normális gazdasági kapcsolatoknak rejtve végbement megsértését 
tükrözte vissza. 1807-1808-ban bekövetkezett az ipari válság. Ez 
volt egyik első jele annak, hogy gazdasági téren bajok vannak. 
Akadtak más tünetek is. Jóllehet a császárság azzal dicsekedhetett, 
hogy növekedett a jólét, hogy az országban új utakat, Párizsban 
pompás új épületeket, szép rakpartokat, széles és szép hidakat 
építettek, hogy páncéltermeiben egyre több arany halmozódik 

föl, amelyet Európa különböző országaiból sajtoltak ki, mégis 
bizonyos jelek, amelyek az első pillantásra másodrendű 
fontosságúnak látszhattak, arra figyelmeztettek, hogy nincs minden 
rendben. 


A gépek alkalmazása, az új gépi technika bevezetése terén 
Franciaország észrevehetően elmaradt Angliától. A császár, bár 
haladó gondolkodású ember volt, az új technikai vívmányok 
jelentőségét illetően maradiságról, értetlenségről tett 

tanúságot. 1804-ben Fulton, a neves feltaláló Párizsba látogatott és 
azt javasolta, hogy állítsák át a hajókat gőzzel való meghajtásra: ez 
a hajózás elvileg új eszközének merész terve - a gőzhajó 
megteremtésének terve - volt. Franciaország előtt egyetlen dolog 
sem vetődött föl olyan sürgetően, mint az Angliával való tengeri 
vetélkedés problémája. Az Anglia elleni harc összes feladatai végső 
soron azon akadtak el, hogy a francia flotta kétségtelenül gyöngébb 
volt az angolnál. Milyen hatalmas lehetőségekkel kecsegtetett 
Fulton javaslata, ha Napóleon elfogadja. A Franciaország és Anglia 
közötti harcban talán sok minden másként alakult volna. De 
Napóleon és miniszterei nem értékelték Fulton javaslatát, s ez nem 
valósult meg. 1807-ben a Hudson-öbölben bocsátották vízre Fulton 
első gőzhajóját. 


S más termelési ágakban is megfigyelhető volt ugyanez a 


maradiság, ugyanez a törekvés arra, hogy a régi módon folyjon a 
munka. Még a hadseregben is, amely pedig a kormány figyelmének 
a középpontjában állott, tapasztalható volt bizonyos elmaradás. A 
hadsereg számszerűleg növekedett, egyre inkább kiegészült idegen 
ezredekkel és idegen elemekkel, soknemzetiségűvé lett, de mint 
harci erő nem tökéletesedett. A tábornokok idősebbek lettek, az 
előléptetések lassabban folytak, mint korábban; magában a 
hadművészetben nem jelentkeztek új, jelentősebb vívmányok. 
Mindaz, amit Napóleon hadművészete az első években elért, a 
továbbiakban csak variálódott, de nem gyarapodott semmiféle új 
mozzanattal. A katonák zsörtölődtek. A veteránokat, a régi gárdát, 
amelyektől Napóleon a legtöbbet remélte, ekkoriban nevezték el a 
zsörtölődők gárdájának. A XIX. század háborúja gyalogháború volt. 
Az nyert, aki többet és gyorsabban tudott gyalogolni. De a legutóbbi 
hadjáratok során még 


a szívós veteránok is zúgolódtak. Végigjárni egész Európát a 
Szajnától a Visztuláig - ez több volt, mint amit az emberektől 
kívánni lehetett. Napóleon tudott a katonák nyelvén beszélni. 
Igyekezett megmaradni számukra annak a , kis káplárnak", 

aki Lengyelország úttalan utain együtt taposta a sarat 
mindannyiukkal, aki emelt fővel állt a lövedékek és golyók 
záporában. Fatalista volt és hitt a csillagában; ez 

táplálta rettenthetetlenségét, amelyet oly sokra becsültek a katonái. 
De az 1807-es lengyel hadjáratban megértette, hogy a katonák 
türelme fogytán van. Hogy tartsa bennük a lelket, néhány 
katonának azt mondta, hogy az utolsó erőfeszítéseket kell még 
megtenni: ez a háború az utolsó háború. Ilyesmit nem lehetett csak 
úgy a levegőbe mondani. Két óra múlva az egész hadsereg ismételte 
a császár szavait: , Ez az utolsó háború". Már nem vonhatta vissza a 
szavait - azzal erkölcsileg halálos csapást mért volna a hadseregre. 
, Az utolsó háború" - ezeknek a szavaknak mágikus erejük volt. Az 
elgyötört embereket, akik a fáradtságtól majd leestek a lábukról, 
vitézekké és hősökké változtatta. A felélénkült katonák most készen 
álltak arra, hogy harcoljanak - életre-halálra. Mentek előre, 
szuronyokkal törtek utat maguknak, hogy 

visszatérhessenek hazájukba. Vajon a közeli hazatérésben való 
reménykedés adott-e szárnyat a francia katonáknak, akik 
Friedlandnál ádáz rohamokat indítottak? 


, Az utolsó háború..." Milyen óriási ereje volt e három szónak. 
Mindenki ismételgette őket; az egész hadsereget egy nagy 
reménység éltette. Nem tréfa ez, nem akárki mondta, hanem a 
császár; az utolsó háború. Ezek a szavak megszédítették a 
katonákat; mindenki a holnapra gondolt. A francia hadsereg 
legyőzhetetlenné vált. 


De vajon hitte-e a császár, hitt-e Bonaparte Napóleon abban, hogy 
az 1807. évi háború valóban az utolsó háború lesz? 


Amikor Napóleon 10 hónapi távoliét után visszatért Párizsba, 
buzgón foglalkozott az előtte elhanyagoltnak tűnő belpolitika 
kérdéseivel. Persze, mint mindig, amikor elutazott, a szalonokban 
liberális hangú beszélgetések folytak. Az a , bajt károgó varjú", 
Germaine de Staél, annyira felbátorodott, hogy önkényesen 
visszatért Párizsba és vendégeket fogadott házában - az ellenzék 
egész színskáláját, azokat, akik készen álltak arra, hogy színlelt 
részvéttel, de nem leplezve elragadtatásukat, megvitassák az eylaui 
vereség valószínű végzetes következményeit. Staél asszony 
önhittsége nem ismert határokat. Azt beszélték, hogy egy ízben 
megkérdezte Talleyrand-tól: , Mit gondol, van a császár olyan okos, 
mint én?" , Asszonyom - felelte udvariasan Benevento hercege -, 
nem hiszem, hogy annyira vakmerő." Önhittsége azt sugallta neki, 
hogy a liberális párt igazi vezérének szerepét kell vállalnia. Apjától 
örökölt hatalmas vagyona, írói tehetsége és intrikus hajlama - ez a 
három összetevő együttesen valóságos erővé tette a hóbortos 
asszonyt. Napóleon megparancsolta, hogy utasítsák őt ki Párizsból. 
Európa legszebb asszonya, Juliette Récamier, Staél asszony 
barátnője, megengedte magának azt az arcátlan kijelentést: , A 
férfiaknak meg lehet bocsátani néhány gyöngeségüket, például azt, 
hogy nagyon szeretik a nőket, de azt, hogy félnek tőlük - nem lehet 
megbocsátani." Ezek a szavak Napóleon fülébe jutottak, és ő 
állítólag ezt válaszolta: , Nem tartom őt nőnek." Arra nem látott 
módot, hogy Madame de Récamier-val hadakozzék, noha tudta, 
hogy szalonjában liberális jellegű beszélgetések folynak. Napóleon 
abban is biztos volt, hogy a gyanús pletykákról a legjobban Fouché, 
rendőrminisztere van tájékozva. , Az intrikára - mondta róla később 
Napóleon - ugyanolyan szüksége van Fouchénak, mint a táplálékra. 
Mindenkor intrikál, minden poszton, minden eszközzel és 
mindenkivel. Az a mániája, hogy mindenbe beleüsse az orrát." 


Fouchét állandóan szemmel követték: fentről - Savary, lentről - 
Dubois, a párizsi rendőrfőnök, de Fouchét még a kettős megfigyelés 
kereszttüzében sem lehetett tetten érni, noha Napóleon meg volt 
győződve hűtlenségéről. Voltak erre cáfolhatatlan bizonyítékok is - 
Dubois szerezte meg őket, aki gyűlölte a felettesét -, amelyek szerint 
Fouché bizonyos kapcsolatokat tart fenn Londonban élő 
royalistákkal, alighanem Lille grófja fő ügynökével, Fauche-Borellel. 
De Fouchénak sikerült a dolgot szárazon megúsznia. Napóleon 
meghagyta őt a rendőrminisztérium élén; Fouché csodálatos 
képességének arra, hogy nesztelenül átjusson egy 

áthatolhatatlan falon vagy egy kulcslyukon, nem akadt párja; az 
ilyen embertől nem lehetett egyszerűen megválni: vagy meg kellett 
tartani, vagy meg kellett semmisíteni. Napóleon úgy vélte, hogy az 
utóbbinak ideje még nem érkezett el. Tévedett. 


Ámde az elégedetleneknek ezek a beszélgetései, amelyeket a 
rendőrségi jelentések igen buzgón közöltek, felbőszítették. Véget 
kellett vetni nekik valami radikális intézkedéssel, s ő ezt nyomban 
megtalálta. Az 1807. augusztus 19-i dekrétum megszüntette a 
Tribunátust. Ennek a képviseleti szervnek - mint egyébként a 
többinek is -már régen merőben dekoratív szerepe volt. De 
Napóleon meg akarta mutatni, hogy nem fél attól, hogy az összes 
díszleteket eltávolítsa; ám legyen a színpad üres, teljesen mezítelen; 
maradhat rajta ő egyedül, díszletre nincs szüksége. 


A Tribunátus feloszlatása nem járt különösebb következményekkel, 
tekintettel ezen intézmény teljes tehetetlenségére. A feloszlatás az 
elrettentést célozta - így is fogták föl. A Köztársaság ideje elmúlt. A 
császárságot a császár kormányozza. Most nincs szükség sem 
tribünre, sem tribunokra, sem Tribunátusra; csak egy vélemény és 
egy akarat van - a császáré, s az ő akarata - törvény. 


Bonaparte ezt más úton is bebizonyította. Visszatérve a császárság 
fővárosába, a reformokat a kormány összetételének 
megváltoztatásával kezdte. Elsőként pótolhatatlan 
külügyminiszterét menesztette - Benevento hercegét, Talleyrand-t. 
Minthogy ez a neves diplomata az országban is, határain túl is nagy 
befolyásra tett szert, leváltása eseményszámba ment. Mi lehetett az 
oka? Azzal magyarázták, hogy Talleyrand, amikor gratulált a 
császárnak a friedlandi győzelemhez, merészelt hangot adni 


azon reményének, hogy ez lesz az utolsó győzelem. Mások a 
kegyvesztettség okait abban keresték, hogy a külügyminiszter 
túlságosan kiszipolyozta azokat a külföldi tárgyaló feleket, akikkel 
dolga volt; azt beszélték, hogy a bajor és a württembergi király 
panaszt emelt ellene. Megint mások leváltását a külpolitikai 
koncepciók eltérésével magyarázták: Talleyrand nem helyeselte az 
Ausztriával és Poroszországgal szemben támasztott szigorú 
feltételeket; rögeszméjévé lett a szövetség Ausztriával. 

Tilsitben Napóleon a maga által választott irányvonalat követte, 
nem törődve Talleyrand véleményével, s kényszerítette a minisztert, 
hogy végrehajtsa akaratát. 


Mindezekben a magyarázatokban volt némi igazság. A fenti 
indítékokhoz még hozzá kellene tenni egyet, ha ez kevésbé 
megfogható is. Talleyrand finom politikai érzékével észrevette, hogy 
Napóleon, akinek önhittsége egyre nőtt és aki egyre diktatórikusabb 
módszereket alkalmazott, valahol letért a helyes útról, irányt 
tévesztett. Talleyrand most már nem volt olyan bizonyos benne, 
hogy a Napóleon által kormányzott hajó szerencsésen elkerüli a víz 
alatti szirteket és megbirkózik az ellenszéllel. 


Benevento hercegének magának sem volt ellenére, hogy legalábbis 
egy időre félreálljon. Ehhez meggyőzőnek látszó érvei is voltak; 
sértve érezte magát, mert úgy vélekedett, hogy érdemeiért joga van 
a legmagasabb kitüntetések elnyerésére, arra, hogy az egyik , fő" 
legyen: főkancellár vagy főkincstárnok vagy nagy elektor. Napóleon 
kielégítette Talleyrand igényeit, igaz, némi módosítással. Helyettes 
nagy elektornak nevezte ki, de elvette tőle a külügyminiszteri 
tárcát. Fouchénak ez alapul szolgált egy epés szójátékra: a francia 
nyelven a helyettes (vice) és a bűn (vice) szavakat egyformán írják 
és ejtik: , Cest le seul vice gui lui manguait? - , Ez az egyetlen bűn, 
amely még hiányzott belőle." Talleyrand helyére az engedelmes, 
jellegtelen Champagnyt nevezték ki; az új miniszter csak Napóleon 
akaratának végrehajtója lehetett. De a császár elkövette azt a 
meggondolatlanságot, hogy továbbra is megbízta Talleyrand-t 
néhány fontos feladattal; az pedig a császárnak ezt a balfogását 
nemcsak arra használta föl, hogy ezen az úton állandóan megtömje 
a zsebét, hanem arra is, hogy uralkodója ellen, akinek hűséget 
esküdött, körmönfont játékot folytasson. 


Bonaparte nem tartotta helyesnek, hogy csak Talleyrand-t váltsa le. 
Egyúttal Berthier-t is felmentette a hadügyminiszteri tisztsége alól. 
Hadügyminiszternek kinevezte Clarke-ot, akit még Campoformio 
napjaiban bizalmába fogadott. Clarke volt a legkevésbé katona az 
összes tábornok közül. 1797-ben diplomata-tábornoknak nevezték; 
tíz évvel később, amikor folytatta felemelkedését a hierarchiában, 
suttogva tintamarsallként emlegették. Gyakorlatilag Clarke 
kinevezése azt jelentette, hogy ellentmondás nélkül végre fogja 
hajtani a császár akaratát, éppen úgy, mint Champagny a 
külügyminisztériumban. Berthier ugyanolyan szinekurát kapott, 
mint Talleyrand, s ebből további évi félmillió jövedelme származott, 
erre azonban lényegében nem volt szüksége. Napóleon megtette 
Berthier-t Neuchátel uralkodó hercegének és a császárság 
marsalljának. De egyúttal boldogtalanná is tette, arra 
kényszerítette, hogy elhagyja Visconti asszonyt - élete nagy 
szerelmét - és nőül vegyen valami német hercegkisasszonyt, akit 
Napóleon politikai okokból szemelt ki erre. Egyik megnyilvánulása 
volt ez, Marx szavaival élve a , dinasztikus őrületnek", amely úrrá 
lett Napóleonon, amikor megkísérelte a nagy politikai kérdéseket a 
felső körök képviselői közti olyan házasságok révén megoldani, 
amelyek többé-kevésbé előnyösnek tűntek előtte. 


A belügyminiszter megürült tisztségére Régnault de Saint-Jean- 

d Angély tartott igényt, Brumaire egyik jelentős szereplője. 
Napóleon egy szinekurát adott neki: az államminiszter jól fizetett 
címét, belügyminiszternek pedig kinevezte a színtelen 

és engedelmes Crétet-t. Portalis halála folytán megürült a 
kultuszminiszteri szék - ezt Bigot de Préameneu, egykori feuillant, 
kapta meg. E kinevezéseknek minden látszólagos véletlenszerűségük 
mellett meghatározott irányuk volt; a kormányból eltávolították a 
brumaireistákat; azokat, akik jelentősebb szerepet játszottak a 
brumaire 18-19-i eseményekben. Könnyűszerrel észrevehető volt az 
is, hogy a kormány személyi állományában eszközölt változásoknak 
volt még egy tendenciája. A valamelyest önálló embereket, akik 
gondolkodtak és képesek voltak a császár előtt 

megvédeni álláspontjukat, egyszerű megbízottakkal cserélték föl, a 
császár rendelkezései pontos végrehajtóival. 


Amióta 1789. augusztus 26-án az Alkotmányozó Nemzetgyűlés 
elfogadta az , Emberi és Polgári Jogok Nyilatkozatá"-t, amelynek 


első cikkelye kimondta: , Az emberek szabadnak és egyenjogúnak 
születtek és azok is maradnak", az e szavakban megfogalmazott 
nagy elvet nemegyszer megsértették. Mégis a franciák egész 
nemzedéke növekedett föl abban a meggyőződésben, hogy ez az elv 
a társadalom megingathatatlan alapja, hogy a rendeket és a címeket 
régóta megszüntették, mivel ellentmondanak , az ember természetes 
jogainak", és hogy a franciák nem vagyonilag, hanem 

jogilag egyenlők. Napóleon megsértette ezt az elvet. A Becsületrend 
megalapítása, majd a császári marsalli cím bevezetése egy külön 
kaszt - egy legfelső, kiváltságos réteg - megteremtésére irányuló jogi 
aktus volt. A császár a marsallokat hivatalosan , kuze-nem"-nek 
szólította. Ezzel bevezették a bár megújított, de mégis régóta ismert 
hierarchikus fokozatokat. A Becsületrend megalapítása 
elégedetlenséget keltett, a marsalli intézmény létrehozásának nem 
tulajdonítottak nagy jelentőséget már azért sem, mert a 
tiszteletbeliekkel együtt mindössze húsz marsall volt. Ugyanilyen 
könnyen megbékültek az emberek a hercegekkel is - a császári 
család tagjaival -, valamint az udvarmesterekkel, a kamarásokkal és 
az udvarhölgyekkel. Ha egyszer van császár, császári udvarra is 
szükség van - gondolták. 


De ez csak a kezdet volt. Napóleon, miután egyszer rálépett erre az 
útra, nem tudott megállni. A vállaira vetett császári palást egészen 
más miliőt kívánt. Nemcsak a császári palota külső képe változott 
meg, nemcsak a berendezést cserélték ki - kicserélődtek az emberek 
is. Napóleon kezdett a régi nemesség, az ősi arisztokrácia 

felé kacsingatni. Feleségét, Joséphine császárnét régi arisztokrata 
családokból származó hölgyekkel vette körül, szívesen pártfogolta 
őket. Igaz, elég esze volt ahhoz, hogy elkerülje a nevetségessé válás 
veszélyét: nem szándékozott eljátszani a , nemesek közé csöppent 
kispolgár? szerepét. Letizia, az anyacsászárnő, egy ízben rajtakapta 
De Chevreuse hercegnőt, amint egy másik udvarhölggyel gúnyosan 
összenézett. Nem mulasztott el erről említést tenni a fiának. A 
hercegnőt, aki túlértékelte helyzetét, elbocsátották és kiutasították 
Párizsból. Napóleon nem azért lett császárrá, hogy jó 

modort tanuljon az emigrációból hazatért arisztokratáktól. Rövid 
pórázon tartotta őket, csak szolgálhatták őt. , Tágra nyitottam 
előttük a dicsőség útját - lemondtak róla; félig kinyitottam előttük 
az előszobaajtót - mindannyian betódultak" - mondta megvetően a 
régi arisztokratákról. 


De a császári udvart fénnyel és ragyogással kellett körülvenni, s ha 
a régi nemesek csak szolgaszerepre alkalmasak, ráadásul nem 
érdemlik meg a bizalmat, akkor ki akadályozhatja meg egy új 
nemességnek, a császárság nemességének a megteremtését? Ezek a 
gondolatok ellentmondtak a , Jogok Nyilatkozata? nevezetes első 
cikkelyének. Bonaparte sohasem fetisizálta az elveket; az élet nem 
topog egy helyben, s a császárság maga diktálja az elveit és a 
törvényeit. 


1807 tavaszától a franciáknak újból hozzá kellett szokniuk a 
címekhez, amelyeket az országban csaknem húsz éve nem 
használtak és elfelejtettek, mint középkori ócskaságot. Újból voltak 
hercegek, grófok, bárók. A kormányhoz közelálló körökben 

azt magyarázgatták, hogy az új császári nemesség - nem visszatérés 
a régi rendi társadalomhoz, hanem ez a tehetségek arisztokráciája, a 
nemzet színe-java, maga a nép, a legjobbjainak a képviseletében. 
Volt bizonyos politikai számítás abban, hogy a császárság az első 
hercegi címet éppen Lefebvre volt őrmesternek adományozta, s 
felesége, Catherine, a volt fehérneművarrónő, Danzig hercegnéje 
lett. Utánuk még sokan következtek. Napóleon bajtársai, marsallá 
előléptetett katonák, volt Konvent-küldöttek, sőt a Köziéti Bizottság 
tagjai egy tollvonással az új császári arisztokrácia képviselői lettek. 


Massénának, az egykori csempésznek, elégtételül szolgálhatott, 
hogy Rivoli és Essling hercegének nevezhette magát. Óriási 
birtokokat, pompás házakat mondhatott magáénak. Olyan vagyona 
volt, amelyet nehezen lehetett volna fölbecsülni. Berthier - 
Napóleon volt helyettese a hadsereg irányításában - Neuchátel, 
majd Wagram hercege is lett. A neucháteli hercegség kiterjedt 
birtokai személyi tulajdonává lettek. Óriási jövedelemmel 
rendelkezett, az ország egyik leggazdagabb emberének 

számított. Ney marsall, egy kádár fia, Elhingen hercegévé lett, s 
később Moszkva hercegének címét is megkapta. Joachim Murat, egy 
kocsmáros fia, előbb Berg és Kleve nagyhercege, marsall lett és 
megkapta a megfelelő birtokokat. Augereau, az öreg 

krakéler, Castigliona hercegének, Fouché Otranto hercegének, 
Marmont Ragusa hercegének, Junot, Bonaparte ifjúkori bajtársa, 
D"Abrantés hercegének címét kapta. Davout Auerstedt, később pedig 
Eckmühil hercege is lett. Lannes Montebello hercege, Mortier 


Treviso hercege, Savary Rovigno hercege, Caulaincourt Vicenza 
hercege, Soult Dalmácia hercege, Jean-Baptiste Bessiéres Isztria 
hercege, Duroc Friuli hercege, Maret Bassano hercege, Clarke Feltre 
hercege, Cambacérés Párma hercege lett stb. Másoknak kevesebbel 
kellett beérniük. Jean Bon Saint-André - Robespierre 

egykori fegyvertársa - bárói címet, Réal, Chaumette egykori 
helyettese, grófi címet kapott. (A nemességre emelt személyek 
összlétszáma meghaladta a háromezret.) Így jött létre az új 
arisztokrácia. Az új arisztokratáknak nemcsak hangzatos, jól csengő 
nevük volt, nemcsak hercegek, grófok, bárók voltak, hanem nagyon 
gazdag emberek is, akik óriási vagyonaikkal versenyre kelhettek 
Európa legrégibb, leggazdagabb családjaival. Napóleon 
megvigasztalta a mellőzötteket. Új császári nemességet hozott létre, 
a tehetségesek, a bátrak, a vitézek nemességét. Szívesen emlegette, 
hogy Montebello hercege - Lannes, egykori közkatona, paraszti 
származású. Minden katona a tarsolyában hordja a marsallbotot, 
minden franciából, aki odaadóan szolgálja a császárságot, lehet 
herceg, gróf - bármi. 


Vajon a Bourbonok fehér liliomai helyén a császárság bársonyán 
ékeskedő arany méhek - nem hoznak-e Napóleonnak győzelmet és 
dicsőséget? Ez illúzió volt. Az élet más szembeállítást vetett föl: a 
vörös frígiai sipka a nemesek vörös cipősarkaival szemben, a nép az 
arisztokráciával szemben - csak ebben a szembeállításban 

lehetett győzelemre számítani. De Napóleon furcsa elvakultságában 
abban az illúzióban ringatta magát, hogy e hangzatos címek 
segítségével, a magas rangok segítségével, azon óriási pénzösszegek 
segítségével, amelyekkel bőkezűen jutalmazta tábornokait és 
főhivatalnokait, megszilárdíthatja hatalmát. Ez illúzió volt, tévedés, 
ahogyan hamarosan látnia kellett. 


Szent Ilona szigetén, áttekintve addig megtett életútját, Napóleon az 
igazságnak megfelelően beszélt Junot-ról, ifjúkori barátjáról, akivel 
valaha tegeződtek, s 1795-ben megosztották egymással utolsó 
garasaikat, megtagadva maguktól egy falat kenyeret vagy egy 
csésze kávét. Junot Napóleon akaratából D"Abrantés hercege lett. A 
legmagasabb tisztségeket, megtiszteltetéseket, sok tízezer frankot 
adományoztak annak a férfinak, akiről tudták, hogy a császár 
kegyeltje. Junot Párizs katonai kormányzója volt, a huszárok 
parancsnoka, hatalmas birtokai voltak Poroszországban, 


Vesztfáliában, városszerte ismert, pompás háza Párizsban, sok száz 
lova, fényes fogatai; olyan gyorsasággal röpült át az országon, 
amilyet csak egy császár engedhet meg magának. Amikor 
kinevezték Portugáliába, hatszázezer frankban állapították meg 

az illetményét. Párizsban ennél valamivel kevesebbet kapott. Junot- 
nak óriási jövedelmei ellenére nem volt elég a pénze; meg kellett 
kérnie a császárt, hogy fizesse ki óriási adósságait. Az esztelen 
tékozláson kívül Junot hírhedtté vált botrányos kapcsolatairól is, 
amelyre felesége, Laura (akit Napóleon ifjúkorából, a Korzikán 
töltött időből ismert) hasonlókkal válaszolt. A dolog odáig fajult, 
hogy Napóleonnak személyesen kellett beavatkoznia és véget vetni 
a Laura D Abrantés és Metternich - osztrák nagykövet, 
Franciaország egyik legveszedelmesebb ellensége - közötti 
kapcsolatnak, amely , egész Párizst" foglalkoztatta. A császár nem 
engedhette meg, hogy azok az államtitkok, amelyeket rábízott 
Párizs kormányzójára, aki bejáratos volt a Tuilériákba, rejtett 
csatornákon Bécsbe jussanak. Junot-t feleségével együtt 
Portugáliába küldték. 


De Junot egyedi esetének általánosabb a jelentősége. Vajon ki 
ismerhette föl ebben a megcsömörlött, elmosódott arcvonású, lassú, 
nehézkes mozgású, közönyös tekintetű, fénytelen szemű férfiban azt 
az élettel és bátorsággal teli fiatal tisztet, akit szűk körben , Junot- 
vihar"-nak becéztek. Holott mindössze tíz-tizenkét év múlt el azóta. 
Eltelik még néhány év, és D"Abrantés hercege vagy pillanatnyi 
elmezavarában, mint állították, vagy a mély depresszió állapotában 
öngyilkosságot követ el - kiugrik az ablakon. 


Vajon Junot D"Abrantés tragikus sorsa nem fejezett-e ki többet, mint 
egy megtévedt tehetséges ember egyéni katasztrófáját? Vajon társai 
és barátai nem hasonló utakon jártak? , Bonaparte cohorsa? - , vas 
cohorsa" gondtalan, fiatal emberekből állt, akik nem féltek 
semmitől, akik biztosan hittek abban, hogy fölöttük a szerencse 
csillaga ragyog. Mi lett a cohorsból? Muiron, Sulkowsi az út elején 
elpusztult. Lannes már régen eltávolodott a császártól; Bonaparte 
megpróbálta őt megfélemlíteni is, lekenyerezni is; 1807-ben 
egymillió frankot ajándékozott Montebello hercegének; őt tartotta a 
legtöbbre és vissza akarta nyerni barátságát. Lannes közönyös 
maradt a pénz iránt is, a címek iránt is. 1809-ben elesett. Ugyanez 
lett az osztályrésze Durocnak, aki 1813-ban halt meg; Berthier 


1815-ben öngyilkos lett: kivetette magát az ablakon, mint Junot. 
Murat nápolyi király díszes öltözékben, olyan pompás tollforgókkal, 
amelyek alapján Franconi cirkusza tagjának hihetnék, mindig 
többet kíván - királyi trónt 


Varsóban vagy Madridban. Végeredményben egy tucatnyi golyót 
kapott a szívébe: 1815-ben kivégezték. Ki maradt? Marmont, 
Ragusa hercege, Bonaparte első barátainak egyike, aki vele együtt 
tette meg az egész utat Toulontól és Montenottétől. Ő 

túlélt mindenkit. Az első volt, aki 1814-ben elárulta Napóleont, 
megnyitva a frontot és a Párizsba vezető utat a külföldi koalíció 


hadseregei előtt. 


Vajon valóban szerencsés csillag emelkedett-e fel az 1796. év sötét 
egén e maroknyi ifjú számára, akik olyan bátran kihívták a sorsot? 


1807-ben Napóleon megígérte, hogy a lengyel hadjárat lesz az 
, utolsó háború". Tilsit megadta nekik a szükséges biztosítékokat és 
azokban a napokban, amikor a francia-orosz szövetség virágjában 
volt, 1807 nyarán és őszén, a franciák többsége elhitte, hogy a 


háború időszaka - Istennek és a császárnak hála - immár a múlté. 


Mindamellett Napóleon nem sokkal Párizsba való visszatérése után 
parancsot adott Junot-nak, hogy menjen Bayonne-ba és ott vegye át 
a vezetését annak a hadseregnek, amely Portugália inváziójára volt 
hivatva. Ez nem volt sem váratlan, sem titok. Napóleon már 
Tilsitben azt bizonygatta Sándor cárnak, hogy Portugália - az 
egyetlen európai királyság, amely kereskedelmi és politikai 
kapcsolatokat tart Angliával, s hogy ennek véget kell vetni, 
minthogy ezt megkívánják a kontinentális blokád 

érdekei. Portugália sorsa nem érdekelte Sándort, különben is, 
akkoriban más gondjai voltak. 1807. október 15-én a fontainebleau- 
i nagy diplomáciai fogadáson Napóleon éles szavakkal fordult a 
portugál nagykövethez. A Braganca-házból való megrémült 

régens azon nyomban hadat üzent Angliának és kiutasította az 
angol nagykövetet. Ez persze megrendezett, otromba játék volt - 
egyébként, bármit tett volna is a portugál kormány, Napóleont 
semmi sem elégítette volna ki. Portugália sorsa meg volt 
pecsételve... Október 27-én Fontainebleau-ban aláírták a Portugália 
felosztásáról szóló francia-spanyol szerződést; Junot hadserege már 
Spanyolország útjain vonult, Lisszabon felé. 


Megszegte-e a császár adott szavát? Új háború volt-e a portugáliai 
expedíció? Sem Napóleon, sem a franciák nem így vélekedtek. 
Napóleon felfogása szerint ez csak a kontinentális blokád 
megvalósítására irányuló mindennapi intézkedés volt. 

Hogy Napóleon milyen csekély jelentőséget tulajdonított a portugál 
ügynek, látszik abból is, hogy Junot katonái lassan nyomultak előre 
Spanyolország köves útjain. Napóleon elutazott Olaszországba. Ott 
fontosabb dolgai akadtak. November 23-án Etruria királyságát 
egyetlen puskalövés nélkül megszűntnek nyilvánították; Firenzébe 
francia csapatok vonultak be: úgy látszott, csak azért, hogy 
visszaállítsák a régi elnevezést: Toszkána. Később kiderült, hogy 
nemcsak az állam neve változott meg, megváltozott az ott uralkodó 
dinasztia is; a Bourbonok házából való Mária Lujza helyett 
Toszkána trónjára ugyancsak asszony került, de a Bonaparte 
dinasztiából való: Elisa. Újabb félesztendő elteltével, 1808. május 
30-án a toszkánai nagyhercegséget a francia császársághoz 
csatolták, egyébként autonómiájának megőrzése mellett. 


November 23-án Milánóban Napóleon kiadott egy rendeletet, amely 
kibővítette a nevezetes berlini rendeleteket: az összes angol hajók és 
áruk a blokád hatálya alá esnek. A császár a blokád igen szigorú 
végrehajtását nagy fontosságú feladatnak vélte. VII. Pius pápa, mint 
világi uralkodó, nem tartotta kötelezőnek magára nézve a blokádra 
vonatkozó rendeletet; a pápai birtokokon továbbra is élénk 
kereskedelmet folytattak az angolokkal. Napóleon a Nagy- 
Britanniával való összes kapcsolatok megszakítását követelte; e 
követelést nem vették figyelembe. A Vatikánban naivul 

azt feltételezték, hogy a császár, miután megértette a katolikus 
egyház által nyújtott támogatás fontosságát, nem kockáztatja, hogy 
összevesszen az egyházfővel. Ezek a számítások tévesnek 
bizonyultak. Napóleon erélyes hangot ütött meg. A Champagny által 
a pápához intézett jegyzék kísérőlevele, amelyet Napóleon tollba 
mondott, azt a fenyegető kijelentést tartalmazta, hogy Napóleon 
éreztetni tudja majd, , milyen kontraszt van Jézus Krisztus között, 
aki meghalt a keresztfán és utódja között, aki királyt csinált 
magából". Ez csaknem az 1793. évi kereszténységellenesek 

stílusára emlékeztetett. De Napóleon mindig jobban szerette a 
szavaknál a tetteket. Miollis tábornok, a firenzei csapatok 
parancsnoka, 1807 novemberében parancsot kapott, hogy álljon 
készen egy Róma elleni hadjáratra. 1808 februárjában Miollis 


egyetlen puskalövés nélkül bevette Rómát. Ugyanazon év 
májusában az , örök város" bekebeleztetett a Francia Császárságba. 


Vajon Rómát és Toszkánát újabb háborúban hódították meg? Ki 
mert volna ilyesmit állítani? Hiszen az egész műveletet 
glaszékesztyűben hajtották végre, egyetlen puskalövés, egyetlen 
áldozat nélkül. De az olyan emberek, akik hajlottak arra, 

hogy gondoljanak a holnapra, értetlenül húzták fel vállukat: minek 
Rómát és Firenzét Franciaországhoz csatolni? Hiszen ezek sohasem 
voltak francia városok; nem is akarnak majd Franciaország részévé 
válni, s nem is lehetnek azzá. Vajon az efféle annexiók előmozdítják 
a béke ügyét? 


Napóleon azonban már többre törekedett. Pszichológiailag 
valószínűleg annak a játékosnak az állapotába került, aki bankot 
robbantott - nagy nyereséget söpört be, és elhatározta, hogy nem 
játszik tovább, nem kísérti a sorsot. De most csak egy kis 

lapot játszott ki, csak éppen, hogy megmozgassa az ujjait - és, 
váratlanul nagy nyereségre tett szert. Újból kis lapot játszik ki, s 
újból váratlan szerencse, nagy nyereség. S bár továbbra is azt hiszi, 
hogy örökre lemondott minden hazárdjátékról, észrevétlenül - egy 
kis kártya, aztán a második, majd a harmadik, s mindegyik nagy 
összeget hoz! - újból belesodródik, nyakig belemerül a játékba. 


Ez a hasonlat, persze, egy kicsit sántít; hiszen az a játék, amelyet 
Bonaparte Napóleon folytatott, nem aranyakkal folyt, hanem 
emberi fejekkel. 


Olaszországi tartózkodása idején a december 12-ről 13-ra virradó 
éjjel (előzetes megbeszélés alapján) Mantovában Napóleon 
találkozott öccsével, Luciennel. A Bonaparték népes klánjából 
Napóleon Luciennek köszönhetett a legtöbbet, helyesebben szólva, 
csakis neki köszönhetett valamit: az ő segítsége nélkül a brumaire 
18-19-i puccs kudarcba fulladt volna. De az a testvér, aki segítette 
Napóleont a felemelkedésben, kiszakadt a családból, s bolyongott a 
nagyvilágban - ez a Bonaparte a császári családon kívül maradt, 
hangzatos címek nélkül, birtokok nélkül, vagyon nélkül. Ennek 
prózai oka volt. Napóleon nem akarta elismerni Lucien második 
feleségét, bizonyos Jouberthon asszonyt: nem tartotta megfelelőnek 
a császári család számára. Lucient ez sértette, s nem akart 
kapcsolatot tartani hatalmas bátyjával. Letizia anyacsászárnő a 


megbántott kisebbik fiának fogta a pártját, s az elhúzódó harag 
Luciennel ezért is nyomasztotta Napóleont. De a vizsgált 
összefüggésben a Bonaparte-testvérek közötti kapcsolatnak nem a 
családi és személyes aspektusa a fontos, hanem más. A mantovai 
éjszakai találkozásról egy s más kiszivárgott, ez tartalmaz valami 
fontos dolgot is. Napóleon ki akart békülni öccsével; arra kérte, 
hogy formailag váljon el Jouberthon asszonytól (ahogyan hasonló 
esetben Jerome tette), s maradjon nem hivatalos szerelmi 
kapcsolatban vele. Kártalanítás fejében Napóleon felajánlott 
Luciennek egy királyi trónt, választása szerint - Firenzében, 
Lisszabonban vagy Madridban. Éppen ez a legutóbbi javaslat 
érdemel különös figyelmet. 


Lucien elvetette valamennyi ajánlatot, inkább tovább nyalogatta 
sebeit; nem békültek ki. De természetszerűleg felmerül a kérdés: 
hogyan ajánlhatta föl Napóleon 1807 decemberében a spanyol trónt 
öccsének, amikor ez a trón Napóleon régi szövetségeséé, IV. Károly 
királyé volt. Eszerint Napóleon már 1807. december elején 

gondolt arra, ha csak távlatokban is, hogy hatalmába keríti 
Spanyolországot... 


November 19-én Junot hadteste végre Lisszabon falai alá érkezett. 
Egybehangzó tanúbizonyságok szerint Junot hadserege roppant 
siralmas állapotban érkezett a portugál fővároshoz. A hathetes 
menetelés nemcsak elgyötörte a tapasztalatlan újoncokat, hanem 
teljesen demoralizálta is őket. A spanyol falvakban mindent 
elraboltak, ami csak kezük ügyébe akadt, de sem az éhségüket, sem 
a szomjúságukat nem csillapíthatták. Mindamellett, amikor a 
rongyos katonák hordája megérkezett Lisszabon elé, a Braganca- 
dinasztia összes tagjai, kincseiket és az országot a hódítók 
önkényére hagyva, gyorsan hajóra szálltak és nyomban felhúzva a 
vitorlákat, elindultak Brazíliába. 


Portugália tehát szintén egyetlen puskalövés nélkül a francia 
hadsereg zsákmányává lett. De most, hogy francia zászló lengett 
Lisszabon fölött és Junot mindenható úrként rendezkedett be a 
királyi palotában, Bonapartéban kétségek merültek föl: miért 
teljesítse a fontainebleau-i megállapodáson alapuló kötelezettségeit? 
Miért osztozzon bárkivel is Portugálián? Az efféle elmefuttatások 
logikája tovább vezetett: ahelyett, hogy Portugálián 


Spanyolországgal osztozna, nem egyszerűbb-e ugyanúgy 

eljárni magával Spanyolországgal, ahogyan Portugáliával eljárt? Ez 
az agresszornak, a hódítónak a logikája volt, aki nem ütközött 
ellenállásba. 


Igaz, ahogyan ez kiderül a kor dokumentumaiból, Napóleon 
leveleiből, rendelkezéseiből, amelyek rendkívül ellentmondóak, sőt 
hellyel-közzel mintha egymást kölcsönösen kizárnák, továbbá a 
hozzá közelállók tanúbizonyságaiból, a császár, mielőtt elszánta 
volna magát erre a lépésre, sokáig habozott. Spanyolország nem 
Toszkána, nem Portugália. A XIX. század eleji politikusok 
elképzelésében Spanyolország nagyhatalom maradt, a spanyol 
Bourbon-dinasztia pedig Európa egyik legősibb dinasztiája. 
Ráadásul Spanyolország hosszú éveken át szövetségben állt a 
napóleoni Franciaországgal. Egyszóval, megfosztani a tróntól a 
spanyol királyt és bekebelezni Spanyolországot nem volt éppen 
egyszerű dolog. Napóleon dolgát váratlanul megkönnyítette, hogy a 
királyi családban a király és a trónörökös között váratlanul 

éles konfliktus merült fel, amelyet bonyolított a királyné 
kegyencének, Godoynak, a , béke hercegének" mértéktelenül 
megnövekedett szerepe. A spanyol Bourbonok családja már a 
végletekig elfajult, és Francisco Goya élethűségében kegyetlen 
ecsetje ezt bármely történelmi műnél meggyőzőbben megmutatja. 
De a spanyol királyi család egymással veszekedő tagjai 
valamennyien a hatalmas császártól kértek támogatást. A dolgok 
meneténél fogva a spanyolok sorsának döntőbírájává lett. 


Két oldalról igyekeztek rávenni őt merész lépésekre. Talleyrand már 
régóta azt tanácsolta, hogy kövesse XIV. Lajos példáját; igen 
valószínű, hogy a kegyvesztett külügyminiszter provokációs 
politikát folytatott. Murat, akit kineveztek a Spanyolországba 
vezényelt francia seregek főparancsnokának, azt bizonygatta a 
császárnak jellegzetesen gascogne-i túlzásokat tartalmazó 
leveleiben, hogy egész Spanyolország úgy várja őt, akár a Messiást. 
Murat-t az a vágy vezérelte, hogy maga foglalja el az ingadozó 
madridi trónt. De Napóleon nem tartozott azok közé, akik mások 
véleményére hallgatnak. Napóleon még az után is ingadozott, hogy 
Spanyolországba sorra bevonultak a francia hadtestek (a 
Portugáliában levő megfigyelő hadsereg támogatásának orvén). 
Fennmaradt egy dokumentum - a császárnak 1808. március 29-én 


Murathoz intézett levele -, amelynek hitelessége nincs teljesen 
megállapítva, de csaknem biztosra vehető. Azért figyelemreméltó, 
mert azt mutatja, hogy rövid higgadt pillanataiban Napóleon tisztán 
látta, hogy a Spanyolországban tervezett akció milyen nagyszámú 
akadályba ütközik és milyen végzetes következményekkel járhat. De 
abban az időben Napóleon gondolkodásmódjának uralkodó elve 
már az agresszor számítása volt, a harácsolónak a farkasétvágya, aki 
megpillantja a védtelen áldozatot és ugrásra készen áll. Ez elnyomta 
megfontolásait, óvatosságát. Bonaparte félt Sándor 

negatív reagálásától; most elsősorban Pétervárra szögezte tekintetét. 
De Sándor háborúba keveredett Svédországgal; erre a háborúra a 
francia diplomácia igencsak bátorította. Napóleon később ezt 
mondotta: , Eladtam Finnországot Spanyolországért."? Oroszország 
álláspontja, Sándor álláspontja döntő jelentőségű volt számára 
ingadozása idején. Ráadásul vérszemet kapott attól, hogy olyan 
könnyen szerzett területeket Spanyolországban, Itáliában, 
Portugáliában, s azt remélte, hogy hatalmába 

kerítheti Spanyolországot vérontás nélkül. 


Miután már meghozta a döntést, igyekezett tervét a rá jellemző 
művészi módon végrehajtani. Először is fontosnak tartotta, hogy 
egyaránt megnyerje a király, a trónörökös, Godoy és a királyné 
teljes bizalmát - hogy aztán mindannyiukat becsapja. A teljesen 
érdek nélküli, nem éveinél fogva rangidős, hanem helyezeténél 
fogva magasabb rangú uralkodó szerepét játszotta, aki szívén viseli 
más uralkodók becsületét és méltóságát. Amikor a magát már 
királynak tekintő Ferdinándtól levelet kapott, amelyben arra kérte 
Napóleont, ismerje el királynak, és közölte, hogy perbe akarja fogni 
Godoyt, Napóleon azonnal körmönfont és kitérő választ adott neki. 
Godoy ellen nem kell port indítani. , Királyi Felségednek semmiféle 
más joga nincs, mint amelyek anyjától származnak. Ha őt a per 
megalázza, Felséged ezzel tulajdon jogait hatálytalanítja." Amikor 
ez a levél Joseph de Maistre előtt ismertté vált, megjegyezte: , Nem 
hiszem, hogy ezt XIV. Lajos jobban megírhatta volna... A 
királynéra vonatkozó rész... a sátán karmaival van írva." 


A körültekintően átgondolt és mesterien folytatott játék végéhez 
közeledett. Sikerült kelepcébe csalni a királyt is, a királynét is, 
Ferdinándot is, Godoyt is; mindannyian egy időben, de önként 
utaztak Bayonne-ba. (Ugyanakkor, amikor Napóleon baráti levelet 


írt Ferdinándnak, megbízta Savaryt azzal, hogy Ferdinándot 
Bayonne-ba csalja, Bessiéres-t pedig figyelmeztette, hogy ha nem 
hajlandó utazni, azonnal le kell tartóztatni.) A császár előttük 
érkezett oda; hajlandónak mutatkozott egy nehéz feladat 
elvállalására: dönteni egy baráti dinasztia családi viszályaiban. 
Jóindulatú bíró maradt, akitől távol állt minden személyi 
elfogultság, mindenkit figyelmesen meghallgatott, senkit sem 
siettetett. Egy pillanatra sem adta a legcsekélyebb jelét sem az 
egyéni érdekeltségnek. Csak Talleyrand-hoz írt levelének egyetlen 
mondata fedte fel szándékait. , A spanyol tragédia, ha nem tévedek, 
ötödik felvonásába lépett. Közeledik a kifejlet.?" Ez május 10-én 
következett be, teljes összhangban a színpadi cselekmény 
törvényeivel, amikor IV. Károly és Ferdinánd lemondtak a trónról a 
francia császár javára. Napóleon végigjátszotta a szerepet. 
Töprengett, talán ingadozott is. Eltelt még egy hónap, amíg az 
összes eljárási formaságok betartásával 1808. június 6-án Joseph 
Bonapartét Spanyolország királyának proklamálták. 


A rendezés mesteri voltát és az általa játszott szerep rafináltságát 
tekintve a bayonne-i komédia vagy tragédia (ez is volt, az is) 
Bonaparte legnagyobb teljesítményének mondható. Azt a 
megdöbbentő műveletet, hogy egyszerre két férfitól is - apától és 
fiútól - elragadja a trónt, valóban virtuóz módon hajtotta végre, a 


kesztyűjét sem vetette le hozzá. Egyetlen puskalövés, egyetlen heves 
gesztus, egyetlen kemény szó nélkül hódította meg Spanyolországot. 


Győzelmet ülhetett. Négy főváros, a világ nevezetes négy városa - 
Firenze, Róma, Lisszabon, Madrid elismerte a francia császári 
korona felsőbbségét és hatalmát. Napóleon büszke volt arra, hogy 
ezt néhány hónap alatt vérontás nélkül, ágyúdörgés nélkül, 
áldozatok nélkül érte el. Egy kézlegyintés elegendőnek bizonyult 
ahhoz, hogy három ősi európai állam meghajoljon a háromszínű 
francia lobogó előtt. 


A legmerészebb, csaknem valószínűtlen álmai valósággá váltak. 
Valamennyi vágya teljesült. De ha Napóleon, Balzac Raphaeljéhez 
hasonlóan, a titokzatos talizmánra, a szamárbőrre pillantott volna, 
amely a vágyak teljesedésének arányában zsugorodott, megrémült 
volna, látva, milyen kicsi a kezében maradt darabka, milyen 
gyorsan közeledik az összeomlás órája. 


Napóleon múltbeli és mostani apologétái szívesen nevezik a 
Franciaországban 1805— 1809-ben bevezetett rezsimet ,,a dicsőség 
császárságának". Ez az elterjedt kifejezés azonban nem több, mint a 
napóleoni legendák egyik formája. Ha röviden meg 

kellene határoznunk e hatalom jellegét, alighanem azt kellene 
mondanunk, hogy az Bonaparte tábornok zsarnoki katonai-burzsoá 
diktatúrája volt. Az 1806-1808-ban világosan körvonalazódó új 
mozzanat vitathatatlanul a zsarnokság fokozódása. Egy férfi, akit 
Bonaparte régóta elfelejtett, de aki valaha döntő szerepet játszott 
sorsában, Doulcet de Pontécoulant, aki 1795-ben főnöke volt a 
topográfiai hivatalban, a könnyed, mondhatni könnyelmű 
Pontécoulant egyike volt az elsőknek, akik pontosan definiálták a 
végbement változásokat: , Elérkezett a zsarnok uralma." 


Napóleon császárban már nemcsak az 1796. évi itáliai hadsereg 
tábornokát, de a brumaire utáni első konzult sem lehetett 
egykönnyen felismerni. (Poptécoulant-t, amikor tizennyolc havi 
távoliét után meglátta Napóleont, aki kihallgatáson fogadta, 
megdöbbentette a Napóleonban végbement változás.) Az 1804. 
december 2-i ünnepi koronázási szertartás óta, amely vakította 
pompájával Napóleont, továbbra is furcsa elvakultságban élt, amely 
gátolta őt, az erős és józan gondolkodású férfit, hogy lássa és 
felmérje számos jelenség valódi jelentőségét. Úgy képzelte (és 

ez könnyen nyomon követhető leveleiben, beszélgetéseiben), 
amikor a dicsőség és a hatalom lépcsőjén egyre tovább, egyre 
magasabbra emelkedett, hogy immár olyan magaslatokra érkezett, 
amilyeneket a múlt nagy emberei közül senki sem ért el, 

csillaga sikerről sikerre vezeti és hogy számára semmi sem 
lehetetlen. 


Ez a lelkiállapot nem egy csapásra, nem egyik napról a másikra jött 
létre, hanem fokozatosan alakult ki. Az 1805-1806. évi káprázatos 
győzelmek után, Tilsit és az orosz cárral kötött szövetség után ez az 
állapot benne még inkább megerősödött. Amikor a császár a 
németországi diadalmenet után visszatért Párizsba, a vele 
érintkezésbe kerülő személyek valamennyien észrevették, észre 
kellett hogy vegyék a benne végbement változást. Franciaország 
élén egy uralkodó, egy korlátlan egyeduralkodó állt. Politikájának 
meghatározott tartalma volt: a polgárság és a paraszti 


tulajdonosok érdekeit védelmezte. De még azok is, akiknek az 
érdekeit Bonaparte védelmezte, teljesen ki voltak rekesztve a 
vezetésből és meg voltak fosztva a politikai jogoktól. Teljesen 
korlátlan jogokkal csupán egyetlen ember rendelkezett - Napóleon 
császár. 


Napóleon külső helyzetében 1804 óta sok változás történt. 
Legalábbis látszólag, évről évre hatalmasabb lett. 1804. december 
2-án a franciák császárává koronáztatta magát. Az ezt követő évben 
Milánóban fejére került az olasz királyok vaskoronája. Ezután a 
Rajnai Szövetség protektora. Soha Európában egyetlen uralkodó 
kezében sem egyesült ennyi cím és ekkora hatalom, amely végtelen 
területekre terjedt ki. De valóságos hatalma még nagyobb volt. A 
kettős Szicíliai Királyság is hűbéres családi birtoka volt, mert a 
nápolyi monarchia élén bátyja, Joseph állott; a holland királyság 
feje öccse, Louis volt; a vesztfáliai királyságot pedig Jerome 
öccsének adományozta. A bajor király, a szász király, a 
württembergi király, a badeni nagyherceg, a varsói nagyherceg 
teljesen függő viszonyban álltak a hatalmas francia császárral. A 
csatlósai voltak. Poroszország meg volt szállva, Ausztria legyőzve. 
Egész Nyugat- és Közép-Európa alávetette magát Napóleon 
akaratának. 


Az Európában megnövekedett hatalmával párhuzamosan 
növekedett a császárságon belüli személyes hatalma is. Az ellenzék, 
amely annyi gondot okozott neki a konzulátus első éveiben, teljesen 
elhallgatott. Fokozódott a sajtó elleni hadjárat; az országban 
megmaradt néhány lap ellen újabb hajsza indult; az emberek már 
nem is olvasták őket. A színházakat Fouché ellenőrzésének 
rendelték alá. A rendőrminiszter a művészet mecénásának a 
szerepében! Hogy lehetett Franciaország nagyszerű művészetét 
ilyen szégyenletes állapotba süllyeszteni? Napóleon levelezésében 
fennmaradtak azok a levelek, amelyeket néhány francia 
színielőadásról írt, s kihez vannak címezve? - Fouchéhoz! Napóleon 
semmitől a világon nem félt annyira, mint attól, hogy nevetségessé 
válik. De azt nem érezte, hogy az államfőnek a rendőrminiszterrel a 
párizsi színpadokon játszott színdarabokról folytatott levelezése 
nemcsak kicsinyes zsarnoknak mutatja, hanem nevetségessé is teszi. 


Napóleonnak, mint a francia állam fejének életében voltak idők, 


amikor ingadozott: a konzulátus elején, amikor nem tudta végleg 
eldönteni, merre tartson - felhasználja-e mindazon előnyöket, 
amelyeket a nép támogatása nyújtott neki, vagy hajtson végre éles 
fordulatot jobbra, haladjon a monarchia útján. Még akkor is, amikor 
1804-ben Napóleon a franciák császárának proklamálta magát, 
ajánlatosnak tartotta, hogy a köztársaság császárának nevét viselje. 
Akkor nem szánta rá magát arra, hogy törölje a középületek 
homlokzatáról a francia forradalom nagy jelszavait - 

, Szabadság, Egyenlőség, Testvériség". Megértette erejüket, s 
megértette, hogy a köztársasági hagyományokhoz - még a 
megnyirbált hagyományokhoz - való hűség is nagy előnyöket fog 
neki biztosítani Európa feudális konzervatívjai elleni harcában. De 
múlt az idő, s az a reakciós elv, amelyet politikája brumaire 18. óta 
tartalmazott, törvényszerűen erősödött. A hajdani jakobinus, 
republikánus, a , Beaucaire-i vacsora" - a XVIII. század végi haladó 
politikai gondolkodást képviselő mű - szerzője elfordult a 

múltjától. Egyre inkább egyeduralkodóvá lett, s anélkül, hogy 
jómaga észrevette volna, alávetette magát a kívülről rákényszerített 
új erkölcsnek. Napóleon, még mielőtt a csatamezőn legyőzték volna, 
nem katonai szférában vereséget szenvedett, aminek talán tudatára 
sem ébredt. Napóleont nem nyílt harcban és nem a harcmezőn 
győzték le-legyőzte őt a régi világ láthatatlan, megfoghatatlan, 
leküzdhetetlen ereje, amely ellen olyan sikeresen harcolt 
ifjúkorában. Észre sem vette, s rabjává lett a régi 

társadalom szokásainak, kulturális normáinak, erkölcsének, sőt 
külső arculatának. 


A forradalom fia, a hírneves hadvezér, a , kis káplár", akit úgy 
szerettek a katonák, anélkül, hogy észrevette volna, elvesztette 
mindazt, amiből megismételhetetlen ereje fakadt, s mindennapi, sőt 
banális egyeduralkodóvá lett. Palotáiban - a 

Tuilériákban, Malmaisonban, Saint-Cloud-ban el akarta 
homályosítani fényűzésével és gazdagságával Európa régi 
dinasztiáinak leghíresebb palotáit. Sok millió frankot költött 
pompás, szembeötlően fényűző berendezésre. Így is csak középszerű 
másolójává lett XIV. Lajosnak, XV. Lajosnak. Mily szánalmas szerep 
az arcólei, a lodi ütközet győztese számára! 


Bonaparténak persze voltak bizonyos számításai. Amikor új császári 
nemességet hozott létre, harcostársait magas címekkel és óriási 


gazdagsággal jutalmazva, úgy vélte, hogy ezekkel az eszközökkel 
örökre a császári rezsimhez köti őket; közvetlen anyagi érdekek 
fogják őket e rezsimhez fűzni. A félig analfabéta Lefebvre, akit 
herceggé emelt, vagy Murat, a kocsmárosfi, aki királlyá lett, 
Bonaparte elképzelése szerint halálmegvetéssel kell hogy harcoljon 
szerzett vagyona védelmében. Napóleon igen tudatosan 
adományozott közvetlen fegyvertársainak óriási vagyont: 
birtokokat, kastélyokat, s arra késztette őket, hogy nagyszerű 
házakat vásároljanak, gazdag és előkelő tisztségviselőkhöz illő 
életmódot folytassanak. (Neyt például rávette, hogy egymillió 
frankért vásároljon egy házat, s azt megfelelő módon berendezze.) 
Ő maga árulta el a forradalmat, semmisítette meg a köztársaságot, s 
azt akarta, hogy fegyvertársai, mint ő maga, titulusokat viselő 
nemesek és gazdag emberek legyenek. 


Ezek a számítások összefüggésben álltak a régebbi 
gondolkodásmódjában - ezekben az években - végbemenő gyökeres 
változásokkal. Bonaparte, aki Rousseau és Raynal lelkes tanítványa 
volt, ő, a meggyőződéses republikánus és az egyenlőség 

bajnoka, negyvenéves korára eszmények, illúziók nélküli cinikus 
emberré lett, aki nem hitt semmiben, nem ismert el semmit, kivéve 
a csillapíthatatlan becsvágyából fakadó kívánságait. Bonapartét 
húsz év alatt végbement lelki elfajulása, amely az általa képviselt 
osztálynak - a burzsoáziának - törvényszerű evolúcióját tükrözte 
vissza - zsákutcába vezette. .Egy bizonyos időponttól kezdve csak 
mennyiségi mutatókat ismert el. Naivul azt feltételezte, hogy ezen a 
világon mindent a mennyiségi fölény dönt el. Mennél több az ország 
aranya, mennél nagyobb a gazdagsága, annál több 

hadosztályt szerelhet fel és mozgósíthat az ellenfél ellen, annál 
nagyobb az ereje. 


Ki tagadta volna az állam valóságos életében az olyan tényezők 
jelentőségét, mint a pénz, a hadsereg? Ezek természetesen fontos 
szerepet játszanak. Nem az volt a baj, hogy Bonaparte elismerte az 
arany és a katonai erő jelentőségét, hanem hogy abszolutizálta 
ezeket. , Annak, hogy a világot kormányozzuk, egyetlen titka, hogy 
erősek legyünk; az erő nem ismer tévedéseket, sem illúziókat." 
Elképzelése szerint a szuronyok ereje, az arany ereje dönt el 
mindent. A jog mindig az erős oldalán van; az életben nem az 

elvont elképzelések, az eszmék, a meggyőződés a fontosak, hanem a 


végső eredmények. , Érjetek el sikert, én az emberekről csak 
cselekedeteik eredményei alapján ítélek." Ez annak az osztálynak az 
ideológiája volt, amelyet képviselt - a burzsoáziáé, amely 
megszabadult minden illúziótól és a korai szakaszában benne 
meglevő humanista tendenciáktól; a burzsoá önzés végletekig vitt 
ideológiája, a farkastörvények szerint élő agresszor ideológiája: 
farkas a farkasok között. 


Valószínűleg meg lehetne magyarázni és lépésről lépésre nyomon 
lehetne követni, hogy Bonaparte húsz esztendő alatt, amikor sorra 
érték a csalódások, hogyan vált a szabadság és egyenlőség 
védelmezőjéből, a forradalom katonájából fokozatosan a 
farkastörvények apologétájává, agresszorrá és a népek hóhérává. Ez 
koncentrált és legvilágosabb kifejezése volt osztálya evolúciójának. 


Fontos itt még valamit hangsúlyoznunk. Éppen ez a metamorfózis 
lett egyéni tragédiája; végső soron ez vitte pusztulásba. 


Az erő kultusza, a zászlóaljak ereje előtti meghajlás és a nép 
érdekeinek és akaratának figyelmen kívül hagyása - márpedig 
Napóleon politikája mintegy császárságától kezdve ezekre az 
alapokra épült - hiba volt; végzetes tévedésekhez vezetett, Napóleon 
hibát hibára halmozott. 


Az imént esett szó az új, császári nemességről. Napóleon ezzel az 
intézkedéssel meg akarta szilárdítani a hatalmát, sajátos társadalmi 
ötvözetet létrehozni és az új, általa teremtett nemességet és a régi, 
tőle amnesztiát nyert és általa dédelgetett nemességet a rezsim hű 
és odaadó védelmezőivé tenni. Számításai nem váltak be. Az új 
arisztokrácia megteremtése és a régi arisztokrácia visszaállítása 
Franciaországban felkeltette az összes dolgozók elégedetlenségét - a 
munkásokét, a parasztságét, a középrétegekét, az értelmiségét, 
mindazokét, akik kívülrekedtek a kiválasztott eliten, vagyis a 
nemzet túlnyomó többségéét. Nem azért hoztak annyi áldozatot és 
ontottak annyi vért, hogy új hercegek és grófok újból - mint a régi 
Lajosok idejében - szórják a pénzt és a járókelőket arra 
kényszerítsék, hogy utat engedjenek nekik, amikor hatlovas, 
aranyozott hintóikon elrobognak mellettük. A nemesség létrehozása 
az országban igen népszerűtlen intézkedés volt. Ráadásul azok, 
akiknek hűségesen kellett volna szolgálniuk jótevőjüket, szintén 
megbízhatatlan támasznak bizonyultak. 


Napóleon tapasztalatai azt mutatták és azt bizonyították, hogy az 
arany nem lehet az az anyag, amely egy épület fundamentumát 
megköti. Ellenkezőleg, az arany mindent szétmart, mindent 
elkorhasztott. A napóleoni hadsereg hadvezérei, marsalljai, akik 
osztoztak vele a megtiszteltetésekben és a hadi dicsőségben, miután 
gazdag arisztokratákká, óriási birtokok, paloták tulajdonosaivá 
lettek, nem akartak többé sem háborúskodni, sem szolgálatot 
teljesíteni. Mindent elértek, mindent megkaptak, s arra vágytak, 
hogy élvezzék ennek gyümölcseit. Bonaparte észrevette, hogy 

évről évre nehezebben tudja megvalósítani azt, ami azelőtt könnyen 
ment. Azt gondolta, hogy amikor mintegy bőségszaruból önti a 
javakat - a rangokat, a hercegi és grófi címeket, a számlálatlan 
aranyat közvetlen munkatársainak, a tábornokoknak, 
minisztereknek, magas rangú tisztviselőknek, hű barátaivá és 
szolgáivá teszi őket, örökre kiérdemli hálájukat. Tévedett; ingatag 
talajra épített. 


Napóleon arra számított, hogy hűségesen fogják szolgálni; ő 
jótékonyságot gyakorolt velük; nekik teljesen elégedettnek kell 
lenniük. Ezzel szemben mind elégedetlenek voltak: mindenkinek 
megvolt erre az oka. Bátyja, Joseph azért volt elégedetlen, mert az 
elszegényedett nápolyi koronát kapta, holott neki, a családban a 
legidősebb lévén, , joga" volt a francia trónra. Louis, Hollandia 
királya azért elégedetlenkedett, mert Napóleon nem engedte, hogy 
úgy kormányozza az országot, ahogyan ő akarta. 


Még a , kis Jerome? is (tizenöt évvel volt fiatalabb Napóleonnál), 
aki huszonhárom éves korában megkapta a kasseli (Vesztfália) 
trónt, a maga feje szerint akarta kormányozni a királyságot. Úgy 
vélte, hogy legfőbb hivatása a művészetek pártolása: Filippo 
Taglionit (a híres Maria Taglioni apját) nevezte ki a királyság 
balettmesterének, s az első karmester állásába Beethovent hívta 
meg. De Napóleont nem nagyon érdekelte, hogy Kassel 
Németország Athénjévé váljék; öccsétől elsősorban a kontinentális 
blokád szabályainak szigorú betartását követelte; Jerome-ot viszont 
ezek a kérdések nem izgatták. A testvérek között fokozódott a meg 
nem értés, egyre inkább eltávolodtak egymástól. 


Murat halálos sértésnek érezte, hogy nem kapta meg a lengyel trónt 
- nagyon tetszett neki Varsó. Talleyrand úgy vélekedett, hogy 


, erkölcsi joga" az, hogy hűtlen legyen a császárhoz, mivel az 
megbántotta őt, amikor Cambacérésnél alacsonyabb rangot 
adományozott neki, ráadásul nem hallgatott tanácsaira az 
Ausztriával való szövetség hasznát illetően. Cambacérés is a 

, mellőzöttek" közé számította magát, mert míg a konzulátus idején 
a második volt az országban, a császárság alatt csak az ötödik vagy 
tizedik. Junot, DLAbrantés hercege panaszkodott a császárnak, 
hogy pénzügyminisztere nem hajlandó néhány milliós kölcsönt 
nyújtani Récamier bankárnak, Juliette férjének. (Junot ekkor 
nagyban csapta a szelet Juliette-nek.) Amikor Napóleon azt 
válaszolta, hogy a pénzügyminisztérium nem azért van, hogy 
fizesse Junot szerelmi kalandjait, DTAbrantés hercege is 
megsértődött. Marmont azért érezte megbántva magát, mert a 
marsallbotok kiosztásakor nem szerepelt az első listán. A császár 
hamarosan kinevezte Marmont-t marsallnak, s hercegi címet 
adományozott neki, de a seb nem hegedt be, s Marmont marsall, 
Ragusa hercege a megalázónak és a megbántottak közé tartozott. 
Ha meghallgatta valaki mindezeket az előkelő uraságokat - 
hercegeket, grófokat -, a császár valamennyit megbántotta; azt 
hihette volna az ember, hogy mindegyiktől elvett valamit, 
mindegyiket kisemmizte. Az új arisztokrácia - az elégedetlenek és 
sértettek gyülekezete volt, mindegyik neheztelt valamiért a 
császárra. Vajon lehettek-e a császárnak támaszává ezek az 
elégedetlen, dörmögő, rátarti tisztségviselők, akiket a birtokaikkal 
és jövedelmeikkel való törődés és a vég nélküli viszályok teljesen 
lefoglaltak. 


Ám a hamis posztulátumok Napóleont még nagyobb tévedésekbe 
sodorták, amelyeknek katasztrofális következményei lettek rá 
nézve. 


A szuronyok mindenható erejébe vetett hitének a fonákja az volt, 
hogy tagadta a társadalom életének más fontos tényezőit. A nemzeti 
érzés, az eszmei meggyőződés, a forradalmi törekvések, a hazafiság 
- mindezeket a kategóriákat, amelyek nem számíthatók át sem 
milliókra, sem hadosztályokra, egyszerűen tagadta, semmiféle 
jelentőséget sem tulajdonított nekik, nem is léteztek számára. 
Ifjúkorában és később, az első olaszországi hadjárat során, kitűnően 
megértette e tényezők fontosságát és jelentős részben köszönhette 
nekik sikereit. Amikor felkészült az egyiptomi hadjáratra, 


nem annyira hadseregének erejében reménykedett, mint inkább a 

, nagy keleti forradalomban", amely, úgy vélte, legfőbb szövetségese 
lesz. De amilyen mértékben diktátorrá, korlátlan hatalmú császárrá 
vált, elszakadt a valóságtól, nem látta, nem értette világosan a 
valóságot. Szemén ellenző volt, amely beszűkítette látóhatárát. 
Látszólagos hatalma elvakította, s naivul azt hitte, hogy a szuronyok 
ereje minden akadály leküzdésére elegendő. 


Nürnbergben 1806 augusztusában a francia hadbíróság golyó általi 
halálra ítélte Palm könyvkereskedőt tiltott irodalom terjesztéséért. 
Ez a kegyetlen rendszabály Németország megfélemlítését célozta, 
mindenkit engedelmeskedésre akart kényszeríteni. Homlokegyenest 
ellentétes eredményt ért el. Palm kivégzése a német 

társadalom legkülönbözőbb köreiben felháborodást keltett és 
szította a német államokban a franciaellenes hangulatot. Igaz, 
Napóleon időnként tisztán látta: , A világon csupán két hatalmas erő 
létezik: a kard és a szellem. Végső soron a szellem legyőzi a 
kardot." De erről nyomban megfeledkezett, és számításait a kard 
erejére építette. Ráadásul a szellemet és a szellem erejét a 
császárság éveiben igen korlátozott értelemben fogta föl: főképpen a 
vallásban, a vallási hiedelmekben látta. Vallási fanatizmusba 
ütközött Olaszországban, majd Egyiptomban, és ez egész életére 
emlékezetébe vésődött; elismerte, hogy a vallás erő, s ezért a 
konkordátum idejétől kezdve igyekezett azt érdekei szolgálatába 
állítani. A császárság éveiben minden egyebet , a metafizikusok 
kiagyalásának" tartott, vagy az ideológusokénak, ahogyan 
megvetően nevezte azokat, akikhez valaha maga is tartozott. 


Ám egy idő óta mérhetetlenül nagy birodalmában különös dolgok 
történtek. Olaszországban, szeretett Olaszországában, ahol 1796- 
ban a franciákat virágokkal és örömmel, felszabadítóként fogadták, 
tíz esztendővel később, 1806-ban, fegyveres felkelés tört ki a 
megszállók ellen. A felkelés nem öltött össznemzeti jelleget, sőt nem 
is volt határozottan kifejezett nemzeti színezete. Kiváltképpen 
Calabriára korlátozódott, s fegyveres csoportok rajtaütéseinek 
formáját öltötte. A fegyveres csoportok élén Fra Diavolo állt aki 
akkoriban tett szert hírvnévre és akiről azt tartották, hogy nem 
lehet elfogni. A hivatalos sajtó ezt a mozgalmat banditák 
garázdálkodásának tüntette föl. Fra Diavolo mozgalma valójában 


2. 


minden bizonnyal a vakmerő útonállás és a partizánháború között 


állt. Különösen figyelemreméltó, hogy a helyi hatóságok nem tudtak 
megbirkózni a , banditákkal". Fra Diavolo osztagainak a szívóssága 
abban leli magyarázatát, hogy mindenütt támogatta az olasz 
lakosság. A nép, amely nemrég Észak-Olaszországban is, Dél- 
Olaszországban is örült a franciáknak, most már 

nem felszabadítókat látott bennük, hanem hódítókat, akik kifosztják 
és tönkreteszik az országot. Calabriába a felkelés elfojtása végett 
hadsereget kellett küldeni; a hadsereg élén Masséna marsall állott. 


Szicíliában sem Joseph Bonaparte, sem utóda, Murat, sohasem 
tudott teljesen a sziget gazdájává válni. Hol itt, hol ott robbantak ki 
franciaellenes megmozdulások. Ennek sem Nápolyban, sem 
Párizsban nem tulajdonítottak jelentőséget, említésre méltónak sem 
tartották. Napóleon, aki úgy vélekedett, hogy minden a világon a 
zászlóaljak számával vagy arannyal mérhető, szintén nem fordított 
figyelmet arra a nem anyagi erőre, amely az embereket mozgatta, a 
franciák elleni háborúra ösztönözte. 


Valójában mi is késztette a parasztokat arra, hogy a franciák ellen 
forduljanak, harcoljanak a hódítókkal? Nem olyasmi volt ez, ami 
számokkal, pénzzel, zászlóaljakkal mérhető. Ez az ébredező nemzeti 
érzés volt. S ez olyan erővé vált, amellyel - akár akarta ezt 
Napóleon, akár nem - számolni kellett. 


Folyt valami a francia megszállás alatt álló Németországban is. Az 
első pillantásra ez teljesen ártalmatlannak és mellékesnek látszott. 
Heidelbergben a romantikusok a régmúlt felé fordultak: a 
népmesék, a középkori legendák érdekelték őket. Csakhogy a 
Nibelungokra és a Minnesangerekre való emlékezés nemcsak a 
német kultúra ősi voltára utalt, hanem felébresztette a nemzeti 
öntudatot is. 1806-1807-ben a berlini egyetemen az addig csupán a 
filozófia iránt érdeklődők előtt ismert Fichte 

professzor előadássorozatot tartott, amely később , Beszédek a 
német néphez? címmel vált ismertté. Egy idő múltán az egész fiatal 
Németország Fichte , Beszédei"-t olvasta. Még a megalázott és 
elnyomott Poroszországban is, Königsbergben, Kant szülővárosában, 
ahol a királyi pár és a kormány meghúzódott, az első pillantásra 
érthetetlen felélénkülés mutatkozott. Fiatal tisztek, az 1806-os 
katasztrófa szemtanúi - Scharnhorst, Gneisenau, Clausewitz- 
együttműködve Steinnel merész terveket szőttek a hadsereg 


megreformálására és újjászervezésére vonatkozóan. 


Amikor Napóleonnak jelentést tettek arról, mi folyik 
Poroszországban, Németországban, megvetően vállat vont; az ő 
elképzelése szerint mindent a zászlóaljak száma döntött el; 
Poroszországra nézve pedig a Franciaországgal való 
összehasonlítás igen előnytelen volt. Egyébként megparancsolta, 
hogy tegyék ki a szűrét Steinnek, akit pedig nemrégiben ő maga 
ajánlott a porosz királynak. Egyebekben a 


németországi eseményeket figyelemre sem méltatta. 


Ugyanilyen fölényesen kezelte a Spanyolországból érkező riasztó 
híreket. A francia csapatokat megtámadó partizánosztagokat 

, csőcseléknek", , útonállóknak", , rablóknak" nevezte. Biztos volt 
benne, hogy francia ágyúk első sortüzére eszeveszett futásnak 
erednek és elbújnak. Amikor Dupont tábornok azt a feladatot kapta, 
hogy számolja föl a , lázadók" megmozdulásait, Napóleon 
elégedetlenül kijelentette, hogy , több a katonája, mint amennyire 
szüksége van". 


Így folyt ez a bailéni katasztrófáig. 


Napóleont gyakorta nevezték és nevezik ma is zseniális férfiúnak. 
Valóban rendkívül tehetséges ember volt. De ha ragaszkodunk a 
zseniális szóhoz, akkor alighanem helyesebb volna azt mondani, 
hogy egy bizonyos időtől kezdve zseniálisan korlátolt ember volt. 
Ennek a szókapcsolatnak látszólagos paradox volta csupán azt 
jelenti, hogy Napóleon császár (Bonapartéra ez nem vonatkozik) 
világosan látta azt, ami a közelében volt, és bámulatos gyorsasággal 
és pontossággal találta meg a legbonyolultabb feladatok olyan 
szédületes megoldásait, amilyenekre senki más nem lett volna 
képes. Benne a polgári gondolkodás, a polgári szellem erős oldalai 
bármely kortársánál jobban megtestesültek. Ámde ez lett 
gyöngeségének forrása is. Polgári forradalmárból polgári császárrá, 
zsarnokká, agresszorrá válva, elvesztette az ifjúkorára jellemző 
éleslátását. Nem értette már azt, ami kívül esett osztályának szűk 
érdekkörén vagy saját érdekeinek és becsvágyó törekvéseinek 
körén. Elvakultságában nem látta, hogy Európa függő országaiban 
mindenütt kigyúlnak a nemzeti-felszabadító mozgalom tüzei, hogy 
fokozódik az elnyomott népek nemzeti öntudata és hogy ez a 
közelgő vihar előhírnöke. Ezt nem látta, nem fogta föl. Látókörének 


korlátolt volta gátolta abban, hogy észrevegye, az általa választott 
út nem a diadalhoz vezet, mint gondolta, hanem az összeomláshoz. 


Bayonne, amelyet Napóleon jelentős diplomáciai győzelemnek, 
afféle politikai Austerlitznek vélt, valójában nagy tévedés volt 
politikai számításaiban. Jaj annak a stratégának, aki már nem tudja 
megkülönböztetni a veszteséget a nyereségtől! Bayonne 
megmutatta, hogy Bonaparte a könnyű győzelmektől megittasodva 
elvesztette a józan mérlegelés képességét, holott ez elengedhetetlen 
egy hadvezér számára. (Sztroganov iratai között van egy , A spanyol 
trón elrablásáról" című (spanyolból fordított) terjedelmes kézirat. 
Ez megmutatja, milyen nagy felháborodást keltett a spanyol nép 
körében Bayonne.) 


Bayonne, ismételve Fouché egy más alkalommal tett ismert 
mondását, , több volt mint bűn, hiba volt". Franciaország 
ellenségeinek a táborába vitte át az európai trónokon még 
megmaradt összes legitim uralkodókat. A spanyol trónnak a 
Bourbonoktól való elrablása a francia császár bátyja kedvéért azt 
eredményezte, hogy a régi dinasztiákból való uralkodók - 
1808-1809-ben már nem voltak sokan - arra gyanakodtak, hogy 
előbb-utóbb mindegyikükre sor kerül. Abban az időben 
Napóleonnak ezeket a szavakat tulajdonították: , Nemsokára a 
Bonaparték lesznek Európa legrégibb dinasztiája." Ezt az aforizmát 
csak úgy lehetett érteni, hogy a többi dinasztiának - a 
Habsburgoknak, a Hohenzollerneknek - ki maradt még? - el kell 
tűnniük. Igen valószínű, hogy ezt csupán Napóleon ellenfelei 
agyalták ki, de nem véletlen, hogy lehetséges volt ilyen hamisítások 
terjesztése. Napóleon politikája kedvező talajnak bizonyult ehhez. 


Az angol diplomácia ügyesen felhasználta, hogy Bayonne az európai 
fővárosokban pánikot keltett. A brit csábításokra Bécs reagált a 
legnagyobb érdeklődéssel. A Habsburgok úgy vélekedtek, hogy 
Bayonne után igen közelről fenyegeti őket a veszély. A porosz 
királyt, bármilyen siralmas is a helyzete, továbbra is védelmezni 
fogja az orosz cár támogatása. De ki fog segítséget nyújtani az 
osztrák uralkodó háznak, amikor a telhetetlen Napóleon kiveti rá a 
halálos pányvát? Bayonne elhintette a magjait az Ausztriával való új 
háborúnak; siettette az új koalíció megalakulását. 


De a megtorlás még gyorsabban eljött, mégpedig olyan oldalról, 


ahonnan Bonaparte a legkevésbé várta. 


Abban az időben, amikor Napóleon megittasulva a győzelemtől, a 
körmönfont játszmának ilyen ragyogó befejezésétől, a rá jellemző 
szenvedélyességgel kezdett gondolkozni azon a nagyszabású terven, 
hogy diplomáciai eszközökkel vagy a fegyver erejével meghódítja 
Algériát, Tuniszt, sőt esetleg Marokkót is, előre nem látott dolog 
történt. Az olyan sikeresen befejezett játszmába beavatkozott egy 
olyan erő, amelyet Napóleon kihagyott a számításból. 
Spanyolország népe, amikor értesült a bayonne-i döntésekről, 
nyomban felismerve valódi értelmüket, fegyveres 

felkeléssel válaszolt rájuk. 


Május 2-án felkelés tört ki Madridban; Murat ezt kartáccsal 
könnyűszerrel elfojtotta, de miután a fővárosban helyreállította a 
rendet, tévesen azt hitte, hogy a , zendülést felszámolta". Ám az ezt 
követő napokban felkelés tört ki Sevillában, Granadában, 
Saragossában, Valenciában, megdöbbentő gyorsasággal terjedt 
tartományról tartományra, össznépi jelleget öltött. 


A spanyolországi hírek kellemetlen meglepetést okoztak 
Napóleonnak, de nem nyugtalanították. Amióta egyeduralkodóvá 
lett és politikáját az egyeduralkodókkal való különféle kombinációk 
láncolataként alakította ki, a népet lenézően kezelte. Parancsot 
adott Dupont tábornoknak, akinek katonai tehetségét sokra 
tartotta, hogy vonuljon délre Sevillához. Egyidejűleg Moncey 
tábornok hadtestét Valenciába küldte, Bessiéres marsall hadteste 
pedig utat tört Joseph-nek Madridba. Július 14-én a Medina de Rio 
Seco melletti ütközetben Bessiéres nagy győzelmet aratott két 
egyesült spanyol hadsereg fölött. Egy héttel később, július 20-án 
Joseph diadalmas bevonulást tartott Madridba és kegyesen fogadta 
a spanyol grandokat, akik választékos kasztíliai üdvözlő 
beszédekkel ünnepélyesen fogadták. 


A spanyol fejezet szerencsés befejezése felé haladt: Napóleon 
elhagyta Bayonnet-t; sietség nélkül utazást tett a birodalomban, hogy 


saját szemével győződjék meg róla, miként élnek jogara alatt az 
alattvalók. Mindenütt lelkesedéssel és rettegéssel fogadták. 


Bordeaux-ban a császár, a prefektusi palotában tartott ünnepélyes 
ceremónia után kegyesen fogadta a népesség jókívánságait, s 


visszavonult lakosztályába, hogy elolvassa nagy mennyiségű 
postáját, amely mindennap beérkezett az egész országot beszáguldó 
futárok útján. Senki sem merte zavarni a császárt, amikor a 
beküldött jelentéseket olvasta. 


S egyszerre a császár által elfoglalt termekből zuhanó tárgyak, 
széttört edény zaja hallatszott. Napóleon hirtelen dührohamában a 
padlóra dobta és diribdarabokra zúzta a porcelán kancsót; dühösen 
járkált a vízzel leöntött szőnyegen, mindent összetörve, ami a keze 
ügyébe akadt. A Dupont hadseregének július 23-i bailéni 
kapitulációjáról szóló jelentést olvasta. Pierre Dupont de VÉtang-az 
egyik legjobb tábornok, akiről azt tartották, hogy elsőként és 
nagyon megérdemelten számíthat a marsallbotra - engedte, hogy 
hadosztályát bekerítsék a partizáncsapatok és Castahos tábornok 
ezredei, s sikertelen és bizonytalan manőverek után, anélkül, hogy 
az összes lehetőségeket kimerítette volna, megadta magát a 
csatatéren. A spanyolok körülbelül 18 000 franciát ejtettek foglyul. 
Csak a tábornokokat meg a főtiszteket jogosították fel arra, 

hogy visszatérjenek hazájukba. A katonák zöme a fogságban 
elpusztult. 


A bailéni katasztrófa nemcsak a császárság szégyene volt. 

, Meggyalázta zászlainkat, meggyalázta hadseregünket" - ismételte 
sokszor Napóleon. , Lemoshatatlan folt maradt rajtam" - mondotta 
tábornoki kabátjában a mellére mutatva. De a 

bailéni kapitulációnak nem ebben állt a jelentősége. Bailén híre úgy 
világított Európa sötét egén, mint vörös jelzőrakéta, amely hírül 
adta, hogy ütött a harc órája. Napóleon ezt kitűnően és nyomban 
megértette. , Az ilyen események megkívánják 

jelenlétemet Párizsban. Minden összefügg: Németország, 
Lengyelország, Olaszország.. " Ezt a gondolatot nem mondta ki 
végig, de könnyű megérteni. Bailén a császárság veresége: az összes 
ellenséges erők föl fogják emelni fejüket. 


Csakugyan így is történt. Bailén bebizonyította, hogy a napóleoni 
hadsereg többé nem legyőzhetetlen. Megadja magát a bátrak előtt. 
Bailén megtízszerezte a spanyol nemzeti-felszabadító mozgalom 
erőit. Napóleon vigasztalta Joseph-et, aki rémülten menekült 
Madridból, s készen állt arra, hogy örökre lemondjon erről a 
szörnyű spanyol trónról. , Egy százezer főnyi hadsereg, s őszre ismét 


meghódítjuk Spanyolországot." Ez újabb tévedés volt. Bailén után 
Spanyolországot nem lehetett meghódítani, sem legyőzni. Napóleon 
addig hadseregek ellen viselt háborút; Spanyolországban a felkelt 
nép ellen kellett háborút viselnie. A népet pedig nem tudta 
legyőzni. 


Bailén híre bátorságot öntött a portugálokba. Két héttel Dupont 
kapitulációja után egész Portugáliában felkelés tört ki. Augusztus 6- 
án angol csapatok szálltak partra Portugáliában Arthur Wellesley - 
később Wellington hercege - vezénylete alatt. Junot viszonylag 
kicsiny és - főnökéhez hasonlóan - félig felbomlóban levő 
hadseregével képtelen volt úrrá lenni az óráról órára növekvő 
veszélyen. Napóleon már korábban, Bailén előtt, keményen 
megfeddte Junot-t: , Nem ismerek rá arra az emberre, aki kijárta az 
iskolámat." Junot a kritikus helyzetben erélyről tett tanúságot, de 
már semmit sem tudott megmenteni. Augusztus 30-án aláírta a 
kapitulációról szóló megegyezést Sintrában; azzal vigasztalta magát, 
hogy az angolok gondosan hazaszállították a kapituláló franciákat, 
de min változtatott ez? Sintra betetőzte Bailént. A császári hadsereg 
két kapitulációja két hónap alatt - lehetett-e kételkedni ezeknek az 
eseményeknek a jelentőségében ? 


Egész Németország mozgásba jött. Háromévi francia megszállás a 
szövetséges és meghódított államokban több mint elegendőnek 
bizonyult ahhoz, hogy mindenütt gyűlöletet keltsen az idegen 
jövevények iránt. Sajátos történelmi paradoxon, hogy az elmúlt 
évtized alatt a napóleoni politika szociális tartalma, mondhatni, 
visszájára fordult. 1796-ban Bonaparte tábornok az európai 
monarchiák ellen a feudális és idegen iga alól felszabadítandó 
népek támogatásával indított háborút. Tíz-tizenkét esztendővel 
később Napóleon császár a tőle függő uralkodókra támaszkodott, és 
azon népek ellen viselt háborút, melyek az általa bevezetett idegen 
elnyomás ellen keltek fel. Azok a csapások, amelyeket a francia 
hadseregek Európában az első szakaszban a feudális rendre mértek, 
valamint az abban az időben általuk végrehajtott 

polgári átalakítások meggyorsították a nemzeti szellem kialakulását. 
Ez a történelmi fejlődés eleven dialektikája volt, de Napóleon ezt 
már nem tudta megérteni. Most valamennyi probléma megoldását a 
szuronyok ereiében látta. Életpályáját olyan politikusként kezdte, 
aki együtt haladt a korral és a társadalmi haladás erőire 


támaszkodott. Zsarnokká, agresszorrá, hódítóvá változott, aki 
megpróbálta az óriási, általa mesterségesen létrehozott 
birodalomban a legyőzött népeket igában tartani. 


Ez megvalósíthatatlan feladat volt, ellentmondott a társadalmi 
fejlődés leküzdhetetlen törvényeinek: nem létezett olyan erő, amely 
feltartóztathatta volna a független nemzeti államok kialakulásának 
folyamatát. A XIX. század úgy kezdődött, mint a nemzeti-polgári és 
a forradalmi-demokratikus mozgalmak százada. S míg 

Bonaparte ebben a mederben haladt, a siker szele dagasztotta 
vitorláit. Az általa teremtett óriási birodalom gáttá vált, amely útját 
akarta állni a társadalmi fejlődés áramának. Előbb vagy utóbb az 
árnak szükségképpen át kellett törnie a gátat. A 

mindenható Napóleon császár, aki arra számított, hogy százezer 
főnyi hadsereggel két hónap alatt térdre kényszeríti 
Spanyolországot, anélkül hogy sejtette volna, hasonlított a 

spanyol irodalom aranykorának nevezetes hőséhez, Don Ouijote de 
la Manchához, a szegény hidalgóhoz - igaz, nem ringatta magát 
olyan fennkölt illúziókba, mint a kóbor lovag. 


14. fejezet 


A döntő összecsapás előtt (1808-1811) 


1808. augusztus 14-én Párizst elborították a virágok. Este a város ki 
volt világítva; a néptömeg gyönyörködött a tűzijáték színes 
rakétáiban, késő éjszakáig szólt a zene, játszottak a zenekarok. A 
főváros a császár születésnapját ünnepelte. Köztudott volt, hogy 
előző nap, 14-én megérkezett Saint-Cloud-ba. 15-én, 
születésnapjának reggelén a császár így szólt: , Boldognak érzem 
magam, hogy visszatértem jó Párizsomba." Hozzátette, hogy a nép 
örömének és odaadásának tanújelei - amelyekkel 

útközben találkozott - azt a benyomást keltették benne, mintha 
sohasem hagyta volna el a várost. 


Tolsztoj gróf, párizsi követ, jelentést téve augusztus 15. 
franciaországi megünnepléséről, kétségét fejezte ki aziránt, hogy 
valójában olyan nagy a nép öröme. Tolsztoj ellenezte a 
Franciaországgal való szövetséget; mindazt, ami ebben az országban 
történt, fekete szemüvegen át nézte, ezért véleményeit kritikusan 
kell fogadnunk. Mindamellett egy kérdésben Tolsztojnak feltétlenül 
igaza volt: Napóleonnak 1808 augusztusában, látszólagos nyugalma 


ellenére kétségkívül sok gond nyomta a vállát. 


Napóleon augusztus 16-i levelében ezt írta Joseph-nek: , Ami 
Spanyolországban történik, rendkívül siralmas. Azt gondolhatná az 
ember, hogy a hadsereget nem tábornokok vezénylik, hanem 
postahivatalnokok. Hogy lehetett így elhagyni Spanyolországot, ok 
nélkül, nem tudva, mit csinál az ellenség!" Spanyolország királyát 
tehát megrovásban részesítette. De Napóleont nemcsak a Pireneusi- 
félszigeten kialakult helyzet aggasztotta. Bailén jelentőségét 
higgadtan értékelve, teljes joggal feltételezte, hogy a bailéni 
katasztrófa legközelebbi és legvalószínűbb következménye egy 
Ausztriával való újabb háború lesz. 


Abban az időben Párizsban az osztrák nagykövet Klemens 
Metternich gróf (később herceg) volt. 1848 januárjában a fiatal 
Friedrich Engels , A vég kezdete Ausztriában" című cikkében gyors 
véget jósolt , Metternichnek, ennek a gyáva gazembernek 

és orgyilkosnak", annak a férfiúnak, aki hosszú éveken át volt 


Ausztriában a , recsegő-ropogó kormánygépezet karmestere". Ritkán 


vált be jóslat ilyen gyorsan. Két hónappal ezután, 1848 márciusában 
Metternich álruhába öltözve Bécsből Angliába menekült a népharag 
elől. 


1808-ban még negyven évvel fiatalabb: pályáját sikeresen kezdő 
diplomata - jóvágású, okos, hazug, nagy nőbarát és behízelgő 
modorú társalgó, aki mindamellett nehezen tudta elrejteni hibáit a 
társasági ifjú külszíne alatt, bár, úgy tűnt, csak arra gondol, hogyan 
szabaduljon spleenjétől. Látszólag szórakozást keresve, széles 

körű kapcsolatokra tett szert Párizsban és többek között gyanús 
barátságot kötött Talleyrand-nal és Fouchéval, amelyet megosztott 
(mint valamennyi többi kapcsolatát is - titokban) Tolsztoj gróffal. 
(Fouché megjegyezte, hogy Metternich főként nők közvetítésével 
tevékenykedett) A körülményektől függően hol a legitimizmus hű 
lovagjának tettette magát, hol haladó gondolkodású férfiúnak, 
csaknem a , nemzet jogai" bajnokának. Veleszületett hajlama, sőt 
tehetsége volt a titkos mesterkedésekhez, a sötét és piszkos 
intrikákhoz, amelyeket hallatlan magabiztossággal a 

diplomácia magasiskolájának tüntetett fel, sikerült a párizsi osztrák 
nagykövetséget a titkos intrikák nemzetközi főhadiszállásává tennie. 
Itt olyan pókhálót szőttek, amely a világ minden zugába elért. 


Az árulásra és a hitszegésre való veleszületett hajlama ellenére, 
amely a különféle csalásokban különösen leleményessé tette, 
Metternich mint politikus, mint diplomata megdöbbentő hibákat 
követett el. Megvolt benne az a szerencsés képesség, hogy csak a 
mások hibáit vegye észre és regisztrálja. Saját hibáit sohasem 
ismerte be, éppen ez az állandó és mondhatni, univerzális igazába 


vetett rendületlen meggyőződés lehetővé tette számára, hogy 
csaknem fél évszázadig kiváló államférfi hírében álljon. 


Augusztus 15-én egy nagy diplomáciai fogadáson Napóleon 
megkérdezte Metternichtől, ki ellen fegyverkezik Ausztria. Az 
osztrák nagykövet mindent tagadott; igyekezett meggyőzni a 
császárt a Habsburgok őszinte békeszeretetéről. Napóleon nem 
vitatta Metternich érveit, de a vele folytatott beszélgetés 


megerősítette őt abbeli meggyőződésében, hogy Bécs háborúra 
készül. 


1808 júniusától kezdve az Ausztria és Franciaország között 


küszöbönálló háborúról szóló hírek eleinte szűk diplomáciai 
körökben, majd szélesebben is terjedni kezdtek. Stakelberg báró, 
cári nagykövet a berlini udvarnál, jelentette Pétervárra, hogy a 
Poroszországban állomásozó francia csapatok között tavasz óta 
erősödik az a meggyőződés, hogy közel áll a nagyhatalmak közötti 
szakítás. De lényegében már e hírek terjedése magában véve is 
cáfolatukat jelentette. Már régen megállapították - és Jacgues 
Godechot nemrégiben helyesen emlékeztetett arra, hogy ez 
mintegy axiómává vált -, hogy a napóleoni stratégia mindenekelőtt 
a váratlanságra épült. Mindamellett a Franciaország és Ausztria 
közötti háború valószínűségéről szóló hírek mindig újból szárnyra 
keltek. Stakelberg júliusban is, augusztusban is jelezte Bécsbe és 
Párizsba, hogy egyre több szó esik a háború közeledéséről. 


Napóleon akkor valóban nem akart háborút Ausztriával. Nem azért, 
mert megígérte a katonáknak, hogy nem lesz többé háború; 
nemegyszer megesett, hogy megszegte ígéretét, s ez nem zavarta. 
Erre a háborúra nem volt szükség; a pozsonyi béke értelmében 
Napóleon megkapta Ausztriától mindazt, amit Ausztria adhatott, a 
Habsburg-dinasztia megdöntése pedig nem tartozott feladatai közé. 
Tudta, hogy Francia-országban nem akarnak újabb háborút, s maga 
is teljesen tisztában volt azzal, hogy az országnak a békére van 
szüksége. De legfőképpen azért igyekezett elkerülni a 

háborút Ausztriával, mert az általa elkezdett , spanyol ügy" nem 
volt lezárva, hogy enyhe kifejezést használjunk. Keleten háborúba 
keveredni, mielőtt délen győzelmet arat - ez ellentmondott volna a 
hadviselésben szerzett összes tapasztalatoknak. 


Az Ausztriával való háború elhárítása, valamint sok más feladat 
megoldása céljából Napóleonnak egy hatalmas eszköze volt 
tartalékban, melyet a végső esetre tartogatott - a szövetség 
Oroszországgal. 


Ez a szövetség Napóleon külpolitikai számításaiban továbbra is a fő 
helyet foglalta el. Igen sokra becsülte, az előző években elért 
legfontosabb eredményének tekintette és nagy reményeket fűzött 
hozzá. Könnyen meggyőződhetünk erről, ha Napóleon 1807-1808. 
évi hivatalos levelezését - kiváltképpen a Savaryhoz, Caulaincourt- 
hoz, valamint a Joseph-hez és Eugéne Beauharnais-hoz intézetteket 


- vizsgáljuk. A történészeknek el kell ismerniük, hogy Napóleon 


nagyon lelkesedett az orosz szövetségért. De néhányan közülük 
hajlandók ezt a tényt igen önkényesen értelmezni. Amikor, például, 
Jacgues Bainville azt írta, hogy , Napóleon az orosz délibáb áldozata 
lett", akkor közismert tények tendenciózus, illetve helyesebben, 
erőszakolt értelmezése annyira nyilvánvaló, hogy cáfolatot sem 
igényel. Inkább fordítsunk figyelmet komolyabb dolgokra. A 
Bonaparte által 1800-ban megfogalmazott gondolat: , Csak 
Oroszország lehet Franciaország szövetségese", az ezt követő 
években vezető helyet foglalt el külpolitikai koncepciójában. Tilsit 
után új tézissel egészült ki: , Oroszországgal egyetértésben nincs 
mitől tartanunk." A tézis magában véve helyes volt. De csak 

addig maradt helyes, amíg az egyetértés fennállott. Napóleon 
politikájának végzetes ellentmondása abban rejlett, hogy bár 
nagyon jól tudta, hogy fenn kell tartania az egyetértést 
Oroszországgal, konkrét cselekedeteivel sértette szövetségese 
érdekeit. A szövetség, természetesen, nem érzelmeken alapult - bár 
ezekről sokat és szívesen beszéltek -, hanem érdekeken. Ezek széles 
problémakört öleltek föl, kezdve a , keleti örökség" felosztásának 
nagy terveitől a kontinentális blokádnak és a francia 

megszálló csapatok Poroszországból való kivonásának kérdéséig. 


A két császárnak már régóta tervbe vett erfurti találkozójára csupán 
1808 szeptember-októberében került sor, Napóleonra nézve 
kedvezőtlen helyzetben. Mögötte - a megbosszulatlanul maradt 
Bailén és Sintra, előtte - az Ausztria részéről fenyegető háborús 
veszély. Napóleon megkísérelte gyönge pozícióját a találkozó külső 
fényével kompenzálni. A két császár találkozására meghívást kapott 
a számos német államból valamennyi szövetséges uralkodó. A 
,királyokból álló nézőtér? előtt híres francia színművészek 
játszottak, élükön Talmával. De a Tilsit óta eltelt tizenöt hónap 
alatt Napóleon jobban megismerte Sándort; már nem látta jónak és 
hiszékenynek; számot adott magának arról, hogy frázisokkal vagy 
színpadi hatásokkal Sándort nem lehet az orránál fogva vezetni; az 
maga is mestere ennek a műfajnak. S valóban: a , királyokból álló 
nézőtér" Sándorra semmiféle hatást nem tett; feljegyzései csak 
higgadtan regisztrálják a német uralkodók által rázúdított számos 
kérést. Csaknem valamenyien - Mecklenburg hercegétől Thurn-Taxis 
hercegéig - állami státusuk emeléséért vagy területgyarapításért 
kunyeráltak. 


De az Oroszországgal való barátság megszilárdítása Napóleon 
számára igen fontos volt. Erfurt előestéjén, szeptember 8-án végre 
aláírta a porosz királlyal a francia csapatoknak Poroszországból való 
kivonulásáról szóló megállapodást. (A hadisarc összegét 140 millió 
frankban állapították meg. Erfurtban Sándornak sikerült elérnie a 
hadisarcnak 20 millió frankra való csökkentését.) Ez persze nem a 
porosz király kedvéért, hanem Sándor kedvéért történt. 


A két hétig tartó erfurti ünnepségek szigorúan körülhatárolt 
körökben folytak. Erfurt hivatalos, parádés oldala, amely a népes, 
ragyogó erfurti társaság felé fordult - a , királyok nézőtere", az 
arisztokrácia, az uralkodó hercegek, a diplomaták, a marsaitok, a 
generálisok, a miniszterek, a magas tisztségviselők, a híres 
művészek, Európa legszebb hölgyei felé - csaknem házias, idillikus 
színben tüntette föl mindazt, amit e főszereplők tettek. A 
főszereplők pedig eljátszották az érzelmek megható állandóságát, 
két uralkodónak - akik mindegyike a maga módján jelentős - 

örök barátságát, két hatalmas birodalom szövetségének 
bonthatatlanságát, a teljes kölcsönös egyetértést, a kölcsönös mély 
tiszteletet. Vajon lehetett-e kételkedni a szövetség tartósságában e 
két mosolygó, élénken beszélgető uralkodóra tekintve, akik kart 
karba öltve sétáltak az erfurti palota fényözönben úszó termeiben 
vagy a városon túli erdőben lovagoltak - miközben tiszteletteljes 
távolban követte őket az arannyal kivarrt tábornoki egyenruhás, 
tollbokrétás, toliforgós kíséret vagy este, a színházi páholyban ültek, 
mindig együtt, egymás mellett, mindig ugyanazzal a barátságos 
mosollyal? 


Erről a külsődleges oldalról nézve a rendíthetetlen francia-orosz 
szövetség külső hatásra törekvő erfurti demonstrálása kétségkívül 
sikerült Napóleonnak. Ez a két hét úgy folyt le, mint az egymást 
váltogató ünnepélyes fogadások, bálok, színi előadások, vacsorák, 
hangversenyek tündérjátéka. Az erfurti tartózkodást két napra 
megszakította egy Weimarba - Németország Athénjába - tett utazás. 
Károly Ágost herceg gondoskodott a nevezetes vendégek 
fogadásáról. Minden volt ott, kezdve a vadászaton a parkban - ahol 
szerencsésen a felséges vadászok puskája elé , kerültek" a szarvasok 
és az őzek - a virágokkal és versekkel való régimódi teátrális 
felköszöntésekig. Nagy színészi hajlama Napóleont szerencsés 
rögtönzésekre ösztönözte. Az uralkodók számára adott szigorúan 


zártkörű, szertartásos tizenhat személyes vacsorán az asztal mellett 
összegyűlt uralkodókat zavarba hozta a német történelem alapos 
ismeretével. 


Amikor az egyik vendég az , aranybulláról" szólva, annak 
keletkezését 1409-re tette, Napóleon kijavította: , 1356-ban adták 
ki, IV. Károly uralkodása alatt". Arra a tiszteletteljes kérdésre, hogy 
császári felsége miként és mikor tanulmányozhatott ilyen bonyolult 
és speciális tárgyakat, Napóleon egy kicsit elgondolkozott, azután 
ezt válaszolta: , Amikor tüzér alhadnagy voltam..." Egy pillanatra 
megállt, még egyszer végignézett az ezüst edények, kristályok, 
ételek terhe alatt roskadozó asztal körül ülő gőgös uralkodókon, és 
kijavította magát: , Amikor volt szerencsém tüzér alhadnagyként 
tartózkodni Valence-ban... sokat olvastam." Az orosz cár, a XII. 
század óta trónon levő Wittelsbach-dinasztiából való bajor király, a 
württembergi, a szász, a vesztfáliai király és még tíz német uralkodó 
jelenlétében ez a hanyagul, hetykén odavetett néhány szó (, Amikor 
volt szerencsém alhadnagyként tartózkodni") fenyegető 
villámlásként hatott. Egy időre mindenki elhallgatott. 


Később Napóleon hosszasan beszélgetett Goethével és Wielanddal. 
Ez az egyenlők beszélgetése volt. Napóleon a várószobában 
megvárakoztatta a német uralkodókat, de igyekezett hangsúlyozni a 
nagy írók iránt érzett tiszteletét: nem ütött meg 

pártfogói hangnemet, nem mondott kategorikus ítéleteket. Johann 
Wolfgang Goethe az ő számára nem Károly Ágost weimari herceg 
titkos tanácsosa volt, hanem , Az ifjú Werther szenvedései"-nek írója 
- amelyet fiatalkorában sokat olvasgatott -, Európa legnagyobb 
írója. 


Egyébként, még ezeken a rendezvényeken sem mindig kísérte őt a 
szerencse. Október 9-én ezt írta Joséphine-nek: , Bálon voltam 
Weimarban. Sándor táncolt, én nem, negyven év - az negyven év." 
Úgy látszik, Erfurtban először panaszkodott a korára. Leveleiből 
ítélve minden egyébbel meg volt elégedve. Cambacérésnek, Joseph- 
nek, Murat-nak néhány rövid sort írt: , Minden a lehető legjobban 
megy." Ugyanezt írta Joséphine-nek: , Minden jól megy. Meg 
vagyok elégedve Sándorral; minden bizonnyal ő is meg van 
elégedve velem; ha nő volna, azt hiszem, ő volna a szeretőm." 


De vajon csakugyan , minden a lehető legjobban" ment? S 


csakugyan meg volt elégedve Napóleon a találkozás eredményével, 
ahogyan leveleiben bizonygatta? Hiteles okmányok azt bizonyítják, 
hogy ez csak játék volt. Az erfurti találkozó parádés külsőségei 
mögött, a baráti kézszorítások és mosolyok mögött a kívülállók 
számára láthatatlan, váratlanul éles harc folyt. 


Több mint egy esztendőn át Napóleont maga Sándor is, s különösen 
Caulaincourt több ízben is biztosította Oroszország és Franciaország 
baráti szövetségének tartósságáról. Igaz, a tilsiti mámor hamar 
elszállt, a józan számítások háttérbe szorították az érzelmeket, ha 
ugyan voltak valaha ilyenek; Napóleon már Savary hazatérése és 

a vele folytatott hosszas beszélgetések után megértette, hogy Sándor 
bonyolultabb is, ravaszabb is, mint ahogy ő kezdetben feltételezte. 
Sokkal később, Szent Ilona szigetén, Sándort az osztrák és a porosz 
uralkodóval összehasonlítva, ezt mondotta: , Az orosz cár - 
hasonlíthatatlanul különb ezeknél. Van benne ész, kellem, 
műveltség; vonzó; de nem szabad bízni benne, nem őszinte, az e 
birodalom hanyatlásának korszakából való igazi bizánci... Ha 
meghalok itt, ő lesz igazi utódom Európában." A dicséretekkel 
fösvénykedő Napóleon szájából ez igen kedvező vélemény, és ez 
fokozatosan alakult ki. Erfurt előtt Napóleon már egészen józanul 
ítélte meg Sándort, de emellett szilárdan meg volt győződve a 
találkozás baráti jellegéről. Erfurtban valami újat, mást érzett meg. 
Sándor barátságos volt, jóindulatú; apróságokban 

előzékenységet tanúsított Napóleon irányában, de már egészen más 
ember volt, mint Tilsitben. Csaknem minden kérdésben 
nézeteltérések támadtak közöttük, és Sándor nemcsak hogy nem 
kereste az utakat enyhítésükre, ellenkezőleg, semmiben sem akart 
engedni. , Megingathatatlan lett" - írta Caulaincourt. A dolog odáig 
fajult, hogy kettejük között viharos jelenetekre került sor, és Sándor 
azzal fenyegetőzött, hogy elutazik. Napóleonnak engedményeket 
kellett tennie. A cár váratlanul megváltozott magatartását Napóleon 
eleinte a spanyolországi balsikerekkel - Bailénnel, Sintrával - 
magyarázta. De nyilván másról is szó lehet itt; valaki alighanem 
elárulta Napóleont. A császár még Lannes-ra is gyanakodott, ő 
ugyanis a császár parancsára Sándor elé utazott, hogy fogadja, s 
tetszett a cárnak. Sándor Lannes-nak a Szent András 

rendet adományozta. Napóleon sem az erfurti találkozás alatt, sem 
később nem tudta meg az igazságot. 


Az igazság pedig - a szörnyű igazság! - egészen más volt. Napóleont 
Talleyrand árulta el és adta el. Bonaparte már régen nem bízott meg 
benne, éppen ezért el is távolította Benevento hercegét a külpolitika 
irányításától. Annál meghökkentőbb az a hiba, amelyet 1808-ban 
Napóleon elkövetett. Meghívta Talleyrand-t, vegyen részt az erfurti 
tárgyalásokon, s a legkényesebb feladatot bízta rá: adja értésére 
Sándornak, hogy Napóleon szeretne rokonságba kerülni vele, nőül 
véve húgát. Nehéz megmagyarázni pszichológiailag Napóleon 
eljárását. Hogyan bízhatta a legfontosabb politikai tárgyalásokat 
(márpedig ebben az időben semmi sem volt fontosabb az 
Oroszországgal való szövetségnél!) egy olyan emberre, akit 
gyanúsnak tartott. Meglepő elvakultság volt ez, mindig helyes 
intuíciója ezúttal cserbenhagyta. Érthetetlen módon folyvást 
találgatva, ki árulhatta el, a gyanúsítottak közül kizárta Talleyrand- 
t. Erfurtban korlátlan bizalmat tanúsított iránta. 


Pedig az az ember, akit valami oknál fogva a politikailag is, 
személyileg is legfontosabb tárgyalásokkal megbízott, már 
Párizsban titkos megegyezésre lépett Metternichhel, s Erfurtban, 
amikor négyszemközt beszélgetett Sándorral Thurn-Taxis hercegné 
házában, nyomban nyíltan Napóleon ellen fordult. , Felség, miért 
jött ide? Felségedre vár az a feladat, hogy megmentse Európát, s ezt 
csak akkor teheti meg, ha mindenben ellentmond Napóleonnak." 
Egyes kutatók feltételezték, hogy Talleyrand ezzel , esztelenül 
vakmerő lépést" tett. Különös vakmerőségről itt nincs szó; 

nem lehet kétséges, hogy Sándor meg akarja majd hallgatni a volt 
francia külügyminiszter véleményét, aki továbbra is igen befolyásos 
személyiség maradt. Talleyrand megpróbálta példátlan árulását 
azzal igazolni, hogy amikor elárulta Napóleont, Franciaország 
érdekeit tartotta szem előtt. Ezek természetesen álokoskodások. 
Talleyrand-t saját egyéni érdekei és Ausztria érdekei vezették. A 
Napóleon és Talleyrand között külpolitikai kérdésekben éveken át 
egyre inkább elmélyülő nézeteltérés elsősorban a szövetségről folyó 
vitákon alapult: az Oroszországgal való szövetséggel, 

amelyre Napóleon orientálódott, Talleyrand szembeállította az 
Ausztriával kötendő szövetséget. Az orosz szövetség iránti elvakult 
ellenségességének fonákja az Ausztria előtti vak, korlátlan 
behódolás volt. 1807-1808 óta Talleyrand ténylegesen Ausztria 
ügynökeként ténykedett, s Napóleon gúnyoros-kritikus 
megjegyzésének, melyet Talleyrand-hoz intézett - , ön még mindig 


ugyanaz az osztrák" - megvolt az alapja. 


Talleyrand árulása fontos következményekkel járt. Bár Sándor 
sokkal józanabbul ítélte meg a Franciaországgal való szövetséget, 
mint ahogy azt Napóleon, Savary és Caulaincourt előtt feltüntette, 
mégis azt tartotta, hogy az adott körülmények között megfelel 
Oroszország érdekeinek, és Erfurtba azzal az eltökélt szándékkal 
utazott - amint ez anyjához írt leveléből kitűnik -, hogy 
megszilárdítsa ezt a szövetséget. Talleyrand árulása és Napóleon 
meglepő rövidlátása Bailén fényében nagy hatással volt Sándorra. 
Ha olyan férfiú, mint Talleyrand, aki ráadásul a császár bizalmát 
élvezi, a Napóleon elleni harcra ösztönöz, akkor Napóleonnak 
valóban rosszul áll a szénája. Talleyrand árulása hozzájárult a 
szövetségesek közti egyenetlenséghez. 


Október 12-én aláírásra került az Oroszország és Franciaország 
közötti szövetségi konvenció. Kölcsönös engedmények alapján 
mindkét fél számára elfogadható kompromisszumhoz jutottak el. Az 
alapvető szöveg bevezetője leszögezte: , Őfelsége az orosz cár és 
őfelsége a franciák császára, olasz király, a Rajnai Szövetség 
protektora, az őket egyesítő szövetségnek szoros és örökké tartó 
jelleget kívánnak biztosítani" ... stb. , Örökké tartó..."? Ez a két szó 
rögzítve volt a papíron, aláírásokkal és pecsétekkel megerősítve. De 
lehetett-e hinni bennük? A konvenció végleges szövegének az első 
változatokkal - a tervezettel és az ellentervezettel - való egybevetése 
arról győz meg bennünket, hogy a két fél kereste a kölcsönösen 
elfogadható megoldásokat, tehát a két hatalom szövetségét továbbra 
is szükségesnek tartották. Napóleon szükségesnek tartotta az 
Oroszországgal való szövetséget, s ez arra késztette, hogy 

engedjen a Törökországgal való viszony kérdésében, amely Sándor 
számára lényeges volt, s a konvenció 8. cikkelyét abban a 
megszövegezésben fogadták el, amelyhez Sándor és Rumjancev 
ragaszkodott. 


Ezután mindkét uralkodó aláírta a III. Györgyhöz intézett üzenetet, 
akit békére hívtak fel. Napóleon kérésére megállapodtak abban, 
hogy Tolsztojt Párizsban egy másik követ fogja felváltani. Az 
ügyeket elintézték, elérkezett a búcsú órája. 


A tettetett egyetértés és a hosszú viták után a búcsú váratlanul 
barátságos volt. Napóleon és Sándor kettesben lovon - a kíséret 


nagy távolságban követte őket - lépésben ment a város széléig, ahol 
Sándort hintók várták. Leszálltak a lóról és még sokáig jártak föl-alá 
élénk beszélgetésben. Ennek az utolsó beszélgetésnek a tartalma 
mindmáig ismeretlen. Melegen kezet szorítottak, azután megölelték 
és megcsókolták egymást. Ez volt utolsó találkozásuk. 


Napóleon visszatért Erfurtba - a lova lassan lépkedett gondolataiba 
mélyedt, és senkivel sem beszélgetett. 


Október 19-én Napóleon visszatért Párizsba. A spanyolországi 
háború volt a központi kérdés. Németországból, Olaszországból 
sürgősen csapatokat vezényeltek a spanyol határhoz. A kormány 
újoncozást rendelt el. Rövid idő alatt a Pireneusokon túl 150 000 
főnyi hadsereget vontak össze, amely magában foglalta a császári 
gárdát és a legjobb válogatott alakulatokat. A lengyel hadosztályt, 
ahelyett, hogy Lengyelország szabadságáért harcolt volna, délre 
küldték - Spanyolország szabadságának elfojtására. 


Miért folyt ez a háború? Milyen célt követett? Champagny a 
Moniteurben közzétett és Napóleon által megszövegezett 
jelentésében azt állította, hogy ez a háború Franciaország 
biztonságáért folyik; az a célja, hogy megszabadítsa 
Spanyolországot , a tenger zsarnokainak..., a béke ellenségeinek", 
Angliának az igájától. A lázadás fő oka, mondották, az , angol arany, 
az inkvizíció ügynökeinek intrikái..., a szerzetesek befolyása". De 
ezekkel az állításokkal együtt, melyek mintha az 1796. évi 
proklamációk szellemét élesztették volna föl, ugyanebben a 
jelentésben kifejezett fenyegetések hangzottak el az uralomra törő 
, Spanyol csőcselékkel" szemben. 


Kívülállók részvétele nélkül folyó négyszemközti beszélgetésekben 
Napóleon sokkal őszintébben fejezte ki gondolatait. 

, Spanyolországnak franciává kell válnia... Franciaország kedvéért 
hódítom meg Spanyolországot" - mondotta Roederernek, felajánlva 
neki József (Bonaparte) király mellett a pénzügyminiszteri tárcát. 


A Szenátushoz küldött üzenetében Napóleon ezt írta: , Bizalommal 
kérek népeimtől új áldozatokat... szükség van erre az egyetemes 

béke elérése érdekében... Franciák, nekem nincsenek más céljaim, 
mint a ti boldogságotok és gyermekeitek biztonsága." Csakhogy a 
háború hosszú évei után már nem hittek többé a békéről mondott 


szavakban. A nép nem akart többé háborút, torkig volt vele. S 
szükségképpen még a politikától távol álló emberek is 
elgondolkoztak azon, hogy a béke eléréséhez miért van szükség 
arra, hogy a spanyol trónon a császár bátyja üljön. Vajon a francia 
gyermekek biztonsága attól függ, melyik trónt foglalja el Joseph 
Bonaparte - a nápolyit vagy a spanyolt? 


A mindent látó és mindent halló rendőrség elől védett szűk körben a 
császár politikáját még élesebben és nyíltabban elítélték. Denis 
Decrés, az állandó tengerészeti miniszter, aki ifjúkorában, Toulon 
előtt barátságban volt Bonaparte kapitánnyal, majd haptákban állt 
előtte, s 1808-ban grófi címet, majd hercegi címet kapott, bizalmas 
embereinek ezt mondta: , Elment az esze, teljesen elment az esze [a 
császárnak]. Maga is el fog pusztulni és mindannyiunkat 
pusztulásba dönt." Édestestvére, Joseph, Spanyolország királya, 
akinek kedvéért a háború folyt, rövid madridi tartózkodása alatt 
olyan emberekkel vette körül magát - mint például Jourdan 
tábornok -, akik a Napóleonnal szembeni ellenzékiségükről voltak 
ismeretesek, s a hozzá közelállóknak azt mondta, hogy kötelessége 
megvédeni új alattvalóit Napóleon zsarnokságától. Caulaincourt 
Erfurtban a császárral folytatott bizalmas beszélgetés 

során, összeszedve a bátorságát megmondta, hogy a császár akciói, 
németországi és spanyolországi politikája, mindenkiben félelmet 
keltenek, mindenki veszélyeztetve érzi magát. , Milyen terveket 
tulajdonítanak nekem?" - kérdezte Napóleon. , Hogy egyedül akar 
uralkodni" - mondta Caulaincourt. Napóleon megkísérelte 
cselekedeteit előre nem látott körülményekkel igazolni - de egyesek 
mesterkedéseit, mások tehetségtelenségét emlegették. 


Akadtak, akik úgy vélték, hogy nem lehet megállni félúton és beérni 
a folyosói bírálattal. 1808 nyarán letartóztatták Malet, Guinet 
Dutert tábornokokat és néhány tisztet; azzal vádolták őket, hogy 
kormányellenes összeesküvést szőttek a köztársaság visszaállítása 
céljából. Az összeesküvésben nyilvánvalóan részt vett Servan, 
Lanjuinais, s valószínűleg Buonarroti is; Napóleon utasította 
Fouchét, hogy az ügyet ne hozza nyilvánosságra. Nem akart okot 
adni senkinek arra, hogy kétségbe vonhassa népszerűségét. Akár 
mert Fouché, ezeket az utasításokat kihasználva, nem akarta 

az ügyet teljesen tisztázni, akár mert az összeesküvés még csupán 
csíraállapotban volt, de tény, hogy az ügyet elkenték, pedig 


Napóleonnak nem csekély aggodalmat okozott: azt gyanította, hogy 
részt vett benne Benjamin Constant, Garat, esetleg Lafayette is, s 
nem volt meggyőződve arról, hogy a dologban nem volt-e benne az 
, anarchisták" keze. Malet-t elmebetegnek nyilvánították, de az 
ügyet nem tisztázták teljesen. Június 29-én Napóleon ezt írta 
Cambacérésnek: , A legnagyobb mértékben elégedetlen vagyok a 
rendőrminiszter magatartásával." Azt kívánta, hogy Fouchét tartsák 
megfigyelés alatt. Otranto hercegének eljárása a legnagyobb 
aggodalmakra adott okot. , Mi ez - megőrült ez a miniszter vagy 
gúnyt űz belőlem - kérdezte Napóleon Cambacéréstől két héttel 
később. - Magyarázza meg nekem Fouché szerepét az összes 
ügyekben. Megőrült? Mire törekszik?" Mindamellett, bármennyire 
haragudott is Fouchéra és bármilyen jogosan gyanakodott is rá, 
meghagyta őt tisztségében. 


Napóleon látta a társadalom elégedetlenségének különféle fenyegető 
tüneteit. Decrés ellenzékieskedése, Joseph zúgolódása, Caulaincourt 
nyíltan kimondott kifogásai, Fouché titkos intrikái, a republikánus 
összeesküvés nem egyetlen láncot alkotott-e? A császár ezt még 
saját magának sem akarta bevallani. Még mindig úgy tűnt fel előtte, 
hogy a nép bálványozza, hogy hatalma korlátlan, hogy elég, ha 
felhúzza a szemöldökét, s valamennyi ellenség egy pillanat alatt a 
földön hever. Meglepő módon éppen a császárság e késői 
szakaszában, amikor a rezsim válsága napról napra nyilvánvalóbbá 
vált, szilárdult meg a császárban az a meggyőződés, hogy neki 
mindent szabad, mindent elérhet, amit csak akar, hogy minden alá 
van rendelve akaratának. Spanyolországban egy alkalommal, 
amikor mindenre elszánt spanyol hazafiak által védett jeges 
hegygerinceken keltek át, az egyik tiszt egy erejét meghaladó 
akcióra vonatkozó parancsra felkiáltott: , Ez lehetetlen!" Napóleon 
hidegen és meggyőződéssel válaszolta: , Ez a szó számomra nem 
létezik; nem ismerem." Azóta nemegyszer ismételte ezt az 
aforizmáját, amely megtetszett neki; ki is egészítette: , Nem kell 
sem xhax, sem 3dex; sikert kell elérni - ez minden." 


Furcsa és egyre fokozódó önámítás volt ez. Másokat akart 
meggyőzni és észrevétlenül őt magát töltötte el a hit az akarat 
legyőzhetetlen erejében, saját mindenhatóságában. Logikus 
betetőzése volt ez eddigi életútjának: a kegyetlen 
kiábrándulásoknak, a hit elvesztésének, s csaknem fantasztikus 


sikerek csodálatos láncolatának és ami ezt követte, a lelki 
elvadulásnak. 


Tíz nappal azután, hogy Erfurtból hazatért Párizsba, október 29-én, 
Napóleon újból elhagyta a fővárost; maga állt a hadsereg élére, 
amely Spanyolországba vonult, hogy lemossa Bailén és Sintra 
gyalázatát. 


Napóleon hadserege fergetegként száguldott át Spanyolországon, s 
mindent elpusztított, ami útjába akadt. Ezek voltak a császárság 
legjobb katonái: Marengo, Austerlitz, Jéna veteránjai a császári 
gárda. A császár parancsnoksága alatt a legnevesebb hadvezérek 
álltak - Lannes, Ney, Soult, Bessiéres, Gouvion, Saint-Cyr. 

Napóleon bevetette Spanyolország ellen mindennek a legjavát, s 
már ez magában mutatja, milyen óriási jelentőséget tulajdonított az 
ellenfél megsemmisítésének, melyet tegnap még megvetően 

, Spanyol csőcseléknek" nevezett. 


Az ilyen hadseregnek semmi sem tudott ellenállni; sem a reguláris 
alakulatok, sem a partizánosztagok. A vas ezredek csapásai alatt 
visszavonulásra kényszerültek. Mindamellett, a Sierra de 
Guadarrama hegygerincein átkelve, a francia hadsereg a spanyolok 
ádáz ellenállásába ütközött. A november 30-án lefolyt somosierrai 
ütközetet, amelyben különösen kitűntek a lengyel ezredek, óriási 
erőfeszítések árán sikerült megnyerni. December 4-én Napóleon 
bevonult Spanyolország fővárosába. Egy ideig habozott: 
visszahelyezze-e a spanyol trónra Joseph-et, aki teljes 
tehetetlenségről, s ráadásul a franciabarát, sőt testvéri érzések igen 
kétes voltáról tett tanúságot? Nem helyesebb-e, ha nem törődik 
alattomos, hitszegő bátyjával? De a gyermekévei óta beleplántált 
klán-szellem felülkerekedett benne. Utasította Joseph-et, tartsa 
magát minél távolabb a büntető expedíciótól; ne mocskolja be a 
kezét véres megtorlással, , jó királyként" térjen vissza Madridba. 


Napóleon, mihelyt bevonult Madridba, december 4-én aláírásával 
olyan dekrétumokat adott ki, amelyek arról tanúskodtak, hogy még 
nem felejtett el mindent a szociális stratégia tanításaiból. Az első 
dekrétum Spanyolország egész területén eltörölte a hűbérjogot. 
Érvénytelennek nyilváníttattak a feudális törvényhozásból származó 
összes kiváltságok és jogok. A második dekrétum megszüntette és 
betiltotta az inkvizíció bíróságait. Az inkvizíció összes javait 


zárolták és átadták az államnak. Egy másik dekrétum egyharmaddal 
csökkentette az országban a kolostorok számát, és a kolostorok javai 
(mármint a megszüntetett kolostorokéi) az állam tulajdonába 
mentek át. A kolostorok és a vallási kongregációk az állam 
ellenőrzése alá helyeztettek. Az ország egyes tartományai között 
megszüntették az összes vámkorlátozásokat és más mesterséges 
akadályokat. 


A Napóleon által 1809. december 4-én kiadott madridi 
dekrétumoknak egyértelműen antifeudális tartalmuk volt; 
progresszív jellegükhöz a legcsekélyebb kétség sem férhet. E 
dekrétumok fogyatékossága nem jellegükben rejlett, hanem abban, 
ahogyan a spanyol népre rákényszerítették őket. A madridi 
dekrétumok nem töltötték be és nem is tölthették be azt a szerepet, 
amelyre Napóleon számított. A spanyol nép eleve elutasította őket; 
nem azért, mert rosszak voltak vagy lehettek volna jobbak is, 
hanem azért, mert a hódítók törvényei voltak. A spanyolok - akár 
jól, akár rosszul - maguk akartak dönteni dolgaikban. A franciákban 
csak hódítókat láttak és nem hallgattak sem az intelmekre, sem a 
fenyegetésre, s összefogtak egyetlen cél érdekében: hogy megvédjék 
hazájukat az idegenekkel, a franciákkal szemben. 


Napóleon hadserege nem maradt Madridban, hanem északnyugat 
felé nyomult előre. A császár hírt kapott arról, hogy Moore 
tábornok 30 000 főnyi hadserege a franciákat bekerítve támadást 
akar intézni Madrid ellen. Napóleon elvágta az útját: alig várta, 
hogy szétzúzza és a tengerbe szorítsa az angolokat. A hadsereg, élén 
a császárral, gyors menetben haladt előre, mindent elsöpörve 
útjából. De Napóleon nem áltathatta magát: Spanyolországot nem 
hódította meg, nem győzte le. Két kilométernyire azoktól az utaktól, 
amelyeken győztesen vonult a császári sereg, kezdődött a le nem 
győzött Spanyolország - a gerillák Spanyolországa. Az egész 
országban folyt az egy órára sem szünetelő , kis" partizánháború. De 
ez a ,kis háború"? szörnyűbb volt a nyílt harcmezőn folyó 
ütközeteknél. 


A spanyolok elkeseredetten, halált megvető bátorsággal harcoltak. 
Saragossa védelme, kiváltképpen a második (1808. december-1809. 
február) védelme során az egész világot bámulatba ejtette a védők 
bátorsága és hősiessége. (Saragossa első védelme 1808 júniusától 


augusztusáig folyt.) A spanyol hazafiak ellenállásának megtörése 
végett Napóleon legjobb hadvezérét, Lannes marsallt 

küldte Saragossába. De a harc kimenetele még akkor sem volt 
világos, amikor a várost rohammal bevették: minden utcáért, 
minden házért, minden pincéért, minden kapuért küzdelem folyt. 
Amikor a franciák végül kitűzhették a háromszínű lobogót a 
legyőzött és elpusztított város fölé, nem volt, akin a hatalmat 
gyakorolhatták volna: Saragossában csak halottak maradtak. 
Lannes-t megrendítette az ilyen áron szerzett győzelem, amely talán 
szörnyűbb volt egy vereségnél. 


Napóleon nem engedte seregét megpihenni, hanem a katonákat 
Wellesley és Moore angol hadosztályai elé hajtotta. Az 1808-1809. 
évi tél Spanyolországban különösen zordnak bizonyult. Állandóan 
havazással váltakozó ólmos eső esett; a hadsereg rossz utakon 
kapaszkodott fel a hegyekre. Napóleon megparancsolta, hogy 
mindenki gyalog menjen; jómaga elöl haladt Lannes és Duroc 
között, esőben-hóban, s úgy tetszett, nem érez sem hideget, sem 
fáradtságot. Mindenfelől hallatszott a katonák zúgolódása: , A 
fegyencek kevesebb gyötrelmet szenvednek, mint mi." Sőt, 
állítólag egy katona azt mondta: , Egyszer egy golyót kellene 
beleereszteni." Napóleon úgy tett, mint aki semmit sem hall, semmit 
sem lát. Meg kellett előznie az angolokat. 


A sereg egyre feljebb emelkedett a hegyvonulaton. Az Astorgához 
vezető úton végül utolérte a párizsi futár. Napóleon megállt; az 
iratok olvásásába mélyedt. Egy ideig gondolkodott. Az angolokat 
csaknem körülzárta; még néhány nap, nem túl nagy erőfeszítés - és 
a spanyol hadjáratot nagyszerű győzelem koronázza. 


Mindamellett rövid ingadozás után másként döntött. 
Megparancsolta, hogy fogjanak be lovakat. Egy órával sem 
maradhatott tovább Leónnak és Asztúriának magános és járhatatlan 
útjain, távol Franciaországtól, Párizstól. A hadsereg 
parancsnokságát Soultnak adta át. Postakocsiba ült és 
megparancsolta a kocsisnak, hogy olyan gyorsan hajtson, ahogy 
csak tud. Január 7-én már Valladolidban volt. Innen már közvetlen 
összeköttetés volt Franciaországgal. Január 16-ig maradt ott, 
parancsokat, kérdéseket, követeléseket tartalmazó írásokat küldött 
szét az óriási birodalom minden részébe. 23-án reggel az 


Invalidusok templomából egy ágyú adta hírül a császár hazatérését. 
Senki sem várta őt azokban a napokban Párizsban. 


A Párizsból érkező hírek, amelyek arra kényszerítették Napóleont, 
hogy valamennyi tervét megváltoztassa, a befejezetlen spanyol 
hadjáratot otthagyja (ilyet azelőtt sohasem tett) és Párizsba 
utazzon, komoly figyelmet érdemeltek. Több forrásból lényegileg 
egybevágó hírek érkeztek arról, hogy Ausztria a bajor és az olasz 
határon nagy erőket von össze, és hogy maholnap a háború kitörése 
várható. Ez egymagában is elegendő lett volna ahhoz, hogy a 
császár hazasiessen Párizsba. De Napóleonra alighanem még 
nagyobb hatást tett egy másik, kevésbé fontos közlés: Fouché és 
Talley-rand, akiket eddig kibékíthetetlen ellenségeknek ismertek, 
mindenütt együtt jelennek meg; karon fogva járnak, egész Párizsban 
szinte tüntetnek szoros szövetségükkel. Ezt Napóleon különösen 
veszélyesnek tartotta. , A bűn karjára támaszkodó gazság" - ezt a 
későbbről származó szállóigét már 1809-ben ki lehetett volna 
mondani. Napóleont, érthető módon, nem a szövetség erkölcsi 
oldala érdekelte - a két volt ellenség kibékülése csak politikai 
talajon mehetett végbe. Teljes biztonsággal meg lehetett állapítani, 
hogy ez a váratlan közeledés az érdekek közösségén alapult. , Az 
ellenségeimnek az ellensége - a barátom." Az az ellenség, aki arra 
késztette Talleyrand-t, hogy kezét nyújtsa Fouchénak, csak nagyon 
erős és veszélyes ellenfél lehetett: Napóleon császár. 


A logikus következtetések e láncolata, amelyek Astorgában 
Napóleont azonnal arra az elhatározásra késztették, hogy visszatér 
Franciaországba, Párizsban újabb megerősítést nyert. Anyjától, aki 
mindig hallgatag, tartózkodó volt, de öregkorára is megőrizte 
éleslátását, fontos felvilágosításokat kapott. Letizia asszonyról azt 
tartották, hogy távol áll a párizsi előkelő társaságtól, ennek az 
érdeklődésétől, s ezért mertek nyíltan beszélni előtte. A társasági 
szenzációk valóban kevéssé foglalkoztatták, de fiának az érdekei 
nem maradtak közömbösek számára. De Vaudémont 

hercegnő fecsegéséből meghallott néhány szót, amelyek 
megerősítették, hogy Talleyrand és Fouché között szoros szövetség 
létesült. Lavalette-től, aki elfogott egy Murat-hoz Nápolyba intézett 
levelet, mostohafiától, Eugéne Beauharnais-tól, Savarytól lassanként 
eljutottak Napóleonhoz egyes részletek, amelyek még nem álltak 
össze kerek egésszé. Ámde nyilvánvaló volt: valamilyen sötét, titkos 


játék folyik ellene. Fülébe kerültek bizonyos mondattöredékek. Azt 
beszélték, hogy Fouché valahol ezt mondta: , Ennek véget kell 
vetni." Napóleon még sok mindent nem tudott, nem volt 

tudomása Talleyrand erfurti árulásáról, nem gyanította 
Metternichhel való titkos kapcsolatait; mindez rejtve maradt előtte. 
Jóllehet még nem tudott semmi bizonyosat, de érezte - akár 1800- 
ban, 1804-ben - a mérgezett levegőt, s érezte, hogy leselkednek rá. 


Hazatérése után öt nappal, január 28-án, szombaton, ebéd utánra a 
dolgozószobájába rendelte a császárság legmagasabb tisztségviselőit 
- Cambacérést, Lebrunt, Decrés tengernagyot, Fouchét és 
Talleyrand-t. Mindannyian idejében érkeztek, tiszteletteljesen, egy 
kissé nyugtalanul; azt beszélték, hogy a császár rossz 

hangulatban érkezett haza, s mindenki attól tartott, hogy ő lesz 
kegyvesztetté a császárnál. 


Napóleon egy nagy asztal mellett ült és mindenkit hellyel kínált. 
Láthatóan türtőztette magát és igyekezett nyugodtan beszélni. 
Kifejezte elégedetlenségét az utóbbi idők eseményeinek 
értelmezésével: kétségtelen sikereket a közvélemény elé 
balsikerekként tálalnak föl. A legfőbb tisztségviselők és miniszterek 
rosszul teljesítik kötelességeiket, nem tartják be a fegyelmet... 


Mindannyian lehajtott fejjel, tiszteletteljesen hallgatták beszédét; 
mindannyian örültek annak, hogy aggodalmaik ellenére a beszéd 
eléggé általánosságokban mozog, és bár fontos kérdésekre 
vonatkozott - a császár joggal mutatott rá a fogyatékosságokra -, 
senkit sem érintett személy szerint. 


De a beszélgetés még nem ért véget. Napóleon felállt, s utána a 
többiek is felálltak. A császár még folytatta általános 
elgondolásainak kifejtését, nagy léptekkel föl-alá járkálva az óriási 
dolgozószoba egyik végéből a másikba, de hirtelen irányt 
változtatott és egyenesen a kandallóhoz támaszkodó Talleyrand-hoz 
lépett. Egészen közel ment hozzá, egy darabig mereven arcába 
tekintett. A teremben teljes csönd uralkodott. , Maga - tolvaj!" - 
kiáltotta hirtelen éles hangon Napóleon, s ezek a szavak 
arculcsapásként hatottak. Talleyrand elsápadt. 


, Maga - gazember!" Talleyrand még sápadtabb lett. - , Maga 
becstelen... Mindenkit elárult és becsapott! Semmi sem szent maga 


előtt! Elárulná a saját apját is!" 


Fékezhetetlen dührohamában Napóleon éles, szaggatott hangon 
vágta Talleyrand arcába a sértéseket - szünetekkel megszakított 
rövid mondatokban, mintha pofozta volna. Mindent a fejére 
olvasott: szerepét az enghieni herceg ügyében, amelyet 

most szárazon akar megúszni, azt, hogy állhatatosan rábeszélte őt 
arra, hogy belebonyolódjék a spanyolországi ügybe, most pedig 
úton-útfélen elítéli és kárhoztatja a Pireneusokon túl folyó háborút. 
Mindent felsorolt: az árulások és bűncselekedetek hosszú lajstromát; 
csak a legfontosabb hiányzott belőle: az erfurti árulás; erről 
Napóleon nem tudott. 


A halálsápadt Talleyrand nem szólt egy árva szót sem, 
mozdulatlanul állt. Mindenki hallgatott, s a nagy dolgozószobában 
csak a császár dühös hangja hallatszott. Váratlanul befejezte a 
vádak felsorolását. 


, Miért nem köttettem fel magát a Carrousel tér rácsára? De 
vigyázzon, még nem késtem el vele! Maga, maga..." - fojtogatta a 
düh; nyilván nem talált megfelelő szót, s végül gorombán kiáltotta: - 
, Maga selyembe bújt szar!" 


Nagy léptekkel az ajtóhoz sietett, és becsapta maga után. 


Amikor mindenki kiment, és a szomszéd szobában Ségur 
megkérdezte Talleyrand-tól, miért tartott ilyen sokáig az ülés, az 
gondolataiba mélyedve nyilván nem figyelt oda vagy nem értette 
mit kérdeznek tőle, mivel egészen máson járt az esze, ezt válaszolta: 


, Vannak dolgok, amelyeket sohasem lehet megbocsátani." 


Másnap Talleyrandt-t felkereste Savary. Talleyrand nyilván várta ezt 
a látogatást és azonnal felállt. 


- . Tehát - Vincennes-be vagy Hamba? - kérdezte. 


- . Semmiféle utasításom nincs önre vonatkozóan - felelte Rovigo 
hercege. Csak azt közölte, hogy Benevento hercege meg van fosztva 
főkamarási címétől. 


Különös módon Napóleon megismételte Robespierre hibáját. Miután 


nyilvánosan megvádolta Talleyrand-t, s közvetve, Talleyrand-on 
keresztül Fouchét is megtámadta, mindkettőjüket szabadlábon 
hagyta. Mi több, megmaradt társadalmi pozíciójuk, befolyásuk, az a 
lehetőségük, hogy büntetlenül ártsanak. Ez olyan volt, mintha a 
hadsereg törzskarában a legfőbb parancsnoki posztokat árulók és 
ellenségek töltenék be. Napóleon 1809-ben még nem tudta, hogy 
mindketten árulók a szó szoros értelmében véve. Azt már biztosan 
tudta, hogy ellenségek. Vajon ez nem volt-e elég ahhoz, hogy 
megsemmisítse őket? A császár furcsa nagylelkűséget vagy a veszély 
iránti nemtörődömséget tanúsított. A kortársak közül némelyek ezt 
a nehezen megmagyarázható magatartást gyöngeségnek 
minősítették. 


Talleyrand, miután meggyőződött arról, hogy nem fenyegeti 
kivégzés, sőt még börtön sem, nem vesztegette az időt. Már a 
császárnál lejátszódott szörnyű jelenetet követő napon, vasárnap, 
módot talált arra, hogy négyszemközt találkozzék Metternichhel. 


Émile Dard, aki a bécsi levéltárban foglalkozott Metternich 
publikálatlan dokumentumaival, megtalálta Metternichnek egy 
január 31-i jelentését, amely körültekintően el volt rejtve a 
másodrendű fontosságú iratok között, és külön sifrével volt 
rejtjelezve. A jelentés a Talleyrand-nal folytatott beszélgetést 
tartalmazta. , Tegnapelőtt azt mondta nekem, hogy ütött az óra; 
kötelességének tekinti, hogy közvetlen kapcsolatba lépjen 
Ausztriával... Továbbá azt mondta, hogy az Ausztria által követett 
célok az ő céljai is, és hogy neki nem marad hátra más, mint hogy 
Ausztriával együtt diadalmaskodjon vagy elpusztuljon." Talleyrand 
gyakorlati ember lévén, ugyanabban a beszélgetésben, ahogyan azt 
az osztrák nagykövet jelentette, szolgálataiért néhány százezer 
frankot kért. 


A felajánlott szolgálatokat természetesen elfogadták. De Metternich 
erkölcsi arculata bizonyos hasonlóságot mutatott Talleyrand-éval. Ő 
sem nélkülözte a gyakorlati érzéket és józanul gondolkodva úgy 
vélte, hogy Talleyrand-nak kockázatos helyzetében nemigen marad 
választása. Néhány százezer helyett kezdetben csak százezret adott 
neki. A többit még ki kellett érdemelnie. 


A január 29-én létrejött titkos együttműködés a háború előtt is, alatt 
is folytatódott. Előre látva, hogy amikor a két fél közt kitör a 


háború, a közvetlén kapcsolatok lehetetlenné válnak, Talleyrand 
megállapodott Metternichhel a jövőre vonatkozólag 

is: megbeszélték, hogy a titkos értesítéseket (arany fejében) 
Bethman bankár útján fogja közvetíteni, aki az orosz és az osztrák 
kormánnyal is kapcsolatban állt. Elküldte Bécsbe a legtitkosabb 
állami dokumentumokat; a Pétervárral folytatott 

diplomáciai levelezést, a nagyköveteknek adott direktívákat, a 
csapatok elhelyezésére vonatkozó adatokat, a haditerveket. 
Miközben hidegvérűen folytatta példa nélkül álló 

hazaáruló ténykedését - amelyért főbelövés járt volna -, Talleyrand 
egyidejűleg tiszteletteljes, hízelgő leveleket írt Napóleonnak, s mint 
rendesen, nők útján - De Rémusat asszony, De Laval asszony, sőt 
Hortenzia királyné útján - igyekezett visszanyerni a 

császár jóindulatát. Napóleon nem válaszolt a leveleire és 
elutasította a hölgyek kéréseit; nem törődött többé Talleyrand-nal. 
Ez alighanem egyik nagy tévedése volt. 


1809. április 12-én este Napóleon az Operában értesült arról, hogy 
az osztrák hadsereg 9-én átkelt az Inn folyón és hogy előosztagai 
bevonultak Münchenbe. 


Ez a hír nem érte váratlanul Napóleont. Ausztria csaknem két 
esztendeje készült a háborúra, 1809 tavasza óta pedig határai 
mentén teljes harci készültségben levő nagy erőket vont össze, s így 
óráról órára várhatóak voltak a támadó hadműveletek. (Napóleon 
ezt tudta és megtette a szükséges előkészületekét.) És ha Napóleon 
késlekedett és nem kezdett az ellenfelet megelőző akciókat, annak 
oka csak abban rejlett, hogy szövetségese, Oroszország, és országa 
közvéleménye miatt politikai szempontból fontos volt számára, 
hogy a háború kirobbantását Ausztria kezdeményezze. 


Ő valóban nem akarta ezt a háborút. De a háború elkezdődött; nem 
maradt választása, s miután írt még néhány levelet a világ minden 
zugába, hajnali három órakor kocsiba ült és a lovak keletre 
röpítették. 15-én már Strasbourg-ban volt, 18-án Ingolstadtban, 
ahol is átvette a hadműveletek közvetlen irányítását. Azonnal 
parancsot adott a csapatok átcsoportosítására, tánadó ékbe vonva 
össze őket, és megkezdte a hadműveleteket. 


Az ezt követő öt nap alatt az úgynevezett regensburgi hadművelet 
során, amelyet Davout és Lefebvre hadseregei Napóleon 
irányításával hajtottak végre, a franciák visszavonulásra 
kényszerítették az osztrákokat, és az április 22-i eckmühli 
ütközetben súlyos vereséget mértek Károly főhercegre. Az osztrákok 
vesztesége 45 000, a francia hadseregé 16 000 főt tett ki. Az ütközet 
során Napóleon a lábán könnyebb sebesülést szenvedett, de a 
csatasorban maradt. A Bécsbe vezető út megnyílt. Május 11- 

én Napóleon már Schönbrunnból adta ki a parancsait; május 13-án 
Ausztria fővárosa teljesen a francia csapatok kezére került. 


Az 1809. évi ausztriai hadjárat világraszóló győzelmekkel 
kezdődött, s ennek lényeges jelentősége volt további menete és 
kimenetele szempontjából. A háború e kezdeti szakasza 
megmutatta, milyen tévesek voltak Metternich számításai, aki 
félrevezette kormányát Napóleon gyöngeségének eltúlzásával. A 
Fouché-Talleyrand összeesküvést Metternich 1808-ban a rezsim 
mélyreható válsága bizonyítékának tekintette. Túlbecsülte a 
spanyolországi balsikereknek a francia hadsereg 

harcképességére gyakorolt befolyását is. Egyszóval, Metternich 
durva hibákat követett el, ami később is gyakran megesett vele. 

, Még nem haltam meg? - jegyezte meg Napóleon, amikor fülébe 
jutottak ellenfeleinek optimista prognózisai. Eckmühl 
bebizonyította, hogy ez a rövid replika igencsak helyénvaló volt. 
Sehol sem várták, hogy a háború így fog kezdődni - sem Bécsben, 
sem Berlinben, sem Londonban. Talleyrand csaknem szolgai levelet 
írt Napóleonhoz, köszöntve őt a fényes győzelmek alkalmából. Az 
osztrákok három éve kívánták a harcot, , szomjaztak a háborúra", 
hadseregüket átszervezték, átképezték, átvéve a francia 
tapasztalatokat, nagy tartalékokat hoztak létre a Landwehr 
formájában, új, fiatal tábornokokat neveztek ki, s ezek után, 
váratlanul - ez a botrányos első szereplés. 


Mindamellett, e fényes kezdet ellenére is, amely megmutatta, hogy 
korai volna még eltemetni Napóleont, ez a háború sok 
vonatkozásban különbözött az előbbiektől. Nemcsak arról volt szó, 
hogy Franciaországnak kedvezőtlen körülmények 

között, ténylegesen két arcvonalon kellett harcolnia. Mintegy 300 
000 katona rekedt Spanyolországban. A Németországban működő 
hadseregek zömükben újoncokból és külföldi ezredekből álltak, a 


Rajnai Szövetség százezer főnyi hadseregéhez tartozó németek nem 
mutattak lelkesedést az osztrákok elleni harcban, akiket velük 
rokon népnek tekintettek. Tirolban január 9-én kirobbant a tiroli 
parasztok nemzeti-felszabadító felkelése, élén Andreas Hoferrel. A 
tiroli hazafiak a bécsi udvarban egyetértésben tevékenykedtek, ami 
aligha erősítette pozícióikat. De míg Károly főherceg tevékenységét 
vereséggel kezdte, Hofer parasztvezér az iseli csatában győzelmet 
aratott, amely felszabadította Tirolt a francia-bajor iga alól. 
Németország északi részén Schill őrnagy , halálhuszárai", Dörnberg 
német hazafiainak az osztagai és kisebb partizáncsoportok 
harcoltak. De ezek a német hazafias erők még 

szétforgácsoltak voltak, nem jelentettek komoly veszélyt. Ezeknek, 
akár a tiroli felkelőknek, akik győzelmet vívtak ki, egyelőre mint a 
közelgő népi vihar előhírnökeinek volt jelentőségük. 


Új, az előző háborúktól eltérő volt az osztrák hadsereg harci 
hangulata, harci kedve. Abban a háborúban, amelyet Ausztria viselt, 
bizonyos fokig két ellentétes tendencia egyesült. Nem fér kétség 
ahhoz, hogy az osztrák nemesség, akár a magyar, azért állt szemben 
ellenségesen a napóleoni polgári Franciaországgal, mert félt a 
francia antifeudális törvényhozástól, a jobbágyság 
megszüntetésétől, a polgári Code Napoléon bevezetésétől stb. 
Hozzájárultak ehhez a Habsburg-monarchia dinasztikus érdekei, 
amely a spanyol Bourbonok bukása után újból fölemelte a 
legitimizmus zászlaját. De e tendencia mellett, amely történelmileg 
a reakciót képviselte, erősebben hatott az osztrák népnek az a 
törekvése, hogy megőrizze és megvédje nemzeti és állami 
önállóságát. Az osztrák birodalom népei nem akartak Poroszország 
vagy Vesztfália sorsára jutni; nem akartak idegen hódítók 
hatalmába kerülni. S az osztrák hadsereg állhatatossága, kitartása és 
harci kedve - amelynek az 1796-1797-es, 1799-es, 1800-as és 1805- 
ös hadjáratokban híján volt - most ezért nőtt meg. (A kortársak ezt 
világosan látták. Caulaincourt azzal akart hatni 1. Sándorra, hogy 
azt bizonygatta neki, ebben a háborúban a , rendet" Napóleon 
védelmezi, míg Ausztria a forradalmi elvet képviseli. Sőt, azt 
állította, hogy , II. Ferenc ugyanolyan jakobinus, mint Marat".) 


Napóleonnak erről Bécs bevétele után hamarosan meg kéllett 
győződnie. A főváros elestét nem fogták föl a háború végének; nem 


törte meg a nép akaratát. Ellenkezőleg, a balsikerek még jobban 
megkeményítették a népet és a hadsereget; a veszély 

tudata megsokszorozta erőiket. Napóleon lebecsülte a végbement 
változásokat, az osztrák hadsereget a régi módon ítélte meg. Május 
21-én a Duna-ágban levő Lobau-szigetről, könnyű pontonhidat 
verve, Napóleon átkelt a hadsereggel a jobb partra és Aspern és 
Essling között megtámadta Károly főherceg hadseregét. Ez a 
példátlanul heves és véres ütközet két napig tartott: a hadállások 
többször cseréltek gazdát; de a franciák minden erőfeszítése ellenére 
(Lannes halálos sebet kapott, Saint-Hilaire tábornok elesett) a csata 
Napóleon hadseregének vereségével végződött. Aspern és 

Essling osztrák kézen maradt; a francia hadsereg, amely csak 
nehezen tudta megőrizni a rendet, kénytelen volt visszavonulni 
megindulási állásaiba. Friedrich Engels, a katonai kérdések jeles 
szakértője, úgy jellemezte Aspernt, mint ami , Napóleon császár első 
vereségéről nevezetes, akit Károly főherceg itt megvert..." (A francia 
irodalomban az 1809. május 21-22-i csatát általában Esslingnek, a 
németben Aspern-nek nevezik.) 


Esslingnek óriási volt a hatása Franciaországban és Európa-szerte. 
Bár Napóleon az általa kiadott bulletinben minden módon 
magasztalta a francia csapatok vitézségét, és a visszavonulást 
kizárólag a hidak megsemmisítésével magyarázta, az 

elvesztett ütközetre vonatkozó igazság az egész világot gyors 
szárnyakon bejárta. A párizsi tőzsde Esslingre az összes árfolyamok 
gyors zuhanásával válaszolt. Amikor a nagy győzelmet megünneplő 
osztrákok hivatalos közleményei ismeretessé váltak, a császári 
udvarhoz közelálló körökben nagy fejetlenség keletkezett. A 
fegyelmezetlen Pauline felkiáltott: , Mi lesz velünk, ha elpusztul? 
Egyszerűen lemészárolnak bennünket." A megrémült hercegnő e 
szavait buzgón szájról szájra adták a császárság ellenségei. 


Bailén és Sintra után Esslinget a császárság válsága 
tanúbizonyságaként fogták föl. Ezúttal nem egy egyszerű tábornok 
szenvedett vereséget, mint Dupont, hanem maga a császár. 
Közvetlenül ő irányította az ütközetet, vele voltak legjobb 
marsalljai - Lannes, Masséna, Davout és valamennyien 
tehetetlennek bizonyultak az osztrákokkal szemben. Ez valóban 
csorbát ejtett a császárság tekintélyén. 


A helyzetet bonyolította, hogy a Pireneusi-félszigeten Napóleon 
elutazása után csapnivalóan rosszul mentek a dolgok. Joseph és 
törzskarának főnöke, Jourdan, nem tudták rákényszeríteni a 
marsallokat arra, hogy figyelembe vegyék utasításaikat; Soult és 
Ney azt tette, amit jónak látott. Soult sikeres hadműveleteket 
kezdett az angolok ellen Portugáliában, megverte Moore tábornokot 
és elfoglalta Oportót. Ám ahelyett, hogy felhasználta volna a 
győzelem gyümölcseit, s katonai és politikai tekintetben 
megszilárdította volna a győzelmet, Soult kalandokba 

bocsátkozott. Az elfoglalt ország teljhatalmú urának érezve magát 
és úgy vélve, hogy Napóleont, akit lekötött az osztrák háború, kész 
helyzet elé állíthatja, Soult elhatározta, hogy kikiáltja magát 
Portugália királyának I. Miklós néven. Ez az ostoba ötlet 

nyilván annyira foglalkoztatta, hogy nem vette észre kellő időben az 
angolok partraszállását Wellesley parancsnoksága alatt, aki 
elfoglalta Lisszabont. Soult az angolok nyomására kénytelen volt 
visszavonulni. Soult visszavonulása következtében Ney 

kivonult Galíciából. A híres marsallnál többet nyomott a latban 
Soult iránti leküzdhetetlen ellenszenve, mint az ellenféllel való harc 
közvetlen feladatai. 


Az esslingeni vereség, a spanyolországi kudarcok, a nemzeti- 
hazafias mozgalom a megszállt Németországban - nem a vég 
kezdete ez? Sokan föltették ezt a kérdést, főként Napóleon 
ellenségei. 


Napóleon tisztában volt azzal, hogy a vele szemben ellenséges erők 
felemelik a fejüket. De a veszély órájában teljesen megőrizte 
higgadtságát. Fő erőfeszítéseit arra irányította, hogy a háború 
menetében döntő fordulatot idézzen elő. Az ellenfél jóval 
erősebbnek bizonyult, mint az előző hadjáratokban. Tehát jobban 
fel kell készülni a küszöbönálló ütközetre. Jóllehet sokak véleménye 
szerint Lobau nem volt eszményi felvonulási terület tánadó 
hadműveletek kibontakoztatásához, Napóleon 

politikai elgondolásokból, amelyeket sohasem választott szét a 
merőben katonaiaktól, nem tartotta lehétségesnek elhagyását. A 
szigetet azonnal elfoglalták volna az osztrákok. A közvélemény ezt 
Ausztria nagy győzelmének tekintette volna. Ennélfogva 

először meg kell vetniük a lábukat a szigeten, aztán néhány szilárd 
hidat kell építeniük, amelyek minden próbát kiállnak, végül, 


megfelelő számú támadó erőket kell összegyűjteni. Őrmesteri 
egyenruhába bújva, hogy ne ismerjék fel, katonai uniformisba 
öltözött kíséretével Napóleon a szigetnek hol az egyik végén, hol a 
másikon figyelte és ellenőrizte, hogyan folynak a hídépítési 


munkálatok, hogyan épülnek az erősítések, milyen a katonák 
hangulata. 


Ahogyan azt a veszély pillanatában szokta, a helyzet kiélezésére 
törekedett. A római pápával egyre fokozódó nézeteltéréseit radikális 
módon oldotta meg. 1809. május 17-én a pápát megfosztották világi 
hatalmától, a pápa birtokait pedig Franciaországhoz csatolták. Ám a 
pápa nem akart megbékülni annak a nyakas uralkodónak 

az önkényével, akit öt éve a franciák császárává koronázott. 
Régebbi mulasztásait bepótolva, nyilvánosan elítélte a bűnös 
császárt, aki a Vatikán szent jogai ellen tört. Június 5-6-án 
Napóleon parancsára francia csapatok jelentek meg a katolikus 
egyház fejének szent termeiben és elvitték VII. Piust Rómából. A 
pápa nem volt felkészülve ilyen szentségtörő vakmerőségre, és 
kiadott egy bullát, amelyben kiközösítette az egyházból Napóleont. 


Mindenekelőtt ennek a merész cselekedetnek a dátuma hívja fel 
magára a figyelmet. A római pápát a császár két héttel Essling után 
tartóztatta le és tette foglyává. Napóleon ezzel mintegy meg akarta 
mondani: senki se gondolja, hogy a franciák császára megijedt és 
engedékenyebb lett; ellenkezőleg, ország-világnak 

megmutatja, hogy nem fogyott még el a puskapora. A XIX. század 
elején, amikor az egyháznak igen nagy volt a hatalma, Napóleon 
vakmerő intézkedése, aki szinte , fogdába" ültette a pápát, minden 
alappillér megrendítésének, szentségtörésnek, istenkáromlásnak 
tűnt. Nemcsak a katolikusok, hanem az egyház és a rend összes 
hívei háborogtak. Újból készek voltak Napóleont a , forradalom 
pokolfajzatának" nyilvánítani. A baloldali nézeteket valló emberek 
sem értették meg e cselekedetek logikáját. Minek kötötte meg 
Napóleon a konkordátumot, ha öt év után nyílt konfliktust robbant 
ki a katolikus egyházzal? Természetszerűleg megzavarta az 
embereket az is, hogy Rómát és a pápai államot a francia császárság 
egyik département-jává (megyének megfelelő közigazgatási terület) 
tették. Bárhogy viszonyult is valaki a pápához, a 

legmerészebb képzelettel sem lehetett az , örök várost" a francia 
városok egyikének tekinteni. 


Napóleon éles szemmel figyelte, mi történik a vazallus 
királyságokban és az anyaországban - Párizsban. Három fivére ült 
királyi trónon, két nővérének férje volt uralkodó; egész Nyugat- 
Európa a Bonaparte-dinasztia hatalmában volt. De mi ennek a 
haszna? Három fivére király, s segítséget nem kap sehonnan, s nem 
királyi testvérei segítenek neki, hanem őneki kell segítséget 
nyújtania nekik. És Schönbrunnból Madridba, Amszterdamba, 
Kasselba sietnek a futárok szigorú levelekkel, amelyek megróják a 
királyi testvéreket. 


A távoli Bécsből Napóleon nem veszti szem elől Fouchét. Ez a 
fondorlatos rendőrminiszter napról napra gyanúsabb előtte. 
Napóleon éles hangú leveleket küld neki, szemrehányásokat tesz 
neki, megfeddi. , Napóleon még nem halt meg? - ezt vegye 
tudomásul mindenki. 


1809. július 5-6-án végül sor került arra az ütközetre, amelyre 
Napóleon két hónapja készült - a híres wagrami ütközetre. Ennek 
során rendkívül elkeseredett harc folyt, s mindkét fél nagy 
veszteségeket szenvedett. Wagram a francia fegyverek 
győzelmével végződött; az osztrák hadseregnek vissza kellett 
vonulnia. 


Hadművészeti szempontból a wagrami ütközetet Napóleon mesteri 
módon készítette elő és folytatta le. A csata során új módszert 
alkalmazott - oldalbavágást: az ellenfél centrumának áttörése végett 
zárt sorokban három hadosztályt vetett be Macdonald vezénylete 
alatt. Ezeknek valóban sikerült áttörniük az ellenfél harcvonalát, s 
ez az áttörés döntő jelentőségű volt a csata kimenetele 
szempontjából. Amikor Davout ezzel egyidejűleg megkezdte az 
ellenfél szárnyának átkarolását, Károly főherceg, a legrosszabbtól 
tartva, parancsot adott a visszavonulásra. 


Mindamellett Wagram egyáltalán nem hasonlított Austerlitzhez, 
még kevésbé Jénához. Az osztrák hadsereget nem semmisítették 
meg, nem zúzták szét. Teljes rendben vonult vissza és feltehetően 
hamarosan újból képes lett volna megvívni ilyen arányú csatát. 
Napóleon pedig érezte, hogy a győzelmet óriási erőfeszítés árán 
vívta ki és hogy roppant nehezen bocsátkozna még egy olyan súlyos 
ütközetbe, mint Wagram. 


A császár zajosan ünnepelte meg a győzelmet. Berthier-nek a 
Wagram hercege címet adományozta, Davout Eckmühl hercegének, 
Masséna Essling hercegének kissé kétértelműen hangzó címét kapta. 
Macdonald, Marmont és Oudinot marsallokká léptek elő. 
Mindhárman nagy tapasztalatú tábornokok voltak, de a 
hadseregben halkan kérdezgették egymástól a katonák: vajon a 
három új marsall pótolhatja-e az elesett Lannes-t? E kérdés mögött 
más is rejlett: vajon Wagram aranyba és bronzba öntött dicsősége 
többet ér-e, mint a könnyű, semmiféle kitüntetésekkel nem 
ünnepelt montenottei győzelem ? 


Egyébként az élet nem hagyott időt a töprengésekre. Napóleonnak a 
wagrami győzelem után nyomban fel kellett készülnie a harc 
folytatására és újabb csatákra. De vajon még mindig olyan biztos 
volt-e benne, hogy mint eddig, a szerencse csillaga ragyog rá? 

Szerencséje volt: Károly főhercegnek kitűnő katonai képességei 
voltak, de a jellem szilárdság nem tartozott sajátságai közé, s 
szintén hajlott a háború abbahagyására. Július 12-én Znaimban 
fegyverszünet megkötését javasolta, s Napóleon azonnal elfogadta 
az ajánlatot. A fegyverszünetet béketárgyalások követték, amelyek 
október 14-én a schönbrunni szerződés aláírásával fejeződtek be. 
Ausztria elvesztette délnyugati és keleti tartományait, 85 millió 
frank összegű hadisarcot kellett fizetnie, és kötelezte magát arra, 
hogy hadseregét 50000 főre csökkenti. 


Napóleon győztesként került ki abból a háborúból, amely számtalan 
veszéllyel fenyegette. Champagny külügyminiszter a világ minden 
zugába diadalittas jelentéseket küldött. A császárság ismét 
bebizonyította törhetetlen erejét, a császár pedig 

katonai lángelméjét; ki mer még szembeszállni vele? De azok, akik 
közelről figyelték a császárt, azt állították, hogy sohasem látták 
olyan zárkózottnak, mogorvának, komornak, mint schönbrunni 
tartózkodása napjaiban. Azt beszélték, hogy valami baja 

van, valamiféle rohamai vannak. A császár rossz hangulatát 
elsősorban Lannes halálával próbálták magyarázni. Napóleont 
megrendítette Lannes halála, őt szerette és becsülte a legjobban, 
egyedül tőle volt hajlandó meghallgatni az igazságot. Forgalomba 
került az a verzió, amely szerint a haldokló Lannes, akit Napóleon 
kétszer felkeresett - reggel és este - több keserű igazságot és vádat 


vágott a szemébe. Napóleon emlékirataiban a valósághoz híven 
elbeszéli, hogy Lannes, aki mindkét lábát elvesztette és érezte, hogy 
az élet elszáll belőle, dühöngött, szitkozódott és 

belekapaszkodott Napóleonba, mintha azt remélné, hogy az ő 
segítségével megállíthatja a közelgő halált. Ilyesmit nem lehet 
kiagyalni; ez volt az igazság. De meglehet, hogy ez az igazságnak 
csak az egyik része, az igazságnak másik részét, amely Napóleonra 
nézve lesújtó volt, Napóleon nem mondta el. A legújabb kutatók 
arra hajlanak, hogy elfogadják azt a verziót, hogy Lannes a keserű 
igazságot vágta Napóleon fejéhez. 


Ámde bármennyire lesújtotta is Napóleont Lannes halála, ezzel nem 
magyarázható meg nyomott kedélyállapota. Katona volt, közelből és 
gyakran látta a halált; már megérte Muiron, Desaix, sok más hozzá 
közelálló ember halálát. Rossz hangulatának oka mélyebben rejlett: 
éreznie kellett, milyen ingatag talajon áll a nagy császárság oly 
monumentálisnak és szilárdnak tetsző épülete. 


Bécsben különös eset történt. A schönbrunni kastély előtti 
seregszemlén Rapp tábornok észrevett egy jól öltözött német 
fiatalembert, aki feltétlenül beszélni kívánt a császárral. Ennek a 
külsőleg nyugodt és fegyelmezett fiatalembernek a tekintetében volt 
valami feszültség, amely gyanúsnak látszott Rapp előtt. Parancsot 
adott lefogására és megmotozására. A letartóztatottról kiderült, 
hogy neve Friedrich Staps, egy lelkész fia, diák, tizenhét éves. 
Megtalálták nála egy fiatal lánynak a képét és egy nagy konyhakést. 
Arra a kérdésre, hogy miért van kés nála, azt felelte: , Hogy 
megöljem Napóleont." 


A császárnak jelentették az esetet, s ő maga elé vezettette Stapsot. 
- . Miért akart meggyilkolni? - kérdezte a fiatal némettől. 

- . Mert szerencsétlenséget hoz az országomra. 

- . Ártottam magának? 

- Igen, mint minden németnek. 


Ennek a fiatal diáknak a nyugalma megdöbbentette Napóleont; azt 
gyanította, hogy rögeszmés őrülttel van dolga, és utasította orvosát, 


Corvisart-t, hogy ezt igazolja. Corvisart kijelentette, hogy Staps 
teljesen egészséges. 


2999 


Ebben a fegyelmezett, igazáról megingathatatlanul meggyőződött 
fiatalemberben valami, úgy látszik, megtetszett Napóleonnak; talán 
egy kicsit emlékeztette őt a Valence-ban, Auxonne-ban eltöltött 
ifjúságára. Megígérte, hogy életben marad, békejobbot nyújtott neki 


azzal az egyetlen feltétellel, ha beismeri bűnét vagy más formában 
bocsánatot kér. 


Staps hidegen, csaknem gőgösen elutasította Napóleon kegyelmi 
ajánlatát. Gondosan megválogatva a pontos szavakat, ,,a legmélyebb 
sajnálatát fejezte ki amiatt, hogy nem sikerült végrehajtania a maga 
elé tűzött feladatot..." , Az ördög vigye el magát! eszerint a bűn 
magának semmit sem számit!" - kiáltott föl türelmét vesztve 
Napóleon. Staps ugyanolyan hidegen és nyugodtan válaszolt: , Önt 
megölni nem bűn, hanem kötelesség." 


A hatalmas császárnak, a nagy birodalom urának, a.mindenható 
önkényuralkodónak, aki előtt mindenki reszketett, éreznie kellett, 
hogy képtelen megtörni ennek a vakmerő, meggyőződésében 
megingathatatlan fiúnak az akaratát. Napóleon hiába próbált a 
lelkére beszélni, felajánlva, hogy szabadon engedi, visszaadja a 
menyasszonyának, a családjának, ha csak annyit megígér, hogy nem 
kísérel meg ellene újabb merényletet. Staps mindent elutasított. 


1809. október 17-én Stapsot a haditörvényszék ítélete alapján főbe 
lőtték. A halála előtt ezt kiáltotta: , Éljen a szabadság! Éljen 
Németország! Halál a zsarnokokra!" 


Napóleon sohasem felejtette el ezt a világos szemű, szilárd tekintetű 
fiút. Visszaemlékezett rá még Szent Ilona szigetén is. 


Napóleon a tettek embere volt, nem engedhette meg magának, hogy 
átadja magát a töprengésnek, vagy akár a keserű és kritikus 
gondolatoknak is. Haladéktalanul valóra kellett váltani az Ausztria 
feletti győzelemnek összes lehetséges előnyeit. Tovább folytatva 
ugyanazt a tévesen választott utat, amely az egyik hibából a 
másikba vezette, Napóleon sietett a győztes békét politikai 
házassággal betetőzni. Naivul feltételezte, hogy ha rokonságba kerül 
Európa egyik nagyhatalmának uralkodóházával, ezzel megerősíti 


saját dinasztiáját. Ez a , dinasztikus őrület" - ismételjük még egyszer 
Marx szavait - olyan messzire vitte, hogy, miután Sándor 
elutasította azt a javaslatát, hogy adja nőül hozzá húgát, (Amikor 
Sándor Erfurtban azt mondta, hogy a házasság kérdésének eldöntése 
nem tőle függ, ez a színtiszta igazság volt. Tekintettel anyjának, 
Marija Fjodorovnának és az egész orosz társaságnak Napóleon iránti 
mereven ellenséges érzelmeire, ez a házasság valóban lehetetlen lett 
volna.) elhatározta, hogy feleségül veszi az osztrák császár leányát - 
azét az osztrák császárét, aki ellen tizenhárom esztendő során 
négyszer viselt háborút. Bécsben már az első ilyen célzásokat igen 
barátságosan fogadták. A Habsburg-ház - amelynek igen gazdag 
tapasztalatai voltak elvtelen alkuk tekintetében minden téren, s 
kiváltképpen a dinasztikus házassági kombinációk terén - a győztes 
leánykérését szerencsés gondolatnak tartotta. Valamennyien, kezdve 
Metternichen és végezve az osztrákok által fizetett Talleyrand-on 
hirtelen olyan meglepő fürgeségről tettek tanúságot, amilyet addig 
egyetlen esetben sem mutattak. Mária Lujza, akinek a véleményét a 
legkevésbé vették figyelembe, Metternich szemszögéből nézve a fő 
ütőkártya lett az oroszellenes játszmában. Megsemmisíteni a 
francia-orosz szövetséget, felszámolni , Tilsit művét? - ez szinte 
rögeszméjévé vált Metternichnek. A Habsburgok és a Bonaparték 
házassági szerződését isteni ajándéknak tekintette: senki 

sem buzgólkodott annyit ebben az ügyben, mint az osztrák 
miniszter. 


Napóleon szívesen, sőt sietve ment bele a kivetett hálóba. A Mária 
Lujzával való házassághoz sok akadályt kellett leküzdenie. 
Pszichológiailag alighanem a legnehezebb ezek közül a Joséphine- 
nel való szakítás volt. Ezt az asszonyt továbbra is szerette, persze 
másként, mint 1796-ban, de lényegében ő maradt az egyetlen 
asszony, akit szeretett. Ráadásul mint babonás korzikai, atavista 
előítéletekkel és az előjelekben való hittel terhelten, a lelke mélyén 
azt tartotta, hogy Joséphine hozott neki szerencsét. A siker csak 
attól a naptól fogva szegődött hozzá, amikor egyesítette sorsát 
Beauharnais tábornok özvegyének életével. Az az asszony, aki 
balszerencsét hozott Alexandre Beauharnais-ra, őneki sikert hozott. 
Ezt a sok évi tapasztalat, az együttélés tizenhárom esztendeje 
igazolta. Ez a már hervadó kreol nő végtelenül kedves volt számára 
minden hibájával együtt. Bonaparte nehezen viselte el a távollétét; 
amikor elutazott, nyomban szükségét érezte annak, hogy legalább 


rövid levélkéket írjon neki, a vele való gondolati közösség 
megnyugtatta. Ha valaki Párizsból jött és beszámolt valamiről, 
nyomban félbeszakította: és mit mond a császárné? 


Joséphine az utóbbi két-három évben már tudta, hogy közeledik a 
szakítás napja, mindamellett a végső kimagyarázkodás mindkettejük 
számára igen nehéz volt. 


Napóleonnak sok formai jellegű akadályt is le kellett küzdenie. A 
válás jogi aktusához olyan alkotmányos törvényeket kellett 
megszegnie, amelyeket ő maga adott ki, valamint egyházi 
törvényeket is. De a Habsburg-házból való 

hercegkisasszonnyal kötendő házasságot dinasztiája szempontjából 
létfontosságúnak tartotta, s rövid idő alatt kicsikarta Joséphine 
beleegyezését. Joséphine megtartotta a császárné címet az összes 
ebből fakadó következményekkel, s megkapta a malmaisoni 
palotát. Két császárné, nem szólva az anyacsászárnéról, lehetséges 
ez vajon? Napóleon már régen megmagyarázta, hogy a , lehetetlen" 
szó számára nem létezik. 


1810. április 1-én Saint-Cloud-ban ünnepélyes külsőségek között 
megtartották a polgári esküvőt. Másnap a Louvre-ban került sor az 
egyházi esküvőre: Napóleon szándékosan előnyben részesítette a 
Louvre-t a Notre-Dame székesegyházzal szemben - el akarta kerülni, 
hogy a menet az egész városon végigvonuljon. Párizsban és az egész 
császárságban nagy ünnepségeket tartottak. De sem a nép, sem a 
hadsereg, de még a mindenben engedelmeskedő kormányzó elit sem 
helyeselte ezt a házasságot. Az éles szemű, okos Thibaudeau, aki 
jelen volt a saint-cloud-i ünnepségen és Masséna mellett állt - ez 
utóbbi szintén nem rejtette véka alá, hogy kritikusan fogadja 

az osztrák nővel való házasságot -, megjegyezte, hogy a 
házasságkötési szertartás , hidegen és szomorúan folyt le, mintha 
temetnének valakit". 


Tehát , osztrák nő", Ferenc császár leánya, a Habsburg-házból való 
hercegnő lett a császárné, a Tuileries, Saint-Cloud, Fontainebleau 
teljhatalmú úrnője. Vajon azért végezték ki Mária Antoinette-et, 
hogy tizenöt év múltán csaknem az ő nevét viselő unokahúga üljön 
a francia trónra? Ebben a házasságban volt valami sértő a 

francia nemzetre nézve; mintegy megcsúfolását látták benne Valmy, 
Marengo, Austerlitz hősei sírjának, mi több - a , régi rezsim" 


közvetett rehabilitálását. Napóleon egyetlen politikai cselekedete 
sem volt ilyen népszerűtlen, mint ez. 


Az , osztrák házasság" más következményekkel is járt: 
meggyorsította és elmélyítette a bomlást a császárság uralkodó felső 
rétegében. Mária Lujza császárné új udvara, amely alapjában véve a 
régi nemességből állt, félig emigráns, félig royalista körökből, 
összeütközésbe került az új császári nemességgel. A Bonaparték 
nagyszámú klánja, amelynek sikerült kis udvarokkal és politikai 
klientúrával körülvennie magát, most szintén ellenzékben volt. A 
Bonaparték - kiváltképpen 1811 márciusa után, amikor megszületett 
Napóleon fia, aki a , római király" címet kapta - minden 

reményt elvesztettek arra, hogy a francia trónra kerüljenek. Összébb 
kellett húzódniuk és átengedniük az első helyet a császár Habsburg- 
atyafiságának. Természetesen a Beauharnais-családdal, Joséphine- 
nel barátságot tartó körök is szemben álltak az , osztrák 
házassággal". Végül, érthető okokból elítélte ezt az egész nemzedék, 
amely átélte a forradalmat és az osztrákellenes politika húsz 
esztendejét. 


Politikailag az , osztrák házasság" nem nyújtotta és nem is 
nyújthatta azokat az előnyöket, amelyekre Napóleon számított. Nem 
öregbítette a dinasztia tekintélyét sem az országban, sem határain 
túl. Egyénileg Napóleont, legalábbis az első időben, lekötötte az új, 
az életében sokat változtató helyzet. Sőt talán amikor egy 
tizennyolc éves fiatal lányt vett nőül, Napóleon, aki kezdett 
öregedni, úgy érezte, hogy megfiatalodott. 


De ez nem tartott sokáig; az a nő, akit megkérdezése nélkül 
hozzáadtak feleségül, lényegében idegen maradt tőle. Későbbi 
közömbössége Napóleon bukása iránt és az, hogy megcsalta holmi 
Neipperggel, természetesen nem tekinthető véletlennek: 

az érdekházasság következménye volt. A zajos menyegző után, sőt 
miután boldog apa lett, Napóleon még magányosabbnak érezte 
magát, mint addig. Kire bízhatta rá magát ? Kivel beszélhetett 


nyíltan ? 


A külföldi történetírás Napóleon osztrák házassága iránt 
indokolatlanul nagy figyelmet tanúsít. Ez a házasság csak egyike a 
Napóleon által elkövetett sok tévedésnek, csak egyik egyedi esete 
általános hibás politikájának. 


Amikor néhány nagy történész, például Louis Madelin, az 
1809-1810. éveket a császárság csúcspontjának nevezi és válságát 
1811-től ismeri be, ez azt bizonyítja, hogy az események külső 
menete elfödi belső tartalmukat. 


Milyen csúcspontról lehetett szó? - ez már a múltba tűnt. 1808-tól, 
az új területi hódításoktól és a spanyol kaland első puskalövéseitől 
kezdve a császárság válsága egyre súlyosbodott. Az a kísérlet, hogy 
francia uralomnak vessék alá Európa nagyobb részét - régóta 
kialakult államaival, az egyes nemzeti államok megalakulásának 
új, leküzdhetetlen folyamata közepette - ábránd volt, óhatatlanul 
vereségre ítélt kaland. Az ábrándoknak ez a politikája egyúttal a 
háborúnak időleges, rendkívüli rendszabályból a császárság 
rezsimjének állandó intézménnyé változtatását jelentette. 
Franciaország anyagi erőforrásai és fizikai erői nem viselhették el 
ezt a megterhelést - az összes társadalmi osztály számára túlságosan 
súlyosnak bizonyult. Végül, az a kísérlet, hogy a kontinentális 
blokád révén megfojtsa Angliát, szintén meghaladta Franciaország 
erejét. Jóllehet az angol konkurencia csökkenése az európai 
piacokon ösztönözte a francia ipar fejlődését, ez az ipar nem tudta 
fedezni Európa valamennyi szükségletét, sőt még a sajátját sem. Az 
1811. évi gazdasági válság korántsem volt véletlen: a francia ipar 
túlterheléséből adódott. Ugyanakkor egyre nyilvánvalóbbá lett, 
hogy nem sikerült Angliát térdre kényszeríteni. 


Azt a körülményt, hogy 1808-ban Fouché és Talleyrand ellenzéki 
összeesküvést szőttek, nemcsak az idézte elő, hogy egyénileg 
elégedetlenek voltak az általuk eddig buzgón támogatott rendszer 
bizonyos oldalaival. Ennek mélyebb oka volt. Fouché és Talleyrand 
személyében, Ouvrard-nak, az 1808-ban letartóztatott milliomosnak 
a személyében a brumaire-i burzsoázia, amely addig a császárság 
támaszát alkotta, a bonapartista rezsimmel szemben ellenzékbe 
vonult. Ez a burzsoázia beletörődött összes politikai jogainak 
elvesztésébe, hajlandó volt alávelni magát a császár kemény 
kezének addig, amíg ez utóbbinak a hatalma az ő érdekeit 
védelmezte és garanciát nyújtott a jövőre nézve. A kalandorpolitika, 
az ábrándok politikája, amely elválaszthatatlanná vált Napóleon 
császárságától, ellentmondásban állt a polgárság gyakorlati 

józan eszével. A józan számítások azt mutatták, hogy a dolog előbb- 
utóbb bukással fog végződni. A háború a faluról a fiatal férfiak 


egész nemzedékét szívta el. Amíg ez egy, két, három évig tartott és 
fényes győzelmek kísérték, addig könnyen beletörődtek; de amikor 
az évről évre kegyetlenebb újoncozás rendszerré vált, amikor a 
hadsereg elnyelte az embereket, a parasztság zúgolódni kezdett. 


Ezek a folyamatok egészükben véve a császárság társadalmi 
bázisának fokozatos szűküléséhez vezettek. Lassú, rejtett folyamat 
volt ez, az avatatlan szem előtt csaknem észrevétlen. Kívülről úgy 
tűnhetett - s ez sokakat megtévesztett -, hogy a 

császárság hatalmasabb, mint valaha. 


Franciaország birtokai addig soha nem látott méreteket értek el. A 
császári sasok az Ebrótól az Elbáig terjedő óriási térségek fölött 
lebegtek. Nyugat-Európa és Kelet-Európa leigázott államai fölött a 
háromszínű francia zászló lengett. A Balti-tengertől a Földközi- 
tengerig a hatalmas kiterjedésű császárság határain a határőrök 
átkiáltoztak egymásnak: , Ki ott?" - , Franciaország." Franciaország 
uralkodott a legyőzött Európán. Ám a lehajtott fejek külső 
engedelmessége mögött a felháborodás megfoghatatlan, titkos 
szelleme rejtőzött. Ennek az erejét nem lehetett felmérni, 
felbecsülni. De ez láthatatlan, hatalmas erő volt, amely előtt csődöt 
mondtak a hivatalnokok, a rendőrség, a hadsereg. Az olasz 
carbonarók, a német , Tugendbund", a spanyol guerilla lázongó 
szelleme áttörte a rendőrkordonokat és a csíkos 

határoszlopokat. Európa népei a felszabadulás nagy órájára 
készültek. 


Napóleon császár nem vette észre, nem látta, mi történik körülötte. 
A Tuileriákban a császári udvar gazdagságával, fényűzésével 
elhomályosította a régi monarchiák valamennyi udvarát. Európa 
sorsáról a Tuileriákban döntöttek. 


A visszavonult, zárkózott Napóleon császár, a nagy birodalom ura - 
akit alázatos szolgák, miniszterek, magas tisztségek viselői, 
tábornokok vettek körül, akik hozzászoktak, hogy teljesítsék a 
parancsokat és csak két szót mondjanak: , Igenis, Felség!" - 
magányosabb volt, mint valaha. Továbbra is reggel hat órától késő 
estig dolgozott, az óriási államgépezet működésével összefüggő 
minden kérdéssel foglalkozott, nagyokkal és kicsikkel, kezében 
tartotta a politikai és az államvezetés összes emeltyűit. Elolvasta az 
óriási birodalom minden végéből, a vazallus államokból érkező 


jelentéseket; fogadta a legfőbb tisztségviselőket, a minisztereket, a 
hadseregparancsnokokat, a külföldi nagyköveteket; parancsokat, 
rendelkezéseket, diplomáciai jegyzékeket, királyi testvéreinek és 
európai uralkodóknak szóló leveleket mondott tollba. 

Teljesen elmerülve ebbe a sokrétű munkába, amely szinte 
felülmúlta egy ember erejét, abban az illúzióban élt, hogy minden 
emeltyű engedelmeskedik legkisebb kézmozdulatának, hogy 
irányítja az események menetét, az embereket, az időt. 


Tévedett. 1809 januárjában bátyjához, Joseph-hez intézett 
levelében azt írta, hogy , a nyugalom és a pihenés órája még nem 
érkezett el". Tévedett. Rosszul számított. 


Ez az óriási, korlátlan hatalom, amely egyetlen ember kezében 
összpontosult, s amely a legyőzött és meghódított országok óriási 
területeire terjedt ki, az a rettegés, amelyet számtalan győzelem 
dicsfényétől övezett neve idézett elő, gőgös magabiztosságot keltett 
benne: semmi sem lehetetlen, semmi sem leküzdhetetlen. 


1811-ben, annyi háború után, annyi áldozat után napirendre került 
a leghatalmasabb és legfélelmetesebb hatalom, Franciaország 
szövetségese, Oroszország ellen viselendő háború kérdése. Vajon ez 
a közelgő háború szükséges volt-e Franciaország számára? Legalább 
kis mértékben megfelelt-e Franciaország államérdekeinek? Persze, 
akadtak vitás kérdések. De mindezek együttvéve sem igazolhatták a 
két európai nagyhatalom közötti fegyveres összeütközést. Maga 
Napóleon éjszakai töprengései közben ingadozott, félt ettől a 
hadjárattól egy távoli, ismeretlen országban; ekkoriban különös 
figyelemmel tanulmányozta a XII. Károlyról szóló könyveket; 
Poltava, a szerencsétlen svéd király sorsa nem ment ki a fejéből. S 
mégis, a kétségek, az ingadozások ellenére a fékezhetetlen agresszió 
logikája arra késztette, hogy háborút indítson azon hatalom ellen, 
amelyet mindig szövetségesének szeretett volna tudni. Még most is, 
különösen a Sándorral folytatott levelezésében, nemegyszer 
kinyilvánította az Oroszországgal való szövetség gondolatához való 
hűségét. Ámde elvakultságában nem vette észre, hogy azok a 
kapcsolatok, amelyeket ő továbbra is szövetségi kapcsolatoknak 
nevezett, valójában vazallusi kapcsolatokká változtak, amelyeket 
hiába próbált ráerőszakolni Oroszországra. Egy olyan háború felé 
haladt, amely sem szükségszerű nem volt, sem az állam érdekeinek 


nem felelt meg, egy olyan háború felé, amelyben minden rejtélyes 
és kétes maradt. 


Napóleon, aki homályosan érezte az e háborúban rejlő veszélyeket, 
azt remélte, óriási erőfölény révén kivédheti és leküzdheti őket. II. 
Katalin régi gondolatát, hogy létrehozza az európai uralkodók 
koalícióját a forradalmi Franciaország ellen, a franciák császára a 
visszájára fordította: a nem forradalmi Franciaország által 

vezetett koalíciót akart létrehozni Oroszország ellen. Úgy vélte, 
mindent előre látott, mindent kiszámított. Megszámolta a 
zászlóaljakat, az ezredeket, a hadosztályokat, a hadtesteket, a 
hadseregeket. De tévedett, amikor rászánta magát erre a háborúra - 
valamennyi eddig viselt háborúja közül a legfélelmetesebbre, a 
legveszedelmesebbre. Rosszul időzítette a háborút. Napóleon nem 
hallotta meg az , idő hangjában", hogy ez az 1812. esztendő 
számára a tizenkettedik óra lesz. 


15. fejezet 


Az Oroszország elleni hadjárat és a császárság bukása 


1812. június 24-én a kora hajnali órákban a Nyemen folyón vert 
három pontonhídon átvonulva Napóleon császár hadserege az Orosz 
Birodalom földjére lépett. Elsőként Morand tábornok hadosztálya 
ment át a jobb partra. Utána Davout marsall hadtestei következtek, 
ezek után Joachim Murat marsall, nápolyi király lovassága, 

azután a császári gárda - az öreg meg a fiatal. 


A nap már magasan járt az égbolton, s fényes sugarai alatt 
felragyogtak a szuronyok hideg hegyei, a vértesek meg a 
dragonyosok arannyal kivarrt mentéi. A bevonulás a legnagyobb 
rendben folyt le. A hadosztályok végtelen áradatban követték 
egymást, kibontott lobogókkal, zárt sorokban. A parancsnokok 
tollbokrétával ékesített sisakokban jól táplált, szép lovakon elöl 
vonultak, majd a közkatonák, kimért léptekkel, teljes rendben. A 
gárda gránátosai - fehér köpenyben, fejükön magas csákó - 

fekete lovakon szótlanul követték őket a folyón átvezető hidakon. 
Egy álló napon és éjjelen, majd egy újabb napon át hallatszott a 
Nyemen fölött sok ezer katona lépteinek és a lovak patáinak 
egyenletes zaja. A hadsereg akkora volt, hogy az átvonulás két 
napnál is tovább tartott. Utolsóként, már június 26-án, a Nyemenen 
Grouchy hadosztályainak vértesei és dryagonyosai mentek át. Azután 
még egy héten át távolról érkezett ezredek igyekeztek utolérni a 

, nagy hadsereget". 


Egy nappal a benyomulás előtt Napóleon megérkezett a csapatok 
táborhelyére. Látták őt az óriási part menti térség különböző 
végein, ahol a hadsereg összpontosult, hol lovon, hol gyalog. 
Átöltözve valami idegen egyenruhába, hogy ne hívja fel magára a 
figyelmet, hol itt, hol ott bukkant föl, gondosan ügyelve a megfelelő 
alakulatok elhelyezésére, a hídépítésre, a benyomulás 
előkészületeire. A Nyemen kanyarulatában, Pomenon faluval 
szemben, Kovno közelében jelölte ki a császár a fő erők 
átkelőhelyét. 


Június 23-án Napóleonnal magában véve jelentéktelen eset történt, 
amely nem járt semmiféle következménnyel, de mégis felkeltette a 
figyelmet. Délelőtt a császár lóháton bejárta a folyó part menti 


sávjait. Figyelte a Nyement, a túlsó partot, mintegy 

szemmel felmérve a folyó valószínű szélességét. Kísérete, amely 
tiszteletteljes távolságban követte, hirtelen ezt látta: a császár, aki 
pedig, úgy látszott, biztosan ül a nyeregben, leesett a lóról. 
Mindenki odarohant. Napóleon a füvön feküdt. 

Mi történt? Később kiderült: a ló lába között elfutott egy nyúl, a ló 
megriadt, felágaskodott, s a lovas, aki erre nem készült föl, kiröpült 
a nyeregből. 


Napóleon nem sebesült meg, nem szenvedett zúzódásokat, s ez a 
jelentéktelen epizód nem is volna említésre méltó, ha Napóleon és a 
körülötte levő főparancsnokok nem fogják fel baljós előjelként. 
Valaki fölkiáltott: , Rossz jel! A rómaiak nem kelnének át a folyón!" 
A babonás korzikai rossz hangulatba került. Ezt követőleg órákon át 
hallgatott, alig válaszolt a hozzá intézett kérdésekre. Az eset 
kibillentette lelki egyensúlyából. 


De az idő múlt. Dél volt, a forró nyári nap hevesen tűzött. A 
halaszthatatlan teendők elvonták a császárt a komor gondolatoktól. 


A Nyemen kanyarulatainak ezeken az északi vidékein Napóleon 
előtt minden ismerős volt: a széles folyó nyugodt folyása is, a part 
menti homokos aranyos zátonyok is, az égbe nyúló magas fenyők is. 
Öt év előtt itt, a Nyemen partján, Tilsitben élte át életének 
legboldogabb napjait. 


Miként történhetett, hogy mindössze öt esztendővel az után, hogy 

, örök időkre" békét kötöttek, ahogy ezt az Oroszországgal aláírt 
békeszerződésben megfogalmazták, ő, Napóleon háborút indít az 
ellen, aki még nemrég szövetségese volt? Hogyan történhetett, hogy 
két állam, két olyan fél, amelyek tegnap még kölcsönös 
barátságukról biztosították egymást, ellenségek lettek és hadba 
készültek egymás ellen? 


Abban a levélben, amelyet 1. Sándornak Vilnából küldött - válaszul 
ez utóbbinak Balasov tábornok által átadott üzenetére - Napóleon 
felsorolta mindazon követeléseket, sérelmeket, félreértéseket, 
amelyek végső soron oda vezettek, hogy a két fél hadiállapotba 
került egymással. 


Albert Vandal annak idején terjedelmes - háromkötetes - 
tanulmányában részletesen ismertette a XIX. század eleji francia- 
orosz szövetség létrejöttét és , Tilsit szellemének? fokozatos 
kihunyását. Hely híján nincs rá lehetőség, de lényegében nincs is rá 
szükség, hogy itt megvizsgáljuk azokat a követeléseket és 
sérelmeket, amelyek mindkét fél részéről felhalmozódtak. De arra 
szükség van, hogy magyarázatot találjunk az 1812-es háború 
kitörésére és arra, hogy mi volt a jelentősége e háborúnak Napóleon 
sorsa szempontjából. 

Amikor öt évvel ezt megelőzően, 1807 júniusában Napóleon és 1. 
Sándor néhány nap alatt nemcsak a békekötésről, hanem a két 
hatalom szövetségéről is meg tudtak állapodni, az nem volt 
véletlen. Az orosz szövetség mindig is vezető központi gondolata 


volt Bonaparte külpolitikai koncepciójának. 


Mélységes tévedés volna ezt a gondolatot, néhány francia 
történészhez hasonlóan, megkérdőjelezni és úgy vélekedni, hogy 
nem felelt meg ama korszak reális történelmi feltételeinek. 


Napóleon merész, váratlan döntésekre való hajlamával 
kétségtelenül megszegte a francia külpolitika rég kialakult 
hagyományait. 


Napóleon megszegte a Bourbon-dinasztia által megteremtett 
tradíciókat, amelyek annak az elképzelésnek, helyesebben szólva 
dogmának sok éves tapasztalatain alapultak, hogy a francia 
külpolitika elvei megrendíthetetlenek. A két hatalom - Francia- 
ország és Oroszország - földrajzi helyzetének, politikai érdekeinek 
józan felmérése, az európai erőviszonyok elemzése nyomán jutott el 
az egymással való szövetség gondolatára. Figyelemre méltó, hogy 
Napóleon, aki kritikus szemmel nézte döntéseit, sohasem revideálta 
ezt a gondolatát azokban a visszaemlékezésekben sem, amelyeket 
Szent Ilona szigetén tollba mondott, s újból és újból megerősítette 
az általa választott irányvonal helyességét - csakis Oroszország 
lehetett Franciaország szövetségese. 


E koncepció egyik alapfeltétele az a Napóleon által helyesen 
hangsúlyozott gondolat, hogy Franciaország és Oroszország között 
nincsenek kibékíthetetlen ellentétek, hogy nincsen talaja a 
kiküszöbölhetetlen konfliktusoknak. A kiküszöbölhetetlen konfliktus 


az egész korszak alatt Franciaország és Anglia között volt és 
maradt. Napóleon tisztában volt vele, hogy Franciaország és Anglia 
között huzamos megbékélés vagy éppenséggel szövetség lehetetlen: 
mindkét hatalom igényt tartott az elsőségre Nyugat-Európában. 


Talleyrand, aki a XVIII. századi hagyományokon nevelkedett, aki 
Choiseul és Vergennes ómódi kategóriáiban gondolkodott, makacsul 
ragaszkodott az osztrák szövetség gondolatához. Nem azért, mert 
1808-tól Metternich, az osztrák kormány folyamatosan pénzelte, 
hanem mert, mondhatnánk, fanatikus híve volt az Ausztriával való 
szövetség gondolatának; ez volt egyetlen szenvedélye, amelyhez 
sohasem lett hűtlen. Csakhogy Ausztriával nem volt lehetséges 
semmiféle együttműködés, még kevésbé szövetség 1796-tól, azóta, 
hogy Napóleon az osztrák monarchiával szembeállította a szabad 
olasz államokat. Napóleonnak az a képessége, hogy gyorsan 
tájékozódjék a változó körülmények között, ebben a kérdésben is 
megmutatkozott. Könnyen felismerte, hogy revideálni kell a régi 
hagyományos külpolitikai koncepciót és új megoldásokat kell 
keresni. 


Az Oroszországgal való szövetség éppen ilyen új megoldás volt, 
amelyet Napóleon vitt be a francia külpolitika történetébe. 


Nem szabad szem elől téveszteni Napóleon diplomáciai 
tevékenységének paradox vonásait sem. Sok szerző - és ez 
elsősorban apologétáira, Edouard Driault-ra, Arthur Levyre, s 
némely fenntartással Louis Madelinre is vonatkozik, igyekeztek 
mennél jobban hangsúlyozni Napóleon béketörekvéseinek 
őszinteségét. A realista gondolkodású Bonaparte tábornok, s később 
Napóleon császár valóban tudta, milyen előnyökkel és 
privilégiumokkal jár a béke Franciaországra nézve. Szívesen 
beszélt a békéről és szerette ismételgetni azt a paradox mivoltával 
megütköztető gondolatot, hogy ő háborút is a béke elérése kedvéért 
visel. De ha Marengo időszakában hihetők voltak is az ilyen 
állítások, később már úgy hatottak, mint ha gúnyt űzne az 
emberekből: a békéért nem olyan eszközökkel harcolnak, 
amilyenekkel Napóleon harcolt. 


Napóleon szuronyhegyen hozta a békét, s akármennyit bizonygatta 
is, hogy a francia népnek , méltó békét", , tartós békét" kíván 
szerezni, valójában az a béke, amelyet a fegyverek erejével 


erőszakolt rá Európára, a francia hegemónia békéje volt, az európai 
népek leigázásának békéje. 


Könnyen meglehet, hogy Napóleon képzeletben minden háború 
után maga előtt látta a békét - lehetett-e ez másként? Ámde 
békeprogramja évről évre expanzionistább lett: Campoformiót 
Lunéville követte, Lunéville-t Pozsony. Követelései 

növekedtek; féktelenekké, határtalanokká váltak, és a béke, az 
óhajtott béke, amelyről húsz éven át, 1792 óta álmodoztak Európa 
háború marcangolta népei, egyre jobban távolodott, elérhetetlenné 
vált. 


Bonaparte természetesen másként ítélte meg az Oroszországgal való 
szövetség perspektíváit 1800-1801 -ben, amikor erre a szövetségre 
törekedett, s 1807-ben, amikor a szövetséget végre megkötötték. 
Franciaország nemzetközi pozíciói 1807-ben már egészen mások 
voltak, mint a kritikus 1800. évben. De Napóleon 1800-1801-ben 
is, 1807-ben is a kontinens két legerősebb katonai hatalmának 
szövetségében az európai béke biztosításának zálogát látta, persze 
az olyan békéét, amely megfelelt a francia érdekeknek. 1807-ben, 
amikor megkötötték a tilsiti egyezményeket és létrejött a francia- 
orosz szövetség, ez elsősorban a befolyási övezetek elhatárolásán 
alapult. Napóleon beleegyezett abba, hogy Oroszország uralkodjék 
Kelet-Európában; Sándor elismerte Napóleon ugyanezen jogait, 
helyesebben szólva, lehetőségeit Nyugat-Európa vonatkozásában. 


Napóleon abban az időben teljesen tudatában volt annak, hogy 
semmiféle más nagyhatalommal nem köthetett volna ilyen 
megegyezést. 1807-ben Oroszországon kívül csak Ausztria és Anglia 
jött tekintetbe. Ausztriának olyan korlátozott katonai potenciálja 
volt, hogy a vele való megállapodás nem látszott értékesnek. 
Ráadásul az olasz és a német kérdésben fennálló kiküszöbölhetetlen 
ellentmondások lehetetlenné tették a két nagyhatalom egyenjogú 
partnerként való együttműködését. Nagy-Britanniával a tilsiti típusú 
megegyezés elsősorban azért volt lehetetlen, mert mindkét 
hatalom, Franciaország is, Anglia is, egyazon zsákmányra áhítozott: 
mindketten uralomra törtek Nyugat-Európában. Bonaparte már 
1800-ban felismerte, hogy Oroszországgal megállapodásra kell 
törekednie. Az Angliával való amiens-i béke balsikere még jobban 
megerősítette ebben a véleményében. 


I. Sándor szintén megértésről tett tanúságot az új történelmi helyzet 
iránt és, mondhatnánk, bizonyos bátorságról is, amikor szövetségre 
lépett a napóleoni Franciaországgal. Tilsit Oroszország számára nem 
volt balsiker, mint olykor mondják. Az 1807-ben kialakult 
viszonyok között, két balul végződött háború után, Sándor számára, 
Oroszország számára Tilsit szerencsés politikai lépés volt. A 
napóleoni Franciaországgal kötött szövetségből származó haszon 
nem csak és nem annyiban állott, hogy a vesztes háború után 
Oroszország semmit sem vesztett, sőt megszerezte Bialystok- 
területet. A haszon abban állott, hogy a hatalmas nyugati polgári 
császársággal kötött szövetség megerősítette Oroszország pozícióit, s 
így ez előnyösnek bizonyult számára. 


Mint ismeretes, I. Sándor tilsiti politikája az országban 
elégedetlenséget keltett. A cárt bírálattal illették azok, akik ezt 
megengedhették maguknak: anyja, Marija Fjodorovna, az özvegy 
anyacárnő, húga, Jekatyerina Pavlovna. I. Sándornak anyjával és 
húgával folytatott levelezése elsősorban azért figyelemre méltó, 
mert megmutatja, milyen előítéleteket kellett leküzdeni még a cár 
közvetlen környezetében is. Legközelebbi felséges rokonai a 
legutóbbi háború eszmekörében éltek, olyan 

konzervatív gondolkodásúak voltak, hogy megengedhetetlennek 
tartották a szövetséget Bonapartéval, a bűnös francia császárral, 
akiben még nemrég az antikrisztust látták. A vele való szövetség 
csaknem szentségtörésnek, istenkáromlásnak, megalázónak 

tűnt előttük. Ismeretes, hogy amikor a franciák császárának 
nagyköveteként Savary, majd Caulaincourt Pétervárra érkezett, az 
előkelő társaság fagyos fogadtatásban részesítette őket. Az 
arisztokrata szalonok ajtai zárva maradtak előttük, s ha a 
nagyköveteket, a cár akaratának engedelmeskedve, mégis fogadták, 
csak egy kellemetlen kötelességet teljesítettek. 


Az irodalomban elhangzott az a vélemény, hogy a pétervári 
társaságnak Savary és Caulaincourt irányában tanúsított 
rosszindulata azzal magyarázható, hogy mindketten részt vettek az 
enghieni herceg kivégzésében. Az ok mélyebben rejlett. A 

francia hivatalos személyek hideg pétervári fogadtatása közvetett 
formája volt a cár által követett politika elítélésének, a tilsiti 
szellem helytelenítésének. 


Mi volt az alapja annak, hogy az orosz arisztokrácia ellenségesen 
állt szemben a tilsiti politikával? Hiba volna ezt egyetlen okkal 
magyarázni. A helyes magyarázat alighanem csupán az indítékok 
komplexumában található meg. Kétségtelenül figyelembe kell 
vennünk az orosz nemességnek s az Angliába irányuló árukivitelben 
résztvevő kereskedőknek gazdasági érdekeit. Oroszország sokkal 
szorosabb kereskedelmi kapcsolatban állt Angliával, mint 
Franciaországgal, lévén Anglia gazdaságilag fejlettebb ország. S 
nem szabad megfeledkeznünk arról sem, hogy a forradalmak 

és háborúk húsz esztendeje lényegében megszakította Franciaország 
és Oroszország között a kereskedelmi kapcsolatokat, hiszen ezek 
gyakorlatilag lehetetlenné váltak. A tilsiti politika, amely Angliát 
Oroszországgal szemben ellenséges hatalommá tette, s amely arra 
kényszerítette az orosz kormányt, hogy csatlakozzék a 

kontinentális blokádhoz, sértette az orosz nemesség, a fa, a kender, 
a gabona és más olyan áruk exportőreinek érdekeit, amelyek addig 
vízi úton, a Balti-tengeren és a Fekete-tengeren jutottak el Angliába 
és Anglia birtokaira. Franciaország sem mint vásárló, sem 

mint eladó nem helyettesíthette Angliát. 


Tilsit valóban az orosz export csökkenéséhez vezetett. J. V. Tarle 
kutatásai, s különösen M. F. Zlotnyikov utolsó munkája meggyőzően 
kimutatta, milyen nagy anyagi kárt okozott ez a politika az 
áruexporttal foglalkozó orosz köröknek. 


Ámde a tilsiti politikával való elégedetlenség nemcsak gazdasági 
okokkal magyarázható. Megnyilvánult az orosz nemesi 
konzervativizmus is, egy letűnt korszak elavult elképzelései, a 
hagyományos rosszindulat a napóleoni Franciaország politikai 
rezsimje iránt, melyet az olyan típusú orosz hölgyek, mint a 

, Háború és béke? Anna Pavlovna Schererje, akik járatlanok voltak a 
politika finomságaiban, továbbra is azonosítottak a forradalommal 
vagy ez utóbbi szülöttének tekintettek. Nem téveszthetők szem 

elől az osztrákbarát és főképp a poroszbarát érzelmek sem. A 
Romanov-dinasztia Zsófia-Friderika Anhalt-Zerbst hercegnő ideje 
óta, aki II. Katalin néven lépett az orosz trónra, német családdá lett, 
ezer szál fűzte a Hohenzollernek Poroszországához, az oldenburgi 
herceghez, számos német választófejedelmi udvarhoz. A 
Romanovok politikája hagyományosan a Habsburgok Bécse és a 
Hohenzollernek Berlinje felé orientálódott. Még frissen éltek az 


emberek emlékezetében az első és a második, a harmadik és a 
negyedik franciaellenes koalíció ideológiai koncepciói. A cári 
főhivatalnokok, tábornokok, tisztek, általában a tisztségviselők több 
mint húsz éven át a Habsburg-monarchiával és a porosz 
monarchiával való barátság és legitimista szolidaritás és a 
Franciaország iránti ellenségesség szellemében nevelkedtek. 


Az Oroszországban élő francia emigránsok szerepe, amelyet némely 
szerzők hajlandók igen jelentősnek tekinteni, valójában nem volt az. 
A francia emigránsokból húszegynéhány évi külföldi tartózkodásuk 
alatt sokan kiábrándultak, s a XIX. század elején kevésbé hallgattak 
szavukra, mint Katalin idején. Néhányan közülük mégis játszottak 
még bizonyos szerepet. Elég megemlítenünk Joseph de Maístre-t 
vagy Pozzo di Borgót, az új Franciaország ádáz ellenségeit, akik 
mindent megtettek annak érdekében, hogy mérgezzék a 
közvéleményt, amely a Franciaországgal szemben követett politikát 
befolyásolta. 


Végül figyelembe kell vennünk még egy körülményt. A tilsiti 
korszak, ahogy nevezték, egyúttal Szperanszkij kora is volt. A 
szövetség és a barátság a napóleoni Francia-országgal, a polgári 
monarchiával - márpedig Franciaország minden egyéni zsarnoksága 
ellenére is polgári monarchiává lett - arra késztette Sándort, hogy 
ismét elgondolkodjék az orosz államrend modernizálásának 
problémáin. Aligha véletlen, hogy Szperanszkij befolyásának 
tetőpontja egybeesett a napóleoni Franciaországgal való barátság 
esztendeivel. Szperanszkij tervei nem mondhatók forradalmiaknak, 
sőt még radikálisaknak sem. Mindamellett ezek olyan reformtervek 
voltak, amelyek arra irányultak, hogy az orosz államrendnek 
korszerűbb formát adjanak, modernizálják. Ezek a reformok a régi, 
feudális nemesség körében elégedetlenséget keltettek. A 
Szperanszkij reformjaival való elégedetlenséghez, a további 
átalakításoktól való félelemhez hozzájárult a szokatlan politikai 
irányvonal. A , Katalin-féle mágnások", a jobboldali nemesi ellenzék 
elképzelésében összefüggő láncszemek voltak: nem fognak 

jóra vezetni. 


Éppen ezeknek az okoknak az összessége magyarázza meg, miért 
fogadták Pétervárott olyan hűvösen Savaryt és Caulaincourt-t. A cár 
hangsúlyozott kedvessége ellenére Napóleon küldöttei igen lassan - 


házról házra hódították meg a pétervári előkelő társaságot. 


El kell ismerni, hogy Sándor, akit a nyugati irodalomban általában 
puha, állhatatlan, tétova államférfiként ábrázolnak, szilárdságot és 
állhatatosságot tanúsított annak a politikának a megvalósításában, 
amelyet az Oroszország számára kialakult feltételek között 
üdvösnek tartott. Szilárdan és egy bizonyos ideig következetesen 
követte ezt a politikát a nemesség ellenében. Tilsit óta a cár 
legközelebbi barátainak - Adam Czartoryskinak, Novoszilszkijnek, 
Kocsubejnek - , titkos bizottsága" a háttérbe szorult. Lényegében 
szakadás következett be köztük, amelynek egyik oka az volt, hogy 
Sándor ifjúkori barátai nem helyeselték az általa választott 
irányvonalat, a Franciaországhoz való közeledést. 


Ama két nagyhatalom - Oroszország és Franciaország - szövetsége 
csak abban az esetben válhatott volna stabillá, szilárddá, ha a béke 
megerősítésének céljait szolgálta volna, akár az 1807-ben kialakult 
status guo alapján is, vagy gátat vetett volna egy harmadik fél 
agresszív törekvéseinek. A valóság másként alakult. A szövetséget 
olyan hatalmak kötötték egymással, amelyek már társadalmi 
rendjük folytán is arra törekedtek, hogy az egyezményt elsősorban 
területi gyarapodásra, hódításokra, befolyási szférájuk bővítésére 
használják föl. Jóllehet a napóleoni Franciaország és 1. 

Sándor Oroszországa közt voltak bizonyos különbségek - az előbbi 
polgári monarchia volt, az utóbbi feudális-abszolutista monarchia -, 
mint katonai hatalmak találkoztak abban a törekvésben, hogy 
gyarapítsák birtokaikat Európában és esetleg Európa határain túl is. 


1807-ben, közvetlenül Tilsit után, az illúziók rövid időszaka 
köszöntött be. Tilsitet Franciaországban lelkesen fogadták. Ezek az 
örömteli érzések abból fakadtak, hogy Tilsitet biztosítéknak 
tekintették új háborúk ellen. Akkor még hittek abban, hogy , ez volt 
az utolsó háború", ahogy azt Napóleon katonáinak ígérte. Ámde 
Napóleon újabb hódításokat kezdett. Franciaországhoz csatolták 
Toszkánát, a római tartományt, később pedig, 1810-ben Hollandiát, 
a Hanza-városokat. 1808-ban megindult a Portugália, majd a 
Spanyolország elleni háború, amely váratlanul fenyegetővé vált. 


Oroszország ezekben az években háborút viselt Svédország ellen - 
aminek eredményeképpen annektálta Finnországot -, valamint 
Törökország ellen. Sándor Konstantinápolyról álmodozott, és a 


török birodalom felosztásának gondolata a két uralkodó 
beszélgetéseinek egyik legidőszerűbb és legcsábítóbb témája volt. 
De a kérdés megoldása lassan haladt előre, mert magának 
Napóleonnak is titkos céljai voltak Konstantinápollyal, így nem 
sietett azt átadni szövetségesének. 


Ilyen módon a két ország között a hódító politika talaján 
nézeteltérések kezdtek felmerülni. Ezeket igyekeztek leküzdeni, de 
nem küszöbölték ki őket. Kölcsönös sérelmek halmozódtak fel. Az 
orosz-svéd háború idején Napóleon megígérte Sándornak, hogy 
katonai segítséget nyújt neki, s Bernadotte hadosztályát 
mozgósították, hogy csapást mérjen a svédekre. De Bernadotte, 
nyilván inkább saját szakállára cselekedve, mint utasításokat 
követve, nem nyújtott segítséget a kellő pillanatban, így Francia- 
ország katonai támogatása elmaradt. 


Az 1809. évi osztrák-francia háború alatt 1. Sándor kormánya 
visszaadta a kölcsönt Napóleonnak. Napóleon azt szerette volna, ha 
Oroszország nagy katonai erőket vonultat föl Ausztria ellen. Sándor, 
kitérve pontos kötelezettségek vállalása elől, 1809 áprilisában mégis 
kijelentette Napóleonnak: , Felséged számíthat rám. Lehetőségeim - 
mivel két háborút viselek - nem nagyok, de minden, ami lehetséges, 
meg fog történni." Sándor parancsot adott Golicin tábornoknak, 
hogy induljon el az osztrák határ felé. Nem csalta meg Napóleont 
Schwarzenberggel - mint ahogy azt néhány történész állította -, de 
Oroszország ugyanolyan hatékonyan vett részt az 1809. 

évi háborúban, mint Franciaország a Svédország elleni háborúban. 


Az idők során a viták és a nézeteltérések kiéleződtek. Állandó 
kölcsönös gyanakvások és huzakodások tárgya lett a varsói 
nagyhercegség. I. Sándor arra gyanakodott, hogy Napóleon 
restaurálni akarja Lengyelországot. Napóleon a lengyel 

kérdésben valóban kétértelmű politikát folytatott. Nem fukarkodott 
a lengyel hazafiaknak tett ígéretekkel, de ugyanakkor, miután a régi 
európai dinasztiákkal kapcsolatban álló egyeduralkodóvá vált, nem 
gondolt már a független lengyel állam restaurálására. 

1811 áprilisában Bonaparte ezt mondta: , Távol állok attól, hogy 
Lengyelország Don Ouijotéjává váljak." Nem szándékozott semmit 
sem feláldozni Lengyelország függetlenségének visszaállításáért. 
Ellenkezőleg, inkább arra törekedett, hogy a lengyeleket az 


agresszív francia tervek szolgálatába állítsa, felhasználja őket saját 
érdekében anélkül, hogy valójában bármit is tenne értük. De 
állandó közeledési kísérletei a lengyelekhez, az a törekvés, hogy az 
orosz határokon előretolt harcbiztosítást tartson meg a Varsói 
Hercegség formájában, idegességet, feszültséget teremtett a két 
állam kapcsolataiban. 


Sándor igen érzékeny volt a lengyelországi kérdésben, elsőrendű 


jelentőséget tulajdonított neki. Roppantul nyugtalanította, hogy az 
1809. évi háború után a varsói hercegség területe megnőtt. 


Hogy elintézze a lengyel kérdést, Sándor azt javasolta Caulaincourt- 
nak, hogy írjanak alá egy konvenciót, amely szerint a francia fél 
hivatalosan kötelezi magát arra, hogy sohasem restaurálja a 
független Lengyelországot. Caulaincourt, aki okos ember volt és jól 
ismerte a francia császár valódi szándékait, valamint a pétervári 
politikai helyzetet, erre könnyen ráállt. 1810. január 4-én 
Caulaincourt és Rumjancev aláírta a konvenciót, s ez, legalább egy 
időre, a két hatalom kibékülésének platformjává válhatott volna. De 
a konvenció megkötése időben egybevágott a Napóleon házasságára 
vonatkozó és Napóleonra nézve sikertelen tárgyalásokkal. Már híre 
járt annak, hogy Napóleon megkérte Sándor húgának, Anna 
Pavlovnának a kezét, s ez a lépés számtalan bonyodalomhoz 
vezetett Párizs és Pétervár között. Itt nincs módunk arra, hogy 
részletezzük ezeknek a mindkét fél számára kínos tárgyalásoknak a 
történetét. Napóleon , dinasztikus őrülete" végeredményben a Mária 
Lujzával, II. Ferenc császár leányával kötött házasságban teljesült ki. 
De az orosz cár leánytestvérével való házasságról folytatott és, mint 
Napóleon érezte, a francia császár méltóságát sértő tárgyalások, 
amelyek nem vezettek eredményhez, befolyással voltak a január 4-i 
konvenció kérdésének az eldöntésére. Napóleon személyesen sértve 
érezte magát, és nem volt hajlandó ratifikálni a konvenciót abban a 
megfogalmazásban, amelyben azt Caulaincourt aláírta, hanem más 
javaslatot tett. A tárgyalások elhúzódtak, s a konvenciót végső soron 
nem írták alá. 


Az irodalomban gyakran találkozunk olyan állításokkal, hogy a két 
nagyhatalom közötti viszony elhidegülését az idézte elő, hogy a két 
fővárosba küldött nagykövetek személyét nem jól választották meg. 
A választás valóban nem volt túlságosan szerencsés. Pjotr 

Alekszandrovics Tolsztoj, az első cári nagykövet meggyőződéses 
ellenfele volt a francia-orosz szövetségnek, tehernek érezte 
megbízatását és mindent, ami Párizsban történt, sötét szemüvegen 
keresztül nézett. Feltehetően nem volt egészen szerencsés Napóleon 
első választása sem, amely Savary tábornokra, Rovigo hercegére 
esett. Savary híján volt az arisztokratizmusnak, az egyéni varázsnak, 
amely nagymértékben megvolt utódjában, Caulaincourt-ban; 
katonás erélyével és szögletes modorával Savary nem egykönnyen 
nyerhette el a pétervári szalonok rokonszenvét. 


Mindamellett, bármilyenek voltak is az első követek, Tolsztojnak és 
Savarynak az erényei vagy fogyatékosságai, a felmerülő 
nézeteltérések nem egyéni tulajdonságaikból adódtak. Erfurt után 
teljesen megfelelő követeket sikerült találni. Párizsba 

Alekszandr Boriszovics Kurakint küldték, a tilsiti okmányok egyik 
szerzőjét, a Franciaországgal való szövetség meggyőződéses hívét, 
egy udvarias és kellemes férfiút, aki teljesen megfelelt a francia 
udvarnak. Caulaincourt is el tudta nyerni a pétervári 

társaság rokonszenvét. Ebben az időben tehát Párizsban is, 
Pétervárott is jó követek voltak, a két ország közötti viszony mégis 
egyre romlott. 


A nézeteltérések egyik fő forrása a kontinentális blokád maradt. Az 
angolellenes blokád előnytelen volt az orosz uralkodó osztályok 
gazdasági érdekeire nézve, s Sándor csak kénytelen-kelletlen ment 
bele, minthogy a napóleoni Franciaországgal való szövetség 
politikai előnyei felülmúlták az angolellenes kereskedelmi 
politikából fakadó gazdasági kárt. (Emlékeztetünk arra, hogy a 
kontinentális blokádot Oroszországban ténylegesen 1808 

őszétől kezdték alkalmazni, véglegesen pedig az ezt követő év 
májusában fogadták el, de 1809 őszén már kezdték megszegni.) De 
Napóleon nem alap nélkül neheztelt az orosz partnerre: az orosz 
hatóságok valóban nem tanúsítottak valami nagy buzgalmat a 
kontinentális blokád pontos betartásában. Megszegték a szigorú 
előírásokat, s ezen nem is lehetett csodálkozni: saját érdekeiknek 
megfelelően jártak el. És jóllehet a két kormány közötti 
levelezésben gyakran kerültek szóba a blokádtól való ilyen vagy 
amolyan eltérések, Napóleonnak bele kellett törődnie ebbe, mert a 
blokádot kénytelenkelletlen olykor maga a francia kormány is 
megszegte. 


A kontinentális blokád öt esztendeje alatt bebizonyosodott 
tarthatatlansága. 


Angliát nem lehetett a szigeten megfojtani. Napóleon kétségkívül 
lebecsülte az angliai technikai forradalom jelentőségét is, amely 
azokban az években zajlott, és Angliának az Egyesült Államokkal 
való kereskedelmi lehetőségeit is. Anglia továbbra is megmaradt , a 
világ műhelyének"; megőrizte vitathatatlan fölényét a tengeren, sőt 
maga a francia gazdaság sem boldogulhatott Anglia nélkül. 
Napóleon nemegyszer maga adott utasítást a kontinentális blokád 
megszegésére. Így például egyik direktívájában világosan értésére 
adta Berthier-nek, hogy szemet kell hunyni a kávénak és a 
cukornak Korzikára való bevitele fölött. Technikai elmaradottsága 
és nyersanyag híján a francia ipar számos iparcikkben, a fejlődést 
ösztönző kedvező körülmények között sem tudta még fedezni sem 
Európának, sem magának Franciaországnak a szükségleteit. A 
kormány kénytelen volt engedélyeket adni olyan áruk behozatalára, 
amelyek végső soron Angliából származtak. 


A Franciaországgal való viszony romlása az orosz kormányt 
ellenintézkedésekre késztette. Az 1811 elején bevezetett tarifa ötven 
százalékkal emelte az importált iparcikkek vámját; ezt a francia 
árukivitel természetesen megérezte. A cári kormány által viselt 
hosszú háborúk, valamint a kontinentális blokád politikája erősen 
csökkentette az orosz áruk kivitelét, s ez megmutatkozott az orosz 
pénzügyek állapotán. A rubel árfolyamában hirtelen zuhanás 
következett be. 


A pénzügyi nehézségeket az orosz kormány úgy próbálta leküzdeni, 
hogy kölcsönt vett föl Laffitte francia bankártól. Nehéz tárgyalások 
után megkötötték a megfelelő megállapodást. Laffitte azonban 
feltételül szabta, hogy a megállapodásért a francia kormány 
kezességet vállal. Napóleon ezt megtagadta. Ez új oroszellenes 
irányvonalának megnyilvánulása volt. A Sándor cárral közeli 
rokonságban álló oldenburgi herceg birtokainak elfoglalása 1811- 
ben megmutatta, mennyire kiéleződtek a francia-orosz 
nézeteltérések. Évről évre több vitás kérdés halmozódott föl. Ezek 
a kérdések nem életfontosságú problémákra vonatkoztak, de sok 
véleménykülönbség merült föl részletkérdésekben. 


Vajon kiküszöbölhetőek voltak-e ezek a viták, nézeteltérések, 
kölcsönös elégedetlenségek? Igen, mivel magában véve 
mindegyikük jelentéktelen volt. De ezeket a nézeteltéréseket csak 
akkor lehetett volna leküzdeni, ha mindkét fél jóakaratról 

tesz tanúságot. De megvolt-e ez a jóakarat? 


1811. március 20-án százegy ágyúlövés adta hírül a francia főváros 
lakosainak, hogy megszületett a császár fia, a trónörökös. Előzőleg 
bejelentették, hogy leány születése esetén huszonegy lövés fog 
elhangzani. A huszonegyedik lövés után hosszú szünet következett, 
majd az újabb lövés és az ezt követő lövések hírül adták, hogy a 


Bonaparte-dinasztiának ezentúl törvényes utóda van. 


Napóleonnak még egy kívánsága teljesült. Diktatúrájának első tíz 
esztendejében, s kiváltképpen 1804 óta, amikor császárrá 
proklamálta magát, Napóleon abban a tudatban élt, hogy az, amit 
megteremtett, nem tartós. Nem volt törvényes örököse, s 

a császárság jövője bizonytalannak tűnt. A testvérek közti 
veszekedésektől, családi viszályoktól tartott. Most tehát ez a 
probléma is megoldottnak látszott. 


Párizsban a százegy ágyúlövés örömöt, megkönnyebbülést keltett. 
Nem azért, mert a nép együttérzett a császár családi örömével, 
ahogyan ezt a lojális sajtó írta, hanem mert sokan úgy vélték, hogy 
a trónörökös születése a béke megszilárdulásához fog vezetni. 


Franciaország csaknem húsz esztendeje hadiállapotban volt, és a 
béke vágya, a béke követelése az ország számára parancsoló 
szükségességgé lett. A régen várt béke, amely évről évre 
elodázódott, most, 1811 tavaszán, biztosítottnak látszott. 


De különös módon most, amikor úgy tetszett, Napóleon valamennyi 
kívánsága teljesült, amikor elérte mindazt, amire törekedett, a 
francia monarchia feje napról napra komorabb, mogorvább lett. A 
Tuilériák palotájában az ünnepélyes fogadásokon -ahol a 
gazdagságukat versengve fitogtatva összegyűltek a képviselői mind 
a régi francia arisztokráciának, mind az új császári nemességnek, 
mind a német trónörökösök, mind a hercegek, mind pedig az olasz 
arisztokraták - hűvös, kényszeredett hangulat uralkodott. 
Közszemlére tették itt a fényűzést, a gazdagságot, a pompát. A 
Habsburg-házból való fiatal császárné trónra lépése óta a császári 


udvar teljes egészében visszaállította a régi királyi udvar szokásait 
és hagyományait. Mária Lujza a nagynénjének, Mária Antoinette- 
nek a nyomdokain haladt. A fényes táncestélyek .jelmezbálokkal 
váltakoztak. De ezek a csaknem kényszerű jellegű szórakozások nem 
voltak vidámak. Ez nemcsak azért volt így, mert Mária Lujzából 
hiányzott Mária Antoinette gondtalansága, szikrázó könnyelműsége. 
Helyesen írta Stendhal: , Ezt az udvart, amelyet a becsvágy 
emésztett, egyáltalán jellemezte a kicsinyes aljasság; ezzel szemben 
lehangoló unalom uralkodott... A Tuilériákban és Saint-Cloud- 

ban az ünnepségek elragadok voltak. Csak az olyan emberek 
hiányoztak onnan, akik tudtak volna szórakozni. Nem nyílt 
lehetőség arra, hogy valaki fesztelenül viselkedjék, átadja magát a 
jókedvnek; némelyeket a becsvágy emésztett, másokat a 

félelem, megint másokat a siker reménye tartott izgalomban." A 
császár mogorvává lett, kerülte a beszélgető társakat. Nem hosszú 
ideig tartózkodott a társaság körében - meghízott, nehézkesen, 
lassan mozgott, hideg arckifejezéssel, felhúzott komor szemöldökkel 
úgy tűnt, mintha mindennel elégedetlen volna. Merev, feszült 
tekintete, ahogy az arcokra szegeződött, mindenkit megdermesztett; 
megjelenésekor a tréfálkozás megszakadt, a nevetés elhalkult. 
Hideget és félelmet teremtett maga körül... 


De tudta, hogy a bálokon táncolni kell, és azt akarta, hogy mindenki 
táncoljon. És úgy táncolták a francia négyest, mintha kötelességet 
teljesítenének, s félve tekintettek a császár mintegy mozdulatlan 
arcára. Rangok szerint táncoltak: az első párt Neuchátel és Wagram 
hercege - Berthier - és a császárné alkotta, a másodikat Duroc, a 
főudvarmester, Friuli hercege Hortenzia királynéval, és így tovább - 
hierarchikus sorrendben. Azután a lapokban megjelent a 
közlemény: tegnap a Tuileriákban nagy bált tartottak. A sajtóból 
ítélve Franciaországban mással sem foglalkoztak, csak francia 
négyest táncoltak. 


Napóleon egyre komorabb lett. Sem a - látszólag - boldog házasság 
fiatal feleségével, sem az apaság öröme nem adhatta vissza neki azt 
az életerőt, azt a lobogást, amely még tíz-tizenkét esztendeje olyan 
vonzóvá tette a tábornokot. Akik közelről figyelhették Napóleon 
mindennapi életét, azt suttogták, hogy a császár rosszul alszik. Azért 
beszéltek erről, mert Napóleon azok közé az emberek közé tartozott, 
akik nemcsak indulataikat, hanem álmaikat is képesek 


kormányozni. Ismeretes az az eset, amikor a nagy szellemi 
erőfeszítést igénylő, nehéz wagrami ütközet alatt Napóleon a csata 
hevében egy időre átadva a parancsnoklást Berthier-nek, az 
ágyúdörgés közepette lefeküdt a puszta földön egy prémre, azt 
mondta, hogy tíz percet alszik, s valóban nyomban elaludt. Tíz perc 
múlva fölébredt és újra átvette a vezénylést. Az a férfiú, aki akkor 
tudott elaludni, amikor akart, és felébredt, amikor kellett, 

most álmatlanná vált. 


Különös dolgok történtek vele. Egyszer egy a palotában rendezett 
fogadás során kiment a vendégek közé, úgy nézett a vendégseregre, 
mintha nem látná, megállt a terem közepén, szemügyre vett valamit 
a padlón, amit csupán ő látott, merőn egyetlen pontra szögezve 
tekintetét. Masséna marsall, hogy a császárt kisegítse, egy 

kérdéssel fordult hozzá. Napóleon elégedetlenül dörmögött valamit 
és kiment a teremből. 


Mi okozhatta a hatalmas császárnak ezt az oly szokatlan, zaklatott, 
csaknem komor lelkiállapotát? A császári udvar külső fényűzése, 
gazdagsága, ragyogása mellett, a határtalan birodalom látszólag 
végtelen ereje mellett a birodalom belső válságon ment át. A 
kórtünetek már régóta jelentkeztek. Az első fekete pontok 1804-ben 
mutatkoztak, ezek 1808-ban szaporodtak, s azóta a válság csak 
élesedett. 1810—1812-ben Napóleon már nem leplezhette el maga 
előtt, hogy látszat és lényeg nem azonos. 


1811-ben a gazdasági válság eddig soha nem látott erővel tört ki. A 
kereskedelem nagymértékű csökkenésében, az ipari tevékenység 
jelentős hanyatlásában, s végül, élelmezési válságban nyilvánult 
meg. 


A két egymást követő év rossz termésének és az 1811. évi gazdasági 
válságnak a következményeiről nem a kozmetikázott hivatalos 
jelentések alapján, hanem a kortársak tanúságtételei alapján 
formálhatunk magunknak képet. A mértéktartó Thi-baudeau, aki jól 
ismerte a dél-franciaországi állapotokat (1803-tól a Bouche 

du Rhone département prefektusa volt), leírta a dolgozók 
nyomorúságos helyzetét, akiket erősen sújtott az éhínség és a 
drágaság. Marseille-ben a kenyérárak négyszeresére emelkedtek - 
egy font ára húsz centime-ról hetven-nyolcvan centime-ra -, s 
általában kenyérhiány volt. Marseille 90 000 lakosa közül több mint 


10 000 család, azaz a lakosságnak csaknem a fele, feliratkozott a 
segélykérők listájára. Az a 10 000 frank, amit a kormány a 
szegények élelmezésére kiutalt, Thibaudeau kifejezése szerint, csöpp 


volt a tengerben. 


Sem a magánemberek jótékonykodása, sem a hatósági intézkedések 
nem szüntették meg a nép szörnyű ínségét. , Sok szerencsétlen nem 
élte túl ezt a kegyetlen időt, amikor az állatok elől kellett elvenni a 
hulladékot." Sok más város volt ugyanolyan helyzetben, mint 
Marseille. 1812-ben az élelmezési válságot enyhítették a 

jó terméskilátások és a gabona és más élelmiszerek felvásárlói ellen 
hozott erélyes kormányintézkedések. Mindamellett, különösen a 
városokban, továbbra is nagy ínség uralkodott. A szigorú 
kormányellenőrzés alatt álló francia sajtó elleplezte a valóságot. De 
a francia dolgozó népesség súlyos élelmezési helyzetéről szóló 
adatok eljutottak a külföldi sajtóba, többek között az orosz sajtóba 
is. , Sok tartományban [Franciaországban] kötelezték magukat a 
jómódú emberek arra, hogy minden szegénynek napi egy font 
kenyeret adnak? - írták az orosz újságok 1812 nyarán. Már 
korábban, a Franciaországgal való szakítás előtt, ugyanazon év 
májusában megjelent hírek szerint a francia kormány megtiltotta 

, mindenféle gabona vagy liszt egy kézben való felvásárlását", 
azonkívül tilos volt eladni kenyeret máshol, mint piacokon, 
meghatározott órákban és napokon. 


A kormány a súlyos élelmezési nehézségek folytán kénytelen volt 
rendkívüli rendszabályokat foganatosítani. 1811 nyarán újból 
bevezette a jakobinus Konvent rendszabályait: az élelmiszerek árait 
, maximálta". Thibaudeau, a nagy tapasztalatú Thibaudeau is 
nyíltan rámutatott visszaemlékezéseiben arra, hogy a kormány 
visszatért a jakobinusok 1793-ban folytatott politikájához. Az 
élelmiszerek szabott árait, a rekvirálásokat, az állam beavatkozását 
a gazdasági életbe - ezeket a rendkívüli rendszabályokat a gazdasági 
válság kiéleződése tette szükségessé. 


Ám a császárt nem csupán Franciaország és a vazallus államok 
gazdasági helyzete aggasztotta. Rosszul álltak a dolgok 
Spanyolországban. Napóleon, dinasztikus előítéleteihez híven, 
bátyját, Joseph-et, tábornoknak nevezte ki, a Pireneusi- 


félszigeten működő fegyveres erők főparancsnokának. (Joseph 


többre vágyott, generalisszimusz akart lenni, de Napóleon ebbe nem 
egyezett bele.) Több mint 230 000 főnyi katonaságot kellett 
Spanyolországban tartania, hogy az államszervezet normális 
működésének látszatát fenntartsa. Valójában Spanyolországban 
tovább folyt a népi háború, s Napóleon legjobb marsalljai sem 
tudták elfojtani. Soult Cádiznál, Suchet Aragónnál, a híres Masséna 
pedig Fuentes de Onoro mellett szenvedett vereséget. A császár 
dühöngött. Kifejezésre juttatta Massénával való elégedetlenségét 

és eltávolította őt a had ügyek vezetésétől. A neves hadvezér 
kegyvesztett lett. Ezek az intézkedések, éppúgy mint a spanyol nép 
elleni kegyetlen megtorlások, s mint a bátyjának, a spanyol 
királynak szóló dorgálások, figyelmeztetések, hiábavalónak 
bizonyultak. Spanyolországot nem lehetett leigázni, az egész 
spanyol nép harcolt függetlenségéért és szabadságáért; a háború egy 
napig sem szünetelt. 


Németországban nem került még sor robbanásra, de az érlelődött. 
Jerome, Napóleon legfiatalabb öccse, a vesztfáliai király, 
figyelmeztette a császárt, hogy ha háború tör ki, , a Rajna és az 
Odera közötti területek mind egy átfogó felkelés 

tűzfészkeivé válnak". Rapp tábornok azt mondta, hogy , az első 
katonai kudarc esetén a Rajnától Szibériáig mindenki ellenünk 
támad". Olaszországban, amely részben francia tartomány, részben 
vazallus királyság lett, növelni kellett a helyőrségek 

állományát, hogy az országban biztosítsák a rendet: már 
megkezdődött a felszabadító partizánháború. 1811 novemberében 
Napóleon utasította mostohafiát, Eugéne Beauharnais alkirályt, 
hogy olaszokból és franciákból alakítson gyorsan mozgó 
hadoszlopokat, adjon melléjük lovas osztagokat, állítson az élükre 
tábornokot, s ezek végezzenek a Róma környéki banditizmussal. De 
mi volt ez a banditizmus? Olasz parasztok, olasz hazafiak 
franciaellenes partizánmozgalma, akik azért keltek föl, hogy 
felszabadítsák hazájukat a külföldi elnyomók járma alól. 
Ugyanilyen, a banditizmus elleni harcot szolgáló katonai alakulatok 
megteremtésére vonatkozó parancsokat kapott Miollis tábornok 
Rómában és Elise toszkánai nagyhercegnő. 


A hozott intézkedések nem vezettek a várt eredményekhez, s 1812 
áprilisában Napóleon újabb utasítást adott Eugéne hercegnek. Azt 
követelte tőle, hogy vessen véget a Veneto tartomány hegyeiben 


fészkelő banditizmusnak. 


Nem volt jobb a helyzet más vazallus államokban sem. Több éven át 
éleződött a konfliktus Napóleon és legfiatalabb öccse, Louis 
hollandiai király között. Napóleonhoz valamennyi fiútestvére között 
Louis állt a legközelebb. De ez, miután Hollandia királyává lett, arra 
meggyőződésre jutott, hogy a francia császár politikája árt annak a 
népnek, amelynek uralkodója. A makacs és önfejű Louis nem akarta 
engedelmesen követni bátyja útmutatásait. A konfliktus kiéleződött; 
végül, 1810-ben Louis lemondott a trónról fia javára. Napóleon nem 
akarta teljesíteni öccse akaratát, egyszerűen a francia államhoz 
csatolta Hollandiát. De a hollandiai helyzet nyugtalanította a 
császárt, s Molitor tábornoknak olyan parancsot adott, hogy 
ügyeljen a rend fenntartására a francia császárságnak ebben a 
részében. 


A császári sasok továbbra is Párizs fölött lebegtek, az óriási francia 
birodalom fölött, Európa vazallus államai fölött. Madridtól Varsóig, 


Hamburgtól Nápolyig a császár szava ellentmondást nem tűrő 
parancs volt. 


Ámde egész Európában - Németországban, Olaszországban, 
Spanyolországban, Hollandiában, Belgiumban, magában 
Franciaországban - föld alatti dübörgés hallatszott. A népharag erői 
titokban gyülekeztek. 


Napóleon nem akart számot adni magának mindezen nyugtalanító 
tünetek igazi jelentőségéről. Igazi értelmüket sokkal később fogta 
föl - Szent Ilona szigetén, zord magányában, a töprengések óráiban. 
1810-1811-ben viszont, amikor dicsősége és hatalma határtalannak 
látszott, elvakult mindenhatóságától. Csak lehajtott fejeket látott 
maga előtt; már senki sem mert ellentmondani neki, senki sem mert 
vitába szállni vele. Maga is leszokott arról, hogy kérdezősködjék, 
meghallgassa mások véleményét; csak parancsokat adott ki, 


kemény, követelőző hangon. 


Olykor a tisztánlátás perceiben dermesztő félelmet érzett, amelyet 
mindenütt terjesztett maga körül, s szenvedett a magánytól. , Az 
országon belül is, kívül is csak azért uralkodom, mert mindenki 


retteg" - mondotta. Máskor rossz előérzetektől gyötörve keserűen 
mondotta Molliennek: , Amikor eljő a veszély órája, mindenki 


cserben fog hagyni." S mihelyt véget ért a nap mindent elemésztő 
gondjaival, s eljött az éjszaka meg a csönd, mindenfelől 
megrohanták a nyugtalanító kérdések, s Napóleon nem talált választ 
rájuk. Az álom elkerülte őt a hosszú éjszakai órákban; óriási 
szobájában fel-alá járkált és újból visszatért ugyanazokhoz a gyötrő 
kérdésekhez, s újra nem tudta megtalálni azokat a megoldásokat, 
amelyek elhárították volna a homályosan sejtett veszélyt. 


Feltehetően 1811-től, talán már 1810 végén felmerült az 
Oroszország elleni háború gondolata. Tény, hogy 1811 februárjában 
a pétervári udvarnál már kialakult az. a vélemény, hogy a háború 
valószínű, sőt közeli. Ez a gondolat nem öltött határozott formákat, 
s még maga Napóleon is nehezen fogadta el. Mihelyt felmerült, 
ebbe a magától értetődő kérdésbe ütközött: minek, miért, kinek kell 
az Oroszország elleni háború? (Még Savary is, aki igyekezett 
igazolni Napóleon valamennyi cselekedetét, kénytelen 
emlékirataiban beismerni, milyen zavart és háborgást idéztek elő 
Franciaországban az erről a háborúról szóló hírek. Beismeri, hogy a 
Moszkva elleni hadjárat gondolatát a hadseregben senki sem 
támogatta, kivéve a nemesi ifjúságot; ez töltötte be az összes 
törzskari tisztségeket, és könnyelműen azt remélte, hogy ebben a 
hadjáratban kitünteti magát és majd szórakozik. Ezt a felelőtlen 
hangulatot, mint Savary mondja, csupán a fiatalok közt 
népszerűséget hajhászó Murat táplálta.) Valóban, hogyan 
indíthatott háborút Oroszország ellen az a politikus, aki kijelentette, 
hogy Franciaország egyetlen szövetségese csakis Oroszország 

lehet? Mi okból? Mi célból? 


Amikor 1811-ben elterjedtek az Oroszországgal való háború 
lehetőségéről szóló hírek, ezek általános, bár természetesen elfojtott 
felháborodást keltettek: minek, kinek kell ez a háború? Maga 
Napóleon a háborúra való felkészülés időszakában időnként 
felismerte ennek szükségtelenségét, sőt talán végzetes mivoltát. 
1810. július 1-én ezt mondta Caulaincourt-nak: , Nem akarom, hogy 
sorsom Oroszország homokpusztáiban végződjék." Nemegyszer 
mondotta, hogy emlékszik XII. Károly svéd király sorsára, hogy nem 
akar új Poltavát. Pasguier ezt állította: , Tudatában volt annak, 
milyen veszélybe rohan." Ez helyes megfigyelés, sok minden 
alátámasztja. De igyekezett a nyugtalanító gondolatokat elfojtani, s 
a Caulaincourt-ral folytatott vitákban nemcsak beszélgetőtársát, 


hanem önmagát is meggyőzni. 


Napóleon 1811 — 1812. évi politikáját elemezve szembeötlő, 
mennyire ingadozott. 


1811. június 16-án ezt mondta: , Remélem, a kontinensen nem 
fogjuk megszegni a békét." Azt bizonygatta Caulaincourt-nak, hogy 
nem akar háborút. Ugyancsak 1811-ben újból visszatért az angliai 
fegyveres partraszállás gondolatára. Leveleket írt Decrés grófnak, a 
tengerészeti miniszternek, ifjúkori bajtársának. Felvetette előtte a 
Brit-szigeteken való fegyveres partraszállás sürgős előkészítésének 
kérdését. (Az irodalomban olykor találkozhatunk azzal a 
véleménnyel, hogy már Champagny 1810. márciusi 

jelentése lényegében megjósolta az Oroszországgal való háborút. 
Ezzel aligha érthetünk egyet; Champagny jelentése, nézetem szerint, 
azt bizonyítja, hogy 1810 tavaszán Napóleonnak 

semmiféle határozott tervei nem voltak.) Ezek a tétovázások, ez a 
habozás a különféle változatok és tervek között azt bizonyítják, 
hogy Napóleonnak nem voltak világos elképzelései a jövőről. 
Háború Oroszország ellen? Értelmetlen, végzetes lett volna, s maga 
Napóleon később, Szent Ilona szigetén beismerte, hogy az 
Oroszország elleni háborúval végzetes hibát követett el. 


De akkortájt is, amikor az oroszországi háború előkészítésének 
útjára lépett és már óriási inváziós hadsereg megteremtésén 
munkálkodott, állandóan kételyek fogták el, folyvást töprengett. 
1811 nyarán visszahívta Pétervárról Caulaincourt-t. Valószínűleg 
Caulaincourt maradt egyike azon keveseknek, akiknek a 
véleményére Napóleon még adott; a többieket meg sem hallgatta. 
Caulaincourt utóda Pétervárott Lauriston tábornok lett. Ez a 
kinevezés Napóleon azon meggyőződésének volt köszönhető, hogy 
Sándor megbabonázta, megbűvölte Caulaincourt-t, s ez már 
képtelen az ő, Napóleon érdekeinek védelmére. 


Caulaincourt-t Párizsba visszatérve fogadta a császár. Napóleon 
feltette a nagykövetnek a fő kérdést: készül-e háborúra Oroszország 
Franciaország ellen? Ezt lehetetlen volt tagadni. De Caulaincourt a 
meggyőződés teljes hevével igyekezett bebizonyítani, hogy az 
Oroszország elleni háború esztelenség lesz, hogy Franciaország 
számára lehetetlen és semmi sem teszi szükségessé. Természetesen 


fennáll közöttük számos vitás kérdés, kezdve Lengyelországon, a 


kontinentális blokád problémáin, a francia csapatok jelenlétén 
Danzigban és Kelet-Poroszországban, amit Pétervár Oroszország 
elleni fenyegetésnek fog fel, de mindezek részletkérdések, 
amelyekre található kölcsönösen elfogadható megoldás. 
Caulaincourt igyekezett bebizonyítani, hogy 1. Sándor nem fogja 
elsőnek kirántani a kardot a hüvelyéből. De ha 

Napóleon megtámadja Oroszországot, ez vég nélküli háborúhoz fog 
vezetni. És elmondta a cár oly sokszor ismételt kijelentését: 
visszavonul Kamcsatkáig, de nem békül ki hódítókkal. 


Mialatt Caulaincourt beszámolt, Napóleon elismételte , még egyszer, 
hogy nem akarja a háborút, sem Lengyelország restaurálását". 


De vajon azt jelentette-e ez, hogy hajlandó lemondani a katonai 
készülődésről és békejobbot nyújtani Oroszországnak? 
Természetesen nem. Külsőleg minden a régiben maradt. Sándor és 
Napóleon, amikor, mint korábban, levelet váltottak egymással, ezt 
írták: , Felség, testvérem" - s minden alkalommal hangoztatták 
egymás iránti mélységes tiszteletüket és baráti érzelmeik 
változatlanságát. Az orosz lapok tiszteletteljes hangon adtak hírt I. 
Napóleon császári és királyi felsége minden szerepléséről, különösen 
szívesen tették közzé a felséges szónok azon beszédeit, 

amelyekben az megbélyegezte , mindazt a bajt, amelyet zendülések 
okoztak". Mint a lapok közölték, 1812. február 24-én Moszkvában 
, Császári francia színészek első ízben fogják előadni a vCinnác-t- 
Corneille ötfelvonásos tragédiáját", és a híres Mademoiselle George 
fogja játszani Emília szerepét. Minden ment a maga útján. 


Az Oroszország elleni háborút nemcsak Caulaincourt helytelenítette. 
Senki sem akarta. Napóleon környezetében senki nem akadt, aki ezt 
a tervet támogatta volna. 


Fouché visszaemlékezéseiben azt írja, hogy 1812 elején, amikor már 
teljes gőzzel folytak az Oroszország elleni hadjárat előkészületei, ő 
merészkedett benyújtani a császárhoz egy emlékiratot, amelyben 
óvta a háborútól. 


E viharos korszak összes politikusai közül Fouché a legkevésbé 


hitelt érdemlő. Visszaemlékezéseit mint történelmi forrást igen 
kritikusan kell fogadni. Fouché verziója szerint ő nemcsak 
emlékiratot nyújtott be a császárhoz, hanem audienciát 

is kieszközölt magának nála. Fouché írásban is, szóban is 
könyörgött Napóleonnak, hogy álljon meg, mondjon le erről a 
háborúról, amely beláthatatlan következményekkel járhat. Fouché, 
mint írja, figyelmeztette a császárt, hogy egy 

világmonarchia megteremtésének gondolata - Oroszország 
meghódítása útján - csak , ragyogó álomkép". , Felség, könyörgöm, 
Franciaország érdekében, Felséged dicsősége érdekében, Felséged 
biztonsága és a mi biztonságunk érdekében, dugja vissza a kardját 
hüvelyébe, gondoljon XII. Károlyra." 


Napóleon végighallgatta Fouchét; mint a volt rendőrminiszter 
állítja, különösképpen mert már értesült mélységes titokban 
készített memorandumáról. Fouché érveit a császár elvetette. 

, Házasságom óta azt állítják, hogy az oroszlán alszik; tudják 

meg, valóban alszik-e... Hat vagy nyolc hónap múlva látni fogja, mit 
érhet el egy mély koncepció, működésbe hozott erővel egyesülve... 
Nyolcszázezer emberre volt szükségem, s ezek megvannak; egész 
Európát vezetni fogom..." Még egyszer ismétlem: Fouché elbeszélése 
kritikai ellenőrzést igényel; arról sem szabad elfeledkeznünk, hogy 
visszaemlékezései 1824-ben kerültek kiadásra. Mindamellett 
valószínűtlen, hogy ez az epizód merő kiagyalás. Figyelmet 
érdemel, mint újabb bizonyítéka annak, milyen mélységes 
nyugtalanságot keltett a napóleoni Franciaország elitjének körében 
az oroszországi hadjárat terve. 


A Caulaincourt-ral való beszélgetés után Napóleon feltehetően 
elgondolkozott. Szükségképpen nyugtalanító, belső kételyei 
támadtak. 


Tudatában kellett lennie annak, hogy lényegében nincsenek mély, 
valóban fontos okok a két állam közötti háborúra. , Ha kénytelen 
leszek háborút viselni önök ellen - mondta 1810 augusztusában 
Alekszej Kurakin hercegnek [a nagykövet fivérének! -, akkor 
teljesen akaratom ellenére fogok négyszázezer főnyi katonaságot 
északra vinni, minden cél nélkül vért ontani, anélkül, hogy ettől 
bárminő előnyt várnék!" Ezek nemcsak az ellenfél megtévesztését 
szolgáló frázisok voltak. Természetesen mindkét fél leplezte katonai 


előkészületeit és álcázta szándékait. De ezek a szándékok 
valóban homályosak voltak és nem voltak véglegesek. 


1809-től a kölcsönös nézeteltérések, elégedetlenség, gyanakvások 
gyors ütemben halmozódtak föl. A kölcsönös szemrehányások 
tárgyát alkotó számos kérdés között Napóleon számára a 
legnagyobb jelentősége annak volt, hogy Oroszország megszegte a 
kontinentális blokádot, Sándor számára pedig a lengyel kérdésnek, 
vagyis az attól való félelemnek, hogy Lengyelországot francia égisz 
alatt helyreállítják. A két ország népeinek létérdekeit sem ez, sem az 
nem érintette. Ám a két birodalom autokratikus rezsimjeinek 
viszonyai között a két uralkodó közti félreértések s éppenséggel 
nézet-eltérések gyorsan átnőhettek a két állam közötti konfliktusba. 


A gyanakvás, a kölcsönös bizalmatlanság mindkét fél részéről 
háborús készülődéshez vezetett, ez pedig tovább hevítette a 
politikai légkört. Mindegyik fél igyekezett a másikat megelőzni a 
háborús előkészületek terén. A konfliktus, amely, mint Napóleon 
mondta, , semmiségek" miatt kezdődött, észrevétlenül komoly 
veszélybe nőtt át. 


Metternich, aki a Mária Lujzával kötött házasság óta gyakori vendég 
lett a császári palotában, állandóan olajat öntött a tűzre. Az osztrák 
diplomatának talán legvitathatatlanabb tehetsége a rafinált hízelgés 
volt. Talleyrand, aki maga is jól értett ehhez a mesterséghez, 
tiszteletteljesen mondotta Metternichről: , Értett ahhoz, hogy 
simogassa az oroszlán sörényét." 


Ausztria annyi veresége után az orosz fegyverek győzelmeit a 
Törökország elleni háborúban Metternich csaknem személyes 
sértésnek érezte. , Európának egy félelmetes ellensége van - ez 
Oroszország... csakis Napóleon császár fékezheti meg? - tüzelte 
Napóleont a , Nyugat megmentésére" biztatva. Metternich a maga 
hazudozásainál és képmutatásánál is több reményt fűzött az osztrák 
hercegnő varázsához, aki a császár szeretett hitvese lett. A boldog 
házasságot Metternich sietett kiegészíteni Bécs és Párizs szoros 
politikai szövetségével. Az osztrák-francia szövetségnek a francia- 
orosz szövetség romjain kellett volna felépülnie. 


De Metternichnek nem sikerült az , oroszlánt megszelídíteni". 
Napóleon nem volt olyan együgyű, hogy holmi Metternich az 


orránál fogva vezethette volna. Értésére adta az osztrák 
diplomatának, hogy Mária Lujza értékeinek és Ausztria 
politikai érdekeinek semmi közük egymáshoz. 


Metternich számításaitól függetlenül Napóleont magát is 
nyugtalanították a török-országi háborúban elért orosz sikerek és a 
háború győzelmes befejezésének perspektívái. Ezért siettette a 
háborús felkészülést. 


Napóleon ingadozott... S mégis rászánta magát. 1811-től kezdve 
készült az Oroszország elleni háborúra, s szokása szerint ezt a 
felkészülést a leggondosabban folytatta, a nagyszabású terv 
valamennyi részletébe elmerülve. Elképzelése szerint a 

koalíció gondolatát visszájára kellett fordítani: Oroszország ellen 
kellett mozgósítani egész Európát, valamennyi vazallus államot. 
Sikerült szövetségi megállapodásokat kötnie Poroszországgal és 
Ausztriával, amelyek értelmében e két állam köteles volt 
katonaságot adni. Kötelezte a Rajnai Szövetséghez tartozó 
uralkodókat arra, hogy adjanak katonaságot a , nagy hadseregnek". 
Sok mindent elért. Mindamellett az Oroszország elleni háború 
diplomáciai előkészítésében a legfontosabb ponton elszámította 
magát. Napóleon elgondolása szerint Oroszország kezét elsősorban 
délen és északon kellett volna megkötni. Ezt a feladatot voltaképpen 
könnyűnek vélte. Délen csupán Törökország tevékenységét kellett 
aktivizálni, arra késztetni a törököket, hogy erélyesebben folytassák 
hadműveleteiket. Északon Svédországot kellett bevonni a keleti 
szomszédja elleni háborúba, azzal a csábítással, hogy visszakapja a 
nemrég elvesztett Finnországot. Napóleon számításai szerint ez 
utóbbi terv végrehajtását megkönnyítette, hogy 1810 őszétől kezdve 
a trónörökös és a svéd politika tényleges vezetője 

Bernadotte, Napóleon marsallja lett. Bonaparte brumaire időszaka 
óta gyanakvással viseltetett Bernadotte iránt. De azóta sok minden 
megváltozott, Bernadotte a császártól megkapott mindent: 
marsallbotot, Pontecorvo hercege címét, s végül, a svéd trónt. 
Napóleon nem felejtette el, hogy a svéd trónörökös felesége - a 
jövendőbeli királyné - az ő egykori szerelme, Désirée Clary. 
Bernadotte, gondolta Napóleon, valamit ki fog csikarni, fel fogja 
verni az árat, de lényegében teljesíteni fogja a császár utasításait. 


Napóleon tévedett. Bernadotte, e ravasz gascogne-i, a svéd 


fővárosban igen hamar tájékozódott. Persze, továbbra is biztosította 
Napóleont odaadásáról és hűségéről. Ámde - ahogy azt Csernisev 
Stockholmból közölte - Bernadotte már 1810 decemberében 
kijelentette, hogy nincs más kívánsága, mint az, hogy a cár bizalmát 
kiérdemelje. , Mindig számíthat rám" - felelte neki Sándor, 
hangoztatva azon , őszinte vágyát, hogy barátok legyenek". A 
szavakról hamar áttértek a tettekre. Finnország helyett Sándor 
felajánlott valamit, ami még súlyosabban esett a latba - Norvégiát. E 
realista alapon barátságuk pompás színekben virult. Természetesen 
megkapta a kellő ideológiai tollazatot. ,,... A feladat abban áll, hogy 
felélesszük a liberális eszméket Európában és megóvjuk a 
barbárságtól..." - írta Sándor új svédországi barátjának 

és szövetségesének. Az újdonsült barátoknak ezek a kölcsönösen 
emelkedett hangú bizonykodásai elég sajátszerűek voltak. A svéd 
trónörökös környezetében észrevették, hogy makacsul ellenáll 
annak, hogy orvosai megvizsgálják. Ennek oka hamar kiderült és 
széles körben ismeretessé vált. A jövendőbeli király melle tetoválva 
volt. , Halál a királyokra és a zsarnokokra? - ez a kitörölhetetlen 
szöveg maradt rajta jakobinus ifjúsága napjaiból. Ámde I. Sándor, 
akinek a fülébe természetesen eljutottak ezek a hírek, értett ahhoz, 
hogy ne lássa és ne hallja meg azt, amit nem kell. Az orosz 
uralkodó igen barátságos magatartást tanúsított az egykori 
jakobinus irányában. 1812 áprilisában a cár kifejezésre juttatta 

, mély megelégedését a két állam szövetségét megszilárdító tartós és 
sokat ígérő kötelékekkel...?" Napóleon svédországi tétje 

elveszett. Csaknem ezzel egyidejűleg, 1812. május 16-án M. I. 
Kutuzov Bukarestben aláírta a békeszerződést Törökországgal. 
Sándornak a jobb keze is, a bal keze is, amelyeket Napóleon meg 
akart kötni, szabad lett. Az 1812-es hadjárat diplomáciai 

története Napóleonra nézve nagy balsikerekkel kezdődött. 


Mi több, az igen körültekintő felkészülés ellenére a szorosan vett 
katonai téren is elmaradtak a fényes győzelmek. Amikor Napóleon 
elkezdte az 1812-es hadjárat előkészítését, nemcsak hogy nem volt 
általános stratégiai terve, hanem azt az alapvető kérdést sem tudta 
eldönteni, hogy mi lesz a háború színtere, hol fognak folyni a 
hadműveletek, hová és milyen messzire kell mennie a francia 
hadseregnek ahhoz, hogy győzelmet arasson Oroszország fölött. 


Hogyan történhetett meg ez? Ennek magyarázata mindenekelőtt 


abban rejlett, hogy Napóleon az utolsó pillanatig ingadozott a 
tekintetben, meg kell-e indítani ezt a háborút vagy sem; nem volt 
biztos benne. Reménykedett abban, hogy a fenyegető előkészületek 
megijesztik Sándort, hogy a cár nem fog kitartani, engedményeket 
fog tenni, és ezzel ő erkölcsi és politikai győzelmet fog aratni. 
Másrészt abban is bizonytalan volt, hogy meddig tartson a háború 
és milyen messzire nyomulhat elő a francia inváziós hadsereg. 
Figyelmet érdemel, hogy az egyik első hivatalos dokumentumban - 
a ,nagy hadsereghez? intézett 1812. június 22-i felhívásában - a 
főparancsnok ezt írta; , Katonák! A második lengyel háború 
megkezdődött!" Ez a háború Napóleon számára nem mint orosz 
háború kezdődött, hanem a második lengyel háború volt, az 1807. 
év ismétlése. Mint a katonai erők elosztására vonatkozó 
rendelkezései mutatják, azt várta, hogy az orosz csapatok 
bevonulnak a Varsói Nagyhercegségbe, s eredeti elképzelése arra 
épült, hogy a döntő csaták a háború kezdeti szakaszában fognak 
lezajlani. Ő és környezete mindenképpen arra számított, hogy a 
háború rövid ideig fog tartani. (Joséphine július 28-án leányának, 
Hortense-nak, egy Eugéne-től kapott levélre hivatkozva, ezt írta: 

, Mindenki abban reménykedik, hogy a hadjárat nem lesz hosszú. 
Bár beválna ez a remény!") A háború elején a francia parancsnokság 
egyetlen hivatalos dokumentumában sem található semmiféle 
említés Moszkváról. Az Orosz Birodalom mélyébe való behatolás 
gondolatát Napóleon eredetileg kizárta. 


Szimptomatikus az is, hogy Napóleon, amikor hadjáratot indított 
Oroszország ellen, szándékosan lemondott a független 
Lengyelország helyreállításának tervéről. A lengyel vezetők 
állhatatosan tanácsolták neki, hogy ezzel kezdje: proklamálja a 
független Lengyelország megalakítását, és azonnal szerezze meg az 
összes lengyelek támogatását az Orosz Birodalommal szemben. A 
császár, bár nem akart összeveszni a lengyelekkel, mégsem tette 
meg ezt a lépést. A lengyelek, a lengyel kérdés 1812-ben merőben 
utilitarisztikus szempontból érdekelte: fel akarta használni a Varsói 
Nagy-hercegséget mint támaszpontot a tánadó hadműveletek 
kibontakoztatására, és mennél nagyobb mértékben és 
hatékonyabban fel akarta használni e téren Poniatowski fegyveres 
erőit. A lengyeleket voltaképpen kijátszotta: szívesen tett nekik 


ígéreteket a jövőre vonatkozóan, különféle terveket agyait ki, 
amelyekkel meg akarta győzni őket szándékainak komolyságáról. 
Valójában nem kívánta a lengyel kérdés gyökeres megoldását, 
mégpedig nem csupán azért nem, mert ez nem lett volna ínyére 
Ausztriának és Poroszországnak, hanem azért sem, mert ki akart 
rekeszteni mindent, ami lehetetlenné tette volna a továbbiakban az 
orosz monarchiával való kibékülést. 


Napóleon , nagy hadserege", miután akadály nélkül átkelt a 
Nyemenen és sehol nem ütközött ellenállásba, az Orosz Birodalom 
belseje felé vonult. Június 25-én elfoglalta Kovnót, június 28-án 
pedig bevonult Vilnába. 


Az 1812. évi francia inváziónak és a honvédő háborúnak a 
történetét számos munkában megírták a forradalom előtti orosz, 
majd a szovjet történészek. Itt csupán az olyan nemrégiben 
megjelent alapvető munkákat említjük meg, mint J. V. Tarle, P. A. 
Zsilin, és L. G. Beszkrovnij munkái, amelyek monografikusan 
tárgyalják a témát. Felhívjuk az olvasó figyelmét ezekre az érdekes 
kutatásokra, mivel jelentős mértékben elősegítik olyan események 
megértését, amelyeknek óriási jelentőségük volt Európa sorsa 
szempontjából, s mivel megalapozottan vetnek el a történelmi 
irodalomban elterjedt számos verziót és téves nézetet. Itt csupán 
röviden ismertetjük az események menetét, korántsem tűzve 
magunk elé azt a feladatot, hogy teljes képet nyújtsunk az 1812. évi 
hősi époszról. 


Mint már fentebb mondottuk, Napóleon igen gondosan készítette 
elő a hatalmas, s úgy tűnhetett, legyőzhetetlen inváziós hadsereget, 
a legalaposabban átgondolta az óriási katonai gépezet egyes 
alakulatainak elosztását, de nem volt ugyanilyen kidolgozott és akár 
csak saját maga előtt is világos terve az ezt követő hadműveletekre 
vonatkozóan. Három nap alatt erőltetett menetben megtette a 
Nyemen partjától Vilnáig vezető hosszú utat, azután tizennyolc órán 
át tartózkodott ebben a városban. Miért? Mi ebben a logika? Hiszen 
a háború első napjai gyors, csaknem villámszerű előnyomulásának 
előnyei elvesztek. Igaz, Davout hadteste sikeresen nyomult előre 

és elfoglalta Minszket, de Napóleon hiába várta Jérome ugyanilyen 
gyors előnyomulását azt remélve, hogy ez utóbbi utoléri Bagrationt. 
Jérome nem teljesítette ezt a feladatot, s ezért Napóleon 


megharagudott rá és a vesztfáliai királyt alárendelte 

Davout marsallnak. De a katonai számításokban ezen előre nem 
látott tévedések mellett a támadás ütemének lelassulása nyilván 
hibás politikai elgondolásokban leli magyarázatát. 


Napóleon helytelenül értelmezte azt a tényt, hogy Balasov tábornok 
Sándor üzenetével megjelent a francia hadsereg főhadiszállásán. 
Sándor részéről ez csupán manőverezés volt; Napóleon viszont 
Sándor gyöngeségének bizonyítékát látta benne; olyan illúziókba 
ringatta magát, hogy az ijedt és fejvesztett cár ha nem ma, hát 
holnap újból békét fog kérni. Ezek a téves számítások a 
továbbiakban is meghatározták Napóleon akcióit. 


Látni kell azt is, hogy Napóleon az általa indított háborúban minden 
tettét, minden számítását kizárólag a cárral való majdani 
megegyezésre építette. Az 1812. évi háborúból teljesen kiküszöbölte 
a társadalmi háború stratégiáját, azt az irányvonalat, hogy az 
elnyomottakat és az elégedetleneket a maga oldalára vonja, amelyet 
korábbi hadjáratokban - például 1796-ban - nagymértékben 
érvényesített. Napóleon, amikor bevonult abba az országba, ahol 
még nem szűnt meg a jobbágyrendszer, ahol negyven évvel 
korábban a Pugacsov vezette nagy parasztháború megrázkódtatta a 
feudálisabszolutista állam alapjait, Napóleon nem próbálta meg és 
nem akarta megnyerni magának a parasztokat. Olyan mértékben 
uralkodónak, úrnak érezte magát, annyira megvetette már a 

, csőcseléket", hogy viszolygott attól, hogy közvetlenül a néphez 
forduljon, és nem tartotta lehetségesnek, hogy a felszabadítandó 
parasztokat szövetségesként a maga oldalára vonja. 


Mi több, arra sem tudta rászánni magát, hogy a cári hatalom ellen 
csatasorba állítsa a nem orosz népeket - a litvánokat, a letteket, az 
észteket, a finneket. Még a lengyeleknek sem merte megígérni 
függetlenségük teljes helyreállítását, holott régóta felhasználta őket 
önző céljaira. De ez nem is lehetett másként. Vajon felhívhatta- 

e Napóleon a népeket nemzeti-felszabadító felkelésre, amikor ő 
maga kegyetlenül elfojtotta a nemzeti mozgalmakat óriási 
birodalmában és a vazallus államokban, s öt esztendeje tűzzel-vassal 
próbálta pacifikálni a spanyol népet? 


Most mint hódító, mint agresszor vonult be egy idegen országba, 
csakis a szuronyok erejére számítva. Ez agresszió volt, minden 


ideológiai mez nélkül, semmivel sem leplezett, durva agresszió, 
amely csupán az erő diadalától remélte igazolását. Mindegyik fél 
afféle manifesztummal - a hadsereghez intézett felhívással - kezdte a 
háborút. Mit mondhatott Napóleon? Milyen magyarázatát adhatta 
az általa indított háborúnak? Nem volt mondanivalója, s csaknem 
misztikus megfogalmazásokhoz folyamodott: , A végzet el fogja 
sodorni Oroszországot; sorsa be fog telni." Nem figyelemre méltó-e, 
hogy Sándor cár, az önkényuralkodó, a zsarnok, a jobbágyok 
birodalmának korlátlan ura, e tartalmatlan frázisokkal szemben 
konkrétabb és legalábbis látszólag haladóbb szellemű felhívást adott 
ki: , Harcosok! Ti a hitet, a hazát, a szabadságot védelmezitek!" 
Vajon akár tíz évvel korábban, a XIX. század elején 

feltételezhette volna bárki is, hogy az a politikus, aki megfogadta, 
hogy a köztársaságot és a szabadságot szolgálja, még ezeket a 
szavakat is kerülni fogja, az orosz egyeduralkodó pedig, védekezve 
Napóleonnak a birodalma ellen törő megszámlálhatatlan 

seregei ellen, pajzsként ezt a nagy szót fogja emelni ellenük: 
szabadság? 


Minden megváltozott, minden mintegy fonákjára fordult, s ebben a 
háborúban, amely 1812 nyarának legrövidebb éjszakáján kezdődött, 
az első órától kezdve minden a legvilágosabban körvonalazódott. 
Napóleon óriási, az akkori méreteket tekintve egyedülálló 
hadserege, amely betört egy tőle távoli országba, az erőszak, az 
agresszió és a leigázás hadserege volt. Fekete felhőként közeledett, 
készen arra, hogy mindent hamuvá változtasson, mindent 
megsemmisítsen. A földje védelmére kelt nép, mind a hadsereg 
képében, mind parasztjai képében, akik felgyújtották kunyhóikat és 
szerény javaikat, nehogy bármi is az ellenség kezére jusson, s 
beálltak a partizánok közé, mind pedig hadvezérei képében, akik 
vezették a nehéz védelmet a hódítók túlsúlyban levő erői ellen - 
mindezek számára, egész Oroszország számára ez a háború 
igazságos, népi, valóban honvédelmi háború volt. 


Egész Európa, az egész világ lélegzetét visszafojtva, feszült 
figyelemmel követte az óriások Oroszország végtelen térségein folyó 
harcát. Azt, ami ott történt, eleinte nehéz volt világosan megérteni 
és megítélni. 


A , nagy hadsereg" fő erői, élükön Napóleonnal, július 16-án 


indultak el Vilnából, és gyors menetben vonultak kelet felé 
Glubokoje-Osztrovno-Vityebszk irányába. A hadsereg egy előtte 
ismeretlen vidéken járt; a nem éppen széles utakat mindkét oldalról 
sűrű, áthatolhatatlan erdő szegélyezte. A hadsereg, úgy tűnt, 
néptelen földön vonul át; útjában üres falvakat és településeket 
talált, ahol kihalt házak sötét szemei fogadták; sehol sem szállt föl 
füst a kéményekből; a helybeli lakosok elköltöztek otthonaikból; 
felégették a folyókon a hidakat, elhajtották jószágukat, 
megsemmisítettek mindent, ami az ellenség zsákmányává válhatott 
volna. S ami a fő, a francia hadseregnek minden igyekezete ellenére 
sem sikerült szembekerülni és összecsapni az orosz hadsereggel. 


Jóllehet Napóleonnak nem volt pontos terve az egész hadjáratra 
vonatkozóan, jól tudta, mire kell törekednie a vezetése alatt álló 
hadseregnek. Fontos volt, hogy kihasználja azt az óriási, nyomasztó 
fölényt, mellyel a fegyveres erők tekintetében a hadjárat elején 
rendelkezett. Ezért a legelső napokban, lehetőleg a határhoz közel 
eső övezetben, döntő ütközetre kellett kényszerítenie az oroszokat; 
meg kellett semmisítenie az orosz hadsereget és megtörnie az 
oroszok ellenállását. Ám ezt a tervet az orosz seregek manőverei 
meghiúsították. 


A Barclay de Tolly vezénylete alatt álló 1. hadsereg, amely eleinte 
Kovno-Vilno körzetében volt elhelyezve, és a Bagration 
parancsnoksága alatt álló 2. hadsereg, amely a Nyemen és a Bug 
között állt, az ellenfél óriási számbeli fölénye miatt 

kezdett visszavonulni az ország belsejébe. Ez volt az egyetlen helyes 
taktika, s ezt mindkét orosz hadsereg mesteri módon hajtotta végre. 


Miután nem sikerült a hadjárat elején ütközetet rákényszeríteni az 
oroszokra, Napóleon megpróbálta Barclay és Bagration hadseregeit 
különböző oldalakról bekeríteni és külön-külön megsemmisíteni. Ez 
sem sikerült neki. Barclay is, Bagration is, ügyesen manőverezve, 
visszavetve a francia előhad keményen támadó alakulatait, el tudták 
hárítani a támadást és egyesítették hadseregeiket Szmolenszknál. 
Barclay de Tolly vette át az egyesült seregek parancsnokságát és 
parancsot adott arra, hogy folytassák a visszavonulást keletre. 


A külső szemlélő úgy vélhette, hogy a francia hadsereg sikeres 


offenzívát folytat, az oroszok pedig állandóan visszavonulnak és 
nyilvánvalóan elvesztik a háborút. Napóleon világgá kürtölte 
sikereit. Metternich, aki Franciaországot is, Oroszországot is 
becsapta, de a fő ellenséget mégis Oroszországban látta, 1812 őszén 
nem tudta leplezni kárörömét: ,,... A birodalom legszebb és 
leggazdagabb tartományaiból való kényszerű kivonulásban, 
Moszkva hallatlan pusztulásában csak a zavar és a gyöngeség jeleit 
látom... csak Oroszország európai létezésének elveszését látom... 
Sándor cártól semmiféle szilárdságot nem várok... Tagadom annak 
lehetőségét, hogy ugyanazok az emberek, akik az államot a 
pusztulás szélére sodorták, képesek kimenteni azt ebből a 
helyzetből." Ezt állította 1812. október elején a híres osztrák 
politikus, akit sok kortársa Európa egyik legkiválóbb államférfiának 
tartott. 


És ha már , Európa legkiválóbb államférfia?" úgy vélekedett, hogy 
Oroszország a pusztulás szélén áll, akkor vajon felfoghatták-e 
másként az orosz seregek állandó, csaták nélküli visszavonulását az 
egyszerű orosz emberek, akik kénytelenek voltak elhagyni 
szülőföldjüket, ahol apáik és nagyapáik éltek? Lev Tolsztoj a 

, Háború és béke" harmadik kötetében azzal a csodálatos 
adottságával, hogy megértse a nép gondolatait és érzéseit, 
megrendítő képet rajzolt arról, milyen 1812. július végén 
Szmolenszk lakosainak lelkiállapota - az egyszerű parasztoké, a 
szolgáló nemességé, a por lepte, izzadt tiszteké, a kormányzóké, 
Andrej hercegé. , Odajuttattak, hogy elpusztulhatunk mind..." - 
mondta hevesen Alpaticsnak egy ismerős nemes, és ezek a zavart és 
felháborodott szavak kifejezték mindazoknak a - hangosan ki nem 
mondott - vélemenyét, akiknek át kellett élniük a visszavonuló 
hadsereg nyomán menekülő nép keserűségét, megalázottságát, 
bajait. 


De bármennyit szenvedtek is az oroszok, maga Napóleon és 
legközelebbi harcostársai fokozódó nyugtalansággal figyelték ennek 
a szokatlan hadjáratnak a menetét. Napóleon nem titkolhatta 
önmaga előtt, hogy a háború egészen másképpen folyik, mint ahogy 
azt elképzelte. Mennél jobban visszavonultak az oroszok az ország 
belsejébe, nyomon követve a francia hadsereg által, annál 
nyilvánvalóbbá vált Napóleon előtt, hogy nem ő kényszeríti rá az 
ellenfélre az akaratát és nem ő határozza meg a háború jellegét és 


formáját; úgy kellett cselekednie, ahogyan ezt a visszavonuló orosz 
seregek akarták. 


Napóleon látta, hogy a hadsereg, amely egy hónapja még 
legyőzhetetlennek látszott, egyre gyöngébb. Létszáma nemcsak 
azért apadt, mert ahogy a közlekedési vonalak hosszabbodtak és a 
front is jobban elnyúlt, mindenütt helyőrségeket kellett hátrahagyni 
és így az erők szétforgácsolódtak. A hadsereg azért is fogyott, mert 
sok idegen katona és fiatal francia újonc nem viselte el a végtelen 
menetelések nehézségeit. A hadsereg fegyelme jelentősen meglazult, 
amikor az idegen országban a katonák a népesség által elhagyott 
falvakba és városokba bevonultak és nem voltak ellátva 

élelemmel, fosztogatni és martalóckodni kezdtek. 


Az orosz sajtóban közlemények jelentek meg arról, hogy a francia 
hadseregben elhullanak a lovak az erőltetett menetelések és 
takarmányhiány következtében. , Az emberek ugyanilyen 
élelmiszerhiányban szenvednek." 


Ezek nem az ellenfél kiagyalásai voltak. Thibaudeau elbeszéli, hogy 
egy - nem postán érkezett, (tehát cenzúrázatlan) - 1812. augusztus 
12-i levél erről adott hírt: , A hadseregben éhen halnak az emberek 
is, a lovak is. Az oroszok gondoskodnak arról, hogy semmi se 
maradjon utánuk." , A hadsereg, bár nem kerül sor komoly 
összecsapásra az ellenséggel, apad: abból a 400 000 katonából, aki 
átkelt a Nyemenen, Vityebszkbe csak 255 000 jutott el." Napóleon 
tisztában volt azzal, hogy mennél mélyebbre hatol a hadsereg az 
ország belsejébe, annál több lesz a nehézség és a veszély. Vityebszk- 
ben Napóleon indulatosan felkiáltott: , Nem fogjuk megismételni 
XII. Károly esztelenségeit"; 1812-ben egy percre sem feledkezett 
meg a szerencsétlen svéd király elrettentő példájáról. Mi hát a 
teendő? Várakozni? Tétlenül ülni? A katonai tapasztalatok azt 
sugallták, hogy a tétlenség - pusztulás. Tehát előre kell menni és 
megkísérelni az oroszokat ütközetre kényszeríteni. Mégis kénytelen 
volt bevallani önmagának, hogy a manőverezés művészetében az 
oroszok különbnek bizonyultak nála, a manőverezés elismert 
mesterénél. Bagration kijátszotta Davout marsaik, az 

auerstedti győztest, Vityebszknél Barclay kijátszotta Napóleont: 
veszteségek nélkül vonult el, s a nagy hadvezér továbbra is az előtt 
a nagy dilemma előtt állt: hova menjen? 


Napóleon több mint két hetet töltött Vityebszkben, kétségek fogták 
el, nem tudta, mire határozza el magát. Sőt, egy ideig arra gondolt, 
hogy parasztlázadást szít fel - Eugéne Beauharnais-hoz intézett 
augusztus 5-i levelében ezt kérte: , Tudassátok velem, milyen 
rendeletekre és proklamációkra van szükség ahhoz, hogy 
Oroszországban a parasztok között lázadást szítsunk és tömörítsük 
őket." Ám később nem tért vissza erre a gondolatra; mint 
egyeduralkodó, visszariadt az ilyen szövetségesektől. 


1812. december 20-án a Szenátusnak küldött üzenetében ezt írta: 

, Fellázíthatnám a népesség nagy részét, ha proklamálnám a 
parasztok felszabadítását, sok falu kérte ezt tőlem, de lemondtam 
erről a lépésről." Tolsztoj, amikor leírta a , Háború és béké"-ben a 
boguesarovi parasztok közt fellángoló zendülést, megmutatta, 

hogy a parasztmozgalmak számára elő volt készítve a talaj. 
Napóleon nem akart élni ezzel a lehetőséggel. Végül is, tétovázások 
után úgy döntött, hogy tovább nyomul előre, s Szmolenszknél döntő 
ütközetre kényszeríti az oroszokat. Amikor közölte elhatározását a 
marsallokkal, ezek, most első ízben, megkockáztatták, hogy 
kifejezzék ellen-véleményüket. Berthier, Duroc, Caulaincourt és 
főképpen Davout - a hadsereg főintendánsa - valamennyien 
igyekeztek bebizonyítani a császárnak, hogy a végtelen nagy ország 
belsejébe való további behatolás végzetes lehet. 


A legmeglepőbbek Duroc ellenvetései voltak. Bonaparte régi 
harcostársa, jelenleg. Friuli hercege, politikai és katonai 
kérdésekben hallatlanul megbízott Napóleonban. Duroc 
mindenkinek ezt mondta: , A császár jobban ért hozzá nálunk." S ha 
a hűséges Duroc nem értett egyet Napóleonnal, az csak azt 
bizonyította, hogy a francia hadsereg helyzetét nem tartotta 
biztatónak. Egyébként maga Napóleon is tisztában volt a helyzet 
komolyságával, de az adott körülmények közt nem talált jobb 
megoldást és elutasította munkatársainak ellenvéleményét. 


Napóleon azt remélte, hogy augusztus 15-én Szmolenszknél sikerül 
döntő ütközetre kényszeríteni az ellenfelet. Szmolenszknél 
csakugyan sor került egy ütközetre, de Dohturov és Rajevszkij 
hadtestei hősiesen visszaverték a francia hadsereg támadását és 
fedezték a fő erők visszavonulását, amelyek tovább mentek kelet 
felé. 


Szeptember 7-én zajlott le a híres borodinói csata. Ez a történelmi 
ütközet nagy polémiát idézett elő, s azok a viták, amelyek még 
százötven évvel ezelőtt kezdődtek a csata fő részvevői között, az ezt 
követő másfél évszázad alatt sem csendesedtek el. Itt nincs módunk 
sem arra, hogy belemenjünk e viták részleteibe, sem arra, 

hogy ennek az örökre emlékezetes napnak akár a legfontosabb 
eseményeit is ismertessük. A továbbiak megértése szempontjából 
csupán arra kell emlékeztetnünk, hogy ez a döntő ütközet, amelyre 
Napóleon a háború első napja óta törekedett, nem hozta meg a várt 
eredményt. A borodinói csatatér fölött felemelkedő nap nem lett 

, Austerlitz napja", hiába köszöntötte így Napóleon szeptember 7-e 
kora hajnali órájában - nem hozott neki győzelmet. 


Borodino, avagy a , bataille de Moscou" (a moszkvai csata), ahogy 
helytelenül nevezik a franciák, az addigi idők legvéresebb és 
legádázabb ütközete volt. Ez nemcsak a két fél óriási veszteségeiből 
világlik ki és abból, hogy nem voltak hadifoglyok, hanem az 
ütközetben elesett tábornokok számából is. Borodinónál elesett 
Bagration - a Szuvorov-iskola egyik legjobb tábornoka -, Kutajszov, 
a két Tucskov. Sok tábornok megsebesült. A francia tábornokok 
közül elesett Brenain, Dam, Caulaincourt (a vicenzai herceg 
testvére), Compére, de Lepel, Marion, Lambert, Huart de Saint- 
Aubin, Tarreaud és mások. 


Borodinót olykor a preussisch-eylaui csatához hasonlították. A külső 
hasonlóság csak abban állt, hogy, akár Eylaunál, a borodinói 
ütközet után is mindkét fél győztesnek tekintette magát. De ennél 
több külsődleges hasonlóság a két ütközet közt aligha volt. A 
különbség nemcsak abban rejlett, hogy a borodinói csatatéren az 
orosz hadsereg parancsnoksága a Szuvorov után legnagyobb orosz 
hadvezérnek - a bölcs és tapasztalt M. I. Kutuzovnak - a kezében 
volt, Eylaunál pedig a hadsereg élén a vele össze sem hasonlítható 
Bennigsen állt, s a különbség nem is a csata arányaiban rejlett és a 
csatának az ezt követő eseményekre nézve járó következményeiben. 
A különbség elsősorban az ütközetek történelmi jelentőségében állt. 


Eylau végső soron epizodikus nagy ütközet maradt, amelyben 
Napóleon nem győzött és amely nem változtatta meg az 1807. évi 
hadjárat menetét; nem gyakorolt befolyást a napóleoni császárság 
további sorsára. Borodino fordulatot hozó, nagy történelmi 


jelentőségű csata. Szeptember 7-én a Kolocsa folyó partjainál 
fordulat állt be Napóleon sorsában, a birodalom sorsában, Európa 
népeinek sorsában. 


Tolsztoj történetfilozófiájával nem kell, sőt nem is lehet 
egyetértenünk, de nem tagadhatjuk, hogy a nagy regényíró 
csodálatos mélységgel fedte fel a borodinói ütközet valódi 
jelentőségét. 


, Napóleont nyomasztó érzés fogta el - írja Tolsztoj -, olyasféle, 
amilyent a mindig szerencsés játékos érez, aki mindig nyert, amikor 
ész nélkül dobálta a téteket, s épp akkor, amikor előre kiszámította 
a játék minden lehetőségét - azt tapasztalja, hogy minél jobban 
meggondolja minden tétét, annál biztosabban veszít." Továbbá: , A 
francia hadsereg, a támadó hadsereg ereje kimerült. Borodinónál az 
oroszok arattak győzelmet, de nem olyat, amelyet az határoz meg: 
hány zászlónak nevezett, rúdra szegezett zászlódarabot 
zsákmányolnak, nem is a terület, ahol a csapatok álltak és állnak - 
erkölcsi győzelmet arattak ők, olyat, amely meggyőzi az ellenséget 
ellenfelének erkölcsi felsőbbségéről és tulajdon gyengeségéről." 


Ez erkölcsi győzelem volt, de még hátramaradt a megoldatlan 
feladat, hogy anyagi győzelmet arassanak az Oroszországba 
betolakodott hadsereg fölött. Borodino az egyik félnek sem 
biztosította a döntő túlsúlyt, ezért a kialakult helyzetben nem 
háríthatta el azt, hogy az orosz hadsereg elhagyja Moszkvát. Egyet 
kell értenünk P. A. Zsilinnel: ahhoz, hogy a háborúban teljes 
fordulat álljon be, , a hadműveletek jellegének minőségi változására 
volt szükség, hogy a hadsereg a védekezésről áttérjen a támadásra". 


Szeptember 14-én a franciák bevonultak Moszkvába. Néhány nappal 
azt megelőzően a régi főváros lakosai ennek még a lehetőségét sem 
tudták elképzelni. Már Borodino után jelent meg a Moszkovszkije 
vedomosztyiban ez a közlemény: , Augusztus 30-án [azaz szeptember 
11-én - A. M.1 a császári orosz színészek bemutatják a vNatalja a 


bojár lányakx című négyfelvonásos drámát, Glinka úr művét... Az 
előadás után ugyanabban a színházban jelmezbált rendezünk." 


Vajon , rendeztek-e jelmezbált"? Nem tudjuk. Közeledett , Moszkva 
utolsó napja", ahogy Lev Tolsztoj nevezte. A Moszkovszkije 
vedomosztyi már nem jelent meg. 


A franciák Moszkvában... A fejetlenség, riadalom, rémület és 
elszántság vegyes érzéseit, amelyek a katonaság által elhagyott régi 
főváros lakosain úrrá lettek, s amelyeket olyan nagy erővel kelt 
életre a , Háború és béke" harmadik könyvének befejező része - 
ezekben az érzésekben egész Oroszország osztozott. Sándor cár 
megkísérelte Kutuzovra hárítani a felelősséget. Bernadotte-hoz, 
Oroszország szövetségeséhez intézett levelében Sándor ezt írta: 

, Megtörtént, amitől féltem. Kutuzov herceg nem tudta kihasználni 
az augusztus 26-i szép győzelmet. Az ellenség, amely szörnyű 
veszteségeket szenvedett, délután hat órakor abbahagyta a tüzelést 
és néhány versztnyire visszavonult, átadva nekünk a harcmezőt. 
Kutuzovnak nem volt elegendő bátorsága ahhoz, hogy ekkor ő 
támadjon az ellenre... Ez a megbocsáthatatlan hiba 

Moszkva elestéhez vezetett..." 


De a cár, amikor igazságtalanul és rútul vádolta az öreg, bölcs 
hadvezért, csak elárulta, hogy, mint Austerlitznél is, nem tudta 
felfogni Kutuzov stratégiai terveit. A legújabb kutatók kellő alappal 
mutatnak rá arra, hogy I. Sándor és Rosztopcsin, amikor 
elutasították Kutuzovnak a tartalékokra vonatkozó ismételt kéréseit, 
szándékosan kizárták Moszkva védelmének minden más 
lehetőségét. Kutuzov egyetlen hadsereg erőivel nem védhette meg 
Moszkvát; ez azt jelentette volna, hogy ezzel veszélyezteti a 
hadsereg létét. De a főváros védelme lehetséges volt; ehhez azonban 
rendkívüli intézkedések kellettek. ,,... Ehhez ki kellett nyitni a 
moszkvai fegyvertárat, felfegyverezni a hazafiakat. Rosztopcsin 
azonban, a nemesség reakciós köreinek az érdekeit képviselve, 
inkább az ellenfélre hagyott sok tízezer puskát, száznál több 
löveget, lőszert, mintsem hogy felfegyverezze velük a népet." 


Kutuzov döntéseiben az 1812 szeptemberében kialakult reális 
helyzetből indult ki. Már a Filiben tartott haditanács nevezetes, 
annyiszor leírt ülésén is, abban a történelmi kunyhóban, amely a 
dicső hadvezér nevét viselő sugárúton látható, magára vállalta az 
egész felelősséget Moszkva elhagyásáért. Azt tartotta a 
legfontosabbnak, hogy megóvja a hadsereget. , Amíg lesz hadsereg... 
addig remélhetjük, hogy szerencsésen fejezzük be a háborút." A 
Filiben tartott tanácskozáson Kutuzov nemcsak a holnapra gondolt, 
hanem a holnaputánra is... 


Hadvezéri, államférfiúi nagysága a leginkább szeptember 13-ának 
ezekben a kritikus óráiban mutatkozott meg, amikor anélkül, hogy 
az uralkodó beleegyezését kikérte volna, s előre látva a cárnak, a 
nagyhercegeknek, a cári kísérethez tartozó előkelő tábornokoknak, 
a pétervári szalonok újsütetű stratégáinak, a palotáikat 

elhagyó moszkvai uraknak, a bűnbakot kereső Rosztopcsinnak és 
sok-sok másnak a vádaskodásait és támadásait, rászánta magát arra, 
hogy kimondja e néhány súlyos szót: , parancsot adok a 
visszavonulásra". 


Vállára vette egész súlyát szeptember 14-ének, amikor a hadsereg a 
derűs őszi nap szomorú csöndjében menetelt, követve sok ezer 
moszkvai - nők, férfiak, aggastyánok, gyermekek - szánakozó 
pillantásaitól, akik szótlanul figyelték az ezredeket, amint a városon 
át a kalugai városkapu felé mentek, átengedve az ellenségnek 
Moszkvát. Az öreg hadvezér gondolatokban már látta azt a nem is 
távoli napot, amikor parancsot ad a hadseregnek, hogy keletről 
nyugatra vonuljon. 


1812. szeptember 14-én (2-án) a francia hadsereg, élén 
Napóleonnal, bevonult Moszkvába. A hadosztályok, ezred ezred 
után, a dorogomilovi kapun át, az Arbaton át a Kremlhez vonultak. 
Az első éjszakát Napóleon Dorogomilov elővárosban töltötte. 


Emelkedett hangulatban érkezett Moszkvába. Eljutott ennek a 
talányos, szinte valószerűtlen hadjáratnak távoli, elérhetetlennek 
látszó céljához. Az első néhány órában Napóleon boldog és büszke 
volt. Régóta számolta azokat a fővárosokat, amelyekbe hadserege 
bevonult: Milánó, Róma, Torino, Velence, Nápoly, Kairó, 

Brüsszel, Amszterdam, Madrid, Lisszabon, München, Bécs, Berlin, 
Varsó - és most végre Moszkva! Elérte azt, ami még senkinek sem 
sikerült! Már előre élvezte diadalát. Ellenségeinek, titkos 
ellenfeleinek, a kételkedőknek - márpedig sokan voltak, ő 

nem áltatta magát! - fejet kell hajtaniuk, el kell némulniuk. De az a 
boldog, büszke érzés, amikor a Poklonnaja hegyről meglátta lent 
Oroszország óriási, fehér kőből épült régi fővárosát, nem soká 
tartott. Hiába várta a bojárokat, nem jöttek; senki sem jött. S elérte- 
e a célt? Napóleon hadserege üres városba vonult be, amelyet 
elhagytak lakosai. A házak kivert ablakainak ásító üregei, a 
néptelen utcák, a gazdáikat kereső elhagyott kutyák. Nem, nem ezt 


várta Moszkvában. 


Caulaincourt már Vityebszkben észrevette a császár rendkívül 
komor hangulatát. Moszkvában ez még fokozódott. Szeptember 14- 
én este- tűzvészek kezdődtek; egész éjjel folytatódtak, terjedtek, és a 
városnak egyre újabb és újabb negyedeit borították lángba. A szél 
széthordta a lángot; égett a fából épült Moszkva, a tüzet 

nem lehetett eloltani; egy hétig tartott, s Napóleonnak a tűzvészek 
lángjaitól nyaldosott Kremlből át kellett költöznie a Péter-palotába. 
Már az első napokban viták folytak a moszkvai tűzvész eredetéről. 
Szeptember 20-i keletű levelében Napóleon ezt írta Sándornak: , A 
gyönyörű, pompás Moszkva már nem létezik. Rosztopcsin fölégette. 


Négyszáz gyújtogatót fogtak el a tett színhelyén; valamennyien 
kijelentették, hogy a kormányzónak és a rendőrfőnöknek a 
parancsára gyújtották föl a házakat." 


Mindmáig igyekeznek tisztázni a moszkvai tűzvész keletkezésének 
körülményeit. Ám az 1812. szeptemberi tűzvész baljós fénye 
nagyobb hatással volt a kortársak érzéseire és gondolataira, mint az 
események menetére. Egy héttel váratlan fellobbanásuk után a 
tüzek Moszkvában kialudtak. Miért? Megváltozott valami a franciák 
moszkvai helyzetében? Javult a helyzetük? Napóleon a Péter- 
palotából visszaköltözött a Kremlbe, de vajon kevésbé komor lett-e 
az arca, amely félelmet és nyugtalanságot keltett mindenkiben, aki 
a császárt azokban a napokban látta? 


Később, Szent Ilona szigetén Napóleon ezt mondta: , Nyomban a 
Moszkvába való bevonulás után meg kellett volna halnom." E 
szavak mögött sok minden rejlett. Az elháríthatatlanul közeledő 
pusztulás előérzete nyilván elfogta őt az üres, néptelen Moszkvában, 
a várakozás első napjaiban. A háború első napjaitól kezdve várta, 
várta Sándor üzeneteit, a békére, a fegyverszünetre vonatkozó 
javaslatait, bármit, az orosz féltől kiinduló bármiféle kísérletet a 
megegyezésre. Várta Vilnában Balasov elutazása után, várta 
Vityebszkben, várta Szmolenszkben, várta Borodino után - hiába. 
Amikor bevonult Moszkvába és megpillantotta ezt a sötét, néma 
óriási várost, bizonyára egy csapásra megértette minden 
várakozásának és reményének hiábavalóságát. 


Ebben a háborúban minden áthúzta a terveit és számításait. Nem 
tudta rákényszeríteni akaratát az ellenfélre; nem ő irányította ezt a 
háborút, nem ő határozta meg folyását. Szeptember 18-án a 
néptelen és csaknem leégett Moszkvából Napóleon Maret-hez, 
Bassano hercegéhez, a külügyminiszterhez levelet intézett, amely 
arra volt hivatva, hogy a világ tudomására hozza az általa aratott 
győzelmeket: , Üldözzük az ellenfelet, amely a Volgához vonul 
vissza. Óriási kincseket találtunk Moszkvában, ebben a rendkívüli 
szépségű városban. Oroszország kétszáz év alatt sem fog 

magához térni az elszenvedett veszteségektől. Ezeket túlzás nélkül 
milliárdokra becsülhetjük." Ebben az üzenetben minden túlzás, 
minden elejétől végéig kiagyalás volt. Napóleon már nem áltathatta 
önmagát; nem maradt más hátra, mint hogy másokat áltasson. 


De Napóleon elárulta igazi helyzetét, elárulta a rajta úrrá lett 
zavart, nyugtalanságot; képtelen lévén elviselni a nyomasztó 
várakozást, béketárgyalásokra vonatkozó ajánlatokat kezdett tenni 
Sándornak, Kutuzovnak, és minden adódó alkalommal megismételte 
azokat. 


A háború új szakaszába lépett. Kutuzov, végrehajtva nevezetes 
oldalmenetét - a rjazani útról a kalugai útra tett hadmozdulatot -, 
Tarutyinónál ütött tábort. Itt a hadsereget megfelelő erősítésekkel 
feltöltötték. A kalugai polgármesterhez intézett levelében Kutuzov 
1812. szeptember 22-én ezt írta: , Ivan Vikulovics uram!... kérem, 
nyugtassa meg Kaluga lakosait, s győzze meg őket arról, hogy 
hadseregünk jó állapotban volt és maradt. Erőinket nemcsak 
megóvtuk, hanem gyarapítottuk is, és sohasem adtuk föl azt a 
reményünket, hogy az ellenségre igazi vereséget mérünk." 
(Moszkvából való távozása előtt Mortier megkísérelte felrobbantani 
a Kremlt, de ez nem sikerült neki.) Ez azt jelentette, hogy vége a 
visszavonulásnak, és hogy a hadsereg ellentámadásra készül. 


Napóleon hiába várta Moszkvában a választ számos békeajánlatára. 
Nem akartak vele tárgyalni. Tisztában volt vele, milyen könnyű az 
átmenet a győztes szerepéről a legyőzöttére. A háború zsákutcába 
került. Hadserege eljutott Moszkváig, de mi a haszna ennek? Hova 
menjen tovább? Szibériába? A biztos pusztulásba? Éreznie kellett, 
hogy helyzete egyre veszélyesebb. 


A francia hadsereg harmincnégy napig tartózkodott Moszkvában. 


Nem pihente ki magát, nem kapott új erőre - mint Napóleon remélte 
- a hosszú menetelések után. Ellenkezőleg, a hadsereg kezdett 
felbomlani; napról napra csökkent harcképessége. Egy igen éles 
szemű megfigyelő, a leírásaiban pontos és hiteles katonai 
intendáns, Henry Beyle, aki olykor félig tréfából, félig óvatosságból 
a Favier kapitány aláírást használta, október 4-én ezt írta 
Moszkvából: , Elmentem Louis-val megnézni a tűzvészt. Láttuk, 
amikor egy bizonyos Savoye, lovas tüzér részegen kardlapoz egy 
gárdatisztet és ostobaságokat mond neki..." Később: , Egyik 
fosztogató társa bement egy égő utcába, ahol, valószínűleg, 
megsült." Ugyanebből a levélből: , A kis J. úr, aki a főintendáns 
mellett szolgál, s aki eljött, hogy egy kicsit fosztogasson velünk 
együtt, kezdte nekünk ajándékozni mindazt, amit elfogadtunk... A 
szolgám tökrészeg volt, behányt a kocsiba abroszokat, bort, egy 
hegedűt, amelyet saját magának lopott el, és ezernyi más holmit. 
Boroztunk két-három katonatársunkkal." Ezek a témák - a 
fosztogatás és a részegeskedés - végigvonulnak Stendhalnak 
Moszkvából írt levelein. 


Október 18-án Kutuzov Tarutyinónál vereséget mért Murat 
hadtestére, s ez Napóleont emlékeztette arra, hogy az idő nem neki 
dolgozik. A tétlenség, a várakozásban veszendőbe menő további idő 
végzetes következményekkel járhatott. Mégsem tudta megtalálni a 
helyes megoldást. S volt-e ilyen egyáltalán? Vajon a kialakult 
körülmények között lehetett-e kiutat találni? 

Október 19-én a francia hadsereg kivonult Moszkvából. Az előző 
napon Napóleon ellentmondásos döntéseket hozott. Végül pontosan 
megmondta: , A főhadiszállást áttesszük Kaluga elé, ahol a hadsereg 
a szabadban fog táborozni." Mortier-nak, Treviso hercegének 
parancsot adott arra, hogy mennél tovább maradjon a 

Kremlben, visszavonulás esetén pedig robbantsa föl; ez az 
értelmetlen barbár parancs egyaránt tanúskodott Napóleon 
elkeseredettségéről is, fejvesztettségéről is. Hiszen ő megállapodásra 
törekedett az orosz cárral, Lengyelország függetlenségét sem merte 
proklamálni, nehogy végleg összevesszen vele, most pedig kiadta 
ezt az értelmetlen, az orosz nemzeti érzéseket sértő parancsot a 
Kreml felrobbantására! Mi ebben a logika? Mortier-nak nem volt 
módja végrehajtani a parancsot: október 23-án menekülnie kellett 
Moszkvából. 


Már a , nagy hadsereg" december 23-i keltű 26. bulletinja igen 
megtévesztő és ellentmondásos magyarázatot adott Moszkva 
elhagyására; a jövőt igen derűlátón, de homályosan vetítette a 
katonák elé. De Napóleon képtelennek bizonyult arra, hogy akár a 
visszavonulás tervét is valóra váltsa. Malojaroszlavecnál Kutuzov 
elállta az útját. Az október 24-én (12-én) Malojaroszlavec falunál 
lefolyt ütközetnek nagy jelentősége volt. Bessiéres, miután 
megtekintette az orosz csapatok elhelyezkedését, jelentette a 
császárnak, hogy , a hadállások megtámadhatatlanok". A császár 
mégis parancsot adott az előőrs élén álló Eugéne hercegnek a 
támadásra. A véres ütközet a franciákra nézve eredménytelenül 
végződött. Nagy veszteségeket szenvedtek. Az oroszok továbbra is 
elállták a Kalugába vezető utat. 


A malojaroszlaveci csata leírásában a francia memoárírók általában 
az október 25-én hajnalban történt drámai eseményt helyezik 
előtérbe, amikor Napóleon, Berthier, Caulaincourt, Rapp 
kilovagoltak megtekinteni a hadállásokat, és Platonov kozákjai kis 
híján foglyul ejtették őket. Egy rövid ideig - tíz-tizenöt percig - 
csakugyan fennállt Napóleon és Berthier elfogásának a lehetősége; 
megölni még könnyebb lett volna őket. Kirántva kardjukat 
hüvelyéből, Napóleon és kísérői higgadtan várták sorsukat. Idejében 
odaérkező francia lovasszázadok kisegítették őket a bajból. 

Mint Caulaincourt helyesen megjegyezte, ha a főhadiszállástól 
ötszáz lépésnyire, a főútvonalon, ahol a francia hadsereg a 
szabadban táborozott, észrevétlenül, büntetlenül áthaladhattak 
kozák századok, ez arra mutatott, hogy a hadsereg harcképessége 
ijesztően meggyöngült. 


De természetesen nem ez volt a legfontosabb mozzanata a 
malojaroszlaveci eseményeknek. Napóleon, amikor október 19-én 
elhagyta Moszkvát, ezt a fenyegető, ijesztő kijelentést tette: , Jaj 
azoknak, akik utamat állják!" Ezek a szavak kifejezték azt a 
keserűséget és haragot, amelyet az általa elkövetett végzetes hibák 
miatt érzett, amelyekkel tisztában volt. S íme, egy héttel ezután 
Malojaroszlavecnél útját állta az orosz hadsereg, útját állta Kutuzov. 


Eugéne alkirály, a mostohafia, aki közvetlenül vezette a 
támadásokat, hősiesen harcolt. Ezt írta anyjának: , Tegnap az 
ellenfél nyolc hadosztálya ellen harcoltam reggeltől estig, és 


megtartottam állásaimat; a császár meg volt elégedve." De 
az oroszok nem hátráltak. Továbbra is útját állták a francia 
hadseregnek. 


Napóleon sokáig gondolkodott a helyzeten; nem tudott megoldást 
találni. Kijelentette, hogy Kalugába megy; fenyegetőzött, hogy 
elsöpri mindazokat, akik útját állják. És most? Képtelen 
elhatározását megvalósítani? Fenyegetőzése üres szó 

maradt? Tisztában volt vele, hogy az az igen keskeny határvonal, 
amely a győztest a legyőzött-től elválasztja, eltűnhet, semmivé 
válhat döntésétől függően. Ha lemond a Kaluga felé való 
előnyomulásról - ez azt jelenti, hogy elismeri az ellenfél erőfölényét, 
elismeri az egész hadsereg előtt, hogy ő, a legyőzhetetlen Napóleon, 
aláveti magát Kutuzov akaratának és már nem határozza meg a 
háború menetét. Ha pedig a kezdeményezést nem engedi ki a 
kezéből, ha Kaluga felé vonul előre - ez azt jelenti, hogy másnap új 
döntő ütközet indul, talán új Borodino. 


Erre Napóleon nem tudta már rászánni magát. , Ez az ördögi 
Kutuzov nem fog ütközetre kényszeríteni!" - mondta végül október 
25-én hajnalban. Akármilyen harciasán hangzottak ezek a szavak, a 
vereség beismerését jelentették. Napóleon kitért a Kutuzov által 
felkínált csata elől. Megparancsolta a hadseregnek, hogy vonuljon a 
régi szmolenszki útra. A határvonal eltűnt: legyőzötté vált. 
Visszavonult, s az ellen-támadásba lendülő orosz hadsereg üldözte. 


1812. október 24-25-e fordulatot jelentő napok Napóleon hadserege 
szempontjából, az 1812-es hadjárat szempontjából, a császárság 
sorsa szempontjából. Az orosz hadsereg védelemből támadásba 
ment át. A ,nagy hadsereg" visszavonulása menekülésbe csapott át 
és a hadsereg pusztulásával végződött. 


A francia memoárírók és történészek, mint már mondottuk, 
Malojaroszlavecről általában sebtében, röviden számolnak be, a 
figyelmet inkább a részletekre, mint a lényegre fordítva. A szovjet 
történészek joggal tartják Malojaroszlavecet fordulópontnak az 
1812. évi háborúban. Ezzel az ütközettel új szakasz kezdődött a 
honvédő háborúban. Az orosz hadsereg támadásba ment át, 
megkezdődött az Oroszország területére betört hódítók kiűzése. 


De a háború új jellege másban is kifejeződött. A háború egyre 


világosabban, egyre nyíltabban felszabadító, népi háború jellegét 
öltötte. Már a borodinói csata összes részvevői is - tudatosan vagy 
tudat alatt - érezték a csata óriási történelmi jelentőségét. Az 
emberek megértették - és Lev Tolsztoj ezt bámulatosan megmutatta 
Kutuzov, Andrej Bolkonszkij, Pierre Bezuhov, Tyimohin kapitány 
alakjában -, hogy a borodinói harcmezőn fog eldőlni a haza sorsa. 
Borodino óta az orosz társadalom valamennyi rétege egyesült, 
tömörült az idegen invázió elleni harcban. Mihail Andrejevics 
Miloradovics és Pavel Ivanovics Pesztyel váll váll mellett harcoltak 
a közös ellenséggel; eltelik tizenhárom esztendő, s kibékíthetetlen 
ellenségekként találkoznak Pétervárott a Szenátus terén. 1812-ben 
Pesztyel, Nyikita Muravjov, Muravjov-Aposztol persze távol álltak 
még azoktól a nézetektől, amelyek 1825. december 14-én a 
Szenátus terére vitték őket. De Borodino, az 1812. évi honvédő 
háború előkészítette őket a dekabrizmushoz; első, s valószínűleg 
legfontosabb iskolája volt a hazafias nevelésnek. 


Borodino után a hazafias szellem napról napra jobban 
megnyilvánult a háborúban. Malojaroszlavec után, az első 
vitathatatlan győzelem és az ellenfél kezdődő visszavonulása után a 
háború népi jellege még inkább nyilvánvaló lett. A háború 

iránya most nem csupán és nem is annyira az abszolutista 
császártól, minisztereitől és tisztségviselőitől függött, hanem a 
néptől. A háború népi szelleme nemcsak a hadseregben nyilvánult 
meg. Persze, a hadsereg 1812-ben Oroszországban, éppúgy mint 
Spanyolországban, a népet képviselte és nemzeti küldetést 
teljesített; védte a haza függetlenségét és integritását; a félénk, 
vörös orrú kis Tyimohin kapitány és Andrej Bolkonszkij herceg, a 
főparancsnok szárnysegédje azoknak a napoknak életfontosságú 

fő kérdéseiben, az életre-halálra folyó háború kérdésében 
egyformán gondolkoztak és éreztek. De kifejezésre jutott a háború 
népi jellege az orosz társadalom hazafias kötelességeinek új, széles 
körű felfogásában is, amely egyáltalán nem vágott egybe azzal a 
korlátozott, szűk felfogással, amely I. Sándor parádés, kincstári 
beszédeiben vagy Rosztopcsin primitív kérkedéseiben tükröződött. 


Alekszandr Petrovics Kunyicin, a Carszkoje Szelo-i líceum 
adjunktusa nagy hatással volt Puskinra. , Uzenet az oroszokhoz" 


című írásában a hazafiság érzésére apellált. Arra hívta fel az 
oroszokat, hogy kövessék a spanyolok példáját. , Ti, akiknek drága a 


Haza jóléte és hírneve, álljatok talpra! A spanyolok, kormány 
nélkül, csupán nagylelkű szövetségeseik segítségével, 
felszabadították országukat az idegen járom alól. A hazafiak 
szétszórt csoportjai kiirtották a szabályos harci rendben küzdő 
gall légiókat." A spanyol példa követésére való felhívás a népi 
háborúra való felhívást jelentette. (A spanyol népnek a francia 
hódítók ellen vívott harca az 1812. évi orosz sajtó egyik 
legnépszerűbb témája volt. Ugyancsak a Szin Otyecsesztvában jelent 
meg egy másik nagy cikk a sevillai legfelső juntáról és mások. Az 
1812. évi spanyol témának később természetes folytatása lett az 
1820-1823. évi spanyol forradalom iránti fokozott érdeklődés. A 
majdani dekabristák kétszer is részesei lettek a 

spanyol tapasztalatoknak.) A Moszkovszkije vedomosztyi csaknem 
háromhónapos megszakítás után novembertől kezdve ismét 
megjelent, Moszkva felszabadulása után napvilágot látott első 
számában ezt írta: , Végre, hála az ég urának, ismét szabadon 
lélegzünk." Ez a nemrégiben még tilos szó most mintegy új életre 
kelt, ott volt mindenkinek az ajkán. , Megszabadulás az ellenséges 
hordáktól", , Moszkva felszabadulása", , Vjazma felszabadulása" - e 
szavakat minden nap az oroszok milliói ismételgették. De vajon 
nem érezték-e, hogy a felszabadulás és a szabadság nemcsak egy 
tőből származó szavak, hanem rokonfogalmak is? 


A joggal honvédő háborúnak nevezett háború népi, nemzeti jellege 
megnyilvánult a soha nem látott méreteket öltő 
partizánmozgalomban is. , A csoportok" - ahogyan a XIX. században 
mondották -, vagyis Gyenisz Davidov, Szeszlavin, Figner, továbbá a 
parasztvezérek - Geraszim Kurin, Jegor Sztulov, Vaszilisza Kozsina, 
Ivan Andrejev, Pavel Ivanov és mások - partizánosztagai óriási kárt 
és nagy veszteségeket okoztak a napóleoni hadseregnek. Gyenyisz 
Davidov, a partizánháború egyik első teoretikusa, joggal írhatta: ,,A 
partizánháború befolyással van az ellenséges hadsereg fő 
hadműveleteire is... A csoportok [azaz a partizánosztagok - A. M.] 
... által emelt és védelmezett akadályok lehetővé teszik az üldöző 
hadseregnek, hogy szorongassa a visszavonuló ellenséget és 
felhasználja a helyi előnyöket végleges szétzúzására." Davidov 
véleménye szerint a , nagy hadsereg" hadifoglyainak és 
szállítmányainak több mint egyharmadát partizánakciók révén 
zsákmányolták. Az orosz , gerilla" Napóleon hadseregére nézve még 
a spanyolnál is veszélyesebbé vált. 


Végső soron éppen ez a népi szellem volt az a nagy erő, amely 
szétzúzta és legyőzte Napóleon , nagy hadseregét". A népi szellem, a 
hazafiság, a nemzeti érzések - olyan kategóriák voltak ezek, 
amelyek figyelembevételét Napóleon, miután császár lett, egy óriási 
birodalom zsarnoki uralkodója, fölényesen elutasította: , nem 
ismerte el" őket. Ezeket valóban nem lehetett sem mérlegre tenni, 
sem megszámolni, sem zászlóaljakban kifejezni. De ez az általa 
tagadott , ideológia", ahogy most ingerülten mondotta, győzhetetlen 
erővé vált. Napóleon ezt először Bailénnél érezte, majd 
Szmolenszknál, a borodinói csatamezőn, Tarutyinónál, 
Malojaroszlavecnél. És ez a hatalmas erő lelkesítette Kutuzov 
seregét, sarkában volt Napóleon rendezetlenül visszavonuló, 
megtört seregének, ez lelkesítette a partizánosztagokat, amelyek 
bátran oldalba támadták az ellenséget, ez az erő lelkesítette a 
parasztokat, akik vasvillával és baltákkal szálltak szembe az apáik 
és dédapáik földjére betolakodott idegen hódítókkal. 


A napóleoni hadsereg veresége és pusztulása eleve meghatározott 
volt. Később, amikor eljutott Párizsba, Napóleon elsőként kezdte 
terjeszteni a , tél tábornokról", a szörnyű ellenfélről szóló legendát, 
amelyet a többi legyőzött generális nyomban felkapott. Ezt a 
legendát annak idején a háború közvetlen részvevői megcáfolták: 
orosz részről - Gyenisz Davidov, francia részről - Henry Beyle 
(Stendhal). , Tévedés lenne azt gondolni, hogy 1812-ben a tél korán 
köszöntött be; ellenkezőleg, Moszkvában nagyon szép idő volt. 
Amikor onnan október 19-én elindultunk, mindössze három fok 
hideg volt és sütött a nap?" - írta Stendhal. Napóleon is többször írt 
Mária Lujzának arról, milyen szép, meleg idő van Moszkvában. 
Tarutyinónál is, Malorajoszlavecnél is jó idő volt, de ez sem 
segítette a franciákat a győzelemhez. Emlékezzünk arra, hogy 
Napóleon, amikor elhatározta, hogy Párizsba utazik, december 5- 
én Szmorgonyból még kocsin indult el: utazókocsin. Csak több mint 
két nap múlva, már Kovnón túl, kellett a nagy hó miatt átváltania 
szánra. Itt köszöntött be a , szörnyű fagy", ahogy Caulaincourt írta, 
de még az ő beismerése szerint is 20 fok alatt volt. De vajon 20 fok 
, szörnyű" hidegnek mondható-e az orosz télben? (Louis Madelin 
1949-ben megjelent munkájában továbbra is ismételgette a 

, szörnyű fagyokról" szóló legendát, amelyek, úgymond, legyőzték a 
francia seregeket. De a hideg még hivatalos francia adatok szerint 
sem haladta meg a 16-18 fokot.) 


Napóleon , nagy hadseregét" nem a , tél tábornok" győzte le, hanem 
Kutuzov orosz hadserege, a partizánosztagok, az egész nép, amely 
hazája védelmére kelt. 


Volt idő, 1796-ban, az első olasz hadjárat alatt, amikor Bonaparte a 
Habsburgok megcsontosodott, konzervatív hadserege ellen harcolt, 
az idegen és feudális elnyomás alól felszabaduló nép segítségére 
támaszkodva. Akkor a nép által támogatott kicsiny hadserege nagy 
győzelmeket aratott: Montenotte, Lodi, Rivoli. Most Napóleon 
császár egy soknemzetiségű, heterogén óriási sereggel hódító 
háborút viselt a népek ellen; leigázta, nyomorba, pusztulásba 
döntötte őket. És a népek felkeltek a hódító ellen. Napóleon 
agressziójával elsőként a spanyol nép szállt szembe. De annak 

nem volt elég ereje a francia hadsereg legyőzésére. Az 1812. évi 
honvédő háborúban Oroszország összes eleven erői, tömörülve az 
ország védelmében, megtörték Napóleon , nagy hadseregét", 
visszavonulásra kényszerítették, majd megsemmisítették. 


Napóleon , nagy hadseregének" összeomlása törvényszerű volt. 
Lenin feltárta a történelmi folyamatnak ezt a dialektikáját: ,,... a 
nagy francia forradalom háborúi nemzeti háborúknak indultak és 
ilyenek is voltak. Ezek a háborúk forradalmi háborúk voltak, mert 
az volt a céljuk, hogy a nagy forradalmat megvédjék az 
ellenforradalmi monarchiák koalíciójával szemben. Amikor azonban 
Európa egész sereg régen kialakult, nagy, életképes államát leigázva 
Napóleon megteremtette a francia császárságot, a francia nemzeti 
háborúk imperialista háborúkká váltak, amelyek a maguk 

részéről megszülték a Napóleon imperializmusa ellen irányuló 
felszabadító háborúkat." 


Az 1812. évi honvédő háború volt az első győzelmes nemzeti- 
felszabadító háború, amely döntő vereséget mért a napóleoni 
imperializmusra. Malojaroszlavecet követte a Kutuzov hadserege 
által szorongatott Napóleon gyors visszavonulása Szmolenszk-be, 
majd a kényszerű, gyors visszavonulás Szmolenszkből és a súlyos 
vereség a kraszniji háromnapos ütközetben, végül a francia 
hadsereg katasztrófája Berezinánál. 


Kutuzov már október végén teljes joggal írhatta leányának: 
, Büszkélkedhetnék azzal, hogy én vagyok az a tábornok, aki 
megfutamította a gőgös Napóleont." Ez nem túlzás: a rendezetlen 


visszavonulás Szmolenszkből Berezina után menekülésbe csapott át. 
A hadsereg, amely nemrégiben még nagynak nevezte magát, jobban 
mondva e hadsereg maradványa, csaknem fejvesztve menekült; ha a 
hadseregnek volt még harcképes része, ezt a számbelileg igencsak 
megritkult régi gárda alkotta. 


Napóleon , nagy hadseregét" legyőzte és szétzúzta az orosz 
hadsereg, az orosz nép, amely összefogott a hazája felszabadításáért 
vívott igazságos háborúban. Napóleon azzal a reménnyel áltatta 
magát, hogy mihelyt átkel a Nyemen folyón, a hadiszerencse ismét 
melléje szegődik. Ez újabb tévedésnek bizonyult. Még mindig nem 
értette meg vagy talán nem akarta megérteni végzetes tévedéseinek 
és vereségeinek alapvető okát. Az általa létrehozott rezsim és az 
Európa fölötti francia uralom erőszakos bevezetése, a véres háborúk 
és hódítások, amelyek sárba tiporták az európai népek jogait és 
szabadságát, olyan hatalmas ellenállást szültek, a nemzeti- 
felszabadító mozgalomnak olyan hatalmas erőit vonták be a harcba, 
amelyeket képtelennek bizonyult alávetni és megfékezni. Napóleon 
császár megvetőleg beszélt az , érzelmekről", az , érzésekről" - a 

, nemzeti érzésekről", a ,szabadságszeretetről" és az , ideológusok? 
egyéb , kiagyalásairól". Oroszországban tapasztalhatta, mit 
jelentenek ezek az , érzelmek", amikor ágyúkban, puskákban, 
kardokban, baltákban öltenek testet, amikor felfegyverzett emberek 
tízezreit mozgósítják harcra. 


Napóleon naivul továbbra is a harcba vethető tartalékok közé 
számította a porosz, a bajor, a szász hercegeket - a vazallusainak és 
szövetségeseinek hadseregeit. De alighogy híre járt a napóleoni 
hadsereg oroszországi vereségének, minden megváltozott. Napóleon 
hadseregének maradványai még a Nyemenig sem jutottak el, 
amikor a Macdonald marsall vezénylete alatt álló York von 
Wartenburg tábornok porosz hadserege már megtagadta az 
engedelmességet és a franciák ellen fordította szuronyait. December 
30-án Tauroggenben aláírták a porosz és az orosz csapatok 

közötti fegyverszüneti megállapodást. Ennek tényleges tartalma 
azonban sokkal jelentősebb volt egy fegyverszüneti 
megállapodásnál: a Németország felszabadításáért vívandó közös 
harcról szóló megállapodás volt. 


Mindez csak a kezdet volt. A napóleoni hadsereg oroszországi 


szétzúzása jeladásul szolgált az elnyomott népeknek a francia 
uralom elleni összeurópai felkeléséhez. Napóleon ennek még a 
gondolatát is elutasította. Caulaincourt-ral folytatott 
beszélgetéseiben kifejezésre juttatta azt a reményét, hogy a 
hadsereg, ha eljutott Vilnába, ott majd meg tud állni és erősítések 
segítségével hatalmas gátat tud létrehozni, amelyen megtörik az 
orosz hullám. De vajon bizonyos volt-e ebben ő maga? Rossz 
előérzetek gyötörték. Lehetséges, hogy képzeletében már 
kirajzolódott egy rendkívüli sors tragikus vége. Varsóban ez a 
híressé vált mondat hangzott el a szájából: , A nagyszerűtől a 
nevetségest csak egy lépés választja el." Később ezt sokan 
ismételgették. Ezeket a szavakat annak az indulatos beszélgetésnek 
során mondotta, amelyet Varsóban az őt nagyon felingerlő de Pradt 
francia nagykövettel és Stanislaw Potocki lengyel miniszterrel 
folytatott. De mikor és hogyan született meg ez a gondolat 
Napóleonban? S mi vagy ki tűnt előtte nevetségesnek ebben a 
tragikus, véres történetben? 


A , nagy hadsereg" 29. bulletinje, amely Mologyecsnóban kelt 1812. 
december 3-án, akármennyire kicsinyítette és szépítette is a 
veszteségeket, Franciaországban és Európában nagy megdöbbenést 
keltett. Az Oroszország elleni háború roppant népszerűtlen volt 
Franciaországban; senki sem értette, mi okból, mi célból folyik. De 
amíg a kormánysajtó szakadatlan győzelmekről tudósított, valahogy 
megbékéltek vele, jóllehet a kortársak tanúbizonyságai szerint 
mindenkiben maradt némi nyugtalanság. A 29. bulletin felnyitotta 
az emberek szemét a dolgok valódi állására; nem tartalmazott 
számadatokat, de Franciaországban megértették, milyen nagyok a 
veszteségek. A hitvesek, az anyák rémülten kérdezték; ki van az 
elesettek között? Később ugyanez a kérdés másképpen hangzott: ki 
maradt életben? Thibaudeau a Moniteurben közzétett bulletin 
elolvasása után felkiáltott: 

, Valamennyi előérzetem valóra vált! Ez a hadjárat végzetes lesz a 
császárságra nézve, vészt hozó Franciaországra nézve." Sokan 
gondolkoztak így. A hadsereg visszavonulásával kapcsolatban a 
sajtó által közölt szörnyű tények baljós fényében különösen 
furcsán csengett a bulletin záró mondata: , Őfelsége sohasem 
örvendett jobb egészségnek." 


Napóleon átélte már egyszer a gyötrelmes visszavonulás 
keserűségét. Tizenhárom esztendeje az egyiptomi és a szíriai 
ragyogó győzelmeket követő saint-jean-d"acre-i kudarc után 
kénytelen volt visszafordulni a szíriai sivatag napperzselte szörnyű 
útján. Minden ismétlődött. Csak akkor - kegyetlenül tűző nap és 
homok, most - hideg és hó. Napóleonnak eszébe jutott a 
visszavonuló hadsereg fölött köröző óriási madarak borzalmat keltő 
rikoltozása. Most nem némult el fülében a varjak károgása, és 
körülnézve a fekete madarak százait látta, amelyek zsákmányra 
várva keringtek a hosszú, egyenlőtlen láncban elhúzódó hadsereg 
fölött. Minden, minden ismétlődött. Nehéz medvebundájában, 
szőrmesapkában némán lépkedve az erdőkkel szegélyezett 

fagyos úton, akár akkor, tizenhárom esztendeje, arra a gondolatra 
jutott, hogy mielőbb ott kell hagyni ezt a halálra ítélt hadsereget, 
egy napot, egy órát sem késlekedve el kell menni. 


Igaz, akkor fiatal volt, s előtte állt az élet, amelytől olyan sokat várt. 
Most negyvenhárom esztendőnek és a megvalósult vágyaknak a 
terhét már súlyosnak érezte. Nyugalomról, csöndről, békéről 
álmodozott. Nem voltak többé illúziói, az ábrándoknak is van 
határuk, elérkezett a sötét gondolatok ideje. Saját maga előtt aligha 
kisebbíthette az elszenvedett vereség nagyságát. Ez nem Bailén volt; 
nem egy csatát vesztett -a háborút vesztette el. Könnyen fel lehetett 
mérni ennek a veszteségnek végzetes következményeit. De félelmet 
még kelthet. Az oroszlán megsebesült, de nem döglött oroszlán, még 
van ereje, s veszélyes. Vigyázat! 


Ez volt az értelme a 29. bulletin utolsó mondatának, amelyet a 
kortársak oly kevéssé helyénvalónak és különösnek tartottak. 
Figyelmeztetésül szolgált. 


Két nappal a 29. bulletin közzététele után, december 5-én, 
Napóleon Caulaincourt kíséretében Párizsba sietett, Murat-ra bízva 
a hadsereget. (A főparancsnok megválasztásában is kiütközött 
Bonaparte monarchikus elfajulása. 1799-ben az egyiptomi 
hadsereget legtehetségesebb tábornokára - Kiéberre - bízta. 1812- 
ben nem Davout-ra bízta, legnagyobb hadvezérére, még csak nem is 
Eugéne Beauharnais-ra, hanem a monarchikus hierarchiában 
rangidős Murat-ra, a nápolyi királyra. Egyébként sem Davout, sem 
Eugene Beauhar-nais, sem Murat nem változtathatott már semmin 


sem.) Kocsin, majd szánon, majd megint kocsin, egyre sebesebben 
száguldott, kíséret nélkül, őrség nélkül, inkognito, gróf Caulaincourt 
név alatt, Lengyelországon, Poroszországon, Szászországon, 

egész Európán át. Eszeveszett vágta volt ez; sem a lovak, sem a 
fogatok nem lassíthattak; ezeket is, azokat is folyton váltotta és a 
lovakat állandóan hajszolta: gyorsabban! gyorsabban! December 18- 
án éjfélkor, tizenhárom nap alatt, fél Európán átutazva, a 
Tuileriákba érkezett. 


De vajon hová sietett? Miért hajszolta úgy a lovakat? A történelem 
egy fejezete lezárult, és már semmit sem lehetett változtatni az 
események visszafordíthatatlan menetén. 


Párizsban tudomására jutottak Malet tábornok ügyének részletei. A 
közvélemény előtt ezt úgy tálalták, mint egy őrültnek, egy 
tébolydából megszökött embernek fantasztikus kalandját. Malet 
valóban volt elmegyógyintézetben; veszélyes republikánus érzelmű 
tábornoknak tartották és nem engedték ki az őrültek házából. De 
megőrizte gondolkodásának teljes világosságát. Ezt bebizonyította 
október 23-án, amikor néhány óra alatt végrehajtott egy államcsínyt 
és be tudta börtönöztetni a rendőrminisztert, Rovigo hercegét, 
valamint a párizsi rendőrkapitányt. Malet fantasztikusan vakmerő 
terve érthetetlen módon csaknem teljes sikerrel járt. Napóleont 
ebben a befejezetlen államcsínyben az döbbentette meg a 
legjobban, hogy Malet-nak a császár halálára és az ideiglenes 
kormányra vonatkozó koholmányát elfogadva, a császárság legfőbb 
tisztségviselői közül egyik sem gondolt a , római királyra", a 
törvényes trónörökösre. Mindenki magától értetődőnek tekintette, 
hogy a császár halálával a dinasztia összes jogai megszűnnek. Mire 
valók voltak hát összes fáradozásai? 


Napóleon elfogadta Savary verzióját, amely szerint az október 23-i 
drámai események egy elmebeteg cselekedetei. Ő már 
Oroszországban, Dorogobuzshál, ahol értesült a Malet-ügyről, 
megértette igazi jelentését. Ez republikánus összeesküvés 

volt, ehhez nem fért kétség. Az ügy anyaga, amelyet csak Párizsban 
ismert meg, teljes egészében megerősítette ebben a véleményében. 
Malet-t és cinkostársait agyonlőtték, s az ügyet igyekeztek átadni a 
feledésnek. Talleyrand, aki fedezékéből éles szemmel figyelt 
mindent, ami történt, a , Malet-válságot" tömören és pontosan 


diagnosztizálta: , Ez a vég kezdete." 


Meglehet, hogy Napóleon ezt is megsejtette: a babonás korzikai 
olykor a maga különös, félig misztikus nyelvén ilyeneket mondott: 
,A sors elfordult tőlem." Hitt a sorsban, hitt a megtorlás titkos 
törvényeiben. Fülébe jutottak a veterán katonák beszélgetései: 

, Miért hagyta ott a régi asszonyt és vett el osztrák nőt! A régi 
szerencsét hozott!" Napóleon, amikor ilyen jelentéseket olvasott, 
gyors, sietős mozdulattal keresztet vetett; a lelke mélyén alighanem 
maga is így vélekedett, és félt a következményektől. 


Ámde ő a tett embere volt, óriási dinamikus erővel felruházva, s 
nem az volt a természete, hogy türelmesen várja, míg a sors 
megenyhül és feléje dobja palástja szárnyát: kapd el, ha tudod! 
Megszokta, hogy szembenézzen a viharral; a csatában, a harcban 
megszilárdult a szerencsecsillagba vetett hite. Babonássága, 
csaknem barbár meghajlása a sors, a végzet előtt, amelyek afféle 
totemek maradtak számára, azt sugallta neki, hogy méltónak kell 
lennie csillagához. 


Párizsban fáradhatatlan tevékenységet fejtett ki egy új hadsereg 
megteremtése érdekében. Határtalan energiája és munkaképessége 
visszatért. A veszély tudata szinte megháromszorozta erejét. 
Valamilyen csodálatos módon mintegy visszafordította 

az óramutatót - egy csapásra tíz-tizenöt évet fiatalodott. Szemüket 
dörzsölgetve, munkatársai csodálkozva néztek erre az élénk, gyors 
férfiúra: ez nem Napóleon császár volt, hanem Marengo idejének 
Bonaparte tábornoka. Még az emberekkel való érintkezésében is 
megváltozott: egyszerűbb, barátságosabb, jóindulatúbb lett. A 
balsikereknek javító hatásuk van: 1813-ban Napóleon fiatalabbnak, 
élénkebbnek, jobbnak tűnt, mint 1811-ben. Persze, mindent látott, 
mindent észrevett; világosan felismerte a császárság második 
emberének, a pármai hercegnek, Cambacérés főkancellárnak a 

, Malet-válság" idején tanúsított kétkulacsos magatartását. Vajon 
nem volt-e hajlandó arra, hogy harc nélkül megtagadja a Bonaparte- 
dinasztiát? De Napóleon elrejtette sértettségét - talán csak egy 
időre, talán végleg - minek találgassuk. Nevetett Cambacérés 
gyermeteg hibáin: szinte hihetetlen, a főkancellár, a császárság 
első jogásza! - s olyan mértékben átadja magát egyetlen 
szenvedélyének, a falánkságnak, hogy hajlandó vállalni a 
gasztronómusok egyesületében az elnöki tisztet. 


Nevetett: újból a saját erejében bízó, fiatal, nyájas uralkodónak 
látszott. Tulajdonképpen mi is történt? A szövetségeseihez - 
Vesztfália, Bajorország, Württemberg királyához és más német 
uralkodókhoz intézett terjedelmes levelekben megmagyarázta, hogy 
nem kell hinni az orosz bulletineknek, hogy minden a legnagyobb 
rendben van; ő és a szövetségesek persze szenvedtek veszteségeket; 
de a , nagy hadsereg?" továbbra is hatalmas erőt képvisel: , jelenlegi 
állapotában 200 000 harcost számlál". Közölte továbbá, hogy 260 


000 katona már készen áll arra, hogy felvegye a harcot, s további 
300 000 Spanyolországban marad. Óriási hadsereg - legyőzhetetlen 
erő. Napóleon mégis arra kérte a szövetséges uralkodókat, tegyenek 
meg minden szükséges intézkedést annak érdekében, hogy növeljék 
hadseregük létszámát. Mennél erősebbek lesznek az egyesült 
szövetséges hadseregek, annál könnyebben érhető el a 

tisztességes és tartós béke. 


Ezekben a levelekben, akár ennek az időszaknak más napóleoni 
dokumentumaiban is, az igazság sajátosan keveredett a szándékos 
hazugsággal, a vágy a valósággal. 


A császár írásban és szóban ismételgette, hogy a , nagy 
hadseregnek?" 200 000 vagy 100 000 katonája van. Csakhogy 1813 
januárjában már pontosan tudta, s nem is másodkézből, hanem 
közvetlenül Berthier-től, hogy a hadsereg nincs többé. A 

, nagy hadsereg?" vezérkari főnöke, a császárral való érintkezésben 
mindig körültekintő, óvatos Berthier marsall ezúttal röviden és 
szárazon kijelentette: , A hadsereg nem létezik többé." Napóleonnak 
tudnia kellett arról - hiszen ez a történet Párizsban szájról szájra járt 
-, hogy Gumbinnenben december 15-én egy étteremben, 

ahol francia főtisztek ebédeltek, belépett egy rongyos, kócos, 
szakállal benőtt arcú, csavargó külsejű ember, s mielőtt ki tudták 
volna tenni a szűrét ennek a piszkos, ijesztő alaknak, kezét 
felemelve hangosan kijelentette: , Ne siessenek! Nem ismernek 

meg, uraim? Én - a vnagy hadseregx hátvédje vagyok. A nevem - 
Michel Ney!" 


Vajon lehetett-e ezek után beszélni , nagy hadsereg"-ről ? Sem nagy 
hadsereg, sem hadsereg! Semmi sem maradt! Abból a félmillió 
emberből, akik egy félév előtt a júniusi napsütésben egyenletes, 
kimért lépésben három hídon átkeltek a Nyemen folyón, ki tért 
vissza? 


Napóleon mindezt tudta, de elűzte a nyugtalanító gondolatokat. 
Tekintetét a jövőre szögezte. Mintha a föld alól bújtak volna elő, 
akár a mesében, néhány hét alatt új ezredek és hadosztályok 
születtek: menetsorokba felállítva elindultak kelet 

felé. Napóleonnak sikerült 1813 tavaszára újabb félmilliós 
hadsereget teremtenie. De milyen áron? Ezek fiatal legények voltak, 
csaknem gyerekek, akiket az engedelmes Szenátus az elkövetkező 


évek újoncozásából szavazott meg. Franciaország elnéptelenedett; 
nem maradtak sem férfiak, sem ifjak; most a háború szörnyű 
szakadéka a kamaszokat is elnyelte. 


1813. április 15-én Napóleon kiment a csapatok szálláshelyére. Mint 
mindig, sietett, hajszolta a lovakat. 1813 tavaszán még fennállott a 
lehetősége a sikeres béketárgyalásoknak. A hazug és hitszegő 
Metternich, aki mindig, mindenkit becsapott, minduntalan 
felajánlotta, hogy vállalja a közvetítő szerepét. Metternich 1813. 
tavaszi leveleiben és beszédeiben nem minden hazugság. A béke 
(hogy hosszú időre-e? -- ez más kérdés) akkor lehetséges volt. 
Metternichet is, az osztrák császárt is, Sándort is, a porosz királyt is 
megijesztette a nép növekvő szerepe a felszabadító mozgalomban. 
York von Wartenburg nem engedelmeskedett a király parancsának. 
És ha holnap a jobbágyparasztok sem fognak engedelmeskedni? Ha 
a nép fegyvert ragad? Országuk népétől tartva, a feudális Európa 
uralkodói készen álltak arra, hogy kompromisszumot kössenek 
Napóleonnal. A béke lehetséges volt... 


Csakhogy Napóleon nem akart engedményeket tenni. Továbbra is 
úgy gondolta, hogy isten a nagy zászlóaljak oldalán áll. Hibát 
hibára halmozva, a vitás problémák sikeres katonai megoldásában, 
a fényes revansban reménykedett. Továbbra is ugyanolyan elvakult 
maradt; nem látta és nem akarta vagy nem tudta látni, hogy 
körülötte minden megváltozott; már nem volt meg az a fölénye, 
hogy több zászlóalja volt, no meg a zászlóaljak sem voltak a régiek, 
s főként - felkelt ellene egy hatalmas, megszámlálhatatlan és 
leküzdhetetlen erő: az általa leigázott országok népe. A 

Napóleon császárságára Oroszországban mért szörnyű csapást 
meghallotta Németország, Olaszország, Hollandia, Spanyolország. 
Mindenütt nagy lendülettel megindult a felszabadító háború. 


Napóleon nem látta, nem akarta látni ezt a legveszedelmesebb 
ellenfelet. Naivul feltételezte, hogy hadseregparancsai 
megváltoztathatják az óráról órára veszélyesebbé váló 
erőviszonyokat. Most egész Európa ellen kellett hadakoznia; a 
hatodik koalíció kormányai, hadseregei ellen, a felszabadító 
háborúra kelt nép ellen. 


Napóleon veresége eleve determinálva volt. 


Lützen, Bautzen, Drezda mellett még győzelmet aratott. Fenyegető 
neve akkora félelmet keltett, hogy a hatodik koalíció tábornokai 
elvesztettek olyan ütközeteket, amelyeket megnyerhettek volna. De 
már a legfényesebb győzelmek sem menthették meg a halálra ítélt 
rezsimet. Elérkezett a revans órája. Ellenfelei - az európai 
monarchiák önkényuralkodói -, miután meggyőződtek arról, hogy a 
franciák császára nem akar engedményeket tenni, működésbe 
hozták a legveszélyesebb fegyvert. Az 1813. február 27-én kiadott 
kaliszi kiáltvány felhívta a népeket arra, hogy harcoljanak a 
szabadságért és a függetlenségért. A porosz király, aki ravaszkodott 
és mindkét felet be akarta csapni, érezve, hogy a hadiszerencse a 
koalíció óriási erői mellé pártolt, szintén a szabadságról kezdett 
beszélni. A feudális-abszolutista monarchiák fejeinek szájából az 
ilyen hazug beszéd képmutatás volt, ők már az egyeduralkodóknak 
a népek elleni szent szövetségét forgatták a fejükben. De 1813-ban, 
a felszabadító háború óriási hazafias lendületének légkörében, a 
szabadságról mondott szavaknak mágikus hatásuk volt; a csalfa 
szavakat készpénznek vették. Európa-szerte egyre 

magasabbra csaptak a népharag hullámai; a francia hadsereg 
tehetetlennek bizonyult e hatalmas elemi erővel szemben. 


A három napig tartó döntő lipcsei ütközetben (1813. október 
16-18.) - a híres , népek csatájában" - Napóleon hadseregét 
szétzúzták. Most már egész Németország felkelt a hódítók ellen. A 
bajorok, a szászok, a badeniak, akiket Napóleon legmegbízhatóbb 
szövetségeseinek tartott, a franciák ellen fordították a fegyvert; 
inkább érezték magukat németeknek, mint a Napóleon védőszárnyai 
alatt álló uralkodók alattvalóinak. 


Olaszországban Murat aki elárulta Napóleont és átállt a koalíció 
mellé - az osztrákokkal együtt offenzívát indított az Eugéne herceg 
által védelmezett hadállások ellen. Az olasz parasztok megtámadták 
a különféle francia helyőrségeket. Spanyolországban angol és 
reguláris spanyol alakulatok, partizánosztagok által 

támogatva, mindenütt támadásba mentek át; Soult és Suchet az 
egyik tartományt a másik után adták fel. A franciákat kikergették 
Spanyolországból. Wellington inváziót készített elő Franciaország 
déli megyéi ellen. 


1814-ben a háború francia területre helyeződött át. A hadművészet 


szempontjából nézve az 1814. évi hadjárat Napóleon hagyatékának 
egyik legragyogóbb része. Mint Engels megállapította, Napóleon 
ifjúi energiával harcolt. Seregei maradványaival egyenként verte 
meg az ellenfeleket, súlyos vereségeket mérve a koalíciónak az 
övéinél hasonlíthatatlanul nagyobb erőire. Január 31-én szétverte 
Blücher porosz hadseregét, februárban vereséget mért a szövetséges 
hadseregre Champaubert-nál, Montmirail-nál, Vauchamps-nál és 
Montereau-nál. Csakhogy, mint Lavalette írja, , amíg a császár úgy 
küzdött, mint egy oroszlán, s Európa valamennyi hadserege által 
szorongatva, az egyiktől a másikhoz sietett, a hadmozdulatok 
gyorsaságával kerekedve felül manővereiken, áthúzva összes 
számításaikat és halálosan kifárasztva őket, Párizsban 

még veszedelmesebb ellenségek, titkos kapcsolatra lépve az 
idegenekkel, megdöntését készítették elő. A fő ellenség Talleyrand 
volt..." 


Napóleon érezte, hogy egyre szűkül körülötte a kör. Látta, milyen 
veszélyek leselkednek rá elölről is, hátulról is. Az a bámulatos erély, 
amellyel utolsó hadjáratát folytatta, hadvezéri tehetségének valami 
új, nagyszerű fellángolása nem jó testi állapotának bizonyítéka volt. 
Ellenkezőleg, leküzdhetetlen álmossági rohamok törtek rá; 
Lipcsénél, a csata hevében, elaludt. Egyre gyakrabban lépett föl nála 
erős gyomorfájás. Nem volt már ereje mindenre. A veszély óráiban, 
mint mindig, hidegvérről, éleslátásról tett tanúságot. De min 
változtathatott ez? 


Napóleon hibát követett el életrajzírói, a kor történészei szerint, 
amikor nem kötött békét a chátilloni kongresszus idején (1814. 
február 4-március 19.) a szövetséges seregekkel. Persze, történtek 
hibák 1814-ben, de a legnagyobb hibák korábbiak, s mindaz, ami a 
császárság utolsó esztendejében történt, csupán ezekből 
következett. Talán, ha Napóleon elfogadja Caulaincourt javaslatait, 
megegyezésre lehetett volna jutni. De vajon hosszú időre? 1814-ben 
a kontinensen az erőviszonyok már teljesen világosan kirajzolódtak. 
A szövetséges seregek Párizs elleni hadjárata válasz volt a moszkvai 
hadjáratra. Később, Szent Ilona szigetén, Napóleon beismerte, hogy 
a legnagyobb hibát az Oroszország elleni háborúval követte el. 


Napóleon 1814-ben reménytelen helyzetében úgy viselkedett, mint 
a szenvedélyes játékos, aki egy este óriási, mesebeli vagyont nyert, s 


most csak vabangue-ra megy: minden vagy semmi. 


A chátilloni kongresszus elodázhatta volna némileg a döntést, 
valószínűleg nem hosszú időre. Ez nem volt ínyére, továbbra is 
esztelen, fatalista hazárdjátékot folytatott: minden vagy semmi. 


vá 


Valószínűleg már 1813-tól, amikor állandóan leselkedett rá a 
vereség veszélye, keresni kezdte a harmadik megoldást. Bautzennél 
elesett Duroc; ez fiatalkori barátja volt, az utolsó olyan barát, akivel 
éppoly őszintén beszélgethetett, mint önmagával. Napóleon sírt 
Duroc holtteste mellett, és talán akkor irigyelte is barátját. 

Kezdte keresni a halált. Közel volt hozzá, de kisiklott a kezei közül, 
akár az ellenség fölötti döntő győzelem. 


Az ország, elgyötörve, elgyöngülve, elnéptelenedve, csak békére 
vágyott, ennek a szörnyű, furcsa, mindent elemésztő háborúnak a 
végére. Napóleon ellenségei - s számuk óráról órára nőttön nőtt - 
ügyesen kihasználták ezt a hangulatot; féltek a császár bosszújától 
és szerettek volna végleg megszabadulni tőle. 


Napóleon előre látta a hátországból fenyegető veszélyt - a 
hátbaszúrást. A hadiszállásáról parancsot adott Savarynak arra, 
hogy tartóztassa le Talleyrand-t és szállítsa el Párizsból. Ez volt 
Napóleon utolsó rendelkezései közül az egyik legindokoltabb. A 
mindig engedelmes rovigói herceg azt a merészséget követte el, 
hogy nem teljesítette Napóleon parancsát: Talleyrand-nak sikerült 
őt behálóznia. A rendőrminiszter nem igazodott el Talleyrand 
politikai elgondolásaiban. 

A gyűrű összeszorult. Soult nem tudta megtartani Bordeaux-t; ott 
átvették a hatalmat a királypártiak, majd az angolok. Augereau 
visszavonult Lyonig. A szövetséges seregek lavinaként zúdultak 
Párizs felé. 


Most, hogy a félfeudális monarchiák hadseregei benyomultak 
Franciaországba, a háború tartalma ismét megváltozott. A kortársak 
ezt nyomban fölismerték. 1814-ben Byron ezt jegyezte be 
naplójába: , Napóleon! Ez a hét el fogja dönteni sorsát. Úgy látszik, 
minden ellene van; de hiszem és remélem, hogy győzni fog..." 


A szövetségesek bevonulása Párizsba, 1814. március 31. 


Az akkori események részvevői, majd a történészek hosszú ideig 
vitatkoztak azon, mi tette lehetővé a szövetségeseknek, hogy 
eljussanak Párizsig, majd pedig a március 30-i csata után elérjék a 
kapitulációt. Teljes joggal vádolják Joseph-et is, aki 

kicsinyes hiúságból magának tartva meg az összes párizsi erők 
fölötti parancsnokságot, elvesztette a fejét, és Marmont-nak - 
anélkül, hogy erre a szükség kényszerítette volna - engedélyt adott 
arra, hogy az ellenséggel tárgyalást kezdjen. De 

leginkább hibáztatják, s szintén teljes joggal, Ragusa hercegét, 
Marmont-t, aki katonai kötelességét megszegve, megnyitotta a 
frontot az ellenfél előtt. Jelentőséget tulajdonítanak a végzetes 
körülmények egybeesésének is: Napóleon leveleit, direktíváit, 
amelyben kifejtette hadműveleteinek tervét, elfogták a kozákok, és 
megsúgták a szövetségeseknek, hogy egyenesen Párizs ellen kell 
vonulni. 


Mindezekben a részleges magyarázatokban kétségkívül sok az 
igazság. Fogyatékosságuk az, hogy ezek a részleges okok olykor az 
elbeszélők ajkán vagy a történészek elbeszéléseiben 
elhomályosították a legfontosabbat. A legfontosabb pedig az 

volt, hogy a császárság rezsimjének oly sok áldozatot követelő 
összeomlása benne rejlett magának a császárságnak a 
természetében. Napóleon 1814-ben politikájának , a gyümölcseit 
aratta le?" - e politika bűneiért és tévedéseiért fizetett. A császárság 
katonaizsarnoki rezsimje - attól a perctől kezdve, hogy a napóleoni 
háborúk, teljesen elveszítve az őket korábban jellemző haladó 
vonásokat, merőben hódító, imperialista háborúkká változtak - 
összeütközésbe került a napóleoni Franciaország által leigázott 
népek létérdekeivel, nemzeti érdekeivel s éppúgy a francia nép 
létérdekeivel is. Napóleon katonai-zsarnoki császársága olyan erővé 
lett, amely ellentmondásba került a társadalmi fejlődés törvényeivel 
is; meg akarta bénítani ezeket a törvényeket és alá akarta rendelni 
őket hatalmának. Az 1814. évi összeomlás törvényszerű 
következménye volt az egész megelőző politikának. Az 1812. évi 
háborúban elszenvedett vereség elháríthatatlanul az 1814. évi 
összeomláshoz vezetett. 


Napóleon - kis hadseregét a Marne mellett összevonva - csak 
március 27-én szerzett tudomást arról, hogy a szövetségesek Párizs 
felé vonulnak. Eléjük ment - Párizst nem lehet odaadni. De már 


ld 


késő volt. 


1814. március 31-én a szövetséges seregek, élükön I. Sándorral, 
bevonultak Párizsba. A tábornokok fényes kísérete előtt, a 
szövetségeseknek az összes európai hatalmakat képviselő 
mérhetetlenül nagy hadseregének élén, egy sorban a porosz 
királlyal és az osztrák birodalmat képviselő Schwarzenberg 
herceggel I. Sándor, fehér lovon, mint Agamemnon, a cárok cárja, 
vonult be a legyőzött ország fővárosába. Mögötte ezred ezred után, 
hadosztály hadosztály után a párizsiak előtt ismeretlen, nekik 
furcsának tűnő egyenruhában a hatodik koalíció tarka seregei. A 
francia főváros sok ezer lakosa, a házfalakhoz szorulva, némán 
szemlélte az idegen csapatok bevonulását Párizsba. 


Benevento hercege, Talleyrand, a sánta ördög, ez a ravasz, 
farkasbőrbe bújt ember, aki addig valahol csöndben rejtőzött, 
hirtelen felmerült a homályból és a legszembetűnőbb helyen jelent 
meg. Sándor cár az ő házában szállt meg; azt mondták neki, 

hogy veszélyes lehet a Tuileriákban tartózkodnia, és ő Talleyrand 
házát választotta. A beneventói herceg tekintélye nyomban erősen 


megnövekedett. 


A komoly, méltóságteljes, lassú mozgású Talleyrand herceg 
rizsporos parókában, drága gombbal díszített régi sétabotjára 
támaszkodva olyan magabiztosan vonult be a Szenátusba, akár saját 
házába. Memoárjaiban később ezt írta: , Április 2-án összehívtam a 
Szenátust." Minden tekintet reá szegeződött, s egészen magától 
értetődött, hogy azt a férfiút, aki ilyen határozottan lépett fel 
ezekben a zavaros órákban, megválasszák az ideiglenes kormány 
fejének. Igaz, ez a kormány a francia nép és a társadalom előtt 
ismeretlen személyekből állt. Talleyrand-on kívül tagja volt Joseph 
Dalberg, német diplomata, hosszú ideig a badeni hercegség 
képviselője, Talleyrand barátja, aki isten tudja milyen szolgálatokért 
került be Franciaország kormányába, a jelentéktelen és senki előtt 
sem ismert Jacourt, Francois de Montesguiou volt apát, régi 
royalista, akit Talleyrand valamiféle rejtekhelyről szedett elő. 


Napóleon jóval a rá nézve tragikus események előtt, 1814 tavaszán 
megsejtette Talleyrand árulását, bár nem tudott róla semmi 
biztosat. 1813. november 10-én, amikor meglátta Talleyrand-t a 
palotájában, ezekkel az éles szavakkal fordult feléje: , Mit keres itt? 


Tudom, arra gondol, hogy az első melléfogásomkor a régens- 
tanács feje lesz. Vigyázzon, uram! Akik ellenem harcolnak, semmit 
sem nyernek. Figyelmeztetem, hogy ha súlyos beteg lennék, ön 
hamarabb halna meg, mint én." 


De Napóleonnak nem volt ideje arra, hogy fenyegetését beváltsa. 
Nem tudott Talleyrand összes gazságairól, árulásairól. 1813-ban 
Napóleon ezt mondta: , Inmár hat hónapja, hogy Talleyrand becsap 
engem." A császár tévedett - Talleyrand hat éve csapta be! 


Intuíciója mégis azt súgta Napóleonnak, hogy rendszabályokat kell 
foganatosítania e veszélyes ember ellen, akin mindvégig nem tudott 
teljesen eligazodni. Napóleon 1814. február 8-i levelében 
figyelmeztette Joseph-et, hogy milyen veszedelmes ember 

az egykori autuni püspök. Nyomatékosan lelkére kötötte, hogy ne 
vegye le a szemét Talleyrand-ról. , Kétségkívül ez házunk fő 
ellensége." 


Mindezek az óvintézkedések célt tévesztettek, mert nem hajtották 
végre őket következetesen. A nehéz időkben Talleyrand az árnyékba 
húzódott, s amikor Napóleon veresége már egyértelművé vált, 
kilépett az éles rivaldafénybe. Elhatározta, hogy a végre a kezébe 
került hatalmat elsősorban arra használja föl, hogy örökre 
kiküszöbölje annak lehetőségét, hogy Napóleon visszatérjen a 
Tuileriák palotájába. 


Napóleon, visszavonulva Fontainebleau-ba, távolról figyelte a 
Párizsban végbemenő eseményeket. Nem akarta harc nélkül 
megadni magát. Fontainebleau-ban 16 000 főnyi sereget gyűjtött 
össze. , 50 000 meg én - az 150 0007" - mondta egykor. El volt 
szánva arra, hogy megmérkőzik az ellenséggel. A katonák 
támogatták. 


Április 4-én Fontainebleau-ban a császár termeiben megjelentek 
Ney, Oudinot, Lefebvre, Macdonald, Moncey marsaitok; a császár 
dolgozószobájában ott voltak már Berthier, Marét, Caulaincourt. 
Napóleon kifejtette nekik a Párizs elleni hadjárat tervét. Döntő 
akcióra szólította fel őket. A marsallok hallgattak. , Felszólítom a 
hadsereget!" - kiáltott fel Napóleon, aki kezdte megsejteni 
fegyvertársainak szándékát. , Felség, a hadsereg nem fog kimozdulni 
helyéről" - felelte Ney. , Engedelmeskedni fog nekem." , Felség, a 


hadsereg a tábornokainak fog engedelmeskedni." 


Minden világossá vált. Bainville helyesen jegyezte meg, hogy 1814. 
április 4. - megfordított brumaire volt. , Hát mit akarnak, uraim ?" - 
kérdezte szárazon Napóleon. , A lemondást" - feleltek egyszerre Ney 
és Oudinot. Napóleon nem szállt vitába velük; az asztalhoz ment, és 
gyorsan megírta a hivatalos lemondási okmányt. - Lemondott a fia 
javára úgy, hogy a császárné legyen a régens. Nyilván már 
korábban fontolóra vette ezt a lehetőséget. A marsallok kezdtek 
elköszönni. De Napóleon megbízta Neyt, Macdonaldot és 
Caulaincourt-t azzal, hogy menjenek el Sándor cárhoz 

és állapodjanak meg vele. A három megbízottat még kiegészítette 
Marmont marsallal. , Számíthatok Marmont-ra; egyik régi 
hadsegédem... Tudja, mi a becsület. Egyetlen tisztért sem tettem 
annyit, mint őérte..." 


Napóleon három megbízottja, mielőtt jelentkezett volna Sándor 
cárnál, találkozott Marmont-nal; átadták neki a császár megbízását. 
Ragusa hercegének arcán nagy zavar tükröződött. Nagy nehezen 
elmondta, hogy ugyancsak 4-én reggel megjelent nála 
Schwarzenberg herceg küldötte, aki ajánlatot tett neki, hogy hagyja 
el Napóleon hadseregét és álljon át csapataival a koalíció oldalára. 
Marmont elfogadta az ajánlatot. Caulaincourt és Macdonald, 
érzelmeiken uralkodva, megkérdezték, aláírta-e már a 
Schwarzenberggel való megállapodást. Marmont ezt tagadta. Mint 
később kiderült, hazudott; az árulás már megtörtént. Nagy zavarban 
volt. De javaslatukra megígérte Caulaincourt-nak és Macdonaldnak, 
hogy közli Schwarzenberggel: megváltoztatta szándékát. Napóleon 
küldötteinek jelenlétében, amint ezt Caulaincourt 

elbeszéli, utasította tábornokait, hogy amíg a tárgyalások folynak, 
ne mozduljanak el helyükről. Marmont áruló cselekedete 
felháborította a marsallokat; de kész volt kijavítani hibáját, és a 
válságos körülmények között ez látszott a legfontosabbnak. 


Sándor a marsallokat udvariasan, sőt barátságosan fogadta: ez volt 
Franciaország színe-virága; lényegileg egyetértett ajánlataikkal, de a 
végleges döntést másnapra halasztotta; még tanácskoznia kellett a 
szövetségesekkel. 


Másnap reggel, mielőtt felkeresték volna Sándort, mint 
megbeszélték, mindhárman találkoztak Ney házában, ahol 


megreggeliztek. Marmont is elment. Reggeli közben Ragusa 
hercegét kihívta egy tiszt. Néhány perc múlva sápadtan, feldúlt 
arccal tért vissza. 


- . Mindennek vége! Elvesztettem a becsületemet! Hadtestem 
Souham tábornok parancsára átállt az ellenséghez. A fél karomat 
adnám érte, ha ez nem történt volna meg... 


- . Mondja inkább, a fejét, az is kevés lenne! - szakította félbe 
ridegen Ney. 


Marmont fogta a kardját, és kisietett a szobából. 


Amikor később Ney, Caulaincourt és Macdonald felkeresték Sándor 
cárt, már más fogadtatásban volt részük. A cár másképp érvelt: a 
hadsereg Napóleon ellen van, Marmont hadteste átállt a koalíció 
mellé. A szövetségesek nem hajlandók elismerni a Bonaparte- 
dinasztia jogát a trónra, feltétel nélküli lemondást követelnek. 


Április 6-án, szerdán, hajnali 2 órakor a küldöttek visszatértek 
Fontainebleau-ba, ahol Napóleon azonnal fogadta őket. 
Arckifejezésükből megértette, mi történt, de részletes tájékoztatást 
kívánt. Később, délelőtt, ismét magához hívta a 

marsallokat. , Kezdjünk mindent elölről. Ki jön velem az Alpokba?" 
- kérdezte. Mindannyian hallgattak. Hosszú szünet állt be. 
Egyébként maga is tudta, hogy nem ismétlődhet meg az élet, sőt az 


olaszországi hadjárat sem. 


Az asztalhoz ment, és gyors, olvashatatlan írással aláírta a 
lemondási okmányt. 


A marsallok elbúcsúztak tőle; Bonaparte tábornok - ezután a 
tollvonás után nem volt többé császár - köszönetet mondott nekik. A 
fontainebleau-i kastély hamar kiürült. 


Április 6-án este a Francia Bank részvényei, amelyeket egy héttel 
azelőtt 520-550 frankkal jegyeztek, 920-980 frankra emelkedtek. 
Ilyen óriási változás már évek óta nem történt a tőzsdén. Néhány 
ügyes ember egy nap alatt milliókat vágott zsebre. 


Bonaparte Napóleon az óriási fontainebleau-i kastélyban csaknem 


egyedül bolyongott az üres termekben. Érdeklődéssel olvasta az 
újságokat, figyelemmel követte az arról szóló közleményeket, hogy 
Ney, Oudinot marsall és sokan mások csatlakoztak az új Bourbon- 
hatalomhoz. 


Április 12-én mérget vett be - ciánkálit. Malojaroszlavec óta mindig 
magánál tartotta. Két év alatt a méreg nyilván elvesztette erejét. 
Napóleon egész éjjel kínlódott, de reggelre erős szervezete 

felülkerekedett. Később sohasem tett erről említést. 


Aláírta a szerződést, amelynek alapján élete végéig birtokolhatja 
Elba szigetét és megtarthatja a császári címet. Április 28-án 
elutazott Elbára. 


Nem sokkal ezelőtt, április 9-én, Byron Moore-hoz intézett levelében 
ezt írta: , Ó jaj, szegény kis bálványom, Napóleon, leszállt a 
piedesztálról. Azt mondják, lemondott a trónról. Ez megolvadt 
rézkönnyeket fakaszt a Sátán szeméből." Néhány nap múlva, április 
19-én feljegyezte: ,,... Tinta helyett ipekakuánával (hánytatószer) 
írom, hogy ya Bourbonokat restauráltákc! Akasszuk szögre a 
filozófiát!" 


A színdarab befejeződött. A kortársaknak új előadásra kellett 
várniuk. 


16. fejezet 


A száz nap 


Eltelt egy év. Franciaországban az élet a felismerhetetlenségig 
megváltozott. 


Amikor 1814. április 2-án Talleyrand-t , megválasztották" vagy, 
helyesebben szólva, maga nevezte ki magát Franciaország 
ideiglenes kormányának fejévé, ezen a magas poszton államférfiúi 
tevékenységét néhány különös cselekedettel kezdte. 

Bizonyos Villers-t, bizalmi emberét, megbízta, hogy hatoljon be a 
császári palotába, és ott Barry levéltáros segítségével Napóleon 
személyes iratai közül emelje ki Talleyrand leveleit. Villers 
teljesítette megbízatását. A Benevento hercege által 

visszaszerzett levelek között voltak azok is, amelyek miatt ezt az 
akciót kitervelte. Tudniillik bizonyos levelek igazolták Talleyrand 
közvetlen részességét az enghieni herceg elfogásában és 
kivégzésében, úgyszintén részvételét a spanyol Bourbonok trónjának 
elrablásában. Talleyrand, miután megkapta az őt kompromittáló 
leveleket, tűzre vetette őket. 


De Talleyrand sietett; azokban a napokban sok gondja akadt, s nem 
szakított időt annak ellenőrzésére, nem maradtak-e leveleiről 
másolatok. A mindig oly körültekintő diplomata elszámította magát. 
Napóleon rendben tartotta az ügyeket. A 

legfontosabb dokumentumokat nemcsak eredetiben, hanem 
másolatokban is megőrizte. E másolatok jóvoltából a történészek (és 
nemcsak ők) később tudomást szerezhettek Benevento hercegének 
minden cselekedetéről. 


De vajon Talleyrand, miután elérte, hogy felruházzák a hatalom 
teljességével, miért sietett egy ilyen, az első pillantásra másodrendű 
fontosságúnak látszó akcióval, mint személyi leveleinek elemelése a 
császártól? Talleyrand-nak azért volt erre szüksége, hogy 
eltüntessen minden bizonyítékot arra vonatkozóan, hogy része volt 
a Bourbon-házból származó enghieni herceg meggyilkolásában és a 
spanyol Bourbonok megdöntésében. Abban az időben ugyanis már 
végleg kialakult benne az a nézet, hogy vissza kell állítani a 
Bourbonok hatalmát. 


Még nemrég Franciaországban - ha nem számítjuk a royalista 


pártot, amely illegalitásban rejtőzött - senki sem tudta elképzelni a 
Bourbonok hatalmának visszaállítását. Helytelen volna azt állítani, 
hogy húsz évvel a monarchia megdöntése után ugyanúgy gyűlölték 
a Bourbonokat, mint abban az esztendőben, amikor a francia 

nép XVI. Lajost a vérpadra küldte. A Bourbonokat egyszerűen 
elfelejtették. A monarchia megdöntése óta huszonkét esztendő telt 
el, s a régi nemzedék nem sokat beszélt az egykori dinasztiáról, az 
új nemzedék pedig csak hallomásból ismerte. A francia 

nép többsége a Bourbonok időszakát egy végtelenül távoli 
régmúltnak, hajdankornak tartotta. 


A napóleoni uralom elleni felszabadító háborúk eseményeinek 
tragikus volta elsősorban abban rejlett, hogy míg a harc fő terhei a 
népre nehezedtek, gyümölcseit a reakció erői élvezték. A nemzeti- 
felszabadító mozgalom, amely Európában a francia iga ellen 
küzdött, sohasem volt homogén. A Napóleon elleni harcban furcsa 
módon összekapcsolódott két különböző és bizonyos fokig ellentétes 
tendencia. Ez a kettősség - a nemzeti-haladó tényezőknek és a 
reakciós tényezőknek sajátos összekapcsolódása, amely legelőször és 
legerősebben Spanyolországban nyilvánult meg, amint azt Marx 
helyesen hangsúlyozta - a Napóleon ellen folyó valamennyi 
függetlenségi háborúban megvolt. A spanyol felszabadító harcban a 
nép volt a fő erő. Az 1812-es honvédő háborúban is a nép volt a fő 
erő, amely vereséget mért Napóleon hadseregére és 
megsemmisítette a , nagy hadsereget". 


Friedrich Gentz ideje óta egyes történészek azt mondták: mi köze 
ehhez a népnek, hiszen Napóleon hadait az európai hatalmak 
seregei zúzták szét. De az európai hadseregek, amelyek azelőtt 
vereségeket szenvedtek Napóleontól, most pedig fölébe kerekedtek, 
csak azért tudtak győzelmet aratni, mert a népre támaszkodhattak, 
jelentős mértékben maguk is a népet képviselték, és végül, népi 
feladatot hajtottak végre: felszabadították országukat az idegen 
elnyomás alól. 


Semmi kétség sem férhet ahhoz, hogy az a nemzeti-felszabadító 
mozgalom, amely Napóleon 1812. évi inváziója ellen 
Oroszországban kezdődött, majd átcsapott más európai országokra 
is, volt az a fő és leghatékonyabb erő, amely véget vetett Európában 
Napóleon uralmának. 


De nem szabad megfeledkeznünk arról, hogy ebben a harcban a 
néppel együtt - amely a szabadságharc fő terhét viselte - az európai 
monarchiák kormányai is részt vettek, kulcspozíciókat foglalva el 
benne. 1812-ben, amikor Napóleon Moszkvánál állt, az egész orosz 
nép egyesült annak érdekében, hogy az országot a leigázóktól 
megszabadítsa. 1812 őszén a borodinói csatamezőn, a Moszkvát 
megközelítő utakon, váll váll mellett harcolt Miloradovics tábornok 
és Pesztyel. Eltelik harminc esztendő, s Pesztyel és a dekabrista 
mozgalomhoz tartozó barátai a szabadságra törekvő 

jövendő Oroszországot fogják képviselni, Miloradovics tábornok 
pedig az ország összes eleven erőit fojtogató cári rezsim kegyetlen 
hatalmát. 


1812—1813-ban ez a két különböző természetű áramlat - a népi és 
a reakciós áramlat - mondhatni, egybeolvadt. Az orosz, a porosz, az 
osztrák monarchia, a tory Anglia a történelmi fejlődés 
dialektikájánál fogva harcba sodródott Napóleon császársága ellen. 
Nem véletlen, hogy 1812-ben és 1813-ban az önkényuralom vagy a 
feudálisabszolutista monarchia kiszolgálói szívesen használták a 

, szabadság" szót. De mennél jobban kibontakozott a napóleoni 
Franciaország elleni harc, mennél világosabban körvonalazódott a 
napóleoni elnyomás fölötti győzelem, annál jobban kiütközött e 
különböző törekvések ellentétes mivolta. 


Az 1813-1814. évi események során Európa felszabadult a francia 
elnyomás alól. A társadalom fejlődésében ez előre tett lépés volt. De 
amikor a szövetséges hadseregek átlépték a francia határt, új 
dilemma merült fel: milyen irányt fog venni ezentúl a társadalmi 
fejlődés? 


A történelmi fejlődés dialektikája újból megváltoztatta a háború 
tartalmát. 1812-ben, 1813-ban, sőt 1814 elején is a napóleoni 
uralom elleni háború történelmileg haladó volt - felszabadította 
Európa népeit az idegen elnyomás alól. Attól a pillanattól fogva, 
hogy a szövetséges seregek korántsem felszabadító célokat követve, 
Párizs ellen vonultak, a háború tartalma megváltozott - reakciós, a 
szövetségesek részéről igazságtalan háborúvá vált. 


Fentebb elmondottuk, hogy 1812 októberében Malet tábornok, aki 
vakmerő kísérletet tett a napóleoni hatalom megdöntésére, a 
császársággal a köztársaságot állította szembe. Amikor a napóleoni 


császárság hatalma a nép és az európai monarchiák seregeinek 
egyesült akciói folytán megtört, Franciaország az előtt a dilemma 
előtt állt, hogy merre fog tartani, előre vagy hátra? Előre menni - ez 
a polgári-demokratikus reformok megszilárdítását jelentette, azt 
jelentette, hogy az ország Malet tábornokot követi a köztársaság 
restaurálása útján. 


A francia történelem válságos óráiban a népet kirekesztették az 
ország sorsa eldöntésében való részvételtől. Franciaország jövőjét 
nem az európai népek és nem a francia nép határozta meg, hanem a 
francia állam fővárosába győztesként bevonuló szövetséges 
hadseregek vezetői. Az orosz önkényuralkodó, az osztrák császár, a 
porosz király, a tory Anglia, Franciaország régi ellensége - ezek 


döntöttek a legyőzött ország sorsáról. 

Amikor Talleyrand első ízben kockáztatta meg, hogy óvatos célzást 
tegyen I. Sándornak a Bourbonok hatalmának visszaállítására, a cár 
részéről ellenkezéssel találkozott. A Bourbonokat, a francia 
emigránsokat az eltelt húsz esztendő alatt figyelemmel kísérték. A 
balszerencsében nem tettek tanúságot nagyságról, nem őrizték meg 
méltóságukat; az irántuk való rokonszenv csökkent, s Sándor 
eredetileg Eugéne Beauharnais, Napóleon mostohafia felé hajlott. 
Bernadotte-ot, vagy a Bonaparte-család más tagját, esetleg bármely 
más dinasztia tagját akarta, csak éppen nem a Bourbon-dinasztiából 
való uralkodót. 


Az osztrák kormány, II. Ferenc császár, s főképpen Metternich, nem 
ellenezték Mária Lujza régensségét. Metternich azt remélte, hogy az 
osztrák császár leánya révén megszilárdíthatja az osztrák befolyást 
Párizsban. De éppen ezekből az indítékokból ellenezte ezt a tervet 
Anglia és Oroszország. Talleyrand-nak szerencséje volt; e 

döntő órákban nem akadtak vetélytársai; a legveszedelmesebb és 
legleleményesebb, Fouché, nem tartózkodott Párizsban; a többiek 
várakozó álláspontra helyezkedtek. Ügyesen kihasználva a 
győztesek közötti nézeteltéréseket és a határozott 

vélemények hiányát, Talleyrand lépésről lépésre, félrevezetve 
beszélgetőpartnereit, el tudta hitetni velük, hogy a Bourbonok 
visszatérése elkerülhetetlen. Akkor ez az ember, akit 

nem alaptalanul tartottak az elvtelenség zsenijének, azt a 
gondolatot vetette fel, hogy elsősorban az elvet kell megvédelmezni. 


, XVIII. Lajos - elv" - állította Talleyrand, a hatalom legitim 
voltának, törvényességének elve. Nem kell magyarázgatnunk - 
nyilvánvaló, hogy személy szerint Talleyrand-t a legitimizmus elve 
éppoly kevéssé érdekelte, mint a Bourbonok sorsa. De ő annyiszor 
elárulta és eladta Napóleont, annyira félt ennek az erős férfinak a 
bosszújától, hogy lehetetlenné kellett tennie, hogy valaha is újból 
hatalomra jusson. A Bourbonok és a legitimizmus elve erre 
különösen alkalmasnak látszott. S a legitimizmus elve valóban 
tetszett I. Sándornak, a porosz királynak, az osztrák császárnak 
egyaránt. Olyan elv volt ez, amely képes volt egyesíteni az 
Európában ébredező népi mozgalmak elfojtására törekvő 
uralkodókat. 


Talleyrand hajlott arra, hogy még biztosabb garanciákat teremtsen a 
maga számára. Bár a volt császár bosszújával szemben az európai 
hatalmak hatalmas koalíciójával védekezett, mégis nyugtalanságot 
érzett; nem tudta leküzdeni félelmét a megdöntött, de életerejét 
megőrző ellenféltől. 1814. áprilisban folytatott beszélgetéseiben 
egyre gyakrabban elhangzottak ezek a szavak: , Ha a császár halott 
volna, akkor..." Valóban, mennyivel nyugodtabban alhatna, ha a 
császár halott volna. Talleyrand abban az időben nyilván hajlott 
arra, hogy az álmodozásról áttérjen a cselekedetre. Bizonyos 
Maubreuil grófnak, egy mindenre elszánt fickónak a vele 
egyívásúak bandájával Fontainebleau-ba kellett volna mennie: azt a 
megbízást kapta, hogy hajtsa végre azt, ami annak idején nem 
sikerült Cadoudalnak. Talleyrand tisztelői és ő maga később azt 
állították, hogy nincs dokumentumszerű bizonyíték arra, hogy 
Benevento hercegének a keze benne volt ebben a merényletben. De 
az efféle ügyekben általában nem őrzik meg a dokumentumokat; 
minden egyéb arra utal, hogy Maubreuil eszköz volt Talleyrand 
kezében. Arról, hogy Fontainebleau-ban kövessék el a 

merényletet, több okból le kellett mondani. De amikor Napóleon 
elindult Elba szigetére, Maubreuilt banditáival utána küldték. Utol 
kellett volna érnie a császár fogatát. Útközben Maubreuilnek 
váratlanul alkalma nyílt arra, hogy a volt vesztfáliai királyné 
briliánsait megkaparintsa. Úgy vélte, hogy jobb ma egy veréb, mint 
holnap egy túzok... és Napóleon megmenekült a gyilkosok tőrétől. 
(Emlékeztetünk arra, hogy Maubreuil 1814. évi pőrében azt 
állította, hogy Napóleon meggyilkolására az ajánlatot Talleyrand 
Rue Saint-Florentini palotájában tették neki; a palota tulajdonosa a 


szomszéd szobában tartózkodott, s az ajánlatot az ő nevében tették.) 


Amikor a Napóleon elleni harc feladatai megoldódtak, az európai 
hatalmak vezetői előtt új gondok merültek föl: hogyan tereljék 
vissza medrébe az egyre duzzadó áradatot, hogyan kerüljék el 
annak veszélyes következményeit, hogy a néptömegek a 
felszabadító harcban öntudatra ébredtek. A legitimizmus elve ebből 
a szempontból kapóra jött. Alkalmas volt a liberális, demokratikus, 
nemzeti-felszabadító erők megfékezésére. 


Talleyrand mint az ideiglenes kormány feje a legitizmus elvére 
spekulálva, felhasználva a szövetségesek közötti ellentéteket - 
akiknek nem volt világos tervük és programjuk meghamisítva a 
közvéleményt - hiszen a Szenátus a legcsekélyebb mértékben sem 
fejezte ki a nép véleményét -, ki tudta vívni, hogy a szövetséges 
hatalmak a Bourbon-dinasztia franciaországi restaurálása mellett 
döntsenek. 


Megállapodás jött létre - az úgynevezett fontainebleau-i egyezmény 
- a szövetségesek és a trónról lemondott császár között. Napóleon 
állandó birtokként megkapta a Földközi-tengeren levő kis Elba 
szigetet. Megtartotta a császári címet. Neki és családjának elég 
magas civillistát állapítottak meg. Április 28-án Napóleon elindult 
Elba szigetére. Május 3-án megérkezett Párizsba az új király, a 
Bourbon-házból való XVIII. Lajos, a húszévi emigráció után 
visszatérő emigránsok nagyszámú kíséretében. A Bourbon 
dinasztiából való utolsó francia királyok, amiről XIV. Lajos, XV. 
Lajos és különösen XVI. Lajos uralkodásának története árulkodik, a 
hanyatlás és az elfajulás képét mutatták. XVIII. Lajos, aki a 
szövetségesek uszályában kullogva tért vissza Párizsba, nem cáfolta 
meg ezt a törvényszerűséget. A kivégzett király fivére, aki húsz év 
alatt végigbarangolta Európát, hol az orosz cár, hol a porosz király, 
hol az angol kormány költségein élve, s aki a , törvényes" trónra 
való visszatérésre való meddő várakozásban öregedett meg, 
váratlanul, amikor már úgy látszott, minden remény szertefoszlik, 
visszatérhetett ősei palotájába. A kövér, puffadt, köszvényes, 
hatvanéves ember, aki legjobb napjaiban sem ülte meg a lovat, ez a 
fáradt és minden iránt közömbös , isten kegyelméből" való 
uralkodó, aki idegen szuronyok segítségével került a trónra, a 
legcsekélyebb mértékben sem tudta megnyerni a nemzet 


rokonszenvét. 


Fivére, d"Artois gróf, a majdani X. Károly király, ez a bogaras és 
nyakas reakciós, a szélsőséges royalisták - a forradalom fanatikus 
ellenségei, haramiák és gyilkosok -pártjának a vezére, ez a tudatlan 
és gőgös, goromba és kötekedő , barbár úr", ez az ostoba és 
elkeseredett durva katona, aki nem értett a katonai mesterséghez és 
égett a bosszúvágytól, az udvarnál a restauráció első napjaitól 


kezdve óriási befolyásra tett szert. 


Méltó párja volt az angouléme-i hercegnő, a kivégzett XVI. Lajos 
leánya. A royalista propaganda jóvoltából csaknem szentté avatták, 
a , jóság angyalának" tüntették föl. Thibaudeau találóan mondotta 
róla: , Megjelent az angyal - száraz, gőgös, rekedtes és fenyegető 
hangú, sérült lelkű, megkérgesedett szívű, égő szemű, egyik 
kezében a viszály fáklyájával, a másikban a bosszú kardjával." 
Inkább démon volt, semmint angyal. Velük együtt tért vissza az 
ultrajobboldali emigránsok nem nagy számú, de igencsak dühödt 
falkája. Olyan emberek voltak ezek, akik húsz évet töltöttek 
hazájuktól távol, akiket a haza ellen elkövetett számtalan 
bűncselekedet szennyezett be, akik sohasem ismerték népüket, most 
pedig már teljesen elszoktak tőle, mindenféle régi emlékből 
táplálkoztak, egy rég letűnt korszakból származó elképzelésekből. 
Olyanok voltak ezek az emberek, mint a túlvilágról visszatért 
szörnyű és nevetséges kísértetek. A klasszikussá vált meghatározás 
szerint a forradalom és a háborúk huszonöt esztendeje alatt a 
Bourbonok semmit sem tanultak és semmit sem felejtettek. 1814- 
ben úgy tértek vissza Párizsba, mintha az az 1784. évi francia 
királyság fővárosa volna. 


XVIII. Lajos király megkísérelte az óramutatót visszafelé forgatni. 
Ha csak rajta és legközelebbi munkatársain állott volna, 
Franciaországban valószínűleg a XVI. Lajos monarchiájához hasonló 
rezsimet vezettek volna be. De Sándor cár és a többi szövetséges 
nem akarta, hogy a történelem megismétlődjék. A Sándor és XVIII. 
Lajos közötti első találkozás a cárra igen kedvezőtlen benyomást 
tett; megbánta a történteket, de már késő volt ahhoz, hogy 
változtasson rajtuk. A királynak világosan értésére adták, hogy el 
kell ismerni a forradalom éveiben végbement legfőbb változásokat. 


Mielőtt bevonulhatott volna Franciaország fővárosába, a királynak 


május 2-án alá kellett írnia az úgynevezett saint-oueni 
manifesztumot. Ebben kijelentette: , Mi, Lajos, isten kegyelméből 
Franciaország és Navarra királya, elhatározván egy liberális 
alkotmány létrehozását, s nem tartván lehetségesnek olyan 
alkotmány létrehozását, amely további kiigazításokat kíván meg, 
június 10-re összehívjuk a Szenátust és a Törvényhozó Testületet, s 
kötelezzük magunkat, hogy elbírálás végett elébük terjesztjük azt a 
munkát, amelyet e két intézmény tagjai közül választott 
bizottsággal együtt fogunk elvégezni, s az alkotmány alapjává a 
képviseleti kormányformát tesszük, továbbá az adóknak a kamarák 
általi megszavazását, a sajtószabadságot, a lelkiismereti szabadságot 
és a nemzeti javak eladásának hatályon kívül helyezhetetlenségét, a 
Becsületrend fenntartását." Napóleon rövid parancsainak erélyes 
stílusa után a franciák csodálkozva hallgatták a cikornyás, hosszú, 
bonyolult mondatok e halmazát. 


Franciaországban az úgynevezett oktrojált alkotmánnyal átmeneti 
rezsim jött létre. A régi monarchia teljes visszaállítása lehetetlennek 
bizonyult. Ez még a mit sem felejtő Bourbonok erőit is meghaladta 
volna. Az első restauráció idején létrejött politikai rendszer egy 
lépés volt a polgári monarchia megteremtése felé. XVIII. 

Lajosnak számolnia kellett azokkal az emberekkel is, akik 
megkönnyítették számára, hogy elfoglalja a - még mindig ingatag - 
trónt. XVIII. Lajos első kormányának élén Talleyrand állott, 
hadügyminiszternek Soult marsallt nevezték ki. Napóleon legtöbb 
tábornoka és marsallja, ha elismerte az új hatalmat, megtartotta 
parancsnoki posztját. De mihelyt úgy érezték, hogy egy kicsit 
biztosabban ülnek a nyeregben, a király, s főként testvére, d Artois 
gróf, valamint a szélsőséges royalisták megkísérelték az elvesztett 
pozíciók visszaszerzését. Lépésről lépésre visszaállították az egyház 
hatalmát, prioritását az államban; a legfőbb tisztségekbe 
emigránsokat helyeztek, akiknek sem tehetségük nem volt, sem 
érdemeik nem voltak - a francia nép elleni húszéves küzdelem 
kivételével. A francia forradalomnak a hadseregben népszerű 
háromszínű dicsőséges lobogóját a Bourbonok liliomos zászlaja 
váltotta föl. A háromszínű kokárda helyébe a Bourbonok 
liliomokkal díszített fehér kokárdája lépett. Január 21-ét, XVI. 
Lajos kivégzésének napját a nemzeti gyász napjává nyilvánították. 


A nép kezdetben csodálkozással, majd egyre nagyobb ingerültséggel 


és felháborodással figyelte e különös urak ténykedését, akik olyan 
pökhendien és gőgösen rendelkeztek abban az országban, amely 
hosszú évekig nélkülük élt és ellenük cselekedett. 


A különféle lapokból, újságokból, publicisztikából, amelyek mint a 
tajték, a felszínen úsztak, képet lehetett nyerni arról, mire 
törekedtek a múlt visszatért árnyai. Nem csupán a veszendőbe ment 
tradíciók, a régi jó szokások visszaállításáról volt szó. A visszatért 
emigránsokat nemcsak az uralomra visszahelyezett dinasztia 
jelvényének fehér színe vonzotta. Ezeknek az elkeseredett 
embereknek - akik húsz esztendőn át az európai fővárosok 
előszobáiban és kapualjaiban húzták meg magukat, a kor valóságos 
érdekeinek minden fitogtatott megvetése mellett - a 

legnagyobb mértékben prózai törekvéseik voltak, többek között 
nagyon is érdekelte őket az, amit gőgösen lenézett fémnek neveztek. 
Az előttük csaknem ismeretlen országba visszatérve, az 
elsőszülöttség jogán mohón kanalaztak az állami húsosfazékból. A 
király boldog-boldogtalannak szinekurákat adományozott - nagy 
jövedelemmel és semmiféle kötelezettséggel nem járó tisztségeket. 
De ez még nem volt minden. Az emigránsok összes rendi 
adottságaikból csak egyet őriztek meg: azt a képességet, hogy 
számlálatlanul költsék a pénzt. Sohasem volt elég a pénzük. A 
royalisták általános közös követelése egykori birtokaiknak, új 
tulajdonosok kezében levő vagyonuknak a visszanyerése lett. Egy 
királyi rendelettel a nemzeti birtokoknak, vagyis az annak 

idején elkobzott földeknek azt a részét, amelyet még nem adtak el, 
visszaadták régi tulajdonosaiknak. De ez sem bizonyult 
elegendőnek. Új lépést készítettek elő, az új kezekben levő birtokok 
kisajátítását, régi tulajdonosaiknak való visszaadását. Ez 

veszélyes tendencia volt - a forradalom és a napóleoni korszak 
összes eredményeinek revideálása. Ez a feladat alighanem 
meghaladta a royalisták erejét, de nyugtalanságot, közfelháborodást 
keltett. Néhány hét alatt maguk ellen hangolták az egész népet. A 
parasztok teljes joggal tartottak attól, hogy a földbirtokosok, a régi 
urak és főpapok elveszik tőlük a földet, visszaállítják a gyűlöletes 
tizedet, a régi feudális adóterheket. Sok új tulajdonos féltette 
birtokát, hiszen jogaikat megkérdőjelezték. Felmerült annak a 
veszélye, hogy újra elosztják a tulajdont, de ezúttal a királlyal 
visszatért emigránsok érdekében. 


A hadsereget sértette egykori szolgálatainak semmibevevése, a 
húszesztendős időszak hőstetteinek és áldozatainak hangsúlyozott 
lebecsülése. Sok tábornokot és tisztet nyugállományba helyeztek. 
Helyüket emigráns nemesek foglalták el, akiknek a szolgálati 
jegyzékében nem szerepelt egyéb, mint a francia nép ellen 
elkövetett bűntettek. A királynak és a fivérének, d"Artois grófnak a 
környezetéhez tartozó pökhendi, tehetségtelen alakok, akik éppoly 
gőgösek voltak, amilyen tudatlanok, a hadseregben a legfőbb 
parancsnoki tisztségeket maguknak követelték és meg is kapták. 
Hírneves hadvezéreknek, kiváló marsalloknak át kellett engedniük 
az első helyeket a pénzre és rangra éhes emigráns bandának. Az 

, előkelő világhoz? tartozó hölgyek - így nevezték magukat az 
emigráns királyi udvar parazitái - kinevették és megsértették Ney 
marsall feleségét; személyében megsértették a , bátrak 
legbátrabbját" is. , Bailén hősét", Dupont tábornokot, akit annak 
idején hadbíróság elé állítottak, kinevezték a kormány tagjának; a 
hadsereg ebben a különös kinevezésben szándékos kihívást látott. 
Bourrienne-t, akit Napóleon elkergetett megvesztegethetősége és 
sikkasztásai miatt, rendőrminiszternek nevezték ki. Nem lehetett 
kételkedni abban, hogy mit jelentett ez a kinevezés. Bonaparte 
egykori fegyvertársa és titkára, aki kitűnően ismerte a bonapartista 
párt vezérkarát, azt a feladatot kapta, hogy számoljon le a 

párttal; d Artois gróf hívei már régen álmodoztak erről. 


Ilyen vagy olyan mértékben valamennyi társadalmi osztályt sértette 
az új urak politikája. Az első restauráció rövid ideje alatt a 
Bourbonok és lakájaik csak egy téren tudtak tanúságot tenni 
tehetségükről: sikerült mindenkit maguk ellen ingerelniük. Fél 
esztendő sem telt el XVIII. Lajos trónra lépése óta, és az országban 
széles körű ellenzék alakult ki; Bassano hercegné szalonja lett a 
royalistaellenes ellenzék főhadiszállása; a szép háziasszonynak 
mondott bókokat itt kevesebbre becsülték, mint a királyi udvar 
kigúnyolását. Az általános elégedetlenség mércéjéül Fouché 
magatartása szolgálhatott. Az intrikára való leküzdhetetlen hajlama 
mellett megmaradhatott az események külső megfigyelőjének. 
Levelet írt Napóleonnak, azt ajánlva neki, hogy menjen át az 
Amerikai Egyesült Államokba. Majd megemlítette ezt a levelet 

d Artois grófnak, úgy tüntetve föl, mint az új dinasztia érdekeiről 
való gondoskodás egy formáját. , Napóleon Elba szigetén 
Olaszország számára, Franciaország számára, egész Európa számára 


ugyanaz lesz, mint a Vezúv Nápoly mellett." 


De Fouché iparkodását nem értékelték. Az otrantói herceg 
háromszor is felajánlotta szolgálatait a Bourbonoknak, s háromszor 
utasították vissza. Akkor a mindig körültekintő Fouché ésszerűnek 
tartotta, hogy nyíltan csatlakozzék a kormány ellenzékéhez. Kezdte 
látogatni Bassano hercegné szalonját; nem a szép asszonyok 
kedvéért járt oda - ezzel senki sem gyanúsította: egy újabb 
összeesküvés hálóját kezdte szövögetni, ezúttal a Bourbon-dinasztia 
ellen. Ezekről az 1815 telén folyó titkos tárgyalásokról nem 
mindent tekinthetünk tisztázottnak. Azok a memoárírók, akik 

részt vettek ezekben a titkos megbeszélésekben, teljesen érthető 
okokból igyekeztek ennek az összeesküvésnek a történetét a 
végletekig összekuszálni. Mindamellett megállapítottnak tekinthető, 
hogy az összeesküvésben, illetve az antiroyalista 

tárgyalásokban részt vettek Fouché, Thibaudeau, Lavalette, 
Régnault de Saint-Jean-d Angély, Erlon, Lallemand és mások. Az a 
kapocs, amely egyesítette őket, a Bourbon-rezsimmel szembeni 
ellenségesség volt, a változások szükségességének felismerése. De 
ezen túl a nézeteltérések területe következett: egyesek Eugéne 
Beauharnais diktatúrájának bevezetését kívánták, mások azt 
javasolták, hogy Lazare Carnot vegye át a hatalmat, megint mások 
Napóleon visszatéréséről álmodoztak. A legutóbbi változattól 
azonban sokan azért idegenkedtek, mert attól tartottak, hogy újabb 
háborút idézne elő. De mielőtt eldöntötték volna az új hatalom 
kérdését, meg kellett semmisíteni a Bourbonok monarchiáját - 
ebben valamennyien egyetértettek. 


Napóleon a távoli Elbáról feszült figyelemmel kísérte a 
Franciaországban végbemenő eseményeket. A fontainebleau-i 
szerződésben vele szemben vállalt kötelezettségeket nem 
teljesítették: elválasztották őt feleségétől, Mária Lujzától. 
Metternichnek, aki óráról órára nagyobb szerepet játszott, az volt a 
fő gondja, hogy Napóleon fia ne legyen együtt az apjával. Félt a 
leendő II. Napóleontól, és hogy lehetetlenné tegyék a Bonaparte- 
dinasztia sarjának a francia trónra való lépését, úgy döntöttek, 
hogy a francia császár fiából osztrák herceget faragnak. Apját 
nagyapja fogja helyettesíteni, az osztrák császár, s az ő palotájában 
nevelkedett 1814-től. kezdve a majdani reichstadti herceg. 


Napóleon megbántva érezte magát, s a legkülönfélébb 
találgatásokba bocsátkozott. Nem tudta, hogy maga a felesége 
hagyta-e cserben, vagy rákényszerítették, hogy különváljon tőle. 
Sok mindent előre látott, de arra sohasem gondolt, hogy elveszik 
tőle a fiát meg a feleségét. 


Május végén Malmaisonban meghalt Joséphine. Élete utolsó 
szakaszában nagy tisztelettel vették körül; Mária Lujza elutazása 
után ő volt az egyetlen császárné - egy letűnt korszak utolsó élő 
képviselője. Felkereste őt Sándor cár, és sokáig 

beszélgettek, sétáltak a parkban; őt követték a többiek: a porosz 
király, Miklós és Mihály nagyhercegek, Bernadotte, a svéd trón 
várományosa, német választófejedelmek, marsallok. Mindenkit 
méltóságteljesen fogadott; ő maradt Franciaország első hölgye - 
XVIII. Lajos udvarának nagy bosszúságára. De a figyelem, a tisztelet 
jelei nem szereztek neki örömet. Május utolsó harmadában 
Joséphine megbetegedett, s az orvosok nem tudták megállapítani, 
mi a baja. Május 29-én, ötvennégy éves korában meghalt. 

Amikor Napóleon később megkérdezte Joséphine kezelőorvosától, 
Aureau doktortól, mi okozta halálát, az orvos ezt válaszolta: ,,A 
bánat, a nyugtalanság, az ön miatti nyugtalanság." 


Napóleon visszatérése Elba szigetéről (Stenben festménye) 
Napóleon Elba szigetén egészen egyedül maradt. 


De nem személyes indítékok késztették Napóleont döntő lépésekre. 
Figyelemmel kísérve a franciaországi fejleményeket, egyre jobban 
meggyőződött arról, hogy a Bourbonok restaurált hatalmát a nép 
nem fogja elfogadni. Elba nem a , megnyugvás szigete? lett számára, 
ahogy eleinte békülékenyen mondotta. Megfigyelőtorony volt, egy 
kissé távoli, de egyúttal kényelmes: onnan könnyebben lehetett 
áttekinteni azt, ami az ellenfél táborában történik. Voltak hűséges 
segítőtársai: Cambronne, Drouot. Megnyugtató hírek érkeztek 
hozzá; mindenki elégedetlen - a parasztság, a polgárság, a hadsereg. 
Ugyanakkor pontos értesüléseket kapott arról, hogy Bécsben azt 
tárgyalják, nem kellene-e a veszélyes császárt Elbánál jóval 
távolabbi helyre szállítani -Amerikába vagy Szent Ilona szigetére. 


Napóleon a tettek embere volt, még nem szállt el fölötte az idő, 
negyvenöt éves volt, megvolt benne a magát soha idő előtt meg 


nem adó játékosnak a vérmérséklete; rövid töprengés után merész 
lépésre szánta rá magát. 1815. március 1-én a Juan-öböl néptelen 
partjánál három hajó kötött ki. Sietve kiszállt róluk egy kis csoport. 
A császár a leghűségesebb, iránta odaadással viseltető katonákkal és 
legközelebbi munkatársaival (az egész csapat 1100 főből állt) partra 
szállt a francia királyság déli részén. Február 26-án hagyta el 
Portoferraiót, három napig tartott az út, szerencsésen elkerülve az 
összes őrhajókat, amelyek útjába akadtak, s akadály nélkül partra 
szállt hazája földjén. 


Erőltetett menetben - húsz óra alatt ötvenöt kilométert téve meg - a 
maroknyi csapat ösvényeken vonult észak felé. Bonaparte a 
legnehezebb utat választotta: az alpesi előhegységen haladt át. 
Akkor már elhatározta, hogy sikert ér el, egyetlen puskalövés nélkül 
meghódítja Franciaországot. Nem hadakozhat a franciák ellen, még 
ha a fehér lobogó alatt vonulnak is; az elveszett trónhoz vezető 
útnak vértelennek kell lennie. Parancsot adott ki csapata minden 
tagjának, hogy ne nyisson tüzet, ne nyúljon fegyverhez semmiféle 
körülmények között sem. Napóleon nagy távolságokat 

megtéve, falukban éjszakázva, ahol a csapatot a parasztok 
rokonszenvező meglepetéssel fogadták, a hegyeken át március 7-én 
Grenoble-hoz ért. 


Párizsban már március 3-án, majd egész Franciaországban híre járt 
annak, hogy Napóleon elhagyta Elba szigetét és ismeretlen irányba 
tart. E rövid hír megrázkódtatta az országot, utána pedig az egész 
világot. 


A Franciaország déli területein levő francia csapatok az öreg 
Masséna marsall parancsnoksága alatt álltak. Masséna, híven 
esküvel fogadott kötelességéhez, tudomást szerezve arról, hogy 
Napóleon partra szállt a Juan-öbölben, parancsot adott Miollis 
tábornoknak, hogy állítsa meg és fegyverezze le Bonaparte csapatát: 
kezdetben kevesen hittek a vállalkozás sikerében. Miollis tábornok 
hosszú ideig szolgált a császár alatt, a legfelelősebb megbízásokat 
hajtotta végre Rómában, Firenzében, az Appennini-félszigeten és 
mindig Napóleon teljes bizalmát élvezte. A tábornok nagy katonai 
egységével el akarta vágni Napóleon útját, de úgy esett, hogy 
Napóleon kis serege Miollis tábornok seregei elé került: a tábornok 
nem tudta végrehajtani a kitűzött feladatot. A kortársak találgatták: 


vajon Napóleon csapata menetelt-e nagyon gyorsan vagy Miollis 
ezredei vonultak nagyon lassan, s ha így van, mi az oka ennek? De 
akár így történt, akár úgy, nem találkoztak útközben, s Napóleon 
katonáival akadály nélkül érkezett Grenoble-hoz. 


Eközben Párizsban már félreverték a harangokat. A királyi udvar 
sürgős intézkedéseket tett, hogy ártalmatlanná tegye a vakmerő 
korzikait. A hadügyminiszter - Dalmácia hercege, Soult marsall - 
parancsot adott egy 30 000 főnyi megfigyelő hadseregnek, hogy 
induljon el Bonaparte kis csapata elé. Soultot a király környezete 
nem találta elég erélyesnek, s főként - Napóleon iránti titkos 
rokonszenvvel gyanúsították. A hadügyminiszteri tisztségben 
Clarke, Feltre hercege váltotta föl. De vajon Clarkeban nem voltak-e 
meg ugyanazok a fogyatékosságok, mint Soultban? A mindig 
öntelt d"Artois gróf Lyonba sietett, hogy ott elállja az utat az 

, arcátlan kalandor? az , emberevő", a , korzikai szörny" előtt - 
ahogy Napóleont az uralkodó dinasztia sajtója nevezte. 


Napóleon taktikája elsősorban abban állt, hogy elkerülje a fegyveres 
összeütközéseket. Kevéssé ismert utakon vargabetűket írva le, 
libasorban haladva a szűk ösvényeken, a kis sereg el tudott jutni 
Grenoble-ig. Olt jelentős katonai erők vonultak fel ellenük 
Marchand tábornok vezénylete alatt. Nem lehetett elkerülni az 
összecsapást a reguláris hadsereggel. Laffrey falunál, a szurdok 
bejáratánál, Napóleon csapatának útját állták. A seregek elővéd 
alakulatai Randon kapitány vezénylete alatt Marchand tábornok 
parancsára elállták az utat. Napóleon közeledett a királyi 
csapatokhoz. Amikor látómezejükön belül volt, megparancsolta 
katonáinak, hogy a puskát a jobb kezükből tegyék át a balba. Mailet 
ezredest, egyik legközelebbi munkatársát kétségbe ejtette ez az 
intézkedés; megkísérelte a császárt eltéríteni ettől a szerinte 
esztelen lépéstől. De Napóleon tudott kockáztatni; katonái 
lényegében fegyvertelenül közeledtek a királyi hadsereghez, bal 
kezükben tartva a lefelé fordított puskát. 


Napóleon, nem gyorsítva meg lépteit, nyugodtan elindult a reá 
szegezett puskák felé. Egy kézmozdulattal megállítva csapatát, előre 
ment, szembe a katonákkal, egyedül, védelem nélkül, s 
pisztolylövésnyi távolságba érve, széttárta köpenyét és így szólt: 


- Katonák, megismertek-e? Ki akar közületek lőni a császárára? 


Tessék, itt vagyok! 


Ez jól kiszámított lépés volt. , Élj en a császár!" kiáltották a katonák, 
és az egész alakulat átállt Napóleon mellé. Egy immár jelentős sereg 
élén, támogatva a környékbeli falvak parasztjai, valamint a 
városkaput bezúzó külvárosi munkások által, Napóleon diadalmasan 
vonult be Grenoble-ba. Erőltetett menetben, a kis városok hozzá 
átalló hadőrségeivel kiegészítve sorait, Napóleon hadserege gyorsan 
nyomult észak felé. 


Ki támogatta Napóleon hadseregét - mert ez most már nem csapat 
volt, hanem nagy hadsereg? A parasztok, a munkások, a 
közkatonák, az egyszerű emberek. Napóleon gyors előrenyomulása 
az ország belsejébe a nép támogatása folytán vált lehetségessé. 


Március 10-én a napóleoni hadsereg, a parasztok, a munkások, az 
egyszerű emberek hatalmas tömegével körülvéve Lyon falai alá 
érkezett. Az önhitt d"Artois gróf elmenekült Franciaország második 
városából, átadva a parancsnokságot Macdonaldnak: érezte, hogy az 
ellenállás veszélyes lehet rá nézve. Lyon egész helyőrsége és 

egész lakossága átállt Napóleonhoz. 


Az országban nagy zavar uralkodott. A Bourbonok, az emigránsok, a 
royalisták iránti gyűlölet tört utat Napóleonnak Párizsba. A franciák 
nem akartak háborút - torkig volt vele mindenki -, s attól tartottak, 
hogy Napóleon visszatérése az országot ismét háborúba sodorja. 
Louis Aragon a , Nagyhét"-ben kitűnően leírja az akkori ellentétes 
érzelmek forrongását. De a Bourbonok iránti gyűlölet 


felülkerekedett. A nép üdvözölte Napóleont. 


Akkor Napóleon ellen küldték Franciaország egyik leghíresebb 
hadvezérét - Ney marsallt. Ney megígérte a királynak, hogy 
vasketrecben hozza el Napóleont. De amikor Napóleon hadserege és 
Ney hadserege Chalon közelében érintkezésbe lépett egymással, 
Neynek átadták Napóleon üzenetét: , Ney! Jöjjön elém 

Chalonba. Ugyanúgy fogom fogadni, mint a moszkvai csata után." 
Ney ingadozott, az utolsó percig nem tudta, mire határozza el 
magát. De amikor a seregek találkoztak, Ney nem kételkedhetett a 
katonák érzelmeiben, kirántotta kardját a hüvelyéből és felkiáltott: 
, Tisztek, altisztek és közkatonák! A Bourbonok ügye örökre 
elveszett!" S Ney hadserege mind egy szálig átállt Napóleonhoz. 


Most már hatalmas, feltartóztathatatlan áradat vonult Párizs felé, 
amelynek semmi sem állhatott ellent. 


Párizsban a Vendome-oszlop talapzatára nagy, kézzel írott plakátot 
rágasztottak: , Napóleon - XVIII. Lajoshoz. Király, testvérem, ne 
küldjön nekem több katonát, van már elég." Ez az ironikusan 
csengő felirat tudatta az igazságot, a hadsereg átállt Napóleon 
mellé. 


A március 19-ről 20-ra virradó éjjelen XVIII. Lajos, aki nemrég még 
kérkedve bizonygatta, hogy örökre Párizsban marad, egész 
családjával páni félelemben menekült egy hintóbán a Lille-be vezető 
úton. A napóleoni hadsereg még csak Fontainebleau-hoz közeledett, 
s Párizsban a Tuilériák palotájáról már letépték a fehér zászlót 

és kitűzték a háromszínű zászlót. Emberek tízezrei tódultak ki az 
utcára. A párizsiak ujjongtak, nevettek, s élcelődtek az elmenekült 
királyi családon. A király hívei elrejtőztek, s siettek letépni 
ruhájukról a fehér kokárdát. A Bourbonok hatalma a fővárosban 
már megszűnt, még mielőtt Napóleon bevonult Párizsba. A 
Tuilériák palotájában a Bourbon-liliomos szőnyegeket a császárság 
aranyméheivel cserélték föl. 


1815. március 20-án, este 9 órakor vonult be Napóleon a 
Tuilériákba, a tömeg örömujjongása közepette. 


Kétesztendei vereség, kudarc, balsiker után március 20-ának tavaszi 
napja, úgy látszott, ismét visszavitte őt a sikerek és győzelmek 
útjára. Ez volt életének utolsó boldog napja. Tavasz volt, a 
várakozások ideje, a reménységek ideje, s ő ismét Párizs páratlan 
tavaszi illatát lélegezhette be: boldog, izgatott arcok vették körül; 
fegyvertársai közt volt, kezet szorított velük, ismét érezte vállán a 
győzelem széles szárnyait. 


1815 márciusának húsz napja Franciaország történetének 
legbámulatosabb napjai közé tartozik. Ami e húsz nap alatt történt, 
azt a kortársak csaknem csodának tartották. Talán csakugyan 
csodának látszhatott: maroknyi fegyvertelen ember partra szállt 
Franciaországban, s három hét alatt egyetlen puskalövés nélkül, 
egyetlen emberélet feláldozása nélkül meghódította az egész 
országot! Napóleon életrajza sok fényes lapot tartalmazott, de 
életének talán ez az utolsó, legmerészebb, legkockázatosabb 

kalandja, amelyet később ,,a sas röptének" neveztek, volt a 
legnagyszerűbb. Napóleon bátorsága, határozottsága, politikai 
szemmértéke kellett e példátlan vállalkozás megkockáztatásához és 
a siker kivívásához. 


1815 márciusának azokban a napjaiban Franciaországban és 
határain túl egyaránt, valamennyi európai városban és faluban a 
rémülettel határos bámulattal, helyenként pedig lelkesedéssel 
tárgyaltak, vitatkoztak, találgatásokba bocsátkoztak arról, 
hogyan hódíthatta meg Napóleon ilyen hihetetlen vakmerőséggel 
Franciaországot. Az emberek még nem gondolkoztak azon, mivel 
végződhet mindez, s elképedtek ezen a csaknem valószínűtlen 
eseményen; talány maradt előttük, hogy az erős királyi hatalmat, 
amely óriási hadseregre, az összes európai monarchiákra 
támaszkodott, három hét alatt legyőzte és ízzé-porrá zúzta 
maroknyi ember, lefelé fordított puskákkal. 


De vajon magyarázható-e Napóleon 1815. márciusi bámulatos 
sikere csupán személyes tehetségével vagy a nép, a hadsereg közötti 
személyes népszerűségével, ahogy ezt sok életrajzíró állítja? 
Napóleon visszatérésének csodálatos száz napja 

bonyolult társadalmi jelenség volt. Napóleon ezt a csodát nem csak 
és nem is annyira bátorsága és tehetsége révén vihette végbe (bár 
ezeket, természetesen, hiba volna tagadni), mint inkább annak 
jóvoltából, hogy első lépéseitől kezdve élvezte a nép támogatását. A 
nép e támogatása nem az egyszerű francia embereknek Napóleon 
vagy a császári rezsim iránti személyes odaadását fejezte ki, hanem 
elsősorban a Bourbonok iránt táplált gyűlöletüket. A Bourbonok 
uralkodásuk tíz hónapja alatt annyira lelepleződtek a közvélemény 
előtt, olyan kedvezőtlen oldalukról mutatkoztak be, 

annyira nemzetellenes, franciaellenes erőnek bizonyultak, hogy 
szembeállították magukkal a nép legszélesebb rétegeit. 


Amikor egyesek arról beszélnek, hogy a hadsereg átállt Napóleon 
mellé, hogy sikerét elsősorban a hadsereg támogatása biztosította - 
ami egyébként nem vitás -, akkor megfeledkeznek róla, hogy 
Franciaország hadserege, összetételét tekintve, lényegileg paraszti 
hadsereg volt. Ha az 1815. márciusi események társadalmi 
természetét meg akarjuk határozni, meg kell állapítanunk, hogy 
Napóleon azért arathatott sikert, mert elsősorban a parasztság 


29. 


támogatta, amely védelmezőjét látta benne a feudális fenyegetés 
ellen. A félelem, a rettegés a feudális restaurációtól, attól, hogy a 
feudális kiváltságokat, pl. a gyűlölt tizedet visszaállítják, hogy a 
forradalom szociális vívmányait felszámolják, visszaállítják a 
tulajdont, a mindezek miatti nyugtalanság a nép többségét 
Napóleon mellé állította. 


Grenoble bevételekor, Lyonban és számos más városban 
Napóleonnak erélyes támogatást és segítséget nyújtottak a 
munkások. A munkások, a városi szegénység Párizsban is támogatta 
őt. Fouché panaszolta a , csőcselék" befolyásának növekedését. 
Ugyanezt írták az orosz lapok is: , Mindenféle csőcselék gyülekezik a 
Tuilériák kertje előtt, és kihívja magához Bonapartét, holott azelőtt 
még a közelébe se merészkedtek." A városi plebejusok 
szükségképpen támogatták Napóleont: egyik formája volt ez a 
Bourbon-dinasztia iránti engesztelhetetlen gyűlölet 
megnyilvánulásának. 


Megfigyelhető volt, hogy amilyen mértékben Párizsba kétségtelen 
hírek érkeztek Napóleon gyors északra nyomulásáról, olyan 
mértékben esett a francia fővárosban az értékpapírok árfolyama. Az 
értékpapíroknak ez a zuhanása elsősorban arról tanúskodott, hogy a 
tőzsdei köröket nyugtalanították a közelgő nagy változások. De 
tanúskodott arról is, hogy a burzsoázia egy része Napóleon ellen 
foglalt állást, vagy legalábbis, hogy óvatosabban fejezzük ki 
magunkat, nem támogatta ezt a vállalkozást. Mindamellett nem 
kétséges, hogy a burzsoázia jelentős része, többek között még 

azok a körei is, amelyek kritikusan álltak szemben a napóleoni 
rezsimmel, 1815 márciusának döntő napjaiban egyértelműen 
támogatták Napóleont. Miért? Elsősorban azért, ahogy azt annak 
idején Thibaudeau helyesen megjegyezte, mert az élet, a 

pillanat követelményei , választás elé állították őket Napóleon és a 
Bourbonok között, ami a forradalom és az ellenforradalom közötti 
választást jelentette". 


Thibaudeau helyesen elemezte az 1815 márciusában kialakult 
helyzetet. A mondottak pontosítása végett még csak annyit kell 
hozzáfűznünk: a polgári forradalom és a feudális ellenforradalom 
között kellett választani. Akár használták ezeket a szavakat, akár 
nem, azokban a napokban minden francia előtt ez az alternatíva 


állt. S nem csoda, hogy a francia nép túlnyomó többsége, amikor 
választania kellett Napóleon polgári hatalma és a Bourbonok 
feudális hatalma között, az első mellett szállt síkra. 


Azt, ami 1815 márciusában Franciaországban végbement, ha e 
csodálatos események társadalmi természetét alaposan elemezzük, 
sajátos polgári forradalomként kell meghatároznunk. A nemzet 
túlnyomó többsége, azaz a parasztság, a városi plebejusok és 
polgárok felkeltek, hogy lerázzák a forradalom anyagi, szociális és 
politikai vívmányainak megsemmisítésére törő feudális reakció 
igáját. 1815 márciusának specifikus sajátossága - az, hogy a 
hadsereg támogatta a népi mozgalmat, s minden parancs és 
fenyegetés ellenére átállt Napóleon és a nép oldalára - csak 
hangsúlyozta az 1815-ös forradalom össznépi jellegét. Ezért némely 
szerzők azon kísérletét, hogy 1815 márciusát afféle 
pronunciamientónak (katonai lázadásnak) tekintsék, el kell 
vetnünk. Ez nem katonai összeesküvők szűk körének felülről 
végrehajtott államcsínye volt, hanem az összes társadalmi 
osztályokat felölelő, széles körű népi mozgalom. 1815 

márciusa 1830 júliusának előlegezése volt. S a Napóleon által az 
eszeveszetten merész vállalkozásban aratott csaknem 
fantasztikusnak tűnő siker végső soron abban leli magyarázatát, 
hogy a kellő időben állt egy olyan, már megérett forradalom élére, 
amely a történelem kerekét hátrafelé forgatni próbáló Bourbonok 
monarchiájának restaurálása ellen irányult. 


Egyébként a kortársak így is fogták fel az 1815. tavaszi 
eseményeket. A márciusi napokat, Napóleon bevonulását Párizsba 
, március 20-i forradalomnak? nevezték. Ezt írták Pontécoulant, 
Thibaudeau, Lavalette és sokan mások. S joggal hangsúlyozták, 
hogy ez a forradalom sikeresen kezdődött, első és legfontosabb 
cselekedete a nép által gyűlölt Bourbon-hatalom megdöntése volt. 


Így fogták fel a franciaországi események jelentését külföldön is. 
Nem. annyira Napóleon személyes sikerét látták bennük, mint 
inkább a forradalmi elv győzelmét és a megingathatatlannak 
nyilvánított legitimizmus elveinek megdöntését. A Moszkovszkij 
vedomosztyi például nyugtalanul írt arról, hogy Franciaországban 
megnőtt a jakobinusok befolyása. , Hogy terveinek sikerét jobban 
biztosítsa, Bonaparte összeszűrte a levet a jakobinusokkal - írta a 


lap -, és most azt tartja, hogy nagy szüksége van rájuk, nehogy 
hirtelen megfosszák erejétől a nép körében." Ugyanez a 
lap megállapítja, hogy a "jakobinusok" mindenütt felülkerekednek". 


A bécsi kongresszuson összegyűlt európai hatalmak intranzigenciája 
(hajthatatlansága), a Napóleon által tett békejavaslatok merev 
elutasítása elsősorban azzal magyarázható, hogy féltek a 
forradalomtól, gyűlölték a forradalmat. 1815-ben az európai 
hatalmak koalíciója által Franciaország ellen viselt háború 
jellegében ismét ellenforradalmi intervenció volt. Még nem írták alá 
a , Szent Szövetség okmányát", de 1815 tavaszán és 

nyarán Franciaország ellen lényegében azt a gyakorlatot 
alkalmazták, hogy a forradalmat és a forradalmi szellemet a 
szuronyok erejével fojtsák meg. Az európai reakciós monarchiák 
kormányai beavatkoztak Franciaország belügyeibe, és a fegyverek 
erejével, a nép akarata ellenére, ismét visszaállították a franciák 
által gyűlölt Bourbon-hatalmat. 


A márciusi diadal szédítő napjaiban és óráiban, amikor az óriási 
néptömeg lelkes ovációval köszöntötte Napóleont, amikor 
megérkezett a Tuileriákhoz, vajon megértette-e, világosan 
felismerte-e a császár az események jelentőségét és jelentését? 


Igen, Napóleon az 1812-1814-es kudarcok és vereségek idején is, a 
csodálatos márciusi hetekben is sok mindent átgondolt, átértékelt; 
sokat tanult e nehéz időkben. Grenoble-ban és Lyonban, már első 
nyilatkozataiban és proklamációiban kijelentette, hogy az általa 
visszaállított császárság különbözni fog az előzőtől, hogy fő 
feladatául a béke és a szabadság biztosítását tűzi ki. A lyoni 
dekrétummal hatályon kívül helyezte a Bourbonok mindazon 
törvényeit, amelyek semmivé akarták tenni a forradalom 
vívmányait; a visszatért emigránsok és a nemesek érdekében hozott 
összes törvényeket; újból megerősítette, hogy a tulajdonnak a 
forradalom és a császárság éveiben történt újrafelosztása 
megingathatatlan; általános amnesztiát hirdetett, amelyből csak 
Talleyrand, Marmont és néhány áruló volt kirekesztve; az ő 


vagyonukat lefoglalták. 


,; A történelem igazolni fogja - mondta Párizsban Napóleon -, s ez az 
én dicsőségem lesz, hogy a Bourbonok trónfosztásához nem volt 
szükségem sem nagy létszámú hadseregre, sem hajóhadra; nem 


kellett nekem sem Murat segítsége, sem Ausztria támogatása. A 
március 20-i forradalom összeesküvés és árulások nélkül folyt le; 
nem akartam, hogy akár egy csöpp vér is folyjon; megtiltottam, 
hogy akár egyetlen puskalövés eldördüljön. A nép és a hadsereg vitt 
el engem Párizsba! A közkatonák meg az altisztek hajtottak végre 
mindent; a népnek meg a hadseregnek vagyok adós mindenért." 


Azokban a napokban Napóleon nemegyszer hangsúlyozta a nép és a 
hadsereg döntő szerepét. Széles körű politikai és szociális 
reformokra tett ígéreteket: eleinte még Franciaország majdani 
államrendjének kérdését sem határozta meg. Ha 

hiszünk Pontécoulant-nak (s a lényeget illetően hihetünk), 
Napóleon ezt mondta: , Francia-ország lehet monarchia, köztársaság 
vagy császárság, s egyetlen európai államnak sincs joga ezt 
rosszallani." Erélyesen védelmezte Franciaország azon jogát, 

hogy maga határozza meg sorsát, és visszautasította az idegen 
államoknak a francia belügyekbe való beavatkozását bármilyen 
formájában. Több ízben és ünnepélyesen megerősítve, hogy 
Franciaország lemond az európai uralomra való mindennemű 
igényéről, egyúttal kategorikusan elutasított minden külső 
beavatkozást az ország belügyeibe. 


Megváltoztak az idők! Azelőtt a napóleoni Franciaország 
rákényszerítette akaratát az európai hatalmakra; most Napóleonnak 
kellett védelmeznie Franciaország nemzeti szuverenitását, s ez sem 
volt könnyű feladat. 


A kormány, amelyet Napóleon Párizsba való visszatérésekor 
alakított, visszatükrözte a végbement változásokat. A 
külügyminiszteri tárcát Caulaincourt-ra bízta, Davout marsall lett a 
hadügyminiszter, a belügyminiszteri tisztség betöltésére Napóleon 
Carnot-t kérte föl. A többi tisztséget közvetlen munkatársaira bízta; 
a tengerészeti minisztériumot Decrés-re, a postaügyet Lavalette-re 
stb. A közvélemény a legfontosabbnak azt tartotta, hogy Carnot 
tagja lett a kormánynak; ebben a republikánusokkal való kibékülés 
jelét látták. " De a rendőr-minisztériumot Napóleon Fouchéra bízta, 
aki az utolsó pillanatban átállt hozzá. Ez kétségtelenül hibás lépés 
volt; az egyik kortárs véleménye szerint Fouchét kinevezni 
rendőrminiszternek annyit jelentett, mint ha valaki az árulót 
betelepíti tulajdon házába. 


Napóleon felismerte, hogy a zsarnoki hatalom régebbi rezsimje már 
lehetetlen. Visszaállították a császárságot, de a liberális 
császárságot; magához rendelte Benjamin Constant-t, aki iránt 
egyébként sohasem érzett személyes rokonszenvet, s megbízta azzal, 
hogy készítsen egy kiegészítést az alkotmányhoz. Ez az úgynevezett 
, kiegészítő okmány", amelyet Benjamin Constant fogalmazott meg, 
kompromisszum volt. A Bourbonok alkotmányából átvette a 
felsőházat, a pairek (főrendek) házát. Az alkotmányon bizonyos 
módosításokat eszközöltek: a vagyoni cenzust XVIII. Lajos 
alkotmányához képest alacsonyabb szinten állapították meg. De a 
különbség viszonylag nem volt nagy. Igaz, Napóleon visszaállította 
a nemzeti szuverenitást és a népszavazás rendszerét, s a , kiegészítő 
okmányt" szótöbbséggel jóváhagyták. De ez a , kiegészítő okmány", 
a Benjaminka (ahogy lenézően elnevezték Benjamin Constant-ról), 
senkit sem elégített ki. Az új alkotmány, természetesen, nem 
elégítette ki a népet, mert lényegében korlátozta a nép 
kezdeményezését és részvételét a politikai vezetésben; a polgári- 
liberális császárság rezsimjét vezette be, míg a nép a hatalomnak 
nem liberális, hanem demokratikus megszervezését várta. 


Napóleon tudta, hogy ha puskalövés nélkül meg tudta szerezni a 
hatalmat, azt elsősorban a népnek köszönhette. De uralkodása évei 
alatt már olyan mértékben egyeduralkodóvá lett, hogy nem 
kockáztatta meg, nem volt rá bátorsága, nem szánta rá magát arra, 
hogy teljesen a népre támaszkodjék. 


Lényegében mindent újból kellett kezdenie: visszatérnie az 1793. 
évi politikához, a népre bíznia magát, az egyszerű közkatonákra, 
folytatnia a forradalmat legmagasabb, jakobinus szakaszától. 
Napóleon népszerűsége az egyszerű nép, a hadsereg körében soha 
nem volt akkora, mint 1815 tavaszának napjaiban. Feledésbe 
merültek az összes régebbi sérelmek, feledésbe merült mérhetetlen 
becsvágya, a pusztító háborúk, amelyekre a francia népet és Európa 
népeit kárhoztatta; minden a múltba merült. A nép, a katonák 
szemében továbbra is a , kis káplár?" volt, aki egy 

kézmozdulattal meg tudta szabadítani Franciaországot az emigráns 
söpredéktől, amely a francia nép vérét akarta kiszívni. Ilyen 
kiáltásokkal fogadták: , Éljen a császár! Vesszenek a nemesek meg a 
papok!" S hazatérése első napjaiban megértette a népi 


felháborodás nyelvét; ezt válaszolta: , Lámpavasra akasztom az 
árulókat!" - ez a Bastille rohamának a nyelve, 1793-nak a nyelve 
volt. 


De nem sokáig tartott. Amikor újból betelepedett a Tuileriák 
fényűző és pompás palotájába, amikor órákat töltött miniszterekkel 
és politikai vezetőkkel tanácskozva, ismét egyeduralkodónak, 
császárnak érezte magát. Az okos Pontécoulant, a jó megfigyelő 
megjegyezte, hogy a minden hájjal megkent politikai rókákkal 
folytatott vég nélküli tárgyalások meggyöngítették; ezek a meddő 
politikai beszélgetések, mint Gullivert a törpék országában, ezernyi 
hálóval kötözték meg; ahelyett, hogy cselekedett volna, semmire 
sem vezető tárgyalásokban vesztegette az idejét. 


A törvényhozó intézményekben fivéreivel együtt a császári család 
tagjainak különös és nem helyénvaló öltözékében jelent meg: 
selyemharisnyában, arannyal kihímzett ruhában. Vajon ez az öltözet 
felelt meg a , kis káplárról", Montenotte és Lodi hőséről a népben 
kialakult elképzelésnek? 


Már nem érezte többé azt a boldogságot, a néppel való 
összeforrottságot, a jó csillagában való hitet, melyet leolvashattak 
arcáról március 20-ának felejthetetlen estéjén. Most súlyos gondok 
nyomasztották, s világosan látta az előtte, az ország előtt álló óriási 
feladatokat. 


Valamennyi európai országhoz - Oroszországhoz, Angliához, 
Ausztriához, Poroszországhoz - a status guo feltételein alapuló 
békeajánlatokkal fordult. Ünnepélyesen kijelentette, hogy lemond 
minden igényről, Franciaországnak nem kell semmi, csak békére 
van szüksége. Világosan felismerte, hogy csak úgy tarthatja meg a 
hatalmat, csak úgy tarthatja meg a népet, ha megszabadítja a 
háború borzalmaitól. De ez nem állt hatalmában. Elküldte I. 
Sándornak azt a titkos szerződést, amelyet Anglia, Ausztria és 
Franciaország 1815. január 3-án kötött Oroszország és 
Poroszország ellen, s amelyet a francia király a nagy sietségben ott 
felejtett. Ezt kellőképpen értékelték, de mit sem változtatott a 
hatalmaknak Napóleonnal szembeni viszonyán; meghirdették ellene 
a háborút - életre-halálra. 


Napóleon egy bizonyos ideig illúziókat táplált Ausztriát illetően: 


várta Mária Lujzának és fiának hazatérését; azt remélte, hogy apósa, 
Ferenc császár számol leányának, unokájának az érdekeivel. Ebből 
ki kellett ábrándulnia. Egy Bécsből érkezett kijózanító levél tudatta 
vele, hogy felesége hűtlen hozzá, hogy valamiféle Neipperg nevű 
jelentéktelen alakkal vigasztalódik, hogy fiát sohasem fogják 
odaadni apjának, hogy a reichstadti herceget Franciaország 
ellenségévé akarják nevelni. Látszólag nyugodtan fogadta ezt a 
számára szörnyű hírt is. Nem váltott ki belőle dühkitörést, amely a 
korábbi években megszokott volt nála. Meg se rezzent. Az élet 

sok mindenre megtanította. Nyilván tudatában volt annak, hogy 
kívülről már nem remélhet semmit; ellenkezőleg, összes ellenségei, 
az új Franciaország ellenségei, egyesítik erőiket. Világosan látta 
Ausztria szerepét is. A hitszegő, hazug Metternich, szövetkezve 
Bonaparte régi ádáz ellenségével, Pozzo di Borgóval, éjjel-nappal 
sátáni terveket sző arra, hogyan vethetne halálos hurkot Napóleon 
nyakába. 


Az európai kormányok március 13-i nyilatkozata Napóleont 
törvényen kívül állónak, , az emberiség ellenségének" nyilvánította. 
Ez azt jelentette, hogy Franciaországra kegyetlen harc várt az 
európai reakció összes egyesült erői ellen. Március 25-én 
hivatalosan létrejött a hetedik koalíció. Európa valamennyi - vagy 
csaknem valamennyi - állama hadat indított a napóleoni 
Franciaország ellen. 


Akár akarta Napóleon, akár nem, Franciaországnak ismét háborút 
kellett viselnie; ezúttal rákényszerítették a háborút, s nem térhetett 
ki előle; sorsának eldöntése újból a harcmezőre helyeződött át. 


1815 tavaszán Franciaország újból veszélyes helyzetbe került. Az 
európai monarchiák koalíciójának megszámlálhatatlan erői 
különböző utakon a francia határok felé nyomultak. De vajon 1793- 
ban jobb volt-e a helyzet? Akkor Franciaországnak szintén egész 
Európa ellen kellett harcolnia - és győzött. 


Napóleon gyorsan megteremtette az új hadsereget Davout-val - aki 
a hadügyminiszteri poszton, akár a hadseregben annak idején, 
figyelemre méltó szervezői képességekről tett tanúságot Carnot-val 
együtt, akiben még élt az 1793. évi , győzelem szervezője". Carnot 
rendkívüli intézkedéseket javasolt; felfegyverezni a kézműveseket, a 
társadalom legszegényebb rétegeit, s a napóleoni gárda nagy számú 


osztagait megteremteni belőlük. Napóleon nem fogadta el ezt a 
javaslatot, félt az 1793-as forradalmi módszerekhez való 
visszatéréstől; megállt félúton. 


Napóleon a hadjárat tervének megállapításában is ingadozott. 
Megvárják-e, amíg a szövetségesek seregei átlépik Franciaország 
határát, s így az egész világ szemében lelepleződnek mint 
agresszorok? Vagy vegyék át a kezdeményezést? Ez a 
bizonytalankodás Napóleon jellemének új vonása volt. S ezt 
nemcsak Franciaországban vették észre. A Moszkovszkije vedomosztyi 
hivatkozva egy leideni tudósításra, ezt írta: , Általában minden 
cselekedetében határozatlanság és teljes függőség nyilvánul 

meg. Hatályon kívül helyezi azt, amit tegnap intézett, s már maga 
sem tudja, mit akar." Lehet, hogy ez az állítás tartalmazott némi 
túlzást, de valami az ilyen általánosításoknak tápot adott. A 
Napóleon környezetéhez tartozó emberek, akik 1815-ben 
megfigyelték, megállapították a benne végbemenő változásokat. 
Lavalette csodálkozva beszéli el: egy ízben a szomszéd szobából 
hallotta, hogy Napóleon nyugodt, meggondolt hangon mondja 
Fouchénak: , Ön áruló, Otranto hercege; 

megcáfolhatatlan bizonyítékaim vannak erre." Lavalette-et az 
döbbentette meg a legjobban, hogy Napóleon nyugodt maradt, és 
hogy később, bár tudott Fouché árulásáról, Metternichhel 
fenntartott titkos kapcsolatairól, nemcsak hogy nem lövette főbe, 
hanem meghagyta a rendőrminiszter tisztségében. 


Valami megváltozott Napóleon jellemében, magatartásában, még 
külső megjelenésében is. Látszólag nyugodtabb, fegyelmezettebb 
lett. Eltűnt korábbi hevessége, dinamizmusa. De ezzel együtt eltűnt 
- vagy csak úgy látszott? - vasakaratának a beszélgetőpartnereket 
nyomasztó hajthatatlansága, megingathatatlan önbizalma, 
csillagába vetett hite. 


Minden ingadozása, minden kétsége ellenére Napóleon 1815 május- 
júniusában végre mégis döntött: az ellenfél elé vonul. Az ellenség 
hadseregeit Belgiumban, a Brüsszelbe vezető úton akarta megverni. 


Június 10-én, a hadsereghez való elutazása előtti estén Napóleon 
együtt vacsorázott néhány szívéhez közelálló emberrel - Hortense- 
szal, testvéreivel, Bertrand tábornokkal és annak feleségével. 
Teljesen nyugodt volt, sőt vidám. Főleg az irodalomról beszélgettek; 


ez volt az a téma, amely mindig érdekelte, s az est fesztelen 
hangulatban és kellemesen telt el. A jövőről nem esett szó. Csak 
amikor elbúcsúzott Bertrand tábornok feleségétől, súgta a fülébe: 


, Jó lesz, ha nem fogunk visszavágyni a mi Elba szigetünkre." 


11-én reggel elindult a hadsereghez. Június 15-én a francia 
hadsereg Charleroi-nál átkelt a Sambre-on, és ott jelent meg, ahol 
senki se várta. Napóleonnak a terve abból állt, hogy Blücher porosz 
seregét és a Wellington parancsnoksága alatt álló angolholland 
sereget szétválasztja és külön-külön zúzza szét őket. A hadjárat 
sikeresen indult. Június 16-án Ney Napóleon parancsára 
megtámadta az angolokat Ouatre-Bras-nál és vereséget mért rájuk. 
De Ney lassúnak és fáradtnak mutatkozott, és engedte az angolokat 
elvonulni. Ugyanaznap Lignynél Napóleon súlyos vereséget 

mért Blücherre, de arra nem futotta erejéből, hogy teljesen 
megsemmisítse. Hogy meggátolja Blücher seregei maradványainak 
egyesülését Wellingtonnal, Napóleon parancsot adott Grouchy 
marsallnak arra, hogy 35 000 katonájával vegye üldözőbe Blüchert. 


Bár ez a két ütközet nem hozta meg Napóleonnak a teljes 
győzelmet, meg volt elégedve a hadjárat kezdetével. Az ellenfél két 
ízben vereséget szenvedett, s a francia hadsereg szilárdan kezében 
tartotta a kezdeményezést. 


Napóleon Blücher poroszait már legyőzöttnek tartotta, s fő erőivel 
Wellington ellen vonult, aki Waterloo falu mellett beásta magát. 
Június 17-én hatalmas erejű vihar tört ki, amelyet szakadó eső 
kísért. Az összes utak feláztak. Az emberek, a lovak besüppedtek a 
sárba. Ilyen körülmények között a támadás lehetetlen volt. 
Napóleon egy napi pihenést engedett a seregnek. Maga egy Fleurus 
melletti kastélyban töltötte az éjszakát - Fleurus neve örökre 
bevésődött Franciaország történelmébe az 1794 júniusában aratott 
nagy győzelem emlékeként. Ezt a véletlen körülmények által adódó 
éjjeli szállást Napóleon jó előjelnek fogta föl. 


Tizennyolcadikán reggel elállt az eső. Napóleon parancsot adott a 
Wellington hadserege elleni ütközet megkezdésére. , Az utolsó 
háború utolsó katonái" délelőtt tizenegy órakor kezdték meg a 
támadást az ellenfél hadállásai ellen. 


A Waterlooci történelmi csatával foglalkozó terjedelmes irodalom 


gondosan mérlegeli és elemzi mindazokat a hibákat, amelyeket 
Napóleon az ütközetben elkövetett. Ha egy csata elveszett, a vesztes 
fél természetesen követett el hibákat. Néhány közülük teljesen 
nyilvánvaló volt. Hibákat követett el Ney, aki nem tudott 
eredményeket elérni az ismételt támadások során Mont-Saint-Jean 
ellen, ahol nagymértékben megerősítette állásait Wellington. 
Végzetes hibát követett el Grouchy. A poroszokat üldözve nem vette 
észre, hogy Blücher fő erői elszakadtak tőle és egyesültek 
Wellingtonnal. Letévedt az útról és Thielmann kis alakulatát 
üldözte, tévesen feltételezve, hogy Blüchert üldözi. Még akkor is, 
amikor Grouchy hadteste meghallotta a Waterlooi csata 
ágyúdörgését, Grouchy, a főtisztek unszolása ellenére, a parancs 


betűjét követve tovább folytatta hibás tevékenységét, eltávolodott a 
döntő ütközet színhelyétől. 


Hibákat követett el Soult, aki nehezen birkózott meg a vezérkari 
főnök feladataival. A csata hevében Napóleon, aki hiába várta 
Grouchy hadtestét, megkérdezte Soult-tól: - Küldött futárokat 
Grouchyhoz? - Küldtem egyet - felelte Soult. - Tisztelt uram! - 
kiáltotta felháborodva Napóleon. - Berthier száz futárt küldött 
volna! 


A Waterlooi ütközet mintegy megismétlődése volt a marengói 
csatának, de visszájára fordítva és szerencsétlen kimenetellel. A 
katonai túlsúly a franciáké volt, akik elkeseredetten harcoltak. 
Mindenki hallotta, amikor Ney ezt kiáltotta Drout 

dErlonnak: , Tartsd magad, barátocskám! Ha itt nem halunk meg, 
holnap felkötnek minket az emigránsok." Ney lovasságának 
rohamai megsemmisítő erejűek voltak. 

Wellington nem volt katonai lángelme, aminek később feltüntették. 
Marx teljes joggal beszélt róla úgy, mint középszerű emberről. De 
bulldog-harapása volt. Belevágta a fogát a földbe, s nehéz volt 
kiverni őt hadállásaiból. A franciák mégis már mindenütt 
felülkerekedtek, és már csaknem kivívták a győzelmet, amikor a 
jobbszárnyon feltűnt egy katonákból álló, gyorsan közeledő tömeg. 


Napóleon ennek a páratlanul heves csatának első néhány órája után 
először érzett megkönnyebbülést. Már régóta tekintgetett kelet felé, 
percről percre várva Grouchy hadtestét, akinek Desaix-hez 


hasonlóan az utolsó percben meg kellett érkeznie és az ütközetben 
döntő fordulatot elérnie. 


De ezek nem Grouchy ezredei voltak. A francia seregek jobbszárnya 
ellen Blücher intézett támadást. A francia ezredek, megzavarodva, 
demoralizálódva a hirtelen oldaltámadástól, amely abban a percben 
érte őket, amikor segítséget vártak, meginogtak és visszafelé 
özönlöttek. A visszavonulás menekülésbe csapott át. Valaki 
elkiáltotta magát: , Meneküljön, aki tud!" És ez a pánikot terjesztő 
jelszó betetőzte a csapatok demoralizálódását. A csata irányítása 
kicsúszott a francia parancsnokság kezéből. A hadsereg 
rendezetlenül futott a csatatérről. Ney lovával hiába vetette magát 
eltorzult arccal az ellenségre. , Nézzétek meg, hogy halnak meg 
Franciaország marsalljai!" - kiáltotta. De a golyók elkerülték, s a 
halál elmenekült előle. Öt lovat lőttek ki alóla, de ő sértetlen 
maradt. 


Az ellentámadásba lendülő angolok és poroszok üldözték és 
szétzúzták a menekülő francia sereget. A vereség teljes volt. Csak a 
négyszögben felállított régi gárda, melyet Cambronne vezényelt, 
vágott utat magának szigorú rendben, nyugodtan, mindent eltipró 
faltörő kosként az ellenséges sorok között. Halnett angol ezredes, 
fellelkesülve ezeknek a vasembereknek a szilárdságától és 
hősiességétől, kivételes kapitulációs feltételeket ajánlott fel nekik. 
Akkor hangzott el Cambronne híres mondata, mely 

örökre fennmarad a történelem évkönyvében: , Merde! (A fene egye 
meg!) A régi gárda meghal, de nem adja meg magát." 


És a tomboló tűztengeren - ágyúdörgés, a sebesültek halálhörgése, 
az ellenfél gyilkos golyói közepette - a régi gárda ugyanabban az 
egyenletes, nem sietős lépésben, a négyszög egyenlő soraiban vonult 
át az ellenséges csapatok előtte szétnyíló sorai között. 


Leereszkedett a kései éjszaka. Véget ért a Waterlooi ütközet. 
Napóleon hadserege megsemmisült. 


Június21-én Napóleon visszautazott Párizsba. A hintóban egész 
úton félálomban volt. Olykor fölébredt, kinézett az ablakon, 
megtekintette a vidéket, amelyet nem ismert fel, s újból 
elszunnyadt. Rosszul érezte magát, erős gyomorfájások kínozták, s 
állandóan aludni akart. 


Párizsban nem a Tuileriákba hajtatott, ahova mindig várták, hanem 
az üres, néptelen Elysée-palotába. Megérkezve, forró fürdőt 
készíttetett magának, , olyan forró legyen, amilyet csak ki lehet 
bírni". A fürdés után az aluszékonyság elmúlt; visszatért hidegvére, 
nyugalma, energiája. A Waterlooi ütközetet elvesztette, ez 
vitathatatlan. De elveszett-e a háború? Hiszen csak most kezdődött, 
és mindent újra lehetett játszani, minden másként fordulhat. Vajon 
az 1792-1793-as években nem volt-e sokkal rosszabb a helyzet a 
frontokon? Hát aztán? A vereségek csak a győzelmek előjátékai 
voltak. 


, Hannibál a kapuk előtt." Az ellenség nyolcnapi járásra volt 
Párizstól. Mi történt a haza megmentése érdekében? Ezekkel a 
kérdésekkel Lavalette-et ostromolta, az öreg, hűséges Lavalette-et, 
egyikét azon keveseknek, akikben még megbízott és akit azonnal 
látni kívánt. Lavalette volt az utolsó, aki megmaradt az 1796-os 

, Bonaparte-cohors"-ból. 


, Úgy hozzászoktattam őket a nagy győzelmekhez, hogy nem tudják, 
hogyan kell átvészelni egynapi kudarcot. Mi lesz a szegény 
Franciaországgal? Én mindent megtettem érte, amit tudtam" - 
ezekkel a szavakkal fogadta Lavalette-et. Napóleon kész volt 
folytatni a harcot. De Párizsban már 1814-ben elárulták. S tudnia 
kellett, hogy mire számíthatna Waterloo másnapján. 1814-ben a 
baljós, végzetes szerepet Talleyrand játszotta. Ki fog helyébe lépni 
1815 júniusában? Egyébként ezt kérdezni sem kellett, a válasz 
magától kínálkozott: világosan látta maga előtt Fouché 

keskeny, mozgékony, kissé elmosódó árnyékát. 


Lavalette nem tudta, nem is akarta titkolni a császár előtt a 
képviselőházban és a főrendi házban uralkodó hangulatot. Fouché 
mindent megtett, ami csak kitelt tőle, ahol csak járt, mindenütt 
elhintette a bizalmatlanság, a kétkedés, az árulásra való készség 
magvait. Mint mindig, meghúzódott az árnyékban, s Lafayette-et 
tolta előtérbe. A kamarák fogadalmat tettek a szabadság 
megmentésére, holott a pillanat követelményei a haza megmentését 
diktálták. 


Napóleon nyomban megértette e manőverek értelmét, s Lavalette 
semmit sem akart elkenni: különböző okokból mindkét kamara a 


lemondását várta. Fouché mindenkinek a fülébe súgta: 

, Mindannyian elveszünk vele együtt"; az összes 

képviselőket megfertőzte a félelem nyájösztönével. A hajó süllyed; 
csak úgy lehet megmenteni, ha azonnal megszabadítják attól a 
tehertől, amely a fenék felé húzza. A képviselők, nem gondolva a 
másnapra, elveszítve a helyzet higgadt megítélésének képességét, 
türelmetlenül követelték a lemondást. A Fouché által irányított 
Lafayette javaslatára mind a két kamara kijelentette, hogy 
megszakítás nélkül ülésezik, közvetve megfenyegetve a császárt és 
eleve eldöntve, hogy alá kell vetnie magát akaratuknak. 


Napóleon nyugodtan, csaknem közömbösen fogadta a hallottakat. 
Még ingerültséget, felháborodást sem mutatott Fouché magatartása 
miatt. Mintha nem érintette volna. Sokkal később, Szent Ilona 
szigetén ezt mondta: , Ha a kellő időben felköttetem Talleyrand-t 
meg Fouchét, még mindig a trónon ülnék." 1815 júniusában 

még ennyit sem mondott. Kívülről úgy tűnhetett, hogy mindaz, ami 
körülötte történik, kevéssé izgatja, hogy magában már eldöntötte a 
legfőbb kérdést, és csak végig kell játszania a szerepét. 


A nép különbnek bizonyult azoknál, akik képviselőinek nevezték 
magukat. Másnap reggeltől estig egymást követték az Elysée- 
palotában a nép küldöttei: a Faubourg Saint-Antoine munkásai, a 
Faubourg Saint-Marceau munkásai, egyszerű emberek a főváros 
minden végéből, Párizs népe. Franciaország dolgozói az Elysée- 
palota elé vonultak, hogy meggátolják Napóleon lemondását; benne 
látták a forradalom utolsó maradványát, s készen álltak 
támogatására és megvédésére. Párizs utcái visszhangoztak 
kiáltásaiktól: , Éljen a császár! Vesszenek a Bourbonok! Vesszen az 
arisztokrácia meg a papság!" 


Lazare Carnot június 21-én a főrendiházban rendkívüli 
rendszabályok foganatosítását javasolta: mondják ki, hogy a haza 
veszélyben van és ideiglenesen vezessék be a diktatúrát; a 
Franciaországot fenyegető veszély órájában teljes bizalommal 
nyújtotta kezét Napóleonnak. Amit Carnot javasolt, az a Közjóléti 
Bizottság politikájához való visszatérést jelentette, csak éppen e 
bizottság élén a kivégzett Robespierre helyett Napóleon állt volna. 


Sem Párizs népének követelései, sem Carnot erélyes javaslatai nem 


találtak támogatásra sem a törvényhozó szerveknél, sem 
Napóleonnál magánál. 


Másfél évszázad távlatából, nyugodtan, józanul értékelve a 
Franciaországban 1815 júniusában kialakult helyzetet, 
válaszolhatunk arra a kérdésre, amely annyira foglalkoztatta ama 
viharos események részvevőit: lehetséges volt-e Waterloo után 
folytatni a harcot az európai hatalmak erős koalíciója ellen, amely 
az uszályában kullogó Bourbonokat rákényszerítette 
Franciaországra? 


A történelmi folyamatok fejlődése, természetesen, meghatározott 
törvényszerűségek szerint megy végbe, s e törvényszerűségek 
működését feltétlenül látnunk kell az 1815. évi eseményekben is. 
Mindamellett a feltett kérdésre lehet és kell is választ adni. 

Igen, természetesen, a harc folytatása Waterloo után is teljes 
mértékben lehetséges volt. S e harcnak lehetett volna perspektívája 
és lehettek esélyei a sikerre. De csak egy feltétellel: ha népi háború 
lett volna, forradalmi háború, amelyet az egész nép támogat és 
amely forradalmi módszerekkel folyik, vagyis ha 1815 egyfajta 
ismétlése lett volna 1793-nak. 


A francia nép, helyesebben szólva a francia nép haladó rétege 
készen állt 1815-ben arra, hogy felzárkózzék Napóleon köré és 
igazságos háborút indítson a külföldi intervenciósok ellen, akik 
rákényszerítették Franciaországra a Bourbonok gyűlöletes hatalmát. 
Ennek a háborúnak azért lett volna esélye a sikerre, mert megfelelt 
a francia nép létérdekeinek; a nép, elsősorban a parasztság, ebben a 
háborúban a földjét védte volna, s mindazt, amit a forradalom alatt 
kivívott a földesurak, a visszatérő emigránsok, az egyházi személyek 
ellenében. 


De Bonaparte Napóleon - s ebben nyilvánultak meg a történelem 
törvényszerűségei - 1815-ben nem akart és nem tudott már 
forradalmi háborút viselni. Ő maga ifjúsága idején, a , Beaucaire-i 
vacsora? és az Auguste Robespierre-rel való barátság idején 
jakobinus volt. De az elmúlt huszonkét esztendő alatt nagy és 
hosszú utat tett meg, s olyan sok minden megváltozott, hogy I. 
Napóleon császár már nem tudott és nem is akart sem egy jacguerie 
császára, sem a jakobinusok császára, sem a forradalmi háború 
császára lenni. 


Napóleon azzal, hogy elutasította a forradalmi háborút, kizárta 
annak lehetőségét, hogy a harcot folytassák. 


Epilógus 


Bonaparte Napóleon, a nagy hadvezér, a híres államférfi, a 
rendkívüli sorsú férfiú 1815 júliusában letűnt a történelem 
színpadáról. 


Hat esztendővel ez után az óceán egy magányos, sziklás szigetén 
még pislákolt az élet abban a férfiban, aki túlélte dicsőségét. A lassú 
halálra ítélt fogoly hosszú ideig elhúzódó haláltusája volt ez. Az 
angol kormány nem igazolta Napóleon várakozásait, amelynek 
pedig nagylelkűségére számított. Foglyát nehéz és megalázó 
körülmények közt tartotta, kicsinyes és kötekedő gyámkodást 
gyakorolt fölötte, amely megmérgezte élete utolsó éveit. A 
megpróbáltatásoknak és a boldogtalanságnak e hosszú napjaiban 
Napóleon olyan bátorságról és lelkierőről tett tanúságot, 

amely feledteti sok korábbi bűnét. 


Elszakítva attól az országtól, amellyel annyi minden összekötötte, az 
egész világtól, mohón figyelte azokat a hangokat, amelyek 
eljutottak hozzá a tőle távoli földről, ahová sohasem térhetett 
vissza. Meggyőződhetett arról, milyen tévesek voltak a számításai 
azoknak, akik, amikor meg akartak szabadulni tőle, abban 
reménykedtek, hogy kijátsszák a történelmet és meggátolják a 
Bourbonok visszatérését. A Bourbonokat az idegen intervenciósok 
szuronyai ismét trónra ültették, s második visszatérésük után 
dühödt megtorlások indultak meg mindazok ellen, akik nem akarták 
őket. Azok után, hogy kivégezték Michel Neyt - kivégezték 
Franciaország dicsőségét! - mindenki megértette, hogy eljött a 
kegyetlen, semmi elől vissza nem riadó reakció ideje. Brune marsaik 
Avignonban ítélet nélkül meggyilkolták. Ramel tábornokot 
Toulouse-ban, Lagarde tábornokot Nimes-ben ölték meg. 
Elkövetkezett a fehérterror időszaka. Carnot, Drouet dErlon, 
Lallemand külföldre menekült. Még annak az embernek is, aki 
különösen elősegítette a Bourbonok visszatérését, Joseph 
Fouchénak, minden iparkodása, minden hitszegése és árulása 
ellenére száműzetésben kellett meghalnia, Triesztben, mindenkitől 
eltaszítva és elfeledve. Elbeszélték, hogy amikor eltemették, hirtelen 
roppant erejű vihar támadt; a széllökések, a szakadó eső lesodorták 


Fouché koporsóját a halottas kocsiról az úttestre és az otrantói 
herceg földi maradványait a koporsóban még sokáig ide-oda 
dobálta a dühöngő vihar. 


Ámde a Szent Ilona szigetén élő foglyot ez már nem érintette. 
Napjai meg voltak számlálva, s ő sietve mondta tollba 
visszaemlékezéseit - ezeket az elfogult, személyes, hellyel-közzel 
pontatlan visszaemlékezéseket -, amelyeket, erről meg volt 
győződve, mégis valamennyi későbbi nemzedék el fog olvasni. Most 
felismerte és világosan látta az általa elkövetett hibákat - nem 
mindet, de néhányat. Egyik legfőbb hibájának, amely végzetes 
következményekkel járt rá nézve - az Oroszország elleni háborút 
tartotta. Most sok mindent másként fogott fel, mint élete rohanó 


napjaiban. De már késő volt. 1821. május 5-én meghalt; ötvenegy 
éves volt. 


Nevét életének utolsó éveiben, a Szent-Ilona szigeti száműzetés 
éveiben - a Bourbon-uralom kicsinyes aljasságaival és bűntetteivel, 
a Szent Szövetség könyörtelen politikai reakciójával és 
obskurantizmusával szembeállításban - legendák övezték. 


Puskin 1821-ben írt , Napóleon" című költeményében Napóleon 
neve összeforrott a szabadságharccal. Hasonló indítékokból 
dicsőítette Napóleont Byron és Shelley, Stendhal és Béranger, 
Heinrich Heine és Mihail Lermontov. 


De az idő múlt, s a tegnap még forrongó szenvedélyek kihűltek, a 
régi vitákat más viták váltották fel; az élet új feladatokat tűzött ki; s 
az, ami a XIX. század első fele nemzedékének még politikai 
újdonság volt, az a következő nemzedék számára már távoli 
történelemmé vált. 


Százötven-száznyolcvan esztendő messzeségéből a letűnt korszak 
hangjai tompábban jutnak el hozzánk. De a történész, aki 
rekonstruálja egy letűnt időnek és hőseinek képét, már mentes a 
lezárult korszak elfogultságától és előítéleteitől. Az idő 

szigorú mércéje által ellenőrzött történelmi jelenségeket és 
történelmi hősöket igazi méreteikben látjuk; a történelem 


mindenkinek kijelöli a helyét. 


Bonaparte Napóleon a ravatalon 


Bonaparte Napóleon e nagy távolságból egész ellentmondásos 
mivoltában jelenik meg előttünk. Elsősorban kora gyermekének 
látjuk - a fordulat koráénak, a régi, feudális világból az ezt felváltó 
új, polgári társadalomra való átmenet korszakáénak. Történelmi 
alakja megtestesítette ezen idők összes ellentmondásait. Nevéhez a 
mértéktelen becsvágyat, a zsarnoki hatalmat, a kegyetlen és véres 
háborúkat, a hódítások kiolthatatlan vágyát asszociáljuk. 
Emlékezetünkben Saragossa borzalmait idézi fel, a leigázott 
Németország kirablását, Oroszország invázióját. De felidézi azt a 
bátorságot és vakmerőséget is, amelyet a montenottei, az arcolei, a 
lodi csatában tanúsított, a tehetséget, amely tudott kockázatot 
vállalni, az államférfiút, aki megsemmisítő csapásokat mért a régi, 
feudális, megcsontosodott Európára. 


Minden bizonnyal joggal mondhatjuk, hogy Bonaparte Napóleon a 
polgárság egyik legkiválóbb képviselője volt abban az időben, 
amikor ez még fiatal, bátor, felemelkedő osztály volt, hogy ő 
testesítette meg a legteljesebben a polgárságot akkor jellemző 
erőteljes vonásokat, s a benne még korai szakaszában is meglevő 
hibákat és fogyatékosságokat. 


Teljesen nyilvánvalónak tartjuk, hogy Bonaparte Napóleon a 
legjelentősebb eredményeit tevékenysége első, kezdeti szakaszában 
érte el, amikor még a haladó társadalmi erőkre támaszkodott, s 
amikor az európai politika és a világpolitika porondján játszott 
szerepe alapjában véve objektíve többé-kevésbé haladó jellegű volt. 
Toulon, Montenotte, Lodi, Rivoli, Marengo, sőt Jéna - olyan 
ütközetek, amelyek örök dicsőséget hoztak nevére: óriási erejű 
csapásokat mért velük a régi, feudális világra, annak történelmileg 
reakciós intézményeire, megcsontosodott nézeteire és kánonjaira. 


Amíg Bonaparte Napóleon cselekedeteiben a haladó elemek voltak 
túlsúlyban, addig sikerek, győzelmek kísérték útját. Amikor 
ellenben a napóleoni háborúkból teljesen kivesznek azok a 
progresszív elemek, amelyek eleinte hódító jellegük ellenére is 
megvoltak bennük, amikor merőben imperialista rablóháborúkká 
váltak, amelyek Európa népeinek leigázását és elnyomását célozták, 
akkor Napóleonnak semmiféle személyes adottságai, sem pedig az 
általa tett óriási erőfeszítések nem hozhatták meg a győzelmet. 


Mindez elkerülhetetlenül oda vezetett, hogy császársága és saját 
maga összeomlott. Felemelkedése és bukása teljesen törvényszerű 
volt. 


Nem volt választása. Harmadik út nem nyílott előtte. Nem tett 
ellenvetéseket, nem vitázott részleteken: aláírta a lemondási 
nyilatkozatot fia, II. Napóleon javára. Pedig fia nem volt vele, s 
Napóleonnak nem állt hatalmában, nem állt módjában, hogy bármit 
is változtasson fia sorsán, amely azután oly szerencsétlenül alakult. 


Néhány napot még az Elysée-palotában töltött. Az óriási palota 
üresen állott; a termekben, a szobákban barátságtalan csönd; lassan 
ment szobáról szobára, hallgatva a kimért, egyenletes léptek zaját. 


A reggeli órákban meglátogatta Hortense-ot Malmaisonban. Csak az 
anyjáról beszélgettek - Joséphine-ről. Napóleon érdeklődött, hogyan 
élt nélküle az utolsó időben, nehezen viselte-e el a magányt? A 
jelenről, a holnapról nem esett szó. Azután egyedül járt-kelt a 
parkban, üldögélt egy kicsit a platánfa alatt a régről ismert 

padon. Június volt, gyönyörű nyárelő. 


Talán arra gondolt, hogy valami különös véletlen folytán a napos, 
zöldellő június életének mindig a legfontosabb időszaka volt. 1796 
júniusa - az olaszországi döntő győzelmek ideje; 1800 júniusa - 
Marengo; 1807 júniusa - a boldog tilsiti napok; 1812 júniusa - a 
végzetes hadjárat kezdete, s most ezt az utolsó júniust - 

Waterloo júniusát a malmaisoni park padján tölti. 


Újból visszatért az Elysée-palotába, az üres szobák némaságába. 
Senki sem látogatta, kivéve Lavalette-et; kinek kell most a volt 
császár? Hallgatagon járt-kelt a szobákban, volt ideje gondolkodni 
azon, ami elmúlt. 


De hamarosan megjelentek nála. Ügyetlen szavakkal, zavarosan 
értésére adták, hogy a hajdani császár jelenléte a palotában 
bizonyos nehézségeket okoz, hogy az ideiglenes kormány 
feszélyezve érzi magát tevékenységében, hogy... 


Nem kellett folytatni, minden világos volt. Párizsban nem 
maradhat. Elutazott Rochefort-ba, a tengerpartra. 


S mi lesz azután ? Hova menjen ? Ezen a hatalmas, végeláthatatlan 
földön nem talált helyet magának. Ausztriába? Poroszországba? 
Oroszországba? Olaszországba? Nem, nem, nem! Nem akart 
ezeknek az uralkodóknak a foglya lenni. Az Amerikai Egyesült 
Államokba, ahogyan fivérei tanácsolták? Oda sem. De 
Franciaországban sem maradhat egy óráig sem. Holnap a 
Bourbonok foglya lesz. Akkor váratlan és merész elhatározásra 
jutott, ahogyan ezt gyakran tette életében, a legvalószínűtlenebbre 
minden lehetséges döntés közül. Elhatározta, hogy sorsát a 
legengesztelhetetlenebb, legkíméletlenebb ellenségére bízza - 
Angliára. , Mint Themisztoklész, a brit nép otthonában keresek 
menedéket?" - írta a régens-herceghez Rochefort-ból 1815. július 13- 
án kelt levelében. 


1815. július 15-én szombaton délelőtt, amikor a nap már magasan 
járt az égen, Napóleon kiment a partra, hogy a , Héja" nevű 


kétárbocos vitorlás fedélzetéről a horgonyzóhelyen álló 
, Bellerophon"?" angol hajóra jusson. 


Minden véget ért. A játék befejeződött. Finita la commedia - így 
mondták ezt az ő olasz anyanyelvén. , La commedia?" De miről van 
szó? Dante , Divina Commediá"-ja a múlté; Balzac , La Comédie 
humaine"-je (, Emberi színjáték") még nem született meg. Ennek a 
történetnek a hőse, Bonaparte Napóleon, két korszak mezsgyéjén 
jött a világra, hogy eljátsszon egy olyan szerepet, amelyet már sem 
kijavítani, sem megváltoztatni nem lehetett. 


A kíséretében levő emberek, akik leírták ennek a rendkívüli 
férfiúnak az életét, látták, hogy mielőtt felszállt volna a hullámzó 
tengeren ringó vitorlás hajólépcsőjére, Bonaparte Napóleon utoljára 
körülnézett, egy pillantást vetett hátrafelé. Mit látott? A magas kék 
eget, a világoszöld füvet, a part menti falu parasztházikóiból 
fölszálló könnyű, kékes füstöt. Ez volt Franciaország, ez volt az 
élete. 


Visszafordult és megtette a döntő lépést előre - a lépést azon az 
úton, amely a semmibe, a nem-létbe vezetett. 


Bonaparte Napóleon korának gyermeke volt és alakjában e kor 


vonásait testesítette meg. A polgárság összes későbbi politikusai, 
akik Napóleon szerepére tartottak igényt, az általa képviselt osztály 


történelmi fejlődését visszatükrözve, törpékké lettek, gonosz 
paródiájává vagy karikatúrájává váltak annak a férfiúnak, akit 
utánozni próbáltak. 


Napjainkban más problémák, más hősök kötik le figyelmünket. Az 
élet halad és új feladatokat tűz ki, sokkal nagyszerűbbeket és 
magasztosabbakat. A féktelen korzikai, aki valamikor az elméket és 
a szíveket nyugtalanította, a távoli múltba tűnt. Párizsban, a Dome 
des Invalides-ban Napóleon kriptája előtt, minden pogány 
nagyszerűsége ellenére a hazaiak közül nem sok ember fordul meg; 
nem francia beszédet hallani - külföldiek járnak ott, akik 
megtekintik a főváros nevezetességeit, s kötelességüknek tartják, 
hogy ellátogassanak a császár sírjához is. Este a Boulevard de 

la Madeleine-en, amikor kigyúlnak a fények, a színes ablak aranyos 
háttere előtt kirajzolódik egy ismerős, éles vonalú fekete sziluett, 
háromszögű kalapban. Ó, ez csak az egyik reklám! Elmúlik 
minden... 


A történelem évkönyveiből azonban nem húzták ki Bonaparte 
Napóleon nevét. 1969-ben megemlékeztek születésének kétszázadik 
évfordulójáról: könyvek és cikkek százai, konferenciák, tévéadások - 
és újból viták. Még mindig nagy az érdeklődés egy letűnt kor 
embere, hadvezére, államférfia iránt. 


S min vitatkoznak? Egyesek ócsárolják és átkozzák Bonapartét, 
mások dicsőítik, megint mások igyekeznek magyarázatot találni 
ennek a másokétól olyannyira eltérő életpályának ellentmondásaira. 
Egyébként, bármilyen eltérők is a vélemények, abban mindannyian 
megegyeznek, hogy megismételhetetlen, csodálatos sorsú férfiú volt, 


aki örökre bevéste a nevét a nemzedékek emlékezetébe. 


